
MATIUS 


1 Daftara aaiserem ga asal-asala 
Yesus Kristusmana. Jei tane Raja 

Daudmana, ane Raja Daud jei tane 
Abrahammana. 

2Uwa Abraham aa galap gwelam 
jamere Raja Daud jon aa galap gwelam 
bosna asal-asala Yesus Kristusmana 
jes galapserem galap aa jei naawelam 
bose bosna jemna ga aas: Abraham 
jei Isakem jeta. Isak jei Yakubem jeta. 
Yakub jei Yehudam jeta, ane ayana 
osona jeman mesna. Yehuda jei Peres 
ane Sera jem jeta. (Ene jemna bosna 
Tamar.) Peres jei Hesronem jeta. Hesron 
jei Ramem jeta. Ram jei Aminadabem 
jeta. Aminadab jei Nahasonem jeta. 
Nahason jei Salmonem jeta. Salmon jei 
Boasem jeta. (Ene jemna bosna Rahab.) 
Boas jei Obetem jeta. Ene jemna bosna 
Rut. Obet jei Isaim jeta. Isai jei Raja 
Daudtem jeta. 

3 (1:2) 

4(1:2) 

6(1-6b) Raja Daud aa galap gwelam 
jamere anggwabura Israelmana aane 
aftabifel ona Babilonwer, asal-asala 
Yesus Kristusmana jes galapserem 
galap aa jei naawelam bose bosna 
jemna ga aas: Raja Daud jei Salomom 
jeta. Ene jemna gwanan jei wini 
Uryamana. Salomo jei Rehabeyamem 
jeta. Rehabeyam jei Abyam jeta. Abya 
jei Asam jeta. Asa jei Yosafatem jeta. 
Yosafat jei Yorammem jeta. Yoram jei 
Usyam jeta. Usya jei Yotamem jeta. 
Yotam jei Ahasem jeta. Ahas jei Hiskyam 
jeta. Hiskya jei Manasyem jeta. Manasye 
jei Amonem jeta. Amon jei Yosyam jeta. 
Yosya jei Yekonyam jeta, ane ayana 
osona jeman mesna. 

7 (1:6) 

8(1:6) 

9(1:6) 

10(1:6) 

11 (1:6) 

1? Anggwabura Israelmana aa galap 
ne aftabunnulum ona Babilon je jamere 
Yesus aa surnu, asal-asala Yesus 
Kristusmana jes galapserem galap aa 
jei naawelam bose bosna jemna ga aas: 
Yekonya jei Seyaltyelem jeta. Seyaltyel 

jei Serubabelem jeta. Serubabel jei 
Abihutem jeta. Abihut jei Elyakimem 
jeta. Elyakim jei Asurem jeta. Asur 
jei Sadokem jeta. Sadok jei Akimem 
jeta. Akim jei Elyutem jeta. Elyut jei 
Eleyasarem jeta. Eleyasar jei Matanem 
jeta. Matan jei Yakubem jeta. Yakub 
jei Yusufem jeta. Yusuf jei anggwana 
Mariamanaiserem. Mariaminiwer ga 
Yesus se surnu, Jei ga Kristusem aa 
jes ne jenbewenaram. Bosna jeiserem 
jem igiserem ga enggam: Jeiba Angtane 
Uwa Sanbagiri bunarsus aa Jes balam 
Jam baftanaf enggalfe angtane gam 
waakentababisif. 

13 (1:12) 

14 (1:12) 

15 (1:12) 

160 (1:12) 

17 Jewer ga Uwa Abraham jamere Raja 
Daud, asal-asala empat belas. Raja 
Daud jamere anggwabura Israelmana 
aane aftabifel ona Babilonwer, asal-asala 
empat belas. Saf gemer ne aftabunnulum 
ona Babilon je jamere Kristus aa surnu, 
asal-asala empat belas. 

18Taterisi Yesus Kristus aa gam 
surnuntum ga enggam: Eneserem Maria 

ba mesam gununt Yusuf gaarfe, jengga 
jei gemerje nawersamer jam ge tayan. 
Jafner ge gowena, jengga Maria jei 
Mafnana Uwa Sanbagirmanaiserem ga 
jei udarbarulsini. 

19 Yusuf, anggwana Maria aa jes balam 
jam gaarfe, jei jeber-jeber waakenater 
eyebuwena. Yusuf jei bai Maria jam 
afolnannafe angtanem nwenabe. Jei saf 
ga enggam gunu Maria jam aafulnuf 
basyamer. 

20 Yusuf jeiserem jam aa galap 
mwangbisinirim, malaikata Tuhanmana 
ga fortya esereme, Yusuf enggam ga 
bala, "Yusuf, Raja Daudtem asal-asala, 
ipsam ernerem Maria se gol wife. Tane 
Maria aa jes tingginaram, Tane jeiserem 
Mafnana Uwa Sanbagirmanaiserem ga 
Jei gaarbili. 

21 Jei tanna girtowai se gerna. Aamei 
Tane jeiserem bosna ga enggam is 
jenbene Yesus, aam temawer Jei angtane 
Jelemana Jei se waakentababisini etam- 
etamawer." 

22 Seyafter jeiserem ga enggalf 
etamwena, jega Tuhan aa jes bilim nabi 
aa jes tulisulum, jeiserem gam tabanulf. 
Nabi jeiserem ga enggam tulisul: 

23 "Yafonsiwiri aasaje tanna se 
tingginsa, ane Tane Jjeiserem se geresa, 
girtowai tane. Tane jeiserem ga enggam 
sene jenbese, Imanwel." (Yahudi olem 
jem igiserem ga enggam, "Uwa Sanbagjri 
Jei nebar neya gwena.") 

24 Yusuf nunuwer jam aa galap 
irwenaram, jei ga eyebili malaikata 
Tuhanmana jei aa gemer balaram. Yusuf 
Maria ga afolfaltya jenabe. 

25 Jengga jei jam ne batsoyan, jamere 
Tane Jjeiserem aa surnu, Tane jeiserem 
ga girtowai, ane Yusuf ga jenibene bosna 
Yesus. 

2 1 Yesus aa galap surnurum tamna 

Betlehem je, ona Yudeya, jes 
galapserem ga Raja Herodese nwin 
Rajafe. Jes galapserem angtane matona 
aa jei ne ajarwebabuwenaram, jei ga aa 
ge forobitye kota Yerusalem je ona gwer 
anggasyelawer. 

2 Angtane jeiserem jei ga aa ge 
taanaabisnenne, "Tane namwer 
aa Jei surnurum Raja anggwabura 
Yahudimana Jei fofa? Ai seyafter matona 
Jemna amsama damtana winsi gwer 
anggasyelawer, ane ai aaf ga enggalf 
aya fortya Jei agma pujitef." 

3 Raja Herodes jei ula jeiserem jame 
aa galap sarbilirim, jei ga erne, ane 
jem inibe taterisi jeiserem waakenfer 
jam taabiyen: ane seyafter anggwabura 
Yerusalemmana jegme gemer ge 
etamwebili. 

4 Ane Raja Herodes ga angtane 
imam-imam sanbakaiserem, ane 
guru-guru Hukumu Nabi Musamana 
aa jei ne towas-towastababuwenaram 
ga jenbebili. Jepga Raja Herodes ga 
tenebaabili, "Mesias fof surnu, Angtane 
Uwa Sanbagjiri Jei bunarsus aa Jes balam 
Jam baftanaf enggalfe angtane gam 
waakentababisif?" 

3Jei aa ge tamawolbili, "Tamna 
Betlehem ona Yudeya je ga jep 
surnu, aam temawer nabi ga enggam 
tulistaabil: 

6'Aamei angtane Betlehemmana 
ona Yehuda je, tamna imnaiserem 
sanbagirsusu tamna afweraiserem 
jemniwer. Asal-asal imnaiserem Jei 
galap ga Jei se nwini Sanbakfe, 

Jei angtane Israel, angtane Uwa 
Sanbagirmana jeiserem, Jei waakenfer 
jei se gerebaabisnenne." 

7Jewer ga Raja Herodes angtane 
jeiserem matona aa jei ne 
ajarwebabuwenaram jebar basyamer 
ga aa ge nasbawena. Ane jei ga 
tenebaabili, "Aamei matona jeiserem 
nabal-nabalsusu ifofa damtana?" 

8 Gamjon ga balbabili enggame, "Sa 
sofwe Betlehemwer, Tanna jeiserem 
waakenfer ga isa terelbene. Ane Jei Jam 
isa damtanaram, agme tatarfer ga ase 
isa towastana, jega aime gam as sofwa, 
Jei Jam pujitefe." 

9Jei taterisi rajamanaiserem jam 
aa galap ne saribenerem, jewer ga 
aa ge sofobili. Jei matona ga aane 
damtana, matona gwanan jei aa 
jes ne onsobanantam winsi gwer 
anggasyelawer, jei aa jem towasfar 
ge wofebilirim. Ini jemna saaser- 
saasersusfer ge folbamini, jei matona 
jeiserem jam aa galap ne damtanaram. 
Matona jeiserem je danna, ga jes ne 
onsobana. Matona jeiserem ga jeber 
fyatena jena Tanna jepserem aa jep 
nwinirim jem mwongfar. 

10 (2:9) 

11 Ga ge kabwitena jena jeiserem jebe, 
Tanna jeiserem ene Maria jebaner ga 

aane domsona. Jei somwan dumem ga 
aa ge nwinbitena, ane Tane jeiserem ga 
aane pujitene. Angtane jeiserem funa 
jemna ga aane tosobaabisini, ane jigala 
emas, kemenyan, ane mur ga aane 
kitulbono. 

1? Ane Uwa Sanbagiri ga towastababili 
esereme, "Aamei gamjon ijama 
warauyan Raja Herodesminibe." Jepga 
jei nele nensaiserem gamjon ga jewer ge 
sofobili jam ge waraubife jelem onabe. 

13 Angtane jeiserem matona aa jei ne 
ajarwebabuwenaram jame aa galap 
ge sofobilirim, malaikata Tuhanmana 
jei Yusufminip ga fortya esereme, ga 
bala, "Gase irwe, Tanna enebaner ga 
is afsofala, ga iste nunggiri negeri 
Mesirwer! Aamei is nunggiri, aam 
temawer Raja Herodes jei ginanggwana 
mes balbabili, 'Tanna jeiserem jes 
terelbef, nombeyem gam tegilf!' 
Mesirwer ga jep iste nwini, jamere ai 
isas towaswena ga iste waraufaltya." 

14 Jepga Yusuf ga irwena, ane Tanna 
enebaner ga afsofala, gwini jeiserem 
jemer, ane ga aakte sewesfele jamer 
Mesiro. 

15 Jeber ga aa ge nwinbene jamere 
Raja Herodes aa tere. Taterisi aaiserem 
ga enggalf etamwena, jega Tuhan aa 
jes nasibelem taterisi nabimanaiserem 
jeme gam tabanwef: "Ai Tane Amna As 
jenbene Mesirwer." 

16 Raja Herodes jame aa galap 
towaswenaram, angtane matona aa 
jei ne ajarwebabuwenaram jei jam 
ne afaftana, Raja Herodes ga aa 
kakalswena uskambar. Tahunu naura 
mes ne barwena, angtane matona aa 
jei ne ajarwebabuwenaram jei gwanan 
matos ne damtana. Jega jem temawer 
Raja Herodes ginanggwa jemna ga aa 
balbabili, "Sa sofwe tamna Betlehemwer, 
ane ona jep gemerserem. Tantantane 
girtowai seyafter gemerserem, afa 
umuru tahun naura jebe jam folbayan, 
isa targabaabili!" Raja Herodes jei jes 
gamserem gam ga gunu enggalfe Yesus 
gam tegilf. 

17 Seyafter jes gemerserem mes 
etamwena, jega Nabi Yeremia aa jes 
nasbilim ga mes tabanwena: 

18 "Jewer ga taterisi ga aa ge sarbiwili 
tamna Ramawer, ga aa ge syebuwena 
ane syebinenne. Rahel ga tane mesna 

ga aa syebabuwena. Jei jam ne ofolyan, 
aam temawer tane jemna jam ne 
erbifele." 

19 Raja Herodes jame aa terem, 
malaikata Tuhanmanaiserem eserem ga 
aa fortya Yusufminibe Mesir je, Yusuf ga 
bala, 

20 "Se irwe, Tanna jeiserem enebaner 
is taamini, ane ga iste warauwa ona 
Israelminip! Angtane Tane aaiserem aa 
jei tegilaiserem jei mes tere." 

21 Yusuf ga irwa, Tane enebaner ga 
aa taamini, ga aakte warauwa ona 
Israelwer. 

22 Jepga Yusuf enggam ga sara, 
tane Raja Herodesmanaiserem jei 
rajafe jei nwini ona Yudeya je, Raja 
Herodesem dwonap jei gwef. Raja 
ibirmi jeiserem bosna jemna ga Raja 
Arkelaus. Yusuf taterisi jeiserem jam 
aa galap sarbilirim, jei ga erne jep 
nwinfe. Jepga Uwa Sanbagjiri Jei Yusuf 
ga eser-esertene enggam ga bala, "Se 
gwi ona Galileyawer!" 

23 Ga aakte gwina Galileyaminiwer, 
jepga tamna bosna Nasaret jep ga 
aa ge nwinbene. Jepga taterisi nabi 
fwatermanaiserem enggam aa jes ne 

nasbilim Tanna jem temawer, taterisi 
jeiserem ga tabanwena: "Ga Jes ne 
jenbewena angtane Nasaret." 

2 1 Gwanan jepserem Yohanes 

Pembaptis ga jela, ga nasbili 

dwisgirip ona Yudeyaminibe. 

2 Ane ga jenjenwena, "Gasa tikwe 
etam-etamawer, ga waakenaiserem 
ga jes isa eyebili, aam temawer nunu 
Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe, nunu jeiserem ga mes 
gwetmanswel." 

3Yohanes ba aasam angtane Nabi 
Yesaya aa jes tulistelem taterisi aaiserem 
jeme: "Angtane aasaje ona dwisgirip 
jenjenwena enggame, 'Nele Tuhanf sa 
sartabaasi, nele nornorfer isa eyebana, 
Jei jep ayinyefe!"" 

4Yohanes fene unta safnawer 
eyemiliserem ga jes kamwini. Ban jei 
aa jes gwelawilirim je unta tifniwer 

ne eyebili. Ane tumilgala jemna ga 
matikwam ane nintrin onnemana. 

3 Angtane kota Yerusalemmana ane 
angtane ona seyafter Yudeyamana, ane 
angtane ona seyafter fona Yordan jebe, 

angtane seyafter jeiserem ga aa ge 
forobuwetya Yohanes jam sarbasife. 

5 Jepga angtane jeiserem etam-etama 
jelemana ga aane balbabitowena, jep 
ga Yohanes ga baptistababili jei, fona 
Yordan je. 

7 Jengga Yohanes angtane safna 
Farisimana unggwanfer ane angtane 
safna Sadukimana jame aa galap 
damtabilirim, agalap ge forobuwetyaram 
jemnibe enggalfe jam baptiswef, 
Yohanes jepga aa balbabili, "Aamei awas 
ufwai gemerserem! Aamei angtane ima 
afaf-afaftababili, ga etam-etama imna 
anesus. Aamei syefer enggam ima gunu 
ilem inibe, 'Ai afa ajam baptistene, Uwa 
Sanbagiri Jei ajam tamtamtababiyen.' 

8Waakenfer isa eyebili, jega angtane 
ga sege towaswebili aamei etam-etama 
kapka jewer imesa irfwena. 

9 Aamei ga Abrahamem asal-asala, 
jengga enggam ipsama gunurum ilem 
inibe, 'Aiba Abrahamem asal-asala, 
jega jem temawer Uwa Sanbagiri Jei 
ai as jam tamtamtababiyen.' Ai ims 
balbabili, aamei etam-etamawer jam 
isa irfwena. Uwa Sanbagiri aamei 
samfer is fasawolwili, ane Jei asal-asala 

Abrahammana tuna aaiserem jewer 
samfer se eyebaabili. 

10 Denggana ga mes menetulsini tini 
sakarabaner jem bulunfe, ane tini 
seyafter gemerserem waakenfer jam 
teyanaiserem, ga jese bulnu, ane gase 
fasawolwili tokwanabe. Jes galserem, 
Uwa Sanbagiri Jeime mes menetulmisini 
angtane kapka aa jei ne eyebilirim jam 
tamtamtababife, ga taman tokwagirip se 
fasawolwili. 

11 Ai angtane etam-etamawer aa 
jei ge tikwebilirim, waakenaiserem 
aa jei ne eyebilirim ai fom ga ajes 
baptistababili. Jengga am amnuwer 
Angtane sanbaksususerem se fortya. 
Jei sanbagiri amniwer. Baabeta Jemna 
unggwandusa amniwer, tofgol Jemna 
ajam eterbeyen. Jei Mafnana Uwa 
Sanbagirmanaiserem aamei ga is Jem 
se baptistababifi, ane etam-etama imna 
Jei ga ti tokwana galserem ga gam sege 
taabisini jamer fus. 

12 Jei angtane waakenaiserem ane 
angtane kapkaiserem Jei se waksosini, 
makan anggwa gamserem jei gandumu 
aa ga gam waakentababilirim, jei 
gandum tifin ane gandum tan ga jes gam 

waksosini. Gandum tanna se bokolntena 
ja towai jemna galgala jep bunuluserem, 
jengga gandum tifiniserem ga jase 
dutabaabisini, tokwana enggalaiserem 
jam ne kofneuyanaiserem jebe." 

13 Jewer ga Yesus Yohanesminip ga 
jela, ona Galileyaminiwer jamer fona 
Yordan jebo, Yesus ga bala, "Yohanes 
aamei Ams baptiste." 

14 Jengga Yohanes bai, enggam ga bala, 
"Wowo, Aamei bunarsusfer ai ase Aamei 
Is baptistene. Jeje bafa Aamei amnip ga 
Im jela?" 

15 Yesus ga bala, "Safnant. Nei seyafter 
Uwa Sanbagiri aa jes bilirim, nei ga 
nejesa eyebili." Jepga Yohanes Yesus ga 
baptistene. 

16 Yesus jam baptistelebe jam aa galap 
tabanwenaram, Jei fonawer ga tautya. 
Jewer ga winsi aane bitnetini, ane Jei 
Mafnana Uwa Sanbagirmana ga domola 
aa iretyaram junu senaya gamserem 
Jem sagabe. 

17 Jewer ga taterisi taman waaken- 
giriwer ga aane sarbili, enggam aa jei 
gutenaram, "Tane aaiserem ba Amnam, 
Ai Ajes nesiktenerem. Jei ini Amna gam 
saaser-saasertabana." 

4 1 Jewer ga Mafnana Uwa 
Sanbagirmana Yesus ga danabana 
taman dwisgir tetenaiserem jewer 
enggalfe bawasa Yesus gam unggwasbarfr. 

2 Yesus Jei Jam twenyan nunu empat 
pulu, gwini empat pulu, jepga Jei wisi ga 
folbana. 

3 Bawasa Yesusem tarnap ga fortya, 
ane ga bala, "Afa Aamei Tane Uwa 
Sanbagirmanaye, tuna aaiserem jese 
balbabi tumilgalfe gangge etamwebi." 

4Yesus ga tamawolbana, "Taterisi Uwa 
Sanbagirmanaiserem jep ga enggam 
baatultel: 'Angtane tumilgalem fener 
jam gweyan, jengga jei samfer gam 
gwena ula seyafter Uwa Sanbagiri aa jes 
gam balbabitowenaram jeme." 

>Jeiserem taban, jepga bawasa 
Yesus gamjon ga aftafala jamere 
kotana waakensus aaiserem bosna 
Yerusalem jebo, ane ga gaaranswena 
Jena Uwa Sanbagirmanaiserem tampata 
tagarsususerem jebe. 

6 Bawasa Yesus ga bala, "Afa Aamei 
Tane Uwa Sanbagirmanaye, se 
janon, aam temawer Taterisi Uwa 
Sanbagirmana jep ga enggam baatultel: 
'Uwa Sanbagiri malaikata Jemna se 

balbabili Im temawer, jei ga Isene 
tebaniwili tafame, jega tufa Imna Is jam 
ne denbeteyan tunabe."" 

Yesus Jei enggam ga tamawolbana, 
"Taterisi Uwa Sanbagirmanaiserem jep 
jegme enggam baatultel: 'Angtane jei 
Uwa Sanbagiri jam unggwasbayan!"" 

8Jepga bawasa gamjon Yesus 
ga aftafala jamere taarena 
bubwalsususerem jebo. Taarena 
jeiserem jem sagabe bawasa Yesus ga 
bala, "Gase anggasi! Angtane ogirip 
seyafter gemerserem, baabeta jeman 
mesna, ane galgala jemna, gas damtabi 
seyafter ba waakensusum!" 

9 Bawasa gamjon ga bala, "Afa Aamei 
somwan dumem jam Is nwinirim ams Is 
pujitene, seyafter aaiserem ai ga Isas 
kitulbono Ibe." 

10Yesus enggam ga tamawolbana, 
"Bawas, Amniwer se gwisi! Taterisi Uwa 
Sanbagirmanaiserem jep ga enggam 
baatultel: 'Angtane Uwa Sanbagiri tefner 
gam pujitene! Ane Uwa Sanbagiri aa jes 
bilirim ga jetefener igam eyebili!' Ga jem 
temawer, Ai aamei is Ajam pujiteyen." 

11 Jes jepserem jepga bawasa Yesus 
ga mirtetefala, ane malaikata ga aa ge 
forobitye, Yesus jam ne batobarfe. 

12 Yesus Jame aa galap sararam 
enggame Yohanes mes ne tebanant, ane 
bwiyip mes ne gaataantenant, Yesus ga 
gwina ona Galileyawer. 

13 Jep tamna Nasaret aa mirsotefala, 
Jei kota Kapernaum je jep nwini, fona 
Galileya jem eyebe. Kapernaum je ona 
Sebulon ane ona Naftali ga jep nulna. 

14Yesus Jame aa galap sofwaram 
jewer, jepga taterisi Nabi Yesaya aa jes 
nasbilim ga tabanwena: 

15 "Angtane aa jei ge nwinbenerem ona 
Sebulon ane ona Naftali jebe, angtane 
aa jei ge nwinbenerem foboga eyebe, 
angtane aa jei ge nwinbenennerem 
fona Yordan jimwer, ane angtane aa jei 
ge nwinbenerem ona Galileya je, ona 
angtane Yahudimanyanaiserem, 

16 angtane seyafter gemerserem 
gwinip aa jei ge nwinbenerem, jei nafa 
unggwan-giri mes ne domola. Angtane 
jeiserem aa jei ge nwinbenerem tampata 
gwin-gwini termanaiserem, Tuhan mes 
fortya jemnibe enggalfe jei nafap gam 
ge nwinbef." 

17 Jes galapserem Yesus taterisi 
ga towaiwulu Jam nasbinennefe 
enggame, "Gasa tikwe etam-etamawer, 
waakenaiserem ga jetefener isa eyebili, 
aam temawer nunu Uwa Sanbagjri Jei 
aa jem nwinirim anggwabura seyafter 
gemerserem jem Sanbakfe, nunu 
jeiserem mes gwetmanswel." 

18 Yesus aa galap wofnaram foboga 
Galileya gwetmanabe, Jei angtane naura 
ga domsona, Simon (bosna nafsi Petrus) 
ane Simonem osonaiserem Anderyas. 
Jei jalas ge tobolsnenne jigalf. Awelna 
jemna jigals ne tawanbinenef. 

19 Jes jepserem jepga Yesus ga 
gitmini, "Au, aamei Am sege onsoba! Ai 
aamei isAs towas-towasona angtanes 
towanbife, jega aamei ga angtane nafsi 
gam is ge towanbili jigala igemer ge 
towanbinennerem. Angtane jeiserem jei 
Ai As ga sene tikwebaatini." 

20 Jes jeberserem jei jalna jemna ga aa 
ge mirultefala, jepga jei Yesus ga aa ge 
onsobana. 

21 Yesus Jei nele jeiserem jeter ga 
sofna, jamere gamjon angtane nafsi 
naura gam domsona, Yakobuso Yohanes, 
ayana osona, tannawan Sebedeusmana. 

Jei jelem jetabar atdwas sagap ge 
nonbaantena, jalas ne waakenulsini. 
Yesus ga aa jenmuwili. 

22 Jes jeberserem atdusa yo jeta ga 
aa ge mirsotefala, Yesus ga aa ge 
onsobana. 

23 Yesus ga wofena ona Galileya 
seyafter gemerserem jebe, angtane 
ga towastababinenne jena angtane 
Yahudimana aa jep ge betwebuwefaram 
jebe. Ane Jei Taterisi Waakena 
ga nasbinenne, taterisi nunu Uwa 
Sanbagiri Jei aa jem nwinirim 
anggwabura seyafter gemerserem 
jem Sanbakfe jem temawer. Ane Jei 
angtane bwernabaraiserem seyafter 
aa waakentababinenne, ane angtane 
muli-mulniserem jes mese. 

24 Jepga taterisi seyafter Yesus aa 
jes eyebilirim ga aane nasbinenne 
propinsi Sirya seyafter gemerserem 
jebe. Jepga angtane bwerna nafis- 
nafsiserem aa jei ge folbaminirim, ane 
tifni sigin-ginsususerem, seyafter ga 
aane aftabifelwena Yesusminibe. Jei ga 
enggala angtane aas galserem: angtane 
bwat kapka jam gam kabwatyaram, 
angtane jam tersiuneneleiserem, 

angtane muli-mulni mesna. Yesus 
Jei angtane jeiserem seyafter ga 
waakentababili. 

25Jes galapserem angtane 
unggwanfersus Yesus ga aane 
tikwebaatini. Angtane jeiserem afwer 
ona Galileyaminiwer ge jalbili, ane afwer 
ona Sepulu kotawer ge jalbili, ane kota 
Yerusalemwer, ane ona Yudeyawer, 
ane fona Yordan jimwer afwer jewer ge 
awelbitye. 

5 1 Yesus angtane unggwanfer 

jame aa galap damtabilirim, 

Jei ga tauna otumube, Jei jama 
nwintenaram. Angtane Jei aa jei ne 
tikwebaatinennerem Jem tarnap ga aa 
ge betwebili, 

“ane Yesus ga towaiwulu jei jam 
towas-towastababife. 

3 Yesus ga enggam towas-towastababili: 
"Ini angtanemana waakenfer 

sege folbamini, afa jei jam sege 
towaswebilirim enggame, jei baabeta 
fas jem eyebiliserem Uwa Sanbagjiri aa 
jes bilirim; aam temawer Uwa Sanbagjri 
Jei angtane jeiserem jem Sanbakfe mes 
nwini. 

4Ini angtanemana waakenfer sege 
folbamini, afa jei unggwanfer ga sene 
syebili jelem etam-etama kapkaiserem 
jem temawer, aam temawer Uwa 
Sanbagiri Jei angtane jeiserem gase 
kanautabaipmini. 

“Ini angtanemana waakenfer sege 
folbamini, afa ini jemna ga sene 
onabertabana:, aam temawer Uwa 
Sanbagiri Jei angtane jeiserem jep se 
golmisi seyafter Uwa Sanbagjiri aa jes 
bilirim. 

5Ini angtanemana waakenfer sege 
folbamini, afa ini jemna unggwan- 
girsusfer ga sege folbamini jam ne 
towaswebifener, ane jam ne eyebifener, 
Uwa Sanbagiri aa jes bilirim; aam 
temawer Uwa Sanbagiri Jei angtane 
jeiserem se batobaabisi jeiserem ga 
sene eyebili. 

7 Ini angtanemana waakenfer sege 
folbamini, afa jei angtane nafsi ga 
sene nesiktababili: aam temawer 
Uwa Sanbagiri angtane jeiserem gase 
nesiktababisi. 

8Ini angtanemana waakenfer sege 
folbamini, afa jei Uwa Sanbagiri tefner 

ga sene onsobafa, aam temawer jei Uwa 
Sanbagirfer Jebar seyafter. 

9Ini angtanemana waakenfer sege 
folbamini, afa jei se gwebabili jega 
ginanggwana jei ga sege waakenswebili, 
aam temawer Uwa Sanbagjiri gas 
balbabisi, 'Aamei tane Amna.' 

101ni angtanemana waakenfer sege 
folbamini, afa angtane nafsi ga sene 
tamtamtababili, jei aa jep ne eyebilirim 
seyafter Uwa Sanbagjiri aa jes bilirim; 
aam temawer Uwa Sanbagjiri Jei angtane 
jeiserem jem Sanbakfe mes nwini. 

11 Ini imna waakenfer sege folbamini, 
afa angtane ula kapka ip nasipmiliserem, 
ane ims tamtamtababili, ane angtane 
nafsi afaf-afaftababili aamei kapka 
gama eyebili aam temawer aamei iAmsa 
onsobana. 

12 Angtane ga gam ne eyeipmil nabi 
fwatermanaiserem Uwa Sanbagirmana 
jebe. Ini imna ga is saaser-saaserfer 
sege folbamini, aam temawer Uwa 
Sanbagiri fwaina imna unggwandusa 
is mes menetabaipmisini taman 
waaken-giribe." 

13 Yesus gamjon ga balbabili, "Aamei 
garna galserem anggwabura seyafter 

ogirip aa gemer nwinirim jemnibe. 
Garna je tumilgala je gam waakenulu. 
Garna jes gemerserem aamei jegme 
gemer, aamei angtane Ai As ijeya 
tikwebaatinennerem. Aamei angtane 
waakenfer igama waakentababili. Afa 
garna jam gam etamwenaram jam 
bwekbwekswefe, angtane jei garna 
jeiserem gamjon jam ne eyebiyen 
garanfe jam falfe. Garna jeiserem je gam 
kabwakswena, garna jeiserem angtane 
matau sagap jam ne tuwulnteyan, 
jengga onnap gane tuwulsini, angtane 
jem sagap ga gangge wofobana. 

14 hamei ga nafa galserem anggwabura 
ogirip seyafter gemerserem jemnibe. 
Kotana taaren sagap aa jei gam 
nulnaram, kotana jeiserem je jam ne 
sewesiyen. 

15 Jes gemerserem aaiserem jegme 
gemer, afa angtane pelitana aa jei 
gam dutanaram, jei pelitana jeiserem 
burwa gwonap jam gaataaniwiyen. 

Je fasfasus. Jengga angtane jeiserem 
pelitana tampata dwafennaber ga gam 
gaarantena, nafa gam folbafe, jega 
angtane seyafter jenap jep aaiserem 
nafa ga gane domola. 

16 Jes gemerserem nafa iman jegme 
gemer, seyafter aamei jes igam 
eyebilirim ga waakenater igma eyebili, 
jega angtane jei seyafter jeiserem ga 
sene domola. Ane angtane jam aa 
jep ne domolaram waakena aamei 
ijesa eyebilirim, jei Uwa imna taman 
waaken-girip jeiserem ga sene pujitene." 
tulistaabilim jem temawer. 

17 Yesus gamjon ga balbabili, "Aamei 
ilem inip ipsama gunurum, Ai enggalf 
fortya jega Ai Hukumu Nabi Musa aa 
jes tulistababilim, ane taterisi nabi-nabi 
seyafter aa jes ne tulistababilim Ajam 
borolf. Ai galfe Ajam foroyan taterisi 
jeiserem jam borolfe, jengga enggalf 
Ai fortya nabi aa jes bilim seyafter jam 
tabanulfe. 

18 Sa sarbistaabon! Winsi yo ogiri aa 
gemer nulnaram, hurufu ane garistowai 
bastantouyaserem daamfenna Hukumu 
Nabi Musamana aa jes tulistaabilim jei 
afa jam wirulsiyen, jamer seyafter Uwa 
Sanbagiri aa jes bilirim se etamwesa. 

19 Jega jem temawer, angtane afa 
jei Uwa Sanbagjiri aa jes balbabilirim 
daamfenna bastouyaserem jam 
tikwebitiyene, ane jei ga angtane 

nafsi enggam gam towastababili, 
'Ipsama tikwebitinirim!', afa ga gam 
jes gemerserem, gam jega Uwa 
Sanbagiri Jei angtane jes galserem se 
basantowaitaasisi nunu Uwa Sanbagiri 
Jei aa jem nwinirim anggwabura 
seyafter gemerserem jem Sanbakfe. 
Jes galserem, angtane afa jei jam 
gam tikwebitinirim Uwa Sanbagiri aa 
jes balbabilirim, ane jei ga angtane 
nafsi enggam gam towas-towastababili, 
'Aamei Uwa Sanbagiri aa jes balbabilirim 
sa tikwebaati!', afa ga gam jes 
gemerserem, angtane jeiserem jeiba 
igsusum nunu Uwa Sanbagjiri aa jem 
se nwinirim anggwabura seyafter 
gemerserem jem Sanbakfe. 

20 hi ims towastababili, aamei Uwa 
Sanbagiri aa jes balbabilirim jetefener 
isa tikwebitini, jega Uwa Sanbagiri 
im Sanbakfe gase nwini. Guru-guru 
Hukumu Nabi Musamana aa jei ne towas- 
towastababuwenaram ane angtane safna 
Farisimana, jei Uwa Sanbagiri aa 
jes balbabilirim bastantowaifer ne 
tikwebitini, jengga aamei seyafter 
Uwa Sanbagiri aa jes balbabilirim 

jam tikwebitife, ga unggwanfersus isa 
tikwebitini!" 

21 Yesus gamjon ga balbabili, "Aamei 
imsa sarbabili nem asal-asala Nabi Musa 
aa gam towas-towastababilim enggame, 
'Aamei angtane nafsiserem ijama 
munbobiyen! Afa angtane nafsi aa jei 
gam munbonorom, jei ga gane aftafala 
angtane sanbagirminibe, angtane aa jei 
gam balaram angtane afa waakenfer 
eyebiliserem afa kabwakfer eyebiliserem 
jemnibe.' 

22 Jengga Ai namwer Ai ims towas- 
towastababili: afa angtane jei angtane 
nafsi jam gam nasbanaram, jei ga 
gane aftafala angtane sanbagirminibe, 
angtane aa jei gam balaram angtane afa 
waakenfer eyebiliserem afa kabwakfer 
eyebiliserem jemnibe. Angtane afa 
angtane nafsi enggam aa jei gam 
balaram, 'Aamei dwak tetena!', angtane 
gam aa jei gunurum, angtane jes 
galserem jam gane aftafala Safna 
Angtane Yahudimana Sanbak-sanbaka 
Seyafter Gemerserem jem danggonawer. 
Ane angtane angtane nafsi aa jei gam 
balaram enggame, 'Aamei jafner ibas 
ge feyafena.', angtane gam is jei 

gam balaram, angtane jeiserem Uwa 
Sanbagiri gase bala, 'Se gwi taman 
tokwagirip!' 

23 Ga jem temawer afa aamei 
galgala Uwa Sanbagirf gulbalaiserem 
Jelem mejanabe Jena Uwa 
Sanbagirmanaiserem jebe, ane 
aamei ga igam saarstaabona im afelna 
jei ims nasbana, 

24 galgala jeiserem Uwa Sanbagirf 
gulbalaiserem gase mirtebitefal, mejana 
Uwa Sanbagirmana jem danggonawer. 
Ane ga is gwina ilem afelenminibe, ane 
jebar ga is ge borola! Ane gamjon ga 
is warautna, galgala Uwa Sanbagirf 
gulbalaiserem ga is gulbana. 

25 Afa angtane enggam is jam gam 
balaram, 'Aamei kapka gam eyebili.', 
ane aamei ga is gam aftafaltya angtane 
sanbagirminibe, angtane aa jei gam 
balaram angtane afa waakenfer 
eyebiliserem afa kabwakfer eyebiliserem 
jemnibe, tatarmer jebar ga is ge borola, 
abaktowaifer jebarserem. Neleber 
isa waakenulsini, nalef ijama foroyan 
mwona angtane sanbagirmanaiserem 
jebe. Afa aamei taterisi jeiserem ijam 
ge borolyanaye nelebe, aamei angtane 

sanbagirmana jem tarnabe jep jam igam 
fortyaram, angtane aamei is jei gam 
balaram enggame, 'Aamei kapka gam 
eyebili.' angtane jeiserem aamei ga is 
jese gera angtane sanbagiri jemnibe. 
Angtane sanbagiri jeiserem jei aamei ga 
is jei se gera polisiminibe, ane aamei 
bwiyip ga isene gaataantena. 

26 hi bunarsus ims towastababili, aamei 
jeber is nuniton jamer aamei doini 
seyafter angtane sanbaka jeiserem aa 
jes mwangbanaram, doini jeiserem ga 
jam is gera." 

27 Yesus gamjon ga balbabili, "Aamei 
imsa sarbabili Nabi Musa aa gam 
towas-towastababilim enggame, 'Aamei 
maaryena ijama gwebiyen!' 

28 Jengga Ai namwer Ai ims towas- 
towastababili: afa anggwana wini nafsi 
jam gam domolaram, ane jei jam taabif, 
jei etam-etama maaryen gwelaiserem 
mes gam gwebili jelem inibe. 

29 Afa nwena imna taasfolawer 
kabwakfer jem igam gaarasinirim, 
ane aamei etam-etama kapkaiserem 
jem ga igam eyebili, afa ga gam 
jes gemerserem, nwena jeiserem 
ga jam igam fotolsini, ane ga igam 

tobolsiwili. Nwena imna daamfenna 
jam tobolsiwiliserem jeiserem kapka, 
jengga kabwaksususerem ga enggam 
afa Uwa Sanbagjiri Jei tifini seyafter 
imnaiserem taman tokwagirip is jam 
gam taptasiwilirim. 

30 Afa tafna imna taasfolawer 
kapkaiserem jem igam eyebilirim, 
ane aamei etam-etama kapkaiserem 
jem ga igam eyebili, afa ga gam jes 
gemerserem, tafna jeiserem ga jam 
is tiksosini, ane ga jam is topsosiwili. 
Jei game kapka tafna imna daamfenna 
jam firsoniwiliserem, jengga aaiserem 
jei kabwaksusu Uwa Sanbagjiri Jei 
tifini seyafter imnaiserem Jei taman 
tokwagirip gam firtaaniwili." 

3l Yesus gamjon ga balbabili, 

"Nabi Musa gamjon aa gam towas- 
towastalam, 'Anggwana wini baife aa 
jei gam gwebilirim, gwanan surta jem 
syanwelaiserem jes gam tulisulu, ga wif 
ga gam golbili.' 

3? Jengga Ai namwer Ai ims towas- 
towastababili: afa anggwana wini 
baif aa jei gam gwebilirim, ane wini 
jeiserem jei etam-etama maaryenf 
gwelaiserem jam eyebiyen, afa ga 

gam jes gemerserem, anggwana wini 
jemnaiserem jei jes gam taatwebili 
etam-etam maaryenf gwelaiserem jes 
eyebife, afa wini jeiserem anggwana 
gamjon jam gaarf. Ane anggwana 
ibirmiserem, jei mese etam-etama 
kapka maaryenf gwelaiserem ga jes gam 
eyebili." 

33 Yesus gamjon ga balbabili, "Aamei 
gamjon imsa sarbabili nem asal-asala 
Nabi Musa aa gam towas-towastababilim 
enggame, 'Aamei ijesa bilirim, aamei 
bunarsusfer jeiserem ga isa eyebili. 

Afa aamei ina igemera testenannaram 
Tuhanminibe, aamei ina jewera 
testenannaram Jjeiserem ga jam isa 
eyebili.' 

34 Jengga Ai namwer Ai ims towas- 
towastababili: aamei ina ijama 
testenanayan! Ina taman waaken-girem 
boseme ijama testenanayan, aam 
temawer taman waaken-girip je Uwa 
Sanbagiri Sanbakfe jep nwini. 

35Ina ogir bosem ijama testenanayan, 
aam temawer ogiri jei tufa Uwa 
Sanbagirmana jep tosontena. Ina 
kota Yerusalem jem boseme ijama 

testenanayan, aam temawer Yerusalem 
jei kotana Raja sanbagiriserem jemna. 

36 Ane duka imnaiserem jem boseme 
ina ijama testenanayan, enggalem 
temawer Uwa Sanbagiri jenfentowai 
gam eyebili nabal safna imna sinsini afa 
seiseye. Aamei jeiserem ijama eyebiyen. 

37 Jafner ga enggam isa gutena, 'Sya.' 
afa 'Fas.' Afa aamei gamjon jam isa 
gutenaram, gam jega taterisi jeiserem 
ga bawasminiwer se jela." 

38 Yesus gamjon ga balbabili, "Aamei 
imsa sarbabili Nabi Musa aa gam 
towas-towastababilim enggame, 'Afa 
angtane jei angtane nafsimana nwes 
gam kabwaksobana, nwena jeman 
mesna jeime jamigam kabwaksobana. 
Ane afa angtane jei angtane nafsimana 
ula jam gam mulbosinirim, ula jeman 
mesna jeime jamigam mulbosini.' 

39 Jengga Ai namwer ims towas- 
towastababili: afa angtane ibe kabwakfer 
is jam gam eyeibenerem, aamei ijam 
fwayenulboyon jebe. Afa angtane 
is jam gam saftanaram olbumu 
taasfolawer jebe, safnant, aamei 
ijam fwayenulboyon, jengga olbumu 

gwejawer mese ga igam aisobaannu, 
gamjon jewer ga is gam sofsobana. 

40 Afa angtane is jam gam aftafalaram 
angtane sanbagirminibe, angtane aa jei 
gam balaram angtane afa waakenfer 
eyebiliserem afa kabwakfer eyebiliserem 
enggalfe, fene imnaiserem orolemana 
jewer gam taamif, aamei fene jeiserem 
ga igam terbene, ane fene sagamana 
jeiserem jes mese jeime igam terbene. 

41 Ma ginanggwa afa angtane sanbak jei 
is gam balaram enggame, 'Aamei galgala 
amna se erbifel nafis tamnap bijaufer 
kilometer ga daamfenna!', galgala jemna 
ga is erbifele tamna jeiserem jebo, ane 
tamna bijuap jeiserem jep mese. 

42 Afa angtane apgal jigala is jam gam 
bilibenerem imniwer, ga igam golmini 
jeiserem jebe! Ane aamei angtane 
galgala imniwer nomkef aa jei bilirim, jei 
enggam ijam balyan, 'Wowo."" 

43Yesus gamjon ga balbabili, "Aamei 
imsa sarbabili angtane aa gam towas- 
towastababilim enggame, 'Ilem afelen 
mesna jam isa nesiktababili, ginanggwa 
ilemana kakalmer ga jam isa nasbili!' 

44 Jengga namwer Ai ims towas- 
towastababili: ginanggwana 

ilemanaiserem ga jam isa 
nesiktababili! Angtane aamei is jei 
ne tamtamtababiwenaram, aamei 
sembayanga ga jam isa gwebamini 
angtane Jjeiserem jem temawer. 

45 Jes gamserem ga gemer isa eyebili, 
jega aamei gam isa etamwesa Uwa 
Sanbagiri gamserem, Uwa imna taman 
waaken-girip aa Jei nwinirim. Jei gwere 
ga enggalf eyebal, nafa jemna gase 
ertesini angtane kapkaiserem ane 
angtane waakenaiserem jem sagabe. Jei 
arouwa angtanefe mes gaarmiswena, 
angtane waakenaiserem jep ane angtane 
kapkaiserem jes mese. 

46 Uwa Sanbagiri Jei fwaina waakena 
ibe is Jam golmiyen, afa aamei angtane 
is jei gane nesiktenennerem aamei 
jetefener igam nesiktababilirim. Angtane 
pajak doini aa jei gane tebabinennerem 
jeiserem pemerintafe ga gane kitulmini, 
angtane jeiserem jeime ga aane 
nesiktababili, angtane jei aa jei ne 
nesiktababilirim. Aamei angtane seyafter 
gemerserem ga jam isa nesiktababili. 

47 Afa aamei ilem afelen banfener is ge 
nasowena, aamei waakenfersus ijama 

eyebiyen. Angtane Uwa Sanbagiri Jem 
teisyenaiserem jei ga gemer gam eyebili! 

48 Aamei angtane seyafter ga jam isa 
nesiktababili, Uwa Sanbagiri taman 
waaken-girip Jei angtane seyafter aa 
gemer gam nesiktababilirim." 

6 1 Yesus gamjon ga balbabili, "Aamei 

waakenfer isa gaarabisnenne 
aamei waakena ijesa eyebilirim. Aamei 
waakenfer isa eyebili, aam temawer 
aamei Uwa Sanbagiri gama pujitene, 
jeke enggalem temawer angtane is gane 
gerebaf, ane aamei is gane balbabif 
enggame aamei waakena. Afa aamei 
waakenfer isa eyebili enggalfefener 
angtane jewer is gane gerebaf, Uwa 
imna taman waaken-girip aaiserem Jei 
fwaina ip is Jam golmiyen. 

2 hamei galgala ijeba kitulminirim 
angtane galgalyenaiserem jebe, aamei 
galgala jep ijama kitulmiyen jega 
enggalf angtane jei is gam ne balbabif 
aamei waakena. Angtane akar-akarem 
aa jei naawenaram jei gam eyebif, 
jena angtane Yahudimana aa jep ge 
betwebuwefaram jebe ane nelep mese, 
jega enggalf angtane gam ne balbabife 
enggame jei waakena. Ai bunarsus ims 

towas-towastababili, Uwa Sanbagiri Jei 
angtane jes galserem Jei jem fwaina Jam 
kitulmiyen. 

3 Aamei galgala ijeba kitulminirim 
angtane galgalyenaiserem jebe, 
aamei ga kukmer isa kitulmini jega 
angtane nafsi jam ge towaswebiyen, im 
afelen mesnaiserem jes mese jam ge 
towaswebiyen. 

4Jengga jeiserem ga intowaifener 
igama eyebili. Uwa imna Jei tousa 
seyafter aamei intowai jes igama 
eyebilirim, ane Jei fwaina ip gase 
golmisi." 

Yesus gamjon ga balbabili, "Aamei 
sembayanga jam igama gwebanaram, 
aamei angtane akar-akarem aa jei 
gam naawenaram jes gamserem 
gam ijama etamweyan. Ini jemna ga 
saaser-saaserfer gangge folbamini afa 
jei sembayanga jam gane gwebanaram 
jei aa jep gangge fibilirim jena angtane 
Yahudimana aa jep ge betwebuwefaram 
jebe, ane nele unggwan-giribe ga jep 
gangge fibili, jega angtane nafsiserem 
gam ne damtabif. Ai bunarsus ims 
towas-towastababili, jem fwaina jei mes 

ne domola. Uwa Sanbagiri Jei angtane 
jes galserem jem fwaina Jam kitulmiyen. 

6 Aamei sembayanga jam igama 
gwebanaram, ga isa kautena mwona 
angtaneyanaiserem jebe, ane pintunu 
ga isa matasiwitye, jega angtane is jam 
ne damtabiyen. Jepga sembayanga ga 
isa gwebana Uwa imnaiserem Jebe, 
angtane jam ne damtayanaiserem. Uwa 
imna Jei tousa aamei seyafter intowai 
ijesa eyebilirim, ane Jei fwaina ip ga is 
golmisi. 

7 Aamei sembayanga jam igama 
gwebanaram, aamei aarememfener 
ijama nasoweyan, angtane Uwa 
Sanbagiri jam tebayana jei galserem. 
Jei enggam ge gubili jelem inibe, 'Afa ai 
abakfer asa nasowena, Uwa Sanbagjiri 
Jei as gase sarbabili.' 

8 Aamei sembayanga ijama gwebamiyen 
angtane jes galserem. Uwa Sanbagjiri, 
Uwa imnaiserem, Jei mes towaswena 
galgala aamei ijesa bilirim, gwanan 
nalefe aamei ijama balbabiyen. 

9 Aamei sembayanga enggam isa 
gwebana: 'Uwa Sanbagiri, Uwa nemna, 
taman waaken-giribe, ai bunarsusfer 

Is enggam aya bala, angtane bosna 
Imnaiserem ga Isene gulbatena. 

10 Aamei abakefyan anggwabura 
seyafter gemerserem jem Sanbakfe 
ga Is gwena. Angtane seyafter ogirip 
aaiserem ga jes ne eyebaabili Aamei Ijes 
bilirim, malaikata taman waaken-girip 
gamserem jei jes ne eyebili Aamei Ijes 
bilirim. 

11 Aamei nunu jeber-jeber tumilgala ap 
Is kitulmuwena. 

12 Etam-etama kapka amna seyafter 
gemerserem ga Is wirtabaabili, gamjon 
jeiserem Ijam sarbistaabonyan, jes 
gemerserem aime gemer, ai agma 
borolminirim kapkaiserem angtane abe 
aa jes ne eyeipminirim, gamjon ajama 
sarbistaabonyan. 

13 As Ijam aftabifelyen unggwasbala 
kapkaiserem jebe, as aftabifel 
bawasminiwer.' (Aamei ba Rajasam, ane 
Aamei baabetabara enggalfe jeiserem 
Ijem eyebif angtane aa jes gane 
bilirim, ane Aameiba nafabaram, jamer 
abak-abaksus. Amin.) 

14 Afa aamei jam isa borolminirim 
kapkaiserem angtane nafsi ip aa jes ne 
eyeipminirim, Uwa imna taman waaken- 

girip aa Jei nwinirim, Jei etam-etama 
imna is wirtabaipmini, gamjon jeiserem 
Jam sarbistaabonyan. 

15 Jengga afa aamei kapkaiserem 
angtane nafsi ip aa jes ne eyeipminirim 
jeiserem ijama borolmiyen, gam jega 
Uwa Sanbagiri taman waaken-girip aa 
Jei nwinirim, Jei jegme etam-etama 
imna is Jam wirtabaipmiyen, gamjon Jei 
Jam dirinswebabiyen." 

16 Yesus gamjon ga balbabili, "Aamei 
ijama twenyanaiserem enggalfe aamei 
Uwa Sanbagjiri igama pujitef, aamei 
ijama eyebiyen angtane akar-akarem 
aa jei naawenaram game. Jei jafner 
gangge wofobana enggame mirmase 
jemna ga wisi gamserem ga gam gangge 
folbamini gane gwebabili, jega enggalf 
angtane ga sege towaswebili jei jam 
dwenyan, ane ga enggalf angtane jam 
gane balbabif jeiba angtane waakenam. 
Ai bunarsus ims towas-towastababili, 
angtane jeiserem fwaina jelemana jei 
mes ne domolbana, Uwa Sanbagiri Jei 
angtane jes galserem fwaina jelemana 
Jam kitulmiyen. 

17 Aamei ijama twenyanaiserem 
enggalfe aamei Uwa Sanbagiri igama 

pujitef, mirmase jam isa wirtabaabili, 
gamjon nabal safa mese isa tentebaabili, 
angtane afweraiserem aa gemer gane 
eyebilirim, 

18jega angtane nafsi jei jam ge 
towaswebiyen aamei ijama twenyan. 
Uwa Sanbagiri, Uwa imna, angtane jam 
ne damtayanaiserem, Jei Jenefener gam 
towaswena aamei ijama twenyan. Uwa 
imna Jei tousa seyafter aamei intowai 
ijesa eyebilirim, ane Jei fwaina ip se 
golmisi." 

19 Yesus gamjon ga balbabili, "Aamei 
iner galgala waakenaiserem hargana 
unggwanfer ipsama kitulhnonnorom 
ogiribe, aam temawer bingini sene 
tombaabili, ane besi sargwet-sargweta, 
ane angtane komkoma jena ga imna 
gam terewulu ane ga gam kautena, 
galgala imna ga gam komkomtababisini. 

20 Saf ga enggam aamei jeber-jeber 
waakenaiserem ga isa eyebuwena, 
ane Uwa Sanbagiri Jei fwaina imna 
waakenaiserem taman waaken-girip 
aaiserem ga is kitulboso. Taman 
waaken-giri jeiserem jebe bingini galgala 
jam tombaabiyen, besini je sargwet- 
sargwetyan, ane angtane komkoma jei 


MATIUS 6.21-23 40 


jena jam terewulyon, jam kauteyan, 
galgala jam komkomtababisiyen. 

21 Igsususerem imna is jep gangge 
falipminirim, ini imna ga is jeber gam ge 
folbamini." 

22 Yesus gamjon ga balbabili, "Nwena 
imna ga lampunu galserem tifini 
imna seyafter gemerserem jebe. Afa 
nwena imna nafabara, tifni imna 
seyafter gemerserem ga is gam ge 
nafabarswebamini. Jes gamserem 
aaiserem jegme gemer, afa aamei 
angtane nafsi jam igama batobaabili, 
aamei waakenaiserem ga jes igama 
eyebili, gam jega aamei nafaber ga 
igama gwena. 

23 Jengga afa nwena imna is jam 
gane kabwakswebaminirim, tifni 
imna seyafter gemerserem ga isege 
gwinibersweipmini. Jes gamserem 
aaiserem jegme gemer, afa aamei in ina 
tefner jam igama batominirim, aamei 
kapkaiserem ga jes igama eyebili, gam 
jega aamei ga enggam isa gwena gwinip 
gwela gamserem. Afa aamei gwinip 
isa gwena, gwini jeiserem bunarsus je 
gwin-gwinsusu." 

“4Yesus gamjon ga balbabili, "Angtane 
awelna angtanefe aa jei gweyibenerem 
angtane sanbaka jemna naweryan, 
aam temawer angtane jeiserem awelna 
aa jei gam gwebilirim, afa angtane 
sanbaka jemna naura, jei jelem sanbaka 
afelnaiserem ga gam uskamswebana, 
ane afelnaiserem jei unggwanfer ga jes 
gam nesiktene. Jei waakenfer gangge 
nwini angtane sanbaka afelnaiserem 
jebar, ane jei waakenfer jam ge 
nwinyen afelnaiserem jeiserem jebar. 
Jes gemerserem aaiserem jegme gemer, 
angtane afa enggam jam gam gunurum, 
'Ai awelna Uwa Sanbagirmana tefner as 
gweyibene.", ane jei gamjon ga gunu, 'Ai 
awelna doifener as gwebili.', bunarsus 
angtane jeiserem jei nawersamer jam 
eyemiyen. 

25 Ga jem temawer Ai ims towas- 
towastababili: ini imna is basangge 
eseswebaminirim tumilgalayo ane fo 
telbili jem gwelaiserem! Ini imna is 
basangge eseswebaminirim fenem 
temawer tifinmana! Tumilgal ane fen 
mese igi jemna ga bastouya. Uwa 
Sanbagiri Jei mafnanayo ane tifini 
seyafter is mesam tetmini: mafnana yo 

tifni igi jemna ga unggwandwasusu. Mfa 
Uwa Sanbagiri Jei mafnana yo tifni ip is 
jam tetmiliye, gam jega Jei bunarsusfer 
tumilgal mese fen is kitulmini ibe. 

29Sa damtabi junu aa jei ge 
ifubinennerem! Jei twam tanna jam ne 
tonolyan, jei nanna jam ne tasoyan, jei 
tumilgala jam ne bunulnteyan titikibe. 
Junu bastantouya, jei igyen, jengga Uwa 
imna taman waaken-girip Jei tumilgala 
jep kitulmini. Aamei unggwan-gwana, 
aamei igisusu Jjuminiwer. Uwa Sanbagjiri 
bunarsusfer ims taayinbaabili. 

27 Angtane ini jam eseswebalaiserem, 
jei gam aa jewer eseswebanaram, jei 
gwela jelemanaiserem jei fas jener jam 
bwalewulyon nunu daamfenna jeme. 

28Ini imna is basangge 
eseswebaminirim fenem temawer! 
Bunga es onnap jener aa jei gane 
kokosaram sa damdamtababisi! Je 
awelnap jam naaweyan, je fene jam ne 
eyebaabiyen. 

29 Raja Salomo, angtane sanbagiri 
fwatermana, jei angtane igiserem, doini 
jemna ga anesus, ane fene jemna ga 
waakensusu. Jengga Ai ims towas- 

towastababili, bunga ese je waakensusu 
fene Raja Salomomanaiserem jewer. 
30Sasfan je igyen, nei namwer 
neya domola, jengga abakferyan je 
tokwanap gam fasawola. Safe gam, 
Uwa Sanbagiri ga sasfana waakenfersus 
eyebaabili. Afa ga gam, safe aamei 
Uwa Sanbagiri bastantowaifer isa 
tebana, Uwa Sanbagiri Jei aamei is gase 
gerebaabisnenne waakenfer, fene ip 
gase kitulmini. 

311ni imna is basangge 
eseswebaminirim aamei jes tumiliserem, 
jes telbiliserem, ane jes kamwiliserem 
jes mese! 

32 Angtane Uwa Sanbagiri jam ne 
tebayanaiserem ini ga jemanem ge 
eseswebamini tumilgalem temawer, ane 
fo telbilem temawer, ane fenem temawer 
mese. Uwa imna taman waaken-girip 
Jei tousa aamei seyafter jeiserem ijesa 
bilirim. 

33 Jengga gwanan-gwanansus aamei 
aaiserem ga isa terelbi uskambar, 
fomfoma aamei Uwa Sanbagirem 
gwonap nwinfe. Ane aamei sa terelbi 
uskambar, Uwa Sanbagjiri aa jes bilirim 
aamei ijesa eyebife. Aamei seyafter 

jeiserem jam isa terelbili, ane Uwa 
Sanbagiri Jei is gase kitulmini aamei 
ijesa bilirim. 

34 Ga jem temawer, ini imna is 
basangge eseswebaminirim nunu 
gwirmer aaiserem, aam temawer 
gwirmer jeme nensa eseswebala. 
Namwermanaiserem jetefener isa 
sarbisnenne." 

1 Yesus gamjon ga balbabili, "Aamei 
angtane nafsi syefer jebe ipsama 
donolnmunurum, jega Uwa Sanbagjri Jei 

aamei is Jam donolnmunuyon. 

2?Uwa Sanbagiri Jei ip is gam 
donolnmunurum, aamei angtane nafsi 
gemer igama donolnbaannu. Ane 
mwongga aamei jes igama gwirnirim 
angtane nafsife, Uwa Sanbagiri jegme 
mwongga jeiserem ga is jeter gam 
gwirinmini ibe. 

3T1psama donolnbaannurum ilem 
afelenfe etam-etama jemna enggala ti 
utunu galserem jem nwenabe. Jeke gam. 
Aamei ga is domola etam-etama imna 
enggala tini unggwandusa galserem, 
nwena imna ga is jem motolbaasini. 

4 Aamei ga fomfom igam bala ilem 
afelna, 'Au, ai ti utunu jeiserem 

gama ge gosorsiwi nwena imnaiserem 
jewer.', jengga ilem nwenabe tini 
unggwandusa galserem aamei jeiserem 
ijam gosorsiwiyen? 

> Aameiba angtane akar-akarem ijei 
gwenaram! Gwanan tini unggwandusa 
jeiserem jes is gosorsiwili nwena imna 
is jei motolbaasinirim. Jepga aamei 
waakenfer gam is anggasini enggalfe, 
aamei ti utunu ilem afelnem nwenawer 
gam is gosorsiwili." 

5 (Jepga Yesus Jei seisya taterisi ga 
jes bilipmini, angtane Taterisi Uwa 
Sanbagirmana jam ne sarbiyeneiserem 
jem temawer. Jei gunu,) "Apgal jigala 
waakenaiserem Uwa Sanbagirmana 
ipsama kitulminirim gwalafe, aam 
temawer gwalna jeiserem ga 
sege irfwebitne, inater ga is 
sene dwortabaabili. Inanaiya imna 
waakensususerem ijama taptasiyen 
twen danggonawer, aam temawer twena 
inanai jeiserem sagap gam jubononno." 

'Yesus gamjon ga balbabili, "Uwa 
Sanbagirminiwer ga jamer isa balwena, 
ane Jei ga is golmini ibe. Jeber- 
jeber aamei isa terelbaabiwena Uwa 
Sanbagirminiwer, Uwa Sanbagiri ga is 

eyeipmini jega ijesa terelbuwenaram 
jeiserem ga isa domolfa. Jeber-jeber 
aamei pintunu ga jam igama enentene 
Uwa Sanbagirem mwa tarnabe, Uwa 
Sanbagiri Jei pintunu ga is gam 
tertemisiwitye. 

8 Angtane apgal jigala aa jei gam 
bilirim Uwa Sanbagirminiwer, jei gam 
domola apgal jigala aa jes gam bilirim. 
Angtane aa jei gam terelbilirim Uwa 
Sanbagirminiwer, jei gam domola 
jei aa jes gam terelbilirim. Angtane 
pintunu aa jei gam enentenerem, Uwa 
Sanbagirem mwonabe Jei pintunu gam 
terterbaasiwitye jebe. 

Tanna tumilgala jetaminiwer aa galap 
gam aberwebilirim, jeta jemna jei tuna 
jam gerbayan. 

10 Tanna jigals gam aberwebili, jeta jei 
awas ufwai nini jam gulbayan. 

|! Aamei angtane awelna kabwakfer 
jemanserem, jengga aamei tousa 
apgal jigala tane imnaiserem jep 
ga waakenater igama kitulmini. Uwa 
Sanbagiri, Uwa imna taman waaken-girip 
aa Jei nwinirim, Jei waakensusu imniwer! 
Jei waakenaiserem se kitulmini angtane 
aa jei gane bilirim Jemniwer." 

12 Yesus gamjon ga balbabili, "Aamei ga 
isa eyebili angtane nafsife, jes galserem 
aamei igemera bilirim ilem inibe, angtane 
nafsi jei ip sene eyeipmifi ibe. Nabi Musa 
ane nabi-nabi nafsiserem jes mese, 
jeime gemer ne towas-towastababil." 

13 Yesus gamjon ga balbabili, "Sa kaute 
taman waaken-girip mwona olosawer, 
aam temawer mwona ferneyo, ane nele 
unggwan-giri, je taman tokwagirmana, 
angtane unggwanfer gangge wofobana 
nele jeiserem jebe. 

14Mwona tamna waakenfer 
gwelaiserem jamer abak-abaksus 
je bastantouya, ane nele je olosa, 
angtane bastantowaifer mwona jeiserem 
ga jei sene damtana." 

15 Yesus gamjon ga balbabili, "Aayai, 
aamei angtane akar-akarem nabife 
aa jei naawenaram ga jam isa 
gerebaabisnenne! Aamei angtane 
jeiserem jame igalaba damtabilirim, 
aamei ga ima gunu angtane Jjeiserem jei 
dombana galserem, jengga jemna ini 
enggala, twen kakala galserem. 

16 Aamei angtane jeiserem isa 
towaswebili jei jam eyebiliserem jewer. 

Titantan ababala je jam kokosyan 
gimminiwer afa serwenminiwer. 

1 Tini afa waakena, tini jemna tanna 
waakena. Tini afa kapka, jemna tanna 
kapka. 

18 Tini afa waakena, tanna jemna 
kabwakfer je jam teyan. Tini afa kapka, 
tanna waakenfer jam teyan. 

19 Tini seyafter gemerserem waakenfer 
jam teyanaiserem, ga jese bulnu, ane 
gase fasawolwili tokwanabe. 

20 Jewer ga nabi ol kapkaiserem ga sege 
afaf-afafwebili, enggam aa jei gangge 
gubitenaram, 'Uwa Sanbagiri Jei ams 
baftabitne.' Aamei angtane jeiserem ga 
jamer igama towaswebabili jei aa jes 
gane eyebilirim jeme." 

21 Yesus gamjon ga balbabili, 
"Angtane seyafter Ai As jei gane 
jenbenerem enggame, 'Tuhan, Tuhan!” 
angtane seyafter jeiserem jemniwer 
jei afwenefener sege kabwitena 
taman waaken-giribe, tamna abakfer 
gwelaiserem. Angtane aa jei ne 
eyebilirim Uwa Amna taman waaken- 
giribe aa jes bilirim, angtane jeiserem 
jenefener se naawena Uwa Sanbagirem 

gwonabe, ane Jei jem Sanbakfe gase 
nwini. 

22 Uwa Sanbagiri Jei Jam aa jep se 
donolnmunsurum anggwabura seyafter 
gemerserem jebe, angtane unggwanfer 
jei enggam ga Asene jenbewesa, 'Tuhan, 
Tuhan! Ai amesam balbabili angtane 
nafsi Im boseme, Aamei Ijes bilirim jem 
temawer. Ai bwat kapkaiserem ames 
surbili Im boseme, ane ai bwembwema 
unggwanfer ames eyebaabili!' 

23 Jepga As gusu, 'Ai gwanan isa Ajam 
damtabiyen. Jasa gwisi Amniwer, aamei 
kapkaiserem ijeya eyebuwenaram!"" 

24 Yesus gamjon ga balbabili, "Ga jem 
temawer, angtane seyafter gemerserem 
taterisi Amna aa jei ne sarbilirim, ane 
seyafter aane onsobili, jei angtane tousa 
galserem. Angtane tousaiserem jei jena 
kekelefer gwitiri: jei temne unggwanfer 
tonola o kekelnabe. 

25 Arou giri aa galap nyentyaram, ane 
fona jeime aa galap tinirim, ane nindai 
mese nindaya uskambar ga ja tarnap 
ne forobatya. Jengga jena jeiserem jei 
jam maltiyen, aam temawer angtane 
jeiserem jei temne unggwanfer tonola o 
kekelnabe. 

26 Jengga angtane jeber-jeber Taterisi 
Amna aa jei gam sarbilirim, jengga jei 
jam onsobiyen, jei angtane dwak tetena 
galserem. Angtane dwak tetenaiserem 
jei jemna jena kekelyan, tini ninsi 
doibisnamsiniserem jagomelef ga jes 
gam tonola dwisibe. 

27 Arou giri aa galap gam nyentyaram, 
fona galap gam tinirim, ane nindai 
mese uskambar jame aa galap gane 
gwebanaram ja tarnabe, jena jeiserem 
ga gam maltini, fona ga gam gwirinfele 
jamer tatait." galserem. 

28 Yesus Jei jame aa galap 
tabanulminirim seyafter aa jes towas- 
towasulminirim, angtane unggwanfer 
jepmanaiserem ga jam ge bitbitwebili, 

29 aam temawer Yesus Jei enggam 
towas-towastababili angtane 
baabetabara galserem. Jei Jam 
towastababiyen guru-guru Hukumu 
Nabi Musa aa jes tulistababilim aa jei 
ne towas-towastababuwenaram jei 
gamserem gamyan. 

1 Yesus aa galap iretyaram otum 
bolawer, angtane anesus jei Yesus 
ga aane onsobana. 

2 Angtane tifin bwernabaraiserem jei 
Yesusminip ga jela, ane somwan dumem 
ga nwintena jei Yesus ga sembatana. 
Ane angtane jeiserem Yesus ga bala, 
"Uwa, afa jam Is gunurum, Aamei 
baabetabara ams Is waakentana." 

3 Jewer ga Yesus tafna ga tetena, ane ga 
tosobaantena angtane tifin bwernabara 
jeiserem jem sagabe. Ane Yesus ga bala, 
"Sya, se waakenswe!" Jes jeberserem 
tifin bwerna jemna ga waakenswena. 

4Jepga Yesus Jei enggam ga gunu, 
"Aamei ijam nasbineneyen taterisi 
aaiserem angtane nafis-nafsiserem 
jemnibe! Jengga jase sofwe imamminip, 
jeiba angtane taterisi angtanemana Uwa 
Sanbagirfe aa jei gwirinfelwenaram. Jei 
aamei is damtanaram enggame aamei 
imsam waakenswena. Jepga is eyebili 
Nabi Musa fwater aa gemer nasbilim: 
enggame se gulba Uwa Sanbagirfe apgal 
jigala jeiserem Nabi Musa aa jes bilim. 
Jepga angtane ga sege towaswebili 
enggame, aamei bunar-bunarsusfer 
imsam waakenswena." 

Yesus aa galap kautenaram kota 
Kapernaum je, angtane sanbaka 100 
ginanggwamana jei Yesusminip ga jela. 

Jeiba angtane Romamana, jei angtane 
Yahudimanyan. 

5Jei Yesus ga bala, "Uwa, ams batoba! 
Tane taini amna jei jenap tatna, jei 
jam irweyan. Jei bwerna uskambarsus 
folbana, jemna tifni sigin-ginsusu." 

7Yesus ga bala, "Ai im jenap As 
gwina, Ai tane taini imnaiserem ga As 
waakentana." 

8 Angtane sanbaka 100 ginanggwamana 
jeiserem ga tamawolbana, "Wowo 
Uwa, Aamei sanbagiri, ai angtane 
Yahudimanyan ai bastantouya, jega 
jem temawer Aamei jena amnaiserem 
jep Ijam foroyan. Baabeta Imna 
unggwandwasusu, ane ai tousa afa 
Aamei jafner Is gunurum enggame, 'Se 
waakenswe!', tane taini amna jeiserem 
gase waakenswena. 

9 Ga enggam, ai am sanbakaiserem 
ai ga ajem gwonap gwena, ane 
ginanggwana afweraiserem jei am 
gwonap naawena. Ai ginanggwana 
afa enggam jam agam balaram, 'Se 
sofwe!', ane jei ga gam sofna. Ai angtane 
nafsi enggam jam agam balaram, 'Jas 
jal!', ane jei gam jela. Ane ai tane 
taini alemana enggam as balaram, 'Se 

eyebi!', ane jei ga gam eyebili. Aamei 
jeime galater, seyafter gemerserem 
Aamei gemer Igam gunurum, ga gemer 
gam etamwena." 

10 Yesus Jei jame aa galap sarbilirim 
taterisi jeiserem, Jei ga bitbitwena. 
Yesus jepga balbabili angtane Jei aa 
jei ne onsobanaram, "Ai bunarsusfer 
ims towas-towastababili, angtane 
negeri Israelmana seyafter gemerserem 
jemniwer, Ai angtane afa gemerje 
ini jemna tabalaiserem afa Ajam 
damtamiyen angtane aas galserem, jei 
Ai As ginggitfer tebana. 

11 Ai ims towas-towastababili, 
angtane Yahudimanyanaiserem jei 
unggwanfersus galap sege forobitye 
bijauwer, ona gwer tauyalawer jamer 
gwer irenalawer mese. Jei Abraham, 
Isak ane Yakub jebaner jepga seyafter 
gase dwena nunu Uwa Sanbagiri Jei aa 
jem se nwinirim anggwabura seyafter 
gemerserem jem Sanbakfe. 

12 Uwa Sanbagiri Jei taman 
waaken-girs menetaamisini angtane 
Yahudimanfe. Safe gam, malaikata 
Uwa Sanbagirmanaiserem jei sene 
taptababisiwili taman gwin-gwinsusube. 

Tamna jeiserem jebe, angtane jep 
ga sege syebinense, ga sene enolsa 
siginsusu, ane ini jemna uskambar ga 
sege jenbamisi." 

13 Jewer ga Yesus angtane sanbaka 
100 ginanggwamana jeiserem ga bala, 
"Se sofwe jenap! Aamei ijes taabilirim, 
jeiserem se etamwena." Jes jeberserem 
tane taini jemna ga waakenswena. 

14Yesus aa galap fortyaram Petrusem 
jenabe, Jei Petrusem munau tane ga 
domola, jei jelem nutarap tana, tifin 
sarsar bwerai falbili. 

15 Yesus tafnawer ga taabitena, jepga 
tifin sarsara jeiserem ga barwebili. Wini 
jeiserem ga irwa, ane tumilgala ga 
gulbana Yesusfe. 

16 Ona aa galap towaiwenaram jam 
gigitswefe, angtane bwata kapkaiserem 
aa jei ge kayipminirim ga aane 
aftabifelwetya Yesusminibe. Yesus Jei 
bwat kapka olemfener ga balbabili jam 
ge tobitinyefe, ane angtane bwernabara 
seyafter gemerserem ga waakentababili. 

17 Yesus Jei angtane jeiserem aa 
galap waakentababilirim, jes jepserem 
taterisi Nabi Yesaya aa jes nasbilim ga 

tabanwena: "Jei bwerna nemna seyafter 
gemerserem ga wirtabaabisini." 

18 Yesus Jei angtane uskambar aa 
galap damtabilirim Jem gwetmanabe, 
Jei ga balbabili angtane Jei aa jei ne 
tikwebaatinennerem, "Au, nei ganma 
sofwe fobogana jimwer!" 

19 Jewer ga guru daamfenna Hukumu 
Nabi Musa aa jes tulistababilim aa jei 
towas-towastababuwenaram ga fortya 
Jemnibe, ga bala, "Guru, ai Ims onsobaf 
Ijewer sofwaram." 

20Yesus ga tamawolbana, "Serigala 
jei gwalna onnemana gemerserem, je 
o mwonabara, ane junu je golabara. 
Jengga Ai Tane Angtanemana, jena 
Amna fas, Amna taman nutara fas." 

21 Angtane nafsi Jei aa jei ne 
tikwebaatinennerem ga bala, "Uwa, ai 
gwanan ajam sofwa, uwa amna aa jep 
tererem ane as tirnnu, jepga ai Isas 
tikwebaatini." 

22 Jengga Yesus ga tamawolbana, 
"Namwer Ams tikwebaati! Angtane 
Ai baife As jei ne gwebanaram jam 
onsobafe, jei angtane futunuserem ga 
jei sene tatarbaabunnu." 

23 Jewer ga Yesus ga juwili 
atdusabe, ane angtane aa jei ne 
tikwebaatinennerem jei mese ga aa ge 
jubiwili. 

24 hafer-aafer deye sanbagiri ga 
aane forobatya foboganabe, ane muru 
unggwanfer ga atap botabinsowetya. 
Jengga Yesus ga nustana. 

25Jepga angtane aa jei ne 
tikwebaatinennerem ga aa ge taabuntini 
Yesusminibe, ane jei Yesus ga aane 
irtetena, ga aane bala, "Uwa, Aamei as 
tebabi seyafter! Nei nesa altil!" 

26 Yesus ga balbabili, "Aam je bafa erne 
game? Aamei Ai Ase bastantowaifer ima 
tebana." Jepga Jei ga irwena, jewer ga 
deye yo fobogana ga ofsobana, ane deye 
ga aane tikwebana, ane foboga jafner 
fala. 

27 Angtane jeiserem jei ga aa ge 
bitbitwebili, ane jei jena ga aane 
taanaaminenne enggame, "Angtane 
aaiserem bunarsusfer jei nansa? Deye 
yo muru taterisi ga Jemna gangge 
saribene!" 

28 Jewer aa galap fortyaram foboga 
jimwer, ona bosna Gadara, jewer ga 
angtane naura bwata kapkaiserem aa 

jei kamwinirim tonmwa bitisiwer ge jela 
Yesusminibe. Angtane naura jeiserem 
jei jam ge uskamswena. Angtane 
nafsiserem jei jam ge erebili, jewer jam 
ge wofobiyen. 

29 Angtane naura jeiserem jei ititmer ga 
aa ge gwarenwena, "Aamei Ibas eyebifi 
amnibe, Tane Uwa Sanbagirmana? Nunu 
Uwa Sanbagjiri aa jep tamtamtababilirim 
jep gemerje fas fortya. Aam je bafa ga 
asIs tamtamsona namwer?" 

30 Jes jepserem jebe bijautouyan, 
twena anesus jei tumilgala ga jep ne 
terelbaabili jam tombaabife. 

31 Ane bwat kapkaiserem Yesus ititmer 
ga aane bala, "Afa Aamei as jam Is 
surbobilirim angtane nauna aaiserem 
jemniwer, gamjon ga as enggam Is 
balbabili, 'Sa kaute twena unggwanfer 
aaiserem jemnip!', ane aga asa kawetena 
twenminibe." 

32 Yesus ga balbabili, "Sa gwi!" Ane 
bwat kapka jeiserem ga aa ge tobitintye, 
ane twenminip ga aa ge kabwitena. 
Twena seyafter jeiserem ga aa ge 
nunggirbili, ane ga aa ge janbiton 
obititiriwer jamer foboganabo, jepga aa 
ge albitini. 


MATIUS 8.33-9.3 58 


33 Jepga angtane twena aa jei 
ne gerebaabisnennerem, ga aa ge 
nunggirbili kotanap, ane taterisi seyafter 
jeiserem ga aane nasbinenne. Ane ga jes 
ne nasbili aa je etamwenaram angtane 
naura bwat kapka aa jei kamwinirim jem 
temawer. 

34 Angtane seyafter kotana jeiserem 
Yesusminip ga aa ge sofobili. Ane 
jei Yesus aa galap ne damtanaram, 
jes jepserem gane bala, ane gane 
balbalwena enggalfe Yesus ona 
jemnaiserem Jam mirtetefalf. 

9 1 Yesus ga juwili atdusabe, ane Jei 

foboga jimwer ga aweltya, ane Jei 

gamjon ga warautna Jelem tamnabe. 

2 Ane jes galapserem angtane ga 
aa ge jalbili, angtane muli-mulni ga 
tikarabaner ne girinyele. Yesus Jei tousa 
enggame, "Angtane aaiserem jei As 
mes ne tebana ginggitfer." Jepga Yesus 
angtane muli-mulni jeiserem ga bala, 
"Am tane, ini imna saaser-saaserfer ise 
folbana! Etam-etama kapka imnaiserem 
Ai is Ames wirulbono." 

3 Jepga guru afweraiserem Hukumu 
Nabi Musa aa jes tulistababilim jei 
aa jei towas-towastababuwenaram, 

jei jelem iniber enggam ge gubili, 
"Angtane aaiserem Jei game aa jewer 
nasounaram, Jei Jena Jam gaartena Uwa 
Sanbagiri gamserem!" 

4Yesus ba mesam towaswena jei aa 
gam ge gubilirim jelem inibe, ane Jei 
ga aa balbabili, "Gam je bafa aamei 
kapkaiserem ga ima nasbili ilem inibe? 

> Masef unggwasbiliserem ga fwersa Ai 
angtane muli-mulinfe jes eyeibefe: afa Ai 
enggam jam As gunurum, 'Etam-etama 
kapkaiserem imna is Ames wirulbono.' 
afa Ai enggam jam As gunurum, 'Se 
irwe, ga is wofena!'? 

6 Ai nawersamer samfer As eyemini. 
Namwer aas jepserem Ai ibe isa 
Ajam gwaarawulmif enggame, Ai 
Tane Angtanemana, baabeta Amna 
uskambar ogiri aaiserem jebe enggalfe, 
angtanemana etam-etama kapka 
seyafter gemerserem Ajem wirtabaipmif. 
Aamei jeiserem gam ga isa towaswebili, 
Ai angtane aaiserem ga As waakentana.' 
Jepga Yesus Jei angtane muli-mulni 
jeiserem ga bala, "Jas irwe, tikar imna 
ga is goltena, ane ga is warauwa ilem 
jenabe!" 

7 Ane angtane jeiserem ga irwena, ga 
warauwa jelem jenabe. 

8 Angtane uskambar jei aa galap 
ne domolaram jeiserem aa jei 
etamwenaram, seyafter ga aa ge erebili, 
ane Uwa Sanbagiri ga aane pujitene, 
aam temawer Uwa Sanbagjiri Jei baabeta 
unggwandusa mes golmini angtanefe. 

3 Jepga Yesus ga tamna jeiserem 
ga mirsotefala, ane Jei aa gemer 
wofenaram, Jei ga angtanes damtana, 
bosna jemna Matius. Jei angtane pajak 
doini aa jei gam tebabilirim enggalfe 
pemerintafe gam kitulmif, jei kantorap 
nwini. Ane Yesus jep ga bala, "Aamei 
Ams onsoba!" Jewer ga Matius ga 
irwena, ane Yesus ga onsobana. 

10 Jepga abakferyan, Yesus ane angtane 
Jei aa jei ne tikwebaatinennerem jes 
mese jei Matiusem jenap ga dwena. 

Jei jep aa galap dwenaram, jepga 
angtane unggwanfer ga aa ge forobitye 
jebar seyafter gam dwenfe, afwer 

ga angtane pajak doini aa jei gane 
tebabinennerem jes, ane afwer ga 
angtane etam-etamabaraiserem nenes 
mesna jes mese. 

11 Angtane safna Farisimana aa galap 
damtanaram Yesus angtane jeiserem 
jebar gane dwena, jei ga angtane Yesus 
aa jei ne tikwebaatinennerem ga aane 
tenebaabiwena enggame, "Jeje bafa 
Guru imna angtane pajak doini aa jei 
gane tebabinennerem ane angtane 
etam-etamabara jebar seyafter ga 
dwena? Gam je kapka!" 

12 Yesus taterisi jemnaiserem aa 
galap saripminirim, Jei ga balbabili, 
"Angtane bwerayanaiserem jei jam 
gwiyan doktorminibe, jengga angtane 
bwernabara tefner jei ga gam gwina. 

13 Sa gwi, ga isa gerabistena ayata Uwa 
Sanbagirmanaiserem: 'Ai tumilgala Abe 
jam gulbalaiserem enggalfe etam-etama 
jem borolfe, Ai bai. Jengga Ai angtane 
ga As terelbaabili, jei angtane nafsi ga 
jes gane nesiktababili.' Ai ke enggalf Ai 
fortya angtane jena enggam aa jei gane 
gitminirim, 'Maa, ai ames waakenswena, 
etam-etama amna fas.', gam ke jes 
jenbebif. Jengga Ai enggalf Ai fortya, 
angtane etam-etamabaraiserem jei jam 
ge tikwebif jelem etam-etamawer, ga 
jes jenbebif." 

14 Jewer ga angtane Yohanes Pembaptis 
aa jei ne tikwebaatinennerem ga 
aa ge forobitye Yesusminibe, jepga 
Yesus ga aane tenebana, "Ai, ane 
angtane safna Farisimana aa jei ne 
tikwebaabitinennerem ga galap-galap 
ajama twenyan enggalfe ai Uwa 
Sanbagiri agma pujitef, ane sembayanga 
agma gwebana. Jes gamserem je 
waakensusu. Jengga angtane Is jei ne 
tikwebaatinennerem, jei jes gemerserem 
jam ne eyebiyen. Jeiserem kapka. 
Angtane nafsi jei waakena gane 
eyebili, jeje bafa angtane Is jei ne 
tikwebaatinennerem, jei waakena gam 
jam ne eyebiyen?" 

15Yesus ga tamawolbaabili Jelem 
temawer, "Masar anggwana wini aa jep 
gam gularam, anggwana wini jam jei 
golfe jei jebar aa gemer ge nwinbenerem 
masara jeiserem jebe, angtane masara 
jeiserem aa jei gane onsobilirim, 
bunarsus jei jam ge syebiyen. Jei jamer 
gane dwena ini saaser-saasermer. 
Jengga se fortya nunu anggwana wini 
jam jei gulaiserem, anggwana jeiserem 
ginanggwana jemna ga sene gaariufenne 
jemniwer. Jes jepserem jei jam ne 

dwenyan, aam temawer ini jemna jam 
sege jenbamini, ane jei sembayanga 
gane gwebana Uwa Sanbagiri gam ne 
pujitefe. Jes gemerserem aaiserem 
jegme gemer, angtane aa jei ne 
tikwebaatinennerem Amna, afa Ai 
jebaner Agma nwini aafe, jei jamer 
gam dwenwena nunu jeber-jeber ini 
saaser-saasermer." 

16 Jepga Yesus Jei seisya taterisi 
aaiserem ga nasipmini, jega angtane ga 
sege towaswebili, jei taterisi waakena 
ibirmiserem Yesus aa jes nasbilirim, 
ane osiri fwatermanaiserem jebar jei 
jam ne dupdupbulyon. Seisya taterisi ga 
aas: "Angtane afa fas jei fenbit ibirmi 
jam wirtayana jam gaarteyan enggalfe, 
jem gam motolsini bajunu fwatermana 
jem biti gam waakensof. Jei bajunu 
jeiserem aa galap gam wirsonaram, 
fenbit ibirmi jeiserem ga gam kofratini 
bajunu fwatermanaiserem jewer, ane 
bajunu fwatermana je gam bitnetini 
unggwanfersus. 

17 Jeiserem jes gamserem aaiserem 
jegme gemer: Angtane afa fas fo 
angguru ibirmi jam suwulntefe kambing 
tifin fon fwatermanaiserem jebe, ga aam 


MATIUS 9.18-21 64 


temawer fo angguru ibirmi jeiserem ga 
jese gwebili kambing tifin fon jeiserem 
ga sene bitnetini. Jepga fo angguru 
gase suwetini, ane kambing tifin fon 
gase kabwakswena. Wowo, gamyan! 
Jengga enggam, fo angguru ibirmiserem 
ga kambing tifin fon ga ibirmiter gane 
suwulntena, ga jep gane bokola, gam 
jega nawersamer waakena." 

18Yesus aa gemer nasounaram, 
angtane sanbak jena angtane 
Yahudimana aa jep ge betwebuwefaram 
Yesusminip jela. Jepga somwan dumem 
ga nwintena Jem tof tarnabe, ga bala, 
"Tane yafma amna bwernabara, jei mes 
tere. Jase jal, tafna ga Is tosobuniwitye 
jem sagap, gamjon gase gwena." 

19 Yesus ga irwena, ga aa ge sofwa 
angtane jeiserem jebar, ane angtane Jei 
aa jei ne tikwebaatinennerem jes mese. 

20 Jes jepserem, wini aawis fwa jemna 
jeber-jeber forowena tahunu dua belas, 
Yesus ga gwetmanwebaasini duruwer, 
fen fwesawer ga enolwili. 

21 Wini jeiserem enggam ga gunu 
jelem inibe, "Fene Jemna tefner afa as 
ensobana, ai samfer ga as waakensona." 

22 Yesus ga irfwena, Jei wini jeiserem 
ga jes domola. Yesus jepga wini 
jeiserem ga bili, "Am tane, ini imna ise 
saaserfer falbili. Aamei Ai As imes tebana 
waakenfer, jega jem temawer aamei 
gase waakenswe, bwerna imnaiserem 
bar." Jes jeberserem bwerna jemna bar, 
aawisi ga tikwebili. 

23 Yesus aa galap fornaram jena angtane 
sanbak jena angtane Yahudimana aa 
jep ge betwebuwefaram, Jei ga jep 
ga anggabiswena angtane musiki aa 
jei ne eyebilirim, ane angtane tetene 
unggwanfer ane ga aa ge syebinenne. 

24 Yesus ga gunu, "Aamei sa totini 
aawer! Tane jeiserem jei jam teryen, 
jei nustana." Jengga jei Yesus jam ne 
bweraltana, aam temawer jei enggam 
ge towaswebili tane jeiserem mes tere. 

2> Angtane ga aa ge tobitintye, Yesus ga 
kautena mwonabe tane aa jep falitonom. 
Jepga Yesus tane jeiserem tafna jemna 
ga taayibitena, ane tane jeiserem ga 
irwena. 

26 Angtane taterisi jeiserem ga 
towastababili ona jep gemerserem. 

27 Jepga Yesus jewer ga mirsotefala, 
nele nenennap angtane naura nwe kofa 

jei Yesus ga aa ge onsobana, ane ga aa 
ge gwarenbana, "Tane Raja Daudmana, 
as nesikso!" 

28 Yesus ga kautena jenabe, angtane 
naura nwe kofa jeiserem ga aa ge 
jela Yesusminibe. Yesus ga tenaamini, 
"Aamke As waakenfer ge tebana? Aamke 
tousa Ai samfer isAs waakensona?" Ga 
ge tamawolbana, "Ai tousa, Tuhan!" 

29 Jepga Yesus tafna ga tosomuniwili 
jem nwenabe, ga gitmini, "Aamei Ai 
As waakenfer im ge tebana, aam ga 
waakenfer ga is ge anggasini." 

30 Jepga sege anggasini. Yesus ga 
gitmini uskambar, "Angtane nafsi ijam 
ge towastababiyen!" 

31 Jengga aa ge sofwa, ga aa ge 
towastababili angtane seyafter Yesusem 
temawer ona jep gemerserem. 

32 Jes jepserem aa galap ge sofobilirim, 
angtane bwat kapkaiserem aa jei 
kabwanaram Yesusminip ga aane 
aftafala. Jei jam nasoweyan, aam 
temawer bwat kapkaiserem jemnip 
nuniton. 

33 Yesus bwat kapka jeiserem ga 
surbobili, ane jes jeberserem angtane 
jeiserem ga nasowena. Ane angtane 

unggwanfer jeiserem jei ga aa ge 
bitbitwebili, ga aa ge gubili, "Ai 
bwembwema enggalaiserem afa gemerje 
ajama domolyan Israelminibe." 

34 Jengga angtane safna Farisimana 
ga aa ge gubili, "Bwat kapka seyafter 
gemerserem jem sanbaka ga bawas, 
ane jei baabeta Yesusfe ga jei gulbana, 
jega jem temawer Yesus ga bwat kapka 
jeiserem ga jem surbili." 

35 Yesus ga gemer wofowena kotana 
seyafter gemerserem, ane tamna 
seyafter gemerserem. Jei angtanes 
towas-towastababili, jena angtane 
Yahudimana aa jep ge betwebuwefaram 
jebe. Jei Taterisi Waakena gam 
nasbinennef nunu Uwa Sanbagiri 
Jei aa jem nwinirim anggwabura 
seyafter gemerserem jem Sanbakfe jem 
temawer. Jei angtane bwernabara ga 
waakentababili, ane angtane tifin werna 
jes mese. 

36 Jame aa galap damtabilirim angtane 
unggwanfer Jei aa jei ne onsobanaram, 
Jei angtane jeiserem ga nesiktababili, 
aam temawer angtane jeiserem ga jam 
ge werenswebili, awelna falam-falamsus. 
Jei enggala dombana galserem, angtane 

jei aa jei gerebaasneneleiserem fas. 
Jem sanbakf jei nwiniserem fas, jei 
gerebaabisnenefe. 

37 Yesus ga angtane Jei aa jei ne 
tikwebaatinennerem ga balbabili, 
"Angtane unggwanfersus taterisi Amna 
jei ne fibilirim. Angtane jeiserem 
jeiba enggala nananis nuna galserem 
angtane jes ne fulfe. Nananis nuna 
jeiserem unggwanfer, jengga angtane 
nanansi jeiserem aa jei ne fulfe jei 
bastantowaifer. Jes gemerserem angtane 
taterisi Amna aa jei ne towastababilirim 
jei ga bastantowaifefener. 

38 hamei sembayanga uskambar isa 
gwebabana Tuhanfe, jega Jei angtane 
unggwanfer gase baftabili enggalfe 
taterisi Amna jei ne nasibenenef." 

1 O t Yesus angtane dua belas Jei 

aa jei ne tikwebaatinennerem 
ga jenbebili Jemnibe. Ane jep baabeta 
ga golmini enggalfe, bwat kapkaiserem 
jem surbif, ane angtane bwernabara 
ane tifin werna jeiserem seyafter ga 
waakentababili. 

2Bosna angtane dua belas jeiserem 
Yesus aa jes baftabilirim rasulf gwefe 
ga enggam: nomor daamfenna, Simon 

(bosna nafsi Petrus) ane osona jemna 
Anderyas, Yakobus ane osona jemna 
Yohanes, tannawan Sebedeusmana, 

3Filipuso Bartolomeus; Tomas, ane 
Matius, jeiba angtane pajak doini aa 
jei gam tebabilirim jei doini jeiserem 
pemerintafe ga gam kitulmini, Yakobus 
tane Alfeusmana, yo Tadeus: 

4Simon angtane Patriot, ane Yudas 
Iskaryot angtane Yesus aa jei geram 
angtane kakalaiserem jemnibe. 

Yesus angtane dua belas jeiserem 
ga baftabili, ane enggam ga balbabili, 
"Ipsama sofwaram ona angtane 
Yahudimanyanaiserem jebe, ane 
aamei ijama sofweyan kotana angtane 
Samaryamana Jjewerserem! 

5 Jengga sa sofwe angtane Israelminip, 
jei Uwa Sanbagiri jam ne bijautana, 
dombana jam mumalwela gamserem. 

7Sa sofwe, enggam ga isa towas- 
towastababili, 'Nunu Uwa Sanbagjiri Jei 
aa jem nwinirim anggwabura seyafter 
gemerserem jem Sanbakfe, nunu 
jeiserem ga mes gwetmanswel.' 

8 Angtane bwernabara isa 
waakentababili, angtane futu 
isa nwesantababili. Angtane tifin 

bwernabaraiserem isa wirtabaabili, ane 
bwata kapkaiserem ga isa surbobili. 
Aamei unggwanfer imsa tebabili Uwa 
Sanbagirminiwer. Uwa Sanbagiri is jes 
kitulminirim ibe, seyafter jeiserem aamei 
ijama armanulyon. Gam jega sa kitulmi 
angtane nafisfe, gamfener. 

9Doi emas, afa doi perak, afa doi 
tembaga ijama erbiyen! 

10 Funa ijama erbiyen! Fene naura 
jes mese sandal, ane dum mese ijama 
erbiyen! Angtane awelnap aa jei gam 
gweyibenerem, jei tumilgala gam tebabili 
fwainfe, ane seyafter jei aa jes gam 
balbabilirim, angtane jei aa jes gam 
batobaabilirim jemniwer. 

11 Aamei ijeba fornaram kota afa taman, 
isa terelbene aamei is jei ne tebabilirim, 
jebar ga isa nwini jamer aamei gamjon 
isa sofna jewer. 

12 Tjeba kautenaram jenabe, ga enggam 
isa gunu, 'Uwa Sanbagjiri Jei ims 
waakentababisini.' 

13 Angtane jenap jeiserem aamei is 
jam sene tebabilirim, aamei ga enggam 
isa gunu jebe, 'Uwa Sanbagjiri Jei 
ims waakentababisini.' Angtane jenap 
jeiserem jei is jam ne tebabiyeneiserem, 

je safnant, Uwa Sanbagiri Jei angtane 
jeiserem Jei Jam waakentababiyen. 

14 Ma aamei is jam ne tebabiyeneye, 
ane aamei is jam ne sarbabiyen, 
aamei ja mese ane tamna Jjeiserem 
jes mese ga isa mirtebitefala. Ane tufa 
onabaraiserem ga jam isa tentebaabisini 
enggalfe, angtane tamna jeiserem jep 
aaiserem jei gam gangge towaswebili 
enggame jei kapkaiserem ga jes ne 
eyebili. 

15 Ai bunarsus ims towas-towastababili, 
nunu umwef jemserem Uwa Sanbagjiri 
angtane aa jem waksosisirim, angtane 
waakenfer eyebiliserem ane kabwakfer 
eyebiliserem, nunu jeiserem jeme 
Uwa Sanbagjiri Jei angtane jeiserem 
uskambarsus jase tamtamtababisi 
angtane kota Sodom ane kota Gomora 
jemniwer." domola. 

16Yesus gamjon ga balbabili, "Sa 
saar, Ai imter baftabili ginanggwaminip, 
ayang tanna gamserem matin somolem 
nenennabe. Ginanggwana imna ga 
enggala awas ufwaya galserem, ini 
jemna kakal-kakalsusu. Ga samem- 
samem angtane afa is galap sene 

afaf-afaftababili, jengga aamei kapka 
ijama eyebiyen angtanefe. 

17 Aayai, angtane kakala jeiserem galap 
isene tebabili, ga isene aftabifele angtane 
sanbakaiserem jemnibe. Angtane nafsi 
isene saftabana ban utuboroserem jeme, 
jena angtane Yahudimana aa jep ge 
betwebuwefaram jebe. 

18 Aamei isene aftabifele angtane 
sanbak-sanbaka ane raja jemnibe, 
enggalem temawer aamei Ams ima 
tikwebaatini. Jeiserem ga waakensusu, 
aam temawer jeiserem ba dwona aamei 
Am temawer isa nasipmitne jebe, ane 
angtane Yahudimanyanaiserem jes 
mese. 

19 Ane is jep ne tebabilirim, aamei 
safnant ijama ereyen ijesa nasbiliserem 
jem temawer, ane fomfoma isa 
nasowena. Jes jepserem aamei angtane 
sanbak jem tarnabe ijeba finaram, Uwa 
Sanbagiri Jei is golmini ula seyafter 
igemera balbabiwenaram. 

20 Gam ke aamei isa nasowena, jengga 
Mafnana Uwa imnaiserem ga Jei se 
nasowena im aaremabe. 

21 Jepga isa anggana, ayana jem osona 
jener gam gera jam ne munbofe. Osona 

jeme ayana gam gera, jeta tanem gam 
gera, ane tantantane jegme ene jeta 
gane nasmini ga gane dete jam ne 
munbif. 

22 Angtane seyafter gemerserem isene 
nasbabili kakalmer, aam temawer aamei 
Ai As ijewera tebanaram. Jengga aamei 
waakenfer Ai ijeya tebanaram, jamere 
se tabanwesini Uwa Sanbagiri aa jes 
bilirim, aamei abakef gwelaiserem ga isa 
domola. 

23 Afa angtane kapkaiserem ip 
is jam sene eyeipminirim tamna 
daamfennaiserem jebe, aamei jewer 
ga isa nunggiri tamna nafsiserem jebe! 
Ai bunarsus ims towas-towastababili, 

Ai Tane Angtanemana Ai Ajep jelaram, 
awelna imna kotana seyafter Israel je 
jam tabanweyan. 

24 Angtane kursus aa jei gam 
onsobilirim, jei sanbakyan guruminiwer. 
Angtane awelna angtanefe aa jei gam 
gweyibenerem, jei sanbakyan duka 
jelemanaiserem jemniwer. 

25 Samfer angtane aa jei ne 
tikwebaatinirim, jei ga galater guru 
jelemana galserem, ane angtane awelna 
angtanefe afa dwakf se gwena. Ai im 

Sanbaka, afa Ai As jam sene jenbenerem 
bwata kapkaiserem jem sanbakfe, afa 
bosna nafsi Belsebul, angtane jeime 
bosna kabwaksusu ip isene kitulmini." 

26 Yesus gamjon ga balbabili, 
"Ginanggwana ipsama erebaabilirim! 
Seyafter basyamer jam eyebiliserem 
ane basyamer nasoulaiserem, seyafter 
jeiserem angtane ga sene towaswebisi. 
Awelna ginanggwamana, ane awelna 
angtane waakenmana, seyafter jeiserem 
ga sene towaswebisi. 

27 Seyafter Ai ims towas-towastababili 
basyamer, aamei ga angtane seyafter 
gemerserem taterisi jeiserem jebe 
ga isa nasipminenne. Imwatanaber 
nastobanuwiliserem, seyafter jeiserem 
isa nasbinenne angtane seyafter 
gemerserem jem jenabe. 

28 Angtane safnant ijama erebaabiyen. 
Angtane tifni imna tefner is jei ne 
munbobiliserem, jei uwu imna fas is 
jam ne munboipmiyen. Jengga Uwa 
Sanbagjiri isa erebene, Jei tifini seyafter 
imna samfer se munboipmisi, ane ga 
uwu imna gase giranbaabisisi taman 
tokwagiribe. 

29 Junu naura bastantowai nauna 
armansona hargana doini bastantouya. 
Afa Uwa imnaiserem Jam guyono, junu 
daamfenna bastantouya jam jenyan 
onabe, jam teryen. 

30 Uwa Sanbagiri Jei is nesiktababili 
unggwanfer, Jei nabal safna im dukabe 
Jei seyafter mesam eterbaabili. 

31Ga jem temawer, ipsama ernerem! 
Uwa Sanbagiri Jei uskambarsus imse 
gerebaabisnenne junu bastantouya 
unggwanfer jeiserem jemniwer." 

32 Yesus gamjon ga balbabili, "Angtane 
afa enggam aa jei gunurum angtanem 
tarnabe, 'Yesus Jei am Sanbaka.', Ai Uwa 
Amna taman waaken-giribe enggam As 
bala, 'Angtane aaiserem jeiba Amnam.' 

33 Angtane afa enggam aa jei gunurum 
angtanem tarnabe, 'Yesus Jei am 
sanbakyan.', Ai Uwa Amna taman 
waaken-giribe enggam As bala, 'Angtane 
aaiserem jei Amanyan." 

34Yesus gamjon ga balbabili, "Aamei 
ilem inibe ipsama gunurum, 'Yesus 
Jei enggalf fortya ogiribe, angtane 
waakenfer gam naawaer, jei jam ge 
erabayan.' Fas, gamyan. Ai ga enggalf Ai 
fortya angtane Agam waksosif. Angtane 

nafsi jei Am sene tebana waakenfer, 
angtane nafsi jei Ai As jam ne tebayan 
waakenfer. Jepga sege erabasa. 

35 Ai enggalf Ai fortya, tane 
girtowaiserem jei jetabar gangge 
erna, tane yafontowaiserem jei eneber 
gangge erna, ane ginautouya jei 
ginaudusaiserem jei jebar gangge erna. 

39 Ginanggwa angtanemana jeiba jelem 
afelen mesna. 

37 Angtane ene jeta unggwanfer 
aa jei gam nesiksonaram, ane Ai 
bastantowaifer As jei gam nesiktenerem, 
angtane gala jei waakenyan Ams 
tikwebaatife. Angtane tane jelemana 
unggwanfer aa jei gam nesiktababilirim, 
ane Ai bastantowaifer As jei gam 
nesiktenerem, angtane gala jei 
waakenyan Ams tikwebaatife. 

38 Angtane Ai As jam tikwebaatife, 
angtane jeiserem jei gase menetwesini 
enggalfe, tamtama gam domolf jamer 
jei sene munbono, aam temawer jei Ams 
tikwebaatini. 

39 Angtane afa jei jelem temawenefener 
gam gwena, jei waakenfer gwelaiserem 
jamer abak-abaksus jei jam domolyan. 
Jengga angtane aa jei gam gwenaram 

Am temawer, jei waakenfer gwelaiserem 
jamer abak-abaksus ga jei gam domola." 

40 Yesus gamjon ga balbabili, "Angtane 
aamei is jei kitulwilirim, jei Ams gaarwili. 
Angtane Ai aa jei ne gaarwilirim, jei 
ga Uwa Amna jes gaarwili, Jei As Jei 
baftatnantam. 

41 Angtane nabi aa jei gaarwilirim 
aam temawer jeiba nabisam, jei fwaina 
nabimana se taabili. Angtane, angtane 
waakena aa jei ne gaarwilirim aam 
temawer jei angtane waakena, jei fwaina 
angtane waakenmana se taabili. 

42 Afa angtane fo wisim diwiribere jem 
gam gulbanaram angtane bastantowaife 
aam temawer jei Ams tikwebaatini, 
bunarsus Ai ims towastababili, jei fwaina 
galap se taabili Uwa Sanbagirminiwer." 
1 1 IYesus Jei angtane dua belas 

Jei aa jei ne tikwebaatinennerem 
jame aa galap tabantababilirim 
jam towas-towastababiliwer, Jei 
tampata jeiserem ga mirultefala. 
Jei jewer ga gwina taman-tamna 
gwetmanabe enggalfe Jei angtanes 
towas-towastababinenef, ane Taterisi 
Uwa Sanbagirmanaiserem gam 
nasibenenerf. 

2Yohanes Pembaptis jei bwiyip 
nwini, ane jei jewer ga sara awelna 
Kristusmanaiserem jem temawer. 
Jepga jei angtane jei aa jei ne 
tikwebaatinennerem ga balbabili, "Sa 
sofwe Yesusminip, ane enggam ga isa 
tenebana, 

3'Aamke Angtane Uwa Sanbagiri aa Jes 
balam Jam foryafe, Aamke Jes? Afa ai 
angtane nafsiserem ke jes asa fibana?" 
4Yesus ga tamawolbaabili, "Sa 
warau Yohanesminip, ane aamei ijesa 
sarbisinirim Am temawer, ane ijesa 
domolaram, seyafter jeiserem ga isa 
nasibene Yohanesfe. 

> Angtane nwe kofaiserem jei ga aa ge 
anggabisini. Angtane muli-mulniserem 
jei ga aa ge wofebili. Angtane tifin 
bwerna aa jei ge folbaminirim, jei ga 
aa ge ferwebitini. Angtane imwa mutu 
ga aa ge sarbili. Angtane futunuserem 
jei gamjon ga aa ge fersobuntyo 
terewer. Ane Taterisi Waakena 

Uwa Sanbagirmanaiserem ga aane 
nasipminenne angtane galgalyenaiserem 
jebe. 

6 Angtane Ai As jei gam damtanaram Ai 
Ajes eyebilirim, ane jei As gemer tebana, 
ini jemna waakenfer gam folbana." 

7 Angtane Yohanes aa jei ne 
tikwebaatinennerem aa galap ge 
sofobilirim, Yesus jepga towaiwena 
enggam jam nasowefe angtane 
unggwanfer jepserem Yohanesem 
temawer, "Aamei ibafa sofna taman 
dwisgiribe, aamei ibsa domolfa? 

Ke kakatar nindaya aa jes gin- 
gintababilirim, aamke ijesa damtabif? 

8 Afa fas, aamei ga ibafa sofna, 
ibsa domolfa? Ke angtane fene 
waakena rajamana galserem aa jei 
kabwabilirim, aamke ijesa damtaf? Fas, 
angtane fene waakensusaiserem aa 
jei ne kabwabilirim, jeke dwisgirip ge 
nwinbene, jengga jei rajam jenap ge 
nwinbene. 

93 Gam jega, aamei taman dwisgiribe 
ga ibafa sofna, ga ibsa domolfa? Aamke 
angtane nabi sa damtaf? Bunar. Ai 
ims towastababili, aamei nabi jewer 
imsa damtana, ane nabi jeiserem jei 
sanbagirsusu nabi seyafter afweraiserem 
jemniwer. 

10 Taterisi Uwa Sanbagirmana jep ga 
enggam baatultel Yohanesem temawer: 
'Angtane aaiserem nabala ga Ajes 
baftana, jei nele Imna sartabaasini.' 

11 Ai bunarsusfer ims towastababili, 
angtane aa jei gangge surubilirim 
ogiribe, angtane afa fas unggwan- 
giri Yohanesminiwer. Jengga nunu 
Uwa Sanbagiri Jei aa jep gwenaram 
anggwabura seyafter gemerserem jem 
Sanbakfe, nunu jeiserem angtane Ai 
gemer As jei gam tebanaram, jei safe 
angtane bastouya, angtane jeiserem jei 
unggwan-girsusu Yohanesminiwer. 

12 Nunu Yohanes Pembaptis aa galap 
towaiwulum taterisi jam nasbinennefe 
jamer aas jepserem, Uwa Sanbagiri Jei 
baabetfer eyebili, jega Jei anggwabura 
seyafter gemerserem jem Sanbakfe 
Jener gase nwini. Ane angtane awelna 
kakalmer gwebiliserem, jega Uwa 
Sanbagiri Jei Sanbakfe Jener se nwini. 

13 Bukunu Nabi Musa aa jes 
tulistababilim jebe, jei nunu Uwa 
Sanbagiri Jei aa jem nwinirim 
anggwabura seyafter gemerserem jem 
Sanbakfe ga jem temawer tulistaabil. 
Nabi seyafter gemerserem jei mese 

ga aane tulistababil nunu jeiserem 
jem temawer. Jes jepserem jame 
tabanswelam, Yohanes ga fortya. 

14 Nabi fwatermanaiserem ga enggam 
bil, 'Nabi Eliya gamjon se warautna.' 
Aamke taterisi aaiserem ke isa taabifi: 
Yohanes jeiba Eliyasam, jeiba angtane 
nabi fwatermana aa jes balam ba jesam. 

15 Afa aamei imwanabara, taterisi Amna 
As jam isa saribene, ane waakensusfer 
isa towaswebili." 

16 Jewer ga Yesus Jei taterisi aaiserem 
jem igiserem aa jes syawulsinirim 
ga bili Yohanes ane Yesus Jelem 
temawer. Jei enggam bili: "Ai aamei 
isa Ajam towastababili, aamei ijeya 
gwenaram namwer aa jep falaram, 
aamei tantantane galserem lapanganap 
aa jei gangge nwinbenerem olgulube. 
Safna daamfenna jei safna afweraiserem 
ga enggam gane balbabili: 

17'hi uru ip enentabaipmini, jengga 
aamei baif ima gwena ijama tesarabife. 
Ai olgulup aya gwena angtane futunu 
jam girinfele gamserem, ai ga ajesa 
atalbaabisini, jengga aamei ijama 
syaweyan.' Tantantane jes galserem, 
aamei namwer ijeya gwenaram, 

aamei angtane Uwa Sanbagjiri aa jes 
baftabilirim, jei baif ima gwebabili jam 
sarbabife. 

18 Yohanes jei jam aa galap jelaram, 
jei afa tumilgal enggalf jam tumilyen 
jei Uwa Sanbagirfe sembayanga gam 
gwebabarfe. Ane jei fo angguru jam 
telbiyen. Ane angtane enggam ga aa ge 
gubili, 'Yohanes jei bwata kapkaiserem 
ga jei kabwana!' 

19 Ane aas jepserem, Ai Tane 
Angtanemana Ai jam As jelaram, ane 
Ai tumilgala seyafter ga As tombaabili, 
ane fo anggur mese ga As telbebili. 
Ane angtane Am temawer ga enggam 
ge gubili, 'Yesus Jei kapka gam 
eyebili. Jei twentwen faarensusu, fo 
anggur faarensusu. Angtane pajak 
doini aa jei gane tebabinennerem jei 
ga Jem afelna, ane angtane afwer 
etam-etamabaraiserem jei ga Jem 
afelna.' Angtane Yohanes baife aa jei ne 
gwebanaram, ane jei Ai mese As baif 
ne gwebana. Jengga angtane aa jei ne 
tikwebaatinennerem Uwa Sanbagiri aa 
jes bilirim, jei tousa Uwa Sanbagjiri aa 
jes eyebilirim seyafter waakensusu." 

20 Jewer Yesus ga balbabili, angtane 
kotana nawer-ningna jep aa jei ge 
nwinbenerem, Korasim, Betsaida, 
yo Kapernaum, angtane Jjeiserem jei 
kapka. Kotana jeiserem jebe, Yesus 
bwembwema jep jam gam eyebilirim 
Uwa Sanbagiri Jener aa jes gam 
eyebilirim. Jengga angtane kotana 
jeiserem etam-etamawer jam ge 
tikwebiyen, jei waakenaiserem jam ne 
eyebiyen. 

21 Yesus kakalmer balbabili, "Aamei 
ijeya nwinirim Korasimwer ane 
Betsaidawer, galap kabwaksusu 
unggwandusaiserem gase etamwemini 
ibe. Ai bwembwema Ames eyebili im 
kotanabe, jengga aamei etam-etamawer 
ijama tikweyan." Ane Yesus ga enggam 
syesyawulu, "Bwembwema Ai jes Agam 
eyebilirim im kotanabe, afa Ai fwater 
bwembwema jeiserem jep jam Agam 
eyebilim kotana Tirus ane Sidon je, 
afa ga gam jes gemerserem, gam 
jega angtane jepmanaiserem ga aa ge 
tikwebil etam-etama jelemanaiserem 
jewer, jei ga waakenaiserem ga jes ne 
eyebil. Ane jei ga jam ge nwinbene fene 
ga enggala gane kabwabil, niw fene 

galserem, ane sona ga jelem dukap ne 
bunulnswel, jega angtane nafsi ga sege 
towaswebili jeiba mesam ge tikwebili 
etam-etamawer." 

22 Ane Yesus gamjon ga balbabili, 
"Ai ims towas-towastababili, nunu 
umwef jemserem Uwa Sanbagiri 
angtane aa jem waksosisirim, angtane 
waakenfer eyebiliserem ane kabwakfer 
eyebiliserem, nunu jeiserem jeme Uwa 
Sanbagiri Jei angtane kota Tirusmana 
yo kota Sidonmana Jei bastowaifer se 
tamtamtababisi imniwer. 

23 Aamei angtane kota 
Kapernaummana, aamke enggame 
ima gunu, 'Ai ana jama sa tetena jamere 
taman waaken-giribo.'? Gamyan! Uwa 
Sanbagiri aamei is fasawolwisi taman 
tokwagiribe!" Ane Yesus gamjon ga 
enggam syesyawulu, "Bwembwema Ai 
jes Agam eyebilirim im kotanabe, afa Ai 
fwater bwembwema jeiserem jep jam 
Agam eyebilim kotana Sodom je, afa ga 
gam jes gemerserem, gam jega angtane 
Sodomminip aaiserem jei namwer 
samfer gam naawena, Uwa Sanbagiri 
kotana jeiserem Jam wasfersoyan." 

24 Ane Yesus gamjon ga balbabili, 

"Ai ims towas-towastababili, nunu 
umwef jemserem Uwa Sanbagiri 
angtane seyafter gemerserem 

aa jem waksosisirim, angtane 
waakenfer eyebiliserem ane kabwakfer 
eyebiliserem, nunu jeiserem jeme Uwa 
Sanbagiri Jei angtane kota Sodommana 
Jei bastowaifer se tamtamtababisi 
imniwer." 

25 Gwanan jes jepserem Yesus Jei 
sembayanga ga enggam gwebana, "O 
Uwa Amna, Aamei Sanbakfe Aamei nwini 
winsi aaiserem ane ogiri aaiserem jebe. 
Ai enggam Is Ai bala Ase samfer gulbana, 
aam temawer seyafter jeiserem Ai Ajes 
towas-towastababilirim, Aamei seyafter 
jeiserem Imes syawulsini angtane 
enggalaiserem jemniwer, angtane jener 
enggam aa jei gam gunurum, 'Aiba 
angtane tousaiserem, aiba jesam.' 
Jengga Aamei angtane ini jena aa jei 
gam onabertanaram, Aamei seyafter 
jeiserem ga jep Is ge saamisini. 

26 Bunar Uwa, Ai enggam Is Ai bala Ase 
samfer gulbana, aam temawer Aamei 
jeiserem ba Ineram bili, ane ini Imna ga 
Is jem temawer saaser-saaserswebana." 

27 Ane Yesus angtane unggwanfer 
jep aaiserem ga balbabili, "Uwa Amna 
Jei tousaiserem seyafter As mesam 
kitulbono Abe. Angtane afa fas Ai As 
jam ne towaswebayan, jengga Uwa As 
Jentowai towaswebana. Ane angtane 
afa fas Uwa jam ne towaswebayan, 
jengga Ai Antowaifener towaswebana, 
ane angtane Ai Ajes destabaabilirim, ga 
jenefener ge towaswebili. 

28 Au Amnip sa jal! Ams isa 
tebana, aamei seyafter ijeya weren- 
werenswenaram, ane aamei seyafter 
awelna unggwanfer aaiserem! Ai aamei 
isAs waakentababili, ane Ai ibe jafner 
gwelaiserem ga isAs golmini. 

29 Ams isa tikwebaati, jasa towas- 
towaswesi Amniwer! Ane enggam ga 
isa gunu, 'Yesus, Jeiba Tuhan amnam.' 
Ai ini Amna As foler-folerem folbana, 
ane witifini Amna As toforem nulabana, 
ane aamei ina ga waakenfer isa ensona, 
aam temawer Ai etam-etama imna isAs 
wirtabaipmini, ane gwela waakena jamer 
abak-abaksususerem ga isAs golmini 
ibe. 

30 Seyafter Ai isa Ajes golminirim 
daran-daranyan, je waakena. Ane Ai 
baabeta is gam As golmini." 

1 2 1 Gwanan jes jepserem, nunu 

Sabateme, Yesus ane angtane 
Jei aa jei ne tikwebaatinennerem ga aa 
ge wofebili gandum makan nenennabe. 
Angtane aa jei ne tikwebaatinennerem 
wisi ga aa ge folbamini, jei ga aane 
towaiwulu gandumu ga aane fulu, ane 
ga aane tombaabili. 

2 Angtane safna Farisimana jei 
jame aa galap ne damtabilirim jei 
Yesus ga aane bala, "Se damtabi! 

Nunu Sabateme nei awelna nejama 
gwebiyen, jengga angtane Imna Is jei ne 
tikwebaatinennerem jei ga gandumu jem 
ne fulu. Jei gam aa jewer ne eyebilirim, 
jei awelna jem ne gwebili, Hukumu Nabi 
Musa aa jes tulistababilim ga jes ne 
ayebili. Jeje bafa angtane Imna Aamei Is 
jei ne tikwebaatinennerem etam-etama 
kapka jes galserem ga aane eyebili, 
nunu Sabateme?" 

3Yesus ga tamawolbaabili, "Aamke 
gemerje ijama gerabisteyan nem 
asal-asala Raja Daud aa jes eyebilim, jei 

ane jem afelen mesna wisi aa galap ge 
folbamilim? Aamke ijama towasweyan? 

4Jei ga aa ge kabwitel Jena Uwa 
Sanbagirmanaiserem kota Nobwer. Ane 
Imam jepmanaiserem, jei rotini Uwa 
Sanbagirmanaiserem Raja Daudfe ga 
aane kitulbol. Jei rotini jeiserem ga 
tombaabil, ane afwer ga kitulmil jelem 
afelen mesnaiserem jebe. Jei game 
aa jewer ne eyebilim, safe Hukumu 
Nabi Musa aa jes tulistaabilim ga aas 
galserem: Rotini Uwa Sanbagirfe aa jes 
gane gulbanaram, angtane jei rotini 
jeiserem jam ne tumilyen, jengga 
imamnefener jei rotini jeiserem ga jei 
gane tumili. 

> Aamke imsa gerabistena Hukumu 
Nabi Musa aa jes tulistaabilim? Jei jep ga 
enggam tulisul: Nunu Sabateme imam- 
imam jei Jena Uwa Sanbagirmanaiserem 
jep awelna aa jei ne gweyibilirim, jei 
jam ge nwinbesiyen, jengga jeiserem 
je etam-etamyan. Jega jem temawer 
angtane Ai Ajei ne tikwebaatinennerem 
etam-etama kapkaiserem jem ne 
eyebiyen, gandumu jame aa galap ne 
fulum nunu Sabateme. 


MATIUS 12.6-10 89 


6 Ai ims towastababili, namwer aas 
jepserem Ai aare, ane Aiba unggwan- 
girsusum Jena Uwa Sanbagirmana 
jemniwer. 

'Taterisi Uwa Sanbagirmana jep ga 
enggam baatultel: 'Ai tumilgala Abe jam 
gulbalaiserem enggalfe etam-etama 
jem borolfe, Ai bai. Jengga Ai angtane 
ga As terelbaabili, jei angtane nafsi 
aa jes gane nesiktababilirim.' Taterisi 
jeiserem jem igiserem aamei teisyena. 
Ga jem temawer aamei enggam ima 
gunu, 'Angtane jepmanaiserem jei 
etam-etamabara.' Jengga jei kapka jam 
ne eyebaabiyen. 

8 hi Tane Angtanemana, Aiba 
Tuhansam, ane Ai baabetabara enggalf 
Agam bili, angtane bas gane eyebili nunu 
Sabateme, nunu angtane Yahudimana 
aa jem ge nwinbisiwefaram." 

Yesus tamna aa jep nasounaram ga 
jes mirsona, jewer ga kawetena jena 
afelna angtane Yahudimana aa jep ge 
betwebuwefaram jebe. 

10 Angtane tafna afwer aaiserem aa 
jemanem terbenerem ga jep nuniton. 
Ginanggwana Yesusmana jei Yesusfe 
kapkaiserem jes ne terelbef, jega 

enggalf jei gam ge gubife, "Yesus Jei 
kapka gam eyebili!" Jega jem temawer 
jei Yesus ga aane tenebana, "Angtane ke 
samfer angtane nunu Sabateme ke gane 
waakentana?" 

11 Yesus ga tamawolbili, "Angtane 
dombanabaraiserem, afa domba jemna 
o mwonap jam gam Jjantonom nunu aa 
jem ge nwinbisiwefaram jeme, angtane 
jeiserem jei ga dombana jeiserem ga 
gam geserstena o mwonawer. 

1? Dombana hargana doini unggwanfer 
fas, jengga hargana angtanemana 
je unggwanfersus. Ga jem temawer, 
angtane jei samfer angtane nunu 
Sabateme gam waakentana, ane jei 
Hukumu Nabi Musa aa jes tulistababilim 
jam ayebiyen." 

13 Jepga Yesus ga angtane tafna 
afwenefener aa jemanem terbenerem 
ga bala, "Tafna imna se nornorsosi!" Jei 
tafna jemna ga nornorsosini, ane tafna 
gamjon ga aane waakennebana, tafna 
afwer gemerserem. 

14 Jengga angtane safna Farisimana aa 
ge tobitintye jena angtane Yahudimana 
aa jep ge betwebuwefaram jeiserem 
jewer. Ane jei angtane nensaiserem 

jebar ula ga aane tagalsini basyamer 
Yesus jam ne tebafe. Ane jei nele 
enggalf ne terelbene Yesus jewer gam 
ne munbof. 

15 Yesus Jei mes towaswena angtane 
safna Farisimana jei aa jes ne 
mwangbisinirim jei jes ne eyebife. 
Jega jem temawer Jei tamna jewer 
ga mirsona. Angtane unggwanfersus 
ga aane onsobana, ane Jei angtane 
bwernabaraiserem seyafter ga 
waakentababili. 

16 Ane Jei ititmer enggam ga balbabili, 
"Angtane nafsi ijama towastababiyen Ai 
Ajes eyebilirim jem temawer." 

17 Seyafter jes gemerserem ga 
etamwena enggalfe, Uwa Sanbagiri aa 
jes bilim Nabi Yesaya aa jes tulisulum 
gase tabanwena: 

18 "Angtane Ajes destabanaram ga 
aare, Angtane aaiserem ga Ai Ajes 
nesiktenerem, Jei ga gemer eyebili 
seyafter Ai Agemer gunurum, ini 
Amna As saaser-saaserfer folbana Jem 
temawer. Mafnana Amnaiserem ga As 
gulbana Jebe, ane taterisi bunarsus 
Ai Ajes bilirim, taterisi jeiserem Jei 

anggwabura seyafter gemerserem jep 
gase nasipminenne. 

19 Jei kakalem Jam nasoweyan 
angtaneminibe, ane Jei ol dagame Jam 
nasoweyan. Angtane jei taterisi jeiserem 
jam ne sarbiyen Jemna taterisi nelep aa 
jes nasbifelerem. 

201ni Jemna folera angtane ini weren- 
wernaiserem jem temawer, ane ini 
Jemna folera angtane Ai bastowaifer As 
jei ne tebanaram. Jei enggal se eyebili, 
jamere angtane ga sene eyebili seyafter 
Uwa Sanbagjiri Jei aa jes bilirim. 

21 Anggwabura seyafter gemerserem jei 
waakenfer ga sene tebana." 

22 Jewer ga angtane bwat kapkaiserem 
aa jei kabwanaram Yesusminip ga aane 
aftafala. Jemna nwena ga kofa, ane jei 
jam nasoweyan, aam temawer bwat 
kapkaiserem jemnip nuniton. Yesus 
angtane jeiserem ga waakentana, ane 
jei ga nasowena, ane ga gaarasnenne. 

23 Angtane seyafter jep ga aa ge 
bitbitwebili, ane ga aa ge nasbawena 
enggame, "Angtane aaiserem ke Tane 
Raja Daudmana, Angtane Uwa Sanbagiri 
bunarsus aa jes balam galap jam 
foryafe?" 


MATIUS 12.24-26 93 


24 Angtane safna Farisimana jei jame 
aa galap ge sarbilirim, ga ge gubili, 
"Belsebul jei sanbaka bwat kapka 
seyafter gemerserem jemniwer, ane jei 
baabeta Yesusfe ga jei gulbana. Jega 
jem temawer Yesus Jei ga bwat kapka 
jemfener surbobili." 

25Yesus Jei itana jemna mes 
towaswebaipmini, ane ga balbabili, 
"Angtane negara daamfennaiserem 
aa jei ge nwinbenerem, afa jei jam 
gangge syensyanwebilirim safna 
nafis-nafismer, afa safna jeiserem jei 
ga jena gane uskamswemini ane jei ga 
gangge erabana, negara jeiserem ga 
gane kabwaknowa. Ane ga enggam, 
afa angtane kotana daamfenna jep 
aa jei gangge nwinbenerem, afa 
wini yo anggwana jelem tannabaner 
aa jei gangge nwinbenerem jena 
daamfennaiserem jebe, afa jei jena jam 
gane uskamsweminennerem, waakenfer 
jam ge nwinbeyen, angtane jeiserem 
gwela jemna ga gam kabwakswemini. 

26 Afa bawas je bwata kapka gam 
suribene, jepga jei jen jena gam bitsona, 
ane baabeta jemna fas, ane taman-giri 
bawasmana ga gam kabwakswena. 

27 Afa Ai bwat kapka jam As surbobilirim 
Belsebulem baabeteme, afa ga gam 
jes gamserem, baabeta ga nanmana 
angtane aamei is jei ne onsobaabilirim, 
bwat kapka ga jem sene surbobili? 

Jei tousa jei bwat kapka fas jam ne 
surbobiyen Belsebulem baabeteme. 

Ga jem temawer, jemba mesam ge 
towaswebili enggame, Ai bwat kapka 
Ajam surbobiyen Belsebulem baabeteme. 
Aamei is jei ne tikwebaatinennerem jei 
game aa jewer ge gubilirim, jei jena 
mes ne gweraasona aamei syefer ga ima 
nasowena Am temawer. 

28 Jengga Ai bwat kapka ga Mafnana 
Uwa Sanbagirmana Jem baabetem ga 
Ajem surbobili. Ga jem temawer aamei 
imsa towaswena nunu Uwa Sanbagjiri Jei 
aa jem nwinirim anggwabura seyafter 
gemerserem jem Sanbakfe, nunu 
jeiserem mes fortya imnibe. 

29 Angtane baabetyenaiserem jei jam 
gam gunurum jam kawetefe angtane 
baabetabaraiserem jem jenabe enggalfe 
apgal jigala gam komkomtababisif, jei 
angtane baabetabara gwanan ga jam 
gam tafresnenne. Jepga jei apgal jigala 
jemna ga gam komkomtababisini. 

30 Afa angtane As jam ne tikwebaatiyen, 
angtane jeiserem jei ginanggwana Amna. 
Angtane afa Ai As jam batobayanaye 
angtane nensa jam dupdupbulf Amnibe, 
angtane jeiserem jei ga enggalf gam 
eyebili angtane Amniwer gam ge 
nunggirbef. 

31Ga jem temawer, Ai ims 
towastababili, angtane etam- 
etama jam gam eyebilirim, ane 
Uwa Sanbagirem temawer syefer aa 
jei gam nasowenaram, afa jei jam 
gam tikwenaram etam-etamawer, Uwa 
Sanbagiri Jei angtane jeiserem etam- 
etama jemna seyafter gemerserem gam 
wirulbono. Jengga angtane Mafnana Uwa 
Sanbagirmana Jem temawer nimnafer 
aa jei gam nasbilirim, Uwa Sanbagjiri 
Jei etam-etama jemna jeiserem jam 
wirulboyon. 

32 Taterisi kapka angtane jes gane 
nasbilirim Am temawer Ai Tane 
Angtanemana, Uwa Sanbagiri etam- 
etama jeiserem gam wirtabaipmisini. 
Jengga angtane Mafnana Uwa 
Sanbagirmana Jem temawer syefer 
aa jei gam nasbilirim, Uwa Sanbagiri 
Jei etam-etama jemna jeiserem Jam 

wirulboyon, aas jepserem ane gamjon 
aa jep se falsaram Jei Jam wirulyon." 

33 Yesus gamjon ga balbabili, "Tini afa 
waakena jemna igi waakena, tini afa 
kapka jemna igi kapka. Tini ga igiwer 
igam domola, ga igam gunu aaga je ti. 

34 Aamei awas ufwai gemerserem: ini 
imna kapka, aamei im aaremawer ula 
waakena afa ijama bilteyan. Jes igma 
biltenaram aaremawer, jeiserem ga 
iniwer gam tawetya. 

35 Angtane waakena jei taterisi 
waakenaiserem ga jes gam nasbabili, 
aam temawer ini jemna buguf 
waakenaiserem jeme. Angtane 
kapkaiserem jei taterisi kapkaiserem 
ga jes gam nasbabili, aam temawer ini 
jemna buguf kapkaiserem jeme. 

36 Ai im towastababili, nunu umwef 
jemserem Uwa Sanbagiri angtane aa 
jem waksosisirim, angtane waakenfer 
eyebiliserem ane kabwakfer eyebiliserem 
jes mese, nunu jes jepserem Uwa 
Sanbagiri angtane seyafter gase 
tenebaabuwesa enggame, 'Aam je bafa 
ula kapka ga ima nasbabili?' Ane angtane 
ga sene tamawolbawesa. 

37 Afa imna ula waakena, Jei ijam 
tamtamtayan, afa imna ula kapka, Jei is 
tamtamtasa." 

38 Jewer ga angtane safna Farisimana 
afweraiserem ane guru-guru 
afweraiserem Hukumu Nabi Musa 
aa jes tulistababilim, jei Yesus ga 
aane bala, "Guru, ai enggam aya gunu 
bwembwem asa domolf Ijes eyebilirim, 
ai gemer asa towaswena Uwa Sanbagiri 
Jei Ims baftana." 

39 Yesus ga tamawolbaabili, "Aamei 
ijeya gwenaram namwer aa jep falaram, 
aamei angtane kabwaksusu, Uwa 
Sanbagirminiwer imesa nunggirbabili 
bijua. Aamei As ima bala Ai bwembwems 
eyebif, jengga Ai Ajam eyebiyen. Aamei 
bwembwema daamfenna tefner isa 
domola, bwembwema fwater aa je 
etamwelam Nabi Yunusminiwer. 

40 Yunus jei nunu nawer-ningna ane 
gwini nawer-ningna jigala unggwandusa 
jem uftonap. Jes galserem Ai Tane 
Angtanemana, Ai tonmwa bitis mwonabe 
ga Ase faliton nunu nawer-ningna ane 
gwini nawer-ningna. 

41 Gwanan-gwanansus gamjon 
jepserem, angtane kota Niniwe je aa jei 

ge nwinbelem, jei aa galap ne sarbilim 
taterisi Nabi Yunus aa jes nasbilim, 
angtane Niniwemana ga ge tikwebil 
etam-etamawer, jei ga waakenaiserem 
ga jes ne eyebil. Ane namwer aas 
jepserem Ai aare, Aiba igsusum Nabi 
Yunusminiwer. Jengga aamei namwer 
ijeya gwenaram, aamei taterisi Amna 
imsa sarbili, jengga aamei etam- 
etamawer ijama tikweyan. Jega jem 
temawer nunu umwef jemserem Uwa 
Sanbagiri angtane aa jem waksosisirim, 
angtane waakenfer eyebiliserem ane 
kabwakfer eyebiliserem, angtane kota 
Niniwemana jei terewer ga sege irwebisi 
ibaner, aamei ga isene balbabisi, 
'Aameiba angtane etam-etamabaram, 
etam-etama kapka imnaiserem je 
unggwanfersus.' 

42 Fwater-fwatersus wini sanbakfe aa 
jei nwinim negeri Selatanminiwer, jei 
ga enggalf sofna bijaususube, taterisi 
Raja Salomomanaiserem gam sarbif. 
Taterisi jemna waakensusu, jei seyafter 
towaswel. Wi sanbaka jeiserem jei 
taterisi Raja Salomomana ga sarbil, 
ane ga onsobil. Ane namwer aas 
jepserem Ai aare, Aiba igsusum Raja 

Salomominiwer. Jengga aamei namwer 
ijeya gwenaram, aamei taterisi Amna 
ijama onsobiyen. Jega jem temawer, 
nunu umwef jemserem Uwa Sanbagjiri 
angtane aa jem waksosisirim, angtane 
waakenfer eyebiliserem ane kabwakfer 
eyebiliserem, wi sanbaka jeiserem 
terewer gase irwesa ibaner, aamei 

ga is balbabisi, 'Aameiba angtane 
etam-etamabaram, etam-etama kapka 
imnaiserem je unggwanfersus.'" 

43 Yesus seisya taterisi ga jes nasbabili 
enggame: "Bwat kapka angtane jame 
aa galap mirtetefalaram, bwat kapka 
jeiserem ga wofena ona serteraiserem 
jebe enggalfe, tampata jep nwiniserem 
ga jes terelbili, jengga jei masef tampata 
fas jam domolyan. 

44 Ga jem temawer jei ga gutena, 'Ai 
gamjon jam age warau jena gwanan ai 
ajes miruluntum jebe.' Jei jame aa galap 
fornaram jena jeiserem jebe, jei jena 
jeiserem ga domola, jena jeiserem ja 
teten, ga waakensusu, oltunu fas. 

45 Jepga jei ga sofna, bwat kapka 
ga tuju afweraiserem jes kitulnonofe, 
ane ga aftabifeltye. Bwat kapka afwer 
jeiserem, jei kakalsusu jemniwer. Ane 

jepga jei seyafter ga aa ge kabwitena 
angtane jeiserem jem inibe, ane 

jep ga aa ge nwinbene. Angtane 
jeiserem gwela jemnaiserem gwanan 
jes jepserem je kapka, jengga gamjon 
aas jepserem gwela jemnaiserem je 
kabwak-kabwaksusu. Jeiserem ga is 
etamwemini ibe, aamei angtane etam- 
etamabara ijeya gwenaram namwer 
aa jep falaram. Etam-etama kapka 
imnaiserem je unggwanfersus." 

46 Yesus aa gemer nasounaram 
angtane unggwanfer jeiserem, Yesusem 
eneserem ane Jelem oson mesna sitawer 
ge fibitne, Yesusfar ge nasbawef. 

47 Angtane daamfenna ga Yesus bala, 
"Iye ane oso Imna mesna jei sitawer ge 
fibitne, jei Ibara nasowef." 

48 Yesus angtane jeiserem ga bala, 
"Iye Amna jei nansa? Ane oso Amna jei 
nansa?" 

49 Jepga Yesus ga destabaabili angtane 
Jei aa jei ne tikwebaatinennerem, ane ga 
balbabili, "Angtane aaiserem jes mese 
jei iye ane oso Amna. 

>0 Angtane aa jei gam eyebilirim 
Uwa Amna taman waaken-giribe aa 
gam gunurum, angtane jeiserem 


MATIUS 13.1-5 101 


jei ga iye mese oso Amnaiserem, 
bunar-bunarsusfer ga jes." 

1 2 1 Nunu jes jeterserem Yesus Jei 

jena ga mirultefala, jepga foboga 
binfip ga nwintetna. 

2 Jepga angtane unggwanfersus ga aa 
ge forobitye, jam eterbiyen. Jega jem 
temawer Yesus ga juswena atdusabe, Jei 
jep ga nontena. Ane angtane unggwanfer 
jeiserem jei fo eyep ge fibili. 

3 Ane jepga Jei seisya taterisi 
unggwanfer ga nasbabili. Jei aa galap 
nasbabilirim, Yesus ga balbabili: 
"Angtane makan anggwana jam gam 
sofnaram enggalfe twam tanna gam 
tonolf makanabe. 

4Jei twam tanna jam aa galap 
gam fasawolnannaram, twam tanna 
afweraiserem ga nelep gangge janbili. 
Jepga junu ga gangge forobitye, ane 
twam tanna jeiserem ga gane tombaabili 
jamer bar. 

> Ane afwer ga ona tunabaraiserem ga 
jep gangge janbili, jep ona unggwanfer 
fas. Twam tanna jeiserem ga gangge 
kokosbili tatarmer, aam temawer ona 
bastowaifer. 

6Jengga gwer kakala jam gam 
anggasyetyaram, twam tanna kokosa 
jeiserem ga gangge werenswebili, ane 
ga gangge sasanswebili, ga gangge 
terbili, aam temawer tarna uskambarsus 
jam ge kabwiteyan onabe. 

7 Ane twam tanna afwer ga ona tini 
utuboroserem ga jep gangge janbili. 
Tini utuboro jeiserem jam gangge 
kokosbilirim jamere unggwan-gwansus, 
ane twam tanna jep aa jei gangge 
kokosbilirim ga gam matabili, jamer 
twam tanna kokosa jeiserem ga gangge 
aralakswebili. 

8 Ane twam tanna afwer ga ona 
waakenaiserem jep gangge janbili, ga 
aa ge kokosbili jamere aa ge unggwan- 
gwanswebili, ane igiserem ga aa ge 
taabili. Igi aa jei ge taabilirim afwer ga 
100 gemer ge taabili, afwer ga 60 gemer 
ge taabili, ane afwer jeiserem jemna 30 
gemer ge taabili." 

9 Seisya taterisi jeiserem jama 
tabanulurum, Yesus ga gunu, "Afa 
aamei imwanabara, taterisi Amna As 
jam isa saribene, ane waakensusfer isa 
towaswebili." 

10 Angtane Yesus aa jei ne 
tikwebaatinennerem ga ge jalbili 
Yesusminibe, ga aane tenebana, "Aam 
je bafa angtanefe seisya tateris tefner 
Im nasipmini?" 

tł Yesus ga tamawolbaabili, "Taterisi 
nunu Uwa Sanbagiri Jei aa jem 
nwinirim anggwabura seyafter 
gemerserem jem Sanbakfe, Uwa 
Sanbagjiri taterisi jeiserem jemna 
igiserem Jam towasulmiyen angtanefe 
jamer abaka. Jengga namwer aas 
jepserem Uwa Sanbagiri Jei waakena 
Jelemanaiserem ibe is mesam kitulmini, 
jega enggalf aamei taterisi jeiserem jem 
igiserem gam isa towaswena. Jengga 
angtane afwer jeiserem Uwa Sanbagjiri 
taterisi jeiserem jem igiserem Jei jam ge 
saamisiyen. 

12 Angtane taterisi Amna aa jei 
sarbisinirim ini waakenaiserem jeme, 
ane taterisi Amna gase taabili, 
angtane jeiserem jei gamjon Taterisi 
Waakena jem temawer gase sarbisini 
waakenfersus, jega jei unggwanfersus 
gase sarbisini. Jengga angtane baif 
gwelaiserem jam sarbisife, Uwa 
Sanbagiri Jei se amsonbana jemniwer, 

jei aa jes towaswebilirim bastowaifer 
jeiserem. 

13 Aj seisya taterisi Ajetefener nasipmini 
angtane unggwanfer jebe, aam temawer 
jei safe jam gangge anggabisini, jengga 
jei jam ne domolyan. Jei safe jam gane 
sarbili, jengga jei jam ne sarbiyen, ane 
jei waakenfer jam ne towaswebiyen. 

14 Angtane aaiserem jemnip aa jei 
etamwenaram, jeiserem ga Nabi Yesaya 
aa jes nasbilim jam etamwefe ga jei 
tabanwena. Nabi Yesaya enggam gul: 
'Uwa Sanbagiri ga balbabili: Aamei iner 
isa sarbisini jamer abaksusu, jengga 
aamei ijama towaswebiyen. Aamei iner 
isa anggasini jamer abaksusu, jengga 
aamei ijama towaswebiyen. 

15 Angtane jeiserem ini jemna ga 
kubanem ge folbamini, imwana jemna 
mat, jei bai jam sarfe, nwena jemna 
kof, jei bai jam anggafe. Afa jei nwena 
jam motsosiyene, jei gam domola; 
afa jei imwana jam motsosiyene, jei 
gam sara, afa ini jemna kubanyana, 
jei gam towaswena. Ane jei ga gam ge 
waraubitne Amnibe, ane Ai ga angtane 
jeiserem Agam waakentababili.' 

16 Ini imna is waakenfer sege folbamini, 
aam temawer aamei waakenfer imsa 
anggasini, aamei waakenfer imsa sarsini, 
ane aamei waakenfer imsa towaswena. 

17 Ai bunarsus ims towas-towastababili, 
nabi fwatermanaiserem ane ga angtane 
aa jei ne eyebilim Uwa Sanbagjiri aa 
gemer gam gunurum, jei uskambar ga 
aa ge gubil enggalfe jeiserem jam ne 
domolf aamei namwer ijesa domolaram, 
jengga jei fas jam ne domolyan. Ane 
jei jam ne sarbisif aamei namwer 
ijesa sarbilirim, jengga jei fas jam ne 
sarbisiyen." 

18 Yesus gamjon ga balbabili, "Imsa 
sarsi! Seisya taterisi twam tan manggen 
tonolaiserem, jem igiserem ga enggam. 

19 Angtane aa jei gam sarbilirim taterisi 
nunu Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe jem temawer, jengga 
jei taterisi jeiserem waakenfer jam 
sarbiyen, angtane jeiserem jei ga 
enggala, twam tanna aa je ge janbilirim 
nelebe ga jes galserem. Bawasa ga aa 
jela, ane taterisi jei aa jes sarbilirim ga 
amsonbana jem iniwer. 

20Twam tanna aa je ge janbilirim 
ona tunabaraiserem jebe, jeiserem 
ga enggam: Angtane taterisi Uwa 
Sanbagirmana aa jei gam sarbilirim, 
ane tatarfer ga gam taabili ini saaser- 
saasereme. 

21 Jengga taterisi jeiserem jelem 
inibe waakenfer jam eganulsiyen, jei 
namwenefener gam tebana. Jepga afa 
jei kabwaktala jam gam domolaram, 
afa jei ga aane tamtamtababili aam 
temawer jei taterisi Uwa Sanbagirmana 
mes ne taabili, jei taterisi jeiserem 
tatarfer ga gam dirinswebili, ane jei 
gamjon ga gangge waraubili etam-etama 
jelemanaiserem jebe. 

22 Twam tanna aa jei gangge janbilirim 
ona tini utuboroserem jem nenennabe, 
twam tanna jeiserem ga enggam: 
Angtane taterisi Uwa Sanbagirmana 
aa jei gam sarbilirim, jengga ini 
jemna jam gam eseswebanaram gwela 
ogiri aaiserem jem temawer, ane 
doim temawer. Jei ini enggam gam 
folbana, apgal jigala unggwanfer gam 
damtabif. Jega jem temawer taterisi 
Uwa Sanbagirmanaiserem jei aa jes gam 
sarbisinirim ga jem gam mastabili jelem 

inibe, jamere jei taterisi jeiserem jam 
taabiyen. 

23 Ane twam tanna aa jei gangge 
janbilirim ona waakenabe, je ga angtane 
enggalaiserem: Angtane taterisi Uwa 
Sanbagirmana waakenfer aa jei gam 
saribenerem, ane jelem inip waakenfer 
ga gam eganulsini. Jei waakena tefner 
ga gam eyebili jamere waakenaiserem 
jam gam taabili, igiserem afwer ga 100, 
afwer 60, afwer 30." 

24 Yesus seisya tateris nafsiserem 
ga nasbabili angtane unggwanfer jem 
tarnabe enggame: "Nunu Uwa Sanbagiri 
Jei aa jem nwinirim anggwabura 
seyafter gemerserem jem Sanbakfe, 
nunu jeiserem ga enggam fala taterisi 
aaiserem twam tanem temawer 
gamserem: Makan anggwana gandum 
tanna jelem makanap jam tonola 
gamserem. 

25 Ona aa gitgitswelam, angtane 
seyafter ga jam ge tabal, makan 
anggwana Jeiserem jemna ginanggwana 
ga foryal. Jei sasfan tanna ga tonola 
gandum tanna jem sagabe, ane ga 
sofna. 

29 Gandum tanna jame aa galap ge 
kokosbilirim, ane tanna jame aa galap 
ge taabilirim, jepga aa ge anggabili 
sasfanayo gandumu. 

27 Ane angtane awelna makan 
anggwamana aa jei ne gweyibenerem, 
jei ga aa ge jalbili makan anggwaminibe, 
ane ga aane bala, 'Uwa, ai aya gunu 
aameiba gandum tanna i waakena gam 
tonola makanabe. Jengga sasfana je 
fwer ge jalbili?' 

28 Makan anggwana jeiserem ga gam 
tamawolbaabili, 'Jeiserem ginanggwam 
tafam ne eyebaabili.' Jepga angtane 
awelna jemna aa jei ne gweyibenerem 
gamjon gane tenebana, 'Uwa, aamke 
baiyan ai ajama gwina makanap, ane 
sasfana ga asa mulsini?' 

29 Jei ga gutena, 'Wowo. Afa aamei 
sasfana jam isa mulsini, gam jega 
gandum mese isa mulsini. 

30 Safnant. Gwanan je ge fibi jamer 
tanna sege taabili. Galap ai angtane 
aa jei ne fulurum as balbabili, gwanan 
sasfan isa dupdupbulu, ane ga isa 
fwirna, ga isa gwalansini. Jewer jon ga 
gandumu ga isa dupdupbulu, ane ga isa 
gwetaantena makan jenap." 

31Yesus seisya tateris gamjon ga 
nasbabili, jega angtane waakenfer 
gam sege sarbili enggame, angtane 
Uwa Sanbagirem gwonap aa jei 
naawelaiserem ba sege etamwebili 
unggwanfersus. Yesus ga enggam 
nasipmini angtane unggwanfer jem 
tarnabe: "Nunu Uwa Sanbagjiri Jei aa 
jem nwinirim anggwabura seyafter 
gemerserem jem Sanbakfe, nunu 
jeiserem ga enggam fala taterisi 
aaiserem eremu tanem temawer 
gamserem: Angtane eremu tanna 
bastantouya gam goltena, ane jelem 
makanap ga gam tonola. 

32 Eremu tanna jeiserem safe 
bastantowaisus, jengga jam 
gam kokosaram, ane jam 
gam unggwanswenaram, jeba 
unggwandwasusu. Ane ga gam 
etamwena tini unggwandwasfe, jega tini 
jeiserem jem tirnibe junu ga gola jep ga 
gane eyebaabili." 

33 Yesus Jei seisya taterisi gamjon 
nensaiserem ga nasbili angtane 
unggwanfer jem tarnabe enggame: 
"Nunu Uwa Sanbagjiri Jei aa jem nwinirim 
anggwabura seyafter gemerserem jem 

Sanbakfe, nunu jeiserem ga enggam 
fala taterisi aaiserem roti tanem 
temawer gamserem: Wini roti tan 
bastantowaifer aa galap tetelam, ane 
tepungu unggwanfer ga enggammer 
empat pulu liter waakenfer jebaner ga 
dupdupbulu. Roti tanna bastowaifer 
jeiserem tepungu unggwanfer ga je gam 
gwebili jam taweyafe, jepga rotife ga 
gam etamwena." 

34 Yesus Jei seisya taterisi angtanef ga 
jes towas-towasulmini. Jei jeber-jeber 
Jam gam towas-towastababilirim, Jei ga 
seisya tateris tefner gam nasbabili. 

35 Yesus Jei jes gemerserem ga gam 
towas-towastababili, jega nabi aa jes 
nasbilim gase tabanwena: "Ai seisya 
taterisi Ajebara nasbabif, Ai tateris Ajam 
nasbif, taterisi Ajes syawulsilim ogiri 
gwanan aa galap eyebalam." 

36 Jepga Yesus angtane uskambar 
jeiserem ga mirtebitefala, jenap 
ga kautena. Angtane Jei aa jei 
ne tikwebaatinennerem ga aa ge 
forobitye Jemnibe, ane ga aane bala, 
"As nasipmi seisya taterisi sasfana 
makanabaraiserem jem igiserem jem 
temawer." 

37 Yesus ga tamawolbaabili, "Angtane 
gandum tanna waakena aa jei gam 
tonolaram, jei Tane Angtanemana. 

38 Makana jeiserem, je ga ogir. Gandum 
tanna waakena jeiserem je ga angtane 
Uwa Sanbagiri aa jes gam bilirim 
jeiserem aa jei gam eyebilirim. Ane 
sasfana jeiserem, je ga angtane aa jes 
gam eyebilirim bawas aa jes gam bilirim 
jam eyebife. 

39 Ginanggwa sasfana aa jei ne 
tonolaram jei ga bawas. Nunu gandumu 
aa jep ne targabaabisinirim, je ga nunu 
ogiri umwef jepserem ga jes. Angtane 
aa jei ne fulurum jei ga malaikat. 

40 Nunu ogiri aaiserem jem umwef 
jepserem jei ga enggam se falsa, 
sasfana jeiserem aa gemer gane 
gerentababisinirim, ane ga gane 
giranbaabisini tokwanabe ga gemer. 

41 Ai Tane Angtanemana Ai ga 
malaikata Amna ga As balbabisi, 'Sa 
sofwe angtaneminip, angtane nafsi aa 
jes ne balbabilirim etam-etama kapka 
jes eyebif. Angtane kapka jeiserem 
ga isa dupdupbulu angtaneminiwer, 
angtane Uwa Sanbagirem gwonap aa 
jei naawenaram, Uwa Sanbagjiri ga 

jem Sanbakf se nwini. Ane angtane 
etam-etamabaraiserem jegme isa 
dupdupbulu!' 

42 Malaikata jeiserem jei angtane 
jeiserem ga sene fasawolwili taman 
tokwagiribe. Jep ga angtane ga sege 
syebinense, ga sene enolsa siginsusu, 
ane ini jemna uskambar ga jam sege 
jenbamisi. 

43 Ane angtane Uwa Sanbagiri aa 
jes bilirim aa jei ne eyebilirim, jemna 
nafa enggam ga sege folbamini 
gwere galserem, ogiri ibirmi Uwa 
Sanbagiri Jelemanaiserem jebe. Afa 
aamei imwanabaraye, taterisi Amna 
aaiserem ga As jam isa saribene, ane 
waakenfersus ga isa towaswebili." 

44 Yesus gamjon ga balbabili, "Nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe, nunu jeiserem ga enggam 
fala taterisi aaiserem gamserem: 
Angtane jei galgala waakenaiserem, 
hargana uskambar ga makanap 
sitabaabisini. Jepga angtane jeiserem 
ga ter. Jepga angtane nafsi galgala 
waakenaiserem jep ga damtabili, 
gamjon aa matabaabistena, ini jemna 

saaser-saasersus. Jepga galgala jemna 
ga seyafter ga jualtababili, jega makana 
jeiserem ga armantal." 

4> Yesus gamjon ga balbabili, "Nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe, nunu jeiserem ga enggam fala 
taterisi aaiserem mutyaram temawer 
gamserem: Angtane tokonabaraiserem, 
jei mutyara waakena gam terelbaabili. 
Mutyara jeba inanaisam jemna hargana 
doini unggwanfer. 

46 Jei mutyarna waakensususerem jame 
aa galap domolaram, mutyarna jeiserem 
ga unggwan-giri, ane jemna hargana 
unggwanfer, jei tatarfer galgala jemna 
seyafter ga jualtababili, ane mutyarna 
jeiserem ga armantal." 

47 Yesus gamjon ga balbabili, "Nunu 
Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe, nunu jeiserem ga 
enggam fala taterisi aaiserem jalam 
temawer gamserem: Angtane jigala aa 
jei gane tawanbinennerem, jei jalna 
unggwandusa ga jam gane daktabisini 
foboganabe, jigala nafis-nafsiserem ga 
aane damtabili. 

48 Jalna jame aa galap tenbityerem, 
angtane jeiserem jei jalna ga aane 
goltena, tufawer ga aane gwirinfele. Ane 
ga aa ge nwinbetena, jigala ga aane 
syentabaabisini. Waakenaiserem jei 
burnap ne bokolntena, ane kapkaiserem 
jei tokwanap ga aane giranbaabisini 
jamer fus. 

43 Jeiserem je ga nunu ogiri aaiserem 
jam umwef jepserem ga jes gamserem. 
Malaikata ga sege forobitye, ane jei 
angtane etam-etamabaraiserem ane 
angtane Uwa Sanbagjiri Jei aa jes bilirim 
ga sene waksosini. 

30 Angtane etam-etamabaraiserem ga 
sene fasawolwisi taman tokwagiribe. Jep 
ga angtane ga sege syebinense, ane ga 
sene enolsa siginsusu, ane ini jemna ga 
uskambar sege jenbamisi." 

Pl Yesus ga tenebaabili, "Aamke 
taterisi Amnaiserem seyafter ke imsa 
towaswebili?" Jei aa ge tamawolbili, 
"Maa." 

32 Yesus ga balbabili, "Afa ga gam, gam 
jega guru-guru afweraiserem Hukumu 
Nabi Musa aa jes tulistababilim, jeiserem 
aa jei ne towas-towastababuwenaram, 
jei namwer Ai As jam sene tebanaram, 

ane jega jem temawer jei Uwa 
Sanbagirem gwonap gase naawena, 
ane Uwa Sanbagjiri Jei ga jem Sanbakf 
nwini. Guru-guru Jjeiserem jei ga 
angtane aas galserem ga gala: angtane 
galgala fwatermanaiserem ane galgala 
ibirmiserem aa jei gam gwaasaasinirim 
galgal jenawer. Guru-guru jeiserem 
taterisi fwatermana Uwa Sanbagiri aa 
jes gam bilirim jei tousa. Ane jeime 
taterisi ibirmi Amnaiserem jes mese ga 
waakenfer ne towaswebili." 

33 Yesus Jei seisya taterisi aa galap 
tabanulurum jam nasipmiliwer, Jei 
tamna jeiserem ga mirsotefala. 

>4 Jei ga warauwa Jelem tamnabe. 
Jepga angtane ga towas-towastababili 
jena angtane Yahudimana aa jep ge 
betwebuwefaram jebe. Ane angtane ga 
jam ge bitbitwebili jei taterisi Jemna 
jame aa galap ne saribenerem, ane 
ga aa ge gubili, "Angtane aaiserem Jei 
tousaiserem jeiserem fwer domola? Ane 
Jei baabeta ga fwer domola bwembwema 
jem gam eyebife? Nei enggam neya 
towaswena, Jei aa jes eyebilirim, 
jeiserem jengga Uwa Sanbagiri Jener 
gam eyebili. 

>> Yesus Jei ke angtane jena aa jei 
eyebaabuwenaram jem tane? Ene Jemna 
jei ke bosna Maria, osona Jemna jei 
ke bosna Yakobus, Yusuf, Simon, ane 
Yudas? 

56 Jemna osona yafontowai jei nebar 
ne seyaftera nwini. Nei teisyena Jei fwer 
taabili seyafter aaiserem." 

37 Jei Yesus jam ne sarbayan, ane 
jam ne tebayan, ane jepga jei ga aane 
nasbana. Jepga Yesus ga balbabili, "Afa 
angtane nabi Uwa Sanbagirmanaiserem 
jei jam gam nasbili, angtane seyafter 
ga jes gane sarbasini. Jengga angtane 
nabif gwelaiserem jelem tamnabe, ene 
jeta, ayana yo osona jemna, jei jam ne 
sarbayan." 

38 Angtane jei taterisi Yesusmanaiserem 
jei jam ne taabiyen, jega jem temawer 
Yesus Jei bwembwema tamna jeiserem 
jep Jam eyebiyen. 

14 | Jes jepserem Raja Herodes 

jei angtane sanbakef nwini ona 
Galileya je. Herodes jei taterisi Yesusem 
temawer jame aa galap sarbilirim, 

2jei angtane awelna jemna aa jei 
ne gweyibenerem enggam ga gubili, 
"Yesus Jei bunar-bunarsus ba Yohanes 


MATIUS 14.3-6 117 


Pembaptisam aa jei irwenaram terewer! 
Jega jem temawer Jei ga bwembwema 
samfer eyebili." 

3 Muara gwanan galapserem Herodes 
jei wini osonemana gam gula. Osona 
jemna bosna ga Filipus, ane wini 
jeiserem jemna bosna ga Herodyas. 
Yohanes Pembaptis jei Herodes ga bala, 
"Jeiserem kapka, aamei wini jeiserem 
ijewer gularam." Jega jem temawer 
Herodes jei angtane ga baftabili enggalfe 
Yohanes gam ne tebaf, ane ga sene 
taferna, ane bwiyip ga sene gaataantena. 
Herodes jei Yohanes jam munbof, jengga 
jei angtane Yahudimanaiserem ga jes 
erebaabili, aam temawer angtane jei 
enggam ga aa ge gubili, "Yohanes jeiba 
nabisam." 

4(14:3) 

(14:3) 

6 Nunu masara Herodes aa jem surulum, 
tane yafontowaya Herodyasmanaiserem 
ga jela. Ane jei jep ga tesarabili 
angtane masarap aa jei ge forobityerem 
jem tarnabe. Jega jem temawer ini 
Herodesmana gam saaser-saasersusfer 
gam folbafe. 

7Jei tane yafma jeiserem ga jes bili 
enggame, "Aamei is amsam golstenna, 
aamei apgal jigala jes igam bilirim jam 
taabife, ai apgal jigala jeiserem is agam 
golbili." 

8Eneserem jei ga yafmaiserem 
ga jei bili. Ane yafmaiserem jei ga 
ula enemana ga onsoibili, ane jei 
Herodes ga bala, "Abe duka Yohanes 
Pembaptismanaiserem jes is golbili 
pirnibener!" 

3 Raja ula jeiserem aa galap sarbilirim, 
ini jemna ga jenbana, aam temawer jei 
gwanan jena mes gaarstenanna angtane 
unggwanfer jepserem jem tarnabe, ane 
afa jei ula yafmemana jam onsobiyeneye 
jei gase sefersona. Jega jem temawer jei 
ginanggwana jemna ga balbabili, "Aamei 
tane yafma aaiserem jei aa jes bilirim, 
jeiserem gasa eyebi! 

10 Aamei duka Yohanesmanaiserem 
ga jam isa targabaasini!" Ane jei duka 
Yohanesmana ga aane targabana 
bwiyibe. 

11 Ane duka jeiserem ga pirnibener ga 
aane gwirinwena, tane yafma jeiserem 
jepga aane golbili. Ane tane yafma jei ga 
gwirinfele jelem eneminibe. 

12 Jepga angtane Yohanes aa jei ne 
tikwebaatinennerem ga aa ge jalbili, 
Yohanesem futunu ga aane gaartena, 
ane ga aane gjirinfele jam tirnnufe 
tonmwa bitisibe. Jewer ga aa ge sofobili, 
ane Yesus ga aane towastana. 

13 Yesus Jei taterisi jeiserem jame aa 
galap sarbilirim aa jei etamwenaram, 
Jei tamna jeiserem ga mirsotefala 
atdusame, ga gwina taman tetenabe. 
Angtane uskambar ga ge sarbili Yesus 
mes gwina, jei tamna jemna ga aane 
mirsotefala, ane Yesus ga aane onsobana 
tufawer. 

14 Atdusa Yesusmana jam aa galap 
batuwilirim, jepga Yesus ga jutetya, 
jewer ga angtane unggwanfer ga 
damtabili. Yesus angtane jeiserem ga 
nesiktababili, ane angtane bwernabara 
jepmana ga waakentababili. 

15 Ona jame aa dafwenaram, angtane 
Yesus aa jei ne tikwebaatinennerem jei 
Yesusminip ga aa ge jalbili, ane ga aane 
bala, "Tampata aaiserem tamanfenna, 
ane ona jama towaiwenaram jam 
gitgitswefe. Angtanes balbabi jei 
gangge sofobi, jei tumilgala ga sene 
armantababili tamnabe." 


MATIUS 14.16-21 120 


l6Yesus ga balbabili, "Jei safnant. 

Jei jam ge sofwebiyen. Tumilgala jebe 
aamei sa kitulmi!" 

17 Jei Yesus ga aane bala, "Amnibe aafe 
rotini tafna gwiri ane jigala ga naura, ga 
jenefener ge falbili." 

18 Yesus ga balbabili, "Au, sa erbiyel 
Amnip!" 

19 Jepga Jei angtane unggwanfer 
jeiserem ga balbabili, "Sa nwinte kakatar 
sagap!" Yesus Jei rotini tafna gwiri 
ane jigala naura jeiserem ga tebabili, 
ane jewer ga taman waaken-girip ga 
anggaswena, ane Uwa Sanbagjiri ga bala, 
"Ase samfer gulbana." Jepga Yesus Jei 
rotini ga bitabaabisini, ane ga kitulmini 
angtane aa jei ne tikwebaatinennerem 
jebe. Jewer ga gamjon ga aane kitulmini 
angtane unggwanfer jeiserem jebe. 

20 Angtane seyafter jep gemerserem 
ga dwena jamere unubuguf. Gamjon ga 
tomna bitbitiserem ga aane dupdupbulu, 
burnabara ga dua belas. 

21 Anggwana jep aa jei ne dwenaram 
unggwanfer ga 5.000 anggwa. Wi tane 
seyafter jebar jep aa jei ne dwenaram, 
jam ne ertebiyen. 


MATIUS 14.22-26 121 


22 Jepga Yesus ga balbabili angtane 
Jei aa jei ne tikwebaatinennerem, "Sa 
jusya atdusap, ane ga is danna fobogana 
jimwer!" Jepga Jei ga balbabili angtane 
uskambar, "Aamei jasa warau!" 

23 Angtane uskambar aa galap ge 
sofobilirim, Yesus ga tawena otumube, 
Uwa Sanbagirfe sembayanga jam 
gwebabafe. Gwini mes fortya, Yesus Jei 
Jener Jei otumup, 

24 jengga atdwas angtane aa jei 
ne tikwebaatinennerem je maa, mes 
bijauswena onnawer. Muru unggwansusu 
anesus atdusa jeiserem ga irfifulu, aam 
temawer nindaya unggwanfersus ne 
gwebana. 

25 Ona fom nafwela jengga gwini gemer, 
Yesus jemnip ga jela. Jei foboga sagap 
wofentena. 

26 Angtane Jei aa jei ne 
tikwebaatinennerem jei Yesus aa 
galap ne damtanaram Jei fo sagap 
wofentena, jei uskambar ga aa ge 
erebili. Jei enggam ge gubili, "Jeiba 
spoksam!" Jei ga aa ge erebili, ane ga aa 
ge gwarenbuwena. 

27 Jengga jes jeberserem Yesus ga 
balbabili, "Sa tikwe, ipsama ernerem! Ai 
aare." 

28 Petrus ga tamawolbana, "Tuhan, afa 
Aamei bunarsus Yesuse, as Im bal fo 
sagstamer gama ge gwi jamer Imnibo." 

29 Yesus ga bala, "Au!" Jewer ga Petrus 
atdusawer ga jutena, ane fo sagstamer 
Yesusminip ga gwina. 

30 Jengga nindai uskambar aa galap 
domsonaram, jei ga erne, ga towaiwena 
fonap altife, ane ga gwaren-gwarenwena, 
"Tuhan, as teba waakenfer!" 

31Yesus ga tatarfer tafna Petrusmana 
ga taayimbene, ane ga dektetena. Yesus 
ga bala, "Aamei Asi bastowaifer im 
tebana. Aam je bafa baabeta Amna 
unggwandusaiserem ijam taabiyen?" 

32 Jei aa galap ge juswenaram atdusabe, 
nindaya ga aane tiknebana. 

33 Jewer ga angtane atap aa jei 
ge nwinbetenaram, jei Yesus ga 
aane pujitene. Jei enggam ne bala, 
"Bunar-bunarsus Aamei Tane Uwa 
Sanbagirmana." 

34Yesus ane angtane Jei aa jei ne 
tikwebaatinennerem aa galap ge 

forobilirim foboga jimwer, ona ga 
Genesaret ga jep ge batobili. 

35 Angtane jepmanaiserem ga aa ge 
anggabili enggame aa jei fortyaram 
Jeiba Yesusam. Ane jei angtane ona 
jepmana seyafter gemerserem ga aane 
towas-towasulmini. Jepga angtane 
bwernabara seyafter gemerserem 
Yesusminip ga aane aftabifelwetya. 

36 Jepga Yesus ga aane balbalwena 
enggame, "Ai ke samfer fene Imna 
fwesapfener asa ensobana?" Ane 
angtane bwernabara seyarfter fene 
Jemna aa jei ne taayimbowenaram, jei 
ga aa ge waakenswebili. 

1 5 1 Jepga angtane safna Farisimana 
afwenefener ane guru-guru 
Hukumu Nabi Musa aa jes tulistababilim 
aa jei ne towas-towastababuwenaram 
jei mese, jei Yesusminip ga aa ge jalbili 
kota Yerusalemwer, ga aane tenebana, 

2 "Jeje bafa angtane Aamei Is jei ne 
tikwebaatinennerem, osiri asal-asala 
nemna aa jes ne towastababilim jeiserem 
jei jam naaweyan? Jemna tafna jam ne 
wirtabaabiyen gwanan jam twenabe!" 

3Yesus ga tamawola, "Jeje bafa aamei 
Uwa Sanbagiri aa jes balbabilirim ijama 

onsobaabiyen, jengga osiri asal-asal 
ilemanaiserem ga jes isa onsobili? 

4Uwa Sanbagiri aa gul, 'Aamei ga 
waakenfer isa nwini iye yo uwa jebar.' 
Ane Jei gamjon aa gul, 'Tanna iye yo uwa 
kabwakfer aa jei gam gitminirim, tane 
jeiserem ga sene tamtamtana jamer 
futu.' 

3 Jengga aamei syefer ga enggam ima 
towas-towastababili: Angtane afa ene 
afa jeta jam gam gitminirim enggame, 
'Apgal jigala ip is ajes golmiliserem ibe, 
ai apgal jigala jeiserem ames gulbana 
Uwa Sanbagirfe.", 

Safa angtane jes gemerserem gam 
gitmini, aamei syefer gane towas- 
towastababili enggame, angtane 
jeiserem jei safnant ene yo jeta gamjon 
jam teteyan. Aamei gam ijewera 
towas-towastababilirim, aamei osiri 
fwatermana asal-asala ilemanaiserem ga 
jetefener ima towas-towastababili, ane 
Taterisi Uwa Sanbagirmana ga ijama 
firulbaanuwili. 

7 Aameiba angtane akar-akarem ijeya 
gwenaram! Nabi Yesaya bunarsusfer 
enggam mesam nasbil im temawer: 

8'Uwa Sanbagiri Jei enggam 
gunu, anggwabura aaiserem Ase 
aarememfener gane gaartena, jengga ini 
jemna bijua Amniwer. 

9Jei Ai As jewer ne pujitenerem, jam 
sege elbesini, aam temawer taterisi jei 
aa jes ne towas-towastababuwenaram, 
jei enggam ne balbabili taterisi 
jeiserem ga Amna, Jjengga taterisi 
jeiserem Amanyan, taterisi jeiserem jei 
angtanemana." 

10 Jepga Yesus ga angtane unggwanfer 
jeiserem ga jenbebili Jemnip ge jalbife. 
Jei enggam ga balbabili, "As imsa 
sarbasi, waakenfer ga isa sarbisini! 

1! Tumilgala angtane aa jes gane 
tumilirim, jeiserem jeme je angtane jam 
kabwaktayan. Fas, jengga ula kapka 
aaremawer totinyeleiserem, angtane ga 
jei gam kabwaktana." 

12 Jewer ga angtane Jei aa jei ne 
tikwebaatinennerem ga aa ge jalbili 
Jemnibe, ane ga aane tenebana, "Aamke 
tousa Aamei Ijes bilirim, taterisi jeiserem 
jeme ini angtane safna Farisimana je 
enggam ge folbamini Aamei Is jam ne 
nasbala gamserem?" 

13 Yesus ga tamawolbaabili, "Nanansi 
seyafter Uwa Amna taman waaken-girip 
jam tonolyenaiserem, galap gase 
mulstesa tisakarabaner. 

14 Angtane safna Farisimana, jei safnant 
ijama sarbabiyen! Jei angtane nwe kofa 
gemerserem. Afa angtane nwe kofa 
jei angtane nwe kofa nafsi jam gam 
tebasfelerem, nawersamer ga gangge 
janton o mwonabe." 

15 Petrus ga gunu, "Seisya taterisi 
jeiserem jem igiserem as nasipmi." 

16 Yesus ga balbabili, "Aamke gemerje 
ijama saryan? 

17 Aamei imsa towaswebili, tumilgala 
angtane aa jes gam tumilirim, tumilgala 
jeiserem ga witifinip gam kawetena, ane 
unu gamserem ga gam nana witifiniwer. 

18 Jengga ula kapka aaremawer 
totinyeleiserem ga iniwer gam 
tawetya, JjJeiserem angtane ga jei gam 
kabwaktana. 

19 Angtanem iniwer taweyalaiserem 
ga enggala aas galserem: ula kapka 
angtane gemer aa jei gam gunurum 
jelem inibe, angtanes munbof, maaryens 
gam gwebili, angtane naura jei wini 
anggwayanaiserem jebar makanap 

gangge dorwena, apgal jigala jam 
komkomulsiliserem, angtane aa jei 
gam afaf-afaftababilirim angtane nafsi 
jem temawer, syefer nasowelaiserem 
angtane nafsi jem temawer. 

20Jeiserem angtane je gane 
kabwaktana, jengga gam ke tafa 
kabwakmer twenaiserem. Wowo, jeme 
angtane jam kabwaktayan." 

21 Yesus ane angtane Jei aa jei ne 
tikwebaatinennerem tamna jeiserem 
ga aane mirsotefala, ane ga aa ge 
sofobili ona kota Tirus ane Sidon jem 
gwetmanabe. 

22 Kanan wini jep aa jei nwinirim ona 
jeiserem jebe, jei Yesusminip ga aa 
jela, ane ga gwarna, "Uwa, Tane Raja 
Daudmana, as nesikul! Tane yafma 
amna bwat kapka aa jei kabwilirim, jei 
bwerasusu." 

23Yesus Jei ula daamfenna afa Jam 
tamawolbiyen. Ane angtane Jei aa 
jei ne tikwebaatinennerem ga aa 
ge jalbili Jemnibe, jei ga Yesus ga 
aane balbalwena enggame, "Aamei 
wini aaiserem se bil jam ge sofwe. 
Jei ga as onsobaabili, jei gemer 
gwaren-gwarenwena!" 

“4Yesus ga tamawolbaabili, "Uwa 
Sanbagiri Ams baftana angtane 
Israelmanaiserem jem temawenefener, 
jeke angtane Israelmanyan. Angtane 
Israelmana jei Uwa Sanbagiri mes ne 
bijautana, dombana jam mumalwela 
gamserem." 

25 Jepga wini jeiserem ga jela 
Yesusminibe, somwan dumem ga 
nwintena jam sembataf, ane ga bala, 
"Uwa, as batobi!" 

26 Yesus ga tamawola, "Gwanan 
tane unu jei ge folbami. Gam jam 
naaweyan, tumilgala tanemana 
ga gwalaf gane fasawolmini." 

(Taterisi jeiserem jem igiserem ga 
enggam, Yesus Jei nabala angtane 
Israelmanaiserem ga jes batobaabili, 
angtane Israelmanyanaiserem jei ga 
amnup.) 

27 Wini jeiserem ga tamawola, "Uwa 
bunar, jengga tumilgala tomna uwamana 
aa je ge janbityerem mejanawer, gwalna 
tumilgala jeiserem ga jes ne tombaabili." 

28 Jepga Yesus ga tamawola, "Wi, 
aamei uskambar As im tebana. Aamei 
ijes bilirim, mes etamwena." Ane jes 

jeberserem tane yafma jemna ga mes 
waakenswebili. 

29 Yesus ona jeiserem ga mirsotefala, 
Fobogana Galileya jem eistamer ga 
gwina. Ga tauna otumube, jep ga nwini. 

30 Angtane unggwanfersus ga aa ge 
forobitye Jemnibe, gane aftabiyele 
angtane jam wofeyana, angtane nwe 
kofa, angtane muli-mulniserem, angtane 
jam nasouyanaiserem, ane angtane 
unggwanfersus bwernabara nafis- 
nafsiserem aa jemanem ge folbaminirim 
jes mese. Jei angtane jeiserem gane 
bunulntena Yesusem tarnabe, ane Yesus 
seyafter ga waakentababili. 

31 Angtane ga aa ge bitbitwebili jame aa 
galap ne damtabilirim angtane gwanan 
jam ge nasbaweyanaiserem, jei mes ge 
nasbawena, angtane muli-mulni, jei mes 
ge waakenswebili: angtane wofeyana, 
jei mes ge wofebili: angtane nwe kofa, 
jei mes ge anggabisini. Ane jei ga Uwa 
Sanbagiri Israelmana ga aane pujitene. 

3? Jepga Yesus ga angtane Jei aa jei 
ne tikwebaatinennerem ga aa jenbebili 
Jemnip jam ge jalbife. Ane ga balbabili, 
"Ini Amna uskambar nesiktababili 
angtane aaiserem aa jei ge betwebilirim, 

aam temawer jei Abar Aya nwinirim 
nunu ga nawer-ningna, ane jemna 
tumilgala ga bar. Ajam balbabiyen jei 
wismer ge sofobife, tifni nelep galap 
sege werenswebamini." 

33 Angtane aa jei ne 
tikwebaatinennerem Yesus ga aane 
tenebana, "Ga fomfom nei tumilgala ga 
nesa terelbili ona tamanfennabe, jega 
angtane unu ga sege bugufswebamini?" 

34Yesus ga tenebaabili, "Rotini 
imnibe fomera?" Ane angtane Jei aa 
jei ne tikwebaatinennerem ga aane 
tamawolbana, "Rotini amnibe tuju, ane 
jigala bastantowaifer ane bastantouya." 

35 Yesus ga angtane unggwanfer jep 
gemerserem ga aa balbabili, "Onnap sa 
nwinte!" 

36 Ane Yesus ga tuju rotini jeiserem, 
jigal mese ga aa tebabili, ane Uwa 
Sanbagiri ga bala, "Ase samfer gulbana." 
Ane ga aa bitabaabisini, ane ga kitulmini 
angtane Jei aa jei ne tikwebaatinennerem 
jebe. Jewer ga gamjon ga aane kitulmini 
angtane unggwanfer jeiserem jebe. 

37 Jepga seyafter ga aa dwena jamer 
unubugufsus. Ane angtane Yesus aa 
jei ne tikwebaatinennerem gamjon 

ga tomna bitbiti ga aane dupdupbulu, 
burnabara ga tuju. 

38 Anggwana rotini jep aa jei 
ne tombaabilirim unggwanfer ga 
enggammer 4.000 anggwa. Wi tane 
mese aa jei ne dwenaram jam ne 
erterbiyen. 

39Yesus ga aa balbabili, "Gasa sofwe!" 
Ane Yesus ga aa juwili atdusabe, ga 
sofwa tamna Magadanwer. 

1 6 1 Angtane safna Farisimana ane 

angtane safna Sadukimana ga 
aa ge forobitye Yesusminip, jei Yesus 
gane tenebawena enggalfe jei Yesus 
ne unggwasbaf. Jega jem temawer jei 
enggam ga aane bala, "Yesus, Aamei 
gwanan bwembwem ap se eyeipmi, jega 
enggalf ai agma towaswef Aameiba Uwa 
Sanbagirminiweram jela." 

“Yesus ga tamawolbaabili, ("Jame 
igalaba domolaram winsi berbere ona 
safe aa gemer gitgitswenaram, aam ga 
iya gunu, 'Gwirmer nindai mese arou 
fas.' 

3 Ane gwinibenersus igalaba domolaram 
gwer anggasyelawer berbere yo omyana 
winsip seiseye, aam ga iya gunu, 
'Namwer arouwa se nyentya.' Afa aamei 

winsi jam igama damtanaram, aamei 
ga igama towaswena enggame arouwa 
se nyentya, afa gwer sarsar se jere. 
Jengga Uwa Sanbagiri namwer aa jes 
eyebilirim, jeiserem aamei waakenfer 
ijama towaswebabiyen.) 

4 Aamei ijeya gwenaram namwer 
aa jep falaram, aamei angtane 
kabwaksusu, aamei imsa nunggiri Uwa 
Sanbagirminiwer. Aamei Asi imsa bala 
Ai bwembwems eyebif, jengga Ai Ajam 
eyebiyen. Aamei bwembwem daamfenna 
tefner isa domola, bwembwema fwater 
aa jei etamwelam Nabi Yunusminiwer." 
Jepga Yesus angtane jeiserem ga 
mirtebitefala, ane ga sofwa. 

Yesus ane angtane Jei aa jei ne 
tikwebaatinennerem foboga jimwer ga 
ge sofobili, jengga angtane Jei aa jei ne 
tikwebaatinennerem jei ga rotini jam ne 
dirinswebabili gemer ne erbife. 

SYesus ga balbabili, "Aayai roti tan 
angtane safna Farisimana ane angtane 
safna Sadukimana, je kapka!" 

7 Angtane Jei aa jei ne 
tikwebaatinennerem enggam jena 
ga aane gitminenne, "Yesus Jei nei 
nese roti tanem temawer balbabili, aam 

temawer nei rotini nemsa dirinswebabili, 
nejama erbiyen." 

SYesus Jei fwater towaswena angtane 
Jei aa jei ne tikwebaatinennerem jena aa 
jes ne gitminennerem, jepga tenebaabili, 
"Jeje bafa aamei ga ima nasouna rotini 
ijama domolyanem temawer? Aamei Ai 
Ase bastowaifer ima tebana! 

9 Aamei gemerje ijama saryan. Aamke 
ijama dirinswebili ai angtane 5.000 
Agalap taayinbilirim rotini tafna gwirime? 
Aamei roti tomna ga burnabara ga 
fomera ijesa dupduptababilirim? 

10 Aamke ijama dirinswebili Ai angtane 
4.000 Agalap taayinbilirim rotini tujume? 
Roti tomna ga burnabara fomera ijesa 
dupduptababilirim? 

11 Jeje bafa aamei gemerje ijama 
saryan, Ai rotim temawer Ajam 
nasoweyan? Jengga Ai gamjon ims 
balbabili, aayai roti tan angtane 
safna Farisimana ane angtane safna 
Sadukimana, je kapka!" 

1? Jewer ga jei mes ne sarbili, Yesus 
Jei Jam guyon, "Aayai roti tan aa 
jes ne eyebilirim rotife." Jengga Jei 
ga enggam gunu, "Aayai seyafter 
angtane safna Farisimana ane angtane 

safna Sadukimana ibe ijes ne towas- 
towastabaipminirim!" 

13 Yesus ane angtane Jei aa jei ne 
tikwebaatinennerem jewer ga aa ge 
sofobili, ona kota Kaisareya Filipi jem 
gwetmanabe. Jewer ga Yesus angtane 
Jei aa jei ne tikwebaatinennerem 
ga aa tenebaabili, "Angtane nafsi 
ke Ase enggam ne balwena Ai Tane 
Angtanemana, Ai nansa?" 

14 Angtane Jei aa jei ne 
tikwebaatinennerem ga aane 
tamawolbana, "Angtane afwer jei 
enggam ge gubili, Aameiba Yohanes 
Pembaptisam. Afwer ga enggam ge 
gubili, Aameiba Nabi Eliyasam. Ane 
angtane nensaiserem jeime gemer 
ge gubili Aameiba Nabi Yeremiasam, 
afa nabi afweraiserem gwanan aa jei 
naawelam, ba jesam." 

15 Jepga Yesus angtane Jei aa jei ne 
tikwebaatinennerem ga tenebaabili, 
"Jengga aamei iner Ai As ifoma bala Ai 
nansa?" 

16 Simon Petrus ga tamawolbana, 
"Aameiba Angtane Uwa Sanbagiri Jei 
bunarsus aa Jes balaram Jam baftafe. 

Uwa Sanbagiri aa Jei gwenaram, 
Aameiba Tane Jemnam." 

17 Yesus ga tamawolbana, "Ini 
imna saaser-saasersusu Simon tane 
Yonammana, aam temawer ula waakena 
jeiserem aamei ijes nasbilirim angtane 
nafsi is jam ne gulbayan, jengga Uwa 
Sanbagiri Amna taman waaken-girip aa 
Jei nwinirim is Jei se gulbana. 

18 Ai ims towastana, Ai bosna Petrus 
ga Ai ip gulbana. Bosna jeiserem jem 
igiserem ga enggam, 'Ton-gir'. Ai 
bosna jeiserem Ai ip jenibene, aam 
temawer aamei ga ton-giri galserem. 
Aam ga gala, aam temawer aamei 
Ai As imes tebana baabetfer. Aamba 
angtane ijei dannaram Ams tebafe 
baabetfer, ga jes galserem ton-giri jei 
kekelesusu. Ai angtane nensaiserem Ai 
As kitulnonno Ai As jei ne tebanaram, 
aamei Ai Asi gemer tebanaram. Ai 
angtane unggwanfer jeiserem ga As 
gwebabili safna daamfenna jebar ga 
sege dubwebisini, safna Amnaiserem. 
Bawasa jei fas jam borolyan safna Amna 
jeiserem Ai As jei ne tebanaram. 

19 Ai kuncini ip terbene. Kuncini 
jeiserem pintu nunu Uwa Sanbagjiri Jei 

aa jem nwinirim anggwabura seyafter 
gemerserem jem Sanbakfe jem is 
tertesini ane is matasini. Afa aamei 
enggam is gunu ogiribe, 'Game ijama 
eyebiyen.', Uwa Sanbagiri Jei gemer se 
bili taman waaken-giribe, 'Game ijama 
eyebiyen.' Ane afa aamei enggam is 
gunu ogiribe, 'Sya, samfer aamei gemer 
isa eyebili.', Uwa Sanbagiri gemer se 
bili taman waaken-giribe, 'Sya, samfer 
aamei gemer isa eyebili."" 

20 Jepga Yesus angtane Jei aa jei ne 
tikwebaatinennerem ga balbabili ol 
dagame, "Aamei angtane nafsi jebe 
ijama nasbineneyen enggame, Aiba 
Angtane Uwa Sanbagjiri bunarsusfer aa 
Jes balaram Jam baftafe, ba jesam." 

21 Jam towaiwulu jepserem, Yesus ga 
towaiwulu waakenfer jam nasipmife jega 
angtane Jei aa jei ne tikwebaatinennerem 
jei waakenfer gam ne sarbif. Jei enggam 
gunu, "Ai bunarsus kota Yerusalemminip 
As sofwa. Jewer ga angtane sanbaka 
Yahudimana, ane angtane imam- 
imam sanbakaiserem, ane guru-guru 
Hukumu Nabi Musamana aa jei ne 
towas-towastababuwenaram, jei 
tamtamtalaiserem unggwanfer ga Asene 

gulbafa, ane Ai ga Asene munbofo. 
Jengga nunu nawer-ningnaiserem Ai 
gamjon ga jem As irwefa terewer." 

22 Petrus Yesus ga aa tebawili, ane ga 
towaitana Yesus jam uftafe enggame, 
"Tuhan ai enggam ai gunu, Uwa 
Sanbagiri Jei kapka jeiserem Imniwer 
Is jam se bijauwulbono! Ai bai jeiserem 
Imnip Is jam etamwebarfe!" 

23 Yesus ga irfwena, ane Petrus ga aa 
bala, "Bawas, aamei jas gwisi! Aamei 
Ai Asis unggwasbana jega Ai Ajam 
eyebiyen Uwa Sanbagiri aa jes bilirim. 
Aamei taterisi aaiserem angtaneminiwer 
im domola, Uwa Sanbagirminiweryan." 

24 Jewer ga Yesus angtane Jei aa jei 
ne tikwebaatinennerem ga balbabili, 
"Angtane afa aa jei gam gunurum Ams 
onsobafe, jei jelem temawenefener 
jam gweyan. Ane jei jamer gam 
menetwesiwena jam terfe aam temawer 
jei Ai As jewer gam tikwebaatinirim. Ane 
jei Ai jamer ga As gam onsobana. 

25 Angtane afa aa jei gam gwenaram 
jelem temawenefener, jei waakenfer 
gwelaiserem jamer abak-abaksus jei jam 
domolyan. Jengga angtane aa jei gam 
gwenaram Am temawer, jei waakenfer 

gwelaiserem jamer abak-abaksus ga jei 
gam domola. 

20 haiserem je kapka, afa angtane 
galgala seyafter ogirip gamserem se 
taabili, jengga jei waakenfer gwelaiserem 
jamer abak-abaksus jam domolyan. 
Angtane apgal jigala afa fas Uwa 
Sanbagirfe jam gulbayan enggalfe, jem 
fwaina waakenfer gwelaiserem jamer 
abak-abaksus Jemniwer gam domolf. 

27 Taterisi jeiserem ba bunaram, aam 
temawer Ai Tane Angtanemana, galap 
Ai gamjon As waraunsu malaikata 
Amnaiserem jebar, ane Ai ga As ertene 
baabeta Uwa Sanbagirmanaiserem 
jeme. Jepga Uwa Sanbagiri angtane 
waakenaiserem aa jei ne eyebilirim Jei 
fwaina waakenaiserem se golmini. Ane 
Uwa Sanbagiri angtane kapkaiserem aa 
jei ne eyebilirim Jei fwaina kapkaiserem 
jese golmini. 

28 Ai bunarsus ims towas-towastababili, 
aamei afwer aas ijeya finaram namwer, 
aamei nalef ijama teryen, aamei gwanan 
isa damtana Tane Angtanemana se 
fortyaram Rajafe." 

1 7 1 Nunu gamjon ga enam, Yesus Jei 

ga Petrus, ane Yakobuso Yohanes 

ayana yo osona, ga aftabifele taaren 
bwalnaiserem jem bolabe. Angtane 
nensa fas jebe. 

2 Jepga tifini Yesusmana nenesmer 
ga aa folbana jem nwenabe. Mirmase 
Jemna ga aa ge erteibene gwer nafa 
gamserem, ane fene Jemna ga aa ge 
sinsinsweibene iris nafa galserem. 

3 Jewer ga Musa yo Eliya, nabi 
fwatermana ga taman waaken-giriwer 
ge fortya, Yesusfar ga aa ge nasbawena. 

4 Petrus jei Yesus ga bala, "Tuhan, 
aaiserem samfersus, ai seyafter 
aare! Afa Aamei asIs bala, ai jatowai 
nawer-ningna ga as eyebaabili aafe -- 
daamfenna je Ip, daamfenna je Musaf, 
ane daamfenna je ga Eliyaf." 

> Petrus aa gemer nasounaram, gara 
nafsususerem ga iritya, ga matabili. 
Ane gara jeiserem jewer ga taterisi ga 
aane sarbili, enggam aa jei gutenaram, 
"Tane aaiserem ba Amnam, Ai Ajes 
nesiktenerem. Jei ini Amna gam 
saaser-saasertabana. Seyafter Jei aa jes 
nasbilirim, aamei jam isa sarbasini!" 

6 Angtane Yesus aa jei ne 
tikwebaatinennerem taterisi jeiserem 
aa galap ne sarbilirim, jei jener ga aa 

ge janbili mirmase jemna onnap, aam 
temawer jei jam ge erebili. 

7Jengga Yesus ga jela, ga 
entebaabitena, ane ga balbabili, 

"Jasa irwe! Ipsama ernerem!" 

8 Jame aa galap ge anggabilirim, jei 
afa jam ne damtayan, jengga Yesus 
Jenfentowai fina jebe. 

IYesus ane angtane Jei aa jei ne 
tikwebaatinennerem taarenawer jame aa 
galap ge irebityerem, Yesus ga balbabili 
ititmer, "Ijama nasipmineneyen angtane 
nafsife, gwanan ijesa damtabilirim, 
jamere Ai Tane Angtanemana, Ase 
fersontyo terewer!" 

10 Jepga angtane aa jei ne 
tikwebaatinennerem jei Yesus ga 
aane tenebana, "Guru-guru Hukumu 
Nabi Musa aa jes tulistababilim jei aa 
jei ne towas-towastababuwenaram, jeje 
bafa jei enggam ga aa ge gubili Nabi 
Eliya nabala ga jei se fortya?" 

ił Yesus ga tamawolbaabili, "Bunar, 
Eliya jei nabala ga jei fortya enggalfe, 
apgal jigala seyafter gemerserem gam 
waakentababili. 

12 Jengga Ai aamei ga isAs balbabili 
enggame, Eliya bunarsus mesam fortya. 

Angtane jei jam ge towaswebiyen 
enggame, angtane jeiserem jeiba 
Eliyasam, ane angtane jebe mes ne 
eyeibenent, kapkaiserem ini jemna aa 
gemer ge folbaminirim jam eyebife. 
Angtane Ap gemer ga Asene eyeibefe, Ai 
Tane Angtanemanfe." 

13 Jewer ga angtane Jei aa jei ne 
tikwebaatinennerem ga aane sarbili 
Yesus Yohanes Pembaptisem temawer 
ga nasbili. 

14Yesus ane angtane Jei aa jei ne 
tikwebaatinennerem jame aa galap 
ge forobityerem angtane unggwanfer 
jepserem jemnibe, anggwana aasaje 
Yesusminip ga jela, ane somwan ga 
dumem ga nwintena Jemnibe. 

15 Jei ga gunu, "Uwa, tane aman se 
nesikte! Jei tane aa jei tersiunennerem, 
jei bwerasusu. Jei galap-galap tokwanap 
afa fonap gam janton. 

16 Ai tanes aftafala angtane Is jei ne 
tikwebaatinennerem jemnibe, jengga jei 
tane jeiserem jam ne waakentayan." 

17 Yesus tamawolbaabili, "Aamei 
angtane namwer ijeya gwenaram, aamei 
Ase ijama tebayan, ane etam-etama 
imna anesus. Aima ga ibar neya nwini 

jamere nunu anesus, jengga aamei 
gemerje Ai Ase ijama tebayan. Ai aamei 
isa Ajam fibabilibe nunu ga fomera 
enggalfe aamei Ai As ijeba tebafe? Tane 
girtowai jeiserem jese aftayal aafre 
Amnip!" 

18 Yesus Jei bwat kapka jeiserem ga 
surbili tane bwernabaraiserem jemniwer. 
Bwat kapka jeiserem ga mirtetefala, 
ane tane jes jeberserem ga mes 
waakenswena. 

19 Jewer ga angtane Jei aa jei 
ne tikwebaatinennerem jentowai 
Yesusminip ga aa ge jalbili, ane ga 
aane tenebana, "Jeje bafa bwat kapka 
jeiserem ai ajama surbiyen?" 

20Yesus ga tamawolbaabili, "Aamei 
unggwanfer As ijama tebayan, jega 
jem temawer aamei bwat kapka 
jeiserem ijama surbiyen. Ai bunarsus 
ims towastababili, afa aamei As 
bastantowaifer isa tebana, nana tan 
bastantowaisusu gemerserem, aamei 
samfer taarena igma bala enggame, 'Se 
gwisi jewer!', ane taarena jeiserem ga 
gam gwisini. Afa aamei Ai As waakenfer 
igma tebana, aamei jigala jeiserem 
seyafter ga igama eyebili." 

21 (Bwat kapka aas galserem nele 
nafsi jeme ijama surbiyen, jengga 
sembayangemfener igama surbili, ane 
afa aamei tumilgala ijama tumilyen 
enggalfe aamei Uwa Sanbagiri igama 
pujitef.) 

22 Yesus ane angtane Jei aa jei ne 
tikwebaatinennerem jame aa galap 
ge betwebilirim ona Galileya je, 

Yesus ga balbabili, "Babitsim Ai Tane 
Angtanemana, Ai ga Asene gera angtane 
sanbakminibe. 

23 Ga Asene munbofo, jengga nunu 
nawer-ningna gamjon ga Ai ga As 
irwefa." Jewer ga angtane Jei aa jei ne 
tikwebaatinennerem ini jemna ga aa ge 
jenbamini. 

“4Yesus ane angtane Jei aa jei 
ne tikwebaatinennerem jame aa 
galap ge forobilirim kota Kapernaum 
je, angtane pajak doini Jena Uwa 
Sanbagirmanaiserem aa jei gane 
tebabinennerem ga fortya Petrusminibe. 
Ane jei Petrus ga aane tenebana, "Pajak 
doi Jena Uwa Sanbagirmana aa jes ne 
tebabilirim, Guru imna doini jeiserem Jei 
kese armanulu, afa fas?" 

25 Petrus ga tamawolbaabili, "Jei se 
armanulu." Petrus aa galap fortyaram 
jenabe, nalef Petrus jam nasoweyan 
pajak doim temawer Yesus Jei Petrus 
ga bala, "Simon Ams towasta, pajak 
doini aa jes ne tebabinennerem rajafe 
ogiri aaiserem jebe, pajak doini jeiserem 
nane armanulu -- anggwabura negara 
jeiserem jep aa jei ge surubilirim, afa 
anggwabura nafsi?" 

26 Petrus ga tamawolbana, 
"Anggwabura nafsi." Yesus ga gunu, 
"Afa ga gam, anggwabura aaf aa jei ge 
nwinbenerem jei jam ne armanulyon. 

27 Jes gemerserem aaiserem jegme 
gemer, doini aa jes ne tebabinennerem 
Jena Uwa Amnaiserem jebe, Ai doini 
jeiserem safnant, Ajam armanulyon. 
Jengga afa nei nejama gaarmiyene doini 
aa jei ne tebabinennerem jebe, angtane 
jemna ini ga kabwakfer sege folbamini. 
Jega jem temawer, nesa armanulu. 

Se gwi foboganap, gumarna ga is 
girinstowetna, jigala jep ga is gaartetna. 
Jigala nabala ijes tebanaram, jemna 
aarma ga is terelsobana, jem aarmap 
aamei doini jep ga is damtana. Doini 
jeiserem jei samfer nei nawersamer 


MATIUS 18.1-3 145 


pajak doini jeiserem ga nes ne armanulu. 
Doini jeiserem ga is geserstena, ga is 
gaarmini angtane pajak doini Jena Uwa 
Sanbagirmana aa jei ne tebabinennerem 
jebe." 

1 2 1 Jes jepserem angtane Yesus 

aa jei ne tikwebaatinennerem 
jei Yesusminip ga aa ge jalbili, ane ga 
aane tenebana, "Nunu Uwa Sanbagjiri Jei 
aa jem nwinirim anggwabura seyafter 
gemerserem jem Sanbakfe, nunu jes 
jepserem am nenennabe sanbaksusu ga 
nansa?" 

2Jepga Yesus tane bastouya ga 
jenbene, ane tafnawer ga tebana jem 
nenennap ga gaarantena jep ga fina. 

3 Ane Yesus ga aa balbabili, "Ai 
bunarsus ims towas-towastababili, sa 
tikwe aamei enggam ijewera gunurum, 
'Ai sanbakf aya gwef.' ane tane 
gemerserem gam ga isa etamwena. 

Afa aamei ijama etamweyanaye tane 
gamserem, gam jega aamei fas ijama 
etamweyan angtane Uwa Sanbagirem 
gwonap nwinfe, nunu Uwa Sanbagijiri 
aa jem gwesaram anggwabura seyafter 
gemerserem jem Sanbakfe. 

4 Angtane afa jena aa jei onabertanaram 
tane towai aaiserem jei galserem, 
angtane jeiserem jei ga sanbakfe jei 
gam gwena, nunu Uwa Sanbagijiri Jei 
aa jem gwesaram anggwabura seyafter 
gemerserem jem Sanbakfe. 

“Ane angtane Ai aa jei gam 
tikwebaatinirim, afa jei tantouya 
bastouya aas galserem jam gam 
tebanaram aam temawer jei Ai As jewer 
gam tikwebaatinirim, gam jega angtane 
jeiserem jei Ai As mes gam tebana." 

Yesus gamjon ga balbabili, "Afa tuna 
unggwan-girsusu daran-darnaiserem 
jam gane tafrebaasiwilirim angtanem 
botonabe, ane jei ga gane firtaaniwili 
finibe enggalfe angtane jeiserem 
jem gam tamtamtafe, tamtamtala 
jeiserem bastouya. Jengga tamtamtala 
Uwa Sanbagirmanaiserem jeba 
unggwandwasusu tamtamtala jeiserem 
jemniwer. Afa angtane kapka, jei 
angtane Ai ibirimfer As jei tebanaram, 
angtane jeiserem jei jam gam 
unggwasbanaram etam-etama jam 
eyebife, Uwa Sanbagjiri Jei tamtamtala 
unggwandwasusu ga jese golmisi 
angtane kapka jeiserem jebe. 

7 Kabwaksusu se etamwemisi angtane 
aa jei ge nwinbenerem ogiribe, aam 
temawer angtane, angtane nafsi gam 
sene unggwasbaabili, jega jei gam 
ge tikwebife Ai As jam ne tebalawer. 
Unggwasbala jeiserem jeber-jeber se 
etamwowena. Jengga kabwaksususerem 
gam etamwebana angtane, angtane 
nafsi aa jei gam taatwebanaram 
etam-etamam kapka jam eyebife. 

8 Afa tafna yo tufa imnaiserem 
jeme kapkaiserem jem jam igam 
eyebilirim, tafna afa tufa jeiserem 
jam igam tiksosini, ga igam firsoniwili! 
Waakenfer ga enggam, afa aamei taman 
waaken-giribe jam igam fornaram 
Uwa Sanbagirfar gwefe tafa afa tof 
daamfennaiserem ga jebanefener igam 
forna. Jengga aaiserem je kapka, tafna 
nawersamer ane tufa nawersamer 
aamei is jebar firtaaniwiliserem 
taman tokwagiribe, tokwana aa jei ne 
ertesiwenaram jamer abak-abaksus. 

9 Afa nwena imna afwenefener 
kabwakfer jem igam gaarasinirim, 
ane aamei etam-etama kapkaiserem 
jem ga igam eyebili, afa ga gam jes 
gemerserem, nwena jeiserem ga jam 

igam fotolsini, ane ga igam tobolsiwili. 
Waakenfer ga enggam afa aamei 
nwena daamfennaiserem jebanefener 
waakenfer igam gwena jamer abak- 
abaksus. Jengga aaiserem je kapka, afa 
aamei nwena nawersamer is jebar ne 
firtaaniwiliserem taman tokwagiribe." 
l0Yesus gamjon ga balbabili, "Afa 
tanna Ai As jei gam tebanaram, aamei 
enggam ipsama balaram jei igyen. Ai 
ims towastababili malaikata jemna jei 
Uwa Amnaiserem Jebar jeber-jeber 
naawewena taman waaken-giribe. 

11 (Ai Tane Angtanemana, Ai ogiri 
aaiserem jebe enggalf Ai fortya angtane 
Uwa Sanbagirminiwer jena aa jei ne 
bijausonaram, Ai angtane jeiserem 
Agam waakentababisif. ) 

12 Ini imna ga is fomfom ge folbamini? 
Afa angtane aasaje dombana jemna 
100 gemer gam naawebanaram, ane 
dombana daamfenna ga gam sofna 
bijuaber jamer tatait, angtane jeiserem 
bas gam eyebili? Bunar, jei dombana 99 
afweraiserem gam firtebitefala otumube, 
ane ga gam sofna dombana daamfenna 
aa jei gam sofnaram bijuaber ga jes gam 
terelbene. 

13 Ai bunarsus ims towastababili, jei 
dombana daamfenna jeiserem aa galap 
damtanaram, ini jemna saaser-saaserfer 
uskambarsus gam folbana dombana 
daamfenna jei aa jes gam tebanaram, 
dombana 99 jam sofweyanaiserem 
jemniwer. 

14 Jes gemerserem Uwa imna aa Jei 
nwinirim taman waaken-giribe, Jeime 
bai tane daamfenna Ai As jei gam 
tebanaram jam waakentaasiyen." 

15Yesus gamjon ga balbabili, "Afa 
ilem afelna kapkaiserem ip is jam gam 
eyeibenerem ibe, se gwi jemnibe. Ane ga 
is bala taterisi kapka jeiserem jebar ijam 
ge nasbife, kukmer ga is ge nasbili. Afa 
jei taterisi imna jam ijas saribenerem, 
aamei ilem afelnaiserem jebar gamjon 
waakenfer ga is ge gwena. 

16 Afa jei taterisi imna is jam 
saribeyeneye, angtane nafsi daamfenna 
afa naura jes igam afsona, jemnip ga 
igama sofwa, aam temawer Taterisi Uwa 
Sanbagirmana jep ga enggam baatultel: 
'Angtane naura afa nawer-ningna jei 
jam gangge gubilirim enggame, angtane 
jeiserem jeiba bunaram eyebili kapka.' 

17 Ma angtane jeiserem jei angtane jes 
igam afsonaram taterisi jeman jegme 
jam saripmiyeneye, taterisi jeiserem 
ga is bilipmini safna Yesus aa jei ne 
tebanaram jebe. Afa jei taterisi angtane 
safna Yesus aa jei ne tebanaram jeman 
mesna jam saripmiyeneye, angtane 
jeiserem enggammer isa bala, jei Uwa 
Sanbagiri jam tebayan, ane angtane 
jeiserem jei angtane kabwaksususerem 
jes galserem, angtane pajak doini aa jei 
ne tebabinenewenaram jes galserem." 

18Yesus gamjon ga balbabili, "Ai 
bunarsus aamei isa seyafter towas- 
towastababili: Afa aamei ogiribe enggam 
ijesa bilirim, 'Safnant, ijama eyebiyen!"', 
Uwa Sanbagiri taman waaken-giribe 
Jeime gemer jeiserem se bili enggame, 
'Safnant ijama eyebiyen.' Ane afa aamei 
ogiribe enggam ijes bilirim, 'Sya, samfer 
aamei isa eyebili.', Uwa Sanbagiri taman 
waaken-giribe Jeime gemer jeiserem se 
bili, 'Sya, samfer aamei isa eyebili.' 

19 Ai gamjon aaiserem isa Ajes towas- 
towasulmini: Angtane afa naura imniwer 
ogiri aaiserem jebe apgal jigala aa jes 
gangge bilirim daamfennaber, ane jei 
sembayangem daamfennaber ga gangge 

bili Uwa Sanbagirminiwer, Uwa Amna 
taman waaken-giribe Jei apgal jigala 
jeiserem gam golmini, 

20 aam temawer angtane naura 
afa nawer-ningna aa jep gangge 
betwebilirim aam temawer jei Ai As 
jewer ne onsobana, Ai mese jebar." 

21 Jewer ga Petrus ga jela Yesusminibe, 
ane ga tenebana, "Tuhan, afa angtane 
kapkaiserem unggwanfersus ap as jam 
gam eyeibenerem, fomera ai kapka 
jeiserem ajam borolbafe? Ke jamer tuju 
kali?" 

22 Yesus ga tamawolbana, "Wowo, tuju 
kaliyan, jengga tuju pulu kali tuju, afa 
jeber-jeber. 

23 Ai jes gamserem gam Ajewer 
gunurum, Ai ga aam temawer Ai gunu, 
nunu Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe, nunu jeiserem ga enggala 
seisya taterisi aaiserem jes galserem: 
Angtane awelna rajaminip aa jei ne 
gwebilirim, raja jei angtane jeiserem 
ga jenbebili. Jei gwanan doini nomkef 
ne tebabili rajaminiwer, bons eyebif. 
Raja jeiserem jei buku bona ga ferolnu 
enggalfe angtane awelna jemna aa jei 

ne gwebilirim jei doini gwanan aa jes ne 
tebabilirim gamjon rajaf gane wartabaf. 

24 Jame aa galap towaiwulurum 
buku bona jeiserem jam gerabistefe, 
angtane daamfenna awelna jemna 
aa jei gwebilirim jei ga aane aftayala 
jemnibe. Angtane jeiserem jei gwanan 
doini unggwanfersus nomkef mes 
tebabili rajaminiwer. Doini jeiserem 
ga enggammer, doini angtane awelna 
tahunu daamfenna aa jei gam gwebilirim 
jei aa gemer gam tebanaram. 

25 Angtane jeiserem jei doini 
unggwanfersus nomkef aa jes 
tebanaram, jei doini jeiserem fas 
jam waratabayan. Jega jem temawer 
raja jeiserem jei angtane ga balbabili 
enggame, 'Angtane aaiserem jam sa 
jualtana, wi tane mese jemnaiserem 
jebaner, jega jei seyafter angtane 
nafsiminip awelna jep ga sene gwebili.' 
Ane raja ga angtane nafsi ga baftana 
enggalfe angtane jeiserem galgala 
jemna gam jualtababif. Raja jei doini 
seyafter jeiserem jes tebaf, bona jemna 
gam barwebaf. 

26 Angtane jeiserem awelna rajaminip 
aa jei gwebilirim, jei somwan dumem 

ga nwintena raja jeiserem jem tarnabe, 
enggam ga balwena, 'Gwanan se fya! Ai 
doini seyafter isas waratabana.' 

27 Raja angtane jeiserem ga nesiktene, 
ane bona jemna ga borolbana, ane ga 
aftannu. 

28 Jepga angtane jeiserem ga totintye, 
ane jelem afelna awelna rajaminip aa 
jebar ne gweyibuwenaram ga damtana. 
Jelem afelna jeiserem jei gwanan doini 
bastantowaifer nomkef tebana angtane 
jeiserem jemniwer. Angtane raja bona 
aa jemna gam borolbanaram, jei jelem 
afelna jeiserem ga tebana botonabe, 
ane ga bala, 'Doini bastantowaifer aamei 
amniwer nomkef ijes tebanaram, doini 
jeiserem gamjon as jas wartaba abe!' 

29 Jelem afelna jeiserem awelna 
rajaminip aa jebar ne gweibenerem, 
jei somwan dumem nwintena, enggam 
ga balwena, 'Gwanan se fya! Ai doini 
seyafter isas waratabana.' 

30 Jepga angtane raja bona gwanan aa 
jemna gam borolbanaram, jei enggam 
ga bala, 'Wowo.' Ane jei jelem afelna 
jeiserem bwiyibe aa gaataantena jamere 
doini jeiserem gamjon aa waratabana. 

31 Jelem afelen mesna unggwanfer 
afweraiserem awelna rajaminip aa jebar 
ne gwebuwenaram, jei jelem afelna 
jeiserem jame aa galap ne damtanaram 
jemnip aa jei etamwebanaram, ini jemna 
ga aa ge jenbamini. Jei rajaminip ga aa 
ge sofobili, seyafter aa jei etamwenaram 
ga aane nasibene. 

32 Jepga raja angtane jeiserem bona 
gwanan aa jemna gam borolbanaram 
ga bala, 'Aamei angtane kabwaksusu! 
Aamei as im bala bona imna is ajam 
borolbafe, ane ai bona imna ga is ai 
borolbana. 

33 Ai aamei isa mesam nesiktene, 
bona imna isa ai borolbana. Aamei 
jegme angtane nafsiserem jam 
igam nesiktababili. Aamei bona 
angtane nafsimana ijam borolbayan, 
aam temawer aamei ga angtane 
kabwaksusu.' 

34Raja jeiserem ga uskambarsus 
kakalswena, ane jei angtane jeiserem 
ga surbono, bwiyip ga gaataantena 
jam ne tamtamtafe jamere doini jemna 
uskambar seyafter gemerserem aa 
waratabana." 

35 Yesus taterisi jeiserem aa galap 
tabanulurum jam nasbilibe, Jei enggam 
ga balbabili, "Uwa Sanbagiri taman 
waaken-giribe Jeime is gemer se 
eyeipmini ibe daamfen-daamfenneme, 
afa aamei etam-etama kapkaiserem ilem 
afelna ibe ijes gam eyeibenerem aamei 
fas ijam borolbayanaye ilem inibe." 

1 9 I Yesus aa galap tabanulurum 

seyafter aa jes towas- 
towasulminirim, Jei ona Galileya 
ga mirsotefala, gamjon ga ona 
Yudeyaminip ga sofwa, fona Yordan 
Jimwer. 

2 Ane angtane uskambar Yesus ga 
aane onsobana, ane Yesus Jei angtane 
bwernabara jep ga waakentababili. 

3Jepga angtane safna Farisimana 
afweraiserem ga aa ge jalbili Jemnibe 
enggalfe, jei Yesus jam ne unggwasbarf. 
Jega jem temawer jei Yesus ga aane 
tenebana, "Fuma Nabi Musa jei aa gam 
tulisulum Hukumube? Anggwana wini 
baife aa jei gam gwebilirim ke samfer 
gangge syanwena, afa fas?" 

4Yesus ga tamawolbaabili, "Aamke 
Taterisi Uwa Sanbagirmana ke gemerje 
ijama gerabisteyan, ayata jep aa gam 

baatultelam ga enggam: 'Gwanan 
galapserem Uwa Sanbagjiri Jei angtane 
naura gam eyemil, anggwana yo Wwini.' 

3 Ane Uwa Sanbagiri ga gul: 'Ga jem 
temawer anggwana ga ene yo jeta ga 
gam mirsona, ane winabar daamfen 
jenaber ga gangge nwini. Ane jepga 
nawersamer daamfennaber ga gangge 
tawena.' 

6 Gam jega jei tifni naweryan, jengga 
daamfenna. Ga jem temawer Uwa 
Sanbagiri Jei wini yo anggwana aa jes 
gam batsonaram jei ga tifni daamfenna, 
angtane jei wini yo anggwana Jjeiserem 
jam ne syansosiyen." 

7Jei gamjon aane tenebana, "Afa ga 
gam, Nabi Musa jei ula enggame baf 
tulisul, anggwana wini aa jei gam bilirim 
jebar jam ge syanwefe, anggwana 
jeiserem jei gwanan surta syanwels gam 
eyebili?" 

SYesus ga tamawolbaabili, "Nabi Musa 
jei enggam gul, sya jei safnant wini 
jelemanaiserem jebar ge nwinfe, aam 
temawer ini imna kekelna, aamei taterisi 
Uwa Sanbagirmana ijama taabiyen. 
Jengga gwanan-gwanansus jes jepserem 
je gamyan. 

9 hi ims towastababili, afa anggwana 
jei wini baif aa jei gam gwebilirim, ane 
wini jeiserem jei etam-etama kapka 
maaryenf gwelaiserem jei jam eyebiyen, 
afa anggwana jeiserem jei gamjon wini 
nafsi ga gam gula, afa ga gam jes 
gemerserem, gam jega jei etam-etama 
unggwandwasususerem ga jes gam 
eyebili, jei maaryens gam eyebili." 

10 Angtane Jei aa jei ne 
tikwebaatinennerem ga aane bala 
Jebe, "Afa ga gam wini yo anggwana 
jem temawer, gam jega samfer afa 
anggwana yo wini jena jam ge tetyen." 

11 Yesus ga tamawolbaabili, "Angtane 
seyafter taterisi aaiserem jam ne 
taabiyen, jengga angtane enggal 
tefner, angtane Uwa Sanbagiri aa jes 
balbabilirim, jei safnant wini jam ne 
ketebaabiyen. 

1? Anggwana afweraiserem jei wini 
jam ne ketebaabiyen, aam temawer 
jei gemer gam surnu jei wifar jam 
ge tabayan. Anggwana afweraiserem 
jei wini jam ne ketebaabiyen, aam 
temawer angtane nafsi ga gemer gane 
eyebana jega jei wifar jam ge tabayan. 
Ane anggwana afweraiserem jei wini 

jam ne ketebaabiyen enggalfe, jei 

Uwa Sanbagirem gwonap gam gwefe, 
ane Uwa Sanbagjiri Jei jem Sanbakf 
gam gwena. Angtane aasaje jam gam 
gunurum taterisi wini yo anggwana jena 
jam ge tetem temawer, taterisi jeiserem 
jam taabife, jei taterisi jeiserem saf gam 
taabili.” 

13 Jepga angtane jei tane basantantana 
Yesusminip ga aane aftabuwena 
enggalfe, Yesus tafna Jelemanaiserem 
jem dwak sagap gam tosoniwife, 
ane Yesus ga sembayanga gam 
gwebamif tane jeiserem jem temawer. 
Jengga angtane Yesus aa jei ne 
tikwebaatinennerem jei angtane tane aa 
jei ne aftabuwenaram Yesusminibe ga 
aane uftabili. 

14 Jega jem temawer Yesus ga balbabili, 
"Tantantane jei samfer jei ge jalbili 
Amnibe. Ipsama uftabilirim, aam 
temawer angtane enggalaiserem tanna 
aas galserem, jei samfer se naawena 
Uwa Sanbagirfar, ane Uwa Sanbagiri Jei 
ga jem Sanbakf se gwena." 

15 Jepga Yesus tafna Jelemanaiserem 
tantantane jeiserem jem dwak sagap ga 
bunulniwili, ga mirtebitefala. 

16 Angtane aasaje ga jela Yesusminibe, 
ane ga tenebana, "Guru, ai 
waakenaiserem ga basas eyebili 
enggalfe, ai waakenfer gwelaiserem 
jamer abak-abaksus agam domolfe?" 

17 Yesus ga tamalwolbana, "Jeje bafa 
aam ga Asim tenebana waakenfer 
eyebiliserem jem temawer? Jengga 
waakenaiserem ga daamfenna tefner, 
jeiserem ga Uwa Sanbagiri. Jengga afa 
aamei enggam is gunurum, 'Ai waakenfer 
gwelaiserem jamer abak-abaksus agam 
domolf.', seyafter Uwa Sanbagiri aa jes 
bilim, ga jes is onsobili!" 

18 Angtane jeiserem jei Yesus ga 
tenebana, "Ijes bilirim ga fwersa?" Yesus 
ga tamawolbana, "Aamei angtane ipsam 
tat. Maaryena ipsam gwebit. Apgal 
jigala angtanemana ipsam komkomulsit. 
Angtane nensa syefer ipsam balt. 

19Iye yo uwa imna, taterisi jemna 
ga jamer igam tasyipmini. Angtane 
nafsiserem ga jam is nesiktababili, in ina 
gemer igam nesiktenerem." 

20 Tansi jeiserem ga gunu, "Taterisi 
seyafter jeiserem ai amsam tikwebitinint. 
Ga fwersa ajam eyebiyene?" 

21 Yesus ga tamawolbana, "Afa aamei 
angtane waakenf gwefe, gase gwi, 
ane galgala imna seyafter ga jam 
is jualtababili, ane doini ga angtane 
galgalyenaiserem ga jep is kitulmini, 
ane aamei waakenfer gwelaiserem ga 
is domola jamer abak-abaksus. Afa 
jeiserem jam is eyebilirim jamer taban, 
aamei ga is jela Amnibe, ane Ai ga Asis 
tikwebaatini." 

22 Tansi jeiserem taterisi Yesusmana 
jeiserem jam aa galap saribenerem, jei 
ga sofwa ane ini jemna ga jenbana, 
aam temawer jei ga gunu, "Apgal jigala 
amnaiserem gam ke bastantowaifer, 
apgal jigala amna unggwanfersusu." 

23Yesus ga angtane Jei aa jei ne 
tikwebaatinennerem ga balbabili, 

"Ai bunarsus ims balbabili, angtane 
galgalabaraiserem jei ini galgalapfener 
gam folbana, ini jemna Uwa 
Sanbagirminip jam folbayan. Afa 

ini angtanemana jes gemerserem 
gemer gam folbanaram, afa jei fas 
jam irfweyanaye ini kapka jeiserem 
jewer, gam jega Uwa Sanbagiri Jei jem 
Sanbakfe Jam gweyan. 

24 Jengga gamjon Ai ims balbabili, 
bunar-bunarsus twena unggwan-giri 
jei jam kaweteyan burum mwonabe. 
Jes gamserem aaiserem jegme gemer, 
angtane afa ini jemna galgalapfener 
aa jemanem gam folbanaram, 
angtane jeiserem jei Uwa Sanbagirfer 
daamfennaber jam ge gweyan, ane 
Uwa Sanbagjiri Jei jem Sanbakfe Jam 
nwinyen." 

25 Angtane Jei aa jei ne 
tikwebaatinennerem taterisi jeiserem 
jam aa galap ne sarbilirim, jei uskambar 
ga aa ge bitbitwebili, ga aane tenebana, 
"Afa ga gam jes gamserem, gam jega 
nan se waakentaasini?" 

29Yesus angtane Jei aa jei ne 
tikwebaatinennerem ga gerebaabili, 
ane ga gutena, "Angtane jen jena jam 
waakentaasiyen, jengga Uwa Sanbagjri 
seyafter gemerserem jei gam eyebili." 

27 Jepga Petrus jei Yesus ga bala, 

"Ai seyafter ajesa damtabilirim amsa 
mirtebitefala enggalfe, ai Aamei Is agma 
tikwebaatif. Uwa Sanbagjiri Jei as bas 
golmifi?" 

28 Yesus ga balbabili, "Ai bunarsus ims 
towas-towastababili, ogiri ibirmi aa jep 

etamwenaram, Ai Tane Angtanemana, 
galap Ai Ajep nontesaram kursini 
rajamanaiserem jebe. Jes jepserem Ai 
ga As nwini angtane seyafter gamserem 
jem Sanbakfe. Ane aamei angtane 
Ams tikwebaatiliserem, aamei ga isa 
nontesa kursini rajamana dua belas 
jebe. Jes jepserem aamei isa nwini tewe 
Israelmana dua belas jeiserem jem 
sanbakfe. 

29 Ane angtane seyafter gemerserem ja, 
afa ayana, afa osona, afa ene, afa jeta, 
afa tane, afa makan, afa jei jeiserem 
jam gam mirtebitefalaram aam temawer 
jei Ai As jewer gane onsobanaram, 
angtane jes galserem jemna fwaina 100 
kali ga gemer gam damtabili gwanan aa 
jes gam damtabilirim jewer, ane nunu 
gamjon jepserem jei gwela waakena 
jamer abak-abaksus gase domola. 

30 Jengga angtane unggwanfer namwer 
nabal danalaiserem, angtane jeiserem 
galap amnup sene bunulu. Ane angtane 
unggwanfer namwer amunemanaiserem, 
galap ga jei sege danabifi." 

20 IYesus gamjon ga balbabili, 
"Nunu Uwa Sanbagiri Jei aa 
jem nwinirim anggwabura seyafter 

gemerserem jem Sanbakfe, nunu 
jeiserem ga enggam fala taterisi 
aaiserem gamserem: Angtane anggur 
makanabaraiserem jei gwinibenersus 
sofsa, jei angtanef terelse awelna jep jei 
gwebif jem anggur makanap. 

2Jei angtane ga balbabili enggame, 
'Aamke samfer ai doi perak daamfenna 
isas kitulmini afa aamei nunu daamfenna 
awelna jem gwelaiserem?' Angtane 
jei ga aa ge gubili, 'Sya.' Ane jei ga 
balbabili, 'Sa gwi anggur makanap!' 

3Gwer anggasyelawer angtane 
makanabaraiserem jei gamjon ga sofwa, 
ane jei angtane pasarap ga damtabili jei 
jafner ge fibili, awelna jemna fas. 

4Jei ga balbabili, 'Sa gwi, awelna aawer 
ga isa gwebitne am anggur makanabe! 
Ai doini isas kitulmini waakenfer.' 

3Jepga jei ga aa ge sofobili. Gwere 
bolap ane gwere mes afafwena jei 
gamjon ga eyebili gwanan gamserem. 

5Ona jame aa gigitsonaram, jei gamjon 
ga sofwa, ane angtane nafsiserem ga 
damtabili jafner ge fibili. Jei angtane 
jeiserem ga tenebaabili, 'Jeje bafa aamei 
gwinibener ijetera fisaram jamer ona 
gigit? Aamke awelna ke fas?' 

7Jei ga aa ge tamawolbili, 'Angtane 
awelna ap as jam ne golmiyen.' Jei ga 
balbabili, 'Aamei mese sa gwi, awelna 
aawer ga isa gwebitne am anggur 
makanabe!' 

8Gwinem angtane anggur 
makanabaraiserem jei angtane 
awelna aa jei ne gweyibenerem jem 
sanbaka ga bala, 'Angtane awelnap 
gwelaiserem jam se jenbebi, ane 
doini jemna ga is kitulmini! Gwanan 
ga angtane amnup foryalaiserem ga 
jemniwer is towaiwulu, ane angtane 
nabal danalaiserem doini jemna ga 
amnup is kitulmini!' 

9 Angtane amnup jelaiserem jei ge 
jalbili, ane angtane jeiserem perak doini 
daamfen-daamfenneme ga aane tebabili. 

10 Jepga angtane nabal danalaiserem 
jei aa galap ge forobityerem, jei jelem 
iniber ga aa ge gubili, 'Perak doini 
amna daamfenyan, amna ane as 
tebanaram.' Jengga jeime perak doini 
daamfen-daamfenneme ga aane tebabili. 

ll Jemna gajini jeiserem aa galap 
ne tebananaram, jei angtane anggur 
makana jemanserem ga aane 
nasbasnenne. 

12 Jej ga aa ge gubili, 'Angtane amnup 
foryalaiserem awelna jemna jema 
daamfenna tefner. Jengga ai nabal 
danalaiserem ai jema unggwanfer 
awelnap ajeya gwebilirim, gwinibener 
jeterserem jamer ona gigit. Ai awelna 
gwer kakalsusube ajeya gwebilirim. 
Jengga aamei doini ga as armanaber im 
kitulminirim, jemna gemerserem aman 
jegme gemer.' 

13 Angtane anggur makana jemanserem 
jei angtane daamfenna nabal 
danalaiserem ga tamawolbana, 'Am 
afelna, ai kapka afa is ajam eyeibeyen. 
Aamei imsam gunu enggame, aamei doi 
perak daamfenna samfer is taabili afa 
aamei awelnap jam is gwenaram nunu 
daamfennaiserem jeme. 

14 Doini imna se teba, ane ga is sofwa! 
Ai angtane amnup foryalaiserem jemna 
gemerserem ip jegme agemer kitulmini. 

15 Ai as eyebili ini amna gamserem doini 
amnaiserem. Aamke as ijama nasbana 
ga aam temawer ai doini unggwanfer 
angtane nafsife ajewer kitulminirim?'" 

16 Ane Yesus umwef enggam ga 
balbabili, "Angtane amnumanaiserem 

ga jei sege danabili, ane angtane nabal 
danalaiserem jei gamjon amnuwer." 

17 Yesus ane angtane Jei aa jei 
ne tikwebaatinennerem aa galap 
ge wofobilirim nel tawela kota 
Yerusalemwer, Jei angtane dua belas 
jeiserem ga aftabifele nel eyebe, ane ga 
balbabili, 

18 "Gasa sarsi! Nei gane kota 
Yerusalemwera tauna. Ane jewer Ai 
Tane Angtanemana, Ai ga Asene gera 
angtane imam-imam sanbakaiserem, 
ane guru-guru Hukumu Nabi Musamana 
aa jei ne towas-towastababuwefaram 
jemnibe. Ane jei ga ula Am temawer 
jewer ga sene nasbili enggalfe Ai Ajam 
terfe. 

19 Ane Ai ga Asene gera angtane 
Yahudimanyanaiserem jemnibe. Jei ga 
Asene bisobafa, ane ga Asene safsaftana 
newa utuboroserem jeme, ane Ai 
Asene munbofo ti salibibe. Jengga nunu 
nawer-ningnabaraiserem Ai gamjon ga 
jem As irwefa terewer." 

20 Jepga wini Sebedeusmana jei jelem 
tannawanfar Yesusminip ga aa ge jalbili. 
Ane jei somwan dumem ga nwintena 

Yesusem tarnabe enggalfe jei apgal 
jigala Yesusminiwer gam bilf. 

21 Yesus ga tenaabili, "Aamei Amniwer 
As ibas bilibene?" Jei ga bala, "Tannawan 
amna aaiserem ke samfer Ibar ge 
nwinfe, afelna taasfolawer ane afelna 
ga gwejawer Aamei jame Ijep nwinirim 
anggwabura seyafter gemerserem jem 
Sanbakfe?" 

22 Yesus ga balbabili, "Aamei teisyena 
Abe As ijesa bilibenerem. Aamke 
kapkaiserem ke samfer is ge gwirni, Ai 
gemerserem?" Jepga aa ge gunu, "Ai 
samfer." 

23 Jepga Yesus ga gitmini, "Jeiserem 
bunar kapkaiserem is ge gwirni Ai 
gemerserem. Jengga Am taasfola jei 
nwiniserem, ane Am gwejawer jei 
nwiniserem, angtane jeiserem Ai Ajam 
destabayan. Jeiserem gam ke baabeta 
Amna, jengga Uwa Sanbagirmana. 
Angtane jep aa jei ge nwiniserem, Uwa 
Amna Jener se destamini." 

24 Angtane sepulu aa jei ne 
tikwebaatinennerem afwer jeiserem jei 
aa galap ne sarbilirim angtane naura 
jeiserem jei aa jes ge bilirim, jei angtane 

naura ayana yo osona Jjeiserem ga aane 
nasmini. 

25 Jepga Yesus seyafter ga dupdupbulu, 
ane ga balbabili, "Aamei tousa, angtane 
aa jei ge nwinbenerem angtane 
Yahudimanyanaiserem jem sanbakfe, 
jei uskamer gam eyeipmini angtane 
jelemanaiserem jebe. Jei angtane 
nafis gane baftana enggalfe, angtane 
nafsi gane damtana jemna baabeta 
unggwandusa. 

26 Jengga aamei gamyan. Aamei ga 
enggam isa gwena: Afa angtane imniwer 
aa jei gam gunurum sanbakef jam gwefe, 
jei gwanan ga angtane nafsiserem jes 
gam batobaabili, ane awelna angtane 
nafsiserem jeman gam eyeipmini. 

27 (20:26) 

28 Jei enggam gam gwena Ai gamserem. 
Ai Tane Angtanemana, Ai Ajam jelyan 
angtane nafsi Ai As jam ne batobafe, 
jengga Ai enggalf Ai fortya angtane 
nafsi Agam batobaabif, ane gwela 
Amnaiserem Agam golmif jamer Ai As 
tere enggalfe angtane unggwanfer gam 
aftabunnuf." 

2IYesus ane angtane Jei aa jei ne 
tikwebaatinennerem kota Yeriko aa 

galap ne mirsotefalaram, angtane 
anesus ga aane onsobaabili. 

30 Angtane nawan nwe kofa nel eyebe 
ga jep ge nwini. Jei jame aa galap ge 
sararam Yesus gase ayinyel, jei ga aa ge 
gwarenbana enggame, "Uwa, Tane Raja 
Daudmana, as nesikso!" 

31 Angtane unggwanfer jeiserem jei 
ga aane ofsona, ga aane gitmini, "Ja 
sege tikwe!" Jengga gamjon unggwanfer 
ga aa ge gwarna, "Uwa, Tane Raja 
Daudmana, as nesikso!" 

3? Jepga Yesus ga aa fyatena, ane ga 
jenmini. Ane ga taanaamini, "Aamei ibas 
ge bili Ai ibe isa Ajes eyeipmiliserem?" 

33 Ga aa ge tamawolbana, "Uwa, ai 
ajam ge anggasif!" 

34Yesus Jei angtane jeiserem ga 
nesiksona, ane tafna ga tosomuniwili 
jem nwenabe. Ane jes jeberserem jei 
waakenfer ga aa ge anggasini, ane Yesus 
ga aa ge onsobana. 

2 1 IYesus ane angtane Jei aa 

jei ne tikxwebaatinennerem 
kota Yerusalem jame aa galap ne 
gwetmansonaram, jei tamna Betfagewer 
ge forna. Tamna jeiserem ga taarentumu 
bosna Saitun ga jem tarnap nulna. Yesus 

ga angtane naura ga bafsona, Jei aa jei 
ne tikwebaatinennerem. 

2 Jei ga gitmini enggame, "Sege sofwe 
tamna nem mukanap jeiserem, ga 
jes jeberserem keledai tannabara jam 
daktamisneneleiserem ga jep is ge 
domsona. Keledai jeiserem ga is ge 
fersosini, ane ga is ge afsoyala Amnibe. 

3 Ane angtane afa is jam sene gitminirim 
enggame, 'Aamei ibas ge eyebili?', aam 
ga enggam is ge bala, 'Tuhane gunu.', 
ane angtane jeiserem jes jeberserem 
keledai jafner gase afsunnu." 

4Seyafter jeiserem ga mes etamwena, 
jega nabi aa jes bilim ga mes tabanwena: 

?"Angtane Yahudimana kota 
Siyonminip, bosna afwer ga Yerusalem, 
isa towas-towastababili: 'Gasa damta, 
Rajana imnaiserem Jei mes foryal 
imnibe. Ini Jemna tofora, ane Jei 
keledaiyem warautna Jei keledai 
tannaiserem ga jem wofena." 

6 Jes galapserem angtane naura aa jei 
ge tikwebaatinennerem jei tamnap ga aa 
ge sofna, ane ga aa ge eyebili Yesus aa 
gemer gitminirim. 

7Jei keledai tannabaner ga aa ge 
afsofala. Ane jepga fene fen sagap 

kamwiliserem ga aa ge soksosini, ga 
aa ge syeteswena keledai jeiserem 
jem sagabe. Ane Yesus ga jusona, ga 
nwintena keledai sagabe. 

8 Angtane unggwanfer fene fen sagap 
jes kamwiliserem jelemana ga aane 
bunulntena nelebe. Afwer tini tirniserem 
jes ne targabaasini, nelep ga aane 
bunulntena. 

9 Angtane unggwanfer Yesus aa jei 
ne danabanaram ane amnumana, jei 
seyafter ga ge gwarenbili: "Nei Tane Raja 
Daudmanaiserem ganma pujite! Uwa 
Sanbagiri waakena Jelemanaiserem gase 
gulbana Jebe, Angtane aa jei fortyaram 
Tuhanem boseme! Nei Uwa Sanbagiri 
ganma pujite! Jei taman waaken-girip 
nwini, tamna bwalesususerem." 

10Yesus Jame aa galap kautenaram 
Yerusalem je, angtane seyafter jepga 
aa ge tetenbuwena. Ane jei jena gane 
tenaaminenne, "Jei nansa?" 

11 Angtane unggwanfer afwer jena ga 
aane tamawolminenne enggame, "Jei 
Nabi Yesus, Jei tamna Nasaret, ona 
Galileyawer ga jewer jela." 

12 Yesus Jena Uwa Sanbagirmanaiserem 
jep ga kawetena. Ane Jei ga angtane 

galgala aa jei ne jualtababuwenaram 
ane angtane aa jei ne armantababilirim, 
seyafter jeiserem ga surbobili. 

Mejana angtane doini aa jei ne 
tukartababuwenaram, Jei mejana 
jeiserem ga aa irfitababili, ane taman 
nwini angtane ju senaya aa jep ne 
jualtababuwenaram jes mese ga aa 
irfitababili. 

13 Jepga Yesus ga balbabili, "Taterisi 
Uwa Sanbagirmana jep ga enggam 
baatultel: 'Jena Amnaiserem ga enggalf 
angtane jei Abar Ajeba nasower.' 
Jengga aamei jena aaiserem enggam 
ima eyebili, angtane komkoma jep ge 
nwinbele gamserem." 

14 Angtane nwe kofa ane angtane 
muli-mulni Yesusminip ga aa ge jalbili 
Jena Uwa Sanbagirminibe, ga Yesus jam 
waakentababili. 

15 Jengga angtane imam-imam 
sanbakaiserem ane guru-guru Hukumu 
Nabi Musamana aa jei ne towas- 
towastababuwenaram, jei bwembwema 
waakena aa galap ne domolaram Yesus 
aa jes eyebilirim, jei ga aane nasbana. 
Jes mese jame aa galap ge sarbilirim 
tantantane Jena Uwa Sanbagirminibe 

ga aa ge gwarenbiton, "Tane Raja 
Daudmanaiserem ga ajesa pujitene!", jei 
ga aane nasbana. 

19]ej Yesus ne bala, "Aamei tane 
Imes sarbabili. Jeje bafa Aamei Ijam 
balbabiyen enggame jei jam ge tikwebi?" 
Yesus ga tamawola, "Bunar, Ai sarbabili. 
Aamei tousa Taterisi Uwa Sanbagirmana 
aa jes tulisulum enggame: 'O Uwa 
Sanbagiri, Aamei Is mesam towas- 
towastababili tantantane ane tane 
bastantansususerem, jega jei Aamei 
waakenfer Is gane pujitene." 

17 Jepga Yesus angtane ga firtebitefala, 
jewer ga totifele kota Yerusalem je, ane 
ga sofwa tamna Betanyaminibe. Jewer 
ga nustana. 

18 Gwirmerem gwinibenersus, Yesus 
Jame aa galap warautnaram kota 
Yerusalem je, Jei wisi ga folbana. 

19 Jei ga ara tini nel eyep ga domola. 
Jewer ga gwina ti tarnawer, ane ara tini 
jeiserem ala tetena gam domola, jemna 
igi fas. Jepga Yesus Jei ara tini jeiserem 
enggam ga bili, "Aamei gamjon ijam 
teyan!" Tini jeiserem jes jeberserem ga 
sasanswena. 

20 Angtane Jei aa jei ne 
tikwebaatinennerem jei ara tini 
jeiserem jame aa galap ne domolaram, 
jei ga jam ge bitbitwebili, ane ga aane 
tenebana "Fomfoma ara tini jeiserem jei 
tatarmer ga sasanswena?" 

21 Yesus ga tamawolbaabili, "Bunar- 
bunarsus Ai ims towastababili, afa aamei 
Uwa Sanbagiri waakenfer isa tebana, 
isar-isaryamer, igme isa eyebili Ai 
gemerserem ara tini Agemer eyebilirim. 
Jetefeneryan, igme taaren aaiserem 
samfer ga isa bala, 'Se gwisi! Finip ina 
ga is taptastena!', ane jeiserem gase 
etamwena. 

22 Ma aamei Uwa Sanbagiri jam 
isa tebanaram ane sembayanga jam 
isa gwebanaram, aamei ijesa bilirim 
jeiserem ga isa domola." 

23 Yesus ga warautna Jena Uwa 
Sanbagirmanaiserem jebe, ane 
jei angtane jame aa galap towas- 
towastababilirim, angtane imam-imam 
sanbakaiserem ane angtane sanbaka 
Yahudimana Jemnip ga aa ge jalbili, ane 
ga aane tenebana, "Baabeta nanmana 
Aamei seyafter aaiserem ga Ijem eyebili? 

Ane baabeta Ibe Ise nane gulbana, 
seyafter aaiserem jem eyebife?" 

“4Yesus ga tamawolbaabili, "Ai gamjon 
ims tenebaabili. Afa aamei Ai As jam 
isa tamawolbanaram, Aime aamei isAs 
towastababili baabeta ga nanmana Ai 
seyafter aaiserem Ajem eyebilirim. 

2> Baabeta Yohanes aa jes domolaram 
angtane jam baptistababife, jei 
fwer jela? Baabeta jeiserem ke Uwa 
Sanbagirminiwer, afa angtaneminiwer 
jela?" Angtane jeiserem jei jenjen ga 
aa ge doksobana. Jei enggam ga aa ge 
gubili, "Nei afa enggam nesa gunurum 
Uwa Sanbagirminiwer, Yesus Jei nei nes 
galap se balbabili enggame, 'Jeje bafa 
aamei Yohanes ijama tebayan?' 

26 Jengga afa nei enggam nesa 
gunurum angtaneminiwer, nei angtane 
sa erebaabili, aam temawer jei seyafter 
ga sege gubili, 'Yohanes jeiba nabisam.'" 

27 Ga jem temawer jei Yesus ga aane 
tamawolbana, "Ai seyafter teisyena." 
Jepga Yesus ga balbabili, "Gam jega 
Aimba aamei isa Ajam towastababiyen 
baabeta nanmana Aga seyafter aaiserem 
ga Ajem eyebili." 

28 Jepga Yesus gamjon ga balbabili, 
"Aamei ifoma gunu ilem inibe taterisi 
aaiserem jem temawer? Uwa daamfenna 
jemna tanna ga naura, girtowai nawan. 
Uwa jeiserem jei tanna ayanaiserem 
jemnip ga sofwa, ane ga bala, 'Aamei se 
sofwe anggur makanap, awelnap ga is 
gwena namwer!' 

29 Tanna jeiserem ga tamawolbana, 'Ai 
bai.' Jengga ini jemna ga waraubatna, 
ane jei anggur makanap ga sofwa. 

30 Jepga uwa jeiserem ga sofwa tane 
afelnaiserem jemnibe, ane jeime gemer 
ga gutena gwanan gemerserem. Tane 
afelnaiserem jei ga tamawolbana, 
'Samfer uwa.' Jengga jei jam sofweyan. 

31 Tannawan jeiserem jemniwer, taterisi 
jetamana ga nane onsoibene?" Yesus 
ga aane tamawolbana, "Ayanaiserem 
ga jes." Jepga Yesus gamjon ga 
balbabili, "Ai bunarsus ims towas- 
towastababili, angtane pajak doini 
aa jei gane tebabinennerem ane wini 
maaryen-maaryenaiserem, jei nabala 
Uwa Sanbagirem gwonap gwena, Uwa 
Sanbagiri Jei angtane jeiserem jem 
Sanbakf nwini, ane aamei amnup. 

32 Ula jeiserem ba bunaram, aam 
temawer Yohanes Pembaptis mes 
jela, ane jes ga is destabaamini ibe 
nele Uwa Sanbagirmana waakenfer 
gwelaiserem. Aamei Yohanes ijama 
tebayan, jengga angtane pajak doini 
aa jei gane tebabinennerem ane wini 
maaryen-maaryena jei ne tebana. Safe 
aamei seyafter imsa domola, jengga 
aamei ini gamjon is jam ge waraipmiyen, 
ane aamei Yohanes ijama tebayan." 

33 Yesus gamjon ga balbabili, "Seisya 
taterisi nafsi sa sarbi! Angtane ona 
jam jemanserem jei angguru makanap 
tonola. Jei angguru jama tonolaram 
jamer taban, makana jeiserem ga 
isinbaasnenne ton pagarem. Jeiserem 
taban, jei gamjon o mwona ga terbili, 
galap anggur tanna jep gam jubobinenef 
enggalfe fo angguru gam eyebaabif. 
Taban, jei jena ga eyebili makanabe 
enggalfe jei makana jewer gam 
gerabaasnenefe. Jepga jei angtane 
anggur tonol tousaiserem enggam ga 
balbabili, 'Ai as sofwa negeri nafsiserem 
jewer, negeri jeiserem ai jebe abakef as 
nwini. Ai abakfer jewer ajebar nwinirim, 
aamei samfer anggur makana amna 

nomkef isa armantana, angguru jep ga 
isa tonola, ane jem igiserem afwer galap 
ap ga as isa kitulbono.' Ane jena ga 
sofwa negeri nafsiserem jewer, negeri 
jeiserem bijaususu. 

34 Nunu anggur jep fuluserem jam aa 
galap fortyaram, angtane makana jam 
jemanserem jei angtane awelna jemnip 
aa jei ne gwebilirim jei ge baftabili 
enggalfe, anggur afwer jemnaiserem 
gam tebabif angtane anggur makana 
nomkef aa jei ne armantanaram 
jemniwer. 

35 Jengga angtane anggur makana 
nomkef aa jei ne armantanaram, jei 
angtane aa jes baftabilirim gane tebabili: 
daamfennaiserem ga jam ne safsaftana, 
gamjon afelnaiserem jei ga jam ne 
munbono, nafsi jei tonem ne erafala. 

36 Jepga angtane makana jam 
jemanserem gamjon angtane awelna 
jemnip aa jei ne gwebilirim nafsi 
ga baftabili, gamjon ga unggwanfer 
ga baftabuwili gwanan gamserem 
jemniwer. Angtane makana nomkef 
aa jei ne armantanaram, jei gwanan 
gemerserem jep jegme gemer ne 
eyeipmini. 

37 Umwef ga, angtane makana jam 
jemanserem jei tane jelemana gam 
baftana. Jei ga gunu, 'Angtane makana 
amna nomkef aa jei ne armantanaram, 
jei bunarsus tanna amna aaiserem jam 
ne kabwaktayan.' 

38 Jengga angtane anggur makana 
nomkef aa jei ne armantanaram, jei tane 
jeiserem jam aa galap ne damtanaram, 
jena enggam ga aane gitminenne, 
'Tanna aaiserem ba makana jei se 
tebana jeta jam aa jep tererem. Au, nei 
tanna aaiserem ganma munbo, jega nei 
anggur makana aaiserem nei gam nesa 
tebabili!' 

39 Ane jei tanna jeiserem ga aane 
tebana, ane ga aane taptasiwili anggur 
makan jitefwer, jep ga aane munbono." 

40 Yesus Jei angtanes tenebaabili, 
"Angtane makana jam jemanserem aa 
galap warautnaram, jei bas eyeipmini 
angtane makana jemna aa jei ne 
armantanaram jebe?" 

41 Gane tamawolbana, "Bunarsus 
angtane makana jam jemanserem 
angtane kabwaksusu jeiserem se 
munbobili. Ane jei ga angtane nensa 
gase terelbaabili enggalfe, makana 

jemna nomkef gane armantaf. Angtane 
jeiserem jei angguru gase kitulbono 
angtane makana jam jemanserem jebe, 
nunu jame aa jep falsaram anggur jem 
fuluserem." 

42 Yesus ga bala, "Bunarsus, aamei 
imes gerabistena ayata aaiserem 
jep aa jes tulisulum Taterisi Uwa 
Sanbagirmanaiserem jebe: 'Angtane 
jena aa jei ne eyebilirim, tuna jei aa jes 
ne taptasiwilirim, tuna jeiserem mes 
etamwena igsusufe. Tuhan Jei aaiserem 
ga jes eyebili, aaiserem waakensusu 
negama domolf!' 

43 Uwa Sanbagiri ga gam gul. Jega jem 
temawer Ai ims towas-towastababili, 
Uwa Sanbagjiri Jei im Sanbakfe Jam 
nwinyen, nunu Uwa Sanbagiri aa jem 
gwesaram Sanbakfe angtane aa jei ne 
eyebaabilirim seyafter Uwa Sanbagjiri aa 
jes balbabilirim. 

44 (Angtane aa jei jenaram tuna 
jeiserem jem sagabe, jei se wasferswena. 
Ane tuna jeiserem afa angtanem sagap 
jam se jentyaram, tuna jeiserem jei ga 
angtane jeiserem gase jubono, jamere 
sonf se etamwena.)" 

45 Angtane imam-imam sanbakaiserem 
ane angtane safna Farisimana seisya 
taterisi Yesusmana aa galap ne 
sarbilirim, jei ga aa ge towaswebili Yesus 
Jei jelem temawer nasowena. 

46 Jega jem temawer jei ga nels ne 
terelbene Yesus jam ne tebaf, jengga 
masef aam temawer jei angtane 
unggwanfer jes ne erebaabili, aam 
temawer jei galap sege gubili enggame, 
"Yesus Jeiba nabisam." 

2 2 1 Yesus Jei seisya taterisi angtanef 
gamjon ga nasipmini. 

2Jei enggam ga nasipmini, "Nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe, nunu jeiserem ga enggam 
fala taterisi aaiserem rajam temawer 
gamserem: Raja jei masara aa gemer 
gam eyebilirim enggalfe tane jemna wini 
jewer gam golf. 

3Jei angtane awelna jemna aa jei 
ne gwebilirim ga baftabili enggalfe, 
angtane aa jes balbabilirim masara jam 
ne onsobife, angtane jeiserem gam 
jenbebif. Jengga angtane aa jes ne 
jenbebilirim, jei bai jam ge jalbife. 

4Jepga raja jei gamjon angtane awelna 
jemnip aa jei ne gwebilirim nafsi ga 
baftabili. Raja jeiserem ga balbabili, 
'Aamei angtane jam jes jenbebiliserem 
ga jam isa towastababili tumilgala amna 
ames menetababisini. Sapini amna, ane 
sapini bastantouyaserem waakensusu 
ames targabaabili. Seyafter taban. Au, 
masarap sa jal! 

3 Jengga angtane jam jenbebiliserem 
jei jam ge sarbiyen. Jei daamfen- 
daamfennem ga aa ge sofobuwena, 
daamfenna jei jelem makanap gam 
sofwa, ane afwer jelem tokonap gam 
sofwa. 

6 Angtane seyafter afweraiserem aa 
jes jenbebilirim, jei angtane rajamana 
awelna aa jei ne gwebilirim ga aane 
tebabili, ane gane saftabana, jep ga 
aane munbobili, jamer futu. 

7 Raja jei jame aa galap sararam 
enggame, 'Angtane awelna amnip aa 
jei ne gwebilirim jei mes ne munbobili.' 
raja jeiserem ga kakalswena. Jei 
ginanggwana jelemana ga baftabili 
enggalfe angtane aa jei ne munbobilirim 
jeiserem gam ne munbobif, ane kotana 
jemnaiserem jei tokwam gam ne naasif. 

8 Jepga raja gamjon angtane awelna 
jemnip aa jei ne gwebilirim ga jenbebili, 
ane ga balbabili, 'Masara aaiserem 
ga ames menetulsini, jengga angtane 
nabala ai ajes jenbebilirim jei bai jam ge 
jalbife am masarabe. Ai ga jem temawer 
amsam towaswena enggame jei angtane 
kapka, ane ai enggam ai gunu, jei fas jei 
jam ge forobiyen masara amnaiserem 
jebe. 

9Sa sofwe nelep angtane unggwanfer 
aa jep ge betwebisnennerem, ane 
angtane seyafter jepmanaiserem jewer 
aaf ga isa aftabiyele!' 

10 Jewer ga angtane awelna jep aa jei 
ne gwebilirim ga aa ge sofobili nelebe, 
ane angtane seyafter jepmanaiserem 
ga aa ge betwebili, angtane waakena 
ane angtane kapkaiserem jes mese. Ane 
jena rajamanaiserem jei angtane syewal 
anggwanaiserem ga jem erguwe. 

11 Raja jei jame aa galap kautenaram 
syewal anggwana jeiserem 
jam damtabife, jei angtane ga 
daamfenna gam damtana, jei fene 
masarmanaiserem jam kamwiyen. 

12 Raja jei angtane jeiserem ga 
tenebana, 'Am afelna, fene imna 

jeiserem je masarmanyan. Aamei ifom 
kautetya jena aaiserem jebe?' Angtane 
jeiserem jei taterisi bastowaifer jam 
bilteyan. 

13 Jepga raja jei angtane awelna 
jemnip aa jei ne gwebilirim ga balbabili, 
'Sya, angtane aaiserem gasa tafre, 
tafa mese tof jemnaiserem ga jam 
isa tafreibene, ane sitawer ga isa 
firtaaniwili tamna gwin-gwinsususerem 
jebe! Tamna jeiserem jebe, angtane ga 
sege syebinense, ane ga sene enolsa 
siginsusu, ini jemna ga uskambar jam 
sege jenbamisi."" 

14 Seisya taterisi wini jem gulaiserem 
ga jem temawer, taterisi jeiserem aa 
galap tabanulminirim jam nasipmilibe, 
Yesus umwef enggam ga balbabili, 
"Uwa Sanbagiri Jei angtane unggwanfer 
jenbebili enggalfe Jei Jener gam 
gwef jem Sanbakfe, jengga angtane 
bastantowaifer ga Jei ne tebana." 

15 Jepga angtane safna Farisimana 
ga aa ge sofobili gam betwefe, ane 
jei ga aane mwangbisini Yesus jam ne 
unggwasbaf tateriseme enggalfe jei 
Yesus jam ne tebaf. Afa Yesus Jei taterisi 

syefer jam se nasbabilirim, jei Yesus jep 
ga sene tebana. 

16 Angtane safna Farisimana jei angtane 
jei aa jei ne tikwebaatinennerem, ane 
safna Raja Herodesmana afwenefener, 
ga jes ne baftabiwili Yesusminibe. Jei 
enggam ga aa ge gubili, "Guru, ai amsa 
towaswena Aamei taterisi bunarsusfer 
Im nasbili. Aamei bunarsusfer taterisi 
Uwa Sanbagirmanaiserem ga jetefener 
nasipminenne enggalfe, angtane gam 
ne towaswebif Uwa Sanbagjiri aa jes 
balbabilirim jam ne eyebife. Aamei 
angtane afa Ijam erebeyen. Aamei 
taterisi daamfennaiserem ga Ijeter 
nasipminenne angtane igsususerem 
jebe, ane angtane igyeneiserem 
jep jegme taterisi jeiserem Ijeter 
nasipminenne, nafis-nafismer Ijam 
nasipmineneyen. 

17 Jewer ga gwanan asIm towastababi 
Aamei Ijes bilirim. Hukumu Nabi Musa 
aa jes tulistababilim fomfom gunu 
jebe? Ke samfer pajak doini Kaisar 
Romamanaiserem jes gane armanulu, 
afa safnant?" 

18 Jengga Yesus Jei mes towaswena 
enggame, "Jei Abe kapkaiserem ga As 

jes ne eyeibef. Afa Ai enggam jam As 
gunurum, 'Jamer isa armanulu.', gam 
jega angtane Yahudimana jei Ai As galap 
sene nasbana. Jengga afa Ai enggam 
jam As gutenaram, 'Safnant.', gam 
jega angtane sanbak pemerintamana 
jei As galap sene nasbana." Ga jem 
temawer Yesus enggam ga gunu, 
"Aameiba angtane akar-akarem ijeya 
gwenaram! Jeje bafa aamei Ai ga As ima 
unggwasbana tateriseme enggalfe Ai As 
jam ne tebafe? 

19 Aamei doi perak Ap As imsa sabasi! 
Ai doi perak jeiserem Ajam damtaf, 
aamei pajaka ijema armanuluserem." 
Doi perak jeiserem ga aane girinbowena, 

20 ane Yesus ga tenebaabili, "Gambara 
yo bosna aa jei ge batobanaram doi 
peraka aaiserem jebe, jeje bunarsusfer 
nanmana?" 

21 Jei Yesus ga aane tamawolbana, 
"Kaisarmana, angtane sanbaksususerem 
Romamana." Jepga Yesus ga balbabili, 
"Afa ga gam jes gemerserem, afa doi 
jemna, ane jei enggam se gunurum, 'Ap, 
sa gerba!', aamei doini jeiserem saf isa 
gerbana! Ane Uwa Sanbagirmanaiserem, 
jegme Uwa Sanbagirfe isa gulbana!" 

22 Angtane jeiserem taterisi Yesusmana 
jeiserem jame aa galap ne sarbilirim, 
jei ga aa ge bitbitwebili aam temawer 
Yesus Jei waakenfer aa jewer 
tamawolbaabilirim. Ane jei ga ge sofobili, 
Yesus ga aane mirtetefala. 

23 Nunu jes jepserem angtane 
Yahudimana afweraiserem taterisi 
angtane safna Sadukimana aa 
jei ne onsobilirim, jei ga aa ge 
jalbili Yesusminibe. Angtane safna 
Sadukimana jeiserem jei ga enggam ne 
towas-towastababuwena, angtane jam 
tereserem jei gamjon fas jam irweyan 
terewer. 

24 Tni jemna kapka Yesusem temawer, 
ane jega jem temawer jei Yesus ga 
jam ne tenebaf, taterisi Yesus Jam 
tamawolbiyeneiserem jem temawer. Jei 
Yesus ga enggam ne tenebana, "Guru, 
Nabi Musa jei as enggam nasipmil, 
'Anggwana afa jam gam tererem, ane 
jemna tanna fas, osona jemnaiserem 
jei ga saamira wini jeiserem jei gamjon 
ga jei gam gula, jega ayana aa jei gam 
tererem jem fwayenfe tanna jep gam 
eyebafe.' Nabi Musa ga gam tulisul. 

25 Taterisi jeiserem jem temawer ai 
taterisi aaiserem Is ajama nasibef Ibe, 
ane ai Aamei Is ajama tenebaf taterisi 
aaiserem jem temawer. Angtane ayen 
oson tetena tuju ga gemer naawena am 
nenennabe. Ayansususerem jei gwanan 
wini ga jei gula. Abakefyan jei gam tere, 
jei tanna fas. Jega jem temawer osona 
jemnaiserem jei ga gam gula saamira 
wini jeiserem. 

26 Ane osona naurabarf aaiserem 
jeime aa tere, tanna fas. Osona nawer- 
ningnabarf aaiserem jamer umwefe 
tujunuborfe aaiserem seyafter gemer ge 
etamwebili. 

27 Umwef ga saamira wini jeiserem ga 
jei tere. 

28 Ai Aamei Is ajama tenebaf, angtane 
terewer aa jep ge irwebilirim, wini 
jeiserem jeje nan anggwafar sege nwini? 
Ayen oson tetena tuju jeiserem jei 
seyafter gemerserem wini jeiserem mes 
ne gula." 

2IYesus ga tamawolbaabili, "Miri 
imnaiserem je kapka, aam temawer 
aamei teisyena Taterisi Uwa 
Sanbagirmana ane baabeta Uwa 
Sanbagirmana. 

30 Angtane terewer aa jep ge 
irwebuwesaram, anggwa mese wi 
jei gamjon jena jam ne detyen. 
Angtane seyafter enggammer se 
naawena malaikata gemerserem taman 
waaken-giribe, jena jam ne detyen. 

31 hamke gemerje ijama gerabisteyan 
Uwa Sanbagjiri aa jes bilipmilim, angtane 
jam terewer irwalaiserem jem temawer? 
Uwa Sanbagiri Jei ga enggam gul: 

3? 'Aiba Uwa Sanbagiri Abrahammanam, 
Uwa Sanbagiri Isakmanam, ane Uwa 
Sanbagiri Yakubmanam.' Taterisi 
jeiserem jes gamserem gam aa jewer 
gulum, aamei ga jam isa towaswena 
enggame, Abraham, Isak, ane Yakub 
jemna mafnana jei gemer naawena, 
aam temawer Uwa Sanbagiri Jei angtane 
jam tereserem jem Uwa Sanbagirfe 
jam gweyan. Fas. Uwa Sanbagiri Jeiba 
angtane jam gwelaiserem ga jem Uwa 
Sanbagirfe se gwena." 

33 Angtane unggwanfer jeiserem jame 
aa galap ge sarbilirim Yesus aa jes 
towasulminirim, jei ga aa ge bitbitwebili 
aam temawer Yesus Jei waakenfer aa 
jewer tamawolbaabiwenaram. 

34 Angtane safna Farisimana jei jame 
aa galap ge sarbilirim Yesus aa jes 
nasipminirim angtane Sadukimanfe, ane 
angtane safna Sadukimana jei gamjon 
taterisi jam ne bilteyan, jepga angtane 
safna Farisimana ga aa ge betwebili. 

35 Angtane daamfenna, guru-guru 
Hukumu Nabi Musamana aa jei 
ne towas-towastababuwenaram, 
jei Yesus jam unggwasbaf jei jam 
teneba-tenebawef enggalfe, jei jam 
towaswef afa Yesus Jei waakenfer kese 
tamawolbana, afa fas. 

39 Jei Yesus enggam ga tenebana, 
"Guru, hukumu seyafter gemerserem, 
igsususerem bunarsusfer ga fwersa?" 

37 Yesus ga tamawolbana, "Uwa 
Sanbagiri imnaiserem ga jetefener 
igam nesiktene ini ilemana seyafter 
gemerserem jeme, ane mafnana imna 
seyafter gemerserem, ane baabeta imna 
seyafter gemerserem. 

38 Hukumu jeiserem ga gwananmana, 
ane jeiserem ga igsusu. 

39 Hukumu igsusu naurabaraiserem 
ga enggala hukumu gwananmana 
galserem. Hukumu naurabaraiserem ga 
aas: 'Aamei angtane nafsiserem ga jam 

igam nesiktababili, aamei in ina gemer 
igam nesiktenerem.' 

40 Hukumu igsusu naura jeiserem 
jeba dutumiriti galserem, ane hukumu 
seyafter Nabi Musamana ane nabi-nabi 
nafsimanaiserem, jei jem sagap gam ge 
falbuntef." 

41 Angtane safna Farisimana ga gemer 
ge betwebili, Yesus ga tenebaabili, 

42 "hamei Ai As imsa towasta, aamei 
ifoma gunu ilem inibe Angtane Uwa 
Sanbagiri bunarsus aa Jes balam 
Jam baftanafe jem temawer? Jei tane 
nanmana?" Jei ga aa ge tamawolbili, "Jei 
asal-asala Raja Daudmana." 

43Yesus ga tenebaabili, "Raja Daud 
Angtane Uwa Sanbagiri bunarsus aa Jes 
balam Jam baftanafe jei enggam bal, 
'Tuhan amna.' Jeiserem je fomfoma? 
Raja Daud ga enggam nasowel, Mafnana 
Uwa Sanbagirmanaiserem jeme: 

44 'Uwa Sanbagiri Jei Tuhan amnaiserem 
enggam bal: Se nwinte Am taasfolawer, 
jamere Ai ginanggwana Imna As 
eyebaabili Im tof gwonap sege 
nwinbitaatiwetya!'"" 

4> Yesus angtane safna Farisimana 
gamjon enggam ga balbabili, "Raja Daud 

jei jes gamserem game aa jewer gulum, 
jei jener gul Angtane Uwa Sanbagjri 

aa Jes balam Jam baftanafe Jeiba 

jem Tuhansam. Gam jega jeiserem ga 
enggam, Angtane jeiserem Jei asal-asala 
Raja Daudmanfenyan, jengga Jei mese 
Raja Daudtem Tuhansam." 

46 Angtane seyafter Yesus afa jam 
tamawolbayan. Nunu jes galapserem 
jem ga aa ge towaiwebili, angtane 
seyafter ga aa ge erebili Yesus jam ne 
tenebafe. 

23 1 Jepga Yesus angtane 

unggwanfer, ane angtane 
Jei aa jei ne tikwebaatinennerem 
enggam ga balbabili, 

2 "Guru-guru Hukumu Nabi Musamana 
aa jei ne towas-towastababuwenaram, 
ane angtane safna Farisiman mesna, 
jeiba baabetabaram Hukumu Nabi 
Musamana jem towas-towasulmife. 

3 Jega jem temawer aamei jei ibe aa jes 
ne bilipminirim, seyafter jeiserem aamei 
gemer isa sarbili ane ga isa eyebili. 
Jengga jei aa jes ne eyebilirim, aamei 
jeiserem ijama eyebiyen, aam temawer 
jei jener jam tawawulyon jei aa jes ne 
towas-towastababilirim. 

4Jei hukumu ga daran-daransusuter ne 
golmini angtanefe, jengga jei angtane 
jam batobaabiyen, jega angtane hukumu 
jeiserem jei jam ne onsobif. 

> Seyafter jei aa jes ne eyebaabilirim, jei 
ga jes ne eyebaabili angtane nafsiserem 
jewer gam ne damtabif. Jei ayata Taterisi 
Uwa Sanbagirmana kertas fenfenep ne 
tulistaabili, ga jem mirip fwireswena, 
ane tafnap fwiretena. Ane jei fene 
anggasaiserem jem bwalewulsif. 

6 Jei kursini angtane sanbakmanaiserem 
jep gam ge nonbaantef masarabe, ane 
jena angtane Yahudimana aa jep ge 
betwebuwefaram jebe. 

7Ini jemna saaser-saaserfer sege 
folbamini, afa angtane pasarap 
aaiserem jei bosna jemna jam sene 
kitulmitenaram, ane ga sene balbabili, 
'Gwinibener Guru.' 

8 Jengga angtane jei gurum is jam 
ne jenbebiyen, aam temawer aamei 
seyafter aya oso, ane Guru imna ga 
daamfenna. 

9 Aamei angtane ogirip ijeya gwenaram, 
angtane aamei enggam is jam ne 
jenbebiyen 'Uwa', aam temawer Uwa 

imna ga daamfenna taman waaken-girip 
aaiserem. 

10 Ane angtane jei is jam ne jenbebiyen 
enggame 'Angtane Sanbak', aam 
temawer imna Sanbaka daamfenna 
tefner. Jeiba Angtane Uwa Sanbagiri Jei 
bunarsusfer aa Jes balam Jam baftanafe 
ga Jes. 

11 Angtane sanbagiri aa jei nwinirim 
im nenennabe, gwanan ga ims gam 
batobaabili. 

1? Angtane jena jam gaartelaiserem, 
Uwa Sanbagiri Jei angtane jeiserem jam 
gam onabertana. Ane angtane jena jam 
onabertalaiserem, Uwa Sanbagiri Jei 
angtane jeiserem ga gam gaartena." 

13Yesus gamjon ga balbabili, "Aamei 
guru-guru Hukumu Nabi Musamana 
ijeya towas-towastababuwenaram 
ane angtane safna Farisimana, galap 
kapka unggwandusa is etamwemisi ibe! 
Aameiba angtane akar-akarem ijeya 
gwenaram! Aamei iner Uwa Sanbagjri 
ijama onsobayan, ane Uwa Sanbagjiri Jei 
im Sanbakfe jam nwinyen. Aamei taterisi 
Uwa Sanbagirmana kabwakfer ima 
towas-towastababili. Jega jem temawer 
aamei angtane Uwa Sanbagjiri aa jei ne 

onsobalaiserem, aamei angtane jeiserem 
ga ijama uftabili, ane jei Uwa Sanbagiri 
jam ne onsobayan, ane Uwa Sanbagjri 
Jeime jem Sanbakfe jam nwinyen. 

14 (Aamei guru-guru Hukumu 
Nabi Musamana ijeya towas- 
towastababuwenaram, ane angtane 
safna Farisimana, galap kapka 
unggwandusa is etamwemisi ibe! Aamei 
angtane akar-akarem ijeya gwenaram! 
Aamei wini saamirnaiserem jes igma 
afaf-afaftababili enggalfe galgala jemna 
igma tamserenbaipmif. Ane aamei 
akar-akarem ga enggam ima gwebabili, 
aamei sembayanga ga bwalesusfer 
ima gwebana enggalfe angtane is 
gane damtabif, ane is gane balbabife 
enggame aamei angtane waakena. 
Jega jem temawer, Uwa Sanbagjiri Jei 
unggwanfersus ga imse tamtamtababisi 
angtane nafsiserem jemniwer.) 

15 Aamei guru-guru Hukumu 
Nabi Musamana ijeya towas- 
towastababuwenaram, ane angtane 
safna Farisimana, galap kapka 
unggwandusa is etamwemisi ibe! 
Aameiba angtane akar-akarem ijeya 
gwenaram! Aamei ogiri seyafter 

gemerserem aamei ga jep ima terelbene 
enggalfe, angtane daamfenna tefner 
jewer igma damtaf. Ane angtane 
daamfenna jeiserem ga isa malin- 
malintene enggalfe taterisi imnaiserem 
ijesa nasbilirim, jei taterisi jeiserem gam 
taabif. Jengga angtane jeiserem taterisi 
imna jam is galap onsoipminirim, aamei 
gamjon ga ima nasbili, jega etam-etama 
jemnaiserem uskambarsus imniwer. 
Aamei seyafter ga isa sofsa taman 
tokwagiribe! 

16 Aamei angtane nwe kofa, jengga 
aamei angtane nafsiserem ga is 
jei ne tebabisfele. Galap kapka 
unggwandusa is etamwemisi ibe! 
Aamei angtane kabwakfer enggam ima 
towas-towastababili: 'Afa angtane jei 
jena Jena Uwa Sanbagirmanaiserem 
bosem gam gaarstenannaram, jei 
safnant jam eyebiyen. Jengga afa 
angtane jei jena emas bosem jem 
jam gam gaarstenannaram, Jena Uwa 
Sanbagirmanaiserem jebe, jei samfer 
saf gam eyebili.' 

17 Aamei angtane miremfener 
gwelaiserem, ane nwe kofa! Aamke 
teisyena Jena Uwa Sanbagirmana 

jeba igsusu ba jesam emasminiwer? 
Emasa Uwa Sanbagirem Jenap jep jam 
falinonyan, jei igyene. Jengga Uwa 
Sanbagirem Jenap aa gam falitonom, 
jeiserem ba mesam ne gulbanant Uwa 
Sanbagirfe, ane jega jem temawer 
jeiserem jeba igsusum. 

18 Aamei gamjon angtane kabwakfer 
enggam ima towas-towasulmini: 'Afa 
angtane jei jena mejam bosem jem 
jam gam gaarstenannaram, Jena Uwa 
Sanbagirmanaiserem jebe, jei safnant 
jam eyebiyen. Jengga afa angtane jei 
jena berna meja sagap aaiserem jem 
bosem gam gaarstenannaram, jei samfer 
saf gam eyebili.' 

19 Ąamei angtane nwe kofa! Aamke 
teisyena mejana Jena Uwa Sanbagirminip 
aaiserem, jeba igsusu ba jesam berna 
meja sagap aaiserem jemniwer? Berna 
jam bunulteyanaiserem mejana Uwa 
Sanbagirmanaiserem jem sagabe, 
berna jeiserem jei igyene. Jengga 
mejana Uwa Sanbagirmanaiserem jem 
sagap aaiserem mesam gulbanant Uwa 
Sanbagirfe, ane jega jem temawer jeba 
igSUSUM. 

20Ga jem temawer, angtane afa 
jei jena meja bosem jem jam 
gam gaarstenannaram, Jena Uwa 
Sanbagirmanaiserem jebe, jei mejana 
jeiserem jetefner jem jena jam 
gaarstenanayan, jengga jei jena 
gam gaarstenanna berna meja sagap 
aaiserem jem boseme. 

21 Gamjon angtane afa jei jena Jena 
Uwa Sanbagirmanaiserem jem bosem 
gam gaarstenannaram, jei Jena Uwa 
Sanbagirmana tefner jena jem bosem 
jam gaarstenanayan, jengga jei jena 
gam gaarstenanna Uwa Sanbagiri aa 
Jei nwinirim jena jeiserem jebe Jem 
boseme. 

22 Gamjon angtane afa jei jena taman 
waaken-girem bosem jena jem jam 
gam gaarstenannaram, jegme gam 
gaarstenanna taman nwini sanbagiri 
Uwa Sanbagirmana jem boseme, ane jei 
jena gam gaarstenanna Uwa Sanbagiri 
aa Jei nwinirim taman nwini sanbagiri 
sagabe Jem boseme. 

23 Aamei guru-guru Hukumu 
Nabi Musamana ijeya towas- 
towastababuwenaram, ane angtane 
safna Farisimana, galap kapka 

unggwandusa is etamwemisi ibe! 
Aameiba angtane akar-akarem ijeya 
gwenaram! Aamei Hukumu Nabi Musa aa 
jes tulistababilim Hukumu jeiserem ima 
onsobili waakenfer. Ane safe Hukumu 
Nabi Musamana jam guyon, aamei 
bumbunu ijeya damtabilirim, bumbunu 
jeiserem ga ima syentabaabili, ane 
afwer Uwa Sanbagirf ga ima kitulbono. 
Jengga aamei hukumu igsususerem Uwa 
Sanbagiri aa jes bilim, hukumu jeiserem 
aamei ijama onsobiyen. Hukumu igsusu 
jeiserem ga aas: Angtane nafsiserem 
jebar ga waakenfer igma gwena. 
Angtane ga jam igma nesiktababili. Ane 
jeber-jeber waakenfer isa eyebili aamei 
ina ijesa bilirim jam eyebife. Igsusu 
jeiserem gasa onsobi, ane hukumu 
afweraiserem jes mese ga isa onsobili. 

24 Aamei angtane nwe kofa, jengga 
aamei angtane nafsiserem ga is jei ne 
tebabisfele! Aamei hukumu igyeneiserem 
waakenfer ga ijesa onsobili, jengga 
aamei ijama onsobiyen hukumu igsusu 
Uwa Sanbagjiri aa jes balbabilirim. 

25 famei guru-guru Hukumu 

Nabi Musamana ijeya towas- 
towastababuwenaram, ane angtane 

safna Farisimana, galap kapka 
unggwandusa is etamwemisi ibe! 
Aameiba angtane akar-akarem ijeya 
gwenaram! Aamei osiri asal-asalmana 
waakenfer ga ima onsobili, jengga ini 
imna kapka: Aamei galgala angtane 
nafsimanaiserem jes komkomtababisif. 
Ane aamei ilem temawenefener ima 
gwena, angtane nafsiserem jem temawer 
fas. Aamei numu daamfenna diwir mese 
ane pirin galserem, duruwerfener gane 
wirulu, jengga aaremap jei oltunuboro. 

26 Aamei angtane safna Farisimana, 
nwena imna kofa! Gwanan diwiri yo pirni 
aaremawer jam isa wirtabaabili jamer 
waaken-waakensus, ane duruwer mese 
gase ge waakenswebili. 

27 Aamei guru-guru Hukumu 
Nabi Musamana ijeya towas- 
towastababuwenaram, ane angtane 
safna Farisimana, galap kapka 
unggwandusa is etamwemisi ibe! 
Aameiba angtane akar-akarem ijeya 
gwenaram! Aamei ga enggala bitis jena 
tonem aa jes gane eyebilirim, ane cat 
sinsiniserem jem ga gane gwebili. Aamei 
ga gala bitis jena jes galserem: sitawer 
jei igma domola waakena, jengga 

aaremap jei mes tenbitye angtane 
futunuserem aalna jemnaiserem jeme, 
ane seyafter butu gemerserem jeme. 

28 Aamei ga gam jes gamserem, afa 
angtane aamei is jam gane damtanaram 
tifinibe, jei aamei ga is gane bala 
aamei waakena. Jengga aamei akar- 
akarem igma gwena, ini imna bugufsus 
kapkaiserem jeme." 

2IYesus gamjon ga balbabili, "Aamei 
guru-guru Hukumu Nabi Musamana 
ijeya towas-towastababuwenaram, 
ane angtane safna Farisimana, galap 
kapka unggwandusa is etamwemisi ibe! 
Aameiba angtane akar-akarem ijeya 
gwenaram! Aamei bitis jena waakensusu 
yo unggwandwasusu ga ima eyeipmini 
toneme nabi fwatermanaiserem jebe. 
Ane angtane fwater waakenfer aa jei 
naawelam, aamei bitis jena jemna ima 
mwertabaipmini. 

30 Aamei ga enggam ima balbabili, 
'Asal-asala nemna jei gwanan aa galap 
naawelam ogiri aaiserem jebe, gwanan 
jes galapserem jei nabi-nabi gam ne 
munbobilim. Jeiserem kapka. Jengga 
nei gamyan. Nei ga enggam neya gunu, 
afa nei gwanan jes galapserem janma 

gwelam, nei nabi-nabi fasfasus nejama 
munbobiyen.' 

31 Aamei ina ga ima gitmini enggame, 
'Nei tane asal-asalmana angtane nabi- 
nabi aa jei ne munbobilim.' Bunarsus 
aamei ga kabwaksusu, asal-asala imna 
angtane nabi-nabi aa jei ne munbobilim 
jei gamserem. 

32 Ga jem temawer sya, aamei sa 
tabanul kapkaiserem im asal-asala aa 
jes towaiwulum! 

33 famei awasa gemerserem, aamei 
awas ufwai tanna gemerserem! Aamei 
Uwa Sanbagirminiwer ijama nunggiryen, 
Jei aamei is surbobisi taman tokwagiribe. 

34 Jega jem temawer Ai ims towas- 
towastababili: Ai nabi ibirmi isAs 
baftaipmisi ibe, ane angtane aa jei 
towastababilirim Uwa Sanbagjiri aa jes 
bilirim jes mese, ane guru mese As 
baftaipmisi ibe. Afwer jam isa munbobisi 
ti salibibe, ane afwer aamei bana 
utuboroserem gam jem isa saftabasa 
jena angtane Yahudimana aa jep ge 
betwebuwefaram jep. Ane afa jei jam 
sege nunggirbenerem kotana nafsiserem 
jebe, aamei amnuber isa surbobisi. 

35 Jega jem temawer ga, Uwa Sanbagiri 
ga is tamtamtababisi, aam temawer 
angtane waakena seyafter gwanan aa 
jes ne munbobilim: Habel aa galap ne 
munbolom jes jepserem ga jep towaiwel, 
Habel jei afa jam kabwakulyon, maga 
gemer ne munbobuwel, jamere umwef 
ga Sakarya, tane Berekyamana, aamei 
umwef ga iner ijesa munbono. Aamei 
Sakarya imsa munbono sitawer Jena 
Uwa Sanbagirmana, awer meja Uwa 
Sanbagirmana ga jem nenennap imsa 
munbono. 

36 Ai bunarsus ims towas-towastababili, 
aamei ijeya gwenaram namwer aas 
jep falaram, Uwa Sanbagjiri ga is 
tamtamtababisi angtane waakena 
seyafter ijewera munbobilim." 

37 Yesus gamjon ga balbabili, "Aamei 
angtane kota Yerusalemwer ijeya 
nwinirim! Ini Amna kabwakfer folbana, 
aam temawer aameiba angtane 
nabi aameima munbobuwena, ane 
aameiba angtane Uwa Sanbagjiri aa jes 
baftabilirim, angtane jeiserem aamei ma 
munbobuwena toneme. Ai jeber-jeber Ai 
gunu Alem inibe Ai isa jam dupdupbulsif 
daamfennaber Amnibe, ayang tanna 

jemna gemerserem. Ayang ga eneserem 
jei tane jelemana ga gam dupdupbulsini 
jelem farat gwonabe, jengga aamei bai 
jam betwefe Amnibe. 

38 Ga jem temawer, Uwa Sanbagiri Jei 
im nenennabe fas Jam nwinyen, ane 
kotana imnaiserem ga kabwakswemisi. 

39 Ai ims towas-towastababili, aamei 
gamjon Ase ijama damtayan Jjamere Ai 
gamjon As forsanyaram. Jes jepserem 
aamei ga isa gutesa, 'Uwa Sanbagiri 
Jei waakena Jelemanaiserem ga Jei 
se gulbana, Angtane aa Jei fortyaram 
Tuhanem boseme!"" 

24 IYesus Jei Jena Uwa 
Sanbagirmanaiserem jebe 
safe gemer totintyerem, angtane Jei 
aa jei ne tikwebaatinennerem ga aa 
ge jalbili Jemnibe, ane Jena Uwa 
Sanbagirmana ga aane destaibene, ane 
jei enggam ga aa ge gubili, "Jena Uwa 
Sanbagirmanaiserem je waakensusu." 

“Yesus ga balbabili, "Aamke seyafter 
ke aas ima gaarabili? Ai bunarsus ims 
towas-towastababili, ton-giri daamfenna 
je afa fas jam falnteyan ton-giri 
afweraiserem jem sagabe. Ton-giri je 


MATIUS 24.3-6 205 


seyafter je sege kwirwebitisi, ane onnap 
ga sege janbisi." 

3Yesus ga gemer nwini taarentumu 
bosna ga Saitun jebe, angtane Jei aa 
jei ne tikwebaatinennerem jei jentowai 
ga aa ge jalbili Jemnibe. Ane ga aane 
tenebana, "Uwa gwanan ap se bilipmi, 
Aamei Ijes bilirim, ga fonggalabar se 
etamwesa? Ane ai bagal bwembwems 
asa domolsa, jega ai ga asa towaswebili 
nunu ga mes fal, nunu Aamei gamjon 
Ijem waraunuluserem, ane nunu umwef 
jepserem?" 

4Yesus ga tamawolbaabili, "Aayai, ga 
samem-samem jega angtane nensa is 
jam ne afaf-afaftababiyen. 

> Angtane unggwanfer jei sege 
forobisenye bosna Amanaiserem jeme, 
aamei ga isene afaf-afaftababisi, 
jei enggam jam gam gutenaram, 
'Aiba Mesiasam, Angtane Uwa 
Sanbagiri bunarsus aa Jes balam 
Jam baftanaf enggalfe angtane gam 
waakentababisif, aiba jesam.' Ane 
jei angtane unggwanfersus ga sene 
afaf-afaftababisi. 

6 Ane aamei jam isa sarbabisneneiserem 
angtane im gwetmanabe jam sege 

erabasaram. Ane aamei gamjon ula ga 
isa sarbisi angtane im bijauwer aa jei 
ge nwinbenerem jei ga sege erabasa. 
Jengga aamei taterisi jeiserem safe 
gam isa sarbabisisi, ini imna is jam 
ge erebaamiyen. Seyafter jeiserem 

jei se etamwesa, jengga nunu umwef 
ogiri aaiserem jemna je gemerje jam 
folbayan. 

7 Negara afwer jei negara afweraiserem 
jebar sege erabasa, ane anggwabura 
afwer jei anggwabura afweraiserem 
jebar sege erabasa. Angtane wisi 
uskambarsus jepga sege folbamisi, aam 
temawer tumilgala onnap teneserem 
seyafter ga sege barwebisi. Ane 
ginirdusa gase gwesa ona nafis-nafsi 
seyafter gemerserem ogiri aaiserem 
jebe. 

8 Seyafter jeiserem ga jafner 
towaiwelaiserem tamtamtala 
angtanemana jeiserem, ga enggala wini 
tanna jam gerala gamserem jei sigini 
nabal-nabalsusu jena aa gemer gam 
enolaram. 

9 Jes jepserem angtane seyafter 
gemerserem aamei kakalmer ga isene 
nasbabisi, aam temawer aamei Ai 

As ijewera tebanaram. Ginanggwana 
imnaiserem jei ga isene tebabisi, ane 
angtane nafsiserem jemnip ga isene 
kitulsu. Jei aamei ga isene safsaftababisi, 
ane ga isene munbobisi. 

10 Jes jepserem angtane anesus Ai 
aa jei ne tebanaram, jei Ai Asene 
aftansu. Ane angtane jeiserem jelem 
afelen mesna jei jena kakalmer ga sene 
nasmisi, ane jebar jena ga sene detse 
angtane nafsiserem jemnibe enggalfe 
gam munbobirf. 

11 Ane angtane akar-akarem 
gwelaiserem nabife unggwanfer ga 
sege forobisenye, ane enggam ga 
sege gubisi, 'Ai Uwa Sanbagjiri Jei 
amsam baftabitne.', jengga bunarsusfer 
Uwa Sanbagiri angtane jeiserem Jam 
baftabiyen. Ane jei angtane unggwanfer 
ga sene afaf-afaftababisi. 

1? Angtane gwanan galapserem jei 
kabwakfer naawena, jengga Ai seyafter 
Ajes nasbilirim jeiserem jei aa jep 
etamwesaram, angtane unggwanfer 
kabwakfersus gase naawesa. Ane jega 
jem temawer angtane unggwanfersus jei 
angtane nafsi jam ne nesiktababiyen. 

13 Jengga angtane Ai kanaufer As jei ne 
tebanaram jamere nunu Uwa Sanbagjiri 
aa jep bilirim jep se falsa, angtane 
jeiserem jei abakef gwelaiserem ga sene 
domolsa. 

14 Angtane Ai Ajes baftabilirim, jei 
seyafter ga sege sofobisi, jamere ogiri 
aaiserem fwesa aa jep folbanaram 
jebo, ane angtane enggam ga sene 
balbabisi, 'Au, aamei Uwa Sanbagirem 
angtanef sa etamwe!' Aamei angtane 
seyafter gemerserem jam ijeba towas- 
towastababinennerem jamer taban, Ai 
gamjon ga As waraunsu ogiri aaiserem 
jebe." 

15 Yesus gamjon ga balbabili seyafter 
aa jei ge etamwebiliserem jem temawer, 
nalef Jei Jam foroyan. Jei enggam ga 
balbabili: "Angtane galap isa domolsa, 
jeiserem ga Nabi Daniel aa jes nasbilim. 
Jei Jena Uwa Sanbagirmanaiserem 
ga jep se fisa, angtane enggam 
ga sene jenbebuwena 'Kabwaksusu 
jei tamtamtababiliserem'." (Aamei 
angtane aaiserem ijeya gerabistenaram, 
waakenfer isa sarbili!) 

16 Yesus gamjon ga balbabili, "Jes 
jepserem angtane ona Yudeya je aa 

jei ge nwinbenerem, jei otumup sege 
nunggirbese. 

17 Angtane jelem ja sitawer aaiserem, 
jei gamjon jam ge kabwiteyan jelem 
jenabe enggalfe galgala gam ne 
kitultaabonfe mwonawer. 

18 Ane angtane awelna makanap 
gwebiliserem jegme gemer. Jei gamjon 
fas jam warauyan enggalfe fene jam ne 
kitultefe. 

19 Jes jepserem jam aa jep 
etamwesaram, wini udanabaraiserem 
ane wini tanna momem taayiniserem, 
jei kabwaktala unggwandusa ga sene 
domolsa. 

20 Aamei sembayanga Uwa Sanbagirfe 
gamjon jam isa gwebabana, jega aamei 
ijama nunggiryen nunu Sabateme, afa 
nunu angtane jem ge wofobiyeneiserem. 
Nunu jeiserem ga aas: nunu gwere 
kabwakfer jem gam fertenerem, 
nunu arouwa uskambar aa jem gam 
nyenaram, ane deye wisimi aa jem gan 
gwebanaram. 

21 Sembayanga ga jam isa gwebabana, 
aam temawer jes jepserem angtane 
tamtamsusu sene domolsa, gwanan 
jepserem jepyan. Gwanan jes 

galapserem Uwa Sanbagiri ogir aaiserem 
aa galap eyebalam, jamer namwer aas 
jepserem, tamtamsusu jes galserem je 
fas. Ane jeiserem jamer taban, gamjon 
jes galserem jam etamweyan jamer 
abak-abaksus. 

22 Jengga Uwa Sanbagiri mes toforolsini 
nunu jem tamtamuluserem. Afa Jam 
toforolsiyeneye, angtane seyafter 
gemerserem futu. Jei nunu jeiserem 
ga mes toforolsini, aam temawer 
Jei angtane Jelemanaiserem jes 
nesiktababili, angtane Jei aa jes 
destabaabilirim enggalfe Ai As jei ne 
tebarfe. 

23 Jes jepserem afa angtane aamei 
enggam is jam sene balbabisirim, 'Sa 
damta! Mesias, Angtane Uwa Sanbagiri 
Jei bunarsus aa Jes balam Jam baftanaf 
enggalfe angtane gam waakentababisif, 
Jei aare!', afa angtane nafsi jei enggam 
jam sege gubisirim, 'Jeiba jesam!', 
angtane jeiserem ijama sarbabiyen! 

24 Taterisi jemnaiserem ijama 
tebabiyen, aam temawer angtane ol 
kapkaiserem jei sege forobisenye, 
ane ga sege gubisi enggame, 

'Aiba Mesiasam.' Ane angtane 

akar-akarem nabif gwelaiserem jei 
mese ga sege forobisenye. Ane jei 
bwembwema teisyena ane bwembwema 
unggwandwasususerem ga sene 
eyebaabisi enggalfe angtane jem gam ne 
afaf-afaftababife, jega enggalf jei gam ne 
tikwebitif. Ane jei angtane Uwa Sanbagiri 
aa jes destabaabilirim, jei ga jes ne 
unggwasbaabif jam afaf-afaftababife. 

25 Ai As imsa sarbasi! Ai gwanan aamei 
isa mesam towas-towastababili, gwanan 
taterisi jeiserem nalefe jam falyan. 

26 Afa angtane jei enggam jam sege 
gubisirim, 'Sa damta! Jeiba jesam, 
taman tetenabe.', aamei safnant jewer 
ipsama gwinaram! Afa angtane jei 
enggam jam sege gubisirim, 'Jei aare, 
mwonap.', aamei angtane jeiserem 
safnant ijama sarbayan! 

27 Ai Tane Angtanemana, Ai Ase 
forosanya irsi jam bwertala gemerserem, 
winsi afwer jamer afwero. Angtane 
seyafter gemerserem jei Ai Asene 
damtasa. 

28 Jes galserem kwimala bunarsus 
gangge forobitye, jigala jam tereserem 
jebe. Seyafter Ai Ajes bilirim jeiserem ba 
bunarsus se etamwesa." 


MATIUS 24.29-32 212 


2IYesus gamjon ga balbabili, 
"Abakefyan nunu jem tamtamuluserem 
aa tabanwenaram, gwere je gwif se 
etamwesa, jem muar mese nafa fas. Ane 
matona winsiwer ga sege janbisinye, 
ane winsip seyafter gemerserem ga sege 
gin-ginwebisi. 

30 Jes jepserem bwembwema 
Tane Angtanemana, bwembwema 
Amna, jepga se gwereusa winsibe. 
Bwembwema Amna jeiserem jam aa jep 
gwereusaram, anggwabura ogiri seyafter 
jep gemerserem jei ga sege syebisi. 
Angtane jei Ai Tane Angtanemana, ga 
Asene damtasa. Ai winis sinsinibaner As 
iresanya. Baabeta Amna unggwandusa, 
ane nafa Amna unggwanfer. 

31 Trompet unggwandusa ga sene 
forolsa, ane Ai malaikata Amna gas 
baftabisi, ogiri seyafter gemerserem 
jewer ga sege sofobisi. Ane malaikata 
jeiserem angtane Uwa Sanbagiri aa 
jes destabaabilirim, angtane jeiserem 
ga sene dupdupbulsisi ogiri seyafter 
gemerserem jewer." 

32 Yesus gamjon ga balbabili, "Au, 
ara ti sa gaarabi, ane taterisi Amna sa 
sarbisi! Afa tirni ikikini, ane ese jemna 

jam negma domolaram, nei ga negma 
towaswena ossana babitsim gase fala. 

33 Ga gemer jes gemerserem aaiserem 
jegme gemer: Afa aamei taterisi Ai Ajes 
nasbilirim jam isa damtabisirim jam sege 
etamwebisirim, aamei ga isa towaswesa 
enggame Ai babitsim ga As fortya. 

34 Ai bunarsusfer ims towas- 
towastababili, angtane namwer aa 
jei naawenaram jei nalefe jam ge 
terbiyen, taterisi aaiserem seyafter 
gemerserem Ai Ajes nasbilirim ga sege 
etamwebisi. 

35 Winsi yo ogiri aaiserem je sege 
barwesa, jengga taterisi Amnaiserem je 
jam barweyan." 

36 Yesus gamjon ga balbabili, "Nunu yo 
jema Ai Tane Angtanemana, Ai Ajem 
forolaiserem, nunu jeiserem angtane 
jei jam ne towaswebiyen. Malaikata 
taman waaken-girip jeiserem, jei 
teisyena. Ai Tane Uwa Sanbagirmana, Ai 
teisyena. Jengga tousa ga Uwa Sanbagiri 
Jenfentowai. 

37 Nunu Ai Tane Angtanemana, 

Ai gamjon Jam Ajep forosanyaram 
ogiri aaiserem jebe, angtane jes 
jepserem enggam se naawesa, angtane 

fwatermana gamserem jei aa gemer 
naawelam, nunu Nabi Nuhmana 
jepserem. 

38 Fanamona nalef jam falyan, angtane 
aa jei naawelam jebe ga jafner naawel, 
tumilgal mese fo ga jetefer ne tumilwel, 
ane wini yo anggwana jena ga aane 
detwel, jamer nunu Nabi Nuh atdusap aa 
ge kabwitel. 

39Jei teisyena afa galap bai se 
etamwena, jamere fanamona ga til, 
angtane jepmanaiserem seyafter ga aa 
ge albitil. Jes gemerserem aaiserem 
jegme gemer: Angtane ga sege 
bitbitwebisi nunu Ai Tane Angtanemana, 
gamjon Ajep forosanyaram. 

40 Nunu jes jepserem anggwa 
nauna awelna ga makanap sege 
gwebisi, malaikata Amna jei anggwa 
naura jeiserem afelna tefner sene 
gaartesa, ane afelnaiserem jei jeber se 
mirtetefalsa. 

41 Ane wini naura tesa sege wilisi, wini 
naura jeiserem malaikata Amna afelna 
tefner se goltesa, ane afelna ga jeber se 
mirultefalsa. 

42 Ga jem temawer, aamei ina jeber- 
jeber waakenfer isa gaaramisnenewena! 


MATIUS 24.43-45 215 


Aamei teisyena nunu Ai Tuhan imna, Ai 
gamjon Ajem foryalaiserem. 

43 Aaiserem jasa sarbi: Afa angtane 
jena jam jemanserem jei jam gam 
towaswenaram enggame, angtane 
komkoma fonggalabar gwinem gase 
fortya, jei jam tayan, ane angtane 
komkoma masef ga gam unggwasa 
jenap jam kawetefe. 

44 Ga jem temawer, aamei mese ga jam 
isa menetwesiwena, aam temawer aamei 
jema ijama towaswemiyen, jema Ai Tane 
Angtanemana Ai Ajep foryalaiserem." 

4> Yesus gamjon ga balbabili, "Angtane 
awelna nafsiminip waakenfer aa jei gam 
gwebilirim ane jei gam towaswena, jei 
ga fom gam eyebili? Angtane jeiserem 
jei ga aas gamserem ga gemer gam 
eyebili: Angtane sanbaka jemna jei 
awelna aa jeman gam gweyibenerem, 
angtane sanbaka jeiserem jei jam aa 
jep gam sofnaram, jei angtane awelna 
waakenfer aa jei gam gwebilirim angtane 
afweraiserem jemniwer, angtane 
jeiserem ga gam gaartena enggalfe 
jei dwakfe gam nwinf jelem afelen 
mesna afweraiserem jemniwer. Angtane 
dwakfe aa jei gam nwinirim jeiserem, jei 

tumilgala angtanemana afweraiserem 
nunu jeber-jeber gam golmini. 

46Ini jemna saaser-saaserfer gam 
folbana, angtane sanbaka jemna jam 
gam warautnaram, ane angtane sanbaka 
jeiserem jei gamjon gam damtana 
angtane dwakfe aa jei gam nwinirim 
jeiserem, jei aa jes gam bilibenerem ga 
jes gam eyebili. 

47 hi bunarsusfer ims towas- 
towastababili, angtane sanbak 
jeiserem jei angtane jeiserem awelna 
waakenfer aa jei gwebilirim gamjon ga 
jes gam gaartena enggalfe, jei dwakfe 
gam nwinf angtane sanbaka jemna 
seyafter aa jes gam damtabilirim, apgal 
jigala jeiserem jei gam gerebaabisnenerf. 

48 Jengga angtane awelna nafsiminip 
kabwakfer aa jei gam gwebilirim, ane 
jam towasweyan, jei enggam ga gam 
eyebili: Jei jelem inibe kapka enggam 
gam gunurum, 'Angtane sanbak amna 
jei gemerje abaka jei gamjon gase 
warautna.' 

43 Ane jei angtane awelna jep aa 
jei gane gwebilirim afwer jei ga gam 
towaitababili jam safsaftababife. Ane 
jei ga gam dwena ane fo mwalswel- 

mwalswelaiserem ga gane telbili angtane 
mabukaiserem jebar. 

30 Angtane jeiserem nunu yo 
jema jam towaswemiyen, angtane 
sanbaka jelemana jei gamjon jem 
waraunalaiserem. Ane jei gamjon 
waraunala jepserem, 

31 jei angtane kabwakfer aa jei gam 
gwebilirim jeiserem ga gam safsaftana 
jamere tamtamsus, ane ga baftana 
taman angtane Uwa Sanbagiri akar- 
akarem aa jei ne tebanaram jebe. Tamna 
jeiserem jebe, angtane jep ga sege 
syebinense, ga sene enolsa siginsusu, ini 
jemna uskambar ga sege jenbamisi." 
25 I Yesus gamjon ga balbabili, "Jes 

jepserem, nunu Uwa Sanbagjiri 
Jei aa jem gwenaram anggwabura 
seyafter gemerserem jem Sanbakfe, 
nunu jeiserem ga enggam se fala taterisi 
aaiserem gamserem: Tane yafma sepulu 
jei pelitana ga aane tebabili, ane ga aa 
ge sofobili enggalfe anggwana wini jam 
gulaiserem jebar jewer gam ge dorwebif. 

2 Tane yafma tafna gwiri jeiserem jei 
teisyena, ane tane yafma tafna gwiri 
afwer jei tousa. 

3Tane yafma teisyenaiserem jei 
pelitana ga aane tebabili, jengga jei 
minyaka jam ne tebabiyen. 

4Tane yafma tousaiserem jei minyaka 
botolabara afwer ga gemer ge falipmini, 
ane pelitana jemna ga gemer ge 
taayipmini. 

> Anggwana wini jam gulaiserem jei 
abaka jam foroyan, jega jem temawer 
tane yafma jeiserem jei nunu ga aa ge 
folbamini, ane jei nunu ga aa ge tabana. 

6 Gwini nenennap angtane jeiserem ga 
jene ol dagame, 'Anggwana wini jam 
jei gulaiserem gas foryal! Au, nei jebar 
ganma dorwe!' 

'Tane yafma jeiserem seyafter ga aa 
ge irwebili, ane pelitana eseserem ga 
aane tofortababisini enggalfe waakenfer 
gam ge ertebif. 

8Tane yafma teisyenaiserem jei ga tane 
yafma tousaiserem ga aane balbabili, 
'Minyaka imna bastowaifer ap abasa 
jesulmi, pelitana amna amkom ga ase 
ge kofweipmini.' 

?Tane yafma tousaiserem jei ga aane 
tamawolbaabili, 'Wowo! Minyaka amna 
aaiserem unggwanferyan, jam waksofe. 

Jasa gwi tokonap, minyaka jep ga isa 
armantababitne ilefe!' 

10 Jepga tane yafma teisyenaiserem jei 
ga aa ge gubili minyakfe. Jei safe aa 
gemer ge gubilirim, anggwana wini jei 
gulaiserem jei ga aa fortya jebe. Tane 
yafma aa jei ge menetwebisinirim, jei 
masarap seyafter ga aa ge kabwitena 
anggwana wini jam jei gulaiserem 
jebaner. Ane mwona ga aane matasini. 

1! Tane yafma teisyenaiserem minyakfe 
aa jei ge sofobilirim jei jep ga ge 
forobitye masar tarnabe, ane ga aa 
ge jenbuwena, 'Uwa, uwa! Abe mwas 
tertemisiwiye!' 

12 Jengga anggwana wini jam jei 
gulaiserem, jei ga tamawolbaabili, 

'Ai bunar-bunarsus ai aamei isa ajam 
damdamtababisiyen.'" 

13 Ane Yesus ga taterisi aaiserem 
umwef ga nasbili enggame, "Aamei ina 
ga waakenfer isa gaaramisnenne, aam 
temawer aamei teisyena nunu yo jema 
Ai gamjon Ajem foryalaiserem." 

14Yesus gamjon ga balbabili, "Jes 
jepserem nunu Uwa Sanbagiri Jei aa 
jem nwinirim anggwabura seyafter 
gemerserem jem Sanbakfe, nunu 

jeiserem ga enggam se fala taterisi 
aaiserem gamserem: Angtane sanbak 
jei jam sofwef, ona nafsi ane bijuap. 
Jei angtane awelna jemnip aa jei ne 
gwebilirim ga jenbebili. Jei doini jemna 
ga kitulmini jebe enggalfe doini jeiserem 
gam unggwan-girtaasif. 

15 Jei doini ga kitulmini daamfen- 
daamfenneme, jener aa gemer 
towaswenaram jes gemerserem. 
Angtane daamfenfe jei doi emasa 5.000 
ga gemer kitulbono, angtane afelna doi 
emasa 2.000 ga gemer kitulbono, ane 
angtane afelna jei doi emasa 1.000 ga 
gemer kitulbono. Jepga jei ga sofwa. 

16 Angtane doi emasa 5.000 aa jei 
tebabilirim, jei tatarfer ga sofwa, jei doini 
jemna gamjon ga unggwan-girswebana 
doi emasa 5.000 jeiserem. 

17 Angtane doi emasa 2.000 aa jei 
tebabilirim jeime gemer, jei doini jemna 
gamjon ga unggwan-girswebana doi 
emas 2.000 jeiserem. 

18 Jengga angtane doi emasa 1.000 aa 
jei tebabilirim, jei ga sofwa ane o mwona 
ga terbili, ane doini jelem sanbaka aa 
jes gerbanaram, doini jeiserem jepga 
sitasini. 

19 Nunu unggwanfer aa barwebanaram, 
angtane nawer-ningna jeiserem jem 
sanbaka gamjon ga warautna, ane 
doini jeiserem jem temawer enggam ga 
tenebaabili, 'Aamei doini jeiserem jeme 
ibasa eyebili?' 

20 Angtane doi emasa 5.000 aa jei 
tebabilirim jei ga jela, ane jei ga 
doi emasa 10.000 ga kitulbono. Jei 
enggam ga bala, 'Uwa, aamei doi 
emasa 5.000 gwanan as ijes kitulbonont 
abe. Ai doini jeiserem gamjon ames 
unggwan-girtaasinint doi emasa 5.000 
jeiserem.' 

21 Jelem sanbak jemna ga bala, 
'Samfersus, aamei angtane waakena, 
aamei awelna amna i waakenfer im 
gwebili! Aamei awelna bastantouya ai 
is ajes gulbanantam, aamei awelna 
jeiserem waakenfer im eyebili. Jega jem 
temawer ai awelna gamjon anesus ip 
isas gulbana. Au, se jal am masarap, 
ini imna abar ga is saaser-saaserfer se 
folbana!' 

22 Jepga angtane doi emasa 2.000 aa jei 
tebabilirim, jei mese ga jela. Jei jon ga 
gunu, 'Uwa, aamei ap gwanan doi emasa 
2.000 as igam kitulbonont. Se damta! Ai 

gamjon ames unggwan-girtaasinint doi 
emasa 2.000 jeiserem.' 

23 Jelem sanbaka ga bala, 'Samfersus, 
aamei angtane waakena, aamei 
awelna imna waakenfer im gwebili! 
Aamei awelna bastantouya ai is ajes 
gulbanantam, aamei awelna jeiserem 
waakenfer im eyebili. Jega jem temawer 
ai awelna gamjon anesus ip isas gulbana. 
Au, se jal am masarap ini imna abar ga 
is saaser-saaserfer se folbana!' 

24 Jepga angtane doi emasa 1.000 aa 
jei tebabilirim umwefe jei jon ga jela. Jei 
ga gunu, 'Uwa, ai tousa aamei angtane 
ititmer igam balbabili. Aamei titanna 
nuna ijes fulurum, ti tanna jeiserem je 
aamei tonolyan. Ane aamei nananisi jep 
ijam fasawolnanayan, nananisi jeiserem 
ijes gulnannaram. 

2> Ai ga aamei isa jem temawer 
erebene. Ai sofna, doini imna ga o 
mwonap ai sitasini. Doini imna ga aare 
se damta! Ai doini imna gamjon isa ajam 
gerbana.' 

26 Jelem sanbaka ga bala, 'Aamei 
angtane kapka ane kwaalaamiti! Aamei 
ai as enggam im bala, ai titanna nuna 
ajam tonolyenaiserem, titanna jeiserem 

ajep fulnonno. Ane ai nananisi ajam 
fasawolyanaiserem, nananisi jeiserem 
ga ajes gulnanna. 

27 Afa ga gam aamei ai as igam balaye, 
jeje bafa aamei doini amna jeiserem ga 
ijam gaataanteyan banggabe enggalfe, 
nunu ai jema gam warautnaram ai doini 
jeiserem seyafter bunganabaner ga 
agam tebabili?' 

28 Angtane sanbaka jeiserem gamjon 
angtane nafsi ga balbabili, 'Doi emasa 
1.000 jemniwer sa amsonba, ane doini 
jeiserem ga isa kitulbono angtane doi 
emasa 10.000 aa jei tebabilirim jebe. 

29 Angtane waakenfer aa jei gane 
eyebilirim jei aa jes gane damtababilirim 
jeme, Uwa Sanbagiri Jei gamjon ga gam 
kitulmini jega unggwanfersus ga gane 
damtabili. Angtane bastowaifer aa jei 
gane damtabilirim, afa jei kabwakfer 
gane gwebili jeiserem jeme, Uwa 
Sanbagiri Jei bastowaifer jeiserem jei aa 
jei ne domolaram ga gam amsonbana 
jemniwer.' 

30 Angtane sanbaka jemnaiserem jei 
angtane nafsi ga balbabili, 'Sya, angtane 
jeiserem awelna kabwakfer aa jei 
gwebilirim, sitawer sa firtaaniwi tamna 

gwin-gwinsusube. Tamna jeiserem 
jebe, angtane ga sege syebinense, ane 
ga sene enolsa siginsusu, ini jemna 
uskambar ga jam sege jenbamisi."" 
31Yesus gamjon ga balbabili, "Ai Tane 
Angtanemana, Ai gamjon As waraunsu, 
malaikata seyafter jeiserem jebaner, 
ane baabeta unggwandusa jeiserem 
jeme. Jes jepserem Ai ga As gwesa 
Sanbakfe, ane Ai ga As nwinsi kursini 
rajamanaiserem jem sagabe. 

32 Ai malaikata Amna As baftabisi 
angtane ogiri seyafter gemerserem ga 
sene dupdupbulsu Am danggonawer. Ai 
Aner ga As waksosisi angtane waakenfer 
eyebiliserem ane angtane kabwakfer 
eyebiliserem. Ai angtane enggam 
As waksosi, gembalna dombana yo 
kambingi aa gemer gam waksosinirim. 

33 Angtane ga dombana galserem, jei 
ga angtane aa jes gane eyebilirim Uwa 
Sanbagiri Jei aa jes gam bilirim. Ai 
angtane jeiserem ga As dupdupbulsisi 
Am taasfolawer. Angtane kambingi 
galserem, jei ga angtane jei jam ne 
eyebiyeneiserem Uwa Sanbagjiri aa jes 
gam bilirim jam eyebife. Ai angtane 

jeiserem ga As dupdupbulsisi Am 
gwejawer. 

34 Jepga Ai jem Rajaf ga As gwesa, 
ane angtane Am taasfolawer aa jei ge 
nwinbenerem ga As balbabisi enggame, 
'Uwa Sanbagiri Uwa Amna, Jemna 
waakenaiserem Jei is mes golmini 
ibe. Ai Ajam gwena im Sanbakfe. Au, 
aamei mawaf isa nwini Am tarnabe! 
Gwanan ogiri aa galap etamwelam, Uwa 
Sanbagiri Jei im temawer ga enggam 
gul, Ai im Sanbakf As nwini, aamei ga 
Am gwonap isa gwena. 

35 Ai wisi As galap folbanantam, aamei 
tumilgala Abe imsa gulbanant. Ai 
fobotona As galap folbanantam, aamei 
fona Abe imsa gulbanant. Aamei safe Ai 
As ijama towaswebayan, aamei Ai As 
imsa bala Ai im jenap kautefe. 

36 hi fene fas, aamei fene As imsa 
terbenent. Ai bwernabara, aamei Ai 
imsa egantaasinint. Ai bwiyip Agalap 
nwinintim, aamei Amnip imsa jelant.' 

37 Jepga angtane aa jei ne eyebilirim 
Uwa Sanbagjiri aa jes bilirim, jei ga 
Asene tenebasa, 'Tuhan, ai Aamei Isa 
fonggalabara damtanant wisi Is galap 
folbanantam, ane ai tumilgala ga Is 

aya gulbanant? Afa fobotona Is galap 
folbanantam, ai fona Ip ga Is aya 
gulbanant? 

38 Fonggalabara ai Aamei Isa ajama 
towaswebayan, ane ai ga Aamei ga Is 
aya balant Aamei am jenap kautefe? 
Afa Aamei fene fas, ai fen Ibe Is aya 
terbenent? 

39 Ai Aamei Isa fonggalabara damtanant 
Aamei bwerna Is galap folbanantam, 
ane ai ga Aamei Is aya egantaasinint? 
Afa Aamei bwiyip Is galap ne 
gaataantenantam, ane ai ga aya jelant 
Imnibe?' 

40 Jewer ga Ai, Aiba Rajasam, jepga 
Ai aamei ga isAs tamawolbaabisi, 'Ai 
bunarsus ims towas-towastababili, 
angtane sanbakyanaiserem aa jei 
ne eyebilirim Uwa Sanbagiri aa jes 
bilirim, jeiba aya oso Amna gamserem. 
Afa aamei angtane jeiserem jam isa 
batobaabilirim, gam jega aamei As imsa 
batobana.' 

41 Jepga Ai As balbabisi angtane Am 
gwejawer aa jei ge nwinbeserem, 'Aamei 
Uwa Sanbagirmana tamtamsususerem 
isa domola, jasa gwisi Amniwer! Aamei 
taman tokwagirip sa gwi, tokwana 

jei jam ne kofneuyanaiserem! Tamna 
jeiserem Uwa Sanbagiri bawasfe mes 
menetsobasini, ane bwata kapka 
bawasmanaiserem jes mese. 

42 hi wisi As galap folbanantam, aamei 
tumilgala Ap As ijama gulbayan. Ai 
fobotona As galap folbanantam, aamei 
fona As ijama gulbayan. 

43 hamei Ai As ijama towaswebayan, 
aamei Ai As ijama balyan jam kautefe 
im jenabe. Ai fene fas, jengga aamei 
fene As ijama terbeyen. Ai bwerna As 
galap folbanantam, ane bwiyip Asene 
gaataantenant, aamei Ai As ijama 
egantaasiyen?' 

44 Jepga angtane jam eyebiyeneiserem 
Uwa Sanbagiri aa jes bilirim jam 
eyebife, Ai angtane jeiserem jei Ai ga 
Asene tenebasa, 'Tuhan, ai Aamei Isa 
fonggalabara damtanant wisi Is galap 
folbanantam, afa foboto, afa Aamei Is 
ajama towaswebayan? Afa Aamei fene 
fas, afa Aamei bwernabara, afa Aamei 
bwiyip Igalap nwinintim, ai fas Is ajama 
egantaasiyen?' 

43 Jewer ga Ai Aiba Rajasam, jepga 
Ai aamei isAs tamawolbaabisi, 'Ai 
bunarsus ims towastababili, angtane 

sanbakyanaiserem aa jei ne eyebilirim 
Uwa Sanbagiri aa jes bilirim, jeiba aya 
oso Amna gamserem. Afa aamei angtane 
jeiserem ijama batobaabiyen, gam jega 
Ai mese As ijama batobayan."" 

46 Yesus umwef ga gunu, "Angtane 
jeiserem jam eyebiyeneiserem Uwa 
Sanbagiri aa jes bilirim jam eyebife, 
jei sene tamtamtababisi jamer abak- 
abaksus. Jengga angtane jeiserem aa 
jei ne eyebilirim Uwa Sanbagiri aa 
jes bilirim, jei gwela waakena jamer 
abak-abaksus ga sene domolsa." 

26 I Yesus aa galap tabanulurum 

taterisi seyafter jeiserem aa jes 

towas-towasulminirim, Jei angtane Jei aa 
jei ne tikwebaatinennerem ga balbabili, 

2"Aamei tousa nunu gamjon ga 
naura masar Paskana gase fala. Ai 
Tane Angtanemana, Asene gerfa 
angtaneminibe, ane jei ga Asene 
munbofo ti salibibe." 

3 Jes jepserem angtane imam-imam 
sanbakaiserem ane angtane sanbaka 
Yahudimana, ga aa ge betwebili jena 
unggwandusa Kayafasmanaiserem jebe. 
Jeiba imam sanbagirsususerem. 

4Jei ula jewer ne tagalsif Yesus 
basyamer jewer ne tebafe, ane gam ne 
munbof. 

3 Jengga enggam ga aa ge gubili, 
"Masara aaiserem jepyan, aam temawer 
afa nei Yesus namwer Jam nesa 
tebanaram jam munbofe, angtane 
seyafter ga sege kakalswebili, ane ga 
sege erebili." 

SYesus aa galap nwinirim tamna 
Betanyaminibe, Jei Simonem jenap 
nwini. Simon jei mes waakenswena tifin 
bwerna unggwandusa aa jei folbanaram 
jewer. 

7 Yesus Jei Simonem jenap aa 
galap twenaram, wini aasaje ga 
jela Yesusminibe. Jei botola tuna 
pualamawer eyebiliserem ga jes gwirni. 
Botolap aa jei falitonom minyaka jemna 
ninsini ga waakensusu, jemna hargana 
unggwanfer. Wini jeiserem jei Yesus 
dukap ga sukutono minyaka jeiserem 
jeme. 

8 Angtane Yesus aa jei ne 
tikwebaatinennerem jei ga aane 
domola wini jeiserem aa jes eyebilirim, 
ane ga aane nasbili, ane ga aa ge 

gubili, "Enggam je kapka minyaka jam 
suwulsiriserem. 

9 Minyaka jeiserem jemna hargana 
uskambarsus. Waakena jengga 
enggam, jei minyaka jeiserem gam 
jualtana, ane doini jeiserem ga angtane 
galgalyenaiserem ga jep gam kitulmini." 

10 Yesus Jei ini jemna mes 
towaswebaipmini jei aa gam ge 
gubilirim, ane Jei enggam ga balbabili, 
"Aamei wini aaiserem jem temawer 
kapkaiserem ijama nasbiyen. Jemna 
awelna jeiserem jei samfer eyebili 
Amnibe. 

11 Angtane galgalyenaiserem jei jeber- 
jeber ibar ima nwinwena, jengga Ai ibar 
abakef seyafter nejama nwinweyan. 

12 Minyaka jame aa galap 
suwulntenaram Am tifinibe, jei ga 
Ams menetaasini Ai tonmwa bitis jafner 
Agam falinonf. 

13 Ai bunarsus ims towas-towastababili, 
Taterisi Waakenaiserem ogirip aa jep 
ne nasbinennerem, wini aaiserem jei Ap 
aa jes eyeibenerem, taterisi jeiserem 
angtane sene nasbinense enggalfe wini 
aaiserem gane sarbistaabonf." 

14 Jes jepserem angtane dua belas 
Yesus aa jei ne tikwebaatinennerem, 
angtane aasaje daamfenna jemniwer, 
bosna jemna ga Yudas Iskaryot, 
jei ga sofwa angtane imam-imam 
sanbakaiserem jemnibe, 

15 ane ga tenebaabili, "Afa ai Yesus ip 
jam isas gaarminirim, aamei as bas isa 
gulbana abe?" Ane doini tiga pulu perak 
ga aane eterbili jemnibe, ane doini tiga 
pulu perak jeiserem ga aane kitulbono 
Yudasfe. 

16 Jes jepserem Yudas jei ga towaiwena 
dwona ga aa terelbili enggalfe jei Yesus 
jep jam gaarmife. 

17 Nunu nabal-nabalsusu jemserem 
masara Roti Tanyana jem Tombaabif aa 
jem falaram, nunu jes jemserem angtane 
Yesus aa jei ne tikwebaatinennerem jei 
Yesusminip ga aa ge jalbili, ane ga aane 
tenebana, "Jena ga fwersa Aamei Ijep 
gunurum, ai tumilgala Paskamana Ibe 
Is ajeba menetabaibaasife Aamei Ijes 
tombaabiliserem?" 

18 Yesus ga tamawolbaabili, "Kota 
Yerusalemwer sa sofwe, ane anggwana 
daamfenna nem tousaiserem jebar ga isa 
nasowetna. Ga enggam isa bala, 'Guru 

ga enggam gunu, Ai Ajep tereserem 
mes gwetmanswena. Ai ane angtane 
Amna As jei ne tikwebaatinennerem, Ai 
Paskana jebar sa gwebili im jenabe." 

19 Jepga angtane aa jei ne 
tikwebaatinennerem ga aane eyebili 
Yesus aa gemer bilipminirim, ane jei 
tumilgala Paskamanaiserem ga aane 
menetulsini. 

20Ona aa gwinswelam, Yesus 
ane angtane dua belas Jei aa jei 
ne tikwebaatinennerem ga aa ge 
nwinbetena jam dwenfe. 

21 Jei aa gemer dwenaram, Yesus jepga 
balbabili, "Ai bunarsusfer aamei isa Ajam 
towas-towastababili, aamei aas ijeya 
nwinirim, angtane daamfenna imniwer 
jei Ai As jei se gera ginanggwaminibe." 

22 Angtane Jei aa jei ne 
tikwebaatinennerem jei taterisi 
jeiserem jame aa galap ne sarbilirim, 
ini jemna unggwanfersus ga aa ge 
jenbamini. Ane jepga Yesus daamfen- 
daamfennem ga aane tenebawena, 
"Tuhan, Aamei angtane Ijes balaram, 
bunarsusfer ga nansa, ke ai?" 

23 Yesus ga tamawolbaabili, "Angtane 
rotini Ajebar ge ustababitowenaram 

mangkonabe, angtane jeiserem jei Ai ga 
As jei se gera ginanggwam tafnabe. 

24 hi Tane Angtanemana, As tere 
aa gemer tulisulum Taterisi Uwa 
Sanbagirmanaiserem jebe. Jengga galap 
kapka unggwandusa se etamwebafa 
angtane Ai aa jei geraram jemnibe. Afa 
angtane jeiserem jam suruyonaiserem, 
jei samfer." 

25 Jepga Yudas, angtane Yesus jei 
geraiserem, ga gunu, "Nansa, ke ai 
Guru, Aamei Ijes balaram?" Yesus ga 
tamawolbana, "Bunar, ba aameisam." 

26 Jeij jame aa galap dwenaram, Yesus 
Jei rotini ga goltena, ane Uwa Sanbagiri 
ga bala, "Ase samfer gulbana." Jepga Jei 
rotini jeiserem ga bitabaabisini, angtane 
Jei aa jei ne tikwebaatinennerem jep ga 
kitulmini. Jei ga balbabili, "Gasa tebabi, 
ga isa tombaabili! Rotini aaiserem jeba 
tifini seyafter Amnaiserem." 

27 Jepga Yesus mangkona fo 
angguruboro ga goltena, ane Uwa 
Sanbagiri ga bala, "Ase samfer 
gulbana." Ane angtane Jei aa jei ne 
tikwebaatinennerem jep ga golmini, ane 
ga balbabili, "Aamei seyafter, fo angguru 
aaiserem sa telbi! 

28 Fo angguru aaiserem jeba aawisi 
Amnaiserem As jei tenbenteyalaiserem 
Amniwer angtane unggwanfer gamserem 
jem temawer, jega Uwa Sanbagiri Jei 
etam-etama kapka angtanemanaiserem 
gam wirtabaabili, gamjon jeiserem Jam 
sarbistaabonyan. Ane jega jem temawer 
Uwa Sanbagijiri Jei taterisi ibirmi enggam 
gam bilipmini angtanefe, angtane Jei ga 
gam eyebaabili angtane Jelemanfe. 

29 Ai ims towas-towastababili, Ai gamjon 
fo angguru Ajam telbiyen, jamere Ai 
gamjon ibar ibirmiter nesa telbili, 
nunu Uwa Amna Jei aa jep gwesaram 
anggwabura seyafter gemerserem jem 
Sanbakfe jeme." 

30 Jepga jei simala ga aane twolbabili 
taban, jei ga aa ge sofobili taarentumu 
bosna Saitun jewer. 

31 Jepga Yesus angtane Jei aa jei 
ne tikwebaatinennerem ga balbabili, 
"Gwini aaiserem aamei seyafter 
isa nunggiri Amniwer, Ai As isa 
mirtetefala, aam temawer Taterisi Uwa 
Sanbagirmanaiserem jep ga enggam 
baatultel: 'Ai Angtane dombana aa jei 
gerebaabisnennerem, Angtane jeiserem 

As munboso, ane dombana jep ga sege 
syensyanwebisi.' 

32 Game saf, Ai gamjon Ajep irwenaram 
terewer, Ai aamei ga isAs danabaabili 
ona Galileyaminibe." 

33 Petrus ga gunu, "Angtane seyafter 
saf sege nunggirbene Imniwer, jengga ai 
ajam nunggiryen." 

34 Jepga Yesus Petrus ga bala, "Ai 
bunarsus ims towastana, gwini aaiserem 
nalef ayanga giriserem jam guteyan, 
aamei Ai ga Asis baanbaanwebana 
nawer-ningginfer." 

35 Jengga Petrus jei Yesus enggam 
tamawolbana, "Ai safe Ibaner jam nes ne 
tere, ai enggam ajam guyon, ai Aamei 
teisyena." Ane angtane afwer Jei aa jei 
ne tikwebaatinennerem, jeime seyafter 
jes gemerserem ga gemer ge gubitena. 

36 Jepga Yesus ga aa ge sofobili tamna 
bosna Getsemani je, angtane Jei aa 
jei ne tikwebaatinennerem jebaner. Jei 
ga aa balbabili, "Aamei aaf sa nwinte! 
Ai Ajam gwina aaure, sembayangs 
gwebaf." 

37Jei Petrus ane tannawan 
Sebedeusmana ga balbabili, "Aamei 
Amsa onsoba." Ane angtane nawer- 

ningna jeiserem ga gemer aftabifele. 
Jepga Yesus Jena ga entene ini ga 
towaiwebana ini jam jenbafe, ane ini 
Jemna ga kabwaksobana. 

38 Yesus jepga aa balbabili, "Ini Amna 
As uskambar jenbana, Ai Ajam tere 
gamserem. Aamei aaf sa fya, ane aamei 
Abar jamer nesa gerasnenne!" 

39 Yesus ga gwisini bastantowaifer, Jei 
Jener ga jena onabe, mirmase Jemna 
o sagap ge falibene. Jei sembayanga 
Uwa Sanbagirfe ga enggam gwebabana, 
"Uwa Amna, afa samfer, tamtamtala 
uskambar aaiserem Amniwer se golteya. 
Ai bai tamtamtala aaiserem jam gwirinfe! 
Jengga Aamei Ipsam eyebilirim Ai Ajes 
bilirim, jengga Aamei Igemer gunurum, 
ga jeter Is eyebili." 

40 Jepga Yesus gamjon ga warautna 
angtane nawer-ningna Jei aa jei ne 
tikwebaatinennerem jemnibe, ane ga 
damtabili jei nus ge tabana. Yesus 
Petrus ga aa bala, "Aamke imasef 
unggwasa Abar ijam gerebaasnenefe 
jema daamfenna? 

41 Aamei jam isa gaarasnenewena, ane 
sembayanga ga jam isa gwebabuwena, 
jega etam-etama kapkaiserem bawasa 

is jes bilipminirim ibe, etam-etama 
jeiserem ijama eyebiyen. Aamei ga 
waakena tefner gam isa eyebif, jengga 
tifini seyafter imna werna." 

42 Yesus gamjon nawerfer ga sofna, 
sembayanga Uwa Sanbagirfe ga enggam 
gwebabana, "Uwa Amna, seyafter 
Aamei Ijeter bilirim, se etamwena. Afa 
tamtamtala uskambar aaiserem Aamei 
bijaufer Ijam golteyan Amniwer, jengga 
Ai seyafter gwirinfe, sya Ai Ase gwirni." 

43Yesus gamjon Jame aa galap 
warautnaram, Jei gamjon ga damtabili 
angtane nawer-ningna Jjeiserem 
nus ge tabana. Jei nwena masef 
ne unggwasbaabili, nwena jemna 
daran-darna jam ge gaarabisife. 

44 Jepga Yesus gamjon ga mirtebitefala, 
ane ga sofna, sembayanga nawer- 
ningginfer gam gwebabaf Uwa 
Sanbagirfe, sembayanga gwanan aa 
gemer gwebabanaram, gamjon jegme 
gemer gwebabana. 

43 Jepga aa warautna angtane Jei aa 
jei ne tikwebaatinennerem jemnibe, 
ga balbabili, "Aamke nunu ke igemera 
tana? Sa damta! Jema ga sen fyal: Ai 

Tane Angtanemana, Asene gera angtane 
etam-etamabara jem tafnabe. 

46Jasa irwe! Au, nei ganma gwi! 
Angtane Ai aa jei geraiserem, jei aare 
mes foryal aafe." 

4/Yesus ga gemer nasowena, 
angtane dua belas Jei aa jei ne 
tikwebaatinennerem, angtane 
daamfenna jemniwer bosna Yudas 
jei ga fortya. Angtane unggwanfer jebar 
aa jei ge forobityerem, jei nombeya 
bwalna gane erbili, ane jei tini bwalna 
unggwan-gwansus jes mese jes ne erbili. 
Angtane imam-imam sanbakaiserem ane 
angtane sanbaka Yahudimana, angtane 
unggwanfer jeiserem ga jei ne baftabili. 

48 Yudas, angtane Yesus aa jei geraram, 
jei angtane unggwanfer jeiserem fwater 
balbabili enggame, "Angtane ai ajes 
aalumbonorom, Angtane jeiserem aamei 
ga jes isa tebana!" 

49 Yudas aa galap fortyaram, jei tatarfer 
Yesusminip ga gwina, ga bala, "Gwinem, 
Guru." Jepga jei Yesus ga aalumbono 
olbumube. 

>0 Yesus ga tamawola, "Am afelna, 
aamei tatarfer se eyebi, aamei ijewer 
jelaram jam eyebif!" Jepga angtane nafsi 

jei ga aa ge jalbili, Yesus ga aane tebana 
ginggitfer ga aane tebasnenne. 

31 Angtane daamfemna Yesus aa jei 
ne tikwebaatinennerem Yesusfar jep 
aaiserem, jei nombeya ga fotoltena, ane 
ga aa ge aafwebana angtane awelna 
imam sanbagirsususerem jemnip aa jei 
gwebilirim jam tegilfe, jengga imwana 
tefner targabaasini jamer te. 

52 Yesus jepga bala, "Nombe imna 
gamjon se kaawulnte jelem golap! 
Angtane seyafter nombeyem aa jei 
gangge erabanaram, jei nombeyabaner 
sege terbili. 

53 famke teisyena? Aamei Ai ke As 
enggam im bala, Ai Uwa Sanbagjiri 
Ajam balyan Ams batobafe? Aamke 
teisyena afa Ai Uwa Amna As bala, Jei 
tatarmer As batobana, ane Jei malaikata 
uskambarsus se baftabili Ai Ajei ne 
gerebaasnenef? Jengga Ai Ajam balyan. 

4Taterisi Uwa Sanbagirmana jep 
ga enggam baatultel, namwer aa je 
etamwenaram, se etamwena. Afa 
Uwa Sanbagiri malaikata jam se 
baftabunnurum Ams ne gerebaasnenef, 
gam jega Taterisi Uwa Sanbagirmana aa 
jes tulistaabilim, jei jam tabanweyan." 

>> Jes jepserem Yesus ga angtane 
unggwanfer jeiserem ga balbabili, "Aike 
angtane komkoma, aamei ga nombeya 
bwalna ane tini bwalna unggwan-gwana, 
aamei Ai jem ga As ima forobatya jam 
tebafe? Ai nunu jeber-jeber aamei is Ai 
towas-towastababuwenantam, Jena Uwa 
Sanbagirmanaiserem jebe, jengga aamei 
Ai jep Ase ijama tebayan. 

“9 Jengga seyafter aaiserem mes 
etamwena, jega nabi aa jes ne 
tulistaabilim Am temawer gam se 
tabanwena." Jepga angtane seyafter 
aa jei ne tikwebaatinennerem Yesus ga 
aane mirtetefala, ga aa ge nunggirbili. 

77 Angtane Yesus aa jei ne tebanaram, 
jei Yesus ga aane aftafala jena 
Kayafasmanaiserem jebe. Kayafas jeiba 
imam sanbagirsususerem. Guru-guru 
Hukumu Nabi Musamana aa jei ne 
towas-towastababuwenaram ane 
angtane sanbaka Yahudimana, jei 
seyafter jena jeiserem jep mes ge 
betwebili. 

58 Petrus jei Yesus amunuwer 
onsobananna. Jei bijautowaifer wofna, 
jamere Imam Sanbagirsususerem jem 
ja sitabo. Jewer ga Petrus ga kautena 

sita jeiserem jebe, ane jep ga aa ge 
nwinbene angtane Polisi Jena Uwa 
Sanbagirmana jebar. Jei jam towaswef 
seyafter jeiserem fomfom se tabanwena. 

39 Angtane imam-imam sanbakaiserem 
ane Angtane Yahudimana Sanbak- 
sanbaka seyafter gemerserem, 
jei angtane enggalaiserem ga jes 
ne terelbaabili, angtane syefer 
nasowelaiserem Yesusem temawer 
enggalfe jei enggam gam ne balbabif 
Yesus Jei kapka gam eyebili, ane jega 
jem temawer jei Yesus ga jam ne 
munbof. 

60 Jengga Jemna kapkaiserem 
daamfenna afa jam ne domolbayan. 
Angtane unggwanfer taterisi afaf- 
afafaiserem ga aane balbabitounaram 
nenes-nenesmer, jengga daamfennaber 
jam falyan. Umwef ga angtane naura ga 
aa ge jela danggonawer. 

61 Jei enggam ga aa ge gunu Yesusem 
temawer, "Angtane aaiserem Jei enggam 
gunu, 'Ai Jena Uwa Sanbagirmana 
samfer As wirulsini, ane nunu ga 
nawer-ningginfenna Ai ibirmi gamjon ga 
As gwitiri.'" 

62 Jepga imam sanbagirsususerem ga 
irwena, ane Yesus ga bala, "Aamke 
taterisi aaiserem ke Ijam tamawolbiyen? 
Aamei Ibas nasbifi taterisi kapka 
aaiserem jem temawer?" 

63 Jengga Yesus Jei jafner fina, Jam 
nasoweyan. Imam sanbagirsususerem 
Yesus ga bala, "Ai Ims bala Aamei 
bunarsusfer Is nasowena Uwa 
Sanbagiri aa Jei gwenaram, Jem 
danggonabe! As balbabi, Aamke Tane 
Uwa Sanbagirmana, Angtane Uwa 
Sanbagiri bunarsus aa Jes balam 
Jam baftanaf enggalfe angtane gam 
waakentababisif?" 

64Yesus ga tamawola, "Bunar, Aiba 
Jesam, iner imsam gutena. Jengga aamei 
angtane seyafter gemerserem Ai isa 
Ajam towastababili: Abakefyan aamei Ai 
As isa damtasa, Ai Tane Angtanemana. 
Ai Uwa Sanbagirem taasfolawer Ase 
nwinsi, Uwa Sanbagiri Jei baabetsusu. 
Ane Ai As iresanya winsi sinsinibaner 
taman waaken-giriwer!" 

651mama Sanbagirsususerem jei 
Yesusmana taterisi jeiserem jame aa 
galap saribenerem, jei ga kakalswena, 
fene sagamanaiserem ga taayimbetena, 

ane ga bitaimbaasini. Ane jei enggam 
ga gunu, "Jei Uwa Sanbagiri syefer 
baltena! Nei gamjon angtane nafsiserem 
nejama sarbayan. Aamei seyafter iner 
imsama sarbana Jei enggam gunu, 'Ai 
Uwa Sanbagirfar As ge nwini Sanbakfe.' 

66 Jewer aamei ifomfoma gunu?" Ane 
Safna Angtane Yahudimana Sanbak- 
sanbaka Seyafter Gemerserem jeiserem 
ga aa ge tamawolbili, "Jei syefer baltena, 
gam jega Jei jesa munbo!" 

67 Jepga angtane afweraiserem jei 
Yesus makem ga aane gwebana miribe, 
ane gane tumbu-tumbutono tafa 
murmureme. Ane angtane afwer tafa 
felfelem ne safsaftana, 

68 ane jei ga aa ge gubili, "Afa Aamei 
bunarsus Angtane Uwa Sanbagjiri aa Jes 
balam Jam baftannufe, afa Aamei Jese, 
sya Aamei amse towastababi Aamei Is 
nane safsaftana!" 

69 Petrus sitawer aa gemer nwinirim, 
yafonsiwiri awelna angtanefe aa jei 
gweyibenerem jemnip ga jela, ane ga 
bala, "Aamei mese Yesus, Angtane ona 
Galileyamana jeiserem, ba aamei ma 
tikwebaatinenne." 

70Jengga Petrus jei ga jam 
baanbaanwena angtane unggwanfer 
jeiserem jem danggonawer. Jei ga gunu, 
"Ai ajam towasweyan aamei ibas bili." 

71 Jepga jei mwa sitawer ga gwina. 
Yafonsiwiri nafsi awelna angtanefe aa 
jei gweyibenerem Petrus ga damtana, 
ane jei angtane jep aa jei ge fibilirim jei 
angtane jeiserem ga balbabili, "Angtane 
aaiserem jeiba Yesusfar aa jei ge 
wofobuwenaram, Yesus angtane tamna 
Nasaretmana jeiserem." 

72 Petrus gamjon Yesus ga 
baanbaanwebana. Jei ga gunu, "Ai 
bunarsus nasowena Uwa Sanbagirem 
danggonabe: Ai Angtane aaiserem ai 
teisyena!" 

73Jepga abakefyan, angtane jewer 
aa jei ge fibilirim Petrusminip ga 
aa ge sofobili, ga aa ge gubili, 
"Bunarsus, aamei angtane Yesus iJeya 
tikwebaatinennerem, aameiba jesam. Ai 
towaswena, taterisi gulu imnaiserem isa 
amsa towasweibene." 

74 Jepga Petrus jei ga towaiwena jena 
jam gaarstenanafe Uwa Sanbagirminibe 
enggame, "Ai Angtane jeiserem ai 
teisyena! Afa ai syefer as nasowena, 

Uwa Sanbagjiri Jei ai ga as tamtamtana!" 
Jes jeberserem ayanga giriserem ga 
gutena. 

75 Ane taterisi Yesus gwanan aa 
jes nasibenentem, Petrus jei taterisi 
jeiserem ga saribaastabona enggame, 
"Nalef ayanga giriserem jam guteyan, 
aamei Ai ga Asis baanbaanwebana 
nawer-ningginfer." Ane Petrus ga 
totintye, ane uskambarsus jep ga syena. 
27 1 Gwinibenersus angtane imam- 

imam sanbakaiserem seyafter 

gemerserem, ane angtane sanbaka 
Yahudimana, jei ula ga aane tagalbaasini 
Yesus jam ne munbofe. 

2Jei Yesus gane taferna, ane ga aane 
aftafala, Pilatusfe ga aane gerbana. 
Pilatus jeiba Gubernur pemerinta 
Romamanaiserem ba jesam. 

3Yudas, angtane Yesus aa jei geraram, 
jei jame aa galap angganaram angtane 
jei Yesus jam ne munborf, jei ga gunu 
jelem inibe, "Ai Yesus enggam je abaf 
gwebana?" Ane jei doini tiga pulu perak 
gamjon ga wartabaipmini angtane 
imam-imam sanbakaiserem ane angtane 
sanbaka Yahudimana jebe. 

4Jei angtane jeiserem ga balbabili, 
"Ai etam-etama kapkaiserem ames 
eyebilint. Angtane olyanaiserem ai 
isa ajewer destabaaminintim ibe. Ane 
namwer aamei Jei ga ijama munbof." 
Angtane sanbaka jeiserem jei ga aa ge 
tamawolbili, "Kabwaktala jeiserem jeke 
amna. Jeiserem aamei infentowai im 
eyebilint!" 

“Yudas jei doini jeiserem titikip ga 
taptabisiwili Uwa Sanbagirem Jenabe, 
ane ga mirtebitefala. Jepga aa gwina, 
jena ga taferna botonabe, ane jena ga 
daktanswena, jamer futu. 

6 Angtane imam-imam sanbakaiserem 
jei doini jeiserem ga aane kitultena, 
ane ga aa ge gubili, "Doini aaiserem je 
aawis doi, doini aa jei armantanaram 
angtane jem munbof. Hukumu nemna 
Nabi Musa aa jes tulistababilim jep aa 
gemer batonaram, nei doini aaiserem 
nejama katanteyan doi funabe Jena Uwa 
Sanbagirmanaiserem jebe." 

7 Jei jenjen ga aa ge nasbawena jamer 
jei daamfennaber ga aane bili, jepga jei 
ona ga aane armantana, ona Jjeiserem jei 
ona pirni aa jep ne eyebaabuwenaram. 
Jei ona jeiserem ga aane armantana 

enggalfe angtane Yahudimanyanaiserem 
jep gane tirnnuf. 

8 Jega jem temawer jamer nunu aas 
jepserem ona jeiserem ga enggam ne 
jenbewena, "Ona aawisibere". 

9 Jepga Taterisi Nabi Yeremia aa jes 
nasbilim ga mes tabanwena: "Tuhan abe 
aa jes bilibenerem enggame, 'Jei doini 
tiga pulu perak ga sene tebana, doini 
anggwabura Israelmana daamfennaber 
enggam aa jes ne balaram jei Angtane 
jeiserem Jem ne armantaf. 

10 Ane doini jeiserem jeme, jei 
ona angtane pirni aa jei ne 
eyebaabuwenaram ga jem ne 
armantana." 

11 Yesus Jei Gubernur Pilatusem 
danggonawer fina. Gubernur jei Yesus 
ga tenebana, "Aamke anggwabura 
Yahudimanaiserem jem Raja?" Yesus ga 
tamawolbana, "Ba gamam, iner imsam 
gutena." 

12 Angtane imam-imam sanbakaiserem 
ane angtane sanbaka Yahudimana ga 
aa ge gubili, Yesus Jei etam-etama 
kapka anesus gam eyebaabili. Yesus 
etam-etama safe Jam eyebiyen, 

jengga Jei taterisi jeiserem afa fas jam 
tamawolbiyen. 

13 Jepga Pilatus Yesus ga tenebana, 
"Aamke Ijam saryan seyafter 
kapkaiserem Im temawer Is jes 
ne balbaibenerem?" 

14 Jengga Yesus Jei ula daamfenna 
afa fas Jam tamawolbiyen. Jega jem 
temawer Gubernur jei unggwanfer ga aa 
bitbitwena. 

15 Tahunu jeber-jeber nunu 
unggwandusa bosna masar Paska, 
Gubernur jei angtane bwiyip aa jei 
gam nwinirim ga jem aftabunnuwefa. 
Angtane unggwanfer jei aa jes gane 
destabanaram angtane jam aftannufe, 
Gubernur ga angtane jeiserem ga jes 
gam aftannu. 

16 Jes jepserem angtane bosna Barabas 
aa jes ne tebanaram, bwiyip ga aane 
gaataantena. Angtane uskambar 
jepmana Barabas mes ne towaswebana. 

17 Jega jem temawer angtane 
unggwanfer aa galap ge betwebilirim, 
Gubernur Pilatus ga aa tenebaabili, 
"Aamei inansa bala ai isa ajes 
aftamunnufe ibe? Ke Barabas, afa Yesus 
aa jes ne jenbewenaram Mesiaseme?" 

18 Pilatus jes gamserem game jama 
gunurum, aam temawer jei tousa 
angtane imam-imam sanbakaiserem 
Yesus aa jei ne geraram, jei jelem 
inibe ga jam ge uskamswebili Yesusem 
temawer. 

19 Jes jepserem Pilatus ga mwonap 
nwini, mwona angtane sanbaka 
angtane nafsi aa jep gam teneba- 
tenebawenaram enggalfe, jei gam balf 
afa angtane waakenfer gam eyebili afa 
kabwakfer gam eyebili. Wini Pilatusmana 
taterisi aaiserem Pilatusfe ga enggam 
baafulbono mwona jei aa jep nwinirim 
jebe, "Aamei ijam guyon Angtane 
olyana jeiserem Jei jam munbofe, aam 
temawer ai namwer esere ames tasa 
Jem temawer, ane ini amna jeme as 
kabwaksusfer falbili." 

20 Jengga angtane imam-imam 
sanbakaiserem ane angtane sanbaka 
Yahudimana, jei ga angtane unggwanfer 
jeiserem enggalf ga gemer ne malin- 
malintababili jei Pilatus gane balfe 
enggame, "Barabas tefner se aftannu! 
Yesus ga is gera, jam munbofe!" 

21Jewer ga Gubernur angtane 
unggwanfer jeiserem gamjon ga 

tenebaabili, "Angtane naura aaiserem, 
aamei inansa bala, ai ip isa ajes 
aftamunnufe?" Ane jei ga aa ge 
tamawolbili, "Barabas!" 

22 Pilatus ga tenebaabili, "Afa ga gam 
jes gamserem, ai ga basas eyeibene 
Yesusfe aa jes ne jenbewenaram 
Mesiaseme?" Jei seyafter ga aa ge 
tamawolbili, "Ti salibip sa daktanswe, 
jamer futu!" 

23 Pilatus ga tenebaabili, "Jeje bafa? 
Angtane aaiserem Jei kapka fwersa gam 
eyebili?" Jengga jei seyafter gamjon 
uskambar ga aa ge tetenbili, "Ti salibip 
sa daktanswe, jamer futu!" 

24 Pilatus aa galap towaswenaram 
game, "Ai gamjon ajam eyebiyen.", ane 
angtane jeiserem ga damtabili jei jam 
ge erabaf, jei fona ga goltena. Ane jei 
tafna ga wirsona angtane unggwanfer 
jeiserem jem nwenabe, jega angtane 
gam ge towaswebif enggame jei Yesus 
jam balyan Jam terfe. Jei ga gunu, 
"Etam-etama kapkaiserem jei imna. 
Angtane aaiserem Jemna aawisi ga 
im tafnap. Tafna amnaiserem ames 
wirsona, aawisi Jemna am tafnap fas." 


MATIUS 27.25-29 251 


25 Angtane uskambar seyafter 
gemerserem ga aa ge tamawolbili, "Sya 
samfer, aawisi Jemnaiserem ga am 
tafnap, ane tane asal-asala amnaiserem 
jem tafnap mese." 

26 Jepga Pilatus jei Barabas ga 
aftamunnu angtane jeiserem jebe. Ane 
jei angtane ga balbabili Yesus jam ne 
safsaftafe newa utuboroserem jeme, 
ane ga gaarmini Jam ne daktanswef ti 
salibibe, jamer futu. 

27 Jepga ginanggwana 
Gubernurmanaiserem jei Yesus ga aane 
aftafala jadusa Gubernurmanaiserem, 
tampata ginanggwamanaiserem jem 
gwetmanabe. Ane ginanggwana seyafter 
jep gemerserem ga aa ge betwebili 
Yesusem tarnabe. 

28 Jej fene Yesusmana ga aane 
soksobaasini, ane fene bwalna berbere 
ga aane doksobaaniwili, fene raja aa 
galater gam kamwinirim. 

29 Jepga jei newa utuboro ga aane 
egwaisona topini gamserem, ane newa 
utuboro jeiserem ga aane gwelabatena 
Yesusem dukabe, topini raja aa 
galater gam gweltenaram. Jei komol 
boroma galserem ga aane gulbana, ga 

tafna taasfolawer gwirni, raja galater 
gam gwirinsinirim. Ane jei somwan 
dumem ga aa ge nwinbetena Yesusem 
danggonawer, ane ga aane bisobana. Jei 
ga enggam ne bisobana, "Samfer, Raja 
anggwabura Yahudimana!" 

30 Jei maka ga aane sirbesiwena. Ane 
daamfen-daamfennem komol boroma 
jeiserem ga aane erak-eraktana, Yesus 
jem ga aane safsaftana dukabe. 

31 Jei jam aa ge tabanwebilirim Yesus 
jam ne bisobalabe, jepjon ga fene 
bwalna jeiserem ga aane soksobaasiwili, 
ane fene Jelemana gwanan aa jes ne 
soksobaasinirim, fene jeiserem gamjon 
ga aane kayimbene. Jepga Yesus ga 
aane aftafala kota sitawer jam ne 
daktanswef ti salibibe. 

3? Nel nenennabe jei ga aa ge dorwebili 
angtane kota Kirenemanaiserem jebar, 
bosna jemna ga Simon. Jei angtane 
jeiserem ga aane tergenbana salibi 
Yesusmana gam sutunbofe. 

33 Ane ga aa ge forobili taman bosna 
Golgota je, jemna igi Ibrani olem ga 
enggam, "Taman Dwak Otam". 

34 Jes jepserem Yesusfe fo angguru 
obat syelabar dupdupbuluserem Yesusfe 


MATIUS 27.35 -40 253 


saf jes ne gulbafe. Jengga Yesus Jei 
jafner bwerawultena, Jei bai Jam telbife. 

35 Jepga jei Yesus jam ne daktanswena 
ti salibibe. Aa galap ne tabantanaram, 
jepga ginanggwana jei undiana tuna 
bastantouya galserem ga aane jejetana 
enggalfe, fene Yesusmana jem gam ne 
syenulbof. 

39 Jepga jei ga aa ge nwinbetena 
enggalfe, jei gam gerebaasnenef. 

37 Yesusem dwak bolap tulisana ga 
aane fwirebaaiswena tinibe, jei jep aa 
jes ne tulisulurum kapkaiserem jei aa jes 
ne bilibenerem Yesusem temawer. Jei ga 
enggam ne tulisulu: AI YESUSAM, RAJA 
ANGGWABURA YAHUDIMANAM. 

38 Angtane komkoma nauraiserem ga 
Jebar ne daktabaabunswena ti salibibe, 
afelna Jem taasfolawer, ane afelna ga 
Jem gwejawer. 

39 Angtane ti salib tarasamer aa jei 
ge ayebintyerem, jei Yesus ga aane 
imei-imeitana, duka ga aane jejetababili, 
enggam ga aane bala, 

40 "Yesus, Aamei enggam Im gununt, 
'Ai Jena Uwa Sanbagirmana samfer 
As wirulsini, ane jena jeiserem nunu 
nawer-ningginfenna gamjon ga As gwitiri 

ibirmiter.' In Ina Jam se waakentaasini! 
Afa Aamei bunarsusfer Tane Uwa 
Sanbagirmanaye, Jas ireya ti salibiwer!" 

41 Jes galserem angtane imam-imam 
sanbakaiserem, ane guru-guru Hukumu 
Nabi Musamana aa jei ne towas- 
towastababuwenaram, ane angtane 
sanbaka Yahudimana, jes mese Yesus 
ga aane bisobana. 

42 Jei Yesusem temawer enggam ga 
aa ge gubili, "Jei angtane nensa gam 
waakentaasini, jengga Jei Jen Jena Jam 
waakentaasiyen! Jei ke Raja anggwabura 
Israelmana? Afa Jei Jam se iretyaram 
ti salibiwer, nei Jei waakenfer ga nesa 
tebana. 

43 Jei enggam gunu, 'Ai Uwa Sanbagiri 
Am tebana waakenfer. Ai Tane Uwa 
Sanbagirmana.' Sya, ganma gereba 
Uwa Sanbagiri Jei namwer kese 
waakentaasini." 

44 Ane angtane komkom nauna Jei aa 
jebar ne daktabunswenaram ti salibibe, 
jeime gemer ge bisobana, angtane nafsi 
Jei aa gemer ne bisobanaram. 

45 Jema 12.00 gwere bolap aa falaram, 
gwere nafa fas, ane ona seyafter jep 

gemerserem gwini ga fal, jamer jema 
3.00 dafef. 

46 Ane jema engbar jema ga 3.00, 
Yesus Jei uskambar ga gwarna Ibrani 
oleme, "Eli, Eli, lama sabaktani!" Igi 
jemna ga enggam, "Uwa Sanbagjiri 
Amna, Uwa Sanbagiri Amna, Aamei Ai 
As Ibaf mirtetefala?" 

47 Angtane jep aa jei ge fibilirim ga aane 
sarbana, ane ga aa ge gubili, "Yesus 
Jei Eliya nabi fwatermanaiserem, ga jes 
jenbene Jam batobaf." 

48 Angtane daamfenna jemniwer 
jei tatarfer ga nunggirfele, jei fenbit 
fona jem soromolaiserem ga goltena. 
Jei fenbiti jeiserem fo angguru 
garsamaiserem jep ga osoltena, ane 
tini bwalnaiserem jep ga fwiretena. Ane 
Yesusem mif tarnap ga gwirinswena jam 
telbife. 

43 Jengga angtane nafsi ga aa ge gubili, 
"Nei ganma fya! Nejesa gerebafe Eliya 
kese fortya, Yesus kese waakentaasini." 

»>0 Yesus gamjon uskambarsus ga 
gwarna, jepga Jei mafnana Jelemana Jei 
Jener bili, "Se totini Amniwer!" Ane Jei 
ga tere. 

31 Jes jepserem kain unggwan-giri aa je 
taannurum Uwa Sanbagirem Jenabe ga 
ne bitnetini nenennaber, bolawer jamer 
gwonabo. Ane ogiri ga gin-ginwena, 
ton-gir ga aane bitwetini. 

>2 Tonmwa bitis seyafter ga aa 
ge gwawebitini, ane angtane Uwa 
Sanbagirmana anesus aa jei ge terbilim 
gamjon ga nwesantababili. 

53 Jei ga aa ge tobitintye bitis 
mwonawer. Yesus Jei jame aa galap 
irwelam terewer, jei kota Yerusalem 
kotana Waakensusu jeiserem jep ga 
aa ge kabwitena, ane jep ga angtane 
unggwanfer ga aane danttabili. 

34 Angtane sanbaka 100 
ginanggwamana ane ginanggwana 
afweraiserem Yesus aa jei ne 
gerabisnennerem, jei seyafter 
uskambarsus ga aa ge erebili giniri aa 
galap ne domolaram, ane seyafter aa 
je etamwenaram. Jei ga aa ge gubili, 
"Bunarsus, Angtane aaiserem Jeiba Tane 
Uwa Sanbagirmanam!" 

>> Jes jepserem wini unggwanfer ga 
bijauwer ge fibili, ane ga aane gaarabili 
seyafter aa jei etamwenaram. Wini 

jeiserem jei Yesus ne tikwebaatinenne 
ona Galileyawer, gam ne batobarf. 

59 Wini afweraiserem wini seyafter 
jeiserem jemniwer, bosna jemna ga 
aas: afwer bosna Maria Magdalena, 
ane afwer bosna Maria, iye Yakobus 
ane Yusufmana, ane afwer jei wini 
Sebedeusmana. 

37 Ona aa jem gigitswelam 
gwini jeiserem jeme, angtane 
galgalabaraiserem jei ga jem fortya. 
Bosna jemna Yusuf, jei tamna Arimateya 
tane. Ane jei mese angtane Yesus aa jei 
ne tikwebaatinennerem. 

58 Jei Pilatusminip ga sofwa, ane 
Yesusem futunu ga bala, jam tinswefe ti 
salibiwer. Jei futunu Jemnaiserem jam 
gaarantef tonmwa bitisibe. Pilatus jei 
ginanggwana ga balbabili jei Yesusem 
futunu Yusufe ga aane gerbana. 

59 Yusuf ga Yesusem futunu ti salibiwer 
ga tinswena, ane ga aane taferna kain 
waakena ibirmiserem jeme. 

60 Yusuf tonmwa bitis ibirmi jener aa jes 
domolaram, tonmwa bitisi jeiserem ga 
otumton jewer ne eyebili. Jei Yesusem 
futunu ga jep gaarantena. Jepga 
jei tuna nafsi unggwan-giri ga aane 

irfifitaansowena, jei ga tonmwa bitis jem 
ne motolsini, ane ga sofwa. 

61 Maria Magdalena ane Maria nafsi jep 
ge nwini, tonmwa bitis danggonawer. 

62 Nunu jem gwirmer aaiserem, 
nunu Sabat, angtane imam-imam 
sanbakaiserem ane angtane safna 
Farisimana, jei Pilatusminip ga aa ge 
sofobili. 

63 Ane ga aa ge gubitena, "Uwa, ai mese 
ba aa gemer ma sarbistaabonwena, 
Angtane afaf-afafa jeiserem Jei gemer 
gwanan aa galap gwenantam, Jei 
mesam gununt enggame, 'Ai nunu 
nawer-ningnabaraiserem Ai gamjon ga 
jem As irwefa terewer.' 

64 Ga jem temawer, angtane ga 
jam is balbabili tonmwa bitis jei ne 
gaarabisnenefe waakenfer, jamere 
nunu nawer-ningnaiserem se ferwena. 
Afa fas bitisi jeiserem jam ne 
gaarabisneneyen, angtane Jei aa jei ne 
tikwebaatinennerem Jem futunu galap 
ga sene komkomtaasini, ane ga sege 
gubili angtaneminibe, 'Jei fwater irwena 
terewer.' Ol kabwak umwefsus aaiserem 
jei kabwaksusu gwanan jeiserem 
jemniwer." 

65 Pilatus ga tamawolbaabili, "Sya, 
ginanggwa amnaiserem jesa kitulifene 
enggalfe, jei tonmwa bitis jeiserem jei ga 
sene gaarabisnenef. Sa gwi waakenfer 
gam isa matabaabisini bitis mwona 
jeiserem." 

66 Jepga angtane sanbaka imammana, 
ane angtane safna Farisimana, aa ge 
sofobili, ane tonmwa bitis gane motolsini 
newa natabaraiserem jeme, ane tandana 
Pilatusmana ga gam. Jei ginanggwana 
Pilatusmana ga aane balbabili, "Aamei 
ga aafer isa fina." 

28 1i Nunu Sabat taban, 
gwinibenersus gwere safe 

aa gemer anggasyelam, nunu ga 

Minggu, Maria Magdalena, ane Maria 

nafsiserem jes mese, jei ga aa ge 

sofobisi tonmwa bitisi jeiserem jewer 

gam ge domolf. 

2 Aafer-aafer giniri uskambar ga 
gwesa. Malaikata Tuhanmana taman 
waaken-giriwer ga iresanya, ane tuna 
unggwan-giri tonmwa bitis mwonawer 
ga irfifitaansowena, ane tuna jeiserem 
jem sagap ga nontena. 

3 Malaikata jeiserem mirmase jemna ga 
jam ge bwere-bwereweibene iris nafa 
galserem, ane fene jemna sinsinsusu. 

4 Angtane tonmwa bitis aa jei ne 
gaarabisnennerem ga aa ge erebili, 
jamer aa ge egegwebili, ane jei ga aa ge 
janbili angtane jam tertere gamserem. 

> Malaikata jeiserem jei winauna 
jeiserem ga gitmini enggame, "Ipsam ge 
ernerem! Ai tousa aamei Yesus aa jes ne 
daktanswenantam ti salibibe ga ijes ge 
terelbene. 

6Jei aafe fas. Jei gamjon mes irwena 
terewer, gwanan aa gemer gununtum. 
Au, ga sege domol! Tampata Jei aa jep 
ne gaarantenantam ga aare! 

7 Namwer aas jepserem tatarfer 
ga sege sofwe! Angtane Yesus aa 
jei ne tikwebaatinennerem ga is ge 
towastababili enggame: 'Yesus Jei 
gamjon mes irwena terewer, ane Jei 
ims danabaabili ona Galileyawer. Aamei 
ga jep isa damtatna.' Ai isa ames 
towaswena." 

8Jepga wini jeiserem tatarfer tonmwa 
bitisi jeiserem ga aa ge mirultefala. 

Jei jam ge erne, jengga ini jemna 
saaser-saasersusfer nulamini. Jei ga aa 

ge nunggiri enggalfe ula jeiserem gam 
ge towasulmif angtane Yesus aa jei ne 
tikwebaatinennerem jebe. 

9 Aafer-aafer Yesus Jei winauna 
jeiserem jebar ga aa ge dorwebili, 
ane winauna Jjeiserem Jei enggam ga 
gitmini, "Gwinibener." Jepga jei ga aa ge 
agasiwitye Jem gwetmanaber, ane tufa 
Jemna ga aa ge taayimbene, ane ga aa 
ge pujitene. 

10 Yesus ga gitmini, "Ipsam ge ernerem! 
Sege sofwe, Am afelen mesna ga is ge 
towastababili, jei ga Galileyawer ga sege 
sofobili. Jewer Ai ga Asene damtatna." 

1! Wini jeiserem jei safe gemer ge 
sofobilirim, angtane tonmwa bitis aa jei 
ne gaarabisnennerem afwer ga aa ge 
waraubili kotanabe. Ane jei seyafter aa 
je etamwenaram, ga aane nasipmini 
angtane imam-imam sanbakaiserem 
jebe. 

12 Angtane sanbaka imammana ga 
aa ge betwebili angtane sanbaka 
Yahudimanaiserem jebar enggalfe jei 
ula jewer ne tagalsif. Ula jei aa jes ne 
tagalsinirim ga aas: Jei doini unggwanfer 
ga aane gaarmini angtane tonmwa bitis 
aa jei ne gaarabisnennerem jebe, 

13 ane ga aa ge gubili, "Aamei 
enggammer isa gunu, 'Angtane Yesus aa 
jei ne tikwebaatinennerem jei gwinem 
ge forobitye, ane Yesusem futunu ga 
aane komkomtaasini, jes galapserem ai 
ga ajama tana.' 

14 Ane Gubernur afa taterisi jeiserem 
jase sarbilirim, ai ga asa malin- 
malintene, jega aamei kabwaktala ijama 
domolyan." 

15 Jepga angtane tonmwa bitis aa jei 
ne gaarabisnennerem doini jeiserem 
ga aane tebana, ane ga aane eyebili 
aa gemer ne nasbabisiwenaram. Jega 
jem temawer taterisi jeiserem gemer 
fala angtane Yahudiminibe, jamer nunu 
namwer aaiserem jep mese. 

16 Jepga sebelas angtane Yesus aa jei 
ne tikwebaatinennerem ga aa ge sofobili 
otumu Galileyaminibe, Yesus aa gemer 
balbabilirim. 

17 Yesus jame aa galap ne damtanaram, 
jei ga aane pujitene, jengga afwer jei 
teisyena enggame Jeiba Yesusam. 

18 Jepga Yesus ga jela jem gwetmanabe, 
ane ga balbabili, “Uwa Sanbagjiri Jei 
baabeta Jemna seyafter As mes gulbana 

Abe, taman waaken-girip ane ogiri 
aaiserem jebe. 

19 Jega jem temawer gasa sofwe, 
anggwabura seyafter aa gemer 
ge nwinbenerem ogiri seyafter 
aaiserem jebe, ane ga isa towas- 
towastababili enggalfe, jei Ai As ga sene 
tikwebaatini. Angtane jeiserem ga isa 
baptistababili, bosna Uwamana, ane 
bosna Tanemana, ane bosna Mafnana 
Uwa Sanbagirmanaiserem jes mese. 

20Ga isa towas-towastababili enggalfe, 
jei jewer ne eyebif seyafter Ai Ajes 
nasbabilirim. Sa sarbistaabon! Ai 
jeber-jeber ibar seyafter nesa gwena 
jamere ogiri aaiserem se tabanwena." 


MARKUS 


1 Taterisi Waakena aaiserem ga 
Yesus Kristusem temawer, Jeiba 
Tane Uwa Sanbagirmanaiserem. 

“Taterisi Waakena aaiserem ga 
enggam tawawul, Nabi Yesaya Tane 
Uwa Sanbagirmana jem temawer 
aa gemer tulisulum Taterisi Uwa 
Sanbagirmanaiserem jebe: "Uwa 
Sanbagiri enggam gunu, 'Sa sar, Ai 
nabala angtanes As baftana, Aamei Is 
jei danabaabif, jega enggalf nele Ibe Is 
gam dwotamif.' 

3 Angtane aasaje ona dwisgirip 
jenjenwena enggame, 'Nele Tuhanf sa 
sartabaasi, nele nornorfer isa eyebana, 
Jei jep ayinyefe!" 

“Nabi Yesaya aa gemer tulisulum jes 
gemerserem, jepga Yohanes Pembaptis 
ga fyatetya ona dwisgiribe, taterisi Uwa 
Sanbagirminiwer ga nasipmini enggame, 
"Gasa irfwe etam-etama kapka 
imnaiserem jewer, Uwa Sanbagiri gasa 
onsoba, ane aamei ga isa baptiswena. 
Seyafter jeiserem ga isa eyebili, jega 

Uwa Sanbagiri etam-etama kapka imna 
is gam se wirtabaipmini, gamjon Jei jam 
sarbistaabonyan." 

> Angtane ona seyafter Yudeyamana 
ane angtane kota Yerusalemmana ga aa 
ge forobuwetya Yohanes jam sarbasife. 
Ane angtane Jjeiserem etam-etama 
jelemana ga aane balbabitowena, jepjon 
ga Yohanes ga baptistababili jei, fona 
Yordan je. 

5Yohanes fene unta tifniwer 
eyemiliserem ga jes kamwini. Bana aa 
jes gwelawilirim je mese unta tifniwer 
ne eyebili. Ane tumilgala jemna ga 
matikwam ane nintrin fo onnemana. 

“Yohanes taterisi aaiserem ga 
nasipmini, "Am amnuwer Angtane 
sanbagirsususerem se fortya. Jei 
sanbagiri amniwer. Baabeta Jemna 
unggwandusa amniwer, ai ajam 
aanweteyan ane tofgol newa Jemna 
ajam fersobaasiyen. 

8 Ai isa fom as baptistababili, jengga Jei 
Mafnana Uwa Sanbagirmanaiserem is 
jem se baptistababifi." 

9 Jes galapserem Yesus ga tamna 
Nasaret ona Galileya ga jewer jela. 


MARKUS 1.10-14 266 


Ane Yohanes Yesus ga baptistene fona 
Yordan je. 

10 Jewer ga Yesus Jame aa galap 
tawetyaram fonawer, Jei winsi ga 
damtaswena aane bitnetinirim, ane 
Mafnana Uwa Sanbagirmana ga iritya 
junu senaya gamserem Yesusem sagabe. 

11 Jewer ga taterisi taman waaken- 
giriwer ga aane sarbili enggame, 
"Aameiba Tane Amna, Ai Is Ajes 
nesiktenerem. Aamei ini Amna gam 
saaser-saasertabana." 

12 Jewer ga abakferyan Mafnana Uwa 
Sanbagirmana Yesus ga aftafala jamer 
taman tetenabo. 

13 Tampata taman tetena jeiserem 
jebe, Yesus ga jep nwini nunu abakfer 
ga empat pulu. Bawasa Yesus ga 
unggwasbana. Binatanga kakal- 
kakalaiserem nenes-nensa jebaner ge 
nwinbene jebe, ane malaikat Yesus ga 
aane batobana. 

14 Raja Herodes Yohanes jame aa 
tebanaram, bwiyip jam gaataantefe, 
Yesus ga sofna ona Galileyaminip, 
Taterisi Waakena Uwa Sanbagirminiwer 
aaiserem ga nasibene. 

15 Ane ga gunu, "Nunu Uwa Sanbagiri 
Jei aa jem nwinirim anggwabura seyafter 
gemerserem jem Sanbakfe, nunu jes 
jepserem mes gwetmanswel. Etam- 
etamawer jasa tikwe, waakenaiserem 
ga jes isa eyebili. Taterisi Waakena 
Uwa Sanbagirminiwer ga jetefener isa 
taabili!" 

16 Jepga jes jepserem Yesus ga gwina 
fobogana Galileyawer. Jei Simono 
Anderyas, ayana osona jeiserem, jep 
ga domsona. Jei jala ge tobolsnenne 
jigalf. Jei jemna awelna jes jigals ne 
tawanbinenef. 

17 Yesus angtane naura jeiserem ga 
gitmini, "Au, Am sege onsoba! Ai aamei 
isAs towas-towasona, aamei ga angtane 
nafsi ga is ge towanbili jega jei Ai As 
ga sene onsobana, jigala igemer ge 
towanbinennerem." 

18 Jes jeberserem jei jalna jemna ga 
aa ge mirultefala, jepga Yesus ga aa ge 
onsobana. 

19Yesus jewer ga sofna, ane 
angtane naura gamjon ga domsona, 
Yakobuso Yohanes, ayana osona, 
tannawan Sebedeusmana. Jei atdusa 

jelemanaiserem jep ge nwini, jalna 
jelemanaiserem jes ge waakenulsini. 

20 Yesus jes jeberserem ga jenmini. 
Jepga jei jeta ga aa ge mirtene atdusaber 
angtane afweraiserem jebar. Ane jei 
Yesus ga aa ge onsobana. 

21 Yesus ane angtane Jei aa jei 
ne tikwebaatinennerem, jei kota 
Kapernaum jep ga aa ge forobitye. 
Nunu Sabat, nunu angtane Yahudimana 
aa jem ge nwinbisiwefaram jama 
ferwenaram, Yesus ga kawetena 
jena angtane Yahudimana aa jep ge 
betwebuwefaram, ane ga towaiwulu 
angtane jam towas-towastababife. 

22 Angtane Yesus aa jei ne sarbasinirim, 
jei taterisi Yesus aa jes nasbabilirim 
jam ne bitbitwebabili, aam temawer 
Yesus Jei enggam towas-towastababili 
angtane baabetabara galserem. Jei jam 
towastababiyen guru-guru Hukumu 
Nabi Musa aa jes tulistababilim aa jei 
ne towas-towastababuwenaram jei 
gamserem gamyan. 

23 Jes jepserem angtane bwat kapka 
aa jei kabwanaram ga kawetetya 
jena angtane Yahudimana aa jep ge 

betwebuwefaram jebe. Angtane jeiserem 
ga gwarenwena uskambar, 

24 "O Yesus, angtane Nasaretmana, 
Aamei Ibaf fortya? Aamei abe ase basIs 
eyeipmini? Aamke enggalf Im fortya, 
ai as Igam kabwaktababif? Ai amsa 
towaswena Aamei nansa. Aameiba 
Angtane ini tabalbalsusu aa jemanem 
folbanaram, Uwa Sanbagirminiwer Ijei 
jelaram." 

25 Yesus bwat kapka jeiserem jes uftana 
enggame, "Se tikwe! Jase totini angtane 
aaiserem jemniwer!" 

26 Bwat kapka aa jei kabwanaram ga 
egegwena jam totinyefe, ane angtane 
jeiserem unggwanfersus ga gin-gintene. 
Jei ga gwarenwena, ane angtane 
jeiserem jemniwer ga totintye. 

27 Angtane seyafter jep jeiserem jei ga 
aa ge bitbitwebili. Jepga jei jen jena ga 
aane tenaaminenne, "Aaje basa, taterisi 
ibirmi aaiserem nei nejesa sarbilirim? 
Jei baabeteme bwat kapkaiserem ga jes 
surbobili jam ge tobitinyefe, ane bwat 
kapkaiserem ga sara, ane ga totintye." 

28 Jepga taterisi Yesusem temawer 
tatarmer ga wofena ona seyafter 
Galileyamanaiserem. 

29 Jes jepserem Yesus ane angtane Jei 
aa jei ne tikwebaatinennerem ga aa ge 
tobitintye jena angtane Yahudimana aa 
jep ge betwebuwefaram jewer. Jepga 
jei ga aa ge sofobili, Yakobuso Yohanes 
jebar, jamere Simon ane Anderyas jem 
jenabo. 

30 Simonem munau tane jei jelem 
nutarap tana, tifin sarsar bwerai falbili. 
Jewer ga Yesus ane angtane Jei aa 
jei ne tikwebaatinennerem jam aa ge 
forobilirim Simonem jenabe, angtane 
Yesus ga aane towastana wini jeiserem 
jem temawer. 

31 Yesus ga gwina wini jeiserem jem 
tarnabe, ane wini jeiserem tafnawer ga 
taabitena, ane wini Jei ga batobili ga 
irwena. Jepga tifin sarsara ga barwebili. 
Jewer ga wini jeiserem jei tumilgala ga 
kitulmini angtane jeiserem jebe. 

32 Gwin seiseyeber, gwere mes kautena, 
angtane bwernabara unggwanfer ga 
aane aftabifelwetya Yesusminibe, 
ane angtane bwata kapka aa jei ge 
kayipminirim jes mese. 

33 Angtane uskambarsus aa jei ge 
nwinbenerem kotana jeiserem jebe, jei 

ga aa ge betwebili jena jeiserem jem 
mukanawer. 

34 Ane Yesus angtane unggwanfersus 
ga waakentababili, bwera-bwerna 
nenesmer jei aa jes ne domolwenaram 
jewer. Ane Jei bwata kapkaiserem 
jes mese jes surbobili. Yesus Jei bai 
bwat kapka jam ge nasbawefe, aam 
temawer bwata kapka jeiserem jei 
mesam ne towaswebana enggame, 
Yesus Jeiba Angtane waakensusu Uwa 
Sanbagirmana. 

35 Gwinibenersus, ona gemerje jam 
nafweyan, Yesus ga irwesa nunuwer, ga 
totintye jenawer, ane ga sofsa tampata 
taman tetenabe kota jitemwer. Jei 
sembayanga jep ga gwebasa. 

36 Simon ane Simonem saraboson 
mesnaiserem jebar jei Yesus ga aane 
terelbene. 

37 Jei Yesus aa galap ne damtanaram, jei 
ga aane bala, "Angtane unggwanfersus 
Ims ne terelbene." 

38 Jengga Yesus ga gunu, "Au, nei 
ganma sofwe aawer. Nei nesa sofwa 
taman-tamna nafsi aam gwetmanap aa 
je ge folbanaram jebe. Ai taterisi Uwa 
Sanbagirmana gamjon jewer gam Age 

nasibenenne. Aiba Ajem temaweram 
fortya." 

39 Ane jewer ga aa ge sofobili ona 
Galileya seyafter gemerserem jewer. 
Yesus taterisi Uwa Sanbagirmanaiserem 
ga nasibenenne jena angtane 
Yahudimana aa jep ge betwebuwefaram, 
ane Jei bwata kapka ga surbobili. 

40 Angtane tifin bwerna aa jemanem 
folbanaram Yesusminip ga jela. Jei 
somwan dumem nwintena, Yesus 
ga bala, "Uwa, afa Aamei jam Is 
gunurum, Aamei baabetabara ai ga asIs 
waakentana." 

41 Yesus angtane jeiserem ga nesiktene, 
jepga Yesus tafna ga tetena, dukap ga 
tosobaaniwili, ga bala, "Ai enggam Ai 
gunu, sya. Se waakenswe!" 

42 Jes jeberserem angtane jeiserem 
bwerna jemna ga barwebanga, tifni 
gamjon waakenmer ga folbana. 

43 Ane Yesus angtane jeiserem ga 
baftana jam sofwefe, ititmer enggam ga 
bala, 

44"Taterisi aaiserem angtane nafis- 
nafsiserem jebe ijam nasipmiyen. 
Jengga jase sofwe imaminip, jeiba 
angtane taterisi angtanemana Uwa 

Sanbagirfe aa jei gwirinfelwenaram. 
Jei aamei is damtanaram enggame, 
aamei imsam waakenswena. Jepga 
is eyebili Nabi Musa fwater aa gemer 
nasbilim: se gulba Uwa Sanbagirfe apgal 
jigala jeiserem Nabi Musa aa jes bilim. 
Jepga angtane ga sege towaswebili 
enggame, aamei bunar-bunarsusfer 
imsam waakenswena." 

45 Jengga angtane jeiserem ga 
sofwa, ane taterisi jeiserem ga 
nasipminenne angtane seyafter 
gemerserem jebe. Jei taterisi jeiserem 
aa jewer nasbinennerem, Yesus ga 
jem temawer taman-tamnap Jam 
kaweteyan. Jei taman sitawer nwini, 
tampata tamanfennaiserem ga jep nwini. 
Jengga angtane unggwanfer taman 
nafis-nafsiserem jewer ge forobuwetya, 
Yesus aa jep nwinirim jebe. 

2 1 Nunu abakferyan Yesus gamjon ga 

warauwa kota Kapernaum je, ane 

taterisi ga aane nasbinenne enggame, 
Yesus mes fortya, jenap nwini. 

2Jepga angtane unggwanfersus ga 

aa ge forobitye, ga aa ge betwebili 
jenabe jamere erge-ergesus. Tampat 
jep nwinfe afa fas, mwa totiyelep ane 

sitawer mese angtane tampata masef ga 
aane terelbaabili jep fyafe. Ane Yesus 
Jei taterisi Uwa Sanbagirmana angtane 
jeiserem jep ga nasipmini. 

3Yesus taterisi jeiserem gemer 
nasipmini, angtane nawer-naura ga aa 
ge jalbili. Jei angtane muli-mulni ga aane 
girinyele Yesusminibe. 

4Jengga jei Yesusem gwetmanaber fas 
jam ge forobiyen, aam temawer angtane 
unggwanfersus. Jepga jei ga aa ge 
tabwili ja bolabe, Yesus aa jeber fitonom, 
jena teselna jem mwongfar ga aane 
fertebisini. Jepga angtane muli-mulni 
jeiserem titik touyap aa jei tantenaram 
ga aane gaartetya, ane newawer ga aane 
tebastaatyene jamer Yesusem tarnabo. 
Jei enggam ga sege towaswebili Yesus 
Jeiba baabetabaram, angtane muli-mulni 
jeiserem jam waakentafe. 

Yesus Jei tousa enggame, "Angtane 
aaiserem jei As mes ne tebana 
ginggitfer." Jepga Yesus angtane 
muli-mulni jeiserem ga bala, "Am tane, 
etam-etama kapka imnaiserem Ai is 
Ames wirulbono." 

6 Ane jes jepserem guru afweraiserem 
Hukumu Nabi Musa aa jes tulistababilim 

aa jei ne towas-towastababuwenaram 
afwer ga jep ge nwinbene. Guru-guru 
afwenefener jeiserem jei jelem inipfener 
enggam ga aa ge gubinenne, 

7"Jeje bafa Angtane aaiserem 
enggam ga gunu? Jei game aa jewer 
nasounaram, Jei Jena ga jem gaartena 
Uwa Sanbagiri gamserem! Angtane 
afa fas etam-etama kapka jei wirulfe, 
jengga Uwa Sanbagiriserem jetefener 
Jei etam-etama angtanemana gam 
wirulbono.”" 

SYesus Jei Jelem inibe mesam 
towaswena jei aa gam ge gubilirim jelem 
inibe, ane Jei ga aa balbabili, "Jeje bafa 
aamei gam ga ima gunu ilem inibe? 

9 Masef unggwasbiliserem ga fwersa 
Ai angtane muli-mulinfe jes eyebife: 
Afa Ai enggam As gunu, 'Etam-etama 
kapkaiserem imna mes wirulbono.' afa Ai 
enggam As gunu, 'Se irwe, tikara imna 
ga is goltena, ane ga is wofena!'? 

10 Aj nawersamer samfer As eyemini. 
Namwer aas jepserem Ai ibe isa 
Ajam gwerauwulmif enggame, Ai 
Tane Angtanemana, baabeta Amna 
uskambar ogiri aaiserem jebe enggalfe, 
angtanemana etam-etama kapka 

seyafter Ajem wirtabaipmife. Aamei 
jeiserem game isa towaswebili, Ai 
angtane aaiserem As waakentana." 
Jepga Yesus ga bala angtane muli-mulni 
jeiserem, 

1! "Ai ims bala, jas irwe, tikar imna 
ga is goltena, ane ga is warauwa ilem 
jenabe!" 

1? Angtane jeiserem ga irwena, 
ane jes jeberserem jei ga tikara 
jemna aa goltena, ga totini. Angtane 
unggwanfersus seyafter jep jeiserem jei 
ga aane gerebana, ane seyaftersus ga 
aa ge bitbitwebili. Ane jei Uwa Sanbagiri 
enggam ga aane pujitene, "Bwembwema 
enggalaiserem gemerje fas afa nejama 
domolyan!" 

13 Jepga Yesus gamjon warauwa 
foboga Galileya jem eyebe. Ane angtane 
unggwanfersus ga aa ge forobitye 
Yesusminibe, ane Yesus angtane 
jeiserem ga towas-towastababili. 

14 Jepga Yesus ga jep wofena, ane 
angtane pajak doini aa jei taabilirim 
enggalfe pemerintafe gam kitulmif, 
angtane jeiserem ga damtana kantorap 
nwini. Angtane jeiserem bosna Lewi, 
tane Alfeusmana. Yesus ga bala, "Aamei 

Ams onsoba!" Jewer ga Lewi ga irwena, 
Yesus ga onsobana. 

15 Jepga abakferyan, Yesus ane angtane 
Jei aa jei ne tikwebaatinennerem 
jei Lewim jenap ga ge sofobili jam 
dwenfe. Jei aa jep dwenaram, angtane 
unggwanfersus ga aa ge forobitye 
jebar seyafter ga dwena. Afwer ga 
angtane nafsi pajak doini aa jei gane 
tebabinennerem, afwer ga angtane 
etam-etamabaraiserem nenes mesna. 

16 Guru-guru Hukumu Nabi Musamana 
aa jei ne towas-towastababuwenaram 
jei Farisim safna, jei Yesus ga 
damtana, angtane pajak doini aa 
jei ne tebabinennerem jebar, ane 
angtane etam-etamabara jebar dwena. 
Jepga jei angtane Yesus aa jei ne 
tikwebaatinennerem ga tenebaabili, 
"Jeje bafa Yesus Jei angtane pajak doini 
aa jei ne tebabinennerem ane angtane 
etam-etamabara jebar seyafter ga 
dwena? Gam je kapka!" 

17 Yesus taterisi jemnaiserem aa 
galap sarbilirim, Jei ga balbabili, 
"Angtane bwerayanaiserem jei jam 
gwiyan doktorminibe, jengga angtane 
bwernabara tefner jei gam gwina. Ai ke 

enggalf Ai fortya angtane jena enggam 
aa jei gam balaram, 'Maa, ai ames 
waakenswena, etam-etama amna fas.' 
ga jes jenbebif. Jengga Ai Agalf fortya, 
angtane etam-etamabaraiserem jam ge 
tikwebif jelem etam-etamawer, ga jes 
jenbebif." 

18 Nunu afweraiserem jeme, angtane 
Yohanes aa jei ne tikwebaatinennerem, 
ane angtane safna Farisimana, jei jam 
ne dwenyan enggalfe jei Uwa Sanbagjiri 
gam ne pujitefe. Angtane afweraiserem 
ga aa ge jalbili Yesusminibe, ane 
Yesus ga aane tenebana, "Angtane 
Yohanes aa jei ne tikwebaatinennerem, 
ane angtane safna Farisimana aa 
jei ne tikwebaatinennerem, jei jam 
dwenyan enggalfe jei Uwa Sanbagjiri 
gam ne pujitef. Jes gamserem je 
waakensusu. Jengga angtane Is jei ne 
tikwebaatinennerem, jei jes gemerserem 
jam ne eyebiyen. Jeiserem kapka. 
Angtane nafsi jei waakena gane 
eyebili, jeje bafa angtane Is jei ne 
tikwebaatinennerem, jei waakena gam 
jam ne eyebiyen?" 

19Yesus ga tamawolbaabili Jelem 
temawer, "Masara anggwana wini jep 

gam gularam, anggwana wini jei golfe 
jei jebar aa gemer ge nwinbenerem 
masara jeiserem jebe, angtane masara 
jeiserem aa jei ne onsobilirim, bunarsus 
jei ga sene dwena ini saaser-saasermer. 
Anggwana wini jei golfe jei jebar aa 
gemer ge nwinbenerem masarabe, 
angtane masara Jjeiserem aa jei ne 
onsobilirim, jei dwena jam tikweyan 
enggalfe Uwa Sanbagiri gam gane 
pujitefe. 

20 Jengga se fortya nunu anggwana 
wini jei gulaiserem, anggwana jeiserem 
ginanggwana jemna ga sene gaariufenne 
jemniwer. Jes jepserem jei ga jam ne 
dwenyan, aam temawer ini jemna jam 
ge jenbamini, ane jei sembayanga gane 
gwebana Uwa Sanbagiri jam pujitefe. 
Jes gemerserem aaiserem jegme gemer, 
angtane aa jei ne tikwebaatinennerem 
Amna, afa Ai jebaner Agma nwini aafe, 
jei jamer se dwenwena nunu jeber-jeber 
ini saaser-saasermer." 

21 Jepga Yesus Jei seisya taterisi 
aaiserem ga nasipmini, jega angtane 
sege towaswebili, jei taterisi waakena 
ibirmiserem Yesus aa jes nasbilirim, 
jei jam ne dupdupbulyon osiri 

fwatermanaiserem jebar. Seisya taterisi 
ga aas: "Angtane afa fas jei fenbit 
ibirmi jam wirtayana jam gaarteyan 
enggalfe, jem gam motolsini bajunu 
fwatermana jem biti gam waakensof. Afa 
jei bajunu jeiserem jam se wirsonaram, 
fenbit ibirmi jeiserem je ga bitsosini 
bajunu fwatermanaiserem jewer, ane 
bajunu fwatermana je gam bitnetini 
unggwanfersus. 

22 Jeiserem jes gamserem aaiserem 
jegme gemer: Angtane afa fas fo 
angguru ibirmi jam suwulntefe, kambing 
tifin fon fwatermanaiserem jebe, ga aam 
temawer fo angguru ibirmi jeiserem, ga 
jese gwebili kambing tifin fon jeiserem 
ga sene bitnetini. Jepga fo angguru 
jeiserem ga gam suwetini, ane kambing 
tifin fon jes mese ga gam kabwakswena. 
Wowo, gamyan. Jengga enggam, fo 
angguru ibirmiserem ga kambing tifin 
fon ga ibirmiter gane suwulntena, ga jep 
gane bokola." 

23 Nunu Sabateme, Yesus ane angtane 
Jei aa jei ne tikwebaatinennerem ga 
ge wofebili gandum makan nenennabe. 
Jei aa gemer ge wofebilirim, angtane 

Yesus aa jei ne tikwebaatinennerem jei 
gandum ga aane fulu jam tombaabife. 

24 Ane angtane safna Farisimana 
afweraiserem jei ga aane damtabili, 
Yesus ga aane bala, "Se damtabi! 
Nunu Sabateme nei awelna nejama 
gwebiyen, jengga angtane Imna Is jei 
ne tikwebaatinennerem jei ga gandums 
ne fulu. Jei gam aa jewer ne eyebilirim, 
jei awelna jem ne gwebili, Hukumu Nabi 
Musa aa jes tulistababilim jei ga jes ne 
ayebili. Jeje bafa angtane Imna Aamei Is 
jei ne tikwebaatinennerem etam-etama 
kapka jes gamserem ga aane eyebili, 
nunu Sabateme?" 

25Yesus ga tamawolbaabili, "Aamke 
gemerje ijama gerabisteyan nem 
asal-asala Raja Daud aa jes eyebilim, jei 
ane jem afelen mesna tumilgala fas, wisi 
aa galap ne folbamilim? Aamke ijama 
towasweyan? 

29Jei ga aa ge kabwitel Jena 
Uwa Sanbagirmana kota Nobwer. 
Jes galapserem Abyatar jei imam 
sanbagirsusfe jei gwena. Jei rotini Uwa 
Sanbagirmanaiserem Raja Daudf jei 
kitulbol. Jei rotini ga tumil, ane afwer ga 
golmil jem afelen mesna jebe. Jei game 

aa jewer ne eyebilim, safe Hukumu 
Nabi Musa aa jes tulistababilim aas 
galserem: Rotini Uwa Sanbagirfe jesa 
gulbanaram, angtane jei rotini jeiserem 
jam ne tumilyen, jengga rotini jeiserem 
ga imam tefner samfer jei gane tumili." 

27 Ane Yesus gamjon ga balbabili, 
"Uwa Sanbagiri angtane gwanan aa jes 
eyebalam, jes jepserem Uwa Sanbagiri 
ga gul, 'Nunu Sabat aaiserem Ai ga ibe is 
Ajes bilipmini, aamei jem awelna ijama 
gwebiyen. Jeke enggam, nunu Sabat 
igsusu angtaneminiwer, jengga igsusu 
ga angtane nunu Sabatminiwer.' 

28 Ai Tane Angtanemana, Aiba 
Tuhansam, Ai baabetabara enggalf 
Agam bili, angtane bas gane eyebili nunu 
Sabateme." 

1 Jepga Yesus gamjon ga kawetena 

jena angtane Yahudimana aa jep ge 
betwebuwefaram jebe. Angtane aasaje 
ga jep nwini, tafna afwenefener aa 
jemanem terbenerem. 

2 Ginanggwa Yesusmana jei ga jep 
ge nwinbene. Jei Yesusfe kapkaiserem 
jes ne terelbef, jei enggam ge gubif, 
"Yesus Jei kapka gam eyebili!" Jega 
jem temawer jei Yesus ga gemer 

ne gerebana, angtane afa kese 
waakentana nunu jeiserem jeme, nunu 
Sabat. Afa Yesus Jei angtane jam se 
waakentanaram, jei enggam ga sege 
gubili, "Yesus Jei awelna gam gwebili 
nunu Sabateme, nunu nei awelna 
nejama gwebiyen. Je kapka." 

3Yesus ga angtane tafna aa jemanem 
terbenerem ga bala, "Au, sa jal, aaf ga 
is fina nenennaber!" 

4 Ane Yesus ga angtane jep aa jei 
ge nwinbenerem ga tenebaabili, 

"Jei bas batabil Hukumu Nabi Musa 

aa jes tulistababilim jebe? Nei bas 
negama eyebili nunu Sabateme? Ke 
waakenaiserem jesma eyebili, afa 
kapkaiserem jesma eyebili? Ke angtane 
jam waakentaasif, afa jam munbof?" 
Jengga jei jam ge tamawolbiyen, jafner 
ge nwinbene. 

Yesus Jei angtane unggwanfer 
jeiserem ga gerebaabisnenne, Jelem 
inipfener nasbabili. Ane ini Jeman jegme 
aa jenbana, aam temawer angtane 
jeiserem jemna duka kekelna, ane jei 
jam ge towaswebiyen enggame angtane 
jam batobalaiserem jeiba waakenam. 
Jepga Yesus ga bala angtane tafna aa 

jemanem terbenerem, "Tafna imna 
se nornorsosi!" Jei tafna jemna ga 
nornorsosini, ane tafna jemna gamjon 
ga waakennebana. 

6 Angtane safna Farisimana aa ge 
tobitintye jena angtane Yahudimana aa 
jep ge betwebuwefaram jeiserem jewer. 
Ane jes jeberserem jei ga Herodesem 
safan mesnaiserem jebar ge betwebili. 
Jei ula ga aane tagalsini Yesus jam ne 
munbofe. 

7 Jepga Yesus ane angtane Jei aa jei ne 
tikwebaatinennerem ga aa ge tobitintye, 
ga aa ge sofobili foboganabe, foboga 
bosna ga Galileya. Ane angtane ona 
Galileyamana unggwanfersus Yesus 
ga aane onsobana. Ane angtane ona 
Yudeyaminiwer jei mese jei ga aa ge 
jalbili Yesus jam ne onsobafe. 

8 Ane angtane afwer kota Yerusalemwer 
ge jalbili, ane afwer ona Idumeyawer, 
ane afwer Fona Yordan jimwer, ane 
afwer kotana Tirus angtane jewermana, 
ane angtane kota Sidonmana. Jei 
seyafter Yesusminip ge sofobifelwetya, 
aam temawer jei taterisi Yesus aa jes 
eyebaabuwenaram jes ne sarbabuwena. 

9 Angtane aa jei ge forobuwetyaram 
ga unggwanfersus, jei Yesus jam ne 
gwetmantaasif. Jega jem temawer Yesus 
ga angtane aa jei ne tikwebaatinennerem 
ga balbabili, "Atf sa terel! Atdusa jam 
isa domolaram, ga isa menetulsini Ai jep 
gam As juwili." Yesus Jei jes gamserem 
gam aa jewer balbabilirim, Jei ga enggalf 
balbabili, jega angtane unggwanfer 
jeiserem jei Yesus jam ne baftananayan. 

10 Yesus angtane anesus fwater mes 
waakentababili bwera-bwerna nafis-nafsi 
jei aa jes ne domolwenaram jewer. 
Jega jem temawer angtane seyafter 
bwernabaraiserem jei jena ga aane 
bafsonanna enggalfe tatarfer gam gwif 
Yesusem gwetmanaber, Yesus jam ne 
entefe, bwernawer gam waakenswef. 

11 Ane angtane bwata kapka aa jei ge 
kayipmuwenaram, jei Yesus aa galap 
ne damtanaram jei jen jena ge janbili 
Yesusem tarnabe, aam temawer jei mes 
ge towaswebili Yesus ba baabetabara. 
Ane ga gam gwarenwena, "Aameiba 
Tane Uwa Sanbagirmanam!" 

1? Jengga Yesus ititmer ga balbabili 
bwata kapka jeiserem, "Angtane nafsi 
ijama towastababiyen Ai nansa!" 

13 Jepga Yesus ga tauna taarenabe, 
ane angtane Jena aa jes balbabilirim ga 
jenbebili. Angtane jeiserem Yesusminibe 
ga aa ge forobitye. 

14Yesus angtane dua belas ga 
destabaabili angtane seyafter jeiserem 
jemniwer. Yesus angtane dua belas 
jeiserem ga balbabili, "Ai aamei isAs 
destabaabili enggalfe, aamei Abara 
nwinf. Ane ga enggalf Ai aamei jam isAs 
baftabilirim aamei gam isa sofwa, Taterisi 
Waakena Uwa Sanbagirmanaiserem 
igama nasbinennef! 

15 Ane Ai baabeta ibe isAs golmini 
enggalfe bwata kapka jem igama 
surbobife." 

16 Angtane dua belas jeiserem Yesus aa 
jes destabaabilirim, jemna bose-bosna 
ga aas: Simon, (jemna bosna afwer 
Yesus aa jes gulbanaram ga Petrus). 

17 Yakobus ane osona jemna Yohanes, 
tannawan Sebedeusmana. (Tannawana 
jeiserem jemna bosna afwer aa gam ne 
jenmuwenaram ga Boanerges. Bosna 
jeiserem jem igiserem ga enggam 
"Tane irismana". Jei irsi aa gam 
gam gwenaram, jei ga gam gangge 
nasowena.) 

18 Anderyas, Filipus, Bartolomeus, 
Matius, Tomas, Yakobus tane 
Alfeusmana, Tadeus, Simon angtane 
Patriot, 

19 ane Yudas Iskaryot, angtane Yesus 
aa jei geram angtane kakalaiserem jem 
tafnabe. 

20 Yesus jepga gwina Jem jenabe. 

Jes jepserem angtane unggwanfersus 
ga aa ge forobuwetya jamere 

Yesus ane angtane Yesus aa jei ne 
tikwebaatinennerem jei dwona jam ne 
domolyan jam twenfe. 

21 Angtane afweraiserem ga aa 
ge gubili, "Yesus Jei miriwer mes 
kabwakswena syefer nasouna!" Ene 
Yesusmana, ane Jelem osona, ane Jelem 
afelen mesna, jei taterisi jeiserem jam 
aa galap ne sarbilirim, jei ga aa ge 
sofobili Yesus jam ne gaariufenefe. 

22 Guru-guru afweraiserem Hukumu 
Nabi Musa aa jes tulistababilim aa jei 
ne towas-towastababuwenaram, jei ga 
aa ge jalbili kota Yerusalemwer. Jei ga 
aa ge gubili, "Belsebul jei sanbaka bwat 
kapka seyafter gemerserem jemniwer, 
jei Yesusem inip nuniton." Angtane 
afweraiserem ga aa ge gubili, "Belsebul 

jei baabeta Yesusfe mes gulbana, jega 
jem temawer Yesus Jei samfer bwata 
kapkaiserem jem se surbobili." 

23 Jewer ga Yesus angtane unggwanfer 
jeiserem ga jenbebili, ane seisya 
taterisi jep ga nasipmini. Jei ga enggam 
nasipmini: "Jeje fomfoma bawas jei jena 
gam suribene? 

24 Angtane negara daamfennaiserem 
jep aa jei ge nwinbenerem, afa jei 
jam gangge syensyanwebilirim safna 
nafis-nafismer, ane safna jeiserem jei 
ga jena gane uskamswemini ane jei 
ga gangge erabana, afa ga gam jes 
gemerserem, gam jega negara jeiserem 
jei ga wasferwebili. 

25 Ane wini yo anggwana jelem 
tannabaner aa jei gangge nwinbenerem 
jena daamfennaiserem jebe, afa jei 
jena jam gane uskamsweminennerem, 
waakenfer jam ge nwinbeyen, wini yo 
anggwana ane tanna jelemana jeiserem 
gwela jemna gam kabwakswemini. 

26 Ane bawas ane bwata kapka jei 
aa jei ne onsobanaram, afa jei jenjen 
jam gangge erabanaram, jepga gangge 
syanwena, ane bawasa jemna baabeta 
fas jamere bawas jei bar. 

27 Angtane baabetyenaiserem jei jam 
gam gunurum jam kawetefe angtane 
baabetabaraiserem jem jenabe enggalfe 
apgal jigala gam komkomtababisif, jei 
angtane baabetabara gwanan ga jam 
gam tafresnenne. Jepga jei apgal jigala 
jemna ga gam komkomtababisini. 

28 Gasa sarsi! Angtane etam-etama 
jam gam eyebilirim, ane Uwa Sanbagjiri 
gam imei-imeitana, afa jei jam gam 
tikwenaram etam-etamawer, Uwa 
Sanbagiri angtane jeiserem etam-etama 
jemna gam wirulbono. 

29 Jengga angtane Mafnana Uwa 
Sanbagirmana Jem temawer nimnafer 
aa jei gam nasbilirim, Uwa Sanbagiri 
Jei etam-etama kapka jeiserem Jam 
wirulboyon. Etam-etama jeiserem jeba 
etam-etamsam gemer gam folbana, jam 
barwebayan jamer abak-abaksus." 

30 Yesus seyafter jes gamserem gam 
aa jewer gunurum, Jei ga aam temawer 
gunu, angtane Yesus enggam aa jewer 
ne balaram, bawasa jei ga Yesusem inip 
nuniton. 

31 Jepga Yesusem eneserem ane 
Jelem oson mesna ga aa ge forobitye. 
Jei sitawer ge fibili, angtane nafsi ga 

aane baftana Yesus jei gaartaabonfe 
mwonawer. 

3? Angtane ga unggwanfersus Yesusem 
gwetmanap aa jei ge nwinbenerem, 
angtane jeiserem jei Yesus ga aane bala, 
"Iye ane Im oso mese jei sitawer ge 
fibitne, Ims ne jenbetne." 

33 Yesus ga tamawolbaabili, "Iye ane 
Am oso mese jeje nansa?" 

34 Jepga Yesus ga angtane seyafter 
jep aa jei ge nwinbenerem ga 
gerebaabisnenne, ane ga gutena, 
"Angtane aaiserem jei mese iye ane oso 
Amna. 

35 Angtane aa jei ne eyebilirim Uwa 
Sanbagiri aa gemer gam gunurum, 
angtane Jjeiserem jei ga iye mese oso 
Amnaiserem, bunar-bunarsusfer ga jes." 
4. 1 Yesus angtane gamjon towas- 

towastababili fobogana Galileya 
je. Angtane aa jei ge forobuwetyaram 
ga unggwanfersus, angtane jeiserem 
unggwanfer jam ne eterbiyen. Jei jam aa 
ge betwebilirim jamer durga. Jega jem 
temawer Yesus ga juwili atdusa jep aa jei 
tenaram jebe, ane fonawer bastowaifer 
ga agasiwili. Angtane unggwanfer 
jeiserem jei ga foboga eyep ge fibili. 

2Jepga Yesus taterisi nafis- 
nafsiserem jem temawer ga towas- 
towastababili. Taterisi jeiserem Jei aa 
jes nasbaipminirim jeba seisya taterisi. 
Jei ga enggam towas-towastababili: 

3"Sa sar! Angtane makan anggwa ga 
sofna twam tanes tonolf makanabe. 

4Jei twam tanna jam aa galap 
fasawolnannaram, twam tanna 
afweraiserem ga nelep ge janbili. Jepga 
junu ga aa ge forobitye, twam tanna 
jeiserem ga aane tombaabili jamer bar. 

> Ane afwer ona tunabaraiserem jep ge 
janbili, ona unggwanfer fas. Twam tanna 
jeiserem ga aa ge kokosbili tatarmer, 
aam temawer ona bastowaifer. 

5Jengga gwere kakala jam gam 
anggasyetyaram, twam tanna kokosa 
jeiserem ga gangge werenswebili, ane ga 
gangge serteswebili, ga gangge terbili, 
aam temawer tarna uskambarsus jam 
ge kabwiteyan onabe. 

7 Ane twam tamna afwer ga ona tini 
utuboroserem ga jep ge janbili. Tini 
utuboro jeiserem jam gangge kokosbili 
jamere unggwan-gwansus, ane twam 
tanna jep aa je ge kokosbilirim ga 
matabili, jamer twam tanna kokosa 

jeiserem aa ge aralakswebili, jam ge 
taabiyen. 

8 Jengga twam tanna afwer ga ona 
waakenaiserem jep ge janbili, ga aa 
ge kokosbili jamere aa ge unggwan- 
gwanswebili, ane igiserem ga aa ge 
taabili. Igi aa jei ge taabilirim, afwer ga 
30 gemer ge taabili, ane afwer ga 60 
gemer ge taabili, ane afwer jeiserem 
jemna 100 gemer ge taabili." 

9 Taterisi jeiserem jem igiserem aa jes 
syawulsinirim twam tanem temawer 
jama tabanulurum, Yesus ga balbabili, 
"Afa aamei imwanabara, taterisi Amna 
As jam isa saribene, ane waakensusfer 
isa towaswebili." 

10 Jepga Yesus Jentowai aa galap 
nwinirim, angtane taterisi aa jei ne 
sarbisinirim twam tanem temawer, 
ane angtane dua belas Jei aa jei ne 
tikwebaatinennerem, jei seyafter ga aa 
ge jalbili Jemnibe. Yesus ga aane bala Jei 
taterisi Jei aa jes nasbilirim jem igiserem 
jep jam towasulmife. 

ll Yesus ga balbabili, "Taterisi nunu 
Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe, Uwa Sanbagiri 

taterisi jeiserem jemna igiserem Jam 
towasulmiyen angtanefe jamer abaka. 
Jengga namwer aas jepserem Uwa 
Sanbagiri Jei waakenaiserem Jemna ibe 
is mesam kitulmini, jega enggalf aamei 
gam isa towaswena taterisi jeiserem 
jemna igiserem. Jengga angtane Ams 
tikwebaatiyeneiserem, Ai taterisi jem 
igiserem jes Agam syawulsinirim, Ai jei 
jem Agam towas-towastababili. 

12 Ai jes gemerserem As towas- 
towastababili jega: 'Angtane jeiserem 
bunarsusfer ga sene anggabisini, 
jengga jam domolyan. Jei sene sarbili, 
jengga jam ge towaswebiyen. Jengga 
angtane jeiserem jam ge irfwebiyen 
etam-etamawer enggalfe, Uwa Sanbagiri 
Jei etam-etama kapka jemna gam 
wirtabaipmife."" 

13 Jepga Yesus ga balbabili jei, "Aamke 
seisya taterisi aaiserem jem igiserem je 
ke ijama sarbiyen? Afa aamei taterisi 
aaiserem ijama sarbiyeneye, gam jega 
fomfoma aamei seisya tateris nafsiserem 
ga isa sarbili waakenfer? 

14 Taterisi jeiserem jem igiserem 
aa jes syawulsinirim je ga enggam: 
Makan anggwana twam tanna aa 

jei fasawolnannaram, jeiba angtane 
taterisi Uwa Sanbagirmana aa jei gam 
nasibenenewenaram. 

15Twam tanna nelep aa jei ge 
janbilirim, twam tanna jeiserem 
ga enggam: Angtane taterisi Uwa 
Sanbagirmana aa jei ne saribenerem, 
jengga bawasa tatarfer jam gam 
fortyaram, taterisi jeiserem jem iniwer 
ga gam amsonmihni. 

16 Twam tanna afwer aa jei ge janbilirim 
ona tunabaraiserem jebe, twam tanna 
jeiserem je ga enggam: Angtane 
taterisi Uwa Sanbagirmana aa jei gane 
sarbilirim, ane tatarfer ga gane taabili ini 
saaser-saasermer. 

17 Jengga taterisi jeiserem jelem 
inibe waakenfer jam ne eganulsiyen 
abakfer. Jepga afa jei kabwaktala jam 
gane domolaram, afa jei jam gane 
tamtamtababili aam temawer jei taterisi 
Uwa Sanbagirmana mes ne taabili, 
jei taterisi jeiserem tatarfer ga gane 
dirinswebili, ane ga gangge waraubili 
etam-etama jelemanaiserem jebe. 

18 Twam tanna afwer aa jei ge janbilirim 
ona tini utuboroserem jem nenennabe, 
twam tanna jeiserem ga enggam: 

Angtane taterisi Uwa Sanbagirmana aa 
jei ne sarbilirim, 

19 jengga ini jemna jam gangge 
eseswebamini gwela ogiri aaiserem jem 
temawer, ane doim temawer. Jei ini 
enggam gangge folbamini apgal jigala 
unggwanfer ne damtabif. Jega jem 
temawer taterisi Uwa Sanbagirmana jei 
aa jes gane sarbisinirim, ga jem gane 
mastabili jelem inibe jamere jam ge 
taabiyen. 

20 Ane twam tanna ona waakenaiserem 
jep aa je ge janbilirim, twam tanna 
jeiserem ga angtane enggalaiserem: 
Angtane taterisi Uwa Sanbagirmana 
jeiserem aa jei gane saribenennerem 
waakenfer, ane jelem inip ga gane 
eganulsini waakenfer. Jei waakena tefner 
ga gane eyebili jamere waakenaiserem 
gangge taabili, igiserem afwer 30, afwer 
60, afwer 100." 

21 Yesus gamjon ga balbabili, "Afa 
aamei pelitana jam igama dowolaram 
gwineme, pelitana jeiserem ga fof igama 
gaarantena? Ke enggam burwam igama 
motolsini jega nafa fas jam falbiyen, 
afa titik gwonap igama gwaalaniwili 
jam syetasife? Fas, bunar-bunarsus 

gamyan. Jengga enggam, pelitana 
jeiserem ga tampata dwafennaber igama 
gwaalantena jega nafa unggwanfer ga 
gam falbili, aamei waakenfer ga igama 
anggasini. 

22 Taterisi Uwa Sanbagirmana namwer 
aas jepserem aa je ge syetabaabisinirim, 
taterisi jeiserem angtane galap sene 
towaswebabifi. Ane taterisi angtane jam 
ne towaswebiyeneiserem, galap je ga 
sene gweraulmifi. 

23 Afa aamei imwanabara, taterisi Amna 
As jam isa saribene, ane waakensusfer 
isa towaswebili." 

24 Jepga Yesus gamjon ga balbabili, 
"Seyafter aamei ijesa sarbabisinirim, 
je ga waakenfer isa sarbabisini. Uwa 
Sanbagiri Jei taterisi waakenfer is 
nasipmini, taterisi seyafter jeiserem 
waakenfer ga ima sarbabili, ane Jei 
gamjon ga is golmini. 

25 Ga jem temawer, gasa sarbisi 
waakenfer, aamei taterisi Amna ga 
fomfom isa sarbili. Gasa sarbisi, aam 
temawer angtane aa jei sarbisinirim 
ini waakenaiserem jeme, ane taterisi 
Amna jam taayibef, angtane jeiserem jei 
gamjon Taterisi Waakena jem temawer 

gase sarbisini waakenfersus. Jengga 
angtane baif gwelaiserem jam sarbisife, 
Uwa Sanbagiri Jei se amsonbana 
jemniwer, jei aa jes towaswebilirim 
bastowaifer jeiserem." 

26 Yesus seisya taterisi gamjon ga jes 
nasbili enggame: "Nunu Uwa Sanbagiri 
Jei aa jem nwinirim anggwabura 
seyafter gemerserem jem Sanbakfe, 
nunu jeiserem ga enggam fala taterisi 
twam tanem temawer gamserem: 
angtane twam tanna jelem makanap 
jam fasawolnanala gamserem. 

27 Angtane jeiserem gwinem jam gam 
tatifi, gwinibener gam irwesa. Nunu 
jeber-jeber jei aa gemer gwenaram, 
twam tanna jeiserem gangge kokosbili, 
ane ga gangge unggwan-gwanswebili. 
Jengga angtane jeiserem jei teisyena 
twam tanna jeiserem fomfom gangge 
etamwebilirim jam ge kokosbife ane 
jamer aa ge unggwan-gwanswebili. 

28 Ona twam tanna aa jep gam 
fasawolnannaram, ona jeiserem twam 
tanna ga jener gam gwebabili jam 
ge kokosbife. Nabal-nabalsusu ga 
tarnaiserem je gangge subamitye, 
ane gamjon ga sofaiserem jes gam 

tosobaipmisini, ane alnaiserem ga 
gangge subamitye jamere gangge 
unggwan-gwanswebili. Jewer ga gangge 
eseberswebili, ane igiserem ga gangge 
taabili. 

29 Ane tannaiserem jam gangge 
berswebilirim, angtane jeiserem ga gam 
jela titantanna jeiserem ga gam fulu." 

30 Ane Yesus gamjon ga tenebaabili, 
"Nei bam nesa armansosini nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe? Nunu jeiserem ga enggam 
fala taterisi aaiserem jem igiserem Ajes 
syawulsinirim jes gamserem. 

31 Nunu jeiserem je ga taterisi eremu 
tanna aas galserem ga gase fala: 
Angtane eremu tanna bastantouya gam 
goltena, ane ga gam tonola onabe. 

32 Eremu tan jeiserem safe 
bastantowaisusu, jengga je jam aa jep 
gam tonolaram, ga gam kokosbili, ane 
ga gam etamwena tini unggwandwasfe, 
tirni jemna mese unggwandusa. Ane tini 
jeiserem jem tirnibe junu ga gola jep ga 
gane eyebaabili." 

33 Yesus seisya taterisi unggwanfer jes 
galserem Jei jes nasipmini enggalfe, 

taterisi Uwa Sanbagirmana jem gam 
towas-towastababif. Daamfenna jam 
gane sarbilirim, gamjon nensaiserem 
gam golmini. 

34Yesus Jei seisya taterisi angtanefe 
ga jetefener towas-towastabaipmini. 

Jei jeber-jeber Jam gam towas- 
towastababilirim, Jei seisya taterisi 

ga jetefener gam nasipmini. Jengga 

Jei jentowaifer angtane Jemna aa jei 

ne tikwebaatinennerem jebar jam 
gangge wofobilirim, ane aa jep gangge 
nwinbenerem, jes jepserem Jei taterisi 
jeiserem jem igiserem ga gam nasipmini. 

35 Nunu dafef jeiserem, Yesus ga 
angtane Jei aa jei ne tikwebaatinennerem 
ga balbabili, "Au, nei ganma sofwe 
fobogana jimwer!" 

36 Jepga angtane unggwanfer ga aane 
mirtebitefala, jei ga aa ge jubiwili 
atdusabe Yesus aa jep nunitonom. 
Yesusfaner ga aa ge awelbili foboga 
jimwer. Afwer atdusa nafsiserem jepga 
jubiwili, ga aane onsobana. 

37 Deye sanbagiri ga aane forobatya, 
ane muru unggwanfer ga atap denwetya, 
muru ga aane bowetini atap. Atdusa 
jeiserem fona amkom je ge tenbitye. 

38 Ane Yesus ga atdusa burawer tantena 
bantal sagabe. Jepga angtane aa jei ne 
tikwebaatinennerem ga aane irtetena, 
ga aane bala, "Guru, jas irwe! Aamke 
teisyena nei amkom nefoma altili?" 

39 Jei ga irwena, jewer ga deye yo 
fobogana ga ofsobana enggame, "Sa 
tikwe! Jafner is fala!" Ane deye ga aane 
tiknebana, ane fona jafner ga fala. 

40 Jepga aa balbabili, "Aam je bafa erne 
game? Aamke enggam ima gunu, Ai 
baabeta fas?" 

41 Jengga ga aa ge erebili uskambar, 
ane jena ga aane tenaaminenne, "Aaje 
nansa? Deye yo fona taterisi ga Jemna 
gangge saribene!" 

5 1 Jepga aa ge forobili foboga jimwer 
ona bosna Gerasa je. 

“Yesus atawer jam aa galap 
jutetyaram, angtane bwata kapkaiserem 
aa jei kabwanaram ga bitis tampatawer 
jela, jei Yesus ga damtana. 

3 Angtane jeiserem jei jentowai nwini 
bitisibe, ane angtane nafsi jei jam ne 
tafreyan ranteme. 

4 Angtane jeber-jeber tufa yo tafna 
jemnaiserem ga aane faarebana 
ranteme, jengga rantai jeiserem jam 

gam deksona jamer te. Baabeta jemna 
unggwanfersus, baabeta angtane 
nafsiserem jemniwer. Angtane jei masef, 
jei jam tebayan enggalfe gam tikwefe. 

3Gwin gwer jei bitis tarnap, ane 
taaren tarnap jep gam wofena, ga jep 
gam gwenanna, ane jena jam gam 
targabaasnenne tonem. 

6 Angtane jeiserem jei Yesus bijauwer 
jam aa galap damtanaram, jei ga 
nunggiryele Yesusminibe, jepga 
somwan dumem ga nwintena Yesusem 
danggonawer, Yesus ga sembatana. 
Yesus bwat kapka ga bili, "Aamei bwat 
kabwak, jase totinye angtane aaiserem 
jemniwer!" Bwat kapka jeiserem 
ititmer ga nasowena, "Aamei amnibe 
as Ibas eyeibefe, o Yesus Tane Uwa 
Sanbagirmana, Uwa Sanbagiri angtane 
aa jes ne gaartenaram tagarsusup? 
Bosna Uwa Sanbagirmana, ai Ims bala, 
Aamei ai ase Ijam tamtamtayan!" 


3 Jepga Yesus angtane jeiserem ga 
tenebana, "Imna bosna nansa?" Jei ga 
tamawola, "Bosna amna 'Unggwanfer”, 
aam temawer aiba unggwanfer jemnibe." 

10 Ane bwat kapka jeiserem ititmer ga 
bala, "Safnant, ai as Ijam surbobiyen ai 
ajama sofwefe ona aaiserem jewer." 

11 Otumu jes jepserem twena 
unggwanfersus ga jep naawena, 
tumilgals ne terelbaabili. 

12 Ane bwat kapka jeiserem Yesus 
ititmer ga aane bala, "Ase enggam se 
balbabi, 'Aamei twenminip sa gwi!', ane 
ai ga asa kawetena twenminibe." 

13 Yesus ga ula jemnaiserem jeter ga 
taayipmini. Ane bwat kapka jeiserem 
ga aa ge tobitintye, jepga twenminip ga 
aa ge kabwitena. Twena jeiserem ga 
enggammer 2.000. Twena Jjeiserem ga 
aa ge nunggirbili, ane ga aa ge janbiton 
obinfiwer jamer foboganabo, jepga aa 
ge albitini, jamer futu. 

14 Jepga angtane twena aa jei 
ne gerebaabisnennerem, ga aa ge 
nunggirbili, ane taterisi ga aane 
nasbinenne kotanap ane taman- 
tamnap ona jep gemerserem. Jepga 
angtane ga aa ge jalbili enggalfe, aa je 
etamwenaram jeiserem gam ne domolf. 

15 Jei ga aa ge jalbili Yesusminibe, jei 
angtane jeiserem ga aane damtana 
jep nwini. Bwata kapka gwanan 

unggwanfersus jem kabwana, jengga 
namwer jei mes waakensona. Jei fene 
gamjon ga mes kabwabili, ane ini ga mes 
waakenswebana. Ane angtane jeiserem 
aa jei ge forobuwetyaram, jei seyafter ga 
aa ge erebili, aam temawer jei enggam 
ge towaswebili baabeta Yesusmana ba 
unggwandwasusum. 

16 Angtane jei jener aa jei ne domolaram 
jeiserem aa je etamwenaram, Jjepga 
angtane nafsiserem jep ga aane 
nasipmini. Angtane bwat kapkaiserem aa 
jei kabwanaram, ane twena unggwanfer 
jeiserem jem temawer ga jes ne nasbili. 

17 Jepga Yesus ga aane bala, ga 
aane balbalwena enggalfe Yesus ona 
jemnaiserem Jam mirtetefalf. 

18Yesus aa gemer juswenaram 
atdusabe, angtane bwat kapka gwanan 
aa jei kabwanaram, jei Yesus ga bala, 
"Yesus ai Ims gam onsobaf." 

19 Jengga Yesus Jei bai. Jei angtane 
jeiserem enggam ga bala, "Se 
warau ilem jenap, ane ilem afelen 
mesnaiserem jemnip. Tuhan seyafter 
is jes eyeibenerem ibe, ane Jei is 
fomfom gam nesiktene, jeiserem ga is 
nasipmini." 

20 Angtane jeiserem ga sofna, jepga 
towaiwulu jam nasbinennefe ona 
Sepulu Kota je, seyafter Yesus aa jes 
eyeibenerem jebe. Ane angtane seyafter 
ga aa ge bitbitwebili. 

21 Yesus gamjon ga sofna atame jamere 
foboga jimwero. Ane fobogana jem eyep 
angtane unggwanfer ga aa ge betwebili 
Yesusem tarnabe. 

22 Angtane bosna Yairus ga jela. 

Jeiba angtane sanbak jena angtane 
Yahudimana aa jep ge betwebuwefaram. 
Jei Yesus jame aa galap damtanaram, 
jepga jei jener ga jena Jem tof tarnabe 
enggalfe jei aa jes bilirim Yesusfe gam 
bilibef. 

23 Jepga bala, "Tane yafma amna 
bwernabara, amkom fom tere. Jase jal, 
tafna ga Is tosobuniwitye jem sagabe, 
jega jei gase waakenswena, gase 
gwena." 

24 Yesus angtane jeiserem jebar ga 
aa ge gwina. Angtane unggwanfersus 
ga aane onsobana, jena aane 
bafsosowenaram afwer taamwer, ane 
afwer taamwer. 

25 Angtane unggwanfer jeiserem jem 
nenennabe, wini aasaje ga bwernabara. 

Aawis fwa jemna jeber-jeber domolwena 
tahunu dua belas. 

26 Jei doini jemna seyafter doktorf 
kitulbowena, obata mese ane apgal 
jigala nafsi jem armantababili enggalfe 
jei bwernawer jem gam waakenswer. 
Jengga masef, jei jam waakensweyan 
bwernawer. Bwerna jemna jeber-jeber 
unggwandwaswebili. 

27 Jei taterisi Yesusem temawer 
mesam sarbili. Jei angtane unggwanfer 
jebar ge wofebili, ane Yesus ga 
gwetmanwebaasini duruwer, fene Jemna 
ga ensobana. 

28 Jei enggam gunu jelem inibe, "Ai fene 
Jemna tefner as ensobana, ai samfer ga 
as waakensona." 

29 Jes jeberserem aawisi ga 
tikwebili, jena ga enola bwerna 
jemna barwebilirim. 

30Yesus ga towaswena, "Wa, baabeta 
Amna mes totinyel." Jega jem 
temawer Jei ga irfwena, jepga angtane 
unggwanfer jeiserem ga tenebaabili, 
"Fene Amna Ase nane ensobana?" 

31 Angtane aa jei ne 
tikwebaatinennerem ga aane bala, 
"Aamei tousam angtane unggwanfersus 

nei nes jei ne baftabinennerem! Jeje bafa 
Aamei ga Imasef tenna, 'Fene Amna Ase 
nane ensobana?"" 

32 Jengga Yesus angtane jeiserem ga 
angbasnenne enggalfe jam damtafe, 
jeiserem nane eyebili. 

33 Wini jeiserem ga jam erne, ane ga 
egegwena, aam temawer jei mesam 
towaswena ga fom etamwena jem 
tifinibe. Jei ga jela Yesusem tarnap, 
ga nwintetya somwan dumeme, ga 
nasbaibene seyafter aa je etamwenaram 
jamere jei aa waakensona. 

34 Jepga Yesus wini jeiserem ga 
bili, "Am tane, aamei Ai As imes 
tebana waakenfer, jega jem temawer 
aamei gase waakenswe. Gase sofwe 
waakenfer." 

35 Jes jepserem Yesus ga gemer 
nasowena, angtane Yairusem jenawer 
aa jei ge jalbilirim, ga aa ge forobitye, 
Yairus ga aane bala, "Tane imna futu. 
Aamei Yesus gamjon ijam balyan im 
jenap jam gwife." 

36 Yesus jame aa sarbabilirim, jengga 
Jei jewer Jam irfweyan. Jei Yairus ga 
bala, "Aamei ipsam ernerem! Amse 
sarba, Amter is tebana." 

37 Jepga Yesus angtane nafsi ga 
balbabili, "Ai Ase ijama tikwebaatiyen. 
Jengga Petrus, Yakobus, ane Yohanes 
osona Yakobusmana, jei Ai ga Ase jei 
sene tikwebaatini." 

38 Jei jame aa galap ge forobilirim 
Yairusem jenabe, Yesus angtane 
unggwanfer jeiserem ga damtabili, jei 
jam ge syebuwena, jei gobweram jam 
ge tayebinenne. 

39Yesus ga kautitun, ane ga balbabili, 
"Aamei ibafa syesyawena? Ane jeje bafa 
aamei gobweram ga imasefa tayenanna? 
Tane jeiserem jei jam teryen, jel 
nustana." 

40 Jengga jei Yesus jam ne bweraltana, 
aam temawer jei enggam ge towaswebili 
tane yafma jeiserem mes tere. Ane Yesus 
angtane jep aaiserem balbabili jam ge 
tobitinife. Jepga tane jeiserem jemna ene 
yo jeta, ane angtane nawer-ningna aa 
jei ne tikwebaatinennerem, jei seyafter 
Jebar ga aa ge kabwitena mwonabe, 
tane aa jep falitonom. 

41 Jepga Yesus tane jeiserem tafna 
jemna ga taayibitena, ane Ibrani olem 
ga bili, "Talita kum," afa nem olem ga 
enggam, "Wai tane, Ai ims bili, jas irwe!" 

42 Ane jes jeberserem tane jeiserem 
ga irwena, ga wofena. Umuru jemna 
tahunu dua belas. Angtane seyafter jep 
aaiserem jei ga aa ge bitbitwebili. 

43 Jengga Yesus angtane seyafter 
jeiserem ititmer ga balbabili enggame, 
"Angtane nafsi afa ijama towastayan 
taterisi aaiserem jem temawer." Jepga 
balbabili, "Tumilgal sa golbi tane 
aaiserem jebe." 

6 1 Yesus tamna jeiserem ga 

mirsotefala, angtane Jei aa jei 
ne tikwebaatinenewenaram jebaner 
seyafter ga aa ge sofobili tamna 
Jelemanaiserem jewer, jamere aa ge 
forobili. 

2 Nunu Sabateme, nunu angtane 
Yahudimana aa jem ge nwinbisiwefaram, 
Yesus ga nunu jeiserem ga jena angtane 
Yahudimana aa jep ge betwebuwefaram 
jebe ga jem kawetena. Jepga towaiwena 
Jam towas-towastababife. Angtane jam 
aa galap ne sarbaibaasinirim Jei aa jes 
towas-towastababilirim, angtane aa jei 
ge sarbisinirim jei ga taterisi jeiserem 
jam ne bitbitwebili. Ane enggam ga aa 
ge gubili, "Taterisi seyafter aaiserem 
Jei fwer kitulu? Tousaiserem aa jei 

fonggala Jemnip jeiserem? Nei enggam 
ne towaswena, Jei aa jes eyebilirim, 
jeiserem jengga Uwa Sanbagiriserem 
Jener gam eyebili. Yesus, Jei nansa? 

3Jei ke angtane jena aa jei 
eyebaabuwenaram? Jei ke tane 
Mariamana, Jem oson mesna ga 
Yakobuso Yoses, ane Yudas ane Simon? 
Jemna osona yafontowai aasaje nebara 
nwini." Angtane jeiserem gam aa jei ge 
gubilirim, jei Yesus jam ne sarbayan, 
ane jam ne tebayan, ane jep ga jei ga 
aane nasbana. 

4Jepga Yesus ga balbabili, "Afa angtane 
nabi Uwa Sanbagirmanaiserem jei aa 
jes gam nasbilirim, angtane seyafter 
gane sarbana. Jengga angtane nabif 
gwelaiserem jelem tamnabe, angtane 
jepmanaiserem ane jelem afelen mesna, 
ane ene jeta, ayana osona jemna, jei 
jam ne sarbayan." 

Yesus Jei bwembwema masef 
jep Jam eyebiyen, aam temawer 
angtane jepmana jeiserem jei jam ne 
tebayan. Jengga angtane bwernabara 
unggwanferyan Jei ga jetefener 
waakentababili, Jei tafna aa galap 
bunulminiwilirim jem sagabe. 

Yesus Jei Jam bitbitwena, aam 
temawer angtane taterisi Jemna jam ne 
taayibeyen. 

7 Yesus angtane dua belas Jei aa jei ne 
tikwebaatinennerem ga jenbebili Jemnip 
ge jalbife. Yesus Jei baabeta ga golmini 
enggalfe, jei bwat kapkaiserem jem gane 
surbobif. Yesus ga balbabili, "Gasa sofwe 
nawer-naurem, angtane jam towas- 
towastababinenefe! Dum, sandal, saf isa 
erbili, ane fene daamfen-daamfennem 
isa erbili. Fon mese, tumilgal, doi ijama 
erbiyen! 

8(6:7) 

9(6:7) 

10Tamna seyafter gemerserem 
aamei jep igama fornaram, jena ga 
daamfennater aamei ga jep igama nwini. 
Nafis jenap ijama tatiyen jamer aamei 
jewer igama sofwa. 

11 Ma aamei jam igama fornaram 
tamnabe, ane angtane tamna 
jepmanaiserem is jam ne taamiyeneye, 
ane aamei is jam ne sarmiyeneye, aamei 
tamna jeiserem jewer ga jam igam ge 
sofwa tamna nafsiserem jewer. Jam 
igam ge sofnaram, tufa onabaraiserem 
ga jam is ge tentebaabisini, jega angtane 

tamna jeiserem jep aaiserem jei gam 
gangge towaswebili, je kapka jei aamei 
is jam ne sarmiyen." 

1? Angtane aa jei ne 
tikwebaatinennerem, jei ga aa ge 
sofobili. Jei angtane enggam ne 
towastababinenne, "Gasa tikwe etam- 
etamawer, waakenaiserem ga jetefener 
isa eyebili!" 

13 Jei bwat kapka unggwanfer ne 
surbobinenne, bwat kapka angtaneminip 
aa jei gam nunitonom. Jei angtane 
bwernabara unggwanfer ga aane 
gwebabili minyakeme, ga aane 
waakentababili. 

14 Raja Herodes jeiba angtane sanbakef 
aa jei gwenaram ona Galileya je, ane 
jei taterisi Yesusem temawer ga sarbili. 
Angtane unggwanfer jes ne nasbinenne 
Yesus aa jes eyebilirim waakena, ane 
aa jes towas-towasulminirim. Angtane 
afwer enggam ga gubili, "Yohanes 
Pembaptis mes irwa terewer, jega jem 
temawer Yesus bwembwem ga eyebili." 

15 Jengga angtane nafsi jei enggam 
ge gubili, "Nabi Eliya mes warautya." 
Angtane afwer enggam ge gubili, 

"Angtane nabi mes fortya enggala nabi 
fwatermana galserem." 

16 Jengga Raja Herodes jeiserem jam 
aa galap sarbilirim, jei enggam ga gunu, 
"Yohanes, duka ai ajes targabaasinintim, 
jei gamjon mes irwa." 

17 Gwanan jes galapserem Herodes jei 
wini osonemana gam gula. Osona bosna 
jemna Filipus, ane wini jeiserem bosna 
jemna ga Herodyas. Yohanes Pembaptis 
Herodes ga bala, "Jeiserem kapka, aamei 
wini jeiserem ijewer gularam." Jega jem 
temawer Herodes jei angtanes baftabili 
Yohanes ne tebaf, ga sene daaferna, ane 
bwiyip ga sene gaataantena. 

18 (6:17) 

19 Herodyas ga Yohanes inip ga getena, 
ga gunu, "Yohanes jam se tere!" Jengga 
masef, jei kapkaiserem Yohanesfe jam 
eyebiyen, 

20 gam temawer Herodes jei Yohanes 
jam erebene. Jei tousa Yohanes jeiba 
angtane waakena, jei angtane Uwa 
Sanbagirmana. Herodes jei Yohanes 
waakenfer ga gerebana, aa gunu, "Ai bai 
Yohanes jam terfe." Herodesmana ini 
saaser-saaserfer folbana Yohanes jam 
sarbasife, jengga jei aa jes sarbisinirim, 

jei teisyena jei fwersaiserem ga jese 
taabili. 

21 Umwef ga, Herodyas nele ga 
damtana Yohanes jewer munbofe. Nunu 
Herodesmana aa jep surulurum, Herodes 
masara eyebili. Pegawai jemna, angtane 
sanbak-sanbaka ginanggwamanaiserem 
jei mese, ane angtane sanbaka ona 
Galileyaminip, angtane seyafter jeiserem 
ga aa ge forobitye. 

22 Tane yafma Herodyasmana ga jela, 
ane ga ginari-ginarisona. Herodes ane 
angtane seyafter gemerserem ini jemna 
saaser-saaserfena. Jepga Raja Herodes 
tane yafma ga bili, "Aamei ibas bili, ai as 
jamer is bala. Ai ibe isas golbili aamei 
ijes bilirim." 

23 Raja Herodes jei jena ga enggam 
gaarstenanna, "Apgal jigala aamei ijes 
bilirim, ai isas golbili ibe. Afa ona amna 
nenennap is balaram ai ip isa ajam 
gaarbife ibe, ai isas gaarbili ibe." 

24 Jepga tane yafma jeiserem ga gwina, 
ene ga tenaabili, "Ai basas bilibene?" 
Eneserem ga bili, "Enggam is bala, 'Abe 
Yohanes Pembaptisem duka, jega ai gam 
as towaswena enggame Yohanes mes 
tere." 

25 Jei tatar-tatarmer ga aa gwina 
Raja Herodesminibe, ane ga bala, 

“Ai ims bala, abe duka Yohanes 
Pembaptismanaiserem as jes is golbi 
pirnibener." 

26 Raja jei ini ga jenbana uskambar, 
aam temawer jei gwanan jena mes 
gaarstenanna angtane unggwanfer 
jepserem jem tarnabe, ane afa jei duka 
Yohanes Pembaptismanaiserem jam 
golbiyeneye jei gase sefersona. Ane jei 
bai jam ayebife jei aa jes bilirim yafma 
jeiserem jebe. 

27 Ga jem temawer, jes jeberserem 
Herodes jei ginanggwa daamfenna 
ga bala, "Se gwi! Yohanesmana duka 
ga is gwirinyele amnibe!" Ginanggwa 
jeiserem ga aa gwina, Yohanesmana 
duka targabana bwiyibe. 

28 Ane duka jeiserem pirnibener ga 
gwirinyele, tane yafma jeiserem jepga 
aa golbili, ane tane yafma jei ga enef ga 
golbili. 

29 Jepga angtane Yohanes aa jei ne 
tikwebaatinennerem jei taterisi jeiserem 
aa galap ne sarbilirim, ga aa ge jalbili, 
Yohanesem futunu ga aane gaartena, 

ane ga aane gjirinfele, bitisip ga aane 
tirnunu. 

30 Angtane Yesus gwanan aa jes 
baftabilirim enggalfe Taterisi Waakena 
gane nasbinennef, jei gamjon ga aa 
ge waraubifeltye Yesusminibe. Ane jei 
Yesusfe ga aane nasbaibene seyafter jei 
aa jes ne eyebaabilirim, ane jei aa jes ne 
towas-towastababilirim. 

31 Jepga angtane unggwanfersus 
Yesusminip ga aa ge forobuwetya. 
Angtane unggwanfersus aa ge 
forobuwetya Jemnibe, gamjon jam ge 
sofobuwena, jamere Yesus ane angtane 
Jei aa jei ne tikwebaatinennerem jei 
dwona jam ne domolyan jam twenfe. 
Jega jem temawer Yesus aa balbabili 
angtane aa jei ne tikwebaatinennerem, 
"Au enggam neya gwina taman tetenap, 
gwanan jep ganma nwintowai." 

32 Atem ga aa ge awolbili jimwer 
jamer tampata tamanfennap. Tampata 
jeiserem jebe angtane jam nwinyen, 
taman teten. 

33 Angtane unggwanfer tamna seyafter 
gemerserem jewer jei mes ne damtabili 
tampata jeiserem aane mirsotefalaram. 
Jei mes ge towaswebili angtane aa jei 

ge sofobilirim, jeiba Yesus ane angtane 
Jei aa jei ne tikwebaatinennerem. 
Jega jem temawer jei tamna jemna 
seyafter ga aane mirsotefala, ga 

aa ge nunggirbifele jamere aa ge 
forobitne, Yesus ane angtane Jei aa jei 
ne tikwebaatinennerem nalef jam ge 
batobiyen. 

34 Atdusa jam bitef batuwili, jepga 
Yesus ga jutetya, jewer ga angtane 
unggwanfer ga damtabili. Yesus angtane 
jeiserem nesiktababili, aam temawer jei 
enggala dombana galserem, angtane 
jei aa jei gerebaabisneneleiserem fas. 
Jem sanbakf jei nwiniserem fas, jei 
gerebaabisnenefe. Jega jem temawer 
Yesus ga towaiwulu taterisi nafis-nafsi 
jam towas-towastabaipmife jebe. 

35 Dafef angtane Jei aa jei ne 
tikwebaatinennerem Yesusminip ga aa 
ge jalbili, ane ga aane bala, "Tampata 
aaiserem tamanfenna, ane ona ga jam 
gigitsona. 

36 Angtanes balbabi jei gangge sofobi. 
Jei tumilgala ga sene armantababili, 
desa-desanap ane taman-tamnap ona 
jep gemerserem." 

37 Jengga Yesus ga tamawolbaabili, 
"Tumilgala jebe aamei sa kitulmi!" Jei 
ga Yesus gane bala, "Aje fomfoma 
asa sofwa tumilgalfe, ane tumilgala 
jeiserem ga nesa kitulmini jebe? Hargana 
unggwandusa, 200 doini perak, ane doi 
nemna bastowaifer." 

38 Yesus ga balbabili, "Rotini imnibe 
fomera? Sa gwi ga isa damtabitne!" Jei ga 
ge gubili, ane rotini ga aane damtabitne, 
gamjon ga aa ge waraubitne, Yesus ga 
aane bala, "Rotini amnibe tafna gwiri, 
jigala ga naura." 

39 Jepga Yesus angtane aa jei ne 
tikwebaatinennerem jei ga balbabili, 
"Angtane aaiserem jesa balbabi gangge 
nwinbete mulumsamer, kakatar ti alna 
ikikini sagap." 

40 Jepga angtane ga aa ge nwinbitena, 
angtane jeiserem enggam ge 
nwinbenenne, daamfen mulumu 
angtane jep afa seratus afa lima pulu jep 
ga gemer gangge nwinbene. 

41 Yesus Jei rotini tafna gwiri ane jigala 
naura ga tebabili, ane jewer ga taman 
waaken-girip ga anggaswena, ane Uwa 
Sanbagiri ga bala, "Ase samfer gulbana." 
Yesus Jei rotini ga bitabaabisini, ane 

ga kitulmini angtane Jei aa jei ne 
tikwebaatinennerem jebe enggalfe, 

jei gam ne syenulminenef angtane 
unggwanfer jeiserem jebe. Ane Jei 
jigala naura jes mese bitamisini angtane 
seyafter gemerserem jebe. 

42 Angtane seyafter jep gemerserem ga 
dwena jamere unubuguf. 

43 Gamjon ga roti bitbiti ane jigal bitbiti 
ga aane dupdupbulu, burnabara ga dua 
belas. 

44 Anggwana rotini jep aa jei ne 
tombaabilirim, unggwanfer ga 5.000 
anggwa. Wi tane seyafter jebar jep aa 
jei ne dwenaram, jam ne ertebiyen. 

45 Jes jeberserem Yesus ga 
balbabili angtane Jei aa jei ne 
tikwebaatinennerem, "Sa jusya atap, 
ane aa ga danabili tamna Betsaidaminip 
fobogana jimwer." Jewer Jei ga balbabili 
angtane uskambar, "Aamei jasa warau!" 

46 Ane angtane uskambar jeiserem aa 
galap ge waraubilirim, Yesus Jenfentowai 
ga tawena otumube, Uwa Sanbagirfe 
sembayang jam gwebabafe. 

47 Jewer ga ona safe gemer 
gigitswenaram, angtane aa jei ne 
tikwebaatinennerem atem aa jei ge 

sofobilirim, jei ateme foboga nenennap 
ge awelbinenne, jengga Yesus Jei 
Jenfentowai onaber fitna. 

48 Yesus Jei aa damtabili awelna 
jemna falam atdusa jeiserem jam ne 
gwebinenelebe, aam temawer nindaya 
uskambar. Jei masef jam ge sofobiyen, 
aam temawer nindaya unggwanfersus ne 
gwebana. Ona fom nafwela jengga gwini 
gemer, Yesus jemnip ga jela foboga 
sagap wofentena. Jei jamer sofwa, Jei 
safe Jam ayebaabinif. 

49 Jei Yesus jame aa galap ne 
damtanaram Jei fo sagap wofentena, 
jei enggam ga aa ge gubili, "Jeiba 
spoksam!" 

>0 Jei seyafter Yesus mes ne damtana, 
ane jega jem temawer jei seyafter 
uskambar jam ge erebili. Jengga jes 
jeberserem Yesus Jei ga balbabili jei, "Sa 
tikwe, ipsama ernerem! Ai aare." 

>t Yesus ga jusana atdusa jem sagabe, 
ane bwona ga aane tikwebana. Angtane 
aa jei ne tikwebaatinennerem jei ga aane 
bitbitwebili. 

52 Jei safe mes ne damtana Yesus Jei 
rotini tafna gwiri aa jes bitabaabisinirim 
angtane 5.000 jep aa jes syenulminirim, 

angtane Jei aa jei ne tikwebaatinennerem 
jei jam ge towaswebiyen enggame Yesus 
samfer bwembwema gam eyebili. 

53 Yesus ane angtane Jei aa jei ne 
tikwebaatinennerem aa galap ge 
forobilirim foboga jimwer, ona ga 
Genesaret ga jep ge batobili, jepga 
atdusa gane daktabisini. 

314 Atawer aa ge jubitetyaram, angtane 
ga aa ge anggabili enggame aa jei 
fortyaram Jeiba Yesusam. 

39Jepga angtane aa ge 
nunggirbifelwena ona jeiserem jebe, 
ane angtane bwernabara tikarabaner 
ga aane towaitabili jam ne erbiyelfe 
Yesusminibe. Afa angtane jeiserem 
enggam jam gangge sarbilirim, "Yesus 
Jei mes fortya tamna nemnaiserem 
jebe.", jei angtane bwernabara ga gane 
erbifeltye tampata Yesus aa jep gam 
nwinirim jebe. 

39Tamna seyafter gemerserem 
Yesus aa jep gam wofnaram, afa 
tamnap, afa kotanap, afa taman 
nenennap, angtane jep gangge 
forobitye, angtane bwernabaraiserem 
pasarap ga gane aftabifelwena. Jep ga 
jei Yesus ga gane aber-aberwobana 

enggame, "Ai ke samfer fena Imna 

fwesapfener as ensobana?" Ane angtane 

bwernabara seyafter fene Jemna aa 

jei ne taamiwenaram, jei ga aa ge 

waakenswebili. 

7 1 Angtane safna Farisimana ane 
guru-guru Hukumu Nabi Musa 

jes tulistababilim aa jei ne towas- 

towastababuwenaram jei mese, jei ga aa 

ge jalbili kota Yerusalemwer enggalfe, 

Yesus jam ne danttaf. 

2Jei angtane Yesus aa jei ne 
tikwebaatinennerem aane damtabili, 
jei aa galap dwenaram, angtane afwer 
jei nabala tafna jam ne wirtabaabiyen. 
Ane jei ga aa ge gubili, "Jeiserem ba 
kabwaksusu! Jei nele waakena agama 
nemna jam ne onsobiyen." 

3 Angtane safna Farisimana jei mese 
anggwabura Yahudimana afwer seyafter 
gemerserem, jei osiri fwatermanaiserem 
agama jemna waakenfer ga jei ne 
onsobili. Agama jemna ga enggam: 
Angtane nalef jam twenyan, gwanan ga 
tafas gam wirsona, nele agama jemna 
jes gamserem. 

4 Ane jei pasarawer jam gangge 
waraubitnerem, jei tumilgala aa jes gane 

armantababilirim jei gwanan ga jam 
gane wirtabaabili, nele agama jemna 
gamserem. Ane osiri nafis-nafsiserem 
unggwanfer, asal-asala jemna aa jei ne 
towas-towastababuwefaram, jes mese 
jei jes ne onsobuwena jeber-jeber. 

Ga enggam, jei pirin mese, mok, ane 
balangan ga jam gane wirtabaabili, nele 
agama jemna gamserem. 

3 Angtane safna Farisimana ane 
guru-guru Hukumu Nabi Musa aa 
jes tulistababilim aa jei ne towas- 
towastababuwenaram, jei Yesus ga 
aane tenebana, "Jeje bafa angtane 
Aamei Is jei ne tikwebaatinennerem osiri 
asal-asala nemna aa jes towastababilim, 
jeiserem jei jam onsobiyen? Jengga jam 
twenabe tafa kabwakmer gane dwena? 
Game kapka." 

Yesus tamawolbaabili, "Aameiba 
angtane akar-akarem ijeya gwenaram! 
Nabi Yesaya bunarsusfer enggam 
mesam nasbil im temawer: 'Uwa 
Sanbagiri enggam gunu, anggwabura 
aaiserem Ase aarememfener gane 
gaartena, jengga ini jemna bijua 
Amniwer. 

7Jei Ai As jewer ne pujitenerem, jam 
sege elbesini, aam temawer taterisi jei 
aa jes ne towas-towastababuwenaram, 
jei enggam ne balbabili taterisi jeiserem 
Amna, Jjengga taterisi jeiserem Amanyan, 
taterisi jeiserem angtanemana.' 

8 Taterisi Uwa Sanbagiri aa jes 
balbabilim jeiserem ga ijama taabiyen, 
jengga osiri angtane fwatermanaiserem 
ga ijesa taabili." 

Yesus gamjon ga balbabili, "Taterisi 
Uwa Sanbagiri aa jes balbabilim aamei 
baife ijesa gweyibenerem, taterisi 
jeiserem aamei imsa towaswebili, jengga 
aamei osiri fwatermana asal-asala 
ilemanaiserem ga ijema tefnera onsobili. 

10 Nabi Musa mesam gul, 'Aamei ga 
waakenfer isa nwini iye yo uwa jebar.' 
Ane jei gamjon aa gul, 'Tanna iye yo uwa 
kabwakfer aa jei gam gitminirim, tane 
jeiserem galap gane tamtamtana jamer 
futu. ' 

1! Jengga aamei ga enggam ima 
towas-towastababili, afa angtane jam 
gam gitminirim ene afa jeta, 'Ai bagal 
jigals as golmini ibe, ai apgal jigala 
jeiserem ai korbanf golf, Uwa Sanbagirfe 
ajes gulbaf.' 

12 Afa tanna jei ene jeta jes gemerserem 
gam jam gam gitminirim, gam jega 
aamei enggam syefer ima towas- 
towastababili, tanna jeiserem jei apgal 
jigala gamjon jam golmiyen ene yo jeta 
jelemanaiserem jebe. 

13 Gam jega aamei Taterisi Uwa 
Sanbagirmana ga ijama firulbaanuwili, 
ane osiri fwatermana asal-asala 
ilemanaiserem ga jetefener ima 
towas-towastababili. Ane kapka jam 
eyebiliserem unggwanfer jes galserem 
ga ijesa eyebaabili." 

14 Jepga Yesus ga angtane unggwanfer 
jeiserem ge jenbebili Jemnip ge jalbife. 
Jei enggam ga balbabili, "Aamei seyafter 
gemerserem, Amsa sarbasi! Aaiserem 
ga waakenfer isa sarbisini. 

15 Tumilgala afa fas angtane aa jes 
gane tombaabilirim, tumilgala jeiserem 
angtane jam kabwaktayan. Fas, jengga 
etam-etam kapka iniwer aa jei gam 
tawetyaram, jeiserem angtane ga je 
gam kabwaktana. 

16 (Afa aamei imwanabara, taterisi 
Amna As jam isa saribene, ane 
waakensusfer isa towaswebili.") 

17 Yesus angtane unggwanfer 
jeiserem gam mirtebitefala, jenap ga 
kawetena. Ane angtane Jei aa jei ne 
tikwebaatinennerem ga aane tenebana 
seisya tateris jeiserem jem temawer. 

18Yesus ga balbabili jei, "Aamke 
ijama saryan? Angtane aa jes gam 
tumilirim, tumilgala jeiserem angtane 
jam kabwaktayan. 

19 Tumilgal jeiserem jeke enggam inip 
gam kautena, fas, jengga witifinip. Ane 
unu gamserem ga gam nana witifiniwer." 
Yesus jes gamserem gam aa jewer 
gunurum, Jei enggam gunu tumilgala 
seyafter ga waakena. 

2OYesus gamjon ga balbabili, 
"Angtanem iniwer aa je gam tawetyaram, 
jeiserem angtane ga je gam kabwaktana. 

21 Angtanem iniwer taweyalaiserem 
ga enggala aas galserem: ula kapka 
angtane gemer aa jei gam gunurum 
jelem inibe, angtane naura jei wi 
anggwayan makanap ge dorwena, 
jigala jam komkomulsiliserem, angtanes 
munbolo, maaryens gam gwebili, 

22 angtane ini unggwan-giri aa jemanem 
gam folbanaram galgala unggwanfer 
jam damtabife, kapkaiserem jes 

gam eyebili: angtane jam gam afaf- 
afaftana, maaryens gwelaiserem 
angtanem nwenabe, ini mamar-mamara 
falbalaiserem, angtane nafsi nimnafener 
gam bala, ina jam gaartela, angtane 
teisyenaiserem waakenaiserem jes 
eyebiliserem ane kapkaiserem jes 
eyebiliserem. 

23 Kapka seyafter jeiserem angtanem 
iniwer taweyalaiserem, ane jeiserem ga 
angtane je gam kabwaktana." 

“4Yesus ona Galileya ga firsona, ane 
ga sofna ona kota Tirusem gwetmanap 
aaiserem jewer. Yesus Jei jenap nwini, 
ane Jei bai angtane jam ne towaswebafe. 
Jengga Jei masef, Jei Jam sewesiyen. 

25 Ona jeiserem jebe, wini aasaje ga jep 
nwini, ona Fenisya propinsi Sirya je aa 
jei surulum. Jei angtane Yahudimanyan, 
jei Yunani olem gam nasowena. Wini 
jeiserem taterisi Yesusem temawer 
mes sarbili. Jei jame aa galap sararam 
enggame, Yesus mes fortya ona jeiserem 
jebe, jei tatarmer ga jela Yesusminibe. 
Jei jener ga jena Yesusem tarnabe jam 
sembatafe. Tane yafma jemna bwat 
kapka aa jei kabwilirim, jei jenap nwini. 
Wini jeiserem Yesus enggam ga bala, 

"Uwa, bwat kapka tane amnaiserem 
jemniwer jam Is surbili!" 

26 (7:25) 

27 Yesus ga gunu, "Gwanan tane unu 
jei ge falbami. Gam jam naaweyan, 
tumilgala tanemana ga gwalaf gane 
fasawolmini." (Taterisi jeiserem 
jem igiserem ga enggam, Yesus Jei 
anggwabura Yahudimana jes batobaabili 
danna, angtane Yahudimanyan jei 
amnup.) 

28 Wini jeiserem ga aa tamawola, "Uwa 
bunar, jengga gwalna meja gwonap 
jei tumilgala tomna tanemana jei ne 
tombaipmini." 

29 Jepga Yesus ga aa tamawolbili, 
"Samfer, aamei bunarsusfer im gutena. 
Jega jem temawer, Ai tousa aamei As 
im tebana. Gase warauwa ilem jenabe, 
bwat kapka jeiserem taneminiwer mes 
gwisini." 

30 Wini jeiserem jenabe aa galap 
fornaram, tane bwernabara jeiserem 
jep domolswena, tikar sagap tantena. 
Jei jafner tanna bwerayan, bwat 
kapkaiserem jei mes totifele. 

31Yesus ga kota Tirus aa firsona, 
kota Sidonwer ga sofna. Jei ga ona 

Sepulu Kota ga jeter ayenni, ane Foboga 
Galileyawer gamjon ga warauwa. 

32 Jepga angtane imwana mutuserem, 
jei jam nasowelabe ga bastowaifer 
gam nasowena, angtane Jjeiserem ga 
aane aftafala Yesusminibe. Ane angtane 
jepmana gemerserem Yesus gane 
bala, "Uwa, tafna Imna se tosobaaniwi 
angtane aaiserem jem sagabe, jam 
waakentafe." 

33 Jepga Yesus ga angtane imwa mutu 
jeiserem ga aa aftafala angtaneminiwer, 
jepga Yesus ga tafna naura imwa 
mwonap ga aa kasobantena, gamjon 
maka tafa bolap ga sirntena, maflamap 
ga batabatena. 

34Yesus gamjon winsiwer anggaswena, 
ini ga garstaabona, aam temawer jei 
angtane jeiserem gam nesiktene. Ane 
Yesus ga bala, "Efata!" afa nem olem, 
"Se waakenswe!" 

35 Jes jeberserem angtane jeiserem ga 
sara, ane maflama weren-wernaiserem 
jeme waakenfer ga nasowena. 

36 Jepga Yesus ga balbabili, "Taterisi 
aaiserem ijama nasipmineneyen angtane 
nafsife!" Jengga Yesus safe gam 
nasbabisiwena, jei uskambarsus ga 

aane nasbinenne taterisi Yesus aa jes 
eyebilirim jem temawer. 

37 Jei jam ge bitbitwebili, ane ga aa ge 
gubili, "Taterisi jeiserem jeje fomfoma? 
Seyafter Jei aa jes eyebilirim, je 
waakensusu. Angtane imwa mutuserem 
jei waakenfer mes ge sarbisini. Angtane 
gwanan jam ge nasbaweyanaiserem, jei 
mes ge nasbawena!" 

1 Jes galapserem angtane uskambar 

aa jei ge betwebilirim, jemna 
tumilgala bar. Ane Yesus ga angtane 
aa jei ge tikwebaatinennerem ga aa 
jenbebili, ane ga aa balbabili, 

2" hi angtane aaiserem aa jei ge 
betwebilirim aafe Ajam nesiktababili, 
aam temawer jei Abar Aya nwinirim 
nunu ga nawer-ningna, ane tumilgala 
jemna mes ge barweipmini. 

3 Ai bai jei wisimer ge waraubafe 
jelem jenabe, tifni nelep galap sege 
werenswebamini. Angtane afwer tamna 
jemna bijua." 

4 Angtane aa jei ne tikwebaatinennerem 
Yesus ga aane tenebana, "Aa je fomfoma 
ona tamanfennabe angtane rotis golmife 
jamer unubuguf?" 

Yesus ga angtane aa jei ne 
tikwebaatinennerem ga aa tenebaabili, 
"Rotini imnibe fomera?" Ane angtane 
aa jei ne tikwebaatinennerem ga aane 
tamawolbana, "Rotini amnibe tuju." 

Yesus ga angtane unggwanfer jep 
gemerserem ga aa balbabili, "Onnap sa 
nwinte!" Ane Yesus ga rotini jeiserem 
ga aa kitultena, Uwa Sanbagjiri ga 
bala "Ase samfer gulbana." Ane ga aa 
bitabaabisini, ane ga kitulmini angtane 
Jemna aa jei ne tikwebaatinennerem 
jebe enggalfe, jei gam ne syenulminenef 
angtane unggwanfersus jeiserem jebe. 
Ane jei ga aane kitulmini angtane 
seyafter jep gemerserem. 

7 Angtane aa jei ne tikwebaatinennerem 
jegme jigala bastantouya gane gwirni, 
unggwanferyan. Yesus Uwa Sanbagjiri ga 
bala, "Ase samfer gulbana." Ane Yesus 
ga angtane aa jei ne tikwebaatinennerem 
ga aa balbabili, "Jigala aaiserem jasa 
syentabaabi!" 

8 Jepga aa dwena jamer unubugufsus. 
Angtane jep aa jei ne dwenaram 
unggwanfer ga enggammer 4.000. 

9 Ane tumilgal tomna angtane aa 
jei ne tikwebaatinennerem ga aane 

dupdupbulu, burnabara ga tuju. Ane 
Yesus ga aa balbabili jei, "Gasa sofwe!" 

10 Ane jes jeberserem Yesus ga aa 
juwili atdusabe, ane angtane aa jei ne 
tikwebaatinennerem Jebar ga aa ge 
sofobili ona Dalmanutaminip. 

11 Jepga angtane safna Farisimana 
afweraiserem jei Yesus gane tenebawena 
enggalfe jei Yesus ne unggwasbaf. Jei 
enggam ne bala, "Yesus, Aamei gwanan 
bwembwema ap se eyeipmi, jega 
enggalf ai agma towaswef Aamei Uwa 
Sanbagirminiweram jela." 

12 Yesus ini ga garstaabona, ane 
ga tamawolbaabili, "Aamei ijeya 
gwenaram namwer aa jep falaram, 
aamei bwembwema ibafa bili? Ai aamei 
is Ajam balbabili, bunar-bunarsus Ai 
bwembwem is Ajam golmiyen ibe." 

13 Jepga Yesus ga mirtebitefala, atap 
ga juwili, ane jewer ga sofwa fobogana 
Jimwer. 

14 Angtane Yesus aa jei ne 
tikwebaatinennerem jei ga rotini 
jam ne dirinswebabili gemer ne gwirinfe. 
Rotini atap ga daamfenna tefner gane 
gwetaantena. 

15 Jewer ga aa ge sofobili, Yesus 
ga aa balbabili, "Aayai roti tan 
angtane Farisimanaiserem, ane Raja 
Herodesmana, je kapka!" 

16 Angtane aa jei ne 
tikwebaatinennerem jena ga aane 
gitminenne, "Yesus Jei nei nese roti 
tanem temawer balbabili, aam temawer 
nei rotini nemsa dirinswebili nejama 
gwirinyen.”" 

17 Yesus Jei fwater towaswena angtane 
aa jei ne tikwebaatinennerem jena 
aa jes ne gitminennerem, ane Jei ga 
tenebaabili, "Jeje bafa aamei ga ima 
nasouna rotini ijama domolyanem 
temawer? Aamke gemerje ijama saryan? 
Ini imna ke mata? 

18 Aamei nwenabara, jengga ijama 
anggayan. Aamei imwanabara, jengga 
aamei ijama saryan. Aamke ijama 
dirinswebili Ai gwanan Ajes eyebilirim? 

19 Ai angtane 5.000 Agalap taayinbilirim 
rotini tafna gwirime, roti tomna fomera 
aamei ijesa dupduptababilirim?" Jei 
ga aane tamawolbana, "Rotini tomna 
burnabara dua belas." 

20 Yesus gamjon ba tenebaabili, "Ane 
Ai angtane 4.000 Agalap taayinbilirim 

rotini tujume, roti tomna fomera aamei 
ijesa dupduptababilirim?" Angtane aa jei 
ne tikwebaatinennerem ga aane bala, 
"Tomna burnabara tuju." 

21 Yesus ga balbabili, "Namwer 
aamei engbar imsa sar waakenfer 
enggame, Ai roti tanem temawer Agalap 
nasowenaram, Ai Ajam nasoweyan nei 
rotini nejama domolyanem temawer." 

22 Yesus ane angtane Jei aa jei 
ne tikwebaatinennerem tamna 
Betsaidaminibe ga aa ge forobili. 
Angtane afweraiserem jei ga angtane 
nwena kofa jes ne aftafala Yesusminip, 
jepga Yesus gane bala, "Tafna Imna 
se tosobaaniwi angtane aaiserem jem 
sagabe, jam waakentafe." 

23 Yesus angtane nwena kofa jeiserem 
tafnawer ga tebatena, ga tamna sitawer 
aftafala. Yesus ga nwena makem 
ga aa gweyimbene, gamjon tafna 
tosobaaniwili, ane ga aa bala, "Nwem 
waakenfer ke im anggasi?" 

24 Angtane jeiserem ga anggasini, ga 
tamawola, "Maa. Ai amsam anggana, 
jengga ai angtane enggam ai gerebaabili, 
tini jam wofela gamserem." 

“Yesus tafna gamjon ga aa 
tosobaaniwili angtane jeiserem jem 
nwenabe, ane angtane jeiserem 
nwena ga aa fersonnu, jigala seyafter 
gemerserem ga aa gerebaabili 
waakenfer. 

26 Yesus angtane jeiserem ga aa bala, 
"Gamjon gase warau ilem jenap, tamna 
jeiserem namwer jebe ijam warauyan." 

27 Yesus ane angtane Jei aa jei ne 
tikwebaatinennerem jewer ga aa ge 
sofobili, ona kota Kaisareya Filipiminibe 
jem gwetmanabe. Nelep ga Yesus aa 
tenebaabili, "Angtane nafsi jeiserem ke 
Ase enggam ne bala, Ai nansa?" 

28 Angtane aa jei ne 
tikwebaatinennerem ga aane 
tamawolbana, "Angtane afwer 
enggam ge gubili, Aameiba Yohanes 
Pembaptisam. Afwer enggam ge 
gubili, Aameiba Eliyasam. Ane angtane 
nensaiserem jeime gemer ge gubili 
enggame, Aameiba angtane nabi gwanan 
aa jei naawelam, ba jesam." 

29 Jepga Yesus angtane aa jei ne 
tikwebaatinennerem ga aa tenebaabili, 
"Jengga aamei iner Ai As ifoma bala 
Ai nansa?" Petrus ga aa tamawolbana, 

"Aameiba Mesiasam, Angtane Uwa 
Sanbagiri Jei bunarsus aa Jes balam 
Jam baftanaf enggalfe angtane gam 
waakentababisif." 

30 Jepga Yesus angtane aa jei ne 
tikwebaatinennerem ga aa balbabili ol 
dagame, "Aamei taterisi aaiserem ijama 
nasbineneyen angtaneminibe." 

31 Jepga Yesus ga towaiwulu jam 
towas-towastababife enggame, "Ai Tane 
Angtanemana, Ai tamtamtalaiserem 
unggwanfer As gwirinfi. Angtane sanbaka 
Yahudimana, ane angtane imam-imam 
sanbakaiserem, ane guru-guru Hukumu 
Nabi Musa aa jes tulistababilim aa jei ne 
towas-towastababuwenaram, angtane 
seyafter jeiserem jei Ai Asene gwebafa 
baife. Ane Ai ga Asene munbofo. Jengga 
nunu nawer-ningnaiserem Ai gamjon ga 
jem As irwefa terewer." 

32 Taterisi jeiserem Yesus Jei waakenfer 
ga nasipmini, jega angtane Jei aa jei 
ne tikwebaatinennerem jei waakenfer 
gam ge sarbif. Ane Petrus Yesus ga 
aa tebawili, ane ga towaitana jam 
uftafe enggame, "Yesus Aamei taterisi 
kapkaiserem enggala je Ibaf nasbabili?" 

33 Yesus ga irfwena angtane aa jei 
ne tikwebaatinennerem jemniwer, ane 
Petrus ga aa bala, "Bawas, aamei 
jas gwisi! Aamei taterisi jeiserem 
angtaneminiwer im domola, Uwa 
Sanbagirminiweryan." 

34 Jepga Yesus ga jenbebili angtane 
aa jei ne tikwebaatinennerem, ane 
angtane nafsi unggwanfer jep aaiserem 
jes ne jam ge jalbife. Yesus ga balbabili, 
"Angtane afa aa jei gunurum Ams 
onsobafe, jei jelem temawenefener 
jam gweyan. Ane jei jamer gam 
menetwesiwena jam terfe, aam temawer 
jei Ai As jewer tikwebaatinirim. Ane jei 
Ai jamer ga As onsobana. 

35 Angtane afa aa jei gwenaram 
jelem temawenefener, jei waakenfer 
gwelaiserem jamer abak-abaksus jei 
jam domolyan. Jengga angtane aa 
jei gam gwenaram Am temawer, ane 
Taterisi Waakena Uwa Sanbagirmana 
jem temawer, jei waakenfer gwelaiserem 
jamer abak-abaksus ga jei gam domola. 

36 haiserem je kapka, afa angtane 
galgala seyafter ogirip gamserem se 
taabili, jengga jei waakenfer gwelaiserem 
jamer abak-abaksus jam domolyan. 

37 Angtane apgal jigala fas afa jam 
gulbayan Uwa Sanbagirfe enggalfe, jem 
fwaina waakenfer gwelaiserem jamer 
abak-abaksus Jemniwer gam domolf. 

38 Afa aamei Ai As jam isa 
seferswebanaram, ane taterisi 
Amnaiserem jem temawer jam isa 
seferswenaram, Ai Tane Angtanemana, 
Ai jame Ajep fortyaram Alem nafabaner, 
ane nafa Uwamanaiserem, ane malaikata 
waakensususerem jes mese, Aime is 
gemer As seferswebabili, aamei Ai As 
igemera seferswebanaram." 

1 Jepga Yesus angtane aa jei ne 

tikwebaatinennerem ga aa balbabili, 
"Bunar-bunarsus aamei afwer aas 
ijeya finaram namwer, aamei nalef 
ijama teryen, aamei gwanan nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe, nunu jeiserem ifsa domola 
baabetem se fortya." 

2 Nunu gamjon ga enam, Yesus Jei 
Petrus, Yakobus, ane Yohanes ga 
aftabifele taaren bwalnaiserem jem 
bolabe. Angtane nensa fas jebe, 
jei jenfentowai ga jep. Jepga tifini 

Yesusmana nenesmer ga aa folbana jem 
nwenabe. 

3 Ane fene Jemna ga aa ge bwenen- 
bwenenweibene, numuserem ga 
sinsinsusu. Fene gala afa fas ogiribe. 

4 Jepga angtane nawer-ningna jeiserem 
jei Eliya yo Musa, nabi fwatermana, 
aa ge damtabili, Yesusfar ga aa ge 
nasbawena. 

> Petrus Yesus ga bala, "Guru, aaiserem 
samfersus, ai seyafter aare! Ai jatowai 
nawer-ningna asa eyebaabili aafe -- 
daamfenna Ip, daamfenna Musaf, ane 
daamfenna ga Eliyaf." 

5Jei teisyena jei bas nasbili, aam 
temawer jei uskambar jam ge erebili. 

7 Jepga gara ga aa matabili, ane gara 
jeiserem jewer ga taterisi ga aane sarbili 
enggame, "Tane aaiserem ba Amnan, Ai 
Ajes nesiktenerem. Seyafter Jei aa jes 
nasbilirim, aamei jam isa sarbasini!" 

8 Jepga tatarfer ga aa ge gaarabisnenne, 
jengga jes jepserem angtane afa fas jam 
ne damtayan, jengga Yesus Jenfentowai 
fina. 

IYesus ane angtane Jei aa jei ne 
tikwebaatinennerem taarenawer aa 
galap ge irebityerem, Yesus ga aa 

balbabili ititmer, "Aamei aaf ijesa 
domolaram, angtane nafsiserem jebe 
ijama nasipmineneyen, jamere Ai Tane 
Angtanemana, Ase irwena terewer." 

10 Angtane Yesus aa jei ne 
tikwebaatinennerem jei seyafter 
Yesus aa jes bilirim jeter ga aane 
onsobili, jengga jei jen jena ga aane 
taanaaminenne, "Taterisi Yesus aa jes 
bilirim Jei jam irwalaiserem terewer jem 
temawer, taterisi jJeiserem Jem igiserem 
jeje fomfoma?" 

11 Jepga Yesus ga aane tenebana, 
"Guru-guru Hukumu Nabi Musa aa 
jes tulistababilim aa jei ne towas- 
towastababuwenaram, jeje bafa jei 
enggam ga aa ge gubili, Nabi Eliya 
nabala ga jei se fortya?" 

1?Yesus enggam ga balbabili, 

"Bunar, Eliya jei nabala ga jei 
fortya enggalfe, apgal jigala seyafter 
gemerserem gam waakentababili. 
Aamei ipsama dirinswebilirim nabi 
fwatermana aa jes ne tulistaabilim Tane 
Angtanemanaiserem jem temawer. 
Jei enggam ne tulistababil, Tane 
Angtanemana Jei tamtamtalaiserem 

ga jes domolsa, ane angtane baif sene 
gwebasa. 

13 Jengga Ai aamei isa balbabili 
enggame, bunar Eliya mesam fortya. 
Ane angtane jebe mes ne eyeibenent, 
kapkaiserem ini jemna aa gemer 
folbaminirim jam eyebife, jes gamserem 
nabi fwatermana jei aa gemer ne 
tulistababilim." 

14Yesus, Petrus, Yakobus ane Yohanes 
aa galap ge waraubilirim angtane aa jei 
ne tikwebaatinennerem afweraiserem 
jemnibe, jei angtane unggwanfer 
ga aane damtabili jep aa gemer ge 
betwebilirim. Ane guru-guru Hukumu 
Nabi Musamana aa jei ne towas- 
towastababuwenaram, jei angtane Yesus 
aa jei ne tikwebaatinennerem jebar ga 
aa ge doksobana. 

15 Angtane uskambar jeiserem Yesus 
jame galap ne damtanaram, jei ga aa 
ge bitbitwebili, ane jei seyafter ga aa ge 
nunggirbuwena Yesusminibe, Yesus ga 
aane bala, "Gwerem." 

16 Jepga Yesus angtane Jei aa jei ne 
tikwebaatinennerem ga tenebaabili, 
"Aamei jebar ibasa doksobili?" 

17 Angtane daamfenna angtane 
uskambar jeiserem jemniwer ga 
tamawolbana, "Guru, tane amna 
aaiserem Imnip as aftawena, bwata 
kapkaiserem ga jei mukmuktaasini. 

18 Ane bwat kapka jeiserem jam gam 
fortyaram, tane ga gam uktoniwili onabe, 
ane ga gam egegwena jamere kewa 
aaremawer gane denbentetya, ulbata ga 
jam gane egegnebana, ane tifni jemna 
ga kekelfer gam folbana. Ai angtane 
Is jei ne tikwebaatinennerem ames 
balbabili bwat kapkaiserem taneminiwer 
jam ne surbife, jengga jei masef, jam ne 
domolyan jam surbife." 

19Yesus ga aa tamawolbaabili, "Wa, 
aamei angtane namwer ijeya gwenaram, 
aamei Ase ijama tebayan. Aima ga ibar 
neya nwini jamere nunu anesus, jengga 
aamei gemerje Ai Ase ijama tebayan. Ai 
aamei isa Ajam fibabilibe nunu ga fomera 
enggalfe, aamei Ai As ijeba tebafe? Tane 
girtowai jeiserem jase aftayal Amnip!" 

20 Tane jeiserem Yesusfe ga aane 
aftabawena. Bwat kapka Yesus jam aa 
galap damtanaram, jei tane jeiserem 
ga uktoniwili, ane jei ga terterwena, ga 

aane irfifitene, ane aaremawer kewa ga 
aane denbentetya. 

21 Yesus tane jeiserem jem jeta ga aa 
tenebana, "Nunu fomera tane aaiserem 
bwerna aa domolantam?" Jetaserem 
ga tamawolbana, "Bastantowaisamer 
galapserem ga galap domolant. 

22 Bwat kapka tane jeber-jeber 
unggwasbawena fonap jam dantantef, 
afa tokwanap taptasiwif enggalfe jei gam 
terf. O Yesus afa Aamei baabeta Ijam 
domolaye ai Is ajam batomife, sya ai 
as nesikso, ane ga asIs batomini, tane 
alemanaiserem jebar." 

23 Yesus ga tane jeiserem jem jeta 
ga aa tamawolbana, "Wa, jeje bafa 
jes gamserem gam ga im gunu, afa Ai 
baabeta Ajam domolaye? Uwa Sanbagiri 
Jei samfer seyafter gam eyebili, afa 
angtane jei jam gane tebanaram." 

24 Tane jeiserem jem jeta tatarfer ga 
aa gwarna, "O Yesus, ai Ims tebana 
bastantowaifer. As batoba, jega ai Aamei 
uskambar Is gam as tebana!" 

25 Jes jepserem Yesus angtane 
unggwanfer jam aa galap damtabilirim, 
jei aa ge towaiwebilirim jam ge 
jalbuwefe jem gwetmanabe, Yesus ga 

bwat kapkaiserem ga aa uftana, enggam 
ga aa gutena, "Aamei bwata kapka, tane 
aaiserem ga aamei kabwaktana, jei jam 
saryan, jei jam nasoweyan. Ai aamei 
enggam isAs bala, se totini jemniwer! 
Gamjon ijam kauteyan tane aaiserem 
jemnibe!" 

29 Jepga bwat kapka jeiserem ga 
gwarna, tane jeiserem ga gin-gintene 
uskambar, ane ga mirtetefala. Tane 
jeiserem jei ga enggam etamwena 
anggwa futunu gamserem. Ane jepga 
angtane uskambar jeiserem ga aane 
balbabili, "Tane aaiserem maa, futu." 

27 Jengga Yesus tane jeiserem ga 
batobana, tafnawer ga aa tebatena jam 
gaartefe, ane tane jeiserem ga gaartena 
jener ga aa fina. 

28 Yesus ane angtane Jei aa jei ne 
tikwebaatinennerem jei jenfentowai jam 
aa galap ge nwinbenerem jenabo jepga 
aane tenebana, "Jeje bafa bwat kapka 
jeiserem ai ajama surbiyen?" 

2IYesus ga aa tamawolbaabili, 

"Bwat kapka aas galserem nele 
nafsiserem jem jam surbiyen, jengga 
sembayangemfener gane surbili." 


MARKUS 9.30- 34 344 


30Yesus ane angtane Jei aa jei ne 
tikwebaatinennerem jewer ga aa ge 
sofobili, ane ona Galileyastamer ga aa 
ge ayebinni. Ane Yesus Jei bai angtane 
nafsi jam ne towaswebafe enggame Jei 
aare, 

313am temawer Jei angtane Jei aa 
jei ne tikwebaatinennerem jes towas- 
towastababif. Jei enggam balbabili, 

"Ai Tane Angtanemana, Ai ga Asene 
gera angtane sanbakminibe. Ga Asene 
munbofo, ane ga As tere, jengga nunu 
nawer-ningginfenna Ai gamjon ga As 
irwena terewer." 

3? Angtane Yesus aa jei ne 
tikwebaatinennerem jei Yesusmana 
taterisi jeiserem jam ne towaswebiyen, 
jengga jei jam ge erebili jei jam ne 
tenebafe taterisi jeiserem jem temawer. 

33 Yesus ane angtane Jei aa jei ne 
tikwebaatinennerem jam aa galap ge 
forobilirim kota Kapernaum je, ane jei 
jenap aa galap ge nwinbenerem, Yesus 
ga angtane aa jei ne tikwebaatinennerem 
ga tenebaabili, "Aamei nelebe afa ibasa 
doksobili?" 

34 Jengga Yesus jam ne tamawolbayan, 
aam temawer jei nelebe taterisi 

aaiserem jem temawer ge doksobana, 
"Nei seyafter, nemna sanbaka ga 
nansa?" 

35 Yesus ga nwintena, ane angtane 
dua belas aa jei ne tikwebaatinennerem 
ga aa jenbebili. Yesus ga aa balbabili, 
"Angtane aa jei gam gunurum sanbakef 
jam etamwefe, jei gwanan ga angtane 
bastowaif gam gwena, ane angtane 
nafsiserem awelna ga jemnip gam 
gwebili." 

39 Jepga Yesus tane bastouya ga 
gaarwili, ane ga gaarantena jem 
nenennabe. Ane Yesus tane towai 
jeiserem ga jam murmurtaasini, ane 
angtane aa jei ne tikwebaatinennerem 
ga aa balbabili, 

37 "Angtane Ai aa jei gam 
tikwebaatinirim, afa jei tantouya 
bastouya aas galserem jam gam 
tebanaram aam temawer jei Ai As jewer 
gam tikwebaatinirim, gam jega angtane 
jeiserem jei Ai As mes gam tebana. Ane 
angtane Ai aa jei tebanaram, angtane 
jeiserem jei Am tefner As jam tebayan, 
jengga jeime Ai As Jei baftannuntum Jei 
mese jes gam tebana." 

38 Yohanes Yesus ga aa bala, "Guru, ai 
angtane asaje aya damtana, jei bwat 
kapkaiserem ga jes surbobili Im boseme. 
Ane ai ga aya bala, 'Safnant, jase tikwe!', 
aam temawer jei nem safanyan." 

39 Jengga Yesus ga aa balbabili, 
"Safnant, aamei angtane jeiserem 
ijama uftayan jam tikwefe! Angtane 
bwembwema aa jei gam eyebilirim 
Am boseme, angtane jeiserem jei 
galap taterisi kapka Am temawer jam 
nasbiyen. 

40 Angtane nems nasbabiyeneiserem, 
angtane jeiserem ga safna nemnam. 

411psama dirinswenaram! Bunar- 
bunarsus afa angtane aasaje fona 
diwiribere ibe is jei golminirim 
aam temawer aamei Ai As ijewer 
onsobanaram, jei fwaina galap se taabili 
Uwa Sanbagirminiwer." 

42 Yesus gamjon ga balbabili, "Afa tuna 
unggwan-girsusu daran-darnaiserem 
jam gane tafrebaasiwilirim angtanem 
botonabe, ane jei ga gane firtaaniwili 
finibe enggalfe angtane jeiserem 
jem gam tamtamtafe, tamtamtala 
jeiserem bastouya. Jengga tamtamtala 
Uwa Sanbagirmanaiserem jeba 

unggwandwasusu tamtamtala jeiserem 
jemniwer. Afa angtane jei angtane 
namwer Ai ibirimfer As jei tebanaram, 
jei jam gam unggwasbanaram etam- 
etama jam eyebife, Uwa Sanbagjiri jei 
tamtamtala unggwandwasus ga jese 
golmisi angtane jeiserem jebe. 

43 Afa tafna imna etam-etama 
kapkaiserem jem igam eyebilirim, 
tafna jeiserem ga jam igam tiksosini. 
Waakenfer ga enggam, afa aamei taman 
waaken-giribe jam igam fornaram, 
tafna daamfennaiserem safe jebar igam 
forna. Jengga aaiserem je kapka, afa 
aamei tafna nawersamer jebar igam 
fornaram taman tokwagiribe, tokwana 
jeiserem gemer sene ertesini jamer 
abak-abaksus. (Tampata jeiserem jebe 
gulana angtane jei dumalaiserem jam 
barweyan, ane tokwana ga gemer sene 
ertesini jamer abak-abaksus.) 

44 (9:43) 

4> Afa tufa imna etam-etama 
kapkaiserem jem igam eyebilirim, 
tufa jeiserem ga jam igam tiksosini. 
Waakenfer ga enggam, afa aamei tufa 
daamfennaiserem safe jebar igam forna 
taman waaken-giribe. Jengga aaiserem 


MARKUS 9.46- 50 348 


je kapka, afa tufa nawersamer aamei 
is jebar ne firtaaniwiliserem taman 
tokwagiribe. (Tampata jeiserem jebe 
gulana angtane jei dumalaiserem jam 
barweyan, ane tokwana ga gemer sene 
ertesini jamer abak-abaksus.) 

46 (9:45) 

47 Afa nwena imna afwenefener 
kabwakfer jem igam gaarasinirim, 
ane aamei etam-etama kapkaiserem 
jem ga igam eyebili, afa ga gam jes 
gemerserem, nwena jeiserem ga jam 
igam fotolsini. Waakenfer ga enggam 
aamei nwena daamfennaiserem jebar 
igam forna taman waaken-giribe. Jengga 
aaiserem je kapka, afa aamei nwena 
nawersamer is jebar ne firtaaniwiliserem 
taman tokwagiribe. 

48 Tampata jeiserem jebe gulana 
angtane jei dumalaiserem jam 
barweyan, ane tokwana ga gemer sene 
ertesini jamer abak-abaksus. 

49 Angtane seyafter gemerserem 
tokwam sene waakentababili, tumilgala 
garanem waakenulu gamserem. 

30 Garna ba waakenam, afa tumilgal 
sagap jam igam tuwulnuwilirim. Jengga 
afa garna jam gam etamwenaram 

bwekbwekswefe, angtane jei garna 
jeiserem gamjon jam ne eyebiyen 
garanfe jam falfe. Aamei ga enggala, 
garna waakena galserem. Aamei ga 
enggam isa gwena, Uwa Sanbagirfer 
Jebar waakenfer isa gwena. Ane aamei 
ga waakenfer sa gwena angtane 
nafsiserem jebar." 

10 lYesus ane angtane Jei aa 

jei ne tikwebaatinennerem 

tampata jeiserem ga aane mirsotefala, 
gamjon ona Yudeyawer ga sofwa, 
fona Yordan jimwer. Jepga angtane 
unggwanfer gamjon ga aa ge betwebili 
Yesusem tarnabe. Ane Jei gwanan 
angtane jeber-jeber aa gemer 
towas-towastababuwenaram, gam ga 
towas-towastababili. 

2 Jepga angtane safna Farisimana 
ga aa ge forobitye. Jei Yesus jam ne 
unggwasbaf, jega jem temawer jei Yesus 
ga aane tenebana, "Fuma Nabi Musa aa 
gam tulisulum Hukumube? Anggwana 
wini baife aa jei gam gwebilirim ke 
samfer gangge syanwena, afa fas?" 

3Yesus ga tamawolbaabili, "Musa jei is 
bagal tateris golmil ibe?" 

4Jei ga aane tamawolbana, "Musa jei ai 
as enggam balbabil, 'Sya, jengga gwanan 
nabala surta ijem ge syanwelaiserem jes 
igam eyebili, jepga wini ga igam bili, sya 
se sofwe!"" 

Yesus ga balbabili, "Musa jei aamei is 
jewer balbabilim enggame 'Sya, samfer 
wifar jam syanwefe.' jeiserem ga aam 
temawer balbabil ini imna kekelna, aamei 
masef is jam ne towas-towastababife. 

6 Gwanan galapserem Uwa Sanbagiri 
seyafter gemerserem aa galap 
eyebaabilim, jes galapserem Jei angtane 
ga naura gam eyemil, anggwana yo wini. 

7 Jega jem temawer anggwana ga ene 
yo jeta ga gam mirsona, ane winabar 
daamfen jenaber ga gangge nwini. 

8 Ane jepga nawersamer daamfennaber 
gangge tawena. Gam jega naweryan, 
jengga daamfenmna. 

9 Ga jem temawer Uwa Sanbagiri aa jes 
gam batsonaram daamfennaber gwefe, 
nei angtane nejama syansosiyen." 

10 Jenabe aa galap ge forobilirim, 
angtane Yesus aa jei ne 
tikwebaatinennerem Yesus ga aane 
tenebana taterisi jeiserem jem temawer. 

1ł Yesus ga aa balbabili, "Afa anggwana 
wini baif aa jei gam gwebilirim, ane wini 
nafsi ga gam gula, anggwana jeiserem 
jei etam-etama maaryenf gwelaiserem 
jes gam eyebili wini gwanan gulaiserem 
jebe. 

1? Ane wini afa anggwana baif aa 
jei gam gwebanaram, ane anggwana 
nafsi ga gam gera, wini jeiserem jei 
etam-etama maaryenf gwelaiserem ga 
jes gam eyebili." 

13 Jepga angtane tane bastantouya 
ga aane aftabuwena Yesusminibe 
enggalfe, Yesus tafna jem dwak 
sagap gam bunulmunsowef, waakena 
Jelemanaiserem jep gam kitulmif. 
Jengga angtane Yesus aa jei ne 
tikwebaatinennerem, jei angtane tane 
aa jei ne aftabuwenaram Yesusminibe 
ga jes ne uftabili. 

14Yesus Jei angtane aa jei ne 
tikwebaatinennerem jam aa galap 
damtabilirim enggame, jei angtane 
tane aa jei ne aftabiyelwenaram jes 
ne uftabili, Yesus ga nasbabili, ane ga 
balbabili, "Angtane jeiserem safnant 
ipsama uftabilirim. Jei samfer tantantane 
jei gane erbiyelwe Amnibe, aam 

temawer angtane enggalaiserem tanna 
aas galserem, jei samfer se naawena 
Uwa Sanbagirfar, ane Uwa Sanbagiri Jei 
ga jem Sanbakf se gwena. 

15 Sa sarbistaabon taterisi aaiserem! 
Tanna bastantana aas galserem jei Uwa 
Sanbagiriserem ga jei gane tebana, 
ane Uwa Sanbagjiri Jei jem Sanbakf 
se gwena. Angtane baife aa jei gam 
gwenaram Uwa Sanbagjiri Jei jem 
Sanbakf gwefe, angtane jeiserem jei jam 
etamweyan enggame Uwa Sanbagirem 
gwonap gwefe, nunu Uwa Sanbagiri Jei 
aa jem nwinirim anggwabura seyafter 
gemerserem jem Sanbakfe." 

16 Jepga Yesus tantantane jeiserem 
ga kituliwena, tafna dwak sagap 
ga tosobaipmunsowena, ane Uwa 
Sanbagiri ga bala, "Tane aaiserem jebe 
waakenaiserem jep Is kitulmini." 

17 Yesus ane angtane Jei aa jei ne 
tikwebaatinennerem jewer jam aa 
ge sofobilirim, angtane aasaje ga 
Yesusminip ga nunggirwena, somwan 
dumem ga nwintena Yesusem tarnabe. 
Jepga angtane jeiserem Yesus ga aa 
tenebana, "Guru, Aamei waakena. Ai 
ga basas eyebili enggalfe, ai waakenfer 

gwelaiserem jamer abak-abaksus agam 
domolfe?" 

18 Yesus ga angtane jeiserem ga aa 
tamawolbana, "Jeje bafa aamei Ai 
ga Asim bala enggame Ai waakena? 
Angtane waakena afa fas jam gweyan, 
jengga Uwa Sanbagiri Jenfentowai Jei 
waakena. 

19 Uwa Sanbagiri aa jes balbabilim, 
seyafter jeiserem aamei imes towaswebili 
enggame: Aamei angtane ipsam 
tat. Maaryen ipsam gwebit. Jigala 
angtanemana ipsam komkomulsit. 
Angtane nensa syefer ipsam balt. 
Angtane ipsam afaf-afaftat. Iye yo 
uwa imna, taterisi jemna ga jam igam 
tasyipmini." 

20 Angtane jeiserem Yesus ga aa bala, 
"Guru, taterisi seyafter jeiserem ai 
amsam tikwebitinint, ai bastowaisamer 
galapserem jamer namwer aas jepserem 
jep mese." 

21 Yesus angtane jeiserem ga gerebana, 
ane ga nesiktene jei, ane ga bala, 
"Taterisi umwefe ga daamfenna, aamei 
gemerje jeiserem ijam eyebiyen. Taterisi 
jeiserem ga aas: Se gwi, ane galgala 
imna seyafter ga is jualtababili, ane 

doini ga angtane galgalyenaiserem ga 

jep is kitulmini, ane aamei waakenfer 

gwelaiserem ga is domola jamer abak- 
abaksus. Afa jeiserem jam is eyebilirim 
jamer taban, aamei ga is jela Amnibe, 
ane Ai ga Asis tikwebaatini." 

22 Jengga angtane jeiserem taterisi 
Yesusmana jeiserem jam aa galap 
saribenerem, jei ga sofwa ane ini ga 
jenbana, aam temawer jei enggam gunu, 
"Apgal jigala aman ke bastantowaifer, 
apgal jigala amna unggwanfersusu." 

23 Jepga Yesus angtane Jei aa 
jei ne tikwebaatinennerem ga 
gerebaabisnenne, ane ga aa balbabili, 
"Angtane galgalabaraiserem jei ini 
galgalapfener gam folbana, ini jemna 
Uwa Sanbagirminip jam folbayan. 

Afa ini angtanemana jes gemerserem 
gemer gam folbanaram, afa jei fas jam 
irfweyanaye, gam jega Uwa Sanbagiri 
Jei jem Sanbakfe Jam gweyan." 

24 Angtane Jei aa jei ne 
tikwebaatinennerem jei taterisi 
jeiserem jam aa galap ne sarbilirim, 
jei ga aa ge bitbitwebili. Jengga Yesus 
gamjon ga balbabili, "Tantantane 
Amna, angtane afa fas tatarmer Uwa 

Sanbagirfer daamfennaber jam ge 
gwefe, jega Uwa Sanbagiri Jei jem 
Sanbakf ga gam gwena. 

2> Bunar-bunarsus, twena unggwan-giri 
jei jam kaweteyan burum mwonabe. 
Jes gamserem aaiserem jegme gemer, 
angtane afa ini jemna galgalapfener 
aa jemanem gam folbanaram, 
angtane jeiserem jei Uwa Sanbagirfer 
daamfennaber jam ge gweyan, ane 
Uwa Sanbagjiri Jei jem Sanbakfe Jam 
nwinyen." 

26 Jes jepserem jei taterisi jeiserem 
jam aa galap ne sarbilirim, jei uskambar 
ga aa ge bitbitwebili, ane jei jen 
jena ga aa taanaaminenne, "Afa ga 
gam jes gamserem, gam jega nan se 
waakentaasini?" 

27 Yesus ga gerebaabili, ane ga balbabili, 
"Angtane jen jena jam waakentaasiyen, 
jengga Uwa Sanbagiriserem angtane ga 
Jei gam waakentaasini. Uwa Sanbagiri 
seyafter gemerserem gam eyebili." 

28 Jepga Petrus Yesus ga aa bala, 
"Galgala seyafter amsa mirtebitefala 
enggalfe, ai Aamei Is agma tikwebaatif!" 

29 Yesus ga balbabili, "Ai bunarsus ims 
towas-towastababili, angtane jena aa 

jei gam mirultefalaram, afa aya, afa 
oso, afa ene, afa jeta, afa tane jemna, 
afa makana jemna, afa jei jeiserem 
seyafter aa jei gam mirtebitefalaram 
enggalfe, taterisi Uwa Sanbagirmana 
gam nasibenenefe, 

30 angtane jeiserem jei namwer aas 
jepserem fwaina se taabili uskambarsus 
aa jes mirtebitefalaram jemniwer. Jei 
gamjon ja, ane aya mese oso, ene, tane, 
ane makan unggwanfersus se damtabili. 
Ane jei kabwaktala unggwanfer mese ga 
sene damtabili. Ane nunu galap aa jep 
forsanyaram, Uwa Sanbagiri Jei angtane 
jeiserem jebe waakenfer gwelaiserem se 
golmisi jamer abak-abaksus. 

31 Jengga angtane namwer nabal 
danalaiserem, angtane jeiserem 
afwenefener galap amnup sene bunulu. 
Ane angtane amunemanaiserem, 
afweraiserem galap ga jei sege danabifi." 

32 Yesus ane angtane Jei aa jei ne 
tikwebaatinennerem, jei aa galap ge 
sofobilirim nel tawela kota Yerusalem je 
jep aa galap ga wofobilirim, Yesus ga jei 
dannasnene. Ane angtane dua belas Jei 
aa jei ne tikwebaatinennerem ini jemna 
ga aa ge jenbamini, ane ini esesfer ga 

aa ge folbamini. Ane angtane nafsiserem 
amnuwer aa jei ne onsobaabilirim jei 

ga aa ge erebili. Yesus angtane dua 
belas Jei aa jei ne tikwebaatinennerem 
ga aftabifele nel eyebe. Ane Jei ga 
towaiwulu jam towastababife Jemnibe aa 
je etamwebalaiserem kota Yerusalem je. 

33 Yesus ga balbabili, "Gasa sarsi! Nei 
ga kota Yerusalemwera tauna. Ane jes 
jepserem Ai Tane Angtanemana, Ai 
ga Asene gera angtane imam-imam 
sanbakaiserem, ane guru-guru Hukumu 
Nabi Musamana aa jei ne towas- 
towastababuwenaram jemnibe. Ane jei 
ga ula jewer ga sene nasbili enggalfe 
Ai Ajam terfe. Ane Ai ga Asene gera 
angtane Yahudimanyanaiserem jemnibe. 

34 Ane jep ga jei Ai ga Asene bisobafa, 
ane makem ga Asene gwebafa. Ane jei Ai 
ga Asene safsaftana newa utuboroserem 
jeme, ane Ai Asene munbofo. Jengga 
nunu nawer-ningnabaraiserem Ai 
gamjon ga jem As irwefa terewer." 

35 Jepga Yakobus ane Yohanes, tane 
nauna Sebedeusmana, Yesus ga aa ge 
bala, "Guru, ai Is ajam ge bala, taterisi 
amna gwanan as jam Is taayipmini!" 

36 Jepga angtane nauna jeiserem Yesus 
ga aa tenaamini, "Aamei Amniwer 
Ase bas ge bilibene Ai ibe isa Ajes 
eyeipmife?" 

37 Jei ga aa ge bala, "Ai ke samfer Ibar 
nwinfe, afelna taasfolawer ane afelna ga 
gwejawer jame Ijep nwinirim Sanbakfe 
Raja gemerserem?" 

38 Yesus ga gitmini, "Aamei ijam 
ge towaswebiyen Ap Ase ijes ge 
bilibenerem. Aamke kapkaiserem ke 
samfer is ge gwirni, Ai gemerserem? 
Ane aamke samfer is ge tere, Ai 
gemerserem?" 

39 Jepga aa ge gunu, "Ai samfer." Jepga 
Yesus ga gitmini, "Jeiserem bunar, 
kapkaiserem is ge gwirfi Ai gemerserem, 
ane aamei is ge tere Ai gamserem. 

40 Jengga Am taasfola jei nwiniserem, 
ane Am gwejawer jei nwiniserem, 
angtane jeiserem Ai Ajam destabayan. 
Jeiserem gam ke baabeta Amna, jengga 
Uwa Sanbagirmana. Angtane jebe jei 
nwiniserem, Uwa Sanbagiri Jener se 
destabana." 

41 Angtane sepulu aa jei ne 
tikwebaatinennerem afwer jeiserem 
jei aa galap ne sarbilirim angtane 


MARKUS 10.42-46 359 


naura jeiserem jei aa jes ge bilirim, jei 
Yakobuso Yohanes ga aane nasmini. 

42 Jega jem temawer Yesus seyafter ga 
dupdupbulu, ane seyafter ga balbabili, 
"Aamei tousa, angtane Yahudimanyana 
jei jam gane balaram sanbakf gwefe, 
jei uskamer gam eyeipmini angtane 
jelemanaiserem jebe. Jei angtane 
nafis gane baftana enggalfe, angtane 
nafsi gane damtana jemna baabeta 
unggwandusa. 

43 Jengga aamei gamyan. Aamei ga 
enggam isa gwena: Afa angtane imniwer 
aa jei gunurum sanbakef jam etamwefe, 
jei gwanan ga angtane nafsiserem 
jes gam batobaabili, awelna angtane 
nafsiserem jeman gam gweipmini. 

44 (10:43) 

4> Aas gemerserem, Ai Tane 
Angtanemana, Ai Ajam jelyan angtane 
nafsi Ai As jam ne batobafe, jengga Ai 
enggalf Ai fortya angtane nafsi Agam 
batobaabif, ane gwela Amnaiserem 
Agam golmif jamer Ai As tere, jega 
angtane unggwanfer gam aftabunnuf." 

46 Yesus ane angtane Jei aa jei ne 
tikwebaatinennerem jei kota Yeriko ga 
aa ge forobili. Jepga Yesus ane angtane 

Jei aa jei ne tikwebaatinennerem jam aa 
galap ge sofobilirim angtane unggwanfer 
aaiserem jebar, angtane aasaje ga nel 
eyep ga jep nwini. Jei nwe kofa, ane 
jei doif jeber-jeber aber-aberwowena. 
Jemna bosna ga Bartimeus, tane 
Timeusmana. 

47 Jei jam aa galap sararam enggame, 
Yesus Angtane tamna Nasaret jeiserem 
Jei Jam jela, jei ga towaiwulu enggam ga 
gwarna, "Yesus, Tane Raja Daudmana, 
ai ase nesikte!" 

48 Angtane afweraiserem jei ga jam ne 
uftana, ga aane bala "Jas tikwe!" Jengga 
jei gamjon ga gwarna uskambarsus, 
"Tane Raja Daudmana, as nesikte!" 

43 Jepga Yesus ga aa fyatena, ane 
angtane ga balbabili, "Imsa jenbe!" 
Jepga angtane nwe kofaiserem enggam 
ga aane bala, "Gase sar! Se irwe! Yesus 
Jei ims jenbene!" 

30 Jepga angtane nwe kofaiserem fene 
sagamanaiserem ga jasona, ane ga 
irwena, Yesusminip ga nunggirwena. 

s1 Yesus ga angtane nwe kofa jeiserem 
ga tenebana, "Aamei ibas bili Ai ibe is 
Ajes eyeibefe?" Angtane nwe kofaiserem 

ga tamawolbana, "Guru, ai enggam ai 
gunu, ai waakenfer anggasif." 

52 Jepga Yesus ga angtane nwe 
kofaiserem ga bala, "Se sofwe! Nwena 
imna kofaiserem is mes ne waakennebal, 
aam temawer aamei Ai As imes tebana 
waakenfer." Yesus game balaram, ane 
jes jeberserem jei ga gaarasini, ane 
jei Yesus ga tikwebaatini nele jeiserem 
jebe. 

1 1 IYesus ane angtane Jei aa 

jei ne tikwebaatinennerem 
kota Yerusalem jame aa galap ne 
gwetmansonaram, jei tamna Betfage yo 
tamna Betanya jep ga aa ge forobili. 
Tamna jeiserem ga taarentumu bosna 
ga Saitun ga jem tarnap nulna. Yesus 
angtane naura ga bafsona, angtane Jei 
aa jei ne tikwebaatinennerem. 

2Jei ga gitmini, "Sya, aamei sege sofwe 
tamna nem mukanap jeiserem jewer. 
Aamei tamna Jjeiserem jep jam is ge 
kawesonaram, jes jeberserem aamei 
keledai tanna jep ga is ge damtana, 
jam daktabaasiliserem. Keledai tanna 
jeiserem ga gemerje angtane afa jem 
sagap jam nwinteyan ane jeme jam 

wofeyan. Keledai tanna jeiserem is ge 
fertesini, ane ga is ge aftayala. 

3 Ane angtane afa is jam taanaaminirim 
enggame, 'Jeje bafa aamei keledai tanna 
jeiserem ga im ge fertesini?', aamei 
angtane jeiserem enggam is ge bala, 
'Keledai tanna aaiserem Tuhane bala. 
Abakferyan Jei gamjon gase warautana 
imnibe."" 

4 Angtane naura jeiserem ga aa ge 
sofwa, ane keledai tanna jeiserem ga 
aa ge damtana pintu tarnap jep ne 
daktabaasini nel eyebe. Jepga jei keledai 
tanna jeiserem ga aa ge fertesini. 

> Angtane jep aa jei ge fibilirim ga aane 
gitmini, "Aamei ibas ge eyebili? Jeje bafa 
aamei keledai tanna jeiserem ga im ge 
fertesini?" 

6 Ane angtane naura jeiserem jei ga 
aa ge tamawolbaabili, "Keledai tanna 
aaiserem Tuhane bala. Abakferyan Jei 
gamjon gase warautana imnibe." Ane 
jepga angtane jeiserem gamjon ga jam 
ne gitmiyen, jafner ga aane gaaramini 
keledai jeiserem aa ge fertenerem. 

7 Jepga keledai tanna jeiserem ga aa 
ge aftafala Yesusminibe. Ane jepga 
fene fen sagap jes kamwiliserem ga aa 


MARKUS 11.8-11 363 


ge syetabaabili keledai jeiserem jem 
sagabe. Ane Yesus ga nwintena keledai 
tanna jeiserem jem sagabe. 

8 Angtane unggwanfersus fene fen 
sagap jes kamwiliserem jelemana 
ga aane bunulntena nelebe. Afwer ti 
tirni ti alnabara makanap aa jes ne 
targabaabilirim jes ne bunulntena. 

3 Angtane Yesus aa jei ne danabanaram 
ane amnumana, seyafter ga aa ge 
tetenbili: "Nei Uwa Sanbagiri ganma 
pujite! Uwa Sanbagiri waakena 
Jelemanaiserem gase gulbana Jebe, 
Angtane aa Jei fortyaram Tuhanem 
boseme! 

10 Nei waakenaiserem ga nesa gulbana 
Raja nemnaiserem namwer aa jei 
fortyaram, Jei Raja Daud fwatermana 
jem urgunup Jeyam fortya! Nei 
Uwa Sanbagiri ganma pujite! Jei 
taman waaken-girip nwini, tamna 
bwalesususerem." 

11 Yesus Yerusalem je aa galap 
fornaram, ane Jei ga aa kautena 
Jena Uwa Sanbagirmana. Jei seyafter 
gerasnenne, jengga ona tatarfer 
gigitswena. Jega jem temawer 
Yesus angtane dua belas aa jei ne 

tikwebaatinennerem jebar ga tamna 
Betanyaminip aa ge sofobili. 

12 Jem gwirmer ga, Yesus ane angtane 
Jei aa jei ne tikwebaatinennerem 
Betanyaminiwer ga aa ge sofobili. Yesus 
ga wisi ga falbana. 

13 Ane ara tini bijauwer ga domola, ara 
tini jeiserem alna unggwanfer Yesus ga 
nwena jeber nulabana. Jei enggam gunu 
ara tini aaiserem engbar ba tannabaram. 
Jei tini tarnap ga gwina Jjamere ara tini 
jeiserem jebe aa fortya. Jengga Jei jem 
tannaiserem afa jam domolyan, ara tini 
jeiserem ala tetena. Tini jeiserem jam 
teyan, aam temawer tini jeiserem aa 
jem taawefaram mwara jemna gemerje 
jep jam fiyan. 

14Yesus ga tini ara jeiserem ga bili, 
"Imna tannaiserem angtane nensa 
gamjon afa jam ne tumilyen jamer 
abak-abaksus!" Ane angtane Yesus aa 
jei ne tikwebaatinennerem jei Yesus ga 
aane sarbana. 

15 Jepga Yesus ane angtane Jei 
aa jei ne tikwebaatinennerem kota 
Yerusalem ga aa ge forobili. Ane Yesus 
Jei Jena Uwa Sanbagirmanaiserem 
jep ga kawetena. Yesus ga angtane 

galgala aa jei ne jualtababuwenaram 
ane aa jei ne armantababilirim, ga 
surbobili. Mejana angtane doini aa 
jep ne tukartababuwenaram, Jei 
mejana jeiserem aa irfitababili, ane 
kursini angtane junu senaya aa jep ne 
jualtababuwenaram aa irfitababili. 

16 Yesus Jei baif gwena, angtane apgal 
jigala Jena Uwa Sanbagirmanaiserem 
jep jem ne erbinennefe. 

17 Jepga Yesus ga towas-towastababili 
enggame, "Taterisi Uwa Sanbagirmana 
jep ga enggam baatultel: 'Jena 
Amnaiserem ga enggalf angtane 
anggwabura seyafter gemerserem jei 
Abar Ajeba nasowef.' Jengga aamei jena 
aaiserem enggam ima eyebili, angtane 
komkoma jep nwinbele gamserem." 

18 Angtane imam-imam sanbakaiserem 
ane guru-guru Hukumu Nabi Musamana 
aa jei ne towas-towastababuwenaram, 
jei taterisi jeiserem Yesus aa jes 
nasbilirim gane sarbili. Jepga jei nele 
terelbene Yesus jam ne munbofe. Jei 
Yesus jam ne munbofe, aam temawer jei 
Yesus ge erebili, aam temawer angtane 
unggwanfer jei taterisi Yesusmana 

saaserfer ga aa ge sarbili, ane jei Yesus 
gane tikwebaatini. 

19 Ona jama gigitswenaram, Yesus ane 
angtane Jei aa jei ne tikwebaatinennerem 
jei kota jeiserem ga aane mirsotefala. 

20 Nunu jeiserem jem gwinibener, 
Yesus ane angtane Jei aa jei ne 
tikwebaatinennerem gamjon ga aa 
ge waraubili tini ara jeiserem aa jep 
finaram, jeter ga aa ge ayebinni. Ane 
jei tini ara jeiserem ga aane domola 
seyafter sasanswena jamer sakarabo. 

21 Jepga Petrus ga sarstaabona, ane 
Yesus ga aa bala, "Guru, se angga! Tini 
ara Aamei Ijes babapsobilintim, tini ara 
jeiserem mes sasanswena!" 

22 Yesus ga tamawolbili, "Uwa Sanbagiri 
jam isa tebana! 

23 Bunar-bunarsus Ai aamei isa Ajam 
balbabili, afa aamei taarena aaiserem 
jam isa balaram, 'Se irwa! Finip ina 
ga is taptastena!', taterisi jeiserem 
se etamwena im oleme, afa ini imna 
isar-isarmer is jam ge folbamiyen, 
enggame ijama guyon, 'Ai ajes bilirim, 
jeiserem kese etamwena?' Afa ini imna 
ise unggwan-girsusfer sege folbamini 
enggame jeiserem se etamwena, ane afa 

aamei jese towaswena enggame aamei 
ijes bilirim bunarsusfer se etamwena, 
afa ga gam jes gemerserem, je ga 
waakenfer ga gam etamwena. 

24 Jega jem temawer Ai aamei isa Ajam 
balbabili, seyafter gemerserem aamei jes 
igama balbabilirim, aamei sembayanga 
jam jep igama gwebanaram, aamei ilem 
inip ga enggam is gunu, 'Uwa Sanbagiri 
jeiserem mes gulbana abe.', afa aamei 
Uwa Sanbagiri jes gamserem igam 
tebana, Uwa Sanbagiri Jei ga is gam 
gulbana. 

25 Ane aamei sembayanga jam jep 
igama gwebanaram, afa aamei angtane 
nafsi gemer igama nasbanaram ilem 
inibe, aamei gwanan angtane jeiserem 
jebar jam igangge waakenswena, taterisi 
jeiserem jam igangge nasbili jamere 
igangge borola. Jes gamserem gam 
isa eyebilirim, jega Uwa Sanbagiri 
imnaiserem taman waaken-girip 
aaiserem Jei etam-etama imnaiserem is 
ga gam wirtabaabili. 

26 (Afa aamei kapkaiserem angtane 
nafsi ip aa jes ne eyeipminirim jes ijama 
borolmiyen, gam jega Uwa Sanbagiri 
taman waaken-giribe aa Jei nwinirim, 

Jei jegme etam-etama imna is jam 
wirtabaabiyen.)" 

27 Yesus ane angtane Jei aa jei ne 
tikwebaatinennerem jei gamjon kota 
Yerusalemwer ge waraubili. Jei jame aa 
galap ge forobilirim Yerusalem je, Yesus 
ga Jena Uwa Sanbagirmanaiserem jep 
ga wofena. Ane angtane imam-imam 
sanbakaiserem, ane guru-guru Hukumu 
Nabi Musamana aa jei ne towas- 
towastababuwenaram, ane angtane 
sanbaka Yahudimana, angtane seyafter 
jeiserem Yesusminip ga aa ge jalbili. 

28 Ane jei Yesus ga aane tenebawena, 
"Baabeta nanmana Aamei seyafter 
aaiserem ga Ijem eyebili? Ane baabeta 
Ise nane gulbana Ibe, seyafter aaiserem 
jem eyebife?" 

29 Yesus ga aa tamawolbaabili, "Aime 
aamei is Ajam tenebaabili. Afa aamei 
Ai As jam isa tamawolbanaram, gam 
jega Ai aamei ga isAs towastababili Ai 
baabeta Ajewer domolaram, Ai seyafter 
aaiserem Ai Ajem eyebilirim. 

30 Baabeta Yohanes aa jes domolaram 
angtane jam baptistababife, baabeta 
jeiserem ke Uwa Sanbagirminiwer 

jela, afa angtaneminiwer jela? As imsa 
tamawolba!" 

31 Angtane jeiserem jei jen jener ga aa 
ge doksobana. Enggam ga aa ge gubili, 
"Nei afa enggam nesa gunurum Uwa 
Sanbagirminiwer, Yesus Jei nei nes galap 
se balbabili enggame, 'Jeje bafa aamei 
Yohanes ijama tebayan?' 

32 Jengga afa nei enggam nesa gunurum 
angtaneminiwer, jepga angtane jei nei 
ga nes ne nasbabili." Jei angtane 
jeiserem jes ne erebaabili, aam temawer 
angtane uskambar enggam ge gubili, 
"Yohanes Pembaptis jeiba nabi Uwa 
Sanbagirmanam." 

33 Ga jem temawer jei Yesus enggam 
ga aane tamawolbana, "Ai seyafter 
teisyena." Jepga Yesus ga balbabili, 
"Gam jega Aimba aamei isa Ajam 
towastababiyen baabeta nanmana Aga 
seyafter aaiserem ga Ajem eyebili." 

1 2 1 Jepga Yesus ga towaiwulu seisya 

taterisi angtane jam towas- 
towasulmife. Jei ga gunu, "Angtane 
aasaje angguru makanap tonola. Jei 
angguru jama tonolaram jamer taban, 
makana jeiserem ga isinbaasnenne 
pagareme. Jeiserem taban, jei gamjon 

o mwona ga tetbili, galap anggur tanna 
jep jubononof enggalfe fo angguru gam 
eyebaabif. Taban, jei jena ga eyebili 
makanabe. Jepga jei angtane anggur 
tonol tousaiserem ga balbabili, 'Ai as 
sofwa negeri nafsiserem jewer, negeri 
jeiserem ai jebe abakef as nwini. Ai 
abakfer jewer ajebar nwinirim, aamei 
samfer anggur makana amna nomkef isa 
armantana, angguru jep ga isa tonola, 
ane jem igiserem afwer galap ap ga isa 
kitulbono.' Ane angtane jeiserem jena ga 
sofwa negeri nafsiserem jewer, negeri 
jeiserem bijaususu. 

2 Nunu anggur jep fuluserem jam 
aa galap falaram, angtane makana 
jam jemanserem jei angtane awelna 
jemnip aa jei gwebilirim ga baftana 
enggalfe, makana jeiserem jem igiserem 
afwer jei gam tebabif, angtane anggur 
makana nomkef aa jei ne armantanaram 
jemniwer. 

3Jengga angtane anggur makana 
nomkef aa jei ne armantanaram, jei 
angtane aa jes baftanaram, angtane 
jeiserem ga aane tebana, ane angtane 
jeiserem ga aane safsaftana. Angtane 
makana nomkef aa jei ne armantanaram 

jei angtane jeiserem ga aane bala, 'Se 
dip! Gase warau, makana jem igiserem 
ijam gwirinyen.' 

4 Angtane makana jam jemanserem 
jei gamjon angtane awelna jemnip aa 
jei gwebilirim nafsi jei jon ga baftana. 
Jengga angtane anggur makana nomkef 
aa jei ne armantanaram, jei angtane 
jeiserem ga dukap ne safsaftana, ane 
ga aane imei-imeitana jamer jei aa 
sefersona. 

> Angtane makana jam jemanserem 
gamjon angtane awelna jemnip aa jei 
gwebilirim nafsi jei jon ga baftana. 
Jengga jei angtane makana nomkef 
aa jei ne armantanaram, jei angtane 
jeiserem jam ne munbono. Ane angtane 
makana jam jemanserem jei angtane 
nafsi ga baftabili. Ane angtane makana 
nomkef aa jei ne armantanaram jei 
kapkaiserem jep ga aane eyeipmini. 
Afwer jam ne safsaftana, afwer jam ne 
munbono. 

6 Angtane makana jam jemanserem 
jemna angtane umwef ga daamfenna, 
angtane jeiserem ga tane 
jelemanaiserem aa jes nesiktenerem. Jei 
umwef ga tane jemna jeiserem jei ga 

baftana. Jei jelem inip ga enggam gunu, 
'Angtane makana amna nomkef aa jei 
ne armantanaram, jei bunarsus tanna 
amna aaiserem jam ne kabwaktayan.' 

7Jengga angtane anggur makana 
nomkef aa jei ne armantanaram, jei jena 
enggam ga aane gitminenne, 'Tanna 
aaiserem ba makana jei se tebana, jeta 
jame aa jep tererem. Au, nei tanna 
aaiserem ganma munbo, jega nei anggur 
makana aaiserem nei gam nesa tebana!' 

8 Ane tanna jeiserem ga aane tebana, 
ane ga aane munbono, tanna jeiserem 
jem futunu ga anggur makan jitefwer ne 
firtaaniwili.” 

3 Jepga Yesus gamjon ga balbabili, 
"Ai aamei is Ajam tenebaabili, angtane 
makana jam jemanserem jei ga base 
eyeipmini, angtane makan anggur 
nomkef aa jei ne armantanaram jebe? 
Bunar-bunarsus ga enggam, jei se jela 
angtane anggur makana nomkef aa 
jei ne armantanaram jemnibe, ane jei 
angtane jeiserem jei gase munbobili. 
Gamjon makana jeiserem angtane 
nafsiserem jep gase gaarmini. 

10 Aamei bunarsusfer imsama 
gerabistena ayata aaiserem 


MARKUS 12.11-13 373 


aa jes tulisulum Taterisi Uwa 
Sanbagirmanaiserem jebe enggame: 
'Angtane jena aa jei ne eyebilirim, tuna 
jei aa jes ne taptasiwilirim, tuna jeiserem 
mes etamwena igsusfe. 

11 Tuhan Jei aaiserem ga jes eyebili, 
aaiserem waakensusu negma domolf!"" 

12 Angtane sanbaka Yahudimana taterisi 
jeiserem aa jei ne sarbisinirim, jei ga 
aa ge gubili, "Yesus taterisi jeiserem 
jeba nem temaweram nasbili. Jei nei 
nes enggam balbabili, neiba angtane 
kabwaksusu galserem, angtane makana 
nomkef aa jei ne armantanaram jei 
gamserem." Jega jem temawer jei ga 
nele ga aane terelbene Yesus jam ne 
tebafe. Jengga jei angtane unggwanfer 
jeiserem jes ne erebaabili. Jewer ga jei 
ga aa ge sofobili, Yesus ga aane mirtene. 

13 Angtane sanbaka Yahudimana jei 
gamjon angtane safna Farisimana 
afweraiserem, ane angtane Herodes aa 
jei ne tikwebaatinennerem ga baftabili 
Yesusminibe enggalfe, jei Yesus gam ne 
unggwasbaf tateriseme. Afa Jei taterisi 
nimnafer jam se nasbabilirim, jei Yesus 
gam ne tebaf. 

14 Angtane jeiserem Yesusminip 
ga aa ge forobitye, ane ga aa ge 
gubili, "Guru, ai amsa towaswena 
Aamei taterisi bunarsusfer Im nasbili. 
Aamei angtane afa Ijam erebeyen. 
Aamei taterisi daamfennaiserem 
ga Ijeter nasipminenne angtane 
igsususerem jebe, ane angtane 
igyeneiserem jep jegme taterisi 
jeiserem Ijeter nasipminenne, nafis- 
nafismer Ijam nasipmineneyen. Aamei 
taterisi Uwa Sanbagiri aa jes bilirim, 
Aamei bunarsusfer ga jetefener 
Im nasipminenne angtane seyafter 
gemerserem jebe. Sya, gwanan asIm 
towastababi, Hukumu Nabi Musa aa jes 
tulistababilim fomfom gunu? Ke samfer 
pajak doini Kaisar Romamanaiserem jes 
gane armanulu, afa safnant? Ai pajak 
doini jeiserem, ke asa armantababili, afa 
fas?" 

15 Yesus Jei angtane jeiserem mes 
towaswebabili, jei akar-akarem ne 
tenebawena. Ane Jei ga balbabili, "Jeje 
bafa aamei Ai ga As ima unggwasbana 
taterisem jam tebafe? Gwanan doi 
bastantouya sene gamserem Ap isa 
girinbeyele, Ai Agam damtaf." 

16 Doini seneiserem ga aane 
girinbowena, ane Yesus ga tenebaabili, 
"Gambara yo bosna aa jei ge 
batabanaram doi peraka aaiserem jebe, 
jeje bunarsusfer nanmana?" Jei Yesus 
ga aane tamawolbana, "Kaisarmana, 
angtane sanbaksususerem Romamana." 

17 Jepga Yesus ga balbabili jei, 

"Afa doi jemna, ane jei enggam se 
gunurum, 'Ap sa gerba!', aamei doini 
jeiserem saf isa gerbana! Ane Uwa 
Sanbagirmanaiserem, jegme Uwa 
Sanbagirfe isa gulbana!" Jei seyafter 
jam ge bitbitwebili, aam temawer Yesus 
waakenfer tamawolbaabuwena. 

18 Gamjon angtane Yahudimana 
afweraiserem taterisi angtane safna 
Sadukimana aa jei ne onsobilirim, ga aa 
ge jalbili Yesusminibe. Angtane safna 
Sadukimana jeiserem jei enggam ne 
towas-towastababuwena, angtane jam 
tereserem jei gamjon jam irweyan 
terewer. Jei Yesus ga aane tenebana, 

19 "Guru, Nabi Musa jei hukumu 
aaiserem nebe enggam tulisulmil: 'Afa 
angtane ayanaiserem jei wini jam gam 
gularam, ane jei gamjon gam gam tere, 
ane jei tanna afa fas jam waliteyen, 

osona jemnaiserem jei ga saamira wini 
jeiserem jei gamjon ga jei gam gula, 
jega ayana aa jei gam tererem jem 
fwayenfe tanna jep gam eyebarfe.' 

20 Nabi Musa ga gam tulisul. Ai taterisi 
aaiserem Is ajama nasibef Ibe, ane 
ai Aamei Is ajama tenebana taterisi 
aaiserem jem temawer. Angtane ayen 
oson tetena tuju ga gemer naawena. 
Ayansususerem jei wini gwanan ga jei 
gula. Abakferyan ayana jeiserem aa 
tere, jei tanna fas afa jam waliteyen. 

21 Jepga osona ayanem malam 
jutelawer wini jeiserem gamjon ga jei 
gula. Jei jegme gemer jei aa tere, jeime 
tanna fas afa jam waliteyen. Ane osona 
nawer-ningnabarf aaiserem jei jegme 
gemer ga etamwena. 

22 Ane osona seyafter afweraiserem 
jeime gemer ge etamwebili, jamere 
umwef ga osonsususerem jegme gemer, 
jei umwef ga jei tere, jengga tanna fas. 
Umwef ga saamiran wini jeiserem ga jei 
tere. 

23 Ai Aamei Is ajama tenebaf, angtane 
terewer aa jep ge irwebuwesaram, wini 
jeiserem jeje nan anggwafar sege nwini? 
Ayen oson tetena tuju jeiserem jei 

seyafter gemerserem wini jeiserem mes 
ne gula." 

“4Yesus ga tamawolbili, "Imna miri 
kapka. Aamei teisyena Taterisi Uwa 
Sanbagirmana ane baabeta Jemna. 

25 Angtane aa jep ge irwebuwesaram 
terewer, anggwa mese wi jei gamjon 
jena jam ne detyen. Angtane seyafter 
enggammer se naawena malaikata 
gemerserem taman waaken-giribe, jena 
jam detyen. 

29 Bukunu Nabi Musa aa jes tulisulum 
jei jep ga enggam tulisul, angtane 
jam tereserem jei gamjon sege 
irwebisi terewer. Aamke bukunu 
Musamanaiserem ke gemerje ijama 
gerabisteyan, taterisi ti towai utuboro 
aa jei ertelem jem temawer? Uwa 
Sanbagiri aa bal, 'Aiba Uwa Sanbagiri 
Abrahammanam, Uwa Sanbagijiri 
Isakmanam, ane Uwa Sanbagjri 
Yakubmanam.' 

2/Taterisi jeiserem jes gamserem 
gam aa jewer gulum, aamei ga jam 
isa towaswena enggame, Abraham, 
Isak, ane Yakub jemna mafnana jei 
gemer naawena, aam temawer Uwa 
Sanbagiri Jei angtane jam tereserem 

jem Uwa Sanbagirfe jam gweyan. 
Fas. Uwa Sanbagiri Jeiba angtane jam 
gwelaiserem ga jem Uwa Sanbagirfe 
se gwena. Aamei bunar-bunarsus miri 
kapka." 

28 Gamjon angtane daamfenna 
guru-guru Hukumu Nabi Musa aa 
jei tulistaabilim aa jei ne towas- 
towastababuwenaram jemniwer, 
jei ga jela. Jei angtane safna 
Sadukimana Yesusfar aa jei ge 
nasbawenaram jes sarbabisif. Jei 
jam aa galap sarbabisinirim, jei 
enggam ga gunu, "Yesus Jei waakenfer 
tamawolbaabuwena." Jepga jei Yesus 
ga tenebana, "Hukumu igsusu ga 
fwersa hukumu seyafter gemerserem 
jemniwer?" 

29 Yesus ga tamawolbana, "Hukumu 
igiserem ga aas: 'Anggwabura 
Israelmana, Amsa sarba! Tuhan, Uwa 
Sanbagiri nemnaiserem, Tuhanf ga 
jetefener, nafsi fas. 

30 Uwa Sanbagiri imnaiserem ga 
jetefener igam nesiktene ini ilemana 
seyafter gemerserem jeme, ane mafnana 
imna seyafter gemerserem, ane baabeta 
imna seyafter gemerserem.' 


MARKUS 12.31-33 379 


31 Hukumu igsusu naurabaraiserem ga 
aas: 'Aamei angtane nafsiserem ga jam 
isa nesiktababili, aamei in ina gemer 
igama nesiktenerem.' Hukumu nafsi fas 
jem igiserem unggwandusa hukumu 
naura aaiserem jemniwer." 

32 Guru jeiserem Hukumu Nabi Musa 
aa jes tulistababilim aa jei towas- 
towastababuwenaram, jei Yesus ga 
bala, "Guru, Aamei bunar-bunarsus Im 
gunurum, Uwa Sanbagjiri Jei daamfenna, 
Uwa Sanbagjiri nafsi fas. 

33 Angtane Uwa Sanbagiri ga jam sene 
nesiktene, ini jemnaiserem seyafter 
gemerserem jeme, ane mafnana jemna 
seyafter gemerserem, ane baabeta 
jemna seyafter gemerserem. Ane 
angtane jei angtane nafsiserem ga 
jam sene nesiktababili, jei jen jena 
gemer gane nesiksonaram. Hukumu 
naura jeiserem je waakensusu. Apgal 
jigala jam ne gwalanela enggalfe 
Uwa Sanbagirfe gam gulbaf, ane 
apgal jigala nafis-nafsiserem Uwa 
Sanbagirfe jes gulbalaiserem Jena Uwa 
Sanbagirmanaiserem jebe, jega enggalf 
Uwa Sanbagiri jem gane pujitef, seyafter 
jeiserem ga bastowaifer waakena." 

34Yesus Jei aa galap sarbanaram 
enggame jei waakenfer tamawola, 
enggam ga bala, "Aamei nele amkom 
ifom towaswebala, nele Uwa Sanbagiri 
Jei im Sanbakfe jem gwelaiserem." 
Jeiserem taban, angtane seyafter jep 
jeiserem jei ga aa ge erebili Yesus jam 
ne tenebarfe. 

353 Yesus angtane aa galap 
towas-towastababilirim Jena Uwa 
Sanbagirmanaiserem jebe, Jei enggam 
ga tenebaabili, "Guru-guru Hukumu 
Nabi Musa aa jes tulistababilim aa jei 
ne towas-towastababuwenaram, guru 
jeiserem jei fomfom ge gubili, Mesias Jei 
asal-asal Raja Daudmana? 

36 Raja Daud jei jener enggam mesam 
gul Mesiasem temawer, Mafnana 
Uwa Sanbagirmanaiserem jeme: 'Uwa 
Sanbagiri Jei Tuhan amnaiserem enggam 
bal: Se nwinte Am taasfolawer, jamere 
Ai ginanggwa Imna As eyebaabili Im tof 
gwonap sege nwinbitaatiwetya.' 

37 Raja Daud jes gamserem gam 
aa jewer gulum, jei jener gul Mesias 
Jeiba jem Tuhansam. Gam jega 
jeiserem ga enggam, Mesias asal-asal 
Daudmanfenyan, jengga Jei mese Raja 

Daudtem Tuhansam." Ane angtane 
unggwanfer jeiserem taterisi Yesusmana 
aa jei ne sarbilirim, jei ini saaser- 
saaserfer taterisi jeiserem jam ne 
sarbasife. 

38 Yesus angtane jame aa galap 
towas-towastababilirim, Jei ga gunu, 
"Aayai, guru-guru Hukumu Nabi 
Musa aa jes tulistababilim aa jei ne 
towas-towastababuwenaram! Jei ga 
jam wofelabe fene bwalnaiserem ga 
jes gane kabwabili enggalfe angtane 
nafsi gam ne damtabif, ane ga gane 
balbabifi jei angtane sanbaka. Ini jemna 
saaser-saaserfer sege folbamini, afa 
angtane pasarap aaiserem jei bosna 
jemna jam sene kitulmitenaram. 

39Jei kursini angtane 
sanbakmanaiserem jep gam ge 
nwinbif masarabe, ane jena angtane 
Yahudimana aa jep ge betwebuwefaram 
jebe. 

40 Jei wini saamirnaiserem jes gane 
afaf-afaftababili enggalfe galgala 
jemna gane tamserenbaipmif. Ane 
jei akar-akarem enggam ge gwebili, 
jei sembayanga gane gwebabana 
bubwalsusfer enggalfe angtane gam 


MARKUS 12.41-44 382 


ne damtabif, ane gam ne balbabifi 
enggame jei angtane waakena. Uwa 
Sanbagiri guru jeiserem uskambar se 
tamtamtababisi angtane nafsiserem 
jemniwer." 

4lYesus ga Jena Uwa 
Sanbagirmanaiserem jep nwini. Kotaka 
doini aa jep ne bokolntowenaram Uwa 
Sanbagirfe jes ne kitulbof, kotak jeiserem 
Yesusem gwetmanap fala. Yesus Jei 
angtane unggwanfer gerebaabili doini 
kotakap aane bokolntowenaram. 
Angtane doini unggwanfer jeiserem, jei 
unggwanfer ne bokolntena. 

42 Abakferyan saamirawi jemna galgala 
fasfasusu jei ga aa jela, ane jei doi naura 
bastantowaisusu ga natuntena. 

43Yesus angtane Jei aa jei ne 
tikwebaatinennerem ga jenbebili, 
enggam ga balbabili, "Ai bunarsusfer 
ims balbabili, wi saamirna aaiserem jei 
doini uskambar bokolntena angtane 
nafsiserem jemniwer. 

44 Angtane nafsi seyafter jeiserem 
jei doini aa jes ne kitulbonorom 
Uwa Sanbagirfe, doini jeiserem ga 
tomnaiserem galgala jelemanaiserem 
jemniwer. Jengga saamira wini aaiserem 

jei safe galgalyena, jei seyafter aa jes 
domolaram jei ga jes gulbana, jemna 
seyafter aa jes domolaram enggalfe jem 
gwelaiserem." 


1 3 IYesus Jena Uwa 

Sanbagirmanaiserem jewer safe 
gemer totinyelem, angtane daamfenna 
Jei aa jei ne tikwebaatinennerem 
Yesus ga aa bala, "Guru, gwanan tuna 
unggwan-gwana aaiserem jese damtabi! 
Je waakenfer ge falbili, ane jem ja mese 
waakenfer ge tenbili!" 

2 Yesus angtane jeiserem ga bala, 
"Aamke jena unggwandwasusu aaiserem 
ke ijes gaarabili? Ton-giri daamfenna afa 
fas jam falnteyan ton-giri afweraiserem 
jem sagabe. Ton-giri je seyafter je sege 
kwirwebitisi, ane onnap ga sege janbisi." 

3 Yesus taarenap ga sofna, taarentumu 
jeiserem bosna ga Saitun. Jes jepserem 
jep ga aa nwini, Jena Uwa Sanbagirmana 
ga jem jitefwer fitna. Petrus, Yakobus, 
Yohanes ane Anderyas jei Yesusminip 
ga aa ge jalbili, Yesusfar jenfentowai ga 
aa ge nasbawena. Jei Yesus ga aane 
tenebana, 

4"Uwa, gwanan ap se bilipmi, 
taterisi Ijes bilirim ga fonggalabar se 

etamwesa? Ane ai bagal bwembwema 
asa domolsa seyafter aaiserem aa gam 
etamwesaram?" 

3 Jepga Yesus ga aa tamawolbaabili, 
"Ga samem-samem jega angtane nensa 
is jam ne afaf-afaftababiyen. 

6 Angtane unggwanfer jei sege 
forobisenye bosna Amnaiserem jeme. 
Ane jei aamei ga isene afaf-afaftababisi, 
jei enggam jam gam gutenaram, 'Aiba 
Angtane Uwa Sanbagjiri Jei bunarsus 
aa Jes balam Jam baftanaf enggalfe 
angtane gam waakentababisif, aiba 
jesam.' Ane jei angtane unggwanfersus 
sene afaftababisi. 

7 Aamei taterisi jam isa 
sarbabisneneiserem angtane im 
gwetmanabe jam sege erabasaram. Ane 
aamei gamjon ula isa sarbisisi angtane 
im bijauwer aa jei ge nwinbenerem jei 
ga sege erabasa. Aamei taterisi seyafter 
jeiserem ijeba sarbisirim, safnant aamei 
ijama ereyen jeiserem jem temawer. 
Seyafter jeiserem se etamwesa, jengga 
nunu apgal jigal seyafter gemerserem 
jem ge barwebiliserem je gemerje jam 
falyan. 

8 Anggwabura afwer jei anggwabura 
afweraiserem jebar sege erabasa, ane 
negara afwer jei negara afweraiserem 
jebar sege erabasa. Ogiribe aaiserem ga 
sege etamwebisi: Ginirdusa se gwesa ona 
nafis-nafsiserem jebe. Angtane wisi sege 
folbamisi, aam temawer tumilgal mese 
onnap teneserem sege asobisi. Seyafter 
jeiserem ga jafner towaiwelaiserem 
tamtamtala angtanemana jeiserem, 
wini tanna jam gerala jepserem, jei 
sigini nabal-nabalsusu jena gam gam 
enolaram jes galserem. 

9 Aamei ina ga waakenfer isa 
gaaramisnenne, aam temawer 
aamei galap isene tebabisi, ane ga 
isene aftabifelse angtane sanbak- 
sanbakaiserem jem tarnabe. Angtane 
nafsi ga isene saftabasa, jena angtane 
Yahudimana aa jep ge betwebuwefaram 
jep. Ane aamei isene aftabifelse angtane 
sanbak-sanbaka afweraiserem jemnip 
ane raja-rajaminip enggalem temawer, 
aamei Ai As ijewera tikwebaatinirim. 
Jeiserem ga waakensusu, aam temawer 
jes jepserem aamei ga dwena jep isa 
domola taterisi Am temawer jebe ga isa 
nasipmini. 

10 Gwanan Taterisi Waakena Uwa 
Sanbagirmana jamer sene nasibenenne 
anggwabura seyafter gemerserem aa jei 
ge nwinbenerem ogiri aaiserem jebe. 

11 Aamei is jam sene tebabisirim, ane 
ga isene aftabifelse angtane sanbakem 
tarnabe enggalfe aamei is gam ne 
teneba-tenebaabuwef. Jengga jei nalef 
is jam ne aftabifelyen, aamei ijama 
ereyen ijesa nasbiliserem jem temawer. 
Jeter isa biltena ula Uwa Sanbagiri ijes 
golminirim, aam temawer jeke aamei 
isa nasowena, jengga Mafnana Uwa 
Sanbagirmanaiserem Jei aamei ula ip ga 
is Jei se golmini aamei ijesa nasbiliserem 
jemnibe. 

12 Jepga isa anggasa ayana jei osona 
jena gam gera jam ne munbofe. Osona 
jei ayana gam gera, jeta tane jemna 
gam gera. Ane tantantane jegme ene 
jeta gam nasmini, ga gam dete jam ne 
munbobife. 

13 Angtane seyafter gemerserem aamei 
isene nasbabisi kakalmer, aam temawer 
aamei Ai As ijewera tebanaram. Jengga 
angtane Ai kanaufer As jei tebanaram 
jamere nunu Uwa Sanbagiri aa jep 

bilirim jep se falsa, angtane jeiserem ga 
jes waakentaasisi." 

14Yesus gamjon ga balbabili, "Aamei 
angtane galap isa damtasa, jei Jena 
Uwa Sanbagirmanaiserem jep se 
fisa. Angtane jeiserem enggam ga 
sene jenbebuwena 'Kabwaksusu 
jei Tamtamtababiliserem'. (Aamei 
angtane aaiserem ijeya gerabistenaram, 
waakenfer isa sarbili!) Jepga angtane 
ona Yudeya je aa jei ge nwinbenerem, 
jei otumup sege nunggirbese. 

15 Jes jepserem angtane jelem ja 
sitawer aaiserem, jei gamjon jam ge 
kabwiteyan jelem jenabe enggalfe, 
galgala jam ne kitultaabonfe mwonawer, 
aam temawer jei tatarfer gam ge 
nunggirbef. 

16 Ane angtane awelna makanap 
gwebiliserem jegme gemer. Jei gamjon 
fas jam warauyan enggalfe fene jam ne 
kitultefe. 

17 Jes jepserem jam aa jep 
etamwesaram, wini udanabaraiserem 
ane wini tanna momem taayiniserem, 
jei kabwaktala unggwandusa ga sene 
domolsa. 

18 /amei sembayanga Uwa Sanbagirfe 
gamjon jam isa gwebabana, jega aamei 
ijama nunggiryen nunu angtane jem ge 
wofobiyeneiserem. Nunu jeiserem ga 
aas: nunu gwere kabwakfer jem gam 
fertenerem, nunu arouwa uskambar aa 
jem gam nyenaram, ane deye wisimi aa 
jem gam falaram. 

19 Sembayanga jes gemerserem ga 
gam isa gwebabana, aam temawer 
jes jepserem angtane tamtamsusu 
sene domolsa, gwananmana jepserem 
jepyan. Gwanan jepserem Uwa 
Sanbagiri seyafter gemerserem aa 
galap eyebaabilim jamer namwer aas 
jepserem, tamtamsusu jes galserem 
fas. Ane jeiserem jamer taban, gamjon 
jes galserem jam etamweyan jamer 
abak-abaksus. 

20 Jengga Uwa Sanbagiri mes toforolsini 
nunu jem tamtamuluserem. Afa Jam 
toforolsiyeneye, angtane seyafter 
gemerserem futu. Jengga Jei nunu 
jeiserem mes toforolsini, aam temawer 
jei angtane Jelemanaiserem jes 
nesiktababili, angtane Jei aa jes 
destabaabilirim enggalfe Ai As jei ne 
tebaf. 

21 Jes jepserem afa angtane aamei 
enggam is jam sene balbabisirim, 'Se 
damta! Mesias, Angtane Uwa Sanbagiri 
bunarsus aa Jes balam Jam baftanaf 
enggalfe angtane gam waakentababisif, 
Jei aare!', afa angtane nafsi jei enggam 
sege gubisirim, 'Imsa damta! Jeiba 
jesam!', angtane jeiserem ijama 
sarbabiyen! 

22 Taterisi jemnaiserem ijama 
tebabiyen, aam temawer angtane ol 
kapkaiserem jei sege forobisenye, ane ga 
sege gubisi, 'Aiba Mesiasam.' Ane nabi ol 
kapkaiserem jei sege forobisenye. Ane 
jei tandana ane bwembwema ga sene 
eyebaabisi enggalfe angtane gam ne 
afaf-afaftababif, jega enggalf jei gam ne 
tikwebitif. Ane jei angtane Uwa Sanbagiri 
aa jes destabaabilirim, jei ga jes ne 
unggwasbaabif jam afaf-afaftababif 
enggalfe jei taterisi ol kapkaiserem gam 
ne taabif. 

23 Ga jem temawer, aamei ina 
waakenfer isa gaaramisnenne, Ai As 
imsa sarbasini! Ai gwanan aamei isa 
mesam towas-towastababili taterisi 
jeiserem jem temawer, jega taterisi 

jeiserem nalef jam etamweyan, aamei 
towasmer gam isa nwini." 

“4Yesus gamjon ga balbabili, 
"Abakefyan nunu jem tamtamuluserem 
aa tabanwenaram, nunu jeiserem aa jep 
falsaram, gwere je gwin se etamwesa, 
jem muar mese nafa fas. 

25 Ane matona winsiwer ga sege 
janbisinye, ane winsip seyafter 
gemerserem ga sege gin-ginwebisi. 

29 Jepga angtane jei ga Ai Tane 
Angtanemana, ga Asene damtasa. Ai 
winis sinsinibaner As iresanya, nafabaner 
ane baabeta unggwandusaiserem jeme. 

27 Ane jepga Ai malaikata Amna gas 
baftabisi enggalfe, jei angtane Uwa 
Sanbagiri aa jes destabaabilirim jei ga 
sene dupdupbulsisi. Malaikata jeiserem 
jei angtane ga sene dupdupbulsisi ogiri 
seyafter gemerserem jewer, ane winis 
seyafter gemerserem jewer." 

28 Yesus gamjon ga balbabili, "Au, ara 
tini sa gaarabi, ane taterisi Amna sa 
sarbisi! Afa tirni ikikini, ane ese jemna 
jam negma domolaram, nei ga negma 
towaswena ossana babitsim gase fala. 

29 Ga gemer jes gemerserem aaiserem 
jegme gemer: Afa aamei taterisi Ai Ajes 


MARKUS 13.30-34 391 


nasbilirim jam isa damtabisirim jam sege 
etamwebisirim, aamei ga isa towaswesa 
enggame Ai babitsim As fortya. 

30 Ai bunarsusfer ims towas- 
towastababili, angtane namwer aa 
jei naawenaram jei nalefe jam ge 
terbiyen, taterisi aaiserem seyafter 
gemerserem Ai Ajes nasbilirim ga sege 
etamwebisi. 

31 Winsi yo ogiri aaiserem je sege 
barwesa, jengga taterisi Amnaiserem je 
jam barweyan." 

32 Yesus gamjon ga balbabili, "Nunu yo 
jema Ai Tane Angtanemana, Ai Ajem 
forolaiserem, nunu jeiserem angtane 
jei jam ne towaswebiyen. Malaikata 
taman waaken-girip jeiserem, jei 
teisyena. Ai Tane Uwa Sanbagirmana, Ai 
teisyena. Jengga tousa ga Uwa Sanbagiri 
Jenfentowai. 

33 Jega jem temawer, aayai samem- 
samem, aamei ina ga jeber-jeber ga 
waakenfer isa gaaramisnenne! Aamei 
seyafter teisyena nunu Ai gamjon Ajem 
foryalaiserem. 

34 Nunu jeiserem ga enggam: Angtane 
bijuap jam sofwela gamserem, angtane 
jeiserem nalef jam sofweyan, jei gwan 

ga angtane awelna jemnip aa jei gane 
gwebilirim ga jes gam jenbebili enggalfe, 
awelna gam syenulmif. Jei angtane 
jeiserem daamfen-daamfennem gam 
balbabili jei aa jes ne eyebaabiliserem. 
Angtane pintunu jei gerebaasnennerem, 
angtane jeiserem bala, 'Aamei ijam 
tayan!' 

35 famei mese ijama tayan, aam 
temawer aamei teisyena jena 
jemanserem fonggalabar se fortya, 
ke dafef, afa ke gwini nenennap, ke 
jema ayang giri aa jep gam gunurum, ke 
gwinibenersus. 

36 Enggam kapka, afa Ai aafer-aafer As 
warautnaram, ga isAs damtabitye aamei 
nus is tana. 

37 Ai is Agemer balbabilirim, Ai angtane 
seyafter gemerserem jep As balbabili, 
'Ijama tayan! Aamei jeber-jeber 
waakenfer ga jam isa gaaramisnenne!"" 
14 ! Nunu gamjon ga naura angtane 

masar Paskana ga jem sene 
eyebili. Masara jeiserem jeba masara 
bosna ga enggam, "Roti Tanyanaiserem 
jem Tombaabif". Angtane imam-imam 
sanbakaiserem ane guru-guru Hukumu 
Nabi Musamana aa jei ne towas- 

towastababuwenaram, jei nele ga aane 
terelbene Yesus basyamer jewer ne 
tebafe, gane munborf. 

2 Jengga jei enggam ge gubili, "Nei 
Yesus nejama tebayan masar aaiserem 
aa jep falaram jebe, aam temawer afa 
nei Yesus namwer jam nesa tebanaram 
jam munbofe, angtane seyafter galap 
sege kakalswebili, ga sege erebili." 

3Yesus aa galap nwinirim tamna 
Betanyam je, Jei Simonem jenap 
nwini. Simon jei mes waakensona 
tifin bwerna unggwandusa aa jei 
folbanaram jewer. Yesus Simonem 
jenap aa galap twenaram, wini aasaje 
ga jela Yesusminibe. Jei botola tuna 
pualam eyebiliserem ga jes gwirni. 
Botola jeiserem minyak wanginibere, 
minyak wangini jeiserem jemna 
ninsini waakensusu, jemna hargana 
unggwanfer. Yesus jam aa galap 
nwintenaram jam twenfe, wini jeiserem 
botola gwora ga terewulbaastena, Yesus 
dukap ga sukutono minyakeme. 

4 Angtane afwer jep aaiserem jei ga 
aa ge uskamswebili, ane jei jena ga 
aane gitminenne enggame, "Jeje bafa 

wini aaiserem minyaka jeiserem ga 
suwulsnenne? 

> Minyaka jeiserem hargana unggwanfer 
ga enggam doini angtane aa jes gam 
orobanaram tahunu daamfenneme. 
Waakenfer ga enggam, jei minyaka 
jeiserem jam se jualtana, ane doini 
jeiserem angtane galgalyenaiserem jep 
gase kitulmini." Jepga wini jeiserem ga 
aane nasbili kakal oleme. 

5 Jepga Yesus angtane jeiserem ga 
balbabili, "Safnant! Aamei wini aaiserem 
jem temawer kapkaiserem ijama 
nasbiyen. Jemna awelna jeiserem jei 
samfer eyebili Amnibe. 

7 Angtane galgalyenaiserem jei 
jeber-jeber ibar ima nwinwena, aamei 
jeber-jeber enggam ima eyebuwena ini 
imna is jam gangge folbaminirim jes 
batobaabife, aamei jei igama batobaabili. 
Jengga Ai ibar abakef seyafter nejama 
nwinweyan. 

8 Wini aaiserem jei Ap As mes eyeibene, 
jei aa jes bilirim jam eyebife. Jei 
minyaka mes suwulntena tifini seyafter 
Amnaiserem jebe enggalfe, jei Ai As jam 
menetaasini Ai kuburup Ajebar falinonf. 

9 Ai bunarsus aamei is Ajam 
towastababili, Taterisi Waakenaiserem 
ogirip aa jep ne nasbinennerem, wini 
aaiserem jei Ap aa jes eyeibenerem, 
taterisi jeiserem angtane sene 
nasbinense enggalfe wini aaiserem gane 
sarbistaabonf." 

10 Yudas Iskaryot, angtane daamfenna 
dua belas jemniwer Yesus aa jei ne 
tikwebaatinennerem, jei ga sofwa 
angtane imam-imam sanbakaiserem 
jemnibe enggalfe Yesus jep gam gaarmif 
jei ne tebafe. 

11 Angtane imam-imam sanbaka 
jeiserem jei taterisi jeiserem jam aa 
galap ne sarbilirim, ini jemna saaser- 
saasersusfer ge falipmini. Jepga jei 
Yudas ga aane bala, "Ai doini ip is asa 
gerbana." Jepga Yudas ga towaiwena 
dwona ga aa terelbene Yesus jep jam 
gaarmife. 

1? Nunu nabal-nabalsusu jemserem 
masara Roti Tanyana jem Tombaabif aa 
jem falaram, nunu jes jemserem angtane 
Yahudimana dombana bastantouya ga 
jem ne tegila, masar Paskanap jes ne 
tombafe. Nunu jes jemserem angtane 
Yesus aa jei ne tikwebaatinenewenaram 

jei Yesus ga aane tenebana, "Jena ga 
fwera Aamei Ijep gunurum, ai tumilgal 
Paskana Ibe Is ajeba menetabaibaasife 
Aamei Ijes tombaabife?" 

13 Jep ga Yesus angtane naura ga 
bafsona, enggam ga gitmini, "Im ge 
sofwe aaure kotanap, ane aamei angtane 
fona aa jei disultenaram jebar ga isa 
dorwena. Angtane jeiserem ga jes is ge 
onsobana, 

14jamere jena jei aa jep kawetanaram 
jebo. Angtane jena jam jemanserem ga 
is ge bala, 'Guru ims tenebaf, mwona 
Amna ga fwersa tumilgala Paskamana 
Ajeba tombaabife, angtane Amna Ai As 
jei ne tikwebaatinennerem jebar?' 

15 Jepga angtane jeiserem jei mwona 
unggwandusa bolap jeiserem ga is 
destaipmini ibe. Tikar, meja, ane kursi 
mes menetababisini mwona jeiserem 
jebe. Tumilgala Paskamana nei nejesa 
tombaabiliserem, aamei ga jep is ge 
menetulsini." 

16 Angtane nawana jeiserem ga aa ge 
sofwa kotana jeiserem jewer. Ane jep 
ga seyafter ga aa ge damtabili Yesus aa 
gemer nasmisiwenaram. Jena jeiserem 

jei tumilgala Paskana jep ga aa ge 
menetulsini. 

17 Ona aa gwinswelam, Yesus mese ga 
aa ge forobiyel angtane dua belas Jei aa 
jei ne tikwebaatinenewenaram jebar. 

18 Ane Jei jame aa ge nwinbetenaram 
jam dwenfe, Yesus ga balbabili, 

"Ai bunarsusfer aamei isa Ajam 
towastababili, aamei aas ijeya nwinirim, 
angtane daamfenna imniwer jei Ai As 
jei se gera ginanggwaminibe. Angtane 
jeiserem ga Abar aa jei ge twenanaram." 

19 Angtane Jei aa jei ne 
tikwebaatinennerem jes gamserem 
gam jam aa ge sarbilirim, ini jemna 
seyafter ga aa ge jenbamini, ane jepga 
Yesus daamfen-daamfennem ga aane 
tenebawena, "Angtane Ijes balaram, 
bunarsusfer nansa, ke ai?" 

OYesus ga aa gutena, "Angtane 
daamfenna aamei dua belas 
imniwer, angtane rotini Ajebar 
ge ustababitowenaram pirni 
daamfennaiserem jebe, angtane 
jeiserem jei Ai ga Ase jei se gera. 

21 hi Tane Angtanemana, As tere 
aa gemer tulisulum Taterisi Uwa 
Sanbagirmanaiserem jebe. Jengga 


MARKUS 14.22-24 398 


galap kapka unggwandusa se etamwefa 
angtane Ai aa jei geraram jemnibe. Afa 
angtane jeiserem jam suruyonaiserem, 
jei samfer." 

22 Jei jame aa galap dwenaram, Yesus 
rotini ga goltena, ane Uwa Sanbagiri 
ga bala, "Ase samfer gulbana." Jepga 
rotini jeiserem ga bitabaabisini, angtane 
Jei aa jei ne tikwebaatinennerem jep 
ga kitulmini. Yesus ga balbabili, "Gasa 
tebabi! Rotini aaiserem jeba tifni seyafter 
Amnaiserem." 

23 Jeiserem taban, Yesus ga gamjon 
mangkona fo angguruboro ga goltena, 
ane Uwa Sanbagiri ga bala, "Ase samfer 
gulbana." Ane angtane Jei aa jei ne 
tikwebaatinennerem jep ga golmini. 
Ane jei seyafter gemerserem fo anggur 
jeiserem ga aane telbili. 

24 Ane Yesus ga balbabili jei, "Fo anggur 
aaiserem jeba aawisi Amnaiserem 
As jei tenbenteyalaiserem Amniwer 
angtane unggwanfer gamserem jem 
temawer. Ane jega jem temawer Uwa 
Sanbagiri Jei taterisi ibirmi aaiserem 
angtanef ga jes bilipmini enggame, Jei 
etam-etama kapkaiserem angtanemana 
gam wirtabaipmini, ane Jei angtanes 

eyebaabili enggame angtane Jelemanfe 
gam ge etamwebif." 

25Yesus jepga gunu, "Ai bunarsusfer 
ims towastababili, Ai gamjon fo anggur 
Ajam telbiyen, jamere gamjon ibirmiter 
As telbili, nunu Uwa Sanbagjiri aa 
jep gwesaram anggwabura seyafter 
gemerserem jem Sanbakfe jeme." 

26 Jepga jei simala ga aane twolbabili 
taban, jei ga ge sofobili taarentumu 
bosna Saitun jewer. 

27 Jepga Yesus angtane Jei aa jei ne 
tikwebaatinennerem ga balbabili, "Aamei 
seyafter isa nunggiri Amniwer, Ai As isa 
mirtetefala, aam temawer Taterisi Uwa 
Sanbagirmanaiserem jep ga enggam 
baatultel: 'Ai Angtane dombana aa jei 
gerebaabisnennerem, Angtane jeiserem 
As munbono, ane dombana ga sege 
syensyanwebisi.' 

28 Jengga Ai gamjon Ajep irwenaram 
terewer, Ai aamei ga isAs danabaabili 
ona Galileyaminibe." 

29 Petrus jei ga gutena, "Angtane 
seyafter saf sege nunggirbene Imniwer, 
ai ajam nunggiryen." 

30 Jepga Yesus Petrus ga bala, "Ai 
bunarsus ims towastana, gwini aaiserem 

nalef ayanga giriserem nawerfer 
jei jam guteyan, aamei Ai ga Asis 
baanbaanwebana nawer-ningginfer." 

31 Jengga Petrus Jei Yesus ititmer 
tamawolbana, "Safe gam ai Ibaner as 
ge tere, ai enggam ajam guyon, ai 
teisyena Aamei." Ane angtane Jei aa jei 
ne tikwebaatinennerem seyafter jeime 
jes gemerserem gemer ge gubitena. 

32 Yesus ane angtane Jei aa jei ne 
tikwebaatinennerem seyafter ga aa ge 
sofobili tamna bosna Getsemani jewer. 
Ane Yesus ga balbabili, "Aamei seyafter 
aaf sa nwinte! Ai gwanan Uwa Sanbagirfe 
sembayanga Age gwebaba." 

33 Afwer jeber ge nwinbene, Yesus ga 
Petrus, Yakobus ane Yohanes jei ga 
balbabili jes aftabifelfe. Jepga Yesus 
Jena ga entene ini ga towaiwebana ini 
jam jenbafe uskambar. 

34Yesus ga aa balbabili, "Ini Amna Ase 
uskambar jenbana, Ai Ana enggam Ai 
entene Ajam tere gamserem. Aamei aaf 
isa nwini, ane ga isa gerasnenne." 

33Jepga Yesus ga gwisini 
bastantowaifer, Jei Jener ga jena 
onabe. Ane Jei ga Uwa Sanbagirfe 
sembayanga ga enggam gwebana, 

"Uwa, Uwa Amna, afa samfer etam- 
etama aaiserem Ai bai Ajam gwirinfe. 
Uwa, Aamei seyafter samfer Igam 
eyebili. Tamtamtala uskambar aaiserem 
Amniwer se golsteya. Jengga Aamei 
Ipsam eyebilirim Ai Ajes bilirim, jengga 
Aamei Igemer gunurum, ga jeter Is 
eyebili." 

36 (14:35) 

37 Jepga Yesus gamjon ga warautna 
angtane nawer-ningna jeiserem jemnibe, 
Jei angtane nawer-ningna jeiserem ga 
damtabili jei nus ge tabana. Yesus 
Petrus ga aa bala, "Simon, aamke 
nustana? Aamke imasef unggwasa ijam 
gerebaasnenefe jema daamfenna?" 

38 Yesus gamjon ga balbabili, 

"Aamei jam isa gaarasnenewena, ane 
sembayanga ga jam isa gwebabuwena, 
jega etam-etama kapkaiserem bawasa 
is jes bilipminirim ibe, etam-etama 
jeiserem ijam eyebiyen. Aamei ga 
waakena tefner gam isa eyebili, jengga 
tifini seyafter imna werna." 

39 Yesus gamjon naurabaraiserem ga 
sofna, sembayanga Uwa Sanbagirfe Jam 
gwebabafe gwanan gemerserem. 

40 Yesus gamjon Jame aa galap 
warautnaram, Jei gamjon ga damtabili 
angtane nawer-ningna jeiserem nus 
ge tabana. Jei nwena masef ne 
unggwasbabana, nwena jemna daran- 
darna jam ge gaarabisife. Jei teisyena 
Yesusfe bas ne bilibefe. 

41 Abakferyan Yesus gamjon ga aa 
warautnaram nawer-ningnabarfe, Jei ga 
aa balbabili, "Aamke nunu ke igemera 
tana? Maa! Jema ga mes nulayal: Ai 
Tane Angtanemana, Asene gera angtane 
etam-etamabara jem tafnabe. 

42 Jasa irwe! Au, nei ganma gwi! 
Angtane Ai aa jei geraiserem, jei aare 
mes foryal aafe." 

43Yesus ga gemer nasowena, 
angtane dua belas Jei aa jei 
ne tikwebaatinennerem, angtane 
daamfenna jemniwer bosna ga Yudas 
jei ga fortya. Angtane unggwanfer jebar 
aa jei ge forobityerem, jei nombeya 
bwalna gane erbili, ane jeime tini 
bwalna unggwan-gwansus jes ne erbili. 
Angtane imam-imam sanbakaiserem, 
ane guru-guru Hukumu Nabi Musamana 
aa jei ne towas-towastababuwenaram, 
ane angtane sanbaka Yahudimana, 

angtane unggwanfer jeiserem ga jei ne 
baftabili Yesus jam ne tebafe. 

44 Yudas, angtane Yesus aa jei geraram, 
jei angtane unggwanfer jeiserem fwater 
balbabili enggame, "Angtane ai ajes 
aalumbonorom, Angtane jeiserem 
aamei ga jes isa tebana. Ane Jei ga isa 
aftafala ginanggwana ga jamer sene 
gerebaasnenne." 

4> Yudas jam aa galap fortyaram, jei 
tatarfer Yesusminip ga gwina, ane ga 
bala, "Guru." Jepga jei ga aalumbono 
olbumube. 

46 Jepga Yesus ga aane tebana, 
ginggitfer ga aane tebasnenne. 

47 Jengga angtane daamfenna Jem 
gwetmanap aa jei finaram, jei nombeya 
ga fotoltena, angtane awelna imam 
sanbagirsususerem jemnip aa jei 
gwebilirim ga aa ge aafwebana 
jam tegilfe, jengga imwana tefner 
targabaasini jamer te. 

48 Yesus jepga aa balbabili, "Aike 
angtane komkoma, aamei ga nombeya 
bwalna ane tini bwalna unggwan-gwana, 
aamei Ai jem ga As ima forobatya jam 
tebafe? 

43 Ai nunu jeber-jeber Ai im tarnabe 
towas-towastababuwefa Jena Uwa 
Sanbagirmanaiserem jebe, jengga aamei 
Ai jep Ase ijama tebayan. Taterisi Uwa 
Sanbagirmana jebe, nabi enggam ne 
tulistaabil seyafter aaiserem ga jamer se 
etamwena." 

50 Jepga angtane seyafter Yesus aa jei 
ne tikwebaatinennerem, jei Yesus ga 
aane mirtetefala, ga aa ge nunggirbene. 

31 Jepga angtane daamfenna Yesus 
ga jei tikwebaatini, jei ga kain tefner 
egwaitana tifni jena jemfener matasini. 
Angtane jei jam ne tebaf, 

52 jewer ga jei kaina jeiserem soktasini, 
ane ilyak-ilyaksamer ga nunggiri. 

53 Angtane Yesus aa jei ne tebanaram, 
jei Yesus ga aane aftafala imam 
sanbagirsususerem jem jenabe. Angtane 
imam-imam sanbakaiserem seyafter 
gemerserem, ane angtane sanbaka 
Yahudimana, ane guru-guru Hukumu 
Nabi Musamana aa jei ne towas- 
towastababuwenaram, jei seyafter mes 
ge betwebili. 

>4 Petrus jei Yesus amunuwer 
onsobananna. Jei bijautowaifer wofna, 
jamere imam sanbagirsususerem 


MARKUS 14.55 - 58 405 


jem ja sitabo. Petrus jei polisini 

Jena Uwa Sanbagirmana aa jei ne 
gaarabisnenewenaram jebar ge 
nwinbene. Jei ga nwintena tokwa eyebe, 
tafna jam sarsarsofe. 

>> Angtane imam-imam sanbakaiserem 
ane Safna Angtane Yahudimana 
Sanbak-sanbaka Seyafter Gemerserem, 
jei angtane enggalaiserem jes ne 
terelbaabili, angtane taterisi nimnafer 
nasowelaiserem Yesusem temawer. Jei 
Yesus jam ne munbof. Jengga Jemna 
kapkaiserem daamfenna afa jam ne 
damtabiyen. 

56 Angtane unggwanfer taterisi ol 
kabwak aa jei ne balbabiwenaram 
nenes-nenesmer, ane daamfennaber 
jam falyan. 

37 Jepga angtane afwer ga aa ge 
irwebili, ol kapka syefer ga aane 
nasbabili Yesusem temawer. Jei enggam 
ge nasbawena, 

58 "Ai amsa sarbana Jei enggam gunu, 
'Ai Jena Uwa Sanbagirmana angtane 
unggwanfer aa jes ne gwitiririm, As 
wirulsini. Ane nunu nawer-ningginfenna 


angtane jam ne gwitiryen gala. 


MARKUS 14.59-63 406 


39 Taterisi angtane jeiserem jei aa jei ne 
nasbabilirim jes mese, taterisi jeiserem 
daamfennaber jam ne nasbiyen. 

60 Ane imam sanbagirsususerem jei 
angtanem nenennap ga irwena, ane 
Yesus ga tenebana, "Aamke taterisi 
aaiserem ke Ijam tamawolbiyen? Aamei 
Ibas nasbifi taterisi syefer aaiserem jem 
temawer?" 

61 Jengga Yesus Jei ula daamfenna afa 
Jam bilteyan: Jei Jam tamawolbayan. 
Imam sanbagirsususerem gamjon ga 
tenebana, "Aamke Mesias, Angtane Uwa 
Sanbagiri Jei bunarsus aa Jes balam 
Jam baftanaf enggalfe angtane gam 
waakentababisif? Aamke Tane Uwa 
Sanbagirmana, Uwa Sanbagjiri aa jes ne 
pujitenerem?" 

62 Yesus ga tamawola, "Aiba Jesam. 
Ane aamei seyafter Ai As isa damtasa, Ai 
Tane Angtanemana, Ai Uwa Sanbagirem 
taasfolawer Ase nwinsi, Uwa Sanbagiri 
Jei baabetsusu. Ane Ai As iresanya winis 
sinsinibaner taman waaken-giriwer!" 

63 Jepga imam sanbagirsususerem jei 
Yesusmana taterisi jeiserem jam aa 
galap saribenerem, jei ga kakalswena, 
fene jemna ga aa taayimbetena, ane 

ga bitaimbaasini. Ane jei ga gutena, 
"Tabana ga aaf! Jei Uwa Sanbagiri mes 
imei-imeitana! Ai gamjon angtane nafsi 
ajam sarbayan. 

64 hamei iner imsama sarbana Angtane 
aaiserem enggam gunu, 'Ai Uwa 
Sanbagirfar As ge nwini Sanbakfe.' 
Jeiserem kapka angtane gam aa jei 
gunurum! Aamei ifomfoma gunu?" Jepga 
angtane seyafter jes gemerserem ga 
aane bala, "Yesus Jei taterisi kabwaksusu 
gam biltena, Jei jasa munbo, jamer 
futu!" 

65 Jepga angtane afweraiserem jei ga 
aa ge towaiwebili Yesus makem aane 
gwebana miribe. Ane jei nwena Jemna 
fenbiteme ga aane faarebana jamer 
mat, ane ga aane safsaftana, ane jei 
enggam ga aane bala, "Sya, Aamei 
ai asIm towastababi Aamei Is nane 
safsaftana!" Ane angtane Jei aa jei ne 
gerebaasnennerem, jei mese jeime Jes 
ne safsaftana. 

66 Petrus nomkef jep aa jep finaram 
sitawer. Ane yafonsiwiri imam 
sanbagirsususerem awelna jemnip aa jei 
gwebilirim, jei Petrusminip ga jela. 

67 Ane wini jeiserem jei Petrus ga 
damdamtana, Petrus jei tokwa eyep 
aa jep nwinirim. Ane wini jJeiserem ga 
bala, "Petrus, aameiba Yesus Angtane 
tamna Nasaretmanaiserem, aameima 
tikwebaatinenewena." 

68 Jengga Petrus jei ga jam 
baanbaanwena. Jei ga gunu, "Ai 
Angtane aaiserem ai teisyena. Ane ajam 
towasweyan aamei ibas bili." Jewer 
Petrus pagar mwa tarnap ga gwina. (Jes 
jepserem jepga abakefyan ayanga giri 
ga gutena.) 

69 Wini jeiserem Petrus gamjon jama 
damdamtana, jei angtane aa jei ge 
fibilirim jem gwetmanabe ga balbabili, 
"Angtane aaiserem jeiba Yesusfar jeyam 
ge wofobuwena." 

70 Petrus gamjon ga baanbaanwena. 
Jepga abakefyan angtane jewer aa 
jei ge fibilirim, Petrus ga aane bala, 
"Petrus, aamei bunar-bunarsus Yesusfar 
ba aameima wofowena, aam temawer 
aamei mese aamei angtane ona 
Galileyamana." 

71Jes jepserem Petrus jei jena ga 
enggam gaarstenanna Uwa Sanbagirem 
tarnabe, "Angtane aamei ijesa 

nasbanaram, ai bunarsusfer Angtane 
jeiserem ai teisyena. Afa ai syefer as 
nasouna, Uwa Sanbagiri Jei ai ga as 
babapsobana!" 

72 Ane jes jeberserem ayanga giriserem 
ga gutena nawerfer. Jepga Petrus 
taterisi ga sarbistaabona taterisi Yesus 
gwanan aa jes nasibenentem jebe. 

Jei taterisi jeiserem ga saribaastabona 
enggame, "Nalef ayanga giriserem 
nawerfer jam guteyan, aamei Ai ga Asis 
baanbaanwebana nawer-ningginfer." 
Ane jepga Petrus ini jemna ga jenbana, 
ane uskambarsus ga syena. 

1 5 1 Gwinibenersus angtane imam- 

imam sanbakaiserem, ane 
guru-guru Hukumu Nabi Musamana 
aa jei ne towas-towastababuwenaram, 
ane Safna Angtane Yahudimana 
Sanbak-sanbaka Seyafter Gemerserem, 
angtane jeiserem seyafter gemerserem 
tatarfer ga aa ge betwebili, ula ga aane 
mwangbisini Yesusfe jes ne eyebife. Jei 
Yesus gane taferna, ga aane aftafala, 
Gubernur Pilatusfe ga aane gerbana. 

2 Pilatus Yesus ga aa tenebana, "Aamke 
anggwabura Yahudimanaiserem jem 

Raja?" Yesus ga tamawolbana, "Ba 
gamam, iner imsam gutena." 

3Jepga angtane imam-imam 
sanbakaiserem ga aa ge gubili, 

Yesus Jei etam-etama kapka anesus aa 
jes eyebilirim. 

4Pilatus Yesus gamjon ga tenebana, 
"Aamke Ijam tamawolyan? Aamke Imes 
towaswel angtane aaiserem jei enggam 
ge gubili Aamei etam-etama kapka 
anesus Ijes eyebili?" 

3 Jengga Yesus Jei taterisi Pilatusmana 
afa fas Jam tamawolbiyen, ane Pilatus 
ga jam bitbitwena. 

6Tahunu jeber-jeber nunu 
unggwandusa bosna masar Paska, 
Pilatus jei angtane bwiyip aa jei gam 
nwinirim ga jem aftabunnuwefa. 
Angtane unggwanfer jei aa jes gane 
destabanaram jam aftannufe, Pilatus ga 
angtane jeiserem ga jes gam aftannu. 

7 Jes galapserem angtane aasaje bosna 
Barabas aa jes ne tebanaram, ane bwiyip 
ga aane gaataantena. Barabas jeiba 
angtane daamfenna angtane unggwanfer 
aa jei ge erabawenaram jemniwer, ane 
jei angtane aasaje jei ne munbono. 

8 Nunu jes jemserem angtane uskambar 
ga aa ge forobitye, ane Pilatus ga aane 
tenebana, "Aamke samfer angtane 
kapkaiserem is aftannu, aamei gwanan 
jeber-jeber igemer eyebuwenaram?" 

3 Jepga Pilatus ga tenebaabili, "Aamei 
ifoma gunu? Aike Raja anggwabura 
Yahudimanaiserem ip ke isa ajes 
aftamunnuf?" 

10 Pilatus game aa jewer tenebaabilirim, 
jei ga aam temawer tenebaabili, jei 
fwater towaswena angtane imam-imam 
sanbakaiserem jei Yesus enggalem 
temawer ne gera jei Yesus jam ne 
uskamswebana. 

111mam-imam sanbakaiserem jei 
angtane seyafter gemerserem jep aa jei 
ge fibilirim ga enggam ne balbabinenne, 
"Aamei enggam isa balbabili, 'Barabas 
is aftannu!'" Ane angtane seyafter 
gemerserem ga aa ge balbabili, "Barabas 
tefner sa aftannu!" 

1? Jepga Pilatus ga tenebaabili, "Afa 
ai Barabas as aftannurum, ai ga basas 
eyeibene Angtane aaiserem aamei 
ijesa jenbewenaram Raja anggwabura 
Yahudimaneme?" 

13 Angtane seyafter gamjon ga aa ge 
tetenbili, "Ti salibip sa daktanswe, jamer 
futu!" 

14 Pilatus ga tenebaabili, "Jeje bafa? 
Angtane aaiserem Jei kapka fwersa gam 
eyebili?" Jengga seyafter gamjon ga 
aa ge tetenbili uskambar, "Ti salibip sa 
daktanswe!" 

15 Pilatus jei angtane unggwanfer 
jeiserem ini jemna gam saaser- 
saasertabaipmif, jega jem temawer jei 
Barabas ga aftamunnu jebe. Ane jei 
Yesus ga gaarmini jam ne safsaftafe 
bana utuboroserem jeme, ane jam ne 
daktanswef ti salibibe, jamer futu. 

16 Jepga ginanggwa Gubernurmana 
Yesus ga aane aftafala jadusa 
Gubernurmanaiserem, tampata 
ginanggwamanaiserem jem 
gwetmanabe. Ane ginanggwa seyafter 
jep gemerserem ga aa ge betwebili 
Yesusem tarnabe. 

17 Ane jei fene berbere sagamana 
Yesusfe ga aane doksobaaniwili. Fene 
bwalna jeiserem raja aa gala gam 
kamwiwenaram. Ane jei newa utuboro 
ga aane egwaisona topini gamserem, 
ane newa utuboro jeiserem ga aane 

gwelebatena Yesusem dukabe, topini 
raja aa gala gam gweltowenaram. 

18 Jepga ginanggwana jei ini kabwakmer 
Yesus enggam ga aane bala, "Samfer, 
Raja anggwabura Yahudimana!" 

19 Jepga jei duka Yesusmana ga aane 
safsafulbono komol boromemme. Ane 
jei maka ga aane sirbesiwena. Jepga 
somwan dumem ga aa ge nwinbitena, 
Yesus akar-akarem ga aane pujitene. 

20 Jei jam aa ge tabanwebilirim Yesus 
jam ne bisobalabe, jepjon ga jei 
fene bwalna berbereiserem ga aane 
soksobaasiwili, ane fene Jelemana 
gwanan aa jes ne soksobaasinirim, fene 
jeiserem gamjon ga aane kayimbene. 
Jepga Yesus ga aane aftafala kota 
sitawer jam ne daktanswena ti salibibe. 

21 Yesus aa galap ne aftafalaram, nelep 
jes jepserem jei ga aa ge dorwebili 
angtane kota Kirenemanaiserem jebar. 
(Bosna jemna ga Simon. Jeiba uwa 
Aleksander ane Rufus jemnam.) Jei 
onnawer fortya, ane jei safe kotanabe aa 
gemer kautenaram, ginanggwa Simon 
ga aane tergenbana salibi Yesusmana 
jam sutunbofe. 

22 Yesus ga aane aftafala jamer tamna 
bosna Golgota, afa bosna afwer ga 
enggam "Tamna Dwak Otam". 

23 Jes jepserem jei angguru mur 
obatabar dupdupbuluserem Yesusfe saf 
jes ne gulbaf, jengga Yesus Jei baif 
gwebil fo angguru jam telbife. 

24 Yesus jepga aane daktanswena ti 
salibibe. Ane ginanggwa jei undiana tuna 
bastantouya galserem ga aane jejetana 
enggalfe, fene Yesusmana jem gam ne 
syenulbof. 

25 Nunu jeiserem jeme, jema ga 
sembilan Yesus ga aane daktanswena ti 
salibibe. 

26 Salib sagabe tulisana ga jep ne 
baatultena. Kapkaiserem aa jes ne 
bilibenerem Yesusem temawer jei 
ga enggam jep ne tulistaabili, RAJA 
ANGGWABURA YAHUDIMANA. 

27 Jep ga angtane komkoma 
nauraiserem ga Jebar ne 
daktabaabunwena ti salibibe, afelna 
Jem taasfolawer, ane afelna ga Jem 
gwejawer. 

28 (Jei game aa jewer ne eyebilirim, 
jega enggalf etamwena taterisi 
aa jes tulisulum Taterisi Uwa 

Sanbagirmanaiserem jebe gam 
tabanswef enggame, angtane Jei 
enggam gane balf, "Angtane jeiserem 
Jeiba kapkaiserem Jeyam eyebili.") 

29 Angtane salib tarasamer aa jei 
ge ayebintyerem, jei Yesus ga aane 
imei-imeitana, duka ga aane jejetababili, 
enggam ga aane bala, "Yesus, Aamei 
enggam Im gununt, 'Ai Jena Uwa 
Sanbagirmana samfer As wirulsini, ane 
Jena jeiserem nunu nawer-ningginfenna 
gamjon ga jem As gwitiri ibirmiter.' 

30 Sya, Ina jase ireya ti salibiwer, ane 
Ina jase waakentaasini!" 

31 Angtane imam-imam sanbakaiserem, 
ane guru-guru Hukumu Nabi Musamana 
aa jei ne towas-towastababuwenaram, 
jeime Yesus gemer ga aane 
bisobana. Jei jen jena ga aane 
gitminenne, "Jei angtane nensa gam 
waakentaasini, jengga Jei Jen Jena Jam 
waakentaasiyen!" 

3? Ane jei enggam ga aane bala, 
"Yesus Aamei enggam Im gunu, 'Aiba 
Mesiasam. Aiba Raja anggwabura 
Israelmanaiserem.' Afa Aamei jes 
gamserem Ibunar nasowelaye, gase 
irya salibiwer! Jepga ai Aamei Is asa 

damtana, ane ga Is asa tebana." 
Ane angtane naura jei aa Jebar ne 
daktabaabunswenaram ti salibibe, jei 
mese Yesus ga aa ge bisobana. 

33 Jema 12.00 gwere bolap aa falaram, 
gwere nafa fas, ane ona seyafter jep 
gemerserem gwini ga fal, jamer jema 
3.00 dafef. 

34 Ane jema 3.00 jes jeberserem Yesus 
ga uskambar gwarna, "Eloi, Eloi, lama 
sabaktani?" Igi jemna ga enggam, "Uwa 
Sanbagiri Amna, Uwa Sanbagiri Amna, 
Aamei Ai As Ibaf mirtene?" 

35 Angtane jep aa jei ge fibilirim ga 
aane sarbana, jei ga aa ge gubili, "Gasa 
sarbasi! Yesus Jei Eliyas jenbewena." 

36 Angtane daamfenna jemniwer jei 
tatarfer ga nunggirfele, fenbiti ga 
goltetna. Jei fenbiti jeiserem angguru 
garsamaiserem jep ga osoltena, ane 
tini bwalnaiserem jep ga fwiretena. Ane 
Yesusem mif tarnap ga gwirinswena jam 
telbife. Ane angtane jeiserem ga gutena, 
"Nei ganma fya! Nejesa gerebafe Eliya 
kese fortya, jei jam tinswefe ti salibiwer." 

37 Jepga Yesus uskambar ga gwarna, ga 
tere. 

38 Ane kain unggwan-giri aa je 
taannurum Uwa Sanbagirem Jenabe 
ga aane bitnetini nenennaber, bolawer 
jamer gwonabo. 

39 Angtane sanbaka 100 
ginanggwamana jebe aa jei finaram 
Yesusem tarnabe, jei Yesus ga sarbasini 
Jei jama gwarenwenaram. Ane angtane 
jeiserem jei Yesus ga damtana aa 
tererem. Ginanggwana Jjeiserem enggam 
ga gunu, "Angtane aaiserem Jeiba 
bunarsusfer Tane Uwa Sanbagirmanam!" 

40 Jes jepserem wini ga bijauwer ge 
fibili, ane ga aane gaarabili seyafter aa 
je etamwenaram. Wini afweraiserem 
wini seyafter jeiserem jemniwer bosna 
jemna ga aas: afwer bosna Maria 
Magdalena, afwer bosna Salome, 
ane afwer bosna Maria. Maria jei iye 
Yakobuso Yosesmana. Yakobus jeiba 
tanisam. 

41 Wini seyafter jeiserem ga Yesus 
gwanan aa jei ne tikwebaatinennerem 
ona Galileya je, ane jes galapserem jei 
Yesus ga jei ne batobana. Ane wini nafis 
mesna Yesus aa jei ne onsobanaram 
jamer kota Yerusalemo, jei mese jei jep 
ge fibili. 

42 Nunu angtane Yahudimana aa 
jem ge menetwebisiwefaram, nunu 
jeiserem jeiba nunu nalef nunu Sabat 
jam foroyan. Nunu jeiserem jeme ona 
safe gemer gigitswelam, angtane bosna 
Yusuf jei ga jela. Jeiba Arimateyam tane, 
ane jeiba angtane daamfenna Safna 
Angtane Yahudimana Sanbak-sanbaka 
Seyafter Gemerserem jemniwer. Jei 
nunu Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe ga jes fibili. Yusuf jei 
Gubernur Pilatusminip ga sofwa, ane 
ga bala, "Yesusem futunuserem ap se 
gerba!" Yusuf jam ereyen Pilatusminip 
jam foryafe, aam temawer nunu Sabat 
gemerje jam falyan. 

43 (15:42) 

44 Pilatus jei jam bitbitwena jame aa 
galap sararam enggame Yesus futu, ane 
jei angtane sanbaka ginanggwamana 
ga jenbene. Jei angtane jeiserem ga 
tenebana, "Ke bunar Yesus ke mes 
tere?" 

4> Pilatus taterisi angtane sanbaka 
jeiserem jama saribenerem jemniwer 
enggame, Yesus bunarsusfer mesam 
tere. Jepga Pilatus jei Yusuf ga bala, 


MARKUS 15.46-16.2 419 


Yesusem futunu jam tinswefe ti 
salibiwer enggalfe, tonmwa bitisibe gam 
gaarantef. 

46 Jes jepserem Yusuf jei kaina 
waakensusu ga armantana. Ane jei 
Yesusem futunu ti salibiwer ga tinswena, 
ga taferna kaina jeiserem jeme. Jepga 
jei Yesusem futunu ga gaarantena 
tonmwa bitisibe. Bitisi jeiserem angtane 
ga otumton jewer ne eyebili. Jepga jei 
tuna nafsi unggwan-girsususerem ga 
aane irfifitaansowena, tuna jeiserem ga 
tonmwa bitisi jem mwa kawetala jem ne 
motolsini pintunu galserem. 

47 Maria Magdalena, ane Maria Yosesem 
eneserem, jei nwena jeber ge folbamini, 
Yesus fof sene gaarantena. 

1 6 1t Nunu Sabat jama ayintyerem, 

Maria Magdalena, ane Maria 
Yakobusem eneserem, ane Salome, 
jei bumbunu nenes-nensa ga aane 
armantababili, Yesusem futunu bitisibe 
Jem ne gwebaf. 

2 Nunu jeiserem jeme, nunu nabal- 
nabalsusu minggunu aa jei ferwenaram 
jem gwinibenersus, gwere jama 
anggasyelam, wini seyafter jes 

gemerserem ga aa ge sofobili Yesusem 
tonmwa bitis tarnabe. 

3 Wini seyafter jes gemerserem jei nel 
nenennap aa galap ge wofobilirim, jei 
jen jena ga aane taanaaminenne, "Nei 
nese nane se batobaabili tuna unggwan- 
girsusu pintunu galserem tonmwa bitisi 
aa jem ne motolsinirim, tuna jeiserem 
bitis mwonawer jei irfifitaansowefe?" 

4Jengga bitisi Yesusmana jame aane 
gwetmanulbonorom, wini jeiserem jei 
tuna unggwan-giri pintuf aa jes ne 
gaaraniwilirim bitis mwona aa jem ne 
motolsinirim, tuna jeiserem ga aane 
damtana ton pintuf jeiserem fwater ne 
irfifitaansowena, tonmwa bitisi ga jamer 
sokaotini. 

3 Jepga jei tonmwa bitisi jeiserem 
jep ga aa ge kabwitena. Tonmwa 
bitis gwonabe Yesusem futunu aa jep 
falitonom, taasfolawer jewerserem 
malaikat aasaje ga jep nwini. Wini 
seyafter jeiserem jei angtane jeiserem 
ga jam ne bitbitwebana, ane ga aa ge 
erebili. Angtane jeiserem fene bwalna 
gam kamwini, fene jeiserem sinsinsusu. 

6 Angtane jeiserem ga balbabili, 
"Ipsama ernerem! Ai amsam towaswena 

aamei i Yesusma terelbene, Yesus 
angtane Nasaretmanaiserem aa jes ne 
salibtenentem. Jei gamjon mes irwena 
terewer. Jei aafe fas. Sa angga! Yesus 
ga aaf ne gaarantenant. 

7 Gasa warau angtane Yesus aa jei 
ne tikwebaatinenewenaram jemnibe, 
taterisi aaiserem jep ga isa nasipmini, 
ane Petrusf mese. Jei enggam isa 
balbabili, 'Yesus Jei ims danabaabili 
ona Galileyawer, Jei aamei gwanan is 
gemer balbabilintim. Aamei ga jep isa 
damtatna.'" 

8 Wini jeiserem ga aa ge tobitintye 
tonmwa bitisiwer, jepga jei ga aa ge 
waraubili ga jamer ge nunggirbifele, 
aam temawer jei jam ge egegwebili, 
uskambarsus ge erebili. Jega jem 
temawer jei angtane afa jam ne 
towastayan. 

əYesus aa galap irwenantam terewer 
nunu minggu jem gwinibenersus, Jei 
nabala ga Maria Magdalena Jena jemnip 
gweretal. Maria Magdalena jeiserem 
Yesus nalefe jam teryen, Jei bwat kapka 
jemniwer ga tuju gam surboibili. 

10 Wini jeiserem ga aa sofwa angtane 
Yesus aa jei ne tikwebaatinenewenaram 

jemnibe, taterisi aa je etamwenaram ga 
nasipmini jebe. Jes galapserem angtane 
Yesus aa jei ne tikwebaatinenewenaram 
jei ga jam ge betwebili, ane ga aa ge 
syebuwena. 

11 Jei jame aa galap ge sarbilirim 
enggame, Yesus gamjon mes irwena 
terewer, ane Maria Magdalena jei Yesus 
mes damtana, angtane Yesus aa jei 
ne tikwebaatinenewenaram jei taterisi 
jeiserem fas jam ne taabiyen. 

1? Jep jon ga Yesus Jei Jena gamjon 
ga gweretana nelebe, angtane naura 
afweraiserem Jei aa jei ne tebanaram 
jemnibe. Numu Jemna nafismer folbana, 
numu gwanan aa jei folbanantam jewer. 

13 Angtane naura jeiserem jei jam 
aa galap ge towaswenaram enggame 
aaiserem jeiba Yesusam, jei gamjon ga 
aa ge waraufaltya jelem afelen mesna aa 
jep ge nwinbenerem jebe. Ane jei jelem 
afelen mesna ga aa ge towastababili 
enggame, "Ai Yesus ames ge damtana." 
Jengga jelem afelen mesna jei taterisi 
jemna jeiserem jam ne taayipmiyen. 

14Umwef ga, angtane sebelas Jei aa 
jei ne tikwebaatinenewenaram Jena 
jemnip ga gweretana, jei jame aa galap 

dwenaram. Jei angtane sebelas jeiserem 
ga uftabili, aam temawer jei taterisi 
Yesus jam irwelaiserem terewer jam ne 
taabiyen. 

15 Jepga Yesus angtane seyafter aa jei 
ne tikwebaatinennerem ga balbabili, 
"Gasa sofwe! Ogiri aaiserem seyafter 
aa gemer falaram, angtane seyafter 
gemerserem Taterisi Waakena ga gemer 
isa nasibenenne. 

16 Angtane Taterisi Waakena aaiserem 
aa jei ne taabilirim waakenfer, ane ga 
sene baptistababili, angtane jeiserem 
ga jes se waakentababisisi. Jengga 
angtane afa Taterisi Waakena aaiserem 
waakenfer jam taabiyeneiserem, jei 
tamtamtala jei sene domolsa. 

17 Angtane Ai As jei ne tebanaram, 
jei bwembwema sene eyebisi. Bosna 
Amnaiserem bwat kapkaiserem ga jem 
sene surbobisi. Jei ula nafis-nafsiserem 
jei jener jam ne towaswebiyeneiserem 
ga jes sene nasbabisi. 

18 Jej awasa tafam sene tebabuwesa, 
ane fo racuna sene telbebisi, jengga 
jei jam ge terbiyen. Ane jei tafna 
angtane bwernabaraiserem jem 
sagap sene tosobaipmunsowesa, ane 

angtane bwernabara jeiserem jei sege 
waakenswebisi bwernawer." 

19 Tuhan Yesus taterisi jeiserem 
jama nasipminirim jamer taban, Yesus 
onnawer ga tauna taman waaken-giribe, 
Uwa Sanbagiriserem Jem taasfolawer 
jep ga nwintena. 

20 Jepga angtane Yesus aa jei ne 
tikwebaatinennerem jei ga aa ge 
sofobili, ane taterisi Uwa Sanbagirmana 
ga aane nasbinenne ona seyafter 
gemerserem jebe. Ane baabeta 
Uwa Sanbagirmanaiserem jeme, 
bwembwema jem ga aane eyebaabili, 
jega angtane Taterisi Waakena jeiserem 
waakenfer gam ne taabif. 


LUKAS 


1 Ai taterisi aaiserem ai ip tulisulbono, 
1 Teofilus, angtane waakensusu. 
Angtane unggwanfer mesam ge 
unggwasbilint taterisi waakenfer 

jam ne tulisulfe, taterisi nei seyafter 
bunarsusfer nejesa towaswebilirim aa jei 
etamwenantam Yesusem temawer nem 
nenennabe. 

2 Angtane gwanan nabala aa jei ne 
domolaram jelem nweme, seyafter Yesus 
aa jes eyebilirim, jei taterisi jeiserem 
Yesusem temawer angtanefe ga jes ne 
nasipmini. Ane jei Taterisi Waakena nep 
nes mes ne nasipminenne. Ane angtane 
unggwanfer jei taterisi jeiserem ga jes 
ne bilint jam tulistaabife. 

3 Jes gamserem ai taterisi seyafter 
jeiserem ai amesam terelbilint, 
towaiwuluwer jamer tabanabo. Ane 
ai enggam ai gunu, jeba waakenam 
afa ai taterisi seyafter jeiserem isa 
jam as tulisulminirim ibe, daamfen- 
daamfenneme. 

4 Ai taterisi jeiserem ai enggalf tulisulu 
aamei gam isa towaswena enggame, 
taterisi bunarsusfer aaiserem gwanan 
ibe is jes ne towas-towasulminirim, 
seyafter jeiserem jeba bunaram. 

> Gwanan Herodes aa galap gwenantam 
Rajafe ona Yudeya je, imam bosna ga 
Sakarya ga jep nwinint. Jei imam safna 
Abyamanaiserem ga jep kauna. Wini 
jemna bosna ga Elisabet, asal-asala 
jemnaiserem jes mese jeiba imamsam. 

6Sakarya ane Elisabet jei nawersamer 
waakenfer ge gwena Uwa Sanbagirem 
nwenabe. Jei hukumu Tuhanmana ane 
seyafter Tuhan aa jes bilirim, jei seyafter 
jeiserem waakenfer ga aa ge sarbili ane 
ga ge eyebili. 

7 Jengga tane jemna fas, aam 
temawer Elisabetmana tane gola je 
mes ne matnebili, ane jei nawersamer 
baknauna. 

8 Nunu nensa jeme, nunu safna 
Abyamanaiserem awelna aa galap ne 
gwebilirim Jena Uwa Sanbagirmana jebe, 
Sakarya jei awelna imamfe ga gwebili 
Uwa Sanbagirem tarnabe. 

9 Jei aa jes ne eyebilirim jes galserem 
jeber-jeber sene eyebili ton towaiyeme 

bosna ga undian. Ane Sakarya ga 
aane destabana jei ton touya jeiserem 
jame aa galap ne gin-gintababilirim, 
ane Sakaryasmana ga jenbana. Jei ga 
aane destabana enggalfe, jei mwona 
waakenaiserem Uwa Sanbagirmana 
jep kautef, ane wili galserem ga aa 
gwalansini. 

10 Jema jei awelna wili galserem jep 
gwalansif aa galap ne fityaram, Sakarya 
ga kawetena mwona jeiserem jebe, 
ane angtane uskambar sitawer aa jei 
ge betwebilirim sembayanga ga aane 
gwebana. 

11 Gwanan jes galapserem malaikata 
Tuhanmana jena ga gweretal 
Sakaryaminibe, jei taasfolawer 
fina mejana wili galserem aa jep ne 
giranbaabisiwenaram jebe. 

12 Sakarya jei malaikata aa galap 
damtanaram, jei ga aa bitbitwena, ane 
ga erne. 

13 Jengga malaikata jeiserem ga 
bala, "Sakarya, ipsam ernerem! Uwa 
Sanbagiri sembayanga imna is mesam 
sarbabanant. Wini imna Elisabet jei se 
gerefa tane girtowai, ane tane jeiserem 

jemna bosna ga enggam is jenibene 
Yohanes. 

14 Ini imna ga saaser-saasera, ini imna 
bunarsus saaser-saaserfersus se folbafa 
jem temawer. Ane angtane uskambar jei 
ini saaser-saaserfer sege folbamifi, tane 
jeiserem jame aa jep surnurum. 

15 Uwa Sanbagiri Jei tane jeiserem 
awelna igsusu ga jep se gulbafa. 

Jei fo angguru afa fona aa jem ge 
mwalswebiwenaram jei fas jam telbiyen. 
Ene jemna udanabara galapserem, tane 
jeiserem jei se bugufswena Mafnana 
Uwa Sanbagirmanaiserem jeme. 

16 Jei ga anggwabura Israel uskambar 
gase gwebabili, jega jei ga sege 
irfwebisi Tuhanminibe, Uwa Sanbagjiri 
jemanserem. 

17 Yohanes jei jese danna Tuhanfe, ane 
jei gase domola mafnana ane baabeta 
Nabi Eliya gamserem. Jei gas gwebabili 
uwa mese tane, jei gamjon waakenfer 
gase naawena daamfennaber. Jei gas 
gwebabili angtane jam eyebiyeneiserem 
Uwa Sanbagiri aa jes gam bilirim, jei 
ga sege irfwebisi nele ini bunarsusfer 
aa gam gunurum jebe. Jei angtane gas 
menetababisisi Tuhanfe." 

18 Sakarya ga malaikata jeiserem ga 
aa tenebana, "Ai fomfom as towaswena 
taterisi aaiserem jeba bunaram? Ai ames 
bakswena, ane wini aman mesna jei mes 
bakswena." 

19 Malaikata jeiserem ga aa 
tamawolbana, "Aiba Gabriyelsam. 

Ai Uwa Sanbagirem tarnap ayam fina. 
Jei ai aJeyam baftana ibar gam nasower, 
ane ai isas nasibene taterisi waakena 
aaiserem. 

20 Ams se sarba! Taterisi amna ai ajes 
bilirim, jeiserem se etamwefa nunu 
jam ajep folbanaram. Aamei as ijam 
tebayanaye, jega jem temawer aamei 
ijam domolyan jam nasowefe. Aamei 
mukmukf is etamwena jamere ai ajes 
bilirim jeiserem se etamwefa." 

21 Nomkef jes jepserem angtane 
ga Sakarya ga aane fibana, ane jei 
ga aa ge bitbitwebili, ga ge gubili, 

"Jeje bafa Sakarya jei abakef mwona 
waakenaiserem Uwa Sanbagirmana 
jebe?" 

22 Jame aa galap totintyerem, 

Sakarya jei jam nasoweyan jemnibe. 
Jei tafamfener atalbisini, jengga jei 
mukmukmer fina. Angtane ga aa ge 

towaswebili enggame, jeiba taterisi Uwa 
Sanbagirminiwer mesam domola, mwona 
waakenaiserem Uwa Sanbagirmana 
jebe. 

23 Jame aa galap tabanwebanaram 
awelna jemna Uwa Sanbagirem Jenabe, 
Sakarya ga aa warautna jelem jenabe. 

24 Jepga abakefyan jewer ga, wini 
jemna Elisabet ga udanabarswena. Ane 
jepga jei jenap fener ga nwinwena abaka 
ga enggammer muara ga tafna gwiri. 

25 Jej ga gunu, "Tuhan Jei waakenfer 
eyebili amnibe. Angtane jei ai as mes 
ne imei-imeiwulu, aam temawer ai tane 
fas. Jengga Uwa Sanbagiri Jei as mes 
wirulbisini imei-imeiya amna." 

26 Elisabet jei tanna jamer tingnabe 
muara ga enam, ane jepga Uwa 
Sanbagiri ga malaikata bosna Gabriyel 
ga aa baftana jam gwife tamna 
Nasaretwer, ona Galileya je. 

27 Uwa Sanbagiri Gabriyel ga baftana 
yafonsiwir, bosna jemna Maria. Jeiba 
mesam gununt anggwa bosna Yusuf 
jam gaarfe. Yusuf jei ga asal-asala Raja 
Daudmana. 

28 Malaikata jeiserem ga fortya 
Mariaminibe, ane ga bili, "Ini imna is 

saaser-saaserfer se falbili! Tuhan Jeiba 
ibaneram. Jei waakena Jelemanaiserem 
is mes golbili ibe." 

29 Maria taterisi malaikatmana aa galap 
sarbilirim, ini jemna kabwakfer ga falbili. 
Jei jelem inip ga gunu, "Taterisi aaiserem 
ga fomfoma?" 

30Jengga malaikata Maria ga 
bili, "Ipsama ernerem Maria, aam 
temawer Uwa Sanbagiri Jei waakena 
Jelemanaiserem is mes golbili ibe. 

31 Ams se sarba! Aamei is 
udanabarswefa, ane ga is gerefa 
tanna girtowai. Ane aamei bosna Jemna 
ga enggam is jenibene Yesus. 

32 Jej gase etamwena Sanbagirfe, 
ane Uwa Sanbagiri angtane aa jes ne 
gaartenaram tagarsusube, Jei Tane 
jeiserem gase jenbene Tane Jelemanfe. 
Tuhan, Uwa Sanbagiri nemna, Jei Yesus 
gase etamtaasisi rajafe, Raja Daud 
galserem, asal-asala Jemna. 

33 Jepga Yesus Jei gase etamwesa rajafe 
anggwabura Israel jamer abak-abaksus. 
Nunu Jei aa jep gwenaram anggwabura 
seyafter gemerserem jem Sanbakfe, 
nunu jeiserem jam barwebayan." 

34 Maria jei malaikata jeiserem ga 
tenebana, "Taterisi aaiserem ga fomfom 
se etamwena? Ai gemerje anggwafar 
ajam ge tayan." 

35 Malaikata jeiserem ga aa tamawolbili, 
"Mafnana Uwa Sanbagirmana se iretya 
imnibe, ane Uwa Sanbagiri angtane 
aa jes ne gaartenaram tagarsusube, 
baabeta Jemna ga is motolfa. Jega 
jem temawer Tane jeiserem jam 
se surnurum, ga sene bala Jei 
waakensususerem, ane ga sene jenbene 
Tane Uwa Sanbagirmana. 

36 Se sarbistaabon Elisabet, ilem afelna 
jeiserem. Angtane jei enggam ge gubili 
jei tane jam gereyan, jengga jei safe 
baka jei mesam udanabarswenant 
muara ga enam. 

37 Uwa Sanbagiri Jei seyafter aa jes 
gam bilirim, jeba gam etamwena." 

38 Maria ga tamawolbana, "Ai awelna 
Uwa Sanbagirfe ayam gwebene. Aamei 
ijes bilirim amnibe, seyafter jeiserem se 
etamwena." Jepga malaikata jeiserem 
Maria ga mirultefala. 

39 Abakefyan Maria galgala jemna ga 
menetababisini, ane tatarfer ga sofwa 
tamnabe ona Yudeya je, ona otumuboro. 

40 Jei Sakaryam jenap kawetena, 
salamma ga aa golbili Elisabetfe. 

41 Elisabet jam bitef sarbili salamma 
Mariamana, Elisabet tanna aa jes 
tingnaram ga aa gin-ginwena. Ane 
Elisabet Mafnana Uwa Sanbagirmana 
jamer bugufswebili. 

42 Ane jei uskambar ga nasowena 
enggame, "Uwa Sanbagjiri Jei 
waakenaiserem Jemna is mes golbili 
uskambar ibe, ane ini imna waakenfer is 
gase falbili. Waakenaiserem uskambar 
Jei Jam golbiyen wini nafsiserem 
jebe! Ane Uwa Sanbagiri waakena 
Jelemanaiserem jese gulbana Tane 
jeiserem ijep gernaram. 

43 hi ajam bitbitwebili, aam temawer 
waakenaiserem amnip mes etamwena, 
iye Tuhan amnaiserem jei amnip jela. 

44 Ai ims towasulu, ai salamma imna 
jam bitef sarbili, tane amna ajes 
tingnaram jemna ini saaser-saaserfer 
folbana, ane jei ga aa gin-ginwena. 

45 Ini imna ga is waakenfer se falbili, 
aam temawer aamei enggam imes taabili 
waakenfer, taterisi Tuhan aa jes bilirim 
jam etamwefe." 

46 Maria ga gutena: "Ini amna Tuhan 
gam pujitene! Ai enggam ai bala, Tuhan 
Jei sanbaka! 

47Ini amna ga as saaser-saaserfer 
falbili, aam temawer Uwa Sanbagjiri as 
mes waakenulsini. 

48 Ai safe sanbakyan, Uwa Sanbagiri Jei 
ai ase waakenfer gaarabisnenne, ane 
ai awelna Jemna ai gweyibene. Uwa 
Sanbagiri Jeiba baabetabaram, ane Jei 
ap as unggwandusa gam eyebili. Ga jem 
temawer, namwer aa jei tawawenaram, 
anggwabura seyafter ga enggam sege 
gubili, Uwa Sanbagiri Jei waakenaiserem 
Jemna ap as mes golbili. Bosna Jemna 
ba waakensusum. 

49 (1:48) 

>0 Uwa Sanbagiri Jei angtanes 
nesiktababili, ane ga batobaabili, angtane 
ini uskambar Uwa Sanbagirminibe aa jei 
ge folbaminirim, malam jutelap ane jem 
malam jutelap seyafter jes gemerserem. 

31 Uwa Sanbagiri Jei baabetabara, ane 
Jei angtane jena aa jei ne tetenannaram, 
Jei ga aa ge irwalwebili. 

>2 Angtane sanbaka baabeta 
unggwanfer aa jei ne domolaram, 

Uwa Sanbagiri Jei baabeta jemna gas 

taayipmini, jengga angtane sanbakyan, 
ini aa jei ne onabertanaram, Jei gase 
kitultena. 

53 Uwa Sanbagiri Jei unggwanfer 
waakena seyafter gemerserem se 
kitulmini angtane galgalyenaiserem jebe, 
jengga Jei angtane galgalabaraiserem se 
surbobili galgalyanmer. 

34 Gwanan-gwanansus Uwa Sanbagiri 
ga asal-asala nemnaiserem ga jes 
balbabil, 'Ai Abraham ane jem ausan 
mesnaiserem Ai As nesiktababili, ga 
As batobaabili, jamer abak-abaksus.' 
Uwa Sanbagiri ga sarstaabonsant Jei aa 
jes bilipmisintim, ane Jei ga nes mes 
batobaabili." 

>> (1:54) 

50 Maria jei Elisabetfar ge nwini jamere 
muara ga nawer-ningna, ane jepga jei 
gamjon ga warautna jelem jenabe. 

37 Ga forobitye nunu Elisabetfe tane 
jewer geref, jei girtowai tanes gerna. 

38 Angtane aa jei ge nwinbenerem 
Elisabetem gwetmanabe, ane jem 
teu mesna ga aane sarbili Tuhan Jei 
Jemna nesikteleiserem unggwanfer mes 
golbili Elisabetfe, ane ini jemna jebar 
saaser-saaserfer ga aa ge folbamini. 

399 Tantowai jeiserem umuru ga 
enggammer nunu delapan, jei ga aa 
ge jalbili enggalfe tane jeiserem jam 
ne sunattaf. Jei enggam ge gubili, tane 
jeiserem enggam ne jenbef Sakarya, 
jetamana bosna gamserem. 

60 Jengga ene jemnaiserem ga gunu, 
"Wowo, gamyan! Jei bosna enggam sa 
jenibene Yohanes." 

61 Jei ga aane bili, "Elisabet, enggame 
im tewe bosna gam afa jam folbayan." 

62 Jepga angtane jei Sakarya tafamfener 
ga aane atalbisini enggalfe jei gam 
towaswef tane jeiserem jemna bosna ga 
fomfom sa jenibene. 

63 Sakarya jei kertasa ga aa bili, ane 
enggam ga tulisulbono, "Bosna jemna 
ga Yohanes." Angtane seyafter ga aa ge 
bitbitwebili! 

64 Jes jeberserem Sakarya jei gamjon 
jep ga nasowena, ane Uwa Sanbagjiri ga 
pujitene. 

65 Angtane seyafter aa jei ge 
nwinbenerem jem gwetmanabe ga aa ge 
bitbitwebili, ane taterisi jeiserem ga aane 
nasbinenne ona seyafter gemerserem 
otumube ona Yudeya je. 

66 Angtane seyafter taterisi jeiserem aa 
jei ne sarbilirim enggam ga aa ge gubili 
unggwanfer jelem inibe, "Tane aaiserem 
baf se etamwena?" Jei ga enggam ge 
towaswebili baabeta Tuhanmana ba 
jemnibam. 

67 Sakarya, Yohanesem jeta, jei 
Mafnana Uwa Sanbagirmanaiserem 
Jeme mes bugufswebana, ane jei taterisi 
Uwa Sanbagirmana ga aa nasibenenne. 
Taterisi aaiserem Angtane nei jei 
waakentababilirim jem temawer ga 
enggam: 

68 "Au, nei Tuhan, Uwa Sanbagiri 
anggwabura Israelmanaiserem nei 
waakenfer ganma pujite, aam temawer 
Uwa Sanbagiri Jei mesam jela 
enggalfe angtane Jelemanaiserem gam 
batobaabif, ane jei gam aftabunnuf. 

69 Uwa Sanbagiri nebe nese gaarmini 
Angtane baabetsusu, ane Jei nei nes 
gam se waakentababisini. Angtane 
jeiserem jei asal-asala Raja Daudmana. 

70 Gwanan-gwanansus jepserem Uwa 
Sanbagiri ga nasowel nemnibe. Jei 
taterisi Jelemanaiserem ga nabi ini 
tabalbalaiserem ga jep kitulmil. 

71Jei enggam gul, 'Ai isAs 
waakentababisi ginanggwana 
imnaiserem jemniwer, ane baabetawer 
angtane is jei ne nasbabilirim kakalmer.' 

72 Uwa Sanbagiri enggam gul asal- 
asala nemnaiserem jemnibe, 'Ai isAs 
nesiktababisi, ane Ai As sarbistaabonsa 
taterisi Ai ibe isa Ajes bilipminirim.' 

73 Uwa Sanbagiri Jei Abraham, asal- 
asala nemna, ga jes gaarstenanal taterisi 
jebe aa jes bilibelem. 

74 Jei enggam bunar-bunarsusferam 
bal, Jei waakenfer nei nes tebabili 
baabeta ginanggwana nemnaiserem 
jemniwer, jega ini nemna nejam ge 
erebaamiyen nei Uwa Sanbagiri neJeba 
tikwebaatinennerem, 

7S ane jega nei nejama eyebiyen, Uwa 
Sanbagiri aa jes bilirim, 'Enggam ijama 
eyebiyen.' Ane Uwa Sanbagjiri aa jes 
bilirim jam eyebife, nei ga jes nesa 
eyebili jamere nei nesa tere." 

76 Ane Sakarya jem tane Yohanesem 
temawer ga enggam gunu: "Uwa 
Sanbagiri angtane aa jes ne gaartenaram 
tagarsusube, Jei aamei is gase jenbese 
nabi Jelemanfe. Aamei ise danna 

Tuhanminibe, aamei nele Tuhanmana 
ise sartasini. 

77 Aamei angtane Jemnaiserem jep ga 
is nasipmini, Uwa Sanbagiri Jei etam- 
etama kapka jemna gase wirtabaipmini, 
ane ga jem temawer Jei angtane gase 
waakentababisini." 

78 Ane Sakarya gamjon ga gunu, "Uwa 
Sanbagiri nemna, Jei nems nesiktababili, 
ini Jemna waakensusu, ane ga jem 
temawer Uwa Sanbagiri Jei Angtane 
taman waaken-giriwer nei nes Jei 
waakentababiliserem gase baftatna. 

Jei enggam gwere jam tauweyela 
gamserem. 

79 Angtane jeiserem nafa se golmini 
angtane seyafter gemerserem aa jei 
naawenaram gwinibe, ane tere aa jei ne 
erebilirim. Ane Jei nei nes gas aftabifele 
nele samfer aa jei folbanaram." 

80 Sakaryamana tane jeiserem ga aa 
unggwan-girswebana, ane mafnana 
jeman mesna ga baabetswebana. Jei 
taman dwisgirip nwini, jamere nunu Uwa 
Sanbagiri awelna aa jep bilibenerem 
jam towaiwulfe anggwabura Israelem 
tarnabe. 

2 1 Nunu jes jepserem, angtane 
bosna Kaisar Agustus, jei ga jei 
nwini sanbakfe anggwabura seyafter 
aa jei naawenaram, negeri seyafter 
pemerinta Roma mes tebabili. Ane jei 
ula ga enggam baafulu, anggwabura 
seyafter aa jei naawenaram negeri 
seyafter jeiserem jebe, jei bosna jam 
baatulnonof, ane angtanes eterbif 
sensusup. 

2 Sensus aaiserem ga gwanansus aa 
jes ne baatulnonolom, Kirenius aa 
galap gwenaram Gubernurfe, propinsi 
Siryaminibe. 

3Jepga angtane seyafter ga aa ge 
sofobili jelem tamnap, bosna gam 
baatulnonof. 

4Ga jem temawer Yusuf ga sofwa 
tamna Nasaret ona Galileya je, jamere 
tamna Betlehemminiwer ona Yudeya je. 
Betlehem jei tamna Yusufmana, aam 
temawer asal-asala jemna, jemna bosna 
Raja Daud, jep surul. 

“Yusuf ga aa ge sofna Mariafar, bosna 
gam batsotef. Maria ba mesam gununt 
Yusuf gaarfe. Jei udanabara, 

Sane jei Betlehemminip aa gemer ge 
nwinirim, ga forobitye nunu Mariafe 
Tanna jewer geref. 

7Jei girtowai Tanes gerna, usaber 
tane. Tane jeiserem ga taferna 
fene bubwalna jeme. Jepjon ga aa 
gaarantena ofo tumilgala tampa aa jep 
ne bunulmintonaram, aam temawer jei 
jena jam ge domolyan jep nwinfe, jena 
angtane aa jep ge forobuwetyaram. 

8 Gwini jeiserem angtane afweraiserem 
dombana aa jei ne gerebaabisnennerem, 
jei domba jelemana ga aane 
gerebaabisnenne ona kakatarabe, 
tamna Betlehem jem gwetmanabe. 

9 Malaikata Tuhanmana jena ga 
gweretana jemnibe, ane nafa Tuhanmana 
ga aa jertye jem eyebe. Jepga jei 
uskambar ga aa ge erebili. 

10 Jengga malaikata jeiserem ga 
enggam balbabili, "Ipsama ernerem, 
aam temawer ai ajewer jela taterisi 
waakena gam gwirinmiyele ibe. Angtane 
seyafter gemerserem ini jemna saaser- 
saaserfer ga sege folbamini taterisi 
aaiserem jem temawer. 

11 Gwini aaiserem ga jem surnu, tamna 
Raja Daudmana, Angtane iJei gam 

waakentaasinirim. Jeiba Kristusam, 
Angtane Uwa Sanbagiri bunarsus aa Jes 
balam Jam baftanaf enggalfe angtane 
gam waakentababisif! Jeiba Tuhansam! 

1? ham ga enggam isa towaswena 
taterisi amna ba bunaram: aamei isa 
damtana Tantowai fene bubwalnem 
tafresili, ane Jei ga gerantena ofo 
tumilgalem tampatabe." 

13 Aafer-aafer jena ga aane gweresona 
malaikata uskambar aa jei ge 
forobityerem taman waaken-giriwer, 
malaikata gwanan aa jei danatyaram 
jebar. Jei Uwa Sanbagiri ga aane 
pujitene, ane ga aane bala: 

14" Au, nei Uwa Sanbagiri nei ganma 
pujite uskambar, Uwa Sanbagijiri Jei 
waakensusu, Jei taman tagarap nwini. 
Ane ogiri aaiserem angtane Uwa 
Sanbagiri aa jes nesiktababilirim, jemna 
ini waakenfer ga sege folbamifi." 

15 Malaikata jeiserem aa galap ne 
mirtebitefalam jei, ane aa galap 
ge waraubilirim taman waaken- 
giribe, angtane dombana aa jei ne 
gerebaabisnennerem jei jena ga aane 
gitminenne, "Au, nei ganma sofwe 
tamna Betlehemwer. Ane nesa domola 

jep aa jei etamwenaram, Tuhan nebe 
nes jes bilipminirim." 

16 Jei tatarfer ga aa ge sofobili, ane ga 
aa ge dorwebili Maria yo Yusuf jebar, ane 
Tantowai jeiserem aa jes gerantenaram 
ofo tumilgalem tampatabe. 

17 Angtane dombana aa jei ne 
gerebaabisnennerem jei Tantowai 
jeiserem jame aa galap ne damtanaram, 
jei ga aane nasipmini angtanefe, taterisi 
malaikata aa jes bilipminirim Tane 
jeiserem jem temawer. 

18 Angtane seyafter aa jei ne 
sarbisinirim taterisi angtane dombana aa 
jei ne gerebaabisnennerem jei aa jes ne 
nasbilirim, jei ga aa ge bitbitwebili. 

19 Jengga Maria jei taterisi seyafter 
gemerserem ga waakenulsini jelem 
inibe. 

20 Angtane dombana aa jei ne 
gerebaabisnennerem aa gemer ge 
waraubilirim ona kakatarabe, jei Uwa 
Sanbagiri ga aane pujitefele, seyafter 
aa jes ne sarbilirim, ane aa jes ne 
domolaram jem temawer. Seyafter 
gemerserem bunarsusfer jes gamserem 
malaikata gwanan aa gemer balbabilirim. 

21 Jemna umuru nunu delapan jebe 
aa folbalam, Tane jeiserem ga aane 
sunattana. Ane jei ga aane bosetana 
Yesus, bosna malaikata aa jes ne 
bilibenerem, ene Jemna nalef jam 
udanabarsweyan. 

22 Hukumu Nabi Musa aa jes 
tulistababilim ga enggam: Wini tane 
aa jes gam gernaram, jei Jena Uwa 
Sanbagirmana jebe jam kaweteyan. 
Jei jam gam fina nunu abakfer ga 
empat pulu, jepga Uwa Sanbagirem 
Jenap ga gam kawetena. Ane jep ga 
senai junu naura, afa jomor tanna 
naura Uwa Sanbagirfe gam gane 
giranbaibaasini. Nunu Maria junu 
jeiserem jem giranbaabisife jame aa 
galap falaram, Maria yo Yusuf jei ga Jena 
Uwa Sanbagirmana kota Yerusalemwer 
ga ge sofna enggalfe, junu jeiserem 
jewer gangge giranbaibaasif Uwa 
Sanbagirfe. Ane jei ga Yesus jewer ne 
aftawena enggalfe jei Uwa Sanbagiri 
jewer gane balf, "Tane aaiserem ba 
Imnam." Ba jeweram hukumu Tuhan 
aa jes bilim ga enggam ge baatultel: 
"Seyafter usaber tane, afa ga jei 
girtowai tane, aamei ga tane Jjeiserem 

Tuhanminip jam is ge aftawena, ane ga 
is ge bala, 'Tane aaiserem ba Imnam." 

23 (2:22) 

24 (2:22) 

25 Gwanan jes galapserem, angtane 
bosna ga Simeon kota Yerusalem je aa 
jei nwinirim. Jei angtane waaken, jei 
seyafter Uwa Sanbagiri aa jes bilirim 
waakenfer sarbili ane ga eyebili. Jei ga 
fina Angtane Uwa Sanbagiri bunarsus 
aa Jes balam Jam baftanafe enggalfe, 
anggwabura Israel gam waakentababisif. 
Mafnana Uwa Sanbagirmana Jei 
Simeonfaner. 

29Mafnana Uwa Sanbagirmana mes 
towastana jei, "Aamei nalef ijam teryen, 
gwanan aamei Angtane Uwa Sanbagiri 
bunarsus aa Jes balam Jam baftanafe, 
ifas damtana ilem nweme." 

27 Mafnana Uwa Sanbagirmana 
Jei Simeon ga aftafala Jena Uwa 
Sanbagirmanaiserem jebe, ane ga 
kawetena. Gwanan jes galapserem, 
Yusufo Maria Yesus ga aa ge girinyele, 
ane ga aa ge gaataantena Jena Uwa 
Sanbagirmanaiserem jebe, jei Yesusfe 
jewer ge eyeibef, Hukumu Nabi Musa aa 
gam tulistaabilim. 

28 Ane Simeon ga Tane jeiserem ga aa 
gaarwili tafame, ane jei Uwa Sanbagiri 
ga pujitene, ane ga bala: 

29 "Namwer aas jepserem Tuhan, Aamei 
as Ijes bilibenentem mes etamwena. 
Namwer ini amna waakenfer ga as mes 
folbana, ane ai samfer as tere. 

30 Nwena alemanaiserem jeme, 
ai Angtane jeiserem ames 
damtana, Jei angtane Imna aa jei 
waakentababisiliserem. 

31 Angtane jeiserem Aamei Imes 
destabana, jega Jei anggwabura seyafter 
gemerserem gase batobaabili. 

3? Angtane jeiserem Jeiba nafsam, 
jega anggwabura nafsiserem jei ga 
sege towaswebisi nele Imna. Ane Jei 
anggwabura Israelmana, angtane Imna, 
Jei gase kitultesa." 

33Tane jeiserem jem ene jeta ga aa 
ge bitbitwena, Simeon aa jes nasbilirim 
Tanna jeiserem jem temawer. 

34 Simeon jei ga aa gitmini, "Uwa 
Sanbagiri waakenaiserem Jelemana 
ga is golmini." Ane Simeon jei Maria 
Tane jeiserem Jem ene ga bili, "Tane 
aaiserem Uwa Sanbagiri mesam 
destabana. Jei ogiri aaiserem jebe 

mesam fortya, ane jega jem temawer 
anggwabura Israelmana unggwanfer 
gase tamtamtababisi, ane anggwabura 
Israelmana unggwanfer afweraiserem 
Jam se waakentababisisi. Tane aaiserem 
Jeiba bweneta Uwa Sanbagirmana, 
jengga angtane unggwanfer jei taterisi 
kabwakfer ga sene nasbisi Jem temawer. 

35 Jega jem temawer angtane ga 
sege towaswebisi, angtane unggwanfer 
jeiserem jelem inip aa jes ne bilirim. 
Ane ini imna se janbisi uskambar, jes 
galserem ini nombeyem gam is tegil." 

36 Jep mese wini jep aa jei nwinirim, 
bosna jemna Hana. Jei tane Fanwelmana, 
asal-asala Asyermana. Jeiba nabisam, 
ane jei mes bakswena. Gwanan jepserem 
jei yafonsiwir, jei anggwana mes ne 
gula, ane ga jebar ge nwini tuju tahun. 

37 Ane anggwana jemna jeiserem 
ga tere, ane jepga Hana ga gwena 
saamirawife jamere tahunu jemna 
delapan pulu empat, jei baksusu. Jei 
jeber-jeber Jena Uwa Sanbagirmana jep 
nwinwena. Gwinem ane gwerem jei Uwa 
Sanbagiri gam pujitene. Jei sembayanga 
gam gwebabana Uwa Sanbagirfe, ane 

nunu afweraiserem jei jam twenyan 
enggalfe Uwa Sanbagiri gam pujitefe. 

38 Simon safe aa gemer tikwenaram 
nasoulawer, Hana ga jela jem 
gwetmanabe, ane jei ga Uwa Sanbagjiri 
ga bala, "Asi samfer golbili". Jei jamer ga 
nasipmini Tane jeiserem jem temawer, 
angtane unggwanfer kota Yerusalemwer 
aa jei ge nwinbenennerem. Jei ga aa 
ge fibili, nunu Uwa Sanbagiri jei aa jem 
waakentababisiliserem. 

39Yysuf ane Maria ga aa ge tabanulu 
jam eyebilibe taterisi seyafter hukumu 
Tuhanmana aa jes bilim, jei ga aa ge 
waraubili jelem tamnap Nasaretwer ona 
Galileya je. 

40 Tane jeiserem ga aa unggwan- 
girswena, ane ga aa baabetabarswena. 
Jei buguf tousaiserem jeme, ane Uwa 
Sanbagiri Jei waakena Jelemanaiserem 
se gulbana Jebe. 

41 Tahunu jeber-jeber Yesusem ene jeta 
ga aa ge sofwena kota Yerusalemwer, 
masar Paskana gam gwebif. 

42 Ane jepga Yesusmana umuru ga 
dua belas tahun, jei ga aa ge sofobili 
masarabe Yerusalem je, gwanan tahunu 
jeber-jeber gamserem. 

43 Masara jeiserem aa barwenaram, jei 
Yerusalem ga aa ge firtetefala, jam ge 
waraubif jelem tamnabe, jengga Yesus 
Jei jeber nwini Yerusalem je. Ene jeta 
Jemna jam ge towasweyan enggame 
Yesus Jeiba Jam sofweyan. 

44 Jei enggam ge gunu, Yesus angtane 
aa jei ge wofebilirim ba jebaram. Jei ga 
aa ge wofebili nunu ga daamfenna, jepga 
Yesus ga aa ge terelbene jem afelen 
mesna jem nenennabe, ane angtane 
afweraiserem jem tarnabe, 

45 jengga jei Yesus jam ge damtayan. 
Jega jem temawer jei ga aa ge warauwa 
Yerusalemwer enggalfe Yesus jep 
gangge terelbef. 

46 Nunu nawer-ningna jepserem 
Yesus ga aa ge damtana Jena Uwa 
Sanbagirmanaiserem jebe, Jei guru 
Yahudimanabar ge nwinbene. Jei 
gurus sarbabisini, ane Jei gurus 
teneba-tenebaabuwena. 

47 Angtane seyafter ula Jemna aa jei ne 
saribaasinirim ga aa ge bitbitwebili, Jei 
guru aa jes nasbilirim waakenfer sarbili, 
ane Jei waakenfer tamawolbaabuwena. 

48 Ene yo jeta aa galap ge damtanaram, 
jei mese aa ge bitbitwena. Ane ene 

Jemna ga gunu, "Am Tane, jeje bafa 
Aamei enggam gas Im eyeipmini 
abe? Im uwa ane ai, ini amna as 
jam ge esesweipmini Isa galap ge 
terelbenerem." 

4Yesus ga tamawolmini, "Jeje bafa 
aam ga Asim ge terelbene tampata 
nensaiserem jebe? Aamke ijangge 
towasweyan enggame, Ai jebas nwini 
Uwa Amnaiserem Jem jenabe." 

50 Jengga jei jam ge saribeyen Yesus aa 
jes bilirim jemnibe. 

31 Jepga Yesus ga jebaner ga aa ge 
waraubili tamna Nasaretwer, ane Jei 
ga aa sarbimini taterisi jemna aa jes 
ne bilirim. Taterisi seyafter jeiserem 
eneserem jelem inip ga aa waakenulsini. 

3? Ane Yesus gamjon ga unggwan- 
girswena, ane tousaiserem Jemna 
gamjon unggwandwaswebana. Ane 
Uwa Sanbagiri ane angtane nafsiserem 
jes mese, jei Yesus jam ne nesiktene, 
gamjon unggwanfersus ga aane 
nesiktene. 

2 1 Jepga Uwa Sanbagiri ula Jelemana 

Yohanesfe ga gulbana, tane 

Sebedeusmana. Yohanes jei dwisgirip 
nwini. Jes galapserem Kaisar Tiberyus jei 

mes nwini sanbakf anggwabura seyafter 
aa jei naawenaram negeri seyafter 
pemerinta Roma mes tebabili, tahunu 
abakfer ga enggammer lima belas. 
Angtane jem gwonabe sanbakfe aa jei 
naawenaram jei ga aas: Pontius Pilatus 
ba Gubernursam ona Yudeya je. Herodes 
jeiba sanbakam ona Galileya je. Filipus, 
aya Herodesmana, jeiba sanbakam ona 
Itureya yo Trakonitis je. Ane Lisanyas 
jeiba sanbakam ona Abilene je. 

2Imam sanbagirsususerem ga naura, 
bosna jemna ga Hanaso Kayafas. Jes 
jepserem Yohanes tane Sakaryamana 
aa galap nwinirim ona dwisgiribe, 

Uwa Sanbagiri ula Jemna ga gulbana 
Yohanesfe. Ane Uwa Sanbagiri Yohanes 
baftana enggalfe taterisi Jemna gam 
nasbinennef. 

3Jega jem temawer Yohanes ga 
sofwa ona seyafter Fona Yordan je. 
Jei taterisi Uwa Sanbagirmana ga 
nasipmini enggame: "Gasa irfwe 
etam-etama kapka imnaiserem jewer, 
Uwa Sanbagiri gasa onsoba, ane aamei 
ga isa baptiswena. Seyafter jeiserem 
ga isa eyebili, jega Uwa Sanbagiri 
etam-etama kapka imna is gam se 

wirtabaipmini, gamjon jeiserem Jei Jam 
sarbistaabonyan." 

4Ba enggamam Nabi Yesaya aa jes 
tulistaabilim Yohanesem temawer, 
bukunu Nabi Yesayamanaiserem 
jebe: "Angtane aasaje ona dwisgirip 
jenjenwena enggame, 'Nele Tuhanfe sa 
sartabaasi, nele nornorfer isa eyebana, 
Jei jep ayinyefe! 

>Usunu seyafter jepserem ona 
gase geresa, otum mese taaren-taarena 
gemerserem seyafter gase aarektababisi. 
Nele kaarker-kaakeraiserem gase 
nornortaasisi, nele tausir-tausiriserem 
gase aarektababisi. 

6 Anggwabura seyafter gemerserem 
ogiri aaiserem jebe, jei ga sege 
anggabisi Uwa Sanbagiri Jei angtanes 
gase waakentababisi."" 

7 Angtane uskambar ga aa ge 
forobitye Yohanesminibe enggalfe gam 
baptistababif. Yohanes ga jei balbabili 
enggame, "Aamei angtane kakal-kakala 
enggala awas ufwai galserem, ane 
aamei angtane ga ima afaf-afaftababili. 
Etam-etama kapka imna anesus! Aamei 
syefer ga enggam ima gunu ilem inibe, 
'Afa ai jam as baptiswenaram, Uwa 

Sanbagiri Jei ajam tamtamtayan.' Jengga 
ai enggam isas balbabili, afa angtane 
jei jam ifweyanaiserem etam-etama 
jelemanaiserem jewer, Uwa Sanbagjri 
Jei angtane jeiserem gase tamtamtana. 

8Waakenfer isa eyebili, jega angtane 
ga sege towaswebili enggame, aamei 
etam-etama kapkaiserem jewer imesa 
irfwena. Aamei ga Abrahamem asal- 
asala, jengga ipsama towaiwulurum 
enggam gutefe ilem inibe, 'Aiba 
Abrahamem asal-asalam, jega jem 
temawer Uwa Sanbagjiri Jei ai as jam 
tamtamtababiyen.' Ai ims balbabili 
enggame, aamei etam-etamawer ga jam 
isa ifwena. Uwa Sanbagiri Jei aamei 
samfer is fasawolwili, ane Jei asal-asala 
Abrahammana tuna aaiserem jewer 
samfer se eyebaabili. 

?Denggana ga mes menetulsini 
tini sakarabaner gam bulunfe, 

ane tini seyafter gemerserem 
waakenfer jam teyanaiserem jes 

mese gase bulnu, ane gase fasawolwili 
tokwanabe. Jes galserem Uwa Sanbagjiri 
Jeime mes menetulmisini angtane 
kapkaiserem aa jei ne eyebuwenaram 

jem tamtamtababife, ga tokwagirip gase 
fasawolwisi." 

10 Angtane jeiserem Yohanes ga aane 
tenebana, "Afa ga jes gemerserem, Uwa 
Sanbagiri Jei nes bas bilipmini nejama 
eyebife?" 

ll Yohanes ga tamawolbaabili, 
"Angtane fene naura jemanserem, 
ga jamigam syansona angtane 
fenyanaiserem jebar. Ane angtane 
tumilgalabaraiserem, ga jamigam 
syenulu angtane tumilgalyanaiserem 
jebar." 

1? Angtane afweraiserem pajak 
doini aa jei gane tebabinennerem 
jei doini jeiserem pemerintafe ga 
gane kitulmini, jei mese ga aa ge 
forobitye Yohanesminibe enggalfe jam 
baptistababif. Jei ga aane tenebana, 
"Guru, Uwa Sanbagiri Jei abe bas 
bilipmini ajama eyebife?" 

13 Yohanes ga tamawolbaabili, 

"Doini pemerinta aa jeber gam 
mwangbanaram angtaneminiwer, ga 
jeber isa tebabiwena. Angtane ijama 
afaf-afaftababiyen, ane doini jemniwer 
uskambar ijama tebabiyen." 

14 Jepga ginanggwana afweraiserem 
jei mese ga aane tenebana, "Ane 
ai, Uwa Sanbagiri Jei abe as bas 
bilipmini ajama eyebife?" Yohanes ga 
tamawolbaabili, "Doini angtanemana 
kakalmer ipsama tebabuwenaram. 

Ane ipsama afaf-afaftababuwenaram 
angtane nafsiserem jem temawer, jega 
jei ga sene tamtamtababili. Se gute, 'Ini 
amna as saaser-saaserfer folbana gajini 
amnaiserem jebe." 

15 Angtane uskambar jeiserem enggam 
ge gubili, igiserem ga babitsim gase 
etamwena. Ane angtane ga aa ge 
towaiwebili enggam jam ge gubife jelem 
inibe, "Yohanes ke aas, jei ke Angtane 
Uwa Sanbagjiri bunarsusfer aa Jes balam 
Jam baftanafe, ke jes?" 

16 Jega jem temawer Yohanes ga 
balbabili, "Ai isa fom as baptistababili. 
Jengga Angtane sanbaksususerem 
amniwer Jei se fortya. Baabeta Jemna 
unggwandusa amniwer, tofgol newa 
Jemna ajam fersobaasiyen. Jei Mafnana 
Uwa Sanbagirmanaiserem aamei ga is 
Jem se baptistababifi, ane etam-etama 
imna Jei ga ti tokwana galserem ga gam 
sege taabisini jamer fus. 

17 Jei angtane waakenaiserem 
ane angtane kapkaiserem Jei 
se waksosisi, makan anggwana 
gamserem jei gandumu aa gemer gam 
waakentababilirim: jei gandum tifin 
ane gandum tan ga jes gam waksosini. 
Jei gandum tanna se bokolntena ja 
towai jemna galgala jep bunuluserem, 
jengga gandum tifiniserem ga jese 
dutabaabisini, tokwana enggalaiserem 
jam ne kofneuyanaiserem jebe." 

18 Yohanes ga angtane esoroltababili 
taterisi nenes-neneseme uskambar, 
ane jei Taterisi Waakena gam nasbili 
jemnibe. 

19 Yohanes Gubernur Herodes ga aa 
uftana, jei Herodyas aa jewer gularam, 
wina ayanemana, ane ayana jei jam 
teryen. Ane Yohanes ga uftana jem 
temawer etam-etama kapkaiserem 
seyafter nensaiserem aa jes eyebilirim. 

20 Jepga Herodes etam-etama 
kabwaksususerem ga eyebili: jei 
angtane ga baftabili Yohanes tebafe, ane 
jei Yohanes bwiyip ga gaataantena. 

21 Yohanes angtane seyafter 
jep aaiserem gwanan aa galap 
baptistababilirim, jei Yesus mese ga aa 

baptistene. Yesus sembayanga aa galap 
gwebanaram, winsi ga aane bitnetini, 

22 ane Mafnana Uwa Sanbagirmana 
ga iritya Jem sagabe, tifini ga junu 
senaya gamserem. Ane taterisi taman 
waaken-giriwer ga aane sarbili enggame, 
"Aameiba Tane Amnam, Ai Is Ajes 
nesiktenerem. Aamei ini Amna gam 
saaser-saasertabana." 

23Yesus awelna Jemna aa galap 
towaiwulurum, Jemna umuru ke enggam 
folbana tahunu tiga pulu. Angtane 
jener aa gam mwangbisinirim Jei tane 
Yusufmana, Yusuf jei tane Elimana, 

24 Eli jei tane Matatmana, Matat jei tane 
Lewimana, Lewi jei tane Malkimana, 
Malki jei tane Yanaimana, Yanai jei tane 
Yusufmana, 

25 Yusuf jei tane Matikamana, Matika 
jei tane Amosmana, Amos jei tane 
Nahummana, Nahum jei tane Heslimana, 
Hesli jei tane Nagaimana, 

26 Nagai jei tane Matmana, Mat jei tane 
Matikamana, Matika jei tane Simeimana, 
Simei jei tane Yosekmana, Yosek jei tane 
Yodamana, 

27 Yoda jei tane Yohananmana, Yohanan 
jei tane Resamana, Resa jei tane 

Serubabelmana, Serubabel jei tane 
Seyaltyelmana, Seyaltyel jei tane 
Nerimana, 

28 Neri jei tane Malkimana, Malki jei 
tane Adimana, Adi jei tane Kosammana, 
Kosam jei tane Elmadammana, Elmadam 
jei tane Ermana, 

29 Er jei tane Yesuamana, Yesua jei 
tane Eliyesermana, Eliyeser jei tane 
Yorimmana, Yorim jei tane Matatmana, 
Matat jei tane Lewimana, 

30 Lewi jei tane Simeonmana, Simeon 
jei tane Yehudamana, Yehuda jei tane 
Yusufmana, Yusuf jei tane Yonammana, 
Yonam jei tane Elyakimmana, 

31 Elyakim jei tane Meleyamana, 
Meleya jei tane Minamana, Mina jei 
tane Matatamana, Matata jei tane 
Natanmana, Natan jei tane Daudmana, 

32 Daud jei tane Isaimana, Isai jei tane 
Obetmana, Obet jei tane Boasmana, 
Boas jei tane Salmonmana, Salmon jei 
tane Nahasonmana, 

33 Nahason jei tane Aminadabmana, 
Aminadab jei tane Adminmana, 

Admin jei tane Arnimana, Arni jei 
tane Hesronmana, Hesron jei tane 
Peresmana, Peres jei tane Yehudamana, 

34Yehuda jei tane Yakubmana, Yakub 
jei tane Isakmana, Isak jei tane 
Abrahammana, Abraham jei tane 
Teramana, Tera jei tane Nahormana, 

35 Nahor jei tane Serugmana, Serug 
jei tane Rehumana, Rehu jei tane 
Pelegmana, Peleg jei tane Ebermana, 
Eber jei tane Salmonmana, 

36 Salmon jei tane Kenanmana, Kenan 
jei tane Arpaksadmana, Arpaksad jei 
tane Semmana, Sem jei tane Nuhmana, 
Nuh jei tane Lamekmana, 

37 | amak jei tane Metusalamana, 
Metusala jei tane Henokmana, Henok 
jei tane Yaretmana, Yaret jei tane 
Mahalaleyelmana, Mahalaleyel jei tane 
Kenanmana, 

38 Kenan jei tane Enosmana, Enos jei 
tane Setmana, Set jei tane Adammana, 
ane Uwa Sanbagiri Jei Adam ga Jei 
eyebal. 

4 t Yesus aa galap warautnaram fona 
Yordanwer, Jei buguf Mafnana Uwa 
Sanbagirmanaiserem Jeme. Mafnana 
Uwa Sanbagirmana Jei Yesus danabana 
jamer taman dwisgir tetenaiserem jebo. 

2 Jebe bawasa Yesus ga unggwasbana 

nunu abaka ga enggammer empat pulu. 

Nunu jes gemerserem, Jei apgal jigala 
afa Jam tumilyen, jega nunu jeiserem aa 
barwebanaram, Jei wisi ga folbana. 

3 Bawasa ga Yesus enggam bala, "Afa 
Aamei Tane Uwa Sanbagirmanaye, tuna 
aaiserem jese balbabi tumilgalfe gangge 
etamwebi." 

4Yesus ga tamawolbana, "Taterisi Uwa 
Sanbagirmanaiserem jep ga enggam 
baatultel: 'Angtane tumilgalem fener 
jam gweyan." 

> Ane jepga bawasa Yesus ga aftafala 
tampata tagarabe, ane tatarfer nwena 
gam nwe tuksolam galserem, bawasa 
ga Yesus ga gam saasini tamna seyafter 
ogiri jeiserem jebe. 

6 Ane jei ga Yesus ga enggam bala, 
"Uwa Sanbagiri seyaftersus aaiserem 
abe as mesam kitulbono, ane ai ga as 
gulbana angtane ana jes destabanaram 
jebe. Baabeta angtane sanbaka seyafter 
ogiribe aa jei ge nwinbenerem, ane apgal 
jigala angtane sanbakmana, seyafter 
jeiserem ai Is gam as kitulbono Ibe. 

7 Afa Aamei somwan dumem nwini, ams 
Is pujitene, ai seyafter aaiserem Ibas 
kitulbono." 


LUKAS 4.8-13 461 


8Yesus ga tamawolbana, "Taterisi Uwa 
Sanbagirmanaiserem jep ga enggam 
baatultel: 'Angtane jei Uwa Sanbagiri 
tefner gam pujitene! Ane Uwa Sanbagjri 
aa jes bilirim, ga jetefener igam eyebili!' 
Ga jem temawer Ai is Ajam pujiteyen." 

3 Jepga bawasa Yesus ga aftafala jamere 
kota Yerusalemo, ane ga gaaranswena 
Jena Uwa Sanbagirmanaiserem tampata 
tagarsususerem jebe. Ane Jemnip 
ga gutena, "Afa Aamei Tane Uwa 
Sanbagirmana, se janon aawer, 

10 aam temawer Taterisi Uwa 
Sanbagirmana jep ga enggam baatultel: 
'Uwa Sanbagiri malaikata Jemna 
se balbabili Im temawer, Is jei ne 
gerebaasnenefe waakenfer.' 

11 Ane gamjon jep enggam baatultel: 
'Malaikata ga Isene tebaniwili tafame, 
jega tufa Imna Ijam juteyan tunabe." 

12 Yesus jei bawasa ga tamawolbana, 
"Taterisi Uwa Sanbagirmana jep ga 
enggam baatultel: 'Angtane jei Uwa 
Sanbagiri jam unggwasbayan!"" 

13 Bawasa Yesus aa galap tabantanaram 
Jam unggwasbalawer nenes-nensa 
seyafteraiserem, jei Yesus ga mirtetefala, 

jamer nunu gamjon nensaiserem ga jem 
waraufaltya. 

14 Ane jewer ga Yesus ga warautna 
ona Galileya je, ane baabeta Mafnana 
Uwa Sanbagirmanaiserem Jei Jebaner. 
Taterisi seyafter Jelem temawer ga 
aane gwirinbenenne ona seyafter jep 
gemerserem. 

15 Jei towas-towastababili jena angtane 
Yahudimana aa jep ge betwebuwefaram 
jebe, ane angtane seyafter ga aane 
balbabili taterisi waakena Yesusem 
temawer. 

16 Yesus ga sofwa tamna Nasaretwer, 
tamna Jei aa jep unggwan-girswenaram. 
Gwanan gemerserem ga gemer, nunu 
Sabat, Yesus ga gwina jena angtane 
Yahudimana aa jep ge betwebuwefaram 
jeiserem jebe. Ane Jei ga irwa, Taterisi 
Uwa Sanbagirmana Jam gerabistefe. 

17 Ane bukunu Nabi Yesaya aa jes 
tulistaabilim, ga aane gulbana Yesusfe. 
Jei bukunu fwiresili jeiserem ga ferolsini, 
ane ga domola ayata enggam aa jep 
tulistaabilim: 

18 "Uwa Sanbagiri As mes destabana, 
Ai Taterisi Waakena aaiserem gam 
nasbinennef angtane galgalyenaiserem 

jebe. Ane Jei Mafnana As mes 
baafulbono, ane Mafnana jeiserem 

Jei Abaner. Jei Ams baftana, jega Ai 
angtane gam As towas-towastababili 
enggame: angtane aa jes ne tebabilirim, 
ga sene aftabunsu; angtane nwe kofa, 
ga sege anggabisisi, ane angtane aa jei 
gam naawenaram angtane nensaiserem 
baabeta jemnaiserem jem gwonawer, jei 
ga sene aftabunsu. 

19 Ane Ai gam towastababif enggame 
nunu Uwa Sanbagiri jem foryalaiserem 
angtane Jelemana gam waakentababisife 
mes foryal." 

20 Yesus bukunu jeiserem gamjon ga 
egwaiwulsini, ane gamjon ga gulbana 
angtane awelna jep aa jei gwebilirim 
jebe. Ane gamjon ga nwintena enggalfe 
angtane gam towas-towastababif. 
Angtane seyafter aa jei ge nwinbenerem 
jena jeiserem jebe, jei Yesus ga aane 
gerebana. 

21 Ane Jei ga aa balbabili, "Taterisi 
Uwa Sanbagirmanaiserem Nabi Yesaya 
aa jes tulistaabilim, namwer aaiserem 
bunarsus mes etamwena, aamei igalaba 
sarbilirim." 

22 Angtane seyafter jeiserem waakenfer 
ge nasbawena Yesusem temawer, ane ga 
aane bitbitwebili ula waakenaiserem Jei 
aa jes nasbilirim. Jei nabi galserem gam 
nasowena. Ga aane balbabili, "Angtane 
aaiserem maga tane Yusufmana! Jeje 
fomfoma enggam gase nasouna?" 

23 Yesus ga balbabili, "Ai bunarsus 
tousa aamei ga taterisi aaiserem ga 
aamei As isa bala: 'Doktor in inater 
is waakentana.' Jemna igiserem ga 
enggam, afa Aamei bunarsusfer 
nabiye, se eyebi gamjon Ilem tamnap, 
seyafter jeiserem ajesa sarbilintim Ijes 
eyebilintim kota Kapernaum je." 

“4Yesus gamjon ga balbabili, "Ai 
bunarsus ims towas-towastababili, 
nabi afa fas jam ne tebayan tamna 
jelemanaiserem jebe. 

2> Amsa sarbasi! Angtane jei Nabi Eliya 
jam tebayan jelem onabe, ona jeiserem 
bosna Israel. Gwanan Nabi Eliya aa galap 
gwelam ogiri aaiserem jebe, arouwa jam 
nyenyan abaka enggammer tahunu ga 
tiga setenga. Angtane uskambar ona 
Israel jebe seyafter gemerserem, jei ga 
aa ge terbil aam temawer tumilgala fas. 

Jes galapserem saamirawi unggwanfer 
ona ga jep. 

26 Safe gam, Uwa Sanbagiri Jei Eliya Jam 
baftayan saamira wini daamfennaiserem 
ona Israel jemnip, jengga Jei Eliya gam 
baftal saamira wiminip tamna Sarfat, 
ona nafsi Israelminibe, bosna ona Sidon 
je. 

27 Ane jes galserem angtane jei Nabi 
Elisa jam tebayan jelem onabe, ona 
jeiserem bosna Israel. Gwanan Nabi 
Elisa aa galap gwelam ogiri aaiserem 
jebe, angtane uskambar ona Israel 
je, ga bwerna unggwandusa gane 
domola tifinibe. Safe gam, Elisa 
angtane daamfenna ona jep, jei jam 
waakensweyan. Jengga jei angtane 
bosna Naman tefner, ona nafsi jep, 
bosna Sirya je, jei waakensona." 

28 Angtane seyafter aa jei ge 
nwinbenerem jena angtane Yahudimana 
aa jep ge betwebuwefaram jebe, jei ula 
Yesusmanaiserem aa galap ne sarbilirim, 
jei ga aa ge kakalswebili. 

29Jei Yesus jam ne munbof, ga 
aa ge irwebili, ane Yesus ga aane 
baftafala tamna sitawer. Ane Yesus gane 
aftafala otum bolabe, otumu tamna jep 

nulnaram. Jei enggam ge gubili Yesus 
ma dantante ona usunuwer. 

30 Jengga Yesus Jei angtane nenennap 
wofena, ga sofwa. 

31Jepga Yesus ga jutetya kota 
Kapernaum, ona Galileya je. Nunu 
Sabateme, nunu angtane Yahudimana 
aa jem ge nwinbisiwefaram, Yesus ga 
angtanes towas-towastababili. 

3?Yesus aa galap towas- 
towastababilirim, angtane seyafter 
jeiserem ga jam ge bitbitwebili, aam 
temawer Yesus Jei enggam towas- 
towastababili angtane baabetabara 
galserem. 

33 Jena angtane Yahudimana aa jep 
ge betwebuwefaram, angtane aasaje 
ga jep nwini bwat kapkaiserem aa jei 
kabwanaram. Jei ga jam gwarenwena 
uskambar, 

3410 Yesus angtane Nasaretmana, 
Aamei Ibaf fortya? Aamei abe ase 
basIs eyeipmini? Aamke enggalf Im 
fortya ai as Igam kabwaktababif? Ai 
amsa towaswena Aamei nansa. Aamei 
Angtane ini tabalbalsusu aa jemanem 
folbanaram, Uwa Sanbagirminiwer Ijei 
jelaram." 

35 Yesus bwat kapka jeiserem enggam 
jes uftana, "Se tikwe! Jase totini angtane 
aaiserem jemniwer!" Jes jepserem bwata 
kapka angtane jeiserem ga baftana 
jamer titikip ga jena, angtane seyafter 
jeiserem jem danggonawer. Ane ga 
totintye, apgal jigala afa jam eyebiyen 
angtane jeiserem jemnibe. 

36 Angtane seyafter jep jeiserem jei 
ga aa ge bitbitwebili, jepga jena aane 
gitminenne, "Jemna ula ga fomfoma? 
Angtane aaiserem Jem baabetem bwat 
kapkaiserem ga jamfener surbili jam 
totinyefe, ane bwat kapka jeiserem ga 
aa ge sarbili, ane ga aa ge tobitintye!" 

37 Ane taterisi Yesusem temawer ga 
aane gwirinbenenne ona seyafter jep 
gemerserem. 

38 Yesus ga jena angtane Yahudimana 
aa jep ge betwebuwefaram jeiserem ga 
mirultefala, ga sofwa Simonem jenabe. 
Simonem munau tane jei bwernabara, 
tifin sarsar uskambar bwerai falbili. Ga 
aane bala Yesus jam waakenulfe. 

39Yesus ga gwina, ga fyatetna wini 
jeiserem jem tarnabe, ane tifin sarsara 
jeiserem ga suribili. Jepga tifin sarsara 
jemna ga barwebili. Wini jeiserem 

tatarfer ga irwena, ane tumilgala ga 
kitulmini angtane jeiserem jebe. 

40 Ane gwere ga jam kawetenaf gwena, 
angtane bwerna nafis-nafsiserem ga 
aane aftabifelwetya Yesusminibe. 
Yesus tafna daamfen-daamfenneme ga 
tosoniwili angtane seyafter jeiserem jem 
sagabe, seyafter ga aa ge waakenswebili. 

41 Bwat kapkaiserem jes mese ga 
aa ge tobitintye angtane unggwanfer 
jeiserem jemniwer. Jame aa galap 
ge tobitintyerem, jei ga aa ge 
gwarenbuwena, "Aamei Tane Uwa 
Sanbagirmana!" Jengga Yesus ga 
uftabili, "Aamei ipsama nasowenaram!" 
Yesus jes gemerserem gam ga Uuftabili, 
aam temawer bwat kapka jeiserem jei 
mes ge towaswebili Yesus Jeiba Kristus, 
Angtane Uwa Sanbagjiri Jei bunarsus 
aa Jes balam Jam baftanaf enggalfe 
angtane gam waakentababisif. 

42 Gwinibenersus, Yesus Jei tamna 
jeiserem ga mirtetefalsa, ane ga sofsa 
ona taman tetenabe. Angtane Yesus ga 
aane terelbene. Jei Yesus jame aa galap 
ne damtanaram, jei enggam ge gubili, 
"Yesus as Ijam mirtebitefalyan." 

43 Jengga Yesus ga balbabili, "Nunu 
Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe, Taterisi Waakena 
nunu jeiserem jem temawer ga 
As nasipminenne, taman-tamna 
nensaiserem seyafter gemerserem jes 
mese. Ga jem temawer Uwa Sanbagiri 
As baftannu ogiri aaiserem jebe." 

44 Ane Yesus gamjon ga nasipmini 
jena angtane Yahudimana aa jep ge 
betwebuwefaram, ona Yudeya seyafter 
gemerserem jebe. 

5 1 Nunu daamfenna jeme, Yesus Jei 

fobogana Genesaret ga jem eyep 
fina, ane angtane unggwanfer jena ga 
aane bafsona jamere Yesusem tarnabo 
enggalfe Taterisi Uwa Sanbagirmana 
gam ne sarbisif. 

2? Jei atdwas naura ga foboga eyep 
domsona. Angtane jigal aa jei ne 
terelbaabilirim jei atdwas nauna 
jeiserem ga aane mirsotefala, ane 
jei jalna jelemanaiserem ga jes ne 
wirtabaabili. 

3Yesus ga juwili atdusa 
daamfennaiserem jebe, atdusa 
jeiserem ga Simonmana. Jei Simon 

ga bala, "Atdwas aaiserem jase 
baafulwi, bijautowaifer tufawer." Jepga 
Yesus ga nwintena atdusa jeiserem 
jebe, ane angtane unggwanfer ga 
towas-towastababili. 

4Jame aa galap tabanulurum jam 
towas-towastababilibe, Jei ga Simon 
ga bala, "Enggam se gwebisowe 
fobogana giriwer. Jalna imna jep ga isa 
aftabaabuntetna enggalfe jigala jep ga 
sege tarbitini." 

“Simon ga tamawolbana, "Uwa, ai 
awelna gwineme uskambar masef aya 
gwebisi, jigala afa jam ge tarbitiyen! 
Jengga aam temawer ase Aamei 
bala, sya, ai jalna gamjon ga ajam 
aftabuntena." 

6 Ane jeiserem ga aane eyebili. Jei jigala 
uskambarsus ga aane damtabili, jamere 
jalna jelemana ga aa towaiwemini jam 
ne bitfarwefe. 

7 Jega jem temawer jei jelem afelen 
mesna awelna seyafter aa jebar ne 
gwebiwenaram atdusa afelnaiserem 
jewer, jei tafamfener ga aane 
jenbebuwili jam ge jalbif enggalfe jei 
gam ne batobaabif. Ane jelem afelen 
mesna jeiserem ga aa ge jalbili, ane 

jei seyafter atdwas nawana jeiserem 
ga aane boksona jigaleme, jamer 
fata. Atdwas nauna jeiserem ga aa ge 
towaiwena jam ge nwintefe. 

8Simon jame aa galap domolaram 
jeiserem, jei ga nwintena somwan 
dumeme Yesusem danggonawer, ane ga 
gutena, "Ai ajase mirtetefal, Tuhan! Ai 
angtane etam-etamabara." 

9 Simon ane angtane seyafter jebaner 
atdusa jeiserem ga aa ge bitbitwebili, 
jigala uskambarsus aa galap ne 
damtabilirim jei aa jes ne towanbilirim. 

10 Angtane awelna aa jebar ne 
gwebilirim, Yakobus ane Yohanes, 
tannawan Sebedeusmana, jei mese 
jeime aa ge bitbitwena. Yesus Jei 
Simon ga bala, "Ipsam ernerem! Aamei 
ga namwer is towaiwena enggalfe, 
aamei angtanes towanbife jega jei Ai 
As gam sene onsobana, jigala igemer 
towanbinennerem." 

11 Simon ane jelem afelen mesna jebar, 
atdwas jeiserem ga aane deksostena 
tufabe, jepga jei seyafter ga aane 
mirtebitefala, ane Yesus ga aane 
onsobana. 

12 Yesus aa galap nwinirim kotana 
daamfennaiserem jebe, jep ga angtane 
tifin bwernabaraiserem ga fortya, jemna 
tifini ga jamer mat bubwame. Yesus 
jame aa galap damtanaram, jei jener 
ga nwintena somwan dumeme, ane jei 
Yesus ga balbalwena enggame, "Uwa, 
afa Aamei jam Is gunurum, Aamei 
baabetabara ams Is waakentana!" 

13 Jewer ga Yesus Jei tafna ga tetena, 
ane ga tosobaantena angtane tifni 
bwernabara jeiserem jem sagabe. Ane 
Yesus ga bala, "Sya, se waakenswe!" 
Jes jeberserem tifin bwerna jemna ga 
waakenswebana. 

14Yesus Jei angtane jeiserem ititmer 
ga bala, "Aamei ijam nasbineneyen 
taterisi aaiserem angtane nensaiserem 
jebe! Jengga jase sofwe imamminip, 
jeiba angtane taterisi angtanemana Uwa 
Sanbagirfe aa jei gwirinbefelwenaram. 
Jei aamei jam is damtanaram enggame 
aamei imsam waakenswena. Jepga 
is eyebili Nabi Musa fwater aa gemer 
nasbilim: se gulba Uwa Sanbagirfe apgal 
jigala jeiserem Nabi Musa aa jes bilim. 
Jepga angtane ga sege towaswebili 

enggame aamei bunar-bunarsusfer 
imsam waakenswena." 

15 Jengga taterisi Yesusem temawer 
aaiserem, ga aane nasbinenne jamer 
bijau-bijausus. Angtane unggwanfer ga 
aa ge forobitye Jemnibe enggalfe jei gane 
sarbif, ane enggalf jam waakentababif 
mese bwerna jelemanaiserem jewer. 

16 Jengga Yesus Jei jeber-jeber sofwena 
tampata tamanfennaiserem jebe, ane Jei 
jep ga sembayanga ga gam gwebana. 

17 Nunu daamfenna jeme Yesus 
Jei angtane aa galap towas- 
towastababilirim, angtane safna 
Farisimana afwer, ane guru- 
guru Hukumu Nabi Musa aa jes 
tulistababilim, ga jep ge nwinbene. 

Jei kota Yerusalemwer ge jalbili, ane 
ona Yudeyawer, ane tamna jeber- 
jeber ona Galileya je ga jewer ge 
jalbili. Baabeta Tuhanmanaiserem 
jei Yesusminip, ane jem temawer Jei 
angtane bwernabaraiserem jem gam 
waakentababili. 

18 Jes galapserem angtane ga aa ge 
jalbili angtane muli-mulni ga aane 
girinyele, ga tikarap tantena. Jei angtane 

jeiserem jam gjirinfelf jenabe, jega gam 
gaarantefe Yesusem tarnabe. 

19 Jengga angtane jebe uskambarsus, 
jei jam ne katanteyan. Jega jem 
temawer jei ga aane tauna ja bolabe. 
Jena jeiserem aareka, ane bolawer 
ga tonem ne eyebili. Angtane ga tuna 
jeiserem ga aane kwirulsini, ane angtane 
muli-mulni jeiserem ga jelem titik touyap 
tantena jebaner ga aane katantetya 
Yesusem tarnabe, angtane uskambar 
jeiserem jem nenennabe. 

20 Yesus Jei tousa enggame, "Angtane 
aaiserem jei As mes ne tebana 
ginggitfer." Jepga Yesus angtane 
muli-mulni jeiserem ga bala, "Am tane, 
etam-etama kapka imnaiserem Ai is 
Ames wirulbono." 

21 Guru-guru Hukumu Nabi Musa aa 
jes tulistababilim, ane angtane safna 
Farisimana ga aa ge towaiwebili jen jena 
jam ge gubitefe jelem inibe, "Ai nansa 
Angtane aaiserem aa Jei nasounaram 
Jena aa Jei gaartenaram Uwa Sanbagiri 
gamserem game? Angtane afa fas etam- 
etama kapka jei wirulfe, jengga Uwa 
Sanbagiri Jentowaifener Jei etam-etama 
angtanemana gam wirulbono!" 

22 Yesus ba mesam towaswena jei aa 
gam ge gubilirim jelem inibe, ane Jei ga 
aa balbabili, "Jeje bafa aamei gam ga 
ima gunu ilem inibe? 

23 Masef unggwasbiliserem ga fwersa Ai 
angtane muli-mulinfe jes eyeibefe: afa Ai 
enggam jam As gunurum, 'Etam-etama 
kapkaiserem imna is Ames wirulbono.' 
afa Ai enggam jam As gunurum, 'Se 
irwe, ga is wofena!'? 

24 Ai nawersamer samfer As eyemini. 
Namwer aas jepserem Ai ibe isa 
Ajam gwerauwulmif enggame Ai 
Tane Angtanemana, baabeta Amna 
uskambar ogiri aaiserem jebe enggalfe, 
angtanemana etam-etama kapka 
seyafter Ajem wirtabaipmife. Jega aamei 
jeiserem gam isa towaswebili, Ai angtane 
aaiserem As waakentana." Jepga Yesus 
ga bala angtane muli-mulni jeiserem, 
"Ai ims bala, jas irwe, tikar imna ga is 
tetena, ane ga is warauwa ilem jenabe!" 

25 Ane jes jeberserem angtane jeiserem 
ga irwena, angtane seyafter jeiserem 
jem tarnabe, ane tikar ga tetena gwanan 
aa jep tanaram, ane ga warauwa jelem 
jenabe Uwa Sanbagiri ga pujitene. 

26 Seyaftersus ga aa ge bitbitwebili, 
ane Uwa Sanbagiri gane pujitene. 

Ane ini ereleber, ga aa ge gubili, "Nei 
bwembwema waakensusu nei jesa 
domolaram nunu namwer aaiserem!" 

27 Jeiserem taban, Yesus ga totintye, 
ane angtane ga damtana, bosna ga 
Lewi. Jeiba angtane pajak doini aa jei 
gam tebabilirim enggalfe pemerintafe 
gam kitulmini, jei ga jelem kantorap 
nwini. Yesus jei ga aa bala, "Aamei Ams 
onsoba!" 

28 Lewi ga irwena, ane seyafter jeiserem 
ga mirtebitefala, ane Yesus ga onsobana. 
29 Jepga Lewi ga masara unggwandusa 

ga eyebili jelem jenabe, Yesusfe. 
Angtane pajak doini aa jei gane 
tebabinennerem jeme uskambar, ane 
angtane nenes-nensaiserem jei seyafter 
Jebaner ne dwena. 

30 Jengga angtane safna Farisimana 
afweraiserem, ane guru taterisi 
Farisimana aa jei ne towas- 
towastababuwenaram, jei angtane 
Yesus aa Jei ne tikwebaatinennerem ga 
aane balbabili ini kabwakeme, "Jeje bafa 
aamei seyafter jebaner ga ima twena, 
ane fona ga ima telbebili, angtane 

pajak doini aa jei gane tebabinennerem 
ane angtane etam-etamabara? Gam je 
kapka!" 

31 Yesus ga tamawolbaabili, "Angtane 
bwerayanaiserem jei jam gwiyan 
doktorminibe, jengga angtane 
bwernabara tefner jei ga gam gwina. 

32 Ai ke enggalf Ai fortya angtane 
jena enggam aa jei gane gitminirim, 
'Maa, ames waakenswena, etam-etama 
amna fas.' gam ke jes jenbebif. Jengga 
Ai enggalf Ai fortya, angtane etam- 
etamabaraiserem jei jam ge tikwebif 
jelem etam-etamawer, ga jes jenbebif, 
jega jei etam-etama jelemanaiserem 
jewer ga jam ge tikwebif, ane jei ga As 
ne onsobana." 

33 Angtane Yesus ga aane bala, 
"Angtane Yohanes aa jei ne 
tikwebaatinennerem, ane angtane safna 
Farisimana aa jei ne tikwebaatinennerem 
ga galap-galap jam ne dwenyan enggalfe 
Uwa Sanbagiri gam gane pujitefe, ane 
jei sembayanga gane gwebana. Jes 
gamserem je waakensusu. Jengga 
angtane Is jei ne tikwebaatinennerem 
ga jam ne dwena, ane fona ga aane 
telbebili, nunu jeber-jeber gemerserem. 

Jeiserem kapka. Angtane nafsi jei 
waakena gane eyebili, jeje bafa angtane 
Is jei ne tikwebaatinennerem, jei 
waakena gam jam ne eyebiyen?" 

34Yesus ga tamawolbaabili Jelem 
temawer, "Masar anggwana wini jep 
gam gularam, anggwana wini jei golfe jei 
jebar aa gemer ge nwinbenerem masara 
jeiserem jebe, angtane masara jeiserem 
aa jei ne onsobilirim, bunarsus jei ga 
sene dwena ini saaser-saasermer. 

35 Jengga se fortya nunu anggwana 
wini jei gulaiserem, anggwana jeiserem 
ginanggwana jemna ga sene gaariufenne 
jemniwer. Jes jepserem jei ga jam ne 
dwenyan, aam temawer ini jemna jam 
ge jenbamini, ane jei sembayanga gane 
gwebana Uwa Sanbagiri jam pujitefe. 
Jes gemerserem aaiserem jegme gemer, 
angtane aa jei ne tikwebaatinennerem 
Amna, afa Ai jebaner Agma nwini aafe, 
jei jamer dwenwena nunu jeber-jeber ini 
saaser-saasermer." 

36 Jepga Yesus ga jebe seisya 
taterisi aaiserem ga nasipmini, jega 
angtane sege towaswebili jei taterisi 
waakena ibirmiserem Yesus aa jes 
nasbilirim, jei jam ne dupdupbulyon 

osiri fwatermanaiserem jebar, taterisi 
angtane safna Farisimana ane guru aa 
jes ne nasbilirim. Seisya taterisi ga aas: 
"Angtane afa fas jei bajunu ibirmi jam 
bitultefe enggalf, bajunu fwatermana 
jem waakensof. Afa ga gam, bajunu 
ibirmi jeiserem jam gam bitsosinirim. 
Ane sofbiti ibirmi jeiserem jei numu 
daamfenyan, bajunu fwatermanaiserem 
jebar. 

37 Ga jes gamserem aaiserem jegme 
gemer: Angtane afa fas fo angguru 
ibirmi jam suwulntefe, kambing tifin 
fon fwatermanaiserem jebe. Ga aam 
temawer fo angguru ibirmi jeiserem ga 
jese gwebili kambing tifin fon jeiserem 
ga sene bitnetini, fo angguru gase 
suwetini, ane kambing tifin fon jeiserem 
gase kabwakswena. 

38 Wowo, gamyan! Jengga enggam, fo 
angguru ibirmi ga kambing tifin fon ga 
ibirmiter gane suwulntena, ga jep gane 
bokola. 

39 Jes gemerserem aaiserem jegme 
gemer, angtane fo angguru fwatermana 
aa jei telbilirim, jei bai fo angguru 
ibirmiserem jam telbife. Jes galserem, 
angtane osiri fwatermanaiserem aa jei 

ne onsobilirim, jei bai tatarfer taterisi 
ibirmi Amnaiserem jam ne onsobife." 

| Nunu Sabateme, nunu 

angtane Yahudimana aa jem 
ge nwinbisiwefaram, awelna jam ne 
gwebiyen, Yesus ane angtane Jei aa jei 
ne tikwebaatinennerem ga aa ge wofebili 
gandum makan nenennabe. Angtane 
aa jei ne tikwebaatinennerem wisi ga 
aa ge folbamini, ane jei gandumu ga 
aane fulu, gandumu jeiserem tafam ga 
aane tilbebili, tifini ga aa ge janbili, ane 
igiserem ga aane tombaabili. 

2 Angtane safna Farisimana 
afweraiserem ga aane damtabili, 
ane ga aane tenebaabili, "Nunu 
Sabateme nei awelna nejama gwebiyen, 
jengga aamei gandumu ga ijema fulu. 
Aamei gam ijewera eyebilirim, aamei 
awelna ga ijema gwebili, Hukumu Nabi 
Musa aa jes tulistababilim ga jes ima 
ayebili. Jeje bafa aamei etam-etama 
kapka jes gamserem ga ima eyebili, 
nunu Sabateme?" 
3Yesus ga tamawolbaabili, "Aamke 

gemerje ijama gerabisteyan nem 
asal-asala Raja Daud aa jes eyebilim, jei 

ane jem afelen mesna wisi aa galap ge 
folbamilim? Aamke ijama towasweyan? 

4Jei ga aa ge kabwitel Jena Uwa 
Sanbagirmanaiserem kota Nobwer. Ane 
Imam jepmanaiserem, jei rotini Uwa 
Sanbagirmanaiserem Raja Daudfe ga 
kitulbol. Jei rotini jeiserem ga tombaabil, 
ane afwer ga kitulmil jelem afelen 
mesnaiserem jebe. Jei game aa jewer ne 
eyebilim, safe Hukumu Nabi Musa aa jes 
tulistababilim ga aas galserem: Rotini 
Uwa Sanbagirfe aa jes gane gulbanaram, 
angtanna jei rotini jeiserem jam ne 
tumilyen, jengga imam-imamnefener jei 
rotini jeiserem ga jei gane tumili." 

>Jepga Yesus ga gutena, "Ai Tane 
Angtanemana, Aiba Tuhansam, ane Ai 
baabetabara enggalf Agam bili, angtane 
bas gane eyebili nunu Sabateme." 

6 Nunu Sabat nensaiserem jeme, 
Yesus ga jem kautena jena angtane 
Yahudimana aa jep ge betwebuwefaram 
jebe; Jei angtanes towas-towastababili. 
Jes jepserem angtane tafna taasfolawer 
aa jemanem terbenerem, jei ga jep 
nuniton. 

7 Guru-guru Hukumu Nabi Musamana 
aa jei ne towas-towastababuwenaram, 

ane angtane safna Farisimana, Jei 
Yesusfe kapkaiserem jes ne terelibef, 
jega enggalf jei enggam jam ge gubife, 
"Yesus Jei kapka gam eyebili!" Jega 
jem temawer jei Yesus ga gemer ne 
gerebana, angtane afa kese waakentana 
nunu Sabateme. Afa Yesus Jei angtane 
jam se waakentanaram, jei enggam 
ga sege gubili, "Yesus Jei awelna gam 
gwebili nunu Sabateme, nunu nei awelna 
nejama gwebiyeneiserem jeme. Je 
kapka." 

8Jengga Yesus Jei ini jemna mes 
towaswebaipmini. Ane Jei angtanna 
tafna aa jemanem terbenerem ga bala, 
"Jas irwe, aaf se fya mukanawer!" 
Angtane jeiserem ga irwena, ane jep ga 
aa fina. 

3 Jepga Yesus ga balbabili angtane 
jep jeiserem, "Ai ims tenebaabili, 
jei bas batabil Hukumu Nabi Musa 
aa jes tulistababilim jebe? Nei ga 

bas negama eyebili nunu Sabateme? 
Ke waakenaiserem jesma eyebili, 
afa kapkaiserem? Ke angtane jam 
waakentaasif, afa jam munbof?" 

l0Yesus ga gerebaabisnenne jei 
seyafter gemerserem, ane angtane 

jeiserem ga bala, "Tafna imna se 
nornorsosi!" Angtane jeiserem tafna ga 
nornorsosini, ane tafna gamjon ga aane 
waakennebana. 

11 Jengga guru-guru Hukumu 
Nabi Musamana aa jei ne towas- 
towastababuwenaram, ane angtane 
safna Farisimana jeiserem ga uskambar 
ge kakalswebili, ane jei ga aa 
ge towaiwebili jam ge nasbawefe 
kapkaiserem Yesusfe jes ne eyebiliserem 
jem temawer. 

1? Nunu nensa jeme, Yesus ga jem 
tauna otumube, sembayanga gam 
gwebaf. Jepga Jei sembayanga ga 
gwebabana Uwa Sanbagirfe, gwin 
bwalna jeiserem jeme. 

13 Ane ona jame aa nafwenaram, Jei 
angtane Jei aa jei ne tikwebaatinennerem 
ga jenbebili Jemnip jam ge jalbife. Ane 
Jei angtane dua belas jemniwer jeiserem 
ga destabaabili. Jei angtane dua belas 
jeiserem ga bosetababili enggame, 
"Rasul". Kata "Rasul" igi ga enggam, 
"Angtane aa jes baftabilirim". Angtane 
dua belas jeiserem ga aas: 

14 Simon (bosna jemna afelna Yesus aa 
jes gulbanaram ga Petrus) ane osona 

jemna Anderyas, Yakobus ane Yohanes, 
Filipus ane Bartolomeus, 

15 Matius ane Tomas: Yakobus tane 
Alfeusmana, ane Simon (aa jes ne 
jenbewenaram Patrioteme), 

16 Yudas tane Yakobusmana, ane Yudas 
Iskaryot angtane Yesus aa jei geram 
ginanggwaminibe. 

17 Yesus ga iretya otumu jeiserem 
jewer, angtane aa jes baftabilirim 
jebaner. Jei ga aa ge fibili ona 
aarekabe, angtane uskambar Jei aa 
jei ne tikwebaatinennerem jebaner. 
Angtane uskambarsus ga ge forobitye 
jewerman-jewermana ona Yudeya je jes 
gemerserem, ane kota Yerusalemwer, 
ane kotana Tirus ane Sidonwer ga 
nawersamer fi eyep nulna. 

18 Jei enggalf ge jalbili Yesus gane 
sarbasif, ane enggalf gam waakentababif 
jei bwera-bwerna jelemanaiserem jewer. 
Angtane bwat kapkaiserem aa jes 
kabwabilirim, jei mese ga aa ge jalbili, 
ane ga waakentababili. 

19 Angtane seyafter ga aa ge 
unggwasbili Yesus entefe, aam temawer 
baabeta Jeleminiwer aa jei tubatityerem, 
ane jeme ga seyafter waakentababili. 

20Yesus ga gerebaabili Jei aa jei ne 
tikwebaatinennerem, ane ga balbabili: 
"Aamei angtane galgalyenaiserem, 
ini imna is waakenfer sege folbamini, 
aam temawer Uwa Sanbagjiri Jei aamei 
waakenfer is gerebaabisnenne, Uwa 
Sanbagiri Jei im Sanbakf nwini. 

21 hamei angtane namwer wisi is jei ge 
folbaminirim, ini imna is waakenfer sege 
folbamisi, aam temawer Uwa Sanbagiri 
Jei is tainbisi, jamer buguf. Aamei 
angtane namwer ijeya syesyawenaram, 
ini imna is waakenfer sege folbamisi, 
aam temawer aamei galap ga isa 
bweralwesa. 

22 Gwanan aa jep falam, angtane jei 
kapkaiserem ga jes ne eyeipmil nabi 
Uwa Sanbagirmanaiserem jebe. Namwer 
aam ga Ai Tane Angtanemana, As 
isa tikwebaatini. Jega jem temawer, 
angtane gwanan aa jei ge nwinbelem 
jem asal-asala, jei kabwaksusu is galap 
sene eyeipmisi, jes gala gam eyebilim 
nabife. Angtane ga nabis ne nasbabil 
kakalmer, jei nabi baif ne gwebabil, 
jei ula kapka jep jes ne nasipmil, ane 
jei ga ge gubil nabi jei kabwaksusu. 
Jes jepserem kapka jeiserem ga is 

etamwemisi, imna ini saaser-saasersus 
is ga sege folbamisi. Ini imna is 

jam ge saaser-saaserswebamisi, ane 
saaser-saaserfe ga isa fostafowesa, aam 
temawer Uwa Sanbagiri fwaina imna 
unggwandusa is mes menetabaipmisini 
taman waaken-giribe. 

23 (6:22) 

24 Jengga aamei angtane galgalabara 
namwer ijeya gwenaram, galap kapka 
unggwandusa is etamwemisi ibe, 
aam temawer aamei imsa domolsant 
gwelaiserem imna ini saaser-saaserfer is 
jei gwebaipminirim. 

25 famei angtane namwer ijeya 
twenaram jamer buguf, galap 
kapka unggwandusa is etamwemisi 
ibe, galap aamei wisi ga is sege 
folbamisi. Aamei angtane namwer ijeya 
bweral-bweralwenaram, galap kapka 
unggwandusa is etamwemisi ibe, ga 
enggam galap imna ini is sege jenbamisi 
uskambarsus, ane ga isa syesyawesa. 

29Gwanan aa jep falam, angtane 
jei ula waakena jes ne nasipmil nabi 
ula kapkaiserem jem temawer. Jes 
galserem, angtane gwanan aa jei ge 
nwinbelem jem asal-asala, jei seyafter 

afa ula waakena is sene nasipmini im 
temawer, galap kapka unggwandusa is 
etamwemisi ibe." 

27 Yesus Jei gamjon ga balbabili, 
"Jengga aamei namwer Ai As ijeya 
sarbasinirim, Ai aaiserem isa jes 
nasipmiwenaram: Ginanggwana ilemana 
ga jam isa nesiktababili, ane waakenater 
ga igama eyeipmini angtane aamei 
kakalmer is jei gane nasbabilirim 
kakalmer. 

28 Angtane safe is jei gane 
babapsobanaram, aamei ga Uwa 
Sanbagirfe sembayanga ga isa 
gwebabana, jega Jei waakenaiserem 
ga gam golmini jebe. Ane aamei 
sembayanga ga isa gwebabana angtane 
kapkaiserem ibe is jei gane eyeibenerem. 

29 Afa angtane is jam gam saftanaram 
olbumu afwer aaiserem jebe, safnant, 
aamei ijam fwayenulboyon, jengga 
olbumu afweraiserem jes mese is saf 
gam sofsobana. Afa fene sagamana is 
jam gam amserentabanaram, safnant, 
fene orolemana ilemana jegme igam 
tetmini. 

30 Afa angtane apgal jigala is 
jam gane bilipminirim imniwer, ga 

igama golmini jeiserem jebe; ane 
apgal jigala ilemansusu is jam gane 
tamserenibenerem, gamjon ijama bilyen 
jam warauwulfe. 

31 hamei ga isa eyebili angtane nafisfe, 
jes galserem aamei igemera bilirim ilem 
inibe, angtane nafsi jei sene eyeipmifi 
ibe. 

32 Angtane etam-etamabaraiserem jei 
gane nesiktababili angtane jei aa jei ne 
nesiktababilirim, jengga jem ginanggwa 
jam nesiktababiyen. Jengga aamei 
angtane is jei ne nesiktenennerem, 
jetefener ijama nesiktababiyen. Afa 
gameye, Uwa Sanbagjiri Jei fwaina 
waakena ibe is Jam gulbayan. Angtane 
seyafter gemerserem ga jam is 
nesiktababili. 

33 Angtane etam-etamabaraiserem 
jei waakenfer gemer sa eyeipmini, 
angtane waakenfer jebe aa jei ne 
eyeipminirim, ane jei waakenfer jam 
eyeipmiyen jem ginanggwa jebe. Jengga 
aamei angtane waakena is jei ne 
eyeipminirim, jemnipfener waakenfer 
ijama eyeipmiyen. Afa gameye, Uwa 
Sanbagiri Jei fwaina waakena is jam 
golmiyen ibe. Aamei angtane seyafter 

gemerserem waakena jebe gemer isa 
eyeipmini. 

34 Angtane etam-etamabaraiserem jei 
apgal jigala gam ne golmini nomkefe 
angtane etam-etamabaraiserem, ane ga 
gam balbabili gamjon jam warauwulbofe. 
Jengga aamei apgal jigala nomkefe 
ijeba gulbanaram angtanefe, aamei 
ijama gulbayan angtane jepfener jei 
gamjon apgal jigal fwaina ibe is jam 
warauwulbofe. Afa aamei enggalf 
gulbana, jega angtane jei fwaina ibe 
is jam warauwulbofe, afa ga gam jes 
gemerserem, Uwa Sanbagjiri Jei fwaina 
waakena Jam gulbayan ibe. 

33 Wowo, jeke gam! Ginanggwana 
ilemanaiserem ga jam isa nesiktababili, 
ane ga waakenaiserem ga jes igama 
eyeipmini jebe. Aamei ga nomkef isa 
golmini, ane enggam ipsama gunurum, 
gamjon jam warauwulbofe. Ane afa 
aamei gam isa eyebilirim, aamei ga isa 
eyebili Uwa Sanbagiri galserem, ane Uwa 
Sanbagiri Jei fwaina ga unggwandusa 
ip ga is golmisi. Uwa Sanbagiri Jei aas 
galserem: safe angtane kakalaiserem jei 
enggam jam ge gubiyen, 'Ase samfer 

golmini.', Jei angtane jeiserem gam 
batobaabili. 

36 Aamei ga angtane seyafter isa 
nesiktababili ane ga isa batobaabili, 
Uwa imna gamserem angtane seyafter 
nesiktababili ane ga batobaabili." 

37 Yesus Jei gamjon ga balbabili, "Aamei 
angtane nafsi aa jes eyebilirim, ipsam 
donolnbaanut, jega Uwa Sanbagjiri 
Jeime imnip Jam donolnnuyon! Ipsama 
gunurum angtane nafsi jei etam- 
etamabara, ga sene tamtamtababili, 
ane Uwa Sanbagiri Jei aamei ijam 
tamtamtababiyen! Etam-etama angtane 
nafsimana ga is borolmini, ane Uwa 
Sanbagiri Jei etam-etama imnaiserem 
gase wirtabaabili. 

38 Sa golmi angtane nafsiserem jebe, 
ane Uwa Sanbagiri is gase golmini ibe. 
Uwa Sanbagiri Jei ga ibe uskambarsus 
ga is enggam se golmini aas gamserem, 
twiri unggwandusa burwana gam 
igama gwetaasit, jamer gam tenbitye, 
aam temawer mwongga aamei ijesa 
gwirinminirim angtane nafsiserem jebe, 
Uwa Sanbagiri jegme mwongga jeiserem 
ga is jeter gam gwirinmini ibe." 

39 Ane Yesus ga jebe seisya taterisi 
aaiserem ga nasipmini: "Angtane 
nwe kofa jei angtane nwe kofa nafsi 
jam tebasfelyen. Afa jei jam gam 
tebasfelerem, nawersamer ga gangge 
janton o mwonabe. 

40 Angtane kursus aa jei gam 
onsobilirim, jei sanbakyan guruminiwer. 
Jengga angtane jeiserem jei kursusuwer 
jam gam tabanwenaram, ane gam 
towaswena seyafter, jei ga enggalater 
guru jelemana galserem. 

411psama donolnbaanurum ilem 
afelenfe etam-etama jemna enggala ti 
utunu galserem jem nwenabe. Jeke gam. 
Aamei ga is domola etam-etama imna 
enggala tini unggwandusa galserem, 
nwena imna ga is jem gam motolbaasini. 

42 hamei ga fomfom igam bala ilem 
afelna, 'Am afelna, ai ti utunu jeiserem 
gama ge gosorsiwi nwena imnaiserem 
jewer.', jengga ilem nwenabe tini 
unggwandusa galserem, aamei ga 
jam domolyan? Aameiba angtane 
akar-akarem ijei gwenaram! Gwanan tini 
unggwandusa jeiserem jes is gosorsiwili 
nwena imna is jei motolbaasinirim! 
Jepga aamei waakenfer gam is anggasini 

enggalfe, aamei ti utunu ilem afelnem 
nwenawer gam gosorbaasife." 

43 Yesus Jei gamjon ga balbabili, "Tini 
afa waakena, igi jemna kabwakfer je 
jam teyan. Ane ga gam tini afa kapka, je 
jam teyan igi jemna waakenfer. 

44Tini seyafter gemerserem ga 
tannawer gane domola. Angtane gwili 
jam targayan gimminiwer, ane jei 
yapkana jam targayan serwenminiwer. 

4> Angtane waakena jei taterisi 
waakenaiserem ga jes gam nasbili, aam 
temawer ini jemna buguf waakenaiserem 
jeme. Angtane kapkaiserem jei taterisi 
kapkaiserem ga jes gam nasbili, aam 
temawer ini jemna buguf kapkaiserem 
jeme. Jeba bunaram, aam temawer jes 
igama biltenaram aaremawer, jeiserem 
ga iniwer gam tawetya." 

46 Yesus Jei gamjon ga balbabili, "Jeje 
bafa aamei ga Ai As ima jenbenenne, 
'Tuhan, Tuhan!', jengga ijama eyebiyen 
Ai isa jes bilipminirim ibe? 

47 Angtane aa jei gam jelaram Amnibe, 
ane taterisi Amna gam sarbili, ane gam 
eyebili Ai jes Agam bilirim, Ai angtane 
jes galserem Ai isa gemer saamisinirim 
ibe. 


LUKAS 6.48-7.2 493 


48 Jei ga enggala: Angtane jena aa 
jei gam eyebilirim, ane ona gulufer ga 
gam terbebili, ane dutumiriti ga gam 
tonola tunabe. Fona unggwandusa jam 
gam tinirim, fona ga gam tentye jena 
jeiserem jebe, jengga jena jeiserem jei 
jam ginulyon jam maltife, aam temawer 
angtane jeiserem jei jena jeiserem 
waakenfer mesam eyebili. 

49 Jengga angtane taterisi Amna As 
jei gam saribenerem, ane ga jam 
eyebiyen Ai Ajes bilirim, jei ga enggala: 
Angtane jena aa jei gam eyebilirim 
dutumirityamer. Fona unggwandusa 
jam gam tinirim, ga gam tentye jena 
jeiserem jebe, ane tatarfer ga gam 
maltini, ane fona ga gam gwirinfele 
jamer tatait." 

7 1 Yesus Jei taterisi seyafter jeiserem 

Jame aa galap tabanulurum Jam 
nasipmilibe angtane jeiserem jebe, Jei 
ga sofwa kota Kapernaumwer. 

2 Jes jepserem angtane sanbaka 
100 ginanggwamana, angtane awelna 
jemna aa jei gweyibenerem jei aa jes 
nesiktenerem, angtane jeiserem jei 
bwerna ga folbana tamtamsusu, ane jei 
amkom fom tere. 

3 Angtane sanbaka 100 ginanggwamana 
jeiserem, jei jame aa galap sararam 
Yesusem temawer, jei anggwabak 
angtane Yahudimana afweraiserem ga 
baftabili, ga aa ge sofobili Yesusminibe 
enggalfe gam ne balf, jega Yesus 
gam jalf ane angtane jeiserem gase 
waakentana. 

4 Ane ga aa ge forobitye Yesusminibe, 
anggwabak jeiserem jei Yesus ga aane 
bala itana seyafter jeme enggalfe, Jei 
angtane sanbaka 100 ginanggwamana 
jeiserem gam batobaf. Anggwabak 
angtane Yahudimana jeiserem jei Yesus 
enggam ga aane bala, "Angtane sanbaka 
100 ginanggwamana jeiserem jeiba 
angtane waakensusum. Aamei samfer 
jes Is batobawena, 

3 gam temawer jei anggwabura nemna 
gam nesiktababili, ane jei jena nemna 
nei nejeba betwebuwefaram jena 
jeiserem nes mesam eyeipmini nebe." 

6 Ane Yesus Jei seyafter jebaner ga aa 
ge sofobili. Yesus Jei jena jeiserem jebe 
amkom fom forola, angtane sanbaka 
100 ginanggwamana jeiserem jei jelem 
afelen mesna ga baftabili enggalfe Yesus 
gam balf enggame, "Tuhan, Aamei 

safnant Ijam gwiyan am jenabe. Aamei 
sanbagiri, ai angtane Yahudimanyan 
bastantouya, jega jem temawer Aamei 
jena amnaiserem jep Ijam foroyan. 

7 Ai bunarsusfer angtane bastouya, 
jega jem temawer ai aner ajam jelyan 
Imnibe. Jengga baabeta Imna anesus, 
ane ai tousa afa Aamei jafner Is 
gunurum enggame, 'Se waakenswe!', 
angtane jeiserem awelna amna as jei 
gweyibenerem jei gase waakenswena. 

8Ga enggam, ai am sanbakaiserem 
ai ga ajem gwonap gwena, ane 
ginanggwana afweraiserem jei am 
gwonap naawena. Ai ginanggwa afa jam 
agam balaram, 'Se sofwe!', ane jei ga 
gam sofna. Ai ginanggwa nafsi enggam 
jam agam balaram, 'Jas jal!', ane jei 
gam jela. Ai angtane awelna amna as jei 
gweyibenerem enggam as balaram, 'Se 
eyebi!', ane jei ga gam eyebili. Aamei 
jeime galater, seyafter gemerserem 
Aamei gemer Igam gunurum, ga gemer 
gam etamwena." 

IYesus Jei jame aa galap sarbilirim 
taterisi jeiserem, Jei ga bitbitwena. Jei 
ga irfwena, ane ga balbabili angtane 
uskambar Jei aa jei ne onsobanaram, 

"Ai ims towas-towastababili, angtane 
negeri Israelmana seyafter gemerserem 
jemniwer, Ai angtane afa gemerje ini 
jemna Ams tebalaiserem afa Ajam 
damtamiyen angtane aas galserem, jei 
Ai As ginggitfer tebana." 

10 Jepga angtane jei aa jes baftabilirim 
ga aa ge waraubili angtane sanbaka 100 
ginanggwamana jeiserem jem jenabe, 
ga aane damtana angtane jeiserem 
awelna jemna aa jei gweyibenerem ga 
mes waakenswena. 

|! Jewer ga abakefyan Yesus ga 
sofwa tamna Nainwer. Jei aa jei ne 
tikwebaatinennerem, ane angtane 
unggwanfer ga Jebaner ge sofobili. 

12 Yesus Jame aa galap fornaram pagar 
mwa gwetmanabe tamna jeiserem jebe, 
angtane jepmanaiserem jei ga angtane 
futunu ga aane girinfele tamna jeiserem 
jem sitawer. Angtane aa jei tererem 
ga tanis, ane ene jemnaiserem jei 
saamirawi. Ane wini jeiserem tane jemna 
daamfensusu. Angtane ga unggwanfer 
tamna jeiserem jewer, saamira wi 
jeiserem aa jei ne tikwebitinirim. 

13 Tuhan wini jeiserem jame aa galap 
domolaram, Jei ga jam nesikulu, ane ga 
bili, "Iye, ipsam syenaram!" 

14 Jepga Yesus ga petini jeiserem ga 
gwetmanwebisini, ane petini jeiserem ga 
enoltena, ane angtane angtane futunu 
aa jei ne girinfelerem ga aa ge fibitena. 
Yesus ga tansi jeiserem ga bala, "Is Ai 
bala, aamei jase irwe!" 

1> Tanisi jeiserem aa jei tererem, jei ga 
irwena, ga nwini, ane jep ga towaiwena 
jam nasowefe. Ane Yesus tansi jeiserem 
ga aa gaarbili jelem enefe. 

16 Angtane seyafter ga aa ge bitbitwebili, 
ane ga aa ge towaiwebili Uwa Sanbagjiri 
jam pujitawefe. Jei ga aa ge gubili, 
"Angtane nabi sanbagiri ga mes foryal 
nem nenennabe! Uwa Sanbagiri mesam 
fortya enggalfe, angtane Jelemana gwela 
jemnaiserem gam waakentabaipmif." 

17 Taterisi aaiserem Yesusem temawer 
ga aane sarbinenne tamna seyafter 
gemerserem ona Yudeya je, ane ona jep 
gemerserem. 

18Yohanes aa jei ne 
tikwebaatinennerem, jei Yohanesf 
ga aane nasbaibene taterisi Yesusmana 
seyafter gemerserem, ane bwembwema 

aa jei ge etamwebilirim jem temawer jes 
mese. Ane Yohanes angtane naura jei aa 
jei ne tikwebaatinennerem ga jenmini, 

19 ane ga aa bafsona jei ga aa ge 
sofna Tuhanminibe enggalfe jei gam ge 
tenebaf, "Aamke Angtane Uwa Sanbagiri 
aa Jes balam Jam foryafe, Aamke jes? 
Afa ai angtane nafsiserem ke jes asa 
fibana?" 

20 Angtane naura jeiserem Yesusminip 
ga aa ge sofwa, ane ga aa ge tenebana, 
"Yohanes Pembaptis jei ams bafsotna 
Imnip enggalfe ai Aamei Is agam ge 
tenebaf, 'Aamke Angtane Uwa Sanbagjri 
aa Jes balam Jam foryafe, Aamke jes? 
Afa ai angtane nafsiserem ke jes asa 
fibana?"" 

21 Jes galapserem, Yesus angtane 
uskambar ga jem waakentababili: 
Angtane afwer jei bwerna nafis-nafisem 
ge folbamini, ane afwer ga angtane bwat 
kapka aa jei ge kayipminirim. Ane Jei 
angtane uskambar nwena kofaiserem 
nwena jemna ga waakentabaipmini, jei 
ga aa ge anggabisini. 

22 Ane Yesus ga angtane naura jeiserem 
Yohanes aa jei ne tikwebaatinennerem 
ga tamawolmini, "Ga sege warau 

Yohanesminip, ane aamei ijesa 
domolaram, ane ijesa sarbisinirim 
Am temawer, seyafter jeiserem ga 
isa nasibene Yohanesfe. Angtane nwe 
kofaiserem jei ga aa ge anggabisini. 
Angtane muli-mulniserem jei ga aa 
ge wofebili. Angtane tifin bwerna 

aa jei ge folbaminirim, jei ga aa ge 
ferwebitini. Angtane imwa mutuserem 
ga aa ge sarbili. Angtane futunuserem 
jei gamjon ga aa ge fersobuntyo 
terewer. Ane Taterisi Waakena Uwa 
Sanbagirmana ga aane nasipminenne 
angtane galgalyenaiserem jebe. 

23 Angtane Ai As jei damtanaram Ai 
Ajes gam eyebilirim, ane jei As gemer 
gam tebana, ini jemna waakenfer gam 
folbana." 

24 Angtane nauna Yohanes aa jes 
bafsonaram jeiserem jame aa galap 
ge sofnaram, Yesus jep ga towaiwena 
enggam jam nasowefe angtane 
unggwanfer jepserem Yohanesem 
temawer: "Aamei ibafa sofna taman 
dwisgiribe, aamei ibasa domolfa? 

Ke kakatar nindaya aa jes gin- 
gintababilirim, aamke ijesa damtabif? 

25 Afa fas, aamei ga ibafa sofna, ibasa 
domolfa? Ke angtane fene waakena 
rajamana galserem aa jei kabwabilirim, 
aamke ijesa damtaf? Fas, angtane 
fene waakensusaiserem aa jei ne 
kabwabilirim, ane aa jei gwenaram 
galgala uskambar jemanserem, jei 
dwisgirip ge nwinbene, jengga jei rajam 
jenap ge nwinbene. 

29 Gam jega, aamei taman dwisgiribe 
ga ibafa sofna, ga ibasa domolfa? Aamke 
angtane nabi sa damtaf? Bunar. Ai 
ims towastababili, aamei nabi jewer 
imsa damtana, ane nabi jeiserem jei 
sanbagirsusu nabi seyafter afweraiserem 
jemniwer. 

27 Taterisi Uwa Sanbagirmana jep ga 
enggam baatultel Yohanesem temawer: 
'Angtane aaiserem nabala ga Ai Ajes 
baftana Ims danabafe, jei nele Imna ga 
Is jei se sartabaasini.' 

28 Ai ims towastababili, angtane aa 
jei gangge surubilirim ogiribe, angtane 
afa fas unggwan-giri Yohanesminiwer. 
Jengga nunu Uwa Sanbagjiri Jei aa 
jem nwinirim anggwabura seyafter 
gemerserem jem Sanbakfe, nunu 
jeiserem jeme angtane Ai gemer As 


LUKAS 7.29-31 501 


jei gam tebanaram, safe jei angtane 
bastouya, angtane jeiserem jei 
unggwan-girsusu Yohanesminiwer." 

29 Angtane seyafter, ane angtane 
pajak doini aa jei gane tebabinennerem 
jes mese, taterisi Yesusmana jam aa 
galap ne saribenerem, jei ga aa ge 
gubili "Nele Uwa Sanbagirmana jeba 
bunaram." Taterisi Yohanes fwater 
gwanan aa jes nasbinennerem, angtane 
seyafter jeiserem, jei taterisi jeiserem 
jam aa galap ne sarbilirim, jei taterisi 
jeiserem ga aane taabili, ane Yohanes 
ga baptistababili. 

30 Jengga angtane safna Farisimana, 
ane guru-guru Hukumu Nabi Musamana 
aa jei ne towas-towastababuwenaram, 
jei taterisi Uwa Sanbagiri aa jes 
mwangbisilim jam aa galap ne 
saribenerem gwela jelemanaiserem 
jem temawer, jei Uwa Sanbagjiri aa jes 
mwangbisilim jeiserem baif ga aane 
gwebili jam ne taabife. Ane jei baif ga 
naawena Yohanes jei jam baptistababife. 

31 Jepga Yesus Jei gamjon ga nasowena, 
"Ai aamei isa Ajam towastababili, 
angtane Yahudimana aa jei naawenaram 
namwer aa jep falaram, jei ga enggala: 


LUKAS 7.32-34 502 


3? tantantane galserem lapanganap 
aa jei gangge nwinbenerem. Safna 
daamfenna jei safna afweraiserem 
ga enggam gane balbabili: 'Ai uru 
ip enentabaipmini, jengga aamei 
baif ima gwena ijama tesarabife. Ai 
olgulup aya gwena angtane futunu 
jam girinfele gamserem, ai ga ajesa 
atalbaabisini, jengga aamei ijama 
syaweyan.' Tantantane jes galserem, 
angtane Yahudimana namwer aa jei 
naawenaram, jei angtane Uwa Sanbagiri 
aa jes baftabilirim, jei baif ne gwebabili 
jam sarbabife. 

33 Yohanes Pembaptis jei jam gam 
jelaram, ane jei afa tumilgal enggalf 
jam tumilyen jei Uwa Sanbagirfe 
sembayanga gam gwebaf. Ane jei 
fo angguru jam telbiyen. Ane aamei 
enggam igama balbabili, 'Yohanes jei 
bwata kapkaiserem ga jei kabwana!' 

34 Ane aas jepserem, Ai Tane 
Angtanemana Ai jam As jelaram, ane 
Ai tumilgala ga As tumili ane fo anggur 
mese ga As telbebili. Ane aamei Ai ga 
As enggam ima bala, 'Yesus Jei kapka 
gam eyebili. Jei twentwen faarensusu, 
fo anggur faarensusu. Angtane pajak 

doini aa jei gane tebabinennerem jei 
ga Jem afelna, ane angtane etam- 
etamabaraiserem jei ga Jem afelna.' 
Aamei Yohanes ibaifa gwebanant, ane 
aamei jegme Ai mese baife Asi gemera 
gwebana." 

35Jengga angtane aa jei ne 
tikwebaatinennerem Uwa Sanbagjiri 
aa jes bilirim, angtane nafsi jei gwela 
jemna jam aa jep ne domolminirim, jei 
enggam ga sege gubili, "Uwa Sanbagiri 
aa jes eyebilirim, seyafter jeiserem ba 
waakensusum." 

36 Angtane safna Farisimanaiserem, 
jemna bosna ga Simon, jei Yesus bala 
jebar ge twenf jem jenabe. Yesus ga 
gwina jem jenabe, ane ga nwintena jam 
twenfe. 

37 Wini aasaje ga jep nwini, kotana 
jeiserem jebe, etam-etamabara jep 
aa jei gwenaram. Jei jame aa galap 
sararam enggame Yesus Jam twena 
jena angtane safna Farisimana jeiserem 
jebe, jei ga aa jela Yesusminibe. Jei 
botola tuna pualam eyebiliserem ga jes 
gwirni. Minyaka botola jeiserem jep aa 
jei falitonom, jemna ninsini waakensusu, 
jemna hargana unggwanfer. 

38 Jei Yesusem duruwer fina, Jem 
tof gwetmanap. Ane jei ga syena, 
Yesusmana tufa ga titinsobana nwefome. 
Ane tufa Yesusmana gamjon ga 
wirsobana jelem nabal safame jamer 
serter, ane tufa ga aalumbene, ane 
minyaka jeiserem ga suwulntena Jem 
tufabe. 

39 Angtane safna Farisimana Yesus 
aa jei balaram jem jenap jam twenfe, 
wini jeiserem aa jes eyebilirim aa galap 
domolaram, jei ga aa gunu jelem inibe, 
"Yesus Jei nabiyen, aam temawer Jei 
teisyena jei nansa wini jeiserem Jei aa 
jei tebanaram, ane ga enggam wini 
jeiserem jei etam-etamap gwena." 

40 Ane Yesus Jei angtane safna 
Farisimana jeiserem ga balbabili, "Simon 
ula aare Ai isa Ajes nasibef ibe." Simon 
ga tamawolbana, "Sya Guru, jase bilte!" 

41 Yesus ga gutena, "Angtane aasaje 
ga naura doini aa jei ge tebabilirim 
nomkefe, angtane doini nomkef 
aa jei kitulmuwenaram jemniwer. 
Angtane daamfenna jei doini nomkef 
ga enggammer tebana, angtane 
nunu lima ratus jei awelna aa gemer 
gwebuwenaram, doini ga gemer. 

Angtane afelnaiserem jei doini nomkef 
ga enggammer gam tebana, angtane 
nunu lima pulu jei awelna aa gemer gam 
gwebuwenaram, doini ga gemer. 

42 Angtane nawersamer jeiserem jei 
doini fas, doini jeiserem jei nomkef 
aa jei ge taabilirim gamjon jam ge 
warautabaibefe fwayenfe. Jepga angtane 
doini nomkef aa jei kitulminirim, bona 
jemna jeiserem ga borolmini. Simon, Ai 
ims tenebana, angtane naura jeiserem 
jemniwer, uskambar ga nane nesiktene 
angtane jeiserem bona jemna aa jei 
borolminirim?" 

43 Simon ga tamawolbana, "Ai enggam 
ai gunu angtane doini nomkefe 
unggwanfer aa jei gam tebanaram, ga 
jeman gam borolbana." Yesus ga bala, 
"Aamei igam gutenaram bunar." 

44 Ane Yesus ga irfwena wini jeiserem 
jemniwer, ane Yesus Jei Simon ga 
bala, "Aamke ijam domolyan wini 
aaiserem aa jes eyebilirim? Ai im jenap 
Ai kawetetyaram, aamei fona Ap As 
ijam gulbayan enggalfe tufa Amna Ajem 
wirsofe. Jengga wini aaiserem jei tufa 
Amna As mes wirsobana jem nwefome, 

ane gamjon ga sertersona jelem nabal 
safame. 

45 hamei tafna Abar nejam ne teyan, 
jengga Ai jam Agalap fortyaram jamer 
namwer aas jepserem, wini aaiserem 
jei jam tikweyan tufa Amna As gemer 
aalumbowena. 

46 hamei minyaka fas ijam suwulniwiyen 
Am dukabe, jengga wini aaiserem jei 
minyak ninsini waakensususerem jei 
mes suwulntena tufa Amnaiserem jebe. 

47 Jega jem temawer Ai ims towastana, 
wini aaiserem jei Ams nesiktene 
unggwanfer, ane jei Ai As jewer 
nesiktenerem jei ga jem gwerauwulu 
etam-etama kapka jemna unggwanfer 
jeiserem ga Ames wirulbisini. Afa 
angtane Ai bastowaifer As jei gam 
nesiktenerem, jeiserem ga jem gam 
gwerauwulu jei jelem inibe ga enggam 
gam gunu etam-etama amna ga 
bastowaifer." 

48 Ane Yesus Jei wini jeiserem ga bili, 
"Ai etam-etama kapka imnaiserem Ai is 
Ames wirulbili." 

43 Angtane nensaiserem aa jei ge 
nwinbenerem mejanabe Yesusfar 
seyafter aa jei ne dwenaram, jei ga aa 

ge gubili jelem inibe, "Angtane aaiserem 
jei nansa, jei ga etam-etama kapka ga 
wirulbisini?" 

>0 Yesus wini jeiserem ga bili, "Aamei 
Ai As im tebana, jega jem temawer Uwa 
Sanbagiri ga is mes waakenulsini. Gas 
sofwe, waakenfer!" 

1 Abakefyan Yesus jewer ga sofna 

kota-kotanabe ane taman-tamnap 
enggalfe, Taterisi Waakena gam 
nasbinennef nunu Uwa Sanbagiri 
Jei aa jem nwinirim anggwabura 
seyafter gemerserem jem Sanbakfe jem 
temawer. Angtane dua belas Jei aa jei 
ne tikwebaatinennerem, 

Zane wini afweraiserem ga seyafter 
Yesusfaner ge sofobili. Yesus bwat 
kapkaiserem mes surbobili wini jeiserem 
jemniwer, ane bwernawer ga mes ge 
waakenswebili. Jei ga aas: Maria aa jes 
ne jenbiwenaram Magdalename, bwat 
kapkaiserem ga tuju gemer surboibili 
jemniwer; 

3ane Yohana, wini Kusamana -- Kusa 
jeiba sanbakfe jeyam nwini angtane 
awelna Herodesem jenap aa jei ne 
gwebilirim, ane Susana, ane wini 
unggwanfer afweraiserem jes mese. 

Wini jeiserem, doini jelemanaiserem 
jeme, jei Yesus ane angtane Jei aa jei ne 
tikwebaatinennerem jes mese ga jem ne 
batobaabili. 

4 Angtane unggwanfer ga aa ge 
forobuwetya Yesusminibe kota-kotana 
unggwanfer jewer. Angtane unggwanfer 
jame aa galap ge betwebilirim, Yesus Jei 
seisya taterisi aaiserem ga nasipmini: 

>"Angtane makan anggwana jam 
gam sofnaram enggalfe twam tanna 
gam tonolf makanabe. Jei twam tanna 
jame aa galap gam fasawolnannaram, 
twam tanna afweraiserem ga nelep 
gangge janbili. Jepga angtane ga aane 
jubobinenne, ane junu twam tanna 
jeiserem ga gane tombaabili jamer bar. 

6 Ane afwer ga ona tunabaraiserem ga 
jep gangge janbili. Twam tanna jeiserem 
jame aa galap ge kokosbilirim, kokosa 
jeiserem ga aa ge werenswebili, aam 
temawer ona jeiserem foyena. 

7 Ane twam tamna afwer ga ona tini 
utuboroserem ga jep gangge janbili. Tini 
utuboroserem ga aa ge kokosbili, twam 
tanefaner ga aa ge kokosbili, ane twam 
tanna kokosa jeiserem ga matabili, ane 
ga aa ge aralakswebili jamer futu. 

8 Jengga afwer ga ona waakenaiserem 
ga jep ge janbili, ane ga aa ge kokosbili 
jamere aa ge unggwanswebili, jamere igi 
jemna 100 ga gemer ge taabili." Taterisi 
jeiserem jame aa galap tabanulurum 
Jam nasbilibe, Yesus gamjon ititmer ga 
balbabili, "Afa aamei imwanabaraye, 
taterisi Amna aaiserem ga As jam isa 
saribene, ane waakensusfer ga isa 
towaswebili." 

9 Angtane Yesus aa jei ne 
tikwebaatinennerem Yesus ga aane 
tenebana enggame, "Seisya taterisi 
jeiserem, igi jemna ga basa?" 

10 Yesus ga tamawolbaabili, "Taterisi 
nunu Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe, Uwa Sanbagjiri taterisi 
jeiserem jem igiserem Jam towasulmiyen 
angtanefe jamer abaka. Jengga namwer 
aas jepserem Uwa Sanbagiri Jei 
waakena Jelemanaiserem ibe is mesam 
kitulmini, jega enggalf aamei taterisi 
jeiserem jemna igiserem gam isa 
towaswebili. Jengga angtane Ams 
tikwebaatiyeneiserem, Ai seisya taterisi 
Ai jem Agam towas-towastababili. 

Ai ga jes gemerserem ga Agam 

towas-towastababili enggalfe, jei safe 
jam gangge anggabisini, jengga jei 
jam ne domolyan. Jei safe jam gane 
sarbili, jengga jei waakenfer jam ne 
towaswebiyen." 

ił Yesus Jei gamjon ga balbabili, 
"Seisya taterisi jeiserem igi jemna ga 
aas: Twam tanna Jjeiserem ga taterisi 
Uwa Sanbagirmana. 

12 Twam tanna aa jei ge janbilirim 
nelebe, jeiserem ga angtane taterisi 
Uwa Sanbagirmana aa jei ne sarbilirim; 
jengga bawasa jama fortyaram, ane 
taterisi jeiserem ga amsonmini jem 
iniwer, jega jei Uwa Sanbagiri fas jam ne 
tebayan, ane Uwa Sanbagiri Jei angtane 
jeiserem Jam waakentababisiyen. 

13Twam tanna aa jei ge janbilirim 
ona tunabaraiserem jebe, twam tanna 
jeiserem ga angtanna enggalaiserem: 
Angtane gwanan jame aa galap ne 
sarbilirim taterisi jeiserem, jei ga 
gane taabili ini saaser-saaseremer. 
Jengga taterisi jeiserem ga fas jam 
ge tarnabarswebiyen jem inibe. Jei 
namwenefener gane taabili, ane 
unggwasbala kapkaiserem jame aa jep 
gam fortyaram, jei ga gane mirtebitefala. 

14Twam tanna aa jei ge janbilirim ona 
tini utuboroserem jebe, twam tanna 
jeiserem ga angtane enggalaiserem: 
Angtane taterisi jeiserem gane 
sarbili. Jengga jei ini ga jam gangge 
eseswebamini jelem gwelem temawer, 
dois damtabif, ane ini unggwan-giri 
enggalf jei jam ne eyebif jega ini 
jemna saaser-saaserfer gam ge 
folbamif. Jega jem temawer jei taterisi 
Uwa Sanbagirmana ginggitfer jam 
ne taabiyen, ane jei waakenfer jam 
naaweyan. 

15 Jengga twam tama aa jei ge 
janbilirim ona waakenaiserem jebe, 
twam tanna jeiserem ga angtane 
enggalaiserem: Angtane taterisi Uwa 
Sanbagirmana aa jei gane saribenerem, 
ini bunarsusfer waakenaiserem jeme. 
Ane jei safe kabwaktala jam gane 
domola, jengga jei taterisi Uwa 
Sanbagirmana ginggitfer gane taabili, 
ane waakenfer ga gam naawena, ane 
ga gane eyebili Uwa Sanbagjiri Jei aa jes 
gam bilirim jam eyebife." 

16 Yesus gamjon ga balbabili, "Angtane 
pelitana aa jei gam dutanaram, jei 
pelitana jam matasiyen burwame, afa 

nutar gwonap jam gaaraniwiyen. Jei 
fasfasus. Jengga angtanna jeiserem 
pelitana tampata dwafennaber gam 
gaarantena, jega angtane jenap aa jei 
gam kawetetyaram jei nafa ga gam 
domola. 

17 Taterisi Uwa Sanbagirmana namwer 
aas jepserem aa jes syetabaabisinirim, 
taterisi jeiserem angtane galap ga je 
sene towaswebifi. Ane taterisi angtane 
jam ne towaswebiyeneiserem, galap ga 
sene gweraulmifi. 

18 Ga jem temawer gasa sarbisi 
waakenfer, aamei taterisi Amna ga 
fomfom isa sarbili. Gasa sarbisi, aam 
temawer angtane aa jei gane sarbisinirim 
ini waakenaiserem jeme, ane taterisi 
Amna jam taayibef, angtane jeiserem jei 
gamjon Taterisi Waakena jem temawer 
gase sarbisini waakenfersus. Jengga 
angtane baif gwelaiserem jam sarbisife, 
Uwa Sanbagiri Jei taterisi bastowaifer 
jei aa jes towaswebilirim se amsonbana 
jemniwer." 

19 Yesusem eneserem ane Jelem oson 
mesna ga aa ge forobitye Yesus ne 
damtafe, jengga jei ga jam ge forobiyen 

Jemnibe, aam temawer angtane 
unggwanfersus. 

20 Ane angtane aasaje ga Yesus ga 
bala, "Iye mese oso Imnaiserem sitap ge 
fibitne, jei Ibara dorwef." 

21 Yesus ga tamawolbaabili, "Angtane 
Taterisi Uwa Sanbagirmana aa jei ne 
sarbilirim, ane aa jei ne eyebilirim Uwa 
Amnaiserem Jei aa gemer gam gunurum, 
angtane jeiserem jei ga iye ane oso 
Amnaiserem, bunar-bunarsusfer ga jes." 

22 Nunu daamfenna jeme, 

Yesus angtane Jemna aa jei ne 
tikwebaatinennerem ga balbabili, "Au, 
nei ganma sofwe fobogana jimwer!" 
Jepga jei atdusap ga aa ge jubuwili, ane 
ga aa ge sofobili. 

23 Jei aa galap ge sofobilirim, Yesus ga 
Jam tana. Deye sanbagiri ane arouwa 
ga aane forobatya foboganabe, ane 
atdusa jeiserem ga towaiwena fona jam 
bakwebife. Jes jepserem jei ga amkom 
fom ge albitili. 

24Jepga angtane Jei aa jei ne 
tikwebaatinennerem jei ga aa ge 
taabuntini Yesusminibe, ga aane 
irtetena. Jei ga aane bala, "Uwa, Uwa, 
nei nesa altil!" Yesus ga irwena, ane 

deye yo muru unggwanfer jeiserem ga 
ofsobana enggame, "Se tikwe! Jafner 
is fala!" Ane deye aane tiknebana, 
ane fobogana jeiserem ga fala jamer 
aarek-aareksus. 

25Yesus angtane Jei aa jei ne 
tikwebaatinennerem ga balbabili, "Jeje 
bafa aamei ga As ijama tebayan?" Jei ga 
aa ge erebili, ane ga aa ge bitbitwebili. 
Ane jei jena ga aane tenaaminenne, 
"Aaje nansa, deye yo fona aa jei 
ofsonaram jam ge tikwefe, ane deye 
yo muru taterisi ga Jemna gangge 
saribene?" 

26 Jepga Yesus ane angtane Jei aa jei 
ne tikwebaatinennerem jei ga aa ge 
batobili ona Gerasa je, foboga jimwer 
ona Galileyawer. 

27 Angtane bwat kapka aa jei 
kabwanaram jei ga jep nwini. Angtane 
jeiserem jei gwanan kotanap nwini, 
jengga jei abaksusu jenap jam nwinyen. 
Jei jentowai tonmwa bitis mwonap 
nwini, ane jei fene jam kamwiyen. 
Bwat kapka angtanna jeiserem ga 
enggam gwebawena gam tebana, 
gamjon bastowaifer gam aftannu, ane 
abakferyan gamjon gam tebana. Angtane 

safe waakenfer gane gerebaasnenne, 
ane tafna yo tufa jemna safe jam 
gane faarebana ranteme, jei rantena 
jeiserem gam tiksosini, ane bwat kapka 
ga gam aftafala taman dwisgiribe. 
Yesus atdusawer aa galap jutenaram 
onabe, angtane jeiserem jei ga jela 
Yesusminibe. Angtane jeiserem Yesus 
jame aa galap damtanaram, jei ga aa 
gwarna uskambar, ga jena Yesusem 
tufabe. Yesus bwat kapka jeiserem 
ga bili jemniwer jam totinyefe. Ane 
angtane jeiserem ititmer ga nasowena, 
"Aamei Ibas eyebifi amnibe, o Yesus, 
Tane Uwa Sanbagirmana, Uwa Sanbagjri 
angtane aa jes ne gaartenaram 
tagarsusube? Ai Isa enggam ai bala as 
Ijam tamtamtayan!" 

28 (8:27) 

29 (8:27) 

30Yesus Jei angtane jeiserem ga 
tenebana, "Imna bosna nansa?" Angtane 
jeiserem ga tamawolbana, "Bosna 
amna 'Unggwanfer.'" Jei gam aa jewer 
gunurum, aam temawer bwat kapka ga 
unggwanfer ge kayibene jemnibe. 

31 Bwat kapka jeiserem Yesus ititmer ga 
aane bala, "Safnant as Ijam surbobiyen 
O Mwona girsususerem jep irefe." 

32 9tumu jes jepserem twena 
unggwanfersus ga jep naawena, 
tumilgals ne terelbaabili. Bwat kapka 
jeiserem jei Yesus ititmer ga aane bala 
jei jam ge kabwitef twena jeiserem 
jemnibe, ane Yesus ga gunu, "Sya." 

33 Ane bwat kapka jeiserem ga aa ge 
tobitintye angtane jeiserem jemniwer, 
jepga twenminip ga aa ge kabwitena. 
Ane twena jeiserem ga aa ge nunggirbili, 
ga aa ge janbiton obinfiwer jamer 
foboganabo, jepga aa ge albitini. 

34 Angtane twena jeiserem aa jei 
ne gerebaabisnennerem jei aa galap 
domolaram jep aa jei etamwenaram, 
jei ga aa ge nunggirbili, ane taterisi 
jeiserem ga aane nasbinenne kotanap 
ane taman-tamnap ona jep gemerserem. 

35 Ane angtane ga aa ge sofobuwena 
enggalfe aa je etamwenaram gam ne 
domolf. Jei Yesusminip ga aa ge jalbili, 
ane jep ga jei angtane Jjeiserem ga 
aane damtana. Bwat kapka jeiserem 
jei angtane jeiserem mes aftannu, 
ane angtane jeiserem ga Yesusem tof 

gwetmanap nwini. Jei fene gamjon ga 
mes kabwabili, ane ini jemna ga mes 
waakenswebana. Angtane aa jei ge 
forobityerem jei seyafter ga aa ge erebili. 

36 Jei aa jei ne domolaram jeiserem aa 
je etamwenaram, jei ga angtane aa jei 
ge forobityerem jep ga jei ne nasipmini 
enggalem temawer, angtane bwat kapka 
aa jei kabwanaram jei jame fomfoms 
waakenswena. 

37 Jepga angtane seyafter ona Gerasa 
je, jei Yesus ga aane bala enggalfe Yesus 
ona jemnaiserem Jam mirtetefalf, aam 
temawer jei seyafter ga jam ge erebili 
uskambar. Ane Yesus ga juwili atdusabe, 
ane gamjon ga aa ge sofobili. 

38 Angtane bwat kapka aa jes 
aftannurum jei Yesus ga bala, "Ai ke 
samfer Isas tikwebaabitini?" Jengga 
Yesus ga bala, 

39 "Safnant. Aamei jase warau ilem 
jenap, ane ga is nasbinenne Uwa 
Sanbagiri is jes eyeibenerem ibe!" 

Ane angtane jeiserem ga sofna, ane 

ga nasbinennefe kotana seyafter 
gemerserem jebe, seyafter Yesus aa jes 
eyeibenerem jebe. 

40 Yesus aa galap warautnaram 
fobogana jimwer, angtane unggwanfer 
jei ini saaser-saasermer Yesus ga Jem 
ne tebana, aam temawer jei ga jes ne 
fibawena. 

41 Jes galapserem angtane aasaje 
ga jela, bosna jemna ga Yairus. Jeiba 
angtane sanbaksam jena angtane 
Yahudimana aa jep ge betwebuwefaram. 
Jei jener jena Yesusem tufabe, ane 
Yesus ga bala enggalfe Yesus gam jalf 
jem jenabe, 

42 aam temawer tane yafma jemna ga 
amkom fom tere. Tane jemna jeiserem 
ga daamfen-daamfensusu, umuru jemna 
ga tahunu dua belas. Yesus aa gemer 
sofnaram Yairusem jenabe, angtane 
unggwanfer Yesus ga aane baftananna 
afwer taamwer, ane afwer taamwer. 

43 Jes jepserem wini aasaje ga 
bwernabara. Aawis fwa jemna jeber- 
jeber domolwena tahunu dua belas, 
jengga angtane afa fas wini jeiserem 
jei jam waakenulyon. Doini jemna bar, 
aam temawer jei doini jemna seyafter 
mesam kitulbono doktorfe enggalfe jei 
jem waakenulf, jengga aawisi gemerje. 

44Wini jeiserem Yesus ga 
gwetmanwebaasini duruwer, fen 
fwesawer ga entewili. Aawisi jes 
jeberserem ga tikwebili. 

4 Yesus ga tenebaabili, "Ai As nane 
entene?" Angtane seyafter ga jam ge 
baanbaanwebili. Ane Petrus ga gutena, 
"Uwa, angtane aare unggwanfersus Im 
tarnabe, angtane anesus jei Ims ne 
enentene, aam temawer jei Is jam ne 
baftananna!" 

46 Jengga Yesus ga gutena, "Angtane 
aare Ai aa jei entenerem. Ai tousa aam 
temawer baabeta aa jei totintyerem 
Amniwer." 

47 Jepga wini jeiserem ga towaswena 
enggame, je aa jes eyebilirim jeiserem 
ba mesam ne towaswebili. Ane jei ga 
aa jela ga jam egegwena, ane jei jener 
jena Yesusem tufabe. Jes jepserem wini 
jeiserem ga nasowena, angtane seyafter 
jeiserem jem danggonawer, jeje bafa jei 
Yesus ga entene, ane jei Yesus jame aa 
galap entenerem, aawisi jemna tatarfer 
ga tikwebili. 

48 Jepga Yesus wini jeiserem ga 
bili, "Am tane, aamei Ai As imes 
tebana waakenfer, jega jem temawer 

aamei gase waakenswe. Gase sofwe 
waakenfer." 

43 Jepga Yesus ga gemer nasowena, 
angtane aasaje ga jela aa jes ne 
baftanaram Yairusem jenawer. Jei Yairus 
ga bala, "Tane yafma imnaiserem futu. 
Safnant, aamei Guru gamjon ijam balyan 
im jenap jam gwife." 

50 Jengga Yesus jeiserem aa galap 
sarbilirim, jei Yairus ga bala, "Aamei 
ipsam ernerem, Amter is tebana, ane 
tane imna jeiserem gase waakenswena." 

31 Jame aa galap ge forobilirim Yairusem 
jenabe, Yesus angtane afa jam balyan 
jei Jebar ge kawetefe, jengga Petrus 
tefner, Yohanes, Yakobus, ane tane 
jeiserem jem ene yo jeta ga Jebanefener 
ge kabwitena. 

>2 Angtane seyafter ga jam ge 
syebuwena, ane ini ga jam ge jenbamini, 
tane aa jei tererem jem temawer. Jengga 
Yesus ga gutena, "Ipsama syawenaram! 
Tanna jeiserem jei fas jam teryen, jei 
jafner tanna!" 

53 Jei Yesus ga aane bweraltana, aam 
temawer jei enggam ge towaswebili tane 
yafma jeiserem mes tere. 

314 Jengga Yesus tanna jeiserem jemna 
tafna ga taayimbili, ane ga bili, "Tane, 
jase irwe!" 

>> Mafnana tane jeiserem jemna gamjon 
ga warautna tane jeiserem jemnibe, ane 
jes jeberserem jei ga irwena. Ane Yesus 
ga balbabili jei tumilgal sa golbi tane 
jeiserem jebe. 

59 Tane jeiserem jem ene yo jeta ga jam 
ge bitbitwena, jengga Yesus ga gitmini, 
"Safnant, aamei aa je etamwenaram 
angtanefe ijama ge nasipmiyen." 

9 t Yesus ga angtane dua belas Jei 

aa jei ne tikwebaatinennerem ga 
jenbebili, ane baabeta ga golmini jebe 
enggalfe bwat kapka jem gam surbobif, 
ane bwerna nafis-nafisem jem gam 
waakentababif. 

2 Ane Jei ga aa baftabili, jei ga aa 
ge sofobili enggalfe, taterisi gam ne 
nasbinennef Uwa Sanbagirem temawer 
enggame, "Uwa Sanbagiri Jei mes gwena 
anggwabura seyafter gemerserem jem 
Sanbakfe." Ane Jei ga enggalf baftabili, 
angtane bwernabaraiserem jei gam 
waakentababif. 

3Yesus ga balbabili, "Aamei ijeba 
sofwaram, apgal jigala safnant afa ijama 

erbiyen. Dumu safnant ijama erbiyen, 

ane funa ijama erbiyen, ane tumilgala 

ijama erbiyen, ane doini ijama erbiyen, 
ane fene naura ijama eteryen. 

4 Angtane tamnabe aamei jam is jep 
ne tebabilirim, aamei ga jena jemna 
jeiserem ga jeber isa nwini jamere aamei 
tamna jeiserem isa mirsotefala. 

3 Afa angtane aamei jep is jam 
ne tebabiyeneye, aamei kotana 
jeiserem ga jam isa mirsotefala, 
ane tufa onabaraiserem ga jam isa 
tentebaabisini, jega angtane tamna 
jeiserem jep aaiserem jei gam sege 
towaswebili enggame, jei etam-etama 
kapkaiserem ga jes ne eyebili." 

5 Jewer ga angtane Yesus aa jei ne 
tikwebaatinennerem ga aa ge sofobili, 
ane ga aa ge wofebili taman-tamna 
gemerserem enggalfe Taterisi Waakena 
jeiserem gam ne nasbinennef, ane 
enggalf angtane bwernabara gam ne 
waakentababinenef ona seyafter jep 
gemerserem. 

7 Herodes, angtane sanbak ona Galileya 
je, jei ga sarbabili seyafter jeiserem 
Yesus aa jes eyebaabilirim. Ane jei 
teisyena jei bas bilfi Yesusem temawer, 

aam temawer angtane afwer jei ga aa ge 
gubitena enggame, Yohanes Pembaptis 
jei gamjon mes irwena terewer. 

8 Angtane nafsi jei ga gemer ge 
gubitena enggame, Nabi Eliya jei 
gamjon mes foryal. Afwer ga aa ge 
gubitena enggame, angtane nabi afwer 
fwatermanaiserem jei gamjon mesam 
warautna terewer. 

3 Jengga Herodes ga gutena, "Aiba 
angtane amsam baftabili enggalfe 
Yohanesmana duka gam targabafe. 
Jengga angtane aaiserem Jei nansa? 

Ai taterisi unggwanfer ames am 
sarbabili Jem temawer." Ane Herodes ga 
unggwasa Yesus Jam damtafe. 

10 Angtane Yesus aa jes barftabilirim 
gamjon ga aa ge waraubitne, ane 
Yesusfe ga aane nasbaibene jei seyafter 
aa jes ne eyebaabilirim. Yesus ga 
angtane aa jes baftabilirim ga aftabifele, 
ane Jei jenfentowai jebaner ga aa ge 
sofobili tamna Betsaida je. 

11 Angtane unggwanfersus jame aa 
galap ge sarbilirim enggame, Yesus 
Jei Betsaidawer ge sofobili, jei mese 
ga aa ge sofobili Yesus jam terelbefe. 
Yesus Jei seyafter ga tebabili, ane 

ga nasipmini nunu Uwa Sanbagirem 
temawer enggame, "Uwa Sanbagiri Jei 
ga gam se gwena anggwabura seyafter 
gemerserem jem Sanbakfe." Ane Jei 
angtane bwernabara ga waakentababili 
angtane unggwanfersus jeiserem 
jemniwer. 

12 Ona jewer gigitswef, angtane dua 
belas Yesus aa jes baftabilirim ga aa 
ge jalbili Yesusminibe, ane ga aane 
bala, "Tampata aaiserem tamanfenna. 
Angtane unggwanfersus aaiserem 
waakenfer jase balbabi jei gangge 
sofobi, desa-desanap ane taman-tamnap 
ona jep gemerserem, jega jei tumilgala 
jep ga sene terelbaabili, ane jena nunu 
jep taf mese." 

13 Jengga Yesus ga balbabili, "Tumilgala 
jebe aamei sa kitulmi." Jei ga aane 
tamawolbana, "Rotini aman tafna gwiri 
tefner, ane jigala ga nawerfenna. 
Kakman ai ajama sofwef enggalfe 
tumilgala gam armantababif angtane 
seyafter aaiserem jebe?" 

14 (Angtane jep ga unggwanfersus. 
Anggwana jep aa jei ge betwebilirim 
unggwanfer ga enggammer 5.000 
anggwa. Wi tane seyafter jebar jep aa 

jei ge betwebilirim jam ne ertebiyen.) 
Jepga Yesus angtane Jei aa jei ne 
tikwebaatinennerem ga balbabili, 
"Angtane aaiserem jasa balbabi gangge 
nwinbete safna daamfen-daamfenneme, 
angtane aa jei ge nwinbenerem jei ga 
engbar ke enggammera lima pulu aa jei 
ge mulumwebisinirim jeber-jeber." 

15 Angtane Yesus aa jei ne 
tikwebaatinennerem jei ga aane 
eyebili Yesus aa gemer balbabilirim, ane 
angtane seyafter ga aa ge nwinbitena. 

16 Ane Yesus ga rotini tafna gwiri 
ane jigala naura jeiserem ga tebabili, 
ane jewer ga taman waaken-girip ga 
anggaswena, ane Uwa Sanbagjiri ga 
bala, "Ase samfer gulbana." Ane Jei 
rotini yo jigala jeiserem ga bitabaabisini, 
ane ga kitulmini angtane Jei aa jei ne 
tikwebaatinennerem jebe enggalfe, 
jei gam ne syenulminenef angtane 
unggwanfersus jeiserem jebe. 

17 Jei seyafter jep gemerserem ga 
dwena jamere unubuguf. Ane angtane 
Yesus aa jei ne tikwebaatinennerem, 
tumilgal tomna bitbitiserem ga aane 
dupdupbulu, burnabara ga dua belas. 

18 Nunu nensa jeme, Yesus sembayanga 
aa galap gwebanaram Jenfentowai, 
angtane Jemna Jei aa jei ne 
tikwebaatinennerem ga aa ge forobitye 
Jemnibe. Yesus ga tenebaabili, "Angtane 
nafsi jeiserem ke Ase enggam ne bala, 
Ai nansa?" 

19 Jei ga aane tamawolbana, "Angtane 
afwer ga enggam ge gubili Aameiba 
Yohanes Pembaptisam. Ane afwer ga 
enggam ge gubili Aameiba Eliyasam. Ane 
angtane nensaiserem jeime gemer ge 
gubili enggame, Aameiba angtane nabi 
afwer fwatermanaiserem aa jei irwelam 
terewer, Aameiba angtane jeiserem ba 
jesam." 

20 Yesus ga tenebaabili, "Jengga aamei 
iner Ai As ifoma bala Ai nansa?" Petrus 
ga tamawolbana, "Aameiba Mesiasam, 
Angtane Uwa Sanbagiri bunarsusfer 
aa Jes balam Jam baftanaf enggalfe 
angtane gam waakentababisif." 

21 Ane Yesus angtane Jei aa jei ne 
tikwebaatinennerem ga balbabili, "Aamei 
taterisi jeiserem ijama nasbineneyen 
angtane nafsiserem jebe." 

22 Yesus gamjon ga gutena, "Ai Tane 
Angtanemana, Ai tamtamtalaiserem 

unggwanfer As gwirinfi. Ane angtane 
sanbaka Yahudimana, ane angtane 
imam-imam sanbakaiserem, ane 
guru-guru Hukumu Nabi Musamana 
aa jei ne towas-towastababuwenaram, 
jei Ai Asene gwebafa baife. Ane Ai 

ga Asene munbofo. Jengga nunu 
nawer-ningnaiserem Ai gamjon ga jem 
As irwefa terewer." 

23 Jepga Yesus ga balbabili angtane 
seyafter jep jeiserem, "Angtane afa 
aa jei gam gunurum Ams onsobafe, 
jei jelem temawenefener jam gweyan. 
Ane nunu jeber-jeber jei jamer gam 
menetwesiwena jam terfe aam temawer 
jei Ai As jewer tikwebaatinirim. Ane jei 
Ai jamer ga As onsobana. 

24 Angtane afa aa jei gwenaram 
jelem temawenefener, jei waakenfer 
gwelaiserem jamer abak-abaksus jei jam 
domolyan. Jengga angtane aa jei gam 
gwenaram Am temawer, jei waakenfer 
gwelaiserem jamer abak-abaksus ga jei 
gam domola. 

25 Aaiserem je kapka, afa angtane 
galgala seyafter ogirip gemerserem 
se tebabili, jengga jei waakenfer 

gwelaiserem jamer abak-abaksus jam 
domolyan. 

26 Afa angtane Ai As jei 
seferswebanaram, ane taterisi 
Amnaiserem jem temawer aa 
jei gam seferswebanaram, Ai 
Tane Angtanemana, Ai jam Ajep 
fortyaram Alem nafabaner, ane nafa 
Uwamanaiserem, ane malaikata 
waakensususerem jes mese, Aime 
angtane jeiserem gemer As seferswena, 
jei Ai As gemer ne seferswebanaram. 

27 Ai bunarsusfer ims towas- 
towastababili, aamei afwer aas 
ijeya finaram namwer, aamei nalef 
ijama teryen, aamei gwanan nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe, nunu jeiserem ifsa domola." 

28 Yesus ga tabanulu taterisi jeiserem 
jam towas-towastababiliwer, ane nunu 
gamjon ga delapan, Yesus Jei Petrus, 
Yohanes, ane Yakobus ga aftabifele 
taarenabe, ane taaren bolap ga aa ge 
tabwili enggalfe sembayanga gam ne 
gwebafr. 

29 Jes jepserem Yesus sembayanga 
ga gemer gwebana jam tabantayan, 

mirmase Jemna nenesmer ga aa ge 
falibene, ane fene Jemna ga aa ge 
sinsinsweibene iris nafa galserem. 

30 Aafer-aafer nabi naura, jemna bosna 
ga Musa yo Eliya, ga aa ge fortya nafa 
taman waaken-girmanaiserem jeme, 
ane jei Yesusfar ga aa ge nasbawena. 
Jei Yesusfar ga aane nasbili Yesus 
Jam terem temawer kota Yerusalem 
je. Tere Yesusmana Uwa Sanbagiri 
aa jes mwangbisilim, abakefyan gase 
tabanwena. 

31 (9:30) 

32 Jes galapserem Petrus ane jelem 
afelen naunaiserem jei nus ge tabana. 
Jengga jei nunuwer aa galap ge 
irwebilirim, jei Yesus ga aane damtana, 
Yesus Jei Jam bwenen-bwenenwena, 
ane angtane naura jeiserem ga Jebaner 
ge fibili. 

33 Jes jepserem angtane naura jeiserem 
jei Yesus jam aa ge mirtetefalaram, 
Petrus Yesus ga bala, "Uwa, aaiserem 
samfersus, ai seyafter aare! Ai jatowai 
nawer-ningna asa eyebaabili aafe -- 
daamfenna je Ip, daamfenna je Musaf, 
ane daamfenna je ga Eliyaf." (Petrus jei 
jam towasweyan jei aa jes biltenaram.) 

34 Jes jepserem Petrus aa gemer 
nasounaram, gara ga iretya, ane ga 
matabili. Ane jei gara jame aa galap 
mastabilirim jei ga aa ge erebili. 

35 Ane gara jeiserem jewer ga taterisi ga 
aane sarbili, enggam aa jei gutenaram, 
"Tane aaiserem ba Amnam, Ai Ajes 
destabanaram. Seyafter Jei aa jes 
nasbilirim, aamei jam isa sarbasini!" 

36 Taterisi jeiserem jam bitef tikwena, 
jes jepserem jei Yesus tefner ga aane 
damtana. Angtane Yesus aa jei ne 
tikwebaatinennerem jei ga jafner ne 
eganulsini seyafter jeiserem, ane jes 
jepserem angtane afa fas jam ne 
towastayan jei aa jes ne damtabilirim 
jem temawer. 

37Jem gwirmer ga, Yesus ane 
angtane nawer-ningna Jei aa jei ne 
tikwebaatinennerem jei seyafter ga aa 
ge irebitye taarena jeiserem jewer, ane 
angtane unggwanfersus ga aa ge jalbili 
Yesusminibe. 

38 Angtane unggwanfersus jeiserem 
aa jei ge jalbilirim jem nenennabe, 
anggwana aasaje ga ititmer ga 
nasowena, "Guru, ai Aamei Isa 
uskambarsus bala, Aamei tane 

girtowai amnaiserem jes batoba. Tane 
amnaiserem jei ga daamfenesusu! 

39 Bwat kapka jam gam tebanaram 
jei, ane jei aafer-aafer ga gam gwaren- 
gwarenwena unggwanfer. Ga jam gam 
terterwena jamere kewa aaremawer 
gam tenbentetya. Bwat kapka jeiserem 
jei tane amna gemer tamtamtana 
uskambar, ane jei bai jemniwer jam 
totinyefe! 

40 Ai angtane Is jei ne 
tikwebaatinennerem ai uskambar 
amesam balbabili enggalfe, bwat kapka 
jeiserem jam ne surbife, jengga jei 
masef, jam ne domolyan jam surbife." 

41 Yesus ga tamawolbaabili, "Aamei 
angtane namwer ijeya gwenaram, aamei 
Ai As ijama tebayan, ane etam-etama 
imna anesus. Aima ga ibar neya nwini 
jamere nunu anesus, jengga aamei 
gemerje Ai As ijama tebayan. Ai aamei 
isa Ajam fibabilibe nunu ga fomera 
enggalfe, aamei Ai As ijeba tebafe?" 
Jepga Yesus Jei uwa jeiserem ga bala, 
"Tane imna jeiserem jase aftayal aafre." 

42 Tane jeiserem jei aa gemer jelaram 
Yesusminibe, bwat kapka jeiserem ga 
uktoniwili, ane ga terterwena. Jengga 

Yesus ga bwat kapka jeiserem ga ofola, 
tane jeiserem ga waakenswena, ane 
tane jeiserem gamjon ga wartabana 
jetaserem jebe. 

43 Ane angtane seyafter jeiserem 
jei baabeta Uwa Sanbagirmana 
uskambar jeiserem jame aa galap ne 
domolbanaram, jei ga aa ge bitbitwebili. 

44 "Taterisi Amnaiserem ga waakenfer 
isa sarbabisini: Abakefyan Ai ga Asene 
gerfa angtane sanbakminibe, ga Asene 
munbofo." 

43 Jengga angtane Yesus aa jei ne 
tikwebaatinennerem jei taterisi Yesus 
aa jes nasbilirim, taterisi jeiserem jei 
waakenfer jam ne sarbisiyen. Taterisi 
jeiserem ga jam syawulmisini angtane 
Jei aa jei ne tikwebaatinennerem 
jemniwer, ane jega jem temawer jei 
waakenfer jam ge sarbiyen. Ane jei jam 
ge erebili jei jam ne tenebafe taterisi 
jeiserem jem temawer. 

46 Angtane Yesus aa jei ne 
tikwebaatinennerem jei jenjen ga 
aa ge doksobana, jei enggam ge 
nasbawena, "Nei seyafter gemerserem, 
sanbaksusu ga nansa?" 

4/Yesus Jei tousa jei aa gam ge 
gubilirim jelem inibe. Jega jem temawer 
Yesus ga tane bastouyaserem ga 
gaarwili, ane Jei tane jeiserem ga 
gaarantena Jelem tarnabe, ane tane 
jeiserem jep ga fina. 

48 Jepga angtane Jei aa jei 

ne tikwebaatinennerem ga 

balbabili, "Angtane Ai aa jei gam 
tikwebaatinennerem, afa jei tantouya 
bastouya aas galserem jam gam 
tebanaram aam temawer jei Ai As jewer 
gam tikwebaatinirim, gam jega angtane 
jeiserem jeime Ai As mes gam tebana. 
Ane angtane Ai As jei gam tebanaram, 
jei Am tefner As jam tebayan, jengga 
jeime Ai As Jei baftannuntum Jei 

mese Jes gam tebana. Bunarsusfer ga 
enggam, angtane im nenennabe ini 
aa jei gam onabertanaram enggalfe 
angtane bastantouya gam batobaf, 
angtane jeiserem jei ga sanbaka Uwa 
Sanbagirem nwenabe." 

49Yohanes ga gutena, "Uwa, ai 
angtane asaje aya damtana, jei bwat 
kapkaiserem ga jes surbobili Im boseme, 
ane ai ga aya bala, 'Safnant, jase tikwe!', 
aam temawer jei nem safanyan." 

50 Jengga Yesus ga balbabili, "Safnant, 
aamei angtane jeiserem ijama uftayan 
jam tikwefe, aam temawer angtane 
aamei is jam ne nasbabiyeneiserem, 
angtane jeiserem jei ga safna imna." 

71 Nunu ga gwetmanswebana Yesus 
Jam tawefe taman waaken-giribe, ane 
Jei enggam ga aa gunu, "Ai bunarsusfer 
As sofwa Yerusalemwer." Ane jepga Jei 
ga sofwa. 

52 Ane Jei angtane ga baftabili Jei aa jei 
ne danabafe. Angtane jeiserem aa jes 
baftabilirim jei ga aa ge sofobili, ane jei 
ga aa ge forobili tamna aasaje jebe ona 
Samarya je enggalfe jei Yesusfe ja mese 
tumilgal gam menetababisif. 

53 Jengga angtane tamna jeiserem jep 
aa jei ge nwinbenerem, jei Yesus baif ne 
gwebana jam ne tebafe, aam temawer 
Jei bunarsusfer kota Yerusalemwer 
sofwefe. 

34 Angtane naura Yesus aa jei ne 
tikwebaatinennerem bosna jemna 
ga Yakobus ane Yohanes, jei taterisi 
jeiserem jem temawer jame aa galap 
ge towaswenaram, jei ga aa ge gutena, 
"Tuhan, Aamke baif ke Ijam gweyan, ai 
tokwana gam agma gitmif jam iryafe 

taman waaken-giriwer enggalfe angtane 
aaiserem gam giranbaabisif?" 

>> Yesus ga irfwena, ane ititmer ga 
uftabili. 

30 Ane Jei ga aa ge sofobili tamna 
nensaiserem jewer. 

>/ Yesus ane angtane Jei aa jei ne 
tikwebaatinennerem ga gemer ge sofobili 
nelebe, angtane aasaje ga Yesus ga 
bala, "Ai Ims onsobaf Aamei Ijewer 
sofnaram." 

38 Yesus ga tamawolbana, "Serigala, 
gwalna onnemana gemerserem, jei 
o mwonabara, ane junu je golabara. 
Jengga Ai Tane Angtanemana, jena 
Amna fas, Ai taman nutara fas. Afa 
aamei Ai As jam is onsobanaram, aamei 
mese susana jeiserem jeter is domola." 

59 Ane Yesus ga angtane nafsiserem ga 
bala, "Am se onsoba." Jengga angtane 
jeiserem ga enggam gutena, "Uwa, ai 
gwanan ajam warauwa, uwa amna ajam 
tirnnuf." 

60 Jengga Yesus angtane jeiserem 
ga tamawolbana, "Angtane Ai baife 
As jei ne gwebanaram jam onsobafe, 
jei angtane futunuserem ga jei sene 
tatarbaabunnu. Jengga aamei jase 


LUKAS 9.61-10.2 536 


sofwe, ane ga is nasibenenne nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe jem temawer." 

61 Angtane nensa jei jon ga gutena, 
"Uwa, ai Ims onsobaf. Jengga ai gwanan 
ajam warauwa enggalf, uwa mese, 
aya, oso, ane wini amna umwef agam 
damtabif." 

62Yesus ga tamawolbana, "Angtane 
awelna aa jei gam towaiwulurum jam 
gwebife jem makanabe, ane jei ga 
gam irfwena duruwer, angtane jes 
galserem jei jam etamweyan angtane 
Uwa Sanbagiri Jem gwonap nwinfe, 
nunu Uwa Sanbagiri aa jep gwenaram 
anggwabura seyafter gemerserem jem 
Sanbakfe." 

1 O 1 Jeiserem taban, Tuhan angtane 

tuju pulu dua Jei aa jei ne 
tikwebaatinennerem ga destabaabili. 
Ane Yesus ga angtane jeiserem ga 
baftabili nawer-naurem enggalfe jei gam 
ne danabaasif, kotana gemerserem ane 
tampata Jei aa jep wofefe. 

2Jei ga enggam balbabili, "Angtane 
unggwanfersus taterisi Amna jei 
ne fibilirim. Angtane jeiserem jeiba 

enggalam nananis nuna galserem 
angtane jes ne fulfe. Nananis 

nuna jeiserem unggwanfer, jengga 
angtane nanansi jeiserem jam aa 

jei ne fulfe jei bastantowaifer. Jes 
gemerserem angtane taterisi Amna aa 
jei ne towas-towastababilirim jei ga 
bastantowaifefener. Aamei sembayanga 
uskambar isa gwebabana Tuhanfe, 
jega Jei angtane unggwanfer gase 
baftabili enggalfe taterisi Amna jei ne 
nasibenenef. 

3 Gasa sofwe! Ai imter baftabili ayanga 
tanna gamserem matin somolem 
nenennabe. 

4Jam isa sofwaram, safnant dompeta 
afa ijama erbiyen, ane funa ijama 
erbiyen, ane sandal afwer mese ijama 
erbiyen. Safnant ijama tikweyan nel 
nenennabe enggalfe angtanefar gam 
nasowefe. 

> Aamei jam is ge kawetanaram jenabe, 
gwanan ga enggam is ge gutena, 'Uwa 
Sanbagjiri Jei is eyeipmini, jega ini imna 
waakenfer is ga sege folbamini, angtane 
aa jei ge nwinbenerem jena aaiserem 
jebe.' 

6 Afa angtane jep aa jei gam nwinirim jei 
aamei waakenfer jam is gam taaminirim, 
taterisi imna jeiserem ga jemniber se 
fala. Afa angtane jei bai se gwenanaram, 
taterisi imna jeiserem gamjon ga is ge 
dekolsiwili angtane jeiserem jemniwer. 

7 Jena ga daamfemnater aamei ga jeber 
is ge nwini. Afa tumilgala is jam sene 
kitulminirim ibe, tumilgala jeiserem ga 
jam is ge tebabili, aam temawer angtane 
awelna angtane nafsimana aa jei gam 
gweyibenerem jei fwainaiserem ga 
jener gam taabili. Jena jam jep igangge 
nwinirim, jena jeiserem safnant jewer 
ijam ge gwisiyen jena nafsiserem jebe. 

8 Aamei tamna nafsi jep jam is ge 
fornaram, ane jep ga aamei isene 
taamini waakenfer, tumilgala is jam 
sene kitulminirim ibe, ga jamer is ge 
tombaabili. 

9 Angtane bwernabara ga is ge 
waakentababili tamna jeiserem jebe. 
Ane angtane jepmana jeiserem aamei 
taterisi aaiserem jep ga jam is ge 
nasipmini, 'Nunu Uwa Sanbagjiri Jei 
aa jem nwinirim anggwabura seyafter 
gemerserem jem Sanbakfe, nunu 
jeiserem ga mes gwetmanswel imnibe.' 


LUKAS 10.10-12 539 


10 Jengga aamei tamna nafsi jep jam 
is ge fornaram, ane tamna jeiserem 
angtane jemnaiserem is jam ne 
taamiyeneye aamei, jewer ga is ge sofna 
nelgiribe, ane ga is ge gutena, 

11 'Tamna imnaiserem jem sona aa jei 
ge batobilirim tufa amnaiserem jebe, 
ai ga as ge wirtabaabisini enggalfe, 
aamei gam isa towaswena enggame 
aamei ai baife as ijewera gweminirim, 
aamei jes gamserem gam as ijewera 
gweminirim, aamei kapkaiserem ga ijesa 
eyebili. Jengga aaiserem gasa towaswebi 
enggame: Nunu Uwa Sanbagjiri Jei aa 
jem nwinirim anggwabura seyafter 
gemerserem jem Sanbakfe ga mes 
gwetmanswel."" 

12 Yesus gamjon ga balbabili, "Ai 
ims towas-towastababili, nunu 
umwef jemserem Uwa Sanbagiri 
angtane aa jem waksosisirim, angtane 
waakenfer eyebiliserem ane kabwakfer 
eyebiliserem, nunu jeiserem jeme Uwa 
Sanbagiri angtane kota Sodommana Jei 
bastantowaifer gase tamtamtababisi. 
Ane angtane aamei baife is jei ne 
gwebabilirim jam tebabife tamna 
jemnaiserem jebe, Uwa Sanbagiri 

angtane jeiserem uskambarsus gase 
tamtamtababisi!" 

13 Yesus Jei gamjon ga balbabili, 
"Aamei ijeya nwinirim Korasimwer 
ane Betsaidawer, galap kabwaksusu 
unggwandusaiserem ga is etamwemisi 
ibe. Ai bwembwema Ames eyebili im 
kotanabe, jengga aamei etam-etamawer 
ijama tikweyan." Ane Yesus ga enggam 
syesyawulu, "Bwembwema Ai jes Agam 
eyebilirim im kotanabe, afa Ai fwater 
bwembwema jeiserem jep jam Agam 
eyebilim kotana Tirus ane kotana Sidon 
je, afa ga gam jes gamserem, gam 
jega angtane jepmanaiserem ga aa ge 
tikwebil etam-etama jelemanaiserem 
jewer, jei ga waakenaiserem ga jes ne 
eyebil. Ane jei ga jam ge nwinbene fene 
ga enggala gane kabwabil, niw fene 
galserem, ane sona ga jelem dukap ne 
bunulnswel, jega enggalf angtane nafsi 
ga sege towaswebili jei etam-etamawer 
ba mesam ge tikwebili. 

14 Nunu umwef jemserem Uwa Sanbagiri 
angtane seyafter aa jem waksosisirim, 
angtane waakenfer eyebiliserem ane 
kabwakfer eyebiliserem, nunu jeiserem 
jeme Uwa Sanbagjiri Jei angtane kota 

Tirusmana yo kota Sidonmana Jei 
bastowaifer se tamtamtababisi imniwer." 

15 Ane Yesus gamjon ga balbabili, 
"Aamei angtane kota Kapernaummana, 
aamke enggam ima gunu, 'Ai ana jama 
sa tetena jamere taman waaken-giribo.'? 
Gamyan! Uwa Sanbagiri Jei aamei is 
fasawolwisi taman tokwagiribe!" 

16 Ane Yesus ga balbabili angtane 
Jemna Jei aa jei ne tikwebaatinennerem, 
"Angtane aamei is jei ne sarbabilirim, 
angtane jeiserem jei Aime Asene 
sarbana. Angtane aamei baife is jei ne 
gwebabilirim, angtane jeiserem jei Ai As 
baif sene gwebana. Ane angtane Ai baife 
As jei ne gwebanaram, angtane jeiserem 
jei Uwa Sanbagjiri baif sene gwebana, Ai 
As Jei baftannuntum." 

17 Angtane tuju pulu dua aa jei ne 
tikwebaatinennerem Yesus aa jes 
baftabilirim, gamjon ga aa ge waraubili 
ini saaser-saasermer. Jei ga aa ge gubili, 
"Tuhan ai uskambar aya eyebili, ane 
bwat kapkaiserem jes mese jei amter ne 
sarbabili, ai jam agalaba nasounaram Im 
boseme!" 

18 Yesus ga tamawolbaabili, "Ai bawasa 
Amsam damtal taman waaken-giriwer 
tatarmersus Jjentya, irsi gamserem. 

19 Ai baabeta isa mesam golmini 
ibe, jega aamei awas Uufwai 
galserem ga igama jubistena, ane 
onggonggeleng mese. Ane baabeta 
Ai isa Ajes golminirim, baabeta 
jeiserem unggwandusa baabeta 
bawasmanaiserem jewer, ane seyafter 
afa fas is jam ne tamtamtababiyen. 

20 Safe gam jes gamserem, ini saaser- 
saaserfer is basangge folbaminirim 
aam temawer bwat kapkaiserem imter 
ne sarbabili. Jengga waakena ga 
enggam, aamei ini is saaser-saaserfer 
sege folbamini, aam temawer bosna 
imna is mes tulistabaipmini bukunube, 
bukunu angtane waakenfer gwelaiserem 
jamer abak-abaksus jebe, taman 
waaken-giribe." 

21 Gwanan jes jepserem ini Yesusmana 
ga saaser-saasersusfer folbana, aam 
temawer Mafnana Uwa Sanbagirmana 
mesam bugufswebana. Yesus Jei Uwa 
Sanbagiri ga bala, "Uwa, Aamei Sanbakfe 
Aamei nwini winsi aaiserem ane ogiri 
aaiserem jebe. Ai Is enggam Ai bala 'Ase 

samfer gulbana.', aam temawer seyafter 
jeiserem Ai Ajes towas-towastababilirim, 
Aamei seyafter jeiserem Imes syawulsini 
angtane enggalaiserem jemniwer, 
angtane jener enggam aa jei gam 
gunurum, 'Aiba angtane tousaiserem, 
aiba jesam.' Jengga Aamei angtane ini 
jena aa jei gam onabertanaram, Aamei 
seyafter jeiserem ga Ijep ge saamisini. 
Bunar Uwa, Ai Is enggam Ai bala 'Ase 
samfer gulbana.', aam temawer Aamei 
jeiserem ba Ineram bili, ane ini Imna ga 
Is jem temawer saaser-saaserswebana." 

22 Ane Yesus angtane unggwanfer 
jep aaiserem ga balbabili, "Uwa Amna 
Jei tousaiserem seyafter As mesam 
kitulbono Abe. Angtane afa fas Ai As 
jam ne towaswebayan, jengga Uwa As 
Jentowai towaswebana. Ane angtane afa 
fas Uwa jam ne towaswebayan, jengga 
Ai Antowai towaswebana, ane angtane 
Ai Ajes destabaabilirim, ga jenefener ge 
towaswebili." 

23 Yesus ga irfwena, ane angtane Jei aa 
jei ne tikwebaatinennerem jei jetefener 
ga balbabili, "Ini imna is waakenfer 
sege folbamini, aam temawer aamei 

imsa domola bwembwema namwer ijesa 
domolaram. 

24 Ai ims towas-towastababili, nabi-nabi 
ane raja-raja fwatermanaiserem jei 
uskambar ga aa ge gubil enggalfe 
jeiserem jam ne domolf aamei namwer 
ijesa domolaram, jengga jei fas jam ne 
domolyan. Ane jei ga jam ne sarbisif 
aamei namwer ijesa sarbisinirim, jengga 
jei fas jam ne sarbisiyen." 

25 Jes jepserem guru Hukumu Nabi 
Musa aa jes tulistababilim aa jei 
towas-towastababuwenaram, jei ga jep 
fina enggalfe jei Yesus gam unggwasbaf 
jam tenebawefe, afa Yesus Jei waakenfer 
kese tamawolbana, afa fas. Jei Yesus 
ga enggam tenebana, "Guru, ai ga 
basas eyebili enggalfe, ai waakenfer 
gwelaiserem jamer abak-abaksus agam 
domolfe?" 

26 Yesus ga tamawolbana, "Nabi Musa 
jei bas tulisul Taterisi Uwa Sanbagirmana 
jeiserem jebe? Aamei taterisi jeiserem 
ifomfom towaswebili?" 

27 Angtane jeiserem Yesus ga 
tamawolbana, "Uwa Sanbagiri 
imnaiserem ga jetefener igam nesiktene 
ini ilemana seyafter gemerserem jeme, 


LUKAS 10.28 -30 545 


ane mafnana imna seyafter gemerserem, 
ane baabeta imna seyafter gemerserem. 
Ane angtane nafsiserem ga jam igam 
nesiktababili, aamei in ina gemer igam 
nesiktenerem." 

28 Yesus ga bala, "Aamei jes igam 
gutenaram jeiserem bunar. Ga jeiserem 
jeter is eyebili, ane aamei waakenfer 
gwelaiserem jamer abak-abaksus ga is 
domola." 

29 Jengga angtane jeiserem ga gunu 
jelem inibe, "Ai bai angtane nafsi enggam 
as jam ne towaswebafe, ai angtane 
nafsi ajam nesiktababiyen, taterisi Nabi 
Musa jep aa gemer tulisulum." Jewer 
ga jei Yesus gamjon ga tenebana, 
"Angtane nafsiserem ga fwersa ai ajes 
nesiktababife?" 

30 Yesus ga enggam tamawolbana, 
jega jei gas towaswena jam jes 
nesiktababiliserem: "Angtane 
Yahudimana aasaje ga iretya kota 
Yerusalemwer jamere kota Yerikoyo. Nel 
nenennabe, angtane komkomaiserem 
jei angtane Yahudimana jeiserem 
ga aane tebana. Jei fen mese apgal 
jigala seyafter jelemanaiserem ga aane 
komkomtabaibaasini. Ga aane safsaftana 

jamer tamtamsus. Ane neleber ga aane 
mirtetefala, angtane jeiserem ga amkom 
fom tere. 

31 Ane jes jepserem imam aasaje ga jep 
wofna nele jeiserem jebe. Jei angtane 
Yahudimana jeiserem jam aa galap 
damtanaram, jei ga jamfener ayebaanni 
nel eyewer. 

32 Angtane Yahudimana nafsiserem 
tewe Lewimana, jei mese nele jeiserem 
ga jep wofna. Ane ga jela tampata 
angtane jeiserem aa jep falaram, ane ga 
damtana, jeime jamfener ga ayebaanni 
nel eyewer. 

33 Jengga angtane ona Samaryamana 
ga sofwa nele jeiserem jebe, ane ga 
jela tampata angtane jeiserem jei 
aa jep falaram. (Bunar-bunarsus jes 
galapserem ga angtane Yahudimana ane 
angtane Samaryamana jei ga jena jam 
ne uskkamswemuwena.) Jengga angtane 
Samaryamana jei angtane jeiserem jame 
aa galap damtanaram, ini ga folbana 
angtane jeiserem jam batobafe, aam 
temawer jei ga jam nesiktene. 

34 Ane jei angtane Yahudimana jeiserem 
ga gwetmantaasini, ane bubwana ga 
wirtabaibene fo anggurume, ane ga 

gwebana minyakeme. Jewer ga bubwana 
jeiserem ga tafrebaibene fenbiteme 
jamere taban. Jei angtane jeiserem ga 
gaaranswena keledai jelemanaiserem 
jebe, ane ga aftafala jamere jena 
menetulsili angtane nafis tamnawer 
jelaiserem jei nomkef jep talaiserem 
jebo, ane ga aane waakentana. 

35 Jem gwirmer ga, jei doi perak naura 
ga terbene angtane jena jeiserem aa jei 
taabilirim jebe. Ane ga bala, 'Angtane 
aaiserem gase waakenta! Ane afa aamei 
doini nafsi jam is tambawulurum, ai ajep 
warautnaram aafe, doini ga isas gerbana 
fwayenfe."" 

36 Jepga Yesus taterisi jeiserem ga 
tabanulu, Jei guru jeiserem ga tenebana, 
"Angtane nawer-ningna jeiserem 
jemniwer, ga fwersaiserem angtane 
komkoma jei aa jes ne safsaftanaram, 
jei aa jei nesiktenerem?" 

37 Ga tamawola, "Angtane aa jes ne 
safsaftanaram, jei aa jei batobanaram, 
angtane jeiserem ga jes." Yesus ga bala, 
"Afa ga gam jes gemerserem, gase 
sofwe, ane ga is eyebili jes gemerserem!" 

38 Jewer ga Yesus ane Jei aa jei ne 
tikwebaatinennerem ga aa ge sofobili, 


LUKAS 10.39-11.1 548 


ane ga aa ge forobili tamnabe. Jes 
jepserem wini bosna ga Marta, jei Yesus 
ga tebana jem jenabe. 

39 Marta jelem osona jemna bosna ga 
Maria. Maria jei Yeusuem gwetmanap 
nwini, Maria jei taterisi Yesus aa jes 
nasbabilirim jei ga jes sarbabisini. 

40 Jengga Marta ini jemna jam janbili, 
ane ga bili jelem inibe, "Awelna amna 
jenap anesus, ai tumilgala anesusu 
ajes eyebaabili antowai." Jewer ga 
jei Yesusminibe ga jela, ane ga bala, 
"Tuhan, Aamke as Ijam domolyan ini 
amna as jam janbili? Oso amna jei ai as 
jam batobiyen, ai ga awelnabe antowai 
gwena. Jei jase bil jei ai as gangge 
batobi!" 

41 Yesus ga tamawolbili, "Marta, Marta, 
ini imna ke is jam janbili? Aamei enggam 
im gwena, jes igam taabitetna, gamjon 
jes igam taabitetna. 

42 Jengga igsusu ga daamfenna. Maria 
igsusu jeiserem mes sarbisini, angtane 
nafsi jam ne amsonbiyen jemniwer." 

1 1 1 Nunu nafsi jeme, Yesus Jei 

sembayanga ga Jem gwebana 
tampata nafsiserem jebe. Sembayanga 
aa galap tabantanaram Jam gwebalabe, 

angtane Jei aa jei ne tikwebaatinennerem 
daamfennaiserem ga bala, "Tuhan, ajon 
se towas-towastababi sembayangs 
gwebafe, Yohanes angtane jei aa jei 
ne tikwebaatinennerem aa gemer 
towas-towastababilirim sembayangs 
gwebafe." 

2 Jepga Yesus ga balbabili, "Aamei 
sembayang jam isa gwebanaram, 
ga enggam isa gwebana, 'Uwa, ai 
bunarsusfer Is enggam aya bala, 
angtane bosna Imnaiserem ga Isene 
gulbatena. Aamei abakefyan anggwabura 
seyafter gemerserem jem Sanbakfe ga 
Is gwena. 

3 Aamei nunu jeber-jeber tumilgala ap 
Is kitulmuwena. 

4Etam-etama kapka amna seyafter 
gemerserem ga Is wirtabaabili, gamjon 
jeiserem Ijam sarbistaabonyan, aam 
temawer ai kapkaiserem angtane 
abe aa jes ne eyeipminirim, jeiserem 
ai ajama borolmini, gamjon ajama 
sarbistaabonyan. Ase Ijam aftabifelyen 
unggwasbala kapkaiserem jebe." 

3Jepga Yesus ga Jei aa jei ne 
tikwebaatinennerem ga balbabili, "Aamei 
taterisi aaiserem jafner isa sarbisnenne 

ilem inibe: Afa ga enggam, angtane 
imniwer jam gam gwinaram jelem 
afelnem jenabe gwini nenennap, ane 
jelem afelna jeiserem enggam gam bala, 
'Am afelna, rotini nawer-ningna abas 
kitulbo nomkef. 

5 Am sarabosom aa jei sofwetyaram, 
namwer se foryal am jenabe, ane ai 
tumilgala fas jei ajem taayinfe!' 

7 Ane aamei ilem inibe aaiserem 
ga jafner isa sarbisnenne, afa jelem 
afelna jem jenap enggam gam 
tamawolbanaram, 'Safnant, jas warau! 
Aamei ibas forobitye amnibe? Pintunu 
ames matasini, ane ai tane amnaiserem 
jes mese ai jebar ajama tanna. Ai ajam 
irweyan ane apgal jigala fas is ajam 
gulbayan ibe.'" 

8Yesus gamjon ga balbabili, "Ane 
jewer ga fomfoma? Ai enggam Ai gunu, 
angtane jeiserem safe jem afelna, jei bai 
jam irwefe ane tumilgala jam gulbafe 
jebe. Jengga afa angtane jeiserem 
jam sefersweyan enggalfe jei jam 
aberwebafe, gam jega jelem afelna ga 
gam irwena, ane ga gam gulbana jebe 
apgal jigala jes gam aberweibenerem 
jelem afelna jeiserem jemniwer. 

9 Ga jem temawer, Ai aamei isa enggam 
Ai balbabili, Uwa Sanbagirminiwer ga 
jamer isa balwena, ane Jei ga is golmini 
ibe. Uwa Sanbagirminiwer ga jamer isa 
terelbili, ane Jei ga is eyeipmini jega 
aamei ijesa terelbuwenaram jeiserem ga 
isa domola. Pintunu Uwa Sanbagirmana 
ga jamer isa enentabaiwena, ane Uwa 
Sanbagiri Jei pintunu ip ga is gam 
tertemisiwitye. 

10 Angtane apgal jigala aa jei gam 
bilirim Uwa Sanbagirminiwer, jei 
gam domola aa jes gam bilirim. 
Angtane aa jei gam terelbilirim Uwa 
Sanbagirminiwer, jei gam domola jei aa 
jes gam terelbilirim. Angtane pintunu aa 
jei gam enentenerem, Uwa Sanbagjiri Jei 
pintunu gam terterbaasiwitye jebe. 

1 Aamei uwaf ijeya gwenaram, afa 
tane imna jigala jam gam aberwebilirim, 
aamke awas igama gulbana? 

12 Afa ayang sui gam aberwebili, aamke 
onggonggelengs igama gulbana? 

13 Ąamei angtane awelna kabwakfer 
jemanserem, jengga aamei tousa 
apgal jigala tane imnaiserem jep 
ga waakenater igama kitulmini. Uwa 
Sanbagiri, Uwa imna taman waaken-girip 

aa Jei nwinirim, Jei waakensusu imniwer, 
Jei Mafnana Jelemana gam golmini, 
angtane Jei aa jei gane balaram." 

14 Nunu nafsi jeme, Yesus Jei bwat 
kapka ga jem surbili angtaneminiwer, 
bwat kapka jam nasouyanaiserem. 
Bwat kapka jeiserem jame aa galap 
totintyerem, angtane jeiserem ga 
towaiwena jam nasowefe. Angtane 
unggwanfer jep ga aa ge bitbitwebili. 

15 Jengga angtane unggwanfer jeiserem 
afwenefener ga enggam ge gubili, 
"Belsebul jei sanbaka bwat kapka 
seyafter gemerserem jemniwer, ane jei 
baabeta Yesusfe ga jei gulbana, jega jem 
temawer Yesus ga bwat kapka jeiserem 
ga jem surbobili." 

16 Angtane nensa afweraiserem jei 
baabeta Yesusmana jam ne unggwasibef. 
Jega jem temawer, jei Yesus enggam 
ga aane bala, "Aamei bwembwem ap 
se eyeipmi enggalfe, ai agma towaswef 
Aameiba Uwa Sanbagirminiweram jela." 

17 Yesus Jei itana jemna mes 
towaswebaipmini, ane ga balbabili, 
"Angtane negara daamfennaiserem 
jep aa jei ge nwinbenerem, afa jei 
jam gangge syensyanwebilirim safna 

nafis-nafismer, ane safna jeiserem jei 
ga jena gane uskamswemini ane jei 

ga gangge erabana, negara jeiserem 
ga gam kabwaknowa. Ane angtane 
jena daamfennaber aa jei gangge 
nwinbenerem, afa jei seyafter jam 
gangge wokwakwebilirim ane jei ga 
gangge erabana, angtane jena jeiserem 
jep aa jei gangge nwinbenerem ga 
gangge kabwakswebili. 

18 Taman-giri bawasmanaiserem ga 
gemer jes gemerserem. Afa safna 
daamfenna jei jam gangge erabanaram 
safna afweraiserem jebar bawasem 
tamnabe, taman-giri bawasmana 
jeiserem ga gane kabwaknowa. Aamei 
enggam ima gunu ilem inibe, Belsebul 
jei baabeta jemna Ap mes gulbana 
enggalfe, Ai bwat kapka jem Agam 
surbobif. Afa ga gam, Belsebul jei safna 
afweraiserem bawasem tamnabe ga 
jebar gangge erabana. 

19 Afa Ai bwat kapka jam As surbobilirim 
Belsebulem baabeteme, afa ga gam 
jes gamserem, baabeta ga nanmana 
angtane aamei is jei ne onsobaabilirim, 
bwat kapka ga jem sene surbobili? 

Jei tousa jei bwat kapka fas jam ne 

surbobiyen Belsebulem baabeteme. 

Ga jem temawer, jeimba mesam ge 
towaswebili enggame, Ai bwat kapka 
Ajam surbobiyen Belsebulem baabeteme. 
Aamei is jei ne tikwebaatinennerem jei 
game aa jewer ge gubilirim, jei jena ga 
mes ne gweraasona aamei syefer ga ima 
nasowena Am temawer. 

20 Jengga Ai bwat kapka ga baabeta 
Uwa Sanbagirmanaiserem ga Ajem 
surbobili. Ga jem temawer aamei imsa 
towaswena nunu Uwa Sanbagjiri Jei 
aa jem nwinirim anggwabura seyafter 
gemerserem jem Sanbakfe mes fortya 
imnibe. 

21 Angtane baabetabara jei jena 
jelemana jam gam gaarabisnennerem 
ulumu yo ginna jeme enggalfe, apgal 
jigala jelem jenap aaiserem jam ne 
erbifelyen, waakenfer jeber gangge 
falbili. Jei ga enggam gam gunu, 'Ai 
ulumu ginnabara gam etersini, jega jem 
temawer ai waakenfer ga ai nwini.' 

22 Jengga angtane 
baabetabarsususerem jei jam gam 
fortyaram, jei angtane jena ulumu yo 
ginna jem aa jei gam gaarabisnennerem 
jebar ga gangge erna, ane angtane 

jeiserem jei jam gam tafernaram. 
Ane angtane baabetabarsususerem 
jei ulumu yo ginna jena aa jem gam 
gaarabisnennerem jeiserem ga gam 
amserentabana. Ane jei apgal jigala 
seyaftersus jena jeiserem jebe ga 
gam komkomtababisini, ane ga gam 
syentabaibene. Bawasa ga enggala, 
angtane baabetabara jena jelemana 
aa jei gam gaarabisnennerem jes 
galserem. Ane Ai ga enggala, angtane 
baabetabarsusu jeiserem jes galserem. 

23 Afa angtane As jam ne 
tikwebaatiyeneiserem, angtane 
jeiserem jei ginanggwana Amna. 
Angtane afa Ai As jam ne batobayanaye 
enggalfe angtane nensa Amnip gam 
jam betbetulfe, angtane jeiserem jei ga 
enggalf gane eyebili angtane Amniwer 
gam ge nunggirbef." 

“4Yesus Jei gamjon ga balbabili, 
"Bwat kapka angtane jame aa galap 
mirtetefalaram, bwat kapka jeiserem 
ga wofena ona serteraiserem jebe 
enggalfe tampata jep nwiniserem ga jes 
terelbili, jengga jei masef, tampata fas 
jam domolyan. Ga jem temawer, jei ga 

gutena, 'Ai gamjon jam age warau jena 
gwanan ai ajes miruluntum jebe.' 

25 Jej jame aa galap fornaram jena 
jeiserem jebe, jei jena jeiserem ga 
domola, jena jeiserem waakensusu, 
oltunu fas. 

26 Jepga jei ga sofna, bwat kapka 
ga tuju afweraiserem jes kitulnonofe, 
ane ga aftabifeltye. Bwat kapka afwer 
jeiserem jei kakalsusu jemniwer. Ane 
jepga jei seyafter ga aa ge kabwitena 
angtane jeiserem jem inibe, ane 
jep ga aa ge nwinbene. Angtane 
jeiserem gwela jemnaiserem gwanan 
jes jepserem je kapka, jengga gamjon 
aas jepserem gwela jemnaiserem je 
kabwak-kabwaksusu." 

27 Yesus ga gemer nasowena, angtane 
unggwanfer jeiserem jem nenennabe, 
wini aasaje Yesus uskambar ga bala, 
"Wini Aamei Is jei geresantam, ane 
momem Aamei Is jei tainwesantam, ini 
jemna waakenfer falbili!" 

28 Jengga Yesus ga tamawola, 
"Bunar, jengga angtane taterisi Uwa 
Sanbagirmana aa jei ne saribenerem, 
ane ga gam eyeibene, angtane jeiserem 

ini jemna waakensusfer ga jemanem 
sege folbamini." 

29 Jepga angtane unggwanfersus 
gamjon ga aa ge betwebili Yesusem 
gwetmanabe, ane Yesus ga gutena, 
"Aamei ijeya gwenaram namwer 
aa jep falaram, aamei angtane 
kabwaksusu. Aamei taterisi Amna 
As ijama onsoibeyen, ane aamei 
etam-etamawer ijama tikweyan. Aamei 
As enggam ima bala Ai bwembwems 
eyebif, jengga Ai Ajam eyebiyen. Aamei 
bwembwema daamfenna tefner isa 
domola, bwembwema fwater aa jei 
etamwelam Nabi Yunusminiwer. 

30 Jeiserem aa jei etamwebalam Nabi 
Yunusfe, bwembwema jeiserem mesam 
etamwel enggalfe, angtane kota Niniwe 
je aa jei ge nwinbelem jei gam ge 
towaswebif Uwa Sanbagiri Jei Nabi Yunus 
mes baftal. Jes gamserem bwembwema 
Ap jegme se etamwebafa enggalfe aamei 
namwer ijeya gwenaram aamei igama 
towaswef enggame Uwa Sanbagjiri Jei 
Amsam baftannunt. 

31 Fwater-fwatersus wini sanbakfe aa 
jei nwinim negeri Selatanminiwer, jei 
ga enggalf sofna bijaususube taterisi 

Raja Salomomanaiserem jeiserem gam 
sarbif. Taterisi jemna waakensusu, 

jei seyafter towaswel. Wi sanbaka 
jeiserem jei taterisi Raja Salomomana 
ga sarbil ane ga onsobil. Ane namwer 
aas jepserem Ai aare, Aiba igsusum Raja 
Salomominiwer. Jengga aamei namwer 
ijeya gwenaram, aamei taterisi Amna 
ijama onsobiyen. Jega jem temawer, 
nunu umwef jemserem Uwa Sanbagjiri 
angtane aa jem waksosisirim, angtane 
waakenfer eyebiliserem ane kabwakfer 
eyebiliserem, nunu jeiserem jeme wi 
sanbaka jeiserem terewer ibaner ga 
isa irwesa, ane aamei ga is balbabisi, 
'Aameiba angtane etam-etamabaram, 
etam-etama kapka imnaiserem je 
unggwanfersus.' 

32 Gwanan-gwanansus gamjon 
jepserem, angtane kota Niniwe je aa jei 
ge nwinbelem, jei aa galap ne sarbilim 
taterisi Nabi Yunus aa jes nasbilim, 
angtane Niniwemana ga aa ge tikwebil 
etam-etamawer, jei ga waakenaiserem 
ga jes ne eyebil. Ane namwer aas 
jepserem Ai aare, Aiba igsusum Nabi 
Yunusminiwer. Jengga aamei namwer 
ijeya gwenaram, aamei taterisi Amna 

imsa sarbili, jengga aamei etam- 
etamawer ijama tikweyan. Jega jem 
temawer nunu umwef jemserem Uwa 
Sanbagiri angtane aa jem waksosisirim, 
angtane waakenfer eyebiliserem ane 
kabwakfer eyebiliserem, nunu jeiserem 
jeme angtane kota Niniwemana jei 
terewer ga sege irwebisi ibaner, aamei 
ga isene balbabisi, 'Aameiba angtane 
etam-etamabaram, etam-etama kapka 
imnaiserem je unggwanfersus.'" 

33 Yesus Jei gamjon ga balbabili, 
"Angtane pelitana aa jei gam dutanaram, 
jei pelitana jeiserem jam syetasiyen, afa 
jei burwa gwonap jam gaataaniwiyen. 
Jengga angtane pelitana aa jam gam 
dutanaram, jei pelitana jeiserem tampata 
dwafennaber ga gam gaarantena nafa 
gam folbafe, jega angtane jenap aa jei 
gangge kabwitenaram jei nafa ga gane 
domola. 

34 Nwena imna ga lampunu galserem 
tifini imna seyafter gemerserem jebe. 
Afa nwena imna nafabara, tifni imna 
seyafter gemerserem ga is gam ge 
nafabarswebamini. Jes gamserem 
aaiserem jegme gemer, afa aamei 
taterisi Uwa Sanbagirmana jam isa 

taabilirim, ane taterisi jeiserem ga isa 
onsobili, gam jega aamei nafaber ga 
isa gwena. Jengga afa nwena imna is 
jam sege kabwakswebaminirim, tifni 
imna seyafter gemerserem ga isege 
gwinibersweipmini. Jes gamserem 
aaiserem jegme gemer, afa aamei 
taterisi Uwa Sanbagirmana ijama 
taabiyen, ane ijama onsobiyen, aamei 
gwiniber ga isa gwena. 

35 Ga jem temawer, ga seger- 
segermer aamei in ina waakenfer isa 
gaaramisnenne, jega enggalf aamei 
nafaber gam isa gwena, ane aamei ijama 
gweyan gwinibe. 

36 Afa aamei taterisi Uwa Sanbagirmana 
seyafter jam isa taabilirim, ane ga 
isa onsobili, ane aamei taterisi nafsi 
bastowaifer ijama taabiyen, gam jega 
aamei nafaber ga isa gwena. Nafap 
gwela jes gamserem, lampu nafa 
gamserem imnibe." 

37 Yesus Jame aa galap tabanwenaram 
jam nasowelabe, angtane safna 
Farisimana Yesus ga bala Jam twenfe 
jem jenabe. Jepga Yesus ga kautena jem 
jenabe enggalfe gam twenf. 

38 Angtane safna Farisimana osiri 
agama jemna ga enggam, angtane jam 
twenfe gwanan ga tafas gam wirsona, 
jengga Yesus Jei tafna Jam wirsoyan 
Jei nalef Jam twenyan. Angtane safna 
Farisimana jeiserem jame aa galap 
damtanaram Yesus Jei tafna Jam 
wirsoyan, jei ga bitbitwena. 

39 Ga jem temawer Tuhan Yesus 
angtane safna Farisimana jeiserem 
ga bala, "Bunarsus aamei angtane 
safna Farisimana, aamei numu 
daamfenna diwir mese ane pirin 
galserem, duruwerfener gane wirulu, 
jengga aaremap je oltunuboro. Aamei 
osiri imnaiserem waakenfer igama 
onsobili enggame, aamei tafna ga jam 
igama wirtabaabili, jengga ini imna is 
uskamer gangge folbamini, ane ini imna 
kapkaiserem buguf imnibe. 

40 hamei angtane teisyena! Aamke 
ijama towasweyan enggame Uwa 
Sanbagiri Jei tafna yo tifni imna sagap 
aaiserem Jei is mesam eyebaipmini, ane 
Jei mese Jeimba ini imna ane tifni imna 
orolap aaiserem Jei is mes eyebaipmini? 

41 Diwiri yo pirni imna jeiserem jep 
aa jei ge falbitonom, jeiserem angtane 

galgalyenaiserem jep isa kitulmini, jega 
jes gemerserem ini imna is ga sege 
waakenswebamini. 

42 Aamei angtane safna Farisimana, 
galap kapka unggwandusa is etamwemisi 
ibe! Aamei Hukumu Nabi Musa aa jes 
tulistababilim, Hukumu jeiserem ga 
ima onsobili. Ane safe Hukumu Nabi 
Musamana jam guyon, aamei bumbunu 
ijeya damtabilirim, bumbunu jeiserem 
ga ima syentabaabili, ane afwer Uwa 
Sanbagirf ga ima kitulbono. Jengga 
aamei kabwaksususerem ga ijesa 
eyeipmini angtane nafsiserem jebe, ane 
aamei Uwa Sanbagiri ijama nesikteyen. 
Kabwakfer eyebiyeneiserem angtane 
nafsiserem jebe, ane Uwa Sanbagjiri ga 
jam igama nesiktene, jeiserem ga igsusu 
aamei ijesa eyebife, ane bumbunu 
jeiserem afwer ga isa kitulbono Uwa 
Sanbagirfe. 

43 Aamei angtane safna Farisimana 
galap kapka unggwandusa is etamwemisi 
ibe! Aamei in ina igama tetena. Ini imna 
kapka ga engganm, ini imna unggwan-gjiri 
ga is enggalf ge folbamini, aamei kursini 
angtane sanbakmanaiserem jep igama 
nwinfe, jena angtane Yahudimana aa 

jep betwebuwefaram jebe. Ane ini 
imna saaser-saasera ga enggalf is 
gangge folbamini angtane pasarap aa jei 
gangge wofobilirim, jei enggam isa gane 
balbabife, 'Gwinibener angtane sanbak.' 

44 Galap kapka unggwandusa is 
etamwemisi ibe! Aamei ga enggala 
bitisi jam syawulsili galserem. Angtane 
aa jei gangge wofebilirim bitisi jam 
syawulsiliserem jem sagabe, jei jam ge 
towaswebiyen jei bitisip ge wofobili. Jes 
gemerserem aaiserem jegme gemer, 
aamei taterisi kapka ijesa eyebilirim 
ga ijama syawulsini, ane angtane jam 
ge towaswebiyen enggame aameiba 
angtane kapkam." 

45 Guru daamfenna Hukumu Nabi 
Musa aa jes tulistababilim aa jei 
towas-towastababuwenaram, jei Yesus 
ga bala, "Guru, Aamei jes Igam 
nasounaram, Aamei ai mese as Igemer 
imei-imeitababili." 

46 Yesus ga tamawolbana, "Aamei 
guru-guru Hukumu Nabi Musamana 
ijeya towas-towastababuwenaram, galap 
kapka unggwandusa is etamwemisi ibe! 
Aamei Hukumu Nabi Musamana ima 
nasipmuwena angtanefe, ane aamei 

taterisi angtanemana jes mese ga ima 
nasipmuwena. Aamei ga enggam ima 
nasipmuwena, angtane ga nawersamer 
sene tikwemitini, jengga angtane masef 
ne unggwasbili seyafter jeiserem jam 
tikwebitife. Ane aamei iner bastowaifer 
fas ijama batobaabiyen, jega angtane 
seyafter jeiserem ga sene tikwebitini 
aamei ijesa bilirim. 

47 Galap kapka unggwandusa is 
etamwemisi ibe! Asal-asala ilemana jei 
nabi fwatermana mesam munbobil. Ane 
namwer aamei bitis jena waakensusu yo 
unggwandwasusu ga ima eyebaipmini 
toneme, bitisi nabi jeiserem jem tarnabe. 

48 Aamei ijewera eyebilirim, aamei 
iner ima balbabili enggame, 'Asal-asala 
nemna aa jes ne eyebilim jei waakena.' 
Asal-asala imna jei nabi fwatermana jam 
ne sarbabiyen, ane ga aane munbobil. 
Aamei asal-asala imna galserem, aamei 
bitis jena waakena ga ima eyebili, jengga 
aamei mese nabi fwatermana aa jes ne 
bilim, jeiserem aamei ijama sarbabiyen. 

43 Jega jem temawer, Uwa Sanbagjri 
seyafter aa jes towaswebabilirim, Jei 
ga enggam gunu, 'Ai nabi ibirmi ane 
rasulu mese As baftabisi jemnibe. Afwer 


LUKAS 11.50-52 565 


ga sene munbobisi, ane afwer ga sene 
tamtamtababisi.' 

30 Ga jem temawer Uwa Sanbagiri Jei 
angtane namwer aa jei naawenaram se 
tamtamtababisi, nabi seyafter gwanan 
aa jewer ne munbobilim jem temawer, 
Uwa Sanbagiri ogiri aaiserem jam aa 
galap eyebalam, 

31 Habel aa galap ne munbolom jes 
jepserem ga jep towaiwel, maga gemer 
ne munbobuwel, jamere umwef Sakarya 
aa galap ne munbolom jebo. Sakarya 
jei jep ne munbol sitawer Jena Uwa 
Sanbagirmana, aawer ga mejana Uwa 
Sanbagirmanaiserem ga jem nenennap 
ne munbol. Ai bunarsusfer ims towas- 
towastababili, aamei ijeya gwenaram 
namwer aa jep falaram, Uwa Sanbagjiri 
ga is tamtamtababisi, nabi seyafter aa 
jei ne munbobilim jem temawer. 

32? hamei guru-guru Hukumu 
Nabi Musamana ijeya towas- 
towastababuwenaram, galap kapka 
unggwandusa is etamwemisi ibe! 
Aamei taterisi Uwa Sanbagirmana 
kabwakfer ima towas-towastababili, ane 
jega jem temawer ini angtanemana 
ijeya sarbaipminirim, ini jemna jam 

ferwetiyeneiserem enggalfe taterisi Uwa 
Sanbagirmana waakenfer jewer gam 
sarbif. Aamei taterisi Uwa Sanbagirmana 
iner ijama taabiyen, ane angtane 

aa jei gam gunurum jei taterisi Uwa 
Sanbagirmana jam ne taabife, aamei 
angtane jeiserem ga ijama uftabili, ane 
jei taterisi Uwa Sanbagirmana jam ne 
taabiyen." 

53 Yesus tampata jeiserem aa galap 
mirultefalaram, guru-guru Hukumu 
Nabi Musamana aa jei ne towas- 
towastababuwenaram, ane angtane 
safna Farisimanaiserem jes mese, jei 
Yesus uskambar ga aane nasbana. Ane 
jes jepserem jei ga aa towaiwena Yesus 
uskambar ne teneba-tenebawena taterisi 
nenes-nensaiserem jem temawer, 

>4 enggalfe jei Yesus jam ne 
unggwasbaf. Afa Yesus taterisi 
syefer jam se nasbabilirim, angtane 
jeiserem enggam ga sege gubili, "Yesus 
Jei kapka." 

1 2 1Jes galapserem angtane 

unggwanfersusu ga aa ge 
betwebili, ane jena ga jam ne 
bafsonanna jamer jei ga jena tufap ne 
juminenne. Yesus gwan ga angtane 


LUKAS 12.2-4 567 


Jemna aa jei ne tikwebaatinennerem 

ga jes balbabili, "Aayai, aamei gwela 
angtane safna Farisimanaiserem je 
safnant ijama onsoipmiyen. Angtane 
safna Farisimana ga angtane akar- 
akarem aa jei naawenaram. Jei taterisi 
aa jes gane nasbabilirim, angtane 
taterisi jeiserem enggam gane balbabili, 
taterisi jeiserem ba waakenam. Jengga 
ini jemna kapka, jei kapkaiserem jes 
gane eyebili. Jewer ga aamei taterisi 
jemna seger-segermer isa sarbaipmisini, 
jega aamei kapkaiserem ijama eyebiyen. 

2 Angtane akar-akarem aa jei 
naawenaram, seyafter basyamer 
jam eyebiliserem ane basyamer 
nasoulaiserem, seyafter jeiserem 
angtane ga sene towaswebisi. 

3Ga jem temawer, aamei ijesa 

bilirim gwineme, jeiserem ga sene 
sarbisi gwereme. Ane aamei ijesa 
nastebunnurum angtanem imwanabe 
mwona jam matasiliserem jebe, taterisi 
jeiserem ga sene nasbinense angtane 
unggwanfer jem tarnabe." 

4Yesus Jei gamjon ga balbabili, "Am 
afelen mesna, Ai ims balbabili, angtane 
safnant ijama erebaabiyen. Angtane tifni 

imna tefner is jei gane munbobiliserem, 
jengga jei uwu imna fas is jam ne 
munboipmiyen. 

> Ai isa As ge saamisini ibe, aamei 
ijesa erebiliserem. Aamei Uwa Sanbagjiri 
tefner isa erebene, aam temawer Jei 
tifni imna samfer jes se munbobili, 
ane Jei baabetabara uwu imna is 
firtabaipmuniwili taman tokwagiribe. 
Bunar, Ai ims balbabili, aamei ga Uwa 
Sanbagjiri tefner isa erebene. 

5 Junu tafna gwiri bastantowaisusu sene 
jualtababili hargana ga enggam doini 
naura bastowaisususerem. Safe gam 
jes gamserem, junu safe daamfenna 
Uwa Sanbagjiri Jei junu jeiserem jam 
dirinswebayan. 

7 Jengga jetefeneryan, Uwa Sanbagiri 
Jei nabal safna im dukabe, Jei 
seyafter mesam eterbaabili. Ga jem 
temawer, safnant aamei angtane 
ijama erebaabiyen. Uwa Sanbagiri Jei 
uskambarsus imse gerebaabisnenne, 
junu bastantouya unggwanfer jeiserem 
jemniwer." 

8Yesus Jei gamjon ga balbabili 
enggame, "Ai ims balbabili, angtane 
afa enggam aa jei gam gunurum 

angtanem tarnabe, 'Yesus Jei am 
Sanbaka.', Ai As bala malaikata Uwa 
Sanbagirmanaiserem jem tarnabe, 
'Angtane aaiserem jeiba Amnam.' 
9 Angtane afa enggam aa jei gam 
gunurum angtanem tarnabe, 'Yesus 
Jei am sanbakyan.', Ai malaikata Uwa 
Sanbagirmana jem tarnabe enggam As 
bala, 'Angtane aaiserem jei Amanyan.' 
l0Taterisi kapka angtane aa jes gane 
nasbabilirim Am temawer, Ai Tane 
Angtanemana, Uwa Sanbagiri Jei etam- 
etama jeiserem gam wirtabaipmisini. 
Jengga angtane Mafnana Uwa 
Sanbagirmana Jem temawer nimnafer 
aa jei gam nasbilirim, Uwa Sanbagiri Jei 
etam-etama jeiserem Jam wirulboyon. 
11 Aa aamei is jam sene aftabifelerem 
jena angtane Yahudimana aa jep ge 
betwebuwefaram jebe, afa angtane 
sanbakem tarnap enggalfe aamei is gam 
ne tenebaabuwefe, aamei safnant ijama 
ereyen ijesa nasbiliserem jem temawer. 
Ane aamei ijama ereyen enggalem 
temawer, 'Ai fomfom as tamawolbana, 
angtane ai as jei ne tenebaabuwenaram.' 
1? hamei ijama ereyen, aam temawer 
jes jepserem aamei ijesa nasbiliserem, 

Mafnana Uwa Sanbagirmanaiserem 
Jei ula jeiserem ga is Jener se 
towas-towasulmini." 

13 Angtane unggwanfer jeiserem 
jemniwer, angtane daamfenna aasaje 
Yesus ga bala, "Guru, uwa amna mes 
tere, galgala jemna mes mirtebitefala. 
Aamei aya amnaiserem jes bal jei 
galgala jeiserem gangge syentabaabi, ap 
ga as afwer se kitulbono." 

14Yesus ga tamawolbana, "Am afelna, 
Ai As nane destabana im sanbakf nwinf 
enggalfe, afa galgala imna jeiserem gam 
syenulmif?" 

15 Jewer ga Yesus angtane seyafter jep 
aaiserem ga balbabili, "Aayai! Aamei ina 
ga jam isa gaaramisnenne, jega ini imna 
is jam ge folbamiyen galgalminipfener, 
ane jam taabifefeneryan, aam temawer 
gwela waakena angtanemanaiserem fas 
jam teyan galgalminiwer, safe galgala 
jemna unggwanfer." 

16 Jepga Yesus seisya taterisi aaiserem 
ga nasbili, "Angtane aasaje galgalabara. 
Angtane jeiserem ona jemna nananisi ga 
uskambarsus. 

17 Angtane galgalabara jeiserem ga 
gunu jelem inibe, 'Tampata gamjon ga 

fas enggalfe, ona amnaiserem jemna 
nananisi ai ajep waakentababisife. 
Gamjon ga fomfom as eyebili?' 

18 Ane jei gamjon jener ga gunu, 

'Ai enggam as eyebili. Gudanga 
amanaiserem ga jam as kwirtabaabisini, 
ane gamjon ga as eyebaabili, 
unggwandwasfer. Jepga nananisi amna 
seyaftersus ga as waakentababisini, ane 
galgala amna afweraiserem jes mese. 

19 Jeiserem taban, ai aner an ana ga 
as bala, apgal jigala amna jame ase 
uskambarsus ge falibene, ane apgal 
jigala jeiserem fas jam ge barwebiyen 
jamer tahunu ane-anesus. Ai namwer 
jafner as gwesini, ane ga as twenwena 
masara gamserem, ane as domola gwela 
saaser-saasera.' 

20 Jengga Uwa Sanbagiri Jei angtane 
galgalabara jeiserem ga bala, 'Wai, 
aamei angtane teisyena! Gwini namwer 
aaiserem aamei jemer is tere. Ane 
ga nane se domola apgal jigala 
seyafter jeiserem aamei ilefefener ijes 
menetababisinirim?'" 

21 Taterisi jeiserem taban, Yesus ga 
balbabili, "Jeiserem ga jese etamwemini 
angtane seyafter gemerserem aa 

jei gam unggwasaram galgalabar 
gwefe enggalfe tifni jelemanaiserem 
jem temawenefener, jengga jei fas 
jam unggwasyan igsususerem Uwa 
Sanbagirem nwenabe." 

22 Jepga Yesus ga Jei aa jei ne 
tikwebaatinennerem ga balbabili, "Ga 
jem temawer, ini imna is basangge 
eseswebaminirim tumilgala ijesa 
tumiliserem jem temawer jem gwefe! 
Ini is basangge eseswebaminirim fenem 
temawer tifinmana! Tumilgala ane fen 
igi jemna ga bastouya. 

23 Uwa Sanbagiri Jei mafnana yo tifni 
is mesam tetmini, mafnana yo tifni igi 
jemna ga unggwandwasusu. Afa Uwa 
Sanbagiri Jei mafnana yo tifni ip is jam 
tetmiliye, gam jega Jei bunarsusfer 
tumilgal mese fen is kitulmini ibe. 

24 Ju fiwar sa damdamtaasi waakenfer! 
Jei twam tanna jam tonolyan, jei nanna 
jam tasoyan, jei tumilgala titiki fas. 

Jei bastouya, jei igyen, jengga Uwa 
Sanbagiri Jei tumilgala junu jeiserem jep 
mes kitulmini. Aamei unggwan-gwana, 
aamei igsusu juminiwer, Uwa Sanbagiri 
Jei bunarsusfer ise tainbili. 

25 Angtane ini jam eseswebalaiserem, 
jei gam aa jewer eseswebanaram, jei 
gwela jelemanaiserem jei fas jener jam 
bwalewulyon nunu daamfenna jeme. 

26 Afa aamei gwela ilemana fas 
ijama bwaletababiyeneye nunu 
daamfennaiserem jeme, jeje bafa aamei 
ga ini isege eseswebamini tumilgala yo 
fene jem temawer? 

27 Bunga es sa damdamtababisi! 

Jei jener gam gane kokosa, jengga 

jei awelnap jam naaweyan, jei fene 
jam ne eyebaabiyen. Raja Salomo, 
angtane sanbagiri fwatermana, jei 
angtane igiserem, doini jemna ga 
anesus, ane fene jemna ga waakensusu. 
Jengga Ai ims towas-towastababili, 
bunga ese waakensususerem fene Raja 
Salomomanaiserem jemniwer. 

28 Sasfan je igyen, nei namwer neya 
domola, jengga abakferyan je tokwanap 
gam fasawola. Safe gam, Uwa Sanbagiri 
sasfana waakenfersus eyebaabili. Afa ga 
gam, Uwa Sanbagiri Jei aamei is gase 
gerebaabisnenne waakenfer, fene ip 
gase kitulmini. Fomfoma game, aamei 
Uwa Sanbagiri bastantowaifefener ima 
tebana! 

29 Ini imna safnant jeber-jeber is jam 
ge jenbamiyen tumilgala aamei ijesa 
tumiliserem jem temawer. Aamei ini 
imna is jam ge eseswebamiyen seyafter 
jeiserem jem temawer. 

30 Angtane Uwa Sanbagiri jam 
tebayanaiserem, ini jemanem ge 
eseswebamini seyafter jeiserem jem 
temawer. Uwa imna Jei tousa enggame 
aamei seyafter jeiserem ijesa bilirim. 

31 Jengga aamei aaiserem ga uskambar 
isa terelbili, fomfoma aamei Uwa 
Sanbagirem gwonap ijama nwinfe, jega 
Uwa Sanbagiri im Sanbakfe gam nwinf. 
Jepga Uwa Sanbagiri Jei aamei ijesa 
balbabilirim ga is kitulmini ibe." 

32 Yesus Jei angtane Jei aa jei ne 
tikwebaatinennerem ga jes towas- 
towastababili enggame, "Aamei safe 
angtane unggwanferyan, aamei ipsama 
ernerem, aam temawer Uwa imna Jei 
ini saaser-saasera waakenaiserem is 
jam golmife ibe. Aamei Uwa Sanbagirem 
gwonap isa gwena, Uwa Sanbagiri Jei im 
Sanbakf gwena. 

33 Jigal-jigala imna ga jam isa 
jualtababili, ane doini jeiserem ga 
angtane galgalyenaiserem ga jep isa 

kitulmini. Aamei jeber-jeber ga jes isa 
eyebili waakenaiserem jes galserem, 
ane Uwa Sanbagiri Jei fwaina imna 
waakenaiserem taman waaken-girip 

is gas dupdupbulmini. Apgal jigala 
taman waaken-girip jeiserem fas jam 
ge barwebiyen. Angtane komkoma jam 
gwetmanwebayan, ane bingini galgala 
jam ne tombaabiyen. 

34 hamei waakensusu jes gemerserem 
ga gemer isa eyebili, aam temawer 
igsususerem imna is jep gangge 
falipminirim, ini imna ga is jep gam ge 
folbamini." 

35 Yesus Jei gamjon ga balbabili, "Aamei 
ga jam isa menetababisiwena. Fene 
awelna jebar gwelaiserem jam isa 
kabwabuwena, ane lampunu imna ga is 
gemer sege erteipmisini. 

36 Aamei ga gemer isa eyebili 
angtane awelna angtanefe aa jei ne 
gweyibenerem jei gemerserem, angtane 
aa jei ne fibanaram angtane sanbaka 
jelemana jase warautnaram masar 
tarnawer. Angtane sanbaka jemna jame 
aa galap fortyaram, jei pintunu ga 
enentene, jei pintunu tatarfer ga gane 
tertesiwitye. 

37 Afa angtane sanbaka jem jenap jam 
gam fortyaram, ane angtane awelna 
jemna aa jei ne gweyibenerem ga gam 
damtabili jei jam ge tabayan, jengga 
jei gemer gam ge gaarabisini, angtane 
awelna aa jei ne gwebilirim ini jemna 
ga aa ge saaser-saaserswebamini. Ai 
bunarsusfer ims towas-towastababili, 
angtane sanbaka jemna jeiserem jei 
ga fene awelnap jebar gwelaiserem 
ga kabwabili, ane jei ga gam balbabili 
jam nwintef enggalf gam twenfe, ane 
tumilgala ga kitulmini angtane awelna 
jemna aa jei ne gweyibenerem jebe. 

38 Angtane sanbaka jeiserem jei 
safe gwini nenennap gam fortya, afa 
jei angtane awelna jemna aa jei ne 
gweyibenerem ga jam gam damtabilirim 
jei mes ge menetwebisini, angtane 
awelna aa jei ne gweyibenerem ini jemna 
ga aa ge saaser-saaserswebamini. 

39 Jengga aaiserem gasa sarbi: Afa 
angtane jena jam jJemanserem jei jam 
gam towaswenaram enggame, jema 
ga enggammer angtane komkoma 
gase fortya, jei jena jelemana ga gam 
gaarabisnenne, jega angtane komkoma 

masef ga gam unggwasa jenap jam 
kawetefe. 

40Ga jem temawer, aamei mese 
aamei ga jam isa menetwesiwena, 
aam temawer aamei jema ijama 
towaswemiyen, jema Ai Tane 
Angtanemana Ai Ajep fortyaram." 

41 Petrus Yesus ga tenebana, "Tuhan, 
Aamei seisya taterisi jeiserem ke 
apfener nasipmini, afa angtane seyafter 
gemerserem jep mese?" 

42 Yesus ga tamawolbana, "Angtane 
awelna nafsiminip waakenfer aa jei gam 
gwebilirim ane jei gam towaswena, jei 
ga fom gam eyebili? Angtane jeiserem 
jei ga aas gamserem ga gemer gam 
eyebili: Angtane sanbaka jemnaiserem 
jei awelna aa jeman gam gweyibenerem, 
angtane sanbaka jeiserem jei jam aa 
jep gam sofnaram, jei angtane awelna 
waakenfer aa jei gam gwebilirim angtane 
afweraiserem jemniwer, angtane 
jeiserem ga gam gaartena enggalfe 
jei dwakfe gam nwinf, jelem afelen 
mesna afweraiserem jemniwer. Angtane 
dwakfe aa jei gam nwinirim jeiserem, jei 
tumilgala angtanemana afweraiserem 
nunu jeber-jeber gam golmini. 

43 Ini jemna waakenfer gam folbana, 
angtane sanbaka jemna jam gam 
warautnaram, ane jei gamjon gam 
damtana angtane dwakfe aa jei gam 
nwinirim jeiserem, jei aa jes gam 
bilibenerem ga jes gam eyebili. 

44 hi bunarsusfer ims towas- 
towastababili, angtane sanbaka 
jeiserem jei angtane ga jes gam 
gaartena gamjon, jega jei dwakfe gam 
nwinf enggalfe, angtane sanbaka jemna 
seyafter aa jes gam damtabilirim, apgal 
jigala jeiserem jei gam gerebaabisnenerf. 

43 Jengga aaiserem ga ilem iniber isa 
sarbisnenne jafner: Angtane dwakfe aa 
jei gam nwinirim jeiserem, afa jelem inip 
kapka enggam gam gunurum, 'Angtane 
sanbak amna jei gemerje abaka jei 
gamjon gase warautna.' Ane jei angtane 
awelna aa jei ne gwebilirim afwer jei 
gase towaitababili jam safsaftababife, 
wi mese anggwa. Ane jei tumilgala 
unggwanfer gase tombaabili, ane 
fo anggur se telbebili jamere jei se 
mabukswena. 

46 Angtane dwakfe aa jei gam 
nwinirim jeiserem nunu yo jema 
jam towaswemiyen, angtane 

sanbaka jelemana jei gamjon jem 
waraunalaiserem. Ane gamjon 
waraunala jepserem, jei angtane dwakfe 
aa jei gam nwinirim jeiserem gase 
safsaftana jamere tamtamsus, ane ga 
baftana taman angtane Uwa Sanbagiri 
jam tebayanaiserem ga jep. 

47 Angtane awelna aa jei gam gwebilirim 
angtane sanbakaiserem jemnibe, afa 
jei jam gam towaswebilirim angtane 
sanbaka jemna jeiserem jei aa jes gam 
bilirim, jengga jei jam menetulsiyen 
ane fas jam eyebiyen angtane sanbaka 
jelemana aa jes gam bilirim, angtane 
jes galserem jei uskambarsus gane 
safsaftana. 

48 Jengga angtane aas galserem jei 
bastowaifer ga sene safsaftana: angtane 
jam towaswebiyeneiserem angtane 
sanbaka jelemana aa jes gam bilirim, 
ane jei syefer gam eyebili. Afa Uwa 
Sanbagiri Jei angtanefe apgal jigala 
bastowaifer gam gulbanaram, angtane 
jeiserem jei awelna Uwa Sanbagirmana 
gase gweyibene. Ane afa Uwa Sanbagjri 
Jei angtanefe apgal jigala unggwanfersus 
gam gulbanaram, angtane jeiserem 

jeime awelna Uwa Sanbagirmana 
unggwanfersus gam gweyibene." 

49 Yesus Jei gamjon ga balbabili, "Ai 
enggalf Ai fortya, tokwana Agam suranf 
ogiri aaiserem jebe. Ai Alem inip enggam 
Ai gunu afa tokwana jeiserem jam sene 
ertenerem! 

50 Ai tamtamtala uskambarsus galap 
ga As domola. Jeiserem nalefe gwanan 
jam tabanwebiyen, ini Amna As jam 
siginswebana. 

31 hamei ilem inibe enggam ipsama 
gunurum, 'Yesus Jei enggalf fortya 
ogiribe, angtane waakenfer gam naawer, 
jei jam ge erabayan.' Fas, gamyan. Ai 
ims towas-towastababili, Ai ga enggalf Ai 
fortya angtane Agam waksosif. Angtane 
afweraiserem jei Amsene tebana 
waakenfer, ane angtane nafsiserem jei 
Ai As jam ne tebayan waakenfer. Jega 
jem temawer angtane waakenfer Ai As 
jei ne tebalaiserem, ane angtane Ai 
As jei ne tebayanaiserem jei ga sege 
erabasa Am tikwebaatilem temawer. 

5? Namwers towaiwena, angtane tafna 
gwiri jena daamfennaber aa jei gangge 
nwinbenerem, anggwa mese wi tane, jei 


LUKAS 12.53 - 56 581 


jenjen ga gangge erabana, nawer-ningna 
jei nauraiserem jebar gangge erabana. 

53 Uwa jei tane girtowai jelemanaiserem 
jei jebar gangge erna, ane tane 
girtowaiserem jei jetabar gangge erna. 
Iye jei tane yafontowai jelemanaiserem 
jei jebar gangge erna, ane tane 
yafontowaiserem jei eneber gangge 
erna. Ginaudusa jei ginautouyabar jei 
jebar gangge erna, ane ginautouya jei 
ginaudusaiserem jei jebar gangge erna." 

34Yesus angtane unggwanfer ga 
balbabili, "Aamei omyana jame igalaba 
domsobanaram gwer kautalawer, aamei 
jes jeberserem ga enggam ima gunu, 
'Arouwa se nyentya.' Ane bunarsus 
arouwa se nyentya. 

>> Ane nindaya sarsara jame igalaba 
ensobanaram gwer anggasyela 
taasfolawer jewer jam gane gwebana, 
aamei ga enggam ima gunu, 'Gwere 
sarsarsusu se jere.' Ane bunarsus gwere 
sarsarsusu. 

56 fameiba angtane akar-akarem 
ijeya gwenaram! Afa aamei winsi jam 
igama damtanaram, aamei ga igama 
towaswena enggame arouwa se nyentya, 
afa gwere sarsar se jere. Afa ga gam 

jes gamserem, jeje bafa bwembwema 
namwermanaiserem Uwa Sanbagjiri 
aa jes eyebilirim, aamei ga fas ijama 
sarbabistaabonyan?" 

37 Yesus Jei gamjon ga balbabili, "Jeje 
bafa aamei infentowai bai ijama bilyen 
ilem inibe bunarsusfer jes eyebiliserem 
ga fwersa? Waakena jam eyebiliserem 
ga aas: 

58 Afa angtane enggam jam is gam 
balaram, 'Aamei kapka gam eyebili.', 
ane jei aamei ga is aftafaltya angtane 
sanbagirminibe, angtane aa jei gam 
balaram angtane afa waakenfer 
eyebiliserem afa kabwakfer eyebiliserem 
jemnibe, jega enggalf taterisi jeiserem 
gam borolf angtane jeiserem jebar, 
afa ga gam jes gemerserem, aamei 
nomkef nel nenennap ijep ge sofnaram, 
taterisi jeiserem ga jep is ge borola. 
Afa taterisi jeiserem fas ijam ge 
borolyanaye, angtane aamei is jei 
balaram, 'Aamei kapka gam eyebili.', 
angtane jeiserem aamei ga is jei se 
gera angtane sanbagiriserem jemnibe. 
Angtane sanbagiri jeiserem jei aamei ga 
is jei se gera polisiminibe, ane aamei 
bwiyip ga isene gaataantena. 

59 Ai ims towas-towastababili, aamei 
jeber is nuniton jamer aamei doini 
seyafter angtane sanbaka jeiserem aa 
jes mwangbanaram, doini jeiserem ga 
jam is gera." 

1Jes jepserem angtane 

1 3 afweraiserem Yesusfe enggam ga 
aas ne nasibene, "Angtane Galileyamana 
afweraiserem jei apgal jigala Uwa 
Sanbagirfe aa galap ne kitulbonontom, 
jes galapserem Gubernur Pilatus jei 
angtane jeiserem ga munbobilint." 

“Yesus ga balbabili, "Ilem inip 
enggam ipsama gunurum, 'Angtane 
Galileyamana jeiserem jes gamserem aa 
gemer ne munbobilintim, aam temawer 
angtane Galileyamana jeiserem etam- 
etama jemna unggwanfersus angtane 
Galileyamana seyafter afweraiserem 
jemniwer.' 

3Fas, gamyan! Etam-etama jemna 
unggwanferyan angtane nafsiserem 
jemniwer. Jengga Ai ims towas- 
towastababili, afa aamei ijama 
irweyanaye etam-etama imnaiserem 
jewer, aamei seyafter aafer-aafer ga isa 
tere angtane Jjeiserem jes gemerserem. 

4Jes gemerserem aaiserem jegme 
gemer, angtane delapan belas jena 
bubwaldusa aa galap ne eyebilintim 
enggalfe kota Siloam jewer gam 
gerebaasnenef, jena bubwaldusa 
jeiserem angtane delapan belas jeiserem 
jem sagap ga jenant, ane angtane 
jeiserem ga jubobili, jamer futu. Aamei 
ilem inip enggam ipsama gunurum, 
'Angtane jeiserem aa jei ge terbilirim, 
etam-etama jemna unggwanfer etam- 
etama angtane seyafter afweraiserem 
jemniwer aa jei ge nwinbenerem kota 
Yerusalem je.' 

>Fas, gamyan! Jengga Ai ims 
towas-towastababili, afa aamei ijama 
irfweyanaye etam-etama imnaiserem 
jewer, aamei seyafter aafer-aafer ga isa 
tere angtane jeiserem jes gemerserem." 

6Jewer ga Yesus seisya taterisi 
aaiserem ga nasbili: "Angtane aasaje 
jelem anggur makanabe ara tini aasaje 
ga jep fina. Jei makanap jeber-jeber 
sofwena, ara tanna masef terelbaabili. 

7 Ga jem temawer jei angtane makana 
jemnaiserem awelna jep aa jei gwebilirim 
ga bala, 'Aiba tahunu nawer-ningna ai 
ajam forowelabe ara tini aaiserem ai jem 

igiserem ga ajes terelbaabuwena, jengga 
fas igi tini aaiserem afa ajam domolyan. 
Ja se balansi! Jei baf se fina aafe? Tini 
nensa tannabaraiserem samfer aaf ga 
jes is tonola.' 

8 Angtane awelna makanap aa jei 
gwebilirim ga tamawola, 'Uwa safnant, 
gwanan jege ten tahunu aaiserem jeme. 
Ai samfer tini aaiserem as gweyini. 

9Jei kese tena tahunu gamjon 
jJitefweraiserem jeme. Jengga afa jei fas 
jam teyanaye tahunu jitefweraiserem 
jeme, sya aamei safis bili jam balansife.'" 

10 Nunu Sabat afweraiserem jeme, 
Yesus Jei angtane ga jem towas- 
towastababili jena afelna angtane 
Yahudimana aa jep ge betwebuwefaram 
jebe. 

11 Jes jepserem wini aasaje ga jep 
nwini. Bwat kapka mes kautena wini 
jeiserem jemnibe, ane jega jem temawer 
jei bwernabara. Wini jeiserem jei bwerna 
jamer falbilibe tahunu ga delapan belas. 
Jega jem temawer jei aanwesirmer gam 
wofena, ane jei nornorfer masef jam 
fyafe. 

12 Yesus wini jeiserem jam aa galap 
domolaram, Jei wini jeiserem ga jenbiwili 

Jemnibe, ane ga bili wini jeiserem, "Iye, 
aamei imes ferwetini bwernawer!" 

13 Jepga Yesus ga tafna tosoniwili wini 
jeiserem jem sagabe, ane jes jeberserem 
wini jeiserem nornorfer ga fina, ane Uwa 
Sanbagiri ga pujitene. 

14 Jena angtane Yahudimana aa jep 
ge betwebuwefaram, angtane sanbaka 
jena jeiserem jei Yesus ga aa nasbana, 
aam temawer Yesus Jei wini aa jewer 
waakenulurum nunu Sabateme. Angtane 
sanbaka jeiserem angtane jep aa jei 
ge nwinbenerem ga balbabili enggame, 
"Nunu enam ga aare enggalfe angtane 
awelnap jem gwef. Nunu enam jeiserem 
aamei ga jem igama jela enggalfe, 
aamei bwernawer is jem gam ne 
waakentababife, jengga nunu nei 
nejama nwinsiwefaram jeme, safnant 
ijama jelyan!" 

5 Tuhan Yesus angtane jeiserem 
ga tamawolbana, "Aameiba angtane 
akar-akarem ijeya gwenaram! Aamei 
nunu nei nejama nwinsiwefaram, aamei 
nunu jeiserem jem ga enggam igama 
eyebili, aamei sapi afa keledai imna 
enggam igama batobaabili, aamei jam 
igama fertebaabisinirim kandangawer, 

ane ga igama aftabifele sitawer enggalfe 
fona gane telbebif. 

16 Afa aamei jes gemerserem 
igama eyebiliye nunu nei nejama 
nwinsiwefaram jeme, Ai aamei isa Ajam 
tenebaabili wini aaiserem jem temawer. 
Jeiba asal-asala Abrahammanam, 
ane bawas jei wini aaiserem Mes 
taabili bwerame, abaka ga enggammer 
tahunu delapan belas. Ke enggam wini 
aaiserem jei safnant jam batobiyen 
jam waakenulfe nunu nei nejama 
nwinsiwefaram jeme?" 

17 Yesus Jei gam aa jewer 
balbabilirim, angtane Yesus aa jei 
ne uskamswebanaram jei ga aa ge 
seferswebili. Jengga angtane seyafter 
afweraiserem ini jemna saaser-saaserfer 
ge folbamini seyafter waakensususerem 
Yesus aa jes eyebilirim jeiserem jame aa 
galap ne domolaram. 

18 Jepga Yesus gamjon ga tenebaabili, 
"Ai fomfom As armansosini nunu 
Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe? Ai seisya taterisi nunu 
jeiserem jem temawer Ai isa gam 
Age nasipmi, jega aamei waakenfer 


LUKAS 13.19-21 588 


gam isa sarbili enggame angtane 
Uwa Sanbagirem gwonap aa jei 
naawelaiserem ba sege etamwebili 
unggwanfersus. 

19 Nunu jeiserem ga enggam fala 
taterisi aaiserem eremu tanem temawer 
gamserem: Angtane eremu tanna 
bastantouya gam goltena, ane jelem 
makanap ga gam tonola. Eremu tan 
bastantouya jeiserem ga gangge 
kokosbili, ane ga gam etamwena 
tini unggwandwasfe. Tini jeiserem 
jem tirnibe junu ga gola jep ga gane 
eyebaabili." 

20 Yesus gamjon ga balbabili, "Ai taterisi 
gamjon isa Ajes nasipmif ibe, nunu 
Uwa Sanbagiri Jei aa jem nwinirim 
anggwabura seyafter gemerserem 
jem Sanbakfe jem temawer, jega 
aamei waakenfer gam isa sarbili 
enggame, galap angtane taman-tamna 
unggwanfersus aaiserem jei Uwa 
Sanbagirem gwonap gase naawesa. 

21 Nunu jeiserem ga enggam se 
fala taterisi aaiserem roti tanem 
temawer gamserem: Wini roti tan 
bastantowaifer aa galap tetelam, ane 
tepungu unggwanfer ga enggammer 


LUKAS 13.22-25 589 


empat pulu liter waakenfer jebaner 
gam dupdupbulu, roti tanna bastowaifer 
jeiserem tepungu unggwanfer ga je gam 
gwebili jam taweyafe, jepga rotif ga gam 
etamwena." 

22 Yesus Jei Jame aa galap sofnaram 
Yerusalemwer, Jei ga kota-kotasamer 
sofna ane taman-tamnap mese, angtane 
jep ga aa towas-towastababinenne. 

23 Angtane aasaje ga Yesus 
ga tenebana, "Uwa, angtane 
jes waakentababisiliserem ke 
bastantowaifer?" 

24 Yesus ga tamawolbaabili, "Jam 
isa unggwasa uskambar pintunu 
olosaiserem jep kautefe. Ai ga isa gam 
towas-towastababili jes gamserem, 
aam temawer angtane anesus aa jei 
ge unggwasbilirim pintunu olosaiserem 
jep kautefe, jengga jei fas jam ge 
kabwiteyan. 

25 Angtane jena jam jemanserem jam 
aa jep gam irwenaram, ane pintunu ga 
gam matasini, aamei ga sitawener igama 
fina, ane pintunu ga igama enentewili 
jamer igama jenbene, 'Uwa, pintunu as 
tertemisiwiye abe!' Jengga Jei enggam 

ga gam tamawola, 'Ai teisyena aamei 
fwermana.' 

26 Jepga aamei ga igama bala, 'Aiba 
nemsama twena Ibar; ane Aameiba 
angtane Imsam towas-towastababili 
tamna amnaiserem jebe.' 

27 Jengga Jei gamjon ga is gam 
balbabili, 'Ai teisyena aamei fwermana. 
Jasa gwisi Amniwer, aamei etam-etama 
kapka aameiya eyebuwena!' 

28 Aamei Abraham mese Isak, Yakub, 
ane nabi seyafter gemerserem ga isa 
damtabisi taman waaken-girip aa jei 
ge nwinbenerem ini saaser-saasereme. 
Jengga aamei ijama kaweteyan jei aa jei 
ge nwinbenerem jebe, ane jepga aamei 
ga isa syenansa, ane ini imna siginsusfer 
ga isa entebisi, ane ini imna uskambar 
ga isege jenbamisi. 

29 Angtane ga sege forobuwetya 
ogiri seyafter gemerserem jewer, ane 
jei ga sege nwinbese seyafter Uwa 
Sanbagirfar taman waaken-giribe. 

Ane jei mese ini jemanme ga sege 
saaser-saaserswebamisi. 
30Bunar-bunarsus jes jepserem 
angtane enggam aa jes ne balbabilirim 
bastantana jei ga sege danabisi, ane 

angtane enggam aa jes ne balbabilirim 
sanbaka jei amnuwer sege fibili." 

31 Jes galapserem, angtane safna 
Farisimana afwer ga aa ge jalbili 
Yesusminibe, ane Yesus ga aane bala, 
"Ona aaiserem Jase mirtetefal, ane ga 
Is sofwa ona nensaiserem jewer, aam 
temawer Raja Herodes jei Ims munbof." 

32 Yesus ga tamawolbaabili, "Jasa 
sofwe Herodesminip, angtane afaf- 
afafaiserem. Ane ga isa bala Ai enggam 
Ai gunu, 'Ai nunu abakferyan, Ai bwata 
kapkaiserem Ajes surbobif, ane angtane 
bwernabaraiserem Ajes waakentababif. 
Jeiserem taban, Ai awelna Alemana 
ga jem As borolsini.' Herodes ga jes 
gamserem ga gam isa towastana. 

33 Ai awelna Ajam gwebif nunu namwer 
aaiserem, ane gwirmer mese jem. Ane 
Aime jamer As sofwa Yerusalemwer, 
aam temawer bunarsus nabi jei jam 
ne munboyon tamna nafsiserem jebe, 
jengga Yerusalemwer ga jep sene 
munbono." 

34Yesus Jei gamjon ga balbabili, 
"Aamei angtane kota Yerusalem ijeya 
nwinbenerem! Ini Amna kabwakfer 
folbana, aam temawer aameiba angtane 

nabi aameima munbobuwena, ane 
aameiba angtane Uwa Sanbagjiri aa jes 
baftabilirim, angtane jeiserem aameima 
munbobuwena toneme. Ini Amna 
unggwan-girfer ga As enggam folbana, 
Ai isa jam dupdupbulsif Alem tarnap, 
ayang ga eneserem jei tanna jelemana 
aa gemer gam dupdupbulsinirim jelem 
farat gwonabe. Jengga aamei Amnip bai 
ijama betwefe. 

35 Ga jem temawer, Uwa Sanbagiri Jei 
im nenennabe fas Jam nwinyen, ane 
kotana imnaiserem ga is kabwakswemisi. 
Ai ims towas-towastababili, aamei 
gamjon Ase ijama damtayan Jjamere Ai 
gamjon As forsanya. Jes jepserem aamei 
ga isa gutesa enggame, 'Uwa Sanbagjiri 
Jei waakena Jelemanaiserem ga Jei 
se gulbana, Angtane aa Jei fortyaram 
Tuhanem boseme!"" 

14 1 Nunu Sabat afwer jes 

galapserem Yesus ga sofwa 
Jam twenfe jena angtane sanbaka 
Farisimanaiserem jebe. Jes jepserem 
angtane Yesus samem-samem ga aane 
gerebana ini uskamer. 

2 Ane angtane tifni seyafter aa jemanem 
fanabanaram jei Yesusminip ga jela. 

3 Ane Yesus ga guru-guru Hukumu 
Nabi Musamana aa jei ne towas- 
towastababilirim, ane angtane safna 
Farisimana jep aa jei ge nwinbenerem 
ga tenebaabili, "Nabi Musa jei bas bil? 
Angtane ke samfer angtane bwernabara 
nunu Sabateme ke gane waakentana, 
afa fas?" 

4Jei seyafter Yesus jam ne 
tamawolbayan. Ane Yesus Jei angtane 
bwernabara jeiserem ga tebana, ane 
angtane jeiserem ga waakentana, ane 
ga bala jam sofwefe. 

3 Jepga Yesus angtane ga balbabili, 
"Afa tane imna, afa sapi imna jam gam 
jantonom periginibe nunu nei nejama 
nwinsiwefaram, aamei bunarsus tane 
imna afa sapini imna tatarfer ga igma 
gaasaarstena periginiwer, nunu jeiserem 
safe nunu nei nejama nwinsiwefaram, 
awelna nejama gwebiyeneiserem jeme." 

6Jengga angtane afa fas jei jam ge 
tamawolbiyen taterisi jeiserem jem 
temawer. 

7 Yesus syewal anggwana afweraiserem 
ga damtabili enggam jei ne eyebife, 
jei kursini waakenaiserem jep ge 
nwinbentef. Ga jem temawer Yesus 

seisya tateris aaiserem ga nasipmini 
jebe, angtane seyafter jep aa jei ge 
nwinbenerem. 

8" fa angtane nafsi aamei is jam gam 
balaram enggalfe masara gam onsobif, 
aamei safnant kursini waakenaiserem 
jep ipsam nwintet, aam temawer aamei 
teisyena afa angtane masara jam aa 
jei gam eyebilirim, jei angtane sanbaka 
imniwer jei mese galap gam balbabit 
masara jeiserem jam onsobife. 

3 Jepga angtane sanbaka jeiserem jam 
aa jep gam fortyaram, angtane masar 
aa jei gam eyebilirim jei ga gam jela 
imnibe, ane aamei ga is gam bala, 
'Aamei jas gwisi, kursini imnaiserem jas 
tetbe angtane sanbakaiserem jebe.' Ane 
aamei ga igam seferswena, ane ga igam 
nwintena titikibe. 

10 Ga jem temawer, afa aamei angtane 
nafsi is jam gam balaram masara 
jam onsobife, aamei titikiber igama 
nwintena, jega angtane masara aa Jei 
gam eyebilirim jam gam fortyaram, jei 
ga is gam bala, 'Am afelna, au, aaf se 
nwinseya kursini waakena aaiserem jep.' 
Jewer ga syewal anggwana seyafter 
afweraiserem jei ga is gane damtana 

angtane masara aa jei gam eyebilirim jei 
aamei is jep gam gaartenaram. 

1! Angtane jena aa jei gam 
gaartenaram, Uwa Sanbagjiri Jei angtane 
jeiserem jam gam onabertana. Ane 
angtane jena aa jei gam onabertanaram, 
Uwa Sanbagiri Jei angtane jeiserem ga 
gam gaartena." 

1? Ane Yesus ga angtane masara 
jeiserem aa jei eyebilirim ga bala, "Afa 
aamei masars eyebife ilem jenabe 
gwerem afa gwinem, aamei safnant 
ilem sarabosna tefner ipsam balbabit 
jam jalfe. Ane aya mese oso ilemana 
tefner ipsam balbabit jam jalfe. Ane ilem 
afelen mesna tefner ipsam balbabit jam 
jalfe. Ane angtane galgala unggwanfer 
jemanserem aa jei ge nwinbenerem 
im gwetmanabe, angtane jeiserem 
jetefener ipsam balbabit jam jalfe. 
Angtane seyafter jeiserem jetefener 
ipsam balbabit jam jalfe, aam temawer 
jei gamjon aamei is jam gam balaram 
masars onsobife jem jenabe, ane 
jeiserem jeme aamei igam domola 
fwaina aamei jes igam eyebilirim. 

13 Jengga afa aamei masars eyebif, 
angtane galgalyenaiserem, ane angtane 

muli-mulniserem, ane angtane jam 
wofeyana, ane angtane nwe kofaiserem 
ga jes igam balbabili jam jalfe, 

14 ane ini imna ga is saaser-saaserfer 
gam folbana. Angtane jeiserem aamei 
jewer igam taayinbilirim jei safe fwaina is 
jam ne gulbayan ibe, fwaina imnaiserem 
ga ise Uwa Sanbagiriserem ga is Jei gam 
gulbana ibe, angtane Uwa Sanbagirem 
nwenabe waakenfer aa jei naawenaram 
jei aa jep ge irwebisirim terewer." 

15 Jes jepserem angtane daamfenna 
Yesusfar seyafter aa jei ne dwenaram, 
angtane Jjeiserem taterisi Yesusmana 
aa galap saribenerem, jei ga enggam 
gutena, "Angtane Uwa Sanbagirfar aa 
jei ne dwensaram, nunu Uwa Sanbagjiri 
aa jep gwesaram anggwabura seyafter 
gemerserem jem Sanbakfe, ini jemna 
saaser-saaserfer sege folbamisi." 

16 yesus Jei angtane jeiserem ga bala, 
"Angtane aasaje ga gunu, 'Ai masara 
unggwandwasusu gam eyebif.' Ane jei 
angtane unggwanfer ga gam balbabili 
masara jeiserem jam ne onsobife. 

17 Ane nunu aa jep falaram masara 
jeiserem jem tawawulfe, angtane masara 
jam aa jei gam eyebilirim jei angtane 

awelna jemna aa jei gweyibenerem ga 
gam baftana enggalfe, angtane aa jes 
gam balbabilirim masara jam onsobife, 
angtane jeiserem gam jenbebif, ane 
ga gam balbabili, 'Au, sa jal! Tumilgala 
seyafter ames menetababisini.' 

18 Jengga jei seyafter gemerserem, 
jei baif gam naawena masara jeiserem 
jam onsobife, ane angtane daamfen- 
daamfenneme ga aa ge gubili, 'Ai ajama 
gwiyan.' Angtane aasaje ga nabal- 
nabalsusu angtane awelna angtanefe 
aa jei gweyibenerem jeiserem ga bala, 
'Ai ona namwer as armantal, ane ai 
ajam sofwef ona jeiserem ajes damtaf. 
Angtane sanbaka imna enggam is bala, 
Ai isa maf gwebene, ai ajam gwiyan 
masarabe.' 

19 Angtane nafsi aa jes balaram 
masaras onsobife jei jon ga bala, 'Ai 
sapini sepulu namwer as armantababil 
enggalfe awelna makanap jeme gam 
gwebif. Ane ai namwer sapini jeiserem 
ai ajes unggwasbaabif. Angtane sanbaka 
imna enggam is bala, Ai isa maf gulbana, 
ai ajam gwiyan masarabe.' 

20 Gamjon angtane nafsi aa jes balaram 
masaras onsobife jei jon ga gutena, 'Ai 

wini namwer as gol. Ga jem temawer ai 
ajam gwiyan masarabe.' 

21 Angtane awelna angtanefe aa jei 
gweyibenerem jei ga warauwa sanbaka 
jelemanaiserem jemnibe, ane taterisi 
seyafter jeiserem ga nasbaibene jelem 
sanbakfe. Angtane sanbaka jemna 
jeiserem masara aa jei eyebilirim ga 
kakalswena. Ane jei angtane awelna 
jemna aa jei gweyibenerem ga bala, 
'Jase sofwe tatarfer pasarap ane nele 
seyafter gemerserem jebe. Angtane 
galgalyena, angtane muli-mulniserem, 
angtane nwe kofaiserem, ane angtane 
jam wofeyanaiserem, angtane seyafter 
jeiserem ga is aftabiyele aafe.' 

22 Angtane awelna angtanefe aa jei 
gweyibenerem ga sofwa, ane ga eyebili 
seyafter sanbaka jemna aa gemer 
gunurum, ane gamjon ga warauwa 
sanbaka jelemanaiserem jemnibe. Ane 
jei sanbaka jelemanaiserem ga bala, 
'Uwa, aamei seyafter ijes bilirim, ai ames 
eyebili. Jengga jena imna gemerje jam 
ergeuyen.' 

23 Ane angtane sanbaka jeiserem 
angtane awelna jemna aa jei 
gweyibenerem gamjon ga bala, 

'Jase sofwe fona jimwer ane makan 
jenap mese! Angtane seyafter jep 
aaiserem ga is tergenbaabili, jega jena 
amna aaiserem gase erguwe angtaneme. 

24 hi ims towastana, angtane ai 
nabala ai ajes balbabilirim masara 
jei ne onsobife, angtane seyafter 
jeiserem jei tumilgala amna fas jam ne 
tombaabiyen."" 

25 Angtane unggwanfersus Yesusfar 
ga aa ge sofobili. Yesus ga irfwena, 
ane angtane unggwanfer jeiserem ga 
balbabili, 

26 "Afa angtane Amnip aa jei gam 
jelaram Ams onsobafe, jengga jei ene 
yo jeta jemna, ane wi tane jemna, ane 
aya oso jemna, ane gwela jelemana 
unggwanfer jes gam nesiktababilirim, 
ane Ai As bastowaifer gam nesiktene, 
afa ga gam jes gemerserem, angtane 
jes galserem jei jam etamweyan Ams 
onsobafe. 

27 Angtane Amnip aa jei gam jelaram 
Ams onsobafe, angtane jeiserem jei 
ga jamer gam menetwesini enggalfe, 
tamtama gam domolf jamer jei gane 
munbono aam temawer jei Ai As jewer 
gam onsobanaram. 

28 Afa angtane im nenennap aaiserem 
jei jam gam gunurum enggame, 'Ai 
jena unggwandwasususerem ajes 
eyebif.', jei gwanan-gwanansus ga 
jam gam nwintena enggalfe doini gam 
eterbef unggwanfer ga fomera, jega jei 
ga gam towaswena afa doini samfer 
enggalfe jena jeiserem jem tabanulfe 
jam eyebilibe. 

29 Afa jei jam nwinteyanaye doini 
jam eterbefe, jei dutumiriti jam gam 
tonolaram, ane jei iltini ga gam 
syona titiki jep eyemife jamer taban, 
ane doini ga gam barwebana tini 
jem armantababife, afa ga gam jes 
gamserem, gam jega jei jena jeiserem 
jam tabannulyon. Ane angtane seyafter 
aa jei gane damtanaram enggame 
jei jena jeiserem jam tabanulyon, jei 
angtane jeiserem ga gane bisobana, 

30 enggam ga gane bala, 'Wa, angtane 
jeiserem jeke baabeta ke fas jena 
jeiserem jem tabanulsife?' 

31 Ma raja jei ginanggwana jemna 
20.000 jei jam gangge sofobilirim 
enggalfe jei gam ge erabaf raja 
nafsiserem jebar, raja nafsiserem 
ginanggwana jemna 10.000 tefner, raja 

nafsi jeiserem jei ga bas gam eyebili? 
Raja 10.000 ginanggwana jemanserem 
jei gwanan-gwanansus ga jam gam 
nwintena enggalfe jen jena gam tenebaf, 
'Ginanggwana amnaiserem baabeta 
jemna ke unggwanfer enggalfe, ai 
ginanggwana rajamana 20.000 jeiserem 
jebar agma eraf?' 

32 Afa fasaye, raja 20.000 ginanggwa 
jemanserem jei bijaususfer gangge 
wofebili, raja 10.000 ginanggwana 
jemanserem jei angtane ga gam baftabili 
enggalfe raja nawan jeiserem gam ge 
waakenswefr." 

33 Yesus umwef ga balbabili, "Jes 
gemerserem aaiserem jegme gemer, 
afa angtane jei Ams onsobafe, jei 
jena gwanan-gwanansus jelem inip ga 
enggam gam gunu, 'Apgal jigala ai jes 
agam damtabilirim, ai seyafter jeiserem 
samfer agam aftabunnu enggalfe ai 
Yesus agam onsobaf." 

34 Yesus Jei gamjon ga balbabili, "Garna 
ba waakenam, jengga afa garna jam gam 
etamwenaram jam bwekbwekswefe, 
angtane jei garna jeiserem gamjon jam 
ne eyebiyen garanfe jam falfe. 

35 Garna jeiserem kapka, garna jes 
galserem angtane jei baif gane gwebili, 
jei jafner ga gane firulniwili. Afa aamei 
imwanabara, taterisi Amna As jam 
isa saribene, ane waakensusfer ga isa 
towaswebili!" 

1 5 1 Nunu nafsi jeme angtane pajak 

doini aa jei gane tebabinennerem, 
jei doini jeiserem pemerintafe ga gane 
kitulmini, ane angtane etam-etamabara 
afweraiserem jei Yesusminibe ga aa 
ge forobuwetya enggalfe Yesus gane 
sarbasif. 

2 Ane angtane safna Farisimana ane 
guru-guru Hukumu Nabi Musamana 
aa jei ne towas-towastababuwenaram, 
jei Yesusem temawer ga aa ge gubili 
ini kabwakeme. Jei ga enggam ne 
bala, "Angtane aaiserem Jei angtane 
etam-etamabara gam tebabili, ane 
Jei jebar seyafter ne dwena. Jeiserem 
kapka!" 

3 Angtane jeiserem gam aa jewer ge 
gubilirim, Yesus ga jem temawer seisya 
taterisi jepga nasipmini. Seisya tateris 
jeiserem ga aas: 

4" Afa angtane imniwer dombana jemna 
100, ane daamfenna ga gam sofna 

bijuaber jamer tatait, angtane jeiserem 
ga bas gam eyebili? Bunar-bunarsus 
jei dombana 99 afweraiserem jam 
gam firtebitefala tampata jelemana 
kakatarabaraiserem jebe, ane ga gam 
sofna dombana daamfemna aa jei 

gam sofnaram bijuaber ga jes gam 
terelbene, jamere dombana jeiserem 
gam damtana. 

>Jei dombana jeiserem jam aa jep 
gam damtanaram, ini jemna ba gam 
saaser-saaserswebana. Ane jei dombana 
jeiserem ga gam tinggina malmabe, 

6ane ga gam girinfeltye jamere jenabo 
gangge fortya. Jewer ga jei jelem 
afelen mesna ane angtane jena jem 
gwetmanfer aaiserem angtane jepmana 
ga gam jenbebili, ane ga gam balbabili, 
'Dombana amna aa jei sofnaram bijuabe 
ai ames damtana! Ini amna as saaser- 
saasersusfer folbana! Au, nei ini seyafter 
nes gangge saaser-saaserswebami, ane 
masara ga nesa eyebili!'" 

7 Ane Yesus gamjon aaiserem ga 
nasipmini, "Ane jes gemerserem 
aaiserem jegme gemer. Ai ims towas- 
towastababili, Uwa Sanbagiri ane 
malaikata taman waaken-giribe ini 

jemna saaser-saasersusfer gangge 
folbamini angtane daamfenna jei jam 
gam tikwenaram etam-etamawer, 
angtane 99 afweraiserem jemniwer 
jei aa jei ge gubilirim enggame, 'Ai 
etam-etama fas, ai safnant ai ajama 
tikweyan etam-etamawer." 

8Yesus Jei gamjon ga balbabili, 

"Afa enggam wini aasaje doini jemna 
sepulu perak, ane daamfenna ga gam 
anggabisini, wini jeiserem ga bas gam 
eyebili? Jei pelitana ga gam dutana, 
ane jena ga gam gwisirni, ane doi 
perak daamfenna jeiserem aa jes gam 
anggabisinirim samem-samem ga gam 
terelbili jamere doini jeiserem gamjon 
gam domola. 

9 Jei doini jeiserem jam aa jep gam 
domolaram, jei jelem afelen mesna, 
ane angtane jena jem gwetmanfer 
aaiserem angtane jepmana ga gam 
jenbebili, ane ga gam balbabili, 'Doini 
amna ajes anggabasinirim ai ames 
domola. Ini amna as saaser-saasersusfer 
falbili! Au, nei ini seyafter nes gangge 
saaser-saaserswebami, ane masara ga 
nesa eyebili!'" 

10 Ane Yesus gamjon taterisi aaiserem 
ga nasipmini, "Ane jes gemerserem 
aaiserem jegme gemer. Ai ims 
towas-towastababili, malaikata Uwa 
Sanbagirmanaiserem ini jeman jegme 
gemer gangge saaser-saaserswebamini, 
afa angtane daamfenna jei jam gam 
tikwenaram etam-etamawer." 

1ł Yesus Jei gamjon ga balbabili, 
"Angtane aasaje tanna jemna girtowai 
naura. 

1? 9sonaiserem jei jeta ga bala, 'Uwa, 
aamei jam is tererem, ai alem ayafar 
galgala seyafter imnaiserem ai ga 
as ge waksosini. Amnaiserem ajas 
kitulbo namwener.' Ane jetaserem jei 
galgala jelemana jeiserem ga waksomini 
tannawan jelemana jeiserem jebe. 

13 Nunu abakefyan tanna osonaiserem 
galgala jelemana jeiserem ga 
jualtababili, ane ga sofna negeri 
bijauwabe. Jep ga jei doini jelemana ga 
bartana gwela kapkaiserem jeme. 

14 Doini jemna seyaftersus aa galap 
bartanaram, wisi unggwandusa ga 
etamwena negeri jeiserem jebe, angtane 
negeri jeiserem seyafter amkom fom ge 

terbili. Ane tanna jeiserem apgal jigala 
fas afa jam domolyan. 

15 Ane tanna jeiserem ga sofna angtane 
negeri jeiserem jepmanaiserem jemnibe, 
jega enggalf awelna jemnip gam gwebif. 
Angtane jeiserem jei tanna jeiserem 
ga baftana makanabe, twena gam 
gerebaabisnenef. 

16 Jeij wisi uskambarsus jame aa 
galap folbanaram, jei ini ga folbana 
tumilgal tomna twenmana jeiserem 
gam tombaabif, jengga angtane afa fas 
tumilgala jep jam ne gulbayan. 

17 Umwef ga, jei ini waakena gamjon ga 
damtana, ane jes jepserem jei enggam 
ga gunu, 'Ai kapka gam eyebili ane 
kabwaktala amna uskambar.' Ane jei ga 
sarstaabona, 'Angtane awelna uwaminip 
aa jei ne gwebilirim tumilgala jemna ga 
anesus, jengga ai aafe amkom afom tere 
wisefe! 

18 Waakenfer ai jam age sofwe namwer, 
uwaminip as warauwa. Ane uwa ga as 
bala: Uwa, ai etam-etama anesus ames 
eyebili, Uwa Sanbagirminip ane imnip 
mese. 

19 Ga jem temawer ai gamjon as jam 
ne balyan im taneme. Ai ga ase enggam 

isa bala ai awelna imna gam gweyibef, 
angtane afweraiserem awelna imna aa 
jei ne gweyibenerem jes galserem.' 

20 Ane jei ga sofna, gamjon ga 
warauwa Jjetaserem jemnibe. Jenawer ga 
bijaususu, jetaserem jei tane jeiserem 
fwater damtana. Jetaserem jei tanna 
jeiserem unggwanfersus ga nesiktene, 
ane ga nunggirwena taneminibe enggalfe 
jei jewer gangge dorwef. Ane jei tafna ga 
taayibene, ane ga bala, 'Isamfer fortya.' 

21Tanna jelemana jeiserem jeta ga 
bala, 'Uwa, ai etam-etama anesus ames 
eyebili, Uwa Sanbagirminip ane imnip 
mese. Ga jem temawer ai gamjon as 
jam ne balyan im taneme.' 

22 Jengga jelem jeta jeiserem angtane 
awelna jemna aa jei ne gweyibenerem 
jei ga jenbebili, ane ga balbabili, 
'Tatar! Fene waakensusuter fen sagap 
kamwiliserem isa tetena, ane ga 
isa kaiyimbene jebe! Cincingi ga isa 
gerebaawili tafnabe, ane sepatunu ga isa 
kaiyimbene tufabe! 

23 Seyafter jeiserem jame aa jep 
tabanulurum, sapi tanna telebere ga 
isa gaartena, ane ga isa tegila, jega nei 


LUKAS 15.24-27 608 


jes nesa tombana, ane masara ga nesa 
eyebili! 

24 Seyafter jeiserem isa eyebili, aam 
temawer tane amnaiserem jei jam 
tere gamserem ga gam sofwel, jengga 
namwer jei gamjon mes waraufaltya 
terewer. Jei mesam sofwant bijuabe, 
jengga namwer gamjon nemsa 
damtana.' Ane jei masara ga aane 
towaiwulu. 

25 Tanna osonaiserem jei aa galap 
fortyaram, jes jepserem tanna 
ayanaiserem jei awelna ga makanap 
gwebili. Awelna taban, jei gamjon ga 
warauwa jamer ja gwetmanabo. Jei ga 
uru yo gitar tisna jep ga sarbabili, ane 
aa jes ne tesarabilirim jem tisan mesna 
ga sarbabili. 

26 Jei tane taini afwer aaiserem ga 
jenbene, ane ga tenebana, 'Uru yo gitar 
tisna jenap aaiserem jeje bafa?' 

27 Tane taini jeiserem ga tamawolbana, 
'Im oso mes waraufaltya! Ane uwa 
imnaiserem ga ase jei balbabili sapi 
tanna telebereiserem jes tegilfe, aam 
temawer uwa jei tanna gamjon mes 
damtana tifni waakenmer.' 

28 Tanna ayanaiserem ga kakalswena. 
Ga jem temawer jei bai jenabe jam 
kawetefe. Ane jetaserem ga totintye, 
ane ga malin-malintene jam kawetefe. 

29 Jengga jei jetaserem ga bala, 'Uwa, 
aike namwer awelna imna uskambar 
isa jamer gweyibowelabe tahunu 
ane-anesus? Ai fasfasus aamei awelna 
as jes igam bilibenerem abe, ai isa 
jam saribaasiyen. Ai seyafter jes igam 
bilirim, ai agam eyebili. Jengga Uwa, 
aamei gemerje ayang tefner abe as 
ijam gerbayan enggalfe, ai masara ajam 
eyebif alem afelen mesnaiserem jebar! 

30 Jengga tane imna jeiserem, jei 
galgala imna is jei barbarulbono wini 
maaryen-maaryenaiserem jebar! Ane 
jei jame aa galap warautnaram imnibe, 
aamei ga sapi tanna telebereiserem ga 
im gerbana jebe!' 

31 Jetaserem ga tamawolbana, 'Am 
tane, aamei nunu jeber-jeber aamei 
abar nei seyafter nes nwinwena. Galgala 
amna seyafter aaiserem jeba imnam. 

32 Jengga nei ga masars nesa eyebili, 
ane ini nemna ga nese saaser-saaserfer 
sege folbamini, aam temawer im oso 
jeiserem jei jam tere gamserem ga gam 

sofwel, jengga namwer jei gamjon mes 
waraufaltya terewer. Jei gwanan mesam 
sofwant bijuaber, jengga namwer nei 
nemsa damtana." 

1 Yesus Jei angtane Jei aa jei ne 

1 6 tikwebaatinennerem ga balbabili, 
"Angtane aasaje galgala jemna anesus, 
jemna angtane pegawai ga daamfenna, 
doini aa jei gam gerbaasnennerem. 
Angtane galgalabara jeiserem jei taterisi 
enggam ga sarbili angtane nafsiserem 
jemniwer, pegawai doini aa jei gam 
gerebaasnennerem jeiserem, jei doini 
jelem sanbakmana waakenfer jam 
gerebaasneneyen, doini anesus syefer 
ga mes gam barwena. 

2 Ane jei pegawai doimana jeiserem ga 
jenbene, ane ga bala, 'Ai abas sarbili 
im temawer? Aamei namwer amse 
towasta seyafter awelna imnaiserem 
jem temawer, doini amna igalap 
gerebaibesnennerem, aam temawer 
aamei gamjon ijam gweyan am 
pegawaife.' 

3 Ane pegawai doimana jeiserem jei 
ga gutena jelem inibe, 'Ai namwer 
ga basas eyebili? Sanbaka amna jei 
ai as jam se balaram jam tikwefe 

awelna jemnaiserem jewer. Ai baabeta 
fas afa awelna amna as enggam se 
folbanaram omwa tefner tetbebif. Afa 
doif aber-aberwef, ai ajam seferswena.' 
4Jepga aafer-aafer jei gamjon ga 
gutena, 'Ai ames towaswel namwer 
ai ajes eyebiliserem, ai gwanan nalef 
ajam tikweyan awelnawer. Ai enggam 
as eyebili, ai waakenfer as eyebili 
angtanefe, jega am afelen mesna jei 
ga sege etamwebili unggwanfer. Ane ai 
awelnawer galap jam as tikwenaram, jei 
ai ga asene tebana jem jenabe.' 

> Pegawai doimana jeiserem jei gam 
aa jewer gam gunurum, jei enggam ga 
eyebili. Jei angtane ga jenbebili, angtane 
seyafter galgala aa jei ne bontababilirim 
jelem sanbakminibe. Jei angtane nabal 
danalaiserem ga tenebana, 'Bona 
imna ga fomera sanbaka amnaiserem 
jemnibe?' 

6 Angtane jeiserem ga tamawola, 
'Minyak goreng, 100 liter." Pegawai 
jeiserem ga bala, 'Bon imna ga 
aare. Gase nwinte, ane tatarfer ga is 
tulistababili afwenefener unggwanfer ga 
enggammer 50 liter!' 

7 Ane pegawai jeiserem angtane 
afelnaiserem ga bala, 'Bona imna ga 
fomera?' Angtane jeiserem ga tamawola, 
'Baras, 1.000 sak.' Pegawai doimana 
jeiserem angtane jeiserem ga bala, 
'Bona imna ga aare. Gase tulistababi 
enggammer 800 sak!' 

8Bunarsusfer pegawai doimana 
jeiserem jei doini sanbaka jelemana 
ga syefer gerebaasnenne. Safe gam, 
sanbaka jelemana ga bala jeiba angtane 
tousaiserem, aam temawer jei gwela 
jam menetulsini, gwela jemna jam 
se fortyaram ogiri aaiserem jebe. Jei 
angtane nafsiserem ga jese batobaabili, 
jega angtane jeiserem jei gam sene 
batobana, jei awelna jam domolyana 
jepserem." Yesus seisya taterisi jeiserem 
jam nasbilibe jama tabanulurum, 
ane Yesus Jei angtane Jei aa jei ne 
tikwebaatinenewenaram ga balbabili 
enggame: "Angtane gwela ogirmana 
aa jei ne onsobilirim, jeiba angtane 
tousaiserem aam temawer jei waakenfer 
ge menetwebisini enggalfe, gwela 
jemnaiserem jei galap jes ne domolfe 
ogiri aaiserem jebe. Jengga angtane Uwa 
Sanbagirem nafap aa jei naawenaram, 

jeiba angtane teisyenaiserem, 

aam temawer jei waakenaiserem 
bastantowaifer ne eyebili enggalfe, jei 
jam ge menetwebisife gwela jei galap jes 
ne domolaiserem Uwa Sanbagirfar taman 
waaken-giribe jamer abak-abaksus. 

9 Ai ims towas-towastababili, apgal 
jigala ogirmanaiserem aamei ijesa 
damtabilirim, seyafter jeiserem jeme 
aamei angtane galgalyenaiserem ga jam 
isa batobaabili. Ane aamei jam ijeba 
tererem, ane galgala ogirmanaiserem 
gamjon ijama damtabiyen, Uwa 
Sanbagiri Jei ims tebabili waakenfer 
taman waaken-giribe. Aamei jep 
waakenfer ga isa gwena jamer 
abak-abaksus. 

10 Angtane apgal jigala 
bastantowaifer waakenfer aa jei 
gam gerebaabisnennerem, angtane 
jeiserem jei samfer gamjon ga sene 
bala apgal jigala unggwanfer waakenfer 
jam gerebaabisnenefe. Ane angtane 
apgal jigala bastowaifer waakenfer jam 
gerebaabisneneyeneiserem, angtane 
jeiserem jeime apgal jigala unggwanfer 
waakenfer jam gerebaabisneneyen. 

11Ga jem temawer, galgala ogiri 
aaiserem jem temawer aamei 
enggam is jam gane balbabilirim 
jam gerebaabisnenefe, afa aamei 
galgala jeiserem waakenfer fas ijama 
gerebaabisneneyen, gam jega apgal 
jigala taman waaken-girmanaiserem ibe 
is jam ne kitulmiyen. 

1? Ane afa aamei galgala angtane 
nafsimanaiserem galgala jeiserem 
waakenfer ijama gerebaabisneneyeneye, 
Uwa Sanbagiri Jei apgal jigala taman 
waaken-girmanaiserem ibe is jam 
kitulmiyen. 

13 Angtane awelna angtanefe aa 
jei gweyibenerem jelem sanbaka ga 
naweryan, aam temawer angtane 
jeiserem awelna aa jei gam gwebilirim, 
afa sanbaka jemna naura, jei jelem 
sanbaka afelnaiserem ga gam 
uskamswebana, ane afelnaiserem jei 
unggwanfer ga jes gam nesiktene. 

Jei waakenfer gangge nwini sanbaka 
afelnaiserem jebar, ane jei waakenfer 
jam ge nwinyen sanbaka afelnaiserem 
jebar. Jes gemerserem aaiserem jegme 
gemer, angtane afa enggam jam gam 
gunurum, 'Ai awelna Uwa Sanbagirmana 

tefner as eyebili.', ane jei gamjon 
enggam jam gam gunurum, 'Ai awelna 
doifener as eyebili.', bunarsusfer angtane 
jeiserem jei nawersamer jam eyemiyen." 

14 Angtane safna Farisimana jei seyafter 
jeiserem Yesus aa jes nasbilirim ga 
jes ne sarbisini. Ane jei Yesus ga aane 
bisobana, aam temawer jei dois ne 
nesiktababili. 

15 Yesus angtane jeiserem ga balbabili, 
"Ini imna is saaser-saaserfer sege 
folbamini, afa angtane nafsi jei aamei is 
jam gane damtabilirim aamei angtanefe 
waakenaiserem igalaba eyeipminirim, 
ane jei aamei ga is gane balbabili, 
'Aamei angtane waakena.' Jengga 
Uwa Sanbagiri Jei ini imna is mes 
gam towaswebaipmini, ini imna kapka. 
Aameiba angtane akar-akarem ijeya 
gwenaram, enggam aa jes gane 
balbabilirim waakeneme, jengga Uwa 
Sanbagjiri Jei is enggam gam balbabili 
aameiba kabwaksusum." 

16 Yesus Jei gamjon ga balbabili, 
"Yohanes Pembaptis nalefe jam foroyan, 
Hukumu Nabi Musa aa jes tulistababilim, 
ane taterisi nabi-nabi seyafter aa jes 
ne tulistababilim, gwanan jes jepserem 

taterisi seyafter jeiserem ga igsusu 
enggalfe angtane jam ne onsobife. 
Jengga Yohanes Pembaptis jei jam aa 
galap fortyantam, Taterisi Waakena ga 
aane towaiwulu jam ne nasbinennefe. 
Taterisi Waakena jeiserem ga aas ne 
nasbinenne, taterisi nunu Uwa Sanbagjiri 
Jem gwelaiserem anggwabura seyafter 
gemerserem jem Sanbakfe ga jem 
temawer. Ane angtane Taterisi Waakena 
jeiserem aa jei ne tebabilirim, ini jemna 
ga aa ge folbamini jam ge unggwasbif 
enggalfe Uwa Sanbagiri jem Sanbakfe 
gam gwef. 

Hukumu Nabi Musa aa jes tulistababilim 
jes mese jam barweyan. Seyafter Nabi 
Musa aa jes tulistababilim jeiserem ga 
igsusu, hurufu afa garistowai daamfenna 
afa jam wirulsiyen." 

18 Yesus Jei gamjon ga balbabili, 
"Anggwana wini baif aa jei gam 
gwebilirim, ane wini nafsi ga gam gula, 
anggwana Jjeiserem jei etam-etama 
maaryenf gwelaiserem ga jes gam 
eyebili. Ane wini jeiserem baif aa jes 
gam gwebilirim, afa anggwana jei wini 
jeiserem jam gam gularam, anggwana 

jeiserem jeime etam-etama maaryenf 
gwelaiserem ga jes gam eyebili." 

19 Yesus Jei gamjon ga balbabili, 
"Angtane aasaje galgala jemna 
unggwanfersus. Fene jemna waaken- 
waakensusu, hargana ga unggwantfer. 
Ane nunu jeber-jeber jei tumilgala 
masar manggen gam tombaabili ini 
saaser-saasermer. 

20Jem pagar mwa gwetmanabe 
angtane galgalyena aasaje ga jep gam 
nwini. Bosna jemna ga Lasarus. Tifni 
jemna ga bubwa tetena. 

21 Ini jemna unggwan-girfer gam 
folbana enggalfe, jei tumilgal tomna 
angtane galgalabaraiserem jemna 
jam tombaabife. Tifni jemna weren- 
werensusem folbana, ane gwalna ga aa 
ge jalbili, bubwana jemnaiserem ga aane 
bwere-bweretabaibene. 

22 Angtane galgalyena jeiserem ga tere, 
ane malaikata ga aane girinfele tampata 
waakensususerem jebe, Abrahamem 
gwetmanap taman waaken-giribe. Jepga 
angtane galgalabara jeiserem jei mese 
ga tere, ane ga aane tirnnu. 

23 Ane jei taman tokwagiribe 
tamtamtala unggwanfersus ga domola, 

ane tifni jemna seyafter sigin-siginsusu. 
Ane jei ga anggaswena bolabe, ane 
Abraham ga damtaswena bijaususube, 
ane Lasarus jei Abrahamem gwetmanap 
nwini. 

24 Angtane galgalabara jeiserem ga 
gutena, 'Uwa Abraham! Ai ase nesikte! 
Ai tamtamtala unggwanfersus ai domola 
tokwagiri aaiserem jebe. Jega jem 
temawer, Lasarus se bal, tafa bola 
gangge ustate fonabe, ane gase jela, 
maflama amna as gangge titintebe.' 

25 Jengga Abraham ga tamawolbana, 
'Am tane, se sarstaabon aamei 
gwanan igalap gwenantam seyafter 
waakenaiserem imsam domolant, 
jengga Lasarus jei kapkaiserem jes 
domolwenant. Namwer jei aafe ini 
saaser-saaserfer se nwini, ane aamei ga 
tamtamtala unggwanfer jeiserem ga is 
domola. 

26 Ane jetefeneryan, aamei ijep 
nwinirim ane ai ajeba nwinirim aafe, nem 
nenennabe omwana unggwandwasusem 
fala. Omwana jeiserem ba mesam eyebil 
enggalfe, angtane aafmanaiserem aa 
jei gam gunurum jam gwife jewer, ga 
masef gam unggwasa jam gwife. Ane 

angtane jepmanaiserem jei masef gam 
unggwasa aawer jalfe.' 

27 Angtane galgalabara jeiserem ga 
bala, 'Afa ga gam jes gamserem, Uwa, ai 
isa unggwanfersus bala, aamei Lasarus 
se bafta uwa amnaiserem jem jenap. 

28 Aya mese oso amna tafna gwiri ga 
jep ge nwinbene. Lasarus se bafta jei 
gangge towastababi tamtamtala aafe 
unggwanfersus. Jei gangge towastababi 
jei enggam jam naaweyan ai agam 
gwenantam ogiribe, jega jei ga sege 
towaswebili jei jam tere jepserem jei jam 
ge jalbiyen taman tamtamtala aaiserem 
jebe.' 

29 Abraham ga tamawolbana, 'Aya 
mese oso imnaiserem jei buku Nabi 
Musa ane nabi-nabi afweraiserem jei 
aa jes ne tulistababilim jei mes ne 
damtabili. Jei bukunu jeiserem jam sene 
gerebaabistena, ane jem igiserem ga 
sene onsobili, jei etam-etamawer ga 
gangge tikwebili.' 

30 Jengga angtane galgalabara 
jeiserem ga tamawolbana, 'Wowo Uwa 
Abraham! Jei taterisi bukunup aa jes 
ne tulistababilim jei jam ne sarbiyen. 
Jengga angtane afa jam tereserem jei 

jam se irwenaram terewer, ane gase 
sofwa jemnibe, jei ga sege sarbili, 
ane ga sege tikwebili etam-etama 
jelemanaiserem jewer.' 

31 Jengga Abraham ga bala, 'Mfa 
jei taterisi Nabi Musamana jam 
ne saribeyeneye, ane nabi-nabi 
afweraiserem jeman mesna jam ne 
saripmiyeneye, gam jega angtane safe 
terewer irwela, jei angtane jeiserem je 
jam ne sarbayan, ane jam ge tikwebiyen 
etam-etama jelemanaiserem jewer." 
1 7 IYesus angtane Jei aa jei ne 

tikwebaatinennerem ga balbabili, 
"Angtane bunarsusfer unggwasbala ba 
gane domola etam-etama kapka jam 
eyebife. Jengga angtane, jei angtane 
nafsi jam aa jei gam unggwasbaabilirim 
kapkaiserem jam eyebife, angtane 
jeiserem aa jei gam unggwasbaabilirim 
jei tamtamtala unggwandwasusu galap 
se domolsa. 

2 Afa tuna unggwan-girsusu daran- 
darnaiserem jam gane tafrebaasiwilirim 
jem botonabe, ane jei ga gane 
firtaaniwili finibe enggalfe angtane 
jeiserem jem gam tamtamtafe, 
tamtamtala jeiserem bastouya. Jengga 

tamtamtala Uwa Sanbagirmanaiserem 
jei unggwandwasusu tamtamtala 
jeiserem jemniwer. Afa angtane jei 
angtane Ai ibirimfer As jei tebanaram, 
angtane jeiserem jei jam gam 
unggwasbanaram etam-etama kapka 
jam eyebife, Uwa Sanbagiri Jei 
tamtamtala unggwandwasus gase 
gulbasa angtane jeiserem jebe. 

3 Jeiserem ga jem temawer, in ina 
ga waakenfer isa gaaramisnenne, 
jega aamei angtane nafsiserem ijam 
unggwasbaabiyen. 

4 Ma jei etam-etama kapka tuju kali 
imnip jam gam eyebaabilirim nunu 
daamfennaiserem jeme, ane jei imnibe 
jeber-jeber ga gam jalwena, ane ga 
gam gutena, 'Ini amna ajam jenbana ai 
etam-etama kapkaiserem ames eyebili 
imnibe.', afa ga gam jes gemerserem, 
aamei ga etam-etama jemna jeiserem 
ga jam igam borolbana jeber-jeber." 

> Rasulu jeiserem Tuhan Yesus ga 
aane bala, "Tuhan, ini amna as 
baabetabartabaipmi, jega ai Uwa 
Sanbagiri ginggitfer gam asa tebana." 

Tuhan Yesus ga tamawolbaabili, "Afa 
aamei Uwa Sanbagiri bastowaifefener 

isa tebana, nana tan bastantowaisusu 
gemerserem, aamei samfer tini 
unggwandusa aaiserem isa bili, 'Aamei 
jase malti, ane ina finip ga is guru!' Ane 
tini jeiserem ga is gam sarbana, ane jes 
ga gam maltini, finip jena ga gam guru." 

7 Yesus Jei seisya taterisi aaiserem ga 
jes nasipmini: "Taterisi aaiserem ga 
ilem iniber jafner isa bilsini: Afa angtane 
imniwer jei angtane nafsiserem jam gam 
damtanaram enggalfe awelna jemnip 
gam gwebif, afa makanap gam gwena, 
afa dombas gam gerebaabisnenne, 
angtane jeiserem jei aa galap gam 
warautnaram jenabe, angtane sanbaka 
jemna ke enggam gam bala, 'Au, tatarfer 
gas twen!'? 

8Bunarsus fas, gamyan! Jengga 
sanbaka jemna jei enggam gam bala, 
'Tumilgala ap as menetabaibesi! Fene ga 
is kabwabili, fene awelna jenap ijebar 
gwebuwenaram. Ane aamei ai ga as is 
batobana ai ajep twenaram. Afa ai jam 
as twenaram jamer taban, aamei jon ga 
is twena.' 

9 Angtane awelna nafsimana aa jei gam 
gwebilirim, jei jame aa galap eyebilirim 
sanbaka jemnaiserem aa jes gam 

bilibenerem jam eyebife, sanbaka jemna 
jei jam balyan enggame, 'Ase samfer 
gulbana.' Wowo, gamyan. 

10 Taterisi jeiserem jem igiserem ga 
aas: Afa aamei jam igama eyebilirim 
seyafter is jes gane bilipminirim ibe, 
in ina ijama tetenanayan Jjeiserem jem 
temawer. Jengga aamei ga enggam 
igama gunu, 'Aingga awelna angtane 
nafsiserem ai ajemna tefner aya gwebili. 
Aingga awelna alem sanbakmana tefner 
agma gweyibene jei aa jes gam bilirim 
jam eyebife." 

HYesus aa galap sofnaram kota 
Yerusalemwer, Jei ga ayenni ona 
Samarya yo ona Galileya jem 
nenennabe. 

1? Jei jame aa galap fornaram tamnabe, 
angtane sepulu tifin bwernabara ga aa ge 
jalbili Yesus ne damtarfe. Jei bijauwener 
ge fibitne, 

13 ane ga aa ge gwarenbili, "Yesus! 
Uwa! As nesiktababi!" 

14Yesus Jei angtane jeiserem jame aa 
galap damtabilirim, Yesus ga balbabili, 
"Sya, Ai isa Ajam waakentababili. 
Imamminip sa sofwe. Ane jei ga 
isa balbabili tifni imna ga isene 

damdamtabaipmini." Nomkefe aa jebar 
ge sofobilirim imamminibe, jemna tifin 
bwerna ga aa ge waakensweipmini. 

15 Angtane daamfenna jemniwer 
aaiserem, jei jen jena ga damtana, "Wa 
aiba amsam waakenswel!" Jepga jei 
gamjon ga warautna Yesusminibe, ane 
Uwa Sanbagiri ga pujitene, uskambar ga 
gowena. 

16 Ane jei jener ga jena Yesusem 
tufabe, ane ga bala, "O Yesus ase samfer 
gulbana. Ai ames waakenswel!" Angtane 
jeiserem jei angtane Samaryamana, jei 
angtane Yahudimanyan. 

17 Ane Yesus ga gutena, "Gam ke 
angtane sepulu ga Agam waakentababili? 
Angtane sembilan afweraiserem jei ga 
fwera? 

18 Jeje bafa angtane Yahudimanyan 
aaiserem ga jenfentowai warautya, 
ane Uwa Sanbagjiri ga bala, 'Asi samfer 
gulbana?"" 

19 Ane Yesus ga angtane jeiserem ga 
bala, "Gase irwe, ane ga is sofna. Aamei 
Ai waakenfer As imes tebana, jega jem 
temawer aamei gase waakenswe." 

20 Angtane safna Farisimana 
afwenefener Yesus ga aane tenebana, 

"Uwa Sanbagiri Jei fonggalabar se 
towaiwena anggwabura seyafter 
gemerserem jem Sanbakfe Jam gwefe?" 
Yesus ga tamawolbaabili, "Nunu 

Uwa Sanbagiri Jei aa jep gwenaram 
anggwabura seyafter gemerserem jem 
Sanbakfe, angtane jei waakenfer jam 
ge sarbiyen enggame nunu jeiserem 
mesam fortya. 

21 Angtane jei enggam jam ge gubiyen, 
'Au, gasa damta, aaiserem ga Jei!' afa 
'Jei aaroi!', aam temawer Uwa Sanbagjiri 
mes towaiwena im nenennabe Sanbakfe 
Jam gwefe." 

22 Jepga Yesus angtane Jei aa jei 
ne tikwebaatinennerem ga balbabili, 
"Nunu jam se falaram, ini imna 
unggwanfer ga isege folbamini nunu 
daamfenna jeiserem ijama domolfe nunu 
afweraiserem jemniwer, nunu Ai Tane 
Angtanemana Ai Ajem foryalaiserem. 
Jengga jes jepserem aamei fas As ijama 
damtayan. 

23 Angtane aamei ga isene balbabisi, 
'Jei aaure!' afa 'Jei aafre!' Jengga 
safnant, aamei angtane jeiserem ijama 
onsobaabiyen, 

24 aam temawer Ai Tane Angtanemana, 
Ai gamjon aafer-aafer Ajep forsanyaram 
ogiri aaiserem jebe. Ane jes jepserem 
angtane seyafter ga sege towaswebisi 
Ai Amsam fortya, angtane iris nafa jam 
damtala gamserem. Angtane seyafter 
jei samfer iris nafa gane domola jam 
bwertalabe winsi fwesawer jamere winsi 
afwer fwesabo. 

25 Jengga Ai nalef Ajam foroyan, 

Ai Tane Angtanemana, Ai gwanan 
tamtamtalaiserem unggwanfer As 
gwirni. Ane angtane namwer aas 
jepserem aa jei naawenaram jei Ai As 
baif sene gwebana. 

26 Nunu Ai Tane Angtanemana, Ai 
gamjon Jam Ajep forsanyaram ogiri 
aaiserem jebe, angtane jes jepserem 
jei enggam se naawesa, angtane 
fwatermana gamserem jei aa gemer 
naawelam, nunu Nabi Nuh aa galap 
gwelam jes gamserem. 

27 Angtane jes galapserem ga jafner 
naawel, tumilgal mese fo ga jetefer ne 
dumilwel, ane wini yo anggwana jena 
ga aane detwel, jamer nunu Nabi Nuh 
atdusap aa ge kabwitel. Ane jepga fona 

ga til, angtane seyafter jepmanaiserem 
ga aa ge albitil. 

28 Nunu Ai gamjon jam Ajep 
forsanyaram, angtane jes jepserem 
jei enggam se naawesa, angtane 
fwatermana gamserem jei aa gemer 
naawelam, nunu Lot aa galap gwelam 
jes gamserem. Angtane gwanan 
jes galapserem jafner naawel, ga 
aane dwenwel, ane galgala ga aane 
jualtababuwel, afwer jei jam ne 
armantababuwel, makan gane gwebana, 
ane jena gane eyebili. 

29 Jengga nunu Lot kota Sodom aa 
jem mirsotefalam, nunu jes jemerserem 
Uwa Sanbagiri ga tokwana yo beleranga 
ga jem bafsunnul winsiwer, arouwa 
galserem. Ane angtane seyafter 
jepmanaiserem ga aa ge taabisil, jamer 
fus. 

30 Jes gemerserem nunu Ai gamjon 
Ajep forsanyaram, angtane aafer-aafer 
ga sege wasferwebisi. 

31 Nunu jes jepserem jeme, angtane 
jelem ja sitawer aaiserem, jei gamjon 
jam ge kabwiteyan jelem jenabe 
enggalfe galgala gam kitultaabonfe 
mwonawer. Ane angtane makanap 

gwelaiserem jegme gemer. Jei gamjon 
fas jam warauyan enggalfe galgala gam 
ne kitultaabonf jenawer. 

32 Gasa sarbistaabon ga bai etamwel 
wini Lotmanaiserem jemnibe! Ini jemna 
jam janbil galgala jelemana aa jes 
mirtebitefalam jem temawer, ane jei ga 
irfwel kotana jeiserem jes domsofe, ane 
jei ga ter. 

33 Angtane afa aa jei gwenaram jelem 
galgalem temawenefener, jei waakenfer 
gwelaiserem jamer abak-abaksus 
jei jam domolyan. Jengga angtane 
aa jei gam gwenaram Am temawer, 
jei ga waakenfer gwelaiserem jamer 
abak-abaksus ga jei gam domola. 

34 Ai ims towas-towastababili, gwini 
jeiserem Ai Ajep forsanyaram, angtane 
naura mwona daamfennaiserem jep aa 
jei gangge tanaram, malaikata Amna 
angtane naura jeiserem jei afelna tefner 
ga gane gaartesa, ane afelnaiserem jei 
jeber gane mirtetefalsa. 

35 Ane wini naura tumilgala aa jei 
gangge eyebilirim, wini naura jeiserem 
malaikata Amna jei afelna tefner gane 
goltesa, ane afelna ga jeber gane 
mirultefalsa. 

36 (Anggwa nauna makanap aa jei 
gangge gwenaram, jegme gemer.)" 

37 Angtane Yesus aa jei ne 
tikwebaatinennerem jei Yesus ga 
aane tenebana, "Tuhan, jeiserem 
ga fwer se etamwena?" Yesus ga 
tamawolbaabili, "Bunar-bunarsus aamei 
Ai As isa damtasa Ai gamjon Ajep 
forsanyaram, jes gamserem junu 
unggwan-gwansusu bunar-bunarsus jei 
matau futunu gemer gam domolaram 
onabe, ane jep ga gangge betwebili." 
1 8 1 Jepga Yesus Jei seisya taterisi 

ga nasbili enggalfe angtane Jei 
aa jei ne tikwebaatinennerem gam 
towas-towastababif, jei sembayanga 
jeber-jeber ga sene gwebabuwena, 
jei sembayanga gwebalawer jam ge 
tikwebiyen. Ane jei bunarsusfer ga sege 
towaswebili enggame, "Uwa Sanbagiri 
Jei sembayanga nemna nes gase 
sarbaipmini." 

“Yesus ga balbabili, "Kotana aasaje 
jebe, angtane sanbaka aasaje ga jep 
nwini. Jeiba angtane aa jei gam balaram 
angtane afa waakenfer eyebiliserem 
afa kabwakfer eyebiliserem. Jei jam 
eyebiyen Uwa Sanbagiri aa jes bilirim. 

Ane ini jemna kekelna, jei angtane 
kabwaktala aa jei ne damtabilirim, 
angtane jeiserem jei jam batobaabiyen. 

3 Kotana jeiserem jebe, saamira 
wini aasaje ga jep nwini. Saamira 
wini jeiserem jei angtane sanbaka 
jeiserem jemnibe jeber-jeber forowetya, 
ane ga gam bala, 'Gwanan as 
batobi! Ginanggwana amnaiserem 
jei kapkaiserem as mes eyebili abe. 
Aamei ga is bala, jega jei kapka aa jes 
eyebilirim abe, ai jeiserem gam ge borol 
ginanggwana jeiserem jebar.' 

4 Jamer abak-abaksus angtane sanbaka 
jeiserem jei bai saamira wini jeiserem 
jes batobife. Jengga umwef ga jei 
jelem inibe ga gunu, 'Bunarsus, ai ajam 
eyebiyen Uwa Sanbagiri aa jes bilirim, 
ane ai kabwaktala angtanemana ai ajam 
batobaipmiyen. 

3 Jengga saamira wini aaiserem jei 
jeber-jeber forowetya amnibe, ane 
susana ap ga as gam eyeibene. Ga 
jem temawer ai waakena as eyebili 
wini jeiserem jebe, ane kabwaktala 
jemna jam age borolmi saamira wini 
yo ginanggwana Jjeiserem jemna. 

Afa fasaye, jei jeber-jeber galap se 

forowetya amnibe, ane jei ga ai ase 
werentaasini."" 

6 Ane Tuhan Yesus ga balbabili, "Gasa 
sarsi waakenfer, angtane sanbaka kapka 
jeiserem jei aa jes biltenaram! Jei 
saamira wini jeiserem jes batobili. 

7 Afa ga gam, Uwa Sanbagiri Jei angtane 
bunarsusfer gase batobaabili, angtane 
Jei aa jei ne tebanaram waakenfer, ane 
sembayanga ga gane gwebabuwena 
gwin gwer jega Uwa Sanbagjiri Jei 
angtane gase batobaabili kabwaktala 
jei aa jes gane domolaram jewer. 

Ane Jei abakfer Jam fiyan angtane 
Jelemanaiserem jes batobaabife. 

8 Ai ims towas-towastababili, Uwa 
Sanbagiri Jei angtane Jelemanaiserem 
sembayanga jemna gam sarbaipmini, 
ane Jei angtane jeiserem tatarfer ga 
gam batobaabili. Safe gam, Ai Tane 
Angtanemana, Ai gamjon jam As 
forsanyaram ogiri aaiserem jebe, Ai ke 
angtane enggalaiserem ga As damtabisi, 
angtane Ai aa jei ne tebanaram, ane jei 
ga sembayanga gane gwebabili?" 

IYesus Jei taterisi gamjon ga 
nasipmini. Yesus taterisi aaiserem 
ga nasipmini angtane jena aa jei ne 

tetenannaram jebe, ane jena enggam 
aa jei gane gitminirim, "Ai etam-etama 
fas. Angtane nafsiserem jei seyafter 
etam-etamabara." 

l0Yesus ga taterisi aas nasbili: 
"Angtane naura jei ga aa ge teyafna Uwa 
Sanbagirem Jenap enggalfe sembayanga 
gangge gwebaf. Daamfennaiserem 
jei angtane safna Farisimana, ane 
afelnaiserem jei angtane pajak doini aa 
jei tebabinennerem ga jes. 

11 Angtane safna Farisimana jeiserem 
ga fyatena, ane sembayanga ga 
gwebana jelem temawer enggame, 'O 
Uwa Sanbagijiri, ai Isa enggam ai bala, 
asi samfer gulbana, aam temawer ai 
angtane nafsi gamserem ai gamyan. Ai 
kapkaiserem ajam eyebiyen. Ai galgala 
ajam komkomtababisiyen. Ai maaryena 
fas ajam gwebiyen. Ai Isa enggam ai 
bala asi samfer gulbana, aam temawer 
ai enggalyan angtane pajak doini aa 
jei tebabinennerem aaiserem aaf aa jei 
finaram jei galserem. 

1? Ai ga waakenaiserem ga jetefener ai 
eyebili. Ai minggunu daamfenna jeme, 
nunu ga naura ai ajam twenyan enggalfe 
ai Isa agam pujitef. Ane seyafter ajes 

domolaram, ai afwer ga jes agam 
kitulbono Ibe.' 

13 Jengga angtane pajak doini aa jei 
tebabinennerem jei bijaususuber fina, 
duka jemna ga jam nortantena, jei jam 
anggasweyan taman waaken-giriwer. 
Ane jei ga gutena, 'O Uwa Sanbagjfri, ai 
angtane etam-etamabara. As nesikte, 
etam-etama amnaiserem as jam Is 
wirulbaasini!'" 

14 Ane Yesus gamjon ga balbabili, "Ai 
ims towas-towastababili, angtane pajak 
doini aa jei tebabinennerem jeiserem, 
Uwa Sanbagiri Jei etam-etama jemna 
ga aa wirulbaasini, ane jei jame aa 
galap warautnaram jem jenabe, jei 
Uwa Sanbagirfar mes ge waakenswena. 
Jengga angtane safna Farisimana 
jeiserem jei Uwa Sanbagirfar jam ge 
waakensweyan, aam temawer angtane 
seyafter gemerserem jena aa jei gam 
gaartenaram, Uwa Sanbagjiri Jei angtane 
jeiserem ga gam onabertana. Ane 
angtane jena aa jei gam onabertanaram, 
Uwa Sanbagiri Jei angtane jeiserem ga 
gam gaartena." 

15 Angtane tanna bastantanaiserem ga 
aane aftabuwena Yesusminibe enggalfe, 

Yesus tafna jem dwak sagap gam 
tosoniwif. Ane angtane Yesus aa jei ne 
tikwebaatinennerem, jei angtane tanna 
aa jei ne aftabuwenaram jei ga aane 
damtabili, ane jei angtane jeiserem ga 
aane uftabili. 

16 Jengga Yesus tanna jeiserem ga 
jenbebili, ane ga balbabili, "Tantantane 
jeiserem jei samfer ge jalbili Amnibe. 
Ipsama Uuftabilirim, aam temawer 
angtane enggalaiserem tanna aas 
galserem, jei samfer se naawena Uwa 
Sanbagirfar, ane Uwa Sanbagiri Jei ga 
jem Sanbakf se gwena. 

17 Ai bunarsusfer ims towas- 
towastababili, tanna bastouya jei 
Uwa Sanbagiriserem jes ne tebana, Uwa 
Sanbagiri Jei jem Sanbakf se gwena. 
Angtane baife aa jei gam gwenaram 
Uwa Sanbagiri Jei jem Sanbakf gwefe, 
angtane jeiserem jei jam etamweyan 
angtane Uwa Sanbagirem gwonap 
gwefe, nunu Uwa Sanbagjiri Jei aa 
jem nwinirim anggwabura seyafter 
gemerserem jem Sanbakfe." 

18 Angtane sanbaka Yahudimanaiserem 
jei Yesus ga tenebana enggame, "Guru, 
Aamei waakena. Ai ga basas eyebili 

enggalfe ai waakenfer gwelaiserem 
jamer abak-abaksus agam domolfe?" 

19 yesus ga tamawolbana, "Jeje bafa 
aamei Ai ga Asim bala enggame Ai 
waakena? Angtane waakena afa fas 
jam gweyan, jengga Uwa Sanbagjiri 
Jenfentowai Jei waakena. 

20 Uwa Sanbagiri aa jes balbabilim, 
aamei seyafter jeiserem imes 
towaswebili: Maaryena ipsam gwebit. 
Angtane ipsam tat. Jigala angtanemana 
ipsam komkomulsit. Angtane nensa 
syefer ipsam balt. Iye yo uwa imna, 
taterisi jemna ga jamer igam tasyipmini." 

21 Angtane jeiserem ga gunu, "Taterisi 
seyafter jeiserem ai amsam tikwebitinint, 
ai bastowaisamer galapserem jamer 
namwer aas jepserem jep mese." 

22 Yesus jeiserem Jame aa galap 
saribenerem, Yesus angtane jeiserem ga 
bala, "Taterisi umwefe ga daamfenna, 
aamei gemerje jeiserem ijam eyebiyen. 
Taterisi jeiserem ga aas: Galgala imna 
seyafter ga jam is jualtababili, ane 
doini ga angtane galgalyenaiserem ga 
jep is kitulmini, ane aamei waakenfer 
gwelaiserem ga is domola jamer abak- 
abaksus. Afa jeiserem jam is eyebilirim 

jamer taban, aamei ga is jela Amnibe, 
ane Ai ga Asis tikwebaatini." 

23 Jengga angtane jeiserem taterisi 
Yesusmana jeiserem jam aa galap 
saribenerem, ini jemna ga jenbana aam 
temawer galgala jemna ane-anesus. 

24 Yesus jei angtane jeiserem ini 
jemna mesam towaswebabana, 
angtane jeiserem ini ga jam jenbana. 
Yesus ga jem temawer ga gunu, 
"Angtane galgalabaraiserem jei ini 
galgalapfener gam folbana, ini jemna 
Uwa Sanbagirminip jam folbayan. 

Afa ini angtanemana jes gemerserem 
gemer gam folbanaram, afa jei fas jam 
irrwebayanaye, gam jega Uwa Sanbagjiri 
Jei jem Sanbakfe Jam gweyan. 

2> Bunar-bunarsus, twena unggwandusa 
jei jam kaweteyan burum mwonabe. 
Jes gamserem aaiserem jegme gemer, 
angtane afa ini jemna galgalapfener 
gam folbanaram, angtane jeiserem jei 
Uwa Sanbagirfar daamfennaber jam 
ge gweyan, ane Uwa Sanbagiri Jei jem 
Sanbakfe Jam nwinyen." 

26 Angtane Yesus aa jei ne sarbasinirim, 
jei Yesus ga aane tenebana, "Afa ga 

gam jes gamserem, gam jega nan se 
waakentaasini?" 

27 Yesus ga tamawolbaabili, "Angtane 
jei jen jena jam waakentaasiyen, jengga 
Uwa Sanbagiri Jei angtane jei gam 
waakentaasini." 

28 Petrus jei Yesus ga bala, "Ai seyafter 
ajesa damtabilirim amsa mirtebitefala 
enggalfe ai Aamei Is agma tikwebaatif!" 

2IYesus ga balbabili, "Ai bunarsus ims 
towas-towastababili, angtane jena aa jei 
gam mirultefalaram, afa wi tane, afa aya 
oso, afa ene jeta enggalfe awelna Uwa 
Sanbagirmana gam gwebif, ane enggalf 
Uwa Sanbagiri Jei jem Sanbakfe gam 
gwef, 

30 angtane jeiserem jei namwer aas 
jepserem fwaina se taabili uskambarsus 
seyafter aa jes mirtebitefalaram 
jemniwer. Ane nunu galap aa jep 
forsanyaram, Ai Ajep warautnaram, 
Uwa Sanbagiri Jei angtane jeiserem 
waakenfer gwelaiserem se gulbasa jebe, 
jamer abak-abaksus." 

31 Yesus Jei angtane dua belas Jei aa 
jei ne tikwebaatinennerem jentowaifener 
ga aa betbetulsini, ane ga balbabili, 
"Gasa sarsi! Nei kota Yerusalemwera 

gane tauna. Nabi fwatermana gwanan 
aa jei naawelam, jei ga enggam ne 
tulistababil Am temawer: Angtane jei 
kapkaiserem Ap Asene eyeibene, Aiba 
Tane Angtanemana. Seyafter jei aa 
jes ne tulistababilim, namwer ga sege 
etamwebili Amnibe. 

32 hi ga Asene gerfa angtane 
Yahudimanyanaiserem jemnibe. Jei Ai 
ga Asene bisobafa, ane jei Ai ga Asene 
imei-imeitafa, ane makem ga Asene 
gwebafa. 

33 Ane jei Ai ga Asene safsaftana 
newa utuboroserem jeme, ane Ai ga 
Asene munbofo. Jengga nunu nawer- 
ningnabaraiserem, Ai gamjon ga jem As 
irwefa terewer." 

34Taterisi Yesus aa jes nasbabilirim, 
taterisi seyafter jeiserem angtane Yesus 
aa jei ne tikwebaatinennerem jei jam 
ne sarbiyen. Taterisi jeiserem ga jam 
syawulmisini jemniwer. Jei fas jam ge 
towaswebiyen Yesus Jei bas nasipmini 
jebe. 

35 Yesus aa galap fortyaram kota Yeriko 
gwetmanabe, angtane aasaje nel eyep 
ga jep nwini. Jei nwe kofa, ane jei doif 
jeber-jeber aber-aberwowena. 


LUKAS 18.36-41 639 


39 Jei angtane unggwanfer aa jei ge 
ayebintyerem aa galap sarbabilirim, jei 
ga tenebaabili, "Aaje basa?" 

37 Angtane aa jei ge ayebintyerem jei 
ga aane bala, "Yesus, Angtane tamna 
Nasaretmana jeiserem, Jei Jam ayinyef." 

38 Ane angtane nwe kofa jeiserem ga 
gwarna, "Yesus, Tane Raja Daudmana, 
Aameiba Angtane Uwa Sanbagjiri aa jes 
destabanaram! Ai ase nesikte!" 

39 Angtane aa jei ge danabilirim, 
jei angtane nwe kofa jeiserem ga 
aane uftana, ane ga aane bala, "Jas 
tikwe!" Jengga jei gamjon ga gwarna 
uskambarsus, "Yesus, Tane Raja 
Daudmana, Aameiba Angtane Uwa 
Sanbagiri aa jes destabanaram! Ai ase 
nesikte!" 

40 Jepga Yesus ga fyatena, ane angtane 
ga balbabili, "Angtane nwe kofa jeiserem 
jesa girinyel Amnip." Angtane nwe 
kofa jeiserem aa galap fortyaram 
Yesusminibe, Yesus ga tenebana, 

41" hamei ibas bili Ai ibe is Ajes 
eyeibefe?" Angtane nwe kofa jeiserem 
ga tamawolbana, "Uwa, ai enggam ai 
gunu, ai waakenfer anggasif." 

42 Jepga Yesus angtane nwe kofaiserem 
ga bala, "Gase gaarasi! Aamei Ai 
waakenfer As imes tebana, jega jem 
temawer aamei gase waakenswe." 

43 Jes jeberserem jei ga gaarasini, 
ane jei Yesus ga tikwebaatini, ane Uwa 
Sanbagiri ga pujitene. Ane angtane 
uskambar jeiserem jei taterisi jeiserem 
jame aa galap ne domolaram, jei 
seyafter Uwa Sanbagiri ga aane pujitene. 
1 9 1 Yesus ga forna kota Yeriko je, 

ane Jei kotana jeiserem jep jamer 
ga sofna. 

2 Kotana jeiserem jebe angtane aasaje 
ga jep nwini, bosna jemna ga Sakeus. 
Jei angtane sanbak angtane pajak 
doini aa jei gane tebabinennerem ane 
pemerintafe ga gane kitulmini, ane 
galgala jemna anesus. 

3 Angtane uskambarsus jei Yesusfar ga 
aa ge sofobili. Sakeus jei jam towaswef 
Yesus ga fwersa angtane uskambar 
aa jei ge sofobilirim jebar. Jei masef 
Yesus jam damtayan, aam temawer jei 
angtane tofora. 

4Jega jem temawer jei ga nunggiri 
angtane uskambar jeiserem jem 
mukanawer. Ane Sakeus tinip ga tauna, 

jega jei Yesus jewer gam danttaf, Jei Jam 
aa jep ge ayebintyerem tini jeiserem jem 
gwetmanabe. 

> Yesus Jei Jame aa galap fortyaram tini 
jeiserem jebe, Jei ga anggaswena, ane 
Sakeus ga damtaswena. Ane Yesus ga 
balswena, "Sakeus, tatar jase ireya! Ai 
namwer im jenap Ajam forof, ane Ai ibar 
ge nwinf." 

6 Sakeus jei tatarmer ga iretya, 
ane Yesus ga tebana ini saaser- 
saasersusmer, ane jei nawersamer ga aa 
ge gwina Sakeusem jenabe. 

7 Angtane seyafter jeiserem jei Yesus 
gam jam aane damtanaram enggame 
Yesus jei Sakeusem jenap sofwef. Jei 
jelem inip uskamer enggam ga aa 
ge gubili, "Yesus Jei angtane syewal 
anggwana gamserem gam gwina 
angtane etam-etamabaraiserem jem 
jenabe! Jeiserem je kapka!" 

8Jepga Sakeusem jenabe, Sakeus ga 
fyatena angtane uskambar jeiserem 
jem mukanabe, ane Yesus ga bala, 
"Tuhan, ai amse sarbasi! Ai etam- 
etamawer as irfwena. Ai galgala 
amna nenennaber as waksosini, ane 
afwer ga angtane galgalyenaiserem 

jep as kitulmini. Ane angtane ai ajes 
afaftababuwenantam doini jemna agam 
tamserenbaipmuwenantam, ai doini 
jemna gamjon as warautabaipmini jebe, 
nawer-nawermer." 

9 Ane Yesus ga gutena, "Nunu aaiserem 
jeme, aamei ane wi tane imna seyafter 
gemerserem, Uwa Sanbagiri etam-etama 
imna seyafter is mes wirtabaipmini, 
ane gwela ibirmi is mes golmini 
ibe. Ai waakena Amnaiserem ibe is 
Amesam golmini, aam temawer aameiba 
asal-asala Abrahammanam, 

10 ane Ai Tane Angtanemana, Ai ogiri 
aaiserem jebe enggalf Ai fortya angtane 
aamei galserem Uwa Sanbagirminiwer 
jena aa jei ne bijausonaram Ai Ajes 
terelbaabif, Ai angtane jeiserem Ai ga 
Ajes waakentababisif." 

11 Angtane jei Yesus ga gemer ne 
sarbasini waakenfer, Yesus jei gamjon 
ga nasowena enggame, Jei seisya 
taterisi ga jes nasbili. Jes jepserem 
angtane syefer enggam ga aa ge gubili, 
"Yesus namwer kota Yerusalem gas 
gwetmansol. Jei Yerusalemwer Jam 
se fornaram, jes jemerserem Uwa 
Sanbagiri Jei ginanggwana nemna gase 

surbobili, ane Jei gase towaiwena nem 
Sanbakfe jam gwefe ogiri aaiserem 
jebe." Angtane jes gamserem gam aa 
jewer ge gubilirim, jei syefer ge gubili, 
aam temawer Uwa Sanbagiri Jei gam 
Jam guyon jes gamserem gam Jam 
eyebife. Nunu Uwa Sanbagjiri aa jep 
gwefe anggwabura seyafter gemerserem 
jem Sanbakfe, angtane nunu jeiserem jei 
jam ne domolyan nwena jelemanaiserem 
jeme. Ga jem temawer Yesus seisya 
taterisi ga jes nasbili enggame: 

1? "Angtane aasaje sanbakf nwini 
negeri jelemanaiserem jebe. Jei negeri 
jemna ga mirsotefala, ane negeri 
bijausususerem jewer ga sofna enggalfe, 
raja sanbaksusu negeri seyafter aa 
jei tebabilirim jei baabeta gam gulbaf 
jebe, jega enggalf angtane sanbaka 
jeiserem jei rajaf gam etamwef negeri 
jelemanaiserem jebe. Afa jei baabeta 
jam se taabilirim raja sanbaksususerem 
jemniwer, jei gamjon gase warauwa 
negeri jelemanaiserem jebe. 

13 Jei nalefe jam sofweyan, jei gwanan 
angtane sepulu ga gemer jenbebili, 
angtane awelna jemnip aa jei ne 
gweyibuwenaram. Jei doi emasa 

daamfen-daamfennem ga kitulmini jebe. 
Doi emasa daamfenna, jei ga gaji doi 
muara nawer-ningginmana gamserem. 
Ane angtane sanbaka jeiserem ga 
balbabili, 'Galgala ga doini aaiserem ga 
jem isa armantababili, galgala jeiserem 
gamjon ga jam isa jualtababili enggalfe, 
doini ai isa ajes kitulminirim, doini 
jeiserem ga isa unggwantababisini. 
Aaiserem ga enggammer isa eyebili 
jamere ai gamjon as warautna.' 

14 Jengga angtane afwer negeri 
jeiserem jep aa jei ge nwinbenerem jei 
angtane sanbaka jeiserem kakalmer ga 
aane nasbana. Ane angtane sanbaka jei 
aa galap sofnaram, angtane aa jei ne 
nasbanaram jei angtane ga aane baftabili 
enggalfe, raja sanbaksususerem negeri 
seyafter aa jei gam tebabilirim, raja 
jeiserem jewer gam ne balf enggame, 'Ai 
baifa gwena angtane sanbak aaiserem 
jei am rajaf gwefe.' 

15 Jengga angtane sanbaka jeiserem jei 
baabeta ga taabili raja sanbaksususerem 
jemniwer, jega jei rajafe jei jon gam 
gwefe negeri jelemanaiserem jebe. 

Ane jei gamjon ga warauwa negeri 
jelemanaiserem jebe. Ane jei jame aa 

galap fornaram, jei angtane awelna 
jemnip aa jei ne gweyibenerem doini 
aa jep kitulminintim, angtane jeiserem 
ga jenbebili enggalfe, jei gam towaswef 
doini aa jes ne tebabilirim jei aa jes 

ne unggwantababilirim unggwanfer ga 
fomera. 

16 Angtane awelna jemnip aa jei ne 
gweyibenerem nabal danalaiserem jei ga 
jela rajaminibe, ane ga bala, 'Uwa, doi 
emasa daamfenna aamei gwanan ap as 
ijes gulbanantam, doini jeiserem ames 
unggwan-girtaasini jamere doi emasa 
jeiserem gamjon sepulufe ga etamwena. 

17 Raja jeiserem ga bala, 'Samfersus, 
aamei awelna amna i waakenfer im 
gwebili. Aamei awelna bastantanaiserem 
waakenfer imes gwebili. Jega jem 
temawer ai isas destabana aamei 
angtane sanbakf is nwini, kotana sepulu 
aamei ga jes is tebabili.' 

18 Angtane awelna jemnip aa jei 
ne gweyibenerem afelnaiserem jei 
jon ga jela, ane ga bala, 'Uwa, doi 
emasa daamfenna aamei ap as ijes 
gulbanantam, doini jeiserem ga ames 
unggwantaasini jamere doi emasa tafna 
gwiri.' 

19 Raja jeiserem ga bala, 'Aamei mese 
angtane sanbakf is nwini, kotana tafna 
gwiri ga gemer is tebabili.' 

20 Angtane awelna jemnip aa jei 
gweyibenerem nafsiserem jei jon ga 
jela, ane raja jeiserem ga bala, 'Uwa, 
doi emasa imna daamfennaiserem 
aare; ai fenbitem ai fwirna, ane ga ai 
syawulsini, jega doi emasa aaiserem ai 
ajam anggabisili gala. 

21 Ai aamei isa jam erebene, aam 
temawer aamei angtane kakala. 

Aamei angtane nafsi doini aa jes ne 
unggwantaasinirim, doini jeiserem aamei 
ga im tebabili. Ane aamei nananisi aamei 
ijam tonolyenaiserem, nananisi jeiserem 
ga ijes tebabili.' 

22 Raja jeiserem jei angtane jeiserem 
ga bala, 'Aamei awelna amna kabwakfer 
im gwebili! Aamei ai asi gemer balaram 
ai taterisi imna jeiserem ai isa jeter as 
onsoibene, ai isas tamtamtana. Aamei 
tousa ai angtane kakala. Ai angtane 
nafsi doini aa jes ne unggwantaasinirim, 
doini jeiserem ai ga as tebabili. Ane 
ai nananisi ai ajam tonolyenaiserem, 
nananisi jeiserem ga as tebabili. 


LUKAS 19.23-27 647 


23 Afa ga gam, jeje bafa aamei 
doini jeiserem fas ijam gwetaanteyan 
banggabe enggalfe, nunu ai jema gam 
warautnaram ai doini jeiserem seyafter 
bunganabaner ga agam tebabili?' 

24 Ane raja jeiserem jei angtane jep 
aa jei ge fibilirim ga balbabili, 'Doi 
emasa daamfenna jeiserem jemniwer 
sa amsonba, ane doini jeiserem ga isa 
kitulbono angtane doi emasa sepulu aa 
jei tebabilirim jebe.' 

25 Jengga angtane jeiserem ga aa ge 
gubili, 'Uwa jei doi emas sepulu mesam 
damtana!' 

26 Raja jeiserem ga tamawola, 'Ai 
ims towas-towastababili, angtane 
waakenfer aa jei gane eyebilirim jei 
aa jes gane damtabilirim jeme, Uwa 
Sanbagiri Jei angtane jeiserem gamjon 
ga gam kitulmini unggwanfersus. 
Jengga angtane bastowaifer aa jei gane 
damtabilirim, afa jei kabwakfer gane 
gwebili jeiserem jeme, Uwa Sanbagjiri 
Jei bastowaifer jeiserem jei aa jei 
ne domolaram ga gam amsonbana 
jemniwer. 

27 Ane angtane baife aa jei gam 
naawenaram ai jem rajaf gwefe, jeiba 

ginanggwa amnam. Angtane jeiserem 
aaf gasa aftabiyel, ane ga isa munbobili 
am tarnabe." 

28 Yesus Jei jeiserem Jame aa galap 
tabanulurum Jam nasbilibe, Jei nabala 
ga Jei danna, kota Yerusalemwer ga 
teyafna. 

29 Jei tamna Betfage yo Betanya Jame 
aa galap gwetmansonaram, taarentumu 
bosna ga Saitun aa jep nulnaram, Yesus 
Jei angtane naura ga bafsona, angtane 
Jei aa jei ne tikwebaatinennerem. 

30 Yesus ga gitmini, "Ga sege sofwe 
tamna nem mukanap jeiserem jebe! 
Aamei tamna jeiserem jep jam is 
ge kawesonaram, aamei keledai 
tanna jep ga is ge damtana, jam 
daktabaasiliserem. Keledai tanna 
jeiserem ga gemerje angtane afa jem 
sagap jam nwinteyan ane jeme jam 
wofeyan. Keledai tanna jeiserem ga is 
ge fertesini, ane ga is ge aftayala aafe. 

31 Afa angtane aamei is jam sene 
taanaaminirim enggame, 'Jeje bafa 
aamei keledai tanna jeiserem ga im 
ge fertesini?', aamei angtane jeiserem 
ga enggam is ge bala, 'Keledai tanna 
aaiserem Tuhane bala." 


LUKAS 19.32 -36 649 


32 Angtane naura jeiserem jei ga aa 
ge sofwa. Ane jei ga aa ge domola 
seyafter jes gemerserem Yesus aa 
gemer gitminirim. 

33 Jei keledai tanna jeiserem aa galap ge 
fertesinirim, angtane keledai tanna jam 
jemanserem jei angtane naura jeiserem 
ga gitmini, "Jeje bafa aamei keledai 
tanna jeiserem ga im ge fertesini?" 

34 Jei angtane jeiserem ga aa ge 
tamawolbana, "Keledai tanna aaiserem 
Tuhan gam gunu." 

35 Ane jei keledai tanna jeiserem ga aa 
ge aftafala Yesusminibe. Ane jepga fene 
fen sagap kamwiliserem jemna ga aane 
tosobaanswena keledai jeiserem jem 
sagabe. Ane Yesus ga aane batobana 
keledai jeiserem jem sagap ga jusona. 

36 Yesus Jei Jame aa galap sofnaram 
keledai tanna jeiserem jeme, angtane 
fene fen sagap kamwiliserem jelemana 
ga aane bunulntena nelebe. Jei fene 
fen sagap kamwiliserem ga enggalf 
ne bunulntena nelebe, angtane 
afweraiserem jei gangge towaswebif 
enggame, Yesus Jeiba angtane 
sanbaksam. 

37 Ane Yesus Jei kota Yerusalem ga 
towaisona jam gwetmansofe, nel iryela 
otumu Saitunwer aaiserem jebe. Ane 
angtane unggwanfer Yesus aa jei ne 
tikwebaatinennerem seyafter jeiserem 
jei ga aa ge towaiwebili Uwa Sanbagiri 
jam ne pujitefe ini saaser-saasereme. 
Ane unggwanfer enggam ga naawewena, 
"Uwa Sanbagiri asi samfer golmini, 
bwembwema Yesus aa jes eyebilirim 
baabeta Jelemanaiserem jeme ai ajesa 
domolaram jem temawer." 

38 Jei ga naawewena: "Uwa Sanbagiri 
Jei waakena Jelemanaiserem gase 
gulbana Jebe, Raja aa Jei fortyaram 
Tuhanem boseme! Au, nei Uwa Sanbagjiri 
ganma pujite uskambar! Jei nei nes 
waakentababisini! Jei waakensusu: 

Jei taman waaken-girip nwini, tamna 
bwalesususerem." 

39 Angtane safna Farisimana 
afweraiserem angtane unggwanfer 
jeiserem jemniwer, jei Yesus ga aane 
bala, "Guru, angtane Aamei Is jei ne 
tikwebaatinennerem jes balbabi, jei jas 
uftabi!" 

40 Yesus ga tamawolbaabili, "Ai ims 
towas-towastababili, afa jei jam sege 

tikwebilirim Ams pujitelewer, gam jega 
Uwa Sanbagiri gase eyebili jega tuna 
aaiserem jei ga Ai ga Asene pujitene." 

41 Ane Yesus Jei amkom fom forola kota 
Yerusalem je. Jei kotana jeiserem aa 
galap domsonaram, Yesus ga angtane 
aa jei ge nwinbenerem Yerusalem je ga 
syebabili uskambarsus. 

42 Ane ga gutena, "O angtane aa jei ge 
nwinbenerem Yerusalem je, ini Amna As 
enggam folbana aamei Asi gama tebaf 
enggalfe, Uwa Sanbagiri Jei aamei is 
gam waakentababisif, ane aamei Uwa 
Sanbagirfar daamfennaber gam isa 
gwena. Jengga namwer aas jepserem 
aamei Asi baifa gwebana. 

43 Nunu se fortya galabe, aamei ga isa 
domola ginanggwana imnaiserem je ona 
sene gerentababisnenne jamere kotana 
imnaiserem durga. Ane jei jem saaserfar 
ga sege gubili gwetman-gwetmanfer 
enggalfe aamei is gam ne munbobif. Ane 
angtane afa fas jam totinyen kotana 
imnaiserem jewer. 

44 Nunu Uwa Sanbagiri Jem 
foryalaiserem enggalfe aamei is 
gam waakentababisif, nunu jeiserem 
mes fortya, aam temawer Aiba aafam. 


LUKAS 19.45-47 652 


Jengga aamei Asi baifa gwebana. Jega 
jem temawer ginanggwana imna jei 
ga aamei isene munbobili seyafter, 
angtane seyafter igemera nwinirim 
kota Yerusalem aaiserem jebe. Ane 
ginanggwana jeiserem jei jena seyafter 
jeiserem ga sene kwirtabaabisini. Tuna 
afa fas jam falnteyan jelem tampatabe." 
4> Yesus ga kawetena Jena Uwa 
Sanbagirmanaiserem kota Yerusalem 
je. Ane Jei ga towaiwena angtane 
galgala jep aa jei ne jualtababuwenaram 
angtane jeiserem ga surbobili jewer. 
46Yesus Jei angtane jeiserem 
ga balbabili, "Taterisi Uwa 
Sanbagirmanaiserem jep ga enggam 
tulisul: 'Jena Amnaiserem ga enggalf 
angtane jei Abar Ajeba nasowef.' Jengga 
aamei jena aaiserem enggam ima 
eyebili, Jena angtane komkoma jep ge 
nwinbele gamserem." 

47 Nunu jeber-jeber Yesus Jei angtane 
ga towas-towastababuwena Jena Uwa 
Sanbagirmanaiserem jebe. Angtane 
imam-imam sanbakaiserem, ane guru- 
guru Hukumu Nabi Musamana aa jei 
ne towas-towastababuwenaram, 
ane angtane sanbak-sanbaka 

Yahudimanaiserem jes mese, jei 
ini jemna enggam ga aa ge folbamini 
Yesus jam ne munbofe. 

48 Jengga jei nele fas jam ne damtayan 
Yesus jam munbofe, aam temawer 
angtane uskambarsus Yesusem tarnap 
ge fibili, taterisi seyafter Yesus aa jes 
nasbabilirim ga jes ne sarbisini. Angtane 
sanbaka jeiserem jei bai angtane 
unggwanfer jeiserem jam ge erabafe. 
20 1 Nunu daamfenna jeme, 

Yesus angtane ga jem 
towas-towastababili Jena Uwa 
Sanbagirmanaiserem jebe, ane 
Jei Taterisi Waakenaiserem ga jes 
nasipmini. Jes jepserem angtane 
imam-imam sanbakaiserem, ane 
guru-guru Hukumu Nabi Musamana aa 
jei ne towas-towastababuwenaram, ane 
angtane sanbaka Yahudimana, angtane 
seyafter jeiserem Yesusminip ga aa ge 
jalbili. 

2 Ane jei Yesus ga aane tenebana, "As 
jam Is balbabi, baabeta nanmana Aamei 
seyafter aaiserem ga Ijem eyebuwena? 
Baabeta Ise nane gulbana Ibe, Aamei 
seyafter aaiserem ga Ijem eyebuwena?" 

3Yesus Jei enggam ga tamawolbaabili, 
"Ai gamjon ims tenebaabili. Aamei Ai jon 
ga As isa towasta, 

“baabeta Yohanes aa jes domolaram 
angtane jam baptistababife, baabeta 
jeiserem ke Uwa Sanbagirminiwer jela, 
afa angtaneminiwer jela?" 

3 Angtane jeiserem jei jenjen ga aa ge 
doksobana, enggam ga aa ge gubili, "Nei 
afa enggam jam nesa gunurum Uwa 
Sanbagirminiwer, Yesus Jei nei enggam 
nes galap se balbabili, 'Jeje bafa aamei 
Yohanes ijama tebayan?' 

6 Jengga afa nei enggam nesa gunurum 
angtaneminiwer, angtane seyafter galap 
nesene munbobili toneme, aam temawer 
jei mes ne taabili enggame Yohanes ba 
angtane nabisam, Uwa Sanbagiri aa jes 
baftannuntum" 

7 Ga jem temawer jei Yesus enggam ga 
aane tamawolbana, "Ai seyafter teisyena 
baabeta Yohanesmana je fwer jela." 

8 Jepga Yesus ga balbabili, "Gam jega 
Aimba aamei isa Ajam towastababiyen 
baabeta nanmana Ai ga seyafter 
aaiserem ga Ajem eyebili." 

9 Jepga Yesus seisya taterisi ga 
nasipmini angtane jeiserem jebe. 

Taterisi jeiserem ga enggam: "Angtane 
aasaje angguru makanap tonola. Jepga 
jei angtane anggur tonol tousaiserem 
ga enggam balbabili, 'Ai as sofna negeri 
nafsiserem jewer, negeri jeiserem ai 
jebe abakef as nwini. Ai abakfer jewer 
ajebar nwinirim, aamei samfer anggur 
makana amna aaiserem nomkef isa 
armantana, angguru jep ga isa tonola, 
ane jem igiserem afwer galap ga ap isa 
kitulbono.' Ane jena ga sofna negeri 
nafsibe, ane jei jep ga nwini jamer 
abaka. 

10 Nunu anggur jep fuluserem jam 
aa galap fortyaram, angtane anggur 
makana jam jemanserem jei angtane 
awelna jemnip aa jei gwebilirim ga 
baftana enggalfe, makana jeiserem 
jem igiserem afwer jei gam tebabif, 
angtane anggur makana nomkef aa jei 
ne armantanaram jemniwer. Jengga 
angtane anggur makana nomkef aa jei 
ne armantanaram, jei angtane aa jes 
baftanaram, angtane jeiserem ga aane 
safsaftana. Ane jei angtane jeiserem ga 
aane bala, 'Se dip! Gase warau, makana 
jem igiserem ijam gwirinyen.' 

11 Angtane makana jam jemanserem 
jei gamjon angtane awelna jemnip aa 
jei gwebilirim nafsi jei jon ga baftana. 
Jengga angtane anggur makana nomkef 
aa jei ne armantanaram, jei angtane 
jeiserem jes mese jei jon ga aane 
safsaftana, ane jep ga aane gwebana 
jamer jei aa sefersona. Ane jei angtane 
jeiserem ga aane bala, 'Se dip! Gase 
warau, makana jem igiserem ijam 
gwirinyen.' 

12 Makana jam jemanserem jei angtane 
nawer-ningnabaraiserem jei jon ga 
baftana. Jengga angtane anggur makana 
nomkef aa jei ne armantanaram, jei 
angtane jeiserem jei jon ga aane 
safsaftana, jamere tifni jemna bubwa 
teten sobana. Ane ga aane firtaaniwili 
makana jeiserem jem jitefwer. 

13 Jepga angtane anggur makana jam 
jemanserem jei ga gunu, 'Ai gamjon ga 
basas eyebili? Ai ga enggam as eyebili, ai 
tanna amna ajes nesiktenerem, ai jes as 
baftana. Angtane makana amna nomkef 
aa jei ne armantanaram, jei bunarsus 
tanna amna jam ne kabwaktayan.' 

14 Jengga angtane anggur makana 
nomkef aa jei ne armantanaram, 

jei tanna jeiserem jam aa galap ne 
damtanaram, jena enggam ga aane 
gitminenne, 'Tanna aaiserem ba makana 
jei se tebana, jeta jam aa jep tererem. 
Au, nei tanna aaiserem ganma munbo, 
jega nei makan anggur aaiserem nei 
gam nesa tebana!' 

15 Ane jei tanna jeiserem ga aane 
aftawena anggur makan jitefwer, ane 
ga aane munbono." Ane Yesus ga 
tenebaabili, "Angtane makana jam 
jemanserem jei ga base eyeipmini, 
angtane makana jemna nomkef aa jei ne 
armantanaram jebe? 

16 Bunar-bunarsus ga enggam, jei se 
jela angtane anggur makana nomkef aa 
jei ne armantanaram jemnibe, ane jei 
angtane jeiserem jei gase munbobili. 
Gamjon makana jeiserem angtane 
nafsiserem jep gase gaarmini." Angtane 
jei taterisi Yesus aa jes nasbilirim jame 
aa galap ne sarbasinirim, jei Yesus 
ga aane bala, "Ai bai Uwa Sanbagjri 
Jei enggam gufe kapka jeiserem jam 
etamwefe!" 

17 Yesus angtane jeiserem ga 
gerebaabili, ane ga tenebaabili, "Afa ga 
gam jes gamserem, taterisi aaiserem 

jemna igi ga fomfoma, taterisi Am 
temawer aaiserem aa jes tulisulum 
Taterisi Uwa Sanbagirmanaiserem jebe: 
'Angtane jena aa jei ne eyebilirim, tuna 
jei aa jes ne taptasiwilirim, tuna jeiserem 
mes etamwena igsusfe."" 

18 Ane Yesus gamjon ga balbabili, 
"Angtane seyafter aa jei ge janbilirim 
tuna jeiserem jem sagabe, jei sege 
wasferwebili. Ane tuna jeiserem afa 
angtanem sagap jam se jentyaram, 
tuna jeiserem jei ga angtane jeiserem 
gase jubono, jamere sonf se etamwena. 
Taterisi jeiserem ga enggam, angtane 
Ams tebayanaiserem Ai ga As tener- 
tenertababili, ane ga As tamtamtababili 
jamer sege wasferwebili." 

19 Guru-guru Hukumu Nabi Musamana 
aa jei ne towas-towastababuwenaram, 
ane angtane imam-imam sanbakaiserem 
jei seyafter ga aa ge towaswebili 
enggame, Yesus seisya taterisi jeiserem 
jelem temaweram nasipmini. Jei enggam 
ge towaswebili jeiba angtane kapka 
makana nomkef aa jei ne armantanaram 
jes galserem, seisya taterisi Yesus jep 
aa jes nasbilirim. Ga jem temawer jes 
jepserem jei nele ga aane terelbene 

Yesus Jam ne tebafe. Jengga jei 
angtane unggwanfer jeiserem ga jes ne 
erebaabili. 

20 Angtane Hukumu Nabi Musamana aa 
jei ne towas-towastababuwenaram, ane 
angtane imam-imam sanbakaiserem jes 
mese, jei Yesus ga aane gerbaasnenne 
nwebitmer enggalfe jei Yesus gam 
ne tebaf, afa Jei taterisi syefer jam 
se nasbabilirim. Jega jem temawer 
jei sabanggwana ga aane baftabiwili 
Yesusminibe enggalfe, Yesus gam 
ne unggwasbaf tateriseme. Angtane 
sanbaka jeiserem jei ga aa ge gubili, 
"Aamei akar-akarem ini waakenmer 
jam isa gwenaram, ane Yesus ga isa 
teneba-tenebawena! Afa aamei seyafter 
aaiserem jam isa eyebilirim, ai aamei ga 
isa as armantababili." Angtane sanbaka 
jeiserem enggam ne mwangbisini, afa 
Yesus Jei syefer jam se tamawolaram, 
jei Yesus ga sene gera Gubernurminibe, 
angtane baabetabara aa jei nwinirim 
sanbakfe ona jeiserem jebe. 

21 Ane sabanggwana Yesusminip ga 
aa ge gubili, ane jei Yesus enggam ga 
aane unggwasbana, "Guru, ai amsa 
towaswena enggame Aamei seyafter 

Ijes nasbabilirim, ane Ijes towas- 
towastababilirim, jeiserem ba bunaram. 
Aamei angtane afa Ijam erebeyen. 
Aamei taterisi daamfennaiserem 

ga Ijeter nasipminenne angtane 
igsususerem jebe, ane angtane 
igyeneiserem jep jegme taterisi 
jeiserem Ijeter nasipminenne, nafis- 
nafismer Ijam nasipmineneyen. Aamei 
taterisi Uwa Sanbagiri aa jes bilirim, 
Aamei bunarsusfer ga jetefener 

Im nasipminenne angtane seyafter 
gemerserem jebe. 

22 Aamei ams towastababi, Hukumu 
Nabi Musa aa jes tulistababilim jei 
fomfom gunu, aike samfer pajak doini 
Kaisar Romamanaiserem asa kitulbono, 
afa safnant?" 

23 Jengga Yesus Jei ini kapka jemna 
mes towaswebaipmini. Yesus Jei mes 
towaswena enggame, "Afa Ai enggam 
jam As gunurum, 'Jamer isa kitulbono.', 
gam jega angtane Yahudimana jei Ai 
As galap sene nasbana. Afa Ai enggam 
jam As gutenaram, 'Safnant.', gam jega 
angtane pemerintamana jei As galap 
sene nasbana." Jega jem temawer Yesus 
Jei angtane jeiserem ga balbabili, 

24 "Doi perak As imsa sabasi Abe. 
Gambara yo bosna aa jei ge batobilirim 
doi peraka jeiserem jebe, jeje 
bunarsusfer nanmana?" Jei Yesus 
ga aane tamawolbana, "Kaisarmana, 
angtane sanbaksususerem Romamana." 

25 Jepga Yesus ga balbabili, "Afa ga gam 
jes gamserem, afa doi perak jemna, 
ane jei enggam se gunurum, 'Ap sa 
gerba!', aamei doi perak jeiserem saf isa 
gerbana! Ane Uwa Sanbagirmanaiserem, 
jegme Uwa Sanbagirfe isa gulbana!" 

26 Angtane unggwanfer jeiserem jem 
nwenabe, sabanggwana taterisi syefer 
Yesusmana fas afa jam ne domolbayan. 
Jei jam ge bitbitwebili Yesus aa jes 
tamawolbaabilirim. Jega jem temawer 
jei gamjon jam ge nasbaweyan. 

27 Angtane Yahudimana afwer 
jei taterisi angtane Sadukimana 
aa jei ne onsobilirim, ga aa ge 
jalbili Yesusminibe. Angtane safna 
Sadukimana jeiserem jei enggam ga 
aane towas-towastababuwena, angtane 
jam tereserem jei gamjon jam irweyan 
terewer. Jei Yesus ga aane tenebana, 

28 "Guru, Nabi Musa jei hukumu 
aaiserem nebe enggam tulisulmil: 'Afa 

ayanaiserem wini jam gam gularam, 
ane ayana jam gam tererem, ane jei 
tanna afa fas jam waliteyen, osona 
jemnaiserem jei ga saamira wini 
jeiserem jei gamjon ga jei gam gula, 
jega ayana aa jei gam tererem jem 
fwayenfe tanna jep gam eyebafe.' 

29 Ai taterisi aaiserem Is ajama nasibef 
Ibe, ane ai Aamei ga Is asa tenebana 
taterisi aaiserem jem temawer. Angtane 
ayen oson tetena tuju ga gemer 
naawena. Ayansususerem jei wini 
gwanan ga jei gam gula. Abakferyan 
ayana jeiserem ga gam tere, ane jei 
tanna fas afa jam waliteyen. 

30 Jepga osona ayanem malam 
jutelawer wini jeiserem gamjon jei 
jon ga gam gula. Jeime gemer ayana 
gemerserem ga gam tere, jengga tanna 
fas afa jam waliteyen. 

31Gamjon osonem malam jutelawer 
wini jeiserem gamjon ga jei gam gula. 
Ane osona seyafter afweraiserem jeime 
gemer gangge etamwebili, jamere 
umwef ga osonsusu jegme gemer, jei 
umwef ga jei gam tere, jengga tanna 
fas. 

32 Jmwef ga saamira wini jeiserem jei 
gam tere. 

33 Ai Aamei Is ajama tenebaf, angtane 
terewer aa jep ge irwebilirim, wini 
jeiserem jei gamjon ga nan anggwafar 
sege nwini? Ayen oson tetena tuju 
jeiserem jei seyafter gemerserem wini 
jeiserem mes gane gula." 

34Yesus ga tamawolbaabili, "Angtane 
namwer aa jei naawenaram, jei jena 
sene dete. 

35 Jengga galap angtane Uwa Sanbagiri 
aa jes balbabilirim jam ge irwebife 
terewer, ane taman waaken-girip gase 
naawena, angtane jeiserem jei fas jena 
jam ne detyen. 

36 Jei enggammer se naawena 
malaikata gemerserem, ane jei fas jam 
ge terbiyen. Angtane jeiserem jei tane 
Uwa Sanbagirmana, aam temawer jei 
gamjon mes ge irwebili terewer. 

37 Nabi Musa jei jener gweraumul 
enggame angtane jei sege irwebisi 
terewer. Jeiserem ga enggalap 
gwerauwul, jei taterisi ti towai utuboro 
jeiserem aa jei ertesinirim jem temawer 
aa galap tulisulum. Taterisi jeiserem 
jebe, Nabi Musa jei ga enggam 

gwerauwul Abraham, Isak, ane Yakub, 
jei angtane gwelemana, termanyan. 
Abraham, Isak, ane Yakub jei safe 
fwater mes barwel, Nabi Musa jei ga 
Tuhanem temawer enggam gul, 'Tuhan 
Jeiba Uwa Sanbagiri Abrahammanam, 
Uwa Sanbagiri Isakmanam, ane Uwa 
Sanbagiri Yakubmanam.' 

38 Taterisi jeiserem jes gamserem 
gam aa jewer gulum, nei jep ga 
nesa towaswena enggame, Abraham, 
Isak, ane Yakub jemna mafnana jei 
gemer naawena, aam temawer Uwa 
Sanbagiri Jei angtane jam tereserem 
jem Uwa Sanbagirfe Jam gweyan. 

Fas. Uwa Sanbagiri Jeiba angtane jam 
gwelaiserem ga jem Uwa Sanbagirf gam 
gwena. Angtane seyafter gemerserem 
Uwa Sanbagiri aa jes balbabilirim Jelem 
angtanefe, tifni jemna safe mes ge terbil, 
jengga jemna mafnanaiserem jei gemer 
naawenaram, ane tifni jemna jeiserem 
jei galap ga sege irwebisi terewer." 

39 Guru-guru afwenefener Hukumu 
Nabi Musamana aa jei ne towas- 
towastababuwenaram, jei Yesus ga aane 
bala, "Guru, Aamei waakenfersus Im 
tamawola!" 

40 Jega jem temawer angtane seyafter 
ga aa ge erebili Yesus gamjon jam ne 
tenebarfe. 

41 Yesus angtane jeiserem enggam ga 
tenebaabili, "Fomfom gane bala, Mesias 
Jei asal-asala Raja Daudmana? 

42 Raja Daud jei jener enggam 
mesam tulisul Mesiasem temawer buku 
Mazmurube: 'Uwa Sanbagiri Jei Tuhan 
amnaiserem enggam bala: Se nwinte 
Am taasfolawer, 

43 jamere Ai ginanggwana Imna 
As eyebaabili, Im tof gwonap sege 
nwinbitaatiwetya.' 

44 Jei jes gamserem gam aa jewer 
gulum, Raja Daud jei jener gul Mesias 
Jeiba jem Tuhansam. Gam jega jeiserem 
ga enggam, Mesias asal-asala Raja 
Daudmanfenyan, jengga Jei mese Raja 
Daudtem Tuhansam." 

4> Angtane Yesus ga gemer ne 
sarbasini, Yesus angtane Jei aa jei ne 
tikwebaatinennerem ga balbabili, 

46" Aayai, guru-guru Hukumu Nabi 
Musa aa jes tulistababilim jei aa jei ne 
towas-towastababuwenaram! Jei ga 
jam wofelabe fene bwalnaiserem ga 
jes gane kabwabili enggalfe angtane 

nafsi gam ne damtabif, ane gam ne 
balbabife jeiba angtane sanbakam. Ini 
jemna saaser-saaserfer sege folbamini, 
afa angtane pasarap aaiserem jei bosna 
jemna jam sene kitulmitenaram. Jei 
kursini angtane sanbakmanaiserem 

jep gam ge nonbaantef masarabe, ane 
jena angtane Yahudimana aa jep ge 
betwebuwefaram jebe. 

47 Jei wini saamirnaiserem jes gane afaf- 
afaftababili enggalfe galgala jemna gane 
tamserenbaipmif. Ane jei akar-akarem 
enggam gam naawena, jei sembayanga 
gane gwebana bubwalsusfer enggalfe 
angtane gam ne damtabif, ane gam ne 
balbabif enggame jei angtane waakena. 
Uwa Sanbagiri guru jeiserem uskambar 
se tamtamtababili angtane nafsiserem 
jemniwer." 

2 1 t Jena Uwa Sanbagirmanaiserem 

jebe, Yesus angtane 
galgalabaraiserem ga gerebaabili 
doini ga aane bokolntouna kotakabe, 
doini jeiserem Uwa Sanbagirfe ga jes ne 
kitulbof. 

2Jei wi saamiran mese ga domola. 

Wi saamirna jeiserem jemna galgala 

fasfasus, jei doi naura bastantowaisusu 
gam natuntena. 

3Yesus ga balbabili, "Ai bunarsusfer 
ims towas-towastababili, wi saamirna 
aaiserem jei doini uskambar bokolntena 
angtane nafsiserem jemniwer. 

4 Angtane nafsi seyafter jeiserem 
jei doini aa jes ne kitulbonorom 

Uwa Sanbagirfe, doini jeiserem 
tomnaiserem galgala jelemanaiserem 
jewer. Jengga saamira wini aaiserem, 
jei safe galgalyena, jei seyafter aa jes 
domolaram enggalfe jem gwelaiserem, 
jei ga jes gulbana." 

3 Angtane Yesus aa jei ne 
tikwebaatinennerem afweraiserem 
jei ga aane nasibene enggame, "Jena 
Uwa Sanbagirmana jame waakensusu, 
tuna waaken-waakensususerem. Ane 
apgal jigala Uwa Sanbagirfe aa jes ne 
kitulbowenaram, jes mese waaken- 
waakensusu Jena Uwa Sanbagirmana 
jem ne waakenulfe." Ane Yesus Jei 
angtane jeiserem ga balbabili, 

6"Nunu se fortya galabe, jes jepserem 
aamei namwer aaf ijesa gaarabilirim, 
seyafter jeiserem ga sege malbitisi. 
Ton-giri daamfenna afa je fas jam 

falnteyan ton-giri afweraiserem jem 
sagabe. Ton-giri je seyafter sege 
kwirwebitisi, ane onnap ga sege janbisi." 

7 Angtane jeiserem jei Yesus ga aane 
tenebana, "Guru, taterisi jeiserem Ijes 
bilirim, ga fonggalabar se etamwesa? 
Ane ai bagal bwembwems asa domolsa, 
jega ai agma towaswef enggame seyafter 
jeiserem jem ge etamwebiliserem nunu 
jeiserem ga mes foryal?" 

8Yesus ga tamawolbaabili, "Aayai, ga 
samem-samem jega angtane nensa is 
jam ne afaf-afaftababiyen, aam temawer 
angtane unggwanfer jei sege forobisenye 
bosna Amnaiserem jeme. Ane jei aamei 
ga isene afaf-afaftababisi, jei enggam 
jam gam gutenaram, 'Aiba Angtane 
Uwa Sanbagiri bunarsus aa Jes balam 
Jam baftanaf enggalfe angtane gam 
waakentababisif, aiba jesam.' ane 'Nunu 
umwef jepserem mes foryal.' Jengga 
safnant aamei angtane jeiserem jei 
ijama tikwebaabitiyen. 

9 Aamei taterisi eralem temawer 
aaiserem galap ga isa sarbisini. Ane 
taterisi angtane jam eralaiserem aam 
temawer jei taterisi pemerintamana 
baife aa jewer ne gweyipminirim, aamei 

taterisi jeiserem jes mese galap ga 

isa sarbisini. Aamei taterisi seyafter 
jeiserem ijeba sarbisirim, safnant aamei 
ijama ereyen jeiserem jem temawer. 
Nabal-nabalsusfer seyafter jeiserem ga 
jei sege etamwebisi. Jengga nunu umwef 
jeiserem jei gemerje jam falyan." 

10 Ane Yesus taterisi gamjon ga 
golswenni jam nasbife, "Negara afwer 
jei negara afweraiserem jebar sege 
erabasa, ane anggwabura afwer jei 
anggwabura afweraiserem jebar sege 
erabasa. 

11 Ogiri seyafter gemerserem jebe 
aaiserem ga jes sege etamwebisi: 
Ginirdusa uskambarsus gasa gwesa. 
Angtane jei wisi ga sege folbamisi, aam 
temawer tumilgala makanap mese jei 
sege barwebisi. Angtane uskambarsus 
bweradusa nenes-nensaiserem ga 
sene domolsa. Ane bwembwemdwas 
nenes-nensaiserem winsip ga sege 
etamwebisi, bwembwema jeiserem jei 
ga ini imna is jei sene ereltabaipmisi. 

12 Jengga seyafter jeiserem nalefe jam 
ge etamwebiyen, nabala ga im sene 
tebabisi, ane ga isene tamtamtababisi. 
Aamei isene aftabifelse angtane sanbaka 

jena angtane Yahudimana aa jep ge 
betwebuwefaram jemnibe enggalfe, 
aamei is gam ne tenebaabuwef. Ane 
ga isene katabuntesa bwiyibe. Aamei 
isene aftabuwesa Raja ane Gubernur 
jem tarnabe, aam temawer aamei Ai As 
ijewera tikwebaatinennerem. 

13 Aamei jeiserem jam ijeba 
domolsaram, jeiserem ga waakensusu, 
aam temawer jeiserem ba dwona aamei 
Taterisi Waakena Uwa Sanbagirmana 
Raja yo Gubernur jebe gam isa 
nasipmitne. 

14 Jengga aamei namwer enggam 
isa gunu ilem inibe, 'Nalef ai as jam 
ne aftabifelyen Raja yo Gubernur 
jemnibe, ai ajama eses-esesweyan ga 
fomfom asa tamawolbisi, jame as jep ne 
teneba-tenebaabuwenaram.' 

15 Aamei namwer ga gam isa nasowena 
jes gamserem, aam temawer Ai taterisi 
tousaiserem isa Aner As kitulmisi ibe, 
jega angtane afa fas ginanggwa imniwer 
is jam ne nasbaweyan. Ane taterisi 
aamei ijesa nasbabilirim, ginanggwana 
imna jei taterisi jeiserem jam ne 
baanbaanwebabiyen. 

16 Ane iye mese uwa imnaiserem, 
ane aya mese oso imnaiserem, 
ane ilem afelen mesna, ane ilem 
sarabosna, aamei ga is jei sene kitulsu 
angtane sanbakminibe enggalfe is 
gam ne tenebaabuwef, ane is gam ne 
tamtamtababif. Ane aamei afwer ga 
isene munbobisi. 

17 Angtane seyafter gemerserem aamei 
kakalmer isene nasbabili, aam temawer 
aamei Ai As ijewera tebanaram. 

18 Jengga seyafter jeiserem safe is jam 
sene eyeipmisi ibe, Uwa Sanbagiri Jei 
aamei waakenfer ga is gerebaabisnenne, 
ane aamei Uwa Sanbagirfar waakenafer 
jamer ga isa gwena. 

19 famei unggwasbalaiserem jam 
ijeba domolaram, aamei jes jepserem 
afa kanaufera jam isa finaram, aamei 
abakfer gwelaiserem ga isa domolsa." 

2OYesus Jei gamjon ga balbabili, 
"Aamei kotana Yerusalem ona Yudeya 
je, jam ijeba domsosaram ginanggwana 
jam sene gwanemisirim, aamei ga isa 
towaswena enggame, kotana jeiserem 
abakefyan ga sene wasfersosisi. 

21 Jes jepserem angtane ona Yudeya je 
aa jei ge nwinbenerem, jei otumup sege 

nunggirbese. Angtane kota Yerusalem je 
aaiserem, jei kotana sene mirsosa. Ane 
angtane kotanap jam nwinyenaiserem, 

jei safnant jam ge kabwiteyan kotanabe. 

22 Angtane jes gemerserem gam 
ga sene eyebisi, aam temawer nunu 
jeiserem jeme, seyafter Taterisi 
Uwa Sanbagirmanaiserem jep aa 
gemer tulisulum nunu jeiserem jem 
temawer, seyafter jeiserem gase 
tabanswesa. Nunu jeiserem jeme, Uwa 
Sanbagiri Jei angtane Israelmana gase 
tamtamtababisi. 

23 Nunu jes jepserem jam aa jep 
etamwesaram, wini udanabaraiserem 
ane wini tanna momem taayiniserem, 
jei kabwaktala unggwandusa ga sene 
domolsa, aam temawer jei tatarfer jam 
ge nunggirbeyen otumube. Angtane 
seyafter gemerserem ona Yudeya je 
aa jei ge nwinbenerem, jei kabwaktala 
unggwandusa ga sene damtabisi, ane 
Uwa Sanbagiri Jei angtane Israelmana 
se tamtamtababisi. 

24 Angtane afwer nombeyem sene 
targabaabisi. Ane angtane afwer 
jei ginanggwai sene tebabisi, ane 
ga sene aftabifelse taman-tamna 

nafsiserem jebe. Ane angtane 
Yahudimanyanaiserem jei kota 
Yerusalem ga sene taamini, ga sene 
jJuminense, jamere nunu angtane 
Yahudimanyanaiserem baabeta aa jei ne 
domolaram se tabanswena." 

25Yesus Jei gamjon ga balbabili, 
"Galap bwembwema sene domolsa 
gwer, muar, ane mato mese jebe. 

Ane ogiribe muru unggwan-gwansusu 
finibe ga sene detousa, ane fi mur tisna 
jeiserem ga uskambarsus. Jega jem 
temawer angtane aa jei ge nwinbenerem 
negeri seyafter gemerserem ini jemna 
uskambarsusfer ga sege jenbamisi, 

ane jei ga sege erebasi jeiserem jame 
aa jep ne domolsaram, jam aa jep 
etamwesaram. 

26 Seyafter winsip gemerserem ga sege 
gin-ginwebisi. Angtane ga sege erebisi 
unggwanfersus amkom fom ge terbili, 
jei gemer sege fibili seyafter aa jep 
etamwesaram, ogiri aaiserem seyafter 
gemerserem jebe. 

27 Jes jepserem angtane seyafter 
aa jei ge nwinbenerem ogiri seyafter 
gemerserem jebe, jei Ai Tane 
Angtanemana ga Asene dantasa. Ai 

winis sinsinibaner As iresanya, baabeta 
yo nafa unggwandwasususerem jeme. 

28 Seyafter jeiserem jam aa jep 
towaiwesaram jam etamwefe, jes 
jepserem aamei ga isa irwesa, ane 
duka ga isa ketatesa, aam temawer 
Uwa Sanbagiri Jei babitsim ga is 
waakentababisini." 

29 Ane Yesus seisya taterisi aaiserem 
ga nasipmini jebe: "Ara tini sa gaarabi, 
ane tini nensa seyafter gemerserem jes 
mese. 

30 Afa tini jeiserem jam isa damtabilirim 
jam sege kokosbilirim, aamei ga isa 
towaswena enggame, ososana ga 
babitsim gase fala. 

31 Ga gemer jes gemerserem aaiserem 
jegme gemer: Afa aamei taterisi Ai Ajes 
nasbilirim jam isa damtabisirim jam sege 
etamwebisirim, aamei ga isa towaswesa 
enggame, nunu Uwa Sanbagiri Jei aa 
jem nwinirim anggwabura seyafter 
gemerserem jem Sanbakfe, nunu 
jeiserem gase gwetmanswel. 

32 Ai bunarsusfer ims towas- 
towastababili, angtane Yahudimana 
namwer aa jei naawenaram jei nalefe 
jam ge terbiyen, taterisi aaiserem 

seyafter gemerserem Ai Ajes nasbilirim 
ga sege etamwebisi. 

33 Winsi yo ogiri aaiserem jei sege 
barwesa, jengga taterisi Amnaiserem je 
jam barweyan." 

34Yesus Jei gamjon ga balbabili, "Ina 
ga waakenfer isa gaaramisnenne! Aamei 
masar jeber-jeber ijama eyebiyen, ane 
aamei fona jem mabukswelaiserem 
jeber-jeber ijama telbebiyen, ane 
safnant aamei gwela imna uskambarsus 
is jam ge esesweipmiyen, aam temawer 
afa aamei seyafter jes isa eyebaabilirim, 
gam jega aamei ijama menetwesiyen 
nunu Ai Tane Angtanemana Ai Ajem 
foryalaiserem. 

35 Nunu jeiserem aafer-aafer ga 
enggam se etamwesa, twen omwana 
titikip jam jubolo gemerserem, angtane 
seyafter aa jei ge nwinbenerem ogiri 
aaiserem jebe. 

36 Aamei jeber-jeber waakenfer 
ga jam ga isa gaaramisnenne. Ane 
sembayanga ga jam isa gwebabuwena, 
jega kabwaktala uskambarsus jam aa jep 
ge etamwebisirim, aamei ga kanaufera 
isa fina, ane aamei ijama seferswebiyen 
nunu isa fibisi Am tarnabe." 

37 Nunu jeber-jeber Yesus angtanes 
towas-towastababuwena Jena Uwa 
Sanbagirmanaiserem jebe. Ane ona jam 
gam gigitswenaram Jei kota Yerusalem 
ga gam mirsotefala, ane ga gam sofna 
taarentumu bosna Saitun, ane Jei ga jep 
gam nwini jamer ona naf. 

38 Gwinibenersus jeber-jeber angtane 
seyafter ga aa ge jalbuwena Jena Uwa 
Sanbagirmanaiserem jebe enggalfe 
Yesus gam ne sarbasif, Jei aa jes 

towas-towastababuwenaram. 

22 1 Nunu masara Roti Tanyana jes 

Tombaabif, masara bosna Paska, 
nunu jeiserem ga babitsim se fortya. 

2 Angtane imam-imam sanbakaiserem 
ane guru-guru Hukumu Nabi Musamana 
aa jei ne towas-towastababuwenaram, 
jei angtanes ne erebaabili. Jega jem 
temawer jei nele ga aane terelbene 
Yesus basyamer jam ne munbofe. 

3 Jepga bawasa Yudasminip ga kautena. 
Jemna bosna afwer Iskaryot, ane jeiba 
angtane daamfenna angtane dua belas 
Yesus aa jei ne tikwebaatinennerem 
jemniwer. 

4 Ane Yudas ga sofna angtane imam- 
imam sanbakaiserem ane angtane 

sanbak-sanbaka polisi Jena Uwa 
Sanbagirmanaiserem jemnibe enggalfe, 
Jei jebar gam ne nasbif fomfoma jei 
Yesus jep gam gaarmife. 

> Angtane sanbaka jeiserem taterisi 
Yudasmana aa galap ne sarbilirim, ini 
jemna saaser-saasersusfer ga aa ge 
folbamini. Ane jei Yudas ga aane bala, 
"Ai doini ip asa gerbana." 

SYudas ga gunu, "Sya." Ane jei dwona 
ga terelbili Yesus jep jam gaarmife, 
angtane jam ge towaswebiyamer. 

7 Nunu gas foryal tumilgala Paskamana 
jem tombaabife. Nunu jes jepserem 
angtane Yahudimana jei domba tanna 
Paskamana ga aane tegila, jam 
tombaabife rotini tanyanaiserem jebar. 

8 Yesus Jei Petruso Yohanes ga bafsona. 
Jei ga gitmini, "Im ge sofwe, ane 
tumilgala Paska nemna jep ga is ge 
menetulsini!" 

9 Jei Yesus ga aa ge tenebana, "Jena ga 
fwersa Aamei Ijep gunurum, ai ajewer 
ge sofwefe tumilgala Paskamana ai ajep 
ge menetulsife?" 

10 Yesus ga tamawolmini, "Aamei kota 
Yerusalem saf gemer is ge kawetenaram, 
aamei angtane fona aa jei disultenaram 

jebar ga isa dorwena. Angtane jeiserem 
ga is ge onsobana, jamere jena jei aa 
jep kawetenaram jebo. 

11 Angtane jena jam jemanserem aamei 
ga is ge bala jebar jam nasowefe. 

Ane angtane jena jam jemanserem 
jeiserem ga is ge bala, 'Guru ims tenebaf 
enggame, mwona ga fwersa tumilgala 
Paskamana Ajeba tombaabife, angtane 
Amna Ai As jei ne tikwebaatinennerem 
jebar?' 

12 Jepga angtane jeiserem jei mwona 
unggwandusa bolap jeiserem ga is 
destaipmini ibe. Tikar, meja, ane kursi 
mes menetababisini mwona jeiserem 
jebe. Tumilgala Paskamana jep ga is ge 
menetulsini." 

13 Angtane naura jeiserem jei ga aa 
ge sofwa, ane jep ga aa ge danttabili 
seyafter jes gemerserem Yesus aa gemer 
gitminirim. Ane jei tumilgala Paskamana 
jep ga aa ge menetulsini. 

14 Jema tumilgala Paskamana jem 
tumiliserem ga aane fitya, ane Yesus ane 
angtane Jei aa jei ne tikwebaatinennerem 
ga aa ge nwinbetena jam dwenfe. 

15 Yesus Jei angtane jeiserem ga 
balbabili, "Ini Amna Ase unggwan- 

girsusfer folbana Ai tumilgala Paskamana 
ibar nejama tombaabife, nalef angtane 
As jam ne tamtamtayan jamer futu. 

19 Ai ims towas-towastababili, Ai 
tumilgala masar Paskamana gamjon 
Ajam tumilyen, jengga masar 
Paskana aaiserem jem igi jam aa jep 
tabanswenaram, jes jepserem nunu 
gase fortya, nunu Uwa Sanbagjri Jei 
aa jep gwenaram anggwabura seyafter 
gemerserem jem Sanbakfe. Ane jes 
jepserem Ai gamjon ibar ga nesa 
twensa." 

17 Jepga Yesus mangko fo angguruboro 
ga goltena, ane Uwa Sanbagiri ga 
bala, "Ase samfer gulbana." Ane Yesus 
angtane Jei aa jei ne tikwebaatinennerem 
ga balbabili, "Mangko aaiserem sa teba! 
Fo angguru aaiserem gasa telbi, 
daamfen-daamfennem. 

18 Ai ims towas-towastababili, Ai 
gamjon fo angguru Ajam telbiyen, nalefe 
nunu Uwa Sanbagiri Jei Sanbakfe jem 
gwefe anggwabura seyafter gemerserem 
jam foroyan. Ane jes jepserem Ai gamjon 
ga As telbisi." 

19 Jepga Yesus rotini ga goltena, 
ane Uwa Sanbagiri ga bala, "Ase 

samfer gulbana rotini aaiserem jem 
temawer." Ane Jei rotini jeiserem ga 
bitbababisini, ane angtane Jei aa jei ne 
tikwebaatinennerem jep ga kitulmini. 
Jei ga balbabili, "Rotini aaiserem jeba 
tifini seyafter Amnaiserem Ai isa Ajes 
kitulminirim ibe. Aamei aaiserem ga jam 
isa eyebili enggalfe aamei Ai As igama 
sarbastaabonfe." 

20 Mangko fo angguruboro jegme 
gemer, jei jame aa galap ge 
tabanswebilirim tumilgala nafis- 
nafsiserem jam tombaabilibe, Yesus 
mangko jeiserem ga goltena, ane Jei 
Uwa Sanbagiri ga bala, "Ase samfer 
gulbana." Ane ga balbabili, "Mangko 
fo angguruboro aaiserem jeba aawisi 
Amnaiserem As jei tenbenteyalaiserem 
Amniwer im temawer. Ane jega jem 
temawer Uwa Sanbagjiri Jei taterisi 
ibirmiserem ga is bilipmini enggame, 
Jei etam-etama imnaiserem ga is 
wirtabaipmini, ane Jei ga aamei ga is 
eyebaabili enggame angtane Jelemanfe." 

21 Yesus Jei gamjon ga balbabili, "Sa 
sarsi! Angtane Ai As jei geraiserem 
ginanggwaminibe, jei Abar seyafter ge 
nwini mejana aaiserem jebe. 

22 Bunarsus, Ai Tane Angtanemana, Ai 
Ase tere Uwa Sanbagiri aa gemer gulum. 
Jengga galap kapka unggwandusa se 
etamwefa angtane Ai As jei geraram 
ginanggwaminibe!" 

23 Jepga jei jena ga aane tenaaminenne, 
kapka jeiserem ga nane se eyebili. 

24 Angtane Yesus aa jei ne 
tikwebaatinennerem jei jen jena 
ga aam temawer ge doksobana, jei nans 
ne balfa sanbagirsusfe gam nwinf jem 
tarnabe. 

25Yesus ga balbabili, "Raja-raja 
jeiserem jei negeri seyafter gemerserem 
ogiri aaiserem jebe, jei baabeta 
unggwanfer jei gane damtabili 
angtane seyafter gemerserem 
negeri jelemanaiserem jep aa jei 
ge nwinbenerem jem sagabe, ane 
jei uskamer gam eyeipmini angtane 
jelemanaiserem jebe. Raja-raja 
jei safe jes gamserem gam gane 
eyebili, ini rajamana unggwan-girfer 
enggam gangge folbamini angtane 
jelemanaiserem enggam ne balbabif, 
'Raja-raja jeiserem jei waakena gane 
eyebili. Jei nei nes jeber-jeber ne 
batobaabuwena.' 

26 Jengga aamei jes gamserem game 
ijama gweyan. Jengga enggam isa 
gwena, angtane sanbagirsusu im 
tarnabe, jei gase gwena enggame 
angtane bastowaisusu galserem. Ane 
angtane sanbakfe aa jei nwinirim, jei 
awelna jam se gwena angtane awelna 
nafsimana aa jei gweyibenerem jei 
galserem. 

27 Angtane sanbaka ga nansa, angtane 
aa jei gam nwinirim mejanabe jam 
twenfe, afa angtane tumilgala aa jei 
gam gwirinyelerem angtane jeiserem 
jebe? Bunar-bunarsus, angtane aa jei 
gam nwinirim mejanabe, jei sanbaksusu 
angtane tumilgala aa jei gam gwirnirim 
jJemniwer. Jengga Ai As gwena im 
nenennabe, angtane awelna nafsimana 
aa jei gam gweyibenerem jei galserem. 

28 Ai kabwaktala gwanan jam Agalap 
domolantam, aamei jeber-jeber kanaufer 
Abaner neya fibilint. 

29 Uwa Amna Jei baabeta As mes 
gulbana Abe, jega Ai gam As nwini 
Sanbakfe angtane Uwamanaiserem 
jem sagabe. Jes galserem, Ai baabeta 
jeiserem Ai ip isAs kitulmini enggalfe, 

30 aamei Abar negama twenf, nunu Ai 
Ajep gwesaram Sanbakfe anggwabura 
seyafter gemerserem. Ane aamei isa 
nontesa kursini rajamanaiserem jebe 
enggalfe, aamei igama nwinf tewe 
Israelmana dua belas jeiserem jem 
sanbakfe." 

31Yesus ga gutena, "Simon, Simon, 
aamei Ai As im sarbasi. Uwa Sanbagiri 
jei bawasa mes bili, bawasa jei 
samfer aamei seyafter gemerserem 
ga is unggwasbaabili kabwaktala 
uskambarsusfer jeme, jega enggalf 
angtane ga sege towaswebili angtane 
Ai aa jei ne tebanaram ga fwersa, ane 
angtane Ams tebayanaiserem ga fwersa. 

32 Jengga Simon, Ai sembayanga 
Ames gwebana enggalfe, aamei ijam 
tikweyan Ai Asi jam tebalawer. Aamei 
Ai As waakenfer is tebana. Ane aamei 
etam-etamawer jam ijep warautnaram, 
aamei ilem afelen mesnaiserem ini 
jemna ga is kanautabaipmini." 

33 Simon Petrus ga tamawolbana, 
"Tuhan, ai ames menetwesini Ims 
onsobaf jamere bwiyip Is kawetena, ane 
jamere terebo." 

34Yesus ga bala, "Petrus, Ai ims 
towastana, gwini aaiserem jeme 
nalef ayanga giriserem jam guteyan, 
aamei Ai ga Asis baanbaanwebana 
nawer-ningginfer." 

35 Jepga Yesus angtane Jei aa jei 
ne tikwebaatinennerem ga balbabili, 
"Gwanan galapserem Ai ims baftabisint, 
ane Ai aamei isa enggam ai balbabilint, 
dompet, fon, ane sandal mese safnant 
afa ijama erbiyen. Gwanan jes 
galapserem aamke imsa damtabili 
seyafter ijesa balbabilirim?" Jei ga 
aane tamawolbana, "Ai seyafter amsa 
damtabili." 

36 Yesus ga balbabili, "Jengga namwer, 
aamei jam isa sofwenaram, dompeta 
ga jam isa erbili, fon mese. Afa nombe 
imna fas, sya aamei fene imna ga jam 
isa jualtababili, jega nombeya jem gam 
igam armanulu! 

37 Taterisi Uwa Sanbagirmanaiserem 
jep ga enggam baatultel Am temawer: 
'Angtane enggam ga sene bala, Jei 
angtane kapka, angtane etam-etama 
aa jei gam eyebilirim jes galserem.' 

Ai ims balbabili, taterisi jeiserem 
ga Am temawer bunarfersus se 

etamwena. Bunarsusfer seyafter aa 

jes tulistababilim Am temawer Taterisi 
Uwa Sanbagirmanaiserem jebe, seyafter 
jeiserem ba jamam etamwena." 

38 Angtane Yesus aa jei ne 
tikwebaatinennerem jei Yesus ga 
aane bala, "Tuhan, nombe naura aare." 
Yesus ga aa tamawolbaabili, "Maas, sa 
tikwe!" 

39 Jepga Yesus kotana Yerusalem ga 
mirsotefala, ane ga sofsa taarentumu 
bosna Saitun, gwanan gemerserem 
ga gemer. Angtane Jei aa jei ne 
tikwebaatinennerem Yesus ga aane 
onsobana. 

40 Jame aa galap ge forobilirim tampata 
Yesus jeber-jeber aa jep forowenaram 
jebe, Jei angtane Jei aa jei ne 
tikwebaatinennerem ga balbabili, "Aamei 
sembayanga ga jam isa gwebabuwena, 
jega etam-etama kapkaiserem bawasa 
is jes bilipminirim ibe, etam-etama 
jeiserem ijama eyebiyen." 

41 Jepga Yesus ga gwisini jemniwer, 
bijauwer tuna jam firtaanulu gamserem. 
Ane jes jepserem Yesus ga somwan 
dumem ga nwintena, sembayanga ga 
gwebabana Uwa Sanbagirfe. 


LUKAS 22.42-46 686 


42 Jei ga bala, "Uwa, afa Aamei guluye, 
tamtamtala uskambarsus aaiserem 
Amniwer se golsteya. Ai bai tamtamtala 
aaiserem jam gwirinfe! Jengga Aamei 
ipsam eyebilirim Ai Ajes bilirim, jengga 
Uwa, Aamei Iner Ijeter bilirim, ga jeter 
Is eyebili." 

43 (Ini Yesusmana uskambarsus 
ga jenbana, ane jega jem temawer 
malaikata taman waaken-giriwer ga 
fortya Yesusminibe enggalfe, baabeta 
gam gulbaf Yesusfe. Ane Jei sembayanga 
ga gwebana unggwanfersus gwanan 
gamserem jemniwer. Ane mofa Jemna 
ga tenbentena onabe, aawisi jam tentela 
galserem.) 

44 (22:43) 

4> Yesus sembayanga jam aa 
tabantanaram, Jei ga irwena, ane 
ga warautna angtane Jei aa jei ne 
tikwebaatinennerem jemnibe. Jei ga 
damtabili nus ge tabana. Tifini seyafter 
jemna ga jam ge werenswebamini, 
aam temawer ini jemna unggwanfer ge 
jenbamini. 

46 Ane Yesus ga balbabili, "Aamei 
ibasa taabili? Jasa irwe, sembayanga ga 
isa gwebana, jega aamei etam-etama 

kapkaiserem bawasa is jes bilipminirim 
ibe, etam-etama jeiserem ijama 
eyebiyen." 

47 Yesus ga gemer nasowena, angtane 
unggwanfer ga aa ge forobitye. Angtane 
daamfenna angtane dua belas Yesus aa 
jei ne tikwebaatinennerem jemniwer, 
bosna ga Yudas, jei angtane unggwanfer 
jeiserem ga jei danabaabisnenne. 
Yudas Yesusem tarnabe ga gwina jam 
aalumbofe. 

48 Jengga Yesus Yudas ga tenebana, 
"Yudas, aamei Ai Asi jewer 
aalumbonorom ke enggalf, Ai Tane 
Angtanemana aamei ijam gaarmif 
ginanggwafe?" 

43 Angtane Yesus aa jei ne 
tikwebaatinennerem jei jam aa galap 
ne domolaram aa je etamwenaranm, jei 
Yesus ga aane bala, "Tuhan, ai jam 
agma era, alem nombeyeme!" 

30 Angtane daamfenna awelna imam 
sanbagirsususerem jem jenap aa 
jei gweyibenerem jei ga jep fina 
jem gwetmanabe. Ane angtane 
Yesus aa jei ne tikwebaatinennerem 
daamfennaiserem jemniwer jei 

nombeyeme imwana jemna ga 
targabaasini jamer te. 

31 Jengga Yesus ga balbabili, "Maas, 
sa tikwe!" Ane Yesus Jei tafna ga 
tosobaaniwili angtane jeiserem jem 
imwanabe, ane angtane jeiserem ga 
waakentana. 

52 Jepga Yesus angtane unggwanfer 
jeiserem ga balbabili, angtane imam- 
imam sanbakaiserem, angtane sanbak- 
sanbaka polisi Jena Uwa Sanbagirmana 
aa jei ne gaarabisnenewenaram, ane 
angtane sanbaka Yahudimana jes mese. 
Jei ga balbabili, "Aike angtane komkoma, 
aamei ga nombeya bwalna ane tini 
bwalna unggwan-gwana, aamei Ai jem 
ga As ima forobatya jam tebafe? 

53 Ai nunu jeber-jeber maga 
ibaner neya nwinwena Jena Uwa 
Sanbagirmanaiserem jebe, jengga 
aamei Ai jep Ase ijama tebayan. Jengga 
Uwa Sanbagiri Jei mes balbabili, aamei 
aaiserem namwer ijama eyebife. Baabeta 
gwinibere aa jemanem folbanaram, 
baabeta jemnaiserem aamei aaiserem 
ga ijem olema eyebili." 

34 Angtane Yesus ga aane tebana, 
ane ga aane aftafala jena imam 

sanbagirsususerem jebe. Petrus jei 
Yesus amnuwer onsobananna, jei 
bijautowaifer wofna. 

>> Angtane tokwana ga aane surna 
ja syat nenennabe, jei jep ga aa ge 
nwinbene tokwa gwetmanabe. Jes 
jepserem Petrus jei jebar seyafter ge 
nwinbene. 

56 Yafonsiwiri awelna angtanefe aa jei 
gweyibenerem jei Petrus aa jei nwinirim 
tokwa nafabe ga damtana. Jei Petrus 
ga damdamtaasini, ane angtane ga 
balbabili, "Angtane aaiserem jeime 
Yesusfar aa jei ge wofobilirim." 

37 Jengga Petrus jei ga jam 
baanbaanwena. Jei yafonsiwiri 
jeiserem enggam ga bili, "Ai teisyena 
Angtane jeiserem." 

58 Abakferyan angtane nafsi jei Petrus 
ga damtana, ane ga bala, "Aamei 
mese aameiba Yesusem afelnam." 
Petrus ga tamawolbana, "Wowo, ai Jem 
afelenyan!" 

39 Gamjon ga jema daamfenna, angtane 
nafsi jei jon ititmer ga bala, "Angtane 
aaiserem jei Galileyamana Yesus 
gemerserem. Ga jem temawer 
ai bunarsusferam gunu, jeiba 

angtane daamfenna Yesus aa jei 
ne tikwebaatinirim, ba jesam." 

60 Petrus ga tamawolbana, "Wowo, ai 
ajam towasweyan aamei ibas bili." Jes 
jeberserem jei gemer nasowena, ayanga 
giriserem ga gutena. 

61Tuhan Yesus ga irfwena, ane 
Petrus nwenap ga damtana. Jepga 
Petrus taterisi Yesus gwanan aa 
jes nasibenentem jebe, jei taterisi 
jeiserem ga saribaastabona enggame, 
"Gwini aaiserem jeme nalef ayanga 
giriserem jam guteyan, aamei Ai ga Asis 
baanbaanwebana nawer-ningginfer." 

62 Ane Petrus ga totintye, ane 
uskambarsus ga syena. 

63 Ginanggwana Yesus aa jei ne 
gerebaasnennerem jei Yesus ga aane 
safsaftana, ane ga aane bisobana 
enggame, 

64 jei nwena Yesusmana fenbitem ne 
faarebana jamer mat, ane ga aane 
safsaftana, ane enggam ga aane 
bala, "Sya angtane Aamei Is jei ne 
safsaftanaram, Aamei angtane jeiserem 
jem bosen se balbaipmite!" 

65 Ane jei ula kapka nenes-nensaiserem 
Yesus jem ga aane imei-imeitana. 

66 Ona jam nafwena, Safna Angtane 
Yahudimana Sanbak-sanbaka seyafter 
gemerserem jei ga aa ge betwebili. 
Angtane jeiserem jeiba angtane sanbaka 
Yahudimana, angtane imam-imam 
sanbakaiserem, ane guru-guru Hukumu 
Nabi Musamana aa jei ne towas- 
towastababuwenaram. Yesus ga aane 
aftafala mwona jelemanaiserem jebe, jei 
aa jep ge betwebuwefaram. 

67 Jei Yesus ga aane bala, "Ai as 
jase towastababi, Aamke Angtane 
Uwa Sanbagiri bunarsus aa Jes 
balam Jam baftanaf enggalfe angtane 
gam waakentababisif?" Yesus ga 
tamawolbaabili, "Ai safe aamei isa jam 
As balbabili, aamei Ai Ase ijama tebayan. 

68 Ane afa Ai aamei isa jam 
As tenebaabili, aamei Ase ijama 
tamawolbayan. 

69J]engga abakefyan, Ai Tane 
Angtanemana, Ai Uwa Sanbagirem 
taasfolawer Ase nwini, Uwa Sanbagiri Jei 
baabetsusu." 

70 Angtane jeiserem seyafter ga 
aane tenebana, "Afa ga gam, Aamke 
Tane Uwa Sanbagirmana?" Yesus ga 
tamawolbaabili, "Aamei jes gamserem 

bunarsusfer ima nasouna. Aiba Jesam, 
iner imsama gutena." 

71 Jepga jener ga aane nasbili, 

"Nei nener nemsa saribene taterisi 
Jelemana. Jei enggam gunu Jei Tane 
Uwa Sanbagirmana. Bunarsus Jei 
Uwa Sanbagiri gam imei-imeitana! 
Nei angtane nensa gamjon nejama 
sarbayan." 
23 1Jepga Safna Angtane 
Yahudimana Sanbak-sanbaka 
seyafter gemerserem ga aa ge irwebili, 
ane Yesus Gubernur Pilatusminip ga 
aane aftafala enggalfe jei Yesus gam 
teneba-tenebawefr. 

2 Jes jepserem jei ga aane tawawulbono 
taterisi kapkaiserem jam ne nasbabife 
Yesusem temawer. Jei ga aa ge gubili 
enggame, "Angtane aaiserem Jei 
angtane Yahudimana kabwakfer Jeyam 
towas-towastababiwena, jamere jei 
taterisi pemerintamana baife ga aane 
gweyipmini. Jei enggam gunu, angtane 
Yahudimana jei safnant Kaisarfe pajak 
doi jam ne armanulyon. Ane Jei enggam 
gunu Jeiba Angtane Uwa Sanbagiri 
bunarsusfer aa Jes balam Jam baftanafe, 

Jeiba Rajasam. Jei jes gamserem aa 
gemer gunurum, jeba kapkam." 

3 Pilatus Jei Yesus ga tenebana, "Aamke 
anggwabura Yahudimanaiserem jem 
Raja?" Yesus ga tamawolbana, "Iner 
imsam gutena." 

4Jepga Pilatus ga balbabili angtane 
imam-imam sanbakaiserem ane 
angtane unggwanfer jep aaiserem jes 
mese, "Ai ajam towasweyan Angtane 
aaiserem kapka daamfennaiserem afa 
fas Jam eyebiyen jega ai jeme gam as 
tamtamtana." 

= Jengga seyafter gamjon ga aa ge 
gubili uskambar, "Jei angtane seyafter 
aa jei ge nwinbenerem ona Yudeya 
seyafter gemerserem, Jei kabwakfer 
ga jes towas-towastababiwena, jamere 
jei taterisi pemerintamana baife ga 
aane gweyipmini. Jei ona Galileyawer 
towaiwulu jamer aafo, kota Yerusalem 
je." 

6 Gubernur Pilatus taterisi jeiserem 
jame aa galap sarbilirim, jei angtane 
Yesus aa jei ne kakalswebanaram ga 
tenebaabili, "Angtane aaiserem Jei ke 
angtane Galileyamana?" 

7 Ga aane tamawolbana, "Bunar, Jeiba 
Galileyamanam." Pilatus Yesus ga jem 
temawer baftana Raja Herodesminibe, 
aam temawer jes jepserem Herodes 
sanbakef nwin ona Galileya je. Jes 
jepserem Herodes jeiba jebam nwini 
kota Yerusalem je. 

8 Herodes bwembwema Yesus aa jes 
eyebaabuwenantam jem temawer fwater 
mesam sarbaibaasiwenant. Jega jem 
temawer safe fwater jei Yesus jam 
damtaf. Jei enggam gunu jelem inibe, 
"Bwembwema Yesus aa jes eyebilirim 
ajam domolf." Jega jem temawer, nunu 
jeiserem Herodes Yesus jame aa galap 
damtanaram, jemna ini saaser-saaserfer 
ga folbana. 

9 Jei Yesus uskambar tenebawena. 
Jengga Yesus Jei taterisi Herodesmana 
afa fas Jam tamawolbiyen. 

10 Angtane imam-imam sanbakaiserem 
ane guru-guru Hukumu Nabi Musamana 
aa jei ne towas-towastababuwenaram, 
jei seyafter jep ge fibili, jei Herodes 
ga aane bala ini kakalmer, "Yesus 
Jei angtane kabwakfer ga Jei towas- 
towastababiwena, jamere jei taterisi 

pemerintamana baife ga aane 
gweyipmini." 

|! Jepga Herodes mese ginanggwa 
jelemanaiserem jei Yesus ga aane 
bisobana, ga aane imei-imeitana. Ane 
jei fene waaken-waakensusu ga aane 
doksobaaniwili enggalfe jei akar-akarem 
gane balf Jeiba Rajasam, ane jem 
temawer gamjon ga sene bisobana. 
Ane Herodes jei Yesus ga warautana 
Pilatusminibe. 

1? Herodeso Pilatus jei jena gwanan 
jam ge nasmiwena, jengga nunu jes 
jepserem, jei jep ga aa ge waakenswena. 

13 Gubernur Pilatus angtane ga jenbebili, 
angtane imam-imam sanbakaiserem, 
ane angtane Yahudimana sanbakfe 
aa jei ge nwinbenerem, ane angtane 
unggwanfer gemerserem. 

14 Ane jei angtane seyafter jeiserem 
ga balbabili, "Aamei Yesus imsa 
aftafaltya amnibe. Aamei enggam ima 
gunu, Jei angtane kabwakfer towas- 
towastababiwena, jamere angtane 
jeiserem jei taterisi pemerintamana 
jam ne onsobaabiyen. Ai Yesus ames 
teneba-tenebawena im nwenabe, ane ai 
kapka daamfenna Jemnibe afa fas ajam 

domolbayan aamei ijesa bilibenerem 
enggame, Jei kapka gam eyebili. 

15 Raja Herodes mese jei Yesus jame 
aa galap teneba-tenebawenaram, jei 
kapkaiserem afa jam domolbayan 
Yesusminibe. Jega jem temawer jei 
Yesus ga warautatna nemnibe. Bunar- 
bunarsus Yesus Jei kapkaiserem fas afa 
Jam eyebiyen nei Jei jem temawer ga 
nesa munbono. 

16 Ga jem temawer, ai ginanggwana 
amnaiserem ga as balbabili jei Yesus ga 
jafner sene safsaftana, jepga ai Yesus as 
aftannu." 

17 (Masara Paska jeber-jeber jam gam 
falaram, Pilatus jei angtane daamfenna 
ga jem gam aftannu, angtane bwiyip aa 
jei gam nwinirim.) 

18 (Angtane bosna Barabas jei mes 
gaataantena bwiyibe, aam temawer 
jeiba angtane daamfenna angtane 
unggwanfer jemniwer, kapkaiserem aa 
jei ne eyebilirim kotana jeiserem jebe. 
Angtane unggwanfer jeiserem taterisi 
unggwanfer ga aane nasipminenne 
enggalfe angtane kotana jepmanaiserem 
jei taterisi pemerintamana baife gam 
ne gweyipmife. Ane jei aa galap ge 

erabanantam, jei angtane mes ne 
munbono.) Pilatus jei jame aa galap 
gunurum Yesus Jam aftannufe, angtane 
unggwanfer jeiserem seyafter ga aa ge 
tetenbili taterisi daamfenmer, "Yesus 
Jei jasa munbo! Barabas ga ap is 
aftamunnu!" 

19 (23:18) 

20 Jengga Pilatus jei Yesus jewer 
aftannuf. Jega jem temawer jei gamjon 
ga nasowena angtane unggwanfer 
jeiserem jemnibe. 

21 Jengga jei uskambar ge tetenbili, 
"Ti salibip sa daktanswe jamer futu! Ti 
salibip sa daktanswe!" 

22 Pilatus nawer-ningginfer ga jam 
tenebaabili enggame, "Jeje bafa? 
Angtane aaiserem Jei kapka fwersa gam 
eyebili? Ai kapka daamfenna afa fas 
ajam domolbayan Jei aa jes eyebilirim 
nei Jei jem temawer ga nesa munbono. 
Jega jem temawer, ai ginanggwana 
amnaiserem ga as balbabili jei Yesus 
ga jafner sene safsaftana, jepga as 
aftannu." 

23 Jengga jei gamjon uskambarsus ga 
aa ge tetenbili, taterisi uskambarsus 
jeme, "Yesus ti salibip sa daktanswe 

jamer futu!" Ane umwef aa jes ge 
tetenbilirim, tetene jeiserem igibere. 

24 Ane Pilatus ga gunu Yesus Jam terfe 
ti salibibe, jei aa gemer ge gubilirim. 

25 Ane Pilatus jei aa jes ne balaram 
jam aftannufe, jei angtane jeiserem 
ga aftannu. Angtane jeiserem jei 
bwiyip nwini, aam temawer jei angtane 
unggwanfer kotana jeiserem jep aa 
jei ge nwinbenerem taterisi aa jewer 
nasipminennerem, jamere angtane 
jei taterisi pemerintamana baife ga 
aane gweyipmini, ane angtane mes ne 
munbono. Ane Pilatus Yesus ga gaarmini 
jebe, jei gam ne eyebife jei jener jena aa 
gam ge gubilirim. 

29 Ginanggwana Yesus safe aa gemer 
ne aftafalaram Jam munbofe, jei ga aa 
ge dorwebili angtane kota Kirenemana 
jebar, bosna jemna ga Simon. Jei 
onnawer fortya, ane jei safe kotanabe 
aa gemer kautenaram, ginanggwana 
Simon ga aane tebana. Ane jei salibi 
Yesusmanaiserem Simonem malmap 
gane tosobaaniwili. Ane jei Simon ga 
aane tetgenbana salibi Yesusmana jam 
sutunbofe Yesusem amnuwer. 

27 Angtane unggwanfer Yerusalemwer 
jei Yesus ne onsobananna, wi mese ga 
gemer ne onsobananna, jei Yesus ne 
syebananna. 

28 Yesus ga irfwena, ane wini jeiserem 
ga balbabili, "Wini kota Yerusalem je aa 
jei ge nwinbenerem, aamei Ai As ijama 
syebayan! Jengga aamei in inater isa 
syemuwena, ane tane imnaiserem ga jes 
isa syebabuwena, 

29 aam temawer nunu se fortya 
kabwaktala unggwandusaiserem gase 
etamwesa. Nunu jes jepserem angtane 
ga sege gubisi, 'Wini tane gol mata, wini 
tane gereyanaiserem, ane wini muma 
tanef gerbayanaiserem, wini jeiserem ini 
jemna saaser-saasermer sege folbamini, 
aam temawer jei tane jemna fas kapka 
jeiserem jam ne domolyan. Jengga jei 
kapka jener sene domolsa.' 

30 Ane angtanna ga sege gubisi, 'Ai 
kabwaktala aaiserem bai ajama domolfe! 
Jengga waakenfer ga enggam, afa 
ginirdusa jese fortyaram enggalfe 
taarena gam gintef nem sagap gase 
jentya, ane otumu ga nes matabili, jega 
nei ga nesa tere." 


LUKAS 23.31 -35 700 


31 Ane Yesus gamjon ga balbabili, "Ai 
safe kapkaiserem Ajam eyebiyen, jengga 
angtane kabwaksususerem jei Ap ne 
eyeibene. Afa ga gam jes gamserem, 
gam jega angtane kapkaiserem aa jei 
ne eyebuwenaram jep ga bas sene 
eyeipmisi?" 

32 Anggwa nawana nafsi, jei 
nawersamer kakal nauna, jei Yesusfaner 
ne aftabifele jam tamtamtababif jamer 
futu. 

33 Jei aa galap ge forobilirim taman 
bosna "Dwak Otam" jebe, jei Yesus 
jep ga aane daktanswena ti salibibe. 
Anggwa kakala nauraiserem ga Jebar 
ne daktabaabunswena ti salibibe, afelna 
Jem taasfolawer, ane afelna ga Jem 
gwejawer. 

34 Yesus sembayanga ga gwebana, 
"Uwa, etam-etama jemna se 
wirtabaipmi! Jei jam ge towaswebiyen 
jei aa jes ne eyebilirim." Ane 
ginanggwana jei olgulup ga naawena 
tuna bastantouyaserem jeme, bosna 
undian, fene Yesusmana ga jem ne 
syenulf. 

35 Angtane jep aa jei ge fibilirim, 
ga jam ne gerabaabili. Ane angtane 

Yahudimana sanbakfe aa jei ge 
nwinbenerem, jei Yesus ga aane 
bisobana. Jei ini kabwakmer Yesusem 
temawer ga aane bala, "Jei angtane 
nensa gam waakentaasini. Afa Jeiba 
Kristuse, Angtane Uwa Sanbagiri 
bunarsus aa jes destabalam angtane 
Jei waakentababisife, Jei Jena gase 
waakentaasini!" 

36 Ginanggwa mese ga aa ge jalbili, jei 
Yesus enggam ga aane bisobana, Jei 
fo angguru syelabara jafner ga aane 
sabana. 

37 Ane ginanggwana jeiserem jei 
ga aane bala, "Afa Aamei Raja 
angtane Yahudimanaye, In Inater Is 
waakentaasini!" 

38 Yesusem salib sagap jep ga tulisan 
ga aane baatulwili, tulisana jeiserem jep 
ga enggam ne tulistababili, ANGTANE 
AAISEREM JEIBA RAJA ANGGWABURA 
YAHUDIMANAM. 

39 Ane kakal anggwana 
daamfennaiserem jep aa jes ne 
salibtenerem, jei Yesus enggam ge 
imei-imeitana, enggam ga aa nasowena, 
"Aamke Angtane Uwa Sanbagiri Jei 
bunarsus aa Jes balam Jam baftanaf 

enggalfe angtane gam waakentababisif? 
Afa gameye, In Ina Im waakentaasi, ane 
ai mese ai as Is waakensosini!" 

40 Jengga kakal anggwana afelnaiserem, 
jei afelna ga uftana. Jei ga enggam 
bala, "Aamke Uwa Sanbagiri ke ijam 
erebeyen? Nei nawer-ningginsamer nes 
mesane tamtamtababili jamer amkom 
nefoma tere. 

41Tamtamtala nemna nei nejesne 
domolaram, tamtamtala aaiserem 
ga aam temawer nei etam-etama 
kapkaiserem nei jes ne eyebuwenaram. 
Jengga Angtane aaiserem Jei 
kapkaiserem fas Jam eyebiyen." 

42 Jepga jei Yesus ga bala, "Yesus, ai 
as jam Is sarbastaabona, ane waakena 
Imnaiserem ap ga as Is gulbana, Aamei 
gamjon Ijep fortyaram anggwabura 
seyafter gemerserem jem Sanbakf Ijep 
gwenaram." 

43 Yesus ga tamawolbana, "Ai bunarsus 
ims towastana, nunu namwer aaiserem 
aamei Abar nes ne nwini tamna abakfer 
gwelaiserem jebe." 

44 Engbar jema 12.00 gwere bolap 
aa falaram, gwere nafa fas, ane ona 

seyafter jep gemerserem gwini ga fal, 
jamer jema 3.00 dafef. 

4> Ane kain unggwan-giri aa je 
taannurum Uwa Sanbagirem Jenabe ga 
aane bitnetini nenennaber. 

46 Yesus uskambar ga gwarna, "Uwa, 
mafnana Amna ga Is Ajam gulbana." Jes 
gamserem gam Jama gutenaram, Jei ga 
tere. 

47 Angtane sanbaka 100 
ginanggwamana jep jeiserem, jei 
seyafter jep aa je etamwenaram ga 
aa domola, ane Uwa Sanbagjiri ga 
pujitene. Ane ga bala, "Bunarsus 
Angtane aaiserem Jeiba Angtane 
waaken-waakensusum. Jei kapkaiserem 
Jam eyebiyen." 

#8 Angtane seyafter jep aa jei ge 
betwebilirim jam gerebafe, jei aa je 
etamwenaram ga aane domola. Ane jei 
ga aa ge waraubili jelem jenabe, ini ga 
aa ge jenbamini. 

49 Ane Yesusem afelen mesna, ane wi 
mese Jei aa jei ne tikwebaatinennerem 
ona Galileyaminiwer, jei ga aa ge fibili 
bijauwer, seyafter ga aane gerebaabili. 

30 Angtane aasaje bosna Yusuf, jei 
tamna Arimateya tane, ona Yudeya je. 

Jei angtane waakensusu, ane jei Uwa 
Sanbagiri aa jes gam bilirim, ga jetefener 
gam eyebili. Jei nunu Uwa Sanbagjiri 
jem gwelaiserem anggwabura seyafter 
gemerserem jem Sanbakfe ga jes fibili. 
Yusuf safe angtane daamfenna Safna 
Angtane Yahudimana Sanbak-sanbaka 
Seyafter Gemerserem jemniwer, jei jam 
guyon jei aa gam ge gubilirim, ane jei aa 
jes ne eyeibenerem Yesusfe. 

>1 (23:50) 

32 Jei Gubernur Pilatusminip ga sofwa, 
ane Pilatus ga bala, "Yesusem futunu ap 
se gerba!" 

53 Jepga Yesusem futunu ga tinswena ti 
salibiwer, ga taferna kain waakensusu 
jeme. Ane jei Yesusem futunu ga 
gaarantena, tonmwa bitisi ibirmiserem 
jebe. Tonmwa bitisi jeiserem angtane 
futunu nafsi afa jam ne gaataanteyan 
jebe. 

34 Nunu jeiserem ga nunu Jumat, ane 
nunu Sabat, nunu angtane Yahudimana 
aa jem ge nwinbisiwefaram ga babitsim 
fom tawaiwela. 

>> Wini Yesusfar aa jei ge jalbilirim 
ona Galileyaminiwer, wini jeiserem jei 
Yusuf ga aane onsobana, ane tonmwa 

bitisi jeiserem ga aane domola. Ane ga 
Yesusem futunu jam ne damtaf angtane 
fomfom ne gaarantena. 

50 Jepga gamjon ga aa ge waraubili 
jelem jenabe, ane ti alna yo minyaka 
ninsini waakenaiserem ga aane 
menetababisini enggalfe, Yesusem 
futunu gam gwebaf. Nunu Sabateme 
jei awelna jam ne gwebiyen, jes 
gemerserem Hukumu Nabi Musamana 
jep aa gemer tulistaabilim. 

24 IGwinibenersus nunu Minggunu 

jeiserem jeme, wini jeiserem 
ga aa ge sofobisi Yesusem tonmwa 
bitis tarnabe. Jei ti alna ninsini 
waakenaiserem jei aa jes ne 
menetababisinirim ga aane erbifele. 

2? Jei jame aa galap ge forobisirim 
tonmwa bitis tarnabe, jei tuna 
unggwan-girsususerem tonmwa bitis 
pintuf aaiserem ga aane damtasa, 
tuna unggwan-giri pintuf jeiserem 
mes ne irfifitaansowena tonmwa bitis 
mwonawer. 

3 Jei tonmwa bitis mwonap ga aa ge 
kabwitena, jengga jei Tuhan Yesusem 
futunu fas jep jam ne damtainonyan. 

4Jei jeber ga aa ge fibiton, ane 
jelem iniber ga ge gubili, "Aa jei bai 
etamwena?", jei aafer-aafer ga aa ge 
anggabili, angtane naura aa ge fyatetya 
jem gwetmanabe, fene ga sinsinsusu iris 
nafa galserem ga gala gangge kabwabili. 

? Wini jeiserem jei uskambar ga aa ge 
erebili, ane duka ga aane katabaantena. 
Jengga angtane naura jeiserem jei ga aa 
ge balbabili, "Jeje bafa aamei Angtane aa 
Jei gwenaram ga ima terelbene, tampata 
angtane futunu jep gaataantelaiserem 
jebe? 

SYesus Jei aaf fas. Jei mes irwena 
terewer. Sa sarbistaabon Jei is mesam 
nasipminint ibe, gwanan Jei ibar igalaba 
nwinintim ona Galileya je. 

7 Gwanan jes galapserem Yesus Jei 
aamei is enggam balbabilint, 'Ai, Tane 
Angtanemana, Ai Asene gerfa angtane 
etam-etamabaraiserem jemnibe, ane jei 
Ai ga Asene munbofo ti salibibe jamer 
futu. Ane nunu nawer-ningnabaraiserem 
Ai gamjon ga jem As irwena terewer." 

8 Ane jes jepserem jei taterisi Yesus aa 
jes nasbisintim, taterisi jeiserem ga aane 
sarbistaabona. 

9 Ane jei jame aa ge waraubitnerem 
tonmwa bitisiwer, jei ga aane nasipmini 
seyafter jeiserem sebelas rasulu jei, ane 
angtane aa jei ne tikwebaatinennerem 
afweraiserem seyafter gemerserem. 

10 Wini jeiserem jem bose bosna ga 
aas: Maria Magdalena, ane Yohana, 
ane Maria wini Yakobusmana. Wini 
nawer-ningna jeiserem, ane wini 
nenes-nenes mesnaiserem jebaner, jei 
taterisi aa jei etamwenaram ga aane 
towas-towastababili angtane jeiserem 
Yesus aa jes baftabilirim jebe. 

1! Jengga Rasulu jeiserem jei ga 
enggam ge gubili taterisi jeiserem ol 
kabwak. Ane wini taterisi aa jes ne 
nasbabilirim, jei taterisi jeiserem fas jam 
ne tebabiyen. 

12 Jengga Petrus ga nunggiri tatarmer 
tonmwa bitisi jeiserem jewer. Jame aa 
galap fornaram, jei ga aanwesmer ga 
anggasnenne tonmwa bitis mwonabe. 
Ane jei kain tefner ga aa damtabili, 
kaina Yesusem futunu aa jem ne 
tafresinintim. Ane jei ga bitbitwena, ane 
ga sofwa, jei jelem iniber ga tenna aa je 
etamwenaram jem temawer. 

13 Nunu Minggunu jes jemerserem, 
angtane nawan Yesus aa jei ne 
tikwebaatinennerem jeme gemer ge 
sofna, tamna aa jei nulnaram bijauwer 
ga engbar sebelas kilometer kota 
Yerusalemminiwer. Tamna jeiserem 
bosna ga Emaus. 

14 Ane angtane nawan jeiserem jei 
taterisi aa je etamwenaram ga jes ge 
nasbinenne. 

15 Ane jei ga gemer ge nasowena, ane 
jei jen jena ga aa ge taanaaminenne, 
Yesus Jenfentowai ga fortya jem 
gwetmanabe, ane ga aa ge sofobili 
jebaner. 

16 Angtane nawan jeiserem ga aa ge 
damtana Jei, jengga Uwa Sanbagiri Jei 
ga gwemini jega enggalf jei jam ge 
towasweyan enggame, aaiserem jeiba 
Yesusam. 

17 Yesus ga tenaamini jei, "Aamei im ge 
wofnaram nelebe, ibas ge nasbinenne?" 
Ane jei ga aa ge tikwena, ini jemna 
ga jam ge Jjanipmini, ane mirmase ga 
ge kabwaksweipmini seyafter aa je 
etamwenaram jem temawer. 

18 Angtane afelna bosna ga Kleyopas 
jei ga tamawolbana, "Angtane seyafter 

gemerserem kota Yerusalem je aa 

jei ge nwinbenerem, jei seyafter mes 
ge towaswebili aa je etamwenaram 
nunu nawer-ningna aaiserem jeme. Ga 
fomfoma Aamei Infentowai ke gemerje 
Ijam towasweyan?" 

19 Yesus ga tenaamini, "Bai etamwena?" 
Ga aa ge tamawolbana, "Aa je 
etamwenaram Yesusminibe, Angtane 
Nasaretmanaiserem. Jeiba Nabisam, 
ane Jei awelna baabetmer gam gwebili, 
ane Jei baabetmer gam nasouna. Ane 
seyafter jeiserem ga jem gwerauwulu 
enggame, Uwa Sanbagirmana ini saaser- 
saaserfer folbana Jebar. Ane angtane 
seyafter jeime, ini saaser-saaserfer 
gangge folbamini Jebar. 

20 Angtane imam-imam sanbakaiserem, 
ane angtane amnaiserem sanbakfe aa jei 
ge nwinbenerem, jei Yesus mes ne gera 
enggalfe jei Yesus gane balf enggame 
Yesus gam tamtamtaf jamer futu. Ane 
jei Yesus mes ne munbono ti salibibe. 

21 hi gwanan safe enggam aya gunu, 
Yesus Jei angtane Israelmana gam 
aftabunnuf ginanggwaminiwer, jengga 
nunu nawer-ningnabaraiserem mes 

ayintyent seyafter jeiserem aa jem ge 
etamwebilintim. 

22 Ane wini afweraiserem am anggwabor 
mesnaiserem jei taterisi ga ai as jei ne 
towasulmini, ane ai ga aya bitbitwena. 
Ai ga aas aya bitbitwebisi: Wini jeiserem 
gwinibenersus ge sofobisi tonmwa bitis 
Yesusmana jem tarnabe, 

23 jengga jei Yesusem futunu fas jam ne 
damtayan. Ane jei ga aa ge waraubili, ai 
ga as jei ne towastababili enggame, 'Ai 
malaikata naura ajeba domsona. Ane jei 
ga ai as enggam ge balbabili, Yesus Jei 
mes nwinsanswena.' 

24 Ane am afelen mesna afweraiserem, 
jei mes ge sofobili tonmwa bitis 
Yesusmana jeiserem jebe. Jengga 
tonmwa bitis tetens ne domola, jei 
Yesusem futunu jam ne damtayan. 

Ane jei ga aa ge gubili enggame, 'Wini 
jeiserem ba bunaram ge gubili enggame, 
Yesusem futunu tonmwa bitisibe fas."" 

25 Ane Yesus ga angtane naura jeiserem 
ga gitmini, "Aamei angtane teisyena. 
Aamei taterisi seyafter nabi aa jes ne 
nasbinennelem, aamei taterisi jeiserem 
kwaalaamitmer igama taabili. 

29Bunarsus, Angtane Uwa Sanbagiri 
aa jes baftanaram angtanes 
waakentababisife, Jei gwanan 
tamtamtala uskambar ga Jei se domola, 
jepga gase nwini baabetabarsusfer Uwa 
Sanbagirfar taman waaken-giribe." 

27 Ane Yesus Taterisi Uwa Sanbagirmana 
gas towas-towasulmini taterisi Jelem 
temawer aaiserem, Jam tawawuluwer ga 
taterisi Nabi Musamanaiserem ga jewer, 
ane taterisi nabi seyafter gemerserem 
aa jes ne tulistababilim jes mese ga 
towasulmini. 

28 Jei ga aa ge sofobili jamer aa ge 
gwetmanswebili tamna jame aa jes ge 
gitminirim jep forofe, tamna Emaus 
jeiserem. Ane Yesus ga angtane nawan 
jeiserem saf jam mirsotefalf tamna 
jeiserem jebe, Jei ga safe jamer ayenif. 

29 Jengga jei unggwanfer ga aa ge 
bala, "Aamei aaferma nwin abaner, aam 
temawer ona amkom fom gigitswela." 
Ane Yesus ga aa ge sofobili seyafter 
tamna jeiserem jebe enggalfe Jei jebar 
gam ge nwinbef. 

30 Jej jame aa galap nwintenaram 
jebaner jam dwenfe, Jei rotini ga 
goltena, ane Uwa Sanbagjiri ga bala, "Ase 

samfer gulbana." Ane Jei rotini jeiserem 
ga bitabaabisini, ane ga tetmini jebe. 

31 Ane jes jepserem Uwa Sanbagiri 
Jei ga gwemini, jega enggalf jei gam 
ge towaswef enggame aaiserem Jeiba 
Yesusam. Jengga jes jeberserem Yesus 
ga asona, jam ge damtayan Jei. 

32 Jeij jen jena ga aa ge gitmini, "Jei 
maga nelebe nei neJebara nasounanna, 
ayata Taterisi Uwa Sanbagirmana 
nes mes towasulmini nebe, gwanan 
jes jepserem ini nemna nese saaser- 
saaserfersus nulamini!" 

33 Ane jes jepserem jei ga aa ge 
irwena, ane ga aa ge warauwa kota 
Yerusalemwer. Jei angtane sebelas 
Yesus aa jei ne tikwebaatinennerem jep 
ga aa ge danttabili. Jei jam ge betwebili 
jelem afelen mesnaiserem jebar. 

34 Ane angtane jep aa jei ge betwebilirim 
jei angtane naura jeiserem ga aane 
gitmini, "Bunarsus, Tuhan Yesus Jei 
gamjon mes irwena terewer! Jei Jena 
mes gweretana Simonminibe!" 

35 Ane angtane nawan jeiserem 
jei taterisi seyafter nelep aa je 
etamwenantam, ga aa ge nasipmini 
jebe. Ane jei ga enggam ge nasipmini, 

"Yesus rotini aa galap bitabilirim, 
jes jepserem ai ga ai ge towaswena 
enggame Angtane jeiserem Jeiba 
Yesusam." 

36 Ane angtane naura jeiserem jei 
taterisi ga gemer ge nasbili, aafer-aafer 
Yesus Jena ga fyatetya jem nenennabe, 
ane ga balbabili jei, "Waakensusu se 
etamwena imnibe!" 

37 Jei ga aa ge bitbitwebili, ane aa ge 
erebili uskambar. Jei enggam ge gubili, 
"Neiba ne angtane uwuserem ba nei 
jesma damtana!" 

38 Jengga Yesus ga balbabili jei, "Jeje 
bafa aamei ga ima erne? Ane bagal 
temawer ini imna isar-isarmer ga is ge 
folbamini? 

39Tafna Amna gasa domsoba, ane 
tufa Amna aare! Ai Ana ga aare! Asa 
ente, ane Ai Asa damta! Angtane uwu 
jei nini fas, ane aalna fas. Jengga 
aamei Asa damta, Aiba niniberem, ane 
aalnabaram." 

40 Yesus jes gamserem aa gam 
gutenaram, Jei tafna yo tufa Jemna ga 
aa ge saamini jebe. 

41 Jes jepserem saf gemer ne 
bitbitwebanaram ini jemna saaser- 

saasera, jengga jei jam ne tebayan 
Yesus ba mesam irwena terewer. Ga 
jem temawer Yesus ga tenebaabili, 
"Tumilgala aaf ke fas?" 

42 Ane jei Yesusfe jigal tokwanap 
gwelanela ga aane gulbana. 

43 Yesus jigala jeiserem ga taabili, ane 
ga tumili jem nwenabe. 

#Yesus ga balbabili jei, "Ai gwanan 
ibaner seyafter negalaba nwinsintim 
ona Galileya je, Ai taterisi isa Amesam 
bilipmisint ibe, taterisi seyafter aa 
jei etamwebanaram Abe minggunu 
aaiserem jeme. Ai aamei isa enggam 
Ai bilipmisint: taterisi seyafter aa jes 
ne tulistaabilim Am temawer, seyafter 
jeiserem gase etamwena, seyafter aa 
jes ne tulistaabilim buku-bukunu Nabi 
Musamana, ane nabi nafsiserem jes, ane 
bukunu Mazmurmanaiserem jep mese." 

4> Ane Yesus ini jemna ga 
fertebaipmunnu enggalfe, Taterisi 
Uwa Sanbagirmana gam ne sarbif 
waakenfer. 

46 Ane Yesus ga balbabili jei, "Ba 
enggamam nabi aa jes ne tulistaabilim 
Taterisi Uwa Sanbagirmanaiserem 
jebe: Mesias, Angtane Uwa Sanbagjiri 

aa Jes baftanaram angtane jam 
waakentababisife, Jei tamtamtala 
uskambarsus se domolsa jamer futu, ane 
nunu nawer-ningnaiserem Jei gamjon ga 
jem se irwesa terewer. 

47 Ane bosna Jemnaiserem jeme, 
taterisi etam-etama kapkaiserem jewer 
jam tikwela jam sene nasipmisi, ane 
taterisi Uwa Sanbagiri etam-etama 
jam wirtabaabif jes mese. Anggwabura 
seyafter gemerserem jei taterisi jeiserem 
ga sene sarbisini, ga kota Yerusalemwer 
sene towaiwulu. Nabi ba gamam 
tulistaabil. 

48 Ane Ai ims towas-towastababili: 
aamei seyafter jeiserem nabi aa jes 
ne tulistaabilim imsama domola, ane 
taterisi jeiserem aamei jamer isa 
towas-towastabaipmini angtanefe. 

49 Ane Ai ga Mafnana Uwa 
Sanbagirmana isAs baafulmunnu ibe, 
Uwa Amna Jei aa gemer bilipminirim. 
Jengga gwanan aamei aafe, kota 
Yerusalem je jeber isa nwini, jamere 
aamei baabeta isa taabili taman 
waaken-giriwer." 

>0 Ane Yesus Jei aa jei ne 
tikwebaatinennerem ga aftabifele 

kotanawer jamer tamna Betanyam 
gwetmanabo. Jepga Yesus tafna ga 
tetena, ane Uwa Sanbagiri ga bala, 
"Uwa, Aamei waakena Ilemanaiserem Is 
kitulmini angtane aaiserem jebe." 

31 Ane Yesus Uwa Sanbagiri aa gemer 
balaram, Jei ga mirtebitefala, ane ga 
tauna taman waaken-giribe. 

32 Jej Yesus ga aane pujitene. Ane jei ini 
saaser-saasersusmer jei gamjon ga aa 
ge waraubili kota Yerusalemwer. 

533 Ane jei Jena Uwa 
Sanbagirmanaiserem jebe jeber- 
jeber ge nwinbewena, Uwa Sanbagjiri ga 
aane pujitawena. 


YOHANES 


1 1 Gwanan-gwanansus jes jepserem, 
nalef ogiri aaiserem jam eyebayan, 
Taterisi Uwa Sanbagirmana Jei maa, 
gwanan. Taterisi Uwa Sanbagirmana 
Jei Uwa Sanbagirfar ge nwin, ane 
Taterisi Uwa Sanbagirmana Jeiba Uwa 
Sanbagirsam. 

2Gwanan-gwanansus jes jepserem, Jei 
Uwa Sanbagirfar ge nwin. 

3 Uwa Sanbagiri Jei Jes baftal seyafter 
gam eyebaabif. Apgal jigala afa Jam 
orolyan. 

4Gwela angtanefe Jeyam golmini, ane 
gwela jeiserem jeiba nafa gamserem 
angtanefe. 

> Nafa jeiserem gwini ga jei nafola, ane 
gwini jam motolsiyen nafa jeiserem. 

5Uwa Sanbagiri Jei angtanes baftana. 
Angtane jeiserem bosna jemna ga 
Yohanes. 

7Jei enggalf fortya angtane gam 
towas-towastababif nafa jeiserem jem 
temawer, jega angtane seyafter jeter 
sene sarbana, ane ga sene tebana. 

8Yohanes gam ke nafabara. Jei enggalf 
fortya nafa jeiserem gam nasbif. 

Nafa bunarsusfer jeiserem 
Jeiba Yesusam, ane Jei angtane 
seyafter gemerserem ini jemna 
ga jei naftabaipmini. Nunu Jena 
aa jem gwertanaram angtane 
ogirmanaiserem jemnibe, nunu jeiserem 
mes gwetmanswel. 

lOYesus Jeiba Taterisi Uwa 
Sanbagirmana, ane Uwa Sanbagiri 
Jei Yesus baftannul enggalfe ogiri gam 
eyebaf. Ogiri aaiserem Jam eyebalabe 
taban, Jei ogiri aaiserem jep ga fortyant. 
Jei aa galap fortyantam, angtane ogiri 
aaiserem jam ge towaswebiyen Angtane 
jeiserem Jei nansa. 

11 Jei Jelem tamnabam fortya, jengga 
anggwabura Jelemana jam ne tebayan. 

1? Jengga afwer Jei mes ne tebana, jei 
mes ne tebana waakenfer. Jei angtane 
jeiserem ga balbabili, "Aamei angtane 
Uwa Sanbagirmanf isa gwena." 

13 Jei angtane Uwa Sanbagirmanf 
jei se naawena, aam temawer jei 
Uwa Sanbagirminiwer ge surubisint. 
Jei Uwa Sanbagirem angtanefe jam 

naaweyan, aam temawer jei iye yo uwa 
jemniwenefener ge surubisint. 

14Taterisi Uwa Sanbagirmana Jei 
angtanef etamwenant, ane Jei nebar 
neya nwini. Nei baabeta Jemna nemsa 
domolbana, aam temawer Tane Uwa 
Sanbagirmana Jeiba Jenfentowayam, 
ane Uwa Sanbagjiri Jeiba Jem Jetam. 
Jei waakena Jelemanaiserem angtanef 
golmini, ane Jei angtanes towas- 
towastababili taterisi seyafter Uwa 
Sanbagirmana bunarsusfer jeiserem. 

15Yohanes angtane towas- 
towastababilint Jem temawer. Jame aa 
galap towas-towastababilintim, jei ga ol 
dagam nasowena enggame, "Gwanan ai 
jela aafe isa gam towas-towastababif, 
ane Jei jewer gase fortya. Ai enggam ai 
gunu, 'Jei sanbagiri, ai sanbakyan Jei 
galserem, aam temawer ai nalef ajam 
suruyon, gwanan-gwanansus Jeyam 
gwel."" 

16 Jei waakena Jelemanaiserem nep nes 
mes golmini. Jei Jam tikweyan waakena 
Jelemanaiserem nep nes jam golmife. 

17 Hukumu Uwa Sanbagiri aa jes bilim, 
Nabi Musa ga tulistababil ane asal-asala 
amnaiserem jep ga towas-towasulmil. 

Jengga Yesus Kristus enggalf fortyant 
nes gam ge saamisif enggame Uwa 
Sanbagiri Jei waakena Jelemanaiserem 
angtanefe mesam golmini. Ane Jeiba nes 
mes towas-towastababili taterisi seyafter 
Uwa Sanbagirmana jeiba bunaram. 

18 Angtane afa fas Uwa Sanbagiri jam 
damtayan. Jengga Tane Jemnaiserem 
Jetam tarnabe ga Jei gwena, ane Jei Jeta 
gam gweretana angtanefe. 

19 Angtane sanbaka Yahudimana 
kota Yerusalem je, jei angtane Jena 
Uwa Sanbagirmanaiserem awelna jep 
aa jei ne gwebilirim, ane angtane 
Lewimanaiserem ga aane baftabili jam 
ge sofobif Yohanesminibe enggalfe gam 
ne tenebaf, ane jei ga aane tenebana, 
"Aam je nansa?" Taterisi Yohanes aa jes 
nasipminirim jebe jeiba bunaram. 

20 Jei bai taterisi bunarsusfer jeiserem 
jam syawulsife, jengga jei jelem 
temawer bunarsusfer nasouna enggame, 
"Ai Mesiasyan, Angtane Uwa Sanbagjiri 
Jei bunarsus aa Jes balam Jam baftanaf 
enggalfe angtane gam waakentababisif." 

21 Jei jes ne tenebana, "Gam ga aamei 
nansa? Afa aamke Nabi Eliya, nabi 
fwatermana jeiserem?" Yohanes ga 

tamawola, "Fas, ai jeiyan." Jei gamjon 
ga aane tenebana, "Aamke Nabi Uwa 
Sanbagiri fwater aa jes balam Jei jam 
baftannufe?" Jei tamawola, "Fas." 

22 Jei umwef ga aane tenebana, "Aam 
ga nansa? Ai asim tamawolbaabi, jega 
fwainfe jeiserem gam asa gwirinmifele 
angtane ai as jei ne baftabitnentem jebe. 
Aamei in inis bala, aam jei nansa?" 

23 Yohanes ga tamawolbaabili enggame, 
taterisi Nabi Yesaya fwater aa jes 
nasbilim: "Aiba angtanesam ajei 
jenjenwenaram ona dwisgiribe. Nele 
nornorsusfer isa eyebabana Tuhanfe!" 

24 Angtane kota Yerusalemwer aa jes 
ne baftabilirim, jep jegme angtane safna 
Farisimana jes mese, 

25 jei Yohanes ga aane tenebana, "Afa 
aamei Kristusyon, ane Eliyayan, ane 
nabiyen, gam jega angtane ga ibaf 
baptistababili?" 

26 Yohanes jei ga tamawolbaabili, "Ai isa 
ajam baptistababili fom, jengga Angtane 
aa Jei finaram im nenennabe, aamei Jei 
ijama towaswebayan. 

27 Gwanan ai agam fortyaram, ane 
galap Angtane sanbaksusu se fortya. Jei 

sanbagiri, ai bastantouya, ai tofgol newa 
Jemna ajam fersobaasiyen." 

28 Seyafter aaiserem mes etamwena 
tamna Betanya je, Fona Yordan jimwer, 
Yohanes angtane ga jep baptistababili. 

29 Jem gwirmer ga Yohanes jei Yesus 
ga damtana Jama fortyaram. Ane 
ga balbabili, "Gasa damta, Domba 
Tane Uwa Sanbagirmana Jei Jam 
fortya! Jei etam-etama kapka angtane 
ogirmanaiserem Jei gam wirulmif. 

30 Aaba Jesam, gwanan isa ajes 
nasbaminintim. Ai enggam ai gununt, 
'Gwanan ai jela aafe isa gam towas- 
towastababif, Angtane jeiserem jewer 
gase fortya.' Ai enggam ai gunu, 'Jei 
sanbagiri, ai sanbakyan Jei galserem, 
aam temawer ai nalef ajam suruyon, 
gwanan-gwanansus Jeyam gwel.' 

31 Ai anfentowai ajam towasweyan 
Kristus Jei nansa. Jengga ai amsam 
fortya angtane fom jam baptistababife 
enggalfe, ai angtane Israelmanfe Kristus 
agam gweretaamif." 

3? Jepga Yohanes jei bunarsusfer 
nasipmini enggame, "Ai Mafnana Uwa 
Sanbagirmana ai domola, junu senaya 


YOHANES 1.33-37 723 


galserem ga gam iritya winsiwer, ane 
Jemnip ga nwintetya. 

33 Jes jepserem ai gemerje ajam 
towasweyan Jei nansa. Jengga Uwa 
Sanbagiri ai as Jei baftanantam angtane 
fom baptistababife, Jei ai ga as Jei balant, 
'Aamei Mafnana Uwa Sanbagirmana 
is domolfa se iritya winsiwer, ane 
gase nwintetya Angtanem sagabe, 
ga Jemnip se nwintetya. Angtane aa 
Jemnip nwintetyaram, Angtane jeiserem 
angtane ga Jei se baptistababili Mafnana 
Uwa Sanbagirmanaiserem Jeme.' 

34Bunar ai amesam domola 
jeiserem, ane ai isa bunarsusfer 
nasipmini, aaiserem Jeiba Tane Uwa 
Sanbagirmanam." 

35 Nunu jeiserem jem gwirmer Yohanes 
jei gamjon tampata jeiserem jeber ga aa 
ge fibitetya ai angtane naura jei ajei ge 
tikwebaatinennerem abar. 

39 Yohanes aa galap damtanaram Yesus 
Jama ayintyerem, jei ga as gitmini 
enggame, "Ga sege damta, Domba Tane 
Uwa Sanbagirmana gas ayinyel!" 

37 Ai agalap ge sarbanaram Yohanes 
gam aa jes gitminirim, jewer ga ai ge 
sofwa, Yesus ga ai ge tikwebaatini. 

38 Yesus ga irfwena, ane ga as domsona 
angtane ai ajes ge onsobanaram, Jei 
ai ga as tenaamini, "Aamei ibas ge 
terelbili?" Jepga ai ge tamawolbana, 
"Rabi, Aamei Ifof nwini?" (Rabi jeiba 
gurusam.) 

39 Yesus ga as gitmini, "Au igme iner is 
ge domola." Jes jepserem jewer ga ai 
Jebaner ga aya sofwa, ane tampata Jei 
aa jep nwinirim ga ai ge domolbana. Jes 
galapserem ona mes dafwena jema ga 
nawer-naura, ane nunu jeiserem jeme ai 
Yesusfar seyafter aya nwini. 

40 Anderyas, Simon Petrusem osona, 
ane ai taterisi Yohanesmana ai ge 
saribene, ane ai Yesus ga ai ge 
tikwebaatini. 

41 Jes jeberserem Anderyas tatarmer ga 
sofwa ayanaiserem bosna Simon ga jes 
terelbene, ane jei ga bala, "Ai Mesias, 
Angtane Uwa Sanbagiri bunarsus aa 
Jes balam Jam baftanafe ai Jebar amsa 
dorwena." (Mesias Jeiba Kristusam.) 

42 Jepga Anderyas jei Simon ga 
aftawena Yesusminibe. Yesus Jei Simon 
ga aa damtana, ane ga bala, "Aamei 
Simonsam tane Yohanesmana. Ai isa 
enggam as bosetana Kefas." (Kefas 

jei ga bosna Petrusmana gemerserem 
Yunani oleme, igi jemna ga ton.) 

43 Jem gwirmer ga Yesus ga gunu 
enggame, "Ai ajam sofwa ona 
Galileyaminiwer." Jep ga aa ge dorwena 
Filipusfar, ane jep ga aa bala, "Au, aamei 
Amse tikwebaati!" 

44 Filipus jei tamna Betsaida gwanan jep 
nwinint. Anderyas ane Petrus jei mese 
jep ge nwinint. 

4> Filipus jei Natanyels terelbene, 
ane ga bala, "Ai Angtanefar ames ge 
dorwena. Nabi Musa jei mes tulistaabil 
Jem temawer Hukumu Nabi Musa aa 
jes tulistababilim jebe. Nabi nensa 
jes mese mes ne tulistaabil Jem 
temawer. Angtane jeiserem ga Yesus, 
angtane tamna Nasaretmana. Jei tane 
Yusufmana." 

46 Jengga Natanyel ga tenebana, "Ai 
ajam bitbitwena! Angtane waakena 
ke Nasaretminiwer jela?" Filipus ga 
tamawolbana, "Au, se damta!" 

47 Yesus Jei Natanyel jam aa galap 
damtanaram Jemnip aa galap jelaram, 
Jei Natanyelem temawer ga aa gunu, 
"Angtane aaiserem bunarsusfer ba 

angtane Israelmanam. Jemnibe taterisi 
ol kapkaiserem fas." 

48 Natanyel jei Yesus ga tenebana, 
"Aamei ase fomfom Im towaswebana?" 
Jepga Yesus ga aa tamawolbana, "Ai 
aamei isa Amesam damtana, aamei ara 
ti gwonap igalap nwinintim, nalefe Filipus 
aamei is jam jenbeyen." 

43 Jepga Natanyel ga aa bala, "Guru, 
Aameiba Tane Uwa Sanbagirmanam! 
Aameiba anggwabura Israelmanam ga 
Ijem Sanbakf nwini!" 

>0 Yesus ga bala, "Aamei ke Ams im 
tebana, aam temawer Ai enggam Ajewer 
gutenaram Ai aamei is Ames damtana 
aamei ara ti gwonap igalap nwinintim? 
Aamei bwembwema unggwandwasusu 
galap is domola." 

31 Jepga Yesus gamjon ga aa bala, "Ai 
ibe isa bunarsusferam nasipmini, aamei 
isa anggana winsi sene bitnewaram, 
ane malaikata Uwa Sanbagirmana sege 
tabwili, ane Am tarnap ga sege irebitye, 
Ai Tane Angtanemana." 

2 1 Nunu naura je bar, jepga masara 

wini jewer golfe ga aane eyebili 
tamna Kanaminibe, ona Galileya je. Ane 

Yesusem ene ga jep masara jeiserem ga 
jes onsobili. 

2 Yesus ane angtane Jei aa jei ne 
tikwebaatinennerem jei mese, masara 
jeiserem jewer mes ne jenbebili jep jam 
ge forobiyefe. 

3Fo angguru safe aa gemer ge 
barwebilirim, Yesusem eneiserem jei 
Yesus ga aa bala, "Jemna fo angguru 
mes ge barweipmil." 

4Jepga Yesus ga aa tamawola, "Iye 
aamei Ai As ijam balyan. Nunu Amna 
gemerje jebe As fas fibetya Ai Ana Ajep 
ge salaserem." 

3 Jengga Yesusem eneiserem jei 
angtane masara jeiserem jep aa jei ne 
taayinbilirim, jei enggam ga balbabili, 
"Jei is gemer balbabilirim, ga gemer isa 
eyebili." 

5Jep ga fo wesyan enam unggwan- 
gwana tunawer aa jes ne eyebaabilirim 
ga jep ge fibili. Fona jeiserem 
anggwabura Yahudimana jam gane 
abwilirim osiri jelemana gamserem. 
Wesyana daamfennaiserem fo mwongga 
ga 100 liter. 

'Yesus ga angtane aa jei ne 
taayinbilirim, angtane jeiserem ga aa 

balbabili, "Wesyana jeiserem fona imsa 
bakbakul." Jei ga wesyana jeiserem fona 
jep ga aane bakbakulu jamer fona aa ge 
tenbitye. 

8 Ane jepga Yesus jei ga aa balbabili, 
"Aas jepserem fona bastantowaifer imsa 
jesulte, ane ga isa gwirinbefele, ga isa 
gulbana masar dwakfe." Jepga fona 
jeiserem ga aane gwirinfele, ga aane 
gulbana jebe. 

9 Ane masar dwak jei fona jeiserem 
bastantowaifer ga telbili, fona aa je 
etamwenaram anggurfe. Jei ga teisyena 
fo angguru jeiserem fwer jela, jengga 
angtane fona aa jei ne jesultenaram 
jenefener ge towaswebili. Jewer ga 
masar dwak jeiserem anggwana wini 
jam jei gulaiserem ga jenbene, 

10 ane enggam ga bala, "Angtane 
seyafter enggam ne eyebuwena, fo 
angguru waakensususerem nabala ga 
jes gane syenulmini jam telbebife, ane 
syewal anggwana fo angguru jam gane 
telbebilirim jamer anesus, gamjon ga 
fo angguru jeber-jebermanaiserem 
ga gam syenulmini. Jengga aamei fo 
angguru waakensususerem ga ijam 

fener waakenulsini, ane namwer ga is 
gosortel jam telbife!" 

11 Bwembwema jeiserem Yesus nabal- 
nabalsus ga jes eyebili tamna Kana 
je, ona Galileyaminibe. Bwembwema 
jeiserem Yesus baabeta unggwandusa 
Jelemana ga jem gwerauwulu. Ane ai 
angtane Jei ajeya tikwebaatinennerem 
Jei ga aya tebana. 

12 Jes jepserem taban, Yesus ga 
Jelem eneber ga aa ge sofobili kota 
Kapernaumminibe, ane Jelem afelen 
mesna, ane ai mese angtane Jei ajeya 
tikwebaatinennerem. Ane ai seyafter jep 
aya nwinirim nunu abakefyan. 

13 Nunu gamjon abakferyan, 
anggwabura Yahudimana Masara 
Roti Tanyana jem Tombaabif ga sene 
eyebili. Yesus ga jem temawer sofwa 
kota Yerusalemwer. 

14 Jena Uwa Sanbagirmana Yerusalem 
je ga jep fina, ane jes jepserem Yesus 
angtane jep ga damtabili, angtane 
sapi mese domba, ane junu senai aa 
jei ne jualtababuwenaram enggalfe 
gam targabaabif, Uwa Sanbagirfe 
gane kitulbof. Ane angtane nafsi jep 
jegme aa danttabili, doini aa jei ne 

tukartababuwenaram. Jei jelem meja 
tarnap ge nwinbene. 

I5Yesus agwana ga eyebili naau 
bormawer, ane angtane jeiserem, sapi 
mese ane domba jem ga surbobili 
Jena Uwa Sanbagirmanaiserem 
jewer. Jei doini angtane aa 
jes ne tukartababuwenaram ga 
tutobaipmisnenne, ane mejana jemna 
ga irfitabaipmini. 

16 Ane angtane junu senaya aa jei ne 
jualtababilirim, Jei angtane jeiserem ga 
balbabili enggame, "Aamei aawer sa 
totini junu seyafter aaiserem jebaner. 
Uwa Amnaiserem Jena Jemna ijama 
irfulyon pasarfe." 

17 Jepga ai angtane Jei ajeya 
tikwebaatinennerem, ai ga ayata Taterisi 
Uwa Sanbagirmana aa jep tulisulum, ai 
ayata jeiserem ga aya sarbistaabona 
enggame, "Ini Amna unggwan-girsusu 
Jena Imnaiserem jem temawer jei 
waakenfer se fina, ane Ai jem temawer 
Ai angtane As saf sene nasbana jamer 
jei Asene munbono." 

18 Angtane sanbaka Yahudimana 
jei Yesus ga aane nasbana, jei ga 
aane tenebana, "Aamei seyafter Ijes 

eyebiliserem jem temawer Uwa Sanbagjri 
ke Is mes bala? Wa, afa gameye, Aamke 
bwembwem abe ke asIs eyeipmini, jega 
ai gam asa towaswena enggame Aamei 

Ijes eyebilirim jeba bunaram?" 

19 Jepga Yesus ga aa tamawolbaabili, 
"Jena Uwa Sanbagirmana aaiserem jasa 
wirulsi, ane nunu ga nawer-ningginfenna 
Ai Jena aaiserem gamjon ga jem As 
gwitiri." 

20 Angtane sanbaka Yahudimana ga 
aane bala, "Angtane Jena aaiserem 
jam aa galap ne eyebilintim, tahunu 
unggwanfer ga empat pulu enam jamer 
ne eyebuwelafe! Jengga Aamei nunu 
ga nawer-ningginfenna ga jemfener Is 
eyebili?" 

21Jengga Jena Uwa 
Sanbagirmanaiserem, jei ga Yesus 
Jen Jena gam syesyatana. 

22 Ane Yesus Jame aa galap irwaram 
terewer, jepga ai angtane Jei ajeya 
tikwebaatinennerem, ai taterisi jeiserem 
Yesus gwanan fwater aa jes nasbilintim, 
ga aya sarbistaabona. Ane jepga ai 
Taterisi Uwa Sanbagirmana aa jes 
tulistababilim, ai seyafter jeiserem 

ga aya taabili, ane taterisi Yesus se 
biltelaiserem jes mese. 

23 Yesus kota Yerusalem je aa galap 
nwinirim Masara Roti Tanyana jem 
Tombaabif galapserem, angtane 
unggwanfer bwembwema Yesusmana aa 
jes eyebaabuwenaram jes ne domola, 
ane Yesus ga aane tebana. 

24 Jengga Yesus Jen jei ga Jei Jam 
tebabiyen, aam temawer Jei ini 
angtanemana fwater towaswebaipmini. 

25 Angtane nensa jei Yesus angtanem 
temawer jam ne towastayan, aam 
temawer angtane jelem inibe aa jes gane 
bilirim, Yesus seyafter jeiserem mesam 
towaswebili. 

1 Angtane bosna Nikodemus jeiba 
3 anggwabura Yahudimanaiserem jem 
sanbakam. Jei taterisi angtane safna 
Farisimana gam onsobili. 

2 Jei Yesusminibe gwinem jela. Ane 
jei Yesus ga bala, "Guru, ai amesma 
towaswena Aamei gurusam, ane Uwa 
Sanbagiri Jei Aamei Is baftana. Ai 
jes gemerserem amsama towaswena, 
aam temawer afa Uwa Sanbagiri 
Jei angtanefar jam ge gweyana, jei 

bwembwema jam eyebiyen Aamei Ijes 
eyebilirim." 

3Yesus ga aa tamawola, "Ai enggam isa 
bunarsusfer bala, afa angtane gamjon 
jam suruyono, angtane Jjeiserem jei jam 
etamweyan angtane Uwa Sanbagiri jem 
gwonap nwinirim, nunu Uwa Sanbagiri 
Jei aa jem nwinirim anggwabura seyafter 
gemerserem jem Sanbakfe." 

4Nikodemus jei Yesus ga tenebana, 
"Fomfoma angtane gamjon jam surufe 
afa jei mes unggwanswenaram? 
Bunarsus, jei jam kaweyan enem tane 
golabe, ane gamjon ga gam surnu!" 

Yesus ga tamawola, "Ai enggam 

isa bunarsusfer bala, angtane afa jam 
suruyon fonawer, ane Mafnana Uwa 
Sanbagirminiwer, angtane jeiserem 
jei jam etamweyan angtane Uwa 
Sanbagiri Jem gwonap nwinirim, nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe. 

5Iye uwa nemna jei tifni seyafter 
nemna ga nes jei gangge gerna, jengga 
Mafnana Uwa Sanbagirmana Jei mafnana 
nemnaiserem ga nes Jei gam gerna. 

7 Aamei ipsam bitbitwenaram taterisi 
Ai Ajes bilirim enggalaiserem, 'Aamei 
seyafter gamjon isa surnu.' 

8Bwona gam fonsobana aa jewer 
gam gunurum. Tere igam sarimbene, 
jengga aamei teisyena fwer gane 
jelbana, ane fwer gane sofobana. Jes 
gemerserem aaiserem jegme gemer, 
aamei teisyena fom igam surnu Mafnana 
Uwa Sanbagirminiwer." 

9 Nikodemus ga tenebana, "Jeiserem ga 
fomfom se etamwena?" 

10 Yesus jei ga tamawola, "Aamke guru 
sanbagiriserem Israelminibe, ke jes? 
Gam jega bafa aamei aaiserem ijam 
towaswebiyen? 

11 Ai isa bunarsusfer bala, taterisi 
Ai Ajes towaswebilirim Ai ga Ajes 
nasbili, ane Ai Ajes domolaram ga 
isa Ajes bilipmini ibe. Jengga taterisi 
Amnaiserem, aamei ijam taabiyen. 

12 hi taterisi Ajes nasbilirim ogiri 
aaiserem jem temawer, aamei taterisi 
jeiserem ijam taabiyen. Gam jega afa Ai 
taterisi taman waaken-girem temawer 
jam isAs nasibenerem, taterisi jeiserem 
ga fomfom is taabili? 

13 Angtane afa fas jam tauyan 
taman waaken-giribe, jengga Ai Tane 
Angtanemana Ajei iretyaram taman 
waaken-giriwer. 

14 Ane aaiserem enggam mesam tulisul 
Taterisi Uwa Sanbagirmanaiserem jebe, 
Nabi Musa dwisgiribe jei awasa aa gemer 
ge taunaram tini bubwalnaiserem jebe. 
Aaiserem jegme ga gemer, angtane jei 
Ai Tane Angtanemana As gemer sene 
taufa ti salibibe, 

15jega angtane seyafter Ams 
tebalaiserem jei waakenfer gwelaiserem 
jamer abak-abaksus ga sene domola. 

19 Uwa Sanbagiri Jei angtane ogirip 
aaiserem uskambarsus nesiktababili, 
ane jega jem temawer Jemna 
Tane daamfennaiserem Jei aa jes 
damtanaram, Jei jebe ga Jes gaarmini. 
Jei Tane Jemna jebe ga Jes gaarmini, 
jega angtane seyafter Jes tebalaiserem, 
jei jam teryen, jengga waakenfer 
gwelaiserem jamer abak-abaksus ga 
sene domola. 

17 Uwa Sanbagiri Jei Tanna Jemna 
enggalf Jam baftayan ogiri aaiserem jebe 
angtane gam tamtamtababif, jengga 
enggalf Jei angtane ogiri aaiserem 

jep aa jei ge nwinbenerem ga jes 
waakentababisini Tane Jemna aa jes 
eyebilirim jeme. 

18 Angtane Jes tebalaiserem, Uwa 
Sanbagiri Jei angtane jeiserem Jam 
tamtamtababiyen. Jengga angtane Jei 
jam tebayanaiserem, Uwa Sanbagjri 
angtane jeiserem se tamtamtababili, 
aam temawer angtane Jjeiserem jei Tane 
Uwa Sanbagirmana jam ne tebayan. 

19 Aaiserem ga enggam: Uwa Sanbagiri 
enggam gunu angtane afwer waakena 
ane afwer kapka. Nafa Yesusmana mes 
forobatya ogiribe, jengga angtane jei 
gwins ne bili ane etam-etama kapka jes 
ne bili, nafa jam bilyen, aam temawer jei 
aa jes ne eyebilirim jei kapka. 

20 Angtane kapka aa jei gane eyebilirim, 
jei nafa baif gane gwebili. Ane nafap 
jam ge jalbiyen, aam temawer jei baif 
naawena etam-etam kapka jemna nafap 
jam ge sokoipmitife. 

21 Jengga angtane aa jei gane 
onsobilirim taterisi bunarsusfer Uwa 
Sanbagiri aa jes gam bilirim, angtane 
jeiserem ga nafap gangge jalbili, jega 
angtane nafsi enggam gane damtabif jei 

aa jes ne eyebilirim, jei Uwa Sanbagirfar 
daamfennaber ne eyebili." 

22 Jes jepserem taban, Yesus ane ai 
angtane Jei ajeya tikwebaatinennerem 
ai ona Yudeyaminip ga aya sofwa. Ai jep 
aya nwinirim minggunu unggwanferyan, 
ane jep ga angtane nafsi ga aya 
baptistababili. 

23 Jes galapserem Yohanes Pembaptis 
bwiyip nalefe jam ne gaataanteyan. Jei 
mese angtanes baptistababili taman 
Ainon je, bijauyan kota Salimminiwer, 
aam temawer fona jewer unggwanfersus. 
Angtane jemnip ga aa ge forobuwetya, 
ane jei ga aa baptistababili. 

24(3:23) 

25 Angtane Yohanes aa jei ne 
tikwebaatinennerem jepga aa ge 
towaiwebili angtane Yahudimana 
daamfennaiserem jebar jam ge 
doksobafe. Jei ga aa ge doksobana osiri 
jelemanaiserem jem temawer, osiri 
anggwabura Yahudimana jena aa gam 
ne wirsowenaram. 

29 Jei Yohanesminip ga aa ge sofobili, 
ane ga aa ge gubili, "Guru, Angtane 
Fona Yordan jimwer gwanan iJebar ge 
nasowenantam, aamei iner ap gwanan 

as ijes destabaamisintim, Jei ga namwer 
angtane jam baptistababili, ane angtane 
seyafter ga Jemnip ge sofobuwena." 

27 Yohanes ga aa tamawola, "Angtane 
awelna jam domolyan, jengga Uwa 
Sanbagiri Jener gam gulbana jebe. 

28 hamei iner imsa sarbili ai agam 
gunurum, 'Ai Mesiasyan. Ai nabala ams 
baftatna Jemniwer.' 

29 Anggwana wini jeiserem aa jei 
gularam, wini jeiserem ga jemna. 
Anggwana jeiserem jem afelna ga 
jep fina jei aa jes nasbilirim ga jes 
saribaasini, ane ini jemna saaser- 
saaserfer ga folbana. Jes gemerserem, 
afa angtane unggwanfer Yesusminip jam 
gangge sofobilirim, ini aman mesna ase 
saaser-saasersusfer gam folbana. 

30 Angtane unggwanfer gwanan ams ne 
onsobanant, ane angtane bastowaifer ga 
Jes ne onsobanant. Jengga namwer aas 
jepserem angtane unggwanfersus ga Jes 
sene onsobana, ane angtane bastowaifer 
jei ams ne onsobana." 

31 Angtane bolawer aa Jei iretyaram, 
Jei angtane seyafter gemerserem jem 
Sanbakfe ga Jei se nwini. Ane angtane 
ogiriwer foryalaiserem jei ga ogirmana, 

ane jei ga taterisi ogirmanaiserem ga 
jes ne nasbabili. Jengga Jei taman 
waaken-giriwer aa Jei iretyaram angtane 
seyafter gemerserem jem Sanbakfe Jei 
se nwini. 

32 Jei taterisi fwater jes domolaiserem 
ane jes sarbiliserem ga Jei se nasbabili, 
jengga angtane afa fas taterisi Jei aa jes 
nasbabilirim jei ne taayibefe. 

33 Angtane taterisi Jemna aa jei ne 
taayibenerem, jei enggam ge gubili, sya 
Uwa Sanbagiri Jeiba bunaram. 

34 Angtane Uwa Sanbagiri aa jes 
baftatnaram, taterisi Uwa Sanbagirmana 
Jei nasbinennefe, aam temawer Uwa 
Sanbagiri Jei Mafnana Jelemana Jep 
gulbana jamer buguf. 

35 Uwa Sanbagiri ga Tane Jelemana 
Jam nesiktene, ane baabeta Jelemana 
seyafter gemerserem mes gulbana Jebe. 

36 Angtane Tane Uwa Sanbagirmana Jei 
aa jei gam tebanaram, jei ga waakenfer 
gwelaiserem jamer abak-abaksus ga jei 
gam domola. Jengga angtane Tane Uwa 
Sanbagirmana jes saribeyeneiserem, 
jei waakenfer gwelaiserem jamer abak- 
abaksus jei jam domolyan, aam temawer 

Uwa Sanbagiri angtane jeiserem gam 
nasbana jamer abak-abaksus. 
4 1 Angtane safna Farisimana jei 
enggam ge sarbili, angtane Yesus 

aa jei ne tikwebaatinenewenaram 
ane Yesus aa jes baptistababilirim, 
angtane jeiserem jeba unggwanferam. 
Ane angtane Yohanes aa jei ne 
tikwebaatinennerem jei unggwanferyan. 

2 Yesus angtane Jener jam 
baptistababiyen, jengga angtane 
Yesus aa jei ne tikwebaatinennerem ga 
jei ne baptistababili. 

3Jepga Yesus Jei jame aa galap 
towaswenaram enggame angtane safna 
Farisimana ula jeiserem mes ne sarbili, 
Jei ga ona Yudeya ga firsotafala, ane Jei 
ga aa warauwa ona Galileyaminiwer. 

4Jemna wofera jeiserem, Jei ona 
Samaryastamer gam ayenni. 

>Yesus Jei tamna bosna Sikar ona 
Samaryaminibe ga jep fortya. Tamna 
jeiserem jei bijauyan ona Yakub fwater 
aa jes gerbalam tane jelemanaiserem 
Yusufe. 

6Jepga fo mwona Yakubmana ga 
jep fala. Tufa Yesusmana ga aane 
werenswebana, Jemna wofera bijua, ga 

jem temawer Jei ga aa nwintena fo mwa 
tarnabe. Jes jepserem gwere ga bolap 
fyal. 

7 hi angtane Yesus Jei ajeya 
tikwebaatinennerem ai kotanap ga 
aya sofwa enggalfe ai tumilgala jep 
agma armantababif. Ane abakefyan 
Samarya wini ga fortya fo mwa tarnabe 
enggalfe fona gam jesultef. Jepga Yesus 
jei ga aa bili, "Iye, fona Ap ke samfer 
Asis gulbana Ai Ajam telbif?" 

8(4:7) 

9 Samarya wini jeiserem ga aa 
tamawolbana, "Aamei angtane 
Yahudimana, ane ai angtane 
Samaryamana. Jeje bafa Aamei 
ai ga as Im bili fos telbife?" 
(Anggwabura Yahudimana jei 
anggwabura Samaryamanaiserem 
jebar daamfennaber waakenfer jam 
naaweyan.) 

l0Yesus ga aa tamawolbili, "Aamei 
teisyena Uwa Sanbagjiri is bas golbili, ane 
aamei teisyena Ai nansa aamei is Ajei 
bilirim fos telbife. Afa aamei tousaye, 
bunarsus As iner is bala fos telbife, ane 
Ai fona jem gwelaiserem isAs golbili." 

11 Wini jeiserem ga aa gutena, "Uwa, 
Imna wesyana fas, ane fo mwona 
aaiserem ga giri. Fona jem gwelaiserem 
jei ga Ifwir domola? 

12 Yakub asal-asal amna, jei ga fo 
mwona aaiserem as jei terbemil abe. Jei 
ga fona jener tesbemitowel jam telbife, 
jem tanem mesna, ane jem ofo mese aa 
jes taayinbilim. Aamei ke enggam Im 
gunu, 'Ai unggwan-giri Yakubminiwer.'?" 

13 Yesus ga aa tamawolbili, "Angtane 
fona aaiserem aa jei ne telbilirim, jei fo 
botona gamjon sege folbamini. 

14 Jengga fona Ai Ajes golminirim, fona 
jeiserem jes galserem galyan. Angtane 
fona Ai Ajes golminirim jeiserem jam 
gane telbilirim, jei gamjon fo botona jam 
ge folbamiyen jamer abak-abaksus, aam 
temawer fona ai Ajes golminirim, fona 
jeiserem ga fo mwarfe jese fala jemnibe. 
Fona jeber-jeber jeweram sowetya, ane 
ga jei golmini waakenfer gwelaiserem 
jamer abak-abaksus." 

15 Wini jeiserem ga aa gutena, "Uwa, 
abe fona jeiserem ase golbi, jega ai fo 
botona gamjon as jam falbiyen, ane 
ai gamjon ajam warauyan aafe fos 
disultefe." 

16 Yesus ga wini jeiserem bili, "Gwanan 
im gwi, anggwana ilemana ga is 
gaariufenne, ane aaf ga is ge jela." 

17 Wini jeiserem jei ga tamawolbana, 
"Ai anggwana fas." Yesus enggam ga 
gutena, "Ijes bilirim ba bunaram, aamei 
anggwana fas. 

18 Aamei anggwana tafna gwiri ijamer 
ketawelabe, ane anggwana namwer 
ijebar ge nwinirim, jei im anggwayan. 
Gam jega taterisi jeiserem aamei ijes 
nasbilirim ba bunaram." 

19 Wini jeiserem enggam ga gutena, 
"Uwa, ai namwer am towaswena 
Aameiba nabisam. 

20 Asal-asala amnaiserem jei ga 
Uwa Sanbagiri aaf ne sembatawel 
taarena aaiserem, jengga anggwabura 
Yahudimana Imnaiserem, jei ga enggam 
ge gubili angtane Uwa Sanbagiri sene 
sembatawena kota Yerusalem jep fener." 

21 Yesus ga gutena, "Iye, taterisi 
Amnaiserem bunar, aamei jeter is 
taabili. Galap enggam se etamwesa: 
aamei Uwa Sanbagiri gemer is 
sembatananna, jengga taarena aaiserem 
jepyan, ane Yerusalemweryan. 

22 Aamei anggwabura Samaryamana, 
aamei teisyena Uwa Sanbagiri ijesa 
sembataunaram ijama towaswebayan. 
Ai anggwabura Yahudimana, ai Uwa 
Sanbagiri ajesa sembatanaram amsa 
towaswebana, aam temawer Angtane 
aa jei gam waakentababisinirim, Jeiba 
anggwabura Yahudiminiwer jela. 

23 Angtane Uwa Sanbagiri bunarsusfer 
aa jei gam sembatanaram, jei Uwa 
Sanbagiri enggam sene sembatasa 
ini seyaftersus gemerserem, ane 
ini bunarsusfer gemerserem ga jem 
sene sembatasa. Galap enggam gase 
etamwesa, ane namwer aas jepserem 
mesam towaiwena jam etamwefe. Uwa 
Sanbagiri Jei angtanes terelbaabili, 
angtane Jei aa jei ne sembatalaiserem. 

24 Uwa Sanbagiri Jeiba Mafnansam, ane 
angtane Jei aa jei ne sembatanaram, 
jei jamer gane sembatana enggame 
ini seyaftersus gemerserem, ane ini 
bunarsusfer gemerserem ga jem gane 
sembatana." 

25 Wini jeiserem jei ga Yesus ga aa 
bala, "Ai tousa Mesias, aa Jes ne 
balwenaram Kristus, Jei gase fortya. Jei 
Jam se forsanyaram, Jei ga taterisi Uwa 

Sanbagirmana seyafter gemerserem 
nebe ga nese nasbaipmisi." 

26 Yesus ga enggam gunu, "Aiba Jesam, 
namwer iJebar ge nasounaram." 

27 Jes galapserem ai angtane Yesus 
Jei ajeya tikwebaatinennerem ga 
aya warautna. Ai ga Yesus jep aya 
bitbitwebana, Jei wini jeiserem ga 
jebar ge nasowena. Jengga ai ajama 
tenebayan, "Ibas bili?" afa "Jeje bafa 
Aamei jebar Im ge nasouna?" 

28 Jepga wini jeiserem jei fo wesyana 
jemnaiserem jeber ga firultefala, 
ga aa sofwa kotanap. Jepga jei 
angtane jepmanaiserem enggam ga aa 
balbabitne, 

29 "Au, sa damta Angtane aaiserem Jei 
seyafter ai ajes eyebilintim ap ga as jes 
nasbili. Angtane jeiserem Jeiba engbar 
Kristusam, Angtane Uwa Sanbagjiri Jei 
bunarsus aa Jes balam Jam baftanaf 
enggalfe angtane gam waakentababisif?" 

30 Jepga angtane jeiserem jei ga kotana 
jewer ga aa ge sofobitye, ga aa ge jalbili 
Yesusminibe. 

31 Jes galapserem, ai angtane Yesus 
Jei ajeya tikwebaatinennerem, ai 

unggwanfer ga aya bala, "Guru, jase 
twen!" 

32 Jengga Yesus ga as enggam 
tamawolbaabili, "Amnibe tumilgala 
aare, aamei ijama towaswebiyen jem 
temawer." 

33J]epga ai angtane Jei ajeya 
tikwebaatinennerem an ana ga aya 
taanaaminenne, "Fomfoma, angtane 
tumilgala Jebe afa ke mes ne gulbana?" 

34Yesus ga as balbabili, "Tumilgala 
Amna jeba enggam, Uwa Sanbagjiri aa 
gam gunurum, seyafter jeiserem ga Ai 
As eyebili. Uwa Sanbagiri Jei Amsam 
baftannunt, ane awelna Jemna Abe 
As jes gulbanantam, jeiserem ga As 
tabanulbono. 

35 Angtane enggam ge nasbawena, 
'Angtane gane tonola, muara gamjon 
nawer-naura igi ga gane targabaabili.' 
Jengga Ai aamei isa enggam Ai balbabili, 
nwe sa ketate, makana aaiserem sa 
damtabi, igi mes ge berswebili, ane saf 
isa targabaabili. 

36 Angtane nananisi aa jei ne 
targabaabinennerem, jei doini mes ne 
tebabili. Jei nananisi aane targabaabili, 
ga aane orobili. Nananisi jeiserem ga aas, 

angtane waakenfer gwelaiserem jamer 
abak-abaksus aa jei ne domolaram. Ga 
jem temawer angtane aa jei tonolaram, 
ane angtane aa jei targabaabilirim, ini 
jemna saaser-saaserfer gam nulamini. 

37 Taterisi aaiserem angtane jeber-jeber 
aa jes ne nasbabiwenaram jeiserem 
ba bunaram, 'Afelnaiserem jam tonola, 
afelnaiserem jam targabaabili.' 

38 Ai ims baftabili nananisi bereiserem 
ga isa targabaabili. Aamei awelna 
jebe ijama gwebiyen. Angtane afwer 
awelna uskambar ne gwebili, ane aamei 
isa targabaabili jeiserem aa jes ne 
tonolaram mofabaner." 

39 Angtane Samaryamana unggwanfer 
kotana jeiserem jebe jei Yesus ne 
tebana, aam temawer wini jeiserem jei 
ga enggam gunu, "Jei seyafter ai ajes 
eyebilintim ap ga as jes nasbili." 

40 Jepga angtane Samarya jeiserem 
Yesusfar jame aa galap ge dorwebilirim, 
jei uskambar ne bala Yesus gwanan 
jebar ge nwinbefe. Ane Yesus jebar aa 
ge nwinbenerem nunu ga naura. 

41 Ane jepga angtane unggwanfersus jei 
Yesus ga aane tebana, aam temawer Jei 
Jener aa jewer towas-towastababilirim. 

42 Jei ga wini jeiserem ga aane bili, "Ai 
ga taterisi ijes bilirim ajama taabili. Jeke 
enggam aamei ijes nasbilirim jetefener, 
jengga ai aner amsama sarbasini, ane 
amsama towaswena enggame, Angtane 
aaiserem Jei bunar-bunarsus angtane 
ogirip aaiserem se waakentababisini." 

43 Nunu ga naura kotana jeiserem jam 
nwinibe, Yesus ga ona Galileyaminiwer 
ga aa sofwa. 

44 Yesus Jener gwanan mes gutena, 
"Angtane jei nabi jelemanaiserem jei 
jam ne sarbayan, aa jei ge nwinbenerem 
jebar tamna daamfennabe." 

45 Jengga Jei Galileyaminibe jame aa 
galap fornaram, angtane jepmana ini 
saaserfer ge folbamini Jei aa tebanaram. 
Jei mese kota Yerusalemwer mes ge 
sofobilint nunu Paska galapserem. Ane 
jei bwembwema seyafter Yesus aa jes 
eyebilintim jei mes ne domola jelem 
nweme. 

46 Jepga Yesus gamjon ga aa warauwa 
tamna Kana ona Galileyawer. Yesus 
Jei gwanan fos eyebilint anggurfe jam 
etamwefe tamna jeiserem jebe. Angtane 
awelna pemerintamana aa jei gam 

gwebilirim, jemna tane bwernabara kota 
Kapernaum je. 

47 Jei jame aa saram enggame Yesus 
Jei mes fortya ona Galileya je, ona 
Yudeyaminiwer jela, jei ga Yesusminip 
ga aa sofwa. Jei Yesus ga bunarsusfer 
sarwobana Jei Jam jalfe Kapernaum je, 
ane tane jemna gam waakentabafr, jei 
bwernabara amkom fom tere. 

48 Yesus angtane jeiserem ga bala, 
"Afa aamei Ai As ijama damtayanaye, Ai 
bwembwema unggwanfer As eyebilirim, 
aamei Ase ijama tebayan." 

43 Angtane jeiserem ga aa 
tamawolbana, "Tuhan, tatarfer Is 
jela, tane amna nalefe jei jam teryen." 

>0 Yesus ga aa bala, "Se sofwe, tane 
imna jeiserem se gwena, jam teryen." 
Angtane jeiserem jei samfer taabili Yesus 
aa jes bilirim, jewer ga sofwa. 

31 Jamer nelep, angtane jemna awelna 
aa jei ne gweyibenennerem ga aa ge 
dorwebili, ane ga aane bala enggame, 
"Tane imna bwernabaraiserem jei mes 
waakenswena." 

3? Ane jepga jei aa tenebaabili, "Jema 
fomera tane jeiserem ga waakenswena?" 
Jei ga aa tamawolbana, "Ir gwere bolap, 

jema daamfenna, jemna bwerna ga aa 
barwebanant." 

53 Jepga jeta ga aa sarstaabona 
enggame, gwer mwongga jes jepserem 
Yesus jebar balant, "Tane imna jeiserem 
se gwena, jam teryen." Jepga jen jena 
ane jem wi tane mese seyafter Yesuster 
ga aane tebana. 

>4 Yesus ga aa jela ona Yudeyaminiwer, 
ane Jei bwembwema aa eyebili 
naurabaraiserem ona Galileya je. 

5 1 Jes jepserem taban, Yesus kota 

Yerusalemwer ga aa sofwa, masara 
anggwabura Yahudimana jep ga aa 
falmini. 

2 Yerusalem je "Pintunu 
Dombamanaiserem" jem gwetmanabe, 
jep ga foboga touya aasaje ga jep fala, 
Ibrani oleme enggam gane bala Betesda. 
Foboga touya jeiserem jem eyebe ja 
tantane lima jep ga gemer ge tenbili. 

3Jena jeiserem jebe angtane 
bwernabarfenna ga anesus jep ga 
gemer ge tabananna, afwer nwena kofa, 
afwer muli-mulni, afwer angtane tatal 
mesna jam gangge terebene. (Angtane 
jeiserem jei ga aas ne fibili, fona aa jep 
gin-ginwenaram. 

4Galap-galap malaikata Tuhanmana 
afa jep jam gam iretyaram fona jeiserem 
jebe, foboga touya jeiserem ga gam 
gin-ginwena. Angtane bwernabara 
nabal-nabalsusu jeiserem jei fona 
jeiserem jep ga gam jutena afa fona 
jeiserem jam gam gin-ginwenaram, 
bwerna jemna seyafter aa jes gam 
domolaram ga gam barwebana.) 

> Anggwana jebe aa jei tawenaram 
tahunu abakef tiga pulu delapan, bwerna 
jemna jamer taabilibe. 

SYesus Jei angtane bwernabara aa jei 
tanaram jes damtana, ane Yesus Jei 
tousa enggame jemna bwerna jamer 
taabilibe abaksusu. Yesus Jei angtane 
jeiserem ga tenebana, "Aamke bai jam 
waakenswefe?" 

7 Angtane bwernabara jeiserem ga aa 
tamawolbana, "Tuhan, fona aa galap gin- 
ginwenaram, angtane aafmanaiserem 
afa fas fona aaiserem jebe as jeye 
gaarantefe. Ane ai fonap safe agemer 
sofwenaram, angtane nafsi jei gwanan 
mes jutena." 

SYesus Jei angtane jeiserem ga aa 
bala, "Se irwe, tikar se golte, ane ga is 
wofena." 

IYesus jebe jame aa galap balaram, 
angtane bwernabara jeiserem jei ga 
waakenswena, ane tikara ga aa goltena, 
ga aa sofwa. Bwembwema jeiserem 
jei ga nunu Sabatem etamwena, 
nunu angtane Yahudimana aa jem ge 
nwinbisiwefaram. 

10 Jega jem temawer angtane sanbaka 
Yahudimana jei angtane aa jei 
waakenswenaram ga aane bala, "Nunu 
namwer aaiserem nunu Sabat, nunu 
nei awelna nejama gwebiyen. Hukumu 
nemna jep ga enggam tulisul, 'Tikara 
imna ijam golteyan."" 

11 Jengga angtane jeiserem jei ga 
enggam tamawolbaabili, "Angtane ai 
as Jei waakentanaram namwer, Jei ai 
ase enggam bala, 'Tikar se golte, ga is 
sofwa!"" 

1? Jepga aane tenebana, "Angtane 
jeiserem Jei nansa is Jei balaram tikara 
imna jas golte, ga is sofwa?" 

13 Jengga angtane bwernawer aa jei 
waakenswenaram, jei teisyena jeje nan 
angtanesa, aam temawer Yesus Jei 
angtane uskambar jepserem Jei jewer 
ga samem-samem gwisini. 

14 Jewer ga Yesus gamjon angtane 
jeiserem jebar ga aa ge dorwena 
Jena Uwa Sanbagirmanaiserem jebe, 
ane jepga aa bala, "Namwer aamei 
ga imes waakenswena. Etam-etama 
kapka gamjon ijam eyebiyen, jega ula 
kabwaksusu gamjon ijam domolyan." 

15 Jepga angtane jeiserem ga aa sofwa, 
ane jei angtane sanbaka Yahudimana 
ga aa balbabili enggame, "Ai bwernawer 
ase Yesus se waakentana." 

16 Angtane sanbaka Yahudimana gane 
towaiwulu Yesusfe kapkaiserem jam 
ne eyeibefe, aam temawer Yesus 
Jei angtane bwernabara aa jewer 
waakentanaram nunu Sabateme, 
nunu angtane Yahudimana aa jem ge 
nwinbisiwefaram. 

17 Yesus Jei ga enggam balbabili, "Uwa 
Amna Jei Jam tikweyan awelnawer, ane 
Aime awelna jeber-jeber As gwebili." 

18 Angtane sanbaka Yahudimana, jei 
Yesus uskambarsus ga aane nasbana, 
ane jei nele ga aane terelbene Jei jam 
munbofe. Jei Yesus ga aane nasbana, 
aam temawer nunu angtane Yahudimana 
aa jem ge nwinbisiwefaram, nunu 
jeiserem Yesus Jei jem Jam gwesiyen 

awelnawer. Ane jei Yesus ga aam 
temawer nasbana Yesus enggam aa 
jewer gunurum, "Uwa Sanbagiri Jei 
Am Uwasam." Jei Jelem inip jem gam 
mwangbilirim Jei daamfennaber Uwa 
Sanbagirfar. 

19 Jepga Yesus Jei ga balbabili enggame, 
"Ai bunarsusfer ims towas-towastababili, 
Aiba Tane Uwa Sanbagirmanam, jengga 
Ai apgal jigala Aner afa Ajam eyebiyen. 
Ai Amsam damtanant Uwa Amna awelna 
aa jes eyebilirim, ane Ai ga jeter Ai 
eyebili. Jega jem temawer seyafter 
Uwa Amna aa jes eyebilirim, Aiba Tane 
Jemnam As eyebili. 

20 Uwa Amna Jei Ams nesiktene, ane 
seyafter Jei aa jes eyebilirim, Jei As jes 
ge saibaasini. Jei awelna unggwandusa 
nafis-nafsiserem Ase saibaasini, jamere 
aamei ga jam isa bitbitwesa. 

21 Uwa Amna Jei angtane futunu Jei 
gam irtebaabili, ane gwela gam golmini. 
Jes gamserem Aimba Tane Jemnam, 
Aime gwela As golmini angtanefe, 
angtane Ai Ajes balaram. 

22 Ane ga enggam, Uwa Amna 
Jei angtane kapka Jener Jam 
tamtamtababiyen, ane angtane 

waakena Jei fwaina waakenater Jam 
golmiyen, jengga Uwa Jei Ai As enggam 
bala, 'Ai baabeta IsAs gulbana Ibe, Tane 
Amna, seyafter jeiserem angtanefe ga 
Aamei Is eyeipmini.' 

23 Uwa Amna Jei jes gemerserem 
gam aa jewer bilirim, Jei ga enggalf 
bili angtane Ai As gane balf Aiba 
sanbagirem, jei Uwa Amna aa gemer 
ne balaram sanbagireme. Angtane 
enggam jam ge gubiyeneiserem Aiba 
sanbagirem, jes gemerserem jeime 
enggam jam ge gubiyen Uwa Amna Ai 
As Jei baftannuntum Jeiba sanbagirem. 

24 Taterisi Ai isa Ajes nasipminirim jeiba 
bunaram. Angtane taterisi Amna As jei 
saribenerem, ane Uwa Amna Ai As Jei 
baftannuntum Jei aa jei tebanaram, 
angtane jeiserem jei waakenfer 
gwelaiserem jamer abak-abaksus mes 
domola, ane Uwa Sanbagiri Jei angtane 
jeiserem Jam tamtamtayan. Jei nele 
termanaiserem mes mirtetefala, ane 
jei nele waakenfer gwelaiserem ga jes 
onsobana. 

25 Ai isa Ajes nasipminirim jeiba 
bunaram. Nunu aa jep falfaram, 
bunarsus nunu jeiserem ba mesam fal, 


YOHANES 5.26-29 756 


angtane waakenfer gwelaiserem jam ne 
domolyanaiserem, jei taterisi Amna ga 
As jei sene saribene. Angtane taterisi 
Amna jeiserem aa jei ne taabilirim, 

jei waakenfer gwelaiserem jamer 
abak-abaksus ga jei sene domola. 

26 Jeiserem gase etamwesa, aam 
temawer Uwa Abe baabeta As mes 
gulbana, jega Ai waakenfer gwelaiserem 
gam As golmini angtanefe. Ai jeiserem 
As eyebili Uwa Amna Jei aa gemer 
eyebilirim. Gwela seyafter Jemnip, ane 
Jei waakenfer gwelaiserem angtanef 
gam golmini. 

27 Ane Jei ga Ams bala, 'Aamei angtane 
kapka Is tamtamtababili, ane angtane 
waakenater aa jei ne eyebilirim, Aamei 
fwaina jebe waakenater Is golmini.' Jei 
ga jes bili, aam temawer Aiba Tane 
Angtanemanam. 

28 hamei ijama bitbitweyan Ai Ajes 
bilirim jem temawer. Nunu jeiserem aa 
jep falfaram, angtane seyafter aa jei ge 
terbuwenaram jei taterisi Amnaiserem 
Asene saribese, 

29 ane ga sege tobitisinye bitisiwer. 
Angtane waakenfer eyebiliserem ga 
sege irwebisi terewer, ane abakfer 

gwelaiserem ga sene domolsa. Angtane 
kabwakfer eyebiliserem jei mese sege 
irwebisi terewer, ane tamtamtalaiserem 
ga sene domolsa. 

30 Ai apgal jigala Aner Ajam eyebiyen, 
Aingga angtane jafner Agam teneba- 
tenebawena aa jes gam eyebilirim jem 
temawer. Uwa Sanbagjiri Jei Ai As gemer 
balaram, Ai ga jeiserem Agam eyebili. 
Angtane kapka As tamtamtababili, ane 
angtane waakena Ai fwaina waakenater 
As golmini. Taterisi Ai Ajes nasbilirim 
angtane jeiserem jem temawer ba 
bunaram, aam temawer Ai Aner gam 
Agam bilirim Ai game Ajam eyebiyen. 
Jengga Ai As eyebili, Uwa Sanbagjiri Ai As 
Jei baftannuntum Jei aa gemer gunurum, 
Ai ga gemer As eyebili." 

31Yesus gamjon ga gutena, "Afa Ai 
Aner As gunurum enggame Ai sanbagjiri, 
angtane jam ne taabiyen Ai Agam 
gunurum. 

32 Jengga Uwa Amna jegme mes gunu 
Aimba sanbagirem, ane Aimba Amsam 
towaswena Jei aa jes bilirim Am temawer 
jeba bunaram. 

33 Aamei angtane imsa baftabilint 
Yohanes Pembaptisminibe enggalfe 

Am temawer jes ne tenebaabif, ane jei 
taterisi bunarsusfer aaiserem mesam 
nasipmini. 

34 hi ke taterisi angtanemana ke Ajam 
sarbif? Ai Yohanesem temawenefener 
gunu, jega Ai aamei isa gam As 
waakentababili. 

35 Yohanes jei ga lampunu gamserem 
jam ertele, ane ini imna saaser-saaserfer 
nomkef ga is gangge folbamini taterisi 
jemnaiserem jem temawer, lampu nafa 
galserem jeme. 

36 Yohanes aa jes bilintim Am temawer 
jeba igim. Ane awelna Ai namwer Ajes 
eyebilirim, jeiserem igsusu Ai As je 
gweretafe. Uwa Amna awelna jeiserem 
As mes gulbana Abe enggalfe Ai awelna 
jeiserem Agam tabanulsif. Ai awelna 
jeiserem Ajam gwebili. Aamei As imsa 
damtana awelna Ajes gwebilirim, ane 
imsa gunu, 'Uwa Jes baftannunt.' 

37 Uwa Amna Jei Ai As Jei baftannuntum, 
Jei mese Am temaweram nasowena. 
Aamei tateris gulu Jemna ijama 
saribeyen, ane aamei numu Jemna ijama 
domolbayan. 

38 Ane aamei taterisi Jemna waakenfer 
ijama waakennulsiyen ilem inibe. Aamei 

waakenfer ijama waakennulsiyen, aam 
temawer aamei Ai waakenfer As ijama 
tebayan. Aiba As Jeyam baftatnant. 

39 hamei Taterisi Uwa Sanbagirmana 
waakenfer ima gerabistena, aam 
temawer aamei enggam ima gunu, 
waakenfer gwelaiserem jamer abak- 
abaksus jep gam isa domola. Jengga 
Taterisi jeiserem Am temawer Jjeteram 
nasbili. 

40 Jengga aamei bai Ai As ijama tebafe, 
jega waakenfer gwelaiserem jamer 
abak-abaksusu isa gam As golmini. 

41 Ai Ajam guyon Alem inibe enggame, 
angtane As ga sene bala, 'Aamei 
sanbagiri.' 

42 Ai isa mes towasweipmini aamei ilem 
inibe ijesa waakennulsinirim. Aamei Uwa 
Sanbagiri jama nesikteyen. 

43 Uwa Amna Jei As mes baftannunt, 
ane Ai Jem baabetemam fortyant imnibe, 
jengga aamei As ijama tebayan. Jengga 
angtane nensa jam se fortyaram, Uwa 
Sanbagiri Jei Jam baftayan, aamei ga jes 
isa tebafa. 

44 hamei As ijama tebayan, aam 
temawer aamei sarabosominiwer 
ijetera saripminirim enggame is jes ne 

balbabilirim, 'Aamei waakena!' Jengga 
aamei ijama terelbiyen taterisi Uwa 
Sanbagirminiwer aa gam gunurum 
enggame, 'Aamei waakena!' 

43 hamei enggam ipsama gunurum 
ilem inibe, Ai Uwa Amna ga As bala 
etam-etama kapka ijesa eyebilirim 
jem temawer. Nabi Musa jeiba 
angtanesam, jei mesam tulistababil 
enggalem temawer etam-etama kapka 
ijesa eyebilintim jem temawer. Jei 
kapkaiserem jem temawer mesam 
tulistababil, ane aamei jei ga ima 
tebana. 

46 Nabi Musa jei Am temawer mesam 
tulistababil. Jega jem temawer afa aamei 
taterisi jemna jam isa taayibenerem, jes 
gamserem Aime As gemer isa tebana. 

47 Jengga aamei taterisi jeiserem ijama 
taabiyene, taterisi Nabi Musa jei aa jes 
tulistababilim, gam jega taterisi Ai Ajes 
bilirim ga fomfom isa taabisi?" 

1 Nunu gamjon abakfer towaiyan, 
Yesus Fobogana Galileya jimwer 
ga aa ge awelbili. Angtane fobogana 
jeiserem afwer bosewer ga enggam gane 
bala Tiberyas. 

2 Yesus Jei jame aa galap ge forobilirim, 
angtane anesus ga aane onsobana, aam 
temawer jei bwembwema Yesusmana 
aa jes eyebaabuwenantam angtane 
bwernabarfe, bwembwema jeiserem ga 
mes ne domolant. 

3Jepga ai angtane Yesus Jei ajeya 
tikwebaatinennerem ga aya tawena 
otumube, ane jep ga aya nwini 
Yesusfaner. 

4Jewer ga nunu abakferyan 
anggwabura Yahudimana jei Masara Roti 
Tanyanaiserem ga aane eyebili. 

>Yesus Jame aa galap 
anggasnennerem, Jei angtane 
unggwanfersus ga aa damtabili, jei 
Jemnip ga aa ge jalbili. Jega jem 
temawer Jei Filipus ga aa tenebana, "Nei 
tumilgala ga fof nesa armanulu, jega 
angtane seyafter aaiserem jem gasa 
dwena?" 

6 Yesus Jei bunarsusfer mes towaswena 
Jam jes eyebiliserem, jengga Jei Filipus 
jam unggwasbaf. Jei enggamfener ga aa 
tenebana, jam sarbaf Filipus jei fomfom 
se tamawolbana. 

7 Filipus ga aa tamawola, "Awelna 
doini nunu 200 jeme masef enggalfe 

rotini jeme jam armanulfe, ane angtane 
daamfen-daamfennem jes ne tombaabife 
safe bastantowaifer." 

8 Angtane nafsi Yesus aa jei ne 
tikwebaatinennerem, bosna Anderyas 
osona Simon Petrusmana, jei ga aa 
gutena, 

9 "Tane girtowai aaf aaiserem rotini 
jemna tafna gwiri, ane jigala bastowai 
nauna. Jengga angtane uskambar 
aaiserem jem ke nesa taayinbili 
tumilgala bastantowaifer aaiserem 
jeme?" 

10 Yesus ga as balbabili, "Angtane 
aaiserem sa balbabi gangge nwinbete." 
Jebe kakatar anesus, ane angtane 
jeiserem jei ga kakatara sagap ga aa 
ge nwinbitena. Anggwa teten seyafter 
jeiserem unggwanfer ga enggammer 
5.000. 

11 Jepga Yesus ga rotini jeiserem ga 
aa goltena, ane Uwa Sanbagjiri ga bala, 
"Ase samfer gulbana." Jepga Yesus ga 
rotini jeiserem ga aa syenulmini angtane 
jep aa jei ge nwinbenerem jebe. Ane 
jigal jegme gemer eyebili, ane angtane 
jeiserem gane tombaabili jamer jena aa 
jeber ge gubilirim. 

12 Jame aa dwenaram jamer unubuguf, 
Yesus ga ai angtane Jei ajeya 
tikwebaatinennerem ga as balbabili, 
"Tumilgal tomna bitbiti jeiserem ga jam 
isa dupdupbulu, jega tomna afa ijama 
fasawolyan." 

13 Jepga tumilgal bitbiti jeiserem ga 
aya dupdupbulu, ane ga aya bakbakulu 
burnabara ga dua belas, jamer tip. 
Tumilgal bitbiti jeiserem jei ga rotini 
tafna gwiri angtane uskambar aa jes ne 
tombaabilirim ga jem tomna. 

14 Angtane uskambar jeiserem jei 
bwembwema Yesusmana jame aane 
domolbanaram, jei ga aa ge gubili, 
"Angtane aaiserem Jei bunarsusfer ba 
Nabisam Nabi Musa aa jes balam Jei Jam 
foryafe ogiri aaiserem jebe." 

15 Yesus Jei mes towaswena enggame 
angtane uskambar jeiserem jei enggalf 
ge jalbili Yesus gane taatwebaf jem rajaf 
gam gwefe. Jengga Yesus Jei baif gwena 
ogiri aaiserem rajaf jep Jam gwefe. Jega 
jem temawer Yesus Jenfentowai gamjon 
ga aa tawena otumube. 

16 Ona safe aa gemer gigitswenaram, 
ai angtane Yesus Jei ajeya 

tikwebaatinennerem, ai ga foboganabe 
ga aya aartini. 

17 Jepga ai ga aya juwili atdusabe, ane 
aya sofwa jimwer ga aya awelna kota 
Kapernaum je. Ona je mes gigitswena, 
jengga Yesus Jei Jam foroyan amnibe. 

18 Nindaya je uskambar ne fibana, 
jepga fona muru ga aa gera. 

19 Ai jame agalaba awelnaram jemna 
bijauwer ga lima afa enam kilometer, 
ai Yesus ga aya damtana. Jei fo sagap 
wofentena, ga atdusap jela, ane ai 
angtane Jei ajeya tikwebaatinennerem ai 
uskambarsus aya erne. 

20 Jengga Yesus ga as enggam balbabili, 
"Ai aare. Ipsama ernerem!" 

21 Ane jepga ai ga ini saaser-saasermer 
ga aya gaarnnu jamer atdusabo, ane 
atdusa tatarfer ga aa forna tamna 
ajewera gunurum jam gwife. 

22 Nunu jeiserem jem gwirmer, angtane 
uskambar rotini aa jei ne tombaabilintim 
jei jeber ge nwinbene fobogana jeiserem 
jem jimwer. Ane jei ga aa ge gubili, 

"Ir dafefe atdusa aafe daamfennem 
tenant, ane angtane Yesus aa jei ne 
tikwebaatinennerem ga jenefener 

ge sofobilint, ane Yesus Jei aafer ne 
firtetefalant." 

23 Jepga atdusa nafsiserem ga aa ge 
forobitye kota Tiberyusminiwer, ane ga 
aa ge batobili tamna Tuhan Jei Uwa 
Sanbagiri aa jep balaram enggame, 
"Ase samfer gulbana.", ane angtane 
uskambar rotini aa jep ne tombaabilirim 
jebe. 

24 Angtane uskambar jeiserem jei aa 
galap ge towaswebilirim enggame, 
Yesus ane ai angtane Jei ajeya 
tikwebaatinennerem ai seyafter jebe 
fas, jei ga atdusa jeiserem jep ga aa ge 
jubiwena, jei ga kota Kapernaumwer ga 
aa ge sofobili enggalfe Yesus jep gam ne 
terelbene. 

25 Angtane uskambar jeiserem, jei 
Yesus fobogana jeiserem jem jimwer 
jame aa galap ne damtanaram, jei Yesus 
ga aane tenebana enggame, "Guru, 
Aamei aafe fonggalabar Im fortyant?" 

29Yesus ga aa tamawolbaabili, "Ai 
isa bunarsusfer balbabili, aamei 
seyafter ba i Ams ima terelbene, jeke 
enggalem temawer aamei bwembwema 
Amnaiserem ijewera domolantam. 
Jengga aamei ijewera twenaram 

jamer unubugufsus, aamei ga Asi jem 
temawera terelbene. 

27 Sa gwe awelnabe, jega isa domola 
tumilgala kanawa aa jei gularam 
waakenfer gwelaiserem jamer abak- 
abaksus. Awelnabe ijama gweyan 
enggalfe tumilgala jam butswelaiserem, 
ane jem barwelaiserem, jewer igama 
domolf. Tumilgala kanawa jeiserem Ai 
Tane Angtanemana isAs kitulmini ibe. 
Uwa Sanbagiri Jei Am temawer enggame 
mesam gunu, 'Sya, Ai Imter bala." 

28 Jepga jei Yesus ga aane tenebana, 
"Ai bas asa eyebili, jega ini Uwa 
Sanbagirmana saaser-saaserfer gase 
folbana am temawer?" 

2IYesus Jei ga aa tamawola, "Uwa 
Sanbagiri aamei ga is enggam balbabili 
aamei ga enggam isa eyebili: Aamei Ai 
As jam isa tebana, Uwa Sanbagiri Ajes 
baftatnurum." 

30 Jepga jei Yesus ga aane tenebana, 
"Wa gameye, Aamei abe ase bagal 
bwembwem Is golmini, jega ai gam asa 
domola, ane ai ga Is asa tebana? Aamei 
Ibas eyebifi? 

31 Asal-asal nemnaiserem jei tumilgala 
bosna 'mana' mes ne dumil dwisgiribe. 

Taterisi Uwa Sanbagirmana jep ga 
enggam baatultel: 'Jei rotini taman 
waaken-giriwer aaiserem ga jem 
taayinbili.'" 

3? Ane jepga Yesus jei ga aa balbabili, 
“Ai isa bunarsusfer balbabili, Nabi Musa 
jei asal-asala nemnaiserem rotini taman 
waaken-giriwer aaiserem jam golmiyen, 
jengga Uwa Amna Jei jep golmil. Ane 
namwer Jei rotini igsusu ip se golmini 
taman waaken-giriwer. 

33 Rotini Uwa Sanbagiri ibe is jes 
golminirim, Jeiba Jesam Jei taman 
waaken-giriwer aa Jei iretyaram, ane 
Jei waakenfer gwelaiserem jamer 
abak-abaksus angtane ogiribe Jei ga aa 
golmini." 

34Jei ga aane bala, "Uwa, abe 
rotini jeiserem jeber-jeber as jam Is 
kitulmuwena." 

35 Yesus ga aa gutena, "Aiba rotisam, 
waakenfer gwelaiserem ibe is jeye 
golminirim jamer abak-abaksus. 
Angtane Amnip aa jei gam jelaram jei 
wisi jam bitayan jamer abak-abaksus, 
ane angtane Ams tebalaiserem jei fo 
botona gamjon jam folbayan. 

36 Jengga Ai gwanan is Amsam 
balbabilint, Ai Ajes eyebilirim aamei 
jeiserem safe imsa domolant, jengga 
aamei Ai As ijama tebayan. 

37 Angtane seyafter Uwa Sanbagiri 
Abe As gemer kitulbonorom, jei ga 
Amnibe sege jalbifi, ane Ai ga Asene 
tikwebaatifi. Ane angtane Ai aa jei 
ne tikwebaatinennerem, Ai jei Ajam 
balbabiyen enggame, 'Sa gwisi, As ijama 
tikwebaatiyen.' 

38 Ai As gutena, 'Sya Asa tikwebaati.', 
aam temawer Ai As eyebili Uwa 
Amnaiserem Ai aa Jei baftatnantam, Jei 
aa gam gunurum. Ai Ajam eyebiyen Ai 
Aner Agam gunurum. Aaiserem ba jem 
temaweram Ajewer iretyaram taman 
waaken-giriwer. 

39 Uwa Amna Jei Ai As mes baftatnant, 
ane Jei enggam gunu, 'Angtane seyafter 
Ai Is Ajes kitulbonorom, waakenfer 
Is gerebaabisnenne.' Nunu umwef 
jeiserem, Ai angtane seyafter jeiserem 
ga jem As irtebisi terewer. 

40 Aaiserem jeiba bunaram Uwa Amna 
gam gunurum: Angtane seyafter Tane 
aa jei ne damtanaram ane ga sene 
tebana, angtane jeiserem jei ga sene 

domola waakenfer gwelaiserem jamer 
abak-abaksus. Ane Ai angtane jeiserem 
ga As irtebisi terewer nunu umwef 
jepserem." 

41 Jepga angtane Yahudimana jei 
Yesusem temawer syefer ga aa ge 
nasbawena, aam temawer Yesus 
enggam aa jewer gunurum, "Aiba 
rotisam aa jei iretyaram taman 
waaken-giriwer." 

42 Jej ga aa ge gubitena, "Angtane 
aaiserem jei ke Yesus, tane Yusufmana, 
Jelem ene yo jeta gwanan nejesa 
domsonaram? Jei ga enggame baf gunu, 
'Ai taman waaken-giriwer iritya?'" 

43Yesus ga tamawolbaabili, "Aamei 
syefer ipsama nasowenaram! 

44 Ma angtane Amnip jelaiserem jener 
gam gunu Amnip jam foryafe, jei jam 
foroyan Amnibe. Jengga Uwa Ai As Jei 
baftannuntum, afa Jei angtane jeiserem 
jam gam jenbenerem Amnip jam foryafe, 
afa ga gam jes gamserem, angtane 
jeiserem ga As gam tikwebaatifi. Ane Ai 
angtane jeiserem ga As irtese terewer 
nunu umwef jepserem jeme. 

4> Bukunu nabi-nabimanaiserem jep 
enggam ne baatultel: 'Uwa Sanbagjiri 

Jei angtane seyafter se towas- 
towastababili.' Angtane Uwa Sanbagiri 
aa jei ne sarbanaram ane aa jei ne 
tebanaram, bunar-bunarsus jei sege 
jalbili Amnibe ane ga As ne tikwebaatifi. 

46 hi Uwaminiwer jelant, ane Ai Uwa 
Ames damtana. Angtane nafsi Uwa jam 
ne damtayan. 

47 hi isa bunarsusfer balbabili, 
angtane Ams tebalaiserem jei gase 
domola waakenfer gwelaiserem jamer 
abak-abaksus. 

48 Aiba rotisam waakenfer gwelaiserem 
jamer abak-abaksus ibe isa je 
golminirim. 

49 Asal-asala imnaiserem jei tumilgala 
bosna 'mana' mes ne dumil dwisgiribe, 
jengga jei seyafter mes ge terbil. 

50 Jengga Ai Ajam nasowena rotim 
temawer aa jei iretyaram taman 
waaken-giriwer. Angtane rotini jeiserem 
aa jei dumilirim jei jam teryen. 

31 Aiba rotisam aa jei iretyaram 
taman waaken-giriwer. Ai waakenfer 
gwelaiserem jamer abak-abaksus 
is Ayam golmini. Afa angtane rotini 
aaiserem jei se tumili, jei waakenfer 
gwelaiserem jamer abak-abaksus jei 

se domola. Rotini aaiserem jeba nini 
Amnaiserem. Ai Ana jam As gera, 
jega angtane seyafter ogirip aa jei 
naawenaram, jei waakenfer gwelaiserem 
jamer abak-abaksus ga sene domola." 
52 Jepga angtane Yahudimana ga aa 
ge towaiwebili jena jam ne nasmife. 
Jei ga aa ge tenaabili, "Jeje fomfoma 
Angtane aaiserem Jei nini Jelemana nep 
se golmini, ane nei ga nesa tombaabili?" 
53 Jepga Yesus ga aa balbabili, "Ai 
isa bunarsusfer balbabili, Ai Tane 
Angtanemana Ajei iretyaram taman 
waaken-giriwer. Afa aamei nini Amna As 
ijama tumilbeyeneye, ane aawisi Amna 
As ijama telibeyeneye, gam jega aamei 
bunar-bunarsus waakenfer gwelaiserem 
ijama domolyan. 
34 Angtane nini Amna aa jei 
tumilbenerem, ane aawisi Amna 
aa jei telibenerem, jei waakenfer 
gwelaiserem jamer abak-abaksus ga jei 
gam domola. Ane Ai angtane jeiserem ga 
As irtese terewer nunu umwef jepserem 
jeme. 
>> Jei abaksusfer se gwena, aam 
temawer nini Amnaiserem je tumilgala 

waakena, ane aawisi Amnaiserem jei ga 
fona waakena jam telbiliserem. 

39 Angtane nini Amna aa jei 
tumilbenerem, ane aawisi Amna 
aa jei telibenerem, jei jeber-jeber Abar 
As ge nwini, ane Ai jeber-jeber jebar As 
ge nwini. 

37 Uwa Jei waakenfer gwelaiserem 
angtanef golmini. Jei Ams baftatnant 
ogiribe, ane Jei gwelaiserem Ap gulbana. 
Jes gemerserem Aime gemer, Ai 
waakenfer gwelaiserem jamer abak- 
abaksus angtanef Ai As golmini, angtane 
nini Amna aa jei ne tumilbenerem. 

38 Aaiserem jeba rotisam aa jei 
iresanyantam taman waaken-giriwer. 
Asal-asala imnaiserem jei rotini mes ne 
dumil, jengga jei seyafter mes ge terbili. 
Ai rotini jes galserem Ai galyan. Angtane 
rotini Amnaiserem aa jei gam tumilirim, 
angtane jeiserem jei ga gam gwena 
jamer abak-abaksus." 

> Yesus taterisi jeiserem ga Jes 
nasipmini jena angtane Yahudimana aa 
jep ge betwebuwefaram kota Kapernaum 
je. 
60 Angtane unggwanfer Yesus aa jei ne 
tikwebaatinennerem jei taterisi jeiserem 

jame aa galap ne sarbilirim, jei ga 

aa ge gubili, "Taterisi aaiserem jame 
daran-daransusu. Nane se taabili taterisi 
aaiserem?" 

61 Yesus Jei tousa enggame angtane 
Jei aa jei ne tikwebaatinennerem jei 
syefer ge nasbawena taterisi aaiserem 
jem temawer, ane Yesus ga aa gutena, 
"Aamke ijama tikwena Amsa onsobafe 
taterisi aaiserem jem temawer? 

62 Afa aamei Ai As jam isa damtanaram 
Ai Tane Angtanemana gamjon jam 
As tawenaram tamna Ai gwanan 
Ajewer iretyantam jewer, aamei jep ke 
waakenfer ke As isa tebana? 

63 Mafnana Uwa Sanbagirmana Jei 
gwela angtanef jeya golmini, nini 
angtanemanaiserem je gwelaiserem 
is jam golmiyen. Taterisi Ai isa Ajes 
bilipminirim ibe, taterisi jeiserem jei 
Mafnana Uwa Sanbagirmanaiserem ga 
jewer jela, ane je waakenfer gwelaiserem 
jamer abak-abaksus jes golmini. 

64 Jengga aamei afwer Ai As ijeya 
onsobanaram, aamei As ijama tebayan." 
Yesus game aa jewer gunurum, jei 
ga aam temawer gunu Jei gwanan- 
gwanansus mes towaswena angtane 

jes tebayanaiserem. Ane Yesus Jeime 
gamjon mes towaswena angtane Jei aa 
jei geraiserem angtane kapkaiserem jem 
tafnabe. 

65 Ane jepga Yesus gamjon ga aa 
gutena, "Aamei As ijeya onsobanaram, 
aamei afwer Ai As ijama tebayan. Jega 
jem temawer Ai gwanan Ajes bilirim 
enggame, afa angtane Amnip jelaiserem 
jener gam gunu Amnip jam foryafe, jei 
jam foroyan Amnibe. Afa Uwa baabeta 
Jam gam gulbanaram jebe, jei galap ga 
gam fortya Amnibe, ane Ai ga As gam 
tikwebaatini." 

66 Ane jes jepserem angtane 
unggwanfer Yesus aa jei ne 
tikwebaatinennerem jepga Yesus 
ga aane mirtene, ane jei gamjon jam ne 
tikwebaatiyen. 

67 Jepga Yesus ai angtane dua belas 
Jei ajeya tikwebaatinennerem, Jei ga as 
tenebaabili, "Fomfoma, aamei mese ke 
Ase ijama mirtene?" 

68 Simon Petrus ga aa tamawolbana, 
"Tuhan, ai ga nanminip asa sofwa? 
Taterisi Imnaiserem waakenfer 
gwelaiserem jamer abak-abaksus as Im 
golmini. 

69 Ai taterisi INnaiserem amsama 
taabili. Ane amsama towaswebili Aamei 
Angtane Waakenam, Uwa Sanbagjiri Jei 
Imsam baftatnant." 

70Yesus jepga as tamawolbaabili, 
"Aamei angtane dua belas isa Ames 
destabaabili, jengga daamfenna 
im nenennap jeiserem, jei bwata 
kapkaiserem jem sanbakef jei nwini." 

71Yesus Jei Yudas tane Simon 
Iskaryotmana ga jes seisyatana. 

Jei jeiserem ga aa biltena, aam 
temawer Yudas safe daamfemna ai 
angtane dua belas Yesus Jei ajeya 
tikwebaatinennerem, jei Yesus ga jei se 
gera angtane kapkaiserem jem tafnabe. 
7 1 Jes jepserem taban, Yesus jepga 
aa wofena ona Galileyaminibe. Jei 
bai ona Yudeyaminiwer Jam gwife, 
aam temawer angtane sanbaka 
Yahudimanaiserem jei nels ne terelbene 
enggalfe Yesus jewer gam ne munbof. 

2 Jes galapserem Nunu Masara Jatouya 
jem ne Eyebaabiliserem ga mes 
gwetmanswena. 

3 Jepga Yesus Jelem oson mesna 
jep ga aane bala, "Ona aaiserem jas 
mirsotefal, ane ona Yudeyaminiwer ga 

Is sofwa, jega angtane Aamei Is jei ne 
tikwebaatinennerem awelna Imna jebe 
Is ga sene domolbana. 

4 Afa Aamei enggam Is gunurum, 
'Ai angtane unggwanfer As gane 
damdamtaasife.', gam jega Aamei 
awelna basyamer Ijam gwebiyen. Aamei 
aafe bwembwema unggwanfer Imes 
eyebaabili. Bwembwema jes galserem 
gamjon jas eyebaabi, jega angtane 
ogirip seyafter gemerserem Aamei Is ga 
sene damdamtaasini." 

3Jei gam aa jewer ge gubilirim, aam 
temawer Yesus Jelem oson mesna jeime 
Yesus jam ne tebayan. 

5Jepga Yesus Jei ga aa balbabili, 
"Nunu Amna kota Yerusalemwer sofwefe 
gemerje fas fala. Jengga aamei saf 

isa sofwa nunu namwer aaiserem afa 
galap-galap. 

7 Angtane Amanyanaiserem ogiribe 
jei aamei is jam ne uskamswebabiyen, 
jengga jei Am sene uskamswebana. 
Jei Am sene uskamswebana aam 
temawer Ai enggam Ai balbabili, 'Aamei 
kapkaiserem ijesa eyebaabili.' 

8 Aamei sa sofwe masara jeiserem jebe! 
Ai gemerje jewer Ajam sofweyan, aam 

temawer nunu Amna gemerje jebe fas 
fala." 

Yesus ga Jelem oson mesna ga gam 
balbabili, ane Jei ona Galileyaminip 
nwini. 

10Yesusem oson mesna jam aa ge 
sofobilirim kotana Yerusalemwer masara 
jeiserem jes onsobife, Yesus mese 
Jeime jewer ga sofwa. Jei Jam ge 
sofwebiyen angtane uskambar jebar. Jei 
ga basyamer sofwa, angtane nafsi jam 
ne damtayan. 

11 Angtane sanbaka anggwabura 
Yahudimana jei ga Yesus ga aane 
terelbene masara jeiserem jebe. Jei ga 
aa ge tenaabili, "Angtane jeiserem jeje 
fwera?" 

1? Jepga angtane unggwanfersus jen 
jena uskambar ga aane nastumunonno 
Yesusem temawer. Afwer jei enggam 
ge gubili, "Yesus Jei Angtane waaken." 
Afwer jei enggam ge gubili, "Wowo, Jei 
angtanes afaf-afaftababuwena." 

13 Angtane Yesusem temawer jena 
jamfener ga aane nastumunonno, 
aam temawer jei angtane sanbaka 
anggwabura Yahudimana ga jes ne 
erebaabili. 

14 Masara jeiserem ga nenennap, 
Yesus ga Uwa Sanbagirem Jenap ga aa 
kautena, jepga angtane aa towaitababili 
jam towas-towastababife. 

15 Angtane sanbak anggwabura 
Yahudimana jei ga jam ge bitbitwebili, 
ane jei ga aa ge tenaabili, "Jeje fomfoma 
Angtane aaiserem Jei seyafter tousa, Jei 
safe sekolanabe Jei Jam kaweyan?" 

16Yesus ga aa tamawola, "Taterisi 
Ai Ajes towas-towasulminirim jeke 
Amanfenna. Fas, je Uwamana Ai As Jei 
baftannuntum. 

17 Afa angtane taterisi Uwa 
Sanbagirmana waakenfer aa jei 
saribenerem, jei enggam ga sege 
towaswebili taterisi jeiserem je ke Uwa 
Sanbagirmana afa Amanfenna. 

18 Angtane taterisi jener aa jei gam 
nasbilirim enggam gam gunu, 'Angtane 
nafsi as gane pujitef.' Jengga angtane 
afa jei angtane nafsi aa jei gam 
towastababilirim enggam gam balbabili, 
'Uwa Sanbagiri sa pujite Ai As Jei 
baftannuntum!', angtane jeiserem jei 
bunarsusfer gam nasowena. Taterisi 
afaf-afafa jemniwer fas. 

19 Nabi Musa jei Hukumu Uwa 
Sanbagirmana ibe is mes golmil. Jengga 
aamei Hukumu jeiserem waakenfer 
ijama sarbiyen. Jeje bafa aamei As ijama 
munbofe?" 

20 Jepga angtane anesus jeiserem jei ga 
aa ge tamawolbili, "Bwata kapka jei Ims 
eyebana ga Is kabwaktana, ane jega 
jem temawer Aam ga gam ga Im gunu. 
Angtane fas Ims munbofe." 

21 Yesus ga aa tamawola, "Ai 
bwembwema ga Ai eyebilint nunu 
Sabateme, ane aamei seyafter ga ima 
bitbitwena. 

22 Jeje bafa aamei ga ima bitbitwena? 
Aamei tane girtowai imna nunu 
Sabateme ima sunattababuwena, aam 
temawer Nabi Musa jei enggam gul, 
tane girtowai ga jam isa sunattababili. 
(Jengga sunat osiri jeiserem, Nabi Musa 
jam towaiwulyon, jengga asal-asala 
nemnaiserem ga jei ne towaiwul.) 

23 Aamei tane girtowai ga im sunattana 
nunu Sabateme, jega aamei hukumu 
Nabi Musa aa jes tulisulum ijama 
ayebiyen. Afa jeiserem je bunare, 
gam jega angtane waakentala jemba 
bunaram. Jeje bafa aamei ga As ima 


YOHANES 7.24 -28 780 


nasbana aam temawer Ai angtane tifni 
seyafter gemerserem As waakentana 
nunu Sabateme? 

24 Aamei angtane nwemfener 
damtalaiserem tatarfer ijama balyan, 'Jei 
kapka gam eyebili.' Jengga bunarsusfer 
jamer igama damtana inibe." 

25 Jepga angtane kota Yerusalemmana 
afweraiserem ga aa ge tenaabili, 
"Angtane ke aas aa jes ne terelbenerem 
jam ne munbofe? 

29Gasa damta! Jei jame teisyenfer 
nasowena angtane uskambar jem 
nwenabe, ane angtane jei taterisi 
afa jam ne tamawolbiyen. Angtane 
sanbakaiserem jei ke mes ge towaswebili 
enggame, Angtane aaiserem bunarsusfer 
Jeiba Mesiasam, Angtane Uwa Sanbagjiri 
bunarsusfer aa Jes balam Jam baftanaf 
enggalfe angtane gam waakentababisif? 

27 Nei nemsama towaswena Angtane 
aaiserem Jei aa jewer jelaram. Jengga 
Mesias jeiserem Jei jam se fortyaram, 
angtane afa jam towasweyan Jei fwer 
jela." 

28 Jepga Yesus aa gemer towas- 
towastababilirim Uwa Sanbagirem 
Jenabe, Jei ititmer ga aa gutena, "Aamke 

tousa Ai nansa, ane Ai ga Afwer jela? Ai 
Alem baabeteme Ajam foroyan. Ai As 
Jei baftannu, Jeiba bunaram. Aamei Jei 
ijama damdamtaasiyen, 

29 jengga Ai Jei Ames damdamtaasini, 
aam temawer Aiba AJemniweram jelant, 
ane Jei ga Ai As Jei baftannunt." 

30 Jes galapserem Yesus ga safe jam 
ne temilf, jengga angtane afa Jei jam 
ne temilyan, aam temawer nunu Jemna 
jepserem gemerje fas fala Jei jem terfe. 

31 Jepga angtane uskambar jep 
gemerserem, jei ga Yesus jep ga 
waakenfer ga aane tebana, ane ga aa 
ge gubili, "Ga fomfoma, afa Mesias 
jeiserem Jei jase fortyaram, Jei ke 
bwembwema anesus gase gwebuwena 
Angtane aaiserem Jemniwer?" 

32 Angtane safna Farisimana ga aa ge 
sarbili angtane uskambar jep aaiserem 
jei jena aane nastumunurum Yesusem 
temawer. Jei game aa jewer ge sarbilirim, 
angtane imam-imam sanbakaiserem 
ane angtane safna Farisimana jei ga 
angtane Jena Uwa Sanbagirmana aa jei 
ne geraibesnenewenaram, jei ga aane 
balbabili jam gwife, Yesus jewer gam ne 
temilfe. 

33 Yesus ga angtane uskambar jeiserem 
ga aa balbabili, "Ai ibar aafe abakferyan. 
Ane gamjon ga As warauwa As Jei 
baftannuntum Jemnibe. 

34 hamei ga As isa terelbene, jengga As 
ijama damtayan. Aamei ijama foroyan 
tampata Ai Ajep nwinirim jebe." 

35 Jepga angtane sanbak anggwabura 
Yahudimana jena ga aane tenaaminenne, 
"Angtane aaiserem Jei fwer se gwina, 
jega nei ga nejama damtayan? Fomfoma, 
Jei kota-kotana Yunanimanaiserem jebe 
ke jep se gwina angtane Yahudimana aa 
jei ge nwinbenerem, ane anggwabura 
Yunanimana jep aaiserem ga Jei se 
towas-towastababili? 

391gi jemna fomfoma, Jei game aa 
jewer gunurum enggame, 'Aamei ga 
As isa terelbene, jengga As ijama 
damtayan. Aamei ijama foroyan tampata 
Ai Ajep nwinirim jebe.'?" 

37 Masara jeiserem jemna nunu umwef 
ga, nunu igsususerem, Yesus ga Jena 
Uwa Sanbagirmana ga jep fiton, ane 
ititmer ga aa gutena, "Angtane fo botona 
aa jei gam folbanaram, jei ga Amnip se 
fortya, ane fona jewer gam telbife. 


YOHANES 7.38-41 783 


38 Taterisi Uwa Sanbagirmanaiserem 
jep ga mes ne tulisul enggame, 'Angtane 
Ai As jei gam tebanaram, jem inip 
ga fona abakfer gwelaiserem ga jese 
forominenne."" 

39Yesus ga Mafnana Uwa 
Sanbagirmanaiserem Jei ga Jem 
temawer nasowena. Angtane Yesus 
aa jei ne tebanaram, jei ga Mafnana 
jeiserem ga jei sene domola. Jes 
galapserem Uwa Sanbagiri Jei Mafnana 
Jelemanaiserem Jei nalef jam golmiyen, 
aam temawer Yesus Jei gemerje 
Jam teryen, ane Jei gemerje taman 
waaken-girip Jam taweyan. 

40 Angtane uskambar ga Yesus ne 
sarbasini Jei aa gam nasowenaram, 
ane angtane afweraiserem enggam ga 
aa ge gubili, "Angtane aaiserem Jei 
bunarsusfer Nabisam." 

41 Angtane afweraiserem ga enggam 
ge gubili, "Angtane aaiserem Jeiba 
Mesiasam, Angtane Uwa Sanbagjiri 
bunarsusfer aa Jes balam Jam 
baftanaf enggalfe angtane gam 
waakentababisif." Jengga afwer ga 
enggam ge gubili, "Mesias Jei Jam jelyan 
ona Galileyaminiwer. 

42 Taterisi Uwa Sanbagirmanaiserem 
jep ga enggam baatultel, Mesias Jei ga 
asal-asala Raja Daudmana. Jei ga tamna 
Betlehemminiwer se jela, tamna Daud 
aa jep nwinim." 

43 Ane jepga angtane uskambar jei 
Yesusem temawer ga aa ge doksobana. 

44 Angtane afwer jei enggam ge gubili 
jei Yesus jam ne temilf, jengga angtane 
afa Jei jam temilyan. 

45 Angtane Jena Uwa Sanbagirmana aa 
jei ne geraibesnenewenaram, jei gamjon 
ga aa ge waraubitne angtane imam- 
imam sanbakaiserem ane angtane safna 
Farisimana mese jemnibe. Imam-imam 
ane angtane safna Farisimana jei ga 
aane tenebaabili, "Jeje bafa aamei Yesus 
aafe ijama aftayalyan?" 

46 Angtane Jena Uwa Sanbagirmana 
aa jei ne geraibesnenewenaram jei ga 
aa ge tamawolbili, "Angtane afa fas 
game waakenfer jam nasoweyan Jei 
gamserem." 

47 Angtane safna Farisimana jei 
kakalmer ga aane tenebaabili, "Jei ke 
aamei mese ke is mes afaftababili? 

48Fomfoma, angtane sanbaka 
anggwabura Yahudimana afa angtane 

safna Farisimana mese, jei ke Yesus ke 
mes ne tebana? Fas! 

43 Jengga angtane uskambar aaiserem 
jei Hukumu Nabi Musa aa jes 
tulistababilim jei jam ne towaswebiyen. 
Ane Uwa Sanbagjri Jei angtane uskambar 
aaiserem se tamtamtababili." 

50 Nikodemus ga jep fina. Jei mese 
jeime angtane safna Farisimana. Jei 
gwanan Yesusminip aa jei fortyantam. 
Jei ga aa balbabili, 

s1 "Hukumu Nabi Musa aa jes 
tulistababilim jep ga enggam, nei 
angtane jeiserem gwanan jam negma 
sarbana, ane kapka jei aa jes gam 
eyebilirim jeiserem gwanan ga jam 
negma towasweibene. Jeiserem taban, 
nei ga angtane jeiserem jem temawer 
ga negma bala, 'Jei angtane kapka." 

32 Jepga jei Nikodemus ga aane 
tamawolbana, "Aamei mese ke angtane 
ona Galileyamana? Taterisi Uwa 
Sanbagirmana waakenfer se gerabiste! 
Aamei jep ga is domoltena, angtane nabi 
afa Galileyaminiwer jei jam jelyan." 

53 (Jep ga taban, angtane seyafter ga 
aa ge sofobuwena jelem jenabe. 

8 1 Jengga Yesus Jei Otumu Saitunwer 
ga sofwa. 

2 Nunu jeiserem jem gwirmer Yesus 
Jei gamjon ga aa warausa Jena Uwa 
Sanbagirmanaiserem jebe. Ane Jemnibe 
angtane ga anesus ga aa ge betwebili. 
Jepga Yesus ga nwintena, ane angtane 
jeiserem ga aa towas-towastababili. 

3 Guru-guru Hukumu Nabi Musa aa 
jes tulistababilim aa jei ne towas- 
towastababuwenaram, ane angtane 
safna Farisimana mese jei wini maaryena 
aa jei gwebilirim ga aane domola. Ane 
jepga aane taabili, ga aane afolfala 
Yesusminibe. Jei wini jeiserem ga aane 
tergenbili nenennap fyafe, 

“ane jei Yesus ga aane bala, "Guru, 
wini aaiserem amsa domola, ane ga 
aya taabili jei maaryena jame aa galap 
gwebilirim. 

> Hukumu Musamanaiserem nei 
nejesa gerabistowenaram jebe enggam 
baatultel wini maaryena aa jei gwebilirim, 
jei tonmer gane munbili jamer futu. 
Aamei Ifom gunu?" 

6Jei game aa jewer ne tenebanaram, 
jei enggalf ne tenebana Yesus 
gane unggwasbaf, jega jei taterisi 


YOHANES 8. 7-11 787 


kapkaiserem Jem temawer ga sene 
nasbaibene. Jengga Yesus Jei jamfener 
aanwestena, ane tafame onnap ga aa 
tulistaabitena. 

7Jei gamjon jame aa galap ne 
tenebawenaram, Yesus Jei ga duka 
gamjon ga aa gaartena, ane ga aa 
balbabili, "Afa angtane imniwer etam- 
etamyanaiserem, gwan ga wini aaiserem 
ga jese tabtabili toneme." 

8 Jes jepserem taban, Yesus Jei gamjon 
ga aa aanwestena, ane onnap gamjon 
ga aa tulistaabitena. 

Yesus game aa galap ne sarbanaram, 
Jei game aa galap gutenaram, jei ga 
jewer ga aa ge sofobili, daamfen- 
daamfenneme gwan ga sanbakawer 
jamer bar. Jepga Yesus ane wini 
jeiserem jep aa jei finaram ga jetefener 
ne mirsotefala. 

10 Jepga Yesus duka gamjon ga aa 
gaartena, ane wini jeiserem ga aa bili, 
"Iye, anggwana seyafter aaf jeiserem jei 
fwera? Jei aamei ke is jam ne bilyen jam 
tamtamulfe?" 

11 Wini jeiserem Yesus ga enggam 
tamawolbana, "Uwa, fas." Yesus ga 
enggam bili, "Samfer, Ai mese is Ajam 

bilyen jam tamtamulfe. Namwer gase 
sofwe, ane etam-etama kapka gamjon 
ijam eyebiyen.") 

12 Yesus Jei ga angtane uskambar 
jep aaiserem jemnip gamjon ga 
enggam gunu, "Aiba ogiri aaiserem 
jem nafsam. Angtane Ai As jei gam 
tikwebaatinennerem, jei gwinip jam 
wofeyan, jengga jei nafa gam domola, 
nafa waakenfer jem gwelaiserem aa jei 
gam destaibenerem." 

13 Angtane safna Farisimana jei Yesus 
ga aane bala, "Aamei namwer Iner 
nasowena Ilem temawer, ane Aamei 
Ilem temawer Ijes bilirim, je bunaryan. 
Jengga ai enggam aya gunu, angtane 
afa nafsi jewer agma sarbaf enggame, 
taterisi Imna jeba bunaram." 

14Yesus ga tamawolbaabili, "Ai safe 
taterisi Alem temawer saf As nasbabili, 
taterisi Amna jeiserem je bunar, aam 
temawer Ai tousa Ai Afwer jela, ane Ai 
fwer As sofwa. Aamei seyafter teisyena 
Ai Afwer jela, ane Ai ga fwer As sofwa. 

15 Aamei angtane nafsim temawer 
enggam ima gunu, 'Jei kapka gam 
eyebili.' Jengga aamei nwemfener igama 
domola. Ai angtane nafsiserem jem 

temawer afa Ai Ajam balyan enggame, 
'Jei kapka gam eyebili.' 

16 Jengga aaiserem ga Ai jafner gunu 
enggame, afa Ai enggam jam As 
gunurum angtane jei kapkaiserem ga 
jes ne eyebili, taterisi Amna jeiserem jei 
bunar, aam temawer Ai Anfentowaiyan. 
Uwa Ai As Jei baftannuntum, Jei mese aa 
gunu enggame taterisi Amna Jjeiserem je 
bunar. 

17 Taterisi Nabi Musa ip is jes golmilim 
jep ga enggam baatultel, taterisi angtane 
naura aa jes gangge nasbilirim, jeiserem 
jei bunar. 

18 Taterisi Alem temawer jesa gangge 
nasbilirim, taterisi jeiserem ga naura, 
afelna ga Ai nasbili, ane afelna ga Uwa 
nasbili Ai As Jeye baftannuntum." 

19 Jepga jei Yesus ga aane tenebana, 
"Uwa Imna Jei fwera?" Yesus ga 
aa tamawola, "Aamei As ijama 
damdamtaasiyen, ane Uwa Amnaiserem 
Jes mese ijama damdamtaasiyen. Afa 
aamei Ai As jam isa damdamtaasinirim, 
gam jega Uwa Amnaiserem Jes mese 
jegme isa damdamtaasini." 

20 Yesus Jei taterisi seyafter jeiserem 
ga enggalap nasbabili, Jei angtane 

aa galap towas-towastababilirim Jena 
Uwa Sanbagirmanaiserem jebe. Jei ga 
angtane jep towas-towastababili mwona 
doini aa jep ne bokolnsowenaram 
kotakabe. Jengga angtane Jei jam ne 
temilyan, aam temawer nunu Jemna 
jepserem gemerje fas fala. 

21 Yesus Jei ga gamjon ga aa balbabili, 
"Ai As sofwa. Aamei Ai ga As isa 
terelbene, jengga aamei ga isa tere 
ilem etam-etamabe. Tamna Ai Ajewer 
sofwaram, aamei jebe ijama foroyan." 

22 Ane jepga angtane sanbaka 
anggwabura Yahudimanaiserem jei ga 
aa ge gubili, "Jei enggam gunu, 'Tamna 
Ai Ajewer sofwaram, aamei jebe ijama 
foroyan.' Jei engbar ke enggam gunu 
Jelem inibe, Jei Jenjen se saftaniwili?" 

23 Jepga Yesus ga aa balbabili, "Aamei 
gwonawer ima fortya, jengga Ai winsiwer 
Ai iritya. Aamei angtane ogirmana, 
jengga Ai ogirmanyan. 

24Jeiserem Ai aamei ga isa jem 
temawer balbabili, 'Aamei ga isa tere 
ilem etam-etamabe.' Ane aamei ga isa 
tere ilem etam-etamabe, afa aamei 
enggam ijama taabiyeneye, Aiba 
bunarsusfer Jesam Ai AJei nasounaram." 

25 Jepga jei ga Yesus gane tenebana, 
"Aamei bunarsusfer nansa?" Yesus ga aa 
tamawola, "Aiba Jesam gwanan fwater 
isa AJei balbabisintim. 

26 Taterisi jame anesus im temawer 
Ai safe Ajes nasbife, ane is Ajam 
tener-tenerbaabuwefe. Jengga Jei Ai As 
Jei baftannuntum, ga Jes isa tebana. 
Taterisi Jemniwer Ai Ajes saribenerem, 
Ai taterisi jeiserem ga As nasipminenne 
angtane ogiri aaiserem jep aa jei ge 
nwinbenerem." 

27 Jei jam ge towaswebiyen enggame 
Yesus ba taterisi Uwa Jelemanaiserem 
ga Jem temawer nasbili. 

28 Jepga Yesus ga aa balbabili, "Aamei 
Ai Tane Angtanemanaiserem ti salibip 
ijeba daktanswefaram, aamei jepga isa 
towaswena enggame Aiba Jesam Ai AJei 
gunurum. Ane aamei ga isa towaswena 
enggame Ai apgal jigala Aner afa Ajam 
eyebiyen. Jengga Ai jetefener Agam 
bilipmini, Uwa Amna Ap As jes gam 
bilibenerem. 

29 Jej Ai As Jei baftannuntum, Jei Abar 
seyafter. Jei Ai As Jam tatwaltaasiyen, 
aam temawer Ai jeber-jeber Agam 

eyebili enggalfe ini Jemna jem Agam 
saaser-saasertabana." 

30 Seyafter jeiserem Yesus jame aa 
nasbilirim, angtane uskambar Jei ga 
aane tebana. 

31Yesus Jei ga aa balbabili angtane 
Yahudimana Jei aa jei ne tebanaram, "Afa 
aamei Ai isa gemer balbabilirim gemer isa 
gwenaram, gam jega aamei bunarsusfer 
As ijeya tikwebaatinennerem. 

32 Jepga aamei bunarsusfer isa 
towaswena enggame Ai bunarsusferam 
nasowena, ane jega jem temawer 
aamei ga isene aftabunnu etam-etama 
kapkaiserem jewer." 

33 Jej ga aa ge tamawolbili, "Ai seyafter 
aaiserem asal-asala Abrahammana. Ai 
gemerje angtane nafsiserem as jam 
ne armantababiyen. Aamei Ijes bilirim 
enggame, 'Aamei ga isene aftabunnu.', 
taterisi jeiserem jemna igi jei basa?" 

34Yesus ga balbabili, "Ai isa bunarsusfer 
balbabili enggame, angtane etam-etama 
kapka aa jei gam gwebilirim, etam- 
etama jeiserem jei ga jem sanbakfe ga 
jei gam nwini. 

35 Angtane aa jes gam armantanaram, 
jei abakfer jam nwinyen angtane sanbaka 

jelemana aa jei gam armantanaram 
jebar. Jengga tane jelemansususerem 
jam armantayanaiserem jei ga jeber 
gam nwini jamer abak-abaksus. 

39 ]ega jem temawer, afa Ai Tane 
Uwa Sanbagirmana Ai aamei is Ajes 
aftabunnurum, gam jega aamei 
bunarsusfer tifni seyafter ga isa 
ferwetini. 

37 Ai Amesam towaswena enggame 
aameiba asal-asala Abrahammanam. 
Ane aamei Ai safe As ijama munbof, aam 
temawer taterisi Amnaiserem jei fas ilem 
inibe. 

38 Ai Uwa Amnaiserem Jemniwer jes 
Agam domolbanaram, jeiserem ibe 
ga is Ajes nasipmini. Jengga ilem 
temawer, uwa ilemana is jes gane 
towas-towasulminirim, ga jes igama 
eyebili." 

39 Jei ga aa ge tamawolbili, "Uwa 
amnaiserem jei Abraham." Jepga 
Yesus ga tamawolbaabili, "Wowo, 
afa aamei bunarsusfer tantantane 
Abrahammanaye, gam jega awelna 
Abraham aa jes eyebilim awelna 
jeiserem aamei jon ga jam isa eyebili. 

40 hi taterisi bunarsusfer Uwa 
Sanbagirminiwer jes Agam sarbilirim, 
ga isa jes Agam nasipmini ibe. Jengga 
aamei Ai As ijama munbof. Abraham jei 
game afa jam eyebiyen. 

41 Aamei ga awelna uwa ilemanaiserem 
awelna jemnaiserem ga ijesa eyeibene." 
Jei ga aa ge tamawolbili, "Ai gam 
ke maaryen tane? Uwa amnaiserem 
Jei daamfenna, Jei ga Uwa Sanbagiri 
Jenfentowai." 

42 Jepga Yesus Jei ga aa balbabili, "Wa, 
afa Uwa Sanbagiri Jei bunarsusfer im 
Uwaye, gam jega aamei Ai As jam isa 
nesiktene. Aamei As isa nesiktene, aam 
temawer Aiba Uwa Sanbagirminiweram 
jelant, ane namwer ga Ai aaf Ai nwini. Ai 
Aner Ajam guyon aaf foryafe, jengga As 
Jeye baftannunt. 

43 Jeje bafa aamei waakenfer ijama 
saryan Ai isa Ajes bilipminirim? Aamei 
waakenfer ijama saryan, aam temawer 
aamei taterisi Amnaiserem jei ibaifa 
gwebili ijama sarbife." 

#4Yesus gamjon ga balbabili enggame, 
"Uwa imnaiserem jei ga bawas, ane 
aamei igemera gwena uwa imna jei aa 
gemer gunurum. Gwanan-gwanansus 


YOHANES 8.45-47 795 


galapserem bawasa jeiserem ga jei 
towaiwul angtane jam munbofe. Jemnibe 
taterisi bunarsusfer aaiserem je fas. 

Jei taterisi bunarsusfer aaiserem jam 
towaswebiyen. Afa jei angtanes gam 
afaf-afaftababilirim, jei ga bunar je 
awelna jemna ga gam. Jei afaf-afafsusu, 
ane afaf-afafa seyafter gemerserem 
bura ga jemnip tenbisini. 

45 Jengga Ai taterisi bunarsusfer 
aaiserem Ai ga isa Ajes bilipmini 
ibe, ane jega jem temawer aamei 
taterisi Amnaiserem ijama taabiyen, 
aam temawer taterisi Amna jeiserem 
is enggam gweretababili aamei 
etam-etamabara. 

46 Angtane afa nansa im nenennabe 
Am temawer aa jei gunurum enggame 
Ai etam-etama kapkaiserem ga Ajes 
eyebili? Afa Ai taterisi bunarsusfer 
aaiserem ibe is Ajes nasipmiliye, gam 
jega bafa aamei Ai As ijama tebayan? 

47 Angtane Uwa Sanbagirmanaiserem 
jei ga taterisi Uwa Sanbagirmanaiserem 
ga jei gane saribene. Jengga aamei 
angtane Uwa Sanbagirmanyan, ane jega 
jem temawer aamei baife ga ijewera 
gwena, Ai As ijama sarbasife." 

#8 Angtane Yahudimanaiserem jei Yesus 
ga aane tamawolbana, "Ke bunar ai 
enggam aya gunu, 'Aamei angtane 
Samarya, ane Aamei bwata kapkaiserem 
ga Is jei kabwana?" 

43 Jepga Yesus ga tamawolbaabili, "Ai 
bwata kapka As jam kabwayan. Ai Uwa 
Amnaiserem ga Ajes pujitene, jengga 
aamei ga As ijama imei-imeitana. 

50 Ai angtane nafsi Ajam balbabiyen 
enggalfe Ai As jam ne pujitef. Jengga 
Ai As Jei pujiteleiserem ga daamfenna, 
ane jeiserem Jeiba Uwa Sanbagjiri. Jei 
waakenfer Jei se gunu Am temawer. 

31 Ai isa bunarsusfer balbabili enggame, 
angtane Ai Ajes bilirim jeiserem aa jei 
ne eyebilirim, jei jam ge terbiyen jamer 
abak-abaksus." 

52 Jepga angtane Yahudimana jeiserem 
jei Yesus ga aane bala, "Namwer ai 
amsama towaswena enggame Aamei 
bwat kapkaiserem Is jeyam kabwana! 
Abraham jena jei mes ter, ane nabi-nabi 
mese jeime mes ge terbil. Jengga Aamei 
enggam Im gunu, 'Angtane Ai Ajes 
bilirim jeiserem aa jei ne eyebilirim, jei 
jam ge terbiyen jamer abak-abaksus.' 

53 Abraham jena jei mes ter, ane nabi- 
nabi seyafter jeime mes ge terbil, ane 
Aamei aaiserem ga nansa? Jeje fomfoma 
enggame Aamei unggwan-girsusu uwa 
amna Abrahamminiwer?" 

34Yesus ga aa tamawola, "Afa Ai An 
Ana jam Agam pujitenerem, pujiyana 
jeiserem je jemna igi fas. Jengga 
Ai As Jei pujitenerem, Jei ga Uwa 
Alemanaiserem. Aamei Jei igama 
jenbewenaram enggame, Uwa Sanbagjri 
ilemanaiserem. 

>> Ane aamei Jei waakenfer ijama 
damdamtaasiyen, jengga Ai Ames 
damdamtaasini. Afa Ai enggam jam As 
gunurum Ai Jei Ajam damdamtaasiyen, 
gam jega Ai angtane ol kabwak, aamei 
seyafter galserem. Jengga Ai Jei Ames 
damdamtaasini, ane Ai ga Ai eyebili Jei 
aa jes bilirim. 

56 Abrahamem temawer ga enggam, 
uwa imnaiserem Abraham, jei ini jemna 
saaser-saaserfer folbal, nunu Ai jem 
As fortyaram jei se domolsa. Jei nunu 
jeiserem mesam domol, ane ini jemna 
saaser-saaserfer folbal." 

37 Ane jepga angtane 
Yahudimanaiserem jei ga Yesus ga 

aane bala, "Imna umuru gemerje tahunu 
lima pulu. Aamke Abraham ke Imes 
damtana?" 

38 Yesus ga aa tamawola, "Ai isa 
bunarsusfer balbabili enggame, Abraham 
nalefe jam suruyon, Ai Ames gwena." 

39 Jepga angtane Yahudimana jeiserem 
jei tuna ga aane kitultena, jei safe Yesus 
jem ne munbofe. Jengga Yesus Jei Jena 
ga Jam syetasnenne, ane ga aa sofwa, 
Jena Uwa Sanbagirmanaiserem ga aa 
mirultefala. 

9 1 Yesus Jei jame aa galap wofenaram, 
Jei angtane nwe kofaiserem ga 
damtana. Jei galmer surnunt. 

2? Ai angtane Yesus ajeya 
tikwebaatinennerem ai Yesus ga 
aya tenebana, "Guru, jeje bafa 
angtane aaiserem nwe kofa ga aane 
gernant? Etam-etama kapkaiserem 
ke jei eyebilint, afa ene jeta ke jei ge 
eyebilint?" 

3Yesus ga as tamawolbaabili, "Jemna 
nwena kofa jeke enggam jei etam- 
etamabara, afa etam-etama ene 
jetamana. Nwena jemna kofa, jega 
angtane ga sene domolbana baabeta 

Uwa Sanbagirmana awelna aa jep 
gwebilirim angtane aaiserem jemnibe. 
4Uwa Sanbagiri Ai As Jei baftannuntum, 
nei awelna Jemna nafamer nesa 
eyeibene, onafa gemer aa galap falaram. 
Abakferyan ona gase gigitswena, ane 
angtane awelnabe afa jam naaweyan. 

> Nunu abakfer Ai ogiri aaiserem 
jep Ajebar nwinirim, Ai angtane ogiri 
aaiserem jep aa jei ge nwinbenerem Ai 
jei Ai As naftabili, aam temawer Aiba 
ogiri aaiserem jem nafsam." 

Yesus game aa gutenaram, Jei maka 
onnap ga aa sirstena, ane maka jeiserem 
ona jebaner ga aa sigwalisulu. Jepga 
angtane nwe kofa jeiserem nwena jem 
ga aa gweyimbene, 

7 ane Jei ga aa bala, "Se gwi, fo mwona 
Siloam nwena jep ga is wirsotna." 
(Bosna Siloam igi ga enggam, mesam 
baftana.) Ane angtane jeiserem ga aa 
gwina, nwena ga aa wirsona, ane ga 
aa warauwa jelem jenap waakenfer ga 
anggasini. 

8 Angtane jeiserem jelem afelen 
mesna, ane angtane gwanan aa jei ne 
damtanaram jafner nwiniserem, ane 
doif ga gam aber-aberwena, jei jena ga 

aane tenaaminenne, "Aake jes, angtane 
jamfener aa jeye nwinwefaram, ane ga 
gam aber-aberwena?" 

9 Afweraiserem jei ga aa ge gubili, 
"Jeiba jesam." Jengga afwer ga enggam 
ge gubili, "Jesyan, jengga jemna 
mirmasena galserem." Jengga angtane 
jeiserem jener ga aa gutena, "Aiba 
jeisam." 

10 Angtane afweraiserem jei ga aane 
tenebana, "Aam je ifomfom etamwena 
jamer ga imasef anggasini?" 

11 Angtane jeiserem ga aa tamawola, 
"Angtane bosna Yesus ona makabaner 
ga Jei sigwalisulu, ane beteka jeiserem 
jem ga nwena ga as gweyimbene. Jepga 
as bala, 'Gase gwi fo mwona Siloam 
nwena jep ga is wirsotna!' Ane ai jewer 
ga ai sofna, ane nwena fonabe jam 
agalap wirsotnaram, ai waakenfer ga ai 
anggasini." 

1? Jepga jei ga aane tenebana, "Angtane 
jeiserem ga fwera?" Jei ga aa tamawola, 
"Ai ke tousa." 

13 Nunu jeiserem nunu ga Sabat, Yesus 
Jei ona makabar ga jem sigwalisulu, 
ane angtane nwe kofaiserem jem ga 
waakentana. Jepga jei angtane gwanan 

nwe kofaiserem jei aane aftawena 
angtane Farisiminibe. 

14 (9:13) 

15 Jepga angtane safna Farisimana 
jeime angtane jeiserem ga aane 
tenebana, jei fomfom anggasini jem 
temawer. Jei ga aa tamawola, "Jei ona 
makabaraiserem nwena amna ga ase 
jem gweyimbene, ane ai nwena aner ga 
ai wirsona, jepga ai anggasini." 

16 Angtane safna Farisimana 
afweraiserem ga aa ge gubili, 
"Angtane nwena aa Jei gweyimbenerem 
Jei Uwa Sanbagirminiwer Jam jelyan, 
aam temawer Jei nunu Sabat awelna 
nei nejema gwebiyeneiserem, Jei 
awelna jeiserem ga jem eyebili." Jengga 
angtane afweraiserem enggam ga 
aa ge gubili, "Jeje fomfoma angtane 
etam-etamabaraiserem bwembwema 
enggalaiserem ga gam eyebili?" Jepga 
angtane ga aa ge wagwagwebili, ane 
jenjen ga aa ge doksobana. 

17 Angtane safna Farisimana jei ga 
angtane gwanan nwena kofa jeiserem 
gamjon ga aane tenebana, "Aamei 
ifom gunu ilem inibe Angtane jeiserem 
jem temawer, Jei nwena imna is Jei 

waakensobanaram?" Angtane gwanan 
nwena kofa jeiserem enggam ga 
tamawola, "Jeiba nabisam." 

18 Jengga angtane sanbaka Yahudimana 
jeiserem jei taterisi jeiserem jam ne 
taabiyen enggame, angtane jeiserem jei 
gwanan nwe kofam, ane namwer aas 
jepserem jei ga mes anggasini. Jega jem 
temawer jemna ene yo jeta ga jewer ne 
jenmini. 

19 Jepga jei ene yo jeta ga aane 
taanaamini, "Tane aaiserem bunarsusfer 
ke imna, nwe kofmer aa jei surnuntum? 
Jei namwer fomfoma anggasini?" 

20 Ene yo jeta ga aa ge tamawolbaabili, 
"Ai enggame ai ge towaswena tane 
aaiserem jeiba amnam, ane bunar jei 
nwe kofmer surnunt. 

21 Jengga ai ajam ge towasweyan jei 
namwer fomfom anggasini, ane ai ajam 
ge towasweyan nwena jemna nane 
waakensobana. Jenater sa teneba, jei 
mesam sanbagirswena. Waakenfer jener 
ge nasbi!" 

22 Ene jeta angtane jeiserem jei gam 
aa jewer ge balbabilirim, jei aam 
temawer ga balbabili angtane sanbaka 
Yahudimanaiserem ga jes ge erebaabili. 

Angtane sanbaka Yahudimana jei ula 
aasaje fwater ne mwangbisini enggame, 
angtane aa jei gam nasbinennerem 
angtane nafsife, "Yesus Jeiba Mesiasam, 
Angtane Uwa Sanbagiri Jei bunarsusfer 
aa Jes balam Jam baftanafe.", angtane 
jeiserem jei jamer gan surbono 

jena angtane Yahudimana aa jep ge 
betwebuwefaram jewer. 

23 Jega jem temawer angtane jeiserem 
jem ene yo jeta enggam ga jewer 
ge gunu, "Jei mesam sanbagirswena, 
jenater sa teneba!" 

24 Ane jei ga angtane gwanan nwe 
kofaiserem jei ga gamjon ga aane 
jenbene, ane ga aane bala, "Aamei 
bosna Uwa Sanbagirmana tefner is 
pujiwulbono. Angtane ijes balaram 
Jemna bosna ijam pujiwulboyon, aam 
temawer ai enggam aya towaswena, 
Angtane jeiserem jei etam-etamabara." 

25 Angtane gwanan nwe kofa jeiserem 
ga tamawola, "Angtane jeiserem Jei ke 
angtane etam-etamabara afa fas, ai ke 
tousa. Jengga ai enggam ai towaswena, 
ai gwanan ai nwe kofa, jengga aas 
jepserem ai ames anggasini!" 

26 Jepga jei gamjon ga aane tenebana, 
"Jei ibe is bas eyeibene? Jei is fom 
gwebana, jega aamei ga im anggasini?" 

27 Jei ga aa tamawola, "Aiba ibe isa 
mesam nasipmini, jengga aamei ijama 
sarbiyen. Jeje bafa aamei gamjon ijama 
sarbife? Gam ke aamei mese Jei igama 
tikwebaatif?" 

28 Ane jepga angtane gwanan nwe kofa 
jeiserem jei ga aane nasbana, ane ga 
aane bala, "Aamei Angtane jeiserem ijes 
tikwebaatini! Jengga ai Nabi Musa ajesa 
tikwebaatini. 

29 Ai enggame ai amsama towaswena 
Uwa Sanbagiri Jei Musafar mes ge 
nasowel. Jengga Angtane jeiserem ai 
ajama towaswebayan Jei fwer jela." 

30 Angtane gwanan nwe kofa jeiserem 
jei ga aa gutena, "Jeje fomfoma, aamei 
Angtane jeiserem ijama towaswebayan 
Jei fwer jela, ane Jei safe as mes 
waakentana jamer ai anggasini. 

31 Nei enggam nemsama towaswena 
Uwa Sanbagiri Jei angtane etam- 
etamabara Jei Jam batobaabiyen, jengga 
Jei angtane enggalaiserem ga jes gam 
batobaabili, angtane Uwa Sanbagiri aa 
jei gane sembatanaram, ane aa jei gane 

eyebilirim Uwa Sanbagiri aa jes gam 
bilipminirim. 

32 9giri aa gemer etamwelam, nejama 
saryan enggame, angtane aasaje 
angtane nwe kofmer suruluserem ga jes 
waakentana, ane jei ga aa anggasini. 

33 Afa Angtane aaiserem Jei Uwa 
Sanbagirminiwer Jam jelyanaye, Jei 
bwembwema aas galserem afa jam 
eyebiyen." 

34 Jei ga aa ge tamawolbili, "Aamei 
etam-etamabaner igalap surnuntum, 
aamke i ams towas-towastababif?" Jepga 
jei angtane gwanan nwe kof jeiserem ga 
aane surbono jena angtane Yahudimana 
aa jep ge betwebuwefaram jewer. 

35 Yesus Jei jame aa galap sararam 
enggame, angtane gwanan nwe 
kofaiserem jei jena angtane Yahudimana 
aa jep betwebuwefaram jewer mes ne 
surbono, Yesus Jei ga angtane jeiserem 
ga aa terelbene, ane ga aa bala, "Aamke 
Tane Angtanemana ke imes tebana?" 

36 Angtane jeiserem jei Yesus ga aa 
tamawolbana, "Uwa, gwanan ams 
towasta Jei nansa, jega ai Jei gam as 
tebana!" 

37 Yesus angtane jeiserem ga aa 
tamawolbana, "Aamei Jei imesam 
damtana. Aiba Jesam, namwer aamei 
iJebar ge nasowenaram." 

38 Jepga angtane jeiserem ga aa 
gutena, "Tuhan, ai Ims tebana!" Ane jei 
Yesus ga sembatana. 

39 Yesus ga aa gutena, "Ai ogiri aaiserem 
jebe enggalf Ai fortyant angtane Agam 
syentabaabif, jega angtane nwe 
kofaiserem jep gam ge anggabisif, ane 
angtane jam anggasiliserem jemna 
nwena jep gam ge kofwebaamif." 

40 Ane angtane safna Farisimana afwer 
jep aaiserem jei jame aa galap ge 
sarbilirim Yesus game aa gutenaram, 
jepga Yesus ga aane tenebana, "Aamke 
enggam Im gunu, nwena aman mesna 
ke kofa?" 

41Yesus ga aa tamawolbaabili, "Afa 
aamei bunarsusfer seyafter aaiserem 
ijama towaswebiyeneye, aameiba 
angtane nwe kofa jes gamserem, ane 
gam jega aamei tamtamtalaiserem 
ijama domolyan. Jengga aamei enggam 
ima gunu, 'Ai ajama anggasini.' Jega 
jem temawer aamei tamtamtalaiserem 
igemera domola." 

1 O 1 Yesus Jei seisya taterisi aaiserem 
ga nasbili, "Ai taterisi bunarsusfer 
aaiserem isa Ajam nasipmini, angtane 
domba jenabe aa jei gam kautenaram 
pagara jam gam taramiswenirim, jei 
mwonawer jam kauteyan, angtane 
jeiserem jeiba komkom anggwasam. 

2 Jengga angtane mwonawer aa jei 
gam kautenaram, angtane jeiserem 
jei ga angtane dombana aa jei gam 
gerebaabisnennerem. 

3 Angtane mwona aa jei gam 
gerebaasnennerem, jei mwona ga 
gam tertebaasini jebe. Jei ga gam 
kautena, ane dombana jelemanaiserem 
ga gam jenbebili bosna jelemanaiserem 
daamfen-daamfenneme. Domba- 
dombana jeiserem jei ga gane sarbana, 
ga gane onsobana, ga gangge tobitintye 
domba jenawer. 

4 Angtane jeiserem domba-dombana 
jam gam tosobaabistenaram, jei ga gam 
danna. Domba-dombana jeiserem ga 
gane onsobana amnuwer, aam temawer 
jei fwater gane towaswebili taterisi gulu 
jemna. 

> Dombana jei angtane nafsi jam ne 
onsobayan. Jengga enggam jei jemniwer 

jam gangge nunggirbene, aam temawer 
jei taterisi gulu angtane nafsi jemna jam 
ne towaswebiyen." 

SYesus Jei seisya taterisi jeiserem ga 
jes towas-towasulmini jebe, jengga 
jei jam ne sarbiyen Yesus Jei bas 
seisyawulmini. 

'Yesus gamjon ga aa balbabili, "Ai 
taterisi bunarsusfer aaiserem isa Ajam 
nasipmini, Aiba domba jena mwa 
kautelaiserem jes galserem. 

8 Angtane seyafter gwanan aa jei ge 
forobityerem mwa kautelabe Ai nalef 
Ajam foroyan galabe, jei ga seyafter 
komkom anggwa. Ane domba-dombana 
jei taterisi gulu jemna jam ne saripmiyen. 

9 fiba mwa kautela galserem. Angtane 
Am tarasamer aa jei gam kautenaram, 
jei ga jes gane waakentababisini. Jei 
gam kautena, gamjon gam totintye, 
ane jei tumilgala gane domola, ane 
afweraiserem jes mese. 

10 Komkom anggwa jei ga galfener 
gangge forobitye komkoma jep gane 
gwebif, ane gane munbobif, ane 
gane kabwaktababif. Jengga Ai ga 
enggalf Ai fortya, angtane gwela 
waakenferaiserem jewer gam ne domolf, 

enggame waakenfer gwelaiserem jamer 
abak-abaksus. 

11 Aiba gembalna waakenaiserem. 
Gembalna waakena ini jemna samfer 
gam folbana jam terf domba-dombana 
jelemanaiserem jem temawer. 

1? Angtane awelna gembalaf aa jei 
gam gweyibenerem nomkefener, jei 
gembalna waakenyan. Jengga jei 
dombana enggalfener gerebaabisnenne 
jega doini gam taabif, ane domba- 
dombana jeiserem jei jemanyan. Jei 
twen kakala jam gam damtanaram, jei 
domba-dombana ga gam mirtetefala, 
ane ga gam nunggiri jemniwer. Jepga 
twena kakala jeiserem jei dombana ga 
gam jerbene, ane afweraiserem ga gam 
irwalwena. 

13 Angtane awelna gembalaf aa jei 
gam gweyibenerem nomkefener, 
jei ga gam nunggiri, aam temawer 
jemna awelna doifener gam gwebili. 
Jei domba-dombana jeiserem jei jam 
nesiktababiyen. 

14 Aiba gembalna waakenaiserem. 
Uwa Amna Jei Ai As waakenfer 
damdamtaasini, ane Ai mese 
Uwa Sanbagiri waakenfer Agemer 

damdamtaasini. Ane jes gemerserem 
aaiserem jegme gemeram, Ai 
domba-dombana Amna Agam 
damdamtababisini, ane jeime Ai 

As mes ne damdantaasini. Ini Amna 
samfer As gam folbana Ajam terf jem 
temawer. 

15 (10:14) 

16 Ane domba-dombana nensa 
afweraiserem jeime Amnateram. 

Jei domba jena aaiserem jep jam 
naaweyan. Domba-dombana jeiserem 
jeime As aftabifelse. Jeime taterisi gulu 
Amna Asene saribese, ane jei seyafter 
daamfennaber gase naawesa gembalna 
daamfenna jebar. 

17 Uwa Amna Jei Ams nesiktene, aam 
temawer Ai tifni seyafter Ana jewer 
geraram jam terfe, ane jepga gamjon ga 
Ai As irwefa. 

18 Angtane afa fas Ai As jam ne 
munboyon, afa Ai Aner As gunurum jam 
terfe. Ai Ana Alem imer ga As gera jam 
terfe. Ai baabetabara Ai Ana jam gerfe 
enggalfe Agam terf, ane Ai baabetabara 
enggalfe gwela jeiserem gamjon Ajam 
taabife. Uwa Alemanaiserem ga As Jei 
bala Ai seyafter jeiserem Ajes eyebife." 

19 Ane angtane Yahudimana jep 
aaiserem jei gamjon ga aa ge 
doksobana, aam temawer Yesus Jei 
game aa jewer gutenaram. 

20 Jepga angtane uskambar jei ga 
enggam ga aa ge gubili, "Jei bwata 
kapkaiserem ga jei kabwana. Jei Jam 
fafal-fafalwena. Jeje bafa aamei Jei ga 
ima sarbasini?" 

21 Jengga angtane afwer ga enggam 
ge gubili, "Angtane bwat kapka aa 
jei gam kabwatyaram jei game jam 
nasouyan. Bwat kapka jei ke angtane 
nwe kofaiserem jei ke gam waakentana 
jamer jei gamjon gam anggasini?" 

22 Ane jes galapserem ona ga wisimem 
fala, ane angtane kota Yerusalem 
je masara ga aane eyebili. Masara 
jeiserem enggalem temawer ne eyebili, 
jei Jena Uwa Sanbagirmanaiserem ga 
jes ne sarbistaabona jame aa galap ne 
waakenulsilim. 

23 Yesus Jei Jena Uwa Sanbagirmana ga 
jep wofena mwona bosna Salomo je. 

24 Angtane Yahudimana anesus aa 
galap ge betwebilirim Yesusem tarnabe, 
jei enggam ga aane tenebana, "Aamei 
am tarnabe waakenfer ga fonggalabara 

Is nasouna? Aamei bunarsusfer as jamer 
se towastababi, Aamke Mesias, Angtane 
Uwa Sanbagiri bunarsus aa Jes balam 
Jam baftanafe, afa fas?" 

25 Jepga Yesus ga aa tamawolbaabili, 
"Aiba ibe is Amesam bilipmini, jengga 
aamei jeiserem ijama taabiyen. 
Bwembwema Ai Ajes eyebuwenaram 
Uwa Amnaiserem baabeta Jemnaiserem 
jeme, jeiserem jei Alem temawer ba 
jesam destabili. 

26 hamei domba-dombana Amanyan, 
jega jem temawer aamei Ai As ijama 
tebayan. 

27 Domba-dombana Amnaiserem 
jeiserem ga aas: Angtane Ai As jei 
ne tikwebaatinennerem, jei botona 
Amna Asene saribene. Ai jei As 
damdamtababisini, ane jei ga Asene 
tikwebaatini. 

28 Ai waakenfer gwelaiserem jamer 
abak-abaksus As golmini jebe, ane jei 
jam ge terbiyen jamer abak-abaksus, 
ane angtane nafsi Am tafnawer jam 
tamserenbiyen. 

29 Uwa Amnaiserem Abe As jei 
kitulbonorom. Jemna baabeta 
unggwandwasusu angtane seyafter 

gemerserem jemniwer, ane angtane 
nafsi Jem tafnawer jam tamserenbiyen. 

30 Ai ane Uwa Amnaiserem Ai Jebar 
daamfennaber Ai ge nwini." 

31 Ane jepga angtane Yahudimana tuna 
gamjon ga aane kitultena jei Yesus jem 
ne munbofe. 

32 Jengga Yesus Jei ga enggam balbabili, 
"Aamei bwembwema anesus Ai Ajes 
eyebaabuwenaram imesma domola. 

Ai bwembwema jeiserem Ai baabeta 
Uwa Sanbagirmanaiserem ga Ajam 
eyebaabuwena. Bwembwema seyafter 
jeiserem ga fwersa aamei As ijewera 
munbofe?" 

33 Angtane Yahudimana jeiserem jei 
ga aa ge tamawolbili, "Jeke enggam 
bwembwema Ijes eyebaabuwenaram 
toneme ga Isa jem temawer asa 
munbono, jengga enggalem temawer 
Aamei Uwa Sanbagiri Ijewer imei- 
imeitanaram. Aamei safe angtane tefner, 
jengga Aamei Ina enggam Im bala 
'Aiba Uwa Sanbagirsam.' Aamei jes 
gemerserem Ijewer gunurum, Aamei 
Uwa Sanbagiri ga Ijes imei-imeitana." 

34Jepga Yesus ga aa tamawola, 
"Taterisi Uwa Sanbagirmana jep ga 

enggam baatultel, Uwa Sanbagiri ga 
enggam gul, 'Aamei Uwa Sanbagjiri 
galserem.' 

35 Nei nemsa towaswena enggame 
Taterisi Uwa Sanbagirmana jam se 
falaram jamer abak-abaksus. Ane 
angtane taterisi Uwa Sanbagirmana aa 
jei ne taayibenerem, Uwa Sanbagiri 
angtane jeiserem ga enggam balbabili, 
'Aamei Uwa Sanbagiri galserem.' 

36 Ane Ai fomfoma, Uwa Amna Jei Ai 
As mes destabana, ane As baftana ogiri 
aaiserem jebe. Jeje bafa aamei ga As 
ima bala, 'Aamei Uwa Sanbagjiri Ijes 
imei-imeitana, aam temawer Aamei 
enggam Im gunu Aamei Tane Uwa 
Sanbagirmanaiserem.' 

37 Afa Ai Uwa Amnaiserem awelna 
Jemna Ajam gwebiyeneye, gam jega 
aamei As ijama tebayan. 

38 Jengga afa Ai Uwa Amnaiserem 
awelna Jemna Ames gweibelebe, aamei 
samfer awelna Ai Ajes gwebilirim 
isa taabili. Safe aamei Ai As ijama 
tebayan, sa taabi bwembwema Ajes 
gwebuwenaram. Aamei bwembwema 
aaiserem isa taabilirim, jega aamei 
bunarsusfer jem ga isa towaswena 

enggame Uwa Jei Abar daamfennaber Ai 
ge nwini, ane Ai Uwafar daamfennaber 
Ai ge nwini." 

39 Jei gamjon Yesus safe jam ne temilf, 
jengga masef, jei jam ne temilyan. 

40 Yesus Jei gamjon fona Yordan jem 
jimwer ga aa warauwa, tamna Yohanes 
gwanan aa jep baptistenentem, ane Jei 
jep ga aa nwini. 

41 Angtane ga anesus Yesusminibe aa 
ge forobiwetyaram. Jei ga enggam ge 
gubili, "Yohanes jei bwembwema jei afa 
jam eyebiyen, jengga seyafter Yohanes 
aa jes bilirim Yesusem temawer ba 
bunaram." 

42 Ane angtane uskambar 
jepmanaiserem Yesus ga aane 
tebana. 

1 1 1 Angtane bosna Lasarus jei ga 

bwernabara. Jei tamna Betanya 
ga jep ge nwinbene jelem ayanawanabar 
Maria yo Marta. 

2 Maria aaiserem jeiba wisam minyak 
ninsini waakena Yesusem tufap aa jei 
sutobaabuntowenantam, ane jelem 
nabal safam ga wirtabaibetenant. Jemna 
osona Lasarus, jei bwerna ga aa folbana. 

3 |asarusem ayan nauna jeiserem 
jei angtanes ge baftana taterisi 
jei gwirinfeleiserem Yesusminibe, 
"Tuhan, Lasarus Ijes nesiktenerem jei 
bwernabara." 

4Yesus taterisi jeiserem jame aa 
galap sarbilirim, Jei ga aa gutena, "Jei 
bwerna aaiserem safam domolt, jei se 
gwena. Aaiserem mes etamwena, jega 
angtane baabeta Uwa Sanbagirmana ga 
sene domola. Ane tere aaiserem jei ga 
baabeta Tane Uwa Sanbagirmanaiserem 
jes mese ga jes destabili." 

Yesus Jei Marta, Maria, ane Lasarus 
Jei jam nesiktababili. 

6 Jengga Yesus Jei taterisi enggam 
jame aa galap sarbilirim Lasarus jei 
bwernabara, Jei ga jeber nwini jamer 
nunu naura. 

7 Jeiserem taban, Yesus ga aa gutena ai 
angtane Jei ajeya tikwebaatinennerem, 
"Au nei gamjon nejama warauwa ona 
Yudeyaminibe." 

8 Ai ga aya tamawolbana, "Guru, 
nunu uskambaryan gwananaiserem 
angtane Yahudimana jei safe Is tonem 
ne munbof. Ke bunar, Aamei namwer ga 

enggam Im gunu Aamei gamjon Ijewer 
warauf?" 

IYesus enggam ga balbabili, "Nunu 
daamfenna jemna gwer nafa dua belas 
jam, ke bunar? Angtane gwerem aa jei 
gam wofenaram jei jam dargasoyan, 
aam temawer jei ogir nafaiserem jeter 
gam gerebana. 

10 Jengga angtane gwinem aa jei gam 
wofenaram jei gam dargasona, aam 
temawer jemnibe nafa fas." 

11 Yesus game aa gutenaram, Jei 
gamjon ga aa gutena, "Nem afelna 
Lasarus jei mes tana, jengga Ai As 
gwina, ane jei ga As irtestetna." 

12 hi angtane Yesus ajeya 
tikwebaatinennerem ai ga aya 
gutena enggame, "Tuhan, afa Lasarus 
jei jam talaye, jei se waakenswena." 

13 Yesus Jei aas seisyawulu enggame 
Lasarus jei mes tere, jengga ai angtane 
Jei ajeya tikwebaatinennerem ai alem 
inibe enggam aya gunu Lasarus ba 
nusam tana. 

14 Jega jem temawer Yesus Jei gamjon 
Jam seisyawulmiyen, jengga enggam ga 
balbabili, "Lasarus jei mesam terent. 

15 Jengga ini Aman mesna Ase saaser- 
saaserem folbana Ai jebe fas, aam 
temawer jeiserem ibe waakenfer ga ise 
falmini jega aamei mese gam isa taabili. 
Au nei ganma sofwe Lasarusminibe." 

19 Tomas aa jes ne jenbewenaram 
"Nawer Bateneme", jei ga jelem 
afelen mesna ai Yesus ajeya 
tikwebaatinennerem ga as balbabili, "Au, 
nei mese ganma tikwebaati, nei Jebaner 
saf nesa tere!" 

17 Yesus Jei tamna jeiserem jep safe 
gemer fornaram, Lasarus jei tonmwa 
bitisibe mes ne waakentaasinint nunu ga 
nawer-naura. 

18 Tamna Betanya je kota Yerusalemwer 
bijauyan, jemna bijua kilometer nawer- 
ningna. 

19 Jes jepserem angtane Yahudimana 
unggwanfer ga aa ge forobitye enggalfe, 
Marta yo Maria gam ne domsof. Jei 
enggalf ge forobitye Marta yo Maria 
ini jemna gam ne kanausomif, aam 
temawer osona jemna mes tere. 

20 Marta jei jame aa galap sararam 
enggame Yesus mes gwetmansweyal, jei 
ga aa totintye enggalfe Yesusfar gam ge 
dorwef, jengga Maria jei jenaber nwini. 

21 Marta jei Yesus ga aa bala, 

"Tuhan, afa Aamei aafer baiserem jes 
galapserem, gam jega bunar osona 
amna jei jam teryen. 

22 Safe gam ai tousa enggame, namwer 
aas jepserem Uwa Sanbagjiri Jei se 
eyebili Aamei Jep Ijes bilibenerem." 

23Yesus Jei Marta enggam bili, "Osona 
imna jeiserem jei gamjon sefersontyo." 

24 Marta ga aa tamawolbana, "Ai 
enggam ai towaswena Lasarus jei 
gamjon sefersontyo, angtane jam 
tereserem jam sene irtebisirim nunu 
umwef jepserem jeme." 

25 Yesus Jei Marta enggam ga bili, "Aiba 
Jesam angtane fwater tereserem As 
irtebaabisi terewer, ane Ai waakenfer 
gwelaiserem jamer abak-abaksus As 
golmisi jebe. Angtane Ams tebalaiserem, 
jei safe gam tere, jei gamjon gam irwa. 

26 Ane angtane gemer gwelaiserem, 
ane Ai As jei ne tebanaram, jei abak- 
abaksusfer jam teryen. Aamke taterisi 
aaiserem ke is taabili?" 

27 Jei ga enggam tamawola, "Ngga 
Tuhan, ai as taabili Aameiba Mesiasam, 
Angtane Uwa Sanbagjiri Jei bunarsus 
aa Jes balam Jam baftanaf enggalfe 

angtane gam waakentababisif. Aameiba 
Tane Uwa Sanbagirmana ogiri aaiserem 
jep aa jei fortyaram." 

28 Marta jei jame aa galap 
tabanwenaram jes gamserem gam 
jam nasowelabe, jei osona jemna Maria 
ga aa gubili, ane jei ga aa nastubunuwili 
enggame, "Guru Jei aafe mes foryal, ane 
Jei ims tenaabisini." 

29 Maria jei game aa galap sararam, 
jei tatarsusfer nunuwer ga aa irwa, ane 
jei Yesusminip ga aa gwina enggalfe jei 
Jebar gam ge dorwef. 

30 Jes galapserem Yesus ane ai angtane 
Jei ajeya tikwebaatinennerem ai gemerje 
tamna jeiserem ajama kauteyan. Ai 
jeber aya fina tampata Martafar ajebara 
dorwenaram. 

31 Angtane Yahudimana ini Mariamana 
aa jei ne kanautaabilirim jenabe, jei 
Maria ga aane domola jei nunuwer 
tatar-tatarsusfer aa galap irwenaram, 
ane jam aa galap totintyerem. Ane jei 
Maria ga aane onsobili, aam temawer jei 
jelem inibe enggam ge gubili, Mariaba 
tonmwa bitisiweram gwina enggalfe jep 
gam syefe. 

32 Maria jei tampata ai Yesusfar ajeba 
finaram jep aa galap fornaram, ane jei 
Yesus ga damtana, jepga Maria jei ga 
Yesusem tof tarnabe ga aa jena, ane 
ga aa bala, "Tuhan, afa Aamei aafer 
baiserem jes galapserem, gam jega 
bunar osona amna jei jam teryen." 

33 Yesus Maria jame aa galap 
domolaram jam syelabe, ane angtane 
Yahudimana Mariafar seyafter aa jei ge 
jalbilirim jei mese jegme aa ge syebili, 
ini Jemna ga jenbana ane Jei Jelem inibe 
uskambarsusfer enola. 

34 Jepga Yesus ga angtane jeiserem ga 
aa tenebaabili, "Aamei jem futunu ifofa 
gerna?" Jei ga aane tamawolbana, "Au 
Tuhan, gase danta!" 

35 Jepga Yesus ga aa syena. 

36 Ane angtane Yahudimana jei ga 
jepga aa ge gubili, "Gasa angga, Yesus 
Jei Lasarus uskambarsus nesiktene!" 

37 Jengga angtane afweraiserem 
enggam ge gubili, "Jei angtane nwe 
kofaiserem gam waakentana jamere 
gam anggasini. Gam jega bafa Jei 
Lasarus Jam waakentayan, jei nalefe 
jam teryeneye?" 

38 Yesus Jei gamjon Jelem inibe 
uskambarsusfer enola, ane ai ga aya 
forna bitisibe. Bitisi jeiserem jei ga 
tonmwa bitis, ane tuna unggwan- 
giriserem ga jem ne motolsini. 

39 Yesus enggam ga aa gutena, "Tuna 
unggwan-giri jeiserem imsa irfitaaniwi!" 
Marta jei angtane aa jei tererem jem 
ayana, jei ga aa tamawolbana, "Tuhan, 
jei nunu nawer-naura tonmwa bitisibe, 
ane jei mes asnabarswena." 

40 Yesus Jei ga Marta ga aa bili, "Aike is 
Ajam towasulyon enggame, afa aamei 
taterisi Amnaiserem jam is taabilirim, 
aamei ga baabeta unggwandusa Uwa 
Sanbagirmana ga is domolbana?" 

41 Ane jepga tuna unggwan-giri 
jeiserem ga aane irfitaanwili. Jepga 
Yesus winsiwer ga aa anggaswena, 
ane ga aa gutena, "Uwa, Ase samfer 
gulbana, aam temawer Aamei As Imes 
sarbana. 

42 Ai Amsam towaswena enggame 
Aamei jeber-jeber As Igam sarbana, 
jengga Ai enggam Ai gunu jega angtane 
aaf aaiserem jei taterisi aaiserem ga 
sene sarbili, ane jega taterisi aaiserem 


YOHANES 11.43-47 823 


ga sene taabili enggame Aiba As Aamei 
Am baftannunt." 

43 Yesus Jei game aa galap gutenaram, 
Jei ol dagam ga aa gutena, "Lasarus 
gase totinye!" 

44 Ane jepga angtane fwater tere 
jeiserem jei ga aa totintye. Jemna 
tafa mese ane tof jei fen sinsineme aa 
gemer ne tafresinirim jebaner je, ane 
jemna mirmase mese jei fenbitem aa 
gemer ne mataibaasinirim gemerje. 
Yesus angtane jeiserem enggam ga 
balbabili, "Fene sinsini jemna jeiserem 
jasa fertebaibaasi, jega jei waakenfer 
gase wofena." 

45 Angtane Yahudimana anesus aa jei 
ge forobityerem Marias domolfe, jei 
Yesus ga aane tebana, aam temawer jei 
bwembwema Yesus aa jes eyebilirim aa 
jewer ne domolaram. 

46 Jengga angtane afwer jep aaiserem, 
jei ga aa ge gubili angtane Farisiminibe, 
ane jei ga aane nasipmini bwembwema 
Yesus aa jes eyebilirim jem temawer. 

47 Jega jem temawer, angtane safna 
Farisimana ane angtane imam-imam 
sanbakaiserem, jei seyafter Safna 
Angtane Yahudimana Sanbak-sanbaka 

seyafter gemerserem jebar ga aa ge 
betwebili enggalfe taterisi daamfennaber 
jewer gam ne nasbif. Jei jen jena ga aane 
taanaaminenne, "Nei ga nebasa eyebifi? 
Angtane aaiserem Jei bwembwema 
anesusfer eyebaabuwena. 

48 Afa nei Angtane aaiserem 
nei jamfener nesa gerebanaram 
bwembwema se eyebilirim, gam jega 
angtane seyafter Jei sene tebana. Ane 
gam jega angtane sanbaka Romamana 
ga sege forobitye, ane Jena Uwa 
Sanbagirmana ga sene wirulbaasini, 
ane anggwabura nemna seyafter 
gemerserem ga sene munbobili." 

49 Jepga angtane jemniwer aaiserem 
jemna bosna Kayafas, jei imam 
sanbagirsususerem tahunu jeiserem, 
jei ga aa gutena, "Aamei seyafter 
teisyenfenna! 

>0 Aamke ijama towasweyan enggame 
waakenfer ga aas, angtane afa 
daamfennam se tere, jega anggwabura 
seyafter gemerserem jam barweyan." 

>t Kayafas jei taterisi game aa 
jewer biltenaram, jeiserem gam ke 
jelemanfener nasowena. Jengga jeiba 
imam sanbagirsususerem tahunu 

jeiserem jeme, ane jei taterisi Uwa 
Sanbagirmana bunarsusfer aa jei 

se etamwenaram ga jes nasbili 
enggame, Yesus Jei se tere anggwabura 
Yahudimana seyafter gemerserem jem 
temawer. 

5? Ane gam ke anggwabura 
Yahudimanaiserem jetefener. 

Fas, jengga Jei tantantane Uwa 
Sanbagirmana ogiri aaiserem jep aa jei 
ge syensyanwebilirim, gam dupdupbulsif 
safna daamfennaber. 

53 Nunu jeiserem jeme angtane sanbaka 
anggwabura Yahudimana ula ga aane 
dagalsini enggame Yesus jewer gam ne 
munbof. 

314 Jega jem temawer Yesus Jei 
anggwabura Yahudimana jem nenennap 
Jam wofeyan. Ai ona Yudeya ga aya 
mirsotefala, ane ai ga tamna bosna 
Efraim jewer ga aya sofwa dwisgir 
gwetmanabe. Ai jep ga aya nwini 
Yesusfar. 

>> Jes galapserem ga Masara Paska 
anggwabura Yahudimana ga mes 
gwetmanswemini, angtane anesus jei 
tamnawer aa jei ge jalbiwenaram, jei 
kota Yerusalemwer mes ge sofwebili. 

Jei jewer ga enggalf ge sofwebili, jega 
jei ini jemna gam ne wirtabaabif Uwa 
Sanbagirem danggonabe, nunu Paskana 
jeiserem je nalefe jam falyan. 

50 Jei Yesus ga aane terelbene, ane 
Jena Uwa Sanbagirmanaiserem jebe aa 
galap betwenaram, jei ga jen jena ga 
aane taanaaminenne, "Aamei ilem inibe 
ifomfoma gunu? Jei ke masar aaiserem 
jep gase fortya, afa fas?" 

7 Jei game aa jewer ge gubilirim, jei 
ga aam temawer ge gubili angtane 
imam-imam sanbakaiserem ane angtane 
safna Farisiman mesna jei ula mes ne 
dagalsini, ane angtane ga aane balbabili 
enggame, "Angtane afa tamna Yesus aa 
jep nwinirim jei aa jei towasweminirim, 
jei ga as jei se towastababili jega ai Jei 
ga asa temila." 

1 2 1t Nunu enam masara Paska nalefe 

jam falyan, Yesus ane ai tamna 
Betanyaminiwer ga aya sofwa. Lasarus 
Yesus aa jes nwensantanantam terewer, 
jei tamna jeiserem ga jep nwini. 

2 Jepga angtane tumilgala ga aane 
eyebaipmini Yesusfe, ane Marta ga jei 
batobaabili tumilgala ga jei bunulntena 
mejanabe. Lasarus ane angtane afwer 

gemerserem jei Yesusfaner seyafter 
mejanap ga aa ge nwinbitena. 

3 Jepga Maria ga aa fortya, jei botol 
ga jes gwirni. Botolap aa je falitonom 
minyaka wangi narwastu. Minyaka 
jeiserem ga litera nenennap, jemna 
ninsini waakensusu, ane jemna 
hargana unggwanfer. Ane Maria ga 
minyaka jeiserem Yesusmana tufa 
jem ga sukusobana, ane nabal safna 
bwalna jelemana jeiserem jem ga tufa 
Yesusmana ga gweyimbene. Ane jena 
jeiserem minyak waaken ninsin tetenem 
ga fina. 

4Jengga Yudas Iskaryot, jeiba 
daamfenna amniwer angtane Yesus Jei 
ajeya tikwebaatinennerem, ane jei Yesus 
aa jei se geraram angtane kapka jem 
tafnabe, jei enggam ga tenebaabili, 

= "Jeje bafa nei minyaka aaiserem 
nejama jualtababiyen hargana 300 doi 
perakeme, ane doini jeiserem angtane 
galgalyenaiserem jep ga negama 
kitulmini?" 

SYudas jei game aa jewer gutenaram, 
aam temawer jei angtane komkoma, 
jeke enggalem temawer jei angtane 
galgalyenaiserem jes gerebaabisnenefe. 

Ane jei doini basyamer gam gosortena, 
doini funawer jei aa jes girnennerem, 
doini ai angtane dua belas seyafter ajesa 
orobanaram. 

7 Jengga Yesus ga aa gutena, "Safnant, 
wini aaiserem jamfener sa gerabi. Jei 
aaiserem enggalf eyebili, nunu Ai As jem 
ne gaataantena tonmwa bitisibe, jei Ap 
ga As jes menetulbaasini. 

8 Angtane galgalyenaiserem jei 
jeber-jeber ibaner ima nwenwena, 
jengga Ai ibar abakef seyafter nejama 
nwinweyan." 

9 Angtane Yahudimana anesus jei 
enggam jame aa galap ge sarbilirim 
Yesus Jei Betanyawer, jei jewer ga aa ge 
sofobili. Jei jewer aa jewer ge sofobilirim 
jeke enggalfefener Yesus jewer ne 
damtaf, jengga jei Lasarus mese jewer 
gam ne damtaf, Lasarus Yesus aa jes 
nwensantanaram terewer. 

10 Angtane Yahudimana anesus 
jei bwembwema Lasarusminibe aa je 
etamwenantam jei gane towaswebili. Ane 
jei angtane imam-imam sanbakaiserem 
jam onsobaabiliserem jewer ne 
mirtebitefalf, ane jei Yesus ga aane 
tebana. Jega jem temawer angtane 

sanbaka imammana jei Lasarus mese 
gam ne munborf. 

11(12:10) 

12 Jem gwirmer angtane anesusfer ga 
aa ge forobitye Paska Masara gam ne 
gwebif, jei enggam ga aa ge sarbili Yesus 
Jei nelep jam jela kota Yerusalemwer. 

13 Ane jei jepga garam alna ga aane 
dasona, jei ga aa ge sofobili enggalfe 
Yesusfar gam ge dorwebif, ane jei ga 
aa ge tetenbuwena, "Nei Uwa Sanbagjiri 
ganma pujite! Uwa Sanbagiri waakena 
Jelemanaiserem gase gulbana Jebe, 
Angtane aa Jei fortyaram Tuhanem 
boseme! Uwa Sanbagiri waakenaiserem 
Raja Israelfe gase gulbana!" 

14Yesus Jei jepga keledai tane ga 
domola, ane Jei jem sagap ga aa 
juswena, Jei kotanap jem gam kautefe. 
Jei jeiserem ga enggalf eyebili, jega 
taterisi gwanan aa jes baatultelam 
Taterisi Uwa Sanbagirmanaiserem jebe, 
jeiserem gam etamwef: 

15 "Aamei angtane kota Siyonmana 
ijama ereyen! Gasa damta, Raja 
imnaiserem Jei mes foryal, Jei keledai 
tane sagap nunnu." 

16 Seyafter jes galapserem aa galap 
etamwenaram, ai angtane Yesus Jei 
ajeya tikwebaatinennerem ai waakenfer 
ajama towaswebiyen. Jengga Yesus 
jame aa galap ne gaartetyaram 
taman waaken-giribe, ai jepga aya 
sarbistaabona enggame, Taterisi Uwa 
Sanbagirmana Yesusem temawer 
mesam tulisul, ane seyafter aa jes 
tulisulum jem temawer, angtane Jebe 
mes ne eyeibene. 

17 Angtane unggwanfer jebe seyafter 
aa jei ge fibilintim Yesus Lasarusam 
futunu aa galap jenbenentem terewer 
jam nwensantafe, ane tonmwa bitisiwer 
jam totinyefe, angtane unggwanfersus 
jeiserem jei ga bwembwema jeiserem ga 
aane nasbinenne. 

18 Angtane unggwanfer jeiserem jame 
aa galap ge sarbilirim enggame Yesus 
Jei bwembwema jeiserem ba Jeyam 
eyebilint, jei Yesusminip ga aa ge sofobili 
Jebar gangge dorwebife. 

19 Jepga angtane safna Farisimana 
jeiserem jei jena ga aane towas- 
towasona enggame, "Nei apgal jigala 
afa nejama eyebiyen angtane jem ge 
tikwebife Yesus jam ne onsobalawer. 

Gasa angga, angtane ogiribe seyafter 
gemerserem, jei Jeter ne tikwebaatini!" 

20 Angtane unggwanfer kota 
Yerusalemwer ga aa ge sofobili 
enggalfe, jei Uwa Sanbagiri gam ne 
pujitef masara jeiserem jebe. Angtane 
afweraiserem angtane aa jei ge 
sofobilirim jemniwer, jei ga angtane 
Yunanimana. 

21 Angtane Yunanimana jeiserem jei 
Filipusminip ga aa ge jalbili, ga aane 
bala, "Uwa, ai enggam aya gunu, ai 
Yesusfar ajama dorwef." Filipus jei 
angtane tamna Betsaidamana, ona 
Galileyawer, ane jei Yesus mesam 
tikwebaatini. 

22 Filipus jewer ga sofwa enggalfe 
jei taterisi jeiserem Anderyasfe gam 
nasibef. Ane gamjon ga jei nawersamer 
ga aa ge sofwa taterisi jeiserem Yesusfe 
ga aa ge nasibene. 

23 Jepga Yesus ga aa gitmini, "Nunu 
Amna ga As mes fibayal enggalfe 
Uwa Sanbagiri Ai Tane Angtanemana 
angtaneminibe As jam gwertafe, ane 
waakensususerem Amnaiserem jes 
mese. 

24 hi isa bunarsusfer nasipmini, afa miru 
tanna daamfenna afa jam ne tonolyan, 
gam jega jei jam kokosyan, ane tifni 
jam butsweyan. Jengga afa angtane jei 
miru tane jeiserem jam gam tonolaram, 
alna gam subamitye, ane tifni ga gam 
butswena, ane gamjon ga gam kokosa, 
ane jemna igiserem uskambar ga gam 
tena. Ane Ai ga gam miru tane jes 
galserem. 

25 Angtane afa jei gwela jelemana 
jam gam nesikulu ogiri aaiserem 
jebe, gwela jemna jeiserem taman 
waaken-giribe gam asobana. Jengga 
angtane gwela jelemana uskambar 
jam nesikulyonaiserem ogiri aaiserem 
jebe, jei gwela waakena jemna abak- 
abaksusfer taman waaken-girip aaiserem 
ga jei gam domola. 

29 Angtane awelna Amna As jei gam 
gweyibenerem, jei gwanan Am gam 
tikwebaatini. Jei Amter gam tikwebaatini, 
jega tampata Ai Ajep nwinirim jei mese 
jeme seyafter Abaner ga As ge nwini. 
Angtane awelna Amna As jei gam 
gweyibenerem, Uwa Alemanaiserem 
Jei angtane jeiserem jem temawer 

enggam gam bala, angtane jeiserem jei 
waakenaiserem ga jes eyebili." 

27 Yesus gamjon ga aa gutena enggame, 
"Ini Amna As jam jenbana. Ai namwer 
aas jepserem ga bas As biltena? Ai ke 
enggam As gutena, 'Uwa, As jam Is 
waakentaasini kapkaiserem jewer.'? 
Fas, Ai gam Ajam guyon. Jengga Ai 
nunu aaiserem ga enggalf Ai fortya 
kapkaiserem jeme Agam domolf. 

28 Jengga Ai enggam Ai gutena, 'Uwa, 
Aamei waakensusu unggwandusa 
Imnaiserem angtanefe gwanan Im 
gwerauwulmi.'" Ane jepga taterisi 
taman waaken-giriwer ga aane 
sarbili, enggam aa jei gutenaram, "Ai 
waakensusu Alemanaiserem Ai mesam 
gwerauwulunt, ane Ai gamjon Ajam 
gwerauwulf." 

29 Angtane uskambar jep seyafter 
aa jei ge fibilirim, jei taterisi jeiserem 
ga aane sarbili, jei ga aa ge gubili 
enggame, "Jeba iris tersam." Jengga 
afweraiserem jei enggam ge gubili, 
"Jeiserem jeiba malaikata Yesusfar aa jei 
ge nasowenaram." 

30 Jepga Yesus Jei ga as balbabili, 
"Taterisi nei nejesa sarbilirim, jeiserem 

gam ke Ai As gam batobaf, jengga aamei 
is jei batobaabif. 

31 Namwer ga nunu jebe ga mes fala 
angtane ogiri aaiserem jebe aa jei ge 
nwinbenerem gam tamtamtababife. Ane 
namwer ga bawasa ogiri aaiserem aa 
jem saaser falaram ga jei gase surbono. 

32 Afa Ai As jam sene gaartenaram ti 
salibibaner ogiri aaiserem jem sagabe, 
Ai jepga angtane seyafter gemerserem 
ga As dupdupbulsini Aleminibe." 

33 Yesus Jei game aa jewer gutanaram, 
Jei enggam ga jem gweraulmini Jei se 
tere ti salibibe. 

34 Angtane uskambar jep gemerserem 
jei ga Yesus ga aane bala, "Taterisi Uwa 
Sanbagirmana jep ga enggam baatultel, 
Mesias, Angtane Uwa Sanbagiri bunarsus 
aa Jes balam Jam baftanafe, Jei 
jamer se gwena nunu abak-abaksus. 
Aamei Ibaf gutena enggame Tane 
Angtanemanaiserem Jei ti salibibaner 
sene gaartena ogiri aaiserem jem 
sagabe? Tane Angtanemana jeiserem Jei 
ga nansa?" 

35 Yesus ga aa tamawolbaabili, "Nafa 
je nomkef im tarnabe. Gasa wofwe nele 
ilemanaiserem jebe nafa jeiserem aa 

gemer falaram, gwini nalefe jam jelyan. 
Angtane gwinibe aa jei gam wofenaram, 
jei teisyena jei fomfom gam sofwa. 

36 hamei Angtane nafa aa jei gularam, 
Angtane jeiserem ga jamer isa tebana, 
Angtane nafa aa jei gularam Jei ibar 
aas galapserem. Jei sa teba, jega aamei 
Angtane nafa aa jei gularam Jem tanefe 
gam isa gwena." 

37 Yesus Jei safe bwembwema uskambar 
eyebuwenant jem nwenabe, jengga jei 
gemerje jei Yesus jam ne tebayan. 

38 Seyafter jeiserem gam mes 
etamwena, jega taterisi Nabi Yesaya aa 
jes nasbilim, gase etamwena: "Tuhan, 
taterisi nemnaiserem ga nan mese sene 
taabili? Baabeta Tuhanmanaiserem ga 
nan mese sene domola?" 

39 Angtane jeiserem jei jam ne taabiyen, 
aam temawer Nabi Yesaya jei enggam 
bil: 

40 "Uwa Sanbagiri Jei ga enggam gul: 
'Ai nwena jemna As koftabaipmisini, 
jega jei jam ge anggabisiyen. Ane Ai ini 
jemna As kekeletabaipmisini, jega jei 
waakenfer jam ge towaswebiyen. Ai gam 
Ajewer gwebabilirim, jega jei gamjon 

Amnibe jam ge waraubifelyen, ane Ai jei 
ga As waakentababisini.'" 

41 Yesaya jei game aa jewer gulum, 
jei ga aam temawer gul jei Yesusmana 
waakena unggwandusaiserem jei mesam 
domolbana, ane jei ga Jem temawer 
nasowena. 

42 Angtane sanbaka unggwanfer 
angtane Yahudimanaiserem jemniwer 
jei Yesus mes ne tebana. Jengga jei 
enggam jam ge gubiyen, "Nei Yesus 
nemsa tebana.", aam temawer jei 
angtane Farisimanaiserem ga jes ne 
erebaabili. Afa angtane safna Farisimana 
jam sege towaswebilirim angtane jei 
Yesus mes ne tebana, jei galap sege 
gubili enggame, "Aamei jena angtane 
Yahudimana aa jep ge betwebuwefaram 
jep ijama kauteyan." 

43 Angtane safna Farisimana jeiserem, 
ini jemna saaser-saaserfer ga enggalf ge 
folbamini afa angtane enggam jam sege 
gubilirim, "Angtane safna Farisimana jei 
angtane waaken." Ini jemna unggwan- 
girfer jam ge folbamiyen taterisi Uwa 
Sanbagirminiwer jam sarbife enggame, 
"Aamei waaken." 

44 Jepga Yesus uskambar ga aa gutena, 
"Angtane Ams tebalaiserem, jei ke 
enggam Am tefner gam tebana, jengga 
Uwa mese Jes gam tebana Ai As Jei 
baftannuntum. 

45 Ane angtane Ams damtalaiserem, 
jeime Uwa gam damtana Ai As Jei 
baftannuntum. 

46 hi ogiri aaiserem jebe enggalf 
Ai fortya Aiba nafa gamserem, jega 
angtane Ams tebalaiserem jei gwinibe 
jam ge nwinbeyen. 

47 Angtane taterisi Amnaiserem 
aa jei saribenerem, jengga jei jam 
tikwebaatiyeneye, Ai angtane jeiserem 
Ajam tenebaweyan. Ai ke aam temawer 
Ai jela angtane ogiri aaiserem jebe aa jei 
ge nwinbenerem Agam tenebaabuwef, 
jengga Ai angtane ogirip aaiserem jei 
Agam waakentababisif. 

48 Angtane afa baife Ai As jei 
gwebanaram, ane jam eyebiyen Ai jesa 
gam bilibenerem, nunu umwef jepserem 
jei tamtamtala gase domolsa. Taterisi 
Ai Ajes nasipminirim, nunu umwef 
jepserem taterisi jeiserem angtane ga 
jese tamtamtasa. 

49 Ai Ajam nasoweyan baabeta 
Alemanaiserem jemfener, jengga Uwa 
Ai As Jei baftannuntum, Jei ga Ams bala 
seyafter Ai ibe isa Ajes nasipmife. 

50 Ane Ai Amsam towaswena enggame, 
taterisi jeiserem afa jam taabiliye, 
gam jega taterisi jeiserem angtane 
jeiserem gase aftabifele waakenfer 
gwelaiserem jamer abak-abaksusu 
jebe. Uwa Sanbagiri Jei Abe Ase gemer 
nasibenentem, Ai ga ibe isa gemer 
nasipmini." 

1 2 1 Nunu daamfenna Paska Masara 

jei nalef jam falyan, Yesus Jei 
mes towaswena enggame nunu Jemna 
ga mes folbayal enggalfe Jei ogiri 
aaiserem jewer gam firtetefalf, ane 
Jei gamjon jewer gam warauf Jelem 
Uwaminibe. Jei angtane Jei aa jei ne 
tikwebaatinennerem ogiri aaiserem jebe, 
Jei gemer nesiktababili. Ane Jei safna 
Jelemana jeiserem gase nesiktababili 
jamer nunu Jemna umwef aa jep 
folbanaram. 

2? Yesus ane ai angtane Jei ajeya 
tikwebaatinennerem ai gwinem ga aya 
twena. Baabeta bawasmana jei ini 
Yudasmanaiserem jebe mes kautena 

enggalfe jei Yesus gam gaarfe angtane 
kakalaiserem jem tafnabe. Yudas jei 
tane Simon Iskaryotmana. 

3Yesus Jei mes towaswena enggame 
Uwa Jelemana Jei baabeta seyafter 
Jep mes gulbana. Ane Jeime mes 
towaswena enggame Jei gwanan Uwa 
Sanbagirminiweram jelant, ane Jei 
gamjon Uwa Sanbagirminip se warauwa. 

4Jega jem temawer Jei ga irwa, ane 
jubana Jelemana sagawer aaiserem ga 
aa soksosini. Ane jepga handuku ga aa 
egwaiwulu Jelem ambonabe. 

3 Jeiserem taban, Jei fona ga suwulntena 
bokolabe, ane tufa amna ai angtane 
Jei ajeya tikwebaatinennerem ga as 
towaitabaipmini as jam wirtabaipmife. 
Ane handuku ambonabe aa jes 
egwaiwulurum, tufa amna jem ga as 
gwebaipmini. 

SYesus Jei Simon Petrusminibe aa 
agasiwityerem, Simon jei Yesus ga 
tenebana, "Tuhan, jeje fomfoma tufa 
amna ga as Aamei Is wirsobana?" 

'Yesus ga aa tamawolbana, "Namwer 
aamei ijam towasweyan enggame, Ai 
namwer Abas eyebili, jengga aamei 
galap is towaswena." 

8 Petrus jei Yesus enggam ga aa 
bala, "Tuhan, safnant. Tufa amna as 
Ijam wirsobayansus." Jengga Yesus ga 
enggam tamawola, "Wa, afa Ai aamei 
is Ajam wirtayanaye, gam jega aamei 
gamjon Abar daamfennaber nejam ne 
nwinyen." 

3 Jepga Simon Petrus ga aa gutena, 
"Afa gameye, Tuhan, gam jega tof tefner 
as Ijam wirsobayan, jengga tafa mese 
ane dwak ase jebaner Is wirtana." 

10 Yesus ga enggam bala, "Angtane 
fona aa jei gam abwilirim, jei tifni 
seyafter jena mes gam waakentana. Jei 
gamjon jena jam waakentayan, jengga 
tof tefner. Aamei imsa waakenswena, 
jengga aamei seyafteryan." 

11 Yesus Jei mes towaswena enggame, 
Jei nane se gera angtane kakalaiserem 
jem tafnabe. Jei ga jem temawer 
ga enggam gutena, "Aamei imsa 
waakenswena, jengga aamei 
seyafteryan." 

12 Yesus Jei tufa amna as jamer 
wirtabaipmilibe taban, Jei jubana 
Jelemana jeiserem gamjon ga aa 
kamwini, ane gamjon ga aa nwintena. 
Jepga Yesus Jei ga as balbabili, "Aamke 

imesa towaswebili Ai ibe isa Abas 
eyeipmini? 

13 Aamei Ai As enggam ima jenbewena 
Guru, afa Tuhan, ane jeiserem jeba 
bunaram. 

14 Ma Ai Tuhan imna ane Guru imnaye, 
ane namwer Ai tufa imna is Ajam 
wirtabaipmini, aamei ga ini imna jam isa 
onabertabana, ane aamei mese in ina ga 
isa wirsonanna tufabe. 

15 Ai aaiserem ga isa nels destabaamini, 
jega aamei mese gam ga isa eyebili, Ai 
ibe isa gemer eyeipminirim. 

19 Ai isa bunarsusfer nasipmini, 
angtane awelna angtanefe aa jei gam 
gweyibenerem jei sanbakyan sanbaka 
jelemanaiserem jemniwer. Ane angtane 
taterisi aa jei gam gwirinfelerem 
sanbakyan angtane jei aa jei gam 
baftanaram jemniwer. 

17 Ma aamei seyafter aaiserem jam isa 
towaswebilirim, ini imna waakenfer ga 
isege folbamini, afa jeiserem jam isa 
eyebilirim." 

18 Yesus gamjon ga balbabili, "Ai 
taterisi ibe isa Ajes bilipminirim 
namwer, taterisi aaiserem jeke aamei 
seyafter gemerserem jem temawer. 

Ai Amesam towaswena nan mesesa Ai 
Ajes destabaabilirim. Jengga Taterisi 
Uwa Sanbagirmana jep aa jes tulisulum, 
taterisi jeiserem jese etamwena. Taterisi 
jeiserem ga enggam, 'Angtane Ai rotini 
Ajebar ge tumilirim, galap jei Am 
ginanggwaf se gwena.' 

19 Taterisi jeiserem namwer ga ibe 
is Ajes nasipmini, gwanan nalefe jam 
etamweyan, jega taterisi jeiserem jam 
se etamwenaram, aam ga As isa tebana 
enggame, bunarsusfer Aiba Jesam Ai aa 
jei gunurum. 

20 Ai isa bunarsusfer nasipmini, angtane 
Ai As jei baftannurum, afa angtane 
nafsi jei angtane jeiserem jam gam 
tebanaram, gam jega angtane nafsi 
jeiserem jeime Ai mese As gam tebana. 
Ane afa angtane As jei gam tebanaram, 
gam jega angtane jeiserem jeme Uwa 
Sanbagiri mesam tebana, Ai As Jei 
baftannuntum." 

21 Yesus Jei game aa gutenaram, ini 
Jemna ga aa jenbana, ane Jei ga aa 
gutena, "Ai bunarsusfer aamei isa Ajam 
towas-towastababili, aamei aas ijeya 
nwinirim, angtane daamfenna imniwer 
jei Ai As jei se gera ginanggwaminibe." 

22 Jepga ai angtane Yesus Jei ajeya 
tikwebaatinennerem jep ga ana gaya 
anggaminenne, aam temawer ai ajama 
towaswebiyen Jei bunarsusfer nans bala. 

23 Aiba daamfenna angtane Yesus 
aa jei ne tikwebaatinennerem, aiba 
jesam Yesus aa jes nesiktenerem, ai ga 
Yesusem gwetmanap nwini. 

24 Jepga Simon Petrus tafamfener ga 
as mwanggibaasini ai jebar ajam ge 
nasowefe, ane ga gutena, "Aamei Yesus 
im teneba, Jei bunarsusfer nans bala." 

25 Jepga ai Yesusminiwer ga ai agasiwili, 
ane ga ai tenebana, "Tuhan, jei jam ga 
nansa?" 

26 Yesus ga aa tamawola, "Rotini 
mangkonap Ai Ajes osoltenaram, rotini 
jeiserem Ai Ajep gulbanaram, angtane 
jeiserem jei ga jes." Jepga Yesus rotini 
ga goltena, ane mangkonap ga osoltena, 
Yudasfe ga aa gulbana. Yudas jei tane 
Simon Iskaryotmana. 

27 Yudas jei rotini jeiserem jame aa 
taabilirim, jepga jes jepserem bawasa 
jem inip ga aa kabwatya. Jepga Yesus 
Yudas ga aa bala, "Aamei tatarfer se 
eyebi ijes bilirim jam eyebife." 

28 Yesus Jei Yudas game aa galap 
balaram, ai angtane Jei ajeya 
tikwebaatinennerem seyafter 
afweraiserem ai ana ajama 
towaswebiyen enggame, Yesus Jei 
Yudas game baf bala. 

29 Yudas jei doini ai angtane dua 
belas ajeye orobanaram, doini seyafter 
jeiserem jeye girnenne. Jega jem 
temawer, afwer ai alem inip enggam aya 
gunu, Yesus Jei ke Yudas enggalf bala, 
jei apgal jigala afa gam armanulf masar 
aaiserem jem temawer, afa ke angtane 
galgalyenaiserem doini jep gam gaarmif. 

30 Yudas jei rotini jeiserem jame aa 
galap taabilirim, jena ga aa totintye. Jes 
galapserem ona ga mes gwinswena. 

31 Yudas jei jewer aa galap sofwenaram, 
Yesus ga aa gutena, "Namwer aas 
jepserem, angtane enggam sege 
anggabili baabeta Amnaiserem 
jeba unggwandwasusum. Ane Ai 
Tane Angtanemana, baabeta Uwa 
Sanbagirmana unggwandwasusu 
jeiserem jei As ge saamini angtanefe. 

32 Ai baabeta unggwandwasususerem 
Uwa Sanbagirmana Agalap ge 
saaminirim, Uwa Sanbagiri jegme 

baabeta unggwandwasususerem Amna 
ga aa ge saamini. Aiba Tane Jemnam, 

ane Uwa Sanbagjiri Jei jeiserem tatarfer 
gase eyebili. 

33 Am tantantane, Ai gamjon abakfer 
ibar nejam nwinyen. Aamei ga As 
isa terelbene, jengga Ai gwanan 
angtane Yahudimana enggam Agam 
balbabilintim, Ai gamjon Aime isa gemer 
balbabili, 'Tamna Ai Ajewer sofweram, 
aamei jewer ijama foroyan.' 

34Taterisi ibirmi Ai ip isa Ajes 
bilipminirim, taterisi jeiserem ga 
enggam, 'Aamei in ina ga jam isa 
nesiksonanna. Enggammer Ai aamei 
isa gemer nesiktababuwenaram, 
aamei mese igme ina ga gemer isa 
nesiksonanna. 

35 Afa aamei ina jam isa 
nesiksonannaram, gam jega angtane 
seyafter ga sege towaswebili enggame, 
aameiba Amsama tikwebaatini.'" 

36 Simon Petrus jei ga Yesus aa 
tenebana, "Tuhan, Aamei fwer Is 
gwina?" Yesus ga enggam tamawolbana, 
"Ai Ajewer sofwaram, aamei namwer 
jewer As ijam tikwebaatiyen, jengga 
aamei Ai As galap is tikwebaatifi." 

37 Petrus ga aa tenebana, "Tuhan, 
jeje bafa enggame ai namwer Is ajam 
tikwebaatiyen? Ai baife ajam gweyan Im 
temawer ajam terfe." 

38 Jepga Yesus ga aa tamawola, "Aamei 
bunarsus Am temawer ke is tere? Ai 
bunarsus ims towastana, nalefe ayanga 
giriserem jam guteyan, aamei Ai ga Asis 
baanbaanwebana nawer-ningginfer." 
14 IYesus ai angtane Jei ajeya 

tikwebaatinennerem ga as 
balbabili, "Ini imna is jam ge jenbamiyen. 
Uwa Sanbagiri Jam isa tebana, ane Ai 
mese Asi jam isa tebana. 

2 Uwa Amna Jem jenabe, mwona anesus 
angtane jep ge nwinbeleiserem. Afa 
mwona unggwanferyanaye, Ai enggame 
Ajam guyon, mwona jei ane. Jengga 
jep ga mwona unggwanfer, ane Ai ga 
Ajam sofna jewer, Ai mwona ibe isa gam 
menetabaipmisif. 

3 Ai As sofnaram tamna ibe is Ajewer 
menetabaipmisif jamer taban. Jewer ga 
Ai ga gamjon gas warautna, ane aamei 
ga isAs aftabifele jebe, jega Ai Ajep 
nwinirim, aamei mese aameime jep isa 
nwini. 

4 Aamei imsa towaswebana nele Ajewer 
sofnaram." 

3 Jepga Tomas Yesus ga aa tenebana, 
"Tuhan, ai ajama towasweyan Aamei 
Ijewer sofnaram. Nele jeiserem ai 
fomfom asa towaswebana?" 

Yesus ga aa tamawola, "Aiba nelsam 
Uwa Sanbagjiri ijewera damtafe. Seyafter 
Ai Ajes bilirim jei bunar, ane Ai waakenfer 
gwelaiserem jamer abak-abaksus As 
golmini angtanefe. Angtane jei gam ge 
forobili alem Uwaminibe, jengga nele 
jemna Am tarasamer gangge jalbili. 

7 Afa aamei imsa towaswena Aiba 
nansa, aamei gamjon isa towaswena 
Uwa Amnaiserem Jeiba nansa. Namwer 
isa towaiwena As isa towaswebana. 
Jega jem temawer aamei jegme isa 
towaswebana Uwa Amna Jei nansa, ane 
aamei Jei imsa damtana." 

8 Jepga Filipus Yesus ga aa bala, 
"Tuhan, Uwa Imna As jasege saamisi, ga 
jetefener aya bili." 

3 Jengga Yesus ga aa tamawola, "Ai safe 
abaka ibar jam wofelabe, Filipus, jeje 
bafa aamei gemerje ijam towasweyan 
Ai nansa? Enggam ijam guyon, 'Uwa 
Sanbagiri Im ge saasi amnibe.' Jeiserem 

ga ijam guyon, aam temawer angtane 
Ai aa jei ne damtanaram, jei mes ne 
damtana Uwa jeiserem. 

10 Aamei ga aater is taabili, Ai Uwafar 
daamfennaber ge nwini, ane Uwa Jei 
Abar daamfennaber Ai ge nwini. Taterisi 
is Ajes bilipminirim, jei ke Amanfenna. 
Taterisi jeiserem jeba Uwamana aa 
Jei nunitonom Amnibe. Jei baabeta 
Jelemanaiserem Ap gulbana, jega Ai 
awelna Jelemana jeiserem Agam gwebif. 

| Aamei ga aater isa taabili Ai Ajes 
bilirim, Ai Uwafar daamfennaber ge 
nwini, ane Uwa Jei Abar daamfennaber 
ge nwini. Afa aamei ijama taabiyen Ai 
Ajes bilirim, gasa domol bwembwema Ai 
Ajes eyebilirim. Jepga aamei isa taabili 
Ai Ajes bilirim jeba bunaram. 

1? Aaiserem bunar Ai Ajes bilirim. 
Angtane Ai As jei gam tebanaram, jei 
gam eyebili Ai jes Agam eyebilirim. Ai 
Ajam sofwa Uwa aa jep nwinirim. Ga jem 
temawer angtane jeiserem gase eyebili 
Ai jes Agam eyebilirim, ane jei gamjon 
nensa waakensususerem gase eyebili. 

13 Aamei As ijeya tebanaram, seyafter 
ijesa bilirim Am boseme, Ai isAs 
eyeipmisi ibe, jega Ai is gam As ge 

saamisini baabeta unggwandusa Uwa 
Amnaiserem Jemna. 

14 Ma aamei As ijeya tebanaram, apgal 
jigala jes igama bilirim Amnibe, Ai isAs 
gam eyeipmi ibe." 

15 Yesus gamjon ga gutena, "Afa aamei 
Ams isa nesiktene, seyafter Ai Ajes 
bilirim, ga jeter isa eyebili. 

16 Ai Uwa As balfa, ane Jei is gaarmini 
ibe Angtane is Jei batobaabife, Ai 
gamserem isa gam batobaabilirim. 
Jeiba Mafnana Uwa Sanbagirmana, Jei 
nes Jei ge saamisini jeiserem seyafter 
ba bunaram. Jei ijebara gwef jamer 
abak-abaksus. 

17 Angtane Amanyanaiserem ogiribe, 
jei Mafnana Uwa Sanbagirmana jam ne 
domolyan, ane jam ne towaswebiyen. 
Ga jem temawer Mafnana Uwa 
Sanbagirmana Jam nwinyen jem inibe. 
Jengga aamei Jei imesa domola, ane Jei 
ibar daamfennabera nwini, ane Jei mes 
fortya im inibe. 

18 Aj isAs mirtebitefala, jengga Ai isa 
jam mirtebitefalyan infentowai gwesef 
tane gamserem. Ai gamjon As warautna 
imnibe. 

19 Abakefyan, angtane Ai Ams 
tebayanaiserem jei Ai As jam ne 
damtayan, jengga aamei gamjon As isa 
damtana. Ai gamjon As gwena, ga jem 
temawer aamei gamjon isa gwena. 

20 Nunu jes jepserem, aamei isa 
towaswefa, Ai Uwa Alemanabar 
daamfennaber As ge nwini, ane aamei 
Abar daamfennaber nesa nwini, ane Ai 
ibar daamfennaber nesa nwini. 

21 Angtane As jei gam nesiktenerem, 
angtane jeiserem taterisi Amnaiserem 
mes gam taabili, ane jei ga gam eyebili 
Ai Ajes gam bilirim. Uwa Amna jei se 
nesiktene, jei As jei nesiktenerem. Ane 
Ai mese jeime As nesiktene, ane Ai Ana 
gase gweretana jemnibe." 

22 Jepga Yudas nafsi (jeke Yudas 
Iskaryot, jesyan) jei ga gutena, "Tuhan, 
aam je bafa Ina ga Im gweretana 
amnibe, jengga Ina Ijam gweretayan 
angtane Ims tebayanaiserem jemnibe?" 

23 Yesus ga aa tamawola, "Afa angtane 
As jei nesiktenerem, jei gase eyebifi Ai 
Ajes bilirim. Uwa Amna jei se nesiktene, 
ane Ai Uwafar ga As ge fortya jemnibe, 
ane jebar ga nesa nwini. 

24Jengga angtane As jei 
nesikteyeneiserem, jei jam eyebiyen 
Ai Ajes bilirim. Taterisi Amna ijesa 
sarbilirim jeke Amanfenna. Fas, jei 
Uwamana, Uwa Ai As Jei baftannuntum. 

25 Seyafter aaiserem Ai ibe Ajes 
nasipminirim, aas jepserem Ai ibar 
negalaba nwinirim. 

26 Jengga Uwa Amna Jei se baftafa 
Angtane is Jei batobaabife, Jeiba 
Mafnana Uwa Sanbagirmana. Uwa 
Sanbagiri Jei Mafnana se baafulnu, aam 
temawer Ayam gunu. Mafnana Uwa 
Sanbagirmana is towas-towastababili 
seyafter bunarsusfer jeiserem, ane Jei 
ga is Jei se batobaabili, jega aamei 
ijama dirinswebabiyen seyafter Ai isa jes 
nasipminirim ibe. 

27 Ai As eyebili jega ini imna samfer ga 
isege folbamini. Ini Amna Ase samfer 
folbana, ane aaiserem Ai ip golmini. Ai 
isa jes golminirim ibe, enggamyan ini 
samfer is jam ge folbamiyen, angtane 
enggalaiserem Ams tebayanaiserem 
ogiribe. Ini imna kabwakfer is jam ge 
folbamiyen, ane ijama ereyen. 

28 Aamei imesma sara Ai enggame 
Ajes gutenaram, 'Ai Ase sofwa, jengga 

Ai gamjon imnibe As waraufalsanya.' 
Afa aamei As jam isa nesiktenerem, 
aamei ga ini saaser-saasersus is gam 
sege folbamini, aam temawer Ai Uwa 
Sanbagirminibe As gwina. Ai sanbagiri, 
jengga Jei sanbagirsusu Amniwer. Ga 
jem temawer Ai sofwa Jemnibe. 

29 hi namwer ga ibe isa jes bilipmini 
gwanan nalefe seyafter jei jam ge 
etamwebiyen, jega galap jam aa jep ge 
etamwebilirim, aamei ga isa taabili Ai 
Ajes bilirim ba bunaram. 

30 Ai gamjon ibar abakfer nejama 
nasouyan, aam temawer bawasa ogiri 
aaiserem jem sanbakef aa jei nwinirim 
jei gase fortya. Jengga jemna baabeta 
Amnibe fas. 

31 Jengga Ai jeber-jeber Agam 
eyebuwena seyafter Uwa aa jes gam 
bilirim, jega angtane ogiri aaiserem 
jebe jei sege towaswebili Ai Uwa As 
nesiktene. Sya, au ganma sofwe." 

1 5 t Yesus Jei ga gamjon ga gutena, 

"Aiba anggur timi galserem, 
nafsi afa fas Ai galserem. Aamei As 
ijeya tikwebaatinennerem, aamei tirni 
galserem. Uwa Amna Jeiba nems 
gerebaabisnenne. 

2 Tirni gemerserem Amnibe jam 
teyanaiserem, Jei ga gane targasini, ane 
tirni aa jewer gam tenaram, jem alna 
afwer gam fulsini, ane gam saaramulsini 
jega uskambar ga gam tena. 

3Taterisi Ai is Ajes nasipminintim, jei 
ga maa ini imna is jei waakentabaipmini. 

4Jeber-jeber Abar sa nwini, jepga Ai 
jeber-jeber ibara nwini. Afa tirni timip 
jam tensiyen, tirni jeiserem jam teyan. 
Aamei jegme gemer; afa jeber-jeber 
aamei Abar nejama tensiyen, afa ga 
enggam nei daamfennaber nejama 
nwinyen, gam jega aamei igi ijama 
domolyan, ga enggam aamei waakenfer 
ijama eyebiyen. 

3 Aiba anggur timi galserem, ane aamei 
tirni galserem. Afa angtane jeber-jeber 
Abara nwini, ane Ai jebar ge nwini, tirni 
jes galserem je timip gam tensini, jepga 
jei igi gase damtabili unggwanfer, ga 
enggam jei waakenfersus gam eyebili. 
Afa aamei Abar ijama nwinyen, aamei 
seyafter ijama eyebiyen. 

6 Afa angtane jei jeber-jeber Abar jei 
Ajam ge nwinyeneye, jei tirni gamserem 
timip jam tensiyen. Tirni jeiserem 
angtane gam fasawolwili, ane tirni 

jeiserem ga gam sasanswena. Jewer ga 
angtane ga gane kitulstena, tokwanap 
gane fasawolwili, jep gangge taabisini 
jamer fus. 

7 Afa aamei jeber-jeber Abar negama 
nwinirim, ane aamei taterisi Amna 
waakenfer isa sarbisini, apgal jigala ijesa 
domolfe, jam isa bala Uwa Amnaiserem 
Jemnibe. Jepga jigala jeiserem ip ga is 
golmini ibe. 

8 Afa aamei igiserem unggwanfer isa 
damtabili, ga enggam aamei waakenfer 
isa eyebili, jewer ga angtane ga sene 
damtana Uwa Amna Jeiba sanbagirem. 
Ane angtane ga sege towaswebili aamei 
Amsa tikwebaatini. 

Uwa Jei Ams nesiktene, jes 
gemerserem Aime isa gemer 
nesiktababili. Gasa eyebi Ai isa 
Ajes bilipminirim, ane Ai jeber-jeber isAs 
nesiktababili. 

10 Ai Ames eyebili Uwa Amna aa jes 
bilirim, ga jem temawer Jei jeber-jeber 
Ams nesiktene. Jes gemerserem, afa 
Ai Ajes bilipminirim aamei jeiserem ga 
isa eyebili, Ai jeber-jeber Aime isAs 
nesiktababili. 

11 Seyafter aaiserem Ai ims towas- 
towastababili, jega ini imna is saaserfer 
sege folbamini, ini Amna gamserem 
saaser-saasera. Ane ini imna ga 
uskambar saaser-saasersus sege 
folbamini. 

1? haiserem is Ajes balbabilirim ibe: 
Aamei in ina jam isa nesiksonanna, Ai 
gamserem Ai isa gam nesiktababilirim. 

13 Angtane bunarsusfer aa jei gam 
nesiktababilirim sarabosna jemna, 
angtane jes galserem saf gan tere, 
jega sarabosna jemna jewer ga gam 
naawena. 

14 Ma aamei isa eyebili is Ajes 
bilipminirim, aamei mese jemba Am 
sarabosna. 

15 Ai aamei is Ajam balbabiyen aas 
galserem, angtane awelna angtanefe 
aa jei ne gweyipminirim, aam temawer 
angtane awelna angtanefe aa jei gam 
gweyibenerem jei teisyena seyafter 
ini sanbaka jemnaiserem aa gam gam 
folbanaram. Ai ga ims balbabili aameime 
Am sarabosnam, aam temawer Ai is 
Ames towas-towastababili seyafter Ajes 
sarbilintim Am Uwaminiwer. 

16 Aamei As ijama balyan, 'Aamei Tuhan 
amna.' Jengga Ai ims balbabili Aamei 
Am tane. Ane Ai ga isAs baftabili, ga 
isa sofwa, ane igiserem unggwanfer ga 
isa damtabili, ga enggam isa eyebili 
waakenfer. Ane waakenfer aaiserem 
ijesa eyebilirim, jei jam tikweyan jamer 
abak-abaksus. Gam jega seyafter ijesa 
bilirim Am Uwaminiwer, afa aamei Ams 
isa tebana, Jei ga is golmini ibe. 

17 Aaiserem Ai isa Ajes bilipminirim ibe, 
aamei in ina ga jam isa nesiksonanna." 

18Yesus Jei gamjon ga gutena, 
"Namwer aas jepserem angtane 
ogirmanaiserem jei Uwa Sanbagjiri 
teisyena, ane jei im sene nasbabili. Gasa 
sarbistaabon, gwanan jeiba As gama ne 
nasbana. 

19 Angtane safna Ai As jei ne 
tebayanaiserem, jei jenjen sene 
nesiksonanna. Afa aamei safna jeiserem 
jebar daamfennaber isa nwinirim, jeime 
aamei isene nesiktababili. Jengga Ai 
isa mes balbabili, 'Au, safna angtane 
Ai As jam ne tebayanaiserem, angtane 
jeiserem sa mirtebitefal, Amnip ga isa 
jela, aamei gamjon jebar ijama nwinyen.' 

Jega jem temawer jei kakalmer ga im 
sene nasbabili. 

20 Gasa sarbistaabon taterisi gwanan 
is Ajes nasipminintim: 'Angtane awelna 
angtanefe aa jei gam gweyibenerem 
jei sanbakyan sanbaka jelemanaiserem 
jemniwer.' Aiba im Tuhansam. Angtane 
afweraiserem jei kapka Abe As mes 
ne eyeibene. Jes gemerserem angtane 
afweraiserem jegme kabwakfer isene 
eyeipmini imnibe. Angtane afweraiserem 
jei taterisi Amna waakenfer ne sarbili. 
Jes gemerserem angtane afweraiserem 
jegme taterisi imna waakenfer ga sene 
sarbili. 

21 Angtane jei kapka seyafter ip ga sene 
eyeipmini, aam temawer aamei As imesa 
tebana, ane jei jam ge towaswebiyen 
Uwa Sanbagjiri Ai As Jei baftannunt. 

22 Ai Amesam fortya ogiribe. Ai 
angtane Amesam towas-towastababili, 
jengga jei jam ge tebayan. Jesam 
etam-etama kapka jemna. Afa Ai Ajam 
foroyana, ane angtane Ajam towas- 
towastababiyeneye, angtane enggam 
jam ge gubiyen, 'Ai etam-etamabara 
aam temawer ai Yesus ajama tebayan.' 

23 Angtane seyafter Ai As jei ne 
nasbanaram, jeme Uwa Amnaiserem 
gane nasbana. 

24 Angtane afa fas bwembwema 
jam eyebiliwer Ai gamserem, ane 
angtane mes ne domola seyafter Ai 
Ajes eyebilirim. Afa Ai Ajam eyebiyene 
bwembwema jem nenennabe, angtane 
enggam jam ge gubiyen, 'Ai etam- 
etamabara aam temawer ai Yesus ajama 
tebayan.' Jengga jes gamserem gamyan, 
jei mes ne domola Ai Ajes eyebilirim, ane 
jei kakalmer Ai As gemer sene nasmini, 
Ai Alem Uwafar. 

25 Jei kakalmer Am sene nasbana 
enggalfe Raja Daud aa jes tulistaabilim 
Taterisi Uwa Sanbagirminibe jeiserem 
gase etamwena. Ga enggam tulistaabil, 
'Ai safe kapkaiserem jebe Ajam 
eyeipmiyen, jei kakalmer Am sene 
nasbana.' 

26 Angtane is Jeye batobaabiliserem 
gase forofya. Jeiba Mafnana Uwa 
Sanbagirmana, ane Jei is bunarsusferam 
nasipmini. Jeiserem Ai isAs baafulmisene, 
Ai jam Ajep fornaram Alem Uwaminibe. 
Jei Jam se jelaram Alem Uwaminiwer, 

Jei ga angtane gase towas-towastababifi 
Am temawer. 

27 Ane aamei jegme gemer, aamei 
angtane Am temawer isa towas- 
towastababifi aam temawer aamei Abar 
neya nwini Ai Agalap towaiwulu angtane 
Ai jam towas-towastababife. 

1 6 1 Taterisi seyafter aaiserem is 

Ayam towas-towasulmini, jega 
aamei jewer ijama tikweyan Amter isa 
tikwebaatini. 

2 hamei saf isa sofwa jena angtane 
Yahudimana aa jep ge betwebuwefaram, 
jengga angtane jebe isene balbabili 
enggame, 'Ipsama kaunaram aarfe!' 

Jei ke jetefener. Nunu galap-galap 
jemserem angtane ga isene munbobili, 
aamei As ijeya tebanaram. Jepga jei ga 
enggam sene balbabili, 'Ai awelna Uwa 
Sanbagirmana ga ajesa gwebili.' 

3 Jei kapka jeiserem jes ne eyeipmini 
aam temawer jei Uwa Sanbagjiri ane Ai 
As jam ne towaswemiyen. 

4Taterisi aaiserem Ai is Ajes towas- 
towasulminirim galap gase etamwesa. 
Angtane kapka jame is jep ne 
eyeipminirim ibe aamei ga enggam 

isa gusu, 'Tuhan abe gwanan as gam 
bilipminintim, aaiserem ga je etamwena.' 
= Jengga Ai namwer Ai Ajam warauwa 
Alem Uwaminip Ai As Jei baftannuntum. 
Gam jega, jeje bafa aamei As ijama 
tenebayan, 'Aamei Ifwir gwina?' 

6 Ai isa mesam balbabili enggame Ai 
gamjon As sofwa. Ga jem temawer ini 
imna is mes ge jenbamini. 

7Ini imna safe is jam sege jenbamini, 
Ai is Ajes nasipminirim jeba bunaram ga 
enggam: Sofwera Amna jeba waakena 
ilem temawer. Afa Ai Ajam sofweyanaye, 
Ai Angtane is Jei batobaabife Ai Ajam 
baftanayan. Afa Ai jam As sofwaram, Ai 
Jei ga As baftatna imnibe. 

8Jei aa jep fortyaram, Jei enggam gase 
gweraulmisi angtane ogirip aa jei ge 
nwinbenerem jebe jei etam-etama kapka 
mes ne eyebili. Jeime Am temawer ibe 
ise gweraulmisi enggame, Uwa Sanbagjiri 
aa jes bilirim Ai bunarsusfer jeiserem 
Ai jetefeneram eyebili. Ane Jei Uwa 
Sanbagirem temawer enggam gase 
gweraulmisi, Uwa Sanbagiri Jei angtane 
kapka aa jei gane eyebilirim, angtane 
jeiserem gase tamtamtababisi. 

9Jei angtanefe enggam gase 
gweraulmisi, jei etam-etama kapka mes 
ne eyebili aam temawer jei Ai As jam ne 
tebayan. 

10 Jei enggam gase gweraulmisi Uwa 
Sanbagiri aa jes bilirim Ai bunarsusfer 
jeiserem Ai jetefeneram eyebili, 
aam temawer Ai Ajam sofwa Alem 
Uwaminibe, ane aamei gamjon Ai As 
ijama damtayan. 

11 Jei enggam gase gweraulmisi Uwa 
Sanbagiri Jei angtane kapkaiserem 
jes tamtamtababisi, aam temawer 
Uwa Sanbagiri mes gunu enggame, 

Jei bawasa se tamtamtasa, bawasa 
angtane kapkaiserem jem sanbakfe aa 
jei nwinirim. 

12 hi taterisi unggwanfer nafsiserem ibe 
isa jam nasipmife, jengga namwer aas 
jepserem aamei gemerje ijama taabiyen. 

13 Jengga Mafnana Uwa Sanbagirmana 
taterisi bunarsusfer aaiserem aa Jei 
nasounaram, Jei aa jep fortyaram, Jei 
taterisi seyafter bunarsusfer aaiserem 
ga ise towas-towasulmisi. Jei taterisi 
Jelemmanfenaiserem Jei Jam nasbiyen. 
Jengga Jei aa jes sarbisinirim Jei 

jeiserem ga jes nasbili, ane galap aa jei 
etamwesaram jes mese ibe is nasipmini. 

14 Ai Ajes bilirim ane Ai Ajes 
eyebiliserem, Jei ibe is towas- 
towasulmini. Jei game aa jewer 
towas-towasulminirim, jepga angtane 
ga enggam sege gubili, 'Yesus Jeiba 
sanbagirsusum!' 

15 Seyafter Uwa Sanbagiri aa jes bilirim 
ane aa jes eyebilirim, Ai ga Agemer 
gunu ane Aime Agemer eyebili. Ga jem 
temawer Ai enggam Ai gunu, seyafter 
Ai Agam gunurum ane Agam eyebilirim, 
Mafnana Uwa Sanbagirmana Jei seyafter 
jeiserem imse towas-towastababisi. 

16 Abakferyan aamei gamjon As ijama 
damtayan. Jepga nunu unggwanferyan 
gamjon As isa damtafa." 

17 Jepga ai angtane Jei ajeya 
tikwebaatinennerem ai ana ga aya 
taanaaminenne, "Jei nebe nes bas 
bilipmini enggame, 'Abakferyan aamei 
gamjon As ijama damtayan.' ane 'Nunu 
unggwanferyan gamjon As isa damtafa.' 
ane 'aam temawer Ai Ajam sofwa Alem 
Uwaminibe'?" 

18 Ai ana gemer aya taanaaminenne, 
“Aa jei bagal taterisa enggame, 

'Abakefyan' ane 'Nunu unggwanferyan'? 
Nei nejama towaswebiyen Jei nebe nes 
bas bilipmini." 

19 Yesus Jei mes towaswena enggame 
ai safe ajesa tenaibefe, ane jega jem 
temawer Jei ga as balbabili. "Ai isa 
mesam balbabili, 'Abakferyan aamei 
gamjon As ijama damtayan. Jepga nunu 
unggwanferyan gamjon As isa damtafa.' 
Aamke taterisi jeiserem ina ga ijem 
temawera taanaaminenne? 

20 Ai taterisi isa Ajes nasipminirim 
jeba bunaram. Ai Ajep tererem, aamei 
jepga uskambar isa syawena, jengga 
angtane nafsi ogiri aaiserem jep aa jei ge 
nwinbenerem jemna ini saaser-saaserfer 
sege folbamini. Ini imna gwanan jam 
sege jenbamisi, jengga galap ini imna 
gamjon isege saaser-saaserswebamini. 

21 Wini jame jena aa jep gam enolaram 
tane jam gerefe, jei ga jam gam syena 
aam temawer jei jena siginsusfer gam 
enola. Jengga tane jemna jam gam 
surnurum, jei sigini jemna gamjon jam 
sarbistaabonyan. Jemna ini saaserfer 
falbili aam temawer tane jemna mes 
surnu. 

22 Aamei mese jemba gamam. Namwer 
aas jepserem ini imna ga is jam ge 
jenbamini, jengga Ai gamjon jam As 
nwensanswenaram terewer, jepga 
gamjon ga isAs damtabisi, ane ini 
imna saaser-saaserfer isege folbamini. 
Angtane afa fas ini imna saaser-saaserfer 
jeiserem is jei uftabaipmife. 

23 Ane nunu jes jepserem, aamei taterisi 
Abe afa As ijama taanaibeyen. Taterisi 
aaiserem Ai isa Ajes nasipminirim 
jeba bunaram, apgal jigala Uwa 
Sanbagirminiwer ijesa balbabilirim, 
seyafter jeiserem Uwa Amna Jei ibe is 
golmisi, aam temawer aamei Am tefner 
As ijewera tebanaram. 

24 Gwanan aamei Uwa Amnaiserem 
ijama balyan Jei apgal jigala ip is Jam 
golmife aam temawer aamei Amtera 
tebana. Jengga namwer aas jepserem sa 
bil, ane Jei ga is golmini, jega ini imna 
saaser-saaserfersus is ga sege folbamini. 

25 Taterisi seyafter aaiserem is Ajes 
nasipminirim ibe, seyafter ga is 
Ajamfener syetabaipmisini. Jengga 
abakferyan, Ai jamfener is Ajam 
syetabaipmisiyen. Jes jepserem Ai 

bunarsusfer ga isAs towas-towastababili 
Uwa Amnaiserem jem temawer. 

26 Jes jepserem aamei Uwa Amnaiserem 
ga isa bala, aam temawer aamei 
Amtera tebana. Ane aamei ijesa bilirim 
jeiserem Ai Uwa Alemanaiserem Jep 
Ajam bilibeyen. 

27 Uwa Amna Jei is sarbabisi, 
aam temawer Jei ims nesiktababili. 
Aamei Ams isa nesiktene, ane aamei 
imsama gununt, 'Bunar Yesus Jei 
Uwa Sanbagirminiweram jela.' Ga 
jem temawer Uwa Sanbagiri Jei ims 
nesiktababili. 

28 Ai Uwaminiwer Amsam iretyant, ane 
Ai enggalf Ai fortyant angtane ogiri 
aaiserem jebe aa jei ge nwinbenerem 
jebar Agma nwinf. Jengga namwer 
aas jepserem Ai ogiri aaiserem ga As 
firtetefala, ane Ai gamjon ga As warauwa 
Uwa Alemanaiserem Jemnibe." 

29 Jepga ai angtane Yesus ajeya 
tikwebaatinennerem ga aya bala, 
"Namwer aas jepserem taterisi Aamei 
Ijes nasbilirim, taterisi jeiserem jeme 
waakenfer ga as jem Im gweraulmini. 
Ane jamfener gamjon Ijam syawulsiyen. 

30 Namwer aas jepserem ai amsama 
towaswena enggame, Aamei seyafter 
gemerserem Imesam towaswena. Aamei 
itana amna as Imes towaswebaipmini 
ai nalef Is ajama tenebayan, gam jega 
angtane afa fas Is jam ne tenebayan. 
Jega jem temawer ai amesa taabili 
Aameiba Uwa Sanbagirminiweram jela." 

31Yesus jei ga as tamawolbaabili, "Wa, 
aamei Ase imesma tebana. 

32 Gasa sar! Babitsim aamei seyafter 
ga isa nunggiri ilem jenabe. Aamei 
Anfentowai As isa mirtetefala. Jengga 
Aike Anfentowai As nwini. Fas, Uwa 
Amna Jei Abar ge nwini. 

33 Taterisi seyafter aaiserem Ai ip 
nasipmini jega ini imna waakenfer ga 
isege folbamini, aam temawer aamei 
daamfennaber Abar ga isa gwena. Jame 
isa nwinirim ogiri aaiserem jebe, angtane 
Ams tebayanaiserem jei kapkaiserem 
ibe ga isene eyeipmini. Jengga ipsama 
ernerem! Ai Ames amsonbana baabeta 
bawasmana ogiri aaiserem jebe." 

IYesus taterisi seyafter jeiserem 

1 7 Jam aa galap tabanulurum jam 
nasbilibe, jepga Jei winsiwer ga aa 
anggaswena, ane ga aa gutena, "Uwa, 

nunu jeiserem mes fal, nunu Aamei 
Ijes bilim jam etamwefe. Ase gwerta 
angtaneminibe enggame Ai Tane Imna 
Aiba sanbagirem, jega Aime Aamei 

Is gam As gweretana angtaneminibe 
enggame Aamei mese Aamei sanbagjiri. 

2 Aamei baabeta Abe As Im gulbal, 
jega Ai gam As nwini angtane seyafter 
gemerserem jem Sanbakfe. Aamei 
baabeta jeiserem Ap Ase enggalf Im 
gulbal, jega Ai waakenfer gwelaiserem 
jamer abak-abaksus angtanef Agam 
golmif, angtane seyafter Aamei Ijes 
balbabilirim Amnip jam ge forobiyefe. 

3 Ane jei nele waakenfer gwelaiserem 
jamer abak-abaksus ga sene damtana, 
nele jeiserem ga enggam Imter sene 
tebana, O Uwa Aameiba bunarsusfer 
Aameisam, nafsi fas. Ane jeime ga Asene 
tebana, Ai Ase Aamei Am baftannunt 
ogiri aaiserem jebe. 

4 Ai mese angtaneminibe Isa mesam 
gweretanant enggame Aameiba 
sanbagirem, aam temawer awelna Ap As 
1jes bilibelem Ai awelna jeiserem Amsam 
eyebilint. 

>Uwa, gwanan ogiri aaiserem nalef 
Nejam Ne eyebayan, Ai gwanan ga 

Ibar Ai ge gwel. Jes galapserem Aiba 
sanbagirem. Ane namwer aas jepserem 
Aamei Ijep nwinirim Ai gamjon As jep Is 
sanbagirtaasini. 

6 Angtane Imnaiserem aa jei 
naawenaram ogiribe, Aamei angtane 
jeiserem enggam Im balbabilint jei 
Amter sene tikwebaatini. Ai Aamei Is 
Ames gweretanant jemnibe. Aamei 
1jes bilipminirim, jeiserem jei mes ne 
eyebilint. 

7 Ane jei mes ge towaswebili enggame 
seyafter Ai Ajes nasbilirim ane Ai Ajes 
eyebilirim, jeba baabeta Imnaiserem 
jemam. 

8 Jeiserem jei mes ge towaswebili, aam 
temawer Aamei taterisi As Im nasibene, 
ane Ai taterisi jeiserem jebe Amsam 
nasipmini. Jei ga aane balbabili, 'Taterisi 
aaiserem jeba Uwa Sanbagirmanam.' 
Jei mes ge towaswebili ba bunaram Ai 
Imniweram jelant. Jei ga aane balbabili, 
'Ba bunaram Uwa Sanbagiri Jei Yesus 
baftannunt.' 

9 Ai sembayanga angtane jeiserem 
jem temawer As gwebana, jega Aamei 
jei gam Is batobaabili. Ai sembayanga 
Ajam gwebayan angtane nafsi ogiri 

aaiserem jep aa jei naawenaram jem 
temawer. Ai sembayanga angtane 
Aamei Abe As Ijes kitulbonorom ga 
Ajem temawer gwebana, aam temawer 
angtane jeiserem jeiba Imnam. 

10 Angtane seyafter As jei ne 
tikwebaatinennerem jeiba Imnam. Ga 
jem temawer angtane Imnaiserem 
jes mese jeiba Amnam. Ane angtane 
jeiserem jei Ai ga Ase jei sene gweretana 
angtane nafsiserem jemnibe enggame 
Aiba sanbagirem. 

11 Ane abakferyan Ai ga As forna 
Imnibe. Ai gamjon Ajama nwinyen 
angtane ogirip aaiserem jebar. Jengga 
angtane Abe As Ijes kitulbonorom, 
jei gemer ga jei se naawena ogjiribe. 
Uwa, ini Imna tabalbalsusu, angtane 
jeiserem baabeta Imnaiserem ga jem Is 
gerebaabisnenne. Baabeta Imnaiserem 
Ai Amsam gwerauwulmini angtanefe. 
Jei jamer Is gerebaabisnenne, jega 
jei daamfennaber gase naawena, Ai 
yo Aamei Nei Negemer Ne gwenaram 
daamfennaber. 

1? Angtane dua belas gwanan Ai As 
jei ne tikwebaatinenewenaram Ai jebar 
Agalaba nwinintim, angtane jeiserem 

baabeta Aamei Ap As Ijes gulbanaram ga 
Ajem gerebaabisnenne. Ai jei jamer Ai 
gerebaabisnenewena, jamere jei afa jam 
tikweyan Ams ne onsobalawer. Jengga 
daamfennaiserem ga jei tikwenant 
Ai As jam onsobalawer, ane angtane 
jeiserem ga jam Is tamtamtana jamer 
abak-abaksus. Jeiserem mes etamwena 
enggalfe, taterisi nabi fwater aa jes 
tulisulum gam tabanwef. Nabi aa jes 
tulisulum ga enggam, 'Daamfennaiserem 
se tikwesa Aamei Is jam onsobalawer.' 

13 9 Uwa, Ai babitsim Imnip ga As forna. 
Taterisi aaiserem Ai Ip nasibene, Ai 
ogiribe nomkef aafe Ajep gwenaram. Ane 
angtane Aamei Ap As Ijes kitulbonorom, 
jei taterisi aaiserem gam sene sarbili, 
jega ini jemna saaser-saasersusfer 
ga sege folbamini, Ai gemerserem ini 
Amna saaser-saasersusfer As gemer 
folbanaram. 

14 hamei taterisi Ap As Ijes 
nasibenerem, Ai taterisi jeiserem 
jebe Amesam nasipmini. Ane angtane 
ogirmanaiserem jei Ai As jam ne 
tebayan, jei angtane Amna jeiserem jam 
ne nasbabili, aam temawer jei angtane 

ogirmana jeiserem jebar jam naaweyan, 
Ai gamserem Ai jebar Ajama gweyan. 

15 Ai enggam Ajam guyon, 'Aamei jei 
jam Is aftabifele ogiri aaiserem jewer.' 
Jengga Ai enggam Ai gunu, 'Aamei jei 
bawasminiwer jam Is gerebaabisnenne.' 

16 Jei angtane Ai As jei ne 
tebayanaiserem jei jebar jam ge 
nwinbeyen, Ai gemerserem Ai jebar 
Ajama nwinyen. 

17 Taterisi seyafter Ijes nasipminirim 
jeba bunaram. Taterisi bunarsusfer 
aaiserem waakenfer se towas- 
towastababi, jega jei angtane waakenfe 
gase naawena, ane Aamei Ijes bilirim jei 
jeiserem ga sene eyebili. 

18 Ai Ase Aameiyam baftannunt 
ogiri aaiserem jebe. Jes gemerserem 
Aime gemer angtane Ai As jei 
ne tikwebaatinenewenaram Ames 
baftabili angtane ogirip aaiserem 
aa gemer ge nwinbenerem jemnibe 
enggalfe jei taterisi Imna gam ne 
towas-towasulbononof. 

19 Ai jep ga enggam Ai eyeipmini, 
Aiba Amesam menetwesini Aamei 
Ijes bilirim Ai Ajam eyebife, seyafter 
jeiserem Ai jetefner As eyebili. Ai jes 

gemerserem gam Ajewer eyebilirim, Ai 
ga enggalf Ai eyebili angtane Ai As jei ne 
tikwebaatinennerem jeime bunarsusfer 
angtane waakenfe gam naawerf, ane 
Aamei Ijes bilirim jei jetefner jeiserem 
ga sene eyebili. 

20 Ai angtane jeiserem sembayanga 
jem temawenefener Ajam gwebayan. 
Jengga angtane nafsiserem Ai galap 
As jei ne tebalaiserem, Ai sembayanga 
jem temawer mese ga Agalf gwebana. 
Angtane jeiserem jei taterisi Am temawer 
jam sene sarbisinirim angtane As jei ne 
tikwebaatinenewenaram jemniwer, ane 
jei Ai ga Asene tebafa. 

21 Ai sembayanga enggalf Ai gwebana, 
jega jei daamfennaber gam ge nwinbif, 
Uwa ga enggam, Nei daamfennaber 
Nei gemer Ne nwinirim. Aamei Abar 
daamfennaber Nei Ne nwini, ane Aime 
Ibarme daamfennaber Ne nwini. Ai 
sembayanga Ai gwebana enggame jei 
seyafter Nebar daamfennaber ga nesa 
nwini, jega angtane ogirip aaiserem jei 
enggam ga sege gubili, 'Uwa Sanbagjiri 
ba Yesus Jeyam baftannunt awelna 
Jemna Jei gweyibefe.' 

22Uwa, Aamei Abar daamfennaber 
Nei Ne nwini, ane jega jem temawer 
Aiba sanbagirem. Jes gemerserem 
Aime gemer, Ai angtane Ai As 
jei ne tikwebaatinennerem jebar 
daamfennabera Aya nwini, ane jega 
jem temawer jeime sanbak-sanbakam. 
Ai ga jem inip Ai nuniton enggalfe 
jei daamfennaber gam naawer, Nei 
gemerserem Nei daamfennaber Nei gam 
Ne nwinirim. 

23 Ai jem inip Ai nuniton, ane Aamei 
Am inip Im nuniton enggalfe jei 
daamfennaber gam naawef. Jepga 
angtane ogirip aaiserem jei enggam ga 
sege gubili, 'Uwa Sanbagiri ba Yesus 
Jeyam baftannunt, ane Jei angtane 
Yesus aa jei ne tikwebaatinennerem ga 
jes nesiktababili, Jei Yesus aa gemer 
nesiktenerem.' 

24 Ogiri aaiserem gwanan nalef Nejam 
Ne eyebayan, Aamei jeber-jeber As 
Im nesiktawel. Jega jem temawer 
Aamei Ai As Im sanbagirtaasini. Uwa, 
Ai Isa enggam Ai bala, angtane Ap As 
Ijes kitulbonorom, Ai Ajep gwenaram, 
angtane jeiserem jeime jeber se 

naawena, jega Ai As ga damtana 
enggame Aiba sanbagirem. 

25 Uwa Sanbagiri, Aamei seyafter 
Ijes eyebilirim ba waakenam. Angtane 
ogirmanaiserem jei Aamei Is jam ne 
towaswebayan, jengga Ai Aamei Is 
Ames towaswebana. Ane angtane As 
jei ne tikwebaatinennerem jei mes 
ge towaswebili enggame Aiba Ase 
Aameiyam baftannunt. 

29 hi Aamei Isa mesam gweretanant 
jemnibe, ane Ai Ajam tikweyan jei jam 
towas-towastababife Im temawer. Ai jes 
gemerserem gam Ajewer eyebilirim, Ai 
ga enggalf Ai eyebili jei angtane nafsi 
gam ne nesiktababif, Aamei Ai As Igemer 
nesiktenerem, ane enggalf Ai jem inip 
Agam nuninonf." 

18 1 Yesus sembayanga jame aa 

galap tabantanaram, Jei ga ai 
angtane Jei ajeya tikwebaatinennerem 
abar ga Fona Kidron jimwer ga aya 
awelsiwili. Tampata aasaje ga jep fala, 
saitun ti teten aa jep ge tenbilirim, 
ane Yesuso ai angtane Jei ajeya 
tikwebaatinennerem Jei abaner jep ga 
aya kawena tampata jeiserem jebe. 

“Yudas, Yesus aa jei geraram 
ginanggwaminibe, jei tampata jeiserem 
jei tousa, aam temawer Yesus ane ai 
angtane Jei ajeya tikwebaatinennerem ai 
Yesusfar abaka tampata jeiserem ajeba 
betwewefaram. 

3Jepga Yudas tampata jeiserem 
jewer ga aa sofwa. Jei ginanggwana 
ga aftabifeltye, ane angtane Jena 
Uwa Sanbagirmana aa jei ne 
gaaraibesnennerem jes mese. 

Angtane imam-imam sanbakaiserem ane 

angtane safna Farisimana, jei angtane 

Jena Uwa Sanbagirmana aa jei ne 

gaaraibesnennerem, mes ne baftabili 

enggalfe tampata jeiserem jewer gam 

ge sofwebif. Jei lampu, ane jem amanti, 

ane gina mese nombe ga jes ne erbili. 
4Yesus Jei mes towaswena seyafter 

aa jei etamwelaiserem Jemnibe, 

jewer ga Jei angtane jeiserem ga 

aa gwetmantababisini, ane ga aa 

tenebaabili, "Aamei inansa terelbene?" 
>Jei enggam ga aane tamawolbana, 
"Ai Yesus, angtane tamna 
Nasaretmanaiserem ga ajesa terelbene." 

Yesus ga aa gutena, "Aiba Jesam." 

Ane Yudas Yesus aa jei geraram 

ginanggwaminibe, jei angtane jeiserem 
ga jebaner ge fibili. 

Yesus Jei gam jame balbabilirim 
enggame, "Aiba Jesam.", angtane 
seyafter jei ga aa ge agabistena, ane 
onnap ga aa ge janbili. 

Yesus Jei gamjon ga aa tenebaabili, 
"Aamei inansa terelbene?" Ane jei ga 
aane tamawolbana, "Yesus, angtane 
tamna Nasaretmanaiserem." 

8Jepga Yesus jei ga aa balbabili 
enggame, "Aiba isa mesam balbabili 
Aiba Jesam. Wa, afa aamei bunarsusfer 
Amsa terelbeleye, gam jega angtane Ai 
aa jei ne tikwebaatinennerem jei jasa 
aftabunnu." 

3 (Yesus gam aa jewer nasounaram, 
taterisi Yesus fwater aa jes nasbilintim, 
namwer gase tabanswena. Jei fwater 
enggam aa jes nasbilintim, "O Uwa, 
angtane Abe As Ijes kitulbonorom 
enggalfe Ai waakenfer Ase jei ne 
gerebaasnenef, Ai daamfenna afa Ajam 
afaftaanuyon.") 

10 Simon Petrus jei nombeya ga jei 
gwirni, jei nombeya ga fotoltena, 
ane jei ga angtane awelna imam 
sanbagirsususerem jem jenap aa jei 

gweyibenerem, jei ga aa ge aafwebana 
jam tegilfe, jengga jemna imwana 
taasfolawer aaiserem ga jes targabaasini 
jamer te. Angtane jeiserem jemna bosna 
ga Malkus. 

11 Yesus Petrus ga aa bala, "Nombe 
imna gamjon jase gwetaante jelem 
golap! Aamke enggam im gunu ilem 
inibe, Ai tamtamtala aaiserem Ajam 
domolyan, Uwa Sanbagiri Abe aa jes 
menetulbaasinirim?" 

1? Jepga ginanggwa ane jem komandan, 
ane angtane Jena Uwa Sanbagirmana aa 
jei ne gaaraibesnennerem jes mese, jei 
ga Yesus ga aane tebana, ane naawem 
ga aane taferna. 

13 Yesus Jei nabala ga Hanasminip 
ne aftafala. Hanas jei imam 
sanbagirsususerem tahunu gwanan 
jepserem, ane jei Kayafasem ebona. 
Kayafas jeiba imam sanbagirsususerem 
tahunu jes jepserem jeme. 

14 Kayafas jei gwanan anggwabura 
Yahudimanaiserem esorola jebe jeyam 
nasipminint enggame, "Waakenfer ga 
enggam, angtane daamfennaiserem jei 
gam tere, angtane seyafter gemerserem 
jem temawer." 

15 Simon Petrus ane ai Yesus 
amnuwer ga ai ge onsobana. Ai imam 
sanbagirsususerem jebar ames ge 
mesmeswesini. Jega jem temawer 
Yesus aa galap ne katantenaram imam 
sanbagirsususerem jem ja sitabe, ai 
mese ai jon ga ai kautena. 

16 Jengga Petrus jei pagar mwa tarnap 
fina. Ai imam sanbagirsususerem jebar 
ajei ge meserem, ai jei gamjon ga ai 
warauwa pagar mwona jeiserem jebe. 
Ane ai ga yafonsiwiri mwona aa jei 
gerebaasnennerem gwanan ga ajebar ge 
nasowena. Jepga Petrusfaner ga ai ge 
kautena. 

17 Yafonsiwir jeiserem mwona aa jei 
gerebaasnennerem jei Petrus ga aa 
tenebana, "Wa, aamke Yesus ke aamei 
meseya tikwebaatinenewena?" Petrus ga 
enggam tamawola, "Wowo, aiyan." 

18 Jes jepserem, ona ga wisimim fala. 
Jega jem temawer angtane awelna 
jena jeiserem jebe aa jei ne gwebilirim, 
ane angtane jena jeiserem aa jei ne 
gaaraibesnennerem jes mese, jei ga 
mujan tokwana enggalf ga aane surna 
jei jep gam ge itswebif. Ane Petrus mese 

jei jebaner seyafter ge fibili jam ge 
itswebife. 

19 Ane jena jeiserem jem mwonabe, jep 
ga imam sanbagirsususerem jei ga Yesus 
ga tener-tenertana ai angtane Jei ajeya 
tikwebaatinennerem am temawer, ane 
Jei aa jes towas-towasulminennerem 
jem temawer mese. 

20 Jepga Yesus ga aa tamawola, "Ai 
taterisi jamer Agam nasbili angtane 
seyafter gemerserem jem tarnabe, 
taterisi Amna Ajam syawulsiyen. 

Ai taterisi jeber-jeber Agam nasbili 
jena angtane Yahudimana aa jep 

ge betwebuwefaram jebe, ane Jena 
Uwa Sanbagirmana jep mese angtane 
Yahudimana aa jep ge forobiwetyaram. 
Ai taterisi basyamer afa Ajam bilteyan. 

21 Jeje bafa aamei Ai ga As im tenebana? 
Waakenfer jese tenebaabi jei Ai ga Ase 
jei ne sarbasini. Bunarsusfer jei tousa 
taterisi Ai Ajes nasipminintim jebe." 

22 Yesus Jei game aa gutenaram, 
ginanggwa daamfenna Jem gwetmanap 
aaiserem, jei ga Yesus tafa felfeleme ga 
aa saftana, ane ga aa bala, "Jeje bafa 
Aam ga imam sanbagirsususerem gam 
ga Im tamawolbana?" 

23Yesus ga aa tamawola, "Ai taterisi 
afa syefer Ajam nasbiliye, gam jega 
taterisi syefer Ai Ajes nasbilirim, taterisi 
jeiserem aamei se bilte. Afa Ai taterisi 
bunarsusfer nasbiliye, gam jega aamei 
Ai As ibaf saftana?" 

24 Jepga Hanas angtane ga balbabili 
enggalfe, Yesus gam aftawefe imam 
sanbagirsususerem bosna Kayafas 
jemnibe. Yesus Jei aa gemer ne 
tafernaram, ga gemer ne aftananna. 

25 Simon Petrus jei jes jepserem 
gemer fina aa jep ge itswebilirim. Jepga 
angtane ga aane tenebana, "Aamke 
Angtane aaiserem ke aamei meseya 
tikwebaatinenewena?" Jengga Petrus jei 
jam baanbaanwena, ane ga aa gutena, 
"Wowo, aiyan." 

26 Angtane daamfenna angtane awelna 
jena imam sanbagirsususerem jebe aa 
jei ne gwebilirim, angtane Petrus imwana 
aa jemna gam targabaasinirim ga jem 
afelnaiserem, jei Petrus ga tenebana, "Ai 
ke im domsona Angtane jeiserem Jebar, 
tampata ti tetena jeiserem jebe?" 

27 Jepga Petrus gamjon ga aa 
baanbaanwebana, ane jes jepserem 
ayanga giriserem ga aa gutena. 

28 Gwinibenersus angtane sanbak- 
sanbakaiserem Yahudimana jei Yesus 
ga aane aftafalsa Kayafasem jenawer, 
jamere jena unggwandusa Gubernur 
Pilatusem jenabo. Angtane sanbaka 
Yahudimana jeiserem jei jener jam 
ge kabwiteyan jena Gubernurmana 
jeiserem jebe, aam temawer jei angtane 
Yahudimanyan, ane jei waakenfer gam 
naawef hukum agama jelemanaiserem 
jeter gam ne tikwebitif. Afa jei jena 
Gubernurmanaiserem jep jam gangge 
kabwitenaram, jei Paska tumilgala jam 
ne tumilyen. 

29 Jega jem temawer Pilatus ga aa 
totintye jemnibe, ane ga aa tenebaabili, 
"Angtane aaiserem Jei kabwakfer 
bas eyebili? Jeje bafa aamei Angtane 
aaiserem ga ima aftafaltya amnibe?" 

30 Jei jepga aa ge tamawolbili, "Wa, afa 
Jemna kapka fasaye, gam jega ai ga Jei 
imnibe ajama aftayalyan." 

31 Jepga Pilatus ga aa balbabili, "Iner 
sa teba, ga isa tamtamtana hukumu 
ilemana gemerserem." Jengga angtane 
Yahudimana jeiserem jei ga enggam 
ge tamawolbili, "Ai angtane ajama 

tamtamtayan enggame jamer jei gam 
tere." 

32 (Jeiserem mesam etamwena, jega 
taterisi Yesus Jei aa jes bilintim Jelem 
terem temawer, taterisi jeiserem gase 
tabanwena.) 

33 Pilatus gamjon jelem jenap ga aa 
kawetena, ane Yesus ga aa jenbene, ane 
jepga aa tenebana, "Aamke anggwabura 
Yahudimanaiserem ke jem Raja?" 

34Yesus ga aa tamawola, "Fomfoma 
taterisi jeiserem je ke ilem inipfener 
biltena, afa angtane nafsiserem aamei 
ke is jei ne towastana Am temawer?" 

35 Pilatus jei ga aa tamawola, "Ai gam 
ke angtane Yahudimana? Aamei Is jei ne 
geraram amnibe, angtane jeiserem jeiba 
anggwabura Ilemanam, ane angtane 
imam-imam sanbakaiserem jes mese. 
Aamei kapkaiserem afa Ibas eyebili?" 

36 Yesus ga aa gutena, "Tamna Ai 
Ajep gwenaram Sanbakfe, gam ke 
aaf ogiri aaiserem jebe. Afa Tamna 
Ai Ajep gwenaram Sanbakfe aaf ogiri 
aaiserem jewer, angtane Ai aa jei ne 
onsobanaram jei angtane sanbak- 
sanbaka Yahudimanaiserem ga jebar 
gangge erabana, jega Ai As jam ne 

geryan jemnibe. Jengga tamna Ai Ajep 
gwenaram Sanbakfe jei ogiri aaiserem 
jepyan." 

37 Ane Pilatus jei Yesus ga aa tenebana, 
"Wa gameye, Aam ke Raja?" Yesus 
jei ga aa tamawola, "Aamei game 
bunarsusfer im gutena Aiba Rajasam. Ai 
ogiri aaiserem jebe Ai jela, ane Ai ga Ai 
surnunt enggalfe ula igsusu daamfenna 
aaiserem: Ai taterisi bunarsusfer 
aaiserem Agam nasipminennef. Angtane 
taterisi bunarsusfer aaiserem aa jei ne 
taabilirim, jei ga Am sene sarbasini." 

38 Pilatus jei Yesus ga aa tenebana, 
"Taterisi bunarsusfer aaiserem 
jeje basa?" Jepga Pilatus jei jena 
unggwandusawer gamjon ga aa 
totintye, ane angtane sanbak-sanbaka 
Yahudimana ga balbabili, "Ai Angtane 
aaiserem Jemna kapka afa ajam 
domolbayan. 

39 Jengga osiri imna gamserem, Nunu 
Paska jam gam falaram, ai afa angtane 
jam agam balaram jam aftannufe, ai 
angtane bwiyip aa jei gam nwinirim ga 
jam agam aftannu. Fomfoma aamke bai, 
ai Angtane aaiserem Raja imna ai ip isa 
ajam aftamunnufe?" 

40 Angtane unggwanfer jeiserem jei ga 
uskambarsusfer ga aa ge tamawolbana, 
"Wowo, Jeiyan. Jengga Barabas is 
aftannu!" (Ga enggam, Barabas jei ga 
komkom anggwa.) 

1 9 1 Pilatus ginanggwana ga balbabili, 

"Aamei Yesus awer jasa aftafal, 
ga jewer isa safsaftatna." 

2 Ginanggwana jei Yesus ga enggam 
ne bisobana, jei newa utuboro gane 
egwaisobana topini gamserem, ane 
topini utuboro jeiserem ga aane 
gwelebatena Yesusem dukabe, Raja 
topini gemer gam gweltenaram jelem 
dukabe. Jeiserem taban, gamjon ga 
fene bwalna berbere Yesusfe ga aane 
doksobaaniwili, jes galserem raja aa 
galater gam kamwinirim. 

3Jepga ginanggwana jei ga aa ge 
forobuwetya Yesusminibe, ane jei 
enggam ga aane bisobana, "Se gwe 
abakfer Raja anggwabura Yahudimana!" 
Ane jepga jei Yesus ga aane safsaftana 
tafame. 

4 Pilatus jei gamjon ga aa totintye, 
ane angtane Yahudimana uskambar 
jes jepserem jei ga aa balbabili, 
"Gasa angga, ai Yesus ibe isa jam 

gaasarmistena, jega aamei gam isa 
towaswena enggame ai kapkaiserem 
Jemnibe afa ajam domolbayan." 

= Jepga Yesus ga aa totintye topini 
utuboro gam gweltena, ane fene bwalna 
berbere gam kamwini. Pilatus jei ga 
angtane uskambar jeiserem jei ga 
aa balbabili, "Angtane aaiserem gasa 
damta! Jei bunarsus baabeta fas angtane 
jem kabwaktababife." 

6 Angtane imam-imam sanbakaiserem, 
ane angtane Jena Uwa Sanbagirmana 
aa jei ne gaarabisnenewenaram, jei ga 
Yesus jame aa galap ne damtanaram, 
jewer jei uskambar ga aa ge tetenbuwena 
enggame, "Ti salibip sa daktanswe! Ti 
salibip sa daktanswe!" Jengga Pilatus jei 
ga aa balbabili, "Aamei iner sa gaarfe, 
ane tinip ga isa daktanswena. Ai Jemnibe 
kapkaiserem afa ajam domolbayan." 

7 Angtane sanbaka Yahudimana jei ga 
aa ge tamawolbili, "Jei ga Jelem temawer 
Jena ga enggam bala, 'Aiba Tane Uwa 
Sanbagirmanam.' Hukumu Nabi Musa aa 
jes tulistaabilim jep ga enggam baatultel, 
'Angtane aa jei gam gunurum, jei Tane 
Uwa Sanbagirmanam, jei jamer gane 

munbono.' Jega jem temawer Yesus Jei 
jamer sene munbono." 

8 Pilatus jei game aa sarbabilirim 
angtane game aa ge gubitenaram, jei 
uskambarsusfer ga erne. 

9 Ane jep ga Pilatus jem ga jelem jenap 
gamjon ga aa kautena, jei Yesus ga aa 
tenebana, "Aamei fwermana?" Jengga 
Yesus afa fas Jam tamawolbayan. 

10 Ane Pilatus jei Yesus gamjon ga 
aa tenebana, "Aamke bai abar jam 
nasowefe? Aamke Ijam towasweyan 
enggame, aafe baabeta amanem folbana 
ai as gunu Aamei Is ajam aftannufe, afa 
Is ajam daktanswef ti salibibe?" 

ll Yesus ga aa tamawola, "Wa afa 
Uwa Sanbagjiri Jei baabeta ibe is Jam 
gulbayanaye, aamei baabeta Amnibe fas. 
Jega jem temawer angtane Ai imnibe As 
jei geraram, jemna etam-etama kapka 
unggwandwasusu imniwer." 

12 Pilatus jei jame aa galap sararam, jei 
ga nele ga aa terelbene enggalfe Yesus 
jam aftannufe, jengga angtane sanbaka 
Yahudimana jei ga uskambar ga aa ge 
tetenbuwena, "Afa aamei Yesus jam is 
aftannurum, aamei Kaisarem afelenyan. 
Angtane enggam aa jei gam gunurum, 

'Aiba Rajasam.', Jei ga ginanggwa 
Kaisarmana!" 

13 Pilatus jei taterisi jeiserem jame 
aa galap sarbilirim, jei Yesus ga aa 
ge totintye jenawer, ane Pilatus ga aa 
nwintena tener-tener taman nwinibe. 
Taman nwini jeiserem jemna bosna ga 
"Ton Titik". (Ibrani olem ga enggam 
gane bili, "Gabata".) 

14 Jes galapserem gwere bolap ga 
amkom fom fyala, nunu Paskamana 
nalefe jam falyan. Pilatus jei ga angtane 
Yahudimana jeiserem ga aa balbabili, 
"Raja imnaiserem ga aare!" 

15 Ane jei ga uskambar ga aa ge 
tetenbuwena, "Sa munbo! Sa munbo! 
Sa daktansve ti salibibe!" Pilatus ga 
aa tenebaabili, "Aike raja imnaiserem 
ke jamer as daktanswena?" Angtane 
imam-imam sanbakaiserem ga aa ge 
tamawolbili, "Angtane aaiserem Jei 
am rajayan. Raja aman jengga Kaisar 
tefner!" 

16 /mwef ga, Pilatus jei Yesus jep 
ga aa gaarmini enggalfe jewer gane 
daktanswef ti salibibe jamer futu. Jes 
jepserem jei Yesus jewer ga aane 


YOHANES 19:17-20 888 


aftafala Pilatusminiwer, ane Jebar ga aa 
ge sofobili. 

17 Yesus ga aa totintye, ane Jei ti salibi 
jeiserem Jener ga sutunfolo, jamere 
tamna bosna "Taman Dwak Otam" 
jebo. (Ibranim olem otumu jeiserem ga 
enggam gane bala, "Golgota".) 

18 Yesus jepga aane daktanswena ti 
salibibe. Ane jei gamjon anggwa nawan 
gane doksonswena ti salibibe nafsiserem 
jebe, afelnaiserem jei gwejawer, 
afelnaiserem jei taasfolawer, Yesus ga 
nenennap. 

19 Pilatus jei angtane ga balbabili, 
"Aamei taterisi papanap ga 
enggam isa tulisulu, YESUS JEIBA 
ANGTANE NASARETMANAM, JEI 
RAJA ANGGWABURA YAHUDIMANAM. 
Ane aamei papana jeiserem ga isa 
baatulswena Yesusem ti salibibe." 

20 Angtane Yahudimana anesus 
tulisana jeiserem jame aane 
gaarabistaaniwenaram, aam temawer 
tamna Yesus aa jep ne salibtenerem 
kotana jewer bijauyan. Tulisana jeiserem 
ga Ibrani olem ne tulisulu, ane Latin 
olem, ane Yunani olem mese. 

21 Angtane imam-imam sanbakaiserem 
jei taterisi Pilatusmana ga aane 
targabana enggame, "Wowo gamyan, 
gam ijam tulisulyon, 'Jeiba Raja 
anggwabura Yahudimanam.' Jengga 
enggam is tulisulu, 'Angtane aaiserem Jei 
Jener aa gam gutenaram enggame, Aiba 
Rajasam anggwabura Yahudimanam."" 

22 Jengga Pilatus ga aa tamawola, 

"Ai ajes tulisulurum, jeiserem jam 
wirulsiyen, je jeter se batona." 

23 Ginanggwana jeiserem jei Yesus jame 
aane tabantanaram jam salibtelebe, jei 
fene Yesusmana ga aane kitulbotena. 
Jei fene jeiserem ga aane syentabaabili 
ga nawer-naura, ginanggwana Jjeiserem 
daamfen-daamfennem ga aane 
kitultowena. Jengga jubana Jemna 
gemer nulna. Jubana jeiserem jewer 
tertelaiserem jei fas, seyafter matakala 
bwalesamer. 

24 Ginanggwana jeiserem jei jener 
ga aa ge gubili, "Jubana aaiserem 
nejama targamisneneyen. Au, nei 
gwanan olgulup nesa gwena tuna 
bastantouyaserem jeme, jega nei ga 
nesa towaswena fene Yesusmana ga 
nane se taamini." Seyafter jeiserem 

aa jewer etamwenaram, jega Taterisi 
Uwa Sanbagirmanaiserem jep aa 

jes tulisulum, taterisi jeiserem gase 
tabanswena. Taterisi Uwa Sanbagirmana 
jep ga enggam baatultel: "Jei fene 
Amna Asene syentabaibene, ane jei tuna 
bastantouyaserem sene taptasnenne 
enggalfe, angtane aasaje jubana 
Alemana gam taamife." Ane jeiserem ba 
bunaram ginanggwana ga jes ne eyebili. 

25 Ti salibi Yesusmanaiserem wini 
nawer-naura ga jep ge fibili: Yesusem 
ene, ane jem eneiserem ga jem osona, 
ane Maria Klopasem wina, ane Maria 
Magdalena. 

26 Yesus Jei Jelem eneiserem aa 
domola, ane Jeime ams damtana, aiba 
angtane Yesus aJei tikwebaatinirim 
Yesus ajes nesiktenerem, aiba jesam. 
Yesus ai ga as jep domsona, ga ajep ge 
fina. Yesus ene ga aa bili, "Iye, angtane 
aaiserem jei ga aamei is jese eganulsini, 
jeiba tane ilemana galserem." 

27 Jepga Yesus ga as bala, "Wini 
aaiserem jei ga gemer is eganulsini, iye 
ilemansusu galserem." Jes jepserem, ai 
ga iye Yesusmana ga ai taabili, ane ga ai 
afolfala alem jenap nwinfe. 

28 Yesus Jei mes towaswena enggame, 
"Namwer aas jepserem awelna Amna 
seyafter ga maa, As mes tabanswebana." 
Ane jega Taterisi Uwa Sanbagirmana jep 
aa gam tulisulum gase tabanwena, Jei 
ga aa gutena, "Ai Ase fobotoi folbana." 

29 Jep ga mangko daamfemna ga jep 
fala fo angguruboro, fo angguru jamer 
tenbisini, ane fo angguru jeiserem ga 
garsama. Jei fenbiti fo anggurup ga aane 
osoltena, ane ga aane tyantena ti hisop 
jem fwestamabe, ane Yesusem mifip ga 
aane gwirinbaiswena. 

30Yesus ga fo angguru jeiserem ga 
aa soromola, ane ga aa gutena, "Ga 
maa, taban!" Jepga duka Jemna ga 
nortantena, ane mafnana Jemna ga aa 
gula. 

31 Nunu Yesus aa jem ne salibtenerem, 
nunu jeiserem ga Jumat. Angtane 
sanbaka Yahudimana jeiserem jei bai 
angtane futunu ti salibip aaiserem jei 
jeber ge taabunufe nunu Sabateme. 
Nunu jem gwirmer ga nunu Sabat 
igsususerem, jeba nunu Paska jem 
falaiserem. Jega jem temawer, angtane 
sanbaka Yahudimana jei Pilatus 
ga aane bala enggame, angtane ti 

salibibe jeiserem jemna tufa jam gane 
taarbaipmisini enggalfe jei tatarfer gam 
ge terbife. Ane jei enggalf bala jem 
futunu gam tatanbiswef ti salibiwer. 

32 Jepga ginanggwa jei ga aa ge gubili, 
ane angtane naura Yesusfaner aa jes 
ne salibtababilirim, jemna tufa ga aane 
taarbaipmisini. 

33 Jengga jei Yesusminibe jame aa 
galap ge forobilirim, jei Yesus ga aane 
damtana enggame Jei mesam tere, ane 
tufa Jemna ga jam ne tortebaasiyen. 

34 Jengga ginanggwana daamfenna 
jei Yesus usuyup ga aa fosolbaswena 
tumbakeme, ane aawisi yo fona tatarmer 
ga aa ge suwebaatitye Yesusminiwer. 

35 Taterisi ai Yohanes ai aner ajes 
domolaram, ai ga ajes tulistaabili. Ane 
taterisi aaiserem ai ajes tulistaabilirim 
jeba bunaram. Ai tousa ai ajes 
tulistaabilirim jeba bunaram, ane ai ga 
jes tulistaabili jega igme Yesuster gam 
isa tebana. 

36 Jeiserem aa jewer etamwenaram, 
jega Taterisi Uwa Sanbagirmanaiserem 
jebe aa gam tulisulurum gase 
tabanswena. Jep ga enggam baatultel: 

"Aalna Jemna daamfenna afa jam ne 
tortebaasiyen." 

37 Ane gamjon Taterisi Uwa 
Sanbagirmana jep ga enggam 
tulisul: "Jei ga sene damtana Jei aa gam 
ne fosolbanantam." 

38 Jeiserem taban, Yusuf jei tamna 
Arimateya teu, jei Pilatusminip ga sofwa, 
ane Pilatus ga bala, "Uwa, Yesusem 
futunuserem ap se gerba." (Yusuf jei 
angtane Yesus aa jei tikwebaatinirim, 
jengga jei basyamer tikwetinenne, 
aam temawer jei angtane sanbaka 
Yahudimanaiserem ga jes erebaabili.) 
Pilatus ga aa bala sya, ane Yusuf ga 
aa gwina, ane Yesusem futunuserem ti 
salibiwer ga aa tinswena. 

39 Ane Nikodemus gwanan gwinem 
aa jei forsyanantam Yesusminibe, jei 
Yusufar seyafter ge sofwa. Nikodemus 
jei apgal jigala aa jes gwirnirim jemna 
ninsini waakensusu, jemna bosna ga 
muru yo gaharu, ane jemna darna ga 
tiga pulu kilo. 

40 Angtane nauna jeiserem jei Yesusem 
futunu ga aa ge girni, ane jei osiri 
angtane Yahudimana gamserem 
angtane aa gane tatarbaabunuwenaram, 

jei Yesusem futunu gam ga aa ge 
gwebana, sof sinsinibe muru yo gaharu 
ninsini jemna waakensusu jei aa ge 
bununtenaram, ane Yesusem futunu 
jebaner ga aa ge tafresini. 

41Tampata Yesus aa jep ne 
salibtenerem, jep ga tampata ti 
tetena jep ge tenbili. Ane tampata 
jeiserem jep ga tonmwa bitis ibirmi aasa 
ga jep fala. Jes jepserem angtane futunu 
jep afa jam ne gaataanteyan. 

42 Tonmwa bitisi jeiserem gwetmana, 
ane nunu Sabat babitsim gase 
towaiwena. Jega jem temawer 
jei Yesusem futunu jep ga aa ge 
gaarantena. 

20 1 Nunu Minggu jem gwinibener, 

ona gwini ga gemer, Maria 

Magdalena jei Yesusem tonmwa 
bitis tarnap ga aa sofsa. Jei tuna 
unggwandusa pintuf aaiserem tonmwa 
bitisi aa jem ne motolsinirim enggam 
damtasa, mes ne irfitaanwili tonmwa 
bitisiwer. 

2 Ane jepga Maria ga aa nunggiri, 
Simon Petruso ane ai Yohanes gas 
terelmisi. Aiba angtane afwer Yesus 
aJei tikwebaatinirim Yesus aa jes 

nesiktaunaram. Ane jei ga as gitmisi, 
"Tuhan Jei tonmwa bitisiwer mes ne 
gaasaarstena, ane ai ajam towasweyan 
Jei ga fof ne gerna." 

3Jepga Petrus ane ai, ai ga tonmwa 
bitis tarnap ga ai ge sofwa. 

4 Ai jamer ge nunggiri, jengga ai 
tatarmer ai nunggiri Petrusminiwer, ane 
nabala gwanan ai forna tonmwa bitis 
tarnabe. 

> Ai tonmwa bitisip ga ai naarwetena, 
ane ai ga sufa sinsini tefner ai damtana, 
sufa jeiserem ga jenefener faliton, 
jengga ai ajam kauteyan. 

6 Ane Simon Petrus jei ga am amnup 
forna tonmwa bitisi jeiserem jebe, ane 
jei ga jamer kautena tonmwa bitisibe. 
Jei ga sufa sinsini tefner damtana, sufa 
jeiserem jep ga jenefener faliton. 

7Jengga sufa Yesusmana duka aa 
jem ne fwirebanantam, sufa jeiserem 
egwaitaasili ga jenefener faliton, sufa 
nafsi jem tarnap afa fas jam falyan. 

8 Ai safe nabala ai forna tonmwa bitisi 
jeiserem jebe, jengga ai amnup ai 
kautena. Ai ga anggasnenne, jepga 
taabili enggame ba bunaram Yesus mes 
irwena terewer. 

9 (Jes galapserem, bunarsus ai 
gemerje ajam ge saryan Taterisi Uwa 
Sanbagirmana jebe aa jes tulisulurum 
enggame, Jei gamjon se irwa terewer.) 

10 Jepga ai Yesus aa jei ge 
tikwebaatinennerem, gamjon ga ai 
ge warauwa alem jenabe. 

11 Maria Magdalena jei tonmwa bitis 
tarnap fina, ane jei ga aa syena. Jame 
aa galap syenaram, jei tonmwa bitisip 
ga aa naarwetena enggalfe, mwona gam 
domolf. 

12 Jepga jei malaikata naura fen 
sinsinibere ga domsotena. Malaikata 
naura jeiserem jei Yesusem futunu aa 
jep ne gaarantenaram ga jep ge nuniton, 
afelna duka jewerserem ga jewer nwini, 
ane afelna tufa jewerserem ga jewer 
nwini. 

13 Malaikata jeiserem jei ga Maria ga aa 
ge taanaabili, "Iye, aamei ibaf syena?" 
Jepga Maria ga aa tamawolmini, "Tuhan 
amna mes ne gaasaarstena tonmwa 
bitisiwer, ane ai teisyena jei ga fof ne 
gerna." 

14 Maria jei game aa gutenaram, jei 
jelem duruwer ga aa irfwena, jepga 
Angtane aasaje ga damtana Jei jep fina. 

Angtane jeiserem Jei Yesus, jengga 
Maria jam towasweyan enggame Jeiba 
Yesusam. 

I5 Yesus Maria ga aa taanaabili, "Iye, 
aamei ibas syebili? Ane aamei inans 
terelbene?" Maria jei enggam gunu jelem 
inibe angtane aaiserem jeiba tampata 
aaiserem aa jei gaarabisnennerem, ane 
Maria jei ga aa bala, "Uwa, wa afa aamei 
geserstelaye aawer, gwanan asim bil Jei 
ifof gerna, jega ai jep gam as gaarfeya." 

16 Jepga Yesus bosna jelemanaiserem 
jewer ga aa jenbili, "Maria." Maria jei 
Yesusminiwer ga aa irfwena, ane Ibrani 
olem ga aa gutena, "Rabuni!" (Nem olem 
je Guru.) 

17 Jepga Yesus Maria ga aa bili, 
"Aamei Ase ijam tebasneneyen, aam 
temawer Ai Uwaminibe gemerje 
Afas warauwa. Jengga aamei gase 
sofwe angtane Alemana Ai aa jei ne 
tikwebaatinennerem jemnip, ane jep ga 
is nasipmini enggame, namwer ga Ai 
Ajam warauwa Alem Uwaminip, ane Uwa 
imnaiserem Jemnip. Ai Ajam warauwa 
Alem Uwa Sanbagirminip, ane Uwa 
Sanbagiri imnaiserem Jemnip." 

18 Jepga Maria Magdalena ga aa 
sofwa, ane ai angtane Yesus Jei 
ajeya tikwebaatinennerem enggam 
ga as towastababili, jei Tuhan ga 
mes damtana. Ane taterisi Yesus aa 
jes nasbilirim enggalfe angtane Jei 
ajeya tikwebaatinennerem abe as gam 
nasipmif, seyafter jeiserem Maria ga as 
nasbaipmini abe. 

19 Nunu Minggunu jes jeterserem, ona 
jame aa galap gigitswenaram, ai angtane 
Yesus Jei ajeya tikwebaatinennerem 
ai jenap ga aya betwena, ane pintunu 
seyafter ga aane matabaabisnenne. 
Pintunu jeiserem ga aam temawer ne 
matabaabisnenne, ai angtane sanbaka 
anggwabura Yahudimanaiserem ga ajesa 
erebaabili. Yesus jepga aa fortya, ane 
am nenennabe ga aa fyatetya, ane ga as 
balbabili, "Waakensusu ise etamwemini 
ibe!" 

20 Yesus Jei game as balbabilirim, 

Jei tafna yo usuyu Jemna ga as ge 
saamini. Jes jepserem ai Tuhan jame 
agalaba damtanaram, ini amna ga ase 
saaser-saasersusfer ge folbamini. 

21 Ane jepga Yesus Jei gamjon ga as 
balbabili, "Waakensusu ise etamwemini 

ibe! Uwa Sanbagiri Ai As gemer 
baftatnantam, Aime aamei isa gemer As 
baftabili." 

22 Ane jepga Yesus mafnana Jelemana 
ga as forolmini abe, ane ga as balbabili, 
"Mafnana Uwa Sanbagirmanaiserem 
gasa taayibe. 

23 Afa aamei etam-etama kapka 
angtanemana jam igama borolminirim, 
Uwa Sanbagiri Jeime etam-etama kapka 
jemnaiserem ga gam wirtabaipmini. 

Afa aamei etam-etama angtanemana 
ijama borolmiyeneye, Uwa Sanbagjiri 
etam-etama kapka jemnaiserem ga jam 
wirtabaipmiyen." 

24Tomas aa jes ne jenbewenaram 
"Nawer Bateneme", jei angtane 
daamfenna ai angtane dua belas Yesus 
Jei ajeya tikwebaatinennerem, jei jep fas 
Yesus Jena aa galap ge sanaram amnibe. 

25 Jepga ai angtane Yesus Jei ajeya 
tikwebaatinennerem afweraiserem, ai 
Tomas ga aya bala, "Ai Tuhan amesa 
damtana!" Jengga Tomas jei ga enggam 
tamawolbaabili, "Afa ai paku bwenta 
Jem tafnap ajam domsobayanaye, afa 
tafabola amna jem paku bwentabe 
ajam ensobayan, afa ai tafna amna 

Jem tumbak bwenta usuyube ajam 
kasoniwiyeneye, ai taterisi imnaiserem 
nalefe ajam taabiyen." 

29 Minggunu gamjon jeiserem, 
ai angtane Yesus Jei ajeya 
tikwebaatinennerem ai jena gwanan 
jeiserem gamjon ga jeber aya betwena, 
ane Tomas mese. Pintunu seyafter ga 
jam matabaabisnenele, jengga Yesus 
Jei am nenennabe ga aa fyatetya, ane 
Jena ga aa ge sana amnibe, ane ga as 
balbabili, "Waakensusu ise etamwemini 
ibe!" 

27 Jepga Yesus Tomas ga aa bala, 
"Tafna Amna ga Asim domsoba. Ane 
tafabola imna aaf gase gaarante. Tafna 
imna se bisouye, ane Am usuyube ga 
is kasoniwitye. Aamei isar-isaryamer 
is gwena, jengga taterisi Am temawer 
aaiserem, taterisi jeiserem ga jamer is 
taabili." 

28 Jepga Tomas Yesus ga aa bala, 
"Aameiba am Tuhansam, ane Aameiba 
Uwa Sanbagiri amnam." 

29 Ane Yesus ga aa bala, "Aamei As 
imes damtana, jega jem temawer aamei 
Ai ga Asim tebana. Ini angtanemana 
waakenfer aa jemanem ge folbaminirim, 

jei Ai Ajei ne tebanaram, jei safe Ai As 
jam ne damtayan." 

39Bwembwema afwer safe anesus 
Yesus aa jes eyebaabuwenaram ai 
angtane Jei ajeya tikwebaatinennerem 
am tarnabe, jengga bwembwema 
unggwanfer jeiserem bukunu aaiserem 
jebe ajam tulistaabiyen. 

31 Jengga aaiserem ai ames tulistaabili, 
jega aamei gam isa taabili enggame 
Yesus Jeiba Angtane Uwa Sanbagjiri 
bunarsus aa Jes balam Jam baftanaf 
enggalfe angtane gam waakentababisif. 
Jeiba Tane Uwa Sanbagirmanam. Ane 
aamei Jei ijewera tebanaram, aamei 
waakenfer gwela ga jem temawer isa 
domola bosna Jemnaiserem jeme. 

2 1 1 Jes jepserem taban, Yesus 
gamjon Fobogana Tiberyas je, 
Jei Jena jep ga aa ge sana amnibe, ai 
angtane Jei ajeya tikwebaatinennerem. 
Jeiserem ga enggam etamwena: 

2 Ai angtane Yesus Jei ajeya 
tikwebaatinennerem ga aya betwena, 
angtane aaiserem ga aa ge betwebili: 
Simon Petrus, Tomas enggam 
aa jes ne jenbewenaram "Nawer 
Bateneme", Natanyel jei tamna Kana 

ona Galileyaminiwer jela, ai ane aya 
amna tane Sebedeusmana, ane angtane 
naura nensaiserem Yesus aa jei ge 
tikwebaatinennerem jes mese. 

3 Jepga Simon Petrus ga as balbabili, 
"Ai ajam sofwa jigalf." Jei ga aya bala, 
"Ai is agma onsoba." Ane ai seyafter ga 
aya sofwa jamer atdusabo aya juswena. 
Jengga gwini jeiserem jamer onanaf, ai 
jigala afa ajama fatabiyen somanabe. 

“Ona safe aa gemer nafwenaram, 
Yesus ga dwisip fina, jengga ai angtane 
Jei ajeya tikwebaatinennerem ai ajama 
towasweyan enggame Jeiba Yesusam. 

3Jepga Yesus Jei enggam ga as 
jenbebuwili, "Am afelen mesna, jigala 
afa ke imsa damtabili?" Ai ga aya 
tamawolbana, "Fas, ai jigala afa ajama 
damtabiyen." 

SYesus Jei ga as balbabili, "Somana 
taasfolawer isa firulnu atdusa 
jewerserem, jes jewerserem aamei 
jigala ga isa damtabili." Jepga ai somana 
jeiserem jewer ga aya tobolsini, jengga 
ai somana jeiserem masef ga aya 
unggwasbili gamjon ajama dekoltefe, 
aam temawer jigala jame anesus ga aa 
ge tarbitinirim somanabe. 

7 Jepga ai angtane Yesus aa jes 
nesiktenerem, ai Petrus ga ai bala, 
"Jeiserem Jeiba Tuhansam!" Jepga 
Simon Petrus jei jame as galap 
sarbanaram enggame Jeiba Tuhansam, 
jei ga bajunu ga aa kamwini, bajunu 
gwanan aa jes soksosinirim, ane jener 
ga janton fonabe. 

8Ane ai angtane Jei ajeya 
tikwebaatinennerem afwer ga amnuwer 
aya onsobatna atdusame, somana 
jigalabaner jem atdusa jebar samem- 
samem ga aya dekola jamer dwisibo. 
Ai dwisiwer ajama bijausweyan, jemna 
bijauwer enggammer afa 100 meter. 

9 Ai dwisip jame agalaba batonaram, 
ai tokwana uma ga aya domsona, ane 
jigala ga jem sagap ge falbuntena, ane 
roti mese. 

l0Yesus Jei ga as balbabili, "Jigala 
aamei namwer ijesa towanbilirim, afwer 
imsa erbiyel aafe." 

11 Simon Petrus atdusabe ga aa tauna, 
ane jepga somana ga aane dekolwili 
jamer tufabo. Somana jeiserem jigala 
unggwan-gwanserem jeme jamer 
erge-ergesus, ane jigala jeiserem 
unggwanfer ga enggammer 153. Ane 

jigala unggwanfer safe gam, somana 
jeiserem jei jam bitfarweyan. 

12 Yesus jepga as balbabili, "Au, nei 
ganma twen!" Ai angtane Jei ajeya 
tikwebaatinennerem ai seyafter ajama 
erebene Jam tenebafe enggame, "Aam 
jei nansa?"”, aam temawer ai amsa 
towaswena enggame Jeiba Tuhansam. 

13 Jepga Yesus ga aa gwina, Jei rotini 
ga aa kitultena, ane ap ga as kitulmini. 
Ane jigal mese jegme gemer eyebili. 

14 Ane aaiserem ga nawer- 
ningnabaraiserem Yesus Jei ai 
angtane Jei ajeya tikwebaatinennerem 
amnibe Jena Jam saafe, Jei terewer safe 
aa gemer irwenantam. 

15 Jes jepserem ai jame aa ge 
tabanswebilirim ajama dwenabe, 
Yesus Simon Petrus ga aa tenebana, 
"Simon tane Yonammana, aamei Ai 
ke Ase bunarsusfer im nesiktene, 
angtane aaiserem jemniwer jei As 
gane nesiktenerem?" Petrus jei ga aa 
tamawolbana, "Bunar Tuhan, Aamei 
Imes towaswena ai Ims nesiktene." 
Yesus Jei Petrus ga aa bala, "Domba 
tane Amnaiserem ga waakenfer is 
gerebaabisnenne." 

16 Yesus Jei Petrus gamjon ga aa 
tenebana, "Simon tane Yonammana, 
aamei Ai ke Ase bunarsusfer As 
im nesiktene?" Petrus jei ga aa 
tamawolbana, "Bunar Tuhan, Aamei 
Imes towaswena ai Ims nesiktene." 
Yesus Jei Petrus ga aa bala, "Dombana 
Amna ga waakenfer is gerebaabisnenne." 

17 Yesus Jei Petrus nawer-ningnabarfer 
ga aa tenebana, "Simon tane 
Yonammana, aamei Ai ke Ase im 
nesiktene?" Petrus jep ga ini ga aa 
jenbana, aam temawer Yesus Jei Jam 
tenebalabe jamer nawer-ningnabarfer, 
"Aamei Ai ke Ase im nesiktene?" Petrus 
gamjon ga aa tamawolbana, "Tuhan, 
Aamei seyafter gemerserem Imes 
towaswebabili. Aamei Imes towaswena 
ai Ims nesiktene." Jepga Yesus Jei 
Petrus ga aa bala, "Dombana Amna ga 
waakenfer is gerebaabisnenne. 

18 Ai aamei isa bunarsusfer bala, aamei 
tanismer gwanan igalap gwenantam, 
aamei bana iner igam gwelawili, ane 
aamei ga igam sofwa ina jewer igam 
gunurum jam sofwefe. Jengga aamei 
jam ijep bakswenaram, aamei tafna 
ilemana ga jam is tetefa, ane angtane 

nafsi jei tafna imna ga isene faarebafa, 
ane aamei ga isene aftafala tampata 
aamei baife ijes gwebilirim jewer jam 
gwife." 

19 (Yesus taterisi jeiserem gam aa jewer 
nasbilirim, taterisi jeiserem Yesus Petrus 
ga jem ge saasini jei fomfom se tere. 
Jei se tere angtane sene munbono. Ane 
tere jeiserem jeme, jei ga bosna Uwa 
Sanbagirmana jem gase gulbatena.) 
Jeiserem jamer taban, Yesus Jei Petrus 
ga aa bala, "Au, Amse tikwebaati!" 

20Jepga Petrus jame aa galap 
irfwenaram jelem duruwer, jei jep ga ai 
Yohanes ga as damtana. Aiba angtane 
Yesus aJei tikwebaatinirim nafsiserem 
Yesus aa jes nesiktenerem. (Ai Yesusem 
gwetmanap ai nwinint gwanan agalaba 
twenantam, ane ai Yesus enggam ajJei 
tenebasantam, "Tuhan, Aamei Is nane 
se gera ginanggwaminibe?”") 

21 Petrus ai jame aa galap damtanaram, 
jei Yesus ga aa tenebana am temawer. 
Jei enggam tenebana, "Tuhan, jemnibe 
bai se etamwena?" 

22 Yesus ga aa tamawolbana, "Afa Ai 
enggam jam As gunurum, Yohanes 
gemer se gwena Jjamere Ai gamjon As 

fortya, aamei taterisi jeiserem jebe 
ijam taawiyen. Jengga aamei Amse 
tikwebaati." 

23 Jega jem temawer taterisi 
jeiserem angtane Yesus aa jei ne 
tikwebaatinennerem jei jener ga aane 
nasbinenne enggame, "Yohanes jei jam 
teryen." Jengga Yesus Jei enggam Jam 
guyon ai as tere, afa ajam teryen. Jengga 
Jei jafner gunu, "Afa Ai enggam jam 
As gunurum Yohanes gemer se gwena 
jamere Ai gamjon As fortya, aamei 
taterisi aaiserem jebe ijam taawiyen." 

24 hi Yohanes, aiba ai amsam gunu 
taterisi aaiserem jeba bunaram, ane ai 
taterisi aaiserem ga ai tulistaabili. Ai 
ga aya towaswena enggame, Jei aa jes 
bilirim jeba bunaram. 

25 Yesus aa jes eyebaabilirim nafis- 
nafsiserem jei ane-anesus. Afa 
seyafter jeiserem angtane daamfen- 
daamfenneme jam gane tulistababilirim, 
ai enggam ai gunu, bukunu jeiserem ogiri 
aaiserem jep jam ne egantababisiyen, 
aam temawer bukunu jeiserem 
unggwanfersus. 


RASUL 


1 Teofilus am afelna, bukunu 
amnaiserem gwanan Jeiserem, ai 
ames tulistaabilint seyafter gemerserem 
Yesus aa jes eyebilintim jem temawer. 
Ane ai ames tulistaabilint Yesus aa jes 
towas-towastababilintim, nunu Yesus aa 

jem tawawulsuntum Jei awelnap jem 
gwefe, 

2jamere nunu Jei aa jem tawenantam 
taman waaken-giribe. Yesus nalefe 
Jam taweyan taman waaken-giribe, 
Jei angtane aa jes destabaabilirim 
Rasulf gwefe ga balbabili Mafnana Uwa 
Sanbagirmanaiserem jem baabeteme. 
Jei Rasul-rasulfe ga aas towasulmini, jei 
aa jes ne eyebiliserem. 

3Yesus Jame aa tererem, Jei Jena 
gamjon ga gweretana nunu abakfer 
ga empat pulu, jamere angtane 
jeiserem jei aa jes destabaabilirim jei 
aa ge towaswebili enggame, bunar- 
bunarsusfer Yesusba jamam gwena. 
Jei Yesus ga aane damtana, ane Jei 
jebar ga aa ge nasbawena nunu Uwa 

Sanbagirmana jem temawer, nunu 
Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe. 

4Nunu daamfenna jei seyafter aa galap 
ne dwenaram Jebar, Yesus enggam 
ga balbabili, "Kota Yerusalem ijama 
mirsoyan, gwanan ga jeber isa fina, 
Mafnana Uwa Sanbagirmanaiserem Jes 
isa fibili. Mafnana jeiserem Uwa Amna 
ibe is mesam bilipminint ibe is Jam 
golmife, ane Ai mese Ai ibe is Amesam 
nasipminint Jem temawer. 

“Yohanes jei aamei is fom 
baptistababili, jengga abakferyan 
Ai aamei ga isAs baptistababifi Mafnana 
Uwa Sanbagirmanaiserem jeme." 

6 Gamjon jes jepserem, angtane Yesus 
aa jes destabaabilirim jei Yesusfar ga 
aa ge betwebili. Jei Yesus ga aane 
tenebana, "Tuhan, Aamke namwer 
negeri Israelem Sanbakfe ke Aamei 
Is nwini, angtane gwanan aa gemer 
naawelam sanbakfe?" 

7 Yesus ga tamawolbaabili, "Aamei 
ijama towaswemiyen tanggala yo nunu 
jeiserem. Uwa Alemana Jener se destabili 
jeiserem gas etamwena. 

8 Jengga aamei baabeta isa domolfa, 
Mafnana Uwa Sanbagirmana aa jep 
iretyaram imnibe. Ane aamei angtane 
nafsiserem ga isa towas-towastababili 
Am temawer kota Yerusalemminibe, ane 
ona Yudeyaminibe seyafter gemerserem, 
ane ona Samaryaminip, ane jamer ogiri 
fwesabo." 

Yesus jeiserem jama tabanulurum jam 
nasbilibe, Jei ga tawena taman waaken- 
giribe Jei jemer ne gerebaiswena, 
ane gara ga matana Jei, aa jep ne 
gerebaiswenaram. 

10 Gemer aa galap ge gerebaiswenaram 
winsiwer Yesus aa jewer tawenaram, 
aafer-aafer angtane naura ga aa ge 
fyatetya fene sinsinsusu jebaner jem 
tarnabe. 

11 Ane ga ge balbabili, "Aamei angtane 
ona Galileyamana, jeje bafa aamei 
jeber ga ima fina, ga ima gaaraiswena 
winsibe? Jeiserem Jeiba Yesusam aa 
Jei tawenaram taman waaken-giribe. 
Jei aamei is Jam mirtebitefala, ane Jei 
gamjon se waraunu, aamei igemera 
gerebaiswenaram, jes gamserem ga 
gemer se iretya." 

12 Jewer ga Rasul-rasulu jeiserem 
jei taarentumu bosna Saitun ga aane 
mirtene, gamjon ga kota Yerusalemwer 
ga aa ge waraubili. Taarentumu jeiserem 
jemna bijauwer kilometer daamfenna 
Yerusalemwer. 

13 Jame aa galap ge forobilirim kotanabe 
jena nomkef jei jep ge nwinbeleiserem, 
jei ga aa ge tabwili mwona tagarap 
aaiserem jebe. Rasulu jeiserem ga 
aas: Petrus ane Yohanes, Yakobus 
ane Anderyas, Filipus ane Tomas, 
Bartolomeus ane Matius, Yakobus tane 
Alfeusmana, Simon angtane Patriot, ane 
Yakobus nafsiserem tane jemna Yudas. 

14 Jei jeber-jeber seyafter 
daamfennaber gangge betwebili, 
ane ini daamfennaber sembayanga 
ga gane gwebawena. Jei wi mese 
jebaner gam betwebili sembayanga jam 
gwebafe. Maria ene Yesusmana, ane 
Yesusem oson mesna jei mese jebaner 
gangge betwebili. 

15 Nunu daamfenna jeme, angtane 
Yesus aa jei ne tebanaram ga aa ge 
betwebili sembayanga jam gwebafe. 
Angtane jeiserem unggwanfer ga engbar 
ga enggammer 120. Ane Petrus ga 

irwena jam nasowefe, jei enggam ga 
balbabili, 

16" Am afelen mesna, Mafnana Uwa 
Sanbagirmana Jei Raja Daudfe ini 
Jeyam gerbal enggalfe tateris Yudasem 
temawer jam tulistababife Taterisi 
Uwa Sanbagirmanaiserem jebe. Jei 
fwater aa jes tulistaabilim Yudas aa jes 
eyebiliserem jem temawer, jeiserem 
se tabanwena. Ga enggam, Yudas jei 
angtane kakalaiserem jei mes balbabilint 
Yesus jam ne tebarfe. 

17 Yesus Jei Yudas mesam balant, jei 
mese awelna nemnaiserem jes gwebife, 
ane Yudas jeiserem ba nem afelnam." 

18 (Yudas jei kapkaiserem aa jewer 
eyebilintim, jei doini ga jem temawer 
tebanant. Doini jeiserem ona ga jem 
armantanant, ane jep ga jan, witifini ga 
aane bitnebaatinint unu gane subatyant, 
ane ga terent. 

19 Angtane seyafter kota Yerusalem 
je gemerserem, jei taterisi jeiserem 
mesam ne towaswebilint. Ona jeiserem 
ga enggam ne balwena jelem oleme, 
Akeldama, igi jemna ga enggam "Ona 
Aawisibere".) 

20 Petrus gamjon ga balbabili, "Buku 
Mazmurube jep mesam baatultel 
enggame: 'Taman nwini jemna gwanan 
saf se taman feneswena, angtane jep 
gwanan jam nwinyen.' Ane gamjon 
jegme enggam mesam baatultel: 
'Safnant, angtane nafsiserem jem 
dwenabe jei se nwini.' 

21 Jega jem temawer am afelen mesna, 
namwer aas jepserem nei angtane nafsi 
afa jam nesa destabana, angtane nei 
nejebara wofowenaram Yesus nebar 
galapserem, 

22 nunu Yohanes aa galap 
towaiwuluntum angtane jam 
baptistababife, jamere nei Yesus neya 
damtanant Jei aa galap tawenantam 
taman waaken-giribe. Angtane nei jesa 
destabanaram, jeme angtane nafsi 
gase towas-towastababili Yesusem 
temawer nei gamserem. Jei enggam 
gase towas-towastababili, 'Yesus Jei 
mesam irwena aa jewer terentem."" 

23 Jepga angtane jep aa jei ge 
betwebilirim, jei angtane naura ga aane 
gitmini, Yusuf afwer bosewer Barsabas 
(ane afwer bosewer ga Yustus), ane 
afelna ga Matias. 

24 Jes jepserem jei sembayanga 
seyafter ga aane gwebana, enggam ga 
aa ge gubili, "Tuhan, Aamei tousa ini 
angtanemana seyafter gemerserem. 
Yudas jei awelna Rasulf gwefe mes 
mirultefala, jei mes tere. Jega jem 
temawer angtane naura aaiserem, afelna 
abe as jam Is destabaamini, bunarsusfer 
ga nansa Yudasem dwonap jei gwefe. 

25 Jei awelna gase eyebili, Rasul Yudas 
aa jes mirultefalantam, Yudas jei jam 
sofwena tampata jei jewer sofwelaiserem 
jewer." 

29S5embayanga jam aane 
tabantanaram, angtane naura 
jeiserem jemna bosna ton touyap ga 
aane tulisomini, ton touya ga aane 
gin-ginsona, ane tuna bosna Matiasmana 
aa jep ne tulisulbonorom ga jentya. 
Jepga Matias ga aane gaartena Rasulfe 
nomor dua belas, angtane Rasul sebelas 
jebar ge wofobafe. 

2 1 Nunu Pentakosta jame aa galap 

falaram, angtane seyafter Yesus aa 
jei ne tebanaram jena daamfennaiserem 
jeber ga aa ge betwebili jenabe. 

2 Tisana niniber ga aane sarbili winsiwer 
aa je iretyaram, bwona uskambar ga 


RASUL 2.3-6 915 


nane gwebat. Ane bwona jeiserem 
jena seyafter gemerserem jep ga aane 
kabwatenanna, ane angtane Yesus aa 
jei ne tebanaram jenap nwini seyafter 
gemerserem jei ga aane sarbili. 

3 Jewer ga maflama tokwa galserem 
ga aane damtabili aa ge bwere- 
bwerebuwena angtane daamfen- 
daamfennem jem sagabe. 

4Mafnana Uwa Sanbagirmana angtane 
seyafter jeiserem ga tebabili, jepga 
jei ga aa ge towaiwebili ula nafis- 
nafsiserem jem jam ge nasbawefe. Jei 
ga aas ne nasbabili ula Mafnana Uwa 
Sanbagirmana aa jes golminirim jam 
nasewefe. 

= Jes galapserem angtane Yahudimana 
jei ga unggwanfersus kota Yerusalem je 
aa jei ge nwinbenerem, jei negeri nafis- 
nafsiserem ga jewer ge forobuwetya ogiri 
seyafter gemerserem. Jei Uwa Sanbagiri 
jei ne tebana, ane nunu jeber-jeber jei 
sembayang aane gwebabuwena. 

STisana jeiserem jame aa galap ne 
sarbilirim, angtane unggwanfersus jep 
ga aa ge betwebili. Jei seyafter jam ge 
bitbitwebili, aam temawer angtane Yesus 

aa jei ne tebanaram jei jelem olem aa 
jewer ge nasbawenaram. 

7 Jei uskambar jam ge bitbitwebili, ane 
jepga aa ge gubili, "Angtane aa jei ge 
nasbawenaram ula unggwanfer aaiserem 
jeme, jei ona daamfenna jewer ge jalbili, 
ona Galileya! 

8 Nei ula nemnaiserem daamfen- 
daamfennem ga fomfom nesa 
sarbabisini? 

9 Nei angtane ona Partya, Medya, Elam 
mese; nafsi ona Mesopotamya, Yudeya, 
ane Kapadokyaminiwer afwer nejewera 
jalwena. Ane afwer ga aawer ge jalbili 
propinsi Pontus ane Asya, 

10 Frigya, ane Pamfilya, negeri Mesir 
ane ona Libya, kota Kirene aa jem 
gwetmanfer nulnaram. Angtane 
afweraiserem nemniwer jei ga kota 
Romawer ge jalbuwena, 

11jeiba angtane Yahudimana ane 
angtane anggwabura nafsiserem jei 
mese agama Yahudi aa jei ne taabilirim. 
Angtane afweraiserem jei naantei 
Kretamana, ane afwer negeri Arabwer 
ga aa ge jalbili. Nei safe ona nafis- 
nafsiserem nejewera forowetya, nei neya 
sarbabili nem olem ge nasbawena. Jei ga 

aas ne nasbili seyafter waakensususerem 
Uwa Sanbagiri aa jes eyebaabilirim jem 
temawer!" 

1? Angtane jeiserem seyafter 
ge bitbitwebili, jena ga aane 
taanaaminenne, "Aaiserem je fomfoma?" 

13 Jengga angtane nafsi afwer jei 
jam ne bweraltababili, enggam ne 
balbabili, "Angtane jeiserem jei jam ge 
mabukswebili." 

14 Petrus ga irwena sebelas Rasulu 
afwer seyafter gemerserem jebaner, 
ane Petrus ol dagame enggam ga 
nasowena angtane unggwanfer jem 
tarnabe, "Aamei angtane Yahudimana 
ai gemerserem, ane angtane seyafter 
ijeya nwinirim kota Yerusalem je, ai 
taterisi aaiserem ibe isa ajam nasipmi'f. 
Aamei taterisi aaiserem ga waakenfer 
isa sarbisini. 

15 Aamei enggam ima gunu, angtane 
aaiserem jei jam ge mabukswebili, 
jengga fas, namwer aas jepserem jem 
sembilan gwinibener. 

16 Jengga aafe aa je etamwenaram ga 
enggam, Uwa Sanbagiri Nabi Yoel mes 
bal, ane Nabi Yoel jei nep ga nes jei 
golmil: 

17 Uwa Sanbagiri enggamam gul, 
'Nunu umwef jepserem, Ai Mafnana 
Amnaiserem As golmisi angtane seyafter 
gemerserem jebe, jega girtowai tane 
ane yafontowai tane imnaiserem jei 
taterisi Amna As ga sene nasibenense, 
ane angtane tansi ane anggwabak jei 
eserem sene damtabisi, taterisi Ai Ajes 
balbaipminirim jebe. 

18 Ane angtane awelna Amnip aa jei ne 
gwebilirim, wi mese anggwa, Mafnana 
Amnaiserem As golmisi nunu jeiserem 
jeme, ane jei taterisi Amnaiserem ga 
sene nasbisi. 

19 Ane Ai As eyebisi angtane gwanan 
jam ne domolyanaiserem winis sagabe 
ane ona gwonabe, angtane sene 
gerebaabisi aawis, ane tokwa, ane 
nunggwan murmur. 

20Gwere gwinf se etamwesa, ane 
mwara se berberswesa, aawisi 
gamserem ga gas etamwesa, seyafter 
jeiserem sege etamwebisi, nalefe nunu 
unggwandusa Tuhanmana jam folbayan, 
nunu Jei jem foryalaiserem. 

21 Jes jepserem angtane afa Tuhan aa 
jei ne gwarenbanaram jam batobaabifi, 

Tuhan Jei angtane jeiserem se 
waakentababisini.' 

22 Am afelen mesna angtane 
Israelmana, taterisi aaiserem ga 
waakenfer isa sarbisini ai jam as 
nasbilirim: Yesus angtane tamna 
Nasaretmanaiserem, aamei imsama 
towaswena Jem temawer enggame, 
Uwa Sanbagiri Jei Yesusf awelna mesam 
gulbana Jei ibe is jes eyeipmiliserem, 
Jei ibe is mesam eyeipmini aamei 
ijama domolyanaiserem im nenennabe, 
bwembwemayo ane nafis-nafsi, seyafter 
jeiserem jeme aamei inera towaswena. 

23 Angtane Yesus ip is mes ne gaarmini, 
ane Uwa Sanbagiri mes towaswena 
aamei kapka ijesa eyeibeleiserem Jebe. 
Ane Jei ga gunu, 'Sya, aamei sa eyebi 
angtane kakala nafsiserem jebar.' Aamei 
Yesus ga ima munbono, ti salibip ima 
daktanswena. 

24 Jengga Uwa Sanbagiri Jei mes 
irtestena angtane jam tereserem 
jemniwer. Yesus bitisiwer mes aftannu, 
aam temawer baabeta fas Yesus jei 
tebasili bitisibe. 

25 Raja Daud enggam mesam nasowel 
Yesusem temawer: 'Ai Tuhan jeber-jeber 


RASUL 2.26-29 920 


ai gerebawena, Jei am taasfolawer gam 
fina, ai as jam gerebaasnenefe, jega 
angtane kapkaiserem jei fas ai as jam ne 
erelteyen. 

29Jei ai as jewer 
gerebaasnenewenaram, ini amna 
saaser-saaserfer ga as jem temawer 
folbana, ane ai taterisi waakenater ai 
nasbabuwena. Ai safe jam as tere, ini 
amna ase unggwan-girem folbana Uwa 
Sanbagirem temawer. 

27 Aamei ai jafner as Ijam gerebayan 
ona angtane jam tereserem jebe, ane 
Aamei, Angtane Imna Igam nesiktene, 
Ijam tatwaltaasiyen Jem futunu jam 
butswefe. 

28 Aamei nele waakenaiserem Ap 
Asi mesam towastabana enggalfe Ai 
waakenfer aa jep gwelaiserem. Aamei 
Ase jewer egantaasinirim Ilem tarnabe, 
ane ini Amna ga ase jem temawer 
saaser-saaserswebana.' 

29 Am afelen mesna, ai isa jamer 
bilipmini, aamei gam ima towaswena 
enggame Raja Daud asal-asalgir nemna. 
Jei mes ter, ane tonmwa bitisip ga aane 
gaataantel, ane tonmwa bitisi jeiserem 

gemer fala nemnibe nunu namwer 
aaiserem aafer fala. 

30 Jengga Daud jei gwanan gemer aa 
galap gwelam, jeiba nabisam, ane jei 
mesam towaswebil Uwa Sanbagjiri aa 
jes bilibelem jebe. Uwa Sanbagiri ga 
aas bilibel, 'Bunar-bunarsus Ai tane 
asal-asala imnaiserem as gaartena 
Rajafe, aamei gamserem.' 

31Jei tousa Uwa Sanbagiri aa jes 
eyebiliserem. Raja Daud mes gul Mesias, 
Angtane Uwa Sanbagjiri Jei bunarsus aa 
Jes balam Jam baftanafe, Jei se irwena 
angtane jam tereserem jemniwer. Raja 
Daud enggam gul: 'Uwa Sanbagiri Jei 
Raja jeiserem jafner Jam gerebayan ona 
angtane jam tereserem jebe, Jemna tifni 
jam butsweyan.' 

32 Yesus aaiserem Uwa Sanbagiri ba 
Jesam irtestena terewer, ane ai seyafter 
bunarsusfer amsa damtana. 

33 Uwa Sanbagiri Yesus aa galap 
gaartenaram Jem taasfolawer taman 
waaken-giribe, Uwa Sanbagiri Jei 
Mafnana Uwa Sanbagirmana ga Jes 
gulbana gwanan aa jes bilibenerem. Gam 
jega seyafter aamei ijesa domolaram, 
ane ijesa sarbilirim aafe, jeiserem mes 

ge etamwebili aam temawer Yesus 
Mafnana Uwa Sanbagirmana ap mes 
golmini. 

34 Raja Daud jentowai jam tauyan 
taman waaken-giribe, jengga jei ga 
enggam gul: 'Tuhan Uwa Sanbagjiri 
enggam bal Tuhan amnaiserem: se 
nwinte Am taasfolawer, 

35 jamer ginanggwana Imnaiserem Ai 
jei As gwebabili ga sege nwinbetena Im 
tof gwonabe.' 

36 Jega jem temawer angtane 
Israelmana seyafter gemerserem, aamei 
ga jam isa towaswena bunarsusfer 
enggame, Yesus ijesa daktanswenantam 
ti salibibe, Yesus jeiserem Uwa Sanbagiri 
ba Jesam destabana Tuhanf, ane Mesiasf 
gwefe." 

37 Jame aa galap ne sarbilirim 
taterisi jeiserem, ini jemna ga aa ge 
jenbamini. Jepga Petrus ane Rasul-rasul 
afweraiserem jei mese, jei ga aane 
tenebaabili, "Am afelen mesna, ai ga bas 
asa eyebili?" 

38 Petrus ga balbabili, "Aamei 
etam-etama kapkaiserem jewer jam 
isa irfwena, ane aamei daamfen- 
daamfennem ga jam isa baptiswena 

bosna Yesus Kristusmanaiserem 

jeme, jega etam-etama imna is gase 
wirtabaipmini, ane waakenaiserem 

ga isa taabili Uwa Sanbagirminiwer. 
Waakena jeiserem ga aas, Mafnana Uwa 
Sanbagirmana. 

39 Uwa Sanbagiri ibe aa jes bilipminirim, 
jeiserem Jeiba ibam bilipmini jega 
enggalf aamei ane tantantane 
imnaiserem, ane angtane seyafter tamna 
bijauwap aa jei ge nwinbenennerem jes 
mese, angtane Tuhan Uwa Sanbagjri 
nemnaiserem Jei aa jes jenbebilirim, jei 
seyafter gemerserem Jemnip ga sege 
jalbili." 

40 Petrus bastowaifer jam nasoweyan, 
jengga jei unggwanfersus nasowena, 
ititmer enggam ga balbabili, "Tifni 
seyafter gemerserem sa kitulbo Uwa 
Sanbagirfe, jega Uwa Sanbagjiri Jei 
kapka ip jam eyeipmiyen, angtane 
kapkaiserem jep aa jes kitulminirim." 

41 Angtane unggwanfersus taterisi 
Petrus aa jes nasbilirim, angtane taterisi 
jeiserem aa jei ne taabilirim jei ga 
aane baptistababili, ane nunu jeiserem 
jeme gamjon aane eterbilirim angtane 
unggwanfer ga enggammer 3.000. 


RASUL 2.42-46 924 


42 Nunu jeber-jeber angtane jeiserem 
jei Rasulu jeiserem, angtane Yesus aa 
jes baftabilirim, jes ne sarbabisiwena, 
ane ini jemna saaser-saasera seyafter 
ga aa ge betwebili. Ane angtane 
seyafter ga aane dwena, ane jei seyafter 
sembayanga gane gwebana. 

43 Angtane Yesus aa jes baftabilirim jei 
anesus aa jes ne eyebilirim, angtane 
gwanan jam domolyan, jei bwembwem 
mese gane eyebaabili jamere angtane 
seyafter aa ge erebili. 

44 Ane angtane seyafter Yesus aa 
jei ne tebanaram, jei daamfennaber 
ga naawena, ane galgala seyafter 
jemnaiserem jei seyafter ga aane bunulu 
jam erbife. 

45 Ane jei galgala jemna ga aane 
jualtababili, ane doini ga aane 
syentabaabili angtane seyafter 
gemerserem jebar, jei jena aa jes ne 
balbabilirim. 

46 Jei nunu jeber-jeber bunar- 
bunarsusfer ga aa ge betwebuwena 
Jena Uwa Sanbagirmanaiserem jebe. 
Ane angtane seyafter gemerserem 
jei jelem jenaber gam dwena ini 
saaser-saasermer, ane ini waakensusu. 

47 Ane jei Uwa Sanbagiri jeber-jeber ga 
aane pujitawena, ane angtane nafsi ini 
jemna jei aa ge saaser-saasersweipmini 
jebar seyafter jam gwefe. Ane nunu 
jeber-jeber Uwa Sanbagiri Jei angtane 
gamjon ga kitulmuwena jebe, angtane 
Uwa Sanbagjiri jes waakentababiliserem. 

1 Nunu daamfenna jeme jema 

ga nawer-ningna, Petrus 
Yohanesfar ga aa ge sofna Jena 
Uwa Sanbagirmanaiserem jebe, 
sembayanga gam ne gwebaf angtane 
nafsiserem jebar. Nunu jeber-jeber jema 
ga nawer-ningna, angtane sembayanga 
ga jem ne gwebabuwena. 

2 Jes jepserem angtane muli-mulni 
aasaje ga jep nwini. Jei muli-mulinmer 
surnu. Nunu jeber-jeber angtane 
nafsiserem jei ne girinfelwena mwa 
totiyele Jena Uwa Sanbagirmanaiserem 
jebe. Mwa totiyele jeiserem bosna ga 
aas, "Gerbang Waakensusu". Angtane 
aa jei gangge kabwitewenaram Jena 
Uwa Sanbagirmanaiserem jebe, jei doini 
jemniwer aa gam aber-aberwebaipmini. 

3 Angtane jeiserem Petrus ane 
Yohanes jame aa galap domsonaram 
jei aa ge kautenaram Jena Uwa 

Sanbagirmanaiserem jebe, jepga jei ga 
aberwemini doife. 

4Jame aa galap ge damtanaram, Petrus 
ga bala, "Ams gaarami!" 

> Angtane jeiserem ga gaaramini, ane 
jei enggam ga gunu jelem inibe, "Doini 
as namwer sege gulbana abe." 

6 Jengga Petrus enggam ga bala, "Ai 
doini fasfasus, jengga amnibe aaiserem, 
ai ga is jes as gulbana ibe. Yesus Kristus 
angtane tamna Nasaret Jem bosem, 
gase irwe, ga is wofena!" 

7 Jepga Petrus tafna jemna taasfolawer 
ga tainbene, ane ga batobana jam 
gaartefe. Jes jeberserem angtane 
jeiserem tof mese molele jemna ga aa 
ge kanausweibene. 

8Jepga fostafna ga fina, ane ga 
wofena, enggam se gwil enggam se 
jal. Ane Petruso Yohanes jebaner 
seyafter ga aa ge kabwitena Jena 
Uwa Sanbagirmanaiserem jebe. Jes 
jepserem jei aa jep wofnaram, jei 
ga fostafe-fostafowena, ane jei Uwa 
Sanbagiri ga pujitene taterisi aaiserem 
jeme, "Uwa Sanbagiri Aamei waakena!" 

9 Angtane unggwanfersus jep aaiserem 
jei seyafter angtane jeiserem ga aane 

damtana jei jam wofena, ane Uwa 
Sanbagiriserem ga pujitenenne. 

10Jei jam aane damtanaram, ga 
aa ge gubili enggame, "Ba bunaram 
angtane aaiserem jeiba doife aa jei 
aber-aberwoufaram, mwa totiyelebe 
bosna 'Gerbang Waakensusu' jep aa jei 
nwinwefaram Jena Uwa Sanbagirmana 
jebe!" Angtane seyafter uskambar ga 
aa ge bitbitwebili aa je etamwenaram 
angtane muli-mulni jeiserem jemnibe. 

|! Jepga jes jepserem angtane 
jeiserem jei Petruso Yohanes gemer 
taamisini jei nawer-ningginsamer jam 
aa galap ge forobityerem tampata 
bosna "Serambi Salomo" jebe, angtane 
seyafter gemerserem jewer jei tampata 
jeiserem ga aa ge nunggirbuwena, aam 
temawer jei seyafter gemerserem jam 
ge bitbitwebili. 

12 Petrus angtane unggwanfer jeiserem 
jame aa galap damtabilirim, jei ga 
balbabili, "Wa angtane Israelmana, jeje 
bafa bwembwema aaiserem ga ima 
bitbitwebili, ane jeje bafa aamei ai ga as 
ima gerebaabili? Aamei ilem inip ipsama 
gunurum enggame, angtane aaiserem 
aa jei wofenaram, jei am baabetem 

wofna. Ane aamei ipsama gunurum jei 
aa jewer wofonaram aam temawrer ai 
Uwa Sanbagirfar waakenfer ai ge gwena. 
Wowo, gamyan. 

13 Uwa Sanbagiri nei seyafter neJesa 
pujitawenaram, Jei baabetabara. 

Jeiba Uwa Sanbagiri Abrahammanam, 
Isakmanam, Yakubmanam, ane asal- 
asal nemnaiserem jes mese jemnam. 
Uwa Sanbagjiri Jei baabeta yo nafa 
Jemna Yesusf mesam gulbawena, Yesus 
Angtane awelna Uwa Sanbagirmana aa 
Jei gweyibenerem. Angtane jeiserem 
ga Yesus, aamei Jei imsa gaarminintim 
angtane sanbakf aa jei naawenaram 
jebe. Jepga aamei kapkaiserem ijesa 
nasbilint Pilatusem tarnabe Yesusem 
temawer, Pilatus jei Yesus safe jam 
aftannur. 

14 Jei etam-etam kapka fas, ane ini 
Jemna tabalbalsusu, jengga aamei 
Pilatus enggam ima balant, 'Yesus sa 
daktanswena ti salibibe! Ane angtane 
afelnaiserem jei ga ap is aftamunnu, 
angtane jeiserem jei angtane nafsi mes 
munbono.' 

15 Jengga Yesus Jei nem Sanbaka. 

Jei waakenfer gwelaiserem jamer 

abak-abaksus nes Jei golmini. Aamei Jei 
imsa munbonont! Jengga Uwa Sanbagjiri 
gamjon Jei mesam irtestenant angtane 
jam tereserem jemniwer. Ane ai aner 
ames ge domolant jeiserem. 

16 Baabeta Yesusmana angtane muli- 
mulni aaiserem ga jem waakensona. 
Aamei seyafter angtane aaiserem ga 
imsa damtana, ane aamei seyafter jei 
imsa damdamtaasini. Yesus angtane 
aaiserem mes waakentana im tarnabe, 
aam temawer ai Yesus ames ge tebana. 

17 Am afelen mesna, ai namwer ga 
enggam ai towaswena, aamei ane 
angtane sanbak imna, aamei ijesa 
eyeibenentem Yesusfe, aamei jeiserem 
fas ijama towaswebiyen ibasa eyebilint. 

18 Uwa Sanbagiri fwater mesam nasbil 
Mesiasem temawer. Mesias Jeiba 
Angtane Uwa Sanbagiri bunarsus aa Jes 
balam Jam baftanaf enggalfe angtane 
gam waakentababisif. Nabi-nabi aa 
jes ne nasbilim jeme, Uwa Sanbagjiri 
enggam bil, 'Angtane jei Mesiasfe 
tamtamtala unggwandusaiserem sene 
gulbasa.' Am afelen mesna, aamei Yesus 
igalaba munbonontom, taterisi jeiserem 

Uwa Sanbagjiri aa jes bilim ga mes 
tabanwenant. 

19 Ga jem temawer, gasa tikwe 
etam-etama kapkaiserem jewer, ane 
ga isa warauwa Uwa Sanbagirminibe, 
jega Jei ga etam-etama imna is gase 
wirtabaipmini. 

20 Ane Tuhan jam se fortyaram imnibe, 
ane Jei ini imna ga is gwebaipmini 
waakenfer is jam ge folbamife. Ane 
Uwa Sanbagiri Jei ga Yesus se bala 
imnip jem foryafe, aam temawer Uwa 
Sanbagiri Jei Yesus enggalf mesam 
destabal Yesus Jeiba Mesias nemnam, 
gwela waakena nep nes Jei golminirim 
jamer abak-abaksus. 

21 Jei taman waaken-girip se nwini 
jamere Uwa Sanbagiri Jei seyafter ibirmi 
se eyebaabili, gwanan aa gemer gulum 
nabi-nabiminiwer. 

22 Nabi Musa jei mesam gul, 'Uwa 
Sanbagiri Jeiba Tuhan imna. Jei angtane 
se baftana im tamnawer, ai as gam 
baftanaram. Aamei Jam isa sarbana, 
seyafter Jei ibe aa jes nasipminirim. 

23 Angtane taterisi nabimana jeiserem 
jam ne taabiyeneiserem, angtane jes 
galserem sene surbobili angtane Uwa 

Sanbagirmana jemniwer, ane ga sene 
tamtamtababili.' 

24 Ane nabi seyafter gemerserem, 
Samwel mese ane seyafter aa gemer 
naawelam jes galapserem, jei seyafter 
ga aaiserem jes ne nasbil, namwer aa je 
etamwenaram. 

25 Uwa Sanbagiri aa jes bilipmilim 
nabi-nabi aa jes ne nasbilim, jeiserem 
jeba ibam bilipmil. Ane taterisi Uwa 
Sanbagiri gwanan aa jes bilipmilim 
asal-asala imnaiserem jebe, taterisi 
jeiserem jeba imnam. Uwa Sanbagjri 
Abraham ga enggam bal, 'Anggwabura 
seyafter gemerserem ogiri aaiserem 
jebe, jei waakena Alamanaiserem ga 
sene domola, asal-asala imnaiserem 
jewer.' 

26 Jega jem temawer, Uwa Sanbagiri 
Jei Tane Jemna ga Jen destabal, Jei 
imnip gwanan Jei foryaf, jega Jei 
waakena Jelemanaiserem ibe is gase 
golmini. Aamei seyafter etam-etama 
kapkaiserem jewer ijewera tikwenaram, 
Uwa Sanbagiri waakena Jelemanaiserem 
is jem kitulmini ibe." 

1 Petruso Yohanes jei taterisi 
4 angtanefe gemer ge nasipmini, jepga 

angtane imam-imam sanbakaiserem, 
ane angtane sanbaka polisimana 

Jena Uwa Sanbagirmana aa jei ne 
gaarabisnenewenaram, ane angtane 
safna Sadukimana jei ga aa ge forobitye 
jebe. 

2 Angtane jeiserem aa jei ge 
forobityerem jei ga aa ge kakalswebili, 
aam temawer Petruso Yohanes jei 
angtane unggwanfer enggam aa jewer 
ge towas-towastababilirim, Yesus Jei 
gamjon mesam irwena terewer. Jem 
igiserem ga enggam, angtane jam gam 
tererem gamjon sege irwebisi terewer, 
Yesus gamserem. 

3 Jepga jei Petruso Yohanes ga aane 
taamini ane bwiyip ga aane kasuntena 
jamere ona naf. Jei aa galap ne 
taaminirim jes galapserem ona ga jam 
towaiwena jam gigitswefe. 

4Jengga angtane tateris aa jei ne 
sarbisinirim, Petruso Yohanes jei aa jes 
ge nasbilirim, angtane jeiserem jei Yesus 
ga aane tebana, jepga anggwa tefner 
Yesus aa jei ne tebanaram unggwanfer 
ga enggammer 5.000 anggwa. Wi mese 
tane Yesus aa jei ne tebanaram jei jam 
ertebiyen. 

3 Jem gwirmer ga Safna Angtane 
Yahudimana Sanbak-sanbaka Seyafter 
Gemerserem, ane angtane sanbaka 
nafsiserem, ane guru-guru Hukumu 
Nabi Musamana aa jei ne towas- 
towastababuwenaram, jei seyafter ga aa 
ge betwebili kota Yerusalem je. 

5Jei angtane aaiserem jebar ga aa ge 
betwebili: Imam Sanbagirsususerem, 
bosna ga Hanas, ane Kayafas mese, ane 
Yohanes ane Aleksander, ane anggwana 
seyafter nafsi imam sanbagirmanaiserem 
jem jenap aaiserem. 

7 Ane Petruso Yohanes ga aane afsofala 
jem tarnap enggalfe gam taanaamif. 
Jepga jei enggam ga aane taanaamini, 
"Aamei angtane muli-mulni ifomfom 
ge waakentana? Baabeta ga nanmana, 
afa bosna nanmana aamei ga ijem ge 
eyebili?" 

8Jes jepserem Mafnana Uwa 
Sanbagirmana Petrusminibe gamjon 
uskambar ga aa kabwatya, jepga Petrus 
ga tamawolbaabili, "Aamei angtane 
sanbaka Yahudimana, ane aamei 
Angtane Sanbak-sanbaka afweraiserem! 

9 Namwer aamei amsa taanaamini, 
awelna waakena ai ajes ge eyeibenerem 


RASUL 4.10-12 934 


angtane muli-mulniserem jebe. Ane 
aamei gamjon ijama towaswef jeje 
fomfoma angtane muli-mulni ga ai ge 
waakentana. 

10 Uwa, ai namwer aamei isa ajam 
ge towastababif. Aamei seyafter 
anggwabura Israelmana aamei enggam 
isa towaswena, angtane aaiserem 
jei gwanan muli-mulinmer gwenant, 
namwer jei waakenfer fina jelem tofeme 
im nenennabe, ane tifni jemna seyafter 
mes waakenswebana. Yesus Kristus 
angtane Nasaretmanaiserem, baabeta 
Jemnaiserem ai angtane muli-mulni 
aaiserem ga ajem ge waakentana. Aamei 
Yesus Kristus imsa daktanswenant 
ti salibibe, jengga Uwa Sanbagiri 
gamjon Jei mes irtestenant angtane jam 
tereserem Jemniwer. 

11 Raja Daud jei Yesusem temawer 
mesam tulistababil enggame: 'Jeiba 
tonsam, ane aamei angtane ton ja aa 
jei ne eyeminirim, aamei tuna jeiserem 
imes firtaanunt, jengga tuna jeiserem 
jeba namwer tuna igsusum.' 

1? Gam jega Yesus Jei nei nes Jener se 
nes waakentababisini. Ogiri seyafter aa 
gemer falaram, baabeta nafis afa fas Uwa 

Sanbagiri aa Jes golminirim angtanefe, 
nei nes jem waakentababisife." 

13 Safna Angtane Yahudimana Sanbak- 
sanbaka Seyafter Gemerserem jei ga 
jam ge bitbitwebili, jei aa jewer ge 
nasounaram game jei jam ge ereyen. 
Ane jei rasul nawana jeiserem mes ne 
towaswemini jei fas jam ge sekolaweyan. 
Ane jei aa ge towaswebili enggame, 
jeiba nawersamer angtane Yesus aa jei 
ge tikwebaatinennerem. 

14 Jengga Safna Angtane Sanbak- 
sanbaka seyafter jeiserem jei taterisi 
kapka jebe afa jam ne bilipmiyen 
Petrus ane Yohanes jebe, aam temawer 
angtane jei aa jes ge waakentanaram 
jei jes ne damtana jei rasul nauna jebar 
seyafter ge fibili jem tarnabe. 

15 Jepga rasul nawan jeiserem ga 
aane gitmini, "Aamei mwonawer 
jasege totini!" Jepga Safna Angtane 
Yahudimana Sanbak-sanbaka Seyafter 
Gemerserem jenfentowai ga aa ge 
nasbawena. 

16 Ga aa ge gubili, "Nei bas nesa 
eyeipmini angtane naura aaiserem jebe? 
Angtane seyafter kota Yerusalem je 
aa jei ge nwinbenerem, jei mes ge 

towaswebili enggame bwembwema 
aaiserem ba unggwandwasusum, 
Petruso Yohanes aa jes ge eyebilirim. 
Nei bwembwema aaiserem nejama 
baanbaanwebiyen. 

17 Jengga enggam, taterisi aaiserem 
uskambar jam ge nasbineneyen 
angtanefe. Au, nei angtane nawana 
aaiserem jam nesa nasmini enggame, 
'Aamei gamjon bosna Yesusmanaiserem 
angtanefe ijam ge nasipmiyen." 

18 Ane jepga rasul nawana jeiserem 
gamjon ga aane jenmini mwonap 
jam ge kautefe, ga aane gitmini, 
"Aamei gamjon bosna Yesusmana 
ijam ge bilibaateyan, ane angtane 
ijam ge towas-towastababiyen bosna 
Yesusmanaiserem jeme." 

19 Jengga Petruso Yohanes jei enggam 
ga aa ge tamawolbaabili, "Iner isa gunu, 
waakena ga fwersa Uwa Sanbagirem 
nwenabe, taterisi imnaiserem ai ke 
ajes ge onsobif, afa taterisi Uwa 
Sanbagirmanaiserem jes as ge onsobili? 

20 Ai ajam ge tikweyan jam 
nasbinennefe ai aa jes ge domolaram, 
ane ai aner aa jes ge sarbilirim." 

21 Safna Angtane Yahudimana Sanbak- 
sanbaka Seyafter Gemerserem jeiserem 
jei nele fas jam ne damtayan Petruso 
Yohanes jei jam tamtamsofe. Jega jem 
temawer jei rasul nawana jeiserem 
jafner ga aane nasmini ol dagame. Ane 
ga aane afsunnu, aam temawer angtane 
seyafter Uwa Sanbagiriserem jeter ne 
pujitene bwembwema jeiserem jem 
temawer. 

22 Angtane muli-mulni rasul nawana 
jeiserem jei aa jes ge waakentanaram, 
jemna umuru ga empat pulu tahun. 

23 Petruso Yohanes aa galap ne 
afsunnurum, jei gamjon ga aa ge sofwa 
jelem afelenminibe, ane imam-imam 
sanbakaiserem ane angtane sanbaka 
Yahudimanaiserem jei taterisi seyafter 
aa jes ne nasbabilirim, taterisi jeiserem 
ga aa ge nasbaipmini. 

24 Jepga jelem afelen mesna jei taterisi 
jeiserem jam aa galap ne sarbilirim, jei 
ga seyafter Uwa Sanbagirfe sembayanga 
enggam ga aane gwebabana, "O 
Tuhan, Uwa Sanbagiri, Aamei winsi yo 
ogiri mese, fi ane jigal-jigal seyafter 
gemerserem Aamei eyebaabil. 

25 hamei Raja Daud asal-asal 
amnaiserem Imsam bal, jei taterisi 
Imna ap as jam nasipmife Mafnana 
Imnaiserem jeme. Raja Daud awelna 
Imna aa jei gweyibelem enggam ga 
gutel: 'Jeje bafa Angtane Yahudimanyan 
jei ga aa ge kakalswebili, jeje bafa 
anggwabura seyafter gemerserem 
taterisi kapkaiserem ga masef ne 
mwangpbisini? 

26 Ogiri aaiserem raja-raja jemna 
seyafter mes ge menetwebisini 
enggalfe jam ge erabafe, ane angtane 
sanbak-sanbaka jei mes ge betwebili 
daamfennaber raja-rajafar enggalfe, 
jei Tuhano Angtane Uwa Sanbagiri aa 
Jes balam Jam baftanafe Jebar gam ge 
erabaf.' 

27 Jeiserem jeba bunaram, aam 
temawer Raja Herodeso Pontius Pilatus, 
ane angtane Yahudimanyan, ane 
angtane negeri Israelmanaiserem 
seyafter mesam ge betwebili Yesusfar 
jam ge erabafe. Yesus Jeiba Angtane ini 
tabalbalsusu aa jemanem folbanaram, 
ane Jei awelna Imna Is Jei gweyibene. 
Jei Aamei Ijes balaram Mesias; Jeiba 

Angtane Aamei bunarsus Ijes balam jam 
baftaf, Jeiba Jesam. 

28 Angtane seyafter jeiserem 
daamfennaber mesam ge betwebili 
enggalfe, Aamei gwanan fwater Ijes 
bilipmilim seyafter jeiserem gam se 
etamwena. Seyafter jeiserem ba mesam 
etamwena baabeta Ilemanaiserem jeme, 
Aamei Iner Igemer gulum. 

29 Ane namwer Tuhan, Aamei Imes 
damtabili jei ams ne nasbabili. Aamei 
ai ase balbabi, ai awelna Imna aa jeya 
gweyibenerem, taterisi waakena Imna 
ajama nasibenenefe ini erelyeneiserem 
jeme. 

30 Baabeta Imna ap se golmi, jega 
ai angtane bwernabara jem gam asa 
waakentababili. Ane bwembwema ai 
ajesa eyebiliserem, seyafter asa eyebili 
bosna Yesusmanaiserem jeme, Yesus Jei 
awelna Imna aa jei gweyibenerem, ini 
Jemna tabalbalsusem folbana." 

31 Jepga jei sembayanga jam aa galap 
ne tabantanaram jem gwebalabe, 
tampata jei aa jep ge betwebilirim, 
tampata jeiserem ga aa gin-ginwena. 
Mafnana Uwa Sanbagirmana angtane 
seyafter jep gemerserem ga aa tebabili, 

ane jepga taterisi Uwa Sanbagirmana ga 
aane nasibene, ini jam ge ereyeneiserem 
jeme. 

32 Angtane Yesus aa jei ne tebanaram, 
jemna ini seyafter daamfenna, ane 
uwu daamfenna. Angtane jemniwer 
afa enggam jam guyon, "Galgala 
amnaiserem jeba amanfenna, ai 
anfentowai as pakaitababili." Jengga 
galgala seyafter jes gemerserem jei 
seyafter sene pakaitababili. 

33 Angtane jeiserem Yesus aa 
jes baftabilirim jei ga baabeta 
unggwandusaiserem jem ga aa ge 
gubitena enggame, "Tuhan Yesus 
gamjon mes irwenant terewer." Ane Uwa 
Sanbagiri Jei waakena Jelemanaiserem 
jei seyafter gemerserem jep ga golmini. 

34 Ane jes jepserem angtane daamfenna 
jemniwer afa fas galgalyanmer jam 
gweyan, aam temawer angtane onabara 
ane jenabaraiserem, jei ja mese ona 
jelemanaiserem sene jualtababili, ane 
doini jeiserem ga sene erbifele, 

35 ane rasul-rasulfe ga sene kitulmini. 
Jepga doini jeiserem ga aane wektababili 
angtane jep gemerserem jebar, jena aa 
gemer gam gunurum. 

36 Yusuf jegme gemer, jei ona jelemana 
gam jualtana. Ane jei doini aa jes 
tebanaram, jei doini jeiserem ga 
girinfele, rasul-rasulf ga gaarmini. Yusuf 
jemba teu Lewimanam. Jei naantei 
Siprus je surnu, ane rasul jei enggam ne 
jenbewena Barnabas. Bosna jeiserem 
jem igiserem ga enggam, "Angtane 
ini angtane nafsimana aa jei gam 
kanautabaipminirim." 

37 (4:36) 

5 1 Jepga anggwana bosna Ananiyas, 

ane jemna wini bosna ga Safira, jei 
obiti jemna jam ge jualtana. 

Ona aa jes ge jualtanaram, doini 
jeiserem afwer jam ge waakentaasini, 
ane afwer ga rasulf ge gaarmini, ane 
jei enggam ga gunu, "Doini seyafter ga 
aare." Ananiyas jei winabar jenfentowai 
ge towaswena. 

3 Petrus ga enggam bala, "Ananiyas, 
jeje bafa bawasa ini imna is mes 
tebabana, jamer aamei Mafnana Uwa 
Sanbagirmana im afaf-afaftana? Ane 
doini ona ijes ge jualtanantam, doini 
afwer ga im ge waakentaasini. 

“Ona jeiserem gwanan nalef ijam ge 
jualtayan galapserem, ona jeiserem 

imna. Ane ona jeiserem jam im ge 
jualtanantam, doini jeiserem jeme 
ilemana. Gam jega, jeje bafa aamei 
ilem inibe ga im gunu kapkaiserem 
ijam eyebife? Aamei gam ke angtane 
tefner im afaf-afaftababili, jengga aamei 
Uwa Sanbagiriserem Jes mese iJes 
afaf-afaftana." 

> Ananiyas jei taterisi jeiserem jam aa 
galap sarbilirim, jei onnap ga jena, ane 
ga aa tere, futu. Angtane seyafter jep 
gemerserem bwembwema jeiserem jam 
aane sarbilirim, jei ga aa ge erebili. 

5 Jepga tansi ga aa ge forobitye, ane 
Ananiyasem futunu ga aane daferna, ga 
aane totintye bitisip jam ne tirnnufe. 

7Jema nawer-ningna safe gemer 
ayintyerem, wini Ananiyasmana ga 
aa fortya, jengga jei teisyena aa je 
etamwenaram. 

8 Petrus enggam ga taanaabili, "Aamei 
ai as im bala, aamke ona ilem anggwarfar 
ijes ge jualtanantam, jemna doini ke 
enggamfener?" Wini jeiserem ga enggam 
tamawola, "Bunar ba gemeram." 

3 Petrus ga bili, "Jeje bafa aamei ane 
anggwana ilemanaiserem Mafnana Uwa 
Sanbagirmana ga im ge unggwasibene? 

Gase sar! Angtane mes ge waraubitne, 
anggwana imna jem futunuserem 

aa jei ne tirnunurum, ane jeime im 
futunuserem isene totini." 

10 Jes jeberserem wini jeiserem ga 
jena Petrusem tof tarnabe, ane ga aa 
tere, futu. Ane tansi jeiserem ga aa ge 
kabwitena, jei wini jeiserem jem futunu 
ga aane domola, jepga jei ga aane 
gwirinfele, ane ga aane dornunu bitisibe 
annaiserem jem tarnabe. 

11 Jepga angtane seyafter Yesus aa 
jei ne tebanaram, ane angtane nenes 
mesna bwembwema jeiserem aa jei ne 
sarbilirim, jei seyafter ga aa ge erebili 
uskambar. 

12 Rasulu jei bwembwema anesus aane 
eyebilirim, ane angtane uskambar mes 
ne domola. Ane angtane afweraiserem 
Yesus aa jei ne tebanaram, jei 
ini daamfennaber ge betwebili, 
mwona bosna Salomo Jena Uwa 
Sanbagirmanaiserem jebe. 

13 Angtane kotana jeiserem jep aa jei 
ge nwinbenerem jei enggam ge gubili, 
"Angtane Yesus aa jei ne tebanaram 
jei angtane waakena." Safe gam, 
angtane afweraiserem Yesus aa jei ne 

tebanaram, jei jam ge erebili seyafter 
jam ge betwebife, angtane Jena Uwa 
Sanbagirmanaiserem jep aa jei ge 
betwebuwefaram jebar. 

14 Safe gam, angtane Yesus aa jei ne 
tebanaram jep ga aa ge unggwanswebili, 
anggwa mese, ane wi. 

15 Jei ga aa ge unggwanswebili, aam 
temawer rasulu jei bwembwema anesus 
aane eyebilirim. Angtane jes jepserem 
jei angtane bwernabara ga aane 
erbifele, nelebe ga aane bunulntena 
titik sagabe ane tikarap. Petrus jep aa 
galap ayintyerem, angtane bwernabara 
jep aa jei ge tabanaram, jei uwu 
Petrusmanaiserem ga aane domolbana, 
ane ga aa ge waakenswebili. 

16 Jes jepserem angtane unggwanfersus 
ga aa ge forobitye taman-tamnawer, 
kota Yerusalemem gwetmanap aa 
gemer ge folbanannaram. Jei angtane 
bwernabaraiserem ane angtane bwat 
kapkabaraiserem ga jes ne erbifelwetya 
enggalfe gam waakentababif bwernawer. 
Ane angtane seyafter bwernawer ga 
aane waakentababili. 

17 Jepga imam sanbagirsususerem 
ane angtane jei aa jei ne 

tikwebaatinennerem, angtane jeiserem 
jei angtane safna Sadukimana, jei 
rasul-rasul jam ne uskamswebabili. 

18 Ane rasulu jeiserem ga aane tebabili, 
ane bwidusabe ga aane katabuntena. 

19 Jengga gwini jeiserem malaikata 
Tuhanmana bwi mwona jeiserem ga aa 
tertebabisnenne, ane rasulu jeiserem ga 
aa tosobaabistena, ane ga balbabili, 

20 "Gasa sofwe Jena Uwa 
Sanbagirmanaiserem jewer, jep ga 
isa fitna, ane jepga angtanefe waakenfer 
gwelaiserem jamer abak-abaksus ga isa 
nasipmini." 

21 Rasulu jeiserem jei ga gemer 
naawena malaikata aa gemer 
balbabilirim. Gwirmerem gwinibenersus 
ga aa ge sofobisi Jena Uwa 
Sanbagirmanaiserem jebe, ane jep 
ga aane towaiwulu angtane jam ne 
towas-towastababife. Jes galapserem 
imam sanbagirsususerem ane angtane 
jei aa jei ne tikwebaatinennerem ga 
aa ge forobitye, jepga jei ga aa ge 
betwebili Safna Angtane Yahudimana 
Sanbak-sanbaka Seyafter Gemerserem. 
Ane jepga angtane ga aane balbabili jam 
sofwefe, rasulu jeiserem jam kitulifenefe 

bwiyiwer enggalfe jemnip gam ge 
forobiyef. 

22 Jengga angtane aa jes ne baftabilirim, 
jei bwi tarnabe jam aa galap ge 
forobilirim, jei rasulu jeiserem jam ne 
damtabiyen jebe. Angtane jeiserem jei 
aa galap ge waraubilirim, ula jeiserem 
ga Angtane Sanbak-sanbaka jeiserem aa 
jei ge betwebilirim jep ga aane nasipmini 
enggame, 

23" Ai bwiyibe jam agalaba 
fornaram, bwi mwona seyafter jam 
matabaabisnenele waakenfer ge falbili, 
ane ginanggwana jei seyafter jeber ge 
fibili bwi mwonabe. Jengga bwi mwona 
jame aa galap ne tertebabisnennerem, 
angtane jebe afa ajama damtayan 
mwonabe." 

24 Jepga angtane sanbaka angtane 
Jena Uwa Sanbagirmana aa jei ne 
gerabisnennerem, ane angtane imam- 
imam sanbakaiserem taterisi jeiserem 
jame aa galap ne sarbilirim, jepga jei 
enggam ge gubili jelem inibe, "Rasulu 
jeiserem jei fwer ge gubili? Jei fomfom 
ge tobitintye bwiyi aaiserem jewer?" 

25 Jepga angtane daamfemna ga jela, 
jei taterisi aaiserem ga nasipmini, "Imsa 

sarsi, angtane aamei ijesa tebabilintim 
ane bwiyibe ga ima katabuntenant, jei 
namwer Jena Uwa Sanbagirmanaiserem 
angtane unggwanfer ga jep ne 
towas-towastababili." 

26 Angtane sanbaka angtane Jena 
Uwa Sanbagirmana aa jei ne 
gerabisnennerem ane angtane jam 
aa jei ne tikwebaatinennerem, jei 
ga aa ge sofobili rasul-rasulu gam 
ne kitulifenefe. Jei rasul jam ne 
tergenbaabiyen, jengga jei samem- 
samem ne tebabili, aam temawer jei 
angtane unggwanfer jep jeiserem jes ne 
erebaabili. Jei enggam ge gubili jelem 
inibe, "Angtane jeiserem jei tonem nes 
ne munbobili." 

27 Rasulu jeiserem ga aane aftabifele 
Safna Angtane Yahudimana Sanbak- 
sanbaka Seyafter Gemerserem jem 
tarnabe, ane imam sanbagirsususerem 
ga aa tenebaabuwena. 

28 Enggam ga balbabili, "Ai ititmer 
aamei isa amsama balbabilint, aamei 
taterisi afa bosna Angtane jeiserem 
jem temawer angtane ijama towas- 
towastababiyen. Jengga ga imsa 
domol aamei afa ibasa eyebili! Aamei 


RASUL 5.29-32 948 


taterisi jeiserem ga angtane seyafter 
kota Yerusalemmana jei aa gemer ge 
nwinbenerem ga igemera nasipminenne. 
Ane aamei ga ima balbabili enggame 
Angtane jeiserem Jemna tere ga aya 
eyeibenent." 

29 petrus ane rasulu nensaiserem jei 
ga aa ge tamawolbili enggame, "Ai Uwa 
Sanbagiri ai jeter aya sarbana, ane 
angtane ajama sarbabiyen. 

30 Aamei Yesus ti salibibe aameima 
daktanswenant jamer futu. Uwa 
Sanbagiri asal-asala nemnaiserem, Jei 
Yesus gamjon mes irtestenant terewer. 

31 Ane Uwa Sanbagiri Jei ga Yesusfe 
taman nwini Jelem taasfolawer mes 
gulbana, ane Jei baabeta unggwandusa 
Jep mes gulbana. Jei Sanbakfe nei 
neJebara nwinfe waakenfer, ane Jei ga 
nei nes mes waakentababisini. Jei gam 
ajewer eyebilirim, ga enggalf eyebili 
anggwabura Israelmana Jei gam ne 
tebaf, ane ga sege irfwebitne jelem 
etam-etamawer, ane gasa wirtabaabili. 

32 Ai Yesus amsama damtana, 
ane taterisi Jemna mesna amsama 
sarbili. Ai mese ane Mafnana Uwa 
Sanbagirmanaiserem jes mese Uwa 

Sanbagiri aa jes golminirim angtanefe, 
angtane Uwa Sanbagiri aa jei ne 
sarbanaram, ai taterisi jeiserem ga aya 
nasbili." 

33 Jepga Safna Angtane Yahudimana 
Sanbak-sanbaka Seyafter Gemerserem 
jei taterisi jeiserem jame aa galap ne 
sarbilirim, jei ga aa ge kakalswebili, 
ane ula ga aane tagalsini daamfennaber 
enggalfe rasulu jeiserem jam ne 
munbobirf. 

34 Jengga jes jepserem angtane safna 
Farisimana, bosna jemna ga Gamaliyel, 
jei guruf mesam gwena Hukumu Nabi 
Musa aa jes tulistababilim, ane angtane 
seyafter jes ne sarbana. Jepga jei ga 
irwena Safna Angtane Yahudimana 
Sanbak-sanbaka Seyafter Gemerserem 
jem nenennabe, ane ga balbabili, "Rasul 
aaiserem gasa tosobiste abakefyan!" 

35 Ane jei ga aa balbabili, "Am afelen 
mesna anggwabura Israelmana! Aamei 
waakenfer isa eyebili angtane aaiserem 
jem temawer. 

36 Gwanan galapserem Teudas jei 
mes fortyant, enggame jena aa jei 
balantam, 'Ai angtane unggwan-giri.', 
ane jepga angtane unggwanfer 400 jei 

ga aane tikwebaatinint. Jengga jei aane 
munbonont jamer futu, ane angtane jei 
aa jei ne tikwebaatinennerem jei ga aa 
ge irwalwebilint, ane jemna awelna bar. 

37 Jes jepserem taban, gamjon 
safe gemerserem sensus aa galap 
ne gwebanantam, angtane bosna 
Yudas ga fortyant, angtane Galileya 
teu. Ane jemna tateris nasbilint 
waakena, ane angtane anesus ga jei ne 
tikwebaatinennent. Jengga jei mese, mes 
ne munbonont jamer futu, ane angtane 
jei aa jei ne tikwebaatinennentem 
seyafter ga jam ge irwalwebilint. 

38 Ga jem temawer, esorola amna 
ga enggam, angtane aaiserem jebe 
kapkaiserem ijama eyeipmiyen, je 
safnant. Afa osiri jemna jei aa jes ne 
eyebuwenaram angtanemanaye, gam 
jega jemna osiri gase barwemini. 

39 Jengga afa osiri jemna jeiserem ga 
Uwa Sanbagirmanaye, gam jega aamei 
masef jei ijama jubobiyen, aam temawer 
aamei Uwa Sanbagiriserem ga ijesa 
nasbana." Ane esorola Gamaliyelmana 
jeiserem, Safna Angtane Yahudimana 
Sanbak-sanbaka Seyafter Gemerserem 
jeiserem ga aane taayibene. 

40 Jepga rasulu jeiserem ga aane 
jenbebili, ane ga aane saftabana, 
ga aane balbabili, "Taterisi Yesusem 
temawer gamjon afa ijama nasbiyen." 
Ane jepga rasul jeiserem ga aane 
aftabunnu. 

#1Rasul-rasulu jeiserem Safna 
Angtane Yahudimana Sanbak-sanbaka 
Seyafter Gemerserem jame aa galap 
ne mirtebitefalaram, jemna ini saaser- 
saasersus ga aa ge folbamini, aam 
temawer Uwa Sanbagiri Jei mes gunu, 
"Angtane aaiserem jei samfer sege fibili 
kanaufer Yesusem temawer jei jame aa 
jep ne imei-imeitababilirim." 

42 Ane jei jepga nunu jeber-jeber 
Jena Uwa Sanbagirmanaiserem ane 
angtanem jenap, jei angtane jep ga 
aane towas-towastababuwena. Ane 
Taterisi Waakenaiserem enggam ga aane 
nasipmuwena Yesusem temawer: Yesus 
Jeiba Mesiasam, Angtane Uwa Sanbagjiri 
Jei bunarsus aa Jes balam Jam baftanaf 
enggalfe angtane gam waakentababisif. 
G 1 Jes galapserem angtane Yesus 

waakenfer aa jei ne tebanaram 
ga aa ge unggwanswebili. Jewer ga 
angtane Yahudimana Yunani oleme aa 

jei ge nasbawenaram, jei ga angtane 
Yahudimana Ibrani oleme aa jei ge 
nasbawenaram, jei baif ne gwebabili 
jebar jam ge nasbawefe. Angtane 
Yahudimana Yunani olem aa jei ge 
nasbawenaram, jei ga aa ge gubili, 
"Saamira wini amnaiserem jei tumilgala 
nunu jeber-jeber afa jam ne taabiyen, 
aa galap ne syentabaamuwenaram." 

2 Jega jem temawer dua belas rasul 
jeiserem jei angtane seyafter Yesus aa jei 
ne tebanaram ga aane dupdupbulu, ane 
jepga jei ga aane balbabili, "Aaiserem je 
kapka, afa taterisi Uwa Sanbagirmana 
ajama nasbiyeneye, jengga ai afa 
tumilgal tefner asa syentabaabili. 

3 Am afelen mesna gam jega samfer, 
aamei angtane imniwer ga tuju 
igemera destabaabili, angtane nafsi 
aa jes ne balbabilirim, Mafnana Uwa 
Sanbagirmana angtane jeiserem 
ginggitfer mes ne tebabili, ane 
tousaiserem jemna uskambarsus. Jewer 
ga ai enggam ga asa balbabili, 'Awelna 
nensa jeiserem aamei se eyebi!' 

4Jepga ai Uwa Sanbagirfe sembayanga 
jam asa gwebabawena, ane taterisi Uwa 
Sanbagirmana aya nasibenenne." 

> Angtane seyafter jei enggam ge 
gubili sya, rasulu jeiserem aa gemer 
ge gubilirim. Ane jepga Estefanus ga 
aane destabana, jei Yesus bunarsusfer 
aa jei tebanaram, ane Mafnana Uwa 
Sanbagirmana jemnip uskambar ga aa 
kabwatya. Ane angtane aaiserem gamjon 
ga aane destabaabili: Filipus, Prokorus, 
Nikanor, Timon, Parmenas, ane Nikolaus 
jei angtane kotana Antyokyamana. 

Jei angtane Yahudimanyan, jengga 
jei agama Yahudimanaiserem ga jes 
onsobili. 

6 Angtane tuju jeiserem rasulminibe 
ga aane aftabuwena, ane rasulu 
jeiserem jepga jei sembayanga ga aane 
gwebana, ane tafna jem sagabe ga aane 
bunulminiwili. 

'Taterisi Uwa Sanbagirmana gamjon 
aa je wofobanaram, ane angtane 
Yesus aa jei ne tikwebaatinennerem 
gamjon anesus kota Yerusalem je. Ane 
imam-imam mese jeime anesus Yesus 
ne tebana. 

8Uwa Sanbagiri Jei waakena 
Jelemanaiserem Estefanusfe mes 
gulbana, ane baabeta jemna unggwanfer 
enggalfe bwembwema unggwanfer jem 

gam eyebif angtane uskambar jem 
tarnabe. 

3 Jengga angtane afwer jei Estefanus 
ne nasbana. Jeiba angtane aa jei ge 
betwebilirim, jena angtane Yahudimana 
aa jep ge betwebuwefaram bosna 
enggam aa jes ne bilwenaram "Jena 
Angtane Bebasmana". Jeiba angtane 
Yahudimana, jei kotana Kirene yo kotana 
Aleksanderya ga jewer ge jalbili. Angtane 
Yahudimana ona Kilikyaminiwer ane 
propinsi Asyaminiwer jei Estefanusfar 
jena jam ne uskamswemini, ane jebar 
aarememfener ga aa ge doksobana. 

10 Jengga jei enggam jam ge gubiyen, 
"Taterisi Estefanus aa jes bilirim je 
kapka." Jei taterisi jeiserem jam ge 
gubiyen, aam temawer Uwa Sanbagiri 
Jei Mafnana Jelemana Estefanusfe 
mes gulbana, ane baabeta mese. 

Jei ga waakenfer nasowelaiserem 
Uwa Sanbagiri Jei gam gulbana jem 
nasowefe. 

11 Angtane Yahudimana jei angtane 
nafsi doim ga aane agwitababili enggalfe 
jei enggam gangge gubitef, "Ai angtane 
jeiserem amsama sarbana, jei Nabi 

Musa ane Uwa Sanbagiri nimnafer ga jes 
nasmini.” 

1? Ane jei gamjon angtane seyafter 
jepmana ga aane taatwebaabili jam ge 
doksobafe, angtane Yahudimana jem 
sanbak-sanbakaiserem, ane guru-guru 
Hukumu Nabi Musamana aa jei ne 
towas-towastababuwenaram. Jepga jei 
ga aa ge sofobili Estefanus jam tebafe, 
ane ga sene aftayala Safna Angtane 
Yahudimana Sanbak-sanbaka Seyafter 
Gemerserem jemnibe. 

13 Jepga angtane nensa ga aane 
jenbebili, taterisi afaf-afafaiserem aa jei 
ne nasbabilirim Estefanusem temawer. 
Angtane nensa jeiserem ga aa ge gubili, 
"Angtane aaiserem jei ga Jena Uwa 
Sanbagirmana waakenaiserem, ane 
Hukumu Nabi Musa aa jes tulistababilim, 
ga jei imei-imeitababuwena. 

14 hi amsama sarbana jei enggam gunu, 
Yesus angtane Nasaret Jei Jena Uwa 
Sanbagirmana se wirulsini, ane Jei ga 
osiri nemna seyafter Nabi Musa aa jes 
golmilim nebe, gase wirulsini." 

15 Angtane seyafter jep aa jei ge 
betwebilirim Safna Angtane Yahudimana 
Sanbak-sanbaka Seyafter Gemerserem 

jemnibe, jei seyafter Estefanus ga aane 
gerebana. Ane jes galapserem mir mase 
Estefanusmana ga enggam ge falibene, 
mir mase malaikatmana gemerserem. 
7 11mam sanbagirsususerem jei ga 
Estefanus ga tenebana, "Angtane 
aaiserem seyafter jei aa jes ne 
biltenaram im temawer, je ke bunar?" 

2 Jepga Estefanus ga tamawolbana, 
"Am afelen mesna ane uwa mese! 
Gwanan amsa sarbasi! Asal-asala nemna 
Abraham gwanan nalefe jam gwisiyen 
kota Haranminibe, jei gwanan ona 
Mesopotamya je aa galap nwinbelem, 
Uwa Sanbagiri nafabaraiserem jemnip 
ga aa foryal. 

3 Ane ga aa bal, 'Ona ilemana se 
mirtetefal, ane iye mese uwa imna, 
aya mese oso jes mese se mirtebitefal, 
gase sofwe ona Ai ibe isa Ajes 
destababanaram.' 

4Jepga Abraham jei ona Kasdim ga 
mirsotefal, jei ga kota Haranwer ga 
sofwel jamere aa foryal kota Haran je, 
ane ga jep nwin. Uwa Abrahammana 
aa galap terem, jepga Uwa Sanbagiri 
Jei Abraham ga bal, 'Kotana aaiserem 
se mirtetefal, ane ga is sofwa negeri 

nafsiserem jewer.' Ane Abraham ga 
sofwel jamere ona aaiserem jep aa 
foryal, ona am afelen mesna ane uwa 
mese aamei namwer ijeba nwinirim jebe. 

3Gwanan jes galapserem, Uwa 
Sanbagiri Jei ona nemnaiserem 
Abrahamfe jam gerbayan, obiti 
bastowaifer fasfasus afa jam gerbayan. 
Jengga Uwa Sanbagiri Jei Abraham 
enggam bal, 'Abraham, aamei ane tane 
imna seyafter gemerserem Ai ona ibe 
isAs gaarmini.' Jes galapserem, Abraham 
ga taneyena. 

5Jengga Uwa Sanbagiri ga enggam 
bal, 'Asal-asala imna ga negeri angtane 
nenseminip sege nwinbene, negeri 
jeiserem ga asal-asala imnaiserem 
jemanyan, jengga angtane nenesemana. 
Angtane negeri jepmanaiserem 
jei awelna daran-darna asal-asala 
imnaiserem jebe ga jei sene golmini, 
ane ititmer gane balbabili awelna gam 
gwibife tahunu abakfer ga enggammer 
400. 

7 Jengga Ai angtane negeri jeiserem As 
tamtamtababisi angtane awelna aa jei 
ne golmiwenaram asal-asala imnaiserem 
jebe, ane jei negeri jeiserem jewer sege 

gubisini, ane jei ga ona aaiserem jep 
ga Ai ga Asene tebana, ane Ai Asene 
pujitene.' 

8 Jepga Uwa Sanbagiri Jei Abraham ga 
gulbal gwanan Uwa Sanbagiri aa jes 
bilibelem. Ane Uwa Sanbagiri ga enggam 
gul, Abraham ane asal-asala jemna 
seyafter gemerserem ga jamer sege 
sunattwebuwena enggalfe gam ne saasif, 
Uwa Sanbagiri jep aa jes bilipmilim jei 
jeiserem mes ne taabil. Ane jepga Isak 
ga surul, tane Abrahammanam. Ane 
nunu jemna ga delapan, Abraham jei 
Isak ga sunattal. Ane Isak jeme tane 
jemna bosna Yakub gam ga sunattal. 
Ane Yakub ga tane jemna dua belas 
gemer sunattababil, jeiba asal-asalgir 
anggwabura Yahudimana gwanan aa jei 
nawelam. 

9 Asal-asalgir nemna jeiserem ini jemna 
ga uskamswebal Yusufe, ane jepga jei ga 
aane gaar jem fwayenfe doini gam tebaf. 
Jei Yusuf ne jualtal enggalfe, awelna 
angtane nafsiminip gam gwebif angtane 
negeri Mesirmanaiserem jebe. Jengga 
Uwa Sanbagiri Jei Yusuf waakenfer 
gerebaasnenewel. 

10 Ane Uwa Sanbagiri Jei Yusuf ga 
aftannul awelna kabwaksususerem 
jewer. Raja negeri Mesirmana jei 
enggam ne jenbewena, 'Firaun'. Yusuf 
aa galap forolam Firaun jeiserem jem 
tarnabe, Uwa Sanbagiri angtane nensa 
ga gwebabil jamere jei enggam aa ge 
gubil, 'Yusuf jei waakena.' Ane Uwa 
Sanbagiri baabeta aa gulbal jamere 
tousaiserem jemna ga unggwandusa. 
Ane jepga Firaun jei Yusuf Gubernurfe ga 
aa destabal Mesir je, ane enggalf mese 
sanbakf jei gam gwef jena unggwandusa 
Firaunmana seyafter jep gemerserem. 

11 Ane jes galapserem negeri Mesir ane 
ona Kanan jep wisi unggwandusa ga 
etamwel, tumilgala seyafter barbarsus, 
ane angtane jepmana amkom wisi fom 
bartala. Asal-asala nemna tumilgala afa 
jam ne domolyan. 

12 Jengga Yakub enggame aa saram, 
negeri Mesir ba tumilgal gandumuborom. 
Ane jepga tane jemna mesna, asal-asala 
nemna, jei ga aa baftabil Mesirwer jam 
ge sofobife, sofera gwananaiserem. 

13 Ane sofwera naurabaraiserem 
Mesirwer jam ge sofobife, Yusuf ga 
jelem ayan mesna ane osona ga enggam 

balbabil, 'Aiba Yusufsam.' Ane jepga 
Firaun ga towaswel enggame aaba 
Yusufem afelen mesnam. 

14 Ane jepga Yusuf ga ula jelem jetefe 
bosna Yakub ga aa baafulbol enggame: 
jei ane jemna tanem mesna, ane 
jemna wi tane seyafter gemerserem, jei 
seyafter gam ge gubisif negeri Mesirwer 
jep gam ge nwinbef. Angtane jemna 
seyafter ga tuju pulu lima. 

15 Ane Yakub wi tane jebaner ga aa 
ge sofobil Mesirwer, ane jep ga aa ge 
nwinbel jamere Yakub ane asal-asala 
nemna ga aa barwel. 

16 Jepga jem futunu ga aane wartabinel 
tamna Sikeminibe, ane ga jep ne 
tatarbaabunul tonmwa bitisip Abraham 
aa jes armanulum doime anggwabura 
Hemorminiwer tamna Sikem je. 

17 Nunu jepga aa gwetmanswel, nunu 
Uwa Sanbagiri Jei Abrahamfe aa Jes 
bilibelem, anggwabura nemnaiserem 
negeri Mesir je ga mes unggwanswebil 
uskambarsus. 

18 Jes galapserem raja nensaiserem ga 
jei nwinel Mesir je, ane jei Yusuf jam 
damdamtaasiyen aam temawer Yusuf 
mes ter. 


RASUL 7.19-24 961 


19 Raja jeiserem ga anggwabura nemna 
gam afaf-afaftababuwel, jei kakalmer 
gwel asal-asala nemnaiserem jemnibe. 
Jei angtane enggalf tergenbaabil, tane 
bastantana namwer suruluserem jes 
fasawolf jam ge terbife, futu. 

20 Ane jes galapserem, Musa ga aa 
surul: tane aaiserem waakensusu. Jei 
jetam jenabe jamer nwinibe muara ga 
nawer-ningna. 

21 Ane Musa towai jei aa galap ne 
firtaaniwilim, Firaunem yafma jei ga 
aa gaartel, ane jei ga aa tain jem tane 
tainfe. 

22 Angtane Mesirmana jei Musa ga 
aane towas-towastal seyafter aa jes ne 
towaswebilim. Ane Musa ga aa nasbil, 
ane ga eyebil baabeteme. 

23 Musamana umuru tahunu empat 
pulu aa folbalam, jelem inibe ga aa 
gul, jei angtane jelemana anggwabura 
Israelmana jam damtabif. 

24 Jepga Musa ga angtane Mesirmana 
ga damtal jei angtane Israelmanfe 
kapkaiserem jes eyeibel, ane Musa ga 
angtane Israelmana jeiserem ga jebar 
ge fyal. Jepga Musa angtane Mesir tewe 
jeiserem ga saftaniwil, futu. 


RASUL 7.25 -29 962 


25 Musa jei jelem inibe enggam 
gul, 'Anggwabura amnaiserem jei 
mes ge towaswebil enggame, Uwa 
Sanbagiri ga as mes destabana ai 
jei ajam waakentababisife.' Jengga 
anggwabura jeiserem jei gemerje jam 
ge towaswebiyen. 

26 Jem gwirmer jon, Musa jeme angtane 
Israelmana naura gam domsol, jei jam 
ge eral, ane Musa ga safe jam yostaasif. 
Musa ga safe enggam gitmil, 'Aamei aya 
osonem, ga ibas ge erebili?' 

27 Jengga angtane sarabosna 
jelemanaiserem aa jei saftalam, Musa ga 
eyewer ga aa baftawil, ane ga aa gutel, 
'Aamei ise nane destabana am sanbakf 
nwinfe, ane ga asis nasipmini ai waakena 
afa fas? 

28 Aamke safe ase ijam saftaniwif, 
gwanan angtane Mesirmana ir igam 
saftaniwilintim?' 

29 Ane Musa jei game jam aa galap 
saram, angtane jeiserem jei gam aa 
gutelam, Musa ga negeri Mesirwer ga 
aa nunggir, ga negeri Midiyan je ga jep 
nwinel. Jepga wini ga gol, tane jepga 
naura gam domsol. 


RASUL 7.30-34 963 


30 Jep aa galap nwinim tahunu abakfer 
ga empat pulu tahun, malaikata 
Musaminip ga aa foryal, dwisgiribe 
taarena Sinaiyem gwetmanap. Malaikata 
jeiserem aa jal, ti buktouya aa jei 
ertesilim tokwanabara. 

31 Musa aa galap domolam ga jam 
bitbitwel. Jepga agasiwil gwetmanaber 
jei jep gam towaswefe enggame je basa. 
Jepga taterisi Tuhanmana ga aa saribel, 
Jei aa gutelam, 

32 'hiba Uwa Sanbagiri asal-asala 
imnaiserem. Aiba Uwa Sanbagiri 
Abrahammanam, Uwa Sanbagjiri 
Isakmanam, ane Uwa Sanbagjri 
Yakubmanam.' Musa jam erel ane aa 
egegwel, ane jei ti buktouya jeiserem 
baif gwebana jam damtafe. 

33 Jepga Tuhan ga gutel, 'Sandala ijes 
kamwinirim se soksosi! Ona ijep finaram, 
ona jeiserem ga waakensusu. 

34 Ai bunarsusfer aamei isa Amsam 
damtabili anggwabura Israelmana jei 
sigini jes ne enolwenaram angtane 
Mesirminiwer. Ai gwarna jemna Amsam 
saripmini, ane Ai ga Ajam iritya enggalfe 
jei Ajewer aftabunnuf. Au! Ai gamjon 


RASUL 7.35 -38 964 


aamei is Ajam baftana aamei Mesirwer 
ijam waraufe.' 

35 Musa aaiserem jeiba anggwabura 
Israelmana jei baife aa jes ne gwebalam, 
jei enggam ne bal, 'Aamei ise nane 
destabana am sanbakf nwinfe, ane ga 
asis nasipmini ai waakena afa fas?' 
Jengga Uwa Sanbagjiri Jei jes destabal 
sanbakf jei nwinfe, ane angtane jei gam 
waakentababisif. Malaikata jeiserem ga 
jes batobal, malaikata aa fortyaram ti 
buktouya aa jei ertesilim jebe. 

36 Musa jei anggwabura Israelmana 
negeri Mesirwer ga aa aftabifel. Musa 
jei bwembwema unggwanfer ga Mesir 
je eyebil, ane Fi Berberep mese, ane 
gamjon dwisgirip nunu abakfer ga empat 
pulu tahun. 

37 Musa aaiserem jeiba anggwabura 
Israelmana jeyam balbabil, 'Uwa 
Sanbagiri Jei Jener nabi se destabana 
nemniwer, enggame ai as gemer 
destabanantam.' 

38 Musa jei anggwabura Israelmana aa 
jei ge betwebilim dwisgiribe ga jebar 
ge nwinbel. Jei asal-asal nemnabar 
jep ge nwinbel, ane jei malaikatfar ga 
aa ge nasowel, taaren Sinai sagabe. 


RASUL 7.39-42 965 


Taterisi waakenaiserem jeyam sarbil 
malaikatminiwer, ane Nabi Musa 

jei taterisi Uwa Sanbagirmana jei 
erakulnonol nem asal-asalminibe 
enggalfe nep nes gane nasipmif. 

39 Jengga asal-asala nemna jei jama 
sarbayan, jei baif ne gwebal, ane jei 
gamjon negeri Mesirwer ge waraubif. 

40 Ane jepga anggwabura Israelmana 
Harun ga aane bal, 'Aamei tiboroms 
kwirul nei nejesa pujiwulwefe, jega 
tiborma jam kwirulu jeiserem nei gam 
nesa tikwebitini. Nei tiborma jeiserem jes 
ne tikwebitini, aam temawer nei namwer 
seyafter teisyena Nabi Musa jei fof nwini, 
nei Mesirwer nes jei aftabifelyentem!' 

41 Ane jes jepserem jei tiborma ga aane 
kwirul enggame, ga aane eyebil lembu 
tane gamserem. Ane jepga tiborma jam 
kwirul jeiserem ga aane pujiwul, ane 
tumilgala ga aane golbil, ane masara ga 
aane eyebil tiborma jam kwiruluserem 
jebe, jener aa jes ne eyebilim. 

42 Jengga Uwa Sanbagiri Jei angtane 
jeiserem Jam mirtebil, ane Jei jafner 
balbabil enggame, sya, angtane jei 
tiborma aa jes ne pujiwulwenaram 
jamer gen pujiwulwe. Ane jei mato 


RASUL 7.43-45 966 


mese winsibe ga aane pujitababuwel. 
Jeiserem nawersamer ga enggam nabi 
aa gemer ne baatulum enggame: 'Wai 
anggwabura Israelmana! Dombana 
aamei ijesa targabaabilirim, jeke i Aba 
kitulbof, jem nunu abakef ga empat pulu 
tahun dwisgiribe. Fasfasus! 

43Tenda jena aamei ijesa 
gwirinennerem jeba bwata Molokmanam, 
ane bwat kapka mato bosna ga Refan 
ijesa gwirinele, tiborma jeiserem iner 
ijesa kwirtabaabilirim, ijesa pujiwulfe. 
Ane jem temawer ga Ai isAs fasawola 
jamer bijuap negeri Babelem jimwer.' 

44 Tenda Jena Uwa Sanbagirmana aa jep 
nwinwelam angtane nenennabe, Tenda 
Jena jeiserem asal-asala nemnaiserem 
ga jes ne gwirin, dwisgirip aa galap ge 
nwinbelem. Tenda Jena jatowai jeiserem 
ga jei ne eyebil, Uwa Sanbagiri Jener 
Nabi Musa aa gemer balam. Ane seyafter 
ga Uwa Sanbagiri Nabi Musafe aa gemer 
ge sabasilim, gemer ne eyebil. 

4> Tenda Jena Uwa Sanbagirmana 
jeiserem, nem asal-asala ga jei ne taabil, 
ga aane gwirinfel jamer ona aaiserem. 
Jei ga enggalap ne jei Yosuafar aa 
galap ge sofobilim, ane jei ona jeiserem 


RASUL 7.46-51 967 


aa galap ne tebalam angtaneminiwer, 
angtane Uwa Sanbagjiri aa jes surbobilim 
jem tarnabe. Tenda Jena jeiserem ga 
jeber fyal jamere Raja Daud jei aa foryal. 

46 Daud ga ini Uwa Sanbagirmana jam 
dektebel, ane jei ga enggam bal, 'Uwa 
Sanbagjiri, ai jena afa ke Isas eyeibene, 
Aamei Uwa Sanbagiri Yakubmana?' 

47 Jengga Daud jei jena jeiserem jam 
eyebiyen, jena jeiserem ga Salomo 
eyeibel Uwa Sanbagirfe. 

48 Jengga Uwa Sanbagiri Jemna baabeta 
unggwandusa, Jei jena angtane aa jei 
ne eyebilirim jebe Jam nwinyen. Jem 
temawer nabi taterisi enggam baatultel: 

43 'Winsi je taman nwini Amna, ane ogir 
ga tof jubili Amna. Aamei ga jena Abe ga 
asi fom isa gwitirbene? Ane taman nwini 
Amna fofa Ai jafner Ajep nwini? 

50 Jigal-jigala seyafter gemerserem 
Aner eyebaabil.' Uwa Sanbagjiri Jei ga 
gam gutel." 

31 Estefanus jei gamjon ga gunu, "Uwa 
mese aamei seyafter gemerserem, duka 
imna jei ban kankanawa, ane aamei 
masef ga ima unggwasa Uwa Sanbagiri 
ijama tebafe! Imwana imna mat, taterisi 
Uwa Sanbagirmana ijama sarbiyen. 


RASUL 7.52 - 54 968 


Aamei ga enggammer asal-asala 
ilemana gamserem: aamei Mafnana 
Uwa Sanbagirmana waakenfer ijama 
sarbiyen. 

32 Fomfoma asal-asala imna, jei 
ke nabini seyafter afa ke jam ne 
nasbabiyen? Jei angtane taterisi Uwa 
Sanbagirmana aa jei ne nasibenenelem 
jei ne munbobil, jamer futu. Gwanan 
aa jep falam nabi-nabi enggam 
mes ne nasbinennel, 'Tane Uwa 
Sanbagirmanaiserem aa Jei eyebilirim 
Uwa Sanbagiri aa gam gunurum, 
bunarsusfer Jei gase fortya.' Ane 
namwer aa jep falaram aamei Jei imsa 
gerant angtane kakalaiserem jemnibe, 
ane ga imsa munbonont Tane Uwa 
Sanbagirmana jeiserem. 

53 Malaikat jei taterisi Uwa 
Sanbagirmana is mes ne golmini, 
jengga aamei ijama sarbiyen." 

34 Jepga Safna Angtane Yahudimana 
Sanbak-sanbaka Seyafter Gemerserem 
jei taterisi Estefanusmana aa galap 
ne sarbisinirim, jemna ini kabwaksus 
gangge folbamini, ane jei uskambarsus 
ga aane nasbana. 


RASUL 7.55 - 59 969 


39Jengga Mafnana Uwa 
Sanbagirmanaiserem Jei Estefanus 
ginggitfer tebana. Ane Estefanus jei 
winsiwer ga anggaswena. Ane jei Uwa 
Sanbagirmana nafa ga domolbana, ane 
Yesus Jei Uwa Sanbagirminip fina, Jem 
taasfolawer. 

50 Estefanus ga gunu, "Gasa angga! Ai 
taman waaken-giri ames domsona mes 
ne tersosini, ane Tane Angtanemana ga 
Uwa Sanbagirem taasfolawer fina!" 

37 Ane Safna Angtane Yahudimana 
Sanbak-sanbaka Seyafter Gemerserem 
jei imwana jemna ga aane matabaasini, 
ane jepga jei ga aa ge gwarenbuwena. 
Jepga jei seyafter ga aa ge 
nunggirbuwena Estefanusem tarnabe, 
ane Estefanus ga aane tebana. 

58 Jepga jei Estefanus kotanawer ga 
aane aftafala, jepga toneme ga aane 
towaitana jam munbofe. Angtane erala 
jeiserem aa jei ne gaarabilirim, jei ga 
fene jemna ga aane bunulntena nomkefe 
angtanem tufap. Angtane jeiserem 
jemna bosna ga Saulus. 

59 Estefanus aa galap ne munbonorom 
toneme, Estefanus ga enggam gunu, 


RASUL 7.60-8.5 970 


"Tuhan Yesus, uwu amna ase jam Is 
tebabatna!" 

60 Ane jepga somwan dumeme ga 
nwini, ane ga aa gwarna ititmer, ane 
ga gutena, "Tuhan, etam-etama kapka 
aaiserem jebe Ijam fwainulmiyen." 
Estefanus jei game aa gutenaram, jena 
enggamseren, futu. 

t Saulus mese je baife jam gweyan 
Estefanus munbofe. 

2 Angtane Uwa Sanbagiri uskambar 
aa jei ne tebanaram, jei Estefanusem 
futunu gane tirnunu, ga aane syebawena 
uskambar. 

3 Jengga Saulus jei nels terelbene safna 
Yesus aa jei ne tebanaram daamfennaber 
nwiniserem jewer falamulsif. Jei ga 
fortya jenap ga wofena jepme kawete, 
ane gamjon jep gam kawetena, ane wi 
mese anggwa ga aane tebabili, ane ga 
aa katabuntena bwiyibe. 

4 Angtane Kristen aa jei ge 
syensyanwebilirim, jei Taterisi Waakena 
Yesusem temawer sene nasbinenne aa 
gemer ge wofobanaram. 

> Ane Filipus ga sofwa kotana ona 
Samaryaminibe, ane jei angtane 
jepmanaiserem jebe ga nasipmini 


RASUL 8.6-10 971 


taterisi Mesiasem temawer. Mesias Jeiba 
Angtane Uwa Sanbagjiri Jei bunarsus 

aa Jes balam Jam baftanaf enggalfe 
angtane gam waakentababisif. 

6 Angtane unggwanfer jame aa galap ne 
sarbilirim Filipus aa jes nasbilirim, ane 
ga aane gerebaabili bwembwema aa jes 
eyebaabilirim, jei seyafter waakenfer ne 
sarbasini jame aa jes nasbilirim. 

7 Jes jepserem angtane unggwanfer 
bwat kapka jame aa jes kabwabilirim, jei 
ga waakentababili. Bwat kapka jeiserem 
ga aa ge gwarenbuwena, ane ga aa ge 
tobitintye angtane jeiserem jemniwer. 
Ane angtane muli-mulni anesus, ane 
angtane waakenfer jam wofeyanaiserem 
jei seyafter mes waakentababili. 

8 Jega jem temawer ini angtanemana 
saaser-saaserfer ga aa ge folbamini 
kotana jeiserem jebe. 

9 Angtane bosna ga Simon jei abakfer 
nwini, ane jei faatrews eyebili kotana 
jeiserem jebe, ane angtane Samarya 
seyafter gemerserem jam ge bitbitwebili. 
Simon jei aa gunu, "Ai angtane 
sanbagirsusum." 

10 Angtane seyafter, bastantouya, 
sanbagiri, jei waakenfer ne sarbasini, 


RASUL 8.11-14 972 


ga aa ge gubili, "Angtane aaiserem 
jei baabeta Uwa Sanbagirmana 

mes domolbana. Baabeta jeiserem 
angtane enggam ne bilwena 'Baabeta 
Unggwandusa." 

11 Angtane jei fwatersus jam ge 
bitbitwebili Simon jei faatrews eyebili, 
jega angtane jei waakenfer ga sene 
sarbasini. 

12 Jengga angtane jei taterisi 
Filipusmana aa galap ne taabilirim, jei 
jen jena gane tete jam baptistababif, 
anggwa mese wi. Taterisi aa jei 
nasbinennerem jeba enggamam, taterisi 
nunu Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe, ane taterisi Yesus Kristusem 
temawer. 

13 Simon jen jegme taterisi jeiserem aa 
taabili, jegme aa baptiswena. Jei Filipus 
ga onsobananna, jep ga aa bitbitwena 
jame aa galap damtabilirim bwembwema 
unggwandusa aa je etamwenaram. 

14 Rasulu kota Yerusalem je aa 
galap ge sarbilirim enggame, angtane 
ona Samaryamana ga Taterisi Uwa 
Sanbagirmana ba mesam ne taabilint, 


RASUL 8.15 — 20 973 


jei Petruso Yohanes jewer ga aane 
bafsowili. 

15 Rasul nauna jeiserem aa galap 
ge fornaram, sembayanga ga aa 
ge gwebana jega Mafnana Uwa 
Sanbagirmana angtane Samaryamana 
jeiserem ga jemnip gam jalf. 

16 Mafnana Uwa Sanbagirmana Jam 
ireyan angtane daamfenna jemnibe 
aa jei naawenaram. Angtane jepmana 
jei bosna Tuhan Yesusmanaiserem ga 
jetefener jem ne baptistababili. 

17 Jepga Petruso Yohanes jei tafna ga 
aa ge bunulntena angtanem sagabe, ane 
Mafnana Uwa Sanbagirmana jemnip ga 
jela. 

18 Simon jame aa galap domolaram 
Mafnana Uwa Sanbagirmana jam aa 
jelaram, rasulu naura jeiserem tafna ga 
aa ge bunulnsowena angtanem sagabe, 
Simon jei dois gaarmif jebe. 

19 Ga gunu, "Ap jon sa gulba baabeta 
jeiserem, jega ai afa tafna amna angtane 
sagap jam as tosontenaram, Mafnana 
Uwa Sanbagirmana jemnip samfer gase 
jela." 

20 Petrus enggam ga bala, "Aamei 
ane doini imna tokwagirip sa gwi, aam 


RASUL 8.21-25 974 


temawer aamei gunu, 'Uwa Sanbagiri 
aa jes golminirim, ai jeiserem doim as 
armanulu.' 

21 hamei awelna amna as ijam 
onsoibiyen, aam temawer Uwa Sanbagjri 
Jei ini imna is enggam damtabana kapka. 

22 Gasa tikwe etam-etama kapka 
ilemanaiserem, je safnant. Jepga 
aamei Tuhanfe sembayanga ga is 
gwebabana, jega nele kapkaiserem 
is gase wirtabana, Tuhan Jei gamjon 
jeiserem Jam sarbistaabonyan. 

23 Ai tousa aamei galgala anesus ilem 
iniber igam balbabili, ane etam-etam 
aaiserem je ga is mes ne taferna, 
angtane bwiyip gamserem." 

24 Simon jei Petruso Yohanes ga gitmini, 
"Sembayang Tuhanfe is ge gwebabana, 
jega aamei ijes bilirim je jam falyan 
amnibe." 

25 Jewer ga Petruso Yohanes jei ga aa 
ge nasbili jei aa jes ge towaswebilirim 
Yesusem temawer, ane taterisi 
Tuhanmana jamer taban. Jepga jei 
gamjon ga aa ge warautna Yerusalemo. 
Ane wofera jeiserem jei ga jep ge 
nasbinenne Taterisi Waakena tamna 


RASUL 8.26-30 975 


unggwanfer aa je nulnaram ona Samarya 
je. 
29 Malaikata Tuhanmana Uwa Sanbagiri 
aa jes baftanaram, jei Filipus ga aa 
bala enggame, "Se irwe, ane ga is 
sofwa selatan jitefwer, nele aa je 
falaram Yerusalemwer igam sofwa 
jamere Gasayo!" (Nele jeiserem namwer 
angtane gamjon jei jam ge wofobiyen 
jebe.) 

27 Jepga Filipus ga sofwa. Nunu jes 
jemserem pegawai negeri Etyopyamana 
jei jem ga warautna jelem jenabe kota 
Yerusalemwer. Jei jep ga Uwa Sanbagirfe 
sembayanga gwebabana. Jeiba pegawai 
sanbagiri, jei doini Kandakemana jei 
tebana seyafter. Kandake jeiba wi 
sanbaka negeri Etyopya je. Pegawai 
jeiserem jei jelem kereta sagap nontena, 
taterisi Nabi Yesayamanaiserem 
gerabistena. 

28 (8:27) 

29 Mafnana Uwa Sanbagirmana Filipus 
ga bala, "Se gwi ane keretana ga is 
gwetmanulsini!" 

30 Filipus jei tatarmer ga aa 
nunggirwena, ane angtane jeiserem 
ga aa sarbasini, jei taterisi Nabi 


RASUL 8.31-35 976 


Yesayamana gam gerabistena. Filipus 
ga tenebana, "Jeiserem aamei ijes 
gerabistenaram, ke imes towaswebili?" 

31Ga aa tamawolbana, "Ai fomfom 
as towaswena? Ai angtane nensa gam 
bala ai as jei towas-towastafe." Jepga 
jei Filipus ga bala, "Se tauya, ane ga is 
nwintena am tarnabe!" 

32 Taterisi Uwa Sanbagirmana jei 
aa jes gerabistenaram ga enggam!: 

"Jei enggala dombana gemerserem, 
aa jes gane aftawenaram jamere 

aa jep gane munbonorom jebo. Jei 
domba tane galserem safna jam gane 
targaibaasinirim jam gwarenyan, Jei 
taterisi afa jam bilteyan. 

33 Jei kapka Jam eyebiyen, jengga 
angtane gane eyeibene kapka Jebe, 
Mafnana Jemna bar ogiri aaiserem 
jebe. Angtane nafsi fas taterisi asal-asal 
Jemnaiserem jei nasbife." 

34 Pegawai jeiserem Filipus ga bala, "Ai 
ims tenebana, Nabi aaiserem nans bala? 
Jelem temawer, afa ke angtane nafsim 
temawer?" 

35 Filipus jei Taterisi Waakena Yesusem 
temawer ga nasbili. Jei taterisi Nabi 


RASUL 8.36-40 977 


Yesaya jes tulisulum ga jewer towaiwulu 
jam nasbife. 

39 Jei gamjon ga aa ge sofwa nele 
jeiserem jeter, jamer fo eyep aa ge 
forna. Pegawai jeiserem ga gunu, "Se 
angga, fona aare! Ai bas as eyebili jega 
ai gam as baptiswena?" 

37 (Filipus ga bala, "Afa aamei ini 
seyafter gemerserem jeme Yesus imes 
tebalaye, aamei samfer jam baptiswefe." 
Jei ga tamawolbana, "Maa, ames 
tebana Yesus Kristus Jeiba Tane Uwa 
Sanbagirmanam.") 

38 Pegawai Etyopyamana jei 
keretana jeiserem jepga fyatetya, 
ane nawersamer, Filipuso pegawai 
jeiserem ga aa ge jutena fonap, ane 
Filipus ga pegawai jeiserem ga aa 
baptistene. 

39 Saf aa gemer ge jusetyaram fonawer, 
Mafnana Tuhanmana Jei ga Filipus 
gaartetya, ane pegawai jeiserem gamjon 
jam damtayan. Jeman aa sofwa jewer ini 
saaser-saasermer. 

40 Filipus jengga kota Asdodwer aa 
forna tatarfer. Ona jeiserem ga jep 
wofowena, ane Taterisi Waakena ga 


RASUL 9.1-5 978 


nasbinenne kotana seyafter gemerserem 
jamere aa forna kota Kaisareya je. 
1 Jes galapserem Saulus ga jeber- 
jeber enggam nasowena, "Ai angtane 
Yesus aa jei ne tikwebaatinennerem 
ga as munbobili." Saulus jei imam 
sanbagirsususerem jemnip ga gwina, 

Zane jei surta ga bili imam 
sanbagirsususerem jemniwer. Surta 
jeiserem ga Saulus se gwirinwef angtane 
sanbakef jena angtane Yahudimana aa 
jep ge betwebuwefaram kota Damsik je. 
Surta jeiserem ga enggalf gwirni, jega 
afa jei angtane nele Yesusmana aa jei 
ne onsobanaram jam se damtabilirim, 
anggwa mese wi, angtane jeiserem 
gase tebabitne, gase aftabuwena kota 
Yerusalemwer. 

3 Kota Damsikwer aa galap ge gubilirim, 
kotana jeiserem jame aa galap ne 
gwetmansonaram, nafa winsiwer 
aafer-aafersus ga iretya. Nafa jeiserem 
ga jam bwere-bwerewena. 

4Saulus ga jena onabe, jepga taterisi 
enggam ga sarbili, "Saulus, Saulus, 
aamei kapka Ap As ibaf eyeibene?" 

> Saulus ga tamawola, "Aamei nansa, 
Tuhan?" Ane jei taterisi jeiserem gamjon 

ga sarbili enggame, "Aiba Yesusam, 
aamei kapkaiserem ijep eyeibenerem. 

6 Gase irwe, ane kotanap ga is sofwa, 
jep ip ga isene towasulbono aamei ijes 
eyebiliserem!" 

7 Jelem afelen mesna Saulusfar aa jei 
ge sofobilirim, jei jafner ge fibili, jam 
ge gubiteyan, aam temawer jei taterisi 
jeiserem mes ne sarbili, jengga angtane 
afa fas jam ne damtayan. 

8 Saulus ga irwena ane ga fina, nwena 
ga fersona, jengga apgal jigala afa fas 
jam domolyan. Jepga Saulus ga jam ne 
tebastowena Jjamere kota Damsiko. 

9 Nunu abakfer ga nawer-ningna, Saulus 
jam anggayan. Ane nunu nawer-ningna 
jeiserem jeme jei jam twenyan, fona jam 
telbiyen. 

10 Kota Damsik je, angtane Yesus aa jei 
tikwebaatinirim jemna bosna Ananiyas 
ga jep nwini. Ananiyas jei Tuhan eserem 
jam tala gamserem gam ga damtana, 
ane Tuhan Jei Ananiyas ga jenbene 
enggame, "Ananiyas!" Ananiyas ga 
tamawola, "Tuhan, ai aare!" 

ll Tuhan ga aa bala, "Gase gwi jamere 
nele bosna 'Nele Nornora' jebo. Nele 
jeiserem ga jes is onsobana jamere 

Yudasem jenabo. Ane angtane kota 
Tarsusmana ga jep is terelbene, jemna 
bosna Saulus. Jei sembayangs gwebana. 

12 Saulus jei angtane eserem jam tala 
gamserem ga gam damtana, angtane 
jeiserem jena Saulus aa jep nwinirim 
ga jep kawetetya. Angtane jeiserem aa 
jei fortyaram jemna bosna Ananiyas. 
Jei tafna jem sagap ga tosobaanswena 
enggalfe gamjon gam anggasife." 

13 Ananiyas ga tamawola, "Tuhan, 
ai angtane jeiserem jem temawer 
amsam sara enggame, angtane jeiserem 
jei kabwakfer eyeipmini angtane 
Imnaiserem kota Yerusalem je. 

14 Ane namwer ga mes jela kota 
Damsik aaiserem jebe. Imam-imam 
sanbakaiserem jei baabeta mes 
ne gulbana, angtane seyafter gam 
tebabif sembayanga Ibe Is jei ne 
gwebabanaram." 

15 Tuhan Jei Ananiyas enggam ga bala, 
"Se sofwe angtane jeiserem jemnip, 
aam temawer Ai jei Amsam destabana 
enggalfe awelna Amna As jei gweyibef. 
Jei bosna Amna As jei se nasibenenne 
angtane Yahudimanyanaiserem jebe, 
ane raja-raja jemnaiserem jes mese, 

ane anggwabura Israelmanaiserem jep 
mese. 

16 Ai Aner As ge sabasini jebe 
kapkaiserem jei jes domolaiserem Am 
temawer." 

17 Ananiyas ga gwina, jena jeiserem jep 
ga kawetena. Jei tafna ga tosobaanswena 
Saulusem sagabe, ga bala, "Saulus, 
am afelna, Tuhan Yesus aamei ijes 
damtanantam nelebe aamei igalap 
sofwetyaram, ai ga ase Jei bala imnip 
jalfe, jega enggalf aamei gamjon 
igam anggasif, ane Mafnana Uwa 
Sanbagirmana imnip gam jalf." 

18 Ane jes jeberserem jigal sabala 
galserem Saulusem nwenawer ga 
jenbatya, ane jei gamjon waakenfer ga 
anggasini. Jepga jei ga aa irwena, ane 
ga aane baptistene. 

19 Ane aa twena jamer taban, jepga jei 
baabeta gamjon ga enola. 

20 Jes jepserem jei ga aa wofna 
jena angtane Yahudimana aa jep 
ge betwebuwefaram aa gemer 
denennerem jebe, ane jep ga towas- 
towastababinenne enggame, Yesus Jeiba 
bunaram Tane Uwa Sanbagirmanam. 

21 Angtane seyafter ula jeiserem 
jame aa galap ne sarbilirim, jei ula 
jeiserem ga jam ne bitbitwebili, jei ga 
aa ge gubili, "Angtane aaiserem jeiba 
angtane Yesus aa jei ne tebabanaram 
jeyam munbobuwena Yerusalem je. 

Jei aafe enggalf fortya, angtane jes 
galserem jes tebabif, ane gase aftabifele 
angtane imam-imam sanbakaiserem jem 
tarnabe!" 

22 Jengga Saulus jei taterisi Yesusmana 
waakenfersus towas-towastababili, 
jamere angtane gamjon anesus Yesus 
aa jei ne tebanaram. Jei waakenfersus 
towas-towastababili enggame Yesus ba 
Mesiasam, Angtane Uwa Sanbagjiri Jei 
bunarsus aa Jes balam Jam baftanaf 
enggalfe angtane gam waakentababisif. 
Jengga angtane Yahudimana aa jei ge 
nwinbenerem Damsik je, jei enggam 
ge gubili, "Taterisi jeiserem je ol 
kabwak." Jengga jei Saulus afa jam ne 
tamawolbayan. 

23 Jes jepserem nunu unggwanfer 
jam aa ge ayebintyerem, angtane 
Yahudimana jei ga Saulus ga aane 
mwangbisini jam ne munbofe. 

24 Jengga Saulus jena mes towaswena 
angtane Yahudimana jei aa jes ne 
mwangbisinirim jam ne munbofe. Gwin 
gwer angtane Yahudimana jei pagara 
tunawer eyemiliserem, kotana aa jem ne 
isinmisnennerem jem mwa totiyelep jep 
ne fibawena, Saulus jam ne munbofe. 

25 Jengga gwinem, jem afelen mesna jei 
Saulus ga aane gaataantena karanjana 
unggwandusaiserem jebe, ane ga aane 
tebastaatyene pagara kotana aa jem 
ne isinmisnennerem jem jitefwer jamer 
onabo. 

26 Saulus jame aa galap fornaram kota 
Yerusalem je, jei ga angtane Yesus aa jei 
ne tikwebaatinennerem seyafter jebar 
ge nwinbef. Jengga angtane Yesus aa jei 
ne tikwebaatinennerem, jei seyafter jam 
ge erebili Saulusfar jam ge nwinbefe. Jei 
jam ge erebili, aam temawer jei jelem 
inibe enggam ge gubili Saulus jei Yesus 
gemerje waakenfer jam tebayan. 

27 Jes galapserem Barnabas jei 
Saulusminip ga fortya, ane Saulus 
ga aftawena rasulminibe, ane taterisi 
enggam ga aa nasipmini, "Saulus jei 
Tuhan nelep damtanant, ane Tuhan 
Jei jebar ge nasowenant. Ane Saulus 

jei Taterisi Waaken Yesusem temawer 
baabetfer ga aa towas-towastababilint 
kota Damsik je." 

28 Barnabas jes gemerserem gam jama 
nasminirim, rasul-rasulu jeiserem ini 
jemna waakenfer ga aa ge folbamini 
Saulusem temawer. Jepga Saulus jei 
seyafter ga aa ge nwinbene jebar. Ane 
jei baabeta ge domola enggalfe, bosna 
Yesusmana gam nasibenenefe kota 
Yerusalem seyafter gemerserem jebe. 

29 Ane jegme angtane 
Yahudimanaiserem Yunani olem aa 
jei ge nasbawenaram jebar ga aa ge 
nasbawena unggwanfer. Jengga jei ga 
enggammer ge gubili, "Saulus jamer 
nesa munbono." 

30 Jengga angtane Yesus aa jei ne 
tikwebaatinennerem jei taterisi jeiserem 
jame aa galap ge towaswebilirim, Saulus 
ga aane aftawena kota Kaisareyaminibe, 
ane jewer ga aane baftana kota 
Tarsuswer jam sofwefe. 

31Jepga safna Yesus aa jei ne 
tebanaram seyafter ona Yudeya yo 
Galileya ane Samarya je, seyafter 
waakenfer ge nwinbene, ane angtane 
nafsiserem jebe kapkaiserem afa fas 

jam ne eyeipmiyen. Mafnana Uwa 
Sanbagirmana jems batobaabili, 

ane angtane Yesus aa jei ne 
tikwebaatinennerem kanaufer ga 

aa ge fibili, ane angtane unggwanfer 
Yesus ga aane tebana. Ane angtane 
waakenfer ga naawena ane Tuhan ga 
aane erebene. 

32 Jes galapserem Petrus ga jep 
wofowena. Nunu daamfenna jei jem ga 
gwina angtane Uwa Sanbagirmana aa 
jep ge nwinbenerem tamna Lida je. 

33 Jep ga angtane ga damtana bosna ga 
Eneyas, jongolawer tere. Nutarawer jam 
irweyan, jamere tahunu delapan. 

34 Petrus Eneyas ga bala, "Eneyas, 
Yesus Kristus ga ijewer waakentaf. 
Gase irwe nutarawer, tikara ga is 
egwaiwulsini!" Angtane jeiserem jei 
tatarmer ga irwena. 

35 Angtane tamna Lidamana ane ona 
Saron jep aa jei ge nwinbenerem jei 
mese, jei seyafter jame aa galap ne 
damtanaram enggame Eneyas mes 
waakenswena, jepga jei mese Tuhan ga 
aane tebana. 

36 Wini Yesus aa jei tikwebaatinirim 
aasaje kota Yope ga jep nwini, bosna 

jemna Tabita. Bosna jemna Yunani 
olem ga enggam gane bili Dorkas, 
bosna jeiserem jem igiserem ga rusa. 
Wini jeiserem jei nunu jeber-jeber 
waakensusfer eyebuwena, jei angtane 
galgalyenaiserem jes batobaabuwena. 

37 Jes galapserem jei bwerna ga falbili, 
jamere aa tere. Wini jeiserem jem futunu 
jam aa galap ne wirulurum jamer taban, 
ga aane gwalanswena titikabe mwona 
bolap aa je falaram. 

38 Tamna Lida je gwetmanfer nulna 
kota Yopefar. Angtane Yesus aa jei ne 
tikwebaatinennerem Yope je, jei jame 
aa galap ge sarbilirim enggame Petrus 
jei tamna Lida je jep nwini, jei angtane 
naura ga aane bafsona jemnibe. Angtane 
naura jeiserem jei Petrus enggam ga aa 
ge bala, "Tatarfersus se gwi Yopewer!" 

39 Petrus ga aane gaariufenne, gamjon 
jebaner seyafter ga aa ge waraubili 
jamere aa ge forobili Yope je. Jame 
aa galap ge forobitnerem, jei ga aa ge 
tabwili mwona bolap jeiserem jebe. Ane 
saamirawi seyafter jep gemerserem, jei 
ga aa ge jalbili Petrus gunabener ga aane 
goronwebana wini jeiserem jem futunu 
jepserem. Ane baju mese fen seyafter 

Dorkas gwanan aa jes tatarbaabilintim 
ga aane saibene. 

40 Petrus jei wini seyafter ga balbabili, 
"Sa totini!" Ane Petrus somwan dumem 
ga aa nwintena, sembayanga ga aa 
gwebana. Taban, gamjon ga irfwena 
wini futunu jeiserem jemniwer, ga 
bili, "Tabita, jase irwe!" Tabita nwena 
ga fersona, Petrus ga damtana, jes 
jeberserem jeber ga nwini. 

41 Petrus tafnawer ga taabili, ane 
ga goltena wini jeiserem ga irwena. 
Jepga Petrus angtane Yesus aa jei ne 
tebanaram ane saamirawi mese ga 
jenbebili, ane ga saamisini enggame wini 
jeiserem jei gamjon mes fersontyo. 

42 Ula jeiserem ga aane nasbinenne 
kota Yope je, ane angtane unggwanfer 
Tuhan ga aane tebana. 

43 Jes jepserem Petrus ga abaktowaifer 
nwini Yope je, Simonem jenabe. Awelna 
Simonmana ga enggam, jei sapi tifin 
mese, ane kambing tifin gwerep gam 
bunulu jamer sasan. 

1 O t Kota Kaisareya je angtane 

aasaje ga jep nwini, jemna 
bosna Kornelius. Jeiba angtane 
sanbaka 100 ginanggwa Romamana, 

aa jes ne jenbenerem "Koramil negeri 
Italyamana". 

2 Jei angtane waakena, jei ane angtane 
jelem jenap seyafter gemerserem 
Uwa Sanbagiri gane erebene, ane 
jei galgala anggwabura Yahudimana 
galgalyenaiserem jep ne kitulmini. Jei 
sembayanga jeber-jeber ne gwebawena 
Uwa Sanbagirfe. 

3 Nunu daamfenna jema engbar 
nawer-ningna dafefe jei eserem jam 
tala gamserem gam ga damtana. Jei 
enggam damtana, jei malaikata Uwa 
Sanbagirmana waakenfer damtana aa 
kauwityerem jelem jenabe, ga aa bala, 
"Kornelius!" 

4 Kornelius jei malaikata jeiserem 
ga erelmer gerebana, ane ga bala, 
"Uwa basa?" Malaikat jeiserem ga 
tamawolbana, "Uwa Sanbagiri Jei 
sembayanga imnaiserem is mes 
sarbabana, ane waakenaiserem ijes 
eyebilirim Uwa Sanbagiri is mes 
towasweibene, jega jem temawer Jei ga 
ims sarbastaabona. 

> Namwer aas jepserem angtane gasa 
baftabi jei gam ge gubi kota Yopewer 
enggalfe, angtane bosna Simon jei ga 

sene gaariufenne. Jemna bosna afwer ga 
Petrus. 

6 Petrus jei angtane bosna Simon ga 
jem jenap nwini. Simon jei kambing tifni 
gwerep aa jei bunulwenaram jamere 
sasan, ane jei fi eyep nwini." 

7Jepga malaikata Korneliusfar aa jei ge 
nasowenaram, ga mirtetefala. Kornelius 
angtane naura awelna jelem jenap 
aa jei ge gweyibenerem, jei angtane 
jeiserem ga aa jenmini. Ane jeime 
ginanggwa daamfenna aa jenbene, 
ginanggwa jeiserem Kornelius aa jei 
batobawenaram, ane Uwa Sanbagiri aa 
jei pujitawenaram. 

8 Kornelius ga nasipmini jebe seyafter 
aa je etamwenaram, enggam ga 
balbabili, "Aamei kota Yopewer sa gwi!" 

9 Nunu jeiserem jem gwirmer ga, 
angtane nawer-ningna jeiserem jei ga 
aa ge sofobili jamere nele nenennap, 
kota Yope gwetmanap. Ane jes jepserem 
Petrus ga tawena ja sagabe sembayanga 
jewer gwebaf. 

10 Petrus jei wisi ga folbana, jei 
jam twenf. Tumilgala aa jeber ne 
menetabaibaasinirim, Petrus ga eserem 

jam domola gamserem aaiserem gam ga 
domola. 

11 Jei winsi ga damtana aane 
bitnetinirim, ane jewer ga enggalem 
iretya kaina unggwandusa galserem aa 
je jerwentetyaram gumu nawer-naura, 
aa je iretyaram jamer jenabo. 

1? Kaina jeiserem jebe ga enggammer 
ge falbiton, twena ane twen galserem 
seyafter tufa nawer-naurabara 
gemerserem, ane awasa galserem, 
uftonem wofelaiserem, ane junu 
onnemana. 

13 Petrus jei taterisi enggam ga sarbili, 
"Petrus, se irwe, jeiserem daamfenna ga 
is tegila, ane ga is tombana!" 

14 Petrus enggam ga tamawola, "Wowo 
Tuhan, ai gemerje ajam tumilyen 
tumilgala Nabi Musa aa jes balbabilim 
angtane Yahudimana jam ne tumilyen, 
afa matauwa angtane Yahudimana 
enggam aa jes gane bilirim jam 
tumilyen." 

15 Gamjon jei taterisi enggam ga sarbili, 
"Tumilgala Uwa Sanbagiri enggam aa 
jes bilirim namwer angtane saf gane 
tombaabili, angtane enggam jam guyon 
tumilgal aaiserem jam tumilyen." 

16 Taterisi jeiserem jamere nawer- 
ningna jam gutalabe, ane kaina 
unggwandusa gamjon ga aa tauna 
winsibe. 

17 Petrus jelem inipfener ga tenna, 
"Eserem jam domola gamserem ai 
ajes domolantam, jem igiserem je 
basa?" Jes jepserem angtane Kornelius 
aa jes baftabilirim jei ga aa ge 
forobitye. Jei jena Simonmana jam aane 
domolbanaram, jem mwa totiyelebe jep 
ga aa ge fibitena. 

18 Jei angtane ga aane tenebaabili, 
"Simon Petrus ke aaf nwini?" 

19 Ane jes jepserem Petrus ga eserem 
jam domola gamserem jei aa jes 
domolantam ga sarbistaabona, ane 
Mafnana Uwa Sanbagirmanaiserem ga 
bala, "Petrus, angtane nawer-ningna ims 
ne terelbene. 

20 Se irwe, ga is irtena ane angtane 
jeiserem jebaner seyafter ga isa sofwa! 
Ini kapka is jam folbayan jebar jam 
sofwefe, aam temawer angtane jeiserem 
Ai Aner baftabili." 

21 Petrus ga iretya, ane ga aa sofwa 
angtane jeiserem jemnibe, ga balbabili, 

"Aba jesam ijesa terelbenerem. Aamei 
ibafa jela amnibe?" 

22 Jej ga aane tamawolbana, "Ai ase 
Kapten Kornelius se balbabili imnip 
jam jalfe. Ini jemna waakena, ane 
jei Uwa Sanbagiri gam erebene, ane 
jei enggam ne balwena waakensusu 
anggwabura Yahudiminibe. Malaikata 
Uwa Sanbagirmana Kornelius enggam 
ga bala, aamei jam is gwina Korneliusem 
jenap, jega Kornelius jei taterisi imna is 
gase saribaasini." 

23 Petrus ga angtane jeiserem ga 
balbabili, "Aamei sa kautya, aaf isa 
tana." Nunu jeiserem jeme jeber ge 
tabatisini, ane jem gwinibener Petrus 
jebaner ga aa ge sofobili seyafter. Ane 
angtane afweraiserem Yesus aa jei ne 
tebanaram kota Yope je, jei jebaner ge 
sofobili. 

24 Ane nunu gamjon jeiserem, jeime 
kota Kaisareya je jep ga aa ge forobili. 
Kornelius ane jelem afelna mesna ane 
jelem saraboson mesna jelem jenap aa 
jei ge betwebilirim, jei ga jes ne fibabili. 

25 Petrus jame aa galap kautenaram, 
Kornelius ga jela ane Petrusem tof tarnap 
ga aa nwintena Petrus gam sembataf. 

26 Jengga Petrus Kornelius ga gaartena, 
ga bala, "Se irwe, ai aimba angtanesam." 

27 Ane Petrus jebar ga aa ge nasowena 
jei jama kautenaram jenabe, ane 
angtane unggwanfer aa jei ge 
betwebilirim ga damtabili. 

28 Jepga Petrus angtane jeiserem 
ga balbabili, "Aamei seyafter imsa 
towaswena enggame, agama 
Yahudimana ga enggam, angtane 
Yahudimana jam kaweteyan jena 
angtane Yahudimanyanaiserem jebe, 
afa jebar jam ge betwebiyen. Jengga 
Uwa Sanbagjiri Jei as mes towastana 
enggame, ai angtane afa ajam balyan 
enggam jei kapka. 

29 Jega jem temawer, Tuhan jame as 
galap balaram ai ajam jalfe, ai baife 
ajam gweyan. Namwer aas jepserem, ai 
ga ajam towaswefr, jeje bafa aamei ga as 
ima bala ajam jalfe?" 

30 Kornelius ga bala, "Nunu nawer- 
ningna gwanan jeiserem, engbar 
enggalfar jema namwer aas jepserem 
jema nawer-ningna, ai sembayanga 
agalap gwebanantam jenabe. Aafer- 
aafer angtane aasaje ga ai damtanant 
am tarnabe, angtane jeiserem fene jei 

aa jes kamwinirim jam ne bwenen- 
bwenenwena. 

31 Jei ai ga as balant, 'Kornelius, Uwa 
Sanbagiri Jei sembayanga imna is 
mes sarbabana, ane awelna waakena 
imnaiserem is mes saribestaabona. 

3? Angtane se bafta Yopewer, Simon 
jei gaariufenefe, jemna bosna afwer 
ga Petrus. Jei Simonem jenap nwini, 
angtane kambing tifni gwerep aa jei 
bunulwenaram, finip aa jei nwinirim.' 

33 Jega jem temawer ai angtane tatarfer 
ga ai baftabilint ims jenbefe, ane ini 
imna waakena aamei im jela amnibe. 
Namwer ai aas aya nwini seyafter 
Uwa Sanbagirem tarnap, ajesa sarbisif 
seyafter Uwa Sanbagjiri aa jes bilirim, 
aamei ap is bilipmini." 

34 Petrus jei taterisi ga towaiwulu jam 
nasipmife, "Ai namwer bunarsus enggam 
ai towaswena, Uwa Sanbagjiri Jei angtane 
seyafter enggam damtabili armanaber 
nafis-nafismeryan. 

35 Angtane seyafter Uwa Sanbagiri aa 
jei ne erebenerem, ane waakena aa jei 
ne eyebilirim, Uwa Sanbagiri Jei enggam 
gunu, 'Angtane jeiserem saf gam jela 

Amnibe.' Enggam Jei Jam balyan, 'Aam 
jei fwermana.' 

36 hamei seyafter imsa towaswebili 
taterisi igi Uwa Sanbagiri aa jes 
bilipminirim angtane Israelfe. Taterisi 
jeiserem je Taterisi Waakena Yesus 
Kristusem temawer. Jei mes tere, ane 
jega jem temawer Uwa Sanbagiri Jei 
etam-etama kapka nemnaiserem jem 
temawer nei nes jam nasbabiyen. Nei 
waakenfer nesa nwini, ane Jeiba angtane 
seyafter gemerserem jem Tuhansam. 

37 Aamei imsa towaswebili seyafter 
gemerserem aa je etamwenantam 
ona Yudeya je. Seyafter jeiserem ga 
mes towaiwena ona Galileyawer, nunu 
jes jepserem Yohanes Pembaptis aa 
galap tabanuluntum taterisi baptisanem 
temawer aa jes nasbilirim. 

38 Aamei imsa towaswebili Uwa 
Sanbagiri Jei Yesus Angtane tamna 
Nasaretmana mesam destabana, ane 
Uwa Sanbagiri Jei Mafnana Jemnaiserem, 
ane baabeta unggwandusa jes mese 
mesam tetbene. Yesus Jam aa galap 
wofenantam taman-tamna seyafter 
gemerserem jebe, Jei waakena 
gam eyeipminenne angtanefe, ane 

angtane bawasa aa jes tebabilirim 
jes waakentababinenne. Yesus Jei 
seyafter aa eyebili, aam temawer Uwa 
Sanbagiriserem Jei Jam mirtetefalyan 
jamer gerebaasnenne. 

39 Ai seyafter gemerserem amsama 
damtabili seyafter aa jes eyebaabilintim 
ona angtane Yahudimanaiserem jebe, 
ane kota Yerusalem je. Angtane Jei ga 
aane daktanswenant ti salibibe, ga aane 
munbonont. 

40 Jengga nunu nawer- 
ningnabaraiserem Uwa Sanbagiri 
Jei ga jem irtestenant terewer, ane Jei 
ga angtanef ga aa ge saaminint. 

41 Jengga angtane afweraiserem jei jam 
ne damtayan, jengga apfener saamisini 
ai Uwa Sanbagiri as jes destabaabilirim. 
Jame aa galap irwenantam angtane jam 
tereserem jemniwer, jepga aya twena 
ane fo mese aya telbebilint Jebaner. 

42 Ane Jei ai ga as balbabili, ai Taterisi 
Waakena ajema nasipminennefe angtane 
seyafter gemerserem jebe. Ane Jei ai 
gamjon ga as balbabili, ai angtane ajama 
towas-towastababife enggame, Yesus 
Jeiba Angtane Uwa Sanbagiri aa jes 
destabanaram enggalfe, Jei angtane 

gemer nwiniserem ane angtane jam 
tereserem jes teneba-tenebaabuwef. 

43 Nabi seyafter gemerserem jei taterisi 
Jem temawenefener nasbinennel. 

Jei enggam ne nasbinennel, angtane 
seyafter Yesus aa jei ne tebanaram, 
Uwa Sanbagiri etam-etam kapka jemna 
Jei se wirtabaipmini ane gamjon jam 
sarbaipmistaabonyan, baabeta bosna 
Yesusmanaiserem jeme." 

44 Jes jepserem Petrus jei gemer 
nasowena, Mafnana Uwa Sanbagirmana 
ga iretya angtane seyafter jep 
gemerserem taterisi jeiserem aa jei ne 
sarbisinirim jemnibe. 

45 Angtane Yahudimana Yesus aa jei ne 
tebanaram Petrusfaner aa jei ge jalbilirim 
kota Yopewer, jei ga aa ge bitbitwebili 
aam temawer Uwa Sanbagiri Jei Mafnana 
Jelemana aa jewer golminirim angtane 
Yahudimanyanaiserem jebe. 

46Jei angtane jeiserem mes ne 
sarbabisini ula nafis-nafsiserem jei 
jam ne towaswebiyen jem aa jei ge 
nasbawenaram. Ane jei Uwa Sanbagiri 
ga aane pujitene, jei enggam ge 
gubitowena, "Uwa Sanbagiri Aameiba 
sanbagirsusum!" Petrus ga gunu, 

47 "Mafnana Uwa Sanbagirmana mes 
fortya jemnibe, Mafnana gwanan aa 
gam fortyantam nemnibe. Gamjon ga 
angtane enggam jam guyon angtane 
aaiserem jei fome jam baptistababiyen." 

48 Jepga Petrus ga balbabili, jei ga 
jam sa baptistababili bosna Yesus 
Kristusmanaiserem jeme. Jepga jei 
Petrus ga aane bala, jebar nomkef jam 
ge nwinbefe. 

1 1 1 Rasulu ane angtane Yesus aa 

jei ne tebanaram ona Yudeya 
jeiserem jebe, jei enggam ge sarbili, 
angtane Yahudimanyanaiserem jei jam 
ne sunattababiyene, jei jegme taterisi 
Uwa Sanbagirmanaiserem mes ne 
taabili. 

2 Petrus jame aa galap fornaram kota 
Yerusalem je, angtane Yahudimana 
jam sunattababiliserem Yesus aa jei ne 
tebanaram, jei Petrus ititmer ga aane 
tenebana enggame, 

3"Jeje bafa aamei angtane jam 
sunattababiyeneiserem jem jenap ga im 
kawetena? Ane jeje bafa aamei jebaner 
seyafter ga ima twena? Jeiserem kapka." 

4Jei Petrus aa jewer ne tenebanaram, 
Petrus ga seyafter aa je etamwenantam 
jemnibe jeiserem ga aa nasipmini. 

>Jei enggam nasipmini, "Ai sembayanga 
agalap gwebanantam kota Yope je, 
winsiwer aa je iretyaram eserem 
gemerserem gam ga ai domolant. 
Jeiserem ga enggam ai domolant, 
kaina unggwandusa galserem aa je 
jerwentetyaram gumu nawer-naura 
winsiwer ga iretyant, jamere am tarnabo. 

Kain namsini jeiserem ai jep ga ai 
anggatenant, ane jep ga enggammer 
ge falbiton, twena ane twen galserem 
seyafter tufa nawer-naurabara 
gemerserem, ane twena onnemana 
gemerserem, ane awasa galserem 
uftonem wofelaiserem, ane junu 
onnemana galserem, seyafter ai 
damtabitenant. 

7 Jepga taterisi enggam ga ai sarbilint 
aa je gutenaram, 'Petrus gase irwe, 
jeiserem daamfemna ga is tegila, ane ga 
is tombana!' 

8 Jengga enggam ai balant, 'Wowo 
Tuhan, ai gemerje ajam tumilyen 
tumilgala Nabi Musa aa jes bilim angtane 
Yahudimana jam ne tumilyeneiserem, 

afa tumilgala angtane enggame aa jes 
gane bilirim jam tumilyene, jeiserem 
jam kaweteyan am aaremabe.' 

9 Ai taterisi gamjon ai sarbilint taman 
waaken-giriwer enggame, 'Tumilgala 
Uwa Sanbagiri enggam aa jes bilirim 
namwer angtane saf gane tombaabili, 
angtane enggam jam guyon, tumilgal 
aaiserem jam tumilyen.' 

10 Taterisi jeiserem ai ajamer sarbilibe 
unggwanfer ga nawer-ningginfer, jepga 
kaina jeiserem ga aa dekolstetyant 
seyafter winsibo. 

11 Ane jes jeberserem angtane nawer- 
ningna aa jes ne baftabilirim kota 
Kaisareyawer, jei ga aa ge forobityent 
jena ai nomkef ajep nwinintim. 

1? Jepga Mafnana Uwa Sanbagirmana 
ga as balant, 'Se sofwe jebaner, baif ijam 
gweyan!' Ane angtane enam aaiserem ga 
ajebara sofwant jamer Kaisareyaminibo. 
Ga aya kawetenant Korneliusem jenabe. 

13 Ane Kornelius jei ga as nasipminint 
enggame, jei malaikata mes damtanant 
jelem jenabe, ga aa balant, 'Angtane 
se baftabi kota Yopewer, Simon jei ne 
gaariufenefe, jemna bosna afwer ga 
Petrus. 

14 Taterisi Waakena ga is jei se bilibene 
enggame, Yesus Jei is waakentaasini, 
ane wi tane imna seyafter gemerserem 
jes mese.' 

15 Ane ai jame agalap tawawenantam 
ajam nasewefe, Mafnana Uwa 
Sanbagirmana ga iretyant angtane 
jeiserem jemnibe, Mafnana nemnip 
gwanan aa gemer iresanyantam. 

16 Jepga ai sarbistaabonant taterisi 
Tuhan aa jes bilintim enggame, 'Yohanes 
jei fom baptistene, jengga aamei 
Mafnana Uwa Sanbagirmana is Jem se 
baptistababili.' 

17 Uwa Sanbagiri Jei Mafnana 
Jelemanaiserem angtane Yahudimanyan 
jep golmini, gwanan gamserem Jei 
Mafnana Jelemanaiserem nep nes 
Jes golmini, nei Tuhan Yesus Kristus 
negalaba tebanantam. Jega jem 
temawer ai baabeta fas Uwa Sanbagjiri 
jem wenttafe." 

18 Angtane ula jeiserem jame aa galap 
ne sarbilirim, jei gamjon Petrus jam ne 
nasbayan. Jepga jei Uwa Sanbagiri ga 
aane pujitene, jei ga ge gubili enggame, 
"Afa gam jes gamserem, gam jega Uwa 
Sanbagiri Jeime angtane Yahudimanyan 

nele se gaarmini enggalfe, jei etam-etam 
kapkaiserem jewer jam ge tikwebife, 
ane waakenfer gwelaiserem jamer 
abak-abaksus ga sene domola." 

19 Angtane gwanan Estefanus jam 
aa galap ne munbonontom, jei kapka 
gane eyeipmini angtane Yesus aa jei ne 
tebanaram jebe, ane jewer jon ga aane 
surbobili. Jei ga aa ge sofobuwena ona 
Fenisyawer, naantei Siprus, ane kota 
Antyokyawer. Ane jei Taterisi Waakena 
anggwabura Yahudifefener jep ga aane 
nasipminenne. 

20 Jengga angtane daamdema Yesus aa 
jei ne tebanaram, jei naantei Sipruso 
kota Kireneminiwer ge jalbili, ane jei 
kota Antyokyawer ge gubili. Ane jei ga 
angtane Yahudimanyanaiserem ga jebar 
ge nasbawena. Taterisi Waakenaiserem 
ga jes ne nasbili enggame, Yesus Jeiba 
Tuhansam. 

21 Ane baabeta Tuhanmanaiserem 
je angtane jeiserem jebar seyafter 
ge nwinbene, ane jega jem temawer 
angtane unggwanfer jei Tuhan gane 
tebana. Jei ga ge gubili, "Tuhan Jei 
namwer am Sanbaka." 

22 Angtane safna Yesus aa jei ne 
tebanaram kota Yerusalem je, jei 
taterisi jeiserem aa galap ne sarbilirim, 
jepga Barnabas ga aane baftawili kota 
Antyokyawer. 

23Barnabas jame aa galap 
forotnaram kota Antyokya je, jepga aa 
anggana Uwa Sanbagjiri Jei waakena 
Jelemanaiserem mes golmini jebe, jepga 
ini Barnabasmana saaser-saasersusmer 
folbana. Jei enggam ga balbabili, "Aamei 
angtane Tuhan ga waakenfer isa tebana 
ini imna seyafter gemerserem jeme, 
ane aamei ijama tikweyan Tuhan jam 
onsobalawer." 

24 Barnabas jei angtane waakena. Jei 
Mafnana Uwa Sanbagirmana mes taabili, 
ane jei Yesus uskambarsus tebana, ane 
jega jem temawer angtane unggwanfer 
Tuhan ga aane tebana. 

25 Jewer ga Barnabas ga gwina kota 
Tarsuswer, Saulus jam terelbefe. 

26 Ane jei Saulus jame aa galap 
damtanaram, jei Saulus ga kota 
Antyokyawer ga aftawena. Barnabaso 
Saulus jei tahunu daamfenna safna 
Yesus aa jei ne tebanaram jebar 
jamer ge betwebuwelabe, ane jei 

angtane unggwanfer ga aa ge 
towas-towastababuwena. Angtane 
Antyokyamana jei Yesus aa jei ne 
tikwebaatinennerem, angtane jeiserem 
jei jep nabal-nabalsusu enggam ga jes 
ne balbabili, angtane Kristen. 

27 Jes galapserem nabi-nabi 
Yerusalemwer ge jalbili kota 
Antyokyaminip. 

28 Angtane jemniwer daamfenna aasaje 
bosna Agabus. Agabus Mafnana Uwa 
Sanbagirmanaiserem jeme enggam 
ga gunu, "Ogiri aaiserem seyafter 
gemerserem wisdusa sene domolsa, 
tumilgala jam ne damtabiyen abaka." 
(Taterisi jeiserem ga mes etamwena 
Kaisar Klaudius jei aa galap gwenaram.) 

29 Jega jem temawer angtane seyafter 
Yesus aa jei ne tikwebaatinennerem 
jener ga aane nasbili tumilgala yo 
doini jes ne dupdupbulfe, jelem baabet 
mwongga jeberserem. Ane jeiserem 
ga sene kitulmini jelem afelen mesna 
Yesus aa jei ne tebanaram jebe aa jei ge 
nwinbenerem ona Yudeya je. 

30 Barnabaso Saulus ga aane 
destamini tumilgala yo doini aa jes ne 
dupduptababilirim, jei jes ge erbifelfe 

angtane jematabe sanbakef aaiserem 
jep gam kitulmife. 

1 2 1 Jes galapserem Raja Herodes 

ga kapkaiserem jes eyeipmini 
angtane Kristenfe. 

2 Jei Yakobus, Yohanesem ayana jes 
bala jam munbofe, ga enggam balbabili, 
"Nombeyem isa tegila." 

3 Angtane Yahudimana jeiserem aa 
galap ne domolaram, ini jemna saaser- 
saaserfer ge folbamini angtane Kristen 
jam ne munbobife. Jega jem temawer 
Raja Herodes jei Petrus ga bala jam 
tebafe. Jeiserem ga enggalap etamwena 
masara Roti Tanyana jes Tombaabif afa 
masara Paskana aa galap falaram. 

4 Petrus jame aa galap ne tebanaram, 
bwiyip ga aane gaataantena. Herodes 
ga awelna golmini ginanggwana safna 
nawer-naura jebe, safna daamfenna 
jep ga ginanggwa nawer-naura, ane 
jei Petrus ga aane gerebaasnenne. 
Raja Herodes ga enggam mwangbisini, 
masar Paskana jam aa jep barwenaram, 
Raja Herodes ga Petrus gase aftawena 
angtane unggwanfer jepserem jem 
nwenabe, ane jep gam tenebawefe. 

“Ga jem temawer Petrus ga bwiyip 
nuniton, jengga angtane safna Yesus 
aa jei ne tebanaram jei sembayanga 
jeber-jeber ne gwebabawena Uwa 
Sanbagirfe Petrusem temawer. 

6 Gwini daamfenna nalefe Raja Herodes 
jei Petrus jam aftaweyan angtane 
unggwanfer jem nwenabe jep gam 
tenebawefe, Petrus jei bwiyiber nwini. 
Tafna jemna rantena naura ga jem ne 
faarebana, ane ginanggwa naura jem 
terterewer ge tananna. Gamjon mwa 
kawetelabe, ginanggwa gamjon naura 
jep ge fina. 

7 hafer-aafer malaikata 
Tuhanmanaiserem Petrusem tarnap 
ga fyatetya. Ane nafa malaikatmana 
mwonap ga kautena. Malaikata jeiserem 
Petrus ga gin-gintene jamer Petrus aa 
irwena, ane ga aa bala, "Tatar, se irwe!" 
Jes jepserem rantena jeiserem ga aane 
fernebaatini Petrusem tafnawer. 

8Malaikata jeiserem ga bala, "Ban se 
ginggitulsi ane tofgola se kamwi!" Petrus 
jes gemerserem gemer ga aa gwena. 
Malaikata jeiserem gamjon ga aa bala, 
"Fene imna sagamanaiserem se kamwi, 
ane ai ga asis onsobana!" 

3 Petrus malaikata jeiserem ga 
onsobana bwiyiwer, jebaner ga aa ge 
totintye. Petrus jei teisyena jei ke bunar 
totini, afa jei esers tana. 

10Jei ginanggwa naura gwanan 
jeiserem ga aa ge ayemintye, ane 
gamjon ginanggwa naura Jeiserem 
jes ge ayemintye, jamer aa ge fortya 
mwa besi unggwandusa jem tarnabe 
kotanap jewer gwilaiserem. Mwona 
jeiserem jener ga gwawetini, jei jewer 
ge totinyefe. Jei ga aa ge totini jitefwer, 
nels tamer ga aa ge sofwa. Abakferyan 
malaikata jeiserem Petrus jep ga 
mirtetefala. 

11 Jes jepserem Petrus ga towaswena 
jeleminip aa je etamwebanaram jeba 
bunaram. Petrus ga gunu, "Ai ga as 
towaswel Tuhan ba malaikata Jelemana 
bunaram baftannu enggalfe ai as 
gam aamsinfe Herodesem tafnawer, 
ane seyafter kapka gemerserem 
angtane Yahudimana jei abe aa jes ne 
mwanggibaasinirim jewer." 

12 Petrus jame aa galap towaswebilirim 
jemnip aa je etamwenaram, jei ga aa 
sofwa Mariyam jenabe, Yohanesem 
eneserem. Yohanesmana bosna afwer 

ga Markus. Angtane unggwanfersus 
Mariyam jenap aa jei ge betwebilirim, jei 
sembayang ga aane gwebana. 

13 Petrus mwona aa galap entewilirim 
sitawer, tane yafma jena jeiserem 
awelna jep aa jei gwebuwenaram bosna 
Rode, jei ga jela enggalfe gam damtaf 
mwona nane enentene. 

14 Pintu tarnabe jei taterisi Petrusmana 
ga saribene, ini jemna saaser- 
saasersusfer ga falbili, jengga jei mwona 
jam tertesiwiyen. Jei gamjon tatar aa 
gwina angtane jep aa jei ge betwebilirim 
jam towastababife enggame, "Petrus aa 
fitna mwa totiyele tarnabe!" 

15 Angtane jep aa jei ge betwebilirim 
enggam ga aane bili, "Aamke dwak 
teten?" Jengga Rode jei gamjon 
uskambar ga gutena, "Bunar-bunarsus 
jeiba Petrusam!" Jepga jei ga aane 
tamawolbili, "Fas, jeiba malaikata 
jemnaiserem." 

16 Jej gemer ge nasbawena, Petrus 
jei mwona ga enentewili. Jepga jei 
mwona aa galap ne tertebaasiwilirim, 
jei ga aa ge bitbitwebili Petrus jam aane 
damtanaram. 

17 Petrus jei tafna kukmer ga gweipmini 
enggalfe, jei olgulyamer gam ge nwinbef. 
Jes jepserem jei ga aa nasipmini Tuhan 
aa gam geserstenaram bwiyiwer. Ane 
enggam ga balbabili, "Aaiserem ga jam 
isa towasulbono Yakobusfe, ane nem 
afelna afwer gemerserem jei mese 
jei jam isa towastababili." Jeiserem 
jame tabanulminirim jam nasipmilibe, 
Petrus jem ga aa mirtebitefala, tampata 
nafsiserem jewer ga sofwa. 

18 Jem gwirmer gwinibenersus, 
ginanggwana era ga aane dena, jei 
jena jam ne taanaaminenne enggame, 
"Petrus jei fwera?" 

19 Raja Herodes angtane ga balbabili 
Petrus jam ne terelbefe, jengga jei 
Petrus jam ne damtayan. Jepga 
Herodes ga gunu ginanggwana jam 
tenebaabife, ane taban angtane nensa 
ga balbabili ginanggwa jeiserem jam 
munbobife. Jeiserem taban Raja Herodes 
ona Yudeyawer ga ge sofobili, kota 
Kaisareyawer ge gubili, ane ga jep ge 
nwinbene. 

20 Raja Herodes jei angtane kota 
Tirus ane Sidon jes nasbabili. Jega jem 
temawer angtane Tiruso Sidonmana ga 

aa ge betwebili, ane jei safna daamfenna 
ga jes ne baftabili Raja Herodesminip ge 
sofobife. Nabal-nabalsusu jei angtane 
bosna Blastus jemnip ge sofobili. Blastus 
jei angtane sanbaka jena unggwandusa 
Herodesmanaiserem jebe. Gamjon jei 
Raja Herodesminibe ga aa ge gubili 
waakenfer jewer gwef jes ne bilibene, 
enggalem temawer tumilgala aa jes 

ne damtabuwenaram Raja Herodesem 
onnawer. 

21 Ane nunu daamfemna aa jes ne 
bilirim, Raja Herodes fene waakena ga 
kabwabili, taman nwini Rajamanaiserem 
jep ga nwintena, angtane unggwanfer 
taterisi jep ga nasipmini. 

22 Ane angtane unggwanfer jei aa jei ne 
sarbasinirim, jei ga aa ge gubitowena, 
"Taterisi aaiserem je angtanemanyan, 
jengga taterisi aaiserem je Uwa 
Sanbagirmana jes galserem." 

23 Ane jes jeberserem malaikata 
Tuhanmana jei Raja Herodes ga aa 
saftana, enggalem temawer jei bosna 
Uwa Sanbagirmana jam gulbateyan. Ane 
ufa Raja Herodes ga aane tumna jamere 
aa tere. 

24Jepga taterisi Uwa 
Sanbagirmanaiserem ga bijauswebana 
jam ne nasibenenelebe, ane angtane 
unggwanfer Yesus ga aane tebana. 

2> Barnabaso Saulus jei awelna jemna 
jam aa galap ge tabanulurum angtane 
galgalyanaiserem doini jep jam ge 
kitulminenefe Yerusalem je, jei gamjon 
ga aa ge warauwa kota Antyokyawer. 
Ane jei ga Yohanes Markus gemer ge 
aftayala. 

1 2 1 Jes galapserem angtane Kristen 

kota Antyokya je, afwer nabifam 

naawena ane afwer gurufam naawena. 
Jemna bosna ga aas mese: Barnabas, 
ane Simeon, angtane seiseye: ane 
Lukius, angtane kota Kirenemana, ane 
Manahem, jei Gubernur Herodesfar ne 
sweinint, ane Saulus. 

2 Nunu nafsiserem jeme jei Tuhan 
aa galap ne pujitenerem, ane jam ne 
dwenyan enggalfe Uwa Sanbagiri gam 
ne pujitef, Mafnana Uwa Sanbagirmana 
ga balbabili, "Barnabaso Saulus sa 
serkensosi enggalfe, awelna Amna tefner 
As jei ge gweyibef." 

3Jame aa galap ge tabanswebilirim 
tumilgala jam ne tumilyen enggalfe 

Uwa Sanbagiri gam ne pujitef, ane 
sembayanga aane gwebana taban, jei 
tafna ga aane tosomuntena angtane 
nawana jeiserem jemnibe, ane ga aane 
bafsona jam ge sofwefe. 

4Mafnana Uwa Sanbagirmanaiserem Jei 
Barnabaso Saulus ga gitmini enggame, 
"Kota Seleukyawer sege sofwe, ane 
jewer ga atdusa layarabaraiserem jem 
ga is ge sofwa jamere naanteya Siprus 
jebo." 

>Jame aa galap ge fornaram kota 
Salamis je, jepga taterisi Uwa 
Sanbagirmana ga aa ge nasibenenne 
jena angtane Yahudimana aa jep 
ge betwebuwefaram. Ane Yohanes 
Markus ga jei onsomini jam batomife, 
taterisi Uwa Sanbagirmana jebar ne 
nasibenenef. 

6Jei naantei jeiserem jem nenenesamer 
ge sofobili jamere kota Pafoso aa ge 
forobili. Ane angtane Yahudimana aasaje 
ga jep ga aane damtana bosna jemna ga 
Bar Yesus. Jei faatrewabara, ane jei jena 
enggam bala, "Aiba nabisam." 

7Jes jepserem Sergius Paulus jei 
Gubernurfe ga jei nwini naanteya 
jeiserem jebe, ane jei Bar Yesus angtane 

faatrewabara jeiserem jebar jena 
waakenfer ge damdamsosini. Gubernur 
jeiserem tousaiserem jemna uskambar, 
ane jei Barnabaso Saulus ga jenmini. 
Jei enggam gunu, "Ai tateris Uwa 
Sanbagirmanaiserem ajewer saribaasif." 

8 Jengga angtane faatrewabaraiserem 
bosna Bar Yesus, bosna jemna Yunanim 
olem jei Elimas, jei Barnabaso Saulus 
baif gwemini. Jei ini Gubernurmana gam 
dektebef, jega Gubernur jei Yesus jam 
tebayan. 

3 Jepga Saulus, jemna bosna afwer ga 
Paulus, jei Mafnana Uwa Sanbagirmana 
mes bugufswebana, jei Elimas ga 
gerebana, 

10 ane ga bala, "Aamei tane bawasmana 
gamserem. Aamei waakenaiserem 
baif im gwebili. Aamei angtane nafsi 
gam afaftababili uskambar, ane aamei 
angtane faatrewa imnaiserem ijem 
afaf-afaftababuwena. Tuhanmana 
bunarsusferaiserem aamei jeiserem 
enggamem bili je bunaryan. 

11 Namwer aas jepserem tafna Uwa 
Sanbagirmanaiserem is jese denbene. 
Nwena imna is jam sene kofnebana 
jamer abaktouya, gwer nafa ga ijam 

damtayan." Jes jeberserem angtane 
jeiserem jei jena ga entene nwena 
gar seiseye motsobaasinirim, ane jei 
ga sarananna angtanef enggalfe jei 
aftafalfe. 

1? Gubernur Sergius Paulus jame aa 
galap domolaram aa je etamwenaram, 
jei Yesus ga tebana. Jei taterisi Tuhanem 
temawer jam bitbitwebili. 

13 Paulus ane angtane jei aa jebar ge 
wofobanaram, jei kota Pafoswer ga aa 
ge sofobili, jamere kota Pergaminibe 
propinsi Pamfilya je jep aa ge forobili 
ateme. Jes jepserem Yohanes Markus jei 
jelem afelen mesna ga jep mirtebitefala, 
ane jei kota Yerusalemwer ga warauwa. 

14 paulus ane angtane afweraiserem 
kota Pergawer ga aa ge sofobili, ga kota 
Antyokyaminibe ona Pisidya jep ga aa ge 
forobili. Nunu Sabateme, nunu angtane 
Yahudimana aa jem ge nwinbisiwefaram, 
jem ga aa ge gubili jena angtane 
Yahudimana aa jep ge betwebuwefaram, 
jep ga aa ge nwinbene. 

1> Taterisi Nabi Musamana ane 
taterisi nabi nafis-nafsi jei aa jes 
ne tulistababilim, seyafter jeiserem 
jam aa galap ne tabanulurum jam 

gerabaabistelabe, angtane sanbak- 
sanbaka jena jemnaiserem aa jep ge 
betwebuwefaram jei ga aane balbabili, 
"Am afelen mesna, ke samfer aamei 
taterisi angtane jem kanautababiliserem 
jes isa nasbili? Ai taterisi jeiserem ajama 
sarbisif." 

16 Paulus ga irwena, tafna kukmer 
ga gwemini, ane ga balbabili, 
"Angtane Israelmana, ane angtane 
Yahudimanyan Uwa Sanbagjiri aaf aa jei 
ne pujitawenaram, ai as imsa sarbasi! 

17 Uwa Sanbagiri angtane Israelmana 
aa jes ne pujitawenaram, Jei asal-asal 
amnaiserem mes destabaabil. Gwanan 
unggwanferyan jamere unggwanfersus, 
negeri Mesir je aa galap ge nwinbelem. 
Jei ga enggam ge nwinbel, angtane 
foryala gamserem. Jepga Uwa 
Sanbagiri Jei baabeta unggwandusa 
Jelemanaiserem jeme, angtane jeiserem 
jem ga aftabifel negeri Mesirwer, ga aa 
ge sofobil. 

18 Tahunu ga empat pulu, angtane 
afweraiserem jemniwer jei safe 
kapkaiserem jes ne eyebuwel, Uwa 
Sanbagiri Jei jebaner waakenfer ge 
nwinbel taman dwisgiribe. 

19 Uwa Sanbagiri Jei anggwabura tuju 
gam falamulsil ona Kanan je, ane Jei ona 
jeiserem angtane Jelemanaiserem jep ga 
gaarmil. 

20 Seyafter jeiserem tahunu ga 450 ga 
jem fal. Seyafter jeiserem taban, jepga 
Uwa Sanbagjiri Jei angtane sanbak- 
sanbaka jep ga kitulmini enggalfe, 
angtane jei ne balf bunar afa fas. Ane 
angtane sanbak jeiserem jei sanbakfe 
ga jei naawel jamere Nabi Samwel aa 
foryal. 

21 Jepga angtane jei Uwa Sanbagiri 
enggam ga aane bal, 'Uwa Sanbagiri, abe 
ase Raja se gaarmi.', ane Uwa Sanbagiri 
ga Raja Saulus ga gaarmil. Raja 
Saulus jei tane Kismana, anggwabura 
Benyaminmanaiserem, ane jei tahunu 
unggwanfer ga empat pulu sanbakfe 
jamer nwinibe. 

22 Uwa Sanbagiri Jei Raja Saulus aa 
galap balam, 'Aamei Rajafe gamjon ijam 
gweyan', jepga Uwa Sanbagiri gamjon 
Daud ga gaartel Rajafe. Uwa Sanbagiri 
Jei Daudtem temawer enggam gul, 

'Ai Daud tane Isaimana, Amsa bala: 
Angtane jeiserem jei samfer, ane jei 

seyafter gemer gam eyebili Ai gemer 
Agam gunurum.' 

23 Ane asal-asala Daudmana Jeiba 
Yesusam, Uwa Sanbagiri aa Jes 
gaarminirim angtane Israelfe enggalfe 
angtane gam waakentababisif, Jei 
gwanan aa gemer gulum. 

24 Yesus nalefe awelna jam gwebiyen, 
Yohanes angtane Israelmana mesam 
balbabilint enggame, jei ga etam-etam 
kapkaiserem jewer gam ge tikwebif, ane 
gane baptistababif. 

25 Ane jes galapserem Yohanes awelna 
jemna amkom fom tabanulu, Yohanes 
angtane ga balbabilint, 'Aamei seyafter 
ifoma gunu, ai nansa? Ai ke angtane aas 
aamei ijesa fibanaram. Jengga sa angga, 
Angtane jeiserem se fortya awelna amna 
ajep tabanulurum. Tofgol newa Jemna 
ajam fersobaasiyen, aam temawer Jei 
Tane Uwa Sanbagirmana, ane ai angtane 
bastantouya.' 

29 Am afelen mesna, asal-asal 
Abrahammana, ane angtane 
Yahudimanyan aaf Uwa Sanbagijiri 
aa jei ne pujitawenaram, Uwa Sanbagiri 
Jei taterisi nes mes golminint enggame, 
Jei nes fomfom se waakentababili. 

27 Angtane Yerusalemmana ane jem 
sanbakfe aa jei ge nwinbenerem, jei 
teisyena enggame Yesus Jei angtane se 
waakentababili. Jei jam ge towaswebiyen 
taterisi nabi-nabimana aa jes ne 
gerabistowefaram jeber-jeber nunu 
Sabateme, nunu angtane Yahudimana 
aa jem ge nwinbisiwefaram. Taterisi 
nabi aa jes ne nasbilim jeba bunaram, 
aam temawer angtane jei Yesus mes ne 
munbonont, nabi-nabi fwatermana jei 
gwanan aa gemer ne nasbilim. 

28 Safe etam-etama jam ne domolbayan 
Yesus jem munbofe, jei Gubernur Pilatus 
enggam ne bala Yesus jam munborf. 

29 Ane seyafter jeiserem ga taban, 
seyafter Yesusem temawer aa 
jes ne tulistababilim Taterisi Uwa 
Sanbagirmanaiserem jebe, jei Yesus jam 
tinswef ti salibiwer, ane gam tirnnuf 
tonmwa bitisibe. 

30 Jengga Uwa Sanbagiri Jei mes 
irtenent terewer. 

31 Ane nunu unggwanferyan Jei Jena 
ga aa ge sanant angtane tarnabe, 
angtane Jebaner aa jei ge jalbilirim ona 
Galileyawer jamere kota Yerusalemo. 

Ane jei ga Yesusem temawer jep ne 
nasipmini angtane Israelfe. 

3? Ane namwer aas jepserem Taterisi 
Waakena ai is ajama nasipmif, Uwa 
Sanbagiri asal-asala nemnaiserem jebe 
aa jes bilipmilim enggame, 'Jeiserem 
Aba As eyebili.' 

33 Jeiserem Uwa Sanbagiri abe mes 
eyeipminint, asal-asala jemnaiserem. 
Jei ga Yesus gamjon Jam irtef terewer. 
Mazmur naura jep ga enggam baatultel: 
'Aamei Tane Amna, Ai Ames etamwena 
Im Uwafe nunu namwer aaiserem.' 

34 Uwa Sanbagiri Jei Yesus mes irtenent 
terewer, ane Jei gamjon Jam butsweyan. 
Taterisi jeiserem ga Uwa Sanbagiri 
gwanan aa jes bilim: 'Ai waakena IsAs 
eyeibene Ibe, Ai gwanan Raja Daudfe 
Ajes bilibenerem.' 

35 Gamjon pasala nafsiserem jep bil: 
'Aamei Angtane waakensusu Imna Ijam 
balyan, jam butswefe.' 

36 Raja Daud jei ga taterisi Uwa 
Sanbagirmana mes onsoibel, jei aa 
galap gwelam, jamere aa tere. Jepga 
aane tirnnul asal-asala jemnaiserem jem 
tarnabe, ga jep butswel. 

37 Jengga Angtane Uwa Sanbagiri aa Jes 
irtenentem terewer, Jei Jam butsweyan. 

38 Jengga aamei am afelen mesna, 
aamei seyafter taterisi aaiserem jam 
isa towaswebili enggame, Yesus Jei 
etam-etama kapka nes mes wirulmisini, 
gamjon jeiserem Jam sarbistaabonyan. 

39 Aamei seyafter jam isa towaswebili 
enggame, Yesus seyafter aa jei ne 
tebanaram, etam-etama jemna mes 
ge barweipmini, ane Uwa Sanbagiri 
enggam gunu, angtane jeiserem jei 
waakena. Jengga Hukumu Nabi Musa 
aa jes tulistababilim, Hukumu jeiserem 
jeme etam-etama kapka angtanemana 
fas jam borolmiyen. 

40 Ga jem temawer aayai, jega gam jam 
etamweyan imnibe, nabi-nabi aa jes ne 
tulistababilim: 

41'Se domol, aamei syefer ijesa 
nasbilirim Uwa Sanbagirem temawer, 
aamei isa bitbitwena, ane ga isa tere. 
Namwer aas jepserem, Ai jes As eyebili 
aamei baife ijesa gwebilirim, safe 
angtane is jas ne nasipmini ibe."" 

42 Pauluso Barnabas jena angtane 
Yahudimana aa jep ge betwebuwefaram 
jep aa galap ge totintyerem, jei ga 

aane gitmini, "Sabata gamjon jepserem, 
taterisi jeiserem gamjon ga jam is 
nasbili." 

43 Angtane jeiserem jei jam aa 
galap ge tobitintyerem, angtane 
Yahudimana unggwanfersus, ane 
angtane Yahudimanyan Uwa Sanbagjiri 
aa jei ne erebenerem, jei Pauluso 
Barnabas ga aane onsomini. Rasul 
nauna jeiserem jei angtane jeiserem 
ga jes ge towas-towastababili, ititmer 
ga aa ge balbabili, "Aamei isa fina 
waakenaiserem Uwa Sanbagirmana Jei 
aa jes kitulminirim jeme." 

44 Nunu Sabat gamjon jeiserem, 
angtane safe seyafter aa gemer ge 
nwinbenerem kotana jeiserem jebe, 
jei ga aa ge jalbili enggalem temawer 
Taterisi Uwa Sanbagirmana jewer ne 
sarbisif. 

45 Jengga angtane Yahudimana aa galap 
ne damtabilirim angtane unggwanfer 
jeiserem, ini jemnaiserem ga kabwakfer 
ga aa ge folbamini, ane jei Paulusfe 
kapkaiserem ga aane nasbaibene, ane 
baif ne gwebabili taterisi Paulus aa jes 
nasbilirim. 

46 Pauluso Barnabas jei jam ge ereyen, 
jei baabetfer ge nasowena, "Taterisi 
Uwa Sanbagirmana ai nabala ga ip ge 
nasipmini, jengga aamei ibaifa gwebili. 
Aamei enggame ima gunu, 'Waakenfer 
gwelaiserem jamer abak-abaksus 
ajama taabiyen.' Jega jem temawer 
namwer ai isa jam as ge mirtebitefala, 
ane ga ajewer ge sofwa angtane 
Yahudimanyanaiserem jemnip. 

47 haiserem je Tuhan abe as jes 
bilipmilim: 'Ai ga imter gitmini, aamei 
nafabara ga aamei is ge nwini angtane 
Yahudimanyan jemnibe, aam ga 
taterisi waakenaiserem ga aamei is ge 
gwirnenne jamere ogiri fwesa jepserem 
jebo."" 

#8 Angtane Yahudimanyan taterisi 
jeiserem aa galap ne sarbilirim, ini 
jemna saaser-saaserfer ge folbamini, 
ane ga aa ge gubitena, Taterisi 
Uwa Sanbagirmana je waakena. Ane 
angtane seyafter Uwa Sanbagiri aa jes 
balbabilirim jes ne taabili waakenfer 
gwelaiserem jamer abak-abaksus, 
angtane jeiserem ga aane taabili. 

49 Ane Taterisi Uwa Sanbagirmana ga 
aane jawola ona jeiserem jebe. 

50 Jengga angtane Yahudimana jei wi 
sanbak-sanbaka Uwa Sanbagjiri aa jei ne 
erebenerem, ane angtane sanbak mese 
kotana jeiserem jebe, ga aane balbabili, 
"Taterisi jeiserem ijama taabiyen!" Ane 
kapkaiserem jes ne eyeipmini Pauluso 
Barnabas jebe, ane ga aane surmini ona 
jeiserem jewer. 

31 Jepga Pauluso Barnabas tufa ga aa ge 
tentebaabisini sonabara, jega angtane 
kotana jeiserem jepmana jei gam ge 
towaswebif jei kapkaiserem jena ga jes 
ne eyebili. Ane Pauluso Barnabas kota 
Ikoniumwer ga aa ge sofwa. 

3? Ane angtane Yesus aa jei ne 
tikwebaatinennerem kota Antyokyawer 
jeiserem, jemna ini saaser-saaserfer 
ge folbamini, ane Mafnana Uwa 
Sanbagirmana jei mes bugufswebabili. 
14 t Kota Ikonium je, Pauluso 

Barnabas ga aa ge kawetena 
jena angtane Yahudimana aa jep ge 
betwebuwefaram jebe, jei gwanan 
aa gemer ge kauwewefaram. Jep 
jegme waakenfer ge towas-towastababili 
jamere angtane Yahudimana unggwanfer 
mese angtane Yahudimanyan, jei Yesus 
ga aane tebana. 

2Jengga angtane Yahudimana 
Taterisi Waakena baif aa jei ne 
gwebilirim jam taabife, jei angtane 
Yahudimanyanaiserem jes ne balbabili 
enggame, "Taterisi jeiserem safnant, 
ipsama taabilirim!" Jepga angtane 
Yahudimanyan jei angtane Kristen ga 
aane nasbabili. 

3 pauluso Barnabas jei abaktowaifer ge 
nwini jebe, jei jam ge ereyen taterisi 
Tuhanem temawer jam ge nasbife. 
Tuhan Jei baabeta Jemnaiserem jes 
golmini enggalfe, jei bwembwema jem 
ge eyebif, bwembwema angtane jam 
ne eyebiyeneiserem, Uwa Sanbagjiri 
tefner gam eyebili. Jei bwembwema ga 
aa ge eyebili, jega angtane jeiserem 
gam ge towaswebif enggame taterisi ini 
waakenaiserem Uwa Sanbagiri angtanefe 
aa jes golminirim jeba bunaram. 

4 Angtane unggwanfer kotanap aa jei ge 
nwinbenerem, jei jam ne bitnaatini nawer 
biti. Afwer jei angtane Yahudimana jewer 
ge ayebitini, afwer ga angtane Yesus aa 
jes bafsonaram angtane naura jeiserem 
jemniwer ge ayebitini. 

3Jepga angtane Yahudimana ane 
angtane Yahudimanyan jeiserem, ane 

angtane sanbaka jelemanaiserem 
jebaner, jei kapkaiserem ga aane 
mwangbisini enggame, rasul nawan 
jeiserem tonem sa munmini. 

6 Rasul nauna jeiserem jame aa galap 
ge sararam, ga aa ge nunggiri ona bosna 
Likaunyawer, kota Listra yo kota Derbe, 
ane ona seyafter gemer falaram. 

7Jep ga Taterisi Waakena ga aa ge 
nasbinenne. 

8 Kota Listra je, angtane aasaje jep 
nwini jemna tufa fwater derbenent. 

Jei jame aa galap surnuntum ga muli- 
mulinmer surnunt. Jei jafner nwinwena 
jei jam wofeyan bastantowaifer. 

9Jei ga jep nwini, Paulus aa jes 
nasbilirim ga jes sarbisini. Ane Paulus 
nwena ga tetena, ga aa towaswena 
enggame, angtane jeiserem jei taterisi 
mesam taabili jam waakentafe. Paulus 
jei jeter gerabaasiwili, 

10 ane ititmer ga bala, "Gase irwe, 
nornormer ga is fina ilem tofeme!" 
Angtane jeiserem ga aa fagatana, ga aa 
irwena, ane ga wofowena enggam gam 
gwina, enggam gam jela. 

11 Jes jepserem angtane unggwanfer ga 
aane domola Paulus aa jes eyebilirim. 

Jepga jei ga aa ge tetenbili Likaunyam 
oleme, "Anggwafwar mes ge irebitye 
nem nenennabe angtane numu 
gemerserem." 

12 Barnabas jei enggam ne bosetana 
Seus, ane Paulus jei enggam ne bosetana 
Hermes, aam temawer jei waakenfer aa 
jewer ge nasewenaram. 

13 Imam Seusem jenawer ga jela. 
Jena Seus aa jep ne pujitawenaram 
kota sitawer fina. Imam jeiserem jei 
sapi giri gam aftabili ane bunga mese 
jes erbili, pintu pagarawer erbuwena. 
Imam ane angtane unggwanfer jeiserem 
sapini aa jei ne giranbaabuwenaram 
persembahanfe, rasul nauna ga jep ne 
kitulmif. 

14 Barnabaso Paulus jei jame aa galap 
ge sararam angtane Jjeiserem aa jes ne 
eyebilirim, jei fene jelemana ga aa ge 
bitabaabisini enggalfe, angtane jepmana 
gam ge towaswebif enggame jei jam 
ge kakalswena. Jei ga aa ge nunggjiri 
angtane unggwanfer jepserem jem 
tarnabe, ga aa ge gwenanna, 

15 "Wai, aamei seyafter gemerserem 
ibafa gwena game? Angba angtanesam, 
aamei galaterserem. Ai enggalf ai ge 

nwini taterisi Uwa Sanbagirmanaiserem 
ip is agam ge nasipmif, jega aamei 
etam-etam kapkaiserem igama aafulnuf, 
ane gamjon ga isa warautna Uwa 
Sanbagirminibe. Uwa Sanbagiri aa Jei 
gwenaram, Jei winsi yo ona, ane fi mese, 
ane seyafter gemerserem aa jei falaram 
ga Jei eyebaabil. 

16 Gwanan aa jep falam Uwa Sanbagiri 
Jei angtane seyafter enggam balbabil, 
'Sya, saf isa eyebili ina gemer 
igama gunurum jam eyebife, ane Ai 
kapkaiserem ibe is Ajam eyeipmiyen.' 

17 Jengga Uwa Sanbagiri Jei jeber- 
jeber ip ijes gweretabaipmuwena Jelem 
temawer enggame, Jei waakenaiserem ip 
ijes eyeipminirim. Jei arouwa ip gaarmini 
winsiwer, ane nananis waakenfer is 
gam ge tenipmif muara jeber-jeber. Jei 
tumilgala ip kitulmini, ane Jei ga eyebili 
jega ini imna saaser-saaserfer is ga sege 
folbamini." 

18 Jengga rasulu nawan jeiserem jei 
safe jes gamserem gemer ge nasbili, jei 
masef ge unggwasa angtane jeiserem 
jam uftabife. Angtane unggwanfer 
jeiserem rasulu naura jeiserem jeter ne 
pujisowena, ga aa ge gubili, "Sya, sapini 

aaiserem aima giranbaabili gamjon ai 
iba golmif." 

19 Jengga angtane Yahudimana 
afweraiserem kota Antyokyawer ona 
Pisidya je ane kota Ikonium jewer ga 
jalbili. Ane taterisi jelemanaiserem 
angtane uskambar ga jem ne dektebili 
jem onsobaabife. Jepga jei Paulus ga 
aane erana toneme, ane jei Paulus gane 
tinderfele kota sita jitefwer. Jei enggam 
ge gubili, Paulus ba mesam tere. 

20 Jepga angtane Yesus aa jei ne 
tebanaram, jei Paulusem tarnap 
jame aa ge fibitetyaram, Paulus ga 
irwena, gamjon ga kawetena kotanabe. 
Gwinibener Paulus Barnabasfaner ga ge 
sofwa kota Derbewer. 

21 Pauluso Barnabas jei ga Taterisi 
Waakena kota Derbe je ga jep ge 
nasbinenne, ane angtane unggwanfersus 
jei Yesus ga aane tebana. Jepga jei ga 
aa ge warau kota Listrawer, jep taban 
gamjon ga kota Ikoniumwer ga aa ge 
sofna. Ane jepga jei kota Antyokya ona 
Pisidya je jewer ga aa ge sofwa. 

22 Kotana jeiserem jebe jei angtane 
Yesus aa jei ne tebanaram ini 
jemnaiserem ga jes ge kanautabaipmini. 

Ane jei esorola gam ge golmif, jega jei 
Yesus jam ne aftannuyon jam tebalawer. 
Ane enggam ga aa ge gubili, "Ogiri 
aaiserem jebe nei kabwaktala anesus 
nesa domolwenaram jamere nunu 

Uwa Sanbagiri Jei aa jem nwinirim 
anggwabura seyafter gemerserem jem 
Sanbakfe." 

23 Taman-tamna seyafter gemerserem, 
Pauluso Barnabas jei angtane sanbaka 
jemata aa jei ne tebabilirim ga jes ge 
destabaabinenne. Ane jei sembayanga 
ga aa ge gwebana, ane jei tumilgala jam 
ne tombaabiyen enggalfe Uwa Sanbagiri 
gam ne pujitef. Jei jes gamserem gam 
aa jewer gane eyebilirim, jei angtane 
sanbaka jemata jeiserem jem gane 
kitulbono Uwa Sanbagirfe, Uwa Sanbagjiri 
Jei aa jes ne tebanaram. 

24Jei ona Pisidya seyafter jamer ge 
sofwa jam ge batoyan, ane propinsi 
Pamfilya je jep aa ge forna. 

25 Jepga taterisi Uwa Sanbagirmana ga 
aa ge nasibene kota Perga je, jepga jei 
ga aa ge sofwa kota Atalyawer. 

26 Jewer ga aa ge warauwa atdusame, 
atdusa layarabaraiserem, jamere kota 
Antyokyayo, kota jeiserem ga rasul 

nawana gwanan Uwa Sanbagirfe ga jep 
ne tetbel enggalfe Uwa Sanbagjiri Jei 
waakena Jelemanaiserem gam golmif 
jebe, jega jei awelna Uwa Sanbagirmana 
gam ge gwebif. Awelna jeiserem jei mes 
ge tabanulu. 

27 Jame aa galap ge forobilirim 
Antyokya je, jei angtane Yesus aa jei 
ne tebanaram ga aa ge jenbebili, ane 
jei seyafter ga aa ge betwebili. Jepga 
jei ga aa ge nasipmini seyafter Uwa 
Sanbagiri aa gam eyebilirim Jebar aa 
galap naawenaram. Ane jei gamjon ga 
aa ge nasipmini enggame, Uwa Sanbagjri 
Jei nele mes dwotana, jega angtane 
Yahudimanyan jei Yesus ga sene tebana. 

28 Jepga jei abakfer ge nwinbene 
angtane Yesus aa jei ne tebanaram 
jebar. 

1 5 1 Angtane afwer jei ona 

Yudeyawer ge jalbili, jamer kota 
Antyokyayo aa ge forobitye, ane jei 
angtane Kristen jepmanaiserem ga aane 
towas-towastababili enggame, "Afa 
aamei ijama sunattweyanaye Hukumu 
Nabi Musamanaiserem jep aa gam 
tulistaabilim, gam jega Yesus Jei aamei 
is jam waakentababisiyen." 

2Pauluso Barnabas jei baibaisus gam 
jam ge sarfe, jei angtane jeiserem ga 
aa ge balbabili enggame, "Gamyan, 
jes gamserem gam je kapka." Ane jei 
angtane jeiserem jebar ititmer ga aa ge 
doksobana. Jepga Pauluso Barnabas ane 
angtane Kristen nensaiserem jewer ga 
aane destabaabili, ane jei Yerusalemwer 
ga aa ge sofobili. Jei angtane Yesus aa 
jes baftabilirim rasulf gwefe jebar ga 
aa ge betwebili, ane angtane sanbaka 
jemata aa jei ne tebabilirim jebar 
mese. Jei enggalf ge betwebili, taterisi 
sunattem temawer gam ne nasbif. 

3 Jemata jep aaiserem jei Pauluso 
Barnabas ane angtane Kristen 
nafsiserem ga aane aftabifele jamere 
kotana sitabo. Ane jei ona Fenisya 
yo ona Samarya jewer ga aa ge 
sofobili. Ane taman-tamna jep jeiserem 
jei ga aas ne nasbinenne angtane 
Yahudimanyanaiserem jem temawer. 
Jei enggam ne nasbinenne, angtane 
Yahudimanyanaiserem jei etam-etama 
kapkaiserem jewer mes ge tikwebili, 
ane jei Uwa Sanbagiri mes ne tebana. 
Angtane Kristen jepmana ula jeiserem 

aa galap ne sarbilirim, ini jemna 
saaser-saaserfer ga aa ge folbamini. 
4Jame aa galap ge forobilirim 
Yerusalem je, angtane safna Yesus aa 
jei ne tebanaram jepmanaiserem, ane 
angtane Yesus aa jes baftabilirim rasulf 
gwefe jes mese, ane angtane sanbak- 
sanbaka jemata aa jei ne tebabilirim, 
jei seyafter angtane jeiserem aa jei ge 
forobityerem jes ne kitulnu. Jepga jei ga 
aane nasbinenne seyafter gemerserem 
Uwa Sanbagjiri aa jes eyebilirim jemnibe. 
> Angtane safna Farisimana 
afweraiserem Yesus aa jei ne tebanaram, 
jei ga aa ge irwebili, ga aa ge gubili, 
"Angtane Yahudimanyan jei jam sene 
sunattababili, ane Hukumu Nabi Musa aa 
jes tulistababilim jam sene onsobili." 
5Jepga angtane Yesus aa jes 
baftabilirim rasulf gwefe, ane angtane 
sanbak-sanbaka jemata aa jei ne 
tebabilirim jes mese, jei ga aa ge 
betwebili ula jeiserem jam ne nasbife. 
Ula jeiserem jame aa galap ne 
nasbilirim jamer ne nasbilibe abaktouya, 
Petrus ga irwena, ane ga balbabili, 
"Wa am afelen mesna, aamei iner 
imsama towaswena Uwa Sanbagjiri 

fwater ai as mesam destabanant 

im nenennabe enggalfe, ai Taterisi 
Waakena agam nasipminennef angtane 
Yahudimanyanfe, jega jeime waakenfer 
ga sene sarbili, ane Taterisi Waakena ga 
sene taabili. 

8Uwa Sanbagiri Jei samfer ini 
angtanemana gam damtaipmini, ane Jei 
Mafnana Jelemana mes golmini jebe, nei 
gemerserem Mafnana nebe nes gemer 
golminintim. Jei Mafnana jep gam aa 
jewer golminirim, Jei ga jem gwerauwulu 
enggame Jei angtane Yahudimanyan 
jeiserem jes mese mes tebabilint Jelem 
angtanef naawefe. 

9 Uwa Sanbagiri Jei enggam Jam guyon 
angtane Yahudimana jei nafsi, ane 
angtane Yahudimanyan jeime nafsi. Jei 
ini jemna Jei se wirtabaipmini, aam 
temawer jei aa jewer ne tebanaram. 

10 Jega jem temawer, gam je ga 
bafa aamei Uwa Sanbagiri ga ima 
unggwasbana, ane angtane Yesus aa jei 
ne tebanaram daran-darna jep ga ima 
golmini jei jes ne eyebife? Asal-asala 
nemna ane nei mese nei jeiserem 
nejama tyanggonyan. 

11 Gamyan, nei enggam nesa gunu Uwa 
Sanbagiri Jei nes mes waakentababisini, 
waakena Tuhan Yesusmanaiserem 
nebe aa jes kitulminirim jeme. Ane 
Jeime angtane Yahudimanyan Jei mes 
waakentababisini, waakena Tuhan 
Yesusmanaiserem jeme." 

12 Angtane seyafter jep jeiserem jei 
makasfer ge nwinbene, bastowaifer jam 
ge gubiteyan. Jei Barnabaso Paulus 
gemer ne sarmisini jei bwembwema 
seyafter aa jei ge etamwebilirim jem 
temawer ga jes ge nasbabili. Jei 
ga aas ge nasbabili Uwa Sanbagiri 
seyafter aa jes eyebaabilintim, jei 
aa galap ge wofenantam angtane 
Yahudimanyanaiserem jem nenennabe. 

13 Pauluso Barnabas jam aa galap ge 
tabanulurum jeiserem jam ge nasbilibe, 
Yakobus ga balbabili, "Am afelen mesna 
as imsa sarbasi. 

14 Simon Petrus jei namwer mes nasbili 
enggame, Uwa Sanbagiri Jei nesiktele 
Jemnaiserem mes gwerauwulunt 
angtane Yahudimanyanfe, jega angtane 
Uwa Sanbagiri aa jes destabaabilirim 
jei gase naawena Uwa Sanbagirem 
angtanefe. 


RASUL 15.15-19 1035 


1> Taterisi jeiserem jei enggala gwanan 
nabi aa gemer ne tulisulum. Jei enggam 
ne tulisul: 

16'Tuhan enggam gunu, Ai 
gamjon As warauwa Raja Daudtem 
angtaneminibe. Jena Raja Daudmana 
aa je ganamwenaram, jena Jjeiserem 
Ai As eyebili, ane gamjon ga Ai As 
waakenulsini. Ane jena jeiserem aa 
je ganamwenaram, Ai As tonolbili 
kekelefer, ane angtane jepmanaiserem 
jebe, baabeta ga As golmini jei gwanan 
aa jes ne domolaram. 

17 Ane angtane nafsi seyafter jei 
Tuhan ga sene terelbene, angtane 
Yahudimanyan seyafter aa jei 
naawenaram Am angtanefe.' 

18 Taterisi jeiserem ba gamam taterisi 
Tuhanmanaiserem fwater aa gam 
gulum." 

19 Ane Yakobus gamjon ga balbabili 
enggame, "Ai enggam ai gunu, angtane 
Yahudimanyan Uwa Sanbagiri aa jei 
ne tebanaram, nei safnant nei angtane 
jeiserem nejama taatwebaabiyen jei 
etam-etama daran-darna jam ne 
eyebife. 

20 Jengga waakenfer ga enggam, nei 
surta nesa eyeipmini jebe, ane esorols 
nesa golmini enggame: 'Tumilgala bwata 
kapkaiserem jep gulbalaiserem angtane 
aa jes ne bununtenaram jena bwat 
kapka aa jep ne pujitababuwenaram 
jebe, tumilgala jeiserem ijama tumilyen. 
Ane aamei maaryena ijama eyebiyen. 
Ane jigal nin aawisibere ijama tumilyen. 
Ane aawis mese ijama telbebiyen.' 

21 Nei esorola jes galserem ga jam 
nesa golmini, aam temawer gwanan aa 
jep falam Hukumu Nabi Musa aa jes 
tulistababilim, Hukumu jeiserem jes ne 
nasbinenne kotana seyafter gemerserem 
jebe. Ane taterisi jemnaiserem jes mese, 
angtane taterisi jeiserem nunu Sabat 
jeber-jeber ga jes ne gerabistowena, 
jena angtane Yahudimana aa jep ge 
betwebuwefaram jebe." 

22 Angtane Yesus aa jes baftabilirim 
rasulf gwefe, ane angtane sanbak- 
sanbaka jemata aa jei ne taabilirim, 
ane angtane seyafter jemata jei ga aa 
ge betwebili. Jei enggalf ge betwebili, 
angtane afwer jemniwer gam ne 
destamif, gane bafsof kota Antyokyawer 
gam ge sofobife Pauluso Barnabas 

jebaner. Jes jepserem Yudas, jemna 
bosna afwer Barsabas, ane Silas ga jes 
ne destamini. Jemat enggam ne gitmini, 
angtane jeiserem jei waakensusu. 

23 Jei surta ga jep ne golmini. Surta 
jeiserem ga aas: Ga ip, angtane 
Yahudimanyan Yesus ijeya tebanaram, 
kota Antyokya je, propinsi Sirya yo 
ona Kilikya je. Surta aaiserem amniwer 
Rasul-rasul ane angtane sanbaka 
jematabe, im afelen mesna. Ai enggam 
aya balbabili, waakenfer sa gwe! 

24 hi amsama sara enggame angtane 
afweraiserem amniwer aa jei ge 
sofobilirim, angtane jeiserem jei ai 
ajama baftabiyen imnip jam ge sofobife. 
Jei imnip ga aa ge forobitne ol kapkabar, 
ane jes jepserem ini imna ga is 
kabwakfer ge folbamini, aamei ol kapka 
jeiserem jam igalaba sarbilirim. 

25 Jega jem temawer ai enggam aya 
gunu, ai angtane naura agma destamini, 
ane ga aya bafsona imnibe. Jei ga aa ge 
sofobili nem afelen naunabar, Barnabaso 
Paulus ai ajesa nesiksonaram. 

26 Angtane naura jeiserem saf mes ge 
tere, awelna Tuhan nemnaiserem Yesus 
Kristusmana aa galap ge eyebilirim. 


RASUL 15.27 -30 1038 


27 hi Yudaso Silas ai ajesa bafsona 
imnibe enggalfe, taterisi surtap ai ajesa 
tulistababilirim, taterisi jeiserem ip is 
gam ge nasipmif. 

28 Mafnana Uwa Sanbagirmana enggam 
gunu, sya, ane aime enggammer aya 
gunu, ai isa ajama taatwebaabiyen 
aamei daran-darna ijama eyebife. Ai 
aatefener aya bili: 

29Tumilgala bwata kapkaiserem 
jep gulbalaiserem, angtane aa jes 
ne bununtenaram jena bwat kapka 
aa jep ne pujitababuwenaram jebe, 
tumilgala jeiserem ijama tumilyen. 
Aawisi ijama telbebiyen. Ane jigal nin 
aawisibere ijama tumilyen. Ane aamei 
maaryena ijama eyebiyen. Afa aamei in 
ina jam isa bijausonaram etam-etama 
jeiserem jewer, aamei ga waakenfer isa 
nwini. Kelek. Tabana ga aaf, amniwer 
Rasul-rasul ane angtane sanbaka 
jematabe. 

30 Jeiserem taban, angtane aa jes 
ne destaipminirim, jei ga aa ge sofwa 
Barnabaso Paulus jebaner jamere kota 
Antyokyayo. Jei jep jam aa galap ge 
forobilirim, angtane safna Yesus aa 
jei ne tebanaram seyafter ga aane 

dupdupbulu. Jepga surta ga aane golmini 
jebe. 

31Jemata surta jeiserem jame aa 
galap ne gerabistenaram, ini jemna 
saaser-saasermer ge folbamini. Surta 
jeiserem ga waakensusu. 

32 Yydaso Silas jeiba nabisam, jei 
taterisi Uwa Sanbagirminiwer aaiserem 
jes ge nasbinenewena, ane jei ini jelem 
afelen mesenemana jemna gangge 
kanautabaipmini. 

33 Yudaso Silas jei jep aa ge nwinirim 
abaktouya, jepga jemata jeiserem jei 
gamjon ga aane afsunnu jam ge waraufe, 
angtane gwanan aa jei ne bafsonantam 
jemnibe. Jei ga aane gitmini, "Ini imna is 
waakenfer se nulamini." 

34 (Jengga Silas jei enggam gunu, "Ai 
aafer as nwini.”") 

35 Pauluso Barnabas jeime abaktowaifer 
ge nwini kota Antyokya je. Jei 
ane angtane nensa unggwanfer jei 
angtane jepmanaiserem ga aane 
towas-towastababili, ane Taterisi 
Tuhanmanaiserem ga aane nasbinenne. 

39 Nunu abakfer towaiyan, Paulus 
jei Barnabas ga bala, "Au, nei gane 
warau nelem afelen mesnaiserem 

jemnibe, Yesus aa jei ne tebanaram 
kotana seyafter gemerserem jebe, 
taterisi Tuhanmana nei gwanan ne 
jep ne nasbinennentem. Nei nejes ne 
anggababif gwela jemna namwer ga 
fomfom falmini." 

37 Barnabas jei Yohanes bosna afwer 
Markus ga bala, "Au, ams onsomi!" 

38 Jengga Paulus jei baif gwena Markus 
jam aftafe, aam temawer Markus jei 
gwanan jes mirtebitefalant propinsi 
Pamfilya je. Jei gwanan baif gwenant 
awelna seyafter jebar jam ne gwebife. 

39 pauluso Barnabas ititmer ga aa ge 
doksona, ane jep ga aa ge syanwena. 
Barnabas jei Markusfar ge sofwa 
atdusame jamer naantei Sipruso. 

40 Paulus Silas ga bala jebar ge sofwefe. 
Nalef jam ge sofweyan, jelem afelen 
mesna jei Tuhanem tafnap ga aane tete, 
jega Tuhan Jei waakena Jelemanaiserem 
gam golmif. 

41 Jewer ga jei ga aa ge sofwa 
propinsi Sirya yo ona Kilikyawer, jemat 
jepmanaiserem ga aa ge kanautababili 
enggalfe jei baabetfer gam ge fibif. 

1 6 1t Paulus wofera jemna ga 

aatfenulu jamer kota Derbeyo 

ane kota Listra jebe. Angtane Yesus aa 
jei tikwebaatinirim bosna Timotius ga 
jep nwini. Iye jemna ga anggwabura 
Yahudimana, ane jei Yesus mes tebana. 
Jem jetaserem jei ga anggwabura 
Yunanimanaiserem jem tewe. 

2 Angtane Kristen kota Listra je ane 
kota Ikonium je aa jei ge nwinbenerem 
enggam ga aa ge gubili, Timotius jei 
angtane waakena. 

3 Ane ini Paulusmana enggam folbana, 
Timotius jebar ge wofef. Jega jem 
temawer, Paulus jei Timotius ga 
sunattana, aam temawer angtane 
Yahudimana aa jei ge nwinbenerem 
taman-tamna jeiserem jebe, jei Timotius 
jam ne nasbayan, afa jei jam sene 
sunattanaram. Angtane jepmanaiserem 
seyafter jei mes ge towaswebili enggame 
jeta jemnaiserem jeiba Yunani teusam. 
Angtane Yunanimana jei jam ge 
sunattawebuweyan. 

4Kotana seyafter gemerserem jei 
aa jep ge wofobuwenaram, jei ga 
angtane Yesus aa jei ne tebanaram 
surta jeiserem jem temawer jep ga 
aane nasipmini, surta rasul-rasulu ane 
angtane sanbak-sanbaka jematabe jei aa 

jes ne taabilirim kota Yerusalem je. Ane 
jei angtane Yesus aa jei ne tebanaram 
esorola ga jep ne golmini enggame, jei 
taterisi surtap jeiserem gam ne onsobif. 
> Ane angtane safna Yesus aa jei ne 
tebanaram, ini jemnaiserem jei Uwa 
Sanbagiri uskambar ne tebana. Ane 
nunu jeber-jeber angtane gamjon 
anesus Yesus aa jei ne tebanaram. 

6 Mafnana Uwa Sanbagirmana Jei 
Paulus ane jem afelen mesnaiserem jam 
balbabiyen taterisi Uwa Sanbagirmana 
propinsi Asya je jep jam ne nasibefe. 
Jega jem temawer jei aa ge sofobili ona 
Frigya yo propinsi Galatya jewer. 

7 Jame aa galap ge forobilirim o fwesa 
ona Misya je, jep ga aa ge unggwasbili 
propinsi Bitinya jep jam kawewife, 
jengga Mafnana Yesusmanaiserem Jei 
jam balbabiyen jep jam ge kabuwife. 

8 Jega jem temawer jei ona Misya je 
jep jam ge fibiteyan, jengga jamer ge 
sofobili jamere kota Troaso. 

9 Nunu jeiserem gwineme, Paulus jei 
ga eserem jam tala gamserem gam ga 
domola. Jei angtane propinsi Makedonya 
aasaje ga jep damtana jem tarnap fina, 
gweraastamer gamserem. Jei Paulus 

unggwanfer ga bala enggame, "Au, se 
jal aaf Makedonyawer enggalfe, aamei ai 
as gam is batobaabili!" 

10 Paulus esere jam tala gamserem gam 
aa galap domolaram, ai enggammer aya 
gunu, Uwa Sanbagiri as mes jenbebili, 
Taterisi Waakena gam nasbinennefe 
angtane Makedonyamanaiserem jebe. 
Jega jem temawer abakferyan ai nele 
ga aya terelbene Makedonyawer jam 
sofwefe. 

1! Ai kota Troaswer jam agalaba 
sofnaram, ai ga atdusame aya sofna 
jamer naantei Samotrakeyo, jep ga 
aya forna. Ane jem gwirmer ga kota 
Neyapolis jep ga aya forna. 

12 Kota Neopoliswer aya sofnaram 
jamer kota Filipiyo jep ga aya forna. 
Jes galapserem kota Filipi ga kotana 
unggwan-girf ga je nulna propinsi 
Makedonya je, kotana angtane kota 
Romamanaiserem jei aa jep ge 
nwinbenerem. Kotana jeiserem ai jebe 
abakfer ajama nwinyen. 

13 Nunu Sabateme, nunu angtane 
Yahudimana aa jem ge nwinbisiwefaram, 
kotana jeiserem jem mwa totiyelewer ga 
aya totini. Ai fobinifsamer ga aya sofwa 

enggalfe, angtane Yahudimanaiserem jei 
sembayanga aa jep ne gwebawenaram 
tampata jeiserem agma domolmif. 
Tampata jeiserem jep ga aya forna, ane 
jep ga aya kawetena. Jame agalaba 
nwintenaram, wini jebe aa jei ge 
betwebilirim jebaner ga aya nasowena. 

14 Wini daamfenna jep aa jei nwinirim, 
bosna jemna ga Lidya. Jei kota Tyatira 
jewerman wi, ane jei kaina berbere 
waakensusu ga jes jualtababuwena. 
Jei sembayanga Uwa Sanbagirf 
gwebabawena, ane Tuhan Jei ini jemna 
ga dwotabili enggalfe, Paulus aa jes 
towas-towasulminirim, jeiserem jei 
waakenfer gam sarbisif. 

15 Ane Paulus ga Lidya mese tane 
seyafter jelem jenap gemerserem ga 
baptistababili. Lidya jam baptisulube 
taban, jei ai ga as enggam balbabili, 
"Afa aamei enggam jam isa gunurum, 
ai bunarsusfer ai Tuhan amsa tebana, 
gam jega au aamei nomkef am jenap 
sa nwin." Jei as jamer tergenbaabilibe 
jamere aya tikwebitini. 

16 Nunu gwanan jeiserem ai jem 
agalaba sofnaram sembayang tampata 
jeiserem jebe, ai wini daamfennaiserem 

jebar ga aya dorwena, tahunu jemna 
unggwanferyan. Jei angtane jei aa 

jei armanulurum awelna ga jemna 
gam gweyibene. Wini jeiserem bwata 
kapkaiserem mes kabwili jemnibe, 
ane jega jem temawer jei ula galap 
etamwelaiserem jes gam nasbili. Ula 
jeiserem aa jewer gam nasbilirim, jei 
jem temawer doini unggwanfer ga gam 
damtabili, ane jelem sanbakfe ga gam 
kitulbono. 

17 Wini jeiserem jei Paulus mese ane 
ai as amnuwer onsobaabili, enggam ga 
gwefala, "Angtane aaiserem jei awelna 
Uwa Sanbagirsususerem Jemna gane 
gweyibene. Jei enggalf ge jalbili ai 
as gam ne towas-towastababif, nele 
waakena Uwa Sanbagiri Jei ai as jem 
waakentababiliserem." 

18 Nunu abakfer touya, wini jeiserem 
jei jeber-jeber ga gemer gwenanna 
am amnuwer, jamere Paulus jam fiyan 
iniwer. Jei ga irfwena, ane bwata 
kapkaiserem ga bili, "Bosna Yesus 
Kristusmanaiserem jeme ga isa ajem bili, 
se totinye wini aaiserem jemniwer!" Jes 
jeberserem bwata jeiserem ga totintye. 

19 Wini jeiserem jem sanbaka ga 
enggam gunu jelem inibe, "Nei doini 
gamjon ga fwer nesa damtabili. Bwata 
mes totintye wini jeiserem jemniwer." 
Jei Pauluso Silas ga aane taamini, jepga 
Pauluso Silas ga aane afsofala angtane 
sanbaka kota Romamana jem tarnabe, 
kantor Camat galserem. 

20Jei Pauluso Silas jame aa galap 
ne afsofalaram angtane sanbaka 
Romamanaiserem jemnibe, jepga 
angtane jeiserem jei angtane sanbaka 
Romamana enggam ne balbabili, 
"Angtane naura aaiserem jei anggwabura 
Yahudimana. Jei kabwakfer ge 
eyebuwena nem tamnabe. 

21Jei abe as aas ge towas- 
towasulmini angtane Romamana 
jam eyebiyeneiserem jes eyebif. Ai 
taterisi jemnaiserem ajama taayipmiyen, 
gamjon ajama saryipmiyen." 

22 Angtane anesus aa jei ge ayebitinirim 
angtane kapkaiserem jemniwer 
enggalfe, Pauluso Silas jei gam ne 
gitmif jei kapka gam ge eyebili. Angtane 
sanbaka Romamana jeiserem ga aane 
balbabili, "Pauluso Silas fene jemna jasa 
bitabaipmisi, ane ga isa safsafsona." 

23 Jej Pauluso Silas unggwanfersus 
ga aane safsafsona, bwiyibe ga 
aane kasuntena. Angtane sanbaka 
bwimanaiserem ga enggam ne bala, 
"Aamei angtane nauna aaiserem 
waakenfer is geramisnenne." 

24 Jei aa gemer ge gubilirim, angtane 
sanbaka bwimanaiserem jei Pauluso 
Silas ga aane kasuntena mwona 
orolsususerem jebe, ane tufa jemna 
ga aane kasomuntena baloka daran- 
darnaiserem jem mwonabe. 

25 Gwini nenennap Pauluso Silas jei 
Uwa Sanbagiri ga aa ge pujitene, 
sembayanga aa ge gwebana ane simala 
aa ge twola. Ane angtane afwer bwiyip 
aa jebar ge nwinbenerem jei ga aane 
sarmisini. 

20 hafer-aafer giniri unggwanfersus ga 
gwena ona ga gin-gintene, ane bwiyi 
mese ga gin-ginulu. Ane jes jeberserem 
bwi pintunu seyafter gemerserem 
ga tertebabisnenne, ane rantena 
angtane bwiyip aaiserem jei aa jem 
ne tafrebaabilirim, rantena jeiserem 
seyafter tetete. 

27 Angtane sanbaka bwimanaiserem 
ga irwena, ane ga anggana bwi 


RASUL 16.28-33 1048 


mwona seyafter gemerserem ga 
tertebaabisilfenna. Jepga jei nombeya ga 
moltena jena jem tegilfe. Jei enggammer 
gunu, angtane bwiyip aaiserem ba 
mesam ge nunggirbili. 

28 Jengga Paulus jei uskambarsus ga 
dagatana, enggam ga bala, "Ina ijam 
tegilyan, ai seyafter ijar!" 

29 Angtane sanbaka bwimanaiserem 
jei lampunu ga bili, ane nunggirmer 
ga kawetena mwonabe ini ga jam 
egegwebana. Jei Pauluso Silas jem 
tarnap ga nwintena. 

30Jei Pauluso Silas ga gwesaastana 
mwona jeiserem jewer, ga aa tenaamini, 
"Uwa nawan, ai bas as eyebili, jega Uwa 
Sanbagiri ai as gas waakentaasini?" 

31 pauluso Silas enggam ga aa ge bala, 
"Tuhan Yesus is tebana, ane Jei is gase 
waakentaasini, aamei ane wi tane imna 
seyafter gemerserem." 

32 Jepga Pauluso Silas jei taterisi 
Tuhanmanaiserem jep ga aa ge 
nasipmini jebe, ane angtane seyafter 
jenap aa gemer ge nwinbenerem jep 
mese. 

33 Gwini nenennap jes jepserem, 
angtane sanbaka bwimanaiserem jei 

Pauluso Silas ga gwesaastana, bubwana 
jemna ga aa wirtabaipmini. Jepga 
angtane sanbaka bwimanaiserem ane wi 
tane jemna jei seyafter ga aa ge gubili 
jam baptiswefe. Gwini jes jemerserem 
jei jem ga aane baptistababili. 

34Jepga angtane sanbaka 
bwimanaiserem Pauluso Silas ga 
afsofala jelem jenabe, tumilgala ga aa 
kitulmini. Angtane jeiserem wi tane 
jemna seyafter gemerserem ini jemna 
saaser-saaserfer ge folbamini, aam 
temawer jei Uwa Sanbagiri mes ne 
tebana. 

35 Ona jame aa nafwelam, angtane 
sanbaka kota Romamana jei pegawai 
polisi ga aane balbabili, "Sa gwi, angtane 
sanbaka bwimanaiserem enggam isa 
bala, 'Angtane nawana jeiserem jas 
afsunnu!" 

36 Angtane sanbaka bwimanaiserem jei 
taterisi jam aa galap sarbilirim, jei ga 
gwina Paulusminibe, ane Paulus ga bala, 
"Angtane sanbaka Romamana jei aamei 
is enggam ne gitmini, aamei Silasfar jam 
afsunnuf. Aawer ga namwer is ge sofwa, 
ga waakenfer is ge sofwa." 

37 Paulus ga pegawai polisi jeiserem 
enggam ga balbabili, "Jei ai as mes 
ne safsafsona angtane uskambar jem 
nwenabe, nalef as jam ne taanamu- 
taanamuweyan. Ai safe angtane 
Romamana, jengga jei bwiyibe as mes 
ne gaataantena. Ane namwer jei ai ase 
basyamer ne gwesaastef bwiyiwer. Jes 
gamserem gamyan! Angtane sanbaka 
Romamanaiserem jei jener sege jalbili, 
ai as jam ne gwesaastafe." 

38 Pegawai polisi ga ula jeiserem 
ga aane nasipmini angtane sanbaka 
Romamanaiserem jebe. Jei jame aa 
galap ge sarbilirim enggame Pauluso 
Silas jeiba angtane Romasam, jei ga aa 
ge erebili. 

39 Jepga jei ga aa ge sofobili Pauluso 
Silas jemnibe, ga aane gitmini, "Safnant. 
Ai waakenfer ajama eyebiyen." Ga 
aane gwesaastana bwiyiwer, ane ga 
aane afsoyala sitawer, enggam ga 
aane gitmini, "Kotana aaiserem jasege 
mirsotefal!" 

40 pauluso Silas jei bwiyi jeiserem ga 
aa ge mirultefala, ane Lidyam jenap 
ga aa ge sofwa. Jelem afelen mesna 
jebe jam aa galap ge damtabilirim, jei 

taterisi jeiserem ga aa ge nasipmini, 
ane angtane Lidyam jenap aa jei ge 
nwinbenerem ini jemna ga aa ge 
kanausweipmini taterisi jeiserem aa je 
etamwenaram jeme. Jepga Pauluso Silas 
jei jewer ga aa ge sofwa. 

1 7 1 Pauluso Silas ga kota Amfipoliso 

kota Apolonya jep jamer 

ge ayenni, ane ga aa ge forna kota 
Tesalonika je. Jes jepserem jena angtane 
Yahudimana aa jep ge betwebuwefaram 
ga jep tenmini. 

2Gwanan gemerserem ga gemer, 
Paulus ga kawetena jena angtane 
Yahudimana aa jep ge betwebuwefaram 
jeiserem jebe. Nunu Sabat nawer-ningna 
Paulus jamer ge nasbawena jebar, 
ane Taterisi Uwa Sanbagirmana gane 
gerabistena. 

3Jei waakenfer nasipmini ane aa 
ge saamini enggame Mesias jam 
aangeswena, ane se irwena angtane jam 
tereserem jemniwer. Ane Paulus enggam 
ga balbabili, "Yesus ai namwer isa ajes 
nasbaminirim ibe, Jeiba Mesiasam, 
Angtane Uwa Sanbagiri Jei bunarsus 
aa Jes balam Jam baftanaf enggalfe 
angtane gam waakentababisif." 

4 Angtane afwer jei Yesus ga aane 
tebana, ane Pauluso Silas ga aane 
tikwemitini. Ane angtane Yunanimana 
unggwanfer Uwa Sanbagiri aa jei 
ne pujitawenaram jei mese aane 
tikwemitini, wini sanbak-sanbaka 
unggwanfer jei mese. 

3Jega jem temawer angtane 
Yahudimana jei ga aa ge uskamswebili, 
ane angtane kapka jafner aa jei ge 
wofobuwenaram nelebe jei ga aane 
jenbebili, ane angtane nafsibar ga 
aa ge betwebili, ane jei ga enggalf 
ga aane eyebili angtane aa jei ge 
nwinbenerem kota Tesalonika je ini 
jemna kabwakfer gam ge folbamif. Ane 
angtane unggwanfer jeiserem ga aa ge 
tetenbinenne, ane ga aa ge erabana. Jei 
jena Yasonmana ga aane goronwebili 
enggalem temawer Pauluso Silas jep 
ne terelmif, gam ne gwesaastef sitabe 
angtane unggwanfer jem tarnabe. 

6 Jengga jei Pauluso Silas jebe jam ne 
domsoyan, jepga jei Yason ane angtane 
afwer Yesus aa jei ne tebanaram ga aane 
tebabili, ane onnap gane tinderbifele 
jamere angtane sanbak-sanbaka 
jepserem jemnibo. Jei ga jep ga aa 

ge gwarenbuwena enggame, "Angtane 
aaiserem jei kabwakfer jei ne eyebuwena 
aa jep ge wofobuwenaram, ane gamjon 
ga aaf ge jalbili. 

7 Ane Yason jei Pauluso Silas jep ga 
taamini jem jenap jam ge tabafe. Jei 
seyafter baif naawena jam ne sarbafe 
Angtane Sanbaksususerem Romamana 
aa gam gunurum. Jei enggam ge gubili, 
'Raja nafsi aare, bosna Jemna Yesus." 

8 Taterisi jeiserem jame aa galap 
ne sarbilirim, angtane uskambar ane 
angtane sanbaka kotanabe seyafter 
jes gemerserem, jemna kakala jam 
tikwemiyen. 

3 Jepga angtane sanbaka jei Yasono 
angtane afweraiserem Yesus aa jei ne 
tebanaram ga balbabili, "Gwanan abe 
ase doisa gaarmini, jega ai aamei isa 
gam asa aftabunnu." Doini jeiserem jam 
ne gaarmilibe jamer taban, jei ga aane 
aftabunnu. 

10 Gwini jeiserem jem afelen mesna jep 
jeiserem jei Pauluso Silas jes ne gitmini 
kota Bereyawer ge gwife, aam temawer 
jei jam ge erebili angtane kapkaiserem 
jemnibe galap sene eyebili. Jame aa 
galap ge fornaram jebe, ga aa ge gwina 

jena angtane Yahudimana aa jep ge 
betwebuwefaram jebe. 

11 Angtane kota Bereyamanaiserem 
ini jemna ferfersusu, jengga angtane 
aa jei ge nwinbenerem kota Tesalonika 
je ini jemna waakenyan. Angtane kota 
Bereyamanaiserem jei Taterisi Uwa 
Sanbagirmanaiserem waakenfer jei 
ne saribene. Ane nunu jeber-jeber jei 
Taterisi Uwa Sanbagirmanaiserem jes 
ne gerabistowena enggalfe jei gam ge 
towaswebif Paulus aa gam gunurum je 
ke bunar afa fas. 

1? Angtane Yahudimana unggwanfer 
jebe aa gemer ge nwinbenerem jei 
Yesus ga aane tebana. Ane wini sanbak- 
sanbaka Yunanimana unggwanfer, ane 
anggwa Yunanimana unggwanfer jes 
mese, jei Yesus ga aane tebana. 

13 Jepga angtane Yahudimana 
Tesalonika je aa jei ge nwinbenerem 
jei aa galap ne sarbilirim enggame, 
Paulus jei mesam nasbili tateris Uwa 
Sanbagirmana Bereya je, jei Bereyawer 
ge sofobili. Ane jei kabwakfer ge 
nasbawena Paulusem temawer, jega 
Paulusfar ga sege doksobana, ane 

angtane Bereyamana unggwanfer ini 
jeman jeime kabwakfer ge folbamini. 

14 Jengga tatar-tatarmer jelem afelen 
mesna Paulus ga aane aftafala finibe, 
jengga Silaso Timotius jei Bereya je 
jeber ge nwini. 

15 Angtane afwenefener jei Paulus ga 
aane aftafala jamere kota Atenayo, 
ane jei gamjon ga aa ge waraubitne 
Bereyaminibe. Jei ula Paulusmana 
ga aane gwirinmiyele Silaso Timotius 
jebe. Paulus aa gam nasipmisiwenaram 
enggame, "Silaso Timotius jei ai ase 
tatarfer sege onsobana amnuwer." 

16 paulus jei Silaso Timotius jes fimini 
kota Atena je. Ini jemna kabwakfer 
folbana, aam temawer jei tiborma jam 
kwirulu gamserem uskambar damtabili 
kotana jeiserem jebe. 

17 Jega jem temawer jena angtane 
Yahudimana aa jep ge betwebuwefaram, 
Paulus jei angtane Yahudimanaiserem 
jebar jep ge nasbawena, ane angtane 
Yunanimana Uwa Sanbagiri aa jei ne 
erebenerem jes mese. Ane nunu jeber- 
jeber Paulus jei ga angtane pasarap 
aaiserem ga jebar ge nasbawena. 

18 Ane guru-guru sekola Epikurosmana, 
ane guru-guru sekola Estoyamanaiserem 
jep aa jei ge nwinbenerem, jei Paulusfar 
jena ga aane taanamu-taanamuwena. 
Afwer jei enggam ge gubili, "Paulus 
aaiserem jei uskambar nasouna, 
jengga taterisi jemna igi fas." Ane 
afwer jeiserem enggam ge gubili, 
"Paulus aas gamserem gam nasbili, 
anggwafwar ai ajama towaswebiyen jem 
temawer." Angtane jeiserem jei gam ge 
gubili, aam temawer Paulus jei taterisi 
Yesusmanaiserem ga jes nasbili, ane 
Yesus terewer jam irwelaiserem. 

19 Jepga Paulus ga aane aftawena 
Areopagus je, tampata angtane aa jep 
ge betwebuwefaram, ane Paulus ga aane 
bala, "Ai enggam aya gunu taterisi ibirmi 
aaiserem aamei ijes nasbinennerem, ke 
samfer gamjon ap is towas-towasulmini? 

20Taterisi aamei ijes nasbilirim, taterisi 
jeiserem gwanan ajama sarbiyen. Jega 
jem temawer ai taterisi imna jeiserem 
jem igi ajama towaswebif." 

21 (Angtane Atenamana seyafter, ane 
angtane nafis tamnawer aa jei ge 
jalbilirim ane jep aa jei ge nwinbenerem, 
jei seyafter enggam ge gubili jafner ge 

nasbayafef, ane taterisi ibirmi seyafter 
gemerserem gemer ne sarbabisiyafef. ) 

22 Paulus ga gwina otum touya 
bosna Areopagus tampata angtane 
aa jep ge betwebuwefaram. Ane jep 
ga fina, ane ga balbabili, "Angtane 
Atena as imsa sarbasi. Ai isa mesam 
damtabili aamei seyafter ijesa 
eyebaabilirim, uskambarsus ga tiborma 
jam kwiruluserem ga ijesa pujitababili. 

23 Ai agalap wofenaram kotana 
imnaiserem jebe, ai tiborma 
jam kwirtabaabiliserem jena 
jemna unggwanfer ai amesam 
gerebaabisnenne. Ai jena 
daamfennaiserem jes mese ai 
domola, jena jeiserem jep ga enggam 
ne tulisulu, 'Ga ip, uwa sanbagjiri ai 
gemerje is ajama towaswebayana.' Uwa 
Sanbagiri aamei ijesa pujitenerem Jei 
ijama towaswebayan, jengga namwer 
Uwa Sanbagiri jeiserem ai ip ga is ajes 
nasbamif. 

24 Uwa Sanbagiri Jei ogir aaiserem aa 
eyebal, ane seyafter jep gemerserem. 
Jeiba Tuhansam winsi yo ogiri aaiserem 
jebe, ane seyafter aa je naawenaram. 


RASUL 17.25-28 1058 


Jei jena angtane aa jes gane eyebilirim, 
Jei jep Jam nwinyen. 

25 Ane tafna angtanemanaiserem jeme 
Uwa Sanbagirfe apgal jigala jam ne 
eyebiyen. Uwa Sanbagjiri Jei apgal jigala 
afa Jam bilyen. Jei baabeta nebe nes Jei 
golmini, ane mafnan mese, ane seyafter 
nei nejesa damtabilirim. 

26 Angtane daamfennaiserem jemniwer 
Uwa Sanbagiri Jei anggwabura seyafter 
gemerserem ga eyebaabili, jega jei ogiri 
aaiserem seyafter jep gam naawer. 
Gwanan-gwanansus Jei mesam gul 
fonggalabara ane fwera angtane seyafter 
gemerserem ga jep sege nwinbene. 

27 Uwa Sanbagiri gam aa jewer 
eyebilirim, Jei ga enggalem temawer 
eyebili, jega angtane Jei ga sene 
terelbene, ane Jei ga sene tebana. 
Bunar-bunarsus Uwa Sanbagjiri Jei 
bijauyan nemniwer. 

28 Angtane nafsi ga enggam 
gunu, 'Baabeta Jemnaiserem nei 
ga nejemfenera gwena, ane nei 
Jebanefenera wofena, ane nei ogir 
aaiserem nejeba nwini.' Ane im afelen 
mesna ga enggam ge nasbawena, 'Nei 
mese nei Jem tanen mesna.' 

29 Nengba Uwa Sanbagirem tanesam. 
Jega jem temawer nei enggam nejama 
guyon, Uwa Sanbagjiri Jei patung emas 
galserem, afa perak, afa ton, angtane 
inip enggam aa jei gunurum, 'Ai as 
eyebili.', gamjon jei se eyebili. 

30 Gwanan aa jep falam angtane nalefe 
jei Uwa Sanbagiri jam ne towaswebayan, 
Uwa Sanbagiri Jei angtane Jam 
tamtamtababiyen. Jengga namwer 
Jei enggam gunu, 'Angtane seyafter 
gemerserem ogiri aaiserem jebe, jam 
sege tikwebili etam-etam jemnaiserem 
jewer.' 

31 Nunu daamfenna Jei Jener aa jes 
bilim, Jei angtane seyafter waakenfer 
jem tenebaabuwefe, afa jei waakenfer 
ne eyebili afa kabwakfer ne eyebili. Jei 
Angtane daamfenna mesam destabal 
seyafter jeiserem bunarsus Jei eyebife. 
Ane angtane seyafter jei Angtane 
jeiserem ga sene towaswebana, aam 
temawer Uwa Sanbagiri Jei Angtane 
jeiserem mesam irtenent terewer." 

3? Jame aa galap ne sarbilirim enggame 
angtane jam tereserem mes irwena 
terewer, angtane afwer jei Paulus jam 
ne bisobana. Jengga angtane afwer jei 

Paulus enggam ne bala, "Aamei taterisi 
jeiserem gamjon ap se nasipmi, galap ai 
agma sarbisif." 

33 Paulus ga aa sofwa ane angtane 
jeiserem ga mirtebitefala. 

34 Angtane afweraiserem jei Paulus 
ga aane tikwebaatini, ane jei Yesus 
ga aane tebana. Angtane Yesus aa jei 
ne tebanaram, angtane daamfenna 
jemniwer bosna jemna ga Diyonisyus. 
Jeiba angtane otumu Areopagus jep 
aa jei ge betwebuwenaram angtane 
afweraiserem jebar. Ane wini ga 
daamfenna aasaje bosna ga Damaris. 
Ane angtane nafis-nafsi jes mese Yesus 
gemer ne tebana. 

18 1 Jeiserem taban, Paulus kota 

Atena ga mirsotefala, kota 
Korintuswer ga sofna. 

2 Kota Korintus je angtane Yahudimana 
aasaje ga jebar ga aa ge dorwena. 
Angtane jeiserem jemna bosna ga 
Akwila. Jei propinsi Pontus je surnu. 

Jei namwer ge fortya winabar negeri 
Italyaminiwer. Wini jemna bosna Priskila. 
Kaisar Klaudius mesam gunu enggame, 
angtane Yahudimana kotana Roma jam 
sene mirsotefala. Jega jem temawer 

Akwila yo Priskila jei kota Roma negeri 
Italya ga aa ge mirsotefala, ane jei ga aa 
ge jela Korintus je. Paulus ga gwina jei 
jam domsofe jelem jenabe. 

3 Ane jei jebar ga aa ge nwinbene. 

Jei awelna jebar seyafter ga aane 
gwebili enggalfe doini gam ne domolf, 
ane tumilgala jem armanulf. Awelna 
Paulusmana ga tenda jas eyebaabuwena, 
Akwila yo Priskila gamserem. 

4 Nunu Sabat jeber-jeber Paulus jei gam 
sofwa jena angtane Yahudimana aa jep 
ge betwebuwefaram jebe, ane jei taterisi 
Yesusem temawer jep ga gam nasbili. Jei 
uskambar gam nasbili enggalfe, angtane 
Yahudimana ane angtane Yunanimana 
jei Yesus gam ne tebaf. 

> Silaso Timotius jame aa galap 
ge jelaram propinsi Makedonyawer, 
gwinibener jeterserem jamer ona gigit, 
Paulus jei taterisi Uwa Sanbagirmana 
jetefener nasipmiyafna. Jei bunarsusfer 
destabana enggame, Yesus Jeiba 
Mesiasam, Angtane Uwa Sanbagiri Jei 
bunarsus aa Jes balam Jam baftanaf 
enggalfe angtane gam waakentababisif. 

6Jes jepserem angtane Yahudimana jei 
bai Paulus jam ne sarbafe, ane jei ga 

kabwakfer ne bili Paulusem temawer. 
Jega jem temawer Paulus jei ga fene 
jemna sonabara ga tensosini, ane ga 
balbabili, "Afa aamei Tane Uwa Sanbagiri 
ijama tebayana, gam jega aamei 
tamtamtalaiserem ga isa domola. Etam- 
etama jeiserem je ilemanfenna, ane 
aamei kabwakfer am temawer gamjon 
ijama nasbiyen. Namwer as sofwa 
anggwabura Yahudimanyanaiserem 
jemnibe." 

7 Jes jepserem Paulus jei jena angtane 
Yahudimana aa jep ge betwebuwefaram 
ga mirultefala. Jei ga aa gwina 
jena jitefwer aa je fitnaram, jep ga 
kautena. Jena jeiserem angtane bosna 
Titius Yustus ga jemna. Jei angtane 
Yahudimanyan, jengga jei Uwa Sanbagiri 
mes tebana. 

8 Ane angtane bosna ga Krispus 
ga jei nwini sanbakfe jena angtane 
Yahudimana aa jep ge betwebuwefaram 
jeiserem jebe. Jei Tuhan mes tebana, 
ane wi tane jeman mesna, ane angtane 
seyafter gemerserem jem jenap aa 
gemer ge nwinbenerem jei mese. Ane 
angtane Korintusmana unggwanfersus 
afweraiserem jeime ne sarbisini taterisi 

Paulus aa jes nasbilirim. Jepga jei 
Yesus ga aane tebana, ane ga aane 
baptistababili. 

9 Gwineme Paulus jei Tuhan eserem jam 
damtala gamserem gam ga damtasini. 
Tuhan Jei Paulus ga enggam bala, 
"Ipsam ernerem! Taterisi Waakena 
jamer is nasbuwena, ane ijam tikweyan! 

10 Ai ibaner ge wofena, ane angtane 
nafsi afa fas ibe kapka ijei eyebiliserem, 
aam temawer angtane kotana aaiserem 
jebe aa jei ge nwinbenerem unggwanfer 
ba Amnam." 

11 Muara unggwanfer ga delapan belas, 
Paulus jei kotana Korintus propinsi Akaya 
jep jamer nwinibe, ane jei Taterisi Uwa 
Sanbagirmana ga nasbuwena angtanem 
nenennabe. 

12 Galiyo jam aa galap nwinirim 
Gubernurfe Akaya je, anggwabura 
Yahudimana seyafter ga aa ge 
betwebili daamfennaber, ane Paulus 
ga aane tebana, ga aane aftawena 
angtane sanbakminibe, angtane aa jei 
gam balaram angtane afa waakenfer 
eyebiliserem afa kabwakfer eyebiliserem. 

13 Angtane Yahudimana jei enggam 
ge gubili, "Angtane aaiserem jei 

angtane unggwanfer ini jemna gam 
malin-malintabaipmini Uwa Sanbagjiri 
jam pujitefe, nele nafsi Nabi Musa aa jes 
tulistaabilim jemniwer." 

14 Paulus jame aa galap towaiwenaram 
jam nasewefe, Galiyo angtane 
Yahudimana jeiserem ga balbabili, "Wa, 
aamei angtane Yahudimana, afa aamei 
abe as jam isa bilibenerem kapkaiserem 
Paulus aa jes eyebilirim, bastantouya afa 
unggwandusa, ai samfer isas sarbabisini 
jamere taban. 

15 Jengga ula aamei abe as ijesa 
bilibenerem, ula jeiserem jeba taterisi, 
afa bosna, afa hukum ilemanaiserem 
jem temawer, gam jega aamei ula 
aaiserem iner isa nasbabili. Ai bai ula 
aaiserem gamjon jam sarbife." 

16 Jewer ga Galiyo angtane 
Yahudimanaiserem ga surbobili 
mwona jelemanaiserem jewer. 

17 Jepga angtane seyafter jeiserem jei 
Sostenes ga aane tebana. Jeiba angtane 
sanbaksam jena angtane Yahudimana aa 
jep ge betwebuwefaram. Jei jep ga aane 
tebana, ga aane safsaftana Galiyom 
meja tarnabe. Jengga Galiyo jei jep jam 
anggayan. 

18 Paulus jei nunu unggwanfer jam 
nwinibe kota Korintus je, jepga 
angtane Yesus aa jei ne tebanaram 
ga mirtebitefala. Ane jei Priskila yo 
anggwa jemna bosna Akwila jebar aa ge 
sofobili atdusa layarabaraiserem jeme 
propinsi Siryawer. Paulus nalefe jam 
jusweyan atdusa layarabaraiserem jebe 
pelabuhan kota Kengkereya je, jei jena 
ga gaarstenanna Uwa Sanbagirminiwer. 
Ane jega jem temawer jei nabal safna 
jemna ga gutunsini. 

19 Kota Efesus je jep jame aa ge 
forobilirim, Paulus jei Priskila yo Akwila 
ga mirsotefala jebe. Jei jentowaifener 
ga kautena jena angtane Yahudimana 
aa jep ge betwebuwefaram jebe, ane 
angtane Yahudimanaiserem jebar ga aa 
ge nasbawena. 

20Jepga jei Paulus ga aane bala, 
"Paulus, aamei abakfer is nwini aafe." 
Jengga Paulus jei bai. 

21 Safe gam, nalef jei jam sofweyan, jei 
enggam ga gunu, "Afa Uwa Sanbagiri 
Jei ai jam ase balaram ai gamjon jalfe 
imnibe, bunar ai gamjon ga as jela 
imnibe" Ane jei jewer ga aa sofwa kota 
Efesusminiwer atdusame. 

22 Paulus kota Kaisareya je jep jame 
aa galap fornaram, jei atdusawer ga 
aa iretya, ane jewer ga sofwa kota 
Yerusalemminibe. Ane jei ga salamma ga 
golmini safna Yesus aa jei ne tebanaram 
jebe. Jewer ga jei kota Antyokyawer ga 
sofna. 

23 Jei kotana jeiserem jebe nwinibe 
jamer abaktouya, gamjon ga sofna 
jewer. Jepga jei propinsi Galatya ane ona 
Frigya jep ga wofena. Jei taterisi Uwa 
Sanbagirmana gamjon ga nasipminenne, 
jega angtane Yesus jep aa jei ne 
tebanaram jei kanaufer gam ne fibif. 

24 Angtane Yahudimana jemna 
bosna Apolos aa jei surnurum kota 
Aleksanderya je, jei kota Efesus je 
jela. Jei waakenfer nasipminenne, ane 
jei unggwanfer tousa Taterisi Uwa 
Sanbagirmana jem igiserem. 

25 Angtane nafsi jei nele 
Tuhanmanaiserem Apolosfe mes 
ne towas-towastabana. Ane Apolos 
jei baabetmer ga nasowena, ane jei 
angtane bunarsusfer towas-towastababili 
seyafter Yesusem temawer. Jengga 
jei baptisana Yohanesmanaiserem ga 
jetefener towaswebili. 

26 Apolos jei jam ereyen jena angtane 
Yahudimana aa jep ge betwebuwefaram 
jep jam nasowefe. Jep ga Priskila ane 
Akwila jei taterisi Apolosmana ga aa 
ge saribaasini, ane jei Apolos ga aa ge 
aftawena jelem jenabo. Jepga jei Apolos 
ga aa ge towas-towastana Uwa Sanbagjiri 
aa gam mwangbisinirim enggame Yesus 
Jei angtane jam waakentababisif. 

27 Apolos jei gamjon enggam ga gunu, 
"Ai ajam sofwef Akayawer." Jepga 
angtane Yesus aa jei ne tebanaram kota 
Efesus je, jei surta ga aane tulisulmini 
angtane Yesus aa jei ne tebanaram ona 
Akaya je jep aa jei ge nwinbenerem jebe. 
Jei surta jeiserem enggalf ne tulisulu, 
jega angtane Akayamanaiserem jei 
Apolos ga sene tebana ini waakenmer. 
Apolos jei Akaya je jame aa galap 
fornaram, jei angtane Yesus aa jei ne 
tebanaram ga batobaabili. Angtane 
jeiserem jei Yesus mes ne tebana, aam 
temawer Uwa Sanbagiri Jei waakena 
Jelemanaiserem jes kitulmini jebe. 

28 Apolos jei angtane Yahudimanaiserem 
jebar uskambar ge nasbawena, jamere 
jei aa ge tikwebili jam ge nasbawefe. 
Jei gamjon jam ge nasbaweyan angtane 

unggwanfer jepserem jem tarnabe. 
Jei Taterisi Uwa Sanbagirmana ga 
gerabistena, ane ga aa saamini enggame 
Yesus Jeiba Mesiasam, Angtane Uwa 
Sanbagiri Jei bunarsus aa Jes balam 
Jam baftanaf enggalfe angtane gam 
waakentababisif. 

1 9 1 Apolos jei kota Korintus je jep 

nwini. Ane Paulus jei ga aa sofwa 

jei fistamer jam sofweyan, jamere kota 
Efesus je aa forna. Jepga angtane Yesus 
aa jei ne tebanaram afweraiserem ga 
damtabili. 

2 Paulus jei angtane jeiserem 
ga aa tenebaabili, "Mafnana Uwa 
Sanbagirmana ke mes jela imnibe, 
aamei Taterisi Uwa Sanbagirmana 
igalaba taayibenerem?" Jei enggam ga 
aane tamawolbana, "Gemerje. Ai ajama 
sarbiyen, Mafnana Uwa Sanbagirmana 
afa ba aare." 

3Jepga Paulus ga tenebaabili, "Ke 
gam, aamei ibasa taabili aamei is 
galap ne baptistababilirim?" Ga aane 
tamawolbana, "Ai taterisi Yohanes aa jes 
nasbilirim ga jes aya taabili." 

4Paulus ga balbabili, "Angtane Yohanes 
aa jes baptistababilirim, jei ga jam 

ne gwerauwulf enggame angtane 
jeiserem mes ge tikwebili etam-etama 
kapkaiserem jewer. Jes galapserem 
Yohanes jei angtane Israelmana gamjon 
enggam ga balbabili, 'Aamei bunarsusfer 
Angtane am amnuwer aa Jei fortyaram, 
Jei ga jam isa tebana. Angtane jeiserem 
ga Yesus." 

3 Jame aa galap ne sarbilirim taterisi 
jeiserem, jei ga aane baptistababili 
bosna Tuhan Yesusmanaiserem jeme. 

6 Paulus tafna jame aa galap 
tosonswenaram jem sagabe, Mafnana 
Uwa Sanbagirmana ga iretya jem 
sagabe. Jepga jei aa ge nasbawena ula 
jei jener jam ne towaswebiyeneiserem 
jeme, ane taterisi Uwa Sanbagirmana ga 
aane nasbili. 

7 Angtane jeiserem unggwanfer engbar 
ga enggammer dua belas. 

8 Muara ga nawer-ningna Paulus jei 
jeber-jeber gwiwena jena angtane 
Yahudimana aa jep ge betwebuwefaram 
jebe, jei jam ereyen angtanefar jam 
ge nasowefe. Jei uskambar enggam ga 
balbabili, "Seyafter ai ibe isa agemer 
towas-towasulminirim nunu aaiserem 
jem temawer, nunu Uwa Sanbagiri Jei 

aa jem nwiniserem anggwabura seyafter 
gemerserem jem Sanbakfe, seyafter 
jeiserem ba bunaram." 

9 Angtane afwer imwana jemna mat, jei 
bai Yesus jam ne tebafe, ane jei syefer 
ge nasbawena nele Tuhanmanaiserem 
jem temawer angtane unggwanfer jem 
nwenap. Jega jem temawer, Paulus 
angtane jeiserem ga mirtebitefala, ane 
angtane aa jei ne tikwebaatinennerem 
jebar ga aa ge sofobili. Ane nunu 
jeber-jeber jei ga aa ge nasbawena jena 
unggwandusa Tiranusmanaiserem jebe. 

10 Jei taterisi jeiserem jamer 
nasbuwelabe tahunu ga naura. Jepga 
angtane aa jei ge nwinbenerem propinsi 
Asya je seyafter gemerserem, jei ga 
aane sarbili taterisi Tuhanmanaiserem, 
angtane Yahudimana mese ane angtane 
Yahudimanyan. 

11 Paulus ga bwembwema waakena 
ga jem eyebaabili baabeta Uwa 
Sanbagirmanaiserem jeme. 

12 Jepga angtane lenson afa sof ambona 
jem taamuwiliserem Paulus gwanan 
aa jes gwelaawilirim, jei fene jeiserem 
angtane bwernabaraiserem jep ga aane 
eripmuwena, ane bwerna ga aa ge 

barweipmini, ane bwat kapkaiserem ga 
aa ge toyipmititye angtaneminiwer. 

13 Ane angtane Yahudimana 
unggwanferyan ona jeiserem jep 
ge wofebili, ane jei bwat kapkaiserem 
ga aane surbobili. Jepga jei enggam ga 
aa ge gubili bosna Tuhan Yesusmana 
jes sa bilibene, ane bwat kapkaiserem 
gase totintye. Angtane Yahudimana jei 
bwat kapkaiserem ga aane balbabili 
enggame, "Ai imsa balbabili, bosna 
Yesusmanaiserem jem Paulus aa jes 
nasbanaram, sa totinye!" 

141mam sanbagiriserem bosna jemna 
Eskewa, ane tane jemna ga tuju. 
Tantantane tuju jeiserem jei bwat 
kapkaiserem jam ne surbobif jes 
gemerserem. 

15 Jengga bwata kapkaiserem ga 
enggam gunu. "Yesusba amsam 
towaswebana Jei baabetabara, ane 
Paulus amsam sarbana jei mese jei 
baabetabara, jengga aamei ai teisyena 
aamei baabeta fas." 

16 Ane angtane bwat kapka aa 
jei kabwanaram jei ga aa fagawa, 
ane tantantane tuju jeiserem ga aa 
saftabana seyafter. Jewer ga jei ga 


RASUL 19.17-21 1072 


aa ge nunggirbene jenawer, jei ilyak- 
ilyaksamer ga aa ge nunggirbene, tifni 
jemna bubwana ga anesus. 

17 Angtane Yahudimana ane angtane 
Yahudimanyan kota Efesus aa jei ge 
nwinbenerem, taterisi jeiserem jam aane 
sarbilirim, jei seyafter ga aa ge erebili, 
ane bosna Tuhan Yesusmanaiserem 
unggwanfer ga aane gulbatena. 

18 Angtane unggwanfer Yesus aa jei 
ne tebanaram, jei ga aa ge jalbuwena 
angtane unggwanfer jepserem jem 
tarnabe. Ane etam-etama kapka jei 
gwanan aa jes ne eyebuwenantam, jei 
ga aane balbabitowena. 

19 Angtane faatrewabaraiserem jei 
bukunu jemna ga aane erebuwena, ga 
aane giranbaabisini angtane unggwanfer 
jem nwenabe. Buku hargana jeiserem 
ga enggammer 50.000 doi perak. 

20 Jega jem temawer taterisi 
Tuhanmana ga aane nasibenenne 
ona seyafter gemerserem jebe. Ane 
angtane unggwanfer gamjon Yesus ga 
aane tebana. 

21 Seyafter jeiserem taban, Paulus ga 
gunu "Ai ajam sofwef kota Yerusalemwer, 
propinsi Makedonya ane Akaya ga jeter 

as ayenni." Jei ga gamjon gunu, 
"Sofwera jewer taban, ai kota Romawer 
mese jewer ajam sofwerf." 

22 Angtane naura bosna Timotiuso 
Erastus, Paulus aa jei ge batobanaram, 
Paulus ga jes bafsona propinsi 
Makedonyaminip ge sofwefe, ane jena 
ga propinsi Asya ga jep nwini. 

23 Jes galapserem kota Efesus je ula 
jebe ga kabwakfersus ga fala Nele 
Yesusmanaiserem jem temawer. 

24 Angtane bosna Demetrius, jei apgal 
jigala perakawer ga jei eyebaabuwena. 
Jei ja tantane ga perakawer eyebaabili, 
jam domolabe ga jena unggwandusa 
galserem patung Artemis ga jem 
mwonap fiton. Awelna jei aa jes 
gwebilirim jemna doini ga anesus, ane 
angtane awelna aa jebar ne gwebilirim, 
jei mese doini unggwanfer ne tebabili. 

25 Jei angtane nafsi ga jenbebili, 
angtane apgal jigala perakawer aa jei ne 
eyebaabuwenaram. Jei ga balbabili, "Am 
afelen mesna, aamei imsa towaswena 
nei doini uskambar neya damtabuwena 
awelna aaiserem jewer. 

29 hamei samfer iner isa sarbili 
ane ga isa domola, Paulus aa jes 

eyebilirim. Paulus jei angtane mes 
towas-towastababili, ane angtane 
unggwanfer ini jemnaiserem jes 
gwebaipmini, aaf kota Efesus je, ane 
propinsi Asya seyafter jebe. Jei enggam 
gunu angtane perak apgal jigal tafam 
eyebiliserem, jeba anggwafwaryan. 

27 Aaiserem kapka, afa awelna 
nemnaiserem bosna kapka jam se 
domolaram. Ane gam ke awelna 
nemanfenna tefner, jengga jena 
anggwafwar Artemismanaiserem 
jes mese bosna kapka se domola. 

Ane angtane jei gamjon jam ge 
gubiyen enggame, 'Jena jeiserem 
unggwandusam.' Anggwabura Asya 
ane angtane ogiri seyafter gemerserem 
jei Artemis ga aane pujitene. Galap 
jemna unggwan-gwanaiserem je gase 
barwebana." 

28 Angtane unggwanfer jepmanaiserem 
jei taterisi jeiserem jame aa galap 
ne sarbilirim, witifini jemna uskam- 
uskamsusfer ga aa ge folbamini, 
ane jei ga aa ge tetenbuwena 
enggame, "Angtane Efesusmana jemna 
anggwafwar Artemis unggwandwasusu." 

29 Jepga angtane seyafter kotana 
jepmanaiserem kakalmer ga aa ge 
tetenbuwena. Ane angtane uskambar 
jeiserem jei Gayus ane Aristarkus, ga 
aane taamini. Jei nawersamer propinsi 
Makedonyawer ge jela. Ane angtane 
naura jeiserem jem afelna ga Paulus jei 
aa jebar ge wofobuwenaram. Angtane 
uskambar jeiserem jei angtane naura 
jeiserem ga aane afsofala angtane 
kakala unggwanfer aa jep betwenaram 
jebe. 

30 Paulus jei jam gwif angtane 
unggwanfer jepserem jem tarnabe 
enggalfe, jelem afelna nauna jeiserem 
jam batomif. Jengga angtane Yesus aa 
jei ne tebanaram jei enggam ne bala, 
"Wowo, aamei jewer ijam gwiyan." 

31 Angtane sanbak-sanbaka propinsi 
Asyamana, Paulusem afelen 
mesnaiserem, jei angtane ga aane 
nasbabisiwena enggame, "Paulus sa bal, 
jei angtane unggwanfersus aa jep ge 
betwebilirim tampata jeiserem jebe, jei 
jena jep jam gweretayan." 

32 Jes jepserem angtane uskambar aa 
jei ge betwebilirim jebe, jei ga aa ge 
tetenbuwena unggwanfer. Jei seyafter 

nafis-nafismer ge tetenbuwena. Ane 
angtane afweraiserem jei teisyena jei 
bas ne betwebili. 

33 Jepga angtane bosna Aleksander, 
angtane Yahudimana ga jes ne 
taatwebana enggalfe gam jalf, angtane 
uskambar jepserem jem mukanap 
gam nasowef. Jepga Aleksander jei 
mukanap ga fyatena, ane tafna ga 
tetena, ane jei angtane unggwanfer 
jeiserem ga balbabili enggame, "Angtane 
Yahudimana jei kapkaiserem fas 
gam jam ne eyebiyen jega angtane 
unggwanfer aaiserem ini jemna uskamer 
jam ge folbamife jeber-jeber jam ge 
tetenbuwefe." 

34 Jengga jei jame aa galap ge 
towaswebilirim enggame Aleksander 
jeiba angtane Yahudimanam, jei engbar 
jema naura jamer ge tetenbuwelabe 
enggame, "Angtane Efesusmana jemna 
anggwafwar Artemis unggwandwasusu." 

35 Jepga pegawai kota jei angtane 
unggwanfer jeiserem ga balbabili, "Sa 
tikwe!" Jepga jei ga aa ge tikwebili. 

Jei ga balbabili, "Wai angtane kota 
Efesusmana! Angtane seyafter mes 
ge towaswebili jena anggwafwar 

Artemismana je kota Efesus aaiserem 
jep fina. Ane patunga Artemismana 
jeiserem winsiwer aa jei iretyaram nei 
nejesa gerabisnenewenaram. 

36 Angtane afa jam guyon taterisi 
aaiserem je ol kabwak. Ane aas 
jepserem ipsama tetenwenaram! 
Etam-etam syefer afa tatarmer ijama 
eyebiyen, gwanan jam isa sarbisnenne. 

37 Aamei angtane naura aaiserem 
imsa afsoyala aafe, jengga jei apgal 
jigala afa jei jam ge komkomulsiyen 
jena anggwafwarmanaiserem jewer, 
ane ula kabwakfer jam ge bilyen 
anggwafwarmanaiserem jem temawer. 

38 Afa Demetrius ane angtane awelna 
jebar aa jei ne gwebilirim, afa jei ula 
aaiserem angtane nafsiserem jep jam 
ne nasipmife, safnant, aas jepserem 
aafe jam ne nasbiyen. Jei ula aaiserem 
angtane sanbakaiserem jemnip sene 
gwirinfele, angtane aa jei gam balaram 
angtane afa waakenfer eyebiliserem 
afa kabwakfer eyebiliserem jemnibe. 
Angtane sanbaka jei jelem kantorap 
nwinwena nunu jeber-jeber. Jep ga jei 
jebar ga sene nasbili. 

39 Afa ula nafsi ijama nasbife, ula 
jeiserem ga enggalap isa nasbili, 
angtane seyafter jam aa jep ge 
betwebilirim ula nafis-nafsiserem jam 
nasbabife jamer bar. 

40 Ula aaiserem jem temawer namwer 
aas jepserem nei nes namwer engbar 
sene tamtamtababili, aam temawer 
angtane pemerinta Romamana enggam 
galap sege gubili, nei nunu namwer 
aaiserem jeme nei ne kapkaiserem 
nejesa eyebili. Ane nei waakenfer 
nejama tamawolbiyen." 

41 Jei jam aa galap tabanwenaram jam 
nasowelabe, pegawai kota jeiserem jei 
angtane uskambar jeiserem gamjon ga 
balbabili, "Aamei jasa sofwe!" 

20 1 Angtane kota Efesusmana 

gwanan ini uskamer aa jemanem 
ge folbaminirim, angtane jeiserem 
gamjon aa galap ge waakenswebilirim, 
Paulus jei angtane Yesus aa jei ne 
tebanaram ga jenbebili, ane ini jemna 
ga aa kanautabaipmini. Taban, Paulus 
ga balbabili, "Kelek-kelek." Ane jei ga aa 
sofwa propinsi Makedonyawer. 

2 Jei Makedonya ga jep wofena, ane 
jei angtane Yesus aa jei ne tebanaram, 

esorola jep ga nasipminenne enggalfe, 
jega angtane jeiserem ini jemna gam ge 
kanausweipmif. Jewer ga Paulus negeri 
Yunaniwer ga sofwa, ane jep ga forna. 

3 Jei Yunani je aa nwinirim muara ga 
nawer-ningna. Jewer ga jei ga gunu, 
"Ai ajam sofwef propinsi Siryawer 
atdusame." Jengga Paulus jam aa 
sararam enggame, angtane Yahudimana 
Sirya je, jei Paulus mes ne mwangbasini 
jam ne munbofe, Paulus jei gamjon ga 
warauwa propinsi Makedonyawer. 

4 Angtane Paulusfar aa jei ge sofobilirim, 
bose bosna ga aas seyafter: Sopater tane 
Pirusmana, kota Bereya jep surnunt, 
Aristarkus ane Sekundus, angtane 
nawan jeiserem jei kota Tesalonikawer 
ge jela, Gayus jei ga kota Derbe tane; 
Timotius; ane Tikikus ane Trofimus, jei 
ga propinsi Asyamana. 

> Angtane jeiserem nabala ga jei ge 
danabili, ane jei Paulusfar ai ase kota 
Troas je jep sene fimini. 

6 Masara Roti Tanyana jes Tombaabif 
jamer taban, ai kota Filipiwer ga as ge 
sofna atdusame, ane nunu unggwanfer 
ga tafna gwiri kota Troas je jep ga as ge 
forna, ane angtane jeiserem jebar ga asa 

dorwena. Jepga minggunu daamfenna 
ajamera nwinibe. 

7 Nunu gwanan aaiserem minggunu 
jeiserem, jepga aya betwena enggalfe, 
Rotini gam bitabaabif jam tombaabife 
Yesus gam sarbastaabonf. Paulus 
angtanefe ga aa ge nasipmini. Jei 
gwirmer sofwelabar, ane jega jem 
temawer jei taterisi jam nasbilibe jamer 
gwini nenennap. 

8Mwona bolap jeiserem, ai ajeba 
betwenaram, lampunu jep ga anesus 
aane dutabaabilirim. 

9Tansi aasaje bosna jemna Etikus, 
jei jendelanap nontena. Paulus jei 
abaksusfer nasowena, ane tansi 
jeiserem Paulus jamer sarbasilibe jamere 
nunu folbana. Jei jeber ga tastefala, ane 
ga efsosini tingkata ningnaiserem jewer 
ga jentya. Angtane jei jame aa galap ne 
gaartenaram, jei fwater tere, futunuter 
ne gaartena. 

10 Jengga Paulus ga iretya. Jepga tansi 
jeiserem jem sagabe jei ga aa tatena, ga 
tebana. Ane ga balbabili, "Aamei ipsama 
syenaram, jei gemer gaarasini." 

11 Paulus ga warauwa jam tawefe 
mwona bolabe, jei Rotini ga bitabaabisini, 

ane seyafter ga dwena. Aa dwena jamer 
taban, Paulus abaksusu jame aa 
nasowenaram, jamere ona naf. Jepga 
Paulus ga aa sofwa. 

1? Angtane jep aaiserem jei tansi 
jeiserem ga aane girinfele jelem jenabe, 
ane angtane seyafter gemerserem ini 
jemna ga kanautabaipmini. 

13 Aj ajama danna atdusame kota 
Asoswer, Paulusfar ajeba dorwef jei ai as 
gam nasbabisiwenantam. Jei tufsamer 
sofwa os tamer. 

14 Jame aa ge dorwebilirim kotana 
bosna Asos je, Paulus jei atdusap ga 
juwili. Jewer ga aya sofwa jamere 
naanteya Metileneyo. 

15 Jem gwirmer ga aya sofwa jamere ga 
aya batona naanteya bosna Kiyos jem 
gwetmanabe. Nunu afelnaiserem jeme 
naanteya Samoswer ga aya sofwa, ane 
nunu gamjon jeiserem ga aya forna kota 
Meletus je. 

16 Paulus mesam gunu enggame kota 
Efesus je ajama batoyan, enggalem 
temawer jei bai propinsi Asya je abakfer 
jam nwinfe. Ini jemna enggam folbana 
ai tatarmer ajam sofwef jamer kota 
Yerusalemo, jega enggalf ai fornaram 

Yerusalem je Nunu Pentakosta nalef jam 
falyan. 

17 Kota Miletus je, Paulus angtane ga 
baftana ula jei gwirinfelfe kota Efesuswer 
enggalfe, angtane sanbaka jemata 
Efesusmanaiserem aa jei ne taabilirim 
gam balbabif jam ge jalbife Paulusfar 
gam ge dorwebirf. 

18 Jei jame aa galap ge forobityerem, 
Paulus ga balbabili, "Aamei imsa 
towaswena, ai afomfom nwini imnibe, 
ai agalap fortyantam imnibe propinsi 
Asya jebe jamere ai aamei is ai 
mirtebitefalant. 

191ni onabertalaiserem, ai awelna 
Tuhanmana ga ajem gweyibenent 
nwaafonabaner. Ai unggwasbala 
unggwanfer ai domolant enggala, 
angtane Yahudimana kapkaiserem abe 
ase gala gane eyeibenentem. 

20 Aamei imsa towaswena ai 
taterisi seyafter waakenfer is jei 
ne batobaabilirim, jeiserem isa 
ames nasipmini. Ane ai aamei isa 
mesam towas-towastababili, angtane 
unggwanfer jepserem, ane ilem jenap 
mese. 

21 hi taterisi Yesusem temawer ames 
nasbili angtane Yahudimanfe, ane 
angtane Yahudimanyan jes mese. Ai jei 
uskambar ames balbabili enggame, 'Sa 
tikwe etam-etamawer, ga isa jela Uwa 
Sanbagirminibe, ane Tuhan Yesus ga isa 
tebana!' 

22 Ane namwer aas jepserem Mafnana 
Uwa Sanbagirmana ams baftana ai kota 
Yerusalemwer ajam gwife. Ai teisyena 
jebe bai se etamwena amnibe. 

23 Ai enggam fener ai towaswena, 
kotana seyafter gemerserem jebe, 
Mafnana Uwa Sanbagirmana Jei ai as 
mes bala enggame ai bwiyip asene 
gaataantena, ane angtane nafsi jei 
kapkaiserem ap sene eyeibene. 

24 Jengga gwela amnaiserem jem 
temawer ai ajam ereyen jam terf afa 
jam gwef. Ini amna ase enggam fener 
folbana awelna Tuhan Yesus ap aa jes 
gulbanaram, ai awelna jeiserem jamer 
as tabanulsini. Awelna jeiserem ga 
enggam, ai Taterisi Waakena jamer 
as nasbinenne, Uwa Sanbagjiri Jei 
waakena Jelemanaiserem nep nes jewer 
golminirim jem temawer. 

25 Ane ai ames towaswena enggame 
aamei seyafter gamjon ase ijama 
damtayan, safe ai aamei seyafter 
is amesam towasulmini nunu Uwa 
Sanbagiri Jei jem gwelaiserem 
anggwabura seyafter gemerserem jem 
Sanbakfe jem temawer. 

26 Nunu namwer aaiserem ai 
ga uskambar ai nasowena, afa 
Uwa Sanbagiri Jei aamei is jam 
waakentababisiyeneye, jeiserem jeke ai 
kabwakulu. 

27 Ai ajam gwesiyen taterisi Uwa 
Sanbagirmana seyafter gemerserem ip 
isa ajam nasipmuwelabe. 

28 Aamei in ina waakenfer isa 
gaaramisnenne, ane jemata seyafter 
jegme waakenfer isa gerebaabisnenne, 
aam temawer Mafnana Uwa 
Sanbagirmana Jei awelna aaiserem ibe 
is mes golmini. Aamei jemata jeiserem 
ga enggam isa gerebaabisnenne, 
angtane domba jelemana aa gemer gam 
gerebaabisnennerem. Uwa Sanbagiri Jei 
jemata jeiserem mes armantababilint 
aawisi Tane Jelemanaiserem jeme, Jame 
aa galap terentem. 


RASUL 20.29-32 1085 


29 Ai amesam towaswena enggame, 
ai jame ajep sofwaram, angtane 
kakalaiserem im nenennap ga sege 
jalbili, ane jei kapkaiserem ga sene 
eyeipmini angtane Yesus aa jei ne 
tebanaram jebe. 

30 Ane angtane ileminiwer, jei taterisi 
Uwa Sanbagirmana bunarsusfer jam ne 
nasbiyen, ane jei ini angtanemana ga 
sene dektebaipmini jeleminibe, jega jei 
jeter ga sene onsobaabili. 

31 Jega jem temawer aamei ina 
ga waakenfer isa waakensosini! Sa 
sarbistaabon enggame ai tahunu 
nawer-ningna, gwin gwer ajam 
tikweyan ai aamei isa ajam towas- 
towastababuwelabe nwaafonabaner, 
aam temawer ini amna ajam eseswebana 
im temawer. 

32 Namwer ai ga isa jam kitulu Uwa 
Sanbagirem tafnap, jega Jei aamei 
waakenfer is gase gerebaabisnenne, ane 
aamei taterisi Jemna ga isa taayibene. 
Jei baabeta ga is golmini ibe, ane Jei 
waakena Jelemanaiserem ga is golmini, 
waakena enggalaiserem Jei aa gala gam 
golminirim angtane Jelemanaiserem 
jebe. 

33 Ai doi afa fen afa isa jam bilipmiyen 
ap gulbafe. 

34 Aamei iner imsama towaswena, ai 
awelnap aner agam gwena doini jam 
domolfe, jega enggalf tumilgala jem 
agam armanulu alefe ane alem afelen 
mesnaiserem jep mese. 

35 Seyafter ai ajes eyebilirim, jeiserem 
jeme ai nele ga isa jem saamisini, jega 
awelna unggwanfer waakenaiserem 
jeme nei angtane baabetyenaiserem jem 
ga nesa batobaabili. Ane taterisi Tuhan 
Yesusmanaiserem aamei jeber-jeber 
gam isa sarbistaabona. Jei Jener gunu 
enggame, 'Afa aamei apgal jigala jam 
igama taabilirim, ini imna saaserfer ga is 
gangge folbamini. Jengga afa jam igama 
gularam ini imna saaser-saasersusfer ga 
is gangge folbamini.'" 

36 Paulus taterisi jeiserem jama 
tabanulurum jam nasbilibe, Paulus ane 
angtane seyafter jep gemerserem ga aa 
ge nwinbetena somwan dumeme, ane 
sembayanga ga aane gwebana. 

37 Jepga seyafter ga aa ge syebili, ane 
Paulus ga jamer ne tebasini, ane ga 
aane aalumbowena, ga aa ge gubili, 
"Kelek-kelek." 


RASUL 20.38-21.4 1087 


38 Ini jemna seyafter jam ge jenbamini 
aam temawer Paulus jei enggam aa 
jewer gunurum, "Aamei ai gamjon ase 
ijama damtayan." Ane jei Paulus ga aane 
aftafala jamer atdusabo. 

2 1 1 Angtane sanbaka jemat Kristen 

kota Efesusmana jebar aya 
syensyanwena jamer taban, jewer ga 
aya sofwa atdusame jamere naantei 
bosna Kos jebo. Nunu gamjon jem 
gwirmer aaiserem naantei Rodos je, ga 
ajema forna. Naantei Rodoswer ga aya 
sofwa jamere kota Patarayo. 

2 Atdusa ona Fenisyawer aa jei 
sofwaram, atdusa jeiserem ga kota 
Patara jep ga aya domola. Ai ga atdusa 
jeiserem ga ajeba juwili, ga aya sofwa. 

3 Aya sofwa jamere naantei Siprus 
gwejawer ga aya damtana, jebe ajamera 
ayenni, ane propinsi Siryawer ga aya 
sofwa. Kota Tiruso aya batona enggalfe, 
angtane atdusap aa jei ne gwebilirim 
jei galgala kota Tirusmana jep gane 
gwaasaasirf. 

4Kota Tirus je angtane Yesus aa jei 
ne tebanaram ai ga jemnip aya sofwa 
jam damtabinenefe. Ane jes jepserem 
ai ga jebar ga aya nwini nunu ga tuju. 

Mafnana Uwa Sanbagirmanaiserem ini 
ga gaarmini angtane jepmanaiserem 

jebe, ane jei Paulus enggam ga aane 
bala, "Aamei kota Yerusalemwer ijam 
gwiyan!" 

3 Jengga nunu tuju jeiserem taban, 
ai jei ga ai ge mirtebitefala, ane ai 
ge sofwa. Angtane Yesus aa jei ne 
tebanaram seyafter jei wi tane mese 
jebaner ga asene aftabifele jamere kota 
sitabo. Ane dwisip ga somwan dumem 
aya nwini, sembayanga Uwa Sanbagirfe 
ga aya gwebabana. 

6 Angtane seyafter jeiserem jebar 
aya syensyanwenaram jamer taban, 
atdusap ga aya juswena, ane jei ga aa 
ge waraubili jelem jenabe. 

7 Kota Tiruswer ga aya sofwa atdusame 
jamere naantei Tolemaiso. Jes 
jepserem ai ga angtane Yesus aa jei ne 
tebanaram jemnip ga aya sofwa jei jam 
damtabinenefe. Ane ai jebar waakenfer 
ga aya nasbawena, jebar aya nwinirim 
nunu ga daamfenna. 

8 Nunu jeiserem jem gwirmer jon jewer 
ga aya sofwa jamere kota Kaisareya yo. 
Kaisareya je angtane Taterisi Waakena 
jei nasbiliserem bosna jemna ga Filipus 

jei ga jep nwini. Ai jem jenap ga aya 
sofwa, jep ga aya nwini. Filipus jeiba 
angtane daamfennam, angtane tuju aa 
jes ne destabaabinintim kota Yerusalem 
je. 

9 Filipusmana yafom mesna ga nawer- 
naura, jei gemerje anggwana jam ne 
ketayan. Jei taterisi Uwa Sanbagirmana 
jeber-jeber ne nasibenenewena. 

10 Jes jepserem ai abakfer towai 
ajebara nwinirim, angtane nabi aasaje 
ga Yudeyawer jela, bosna jemna ga 
Agabus. 

1! Jei amnip jela, ane bana Paulusmana 
ga goltena. Ane jei tufa yo tafna jelemana 
jem ga faarena bana jeiserem jeme. 
Jepga jei enggam ga gunu, "Mafnana 
Uwa Sanbagirmana ga enggam gunu, 
'Aas gemerserem, angtane bana 
jemanserem, angtane Yahudimana jei 
ga angtane jeiserem ga enggam sene 
taferna Yerusalem je, ane jei ga sene 
gera angtane Yahudimanyanaiserem jem 
tafnabe."" 

12 Ula jeiserem jame agalaba sarbilirim, 
ai mese ane angtane Yesus aa jei 
ne tebanaram seyafter jep aa jei ge 
nwinbenerem, ai Paulus ga uskambar 

aya bala, "Aamei kota Yerusalemwer 
ipsam sofnaram!" 

13 Jengga Paulus jei enggam 
tamawolbaabili, "Aamei game ijewera 
syenaram, gam jega ini amnaiserem 
ga as ijesa kabwaktabana. Ai ames 
menetwesini, afa angtane as jam ne 
tafref, sya as saf sene taferna. Ane aime 
amsam menetwesini Yesusem temawer 
jam terfe." 

14 Jeiserem taban, Paulus jei gamjon ai 
as jam sarbabiyen. Jega jem temawer 
ai gamjon aima nasoweyan taterisi 
jeiserem jem temawer. Jengga aya 
gunu, "Safnant, Tuhan aa jes bilirim, 
jeiserem gase etamwena." 

15 Kota Kaisareya je aya nwinirim jamer 
taban, galgala aya menetababisini, ane 
kota Yerusalemwer ga aya sofwa. 

16 Angtane Yesus aa jei ne 
tikwebaatinennerem afwer ga ajebara 
sofwa Kaisareyawer jamere Yerusalemo. 
Jei ga asene aftabifele jamere angtane 
bosna Manason jem jenabo. Manason jei 
angtane naantei Siprusmana. Jei Yesus 
fwater tebanant. Ai ga jem jenap aya 
nwini. 

17 Ai jame agalaba fornaram kota 
Yerusalem je, am afelen mesna Yesus 
aa jei ne tebanaram jebe, jei ai as 
waakenfer ne tebabili. 

18 Nunu jeiserem jem gwirmer jon, ai 
Paulusfaner ga aya sofwa, Yakobus jam 
damtafe. Angtane sanbaka jemata aa 
jei ne tebabilirim seyafter gemerserem 
jei mes ge forobitye, ane ga as jep ne 
fibabili. 

19 Paulus jebe aa galap ge forobilirim, 
jei ga gutena, "Ai namwer asa foryal." 
Jepga Paulus ga nasipmini seyafter Uwa 
Sanbagiri aa jes eyeipminintim angtane 
Yahudimanyanaiserem jebe, ga enggam 
Paulus aa jes eyebilirim baabeta Uwa 
Sanbagirmanaiserem jeme. 

20 Taterisi Paulus aa jes nasbilirim 
jei jame aa galap ne saribaasinirim 
jamer taban, jei Uwa Sanbagiri ga 
aane pujitene. Jepga jei Paulus ga aane 
bala, "Am afelna gase sarbi, angtane 
Yahudimana unggwanfer Yesus mes ne 
tebana, ane jei Hukumu seyafter Nabi 
Musa aa jes tulistababilim jei gemer ne 
tikwebitini. 

21 Jengga jei im temawer enggam ge 
sarbili, aamei angtane Yahudimana 

seyafter aa jei ge nwinbenerem 
anggwabura nafsiserem jem nenennabe, 
aamei angtane jeiserem igemer towas- 
towastababilirim taterisi Nabi Musa aa 
jes tulistababilim jam ne aafulnufe. Jei 
enggam ge sarbabili aamei enggam im 
gunu, 'Tane imna ijama sunattababiyen, 
ane osiri asal-asala nemnaiserem nep ne 
jes ne towas-towasulmilim game ijama 
gweyan.' 

22 Namwer nei ga enggam nesa eyebili. 
Angtane Yahudimana Yesus aa jei ne 
tebanaram jei sege sarbili enggame, 
aamei imsam jela. 

23 Waakenfer ga enggam, ai aamei isa 
gemera balaram ga gemer is eyebili. 
Angtane aaf ga nawer-naura jena aa jei 
ne testenannaram Tuhanminibe. 

24 Sya, sa sofwe angtane jeiserem 
jebar Jena Uwa Sanbagirmanaiserem 
jebe, Uwa Sanbagirem nwenabe ini 
ilemana iner ga isa wirtabaabili. Ane 
gwanan dois is kitulmini, jega nabal 
safna jemna ga sene gutunbaipmisini. 
Jepga angtane Yahudimana seyafter 
ga sege towaswebili enggame, taterisi 
jei aa jes ne sarbilirim im temawer, 
taterisi seyafter jeiserem ol kabwaksam, 

jengga aamei Hukumu Nabi Musa aa jes 
tulistababilim igemer eyebili. 

25 Jengga angtane Yahudimanyan Yesus 
aa jei ne tebanaram jem temawer, 
ai surta jebe amsama baafulmini. 
Surta jeiserem jemna igiserem ga 
enggam: Ipsama tumilirim tumilgala 
angtane jam tumilyeneiserem, aa jes ne 
bunulntenaram falnabe. Aawisi ijama 
telbiyen. Ane jigal nin aawisibere ijama 
tumilyen. Ane maaryen ijama gwebiyen." 

29 Gam jamer ge nasbawelabe taban, 
Paulus ga angtane nawer-naura 
jeiserem jebar ga aa ge sofobili. Ane 
nunu gamjon aaiserem jem gwirmer 
jei Uwa Sanbagirem nwenabe ini 
jelemana jener jam ne wirtabaabife 
gane eyebili. Jei jeiserem jam ne 
eyebilibe nunu unggwanfer ga tuju. 
Jepga jei ga aa ge kabwitena Jena Uwa 
Sanbagirmanaiserem jebe enggalfe, 
imam jam ne towastafe nunu ga fomera 
nunu tuju jeiserem gase tabanwena, 
ane imam-imam jei angtane nawer- 
naura jeiserem galgala jemna ga sene 
bunulntena Uwa Sanbagirf jam kitulbofe. 

27 Nunu tuju jeiserem amkom fom 
barwela, angtane Yahudimana propinsi 

Asyawer aa jei ge jalbilirim, Jena Uwa 
Sanbagirmanaiserem Paulus ga jep ne 
damtana. Jepga angtane jeiserem jei 
angtane unggwanfer ga aane balbabili 
Paulus ga aane temila. 

28 Jepga jei enggam ga aa ge 
tetenbuwena, "Angtane Israelmana, 
au angtane aaiserem ganma temil! 
Angtane aaiserem jei anggwabura 
nafsi seyafter gemerserem ga enggam 
towas-towastababinenne anggwabura 
Israel nemnaiserem jei kapka. Ane jei 
enggam towastababinenne Hukumu Nabi 
Musa aa jes tulistababilim je waakenyan, 
ane Jena Uwa Sanbagirmanaiserem jes 
mese kapka. Ane angtane Yahudimanyan 
jei safe aaf jam ge kabwiteyan Jena 
Uwa Sanbagirmanaiserem jebe, jengga 
Paulus angtane Yahudimanyanaiserem 
jebar aaf mes ge kabwitetya jena 
waakenaiserem jebe." 

29 (Jei jes gamserem gam aa jewer ge 
gubilirim jei ga aam temawer ge gubili, 
jei Trofimus tane Efesusmana gwanan 
mes ne damtana, jei Paulusfar ge wofena 
kotanabe. Ane jei ga enggammer ge 
gubili, Paulus mesam aftawena Jena Uwa 
Sanbagirmanaiserem jebe.) 

30 Jepga angtane kotana jeiserem 
jepmanaiserem jei seyafter kabwakfer 
ga aane enola, ane angtane seyafter 
gemerserem ga aa ge nunggirbifelwetya 
Paulus ga aane temila, ane Jena Uwa 
Sanbagirmanaiserem jem mwonawer 
ga aane tinderfele jamere sitabo. Jes 
jeberserem Jena Uwa Sanbagirmana jem 
pintunuserem ga aane matabaabisnenne. 

31 Angtane jeiserem Paulus jame aa 
galap ne towaitanaram jam ne munbofe, 
angtane aasaje ga sofwa ginanggwana 
sanbaka Romamanaiserem jemnibe 
enggalfe jei gam towastaf, angtane 
kota Yerusalemmana jei seyafter 
uskambarsus kabwakfer ne enola. 

3? Ginanggwam sanbaka jeiserem jei 
tatarfer ga aa ge jalbili jelem safnabaner, 
jamer tampata angtane uskambar 
jepserem jebo. Angtane uskambar jei 
ginanggwam sanbaka jelem safnabaner 
aa galap ne damtabilirim, jei Paulus ga 
aane aftannu jam saftalawer. 

33 Ginanggwa sanbaka jeiserem Paulus 
ga gwetmantaasini, ane ga tebana, 
safna jelemana ga balbabili Paulus jam 
tafrefe rantena nauraiserem jeme. Jepga 

jei Paulus ga tenebana, "Aam jei nansa? 
Gwanan ibas eyebili?" 

34 Angtane unggwanfer jeiserem afwer 
jei ga aa ge tamawolbili, ane afwer jei ge 
gubitena, ane tetene jep ga uskambar 
ga aane eyebana, jepga ginanggwa 
sanbaka jeiserem jam towasweyan aa 
je bagal kakalsa. Jega jem temawer jei 
safna jelemana ga balbabili, "Paulus sa 
aftafal markasap." 

35 Jei Paulus ga aane aftafala jamere 
tutubwai tarnabo, angtane unggwanfer 
jei Paulus uskambar gane nasbana. Jega 
jem temawer ginanggwana Paulus ga 
aane gaartena, tafam ga aane girni. 

36 Angtane uskambarsus aa jei ne 
onsobaabilirim amnuwer, ga aa ge 
tetenbifele enggame, "Jasa munbo!" 

37 Amkom fom ge kabwitela markasabe, 
Paulus ginanggwa sanbaka jeiserem 
ga tenebana, "Ai ke samfer ibar 
ge nasowefe?" Ginanggwa sanbaka 
jeiserem jei Paulus ga bala, "Wa, aamei 
Yunani ula samfer im nasbili. 

38 Gam jega enggam, aamei 
angtane negeri Mesirmanyan, 
muara gwananaiserem kabwakfer 
aa jei eyebuwenantam. Jei angtane 

kapka ginnabaraiserem unggwanfer ga 
enggammer 4.000 gemer aftabifelent 
taman dwisgiribe. Ai enggam ai gunu 
aamei angtane jeiserem jesyan." 

39 Paulus ga tamawola, "Aiba angtane 
Yahudimanam. Ai kota Tarsus je ai 
surnunt, ona Kilikya je. Kotana jeiserem 
angtane unggwanfer tousa. Ke samfer ai 
angtane aaiserem ajebara nasowef?" 

40 Ginanggwa sanbaka ga aa gunu, 
sya. Paulus ga tutubwaiyap fina, ane 
tafna ga aa jawolmini jamere angtane 
aa jei tikwebili jam nasbawelawer. Jepga 
Paulus ga balbabili Ibrani oleme. 

22 1 Jei enggam ga balbabili, "Aamei 
seyafter, aya mese ane uwa 
mese, ai as imsa sarbasi! Ai aamei isa 
ajam balbabili enggame, ai aaf ajes 
eyebilirim jeiserem kabwakyan." 

2 Angtane unggwanfer jeiserem Paulus 
jame aa galap ne sarbanaram Ibrani 
olem jama nasowenaram, jei ga aa ge 
tikwebili jam ge nasbawelawer. Paulus 
enggam ga balbabili, 

3" hi angtane Yahudimanam, kota 
Tarsus je ai surnunt, ona Kilikya je. 
Jengga kotana Yerusalem aaiserem ai 
ajep unggwan-girswenant, ane guru 


RASUL 22.4-5 1098 
Gamaliyel ai ga as jei towas-towastanant 


Hukumu Nabi Musa gwanan aa jes 
tulistababilim jem temawer. Ai an ana 
aner amsam gerant Uwa Sanbagirfe, 
aamei seyafter namwer aas igemera 
gwenaram in ina ima tetent Uwa 
Sanbagirminibe aime gemer. 

4 Ane ai kapkaiserem ai eyebilint jamer 
angtane ga aa ge terbilint, angtane Nele 
Tuhanmana aa jei ne tikwebaatinintim. 
Ai wi anggwa mese ai tebabilint, ane ga 
ai katabuntenant bwiyibe. 

“Imam sanbagirsususerem ane Safna 
Angtane Yahudimana Sanbak-sanbaka 
Seyafter Gemerserem jei aamei is 
jei sene towastababili enggame, 
'Angtane aaiserem bosna Paulus, jei 
bunarsusferam nasouna.' Angtane 
seyafter jeiserem surat-surta ap 
ne kitulbonont, surta aa jes ne 
tulistabaipminintim jelem afelen 
mesenfe kota Damsik je aa jei ge 
nwinbenennerem. Jep ga angtane 
taterisi Yesusem temawer aa jei ne 
tikwebaatinintim, ai angtane jeiserem 
safe ajam tebabif enggalfe kota 
Yerusalemwer gam aftabuwef, jewer 
gam tamtamtababif." 

6 Paulus gamjon ga balbabili, "Kota 
Damsikwer agalap gwinantam, ai kotana 
jeiserem jam ai gwetmansonantam 
gwere bolap, nafa aafer-aafer ga iretyant 
winsiwer, jam bwere-bwerewena am 
tarnabe. 

7 Jepga ai jenant onabe, ane taterisi ga 
ai sarbilint enggam aa je gutenaram, 
'Saulus, Saulus, aamei kapka Ap As ibaf 
eyeibene?' 

8 Ai ga ai tenebanant, 'Aamei nansa, 
Tuhan?' Jei ai ga as tamawolbanant 
enggame, 'Aiba Yesusam, angtane 
Nasaretmana, kapka ijep eyeibenerem.' 

9 Am afelen mesna ai ajebara jelaram, 
jei nafa jeiserem mes ne domolant, 
jengga taterisi Jei aa jes bilirim jei jam 
ne sarbiyen. 

10 Aj ga ai tenebanant, 'Tuhan, ai bas 
as eyebili?' Tuhan ga as tamawolbanant 
enggame, 'Se irwe, ga is gwina kota 
Damsikwer! Jep ga Ai aamei jewer ga 
isAs towastatna seyafter Uwa Sanbagiri 
aa jes bilirim aamei ijes eyebife.' 

11 Jes jepserem ai ajam anggayan, 
nwena amna as jam ne matnebanant, 
aam temawer nafa uskambarsus. Am 
afelen mesna ai ajebara wofenantam, 

tafnawer ga asene tebasfele, ga asene 
aftawenant jamer kota Damsiko. 

1? Damsik je angtane aasaje bosna 
Ananiyas ga jep nwini. Jei Uwa Sanbagiri 
bunarsusfer tikwebaatini, ane jei 
Hukumu Nabi Musa aa jes tulistababilim 
ga waakenfer sarbili. Ane angtane 
Yahudimana Damsik je aa jei ge 
nwinbenerem jei enggam ne bala jei 
angtane waakena. 

13 Ananiyas jei amnip ga jelant, jei 
am gwetmanaber ga fyatetyant, ga 
as balant, 'Saulus am afelna, nwes 
fersonnu, ga is anggasini!' Ane jes 
jeberserem ai gamjon ga ai anggasini, 
ga ai Ananiyas ga ai gerebanant. 

14 Jei ai ga as balant, 'Uwa Sanbagiri 
asal-asal nemnaiserem aa Jes ne 
pujitawenaram, Jei aamei is mesam 
destabana enggalfe, aamei igam 
towaswebif Uwa Sanbagiri Jei aa jes 
bilirim. Ane enggalfe aamei Yesus igam 
damtaf, ane taterisi Jei Jener aa jes 
bilirim igam sarbif. 

15 Aamei taterisi jeiserem jam is sarbili, 
jega aamei gam is nasbili angtane 
seyafter jemnibe, taterisi Yesusem 

temawer seyafter ijes damtabilirim, ane 
ijes sarbabisinirim. 

16 Aamei baf fya? Tatarmer se irwe, 
is gane baptiste, ane etam-etama 
kapka imnaiserem ga jam is wirulu, 
sembayangam ijep gwebanaram 
Tuhanem boseme."" 

17 Paulus gamjon ga balbabili, "Ai kota 
Yerusalemwer ai warautnantam, ane 
ai sembayanga agalap gwebanantam 
Jena Uwa Sanbagirmanaiserem jebe, 
jes galapserem ai eserem jam damtala 
gemerserem gam ga ai domolant. 

18 Ai Tuhan ga ai damtanant, ane 
Jei ga ase enggam balant, 'Tatarsus, 
aamei kota Yerusalem is mirsona, aam 
temawer angtane aafmana jei taterisi 
imna Am temawer is jam ne taabiyen.' 

19 Ai ga ai tamawolant, 'Tuhan, 
jei mes ge towaswebili enggame, 
ai gwanan amsam wofowenant 
jena angtane Yahudimana aa jep 
ge betwebuwefaram aa gemer 
denennerem, ane angtane Aamei Is jei 
ne tebanaram ga ai tebabinennent, ga 
ai bokolntenant bwiyibe, ane jep ga ai 
safsaftababuwenant. 

20 Angtane bosna Estefanus jeimba 
taterisi Imna jeyam nasibenenne jei aa 
galap ne munbonontom, ai mese aiba 
ajebam finant. Ane ai mese ai gununt, 
sya jei sa munbo. Ane angtane Estefanus 
aa jei ne munbonontom, fene jemna 
ga am tarnap ge falipminint, ane fena 
jeiserem ga ai gerebaipmisnennent.' 

21 Jengga Tuhan Jei enggam gununt, 
'Se sofwe, Ai ims bala, se sofwa angtane 
Yahudimanyan bijaususup aaiserem 
jemnip." 

22 Angtane unggwanfer jeiserem jei 
taterisi Paulusmana ga aane sarbasini 
jamere ula umwef aa jei biltenaram 
jamer taban. Jengga jepga angtane 
jeiserem ga aa ge tetenbili enggame, 
"Angtane aaiserem jei sa munbo, aam 
temawer jei ogiri aaiserem jewer jam ge 
gwisi, jei waakenfer jam gweyan!" 

23 Jepga jei aa ge tetenbili, bajunu 
jelemanaiserem ga aane fasawolnanna, 
ane sona bolap ga aane fasawolsowena, 
aam temawer jei jam ge kakalswebili. 

24 Jega jem temawer ginanggwam 
sanbaka ga aa balbabili Paulus jam ne 
aftawef markasabe enggalfe, Paulus 
jewer gane tenebaf kakalmer, ginanggwa 

sanbaka jeiserem gam towaswef jeje 
bafa angtane unggwanfer baf ge 
tetenbuwena Paulusem temawer. 

25 Jengga Paulus jame aa galap ne 
tafernaram, ane naawa utuboroserem 
jem gane safsaftaf, Paulus angtane 
sanbaka 100 ginanggwamana jep aa 
jei finaram ga bala, "Aaf ke enggam 
fala angtane Romamana nalefe jam ne 
tenebayan jei waakena gam eyebili afa 
kapka, jengga gwanan ke jam gane 
safsaftana?" 

26 Angtane sanbaka 100 
ginanggwamana jeiserem jame aa 
galap sararam enggame Paulus jeiba 
angtane Romamanam, jei ga aa gwina 
jelem sanbakminibe, ga aa tenebana 
enggame, "Aamei Paulusfe bas is 
eyeibene? Jeiba angtane Romamanam." 

27 Ginanggwa sanbaka jeiserem ga 
gwina Paulusminibe, ane ga tenebana 
enggame, "Aamke bunarsusfer angtane 
Romamana?" Paulus ga tamawola, 
"Bunar. Aiba angtane Romamanam." 

28 Ginanggwa sanbaka jeiserem ga 
enggam gunu, "Ai doini unggwanfer 
pemerinta Romamanaiserem jep 
amsam gaarmini enggalfe ai agam 

gwef warga Romafe." Jengga Paulus 
ga gunu, "Wargana jeiserem aiba 
jewermanam, aam temawer aiba 
angtane Romamanaiserem agalfam 
surnunt." 

29 Jes jepserem ginanggwana Paulus 
safe jei ne tenebafe, ga aa ge gubisini 
jemniwer. Ane ginanggwa sanbaka 
jeiserem jegme aa erne, aam temawer 
jei enggam towaswena, "Paulus nei 
nejesa tafernaram, jeiba angtane 
Romamanam." 

30 Ginanggwam sanbaka jeiserem 
enggam gunu, "Ai ajam towaswef 
angtane Yahudimana bas ne kakalswebili 
Paulusem temawer." Jega jem temawer, 
ona jama nafwenaram, jei ga balbabili 
Paulus sa gaasaarste bwiyiwer. Ane jei 
gamjon ga gunu, "Angtane imam-imam 
sanbakaiserem ane Safna Angtane 
Yahudimana Sanbak-sanbaka Seyafter 
Gemerserem, angtane jeiserem seyafter 
gemerserem jam sege betwebili." Jepga 
jei Paulus ga aa aftawena jemnibe, ane 
Paulus jem tarnap ga fina. 

23 1 Paulus jei Safna Angtane 

Yahudimana Sanbak-sanbaka 
Seyafter Gemerserem jeiserem ga 

gerebaabili, ane ga balbabili, "Am 
afelen mesna, jamere nunu namwer 
aaiserem ai kapka ajam eyebiyen Uwa 
Sanbagirfe, ane ini amna waakena gwela 
alemanaiserem jem temawer." 

2 Paulus jes gamserem game 
jam aa galap gunurum, imam 
sanbagirsususerem bosna Ananiyas jei 
angtane Paulusem gwetmanap aa jei ge 
fibilirim ga balbabili, "Paulus sa safta 
aaremap!" 

3 Paulus imam jeiserem ga bala, "Bunar 
Uwa Sanbagiri aamei ise saftana. Aamei 
angtane enggalaiserem tifni sagap 
waakena, jengga ini imna orolap kapka. 
Aamei aafe is nwini enggalfe, angtane 
igam balf afa jei waakena gam eyebili 
afa kapka gam eyebili, Hukumu Uwa 
Sanbagirmanaiserem jep aa gemer 
tulisulum. Jengga aamei Hukumu 
jeiserem iner im ayebinni, aam temawer 
aamei angtane im balbabili ai as jam ne 
saftafe." 

4 Angtane Paulusem gwetmanap aa 
jei ge fibilirim, jei Paulus ga aane 
bala, "Jeiserem kapka, aamei syefer 
nasouna imam sanbagirsususerem Uwa 
Sanbagirmana jebe." 


RASUL 23.5-7 1106 


> Paulus ga balbabili, "Am afelen 
mesna, ai teisyena enggame jeiba 
imam sanbagirsususerem. Ba bunaram 
Taterisi Uwa Sanbagirmana jep ga 
enggam baatultel: 'Aamei syefer 
ipsama nasounaram angtane sanbaka 
ilemanaiserem jemnibe."" 

6 Paulus jei mesam towaswena 
enggame, angtane jep aa jei ge 
betwebilirim, afwer angtane safna 
Sadukimana, ane afwer jei angtane 
safna Farisimana. Jega jem temawer 
jei Safna Angtane Yahudimana Sanbak- 
sanbaka Seyafter Gemerserem jeiserem 
uskambar ga balbabili enggame, "Am 
afelen mesna, aiba angtane safna 
Farisimanam, asal-asala aman mesna 
jeimba angtane safna Farisimanam. 
Aamei ai aafe ase enggalf ima aftafaltya 
aamei ai as ijama teneba-tenebawef, 
aam temawer ai taterisi aaiserem ajewer 
taabilirim, angtane futunuserem gamjon 
sege irwebili terewer." 

7 Paulus jei jes gemerserem game 
aa jewer gunurum, angtane safna 
Farisimana ane angtane safna 
Sadukimana ga aane wagnetini, ane 
ga aa ge doksobana. Angtane safna 

Farisimana jei gam ge fibili, ane angtane 
Sadukimana jei gam ge fibili. 

8 (Angtane safna Sadukimana jei 
enggam ge gubili, angtane jam 
tereserem gamjon jam irweyan terewer. 
Ane jei enggam ge gubili malaikata fas 
ane bwata fas. Jengga angtane safna 
Farisimana jei enggam ge gubili, angtane 
jam tereserem gamjon sege irwebili 
terewer. Ane jei enggam ge gubili 
malaikata fasyan ane bwata fasyan, 
seyafter aare.) 

3 Jepga angtane jeiserem jei kakala 
uskambarsus ga aane towaiwulu, ane 
jei uskambarsus ga aa ge tetenbuwena. 
Ane guru-guru Hukumu Nabi Musamana 
aa jei ne towas-towastababuwenaram 
taterisi angtane Farisimana aa jei ne 
onsoipminirim, jei ga jep ge fibili ane jei 
angtane Sadukimanaiserem jebar ga aa 
ge doksobana enggame, "Ai enggam aya 
gunu, angtane aaiserem bosna Paulus jei 
kapka jam eyebiyen. Engbar ke enggam, 
bwata afa malaikat gwanan ga jebar ge 
nasouna." 

10 Jepga kakala jeiserem uskambar 
ga unggwandwaswena, jamere 
ginanggwam sanbaka jei ga aa 

erne enggalem temawer angtane 
Paulus jei uskambar ne safsaftana. 
Jepga ginanggwa jelemanaiserem 

ga balbabili, "Sa gwi, Paulus ga isa 
gaariufenne angtane unggwanfer 
jeiserem jemniwer, ane ga isa aftayala 
markas ginanggwamanaiserem jebe." 

11 Gwini jeiserem Tuhan ga fortya, 
Paulusem tarnap ga fina, ane ga bala, 
"Paulus, ilem inibe ipsam ernerem! 
Aamei Am temawer waakenfer imsam 
nasowena aaf kota Yerusalem je, gamjon 
jegme gemer is nasowena kota Roma 
je." 

1? Ane ona jame aa nafwelam, angtane 
Yahudimana jepga ula gane tagalsini, 
ane jena ga aane testenanna enggame, 
"Afa ai Paulus ajama munboyonoye, 
ai ajama twenyan, ane fona ajama 
telbiyen." 

13 Angtane ula aa jei ne tagalsinirim 
unggwanfer ga enggammer empat pulu. 
14 Jei imam-imam sanbakaiserem ane 

angtane sanbak Yahudimanaiserem 
jemnip ga aa ge gubili, enggam ga aane 
balbabili, "Ai bunar-bunarsusfer ana 
enggam amsama testenanna, tumilgala 

ajama tombaabiyen afa Paulus ajama 
munboyonoye. 

15 Jega jem temawer aamei, ane Safna 
Angtane Yahudimana Sanbak-sanbaka 
Seyafter Gemerserem, aamei seyafter 
ginanggwa sanbaka Romamanaiserem 
enggam isa bala, jei Paulus jam se 
aftayala imnibe. Aamei akar-akarem 
enggam isa bala, 'Ai gwanan taterisi 
Paulusem temawer waakenfer ajama 
damdamulsiyen, ane namwer ai Paulus 
gamjon ga ajama teneba-tenebawef.' 
Aamei ginanggwam sanbaka jeiserem ga 
jes gamserem ga gam isa bala, ane jei 
Paulus jam se aftafaltyaram, ai Paulus 
nelep asa sowebaasitne jam munbofe. 
Paulus jei aaf jam foroyan." 

16 Jengga nemel tane 
Paulusmanaiserem, ula jei aa jes 
ne tagalsinirim basyamer jam aa galap 
sarbilirim, jei markasap ga sofwa, ane 
ula jeiserem ga nasibene Paulusfe. 

17 Jepga Paulus angtane sanbaka 100 
ginanggwa Romamanaiserem ga aa 
jenbene, ane ga aa bala, "Tane aaiserem 
se aftawe ginanggwam sanbakaiserem 
jemnip, jei jebar ge nasowef." 

18 Angtane sanbaka 100 ginanggwa 
Romamana Jjeiserem jei tane jeiserem 
ga aftawena ginanggwa sanbakaiserem 
jemnibe, ane ga bala, "Paulus aa jes 
ne gaataantenaram bwiyibe, jei ams 
jenbene ane ga as bala enggame, tane 
aaiserem ai ajam aftawef imnibe. Jei ibar 
ge nasowef." 

19 Ginanggwa sanbaka jeiserem jei tane 
jeiserem tafna jemna ga taayimbene, 
ane ga dektewili jem gwetmanap jam 
jalsife, ga aa tenebana, "Aamei abe ase 
ibas nasibefe?" 

20Tane jeiserem ga enggam 
tamawolbana, "Angtane Yahudimana ula 
mes ne tagalsini jei ims ne balf enggame, 
'Aamei gwirmer Paulus ijam aftawef 
Safna Angtane Yahudimana Sanbak- 
sanbaka Seyafter Gemerserem jemnibe 
enggalfe, jei Paulus waakensusfer 
gamjon jewer ne teneba-tenebawer.' 

21 Jengga aamei angtane jeiserem 
ijam sarbabiyen, aam temawer angtane 
unggwanfer ga empat pulu gemer 
sege sewebisini, nelep sege sowebisini 
Paulus jam ne munbofe. Jei jena fwater 
ne testenanna enggame, 'Ai ajama 
twenyan, fona ajama telbebiyen, afa 

ai Paulus ajama munboyonoye.' Jei 
namwer mes ge menetwebisini jei 
taterisi fwayena imniwenefener ne fibili." 

22 Ginanggwa sanbaka 
Romamanaiserem jei tane jeiserem 
enggam ga bala, "Aamei angtane 
nafsiserem ijam towastababiyen 
enggame, 'Ula angtane aa jes ne 
tagalsinirim Paulusem temawer, ula 
jeiserem ames nasibene ginanggwam 
sanbakfe.'" Jepga jei tane jeiserem ga 
bala se sofwe jenap. 

23 Jepga ginanggwa sanbaka Romamana 
jei angtane sanbak nauna 100 
ginanggwamana ga jenmini, ane ga 
gitmini, "Seyafter ga enggammer 
is ge dupdupbulu: ginanggwa 200, 
ginanggwana kudanabara 70, ane 
ginanggwana tombakabara 200. Jam is 
ge menetababisini kota Kaisareyawer 
jam ge sofobife. Jem sembilan gwini 
namwer aaiserem aamei seyafter ga isa 
sofwa. 

24 Kudana ga naurater isa 
menetsobasini Paulusfe jei jep 
gase juswena, ane waakenfer ga isa 
aftawena jamere Gubernur Feliks 
jemnibo." 

25 Ane ginanggwa sanbaka 
Romamanaiserem jei surta ga 
enggam eyebili: 

26 Ga ip, Angtane sanbaka, Gubernur 
Feliks, kota Kaisareya je. Surta 
aaiserem amniwer, Klaudius Lisyas, kota 
Yerusalem je. Ai is enggam ai bala, 
waakenfer se nwin! 

27 Angtane aaiserem bosna Paulus, 
angtane Yahudimanaiserem mes ne 
tebanant, ane amkom saf mes ne 
munbonont. Jengga ai, ane ginanggwa 
amnaiserem jep tatarfer ga aya fortyant 
jemnibe, waakenfer ga aya tebanant, 
aam temawer ai enggam ai sarbanant jei 
warga negara Romamana. 

28 Angtane aaiserem ai aftawenant 
Angtane Yahudimana Sanbak-sanbaka 
Seyafter Gemerserem jemnibe, aam 
temawer ai agam towaswef angtane 
unggwanfer jei Paulus bagal temawer ne 
nasbanant. 

29 Jengga angtane aaiserem jei kapka 
afa jam eyebiyen enggalem temawer jam 
ne munbofe afa bwiyip ne gaataantef. 
Angtane Yahudimana jei enggam ge 
gubili Paulusem temawer, jei Hukumu 

agama jelemana jam tikwebitiyen, 
Hukumu Nabi Musa aa jes tulistababilim. 

30 Jepga angtane aasaje ga as 
towastanant enggame, angtane 
Yahudimana ula mes ne tagalsini Paulus 
jam ne munbofe. Jega jem temawer 
ai Paulus tatarfer ajam baftaf imnibe. 
Ane angtane kabwakfer aa jei ge 
nasbawenaram Paulusem temawer, 
ai angtane jeiserem enggam ga as 
balbabili, "Aamei sa sofwe Gubernur 
Feliksminip, ane ula aaiserem ga jep 
isa borola." Tabana ga aaf, amniwer 
Klaudius Lisyas. 

31 Jepga ginanggwana jeiserem jei 
Paulus gwinem ga aane aftawena, 
ginanggwa sanbaka jelemana aa 
gemer balbabilirim, ane Paulus jam ne 
gaarasiufenefe tamna Antipatriswer. 

32]em gwirmer ginanggwa 
kudanabaraiserem jei ga aa ge 
sofobili Paulusfaner, ane ginanggwana 
afweraiserem ga aa ge waraubitne jelem 
markasabe. 

33 Ginanggwa kudanabaraiserem jei 
jame aa galap ge forobilirim kota 
Kaisareya je, surta jeiserem Gubernurf 

ga aane gulbana, ane Paulus mese ga 
aane gerbana. 

34 Gubernur surta jeiserem jame aa 
galap gerabistenaram jamer taban, 
jei Paulus ga tenebana, "Aamei 
bunarsusfer fwermana?" Paulus ga bala, 
"Ai Kilikyamana." Jepga Gubernur ga 
towaswena enggame, Paulus jeiba ona 
Kilikyaman tanesam. 

35 Ane jei enggam ga bala, "Ula is jem 
temawer ne tebanantam, ula jeiserem im 
nasbi, ai agam sarbisif. Ai ula jeiserem 
agam sarbif, angtane taterisi kapka aa 
jei ne nasbilirim im temawer aafe aa jep 
ge forobityerem." Jepga Gubernur ga 
balbabili Paulus jam ne aftawefe, jena 
unggwandusa Raja Herodesmanaiserem 
jebe. 

24 1Gamjon nunu tafna gwiri 

imam sanbagirsususerem 
bosna Ananiyas, ane angtane 
sanbaka Yahudimana, ane angtane 
hukumu pemerintamana aa jei gam 
towaswebilirim bosna ga Tertulus, 
jei seyafter ga aa ge jalbili kota 
Kaisareya je. Jei ga aa ge fibitetya 
Gubernur Feliksem tarnabe enggalfe ula 

kapkaiserem Paulusem temawer jep jam 
ne nasibefe. 

“Tertulus ga aane jenbene enggalfe 
Gubernurf gam nasibef enggame Paulus 
jei kapka gam eyebili. Jei ga enggam 
bala, "Uwa Feliks waakenaiserem, 
fwatersus ona aaiserem jafner aa 
gemer falantam, jam kabwaksweyan. 
Aamei sanbakf im nwinirim, ai ase 
waakenfer im taabili, ane aamei 
unggwanfer im towaswena, ane 
aamei unggwanfersus waakenater im 
eyeipmuwena anggwabura amnaiserem 
jebe, gwanan galapserem gam fas. 

3Tamna seyafter gemerserem jebe, 
aamei waakenaiserem imes eyebinenne, 
ane seyafter jeiserem jem temawer aya 
gunu ase samfer golmini. 

4Jengga ai unggwanfer ajam 
nasoweyan aafe. Ai ims bala, aamei ai 
as waakenfer is sarbasini. Ai ibe is ajes 
nasibeleiserem jeiserem unggwanferyan. 

> Ai angtane aaiserem bosna Paulus 
amsama damtana, jei kapka. Angtane 
Yahudimana ogiri seyafter gemerserem 
jebe, jei jam ge betwebili enggalfe 
gangge erabaf Paulusem temawer. Ane 
jeiba angtane sanbakaiserem safna 

Yesus aa jei ne onsobilirim. Yesus Jei 
angtane tamna Nasaretmana. 

6 Paulus jeime safe kapkaiserem jes 
eyebif Jena Uwa Sanbagirmanaiserem 
jebe, jega jem temawer ai jei tatarmer ga 
aya tebana. (Jepga ai safe ajama teneba- 
tenebawefe Hukumu alemanaiserem jep 
aa gemer tulisulum, Hukumu Nabi Musa 
aa jes tulistababilim, 

7jengga ginanggwam sanbak bosna 
Lisyas ga jela, ane jei Paulus amniwer 
ga as aamsinmini kakalmer. 

8 Jepga Lisyas ga as balbabili, 'Aamei 
isa nasbili kapkaiserem Paulusem 
temawer Gubernur Feliksem tarnabe.') 
Gubernur Feliks, afa aamei Paulus 
jam is tenebanaram, aamei iner is 
towasweibene jelem iniwer aaiserem. 
Ane aamei jam is towaswena enggame, 
taterisi ai aafe ajes nasbilirim seyafter 
ba bunaram." 

? Ane angtane Yahudimana seyafter jep 
aaiserem jeime kapkaiserem gane nasbili 
Paulusem temawer. Jei ga enggam ge 
gubili, "Taterisi ai ajesa nasbilirim 
Paulus kabwakfer aa jes eyebilirim jem 
temawer, taterisi seyafter jeiserem ba 
bunaram." 

10 Jepga Gubernur jeiserem jei Paulus 
ga tafamfener ga destabana enggalfe 
Paulus gam irwef. Ane Paulus ga irwena, 
ane ga bala, "Gubernur Feliks, ai tousa 
tahunu unggwanfer gwanan jeiserem 
aamei anggwabura aaiserem waakenfer 
imes tebabilint. Jega jem temawer, ini 
amna ase saaser-saaserem folbana im 
tarnap jam nasowefe alem temawer. 

11 Bunarsusfer ga iner is sarbili 
enggame, minggunu gwanan aaiserem 
ai kota Yerusalemwer ga ajem fornant 
enggalfe Uwa Sanbagiri jep gam pujitef. 

1? Angtane Yahudimana jei fas ai as 
jam ne damtayan ai angtanefar ge 
doksola. Ane ai angtane uskambar 
ajam balbabiyen jam ge betwebife 
enggalfe gam ge erabafe, safe Jena 
Uwa Sanbagirmanaiserem jep, ane safe 
jena angtane Yahudimana aa jep ge 
betwebuwefaram jep, ane safe tampata 
nafsi kotanabe. 

13Taterisi kapkaiserem aa jes 
ne nasbabilirim am temawer, jei 
bunarsusfer fas seyafter. 

14 Jengga ai aamei is enggam ai bala, 
ai ames nasowena enggame, ai Uwa 
Sanbagirfe sembayangs ai gwebabana, 

asal-asala amna gemerserem. Nele 
Tuhanmanaiserem aime ajes onsobana, 
nele jei aa jes ne balaram enggame 
kapka. Jengga Hukumu Nabi Musa aa 
jes tulistababilim, ane bukunu seyafter 
nabi-nabi aa jes ne tulistababilim, 
seyafter jeiserem aime ames tebabili. 

15 Ai jafner fina ai Uwa Sanbagiri agalap 
tebanaram, angtane Yahudimana aaf 
aaiserem jei gemerserem jei jafner 
ge fibili jei Uwa Sanbagiri aa galap 
ne tebanaram. Ai taterisi aaiserem 
ajesa taabili: Galap Uwa Sanbagiri 
se irtebaabili angtane seyafter jam 
tereserem, angtane waakena ane 
angtane kapka jes mese. 

16 Jega jem temawer ai tifni ana ga 
ajewer egantaasiwena, jega ini amna 
waakenfer as gase folbana gwela 
alemanaiserem jem temawer, Uwa 
Sanbagirem tarnap ane angtanem 
nwenap. 

17 Ane tahunu gwananmanaiserem 
ai ajam foroyan kota Yerusalem je, 
jengga minggunu gwanan aaiserem ai 
gamjon ga ajem fornant Yerusalem je. Ai 
dois girinmifelent angtane Yahudimana 
galgalyenaiserem jep gam kitulmif. 

Ane ai domba tane agam tegilant Uwa 
Sanbagirf gam kitulbof. 

18 Ai jeiserem agalap eyebilintim, 
angtane Yahudimana jei ai ga 
asene damtanant Jena Uwa 
Sanbagirmanaiserem jebe. Ai 
tabanwenantam Uwa Sanbagirem 
danggonawer ini ajam wirtalabe. 
Angtane unggwanferyan abar, ane jes 
galapserem angtane jam ge erabayan. 

19 Jengga angtane Yahudimana propinsi 
Asyawer aa jei ge jalbilirim jei jep 
ge nwinbene. Bunarsusfer jei gangge 
forobityerem aafe, ane jei ga gane 
nasbili kapkaiserem am temawer, afa ai 
kapka ajam eyebiliye. 

20 Afa enggam, angtane aaiserem 
aaf aa jener ge fibilirim, jei gen 
bilte kapkaiserem ai ajes eyebilintim, 
jame agalap finantam Safna Angtane 
Yahudimana Sanbak-sanbaka Seyafter 
Gemerserem jem tarnabe. 

21 Jengga jei mes ne sarbilint taterisi 
daamfenfener ai ajes bilirim jem tarnabe. 
Taterisi jJeiserem ga aas: Angtane jam 
tereserem jei gamjon gam irwena. Jega 
jem temawer ai ga as ne aftafaltya 
imnibe." 

22 Gubernur Feliks jei unggwanfer mes 
towaswena Nele Tuhanmanaiserem 
jem temawer. Jepga jei ula Paulusem 
temawer jeiserem ga baafulsini 
jam nasbiliwer, enggam ga gutena, 
"Ginanggwa sanbaka bosna Lisyas aafe 
jam aa jep fortyaram, jes jepserem ai 
ula im temawer aaiserem bunarsusfer ga 
as borolsini." 

23 Feliks ga angtane sanbaka 100 
ginanggwamana enggam ga bala, 
"Paulus jam is tebanaram, jengga jelem 
afelen mesna ijama nasbabiyen, saf sege 
jalbili Paulus aa jes balbabilirim saf sene 
erbiyele." 

24 Ane nunu unggwanferyan, Gubernur 
Feliks ga aa ge fortya winabaner, 
wini bosna Drusila. Jei Yahudi wi. Jei 
angtane aasaje ga bala Paulus gase 
jenbe enggalfe taterisi Paulusmana gam 
saribaasif. Ane Paulus ga jela, ane ga 
nasbili jei Yesus Kristus fomfom tebana. 

25 Ane Paulus taterisi aaiserem 
jem temawer ga nasbili: waakenfer 
gwelaiserem, in ina waakenfer 
gerebaasneleiserem. Ane jei nunu 
umwef jemserem Uwa Sanbagiri angtane 
aa jem waksosisirim jem temawer ga 

nasbili. Feliks jepga erne, ga gunu, 
"Gwanan aafer, gase sofwe! Ai gamjon 
isas jenbene, nunu gamjon jepserem afa 
ai awelna unggwanfer fas." 

26 Ane Feliks jei baiyan afa Paulus jei 
doini jep gerbafe enggalfe jei Paulus 
gam aftannuf. Jega jem temawer jei 
Paulus jeber-jeber jenbewena, jebar jam 
ge nasowefe. 

27 Tahunu ga naura aa galap ne 
barwenaram, Perkius Festus ga gwena 
Gubernurfe, Feliksem tabanabe. Ane 
Feliks ga gunu jelem inibe, "Ai baiyan 
enggame angtane Yahudimana ai as jam 
ne balfe ai waakena." Jega jem temawer 
Feliks jei Paulus jeber mirtetefala 
bwiyibe. 

25 t Gubernur Festus propinsi 

jeiserem jebe aa galap 
fornaram, nunu nawer-ningna jewer 
ga kota Kaisareyawer ga sofwa, kota 
Yerusalemwer gwina. 

2Jepga angtane imam-imam 
sanbakaiserem, ane angtane sanbaka 
Yahudimana jei Festusminip ga aa 
ge jalbili, ane kapkaiserem Paulusem 
temawer jep ga aane nasbaibene. 

3Jei Festus uskambar ne bala, "Afa ini 
imna waakena abar, Paulus se jenbe 
gamjon gase jela Yerusalem je." Angtane 
jeiserem jei gam aa jewer ge gubilirim, 
jei aam temawer ge gubili jei ula enggam 
mes ne tagalbaasini, "Nei Paulus nelep 
nesa munbono." 

#Festus angtane jeiserem ga 
tamawolbaabili, "Paulus jei bwiyip nwini 
kota Kaisareya je, ane an mesna nunu 
abakefyan ai gamjon ga as warauwa 
jewer. 

“Ga enggam, angtane sanbak- 
sanbaka imnaiserem jei abar asa sofwa 
Kaisareyaminip, ane jei taterisi kapka 
Paulusem temawer jep ga sene nasbili, 
afa Paulus jei kapkaiserem bunar 
eyebiliye." 

6 Festus jei nunu delapan afa sepulu 
jei kota Yerusalem je jam nwinibe. 
Jepga jei gamjon ga warauwa kota 
Kaisareyaminibe. Ane jem gwirmer 
ga Festus jei mwonap nwini, mwona 
jeiserem ga angtane sanbagiriserem jep 
nwinf, ga angtane jep teneba-tenebawef 
enggalfe gam towaswef afa angtane 
waakena gam eyebili, afa fas. Jepga 

Festus angtane nafsi ga balbabili, "Paulus 
aaf sa aftayal." 

7 Paulus jebe jam aa galap fortyaram, 
angtane Yahudimana Yerusalemwer 
aa jei ge jalbilirim, jei Paulus ga 
aane goronwebana. Ane jei taterisi 
kabwaksususerem jepga aane 
nasbaibene Paulusem temawer, jengga 
angtane daamfenna afa fas bunarsusfer 
jei nasbife, aam temawer jei jener jam 
ne damtayan ane jam ne sarbayan 
Paulus kapkaiserem aa jes eyebilirim. 

8 Jes jepserem Paulus waakenfer ga 
enggam tamawolbili jelem temawer, 
"Ai Hukumu Nabi Musa aa jes 
tulistababilim baife ajam gwebiyen. 

Ai syefer ajam nasouyan Jena Uwa 
Sanbagirmanaiserem jem temawer, afa 
bosna Kaisar Romamana jem temawer. 
Seyafter fasfasus." 

9 Festus enggam ga gunu jelem inibe, 
"Ai baiyan angtane Yahudimana jei ai 
as enggam ne bala ai waakena." Jega 
jem temawer jei Paulus ga tenebana, 
"Paulus, aamke baiyan aamei jam gwife 
kota Yerusalemwer enggalfe, ai jewer is 
agam tenebanaf taterisi kapka aaiserem 
im temawer?" 

10 Jepga Paulus ga tamawola, "Ai aaf ai 
fina mwona Kaisar Romamana, mwona 
aaiserem angtane sanbaka angtane jep 
ne teneba-tenebabuwena, ane aamei ai 
as aafer se teneba. Uwa, aamei tousa 
enggame ai kapkaiserem afa ajam 
eyeipmiyen angtane Yahudimanfe. 

11 Wa, afa ai kapkaiserem jame agam 
eyebilintim, afa etam-etam kabwaksusu 
jes agam eyebilint, jega ai jem temawer 
gam as tere, sya ai samfer as tere. 
Jengga jemna kapkaiserem aa jes 
ne nasbabilirim am temawer, afa je 
bunaryan, angtane afa fas ai as jam 
ne geryan angtane Yahudiminibe. Ai 
enggam ai gunu, gwanan asa aftawe 
Kaisarminip." 

1? Angtane aa jei ne 
esoroltababuwenaram Festus jebar 
jam aa galap nasbawenaram jamer 
taban, Festus jei Paulus ga bala, 
"Samfer, aamei enggam im gunu, 'As 
aftawe Kaisarminip.' Sya, aamei gase 
gwi Kaisarminip." 

13 Jepga nunu abakefyan, Raja Agripa 
yo Bernike ga aa ge fortya kota 
Kaisareyaminibe enggalfe gam ge guf, 
"O Festus, samfer aamei aaf nwini." 

14 Jes jepserem nunu gamjon 
unggwanferyan, Festus ga taterisi 
Paulus aa jewer nwinirim bwiyibe, Raja 
Agripaf ga nasibene. Festus enggam ga 
bala, "Angtane aasaje bwiyip aaf nwini. 
Angtane jeiserem ga Gubernur Felikse 
mirtetefalant bwiyibe. 

15 Ai kota Yerusalem je agalap 
nwinintim, angtane imam-imam 
sanbakaiserem ane angtane sanbaka 
Yahudimana, jei ula kabwakfer aa jes 
ne nasbawenaram Paulusem temawer, 
ula jeiserem abe as mes ne bilibenent. 
Jei ams ne bala ai ula kapkaiserem 
Paulusem temawer ai borolbaf. 

16 Jengga ai enggam ga gununt, angtane 
Romamana jei enggam ne eyebuwena, 
angtane ane angtane ula kapkaiserem 
aa jei gane nasbilirim jem temawer, 
jei seyafter gangge dorwebili enggalfe 
gangge nasbawef mwona angtane jep 
teneba-tenebawelaiserem jebe, jega 
angtane aa jes gane tebanaram jei jener 
waakenfer gam nasbif jelem temawer. 
Angtane Romamana jei angtane jam ne 
geryan afa gwanan jei daamfennaber 
jam ne nasbiyeneye. 

17 Ane angtane Yahudimana ai jebara 
jelantam, ai abakef ajam fiyan. Jem 
gwirmer ga angtane sanbagiriserem ai 
jem mejanap ga ai nwinint, ane angtane 
ga ai balbabilint Paulus amnip jam ne 
aftayalfe. 

18 Angtane jam aa galap ge irwebilintim 
enggalfe ula kapkaiserem Paulusem 
temawer jei ne nasbife, ai alem inibe 
enggam ga ai gununt jei engbar ba 
kabwaksususerem ga jes sene nasbili, 
jengga fas. 

19 Jengga angtane Yahudimana jei 
Paulusfar ga aa ge doksobana enggalem 
temawer, Uwa Sanbagiri fomfom gane 
pujitene. Ane jegme taterisi aas ne 
nasbili Angtane bosna ga Yesus aa 
Jei terentem jem temawer, jengga 
Paulus jei unggwanfer balbabili Angtane 
jeiserem gamjon mes nwinsanswena. 

20 Jengga ai ula aaiserem Paulusem 
temawer ai teisyena, ai bunarsusfer as 
nane se nasibene? Jega jem temawer 
ai Paulus ga ai tenebanant, 'Aamei 
ifom gunu, ke samfer Yerusalemwer is 
sofwef, ane ula aaiserem ilem temawer 
waakenfer ga jewer is nasbitne?' 

21 Jepga Paulus ga gununt, 'Wowo, ai 
bwiyiber as nwini, jamer Kaisar jener aa 
jep gunurum enggame ula am temawer 
bar.'" Ane Festus Raja Agripa gamjon 
ga bala, "Ai enggam ai gunu, sya afa ga 
gam, Paulus jei samfer bwiyiber ge nwin, 
jamer ai dwona ajep domolaram Paulus 
ga as baftawili Kaisarminibe." 

22 Ane jepga Raja Agripa Festus ga aa 
bala, "Ai mese, aime taterisi Paulusmana 
aner ajam sarbaf." Festus ga Agripa 
gamjon ga aa tamawolbana, "Sya, aamei 
gwirmer is sarbafa!" 

23 Jem gwirmer ga Raja Agripa yo 
Bernike ane angtane sanbaka 1.000 
ginanggwamana, ane angtane sanbaka 
jepmana seyafter ga aa ge forobitye 
Paulus gam sarbasif. Angtane seyafter 
jep gemerserem jei tousa angtane 
aaiserem jeiba sanbak-sanbakam. Jei 
seyafter ga aa ge betwebili, ane jena 
unggwandusa jep ga aa ge kabwitena. 
Jepga Festus ga balbabili Paulus mese 
jei ge kawetya. 

24 Jepga Festus ga aa gutena, "O Raja 
Agripa, ane aamei seyafter igemera 
betwenaram, angtane aaiserem gwanan 
imsa damta. Angtane Yahudimana 

seyafter gemerserem jei kapkaiserem 
jes ne nasbili angtane aaiserem 

jem temawer. Angtane Yahudimana 
Yerusalemwer aa jei ge jalbilintim, ane 
angtane aafmana aa jei ge nwinbenerem, 
jei seyafter ga enggam tetenbuwena, 
'Angtane aaiserem ijam balyan jam 
gwefe!' 

25 Jengga angtane aaiserem kapka aa 
jes eyebilirim afa ajam domolbayan 
afa ajam saribeyen, jega samfer jei 
jem temawer gase tere. Ane angtane 
aaiserem jei jener mes gununt, 'Ula 
amnaiserem Kaisar jener se sarbisini.' 
Ane aiba mesam gunu, ai angtane 
aaiserem Kaisarminibe ajam baftawife. 

29 paulusmana kapka aa jes eyebilirim 
afa ajam towasweibeyen, jega jem 
temawer ai teisyena surtabe ajes 
baatulbofe Paulusem temawer, surta 
ai Kaisarfe ajes gulbafe. Jega jem 
temawer ai ga ai balbabili Paulus jam 
ne aftayalf aaf angtane unggwanfer 
aaiserem jem tarnabe, nabal-nabalsusu 
ga aamei Raja Agripa. Nei Paulusfar 
jam nesa nasounaram jamer taban, ai 
ga as towaswena ai ajes tulisuluserem 

surtabe, surta ai ajes eyeibeleiserem 
Kaisarfe. 

27 Ai enggam ai gunu alem inibe, ai 
angtane ajam baftayan Kaisarminibe, 
afa ai gwanan kapka jemnaiserem ajam 
baatulboyonoye surtabe." 

1 Raja Agripa Paulus ga bala, 
26 “Ai aamei is ajam bala, aamei 
namwer samfer se nasbi taterisi im 
temawer aa jes ne nasbinennerem." 
Paulus tafna ga tetena, jepga jei jelem 
temawer waakenfer ga nasbili enggame: 

2 "Raja Agripa, ai samfersus namwer ai 
finaram im tarnabe enggalfe, ai agam 
nasowef waakenfer taterisi kapka jem 
temawer, taterisi angtane Yahudimana 
am temawer aa jes ne nasbinennerem. 

3 Nabal-nabalsusu ga enggam Raja 
Agripa, aamei imsam towaswena 
osiri angtane Yahudimana asal-asala 
nemnaiserem jem temawer, ane ol 
tantanna jelemanaiserem. Jega jem 
temawer ai aamei isa jem bala, aamei 
gwanan ai as jafner is sarbasini. 

4 Angtane Yahudimana seyafter 
gemerserem mesam ge towaswebilint 
ai ajes bilintim ane ajes eyebilintim 
ai bastowaisamer agalap agam 

gwenantam, ona alemanaiserem jep 
agalap nwinintim, ane kota Yerusalem 
jep agalap gwenantam galap mese. 

3Jei mesam ge towaswebilint am 
temawer, jei afa enggam sege gubilirim, 
ai gwanan agalap gwenantam ai 
angtane safna Farisimana gemerserem 
ga agam gwenant. Angtane safna 
Farisimana osiri jemna kanaususu 
agama nelemanaiserem jebe. 

6 Namwer ai aasa jep finaram, ai ga 
enggalf ai fina ai as jam ne tenebaf, aam 
temawer Uwa Sanbagjiri aa jes bilipmilim 
asal-asala nemnaiserem jebe galap aa 
je etamwelaiserem, ai jeiserem ajebar 
fibilirim ai taterisi jeiserem ajamer 
taabili. 

'Taterisi Uwa Sanbagirmana 
aa jes bilipmilim tewe dua belas 
Israelmanaiserem jebe, tewe Israel 
jeiserem jeime taterisi jeiserem namwer 
jeter ne taabili. Jei Uwa Sanbagiri aa 
jebar ne pujitawenaram gwinem ane 
gwerem, jei ga Uwa Sanbagiri aa jes 
bilipmilim galap aa je etamwelaiserem ga 
jebar ne fibili. Raja Agripa, anggwabura 
Yahudimana as jewer ne balaram 
kabwakeme aam temawer ai enggam 

ajewer gunurum, taterisi Uwa Sanbagiri 
aa jes bilipmilim galap se etamwena. 

8 Jeje bafa aamei angtane Yahudimana 
ijama taabiyen enggame, Uwa Sanbagjiri 
Jei angtane futunu gamjon gam 
nwinsantana. 

9 Gwanan galapserem an mesna 
alem inibe ai agemeram gununt ai 
seyafter kapkaiserem as eyebili awelna 
Yesusmanaiserem jebe. Yesus Jeiba 
angtane Nasaretmanam. 

10 Ane ai kapkaiserem amesam 
eyeipminint angtane Kristenfe kota 
Yerusalem je. Angtane imam-imam 
sanbakaiserem jei baabeta abe as mes 
ne gulbanant enggalfe, ai angtane 
unggwanfer Yesus aa jei ne tebanaram 
jei agam katabuntowef bwiyibe. Ane ula 
aa jes ne tagalsinintim enggame angtane 
Kristen afweraiserem jam ne munbobife, 
aime ai gununt, 'Sya.' 

11 Angtane unggwanfer Yesus aa jei 
ne tebanaram, ai angtane jeiserem ai 
tamtamtababuwenant jena angtane 
Yahudimana aa jep ge betwebuwefaram 
seyafter jebe. Ane ai unggwasant 
angtane Kristen jam taatwebaabife jei 
taterisi Yesusem temawer baif gane 

gwebif. Kakala am inibe ga enggam, 
ai agam sofwa kota-kotana bijua 
nafis-nafsiserem jebe, kapkaiserem ga 
agam eyeipmini jebe." 

12 Paulus gamjon ga nasouna, "Ai kota 
Damsikwer agalap sofwenantam, ai 
surta imam-imam sanbakaiserem aa jes 
ne tulisuluntum ga ajes gwirnint. Surta 
jeiserem ga enggalf angtane nafsiserem 
jep agam ge saamif, jega angtane gam 
ge towaswebif enggame imam-imam 
sanbaka jeiserem jei ai as jei ne balant, 
ane baabeta jemna abe as mes ne 
gulbanant. 

13 Wa Raja, ai jame agalap sofnantam 
gwere ga bolap, ai nafa winsiwer ga ai 
domolant. Nafa jeiserem uskambarsus 
gwer nafa jemniwer. Nafa jeiserem ga 
jam bwere-bwerewena amnip jamer 
durga, ai ane angtane ai ajebara 
wofenantam jem nenennap aya fiton. 

14 Ai seyafter onnap ga aya jenant, 
jepga ai taterisi Ibrani oleme ga ai 
sarbilint, ai as balantam enggame, 
'Saulus, Saulus aamei kapka Ap As 
ibaf eyeibene? Aamei bwerafe ina is 
entene afa aamei sanbaka imna ijam 
sarbayanaye, lembunu giri gamserem, 

angtane lembunu jam jemanserem 

tini aa jei gam girnirim lembunu jam 
baftafalfe, lembunu jeiserem tini ga gam 
fetetene tofeme.' 

15 Ane jepga ai tenebanant, 

'Aamei nansa, Tuhan?' Tuhan ga 
as tamawolbanant, 'Aiba Yesusam, 
aamei kapkaiserem ijep eyeibenerem. 

16 Gas irwe, ga is fina! Ai imnibe Ana 
Ajewer ge sana enggalfe Ai aamei is 
Agam destabaf awelna Amnaiserem As 
igam gweibef. Aamei angtane nafsi jam 
is towas-towastababili aamei namwer 
ijes domolaram Amniwer, ane galabe 
isa Ajes bilibeleiserem jes mese is 
towasulmini. 

17 Ai aamei isAs gerebaasnenne 
waakenfer anggwabura Israelminiwer 
ane angtane Yahudimanyan jemniwer. 
Ane Ai aamei ga isAs baftana jemnibe 
enggalfe, 

18 nwena jemna gam is fertebaipmunnu, 
jega aamei angtane jeiserem gam is 
tergenbaabili gwiniwer gam sege 
tobitintye jamer nafabo. Gamjon ga is 
tergenbaabili baabeta bawasmanaiserem 
jemniwer gam ge irfwebif, jamer baabeta 
Uwa Sanbagirmanaiserem jebo. Ane 

angtane jeiserem jei Ai waakenfer As ga 
sene tebana, etam-etama kapka jemna 
Uwa Sanbagiri gasa wirtabaipmini, 
gamjon Jei Jam sarbistaabonyan. 

Ane jei Uwa Sanbagirem tanefe gase 
naawena, angtane Uwa Sanbagiri aa jes 
destabaabilirim.'" 

19 Paulus gamjon ga nasouna, "Raja 
Agripa, taterisi jeiserem Yesus ap 
bilibenent, ane jega jem temawer ai 
ajes domolantam winsiwer, ane ai ajes 
sarbilintim, ai seyafter jeiserem ga ai 
onsobili. 

20 Ai taterisi Uwa Sanbagirmana ai 
bunarsusfer nasibenennent, gwanan- 
gwanansus angtane kota Damsik je aa 
jei ge nwinbenerem jep ai nasipminint. 
Ane angtane kota Yerusalem ane ona 
Yudeyaminip aa je ge nwinbenerem, 
ane angtane Yahudimanyan jei 
mese jep ai nasipminint. Ai enggam 
ai nasipminennent, 'Gasa tikwe 
etam-etamawer, ane ga isa ifwena 
Uwa Sanbagirminibe. Gamjon ga 
waakenaiserem ga jes isa eyebili, 
jega angtane jepga sege towaswebili 
enggame aamei etam-etamawer imsa 
tikwenant.' 

21 Ai jes gemerserem game ajewer 
balbabilintim, angtane Yahudimana jei 
ai ga as jem temawer ne tebanant Jena 
Uwa Sanbagirmanaiserem jebe, ane jei 
as jam ne munborf. 

22 Jengga gwanan jes galapserem jamer 
namwer aas jepserem Uwa Sanbagjri 
ams gerebaasnenne waakenfer. Ane 
namwer ga ai fina imnibe enggalfe, 
ai angtane bastantouya ane sanbak- 
sanbakaiserem jep agam nasipmif 
seyafter bunarsusfer gemerserem. 
Ane ai ajes nasbilirim jei nafisyen nabi 
gwanan aa jes ne nasbilim, gamjon ga 
jese etamwena nabi-nabi seyafter ane 
Nabi Musa mese aa jes ne bilim. 

23 Jeiserem ga enggam, Kristus, 
Angtane Uwa Sanbagiri bunarsus aa 
Jes balam Jam baftanafe, Jei jamer se 
tere, ane Angtane nabal danala jam 
irwela terewer ga Jei. Jeiserem mes 
etamwena jega angtane Yahudimana 
ane angtane Yahudimanyan jei gam ge 
towaswebif enggame Uwa Sanbagjiri 
angtane mesam waakentababisini, ane 
Jei ga nafa Jelemanaiserem mesam 
bilipmini angtanefe." 

24 Paulus jener game aa galap 
nasounaram, jepga Festus ga gwarna, 
"Paulus, aamei fofal-fofala! Aamei 
taterisi anesus imes gerabistena, jega 
jem temawer aamei ga ijam towaiwulu 
fofal-fofala ga!" 

25 Jengga Paulus ga tamawolbana, 
"Uwa Festus waakenaiserem, ai ajam 
fofal-fofalweyan. Jeiserem amnibe fas, ai 
bunarsusferaiserem ga ajes nasbili. Ula 
amnaiserem jei fofal-fofalyan. 

26 Raja Agripa jegme taterisi aaiserem 
seyafter mes towaswebili, jega jem 
temawer ai ajam ereyen taterisi 
aaiserem jam nasbife Raja Agripam 
tarnabe. Ai bunarsus ames towaswena 
enggame, seyafter aa je etamwenaram 
jei mes towaswebili aam temawer taterisi 
aaiserem jam seisyawulmiyen. 

27 Raja Agripa, aamke taterisi nabi-nabi 
seyafter aa jes ne nasbilim ke imes 
taabili? Maa, ai ames towaswena aamei 
imes taabili." 

28 Jepga Raja Agripa Paulus enggam ga 
bala, "Aamke enggam im gunu taterisi 
aaiserem man folera, jega ai namwer 
tatarmer angtane Kristenfe agam gwef?" 

29 Paulus ga tamawolbana, "Ai 
sembayang as gwebabana Uwa 
Sanbagirfe, afa tatarmer afa samem- 
samem, aamei ane angtane seyafter ai 
namwer as ijeya sarbasinirim enggam 
etamwelaiserem ai gamserem, jengga 
naau kekelna aaiserem aamei ijama 
domolyan im tafnabe." 

30 Jepga Raja Agripa, Gubernur Festus, 
Bernike, ane angtane seyafter jep aa jei 
ge nwinbenerem ga aa ge irwebili. 

31 Jewer ga jei ga aa ge tobitintye, ane 
jen jener ga aane gitminenne, "Angtane 
aaiserem jei kapka afa fas jam eyebiyen 
nei jei jem temawera tamtamtafe jamer 
futu, afa jei bwiyip kataf." 

32 Raja Agripa jei Festus ga bala, 

"Jei afa enggam jam guyono, 'Ai 

gwanan Kaisarminip age gwi.', gam 

jega nei angtane aaiserem fwater gane 

aftannunt." 

27 1 Jame aa galap ge gubilirim 
enggame, "Ai negeri Italyaminip 

aya sofwa atdusame." Paulus ane 

angtane nafsi afweraiserem bwiyip 

aa jebar ge nwinbenerem, ga jep 

ne kitulbono angtane sanbaka 100 

ginanggwamana, bosna jemna ga Yulius. 

Ginanggwana unggwanfer jeiserem jei 
ga ginanggwana safna Kaisarmana. 

2 Ai atdusa kotana Adramityumwer aa 
jei jelaram jep aya juswena. Atdusa 
jeiserem fwater mes menetwesini 
jam sofwefe kotana fi eyep aa jei 
ge folbanannaram propinsi Asya je. 
Ane ai ga aya sofna atdusa jeiserem 
jeme. Aristarkus angtane propinsi 
Makedonyamana, aa jei nwinirim kota 
Tesalonika je, jei abar seyafter aya 
sofna. 

3 Jem gwirmer ga aya batona kota 
Sidon je. Yulius jei Paulus waakenfer 
gwebana, ane ga bala, "Sya Paulus, 
aamei saf is sofwa ilem afelen mesna 
jemnibe, jega jei apgal jigala ip is ga 
sene gulbana aamei ijes bilirim." 

4Jewer ga gamjon atdusame ga aya 
sofna, jengga deye uskambarsus aya 
domsobana. Jega jem temawer atdusa 
ga naantei Siprus jewerserem ga jewer 
sofna. Naantei Siprus jem eyebe deye 
fas. 

> Aya sofnaram finibe ona Kilikya ane 
propinsi Pamfilya jem gwetmanap, kota 
Mira ga aya batona propinsi Likya je. 

5 Jes galapserem angtane sanbaka 
100 ginanggwamana atdusa ga aa 
domola jei negeri Italyaminip sofwa. 
Angtane sanbaka jeiserem jei ga as 
balbabili atdusa jeiserem jep ga aya 
juswena. Atdusa jeiserem ga kota 
Aleksanderyaminiwer jela. 

7 hi atdusa jeiserem jeme ajamera 
wofelabe samem-sameme nunu jamer 
anesus. Ane ajamera wofelabe awelna 
falam, kotana Nidus jem gwetmanabe 
ga aya forna. Jes jepserem jep jegme 
deye uskambarsusfer ne gwebana. 

Ai nele gwanan agma jelaram, nele 
jeiserem jeter sofwefe, gamjon masef 
aya unggwasa. Jega jem temawer ai 
naanteya Kretam eisamer aya sofna. 
Ane naantiki Salmone jem gwetmanabe 
deye uskambarsus fas. 

8 Awelna falam ajamera wofelabe fi 
eisamer, jamere tampata aasaje bosna 
ga enggam, "Atdusa Waakenfer jep 
Daktabisif". Je kota Laseyawer bijauyan. 

9 Ai agalaba fornaram nunu ga anesus 
gam barwena, ane nunu unggwandusa 
angtane Yahudimana tahunu jeber-jeber 
jei aa jes ne onsobuwena, nunu jeiserem 
mes ayintye. Nunu jes galapserem 

taban, angtane jei finip afa jam wofeyan, 
aam temawer deye unggwanfersus, 
atdusa waakenfer jam ge wofeyan. Jega 
jem temawer Paulus esorola enggam ga 
golmini, 

10 "Am afelen mesna, aamei seyafter 
ams isa sarbasini! Ai ames towaswena 
afa nei namwer atdusa aaiserem jem 
nesa sofwaram, nei ga nesa irfwena. 
Galgala atdusap seyafter gemerserem 
sege janbiton finibe, ane atdwas mese, 
ane nei nesa altini, futu." 

11 Jengga angtane sanbaka 100 
ginanggwamana jeiserem jei esorola 
Paulusmana jeiserem jam saribeyen. 
Jengga jei angtane awelna aa jei ne 
gwebilirim atdusabe jem sanbaka ane 
angtane atdusa ata jam jemanserem, ga 
jes sarbabili. 

1? Tampata atdusa jep daktabisiliserem 
kapka, aam temawer atdusa jebe abakfer 
jam teyan muara deiye uskambar aa jem 
ne gwebawenaram. Jega jem temawer 
angtane atdwasmanaiserem jei ga aa 
ge gubili, "Sya, ganma sofwe!" Jei 
enggam ge gubili, "Nei kota Fenikswer 
ganma sofwe, ane jep ga nesa nwini 
jamere muara wisimi uskambar aa 

jem falwenaram, muara jeiserem sege 
barwebili." Kotana Feniks jeiserem jebe 
tampata waakena atdusa jep daktabisife 
naanteya Kretaminibe. Kotana jeiserem 
fini banmawer ane fini ulfunup ga jem 
tarnap nulna. 

13 Bwona bastantowaifer aa galap 
ne fonsobanaram gwer anggasyela 
taasfolawer, angtane atdwasmanaiserem 
enggam ga aa ge gubili, "Au, nei 
ganma sofwe nei nejewera gunurum." 
Ane besini daran-darna jeiserem ga 
aane dekoltena finiwer, ane ga aane 
gwalaniwili atdusabe. Jei ga aa ge 
sofobili gwer kawetenalawer naanteya 
Kreta jem gwetmansamer. 

14 Jengga jepga abakferyan, deye 
gamjon uskambarsus ga aane gwebana 
naanteyawer, deye enggame aa 
jes ne balbabufaram, deye gwer 
anggasyelmana. 

15 Deye jeiserem aane gwebanaram, 
atdusa jeiserem ga weken-wekenwena. 
Jega jem temawer atdusa waakenfer 
jam wofeyan deyep jam kawewife. Ai 
masef aya unggwasa jamere sikfer 
ajamera gwina. Ane atdusa jeiserem ga 

ajafnera gerabili, deye jeiserem atdusa 
ga gwirinfele. 

16 Atdusa naantei towai bosna Kauda 
jame aa galap gwetmantanaram, jes 
jepserem deye jebe uskambaryan. 
Tampata jeiserem jep agalaba 
kawewilirim, awelna amna falam atouya 
atdwasmanaiserem ga aya dektestena, 
ga aya gwetaantena atdusabe. 

17 Atouya jeiserem atdusabe aya 
gwetaantanaram, ginggitfer ga aya 
fwirna atdusap, newa atdwasmanaiserem 
jeme. Newa jeiserem ga kekelsusu, ane 
jei atdusa jeiserem ginggitfer jem ga 
aane fwirna. Angtane atdwasmanaiserem 
jei jam ge erebili enggame ai galap 
asa tarkowa tamna Sirtis jem dwisibe. 
Jega jem temawer jei fenbiti layarawer 
ga aane toinswena, ane deye jeiserem 
atdusa ga gwirinfele. 

18Deiye uskambar ane muru 
unggwanfer jeiserem atdusa afwer 
taamwer gam sofola, afwer taamwer 
gam sofola. Jem gwirmer ga angtane 
atdwasmanaiserem galgala ga aane 
towaitabana finip jam fasawola. 

19 Nunu gamjon jem gwirmer aaiserem 
angtane atdwasmanaiserem jei galgala 

daran-darna atdwasman mesna jes 
mese ga aane fasawola finibe. 

20 Nunu ga anesus ai gwer ane mato 
mese ajama damtabiyen, ane jeiserem 
ga jem temawer ai ajama towaswebiyen 
atdusa amna fomfom se sofwa. Ane 
deiye uskambar jeiserem jeme atdusa 
gemer baafulnonno, ane ai alem inibe 
ga aya gunu, "Nei waakenfer gamjon 
nejama gweyan, namwer nesa tere." 

21 Jepga nunu abakfer angtane jei 
jam dwenyan, Paulus ga irwa, jem 
nenennap ga fina, ane ga balbabili, "Am 
afelen mesna, aamei seyafter ams isa 
sarbasini! Afa aamei esorola amnaiserem 
ase jam igma saribenenentem, ane 
naantei Kretawer nejama sofweyana, 
nei seyafter kapka aaiserem nejama 
domolyan, ane galgala atdwasmana finip 
ijama fasawolyan. 

22 Jengga namwer ai isa bunarsusfer 
balbabili, aamei seyafter ini ise 
saaser-saaserfer sege folbamini, aam 
temawer nemniwer angtane afa jam 
teryen, jengga atdusa aaiserem ga jese 
kabwakswena. 

23 Ai jes gemerserem gam ajewer 
gunurum, ai ga aam temawer ai 

gunu, gwini namwer aaiserem 
malaikata Uwa Sanbagirmana amnip 
forosanya, Uwa Sanbagiri ai as Jei 
gerebaasnenewenaram, ane ai ajes 
tebanaram. 

24 Malaikata jeiserem ga as enggam 
balsa, 'Paulus, ipsam ernerem! Aamei 
Kaisarminip galap is forna, ane jei ga 
is tener-tenertana. Uwa Sanbagirmana 
Jei waakena Jelemanaiserem is mes 
gulbana, ane angtane seyafter aaiserem 
aamei ijebara wofenaram afa jam teryen 
aam temawer aamei jebar ima wofna.' 

25 Am afelen mesna, jega jem temawer 
ini imna is kanaufer sege folbamini. Ai 
isa gemer balbabilirim Uwa Sanbagjri 
Jei abe as gemer bilibenerem, jeiserem 
gemer se etamwena. 

26 Jengga nei atdusabaner nesa tarkowa 
naantei dwisibe." 

27 Gwini empat belasabara aa jem 
falaram, deiye uskambar atdusa ga 
baafulu, Adarya Finibe. Gwini nenennap 
angtane awelna atdusap aa jei ne 
gwebilirim jei enggam ge gubili, "Neiba 
ona nemsama gwetmannul." 

28 Jega jem temawer jei newa tunabara 
ga aane dantantena finibe enggalfe jei 

gam ge towaswebif finigiri fomera. Fona 
jes jepserem jemna giri ga empat pulu 
meter. Jepga gamjon abakferyan newa 
jeiserem ga aane dantantena, fona jes 
jepserem jemna giri ga tiga pulu meter. 

29 Ane jei ga aa ge erebili atdusa 
ton-girip galap se tarkowa. Jega jem 
temawer, besini daran-daransusu nawer- 
nauraiserem jei ga aane dantabuntena 
atdusa amnuwer. Jep ga aa ge gubili ona 
tatarmer ge nafwe. 

30 Jengga angtane awelna atdusap aa 
jei ne gwebilirim, jei jena basyamer ga 
aane orsomunnu jam ge nunggirbif, 
jepga atouya ga aane dantantena jamer 
finibo. Jei seiseyam ga naawena besini 
daran-darna atdusa masnawer jam ne 
dantabuntef. 

31 Jengga Paulus angtane sanbaka 100 
ginanggwamana ane jem safan mesna 
uskambar ga balbabili, "Afa angtane 
awelna atdusap aa jei ne gwelbilirim jei 
sege nunggirbilirim, aamei waakenfer 
Jama gweyan." 

3? Jega jem temawer, ginanggwana 
newa atowaimana gane tagalntena, 
atouya jeiserem ga janton finibe. 


RASUL 27.33 -39 1146 


33 Ona gemerje jam nafweyan, Paulus 
ga uskambar ga balbabili janma twen. 
Jei enggam ga gunu, "Nunu empat belas 
aamei ijafnera fyawena erelbwerame, 
ane tumilgal ijama tombaabiyen. 

34 Jega jem temawer ai isa uskambar 
balbabili jasa twen, jega aamei gamjon 
baabeta gam isa domola. Aamei seyafter 
kabwaksususerem ijama domolyan." 

35 Paulus jei game aa gutenaram, jei 
rotini ga goltena, jes jepserem Paulus 
Uwa Sanbagiri ga bala, "Ase samfer 
gulbana." Jepga rotini ga aa bitabisini, 
ane ga dwena. 

36 Jepga ini jemna seyafter ga 
kanautabaipmini, ane seyafter ga 
dwena. 

37 Angtane atdusap jeiserem 
unggwanfer ga enggammer 276. 

38 Jei seyafter jamer dwenabe 
unubuguf, jepga gandumu ga aane 
fasawola atdusa gam forelswer. 

39 Ona jame aa galap nafwenaram, 
angtane awelna atdusap aa jei ne 
gwebilirim je ona mes ne damtana, 
jengga jei teisyena jes jepserem je fofa. 
Dwona jep kawewife ga aane domola. 
Jepga jei ga aa ge gubili, "Nei atdusa 

aaiserem ga jep nesa tarkawolsitne, afa 
waakenfere." 

40 Besi daran-darna jem newa seyafter 
jeiserem ga aane targabaabisini, ane besi 
daran-darna jeiserem ga aa ge albitini 
finibe. Gamjon ga newa naaremdwasa 
aaiserem ga aane fertebaabuntena. Jei 
gamjon layara ga aane kaawulntena 
atdwas masnabe, jega nindaya jam sene 
gwebanaram. Atdusa jeiserem gase 
fonola finiwer gase sofwa. 

41 Jengga atdusa jeiserem ga dwisip 
kenemwena, ane jep ga tarkowa. 
Masnawer ga aa tarkowa dwisibe, jam 
ginweyan. Ane burawer atdusa jeiserem 
muru unggwan-girsususerem ga je 
sofola, ane muru atdusa jeiserem ga aa 
bitabisini. 

42 Jes jepserem ginanggwana safe 
enggam ne mwangbisini, angtane aa 
jes ne tebabilirim jei seyafter jam ne 
munbobif, aam temawer jei jam ge 
erebili angtane jeiserem galap sege 
janbuwili jamer tufabo, ane ga sege 
nunggirbili. 

43 Jengga angtane sanbaka 100 
ginanggwamana jei baif gwena Paulus 
jam terfe. Jega jem temawer jei 

safna jelemana ga balbabili, "Ipsama 
eyebilirim aamei ijesa mwangbisinirim." 
Gamjon ga balbabili angtane fonap 
januwil tousaiserem, "Nabala ga aamei 
isa janwaton finibe, ane dwisip ga isa 
janiwena!" 

44 Ane jei angtane afweraiserem ga 
balbabili, "Aamei amnup isa jenfalwena, 
atdwas balbalnaiserem isa tebabili, jem 
ga isa janiwena jamer dwisibo." Jes 
gemerserem, ai seyafter waakenfer ga 
agma janiwena jamer dwisibo. 

28 1 Dwisibe waakenfer jame agalaba 

fornaram, jepga aya towaswena 
ona jeiserem jemna naanteya bosna ga 
Malta. 

2 Angtane jepmana jei ga as 
waakenfersus ne tebabili. Arouwa 
je mes towaiwena jam nyanfe, ane 
wisimi ga anesus. Jega jem temawer 
angtane jepmana jei tokwagiri ga aane 
surna, ane ai ga asene balbabili, "Aamei 
seyafter tokwanap sa jal!" 

3Jepga Paulus tini sasana ga 
kitulnonno. Tini jeiserem jame aa galap 
bunulniwilirim tokwa sagabe, ane tokwa 
sarsarem tini jeiserem ga ge taabili, 
ufwai awasa tiniwer ga totintye tokwa 

sarsareme. Ane awasa jeiserem tafna 
Paulusmana ga faarebana, ga jerbene. 

4 Angtane jepmana jame aa galap ne 
domolaram awasa jeiserem Paulusem 
tafnaber jam aa galap taannurum, jei ga 
jen jena ga aane gitminenne enggame, 
"Angtane aaiserem jei angtane nafsi 
gam munbono. Jei safe finip altiliwer 
jena mes waakentaasini, bwata jemna 
bosna 'Bwata Bunarsusfer gam Gunu' jei 
enggam gunu angtane aaiserem jei jam 
gweyan." 

3Jengga Paulus awasa jeiserem 
tokwanap ga jawolwili, ane jes jepserem 
awas ol bwentabe jam siginsweyan. 

6 Angtane jepmana enggam ga aa ge 
gubili, "Tafna jemna tatarfer namwer 
sene fanabana, ane Paulus gase jena 
onabe, gase tere futu." Jepga abakfer 
ga aa ge fibili, jengga Paulus jei jena 
jam enteyen jam bweraswefe. Jepga jei 
Paulusem temawer nafismer enggam ga 
aa ge gubili, "Angtane aaiserem jeiba 
faatrew angtane gemerserem." 

'Tampata jeiserem jewer bijauyan, 
angtane sanbaka anggwabura 
naanteimana aasaje jep nwini. Bosna 
jemna ga Publiyus, jemna makana 

sanbagiri. Jei as waakenfer tebabili, 
ane ai syewal anggwafe jem jenap aya 
nwinirim, nunu abakfer ga nawer-ningna. 

8 Jes galapserem Publiyusem jeta ga 
bwernabara tifin sarsar ane unufofenna 
gam nababuwena, titikip gam tantena. 
Paulus jemnip ga gwina jam damtarfe, 
ane sembayanga ga aa gwebabana jebe, 
jepga tafna jemna jem sagap ga aa 
tosobaanswena. Jei ga aa waakenswena. 

9 Paulus jeiserem jama eyekbilirim, 
angtane bwernabara naanteimana 
seyafter gemerserem ga aa ge 
jalbuwena Paulusminibe. Ane seyafter 
ga waakentababili bwernawer. 

10 Jei abe apgal jigala anesus as gemer 
ne kitulmini. Ane ai jame agalaba 
sofwaram gamjon atdusame, seyafter 
agemera balbabilirim atdusap ga aane 
bunulniwili. 

ll Muara nawer-ningna jam aa ge 
barwebilirim naanteya jeiserem jebe, 
ai jewer ga aya sofwa atdusa kota 
Aleksanderyamanaiserem jeme. Atdusa 
jeiserem ga naanteyap tena jamer 
muara wisimi aa jem falwenaram bar. 
Atdusa jeiserem jemna bosna ga "Bwata 
Nawer Batana". 

1? Ai agalaba fornaram kotana Sirakusa 
je, ai jep ajama nwinibe nunu ga 
nawer-ningna. 

13 Jewer jon ga aya sofwa atdusame, 
kotana Regium je ga aya forna. Jem 
gwirmer jon, deye gamjon ga aane 
towainebana jam ne gwebafe gwer 
anggasyela taasfolawer, ane jega jem 
temawer ai jewer gamjon ga aya sofwa. 
Nunu ga naura ajamera wofelabe, tamna 
Putyoli jep ga aya forna. 

14 Kotana jeiserem jebe ai angtane 
Yesus aa jei ne tebanaram ga aya 
damtabili. Ane jei ga asene balbabili ai 
ajebara nwinfe nunu ga tuju. Jepga kota 
Romawer ga aya sofna. 

15 Angtane Yesus aa jei ne tebanaram 
kota Roma je, jei ula am temawer 
mes ne sarbili. Ane jei ga aa ge jalbili, 
jei ai ase nelep ne fibabitye. Angtane 
jeiserem ga aa ge jalbili jamer Pasar 
Apius je ga as jep ne fibabili. Ane 
angtane afwer jei ga aa ge jalbili jamere 
tamna bastantouyaserem jebo. Tamna 
jeiserem jemna syewal anggwa jena 
ga nawer-ningna. Paulus jei angtane 
jeiserem jame aa galap damtabilirim, 
jei Uwa Sanbagjiri ga bala, "Asi samfer 

gulbana." Ane ini Paulusmana kanaufer 
ga folbana. 

16 Kota Roma je jame agalaba fornaram, 
ginanggwa sanbaka jeiserem Paulus ga 
bala, "Sya, aamei infentowai saf is nwini, 
jengga ginanggwana daamfenna aamei 
ga is jei se gerebaasnenne." 

17 Nunu unggwanfer ga nawer-ningna 
Paulus ga angtane sanbaka angtane 
Yahudimana ga aa jenbebili. Jepga 
jei ga aa ge betwebili, ane Paulus ga 
balbabili, "Am afelen mesna, ai kapka 
afa ajam eyeipmiyen anggwabura 
nemnaiserem jebe. Ane ai kapkaiserem 
afa ajam eyebiyen osiri angtane 
Yahudimanaiserem jem temawer. Ai as 
jafner ne tebana kota Yerusalem je, ane 
ga asene gera angtane Romamana jem 
tafnabe. 

18 Jei jame as galap ne tenebanaram jei 
safe as jam ne aftannuf, aam temawer 
ai kapkaiserem afa ajam eyebiyen, jega 
ai as jem temawer ne tamtamtafe jamer 
futu. 

19 Jengga angtane Yahudimana jei 
bai as jam ne aftannufe, jega jem 
temawer ai jamer ai gunu jam gwife 
Kaisarminibe. Jengga ai ajam guyon 

angtane Yahudimana jei kapkaiserem 
jes ne eyebili. 

20 Seyafter jeiserem ga enggalf ai aamei 
isa gam damtabif, ane ai ibar negama 
nasowef. Angtane Israelmana jei Mesias 
ne fibana, ane jega jem temawer ai aaf 
as nwini, ai as mes ne tebana, ane ai as 
mes ne daferna ranteme." 

21 Jepga angtane Yahudimana Paulus ga 
aane bala, "Ai surta afa ajama domolyan 
ona Yudeyaminiwer im temawer. Ane 
angtane jewer aa jei ge jalbuwenaram, 
jei taterisi kapkaiserem im temawer fas 
afa jam ne nasbiyen. 

22 Jengga ai ajama sarbif taterisi aamei 
ijes taabilirim, aam temawer aimba 
amsama sara angtane unggwanfer jei 
aa jes ne nasbilirim taterisi kapka safna 
aamei ijes onsobilirim jem temawer." 

23 Jepga jei Paulusfar nunu daamfenna 
ga gane bili jem dorwefe. Nunu jeiserem 
jeme, angtane unggwanfersus gamjon 
ga aa ge forobitye Paulus aa jep nwinirim 
jebe. Paulus gwinibener towaiwulmini 
taterisi jam nasipmilibe, ane jei taterisi 
nasipmini jamer ona dafwel. Jei nunu 
Uwa Sanbagiri Jem gwelaiserem 
anggwabura seyafter gemerserem jem 

Sanbakfe ga jes nasipmini. Ane jei 
taterisi gamjon uskambar ga nasbili 
enggalfe angtane jeiserem jei Yesus 
gam ne tebaf. Bukunu Nabi Musa aa 
jes tulistababilim, ane buku nabi-nabi 
nafsiserem jei aa jes ne tulistababilim, 
ayat-ayata jep aaiserem jeme Paulus jei 
Yesus angtanef ga jem ge saamisini. 

24 Angtane afwer aaiserem jei taterisi 
Paulus aa jes nasbilirim mes ne taabili, 
jengga angtane afweraiserem jei jam ne 
taabiyen. 

25 Jei jewer ge tobitinyef, ane jei jenjen 
aarememfener ga aa ge doksobana. Jes 
jepserem Paulus jei enggam ga nasouna, 
"Bunaram Mafnana Uwa Sanbagirmana 
Jei asal-asala imnaiserem enggamam 
balbabil, taterisi Nabi Yesayamanaiserem 
jeme: 

26 'Gasa sofwe angtane aaiserem 
jemnip, ane ga isa balbabili: Aamei iner 
isa sarbisini jamer abaksusu, jengga 
aamei ijama towaswebiyen; Aamei iner 
isa anggasini jamer abaksusu, jengga 
aamei ijama damtabiyen. 

27 Angtane jeiserem jemna ini kanaufer 
jam ge folbamiyen; imwana jemna mat, 
jei bai jam ge sarbife; nwena jemna kof, 

jei bai jam ne damtabife. Afa nwena 
jemna jam ne matabaasiyeneye, jei ga 
sege anggabisini, afa jei imwana jam ne 
matabaasiyeneye, jei ga sege sarbili: afa 
ini jemna kanaufer sege folbaminirim, 
jei ga sege towaswebili. Jei ga sege 
waraubitne Amnibe, ane Ai angtane 
jeiserem ga As waakentababili."" 

28 Jepga Paulus taterisi jei aa jes 
nasbilirim, jei taterisi jeiserem enggam 
tabanulsini, "Am afelen mesna, aamei 
jam isa towaswena enggame Taterisi 
Waakenaiserem Uwa Sanbagirminiwer 
angtane gam waakentaasini. Taterisi 
jeiserem ai amsam nasbinenne angtane 
Yahudimanyanaiserem jemnibe. Ane jei 
mes ne sarbili!" 

29 (Paulus game aa gutenaram, angtane 
Yahudimana jeiserem jewer ga aa ge 
sofobili, jepga jei jen jena aarememfener 
unggwanfer ga aane nasmini.) 

30Tahunu ga naura Paulus jei kota 
Roma je jep jam nwinibe, jena jei jener 
nomkef aa jes armanulurum jebe. Ini 
jemna saaser-saasera angtane seyafter 
jemnibe aa jewer ge forobuwetyaram. 

31 Ane jei jam ereyen taterisi jam 
nasbife, taterisi Uwa Sanbagiri aa jem 

gwelaiserem anggwabura seyafter 
gemerserem jem Sanbakfe jem 
temawer. Jei taterisi Tuhan Yesusem 
temawer mese gemer nasipmini. 
Paulus jei taterisi jeiserem jame aa 
nasipminirim, angtane enggam afa jam 
ne balyan jas tikwe. 


ROMA 


1 1Ga ip, am afelen mesna, kota Roma 
je. Surta aaiserem ga amniwer, 
Paulus. Ai awelna Yesus Kristusmana 
ajes gweyibene. Aiba Rasulsam, Uwa 
Sanbagiri Jei ams destabana enggalfe, ai 
Taterisi Waakena Jelemanaiserem agam 
nasibenenef. 

2 Taterisi Waakena jeiserem, Uwa 
Sanbagiri Jei fwater mes nasipmil nabi- 
nabi Jelemanaiserem jebe, ane jei ga 
angtanefe ga jei ne nasipminenewel. Jei 
ga seyafter jeiserem ga aane tulistababil 
Taterisi Uwa Sanbagirmana jebe. 

3Taterisi jeiserem ga Tane 
Jelemanaiserem ga Jem temawer. 
Tane Jemna jeiserem ga Tuhan nemna 
Yesus Kristus. Jei jame aa galap 
surnuntum angtanefe, Jeiba asal-asala 
Raja Daudmana. 

4Jengga Mafnana Jelemanaiserem 
jei ga Mafnana Uwa Sanbagirmana 
galserem. Uwa Sanbagiri Yesus 
terewer jame aa galap irtestenantam, 
bunar-bunarsus Uwa Sanbagiri nebe 

nes enggam gwaarawulmini baabeta 
unggwandwasususerem jeme Yesus 
Kristus Jeiba Tane Jelemanaiserem. 

Yesus Jei abe waakena 
Jelemanaiserem as mes gulbana, 
ane waakena Jemna jeiserem ai ga ajem 
temawer gwena Rasulfe, jega enggalf 
ai awelna Kristusmana agam gweyibef. 
Jei ai as enggalf destabana, ai Taterisi 
Waakena angtanefe agam nasipminennef 
ogiri seyafter gemerserem jebe, jega 
angtane jeiserem jei Yesus ga sene 
tebana, ane ga sene tikwebaatini. 

6 Ane aamei mese kota Roma je ijeya 
nwinirim, aamei taterisi aaiserem ga 
jamer isa taabili, aam temawer Uwa 
Sanbagiri Jeime is mes destabaabili 
enggalfe, Yesus Kristusem angtanefe 
igama gwef. 

7 Ai surta aaiserem ga ip tulistaipmini, 
aamei angtane Kristen kota Roma je 
ijeya nwinirim. Uwa Sanbagiri Jei ims 
nesiktababili, ane Jei aamei is mes 
destabaabili enggalfe Jelem angtanefe. 
Ai sembayanga as gwebabana Uwa 
Sanbagirfe, Uwa nemna, ane Tuhan 
Yesus Kristus mese, Jei waakena 
Jelemanaiserem ibe is ga sege golmini, 

ane Jei ini imna is sege gwebaipmini 
waakenfer is ga sege folbamini. 
8Nabal-nabalsusu ai is ajam 
towastababif enggalem temawer, 
ai Uwa Sanbagiri alemanaiserem im 
temawer ajes bala enggame, "O Uwa 
Sanbagiri, ase samfer gulbana bosna 
Yesus Kristusmanaiserem jeme, aam 
temawer angtane kota Roma je aa 
jei ge nwinbenerem jei Yesus mesam 
ne tebana. Ane angtane aa jei ge 
nwinbenennerem taman-tamna seyafter 
gemerserem ogiri aaiserem jebe, 
jei mesam ge towaswebili angtane 
Romamana jei Yesus mesam ne tebana. 
O Uwa Sanbagiri, ase samfer gulbana 
taterisi jeiserem jem temawer." 

9 Uwa Sanbagiri Jei mes towaswena 
enggame, ai bunarsusfer ai nasowena 
jame agalap gutenaram enggame, 

"Ai aamei isa jeber-jeber agam 
sarbabistaabonwena, ai jeber-jeber 
Uwa Sanbagirfe sembayanga jam agam 
gwebanaram." Jeiba Uwa Sanbagirsam 
ai awelna Jemna gam gweyibenerem 
ini amna seyafter gemerserem 

jeme, ai Taterisi Waakena ai agalap 

nasbinennerem Tane Jemnaiserem Jem 
temawer. 

10 Aj sembayanga Uwa Sanbagirfe 
jeber-jeber ai gwebabawena enggame, 
afa Jei as jase balaram, "Sya se gwi!", Jei 
ga nele gase dwotana. Ane abakferyan 
ai imnip ga as forna. 

111ni amna ase unggwan-girsusem 
folbana ai ibar nejama dorwef enggalfe, 
ai ibe isa agam golmif apgal jigala 
Mafnana Uwa Sanbagirmana ap ajes 
gulbanaram. Apgal jigal jeiserem jei ga 
aamei is gase kanautababili. 

12 Taterisi amna jeiserem jem igiserem 
ga enggam: Afa nei seyafter jasa 
nwinirim, nei nena ga jam nesa 
kanausonanna, aam temawer nei 
seyafter nei Yesus nemsa tebana. 

13 Am afelen mesna, ai enggam ai gunu, 
aamei igama towaswef enggame, ai 
anesus ajamer mwangbisiwelabe ai safe 
imnip ajam sofwef. Ai Taterisi Waakena 
amsam nasipmini angtane nafsi ogiri 
aaiserem jebe, ane jega jem temawer 
waakenaiserem mes etamwemini 
jemnibe. Ane ai enggam ai gunu jemnip 
aa gemer etamwenaram, imnip jegme 
is gemer se etamwemini. Jengga nele 

ase jam ne isinbaabisnenewena jamer 
namwer aas jepserem. 

14 Awelna ai ajes gwebiliserem 
ga aas, ai angtane seyaftersus as 
batobaabinenne. Ai as batobaabinenne 
angtane kotanap aa jei ge nwinbenerem, 
ane angtane kotana bijauwer aa jei 
ge nwinbenerem, angtane unggwanfer 
aa jei ge towaswenaram, ane angtane 
jam towasweyeneiserem jes mese. Ai 
seyafter as batobaabinenne. 

15 Jega jem temawer, ini amna ase 
unggwan-girsusem folbana enggalfe, 
ai Taterisi Waakena ip mese is agam 
nasipmif, aamei Roma je ijeya nwinirim. 

16 Ai ajam sefersweyan Taterisi 
Waakena jam nasbinenelebe, 
aam temawer Taterisi Waakena 
jeiserem jeba baabetsusum. Angtane 
seyafter gemerserem Taterisi 
Waakena aa jei ne taabilirim, Uwa 
Sanbagiri Jei angtane jeiserem se 
waakentababisini, nabal-nabalsusu ga 
angtane Yahudimana, ane gamjon ga 
angtane Yahudimanyanaiserem. 

17 Taterisi Waakena nei ga nes enggam 
towas-towastababili, angtane Uwa 
Sanbagiri jam aa jep gam tebanaram, 

Uwa Sanbagjiri Jei angtane jeiserem 
enggame gam balbabili, "Ini imna 
waakena, aam temawer aamei Ai As 
ijewera tebanaram." Nele nafsiserem 
fasfasus enggalfe, nei Uwa Sanbagirfar 
waakenfer Jebar nejama gwefe. Mesam 
tulisul Taterisi Uwa Sanbagirmana jebe 
ga enggam: "Angtane Uwa Sanbagiri aa 
jei gam tebanaram, Uwa Sanbagiri Jei 
enggam gam gunu, 'Angtane jeiserem 
jemna ini waakena.', ane angtane 
jeiserem jei gwela ibirmi gam domola 
Uwa Sanbagirfer jam gwefe." 

18 Uwa Sanbagiri taman waaken-giribe 
Jei kakala Jemna sege saamisini 
angtanefe, ane Jei gase tamtamtababili 
angtane Uwa Sanbagiri jam ne 
erebeyeneiserem, ane etam-etama 
kapka unggwanfer jeber-jeber aa jei 
ne eyebuwenaram. Angtane jeiserem 
jei seyafter bunarsusferaiserem mes ne 
aftabunnu, jam ne sarbabistaabonyan, 
aam temawer jei etam-etama 
kapkaiserem jes ne eyebili. Ane 
jei gamjon angtane nafsiserem jes 
ne wartababili Uwa Sanbagiri jam 
tikwebaatiliwer. 

19 Uwa Sanbagiri se tamtamtababili 
jei, aam temawer angtane jeiserem 
samfer ga sege towaswebili Uwa 
Sanbagiri Jei nansa. Jei jeiserem 
mesam gwerauwulmini angtane seyafter 
jeiserem jebe. Jengga angtane jeiserem 
jei seyafter waakena jeiserem mes ne 
aftabunnu. 

20 Gwanan-gwanansus jes galapserem 
Uwa Sanbagiri Jei ogiri aaiserem 
jam aa galap eyebalam jamere 
namwer aas jepserem, angtane jei 
samfer gane damtabili Uwa Sanbagiri 
seyaftersus aa jes eyebaabilirim. 

Ane jega jem temawer jeime samfer 
gangge towaswebili Uwa Sanbagirem 
temawer jam ne damtayanaiserem. Jei 
ga sege towaswebili enggame, Jeiba 
Uwa Sanbagiri bunarsusfer aaiserem ba 
Jesam, ane baabeta Jemna ga jamer se 
folbana jamer abak-abaksus. Jega jem 
temawer, jei jam ge gubiyen enggame, 
"Ai ajama towasweyan Uwa Sanbagirem 
temawer." 

21 Jei tousa Uwa Sanbagirem temawer, 
jengga jei Uwa Sanbagiri enggam jam 
ne balyan, "Aamei bunarsusfer ba Uwa 
Sanbagirsam." Ane jei enggam jam ne 

balyan, "Uwa Sanbagiri, ase samfer 
golmini." Jengga enggam, jemna duka 
mes ge etamwebaipmini igi fas, ane ini 
jemna mes ge gwin-gwinswebaipmini. 

22 Jej jelem inibe enggam ge gubili, 
"Ai unggwanfer amesa towaswena.", 
jengga fas, jei seyafter jeiserem jam ne 
towaswebiyen. 

23 Jei Uwa Sanbagiri gamjon jam 
ne pujiteyen, Uwa Sanbagiri nafa 
uskambarsus jam Jemanserem, ane 
abak-abaksusfer Jei aa Jei gwenaram. 
Jei Uwa Sanbagiri jeiserem jam 
ne pujiteyen, jengga jei tiborma 
jam ne kwirtabaabiliserem patunga 
galserem jam gweyanaiserem, ga 
jes ne pujitababili. Tiborma jam 
kwirtabaabiliserem jemna numu ga 
nafis-nafsi ga enggala: angtane numu 
galserem, ju numu galserem, twen 
numu galserem, ane matikwam numu 
galserem. 

24 Ga jem temawer, Uwa Sanbagiri Jei 
angtane jeiserem ga jewer mirtebitefala, 
jepga seyafter kapkaiserem ini jemna 
unggwan-giri ga jep ge folbamini jam 
ne eyebife, seyafter kapka jeiserem 
angtane mes ne isinbaabisnenne. 

Etam-etama kapka jei jen jener aa jes ne 
eyebuwenaram jelem tifinime, jeiserem 
je kabwaksusu. 

25 Taterisi bunarsusfer aaiserem 
Uwa Sanbagirem temawer jei mes ne 
firulniwili, jepga taterisi afaf-afafaiserem 
ga aane taabili. Ane jei apgal jigala 
Uwa Sanbagiri aa jes eyebaabilim jei 
jetefener ga aane pujitababili. Jengga 
jei Uwa Sanbagjiri jam ne pujiteyen, 
Uwa Sanbagiri apgal jigala seyafter aa 
jes eyebaabilim. Uwa Sanbagjiri Jeiba 
angtane jes ne pujiteleiserem jamer 
abak-abaksus! Amin. 

26 Jega jem temawer, Uwa Sanbagiri Jei 
angtane jeiserem ga jewer mirtebitefala, 
ane jega jem temawer seyafter 
kapkaiserem ini jemna unggwan-gjiri 
jep ga aa ge folbamini jam eyebife, 
jei seyafter kapka jeiserem ga aane 
eyebili. Jei etam-etama maaryena aas 
galserem ga gala gane eyebili: Wini jei 
ini jemna gamjon jam ge folbamiyen 
anggwana jelemanaiserem jemnibe, 
jengga ini jemna jei wi boseneminipfener 
ge folbamini enggalfe wibosnabar gam 
ge gwef wi anggwa gamserem. 

27 Anggwana jegme gemer, anggwa jei 
ini jemna gamjon jam ge folbamiyen 
wini jelemanaiserem jemnibe, jengga 
ini jemna uskambarsus ga anggwa 
boseneminipfener gam ge folbamini 
enggalfe anggwa bosenabar gam ge gwef 
wi anggwa gamserem. Angtane safe 
jam gangge seferswebili etam-etama jes 
galserem jem temawer, jengga angtane 
jeiserem jei etam-etama jes galserem 
jeber-jeber gane eyebuwena. Jega jem 
temawer jei fwaina jemna kapkaiserem 
sene domolsa. 

28 Angtane jeiserem gamjon jam 
guyon jelem inibe Uwa Sanbagirem 
temawer, ane jei bai Uwa Sanbagjiri 
jam ne damdantaasife. Jega jem 
temawer Uwa Sanbagiri Jei angtane 
jeiserem ga mirtebitefala, ane jewer 
ga jei kapkaiserem seyafter ga aane 
eyebili jelem inibe aa jes ne bilirim. Ane 
jei ga jes ne eyebili, angtane jam ne 
eyebiyeneiserem. 

29 Angtane jeiserem jei etam-etama 
kabwaksusu seyafter gemerserem ga 
jes ne eyebuwena. Ini jemna unggwan- 
girem gangge folbamini enggalfe galgala 
unggwanfer jam ne damtabif. Jei 

angtane nensa jam gane uskamswebabili 
jelem inibe. Jei angtane jam gane 
munbobili. Jei gangge erebana. Jei 
angtane jam gane afaf-afaftababuwena. 
Jei taterisi kapka tefner jeber-jeber 
gane bili jelem inibe angtane nafsiserem 
jem temawer. Jei ol kabwak taterisi 
basyamer gane nasipmini angtane 
nafsiserem jem temawer. 

30 Jei syefer gangge nasbawena 
angtane nafsiserem jem temawer. 
Angtane jeiserem jei Uwa Sanbagjiri baif 
gane gwebana. Jei angtane nafsiber jam 
gangge nasbawenaram, ga ol dagamer 
gangge nasbawena. Jei jen jena gane 
tetenanna. Jei etam-etama kapkaiserem 
ibirmi jes gane bili jam eyebife. Jei 
taterisi ene jetamana jam ne saripmiyen. 

31 Duka jemnaiserem jei igi fas. Jei aa 
jes ne bilipminirim, jeiserem jei jam ne 
eyebiyen. Jei angtane nafsiserem jebe 
waakenaiserem jam ne eyeipmiyen, 
ane jei angtane nafsiserem jam ne 
nesiktababiyen. 

32 Jei mes ge towaswebili enggame, 
Uwa Sanbagiri Jei enggam gunu, 
angtane etam-etama kapka jeiserem 
aa jei gane gwebilirim, Uwa Sanbagjiri 

Jei angtane jeiserem se tamtamtababisi 
jamer futu. Safe gam, jei jeber-jeber 
etam-etama kapka jeiserem ga jes gane 
eyebuwena, ane jei angtane nafsiserem 
jes mese gane bala, "Aamei mese igme 
kapkaiserem imes eyebili. Je samfer, nei 
seyafter jeiserem ganma eyebi." 
2 1 Am afelen mesna, ga enggam, 
angtane im nenennap afa ke 
fas enggam aa jei gam gutenaram, 
"Angtane nafsi jeiserem jei etam-etama 
kapkaiserem mes ne eyebili, ane Uwa 
Sanbagiri jei se tamtamtababili."? 
Jei angtane nensa afa gam jam gam 
balaram, gam jega nunu Uwa Sanbagjiri 
aa jem gusurum angtane waakenayo 
afa kapka, angtane jeiserem angtane 
nensa aa jei gam balaram enggame 
etam-etamabara, jei jena enggam jam 
balyan, "Ai etam-etama kapkaiserem 
ajam eyebiyen.", aam temawer aamei 
mese, aamei seyafter etam-etama jes 
galserem igama eyebili. Aamei angtane 
nafsi jeiserem jem temawer enggam 
igalaba balbabilirim, "Angtane nafsi 
jeiserem jei etam-etama kapkaiserem 
mes ne eyebili, ane Uwa Sanbagiri jei 
se tamtamtababili.", jeiserem jeba aas 

galserem, aamei mese Uwa Sanbagjiri is 
tamtamtababili, aam temawer aameime 
etam-etama kapkaiserem igama eyebili 
jei gemerserem. 

2 Nei tousa enggame Uwa Sanbagiri 
Jei bunarsusferaiserem ga jes eyebili, 
Jei angtane etam-etama aa jei ne 
eyebunaram aa galap balbabilirim, 
"Aamei kapkaiserem ijesa eyebili, ane 
aamei tamtama jamer isa domola." 

3 Am afelen mesna, aamei enggam 
ima gunu, "Angtane nafsiserem jei 
etam-etama kapkaiserem mes ne 
eyebili, ane Uwa Sanbagiri jei se 
tamtamtababili." Jengga aamei mese 
etam-etama kapka jeiserem ga ima 
eyebili. Aamke ilem inibe ke enggam 
ima gunu, "Kapkaiserem amnibe as jam 
etamwemiyen."? 

4Uwa Sanbagiri Jei waakensusu ibe is 
mes eyeipmini, ane Jei abakfer is mes 
fibabili, jega aamei nele kapkaiserem 
jewer gam isa irfwetna. Jei tamtamtala 
tatarfer ibe is Jam golmiyen etam-etama 
kapkaiserem ilemana jem temawer. 
Jengga aamke enggam im gunu ilem 
inibe jeiserem ke igyena? Aamei engbar 
afa ijama towaswebiyen, Uwa Sanbagiri 

Jei waakena ibe is mes eyeipmini, jega 
aamei ga etam-etama ilemanaiserem 
jewer gam isa irfwetna. 

3 Jengga aamei ijama kankanauswena, 
ane aamei bai nele kapkaiserem jewer 
Jama irfwenafe. Ane Uwa Sanbagiri 
waakenaiserem jeber-jeber aa Jei 
eyebuwenaram, nunu umwef jemserem 
Jei angtane aa jem waksosisirim, nunu 
jeiserem Jei jepga kakala Jemna gase 
gwerauwulsu, ane aamei ga tamtamtala 
unggwandwasususerem ga isa domolsa 
nunu Jjeiserem jeme. 

6Uwa Sanbagiri Jei fwaina daamfen- 
daamfenneme gase kitulmisi angtane 
seyafter gemerserem jebe, awelna jena 
jenjen aa gemer ne gwebinennerem. 

7 Angtane afweraiserem jei jeber-jeber 
waakena tefner gane eyebili. Jei jeiserem 
ga gemer gane eyebili, jega jei ga sege 
sarbili Uwa Sanbagiri enggam aa jes 
balbabilirim, "Aamei waakenaiserem ga 
ijesa eyebili, ane aamei Abar abakfer 
gam isa nwini tampata nafabaraiserem 
jebe." Uwa Sanbagiri Jei waakenfer 
gwelaiserem jamer abak-abaksus Jei 
angtane jeiserem jep se golmisi. 

8 Ane angtane afweraiserem jei jelem 
temawenefener gane eyebili. Jei bai 
taterisi bunarsusfer aaiserem jam ne 
sarbisife. Jei nele kapkaiserem ga 
jetefener ne onsobana. Uwa Sanbagijiri 
Jei angtane jes galserem Jei se 
tamtamtababisi. 

9 Angtane seyafter kapkaiserem aa jei 
gane eyebilirim, jei ga kabwaktalaiserem 
ga uskambarsus gane domola, nabal- 
nabalsusu ga angtane Yahudimana ane 
gamjon angtane Yahudimanyan. 

10 Jengga angtane waakena tefner aa 
jei gane eyebilirim, Uwa Sanbagiri Jei 
gase balbabili, "Aamei waakenaiserem 
ijesa eyebili. Aamei Abar nesa nwini 
tampata Alemana nafabaraiserem 
jebe. Ane ini imnaiserem waakenfer 
is ga sege folbamini." Jeiserem gase 
etamwesa nabal-nabalsus ga angtane 
Yahudimanaiserem, ane gamjon angtane 
Yahudimanyanaiserem, jes mese. 

11 Jeiserem gase etamwesa angtane 
Yahudimanaiserem ane angtane 
Yahudimanyan jes mese, aam temawer 
Uwa Sanbagiri Jei mwongga daamfenna 
tefner gam girni angtane seyafter 
gemerserem jebe. 

1? Angtane Yahudimanyanaiserem jei 
Hukumu Nabi Musa aa jes tulistababilim 
jei jam ne towaswebiyen, ane jei etam- 
etama kapkaiserem jam gane eyebili. 
Ane Uwa Sanbagiri Jei tamtamtala gase 
golmisi jebe, nunu umwef jemserem Uwa 
Sanbagiri angtane aa jem waksosisirim 
angtane waakenfer eyebiliserem ane 
kabwakfer eyebiliserem, jengga Uwa 
Sanbagiri Jei tamtamtala jep jam 
golmiyen Hukumu Nabi Musamana 
gemerserem. Angtane Yahudimana jei 
Hukumu Nabi Musa aa jes tulistababilim 
jei tousa, ane jeime etam-etama 
kapkaiserem jam gane eyebili. Jengga 
Uwa Sanbagjiri Jei tamtamtala Jame 
aa galap golminirim jebe, Jei Hukumu 
Nabi Musamanaiserem jep aa gemer 
tulistaabilim jes gam golmini. 

13 Angtane Hukumu Nabi Musa 
aa jes tulistababilim jei aa jei ne 
towaswebilirim, jengga jei Hukumu 
jeiserem jei waakenfer jam ne 
onsobiyen, Uwa Sanbagiri Jei enggam 
jam balbabiyen, "Ini jemna waakena." 
Jengga angtane Hukumu Nabi 
Musa aa jes tulistababilim aa jei 
ne towaswebilirim, ane jei Hukumu 

jeiserem jamer aa jei ne onsobilirim, 
Uwa Sanbagiri Jei angtane jeiserem ga 
jetefener balbabili enggame, "Ini jemna 
waakena." 

14 Angtane Yahudimanyanaiserem jei 
Hukumu Nabi Musa aa jes tulistababilim 
jam ne towaswebiyen. Jengga jei afa 
jafner gane eyebilirim Hukumu jeiserem 
jebe aa gemer gam gunurum, nei ga 
enggam neya towaswena Uwa Sanbagjri 
Jei Hukumu Jelemanaiserem Jei Jener 
bokolmini jelem inibe. Nei gamjon ga 
enggam neya towaswena, Uwa Sanbagjri 
Jei Hukumu Jelemanaiserem Jei Jener 
bokolmini jelem inibe, aam temawer 
jei jelem inibe jener ge gubili, "Aas 
jepserem ai waakena gam eyebili, ane 
gamjon jes jepserem ai kapka gam 
eyebili." 

15 (2:14) 

16 Nunu Uwa Sanbagiri aa jem se 
gusurum angtane waakenayo afa kapka, 
Uwa Sanbagiri Jei angtane jeiserem 
jemna ini gase damtaipmisi, ane etam- 
etama jei aa jes ne gwebuwenaram 
jes mese. Ane Uwa Sanbagiri Jei Yesus 
mesam destabana enggam gam gufe, 
"Awelna imna waakena." afa "Awelna 


ROMA 2.17-19 1174 


imna kapka." Ane Taterisi Waakena 
ai ajes nasbilirim, ga enggala taterisi 
jeiserem jes galserem. 

17 Aamei enggam ijeya gunurum, "Aiba 
angtane Yahudimanam.", aamei ilem inip 
syefer ga enggam ima gunu, "Ai tousa 
Hukumu Nabi Musa aa jes tulistababilim, 
jega jem temawer ini Uwa Sanbagirmana 
amnibe gase saaser-saaserswebana." 
Gamjon aamei in ina syefer igama 
tetenanna, ga igama gutena, "Aiba tewe 
Uwa Sanbagjiri aa jes destabaabilirim, ba 
jesam." 

18 Aamei ilem inip ga enggam igama 
gunu, "Ai tousa Uwa Sanbagiri aa jes 
bilirim ai ajesa eyebife. Hukumu Nabi 
Musa aa jes tulistababilim jep ga asa 
towas-towasona, jega ai nele waakena 
jeiserem gam asa towaswebana." 

19 hamei gamjon syefer igama gutena, 
"Ai tousa Hukumu Nabi Musa aa jes 
tulistababilim, gam jega ai seyafter 
gemerserem ga asa towaswebabili. Ane 
seyafter ai ajesa balbabilirim jeiserem 
ba bunaram. Jega jem temawer ai 
ga angtane nwe kofaiserem ga ajama 
aftabifele. Ai angtane gwinibe aa jei ge 
nwinbenerem, jebe nafa ga asa golmini. 

Ai angtane teisyensususerem agma 
towas-towastababili, ane ai tantantane 
mese agma towas-towastababili." 

20 (2:19) 

21 Aamei angtane nensa igama towas- 
towastababili, jengga aamei taterisi jes 
igama towas-towasulminennerem aamei 
taterisi jeiserem ijama onsobiyen. Aamei 
angtane nensa enggam igama balbabili, 
"Komkoma ijama gwebiyen.", jengga 
aamei komkoma iner igama gwebili. 

22 Aamei igama balbabili, "Aamei 
maaryena ijama gwebiyen.", jengga 
aamei maaryena iner igama gwebili. 
Aamei enggam igama balbabili, "Tiborma 
jam kwirtabaabili jeiserem, aamei 
tiborma jeiserem ijama pujitababiyen.", 
jengga aamei jena tiborma jeiserem 
aa jep ge falbitonom jep ga iner igama 
kautena, ane tiborma jeiserem ga igama 
komkomtababisini. 

23 Aamei in ina syefer igama tetenanna, 
ga igama gutena, "Ai Hukumu Uwa 
Sanbagirmana amsama towaswebili." 
Jengga aamei Hukumu Jemna jeiserem 
ijama ayebinni. Jega jem temawer, 
angtane nafsi jei ga taterisi kapkaiserem 

ga aane nasbabili Uwa Sanbagirem 
temawer. 
24Tateris Uwa Sanbagirmanaiserem 
jep ga enggam baatultel: "Aamei 
kapkaiserem ga ijesa eyebili, jega 
jem temawer angtane Yahudimanyan 
jeiserem jei ga taterisi kapkaiserem Uwa 
Sanbagirem temawer ga aane nasbabili." 
25 famei anggwana Yahudimana, aamei 
gwanan bastantouyabe galapserem, 
jes galapserem aamei ga is gane 
sunattababili, Hukumu Nabi Musa aa 
jes tulistababilim jep gemerserem. 
Afa aamei Hukumu Nabi Musa aa jes 
tulistababilim jam isa onsobilirim, jeba 
waakenam. Jengga afa aamei Hukumu 
Nabi Musamana jam isa ayebaabinirim, 
jeiserem ga aas galserem aamei 
ijam ne sunattababiyen. Ane aamei 
ga enggala angtane Uwa Sanbagirs 
damdamtaasiyeneiserem jes galserem. 
29 Angtane Yahudimanyanaiserem 
jei teisyena Hukumu Nabi Musa 
aa jes tulistababilim, ane jei jam 
ne sunattababiyen. Jengga afa jei 
jener waakenaiserem jam gane 
eyebilirim aa jes tulistaabilim Hukumu 
Musamanaiserem jebe, gam jega Uwa 

Sanbagiri Jei ga angtane jeiserem gase 
balbabili enggame, "Jeiba angtane jam 
ne sunattababiliserem ba jesam. Jeiba 
angtane Amnam." 

27 Aamei anggwana Yahudimana, 
aamei Hukumu Musamanaiserem 
imsa towaswebili ane aamei ga 
is gane sunattababili. Jengga 
afa aamei Hukumu jeiserem jam 
igama ayebaabinirim, angtane 
Yahudimanyan Hukumu jeiserem jam ne 
towaswebiyeneiserem, jei ga aa ge gubili, 
"Aamei kapkaiserem ga ijesa eyebili." 
Angtane Yahudimanyan jeiserem safe 
jam ne sunattababiyeneiserem, jengga 
jei Hukumu gemer gane onsobili. 

2Ga enggam, angtane 
Yahudimanaiserem bunarsusfer jei 
nansa? Gam ke angtane Yahudim 
anggwaburaminiwer suruluserem, ane 
jam ne sunattala? Wowo, jesyan. 
Angtane jeiserem bwenta gam domola 
aa jes gane domolbanaram. 

29 Jengga angtane Yahudimana 
bunarsusferaiserem jei ga enggala: 
angtane Mafnana Uwa Sanbagirmana 
bwenta aa jep gam gulbanaram, jega 
enggalf angtane jeiserem jeiba Uwa 

Sanbagirmanam. Bwenta jeiserem jega 
inip, angtane jam ne domolyan. Hukumu 
Musa aa jes tulistaabilim bwenta inip 
jeiserem angtanefe jam golmiyen. Uwa 
Sanbagiri Jei gase gutena angtane 
bwenta jem inibe aa jei gam domolaram 
jem temawer, "Angtane jeiserem jeiba 
waakenam." Uwa Sanbagiri Jei gam gam 
gunu, jengga angtane jei jam guyon. 

1 Jepga nesa tenna, "Angtane 

Yahudimana jei ke sege danabisini 
angtane Yahudimanyanaiserem 
jemniwer? Sunattalaiserem je ke 
waakena?" 

2 Ngga, angtane Yahudimana jei sege 
danabisini angtane nafsiserem jemniwer. 
Gwanan-gwanansusfer ga enggam, Uwa 
Sanbagiri Jei taterisi Jelemanaiserem ga 
enggalf golmini angtane Yahudimanfe, 
jei taterisi jeiserem gam ne gerabisnenef. 

3Jengga angtane Yahudimana 
afweraiserem, jei taterisi jeiserem jam 
ne taabiyen. Safe gam, Uwa Sanbagiri 
Jei ke Jener kese eyebili Jei aa jes bilirim, 
afa fas? 

4 Ngga, Jei se eyebili Jei aa jes bilirim. 
Angtane seyafter gemerserem jei 
safe taterisi afaf-afafaiserem jes gane 


ROMA 3.5 1179 


nasbabili, jengga Uwa Sanbagjiri Jei 
jeber-jeber taterisi bunarsusfer aaiserem 
ga jetefener gam nasbili. Taterisi Uwa 
Sanbagirmanaiserem jep ga enggam 
baatultel: "O Uwa Sanbagiri, Aamei 
Igalap gutenaram, angtane seyafter 
gemerserem jei ga Isene towaswebana 
enggame, Aamei taterisi bunarsusfer 
aaiserem ga Ijetefener nasbili. O Uwa 
Sanbagiri, afa angtane enggam Is jam 
sene balaram, 'Aamei kapkaiserem ga 
Ijes eyebili.', afa angtane gam gangge 
gubili, Aamei ga kanaufer Is fina, 
ane angtane jei Is ga sene damtana 
enggame, Aamei waakena tefner Im 
eyebili." 

= Jengga angtane afwer jei syefer 
ga enggam ge nasbanamna, "Afa nei 
kapkaiserem jam negama eyebilirim, 
jeiserem ba waakenam, aam temawer 
nei kabwakfer nejewera eyebilirim, 
jeiserem ga jem gwerauwulu enggame, 
Uwa Sanbagiri Jei waakena tefner gam 
eyebili. Ane jega jem temawer, afa Uwa 
Sanbagiri nes jam se tamtamtababilirim 
nei kapkaiserem negalaba eyebilirim, 
gam jega Uwa Sanbagiri Jei kabwakfer 
gam eyebili." 


ROMA 3.6-8 1180 


6 Angtane jes galserem gam aa jei gam 
nasowenaram, jei syefer gam nasowena. 
Afa Uwa Sanbagjiri Jei kabwakfer jam 
gam eyebilirim Jei angtane jam aa 
jep gam nasbabilirim, ane Jei angtane 
jeiserem ga gam tamtamtababili, gam 
jega Jei angtane ogirip aaiserem jem 
temawer Jam guyon enggame, "Jei 
waakena gane eyebili." afa "Jei kapka 
gane eyebili." 

7 Gamjon, angtane afwer jeime syefer 
ga enggam gangge nasbananna, "Afa 
ai etam-etama kapka jam agam eyebili 
etam-etama aas galserem, angtane 
nensa jam agam afaftababili, jeiserem 
ba waakenam, aam temawer angtane 
gangge towaswebif enggame Uwa 
Sanbagiri Jei angtane jam afaftayan. 
Jei waakena tefner eyebili. Taterisi 
Jemnaiserem jeba bunaram. Ane jega 
jem temawer jei ga bosna Jemna ga 
sene gulbatena. Ga jem temawer, 
Uwa Sanbagiri Jei enggam Jei baf 
gunu ai angtane kapka, ane Jei ams 
tamtamtana?" 

8 Angtane jei taterisi jeiserem afaf- 
afafaiserem ga jes ne nasbabili. Jeime 
gamjon enggame syefer gangge 

nasbananna, "Afa nei kapkaiserem 
jam nesa eyebilirim, angtane ga sege 
towaswebili enggame Uwa Sanbagiri 
aa jes eyebilirim jeba waakenam. Gam 
jega, au, nei kapkaiserem ganma eyebi!" 
Angtane afweraiserem jei syefer ga gam 
ge nasbawena am temawer. Jei mesam 
gunu, "Paulus jeime enggam gunu, 'Au, 
nei etam-etama kapka ganma eyebi, 
jega waakenaiserem gase etamwena."" 
Jengga jes gamserem jei gam aa 
jewer ne nasbabilirim, taterisi jemna 
jeiserem ba ol kabwaksam. Angtane jes 
galserem Uwa Sanbagjiri Jei se balbabili 
enggame, "Aamei kapka, ane Ai isAs 
tamtamtababili." Afa Uwa Sanbagjiri 
Jei gam jas eyebilirim, jeiserem ba 
waakenam. 

3Jepga nesa tenna, "Angtane 
Yahudimana jei ke sege danabisini 
angtane Yahudimanyanaiserem 
jemniwer?" Fasfasus! Ai ibe is 
amesam gwerauwulminint enggame, 
angtane seyafter gemerserem, 
angtane Yahudimana ane angtane 
Yahudimanyan, jei seyafter etam-etama 
kapka mes ne eyebili. 

10 Taterisi Uwa Sanbagirmana jep ga 
enggam baatultel: "Angtane fas afa 
bunarsusferaiserem jam eyebiyen. 

|! Angtane afa fas Uwa Sanbagiri 
waakenfer jam sarbasiyen, ane angtane 
afa fas Uwa Sanbagiri jam terelbiyen. 

12 Angtane seyafter gemerserem 
jei jen jena mes ne bijausona Uwa 
Sanbagirminiwer, ane jei seyafter 
mes ge mumalwebili. Angtane afa fas 
waakenaiserem jam eyebiyen, angtane 
afa fasfasus! 

13 Botona jemna ga enggam gam 
ge falipmini, bitisi angtane futunu aa 
jep gam falitonom, jem mwona jam 
motolsiyen gamserem. Taterisi afaf- 
afafaiserem ga maflama jemnaiserem 
jewer gangge toyipmitiwetya, ane taterisi 
kapkaiserem ga mifi jemnaiserem jewer 
gangge toyipmitiwetya, awasa is gemer 
gam jerbenerem jemna aanggesa 
gamserem. 

14 Aarema jemna ga taterisi angtane 
jem babapsobalaiserem ga jem ge 
bugufswebamini. 

15 Jei ga tatarfer gangge nunggirbifele 
enggalfe, angtane nafsiserem jewer gam 
munbof. 

19 Jei tampata aa jewer gangge 
sofwebilirim, jei kabwaksususerem 
angtane nafsiserem jep ga jes gane 
eyeipmini. 

17 Jei teisyena nele waakenfer gwefe 
angtane nafsiserem jebar. 

18 Ane jei Uwa Sanbagiri jam ne 
erebeyen." 

19 Nemsama towaswena enggame, 
angtane seyafter gemerserem Hukumu 
Uwa Sanbagirmana jem gwonap aa jei 
ge nwinbenerem, angtane jeiserem jei 
hukumu seyafter gemerserem ga jamer 
sene onsobili, hukumu seyafter Taterisi 
Uwa Sanbagirmana jebe aa gemer 
tulistababilim. Jega jem temawer, nunu 
umwef jemserem Uwa Sanbagiri angtane 
aa jem waksosisirim, angtane afa fas 
enggam jam guteyan, "Ai etam-etama 
kapka afa ajam eyebiyen." Angtane 
seyafter ogirip aaiserem se gweretababisi 
enggame, jei etam-etamabara Uwa 
Sanbagirem danggonawer. 

20 Uwa Sanbagiri Jei enggam Jam 
guyon angtanem temawer, "Angtane 
jeiserem jei Hukumu Amnaiserem ga 
jes ne onsobili, ane angtane jeiserem 
jem temawer ini jemna waakena." 

Jes gamserem gamyan. Jengga nei 
Taterisi Uwa Sanbagirmana jam jep 
negama gerabistenaram, jepga negama 
towaswena nei etam-etama kapkaiserem 
nemsa eyebili. 

21 Jengga namwer Uwa Sanbagiri 
Jei nele nes mes destabaamini, jega 
Jei angtane ga gam bala, "Ini imna 
waakena." Nabi Musa ane nabi nafsi 
jeime jeter ne tulistaabil nele jeiserem 
jem temawer. Jengga nele jeiserem jeke 
enggalf Hukumu Uwa Sanbagirmana 
tefner onsobif. 

22 Jwa Sanbagiri ga enggam gunu, "Ini 
angtanemana waakena, jei jame Yesus 
Kristus aa jep gam tebanaram." Nele 
jeiserem jeba daamfennam angtane 
seyafter gemerserem jebe, enggamyan 
afwer jei nele aas gane onsobana, ane 
afwer nele jes gane onsobana. 

23 Nei seyafter etam-etama 
kapkaiserem nemsa eyebili, ane 
jega jem temawer nei ne bijaufera 
nwini Uwa Sanbagirminiwer, ane nafa 
Jemnaiserem jewer. 

24 Jengga Uwa Sanbagiri Jei waakena 
Jelemanaiserem nes mes golmini nebe, 
ane Jei ga gunu, "Ini imna waakena." Jei 


ROMA 3.25 -26 1185 


gam aa jewer gunurum, aam temawer 
Kristus Yesus etam-etama kapka 
nemnaiserem Jei nes mes wirtabaipmini. 
Jei game aa jewer nasbilirim, jeke 
enggalf fwaina nebe nes gam golmif 
nei nejesa eyebilirim jem temawer. Fas 
gamyan. 

25 Uwa Sanbagiri Jei Yesus mes 
baftannunt enggalfe, Jei etam-etama 
kapka nemna gam wirtabaipmif. 
Angtane Yesus aa jei ne tebanaram, 
jemna etam-etama kapkaiserem mes 
wirtabaipmini aawisi Yesusmanaiserem 
jeme. Uwa Sanbagiri Jei Yesus mes 
baftannunt enggalfe, Jei angtanef gam 
gwerauwulmif enggame Uwa Sanbagiri 
Jei bunarsusferam eyebili. Gwanan jes 
galapserem Yesus nalefe Jam teryen 
ti salibibe, Uwa Sanbagiri angtanefe 
mes gwerauwulmil enggame Jei 
bunarsusfeneram eyebili: Angtane safe 
etam-etama kapka jei mes ne eyebili, 
jengga Uwa Sanbagiri Jei jafner fina, Jei 
angtane jeiserem jam tamtamtababiyen. 

26 Ane namwer aas jepserem jep mese, 
Uwa Sanbagiri Jei angtanefe ga aa 
gwerauwulmini enggame Jei jeber-jeber 
bunarsusferam eyebili, aam temawer Jei 

Yesus mes baftannunt enggalfe Jei gam 
tamtamtaf angtane etam-etamabara 
jem temawer. Uwa Sanbagiri jewer nep 
nes mes gwerauwulmini enggame Jeiba 
waaken-waakensusum, ane ba bunaram. 
Ane Uwa Sanbagjiri Jei angtane Yesus aa 
jei gam tebanaram enggam gam bala, 
"Aamei Abar nei mes ne waakenswena." 

27 Ga jem temawer angtane afa fas 
jena jam gaartenanala. Ini angtanemana 
waakenyan, aam temawer jei jetefener 
ne onsobili Hukumu Uwa Sanbagirmana 
aa gam tulistaabilim. Fas gamyan. 
Jengga ini angtanemana waakena, aam 
temawer jei Yesus mes tebana. 

28 Ai gamjon isa jeter nasipmini. Ini 
angtanemana waakena, aam temawer 
jei Yesuster tebana, enggamyan jei jeter 
ne onsobili Hukumu Uwa Sanbagirmana 
aa gam tulistaabilim. 

29 Uwa Sanbagiri Jeiba daamfennam: 
Jeiba Uwa Sanbagiri angtane 
Yahudimana, ane Jeime Uwa Sanbagjiri 
angtane Yahudimanyan. Uwa Sanbagiri 
Jei safna naura jeiserem ga enggam 
balbabili, "Ini imna waakena, aamei 
Yesus igalaba tebanaram." 

30(3:29) 

31Fomfoma, nei Hukumu Uwa 
Sanbagirmana ke nesa kiswebili, aam 
temawer ne Yesustera tebana? Jeiserem 
fasfasus! Afa nei Yesuster sa tebana, nei 
Hukumu Uwa Sanbagirmana waakenfer 
ga negama onsobili. 

1 Au, nei asal-asala nemna Abraham 
jem temawer ganma nasowe! Jemnip 
je bai etamwel? 

2 Uwa Sanbagiri Jei nele Jam dwotayan, 
jega Abraham Jebar waakenfer gam ge 
gwefe, aam temawer Abraham waakena 
gam eyebil. Afa gameye, gam jega 
Abraham jei jen jena gam gaartena, jei 
waakenaiserem aa jewer eyebilim jem 
temawer. Jengga jei Uwa Sanbagirem 
tarnabe jen jena jam gaarteyan. 

3Taterisi Uwa Sanbagirmanaiserem 
jep ga enggam baatultel Abrahamem 
temawer: "Abraham jei Uwa Sanbagiri 
tefner gam tebana. Jega jem temawer, 
Uwa Sanbagiri Jei Abraham gam bala, 
'Ini imna waakena.'" 

4 Afa angtane jei awelnap jam gam 
gwenaram, jei fwainfe doini gam tebana. 
Angtane jeiserem jei jelem inibe enggam 
jam guyon, "Doini aaiserem jeba 
berensam." Jengga jei jelem inip ga 

enggam gam gunu, "Doini aaiserem ba 
amnam, ai awelna ajewer gwebilirim, ga 
jem fwaina." 

3Jengga afa Uwa Sanbagiri Jei 
angtanem temawer enggam gam 
gunurum ini jemna waakena, jeiserem 
awelna jei aa jes gam gwebilirim 
jem fwayenyan, jeiserem je berna 
Uwa Sanbagirminiwer. Afa nei 
awelnap nejama gweyanaye enggalfe 
Uwa Sanbagiri Jei nei nes gam 
waakentababisife, jengga nei Uwa 
Sanbagiri tefner negama tebana, gam 
jega Uwa Sanbagiri Jei nei nes enggam 
gam balbabili ini nemna waakena, nei 
safe etam-etama jam negama eyebili. 

6 Ane Raja Daud jegme enggammer 
gutel, ini angtanemana jei saaser- 
saaserfer gam folbana afa Uwa Sanbagiri 
Jei angtane jeiserem enggam jam 
gam balaram, ini jemna waakena. 
Uwa Sanbagiri Jei awelna tefner jam 
domolyan, awelna angtane aa jes gane 
eyebilirim. Raja Daud jei ga enggam 
tulistaabil: 

7 “Ini angtanemana waakenfer gam 
folbana, afa Uwa Sanbagiri etam-etama 
kapka jemna jam gam wirulbonorom. 

8Ini angtanemana waakenfer gam 
folbana, aam temawer etam-etama 
kapka jemna Tuhan jam tulisulboyono." 

Raja Daud jei angtane ini saaser- 
saasera jemanserem ga jem temawer 
tulistababil. Ini saaser-saasera jeiserem 
jei angtane Yahudimana aa jes ne 
sunattababisinirim jepfeneryan, jengga 
angtane jam ne sunattababisiyeneiserem 
jep mese. Ai amsama gunu enggame, 
Abraham jei Uwa Sanbagiri waakenfer 
tebana, jega jem temawer Uwa Sanbagiri 
jei Abraham ga bal, "Ini imna waakena." 

10 Jeiserem jei fonggalabar etamwel? 
Jeiserem ke Abraham nalef jam ne 
sunattayan, afa maa? Jeiserem jei 
nalef jam ne sunattayan. Abraham 
jei Uwa Sanbagiri ga tebana, jepga 
Uwa Sanbagjiri jei Abraham ga bal, 
"Ini imna waakena." Jei jepga bwenta 
galserem ga aane sunattana. Jega jem 
temawer, Abraham jeiba asal-asala 
angtane seyafter gemerserem jam 
sunattababiyeneiserem, ane Uwa 
Sanbagiri aa jei ne tebanaram jes mese. 
Angtane jeiserem jebe Uwa Sanbagijiri Jei 
gam balbabili, "Ini imna waakena." 

11 (4:10) 

12 Ane jeime asal-asala angtane aa jes 
ne sunattababilirim. Jeiba asal-asala 
jemna galserem, aam temawer jeiba 
mesam sunattababili, ane aam temawer 
jeime Abraham gemerserem jei Uwa 
Sanbagiri jamer ne tebana. Abraham 
mese jegme Uwa Sanbagjiri tefner tebana 
jei nalefe jam ne sunattayan. 

13 Uwa Sanbagiri Abraham enggam 
bal, "Ai ogiri aaiserem ip isAs gerbana, 
ane asal-asala imnaiserem jes mese." 
Jengga Abraham jei Hukumu Uwa 
Sanbagirmana jam onsobiyen enggalfe, 
jei jam domolfe Uwa Sanbagiri aa jes 
bilibenerem. Abraham jei Uwa Sanbagjri 
tefner tebal, jepga Uwa Sanbagjiri Jei 
Abraham ga bal, "Ini imna waakena." 
Abraham jes taabil Uwa Sanbagiri aa 
jes bilibenerem, aam temawer jei Uwa 
Sanbagiri waakenfer tebal. 

14 Ma Uwa Sanbagiri Jei apgal jigala 
aa jes bilipmilim jam se golminirim, 
angtane Hukumu Uwa Sanbagirmana 
aa jei ne onsobilirim jebe, gam jega nei 
Uwa Sanbagiri Jei ne bafa tebana? Gam 
jega Uwa Sanbagiri Abrahamfe aa jes 
bilibenerem, jei jemna igi fas. 

15 Jeje bafa jemna igi fas? Jeiserem 
ga aam temawer fasfasus, angtane 
Hukumu Uwa Sanbagirmana seyafter 
gemerserem afa jam onsobiyen. Ane 
Uwa Sanbagjiri jei angtane seyafter 
gemerserem Hukumu aa jei ne 
ayebilirim, ga jes nasbabili. Afa Hukumu 
Uwa Sanbagirmana jeiserem fasaye, 
gam jega angtane jei teisyena Hukumu 
jeiserem jam ne ayebife. 

16 Gamjon ga enggam, nei taterisi Uwa 
Sanbagiri aa jes bilim jeiserem negalaba 
taabilirim, jepga nei ga nesa domola 
jei aa jes bilim. Uwa Sanbagiri Jei nebe 
waakena tefner nes mes eyeipmini, ane 
waakena Jelemanaiserem nep ga nes 
golmini. Jega jem temawer, asal-asala 
Abrahammana seyafter gemerserem, 
jei bunarsusfer ga sene domolsa Uwa 
Sanbagiri aa jes bilim. Angtane seyafter 
jeiserem ga safna naura, angtane 
afwer jei Hukumu Musamana aa jei ne 
domolaram, ane angtane afwer jei Uwa 
Sanbagiri aa jei ne tebanaram, Abraham 
jei Uwa Sanbagiri aa gam tebalam jes 
gamserem. Jeiba asal-asala nemnam nei 
seyafter gemerserem. 

17 Taterisi Uwa Sanbagirmanaiserem 
jep ga enggam baatultel, "Anggwabura 
unggwanfer gemerserem jei aamei ga 
isene bala, 'Abraham, aameiba uwa 
amnam.'" Gam jega Abraham nem uwaf 
ga jei gwena Uwa Sanbagirem nwenabe. 
Aaiserem ba Uwa Sanbagirsam Abraham 
aa jes tebalam. Jeiba Jesam angtane 
terewer aa jei gam irtenerem, ane Jei 
jamfener gam gutena, apgal jigala ga 
gam etamwena. 

18 Nele jes galapserem, Abraham jei 
jafner fyal gam domolf Uwa Sanbagjiri 
aa jes bilibenerem, aam temawer 
nele nafsi fas jei gam etamwefe Uwa 
Sanbagiri aa jes bilibenerem. Abraham 
ga gul, "Uwa Sanbagiri aa jes bilirim, 
galap ga jese etamwena." Jega jem 
temawer anggwabura unggwanfer 
gemerserem Abraham ga enggam 
gane bala, "Aameiba uwa amnam." 
Uwa Sanbagjiri Jei fwater Abraham 
mesam bal, "Asal-asala imna jamer 
unggwanfersus." 

19 Abraham umuru jemna ga amkom 
100 tahun. Baabeta jemna amkom fom 
barwebala, angtane fom tere gamserem. 
Ane Sara mese mes bakswena, ane mes 

ne fwaibil. Abraham jei ga ula jeiserem 
ga jes bil jelem inibe, jengga jei Uwa 
Sanbagirter tebal, ane kanaufer fyal. 

20Jei Uwa Sanbagiri jamer tebasil, 
ane ini jemna jam jenbayan taterisi 
Uwa Sanbagjiri jep aa jes bilibenerem 
jem temawer. Itana jemnaiserem Uwa 
Sanbagiri ga jem tebasil ginggitfer, ane 
jei ga Uwa Sanbagjiri tefner pujitel. 

21 Ane jei mes towaswel enggame, 
baabeta Uwa Sanbagirmanaiserem se 
eyebili jep aa jes bilibenerem. 

22 Uwa Sanbagiri Jei Abraham gam 
bal ini jemna waakena, aam temawer 
Abraham jei Uwa Sanbagiri tefner tebal. 

23Taterisi jeiserem, "Jei Abraham gam 
bal ini jemna waakena.", jeiserem gam 
ke Abrahamfener tulisulbol. 

24 Wowo, jengga nep mese. Nei mese 
nei Uwa Sanbagiri nejeya tebanaram, 
Uwa Sanbagiri Tuhan Yesus nemna aa 
jei irtestenantam terewer. Ane Uwa 
Sanbagiri Jei nei nese balbabili enggame, 
"Ini imna waakena." 

25 Yesus Jei mes ne gaar enggalfe, 
jewer gam ne munbof etam-etama 
nemnaiserem jem temawer. Jepga 
Uwa Sanbagiri Jei Yesus gamjon ga 

irtestenant, jega Jei enggam ga nes 
balbabili, "Ini imna waakena." 

1 Uwa Sanbagiri Jei nem temawer 

mesam gunu enggame ini nemna 
waakena, aam temawer nei Uwa 
Sanbagiri nemsa tebana. Ane nei Uwa 
Sanbagirfar daamfennaber nesa gwena, 
aam temawer Tuhan nemna Yesus 
Kristus Jei mes tere nem temawer. 

2 Nei Jei nemsa tebana, ane Jei ga 
eyebili jega nei samfer jeber-jeber 
nejewera towaswebif enggame Uwa 
Sanbagiri Jei waakena Jelemanaiserem 
nep nes mes golmini, ane waakena 
jeiserem nei ga nemsa taabili. Ane ini 
nemna bunarfersus saaser-saasera, 
aam temawer nei nemsa towaswebili 
galap Uwa Sanbagirfar nesa nwini nafa 
Jemnaiserem jebe, ane nei ga jes nesa 
fibili. 

3Ini neman jegme nese saaser- 
saaserfer gangge folbamini nei 
tamtamtala jam jep negama domolaram. 
Afa nei tamtamtala jam negama 
domolaram, nei ga negama towaswena 
enggame galap nei kanaufer nesa fina. 

4 Afa nei kanaufer jam negama finaram 
tamtamtala jeiserem, gam jega nei ga 

negama towaswena nei Uwa Sanbagiri 
waakenfersus nesa tebana. Ane nei 
nunu jeiserem ga nemsa fiyibene, 
nunu nei nejeba nwinfe nafa Uwa 
Sanbagirmanaiserem jebe. 

> Nei ke nunu jeiserem nei jetefenera 
fiyibene, jengga nesa domolsa nunu 
jeiserem. Nunu jeiserem nesa domolsa, 
aam temawer Uwa Sanbagiri Jei Mafnana 
Jemnaiserem nes mes golmini, ane 
Mafnana Uwa Sanbagirmanaiserem 
Jei nebe nese gweraulmini enggame, 
Uwa Sanbagiri Jei nes nesiktababili 
unggwanfersus. 

6 Ane ga enggam, nunu Uwa Sanbagiri 
Jena aa jes bilim, ane nei baabetyansusu 
jepserem, Kristus Jei etam-etama 
nemnaiserem jem temawer tere. 

7 Daran-daransusu angtane jam terfe 
angtane nafsiserem jem temawer, safe 
angtane jeiserem jei bunarsusfer gam 
eyebili. Jengga angtane engbar afa ke 
enggam ke gam gunu, "Samfer, ai as 
tere angtane waakenaiserem jep." 

8 Jengga Uwa Sanbagiri Jei nes mes ge 
saamisini enggame, Jei bunar-bunarsus 
nems nesiktababili. Jei jeiserem ga 
enggalap ge sana, nei etam-etamabar 

gemer negalaba gwenaram, Kristus Jei 
nem temawer ga tere. 

9 Uwa Sanbagiri Jeiba mesam gunu 
enggame ini nemna waakena, aam 
temawer Yesus Jei mes tere ti salibibe. 
Ane jega jem temawer nei bunarsusfer 
nemsa towaswena enggame Kristus 
Jei nes waakentababisini, ane kakala 
Uwa Sanbagirmanaiserem nejama 
domolbayan. 

10 Gwanan nei Uwa Sanbagirem 
ginanggwa. Jengga Tane Jemna jam aa 
galap tererem nem temawer, jewer jon 
ga nei ga nei etamwena Jem afelenfe. 
Afa ga gam jes gemerserem, gam jega 
nei nemsa towaswebili bunar-bunarsus 
enggame, Tane Jemna mes irwena, ane 
Jei seyafter nebar neya gwena. Ane Uwa 
Sanbagiri Jei nes batobaabili. 

11 Ane aas mese, ini nemna nes saaser- 
saasersusfer ge folbamini nei Uwa 
Sanbagiri nejewera damdamtaasinirim, 
aam temawer Tuhan nemna Yesus 
Kristus Jei mes eyebili jega Uwa 
Sanbagiri nes gam balbabif enggam, 
"Aameiba Am afelen mesna." 

12 Ga jem temawer, angtane daamfenna 
aaiserem, jemna bosna Adam, jei ga 

kapkaiserem ga jei eyebil. Jega jem 
temawer angtane seyafter gemerserem 
ogiri aaiserem jebe, jei ga etam-etama 
kapka ga aane domola. Adam jei mes 
ter, aam temawer jei kapkaiserem aa 
jewer eyebilim. Gwanan gamserem 
namwer jeme gemer, angtane seyafter 
jei sege terbili aam temawer angtane 
seyafter etam-etama kapka aa jewer ne 
eyebilirim. 

13 Angtane jei etam-etama kapkaiserem 
jei mes ne eyebil ogiri aaiserem jebe, 
safe jes galapserem Uwa Sanbagjiri 
Jei Hukumu Nabi Musafe nalef Jam 
gulbayan. Angtane jeiserem jei etam- 
etama kapka aa galap ne eyebilim, 
etam-etama kapka jemna jeiserem 
jam ne eterbaipmiyen, aam temawer 
jes galapserem Hukumu galap jam ne 
tulistaabiyen. 

14 Angtane seyafter mes ge terbil, 
Adam aa galap gwelam jamer Nabi 
Musa aa galap gwelam jep mese. 

Jei seyafter ga aa ge terbil, jei safe 
Adam aa gam eyebilim jei safe gam 
fas jam ne eyebiyen. Adam jei Taterisi 
Uwa Sanbagirmana waakenfer jam 
onsoibeyen. Adam jei ga gambarna 

galserem ga gala angtane galap aa jei 
foryalaiserem, Angtane jeiserem ga 
Kristus. 

15 Jengga angtane nauna aaiserem, 
jemna taterisi daamfen numyon. 
Angtane seyafter ga aa ge terbili, aam 
temawer angtane daamfenna jeiserem 
bosna Adam jei kapkaiserem aa jewer 
eyebilim. Jengga Uwa Sanbagiri Jei 
waakena Jelemanaiserem nep nes mes 
golmini, ane Jei nele ga aa dwotana, 
ane ga aa gunu nei waakena. Jei gam 
aa eyebil jes galapserem, Angtane 
daamfenna bosna Yesus Kristus Jei nem 
temawer aa galap terem. 

16 Aa je etamwenaram aam temawer 
Uwa Sanbagiri Jei waakenaiserem 
nep nes jewer eyeipminirim, jeiserem 
daamfen numyon gwanan aa je 
etamwenaram aam temawer angtane 
daamfenna bosna Adam jei etam-etama 
kapkaiserem aa eyebilim. Adam jei 
kapkaiserem aa galap eyebilim, Uwa 
Sanbagiri ga gul, "Ai angtane seyafter 
gemerserem As tamtamtababisi." Jengga 
Uwa Sanbagiri Jei waakenaiserem nep 
ga nes mes golmini, jeiserem ga enggam 
Jei etam-etama nemna seyafter nes 

mes wirtabaipmini. Ane Jei ga nele nep 
nes mes dwotamini, ane nele jeiserem 
jem temawer ga enggam gunu, "Aamei 
waakena." 

17 Aaiserem jei bunar enggame angtane 
seyafter jei jamer sege terbili, aam 
temawer angtane daamfenna bosna 
Adam jei kapkaiserem aa jewer eyebilim. 
Jengga Uwa Sanbagiri Jei waakena 
Jelemanaiserem nep nes mes golmini, 
ane aam temawer Angtane daamfenna 
bosna Yesus Kristus Jei aa jewer terem, 
Uwa Sanbagiri ga gunu enggame, "Ini 
imna waakena." Ane nei Jei nejeya 
tebanaram, nei ga Jem baabetem nesa 
gwena. 

18 Gam jega Uwa Sanbagiri Jei 
angtane seyafter ga balbabili enggame, 
"Aamei kapkaiserem imsa eyebili.", 
aam temawer angtane daamfenna 
bosna Adam jei kapkaiserem aa jewer 
eyebilim. Jeme gemer Uwa Sanbagiri 
Jei angtane seyafter ga balbabili, "Ini 
imna waakena.", aam temawer Angtane 
daamfennaiserem Jei waakenaiserem aa 
jewer eyebilirim. Ane Jei ga waakenfer 
gwelaiserem jamer abak-abaksus Jei jep 
ga golmini. 

19 Ane angtane jei ga aa ge etamwebili 
angtane etam-etamabaraiserem, aam 
temawer angtane daamfenna bosna 
Adam, jei taterisi Uwa Sanbagirmana 
waakenfer jam saribeyen. Jes 
gemerserem aaiserem jegme gemer, 
Uwa Sanbagiri Jeime aamei is gemer 
balbabili, "Ini imna waakena.", aam 
temawer angtane daamfenna bosna 
Yesus, Jei taterisi Uwa Sanbagirmana 
waakenfer saribene. 

20 Uwa Sanbagiri Jei ga Hukumu 
Jelemanaiserem Nabi Musaf gulbal, ane 
Musa jei Hukumu jeiserem angtanef 
jei golmil. Jei Hukumu jeiserem ga 
enggalf golmil, jega angtane waakenfer 
gangge towaswebif jei etam-etama 
kapka anesusfer ga gane eyebil, ane 
jei enggam ga towaswebil jei Hukumu 
jeiserem jeber-jeber ne ayebuwena. 
Angtane jeiserem jei etam-etama 
kapkaiserem uskambar jame aa galap 
ne eyebilim, Uwa Sanbagiri Jei waakena 
Jelemanaiserem uskambar ga kitulmil 
jebe. 

21 Gwanan galapserem etam-etama 
kapkaiserem jei angtanem sanbakf 
nwin, jega angtane seyafter ga sege 

terbili. Jengga namwer aas jepserem 
waakenaiserem Uwa Sanbagirmana 
jei ga angtanem sanbakf nwini, ane 
Jei enggam gunu, "Ini imna waakena, 
aam temawer Tuhan Yesus Kristus 
Jei waakena gam eyebili." Jega jem 
temawer Jei gwela yo baabeta ga nes 
mes golmini, jega nei abak-abaksusfer 
gam nesa gwena waakenfer. 
1 Uwa Sanbagiri Jei waakena 
Jelemanaiserem nebe nes 
unggwanfer golmini. Gam jega 
ibas sarbisnenne ilem inibe? Ke samfer 
nei jeber-jeber etam-etama kapka nesa 
eyebuwena, jega Uwa Sanbagiri Jei 
jeber-jeber waakena Jelemanaiserem 
uskambar nes gase golmini? 

2? Wowo, gamyan! Nei nemsa tere 
Kristusfar, ane nei nemsa mirulu etam- 
etama kapkaiserem. Jega jem temawer, 
afa nei jeber-jeber etam-etama kapka 
jam nesa eyebilirim, jeiserem je kapka. 

3 Bunar-bunarsus aamei imsa 
towaswena enggame, aamei igalaba 
baptiswenaram Kristusem boseme, 
aamei Jebar daamfennaber igangge 
nwini, ane Jebar igangge tere. 

4Ga enggam, angtane nei jam nes 
galap ne baptistababilirim, baptisana 
jeiserem jeme nei ga Kristusfar seyafter 
ga jem negama tere, ane nes gane 
tatarbaabunurum Kristusfar. Nei gam 
neya eyebilirim jega nei ga nesa 
gwena ibirmi. Aaiserem Kristusminip aa 
gam etamwelaram jes galserem, Uwa 
Sanbagiri Jei aa galap irtestenantam 
terewer, baabeta unggwandusa 
Jemnaiserem jeme. 

3 Afa nei Jebar daamfennaber Jei aa 
galap tererem, gam jega nei bunarsusfer 
Jebar daamfennaber nei nejeba 
irwesaram terewer Jei gemerserem. 

6 Angtane jam gam tererem, etam- 
etama kapka jemnaiserem gamjon 
jem sanbakefe jam nwinyen. Jes 
gemerserem nei enggam neya 
towaswebili, nei Kristusfar nemsa tere, 
ane etam-etama kapka nemnaiserem 
jei mes tere Kristusfar ti salibibe. 

Tere Yesusmanaiserem jeme, baabeta 
etam-etama jem mesam borola, jega 
etam-etama kapka jeiserem nem 
sanbakfe jam nwinyen. 

7(6:6) 

8Nei nemsa tere Kristusfar. Gam jega 
nei waakenfer neya tebana enggame, 
nei nesa nwinsi Jebar. 

9 Nei nemsa towaswena enggame 
Kristus Jeiba mesam irwenant terewer, 
ane gamjon Jei Jam teryen, ane tere 
gamjon baabeta fas Jemnibe. 

10 Jei daamfenfener ter, ane Jei aa 
galap terem, Jei mes borolsinint baabeta 
etam-etama kapka jeiserem. Ane Jei 
namwer aa jep gwenaram, Jei ga awelna 
Uwa Sanbagirmana gam eyeibene. 

11 Ane jes gemerserem, aamei iner 
isa sarbili enggame, aameiba imsama 
tere, ane etam-etama kapkaiserem jei 
baabeta fas imnibe. Gasa gwe, awelna 
Uwa Sanbagirmana jes gweyibefe, 
Kristus Yesusfar daamfennaber isa 
gwena. 

1? Jes gamserem gamba waakenam, 
jengga aayai, etam-etama kapkaiserem 
im sanbakfe galap se nwini im tifinibe, 
tifni jam tereserem. Ane ini imna 
unggwan-giri is jep ge folbaminirim 
etam-etama kapkaiserem jam eyebife, 
seyafter jeiserem ijama eyebiyen. 

13 Jengga tafa mese, tof, nwe 
imnaiserem, ane tifin safna 

afweraiserem, aayai, jei etam-etama 
kapka jep ne gwebit. Jengga enggam 
angtane gwanan tere gamserem ane 
gamjon gam irwena, aamei ga ina isa 
tete Uwa Sanbagiri Jebe, jega tafa mese, 
tof, nwe, ane tifin safna afweraiserem 
ga waakenaiserem jetefener sene eyebili 
Uwa Sanbagirfe. 

14 Gam jega enggam, etam-etama 
kapkaiserem jei im sanbakefyan, aam 
temawer aamei gamjon ijama gweyan 
Hukumu aa gam towas-towastababilirim. 
Namwer Uwa Sanbagiri Jei im Sanbakef 
nwini, ane Jei waakena Jelemanaiserem 
jeber-jeber ip golmuwena. 

15 Namwer aamei ibasa sarbisnenne 
ilem inibe? Nei gamjon nejama 
gweyan Hukumu jes nes gam towas- 
towastababilirim. Nei Uwa Sanbagirfar 
nesa gwena Jei nem Sanbaka, ane 
Jei waakena Jelemanaiserem nep nes 
mes golmini. Nei etam-etama kapka ke 
jeber-jeber nesa eyebuwena? Wowo, 
gamyan! 

16 hameiba imsama towaswena, afa 
aamei enggam igama gunurum, "Ai 
awelna imna isas eyeibene, ane asa 
eyebili awelna seyafter ijes bilirim.", 

jepga aamei jeber-jeber ga igama eyebili 
ilem sanbaka is jes gam bilipminirim. 
Afa etam-etama kapkaiserem jei im 
sanbakef gam nwinirim, aamei igama 
tere. Afa Uwa Sanbagiri Jei im Sanbakef 
gam nwinirim, ane aamei igama eyebili 
seyafter Jes gam bilirim, jepga Jei 
enggam ga gam gunu, "Ini imna 
waakena." 

17 Jengga au, nei Uwa Sanbagirfe, 
"Ase samfer gulbana." ganma bilibe, 
aam temawer gwanan galapserem 
etama-etama kapka je im sanbakef 
nwinint, jengga namwer aas jepserem 
Uwa Sanbagiri Jei Taterisi Jemna is mes 
golmini. Ane aamei bunarsusfer Taterisi 
jeiserem ga imsa onsobili. 

18 Gwanan jepserem etam-etama 
kapkaiserem je im sanbakef nwinint, 
jengga namwer Uwa Sanbagiri Jei is mes 
aftabunnu etam-etama kapkaiserem 
jewer, ane Jei im Sanbakef nwini, jega 
aamei ga waakena ga isa eyebili Jei aa 
jes bilirim. 

19 Ai surta aaiserem ai tulistababili 
kata-kata waakenfer aaiserem jeme 
enggalfe aamei waakenfer igama sarbif, 
aam temawer imna ini gemerje, jei 

weren-werna. Gwanan jes galapserem 
aamei etam-etama kapkaiserem ima 
eyebunant tafam, tofem, nwem, ane 
aaremem, ane aamei waakenfer ijama 
gweyan. Jengga namwer aas jepserem, 
imna tafa, tof, nwe, ane aarem ga 
waakenaiserem aam ga jetefener isa 
eyebili, ane waakenfer isa gwena. 

20 Gwanan etam-etama kapkaiserem 
im sanbakef aa galap nwinintim, aamei 
bunarsusfer ijama eyebiyen, Uwa 
Sanbagjiri aa jes bilirim. 

21 Etam-etama kapka jeiserem igalaba 
eyebilintim, waakenaiserem ke mes 
etamwena? Wowo! Ane namwer aamei 
ijama sefersona, etam-etama kapka 
gwananmanaiserem jem temawer. 
Angtane etam-etama kapka galserem aa 
jei gam eyebilirim, jei ga jei gam tere. 

22 Jengga namwer Uwa Sanbagiri 
Jei aamei is mes aftabunnu etam- 
etama kapkaiserem jewer, ane Jei im 
Sanbakef nwini. Waakenaiserem aa je 
etamwenaram ga enggam, aamei isa 
eyebili Uwa Sanbagiri aa jes bilirim, 
ane aamei ga isa domola waakenfer 
gwelaiserem jamer abak-abaksus. 

23 Etam-etama kapkaiserem jem fwaina 
ga ter. Jengga Uwa Sanbagjiri Jei nes 
golmini waakenfer gwelaiserem jamer 
abak-abaksus, ane jeiserem nei nejama 
armanulyon. Jei ga jeiserem Jei nese 
jafner golmini, aam temawer nei Yesus 
Kristus Tuhan nemnaiserem nejewera 
tebanaram. 

1 Am afelen mesna, aamei imsa 
towaswebili hukumem temawer. 
Bunar, ai namwer ajes tulistababilirim, 

aamei imsa towaswebili. Hukumu jei 
baabetabara angtane gemer jep gam 
gwenaram. Jengga angtane jam gam 
tererem, hukumu je baabeta fas angtane 
jeiserem jemnibe. 

2 hi enggamfener ai gunu, hukumu 
wi anggwa je gamserem. Wini aasaje 
anggwafar jena jam gangge teterem, 
ane anaiserem jam teryen, jei anggwana 
nafsi jam geryan. Jengga anaiserem 
jam gam tererem, jei gamjon jam 
onsobiyen hukumu wi anggwa jeiserem, 
anggwana gwananaiserem jebar. Jei 
samfer anggwana nafsi gam gera. 

3Jengga anaiserem gemer gam 
nwinirim, afa jei anggwana nafsi gamjon 
jam gam geraram, nei negama bili jei 

maaryens gwebili. Jengga anaiserem 
jam gam tererem, jei ga gam ferwetini. 
Afa jei anggwana nafsi gam geraram, jei 
maaryena jam gwebiyen. 

4 Ma jes gamserem am afelen mesna, 
Hukumu Nabi Musa aa jes tulistababilim 
ga enggala anggwana imna je galserem. 
Jengga aamei imsama tere Kristusfar, 
jega jem temawer Hukumu jei gamjon 
baabeta imnip fas. Namwer aamei 
imsa etamwena Kristusmanfe, aa Jei 
irwenantam terewer. Ane aamei samfer 
Jebar isa gwena, ane waakena isa 
gwebili jega ini Uwa Sanbagirmana 
saaser-saaserfer gase folbana. 

>Nei gwanan ini nemna kapkaiserem 
jesma onsobaabili, Hukumu aa jes 
bilirim, "Enggam ijama eyebiyen." Jega 
jem temawer ini nemna unggwan-giri 
kapkaiserem jes eyebife, ane nei 
etam-etama kapkaiserem unggwanfer 
ga nejesa eyebili. Jega jem temawer, nei 
nemsa tere. 

6 Namwer Hukumu jam nwinyen 
nem sanbakfe, aam temawer nei 
nemsa tere Kristusfar, ane nei nes 
mes aftabunnu Hukumminiwer. Ane 
Mafnana Uwa Sanbagirmanaiserem Jei 

baabeta nes mes golmini, ane nei nele 
ibirmi nemsa damtana awelna Uwa 
Sanbagirmanaiserem nejama gweyibefe. 
Nei gamjon nejama onsobiyen Hukumu 
gwananmana aa jes ne tulistababilim. 

7 Afa ga gam jes gamserem, nei ga 
bas nesa bili nelem inibe? Hukumu jei 
ke kapka? Fasfasus! Jengga enggam, 
Hukumu jei ams towas-towastana 
etam-etama kapkaiserem jem temawer. 
Hukumu ga enggam gunu, "Apgal jigala 
angtane nafsimana, ipsama bilt ilem 
inibe." Jengga enggam, aiba uskambara 
bili alem inibe. Afa Hukumu gam as jam 
towas-towastayana, ai ajam towasweyan 
enggame jigala angtane nafsimana ai 
alem inibe jes agam bilirim, jeiserem jei 
ga etam-etama kapkaiserem jes ajam 
eyebili. 

8 Hukumu as galap towas- 
towastanaram, jigala angtane nafsimana 
ai jes agam bilirim inibe, etam-etama 
je baabetabara, jamere ini amna jewer 
jon unggwanfersus as gam folbana 
enggalfe, jigala unggwanfer jewer gam 
damtabif. Afa Hukumu fas, etam-etama 
kapkaiserem je baabeta fas. 

93 Gwanan jes jepserem ai Hukumu 
ajam towaswebiyen, ane ai waakenfer 
ai gwenant, daran-darna fas. Jengga 
nunu Hukumu ai as galap towas- 
towastanantam, ai ga jep ai towaswena 
enggame, etam-etama amna jei kapka. 
Jega jem temawer, ai ajam tere 
gamserem. 

10 Hukumu jeiserem aane golmil 
angtanefe, jega angtane waakenfer gam 
naawef. Jengga Hukumu jeiserem je abe 
as ters gulbanant. 

11 Etam-etama kapka je baabetabara, 
Hukumu ase galap towas-towastanaram 
etam-etama kapka jem temawer. Etam- 
etama ams afaftana, ane ai etam-etama 
kapka unggwanfer ajes eyebif. Ane jega 
jem temawer ai ga ajam tere gamserem. 

1? Nei enggam neya towaswena, 
Hukumu Nabi Musa aa jes 
tulistababilim seyafter jeiserem 
je Uwa Sanbagirminiwer. Ane 
daamfen-daamfennem jeime Uwa 
Sanbagirminiwer, ane jeiserem je bunar, 
ane je waakena. 

13 Enggame, Hukumu waakena jeiserem 
je ke ai as jam se munbono? Fas! Jengga 
Hukumu jeiserem enggam gunu, 


ROMA 7.14-16 1211 


"Etam-etama jeiserem ijam eyebiyen." 
Jengga ai etam-etama kapka jeiserem 
ajam eyebif, jepga etam-etama kapka 
jeiserem ga ai eyebili, ane jepga ai tere. 
Jega jem temawer, etam-etama kapka 
jeiserem gamjon jam sowesiyen, ane ai 
jepga ai towaswena enggame, etam- 
etama jeiserem jeba kapkam. Hukumu 
je ai as enggam towas-towastana, 
etam-etama kapka je bunarsusfer ba 
kabwaksusum. 

14 Nei nemsa towaswena enggame 
Hukumu jeba waakenam, aam temawer 
Mafnana Uwa Sanbagirmanaiserem 
Hukumu jeiserem nep ga nes Jei golmil. 
Jengga ai angtane kapka, ai angtane 
ogirmana. Etam-etama kapka je am 
sanbakf nwini. 

15 Ai teisyena ai ajes eyebilirim jem 
temawer. Ai jam ajes eyebiliserem, 
jeiserem ai ajam eyebiyen. Ane ai 
bunarsusfer baife jes agam gwebilirim 
jam eyebiyenfe, jeiserem ai ga jes agam 
eyebili. 

16 Ai kapkaiserem jam agalap eyebilirim 
ai baife jes agam gwebilirim jam 
eyebiyenfe, ai enggam ai gwerauwulu 

alem inibe ai tousa enggame Hukumu 
jeiserem ba waakenam. 

17 Ai enggam ai towaswena, etam- 
etama kapka jeiserem gam ke ai antowai 
eyebuwena. Jengga etam-etama kapka 
am inip aaiserem ga jei gam eyebili. Ini 
kapka amnaiserem ga as jei gam bala 
enggalfe etam-etama kapka jeiserem 
ajam eyebife, ane ai jeiserem ga agam 
eyebili. 

18 Ai enggam ai towaswena waakena 
fas alem inibe. Ini amna jei kapka. Ai 
waakenaiserem ajes eyebif, jengga gam 
ai ajam eyebiyen. 

19 Ai jam ajes eyebif waakena jeiserem, 
jengga ai jei ajam eyebiyen. Ane ai 
kapka baife jes agam gwebilirim jam 
eyebife, ga jes agam eyebili. 

20 Afa ai jam agam eyebilirim, ai baif jes 
agam gwebilirim jam eyebiyenfe, gam 
jega jeke aner agam eyebili. Fas. Jengga 
etam-etama kapka am inip aaiserem ga 
je gam eyebili. 

21 Gam jega ai enggam ga ai towaswena 
am inip aa gam etamwenaran, ai 
waakena jam jep agam eyebilirim, kapka 
jeiserem je nele ga as gam isinbaabisini. 

22 Ai bunarsusfer enggam ai towaswena, 
ai Hukumu Uwa Sanbagirmanaiserem 
jes as nesikulu. 

23 Jengga ai enggam ai towaswena 
nafsi am tifni seyafter jep aa gam 
etamwenaram. Ga enggam, etam- 
etama kapka jeiserem seyafter 
am tifinip nwini, ane je Hukumu Uwa 
Sanbagirmanaiserem ai ajes nesikulurum 
ga jebar ge doksona. Ane kapka jeiserem 
je am sanbakef nwini. 

24 hi gamjon ai gunu, ai aner Hukumu 
Uwa Sanbagirmana jes as nesikulu, 
ane jeiserem ai jes onsobif. Jengga 
etam-etama kapkaiserem je am inip 
nuniton. Etam-etama kapkaiserem je am 
sanbakef nwini, ane ai ter nels onsobana. 
Wa, ai kabwaksusu gam enola! Ai as 
nane se waakentaasini ter nele jeiserem 
jewer? Ai bunarsusfer Uwa Sanbagjiri 
as bala, "Ase samfer gulbana.", aam 
temawer Jei Tuhan nemna Yesus Kristus 
mes baftatnant, ane Jei ai as mes 
waakentababisini. 

25(7:24) 

IYesus Kristus Jei mes tere 
etam-etama kapka nemnaiserem 
jem temawer. Jega jem temawer nei 

daamfennaber nejeya nwinirim Jebar, nei 
fwaina nejama domolyan etam-etama 
kapka nemnaiserem jem temawer. 

2 Nei gwanan galapserem negalaba 
nwinintim, etam-etama kapkaiserem 
jei nem sanbakef nwinint, ane jem 
fwainaiserem ga ter. Jengga nei Yesus 
Kristusfar daamfennaber neya gwena, 
ane Jei nei nes mes aftabunnu etam- 
etamawer. Ane Jei gwela yo baabeta 
Mafnana Uwa Sanbagirmanaiserem nes 
mes tetmini, jega etam-etama gamjon 
jam nwinyen nem sanbakfe. 

3 Nei etam-etama kapka negalaba 
eyebilirim, jes jepserem baabeta 
Hukumumanaiserem bar. Gam jega 
Hukumu je nejam batobaabiyen. Jengga 
Uwa Sanbagiri ga aas eyebili, hukumu 
je jam eyebiyeneiserem. Jei Tane 
Jelemanater baftatnant, tifni nemna 
galaterserem. Jei aaf fortya tifni nemna 
gamserem, tifni nemna etam-etama 
kapka gam eyebili. Ane Jei etam-etama 
kapka nemnaiserem seyafter nes mes 
wirtabaipmisini. Ane Uwa Sanbagjri 
Jei aa taabili fwaina etam-etama 
nemnaiserem. 


ROMA 8.4-7 1215 


4Uwa Sanbagiri Jei fwaina nemna 
gam taabili, jega nei ga bunarsusfer 
ga nesa eyebili. Hukumu aa gemer 
gunurum, nei bunarsusfer nesa eyebili. 
Nei nesa gwena, ane bunarsusfer 
nesa eyebili baabeta Mafnana Uwa 
Sanbagirmanaiserem jeme. Nei nejama 
gweyan ini kapka nemnaiserem jem 
baabeteme. 

> Angtane aa jei gam naawenaram ini 
kapkaiserem jelemana jam onsobaabife, 
jei ga jetefenersus gane eyebili ini 
jelemana unggwan-giri aa jep gangge 
folbaminirim jam eyebife. Angtane 
jeiserem sege terbili. Jengga angtane 
aa jei naawenaram, Mafnana Uwa 
Sanbagirmana aa jes bilirim jetefener 
aa jei ne eyebilirim, ini jemna ga 
unggwan-giri ge folbamini Mafnana Uwa 
Sanbagirmana aa jes bilirim jetefener ne 
eyebife. Angtane jeiserem se naawena 
waakenfer, ane ini jemna samfer ga 
sege folbamini. 

6 (8:5) 

7 Afa angtane aa jei gam gunurum 
jelem inibe etam-etama kapkaiserem 
jetefener eyebif, jei Uwa Sanbagirem 
ginanggwaf gam gwena. Jei Hukumu 

Uwa Sanbagirmana jei jam onsobiyen, 
ane gwanan galapserem galap mese jei 
hukumu jeiserem jam onsobiyen. 

8Ini Uwa Sanbagirmana jei saaser- 
saaserfer jam folbayan, angtane 
aa jei gam gwenaram etam-etama 
kapkaiserem jelem inip aaiserem 
jetefener eyebuwefe. 

3 Jengga aamei, aamei enggam ijama 
gweyan ini kapka ilemanaiserem 
jes onsobaabife. Jengga aamei ga 
enggam ima gwena, Mafnana Uwa 
Sanbagirmanaiserem jetefener isa 
onsobili, aam temawer Mafnana Jei 
ilem inip nuniton. Afa angtane Mafnana 
Kristusmanaiserem jam domolyanaye, 
angtane Jjeiserem jei Kristusmanyan. 

10 Aamei etam-etama kapkaiserem 
imsa eyebili, ane jem fwaina im tifinip 
aaiserem jei ga ter. Jengga namwer 
Kristus Jei ilem inip nuniton, ane Uwa 
Sanbagiri aa gunu aamei waakena, aam 
temawer Kristus jei ilem inip nuniton. 
Gwela yo baabeta Uwa Sanbagirmana 
je seyafter ibar, aam temawer Uwa 
Sanbagiri enggam gunu, aamei waakena. 

11 Tifni imna sege terbili, jengga 
Mafnana Uwa Sanbagirmanaiserem Jei 

im inip nuniton. Uwa Sanbagjiri jeiserem 
Jeiba Kristus Jeyam irtestenant terewer. 
Ane jes gemerserem aaiserem jegme 
gemer, Uwa Sanbagiri Jei gwela yo 
baabeta is golmini im tifinibe, Mafnana 
Jelemanaiserem jeme. 

1? Gam jega ga enggam am afelen 
mesna, nei nesa gwena Mafnana 
Uwa Sanbagirmanaiserem aa gam 
gunurum. Nei nejama gweyan ini nemna 
unggwan-giri kapkaiserem jam eyebife. 

13 Ga jem temawer, afa aamei jam 
isa gwenaram ini imna unggwan-gjiri 
kapkaiserem jam eyebife jes igma 
onsobilirim, aamei ga isa tere. Jengga 
aamei Mafnana jam isa onsobilirim, 
Mafnana jeiserem aamei ga is batobaabili 
etam-etama kapka ilem inip aaiserem 
jes munbobife. Ane aamei Mafnana 
Jemnaiserem jam isa onsobilirim, aamei 
abak-abaksusfer ga isa gwena. 

14 Angtane Mafnana Uwa Sanbagirmana 
aa jei ne onsobilirim, jeiba tantantane 
Uwa Sanbagirmanam. 

15 Aamei namwer ijama gweyan 
enggalfe, etam-etama kapka je ini 
sanbakef jam nwinfe. Ane namwer ijama 
ereyen. Uwa Sanbagjiri Jei Mafnana 

Jelemanaiserem is mes golmini. Ane Jei 
ga is balbabili ilem temawer enggame, 

aamei tantantane Uwa Sanbagiriserem 

Jemna. Ane Mafnana jeiserem aamei is 
batobaabili, jega aamei Uwa Sanbagjiri 

gam isa jenbene enggame, "Uwa, Uwa 

amna!" 

16 Mafnana Uwa Sanbagirmanaiserem 
nems towas-towastababili nem inip 
enggame, nei bunarsus tantantane Uwa 
Sanbagirmana. 

17 Neiba tantantane Jelemana, ane jega 
jem temawer nei nesa taabili seyafter 
Uwa Sanbagiri Jei aa jes bilirim jam 
golmife angtane Jelemanfe. Jei ga aa 
gunu, "Seyafter aaiserem Ai As gulbana 
Tane Amnaiserem Yesus Kristus." Jengga 
gwanan nei tamtamtalaiserem jes nesa 
domola, Kristus tamtamtala gwanan aa 
gemer domolantam. Jeiserem taban, nei 
Jebar ga nesa nwini Jelem nafdusabe. 

18 Ane ai ga enggam ai towaswena, nei 
namwer ini nemna nes bastantowaifer 
ge jenbamini, aam temawer nei 
tamtamtalaiserem ga nei jesa domola 
namwer aas jepserem. Jengga ai 
gamjon enggam ai towaswena, nei 
galap ini saaser-saaserserem nesa 

damtabisi, aam temawer nei nafa Uwa 
Sanbagirmanaiserem jep nesa gwesa. 

19 Seyafter Uwa Sanbagiri aa jes 
eyebaabilim, seyafter jeiserem jei 
bunarsusfer nunu ibirmi jeiserem 
ga jes ne fibili. Jes jepserem, nei 
tantantane Uwa Sanbagirmanaiserem, 
nei ga nesene damtabisi nafa Uwa 
Sanbagirmanaiserem jebe. 

20 Jengga namwer aas jepserem, 
seyafter Uwa Sanbagiri aa jes 
eyebaabilim, jeiserem je nunu jeber- 
jeber ga jamer ge kabwakswebuwena. 
Seyafter Uwa Sanbagiri aa jes 
eyebaabilim, jeiserem gam ke jener ge 
gubil. Jengga Uwa Sanbagjiri Jei ogiri 
aaiserem seyafter Jei Jener saftal, aam 
temawer Adam jei etam-etama kapka aa 
jewer eyebilim. Namwer aas jepserem, 
seyafter jeiserem jei enggalf ge fibili 
nunu Uwa Sanbagiri Jei seyafter aa jem 
waakentababisiliserem. 

21 Namwer aas jepserem, seyafter 
Uwa Sanbagiri aa jes eyebaabilim, 
jeiserem jei nunu jeber-jeber ga jamer 
ge kabwakswebuwena. Jengga Uwa 
Sanbagiri Jei Jener se eyebaabisi 
jega seyafter jeiserem je gamjon 

jam ge kabwakswebiyen. Nunu jes 
jepserem tantantane Uwa Sanbagirmana 
gemerserem jei waakenfer aa jep 
naawesaram, seyafter gemerserem 

je ibirimfer sege falbisi, ane jeme 
waakenfer se naawesa. 

22 Nei nemsa towaswena enggame, 
gwanan-gwanansus galapserem jamer 
namwer aas jepserem, seyafter Uwa 
Sanbagiri aa jes eyebaabilim jei jena 
siginfer ne ensona ane ga aa ge 
aanggelerwebili. Jei enggam gangge 
aanggelerwebili, wini jena aa gemer 
enolaram jam sartefe. 

23 Ane nei Mafnana Uwa Sanbagirmana 
nemsa taabili, ane jega jem temawer 
nei ga neya towaswena enggame nei 
waakenaiserem Uwa Sanbagirminiwer 
nesa taabisi. Ane nei mese nesa 
aanggelerwena nelem inibe, nei ga 
nunu nesa fibili, nunu Uwa Sanbagiri 
Jei nei jem nes jem gweretababiliserem 
enggame neiba tantantane Jelemana, 
ane Jei tifni nemna seyafter aaiserem 
nes jem se ibirim taabaipmisi. 

24Uwa Sanbagiri Jei nes mes 
waakentababisini, ane nei nunu Uwa 
Sanbagiri nes jem gweretababiliserem 

Jelem tantantanefe, nei ga nunu 
jeiserem ga nejesa fibili. Afa nunu 
jeiserem mes falaye, gam jega nei 
gamjon nunu jeiserem nejama fibiyen. 
Aamei imsa towaswena enggame, afa 
angtane jei apgal jigala aa jes gam 
bilirim jam taabife, afa apgal jigala 
jeiserem jam gam taabilirim, jei gamjon 
jam fiyan. 

25 Jengga nem temawer jei, nunu 
waakena jeiserem jei gemerje jam 
falyan. Ane nei nunu jeiserem nei 
gemera fibili. Nei nunu jeiserem ga 
kanaufera nesa fibili. 

26 Nei baabeta fas. Jengga Mafnana 
Uwa Sanbagirmanaiserem jei nes mes 
batobaabili. Nei nejama towasweyan 
nei Uwa Sanbagirfe sembayanga 
fomfom nesa gwebabana. Nei taterisi 
sembayanga nejama gwebalaiserem 
nei teisyena, nei nelem inibe nei 
jafnera aanggelerwena, ane Mafnana 
Uwa Sanbagirmanaiserem Jei ga nes 
batobaabili, ane Jei sembayanga Uwa 
Sanbagirf gwebabana nem temawer. 

27 Uwa Sanbagiri Jei ini 
angtanemanaiserem gam damtaipmini, 
ane Jeime Mafnana Jelemanaiserem ini 

Jemna tousa. Mafnana Jei sembayanga 
Uwa Sanbagirf gwebabana nem 
temawer. Jei sembayanga ga 
enggammer gam gwebana, Uwa 
Sanbagiri Jena aa gemer gam gunurum. 

28 Ane nei enggam neya towaswena 
seyafter aa je etamwenaram, Uwa 
Sanbagiri Jei ga enggalf eyebaabili 
waakenfer gam ge etamwebif. Jei 
angtane Jei aa jei ne nesiktenerem ga 
jep eyeipmini. Angtane jeiserem ga 
Jei aa jes jenbebilirim Jena aa gemer 
gunurum. 

29 Angtane jeiserem Uwa Sanbagiri aa 
jes destabaabilim, Jeime aa balbabili 
enggame jei Tane Jelemana galserem 
ga galf se naawena. Jei gamjon enggam 
ga balbabili, "Tane Amnaiserem Jei 
tane ayan-ayansusfe Jei se naawena 
tantantane nafsiserem jem nenennabe." 

30 Gam jega angtane Uwa Sanbagiri 
gwanan aa jes destabaabilim, Jei 
gamjon ga jenbebili. Angtane aa jes 
jenbilirim, Jei angtane jeiserem ga aa 
balbabili, angtane jeiserem jei waakena. 
Ane angtane Jei waakenem aa jes 
balbabilirim, angtane jeiserem jei Jelem 
nafap ga jei sege nwinbene. 

31 Nei namwer ga bas nesa bili nelem 
inibe seyafter jeiserem jem temawer? 
Uwa Sanbagiri aa Jei gwenaram, Jei 
nebe seyafter gemerserem nes waakena 
gam eyeipmini. Afa angtane nensa jei 
nebar jam erafe, nei ga kanaufer sa fina. 

32 Uwa Sanbagiri Jei nei nes 
uskambar nesiktababili jamer Jei 
Tane Jelemanaiserem ga nes gaarmini 
nebe, nei seyafter gemerserem. Jei ga 
Tane jeiserem ga aa baftannunt, ane 
Jei ga mes terent nem temawer. Afa 
ga gam jes gamserem, gam jega Uwa 
Sanbagiri Jei bunarsusfer seyafter nebe 
nes kitulmini. 

33 Nei nes nanse balbabili enggame, 
"Aamei angtane kapka."? Neiba angtane 
Uwa Sanbagjiri aa jes destabaabilim 
neiba jesam. Angtane nafsi jei nes jam 
ne balbabiyen enggame, "Aamei angtane 
kapka." Uwa Sanbagiri Jei nei nes Jener 
balbabili enggame nei angtane waakena. 

34 Nei nes nane se balbabili enggame, 
nei angtane kapka, ane nei fwainaiserem 
etam-etama kapkaiserem jem temawer 
sa domola? Angtane afa fas gam nes 
jam balbabiyen. Yesus Kristus Jei mes 
ter etam-etama kapka nemnaiserem 

jem temawer. Ane gamjon, Jei mes 
irwenant terewer, ane namwer Jei Uwa 
Sanbagirem taasfolawer nwini. Ane Jei 
sembayanga Uwa Sanbagirf gwebabana 
nem temawer. 

35 Kristusmana nesiktele nem temawer 
aaiserem, jei nane se targabana? Afa ini 
nemna nes jam sege jenbaminirim, afa 
nei kabwaktala jam negama domolaram, 
jeiserem jem temawer ke Kristusmana 
nesiktele nem temawer aaiserem ke 
jem gam targabana? Afa angtane 
jei kapkaiserem nebe nes jam gam 
eyeipminirim, afa nei tumilgala fas, afa 
fene fas, seyafter jeiserem jem temawer 
ke Kristusmana nesiktele nem temawer 
aaiserem ke jem gam targabana? Afa 
apgal jigala kakalaiserem, afa angtane 
nebar jam negama ernaram, jeiserem 
jem temawer ke Kristusmana nesiktele 
nem temawer aaiserem ke jem gam 
targabana? Fasfasus! 

36 Taterisi Uwa Sanbagirmanaiserem 
jep ga enggam baatultel: "Ai ga enggam 
asa gwena, angtane Ilemana jei aa 
gemer naawenaram. Jega jem temawer 
angtane nafsiserem jei jeber-jeber 
kapkaiserem abe as gane eyeipmini, 

ane ai ga agma tere. Angtane jei ap as 
jes gane eyeipminirim, jei ga enggala 
dombafe aa galater gane eyeipminirim. 
Ga gemer ne munbobili." 

37 Kapka seyafter jeiserem jem ke 
nesiktele Kristusmana nem temawer 
aaiserem ke jem gam targabana? Wowo! 
Nei kabwaktala jeiserem galap jam jep 
negama domolaram, Yesus nei nes Jei 
gam nesiktababilirim, Jei ga nes gam 
batobaabili, ane nei ga jeber-jeber 
kanaufer negama fina. 

38 Ai bunarsusfer enggam ai towaswena, 
fasfasus nesiktele Kristusmana nem 
temawer aaiserem je afa jam 
targabaasiyen. Afa nei jam negama 
tererem, afa nei gemer negama 
gwena, Kristus Jei jeber-jeber nes 
gam nesiktababili. Malaikata, afa bwat 
kapka, afa baabeta nafsiserem jes 
mese, jei nesiktele Kristusmanaiserem 
jam ne targabaasiyen. Namwer aa je 
etamwenaram, ane gamjon galap aa jei 
se etamwelaiserem, seyafter jeiserem 
nesiktele Kristusmanaiserem jem jam ne 
targabaasiyen. 

39 Apgal jigala winsip aaiserem, ane 
apgal jigala ogirip aaiserem jes mese, 

jei nesiktele Kristusmana jam ne 
targabaasiyen. Seyafter Uwa Sanbagjiri 
aa jes eyebaabilim, jeiserem afa fasfasus 
jei nesiktele Uwa Sanbagirmana jam ne 
targabaasiyen. Nesiktele aaiserem jei ga 
enggam gwerauwulu, Jei Tane Jemna 
nebe nes galap gaarminintim, Tuhan 
nemna Yesus Kristus. 

1 Ai ajes nasbilirim ai bunarsusfer ai 

nasbili, aam temawer ai Kristusmana, 
ane ai ajam afafweyan. Mafnana Uwa 
Sanbagirmana Jeime as towastana 
alem inibe enggame, ai bunarsusfer ai 
nasowena. 

2Ini amna as unggwanfersus 
jenbawena, anggwabura amna Israel 
jem temawer. 

3 Ai unggwanfersus enggam ai gunu 
alem inibe, jega anggwabura Israelmana 
jei Yesus ga sene tebasa. Jepga Uwa 
Sanbagiri gase waakentababisisi. Jei am 
afelen mesna, anggwabura amnaiserem 
jewer. Ai safe Kristus jam as mirtetefala, 
ane babapsobala Uwa Sanbagirmana 
as tenbene, ai samfer jeiserem as 
eyebili, jega Uwa Sanbagiri anggwabura 
jeiserem gase waakentababisisi. 

4Gwanan jes jepserem, Uwa Sanbagiri 
anggwabura Israelmana mesam 
destabaabil enggame anggwabura 
Jelemana. Jei aa gul anggwabura 
jeiserem jem temawer jei ga tantantane 
Jemna. Uwa Sanbagiri Jei jebar ge 
nwinbel, ane baabeta Jemna ga aa ge 
saamil. Jei taterisi igsusu jep aa jes 
bilipmilim, ane Jei Hukumu jep ga golmil. 
Ane Jei jep ga towastababil Jei jam 
pujitele gamserem, ane Jei aa gul jem 
se batobaabili. 

> Asal-asal jemna ba Abraham ane 
nafis-nafsi, ane anggwabura jeiserem 
Kristus ga jewer surnu. Kristus Jei 
seyafter Sanbakef nwini. Nei bosna 
Uwa Sanbagirmana nesa pujiwulbono 
abak-abaksusfer! Amin. 

6Jengga ai enggam ajam guyon, 
Taterisi Uwa Sanbagirmanaiserem 
anggwabura Israelem temawer aa jes 
bilim, jei gemerje fas etamwena. Ai 
gam ajam guyon. Jengga enggam, 
angtane anggwabura Israel seyafter 
gemerserem jei gam ke bunarsusfer 
angtane Israelmanfenna. Wowo. 

7 Ane gamjon ga enggam, asal- 
asala Abraham gemerserem jei 

gam ke bunarsusfer tantantane 
Abrahammanfenna. Uwa Sanbagjiri Jei 
Abraham mes bal, tane nawan jelemana 
Ismael ane Isak jem temawer, "Isak 
tane imnaiserem, ane asal-asala jemna 
gemerserem, Ai enggam Ai gunu jei 
bunarsusfer asal-asala imna, ane jam 
Ajes kitulstef aaiserem Alem angtanefe." 

8 Jemna igi ga enggam, Uwa Sanbagiri 
Jei enggam Jam guyon seyafter asal- 
asala Abrahammanaiserem enggame, 
"Jei angtane Alemana, jei bunarsusfer 
asal-asala Abrahammana." Jengga 
Tateris Uwa Sanbagjiri aa jes nasbilim, 
angtane taterisi jeiserem aa jei ne 
taabilirim, jei ga jetefener asal-asala 
Abrahammana bunarsusfer ga jes. Jeiba 
angtane Uwa Sanbagirmanam. 

93 Uwa Sanbagiri Jei Abraham ga 
enggam bal, "Nunu Aner isa jep 
mwanggibenerem, Ai gamjon ga As 
waraulfaltya, ane wini imna Sara jei tane 
girtowai gase damtana." 

10 Ane gam ke tane nauna 
Abrahammanaiserem Ismaelo Isak 
gam ke jem temawenefener. Ribka jei 
tane naura gam tosona, Esau yo Yakub, 

ane jemna jeta jei daamfenna, Isak 
asal-asala nemnaiserem. 

11 Ane Ribkam temawer, jei tane 
naura jeiserem galap jes tosolaiserem, 
Uwa Sanbagiri Ribka ga enggam bil, 
"Osonaiserem jei ayanem sanbakef 
se nwini." Uwa Sanbagiri Jei taterisi 
jeiserem ga jes bil nalefe tane nauna 
jeiserem jam tosoyan, ane jei nalefe 
waakena afa kapka jam eyebiyen. 
Jeiserem ga enggalf etamwel, jega 
samfer Uwa Sanbagiri Jei nes gase 
towas-towastababili enggame Uwa 
Sanbagiri Jei se gaartena angtane Jen aa 
jes balaram jem gaartefe. Jei angtane 
jam gaarteyan enggalem temawer 
angtane jeiserem jei waakena aa jes 
gam eyebilirim, afa kapka aa jes gam 
eyebilirim. 

12 (9:11) 

13 Taterisi Uwa Sanbagirmanaiserem 
jep ga enggam tulisul, "Ai Yakubs As 
nesiktene, jengga Esau jei fas." 

14 Gam jega nei ga fomfom nesa 
gunu jeiserem jem temawer? Nei ke 
enggam nesa gunu, Uwa Sanbagjiri Jei 
bunarsusfer Jam eyebiyen? Fas! Jei 
seyaftersus bunarsusfer eyebili. 

15 Uwa Sanbagiri Jei Nabi Musas bal, 
"Ai angtane As nesiktene angtane Ai 
Aner Ajes balaram jam nesiktefe, ane Ai 
angtane As batobana angtane Ai Aner 
Ajes balaram jam batobafe." 

16 Gam jega Uwa Sanbagiri Jei 
angtanefe waakena Jam eyeibeyen aam 
temawer angtane Jjeiserem jei jener 
aa gemer gam gunurum, afa enggam 
angtane jeiserem jei waakenfer aa jewer 
gam eyebilirim. Wowo, gamyan. Uwa 
Sanbagiri Jei angtanefe waakenaiserem 
gam eyeibene, aam temawer Jei 
Jeneram gunu jam eyebife. 

17 Uwa Sanbagiri Jei Raja Mesir ga 
enggam bal Taterisi Jelemanaiserem 
jebe: "Ai aamei is Ai gaartena 
enggalfe aamei rajaf igam nwinf. Ai 
kabwaktalaiserem jam isAs eyeipminirim 
im nenennabe, angtane seyafter baabeta 
Amna ga Asene domolbana. Ane angtane 
ogirip seyafter gemerserem ga sene 
towaswebili, ane bosna Amnaiserem 
jem temawer ga sege nasbawena." 
Jepga Uwa Sanbagiri Jei raja jeiserem 
ini jemna kekeletabasil, ane jei angtane 
Israelmana jam balbabiyen jam totyefe. 

18 Gam jega Uwa Sanbagiri Jei angtane 
gase nesiktene Jei Jener aa jes balaram 
jam nesiktefe, ane Uwa Sanbagiri Jei 
ini angtanemana se kekeletabaipmisini 
angtane Jei Jener aa jes balaram ini jam 
kekeletabasife. 

19 Jengga aamei ga as im tenebana, 
"Afa jeiserem bunare, ane angtane Uwa 
Sanbagiri Jei aa jes mwangbisinirim 
jei afa jam kwirulsiyen, jeje bafa Uwa 
Sanbagiri Jei fwaina kapka ga aa golmini 
angtane kapkaiserem aa jei ne eyebilirim 
jebe?" 

20 Jengga ai enggam ai tamawola, 
aamei angtane tefner. Bunarsusfer 
aamei Uwa Sanbagiri gam ijam teneyan. 
Pot bungana jeke angtane aa jei gam 
eyebilirim jei ke gam tenebana enggame, 
"Jeje bafa aamei ai enggam ga as im 
eyebili?" 

21 Nei nemsa towaswena enggame, 
angtane aasaje pot bungana onnawer 
gam eyebili. Jei ona aa jes gam 
murmurulurum, ona jeiserem gam 
waksosini. Jei afwer ga pot bungana 
waaken-waakensususerem ga galf gam 
eyebili nudwasfe. Ane afwer jei ga pot 
bungana bastantowaifer waakenaiserem 

ga galf gam eyebili nunu jeber-jeberfe. 
Ane jei samfer jei jener biliserem. 

22 Ane nei gamjon nemsa towaswena 
enggame, aaiserem jeme bunar Uwa 
Sanbagiri aa jes eyebilirim. Jei safe 
kakala Jemna ane baabeta Jemna 
saf jam gwerauwulf, jengga Jei 
abakfer fina angtane kapkaiserem 
aa jei ne gwebanaram jamer Jei aa 
kakalswena, angtane Jei jam jes 
kabwaktababiliserem. 

23 Jei abakfer fina angtane kapka 
jeiserem, aam temawer Jei angtane 
nafsiserem ga jem temawer sarsnenne, 
angtane Jemna nesiktele Jam jep 
golmiliserem. Angtane jeiserem 
jeiba jesam Jemna nafdusa jam jep 
gwerauwulmiliserem, angtane Jei fwater 
aa jes kitulstelam enggalfe Jemna 
nafdusa gam ne taayibef. 

24 Ga enggam, neiba angtane Jei 
aa jes kitulstelam, anggwabura 
Yahudimana jemniwer ane anggwabura 
Yahudimanyanaiserem jemniwer. 

25 Uwa Sanbagiri mesam gul bukunu 
Nabi Hosea jebe enggame: "Angtane 
Amanyanaiserem jem temawer, Ai Agam 
balbabili, 'Angtane jeiserem jei Amna.' 

Ane angtane Ai Ajes nesikteyeneiserem, 
Ai Agam balbabili, 'Angtane aaiserem 
jeiba Ajesam nesiktababili."" 

26 Ane gamjon, "Tampata Ai aamei 
isa Ajep balbabilirim, 'Aamei angtane 
Amanyan.', tampata jeiserem Ai aamei 
ga isa jeber As balbabisi enggame, 
'Aameiba tantantane Amna, ane Aiba 
Uwa Sanbagjiri aa jei gwenaram." 

27 Ane Nabi Yesaya jei uskambarsus ga 
gutena anggwabura Israelmanaiserem 
jem temawer: "Angtane Israelmana 
safe unggwanfer sege unggwanswebili, 
uskambar enggam fi dwisi gemerserem, 
Tuhan Jei safna bastantouya tefner se 
waakentababisisi jemniwer. 

28 Ane Tuhan Jei angtane aa jep 
tamtamtababisirim ogiri seyafter 
aaiserem jebe, Jei se tamtamtababisi 
tatarfer ane baabeta Jelemanaiserem 
jeme." 

29 Ga enggam Yesaya gwanan aa 
gam gulum: "Afa Tuhan, baabeta 
Jemnaiserem jeme Jei angtane seyafter 
fwater jam gam tamtamtababilim, 
gam jega namwer tamna nemna je 
taman teten, kotana Sodomo Gomora 
jes gamserem. Jengga Jei safna 

bastantouya gam nesiksona, ane ga nes 
waakentababisini." 

30 Igi jame ajes tulisulurum ga enggam: 
Angtane Yahudimanyanaiserem jei 
enggam jam ne terelbiyen jam sarbife 
Uwa Sanbagjiri aa jes bilirim, "Aamei 
angtane waakena." Jengga jei Uwa 
Sanbagiri Jei tefner ne tebasini, ane Jei 
ga aa gunu, "Aamei waakena." 

31 Jengga angtane Israelmana Hukumu 
jei ne onsobili, jega Uwa Sanbagiri 
samfer se balbabili "Aamei waakena". 
Jengga masef, Uwa Sanbagiri Jei gam 
Jam guyon. 

32 Jeje bafa Uwa Sanbagiri Jei gam 
Jam balbabiyen? Jei Jam balbabiyen 
game, aam temawer jei Hukumu sene 
onsobili jega jewer gam ge sarbife Uwa 
Sanbagiri aa jes balbabilirim enggame, 
"Aamei waakena". Jei Kristus jam ne 
tebayan. Jepga jei enggam ga aa ge 
janbiton, angtane aas galserem jei 
ton-giri nelep aa jei falaram jep aa 
gam ge dargaswebilirim, ane ga aa ge 
janbiton. 

33 Taterisi Uwa Sanbagirmanaiserem jep 
ga enggam baatultel ton-giri jeiserem 
jem temawer: "Sa domol, Ai ton-giri 

ga Kota Siyon ga Ajep gaarantena. 
Angtane jei ton-giri jeiserem jebe sege 
dargaswebisi, ane ga sege janbiton. 
Jengga angtane Jei aa jei ne tebanaram, 
jemna ini jam ge jenbamiyen." 

10 1 Am afelen mesna, ai enggam 

ai gunu anggwabura Israel jei 
Kristus ne tebaf, ane Uwa Sanbagiri 
Jei gase waakentababisini. Ane ai 
jeber-jeber sembayanga Uwa Sanbagirfe 
ai gwebabana jem temawer. 

2 Ai bunar as gutena jem temawer 
enggame, jeiba bunarsusfer nele Uwa 
Sanbagirmanaiserem jes ne onsobafam. 
Jengga jei nele bunarsusfer jeiserem 
Uwa Sanbagiri aa jes destabanaram, jei 
nele jeiserem jam ne onsobayan. 

3Jei nele jeiserem bunarsusfer fas 
jam ne towaswebayan, jega Uwa 
Sanbagiri Jei gam balbabife enggame, 
"Angtane jeiserem ini jemna waakena." 
Jei enggam ge gubili, "Taterisi Nabi 
Musamanaiserem jes nesa onsobili 
jamere Uwa Sanbagiri Jei se gunu, 'Ini 
imna waakena." 

#Kristus Jei mes tabanulsini Hukumu 
Nabi Musa aa jes tulistababilim. Angtane 
seyafter Jei aa jei ne tebanaram, Uwa 

Sanbagiri gam gunu angtane jeiserem 
jem temawer, "Ini jemna waakena." 

“Nabi Musa jei Hukumu Uwa 
Sanbagirmanaiserem jem temawer 
mes tulisul, ane jeime aa tulisul Uwa 
Sanbagiri enggam guluserem angtanem 
temawer, "Ini jemna waakena." Jei 
enggam tulisul, "Afa angtane Hukumu 
seyafter aa jei onsobilirim, angtane 
jeiserem jei waakenfer se gwena." 

6 Jengga aaiserem jeme aa tulisul 
Taterisi Uwa Sanbagirmanaiserem jebe, 
angtane Jei aa jei gam tebanaram, Uwa 
Sanbagiri Jei gam gunu angtane jeiserem 
jem temawer, "Ini jemna waakena." 
Taterisi jeiserem jem temawer, in ina 
ijam tenebayan enggame, "Nane se 
tauna taman waaken-giribe, ane Taterisi 
Uwa Sanbagirmana ga sege iritya? (Igi 
jemnaiserem ga enggam, Kristus jei ge 
ireyaf.)" 

7 Ane enggam jon ijam teneyan, 
"Nane se irna tampata angtane 
futunu jepserem, ane Taterisi Uwa 
Sanbagirmana ga sege tawetya? (Igi 
jemnaiserem ga enggam, Kristusfar 
gamjon ga sege tawetya.)" 

8 Jengga enggam mes tulisul: "Taterisi 
Uwa Sanbagirmana jei im gwetmanap 
fala. Jei im inip nuniton, ane im aaremap 
fala." Taterisi jeiserem enggame, Kristus 
jam tebalaiserem jem temawer, ane 
taterisi jeiserem nejesa nasipmini 
angtane nafisfe. 

9 Ga enggam, afa aamei enggam jam is 
tebanaram Kristus Jei mes terent, ane 
Uwa Sanbagiri Jeiba Jei mes irtestenant 
terewer, ane is gunu aarememe, "Yesus 
Jeiba Tuhansam.”, jepga Uwa Sanbagjri 
ga is waakentaasini. 

10Je ga enggam, nei Kristus jam 
negama tebanaram nelem inibe, jepga 
Uwa Sanbagiri ga gam gunu, "Aamei 
waakena." Ane nei enggam janma 
gutenaram nei Kristus sa tebana, 
jepga Uwa Sanbagiri Jei ga nes gam 
waakentababisini. 

11 Taterisi Uwa Sanbagirmana je 
enggam gunu, "Angtane Jei aa jei 
ne tebanaram, jemna ini jei jam ge 
jenbamiyen." 

1? Anggwabura Yahudimana ane 
anggwabura seyafter Yahudimanyan, 
jei Kristusem nwenabe nafis-nafisyen. 
Tuhan Jeiba daamfennam, Yesus Kristus 

aa Jei nwinirim Sanbakfe angtane 
seyafter gemerserem, Jei aa golmini 
gwela yo baabeta angtanefe aa jei 
jelaram Jemnibe. 

13 Gamjon Taterisi Uwa Sanbagirmana 
jep ga enggam tulisul, "Angtane 
seyafter bosna Tuhanmana aa jei ne 
jenibenerem, angtane jeiserem Tuhan 
se waakentababisini." 

14 Jengga fomfoma angtane Tuhanmana 
bosna jam jenibefe, jega Tuhan jei 
gam waakentababisife? Gwanan ga 
enggam, Uwa Sanbagiri Jei angtanes 
gam baftabili, taterisi Jemna jei ne 
nasibefe. Jepga taterisi jeiserem aa 
jep gane nasbilirim, angtane nafsi 
ga taterisi jeiserem gane sarbisini. 
Angtane taterisi jeiserem jam gane 
sarbilirim, jei taterisi jeiserem ga 
gane taabili, ane enggam ga gangge 
gubili, "Tuhan, as waakentababisi!" 
Taterisi Uwa Sanbagirmanaiserem 
jep ga enggam baatultel: "Ini amna 
saaser-saaserfersus ge folbamini, 
angtane Taterisi Waakenaiserem jam aa 
jep ne gwirinyelerem, am tamnap jam 
sege forobityerem." 

15 (10:14) 

16 Jengga angtane Israelmana 
seyafteryan Taterisi Waakenaiserem aa 
jei ne sarbilirim, ga aane taabili. Nabi 
Yesaya enggam tulisul: "Tuhan, taterisi 
ai ajesa nasbilirim, nane se taabili?" 

17 Gam jega, angtane taterisi 
Kristusmana jam gane nasbilirim, 
angtane nafsi ga gane sarbili, ane taterisi 
jeiserem ga gane taabili. 

18 Jengga ai ajam tenna, angtane 
Israelmana jei ke jam ne sarbiyen Taterisi 
Waakenaiserem? Jeiba mesam ge sarbili. 
Taterisi Uwa Sanbagirmanaiserem jep 
ga enggam baatultel: "Angtane Taterisi 
Waakenaiserem aane nasbinenne ogiri 
seyafter jes gemerserem. Taterisi jemna 
mes ne nasipminenne tampata seyafter 
jes gemerserem." 

19 Jengga ai gamjon tenna, angtane 
Israelmana jei ke jam ne towaswebiyen 
taterisi jeiserem? Nabi Musa jei gwanan- 
gwanansus enggam tulisul: "Ai angtane 
As destabaabili, angtane jeiserem 
anggwabura imnaiserem jewermanyan, 
ane ga jem temawer aamei ga isa 
uskamswebabili. Angtane Ai As jei ne 
towaswebayanaiserem, jei ga Ai As 

destabaabili, ane ga jem temawer aamei 
ga isa nasbabili." 

20 Ane Nabi Yesaya jei gamjon jam 
ereyen jam nasbabife Uwa Sanbagjiri aa 
jes balbaipminirim enggame: "Angtane 
Ai As jei ne terelbiyeneiserem, jengga 
jei As mes ne damtana. Angtane Am 
temawer aa jei ne tenebayanaiserem, 
jengga Ai Ana Ames gweretana jemnibe." 

21 Jengga Israelem temawer Jei aa 
gul: "Nunu jeber-jeber Ai tafna Amna 
Ai gweyipmiwena, ane Ai jenbebiwena. 
Jengga ini jemna kekelna, ane jei Ai As 
jam ne sarbayan." 

1 1 1 Jepga ai tenna, Uwa Sanbagiri 

Jei ke mes gutena enggame 
angtane Israelem temawer, "Angtane 
jeiserem jei Amanyan."? Fas, Uwa 
Sanbagiri Jei gam Jam guyon. Ana jegme 
angtane Israelsam. Aiba asal-asala 
Abrahammana, tewe Benyaminminiwer. 

“Uwa Sanbagiri Jei Jam guyon 
angtane Israelmanaiserem jem temawer 
enggame, "Jei Amanyan." Angtane 
Israelmana jeiba angtane Uwa Sanbagjiri 
gwanan aa jes destabaabilim. Sa 
sarbistaabon Taterisi Uwa Sanbagirmana 
Eliyam temawer. Eliya jei Uwa Sanbagiri 

jeber-jeber balwel angtane Israelmana 
jem temawer, ane etam-etama kapka jei 
aa jes ne eyebilim jem temawer. 

3Fliya aa gul, "Tuhan, angtane jei 
nabi-nabi Imna mes ne munbobili. Ane 
jei tampata mes ne kwirtabaipmisini, 
tampata ai sembayanga Ibe Is ajeba 
gwebabawenaram. Jengga ai anfentowai 
gwena, ane ai mese safe ase jam ne 
munbof." 

4 Aamke imsa dirinswebili Uwa Sanbagiri 
aa gam tamawolam? Jei aa gul, "Angtane 
Amna 7.000, angtane jeiserem jei Ai As 
jei ne tikwebaatini. Jei sembayanga jam 
ne gwebabayan tiborma jam kwirulu 
Baalmanaiserem." 

> Gwanan jes gamserem aaiserem 
jengba gamam, namwer aas jepserem 
Uwa Sanbagiri Jei angtane safna 
bastantouya mesam destabaabili. Jei 
waakena Jelemanaiserem jep mesam 
golmini, ane Jei ga aa gunu, "Angtane 
jeiserem jei Amna." 

6Jei ga enggalem temawer destabaabili, 
Jei waakena Jelemanaiserem jep jewer 
golmif. Jei jam destabaabiyen enggalem 
temawer angtane jeiserem jei waakenfer 
aa jewer ne eyebilirim. Afa jei waakenfer 

aa jewer ne eyebilirim jem temawer gam 
destabaabilirim, gam jega Jei waakena 
Jelemanaiserem jep Jam golmiyen. 

7 Gam jega enggam ga as gunu, 
angtane Israelmana jei jam ne domolyan 
jei aa jes ne terelbilim. Jei ga aas ne 
terelbil, Uwa Sanbagiri Jei enggam 
gam balbabif, "Ini imna waakena." 
Jengga angtane safna bastantouya Uwa 
Sanbagiri aa jes destabaabilim, jengga 
jenefener ne domol. Ane angtane tomna 
unggwanfer afwer jeiserem, ini jemna 
jam ge kekelesweipmil. 

8Taterisi Uwa Sanbagirmanaiserem 
jem temawer jep ga enggam baatultel: 
"Uwa Sanbagiri aa eyebili, jega angtane 
jeiserem taterisi Jemna jei waakenfer 
jam ne sarbiyen. Jei nweme jam 
ge anggabiyen, ane imwam jam ge 
sarbiyen, jamer namwer aas jepserem." 

9 Ane Raja Daud aa gunu angtane 
Israelmanaiserem jem temawer: "Ai 
sembayanga enggam ai gwebana, 
masara seyafter jei aa jes ne 
eyebaabuwenaram sege etamweipmini 
jerata gamserem jena jei tebabife. Ane 
ga sege janbiton o mwonap jam janona 

gamserem, ane fwaina jemnaiserem jei 
ga kapka. 

10 Gwini nwena jemna se matabaipmini, 
jega enggalf jei jam ge anggabiyen. Jei 
daran-darna sene tingginbili, jamere 
duruwer sege faangenwebili jamer 
abak-abaksus." 

11 Ai gamjon ajam tenna, angtane 
Israelmana jei jam gangge janbilirim, 
gamjon ke gangge irwebili? Ngga, jei 
bunarsusfer gamjon gangge irwebili, 
ane taterisi Uwa Sanbagirmana ga gane 
saribaasini. Jengga fwater galapserem 
jei Taterisi Uwa Sanbagirmana jam 
ne sarbiyene, Uwa Sanbagiri Jei gase 
towaiwulu anggwabura nafsi jam 
waakentababisife. Angtane Israelmana 
jei jam sene damtabilirim, ini jemna ga 
sege uskamswebamini. 

12 Angtane Israelmana jei etam-etama 
kapkaiserem jam gane eyebilirim 
enggame, jei Kristus jam ne tebayan. 
Jega jem temawer angtane nafsiserem jei 
ga waakena Uwa Sanbagirmanaiserem 
ga gane taabili. Angtane Israelmana 
galap jei seyafter aa jep ge waraubisirim 
Uwa Sanbagirminibe, angtane ogirip 
seyafter gemerserem jei ga waakena 

Uwa Sanbagirmanaiserem bunarsusfer 
ga sene taabisi unggwanfer. 

13 Ai namwer is ajam nasipmif ibe, 
aamei angtane Yahudimanyan. Aiba 
Rasulsam Uwa Sanbagiri aa jes 
destabanaram enggalfe, ai angtane 
Yahudimanyanaiserem jei agam towas- 
towastababif. Ane ai gunu awelna 
amnaiserem je igsusu. 

14 hi engbar samfer as eyebili, jega 
anggwabura amnaiserem jei Yesus gam 
ne tebaf, aamei gamserem. Jepga Uwa 
Sanbagiri Jei anggwabura amnaiserem 
Israel gase waakentababisini. 

15 Jei gwanan galapserem Yesus jam ne 
tebayan, jes galapserem Uwa Sanbagiri 
Jei nele ga gaarmini anggwabura 
nafsiserem jebe, ane ini jemna Uwa 
Sanbagirem gwetmanap ga sege 
folbamini. Ane angtane Yahudimana 
galap Yesus aa jep ne tebanaram, jeime 
gwela ibirmi ga sene domolsa. 

16 Ga enggam, tumilgala afa daamfen 
woga Uwa Sanbagirfe jam gane 
gulbanaram, gam jega tumilgala 
seyafter jes gemerserem Jep ga gane 
gulbana. Tisakara Uwa Sanbagirfe 
jam gane gulbanaram, gam jega 

tini tirniserem jes mese seyafter 

Jep gane gulbana. Jes gemerserem 
gamjon aaiserem jegme gemer angtane 
Yahudimana jem temawer, afa Abraham, 
ane asal-asala nemna fwatermanaiserem 
jei Uwa Sanbagirmana, gam jega tane 
mesna namwer aaiserem, jes mese Uwa 
Sanbagirmana. 

17 Angtane ti tirni jam 
gane targabaabisinirim tini 
Yahudiminiwer, jepga aamei angtane 
Yahudimanyanaiserem ti tirni nafsi 
gamserem, jep gane gurtenaram 
tini Yahudiminibe. Ane aamei jegme 
nata waakena igama domola tisakara 
jeiserem jemniwer. 

18 Jega jem temawer aamei ina 
ijama tetenanayan ti tirni aa jes ne 
targabaabisinirim jem sagabe. Aas sa 
sarbistaabon, tini tirniserem tumilgala 
jam gulbayan tisakara jeiserem jebe. 
Jengga enggam, tisakara jeiserem 
jei tumilgala ga je gam golmini tini 
tirniserem jebe. 

19 Aamei ga enggam ima gunu, 
"Angtane jei ti tirni afwer jam sene 
targabaabisini, jega samfer ai jem 
urgunup ga sene gurtena." 


ROMA 11.20-23 1246 


20 Ngga, jeiserem bunar. Jei sene 
targabaabisini, aam temawer jei Uwa 
Sanbagiri jam ne tebayan. Ane aamei 
ga jeber isa nwini, aam temawer aamei 
Uwa Sanbagiri imsa tebana. Jengga 
in ina ipsama tetenaram jeiserem jem 
temawer. Sa erebe Uwa Sanbagiri, ane 
bai se etamwena imnibe. 

21 Afa Uwa Sanbagiri Jei tirni igsusu 
Yahudiminiwer jam se targabaabisinirim, 
Jeime samfer tirni afweraiserem se 
targabaabisini, afa aamei Uwa Sanbagiri 
ijama tebayana. 

22 Gamjon ijama dirinsweyan 
enggame, Uwa Sanbagiri Jei angtanefe 
waakenaiserem gam golmini, ane Jeime 
angtanefe tamtamtalaiserem gam 
golmini. Jei tamtamtala gam golmini 
angtane Jei aa jei ne tebayanaiserem, 
jengga Jei waakenaiserem is gam 
golmini aamei angtane Yahudimanyan 
ibe, aamei Jei gemer ijeya tebasinirim. 
Afa aamei Jei ijama tebayana, galap Jei 
is targabaabisini tiniwer. 

23 Ane angtane Yahudimanaiserem jem 
temawer, afa jei gamjon Uwa Sanbagiri 
jam sene tebanaram, Uwa Sanbagiri 
Jei gamjon gase tonoltena tini jeiserem 

jebe. Uwa Sanbagjiri Jei baabetabara 
gamjon jam tonoltefe. 

24 Aamei angtane Yahudimanyan, 
aamei ga sibir tirni gamserem. Angtane 
gam fortya sibir tirni jeiserem ga gam 
targasini, gamjon ga gam gurtena 
eremu tinibe, ane jep ga gam kokosa. 
Angtane Yahudimana jei ga eremu 
tini gamserem. Afa Uwa Sanbagiri 
Jei eremu tirni jeiserem jam gam 
tagalsinirim, galap Uwa Sanbagiri Jei 
gamjon Jam gam gurtenaram eremu 
tinibe. Jei tatarmersus ga gam kokosa 
sibir tirniminiwer. 

25 Am afelen mesna, ai taterisi isa ajam 
towas-towasulmif, taterisi bunarsusfer 
aaiserem Uwa Sanbagiri gwanan ibe is 
jam towasulmiyeneiserem jamer abaka. 
Taterisi aaiserem aamei ga is jei se 
batobaabili, jega aamei in ina ijama 
tetenanayan, ane jega enggam ijama 
guyon, "Ai towasusu." Taterisi jeiserem 
ga enggam, ini angtane Israelmana 
abakfer jam ge kekelesweipmiyen. Ini 
jemna sege kekelesweipmini jamere 
angtane Yahudimanyan Uwa Sanbagiri 
unggwanfer aa jep mwangbabilirim, 
mwangga jeiserem jep se fitna. 

29 Mwangga jeiserem jep jase fitnaram, 
Uwa Sanbagiri Jei angtane Israelmana 
seyafter gase waakentababisini. Taterisi 
Uwa Sanbagirmana jep ga enggam 
baatultel: "Mesias angtane aa Jei 
waakentababisiliserem Jei se jela 
Siyonwer. Jei se eyebili jega asal-asala 
Yakubmana etam-etama kapkaiserem 
gamjon jam ne eyebiyen. 

27 Ai taterisi Ajes bilipminirim, taterisi 
jeiserem jebar Amsama bili enggame, 
jei Abar Asa gwesa jamer abak-abaksus, 
Ai etam-etama kapka jemna jam Ajep 
wirtabaipmisinirim." 

28 Angtane Yahudimanaiserem jei 
Uwa Sanbagirem ginanggwasam, aam 
temawer jei Taterisi Waakenaiserem 
fas jam ne taabiyen, jengga aamei 
imsa taabili jeiserem. Jengga Uwa 
Sanbagiri Jei angtane Yahudimana 
gemer nesiktababili, aam temawer 
jeiba angtane Jena gwanan aa jes 
destabaabilim, ane aam temawer mese 
Jei mesam ge nasbawel Abrahamfar, ane 
Isakfar, ane Yakubfar. 

29 Uwa Sanbagiri Jei gamjon jam 
surbobiyen angtane gwanan Jena aa 
jes destabaabilim, ane Jei gamjon jam 

amsonmiyen waakenaiserem Jei aa jes 
golminirim. 

30 Aamei mese, aamei angtane 
Yahudimanyan, gwanan aamei Uwa 
Sanbagiri waakenfer ijama onsobayan. 
Jengga namwer Uwa Sanbagiri Jei ims 
nesiktababili, aam temawer angtane 
Yahudimana jei Uwa Sanbagiri gwanan 
jam ne tebayan. 

31 haiserem jeba jes gamserem, 
namwer angtane Yahudimana jei Uwa 
Sanbagiri waakenfer jam ne onsobayan, 
jengga galap Uwa Sanbagjiri Jei nesiktele 
jam is golmisirim ibe, Jeime gamjon 
gase golmisi nesiktele Jelemanaiserem 
angtane Yahudimanaiserem jebe. 

32? Uwa Sanbagiri mesam gunu 
enggame, angtane seyafter, angtane 
Yahudimana ane angtane Yahudimanyan 
jes mese, seyafter Taterisi Jemnaiserem 
jam ne onsobiyen, jega Jei samfer 
nesiktele Jemnaiserem gase golmisi 
angtane seyafter gemerserem jebe. 

33 Uwa Sanbagiri nemna Jei unggwan- 
girsusu! Jei towasusu, Jei tousa seyafter 
gemerserem. Nei teisyena Jei seyafter aa 
gam mwangbisinirim. Ane nei teisyena 
awelna Jemna aa jes gwebilirim. 

34 Taterisi Uwa Sanbagirmana jep ga 
enggam baatultel: "Nane towaswena 
Tuhan Jei bas bili Jelem inibe? Nane se 
towastana Tuhan Jei bas eyebifi? 

35 Gwanan nane gulbanant Tuhanfe, 
jega gamjon gase waraulbono jelefe? 
Angtane afa fasfasus jes gamserem gam 
jam ne eyebiyen." 

36 Tuhan Jei seyafter eyebaabil, 
seyafter ga baabeta Jemnaiserem 
ga jem naawena. Ane seyafter jei 
Jelemanfenna. Ai sembayanga ai 
gwebana enggalfe, angtane seyafter 
Uwa Sanbagiri gan pujitef jamere 
abak-abaksus! Amin. 

1 2 1 Am afelen mesna, Uwa 

Sanbagiri Jei nei nes uskambar 
nesiktababili. Ga jem temawer, ai 
aamei isa ititmer balbabili enggame, 
tifni seyafter ijema gwenaram ina ga 
jam isa tete Uwa Sanbagirfe, domba 
tane jam munbolo gamserem ane Uwa 
Sanbagirfe ga gane gerbana. Tifni 
imna seyafter jes gamserem ga jam 
isa kitulbono Uwa Sanbagirfefener, 
jega ini Jemna saaser-saaserfer ga 
gam folbana. Afa aamei awelna Uwa 
Sanbagirmana jam igama gweyibenerem 

ga jes gemerserem, awelna ga gemer 
igama gwebili bunarsusfer. 

21jama onsobaabiyen angtane kapka 
ogirip aaiserem jebe. Jengga aamei 
Uwa Sanbagiri Jes isa bala, ane Jei ga 
is kitulmini miri yo ini ibirmi. Jepga 
aamei isa towaswena Uwa Sanbagiri Jei 
ip is jes gam bilipminirim aamei ijesa 
eyebife. Jei ga enggam gunu, aamei 
igama towaswebif waakenaiserem ga 
fwersa, jega ini Jemna saaser-saaserfer 
gase folbana, jega aamei waakenfer ga 
isa gwena. 

3Uwa Sanbagiri Jei waakena 
Jelemanaiserem ga ap gulbana, ane 
jega jem temawer ai ga aamei seyafter 
isa jewer esoroltababili enggame, 

ina enggam ijama gitmiyen, "Ai 
unggwan-gwana angtane seyafter 
gemerserem jemniwer." Jengga aamei 
ina ga jam isa onabersona. Ane 
aamei taterisi aaiserem ga isa sarbili 
ilem inibe, aamei fwersaiserem iner 
infentowai ga jes isa eyebili baabeta 
Uwa Sanbagirmanaiserem jeme, aam 
temawer aamei Yesus imsa tebana. 

4Neiba tafa, tof, nwe, ane aarem 
galabaram, jengga tifni nemna 

daamfenna. Ane tafa, tof, nwe, ane 
aarem, jemna awelna nafis-nafsi. 

3 Jes gamserem aaiserem jegme gemer, 
nei angtane Kristus nejeya tebanaram 
safe unggwanfer, jengga nei seyafter 
tifni daamfennam, aam temawer nei 
Yesus nemsa tebana, ane nei Jebar 
daamfennaber gwena. Nei seyafter nesa 
dupdupwesini tifni daamfenna, tifni 
Kristusmanaiserem jebe. 

5 Au, awelna nemna ganma gwebi, 
baabeta nafis-nafsi Uwa Sanbagiri 
nep nes jes kitulminirim jeme, ane 
waakena Jelemanaiserem Jei nep 
nes jes kitulminirim jeme. Afa Uwa 
Sanbagiri Jei baabeta ibe is jam gam 
gulbanaram enggalfe taterisi Jei aa jes 
gam gulbanaram jem gam nasbinennef, 
sya, aamei taterisi ga jam igam 
nasbili iner gemer igam taabilirim Uwa 
Sanbagirminiwer. 

7 Afa Uwa Sanbagiri Jei baabeta ibe is 
jam gam gulbanaram enggalfe angtane 
nafsi jem batobaabif, sya, aamei angtane 
nafsi ga jam igam batobaabili. Afa Uwa 
Sanbagiri Jei baabeta ibe is jam gam 
gulbanaram enggalfe angtane nafsi jem 

towas-towastababif, sya, aamei angtane 
nafsi ga jam igam towas-towastababili. 

8 Afa Uwa Sanbagiri Jei baabeta ibe is 
jam gam gulbanaram enggalfe angtane 
nafsi jemna ini gam kanautabaipmi'rf, 
sya, aamei angtane nafsi ini jemna ga 
jam igam kanautabaipmini. Afa aamei 
apgal jigala angtane nafisef jam igam 
gularam, jem fwaina ijam bilipmiyen. 
Afa aamei jematem sanbakf igam 
gwenaram, aamei awelna ga jeber-jeber 
igam gwebuwena. Afa aamei angtane 
im sarabosna jam igam batobanaram, 
aamei ga ini saaser-saasermer igam 
batobana. 

9 Enggamfener ijama guyon, "Ai ims 
nesiktene." Jengga angtane bunarsusfer 
igama nesiktababili, seiseyam ijama 
gweyan. Gasa irfwena kapkaiserem 
jewer, ane jeber-jeber waakenaiserem 
ga isa eyebuwena. 

10 hamei in ina jam isa nesiksonanna 
enggam gamserem, ayana jei oson 
mesna aa gemer gane nesiktababilirim. 
Gwan ga aamei igama gunu angtane 
nafsiserem jem temawer, jei waakena. 

1 Gamjon ijama kwaalaamitsweyan, 
jengga awelna baabetfer isa gwebili. 

Se gwebi awelna Tuhanmana ini 
saaser-saasermer. 

121ni imna saaser-saaserfer sege 
folbamini, aam temawer aamei igemera 
fibili Uwa Sanbagiri igalaba tebanaram. 
Angtane nafsi afa jei kapkaiserem ibe 
is jam gam ne eyeipminirim, aamei ini 
kanaufer igama fina, ane sembayanga 
jeber-jeber isa gwebabuwena. 

13 Afa angtane Kristen jei tumilgal 
afa fene fas, aamei jep isa kitulmini. 
Angtane afa jam gam wofenaram, ga 
gam fortyaram im jenabe, ga igama 
tebabili ilem jenabe. 

14Sembayanga Uwa Sanbagirf 
igama gwebabana, jega Jei waakena 
Jelemanaiserem ga gam golmini angtane 
ip kapkaiserem is jei gane eyeipminirim. 
Enggam Uwa Sanbagiri ijama balyan, 
"Aamei kapkaiserem jes Is golmini jebe." 
Jengga enggam igama gunu, "Waakena 
Ilemanaiserem ga jes Is golmini jebe." 

15 Angtane ini saaser-saaserfer aa 
jemanem gangge folbaminirim, ini iman 
mesna jebar ga is saaser-saaserfer 
gangge folbamini. Angtane jam gangge 
syebuwenaram, aamei jebar seyafter isa 
syawena. 

161m afelen mesna ane angtane nafsi 
mese, jei nawersamer waakenaiserem 
jes isa eyeipmini jebe. Angtane naura 
jeiserem jebe, nafis-nafismer ijama 
eyeipmiyen. In ina tefner ijama teteyan, 
jengga isa gwebili awelna igsususerem 
galyan. In ina ijama gitmiyen enggame, 
"Ai tousa seyafter." 

17 Angtane afa kapkaiserem ise jam 
sene eyeipminirim ibe, aamei safnant, 
kapkaiserem ijama fwayenulmiyen jebe. 
Jengga angtane seyafter aa jes gane 
bilirim waakeneme, aamei ga jes isa 
eyeipmini jebe. 

18 Waakenfer isa gwena angtane 
nafsiserem jebar, afa enggam igama 
gunurum, "Aaiserem samfer, ai jebar 
waakenfer agma gwef.", ane aamei 
baabeta ga isa domola jeiserem jem 
temawer. 

19 Am afelen mesna, fwaina 
kapkaiserem ijama golmiyen angtane 
kapka is jei ne eyeipminirim ibe. Jengga 
aamei Uwa Sanbagiriserem Jes is bala, 
"Uwa Sanbagiri Aamei angtane jeiserem 
jam Is tamtamtababili." Taterisi Uwa 
Sanbagirmanaiserem jep ga enggam 
baatultel: "Ai Aner As golmisi fwaina 

kapkaiserem, Ai As tamtamtababisi 
angtane kapka aa jei ne eyebilirim." 
20 Jeiserem ipsama eyebilirim, 
jengga aas isa eyebili Taterisi Uwa 
Sanbagirmana jep aa gam tulisulum: 
"Afa ginanggwana imna wisi jam gam 
folbanaram, aamei ga tumilgala jebe 
jam isa gulbana. Afa jei fo botona jam 
gam folbanaram, aamei ga fona jam 
isa gulbana jam telbife. Ga enggam, 
afa aamei jes gamserem gam jam 
igama waakenfer eyebilirim, gam jega 
aamei jes igama gwebana jei ga gam 
seferswena." 
21 Ma angtane jei kapka ip is jam 
gane eyeipminirim, fwaina kapka 
ijama golmiyen, aam temawer 
aamei isa kalaswena. Jengga 
aamei isa menangswena, afa aamei 
waakenaiserem jem isa fwainulminirim. 
1 2 1 Angtane seyafter ga waakenfer 
sene sarbabili pegawai pemerinta 

nem sanbakef aa jei ge nwinbenerem, 
aam temawer Uwa Sanbagjiri Jenfentowai 
golmini baabeta Jemnaiserem 
jebe. Angtane sanbakef aa jei ge 
nwinbenerem, jeiba Uwa Sanbagiriserem 
Jeyam destabaabili. 

2 Angtane taterisi pegawai pemerinta 
nem sanbakef aa jei ge nwinbenerem, 
taterisi jemna aa jei gam ayeipminirim, 
angtane jeiserem jemba angtane Uwa 
Sanbagiri aa jes destabaabilirim taterisi 
jemna gam ayeipmini. Angtane gala aa 
jei gane eyebilirim, jei ga tamtamtala ga 
sene domola. 

3 Angtane waakenaiserem aa jei gane 
eyebilirim, jei pegawai pemerinta 
sanbakef aa jei ge nwinbenerem 
jam ne erebaabiyen. Jengga angtane 
kapkaiserem aa jei gane eyebilirim, 
jei ga pegawai pemerinta ga jei 
gane erebaabili. Waakenaiserem ga 
jetefener isa eyebili, jega aamei pegawai 
pemerinta ijama erebaabiyen, jengga jei 
waakenaiserem im temawer ga is gane 
bilipmini. 

4Uwa Sanbagiri Jei aa destabaabili 
pegawai pemerinta seyafter, jega jei 
awelna Jemna jei gane gweyibef, ane 
aamei waakenfer ga isa gwena. Jengga 
aamei afa kapka jam isa eyebilirim, 
aamei ga pegawai pemerinta ga isa 
erebaabili, aam temawer jei baabetabara 
tamtamtala ip is jam ne golmife, ane 
jeime aamei isene tamtamtababili. 

Jei awelna Uwa Sanbagirmana gane 
gweyibene, ane jei tamtamtala gane 
golmini angtane kapkaiserem aa jei gam 
eyebilirim. Jei tamtamtala aa golmini, 
ane jeiserem ga jem gwerauwulu 
enggame, angtane kapkaiserem aa jei 
ne eyebilirim, Uwa Sanbagiri Jei angtane 
jeiserem se nasbabili. 

“Ga jem temawer aamei ga 
pegawai pemerinta sanbakef aa jei 
ge nwinbenerem waakenfer isa sarbabili, 
aam temawer aamei imsa towaswena 
ilem inibe afa aamei jei imsa sarbabili 
jeba waakenam, ane aam temawer 
aamei imsa towaswena Uwa Sanbagjiri 
Jei is tamtamtababisi afa aamei 
kapkaiserem jam isa eyebilirim. 

6 Ane pajak doini pemerintaf jam isa 
gaarmini, aam temawer aamei imsa 
towaswena ilem inibe jeiserem jeba 
bunaram. Pajak doini jam isa gaarmini, 
jega pegawai pemerinta jei awelna 
Uwa Sanbagirmana waakenfer ga sene 
gwebuwena jeber-jeber. 

7Isa waraulmini seyafter, afa aamei 
angtane nafsi utanga jep imsa gwebiliye. 
Ga enggam, pajaka seyafter jes 

gemerserem ga isa gaarmini. Ane ga isa 
golmini hormata pegawai pemerintafe. 
8Utanga angtane nafsiminip ijama 
gwebiyen, jengga utanga jetefener 
igam gwebili enggame, in ina jam 
nesiksonanalaiserem. Angtane afa jei 
angtane nafsi aa jei gam nesiktenerem, 
jei Hukumu Nabi Musa aa jes 
tulistababilim, Hukumu jeiserem jei mes 
gam taabili, ane ga jes gam onsobili. 

9 Hukumu aaiserem ga Nabi Musa aa jes 
tulisulum: "Maaryena ijama gwebiyen. 
Angtane nafsi ijama munbobiyen. Apgal 
jigala ijama komkomulsiyen. Apgal 
jigala angtane nafsimana ipsama bilt 
ilem inibe." Taterisi seyafter jeiserem 
ane afweraiserem jes mese, seyafter 
jes gemerserem jeba daamfennaberam 
enggame: "Angtane nafsi ga jam isa 
nesiktababili, aamei in ina gemer igam 
nesiktenerem." 

10 Afa aamei angtane nafsi jam isa 
nesiktababilirim, aamei kapka jep ijama 
eyeipmiyen. Aamei angtane nafsi jam 
jep igama nesiktababilirim, jes jepserem 
aamei Hukumu Nabi Musamanaiserem 
seyafter ga ima onsobili. 

11 Seyafter waakena jeiserem gase 
eyebi, aam temawer aamei imsa 
towaswena enggame, nunu Jjeiserem 
jei jam gwetmanswena. Mwangpbisili 
jep ga mes fyal aamei nunuwer 
ijama irwefe. Nunu nei gwanan 
Yesus nejama tebanantam, jes 
jepserem Nunu Uwa Sanbagjiri Jei 
nes jem waakentababisiliserem je ga 
gwetmanyan. Jengga namwer nunu 
jeiserem ga mes gwetmanswesini. 

12 Gwini ga amkom gase ayintye, 
ane ona ga babitsim gase nafwena. 
Nei ga jam nesa tikwena etam-etama 
kapkaiserem nei nejesa eyebuwenaram 
jewer, aas galserem angtane kapka 
gwinem aa jes ne eyebuwenaram. 
Jengga nei nafap nejeya nwinirim, 
nejama eyebife jeiserem nei galap nes je 
batobaabife bawasfar nejeba ernaram. 

13 Au, nei ganma gwe angtane aas 
galserem, angtane nafap aa gam 
naawenaram. Masara enggalfe ijama 
eyebiyen ijewera mabukswef, ane 
etam-etama kapkaiserem jewer gam 
eyebaabif. Maaryena ijama gwebiyen, 
ane ilyak-ilyakmer ijama wofeyan. 

Ijama erayan, ane angtane nafsi ijama 
uskamswebabiyen. 

14 Jengga nei fene negama kabwabili 
gamserem, nei Tuhan Yesus Kristus aa 
jes eyebilirim, jeiserem nei ga gemer 
nesa kabwana fene jes gemerserem. Ane 
ipsama gunurum ilem inibe enggame ini 
kapka imnaiserem je ga ims tergenbaabif 
aamei kapkaiserem jewer igama eyebif. 
14 1 Angtane Uwa Sanbagiri 

bastowaifer aa jei ne tebanaram, 
aamei angtane jeiserem ga waakenfer 
isa tebabili, ane jebar ijama doksoyan, 
jei aa jes ne eyebilirim jem temawer. 

2 Angtane afwer Uwa Sanbagiri aa jei 
ne tebanaram jei enggam ne balbabili, 
jei samfer gane tombaabili tumilgala 
seyafter gemerserem. Jengga afwer 
Uwa Sanbagiri bastowaifer aa jei ne 
tebanaram jei enggam ne balbabili, 
waakenfer nana tefner gane tombaabili, 
matau nini jei safnant. 

3 Angtane tumilgala seyafter aa jei gane 
tombaabilirim, jei jam ge nasbaweyan 
taterisi kapkaiserem angtane tumilgala 
seyafter aa jei ne tombaabiyeneiserem 
jem temawer. Angtane tumilgala 
seyafter aa jei ne tombaabiyeneiserem, 


ROMA 14.4-5 1262 


jei enggam jam ne balbabiyen angtane 
tumilgala seyafter gane tombaabili, 
"Aamei kapkaiserem ga ijesa eyebili." Jei 
ga gam jam ge gubiyen, aam temawer 
Uwa Sanbagiri Jei angtane jeiserem mes 
tebabili. 

4 Aamei ijama balbabiyen 
enggame, angtane awelna angtane 
nafsimanaiserem aa jei gam 
gweyibenerem, jei waakena gam 
gwebili afa jei kapka gam gwebili. 
Angtane jeiserem jelem sanbakaiserem 
ga jei gam gunu enggame, afa jei 
waakenfer gwebili afa jei kabwakfer 
gwebili. Ane angtane jeiserem jei 
waakenfer gase gwebisi, aam temawer 
Tuhan jei se batobana jega jei waakenfer 
gase gwebili. 

> Angtane afweraiserem jei enggam 
ge gubili jelem inibe, nunu daamfenna 
je igsusu nunu afweraiserem jemniwer 
enggalfe Uwa Sanbagiri jem pujitef. 
Angtane afwer jei enggam ge gubili 
jelem inibe, nunu seyafter gemerserem 
je nafis-nafisyen enggalfe Uwa Sanbagiri 
jem pujitef. Jengga angtane seyafter 
gemerserem jei taterisi jeiserem jem 

temawer ga aa sene sarbili jelem inibe, 
ane jei jen jener sene mwangbili. 

6 Angtane enggam aa jei gangge 
gubilirim nunu daamfenna je igsusu 
nunu nafsiserem jemniwer, jei gam 
aa jewer gangge gubilirim, jega ini 
Tuhanmanaiserem ga saaser-saaserfer 
gam folbana. Angtane tumilgala seyafter 
aa jei gane tombaabilirim, jei gam 
aa jewer gane eyebilirim, jega ini 
Tuhanmanaiserem saaser-saaserfer ga 
gam folbana, ane jei Uwa Sanbagiri 
enggam ga gane bala, "Ase samfer 
golmini." Ane gamjon ga enggam, 
angtane tumilgala seyafter aa jei ne 
tombaabiyeneiserem, jei tumilgala 
afweraiserem jam ne tombaabiyene, 
jega ini Tuhanmanaiserem ga saaser- 
saaserfer gam folbana, ane jeime Uwa 
Sanbagirfe ga gangge gubili, "Ase samfer 
golmini." 

7 Nei nejama gweyan enggalfefener 
ini nemna saaser-saaserfer nes 
gangge folbamif, ane nei nejama 
teryen enggalfefener ini nemna 
saaser-saaserfer nes gangge folbamif. 

8Nei enggalf neya gwena, jega ini 
Tuhanmanaiserem saaser-saaserfer 

gam folbaf, ane galap nei jem negama 
tererem, nei ga ini Tuhanmana ga 
negama gwebabana saaser-saaserfer 
gam folbafe. Gam jega ga enggam, afa 
nei jam negama gwenaram afa tererem, 
neiba Tuhanmanam. 

9 Neiba Tuhanmanam, aam temawer 
Kristus Jei mes terent, ane gamjon mes 
irwenant terewer, jega Jeiba Tuhan 
nemnam, nei negalaba nwinirim ane 
nejam negama tererem. 

10 Jeje bafa angtane afwer im 
nenennabe enggam ga aa ge gubili 
angtane Kristen nafsi jem temawer, 
"Aamei kapka gam eyebili."? Ane jeje 
bafa angtane afwer im nenennabe 
kabwakfer ga aa ge nasbawena angtane 
Kristen nafsi jem temawer? Nei seyafter 
nesa fisa Uwa Sanbagiri jem nwenabe, 
ane Jei nei ga nes balbabisi enggame, 
nei waakenfera eyebili, afa kabwakfera 
eyebili. 

11 Taterisi Uwa Sanbagirmana jep 
ga enggam baatultel: "Tuhan Jei 
enggam gunu, 'Aiba Ayam gwena, 
ane bunarsusfer jes gemerserem, 
angtane seyafter somwan dumem sege 
nwinbitasa Am tarnabe.', ane angtane 

seyafter ga sege gubisi enggame, 
'Aameiba Uwa Sanbagirsam." 

12 Jega jem temawer nei seyafter 
daamfen-daamfenneme ga nesa 
taawolbaabisi taterisi seyafter 
nemnaiserem Uwa Sanbagiri Jem 
tarnabe. 

13 Nei nena nejama gitmineneyen 
enggame, "Aamei ikapkakma eyebili." 
Jengga nei nena enggam nesa gitmini, 
"Ai apgal jigala afa ajama eyebiyen, jega 
am afelen mesna jei etam-etama kapka 
galap ga sene eyebili." 

14 Bunarsus ai enggam ai towaswena, 
ai Tuhan Yesusmana. Ane jega jem 
temawer, ga enggam, apgal jigala 
afa fas kapka jam falyan jentowai. 
Jengga angtane afa apgal jigala jeiserem 
enggam gane bilirim kapka, gam jega 
apgal jigala jeiserem jei ga kabwakfe 
ga gam etamwena angtane jeiserem 
jemnibe. 

15 Aamei tumilgala nafsi afa jam igam 
tombaabilirim, ane jega jem temawer 
im afelna ini jemna kabwakfer folbana 
ijesa tombaabilirim jem temawer, gam 
jega fas aamei ijam eyebiyen enggame 
angtane jes gamserem jei angtane 

nafsiserem aa gam ne nesiktababilirim. 
Aamei tumilgala nafsi jam jep igam 
tombaabilirim, aamei im afelen mesna 
safnant ijam tergenbayan enggalfe jei 
etam-etama kapka jem gam eyebif, 
ane jei jen jena gam bijautaf Uwa 
Sanbagirminiwer. Jeiserem ipsam 
eyebilirim, aam temawer Kristus Jei 
angtane jeiserem jem temawer mesam 
terent. 

16 Apgal jigala afa ijam eyebiyen aamei 
enggam jes igam bilirim waakena, 
jengga angtane nafsiserem jei enggam 
gane bili kapka. 

17 Uwa Sanbagiri aa Jei gwenaram nem 
Sanbakfe, jem igiserem jeke tumilgala 
yo fos telbili jem temawenefeneryan. 
Jengga Uwa Sanbagiri aa Jei gwenaram 
nem Sanbakfe, jem igiserem ga 
enggam, nesa eyebili Uwa Sanbagjiri 
aa gam gunurum, ane ini nemna ga 
samfer nes ga sege folbamini. Ane 
Mafnana Uwa Sanbagirmana Jei ini 
nemna ga nes gwebaipmini nes jam ge 
saaser-saaserswebaipmife. 

18 Ane angtane awelna Kristusmono 
aa jei gam gweyibenerem, jei gam 
aa jewer gam eyebilirim jega ini Uwa 

Sanbagirmana ga jem gam saaser- 
saasertabana, ane angtane nafsi jei ga 
enggam ga gangge gubili, "Angtane 
jeiserem jei waakena." 

19 Ga jem temawer, nei jeber-jeber 
ganma eyebuwe enggame, nei angtane 
nafsi jam nesa batobaabuwena jei 
waakenfer gam sege nwinbene, angtane 
seyafter gemerserem jebar. Ane nei 
angtane jam nesa batobaabuwena, jega 
jei Uwa Sanbagiri kanaufer gane tebasif. 

20 Safnant, awelna Uwa Sanbagirmana 
ijama kabwakulboyon angtanem 
nenennabe, tumilgala aamei ijesa 
tombaabilirim jem temawer. Tumilgala 
seyafter gemerserem jei samfer 
angtane jam tombaabife, jengga aamei 
apgal jigala jes igam tumilirim ilem 
afelnem tarnabe tumilgala jei jam 
tumilyeneiserem, ane ilem afelna jei 
ini ga gam folbana tumilgala jeiserem 
jam tumilfe, gam jega aamei jes igam 
gwebana jei etam-etams eyebife. 

21 Jengga waakenfer ga enggam, 
aamei matau nini ijama tumilyen ilem 
afelnem tarnabe matauwa jei jam 
tumilyeneiserem, ane anggur fona ijama 
telbiyen, afa nafis-nafsi ijama eyebiyen 

ilem afelen mesna jem tarnabe jei jam 
ne eyebiyeneiserem. Seyafter jeiserem 
ijama eyebiyen, afa im afelna jei gam 
gwebanaram etam-etama jes eyebife. 

22 Jeiserem jem temawer ijesa 
taabilirim, jeiserem ga infentowai isa 
eganulsini, ane ga Uwa Sanbagjri 
tefner isa towastana. Ini angtanemana 
waakenfer gam folbana jei aa jep gam 
eyebilirim jeiserem jei mes towaswebili 
jeba bunaram, ane jei jam guyon 
enggame, "Ai syefer am eyebili." 

23 Jengga angtane ini naura jemanserem 
isar-isarmer aa jeman gam folbanaram, 
tumilgala jei jam tumilyeneiserem jem 
temawer, afa jei tumilgala jeiserem jam 
tumilf afa jam tumilyen. Afa jei tumilgala 
jeiserem gamjon jam gam tumilirim, 
angtane jes galserem Uwa Sanbagjiri 
enggam gam bala, "Aamei kapkaiserem 
ijes eyebili." Uwa Sanbagiri Jei ga gam 
gunu, aam temawer angtane Jjeiserem 
gam aa jewer gam eyebilirim, jei 
enggam gwerauwulu jei Uwa Sanbagjri 
jam tebayan jem temawer. Ane afa 
nei seyafter janma eyebaabilirim, ane 
nemna ini naura enggame afa nei nejesa 
eyebiliserem jei waakena afa kapka, ane 

nei Uwa Sanbagiri nejama tebayan, gam 
jega jeiserem nei nejesa eyebilirim je ga 
etam-etama kapkaiserem. 

1 5 1 Nei kanaufer nejeya finaram 

Uwa Sanbagjiri nejeya tebanaram, 
nei angtane baabetyenaiserem ga jes 
nesa batobaabili, jei enggala, angtane 
nele waakena jam towaswebayana 
gamserem. Jengga nei nejama eyebiyen 
nei nener jes negama bilirim jam eyebife. 

2 Jengga nei seyafter waakenater nesa 
eyeipmini angtane nafisfe, jega ini 
jemna ga sege saaser-saasersweipmini. 
Nei ga jes gemerserem ga gemer nesa 
eyeipmini, jega jei kanaufer ga sege fibili 
Uwa Sanbagjiri jam ne tebalabe. 

3 Kristus sa sarbastaabon, Jei Jam 
eyebiyen Jei Jener aa jes bilirim jam 
eyebife. Jengga Jei enggam eyebili, 
taterisi Uwa Sanbagirmanaiserem jep aa 
gemer tulisulum Jem temawer: "Taterisi 
kapkaiserem angtane Ibe Is jes ne 
nasipminirim, taterisi kapka jeiserem ga 
Ai gwirni." 

4 Ane aaiserem gasa sarbistaabon, 
seyafter aa jes ne tulistaabilim Taterisi 
Uwa Sanbagirmanaiserem jebe, taterisi 
jeiserem ga enggalf ne tulistababil 

nei nes gane towas-towastababif. Jei 
ga aane tulistababil enggalfe nei afa 
kanaufer jam nesa finaram abakfer, 
ane afa nei Taterisi Uwa Sanbagirmana 
jam nesa gerabistenaram, jeiserem ga 
nes batobaabili nei negama towaswef 
enggame Uwa Sanbagiri Jei nebe nes 
waakena gam eyeipmini. 

3 Ai sembayanga as gwebabana 
Uwa Sanbagirfe Jei aa jes eyebilirim, 
jega nei abakfer ga nesa fina 
kanaufer. Jei ini nemna nes jeber-jeber 
kanautabaipmuwena. Ai sembayanga 
ga enggam ai gwebana, jega Jei aamei 
is gase batobaabili enggalfe aamei 
daamfen iniber gam isa gwena, Kristus 
Yesus Jei aa gemer gwenaram. 

6 Aamei seyafter daamfen iniber jam 
isa gwenaram, jega aamei seyafter 
daamfennaber Uwa Sanbagiri gam isa 
pujitene, Uwa Tuhan nemnaiserem 
Yesus Kristus. 

7 Ga enggam, aamei in ina ga waakenfer 
isa taaminenne, Yesus Kristus Jei nei nes 
gemer tebabilirim. Jeiserem ga jam isa 
eyebili, jega angtane Uwa Sanbagiri ga 
sene pujitene. 

8Sa sarbistaabon, ai gwanan aamei isa 
mesam towastababilint enggame, Kristus 
Jei mesam fortyant enggalfe angtane 
Yahudimanaiserem gam batobaabif, ane 
angtanef gangge saamisif enggame, Uwa 
Sanbagiri Jei aa jes bilipmilim jeiserem 
ga mes eyebili. Ga enggam, Uwa 
Sanbagiri aa jes bilipmilim asal-asala 
nemnaiserem jebe, Kristus ga jes 
eyebilint. 

9 Jei jeiserem aa jewer eyebilirim, 
jepga angtane Yahudimanyanaiserem 
jei Uwa Sanbagiri ga sene pujitene, 
aam temawer Jei jems nesiktababili. 
Taterisi Uwa Sanbagirmanaiserem jep ga 
enggam baatultel: "Jepga ai Aamei Isas 
bala enggame, 'Ase Samfer gulbana', 
angtane Yahudimanyanaiserem jem 
nenennabe. Ai Aamei Isas pujitene, afa 
ai simala jam ajep twolaram." 

10 Ane gamjon ga enggam 
tulisul: "Aamei anggwabura 
Yahudimanyanaiserem, ini imna ga 
is saaser-saaserfer sege folbamini 
anggwabura Yahudimanaiserem jebaner, 
angtane Uwa Sanbagjiri Jei aa jes 
destabaabilirim." 

11 Ane gamjon ga enggam baatultel: 
"Angtane Yahudimanyan seyafter 
gemerserem, ga Tuhan sa pujite! Ane 
angtane seyafter gemerserem jeime 
Jeter sene pujitene!" 

12 Ane aaiserem je ga Nabi Yesaya aa 
jes bilim enggame: "Angtane asal-asala 
Isaiminiwer aaiserem, Jei ga angtanef 
se surnu. Ane Uwa Sanbagiri Jei gase 
destabana enggalfe, Jei Sanbakef gam 
nwinf angtane Yahudimanyanaiserem 
jemnibe. Ane angtane unggwanfer 
jemna ini kanaufer ga sege folbamini 
Jem temawer, jei abakfer aa jep ge 
fibilirim." 

13 Aj sembayanga enggam ai gwebana, 
Uwa Sanbagjiri ijewer batobaabilirim 
aamei abakfer igalaba finaram, Uwa 
Sanbagiri gase eyebili jega ini imna 
saaser-saasersusfer is ga sege folbamini. 
Ane ai sembayanga enggam ai gwebana, 
jega ini imna samfer is ga sege folbamini, 
aamei Jei gemer igalaba tebasinirim. 
Jeiserem Jei gase eyebisi baabeta 
Mafnana Uwa Sanbagirmanaiserem 
jeme, ane Jei ga ims batobaabisi aamei 
Jei abakfer igalaba finaram. 

14 Am afelen mesna, ai bunarsusfer 
amsam towaswena enggame aameiba 
waakensusum. Aamei imsa towaswebili 
seyafter ijesa eyebiliserem, ane aamei 
ga ina ga isa esorolsonanna. 

15 Jengga ai ajam ereyen surta 
aaiserem ajam tulisulfe Uwa Sanbagirs 
tebalaiserem jem temawer, ane nafis- 
nafsi mesna jem temawer, jega ini imna 
waakenfer is gam sege folbamini. Ai 
surta aaiserem enggalf ai tulisulu, jega 
aamei ijesa towaswebilirim waakena 
jam eyebife, seyafter jeiserem gam isa 
sarbistaabona. Ane ai surta aaiserem 
enggalf ai tulisulu, aam temawer Uwa 
Sanbagiri Jei waakena Jelemanaiserem 
abe as mes gulbana, jega ai awelna 
Jemnaiserem as gweyibene. 

16Jei ai as enggam bala, "Awelna 
jeiserem se eyebi, awelna Kristus 
Yesusmana se eyebi angtane 
Yahudimanyan jem nenennabe." Ai 
awelna ai eyebili awelna imammana 
gamserem. Ai Taterisi Waakena Uwa 
Sanbagirminiwer jep ai nasipmini, jega 
Uwa Sanbagiri angtane Yahudimanyan 
jei mese gase tebabili. Mafnana Uwa 

Sanbagirmanaiserem Jeiba jeyam 
kitulbono Uwa Sanbagirfe. 

17 Ai ga enggam, ini amna saaser- 
saasera aam temawer awelna ai ajes 
eyebilirim, ai Uwa Sanbagirf eyeibene. Ini 
amna ga as jem saaser-saaserswebana, 
aam temawer aiba Kristus Yesusem 
angtanesam. 

18 Ai ajam ereyen jam nasowefe, 
jengga ai ajetefener nasbili ai ajes 
eyebilirim Kristusem baabeteme. 
Kristus enggalf eyebili jega ai angtane 
Yahudimanyanaiserem gam as jenbebili 
Uwa Sanbagiri jam ne onsobafe. 

19 Ai taterisi ai nasbabili, ane 
bwembwema ane bwembwema teisyena 
mese ga jes ai eyebaabili baabeta 
Mafnana Uwa Sanbagirmanaiserem 
jeme. Ane ai Kotana Yerusalemwer 
agalap sofwenaram jamere ona 
Ilirikuminibo, tampata seyafter jeiserem 
jebe ai am tabanulu jam nasbinennefe 
Taterisi Waakena Kristusem temawer. 

20 hi bunarsusfer enggam ai gunu ini 
amna unggwan-giri as enggalf folbana 
Taterisi Waakena ajam nasbinennef, 
tampata angtane jei bosna Kristusmono 
gemerje jam ne saribeyeneiserem 

jebe. Awelna angtane nafsi gwanan 
tawawulserem, ai baif gwena awelna 
jeiserem ai antowai aatfenulfe. 

21Jengga Taterisi Uwa 
Sanbagirmanaiserem jep ga enggam 
baatultel: "Angtane taterisi Yesusem 
temawer jem towastababiyeneiserem, 
jei ga sene domola. Ane angtane 
jam ne sarbiyeneiserem, jei ga sege 
towaswebili." 

22 Nele amna anesus as jam ne 
matabaasiwelabe, jega jem temawer ai 
imnip ajam foroyan kota Romaminibe, 
aam temawer ai awelna unggwanfersus 
gwebili. 

23 Jengga namwer tampata fas ai 
awelna ajep eyebife ona aaiserem 
jebe, jega jem temawer ai ajam sofwef 
imnibe, kota Roma je. Tahunu anesus 
aa jei ge barwebuwenaram, ini amna as 
unggwan-girsusfer folbana enggalfe ibar 
negama dorwef. 

24 hi nejama dorwef ibar ai ajep 
sofwaram negeri Espanyolwer. Ai ga as 
tikwena Roma je, ane ibar gasa nwini 
muara unggwanferyan, ane ini nemna ga 
nes saaser-saaserfer sege folbamini. Ane 

ai enggam ai gunu as jam isa batobana 
Espanyolwer gam sofwef. 

25 Jengga namwer aas jepserem ai 
gwanan Yerusalemwer sofna enggalfe, ai 
dois girinmifele angtane Kristenfe aa jei 
ge nwinbenerem kota Yerusalem je. 

26 Safna Yesus aa jei ne tebanaram 
propinsi Makedonya je ane propinsi 
Akaya je, jei ga enggam ge gubili, 
"Aaiserem ba waakena amnibe doini 
ajama baftabif angtane Kristen 
galgalyenaiserem gam batobaabif 
Yerusalem je." 

27 Angtane jep aaiserem jemna ini 
saaserfer ge folbamini enggalfe jei 
doini jeiserem gam ne baftabif, jengga 
jeiserem ga bunarsusfer jei ga fwaina 
tefner. Afa angtane Yahudimanyan jei 
Taterisi Uwa Sanbagirmanaiserem ane 
waakena afweraiserem ga gane taabili 
angtane Yahudimanaiserem jemniwer, 
gam jega je samfer afa jei jam ne 
fwainulmife angtane Yahudimana doime, 
ane apgal jigal enggalfe nunu jeber-jeber 
jes ne erbuwer. 

28 Afa ai awelna aaiserem waakenfer 
jam ajep tabanulurum enggalfe, doini 
aa jes ne dupduptonorom jam gaarmife, 

jepga wofera amnaiserem negara 
Espanyolwer ga as towaiwulu. Jengga ai 
gwanan ibar nesa dorwena. 

29 Ai afa imnip jam as gwinaram, ai 
enggam ai towaswena Kristus gase 
eyebili, jega ai imnip ga as gwirinwena 
waakenaiserem seyafter Jei nep nes jes 
golminirim. 

30 Am afelen mesna, nei Tuhan 
Yesus Kristus nemsa tebana, ane 
Mafnana Uwa Sanbagirmanaiserem Jei 
nesiktele Jemnaiserem nebe nes mes 
golmini. Jega jem temawer ai aamei 
isa ititmer balbabili, jega aamei as gam 
isa batobana bawasfar agam ge eraf, 
sembayanga imnaiserem Uwa Sanbagirfe 
am temawer ijesa gwebabanaram jeme. 

31Sembayang sa gweba, jega angtane 
Yesus jam ne tebayanaiserem ona 
Yudeyaminibe, jei kapkaiserem abe as 
jam ne eyeibeyen. Ane sembayanga ga 
jam isa gwebana, jega angtane Uwa 
Sanbagirmana Yerusalem je, jei ini 
waakena tefner ga sene damtabili ai jei 
ajep batobaabilirim. 

32 Ane jeiserem taban, afa Uwa 
Sanbagiri Jei abe nele as jam se 
dwotabanaram, ai imnip ga as forna 

ini saaser-saasermer. Samfer, nei ini 
nemna nena ga jam nesa kanausonamna. 

33 Ai sembayanga enggam ai gwebana, 
jega Uwa Sanbagiri Jei nele ga as 
dwotabana, ane ini nemna samfer nes 
ga sege folbamini. Ane ai sembayanga 
ai gwebabana Uwa Sanbagirfe, jega Jei 
aamei seyafter is gase batobaabili. Amin. 
1 6 1 Ai isa enggam ai towastababili, 

nem afelna bosna Febe, jeiba 
wini waakena. Jei safna Yesus aa jei ne 
tebanaram kota Kengkereya je, jei ga 
jes batobaabili. 

2 Aamei jei ga jam isa taabili, aam 
temawer jeime Tuhanem angtanesam. 
Jei ga jam isa taabili, angtane Uwa 
Sanbagirmana gamserem jena aa gemer 
gane taaminennerem. Ane aamei jei ga 
jam isa batobili jei aa jes bilirim, aam 
temawer jei angtane unggwanfer mes 
batobaabili, jem ai mese. 

3 Aamei Priskila yo anggwana jemna 
bosna Akwila taterisi amniwer aaiserem 
jes isa bilipmini enggame, "Kelek, 
waakenfer sege gwe!" Jei awelna Kristus 
Yesusmana abar seyaftera aya gwebili. 

4Jei amkom fom ge tere, aam 
temawer ai as jewer ge batobanaram. 

Ai jei enggam ai gitmini, "Ase samfer 
ge gulbana." Ane jeke enggam am 
tefner, jengga safna Yesus aa jei 

ne tebanaram seyafter anggwabura 
Yahudimanyanaiserem jes mese enggam 
ge gubili, "Ase samfer golmini." 

3 Ane safna Yesus aa jei ne tebanaram 
ane aa jei ge betwebilirim Akwila yo 
Priskila jem jenabe, aamei taterisi 
amniwer aaiserem jes isa bilipmini 
enggame, "Kelek, waakenfer sa gwe!" 
Aamei Epenetus am afelna ai ajes 
nesiktenerem, jeime taterisi amniwer 
aaiserem ga isa bilibene enggame, 
"Kelek, waakenfer se gwe!" Jeiba 
angtane nabalsusu Kristus aa jei 
tebanaram propinsi Asya je. 

6 Aamei Maria mese taterisi amniwer 
aaiserem ga enggam isa biliybili, "Kelek, 
waakenfer se gwe!" Jei awelna ip is 
uskambar gweyipmini. 

7 Aamei Andronikus ane Yuniyas taterisi 
amniwer aaiserem jegme gemer isa 
gitmini enggame, "Kelek, waakenfer 
sege gwe!" Jeiba am afelen naunam, 
abar aa jeya nwinintim bwiyibe. Jei 
Kristus gwanan jei ge tebanant, jes 
galapserem ai Kristus nalefe ajam 

tebayan. Rasul-rasulu jei mes ne 
damdamsosini. 

8 Aamei Ampliyatus mese jeime taterisi 
amniwer aaiserem ga gemer isa bilibene 
enggame, "Kelek, waakenfer se gwe!" Ai 
jei ajam nesiktene, ane ai jebar Tuhanfar 
ai daamfennaber ai ge gwena. 

9 Aamei taterisi amnaiserem Urbanusfe 
jegme gemer isa bilibene enggame, 
"Kelek, waakenfer se gwe!" Jei awelna 
Kristusmana nebar nei seyaftera 
gwebili. Ane Estakis am afelna ai ajes 
nesiktenerem, aamei taterisi amniwer 
aaiserem jegme gemer isa bilibene 
enggame, "Kelek, waakenfer se gwe!" 

10 Ane Apeles jegme gemer isa bala 
enggame, "Kelek, waakenfer se gwe!" 
Jei safe gam ne unggwasbana, jengga 
jei Kristusminibe kanaufer fina. Aamei 
angtane Aristobulusem jenap aa jei 
ge nwinbenerem, ga jes isa balbabili 
enggame, "Kelek, waakenfer sa gwe!" 

11 Aamei Herodyon am afelna jes 
mese jeime gemer isa bala enggame, 
"Kelek, waakenfer se gwe!" Aamei 
angtane Narkisusem jenap aa jei 
ge nwinbenerem, ane Tuhanfar 
daamfennaber aa jei naawenaram, ga 

jes mese jeime gemer isa balbabili 
enggame, "Kelek, waakenfer sa gwe!" 

1? famei Trifena yo Trifosa jeime gemer 
isa gitmini enggame, "Kelek, waakenfer 
sege gwe!" Wini naura jeiserem jei 
awelna Tuhanmana uskambarsus ge 
gweyibene. Ane Persis am afelna ai ajes 
nesikulurum, aamei jeime gemer isa bili 
enggame, "Kelek, waakenfer se gwe!" 
Wini jes mese jeiba Tuhanmanam, ane 
jei awelna Tuhanmana uskambarsus 
gweyibene. 

13 Aamei Rufus angtane Tuhan aa jes 
destabanaram, jeime gemer isa bala 
enggame, "Kelek, waakenfer se gwe!" 
Ane iye jemna jegme gemer jam isa bili 
enggame, "Kelek, waakenfer se gwe!" 
Jei enggam gwena iye amna gamserem. 

14 Asinkritus, Felegon, Hermes, 
Patrobas, Hermas, ane angtane 
Kristen afweraiserem jebar aa jei ge 
nwinbenerem, aamei angtane seyafter 
jeiserem jeime gemer isa balbabili 
enggame, "Kelek, waakenfer sa gwe!" 

15 Filologus ane Yulya, Nereus ane 
oso jemna ga yafontowai Olimpas 
mese, angtane Uwa Sanbagirmana 
seyafter gemerserem jebar aa jei ge 

nwinbenerem, aamei seyafter jeiserem 
jeime gemer isa balbabili enggame, 
"Kelek, waakenfer sa gwe!" 

16 Aamei ijeba betwenaram, aamei 
tafna ga jam isa tenanna enggalfe, 
aamei igama gwerauwulf aamei in ina 
ba ijama nesiksonanna. Jemat-jemata 
Kristusmana aafe jei is enggam ne 
balbabili, "Kelek, waakenfer sa gwe!" 

17 Am afelen mesna, ai isa enggam ai 
balbabili ititmer, angtane kapka taterisi 
kapka ip is jei ne nasipminirim jega safna 
Kristusmana gam syensyanwef, ane 
enggam ge gubili jega angtane Kristen 
ga sege tikwebili Uwa Sanbagiri jes 
tebafe, angtane jes galserem waakenfer 
isa gerebaabisnenne. Jei syefer ge 
nasbawena taterisi gwanan ai isa jesa 
nasipminintim jem temawer. Angtane 
kapka jes galserem im nenennabe, aamei 
ga jemniwer ina jam isa bijausona. 

18 Angtane gam aa jei gam eyebilirim, 
jeke awelna Kristus Tuhan nemnaiserem 
ga Jeman gam gweyibene. Jengga ini 
jelemana aa gemer gangge folbaminirim, 
ga gemer gane gwebili. Jei angtanes ne 
afaf-afaftababili, angtane teisyenaiserem 
etam-etama kapka jeiserem jes ne 

gwebiyeneiserem. Jei taterisi afaf- 
afafaiserem angtane jeiserem ga jem 
malin-malintababili. 

19 Angtane seyafter is mes ne sarbabili 
enggame, aamei kanaufera fina, ane 
aamei Taterisi Waakena jeber-jeber 
igemera taabisiwena. Ane taterisi 
jeiserem amna ini ga saaser-saasersus 
as gam folbana im temawer. Ai enggam 
ai gunu, aamei waakenaiserem ga 
jam isa towaswebili, ane ga jetefener 
isa eyebili, jengga kapkaiserem ijama 
terelbiyen ane jeiserem ijama eyebiyen. 

20 Ane Uwa Sanbagiri ini waakena 
nes Jei gaarminirim, Jei ga baabeta 
bawasmana gase wasferulsini im tof 
gwonabe. Ai sembayanga as gwebana, 
Tuhan nemna Yesus Kristus Jei waakena 
Jelemanaiserem ip ise golmini aamei 
seyafter gemerserem. 

21 Timotius jei aamei is enggam 
balbabili, "Kelek, waakenfer sa gwe!" 
Jei awelna abar seyafter ai ge gwebili. 
Ane am afelen mesna, Lukius, Yason 
ane Sosipater jegme gemer jei ims ne 
balbabili enggame, "Kelek, waakenfer sa 
gwe!" 

22 Surta aaiserem Paulus jei jafner 
nasowena, ane ai, bosna amna Tertius, 
ai surta aaiserem ai tulistaabili. Ane ai 
enggam ai gunu, "Kelek, waakenfer sa 
gwe!" 

23 Gayus jegme gemer, jei aamei is 
enggam balbabili, "Kelek, waakenfer sa 
gwe!" Ai jena Gayusmanaiserem ai ga 
ajep nwini, ane jemata aafmanaiserem 
jei jena Gayusmanaiserem jep 
betwewena. Erastus, angtane doini aa 
jei gam gerebaabisnennerem kotana 
aaiserem jebe, jei aamei is enggam 
balbabili, "Kelek, waakenfer sa gwe!" 
Ane nem afelna bosna Kwartus jegme 
gemer, jei aamei is gemer balbabili 
enggame, "Kelek, waakenfer sa gwe!" 

24 (Ai sembayanga as gwebana, Tuhan 
nemna Yesus Kristus Jei waakena 
Jelemanaiserem ip ise golmini aamei 
seyafter gemerserem.) 

25 Au, nei Uwa Sanbagiri ganma pujite! 
Jei samfer baabeta ip ga is golmini, jega 
aamei kanaufer gam isa fina, ane Yesus 
ga jamer isa tebasini. Aamei Yesus ga 
imsa tebana, jes galapserem ai Taterisi 
Waakena ibe isa agalap nasipminintim. 
Taterisi jeiserem ga Yesus Kristusem 

temawer. Taterisi jeiserem jeiba taterisi 
bunarsusfer Uwa Sanbagiri ibe is jes 
syawulmisilim tahunu unggwanfersus 
gwanan galapserem, jengga namwer 
aas jepserem Uwa Sanbagiri mes 
gwerauwulu taterisi jeiserem nemnibe. 

29 Tulisana nabi-nabimanaiserem jei ga 
taterisi jeiserem ga jei ne gwerauwulu 
nemnibe. Nunu aas jepserem taterisi 
jeiserem je angtane negara seyafter 
gemerserem jep sene nasipminenne. 
Uwa Sanbagiri aa Jei gwenaram 
abak-abaksusfer, ga Jei am gunu, jega 
angtane Jei ga sene tebana, ane Jei ga 
sene onsobana. 

27 Au, nei Uwa Sanbagiri ganma pujite! 
Uwa Sanbagiri jeiserem, Jeiba daamfen- 
daamfensusum. Jeiba seyafter Jeyam 
towaswebabili. Nei ga Uwa Sanbagiri 
gasa pujitene abak-abaksusfer, aam 
temawer Yesus nebe aa jes eyeipminirim. 
Amin. 


1 KORINTUS 


1 1 Ga ip, Safna Uwa Sanbagirmana, 
kota Korintus je. Uwa Sanbagiri Jei 
aamei is mes jenbebili enggalfe, aamei 
igama etamwef angtane Jelemanfe. 
Aamei daamfennaber ijewera gwenaram 
Kristus Yesusfar, ane jega jem temawer 
aameiba safna daamfennam angtane 
seyafter gemerserem Yesus Kristus 

aa jei ne pujitawenaram jebar, tamna 
seyafter gemerserem jebe. Yesus Kristus 
Jeiba Tuhan jemnam, ane Jeiba Tuhan 
nemnaiserem jesam. Surta aaiserem 
amniwer, Paulus, kota Efesus je. Uwa 
Sanbagiri Jei ai ase Jener destabanant ai 
rasulf gwefe. Jei ams baftanant enggalfe, 
ai Taterisi Waakena Kristus Yesusem 
temawer ai agam nasipminennef. Ai 
ane Sostenes, nem afelen mesna, ai 
sembayanga as ge gwebabana Uwa 
Sanbagirfe, Uwa nemna, ane Tuhan 
Yesus Kristus mese, Jei waakena 
Jelemanaiserem ip is ga sege golmini, 
ane Jei ini imna is sege gwebaipmini 
waakenfer is ga sege folbamini. 

2(1:1) 

3(1:1) 

“Ai jeber-jeber im temawer Uwa 
Sanbagiri enggam ai bala, "Ase samfer 
gulbana." Aamei daamfennaber Kristus 
Yesusfar, ane jega jem temawer Uwa 
Sanbagiri Jei waakena Jelemanaiserem 
is mes golmini ibe. 

> Aamei Kristus Yesusfar daamfennaber 
ijewera gwenaram, ane jega 
jem temawer waakena seyafter 
gemerserem aamei ga ima tebabili 
Uwa Sanbagirminiwer. Uwa Sanbagiri 
mes eyebili, jega tousaiserem imna 
unggwanfersus is ga sege folbamini 
taterisi Uwa Sanbagirmana jem 
temawer, ane aamei taterisi Uwa 
Sanbagirmana jeber-jeber waakenfer ga 
ima nasbinenne. 

6 Ai taterisi Kristusem temawer is 
amsama nasipminennent waakenfer 
ibe, ane Uwa Sanbagiri mes eyebili 
jega aamei taterisi jeiserem imsa taabili 
ginggitfer im inibe. 

7Ga jem temawer, Mafnana Uwa 
Sanbagirmana Jei baabeta afa karunya 
Jemna ip golmini, ane aamei seyafter 
jeiserem imsa tebabili, aamei nomkefe 

Tuhan nemna Yesus Kristus ijebara 
fibanaram ini saaser-saasermer Jei 
gamjon Jam foryafe. 

8Uwa Sanbagiri Jei aamei ise Jener 
se kanautababili, jega aamei Kristus 
ginggitfer gam isa tebana jamer 
nunu umwef jepserem, nunu Tuhan 
nemna Yesus Kristus Jei gamjon jem 
foryalaiserem. 

9 Uwa Sanbagiri Jei jeber-jeber eyebili 
seyafter Jei Jener aa jes bilirim Jam 
eyebife. Uwa Sanbagjiri Jei aamei is mes 
jenbebili enggalfe, aamei daamfennaber 
igama gwef Tane Jemna Yesus Kristus, 
Tuhan nemnaiserem Jebar. Ane Uwa 
Sanbagiri Jei bunarsusfer aamei jeber- 
jeber is kanautababuwena, ane Jei aamei 
fas is Jam mirtebitefalyan. 

10 Am afelen mesna, ai aamei isa 
unggwanfer balbabili, bosna Tuhan 
nemna Yesus Kristusmanaiserem jeme, 
aamei daamfen iniber isa gwena. Aamei 
ina jam isa amaisona, jega aamei 
ijama syensyanweyan. Aamei seyafter 
daamfen iniber isa gwena, ane ga 
daamfenna tefner isa bili. 

1! Am afelen mesna, angtane 
afwenefener aa jei ge nwinbenerem 

Kloem jenabe, jei ai as enggam ne 
towastana angtane im nenennabe jei 
jenjen ge doksobana. 

1? ĄAamei imsa towaswena ai igi jame 
isa jem temawer balbabilirim, ga 
enggam, aamei seyafter nafis-nafismer 
ga ijesa balbabili. Angtane afweraiserem 
imniwer jei enggam ge gubili, "Ai 
Paulus asa tikwebaatini." Ane angtane 
afweraiserem jei enggam ge gubili, "Ai 
Apolos asa tikwebaatini." Ane nafsiserem 
jei enggam ge gubili, "Ai Petrus asa 
tikwebaatini." Ane nafsiserem jeme ge 
gubili, "Ai Kristus asa tikwebaatini." 

13 Aamei gam ijewera gunonnorom, 
jeiserem kapka! Gam jega aamei Kristus 
imsa syentasnenne! Ai Paulus, ajam 
teryen ti salibibe im temawer. Aamei 
jame is jep ne baptistababilirim, aamei 
bosna amanaiserem jeme is jam ne 
baptistababiyen. 

14 Ini amna saaser-saasersusfer folbana 
Uwa Sanbagjiri Jei mes gwebili enggame, 
ai angtane nawerfenna gam baptisona, 
jei ga Krispuso Gayus jetefener. Ai 
angtane Korintusmana nafsiserem ai 
ajam baptistababiyen. 

153 Angtane afa fas enggam jam 
guyon, "Paulus jei angtane jeiserem 
jam se baptistenerem enggalfe, 
angtane jeiserem gam etamwef Paulus 
tikwebaatinenefe." 

19(O, ai namwer as sarbistaabon. 

Ai angtane Estefanusfar aa jei ge 
nwinbenerem jem jenabe, ai angtane 
jeiserem ai ames baptistababili 
Estefanusfaner. Afa ai angtane 
nafsiserem ai ajes baptistababilirim, ai 
fas ajam sarbabistaabonyan. ) 

17 Kristus Jei ai enggalfe as 
Jam baftayan, ai angtanes 
baptistababinennefe. Jengga Jei 
ai as enggalf baftana, ai Taterisi 
Waakena ai agam nasbinennef. Ai 
Taterisi Waakena jeiserem jam agalap 
nasbinennerem, ai ajam nasipmiyen 
tousaiserem angtanemanaiserem jeme, 
aam temawer ai bai angtane taterisi 
amna tefner ne saribefe. Afa jei taterisi 
amna tefner sene saribenerem, gam 
jega baabeta tere Kristusmanaiserem 
ti salibibe enggalfe angtane jem gam 
waakentababisife, baabeta jeiserem je 
ga jam se elsini. 

18 Angtane Kristus jam tebayanaiserem, 
angtane jeiserem jei jam 
waakentababisiyen. Angtane jeiserem 
jei syefer enggam ge gubili jelem 
inibe, taterisi tere Kristusmanaiserem 
ti salibibe, taterisi jeiserem ba ol 
kabwaksam. Jengga nei Kristus 
nejeya tebanaram, Uwa Sanbagiri 
Jei nei nes waakentababisini. Ane 
nei ga nesa towaswena taterisi tere 
Kristusmanaiserem jeme, Uwa Sanbagiri 
ga baabeta Jelemana nep ga nes jem ge 
saamisini. 

19 Taterisi Uwa Sanbagirmanaiserem 
jep ga enggam baatultel: "Ai As eyebili, 
jega angtane tousaiserem aa jei ne 
domolaram, tousa jemna jeiserem Ai 
ga As wasferulmisini. Ai As eyebili, 
jega angtane unggwanfer aa jei ge 
belajarwebilirim, seyafter jei aa jes ne 
mwangbabisinirim, jeiserem ga sege 
elbesini." 

20 Ga jem temawer, angtane aa 
jes gane balbabilirim enggame jei 
seyaftersus tousa, ane angtane nafsi 
aa jei gam towas-towastanaram, 
ane angtane waakenfer aa jei ne 
nasbabilirim jes mese, angtane seyafter 

jeiserem namwer aa jei naawenaram, 
jemna tousaiserem fas. Bunarsus Uwa 
Sanbagiri mes ge saamisini tousa 
angtanemanaiserem ogiri aaiserem jebe, 
tousa jemnaiserem ol kabwak. 
21Tousaiserem Uwa Sanbagirmana 
jeba unggwandwasusum! Uwa 
Sanbagiri Jei mes eyebili, jega tousa 
angtanemanaiserem jeme angtane Uwa 
Sanbagiri jem jam ne damdamtaasiyen. 
Jengga Uwa Sanbagiri Jei enggam 
gul, Taterisi Waakena ga jamer sene 
nasbinenne. Ane Jei angtane Taterisi 
Waakena jeiserem aa jei ne taabilirim, 
ga jese waakentababisini. Angtane 
ogirmanaiserem jei Taterisi Waakena 
jeiserem enggam ne bili ol kabwak. 

22 Angtane Yahudimana jei bwembwem 
tefner ne bili jam damtabif enggalfe, jei 
taterisi Uwa Sanbagirmana gane taabif. 
Ane angtane Yahudimanyanaiserem jei 
tousaiserem angtane ogirmanaiserem ga 
jetefener ne taabif. 

23 Jengga ai taterisi tere 
Kristusmanaiserem ti salibibe ai ga 
ajetefenera nasbinenne. Ini angtane 
Yahudimana kakalmer gangge folbamini 
taterisi jeiserem jem temawer, ane 

angtane Yahudimanyanaiserem jei 
enggam ge gubili, "Taterisi Kristusem 
temawer jeiserem ba ol kabwaksam." 

24 Jengga angtane Yahudimana ane 
angtane Yahudimanyanaiserem Uwa 
Sanbagiri aa jes jenbebilirim, jei 
seyafter enggam mes ge towaswebili 
Uwa Sanbagiri Jei baabeta Jemna ane 
tousaiserem Jemna Jei mes ge saamisini, 
tere Kristusmanaiserem jeme. 

25 Angtane safe enggam sege gubili 
taterisi tere Kristusem temawer jeiserem 
jeba ol kabwaksam, jengga taterisi 
jeiserem jeme Uwa Sanbagiri ga 
jem se gweraulmini tousaiserem 
Jemna ba unggwandwasusum 
angtanemanaiserem jemniwer. Ane 
angtane safe enggam sege gubili Uwa 
Sanbagiri Jei baabetabaryan, baabeta 
Uwa Sanbagirmana ba unggwan- 
girsusum baabeta angtanemanaiserem 
jemniwer. 

26 Am afelen mesna, ima towaswena 
Uwa Sanbagjiri is galap jenbebilintim, 
gwanan jes Jjepserem angtane imniwer 
bastowaifefener bosna unggwandusa 
gane domolant, angtane imniwer 
bastowaifer baabeta gane domolant, 

ane angtane galgalabaraiserem imniwer 
jeime bastowaifefener. 

27 Jengga angtane enggam aa jes gane 
balbabilirim "angtane jei teisyena", 
Uwa Sanbagiri Jei angtane jeiserem ga 
jes gam destabaabili enggalfe Jelem 
angtanefe jam naawefe. Uwa Sanbagjiri 
Jei angtane jeiserem gase destabaabili 
jega enggalf, angtane enggam aa 
jes gane balbabilirim "angtane jei 
tousa", angtane jeiserem ga gam sege 
seferswebili. Ane angtane enggam 
aa jes gane balbabilirim "angtane 
jeiserem weren-werna", Uwa Sanbagiri 
ga angtane jeiserem ga jes gam 
destabaabili jega enggalf, angtane 
enggam aa jes gane balbabilirim 
"angtane jei baabetabara", angtane 
jeiserem jei gam sege seferswebili. 

28 Uwa Sanbagiri Jei angtane 
enggalaiserem ga jes destabaabili: 
angtane enggam aa jes gane balbabilirim 
"angtane jeiserem bastouya", angtane 
baife aa jes gane gwebanaram, ane 
angtane igyeneiserem. Jei angtane 
jes galserem ga jes destabaabili 
jega enggalf, angtane sanbaka 

ogirmanaiserem jei gam sege etamwebili 
bastowaife. 

29 Ga jem temawer, angtane afa fas 
jen jena jam gaartenanna, ane enggam 
gunu Uwa Sanbagirem nwenabe, "Aiba 
waakenaiserem as mes eyeibene, ane 
jega jem temawer ai an ana ames 
waakentana." 

30 Jengga Uwa Sanbagiri Jei Jener 
mesam eyebili, jega aamei Kristus 
Yesusfar daamfennaber ga ima gwena. 
Ane nei Kristus Yesusfar daamfennaber 
nejewera gwenaram, jem temawer ga 
nei tousaiserem ga neya domola, ane nei 
Uwa Sanbagirfar ga neya waakenswena, 
ane neiba Uwa Sanbagirem angtanesam, 
ane nei nes mes aftabunnu etam- 
etamawer ane terewer. 

31 Jega jem temawer aamei 
enggammer igama eyebili, Taterisi 
Uwa Sanbagirmana jep aa gam 
baatultelam ga jes gemerserem ga 
gemer: "Angtane jener aa jes gam 
eyebilirim, jei jeiserem jem temawer 
jena jam gaartenanayan. Jengga Tuhan 
aa jes gam eyebilirim, jei ga jetefener 
gam goltenanna." 

1 Am afelen mesna, ai gwanan 
2 agalap nwinintim imnibe, ai taterisi 
Uwa Sanbagirmana Kristusem temawer 
jeiserem ai ga is ajes nasipminint ibe. 
Jes galapserem ai is ajam nasipmiyen 
tousa angtane ogirmana jes gamserem. 
Ane ai is ajam nasipmiyen angtane 
malin-malin taterisi aa jei gam nasbilirim 
jei gamserem. 

2 Ai angtane jes gamserem gam is 
ajam nasipmiyen, aam temawer ai 
enggam ames gunu, ai ibar jam nesa 
gwenantam, ai taterisi Yesus Kristusem 
temawer aaiserem ga is jetefener as 
nasipminenne, ane taterisi tere Jemna ti 
salibibe aaiserem ga jem temawer. 

3 Ai agalap fortyantam imnibe, ai 
enggam ai towaswena ai baabeta fas 
taterisi igsusu jeiserem jem nasbife, 
ane ai uskambarsus ai erne jamere ai 
egegwena. 

“Ai tousa angtanemanaiserem jeme 
ajam towas-towastababiyen, ane 
ajam malin-malintababiyen. Jengga 
Uwa Sanbagiri baabeta Mafnana 
Jelemanaiserem ga jeme, Jei ga enggam 
ge saasini taterisi ai ajes towas- 

towastababilintim, taterisi jeiserem ba 
bunaram. 

“Ga jem temawer, aamei Kristus 
ijewera tebanaram enggalem temawer 
baabeta Uwa Sanbagirmanaiserem, 
jeke enggalem temawer tousa 
angtanemanaiserem. 

6 Ai gam jes ajewer nasbinennerem, 
aamei enggam ijama guyon, "Paulus 
jei taterisi tousaiserem jam nasbiyen." 
Aamei jes gemerserem ijama guyon, aam 
temawer jame agalap nasipminennerem 
angtane Kristus kanaufer aa jei ne 
tebanaram jebe, ai taterisi tousaiserem 
ga jem as nasipminenne. Jengga taterisi 
tousa jeiserem je angtanemanyan, ane 
angtane sanbakfe aa jei naawenaram 
ogiri aaiserem jebe jemanyan. Angtane 
sanbaka jeiserem, baabeta jemna sege 
wasferweipmini. 

7 Jengga tousaiserem ai taterisi ajem 
nasipminirim jeba Uwa Sanbagirmanam, 
tousaiserem Uwa Sanbagiri angtanefe 
gwanan Jam towasulmiyen, jengga Jei 
namwer mes gweraulmini angtanefe. 
Uwa Sanbagiri Jei nalefe ogiri Jam 
eyebayan, Jei mesam mwangbisil tousa 

Jemna jeme, jega enggalf Jei nafa yo 
baabeta Jemnaiserem nes gase tetmisi. 

8 Angtane afa fas sanbakfe aa jei 
naawenaram ogiri aaiserem jebe, 
jei tousa Uwa Sanbagirmana fas 
jam ne damdamulbaasiyen. Afa jei 
tousa Uwa Sanbagirmanaiserem jam 
gane damdamulbaasinirim, afa ga 
gam, gam jega jei Tuhan waaken- 
waakensususerem jei jam ne munboyon 
ti salibibe. 

9Taterisi Uwa Sanbagirmana jep 
ga enggam baatultel Uwa Sanbagjiri 
nei nep jes golmisirim jem temawer: 
"Uwa Sanbagiri seyafter aa jes 
menetababisinirim enggalfe jam golmife 
angtane Jei aa jei ne nesiktenerem jebe, 
seyafter jeiserem angtane afa fas jam 
ne domolyan, ane jam ne sarbiyen, ane 
jam ne bilyen jelem inibe." 

10 Jengga Uwa Sanbagiri Jei Mafnana 
Jelemanaiserem jeme, Jei tousa 
Jelemanaiserem ga nes jem gweraulmini 
nebe, nei nejeya tebanaram. Mafnana 
Uwa Sanbagirmana Jei seyafter tousa, 
seyafter Uwa Sanbagirem temawer ane 
seyafter Uwa Sanbagirem inip mese. 

11 Angtane ini jelemana jener gam 
towaswebana jei aa jes gam bilirim jelem 
inibe, angtane nafsi jei ini nafsimana 
jam towaswebabayan. Jes gemerserem 
angtane jei ini Uwa Sanbagirmana 
jam towasweyan, Mafnana Uwa 
Sanbagirmana Jei Jenefener gam 
towaswena seyafter Uwa Sanbagirem 
inip aaiserem. 

1? Ane Uwa Sanbagiri Jei Mafnana 
Jelemanaiserem nes mes golmini nebe. 
Jei mafnana angtane ogirmanaiserem 
nep nes jam golmiyen. Jei Mafnana 
Jelemanaiserem nes mes golmini, 
jega enggalf nei waakenfer negama 
towaswebabif Uwa Sanbagiri seyafter 
nes jes kitulminirim nebe. 

13 Ai taterisi Mafnana Uwa 
Sanbagirmana Jei ap as jes 
towasulminirim, taterisi jeiserem 
ga ajema nasbinenne. Jeke tousa 
angtanemanaiserem ajesa domolaram 
ajema nasbinenne, jengga Mafnana 
Uwa Sanbagirmana as jes golminirim 
ga ajema nasbinenne. Angtane Mafnana 
Uwa Sanbagirmana aa jem inip gam 
nunitonom, angtane jeiserem Taterisi 

Mafnana Uwa Sanbagirmana ga ajeba 
towas-towastabaipmini. 

14 Angtane Mafnana Uwa Sanbagirmana 
jem inip jam nuninonyanaiserem, 
angtane jeiserem jei Taterisi Mafnana 
Uwa Sanbagirmana jam ne taayibeyen, 
aam temawer jei enggam gam gunu 
taterisi jeiserem ba ol kabwaksam. 
Angtane jeiserem jei Taterisi Uwa 
Sanbagirmana waakenfer fas jam ne 
saribeyen, aam temawer Mafnana 
Uwa Sanbagirmana Jei jem inip Jam 
nuninonyan. 

15 Angtane Mafnana Uwa Sanbagirmana 
aa jem inip gam nunitonom, jei 
seyaftersus gam damdamulsini Mafnana 
Uwa Sanbagirmana aa jes gam 
towasulminirim. Ane gwela jemna aa 
jes gam naawenaram, angtane nafsi 
gwela jemnaiserem jem temawer jam ne 
teneba-tenebaabuweyan. 

16 Nei taterisi jeiserem nemsa 
towaswena, aam temawer Taterisi Uwa 
Sanbagirmana jep ga enggam baatultel: 
"Angtane afa fas ini Tuhanmana jam 
towaswebabayan. Angtane afa fas 
jei esorola Tuhanfe jam gulbayan." 

Jengga nei, nei ini Kristusmana nemsa 
damtabana. 

1 Am afelen mesna, ai gwanan 
3 ibar negalaba gwenantam, jes 
galapserem gwela imna Kristusfar ga 
enggala tantouya bastantouya galserem, 
aam temawer aamei gemerje Kristus 
waakenfer ijama damdamtaasiyen. 
Aameiba angtane ogirmana jes 
gamserem. Aameiba angtane Mafnana 
Uwa Sanbagirmana aa jem inip gam 
nunitonom jes galserem galyan. 

2Jega jem temawer ai gwanan 

taterisi Uwa Sanbagirmana is agalap 
nasipminintim, jes galapserem taterisi ai 
isa ajes nasipminintim, taterisi jeiserem 
ga tumilgala tantouya bastantouya 
jemna galserem, jeke tumilgala angtane 
sanbakmana galserem galyan. Jes 
galapserem taterisi Uwa Sanbagirmana 
orolemanaiserem aamei gemerje ijama 
menetwesiyen taterisi orolemana 
jeiserem jes taabife. Taterisi orolemana 
jeiserem ga tumilgala angtane 
sanbakmana jes galserem. Ane aamei 
bunarsusfer gemerje isa menetwesini 
taterisi orolemana jeiserem waakenfer 
ijama taabife, 

3gam temawer aamei angtane 
ogirmana galserem aamei ga igemera 
gwena. Aamei igalaba gwenaram ini 
uskamer, ane in iner jeber-jeber ijewera 
doksowenaram, aamei jes gamserem 
gam ijewera gwenaram, gwela jeiserem 
aamei ga ise jei gweretababili aamei 
angtane ogirmana galserem, angtane 
Yesus jam tebayana jei galserem. 

4 Angtane afweraiserem imniwer jei 
enggam ge gubili, "Ai Paulus asa 
tikwebaatini." Ane angtane afweraiserem 
jei enggam ge gubili, "Ai Apolos asa 
tikwebaatini." Aamei jes gemerserem 
gam ijewera gunurum, gam jega aamei 
ga enggala angtane ogirmana jei 
galserem. 

“Ga enggam, ai Paulus ane Apolos, ai 
nawersamer angtane ig nawanyan. Uwa 
Sanbagiri Jei ai as enggalf bafsonant, 
ai awelna Jemna agam ge gweyibef im 
nenennabe. Ane ai awelna jeiserem Uwa 
Sanbagiri aa jes bilirim, ga ajetefener 
ge eyebaabili. Ane awelna ai ajes ge 
gwebilirim jeme, Uwa Sanbagiri Jei ga 
mes eyebili, jega aamei Kristus imsa 
tebana. Jega jem temawer aamei ijama 
doksoweyan am temawer. Uwa Sanbagjri 

Jei awelna abe ase nensa gam gulbana, 
ane Jei awelna Apolosfe nafsiserem jes 
gulbana. 

6 Aiba angtane twam tanna aa jei gam 
tonolaram jei galserem, ai taterisi Uwa 
Sanbagirmana isas nasipminint ibe. Ane 
Apolos jei angtane awelna makanap jam 
gwebili gamserem, jei gamjon taterisi 
Uwa Sanbagirmanaiserem aamei ga is 
jem temawer towas-towastababilint. 
Jengga Uwa Sanbagjiri Jei Jener se 
eyebili, jega aamei taterisi Jemna 
jeiserem gam isa sarbili waakenfer, ane 
ga isa onsobili. 

7 Ga jem temawer igsususerem ga Uwa 
Sanbagiri Jenfentowai, aam temawer 
Jei Jener se eyebili jega aamei samfer 
unggwanfersus waakenfer gam isa 
sarbili, gwanan jepserem jepyan. Ai 
angtane aa jei nasbinennerem, ane 
Apolos aa jei towas-towastababilirim, ai 
nawersamer angtane ig nawanyan. 

8 Angtane aa jei gam tonolaram, ane 
angtane awelna makanap aa jei gam 
gwebilirim, jei awelna ini daamfennaber 
ge gwebili. Ane Uwa Sanbagjiri Jei 
fwaina daamfen-daamfenneme gase 
kitulmini angtanefe, angtane daamfen- 

daamfennem awelna jena aa gemer ne 
gwebinennerem. 

9 Ai ane Apolos ai nawersamer awelna 
Uwa Sanbagirfar aya gwebili, awelna 
Uwa Sanbagirmana. Ane aamei angtane 
Uwa Sanbagirmana, aameiba makana 
Uwa Sanbagirmana jes galserem. Ane 
aameiba Jena Uwa Sanbagiri aa jes 
eyebilirim jes galserem. 

10 Ane aiba angtane Jena Uwa 
Sanbagirmana aa jei eyebilirim jei 
galserem. Angtane jena waakenfer 
jam se gwitiririm, jei gwanan temen 
jagomelna igsususerem ga jes tonola. 
Jes gemerserem Uwa Sanbagiri Jeime ai 
as gemer baftana, ane Jei baabeta Jemna 
ap gulbana enggalfe, aiba angtane nabal 
danalam taterisi Uwa Sanbagirmana 
igsususerem Yesus Kristusem temawer 
gwanan is agam nasipmif ibe. Yesus 
Jeiba temen jagomelna igsusu galserem. 
Ane angtane nafsi jei gamjon am 
amnup is mes towas-towastababilint 
taterisi Uwa Sanbagirmanaiserem 
jem temawer. Angtane nafsi jeiserem 
jeiba angtane aas galserem, angtane 
aa jei gane batobanaram jena jam 
eyebife. Jengga angtane seyafter 

taterisi Uwa Sanbagirmana aa jei 

ne towas-towastababilirim, jei ga 
nimnafer jam ne towas-towastababiyen, 
jengga jei waakenfersus jam sene 
towas-towastababili. Taterisi Uwa 
Sanbagirmana igsusu jeiserem ai 
nabal-nabalsusu isa ajes nasipminintim 
ibe, taterisi jeiserem ga Yesus Kristusem 
temawer. Taterisi igsusu nafsiserem fas, 
aam temawer Uwa Sanbagjiri Jei enggam 
gunu taterisi igsususerem ga Yesusem 
temawenefener. 

11(3:10) 

1? Angtane afwenefener aa jei gane 
batobanaram jas eyebife, jei ga apgal 
jigala waakensuster gane kitulnonno 
jena jem eyebife. Apgal jigal waakensusu 
jeiserem ga aas: emas, perak, ane tuna 
waakensususerem hargana unggwanfer. 
Apgal jigala jeiserem jei tokwanabe jam 
ge fuswebiyen. Angtane afweraiserem 
aa jei gane batobanaram jas eyebife, jei 
apgal jigal hargana bastowaiferaiserem 
ga jes gane kitulnonno jena jem eyebife. 
Apgal jigala jeiserem ga aas: ti, ane 
kakatar, ane tesala. Seyafter jeiserem 
ga tokwanap gangge fuswebili tokwame. 

13 Nunu Kristus aa jem forsanyaram 
enggalfe angtane seyafter jem 
tenebaabuwefe, nunu jes jemerserem 
angtane seyafter Kristus aa jei ne 
tebanaram, awelna jemna jei aa jes ne 
gwebilirim gase gweraulmisi enggame 
afa waakena afa kapka. Nunu jes 
jemserem, angtane Kristus aa jei ne 
tebanaram, awelna jemna ga jem se 
gweraulmisi tokwame. Awelna waakenfer 
aa jes gane eyebilirim, jeiserem jam 
wasferulyon tokwame. Jengga awelna 
kabwakfer aa jes gane gwebilirim, 
awelna jeiserem ga jem se wasferulsu. 

14 Angtane Kristus aa jei tebanaram, 
afa awelna jemna jam wasferweyana, 
Uwa Sanbagjiri jei fwaina waakenaiserem 
gase gulbasa angtane jeiserem jebe. 

15 Jengga angtane Kristus aa jei 
tebanaram, afa awelna jemna jam 
gam wasferulurum, Uwa Sanbagiri Jei 
angtane jeiserem gase waakentaasisi, 
jengga angtane jeiserem jei awelna 
jemna jeiserem jem fwaina jam taabiyen. 
Angtane jeiserem ga enggala, angtane 
tokwanawer jam dektesiwili galserem. 

16 Aamei angtane Uwa Sanbagiri 
iJeya tebanaram, aamei sa sarstaabon, 

aameiba Jena Uwa Sanbagirmanaiserem, 
ane Mafnana Uwa Sanbagirmana Jei im 
inip gam nuniton. 

17 Angtane Mafnana Uwa Sanbagirmana 
aa jem inip gam nunitonom, angtane 
jeiserem jeiba Uwa Sanbagirmansusum, 
ane angtane jeiserem aameiba jesam. 
Jega jem temawer angtane afa aamei 
is jei gam kabwaktababilirim, jei 
aa jes gam towas-towastababilirim 
kapkaiserem jeme, Uwa Sanbagjri Jei 
angtane Jjeiserem gase tamtamtasa. 

18 Aamei inin ijama afaf-afafsoyan. 

Afa angtane imniwer jei jen jena 
enggam jam gam balaram, "Aiba 
angtane tousam, angtane ogirmana 
jem nwenabe.", angtane jeiserem tousa 
ogirmanaiserem jam se aftabunnu, ane 
jei Kristusem gwonap gase gwena. Ane 
jepga jei bunarsusfer gase etamwena 
angtane towasfe. 

19 Taterisi jeiserem ba bunaram, aam 
temawer tousaiserem angtane ogirmana 
aa jes gane bilirim waakeneme, Uwa 
Sanbagiri Jei tousa jeiserem enggam 
gam bili, tousa jeiserem ol kabwak. 

Nei nemsa towaswena Uwa Sanbagjiri 
Jei tousa jeiserem enggam bili ol 

kabwak, aam temawer Taterisi Uwa 
Sanbagirmana jep ga enggam baatultel: 
"Uwa Sanbagiri Jei angtane aa jes 
gane balaram enggame jei tousa, Uwa 
Sanbagiri Jei angtane jeiserem gam 
uftana, tousa jemna jeiserem jewer." 

20 Ane Taterisi Uwa Sanbagirmana 
gamjon jep ga enggam baatultel: "Tuhan 
Jei enggam towaswena angtane aa jes 
gane balaram towaseme jem temawer, 
seyafter jei aa jes gam bilirim jelem 
inibe, taterisi jeiserem gam elbesini, jam 
igiberswebayan." 

21 Ane ga jem temawer aamei ina 
ijama tetenanayan angtane jam 
tikwebaatiliserem jem temawer! 
Bunarsusfer angtane seyafter ba imnam. 

22 Ai Paulus, Apolos mese Petrus, ai 
seyafter ajesa eyebilirim, jeiserem ga 
enggalf ai aamei isa agma batobaabif. 
Ane seyafter gemerserem jeiba imnam, 
ogiri aaiserem, ane jam gwelaiserem, 
ane jam tereserem, namwer aas 
jepserem, ane nunu galap aa jep 
falaram. Uwa Sanbagjiri Jei seyafter 
gemerserem mes golmini ibe, jega 
enggalf seyafter jeiserem jei ims 
batobaabif. 

23 Ane aameiba Kristusmanam, ane 

Kristus Jeiba Uwa Sanbagirmanam. 

1Ga jem temawer aamei 
4 enggamfener isa gunu am temawer, 
ane Rasulu afweraiserem jem temawer, 
"Kristus Jeiba Rasulem Sanbakf se nwini. 
Ane Rasulu jei ga awelna Kristusmana 
gane eyeibene. Uwa Sanbagiri Jei 
Rasulu enggalf baftabili, jei taterisi 
Uwa Sanbagirmana waakenfer gane 
nasbinennef, taterisi Uwa Sanbagiri Jei 
gemerje Jam towasulmiyen angtanefe." 

2 Angtane awelna nafsimana aa jei 
gweyibenerem, igsususerem ga enggam, 
jei waakensusfer gam eyebili angtane 
sanbak jemna seyaftersus aa jes gam 
bilibenerem jei jam eyebife. 

3 Am temawer, je igyene aamei afa 
angtane nafsi, awelna ai ajes gwebilirim 
aamei awelna jeiserem ijesa tenaabi- 
tenaabiwefe, awelna amnaiserem 
waakena afa kapka. Ane aime an ana 
aner ajam teneba-tenebaweyan awelna 
alemanaiserem jem temawer. 

“Ai aner alem inip enggam ai 
gunu, afa ai kabwakfer ames eyebili, 
kapka jeiserem jem temawer ai ajam 
towasweyan. Jengga ai jes gamserem 

gam ajewer gunurum, jeiserem jam 
saasiyen enggame ai kabwakfer ajam 
eyebiyen. Tuhan Jei ai ase Jenefener se 
bala, ai awelna waakenfer ai gwebili, afa 
ai kabwakfer ai gwebili. 

“Ga jem temawer, aamei tatarfer 
enggam ijama guyon, afa guru Kristen 
jei waakenfer ne eyebili afa jei kabwakfer 
ne eyebili. Ga jamer isa fina jamere 
Tuhan Jei gamjon se forosanya. Jes 
jepserem Tuhan Jei angtane basyamer 
seyafter aa jes ne eyebilirim, Tuhan Jei 
seyafter jeiserem se nafabertababili. 
Ane Tuhan Jei se gweretababili, 
angtane jelem inibe seyafter aa 
jes gane balbabilirim. Jes jepserem 
angtane seyafter ga sege towaswebili, 
bagal awelsa Uwa Sanbagiri aa jes 
bilirim angtane daamfen-daamfennem 
waakenfer jes eyebife. 

6 Am afelen mesna, seyafter jeiserem 
ai ajes nasbilirim, jeiserem ai Apolosem 
temawer ai nasbili, ane alem temawer 
mese, jega enggalf aamei igama 
towaswef waakenfer jam gwefe, taterisi 
Uwa Sanbagirmanaiserem jep aa gemer 
baatultelam. Aamei enggammer isa 
gwena, aamei in ina ijama tetenanayan 

taterisi aas gemerserem game, "Guru 
aaiserem jei sanbagirsusu guru 
afweraiserem jemniwer." 

7Jeje bafa aamei in ina ga ima 
tetenanna guru imna jem temawer? 
Aamei in ina ijama tetenanayan, aam 
temawer angtane nafsi afa fas aamei 
is jam balbabiyen aamei sanbaksusu 
angtane nafsiserem jemniwer. Ane 
seyafter aamei ijesa damtabilirim, 
tousaiserem ane baabet mese, Uwa 
Sanbagiri Jei seyaftersus ip is mes 
golmini. Afa ga gam jes gamserem, 
gam jega aamei gamjon in ina ijama 
tetenanayan ijesa damtabilirim jem 
temawer. In ina ijama tetenanayan 
aamei enggam ijewera gunurum, "Nei 
nejesa damtabilirim jeiserem nener neya 
damtabili, jeke nese Uwa Sanbagirem 
kitulmini nebe." Jes gamserem gam 
ijama guyon. 

8 hamei syefer ima gunu ilem 

inibe enggame, "Nei nes mes ge 
bugufsweipmini waakena seyafter 
gemerserem Uwa Sanbagirminiwer 
jeme. Nei baabeta Uwa Sanbagirmana 
gamjon nejama bilibeyen. Nei baabeta 
nesa domola enggalfe nei negma 

gwef angtane sanbaka gamserem. 
Neiba angtane unggwan-gwansusum 
guru amnaiserem jemniwer." Aamei 
gam ijewera gunurum, jeiserem ba 
kabwaksusu. Ini amna as enggam 
folbana aamei bunarsusfer angtane 
sanbakef imsama etamwena. Afa aamei 
angtane sanbaksam, ai taterisi Uwa 
Sanbagirmana ajeya nasbinennerem, ai 
ibar seyafter sanbakfe negama gwef. 

3 Jengga ai taterisi Uwa Sanbagirmana 
ajeya nasbinennerem, ai raja gamserem 
ai game ajama gweyan. Ai enggam ai 
gunu alem inibe, Uwa Sanbagjiri Jei ai 
as mes eyebaabili bastowaife. Ai ga 
enggala, angtane kapkaiserem aa jei 
ne eyebilirim jei galserem, ane angtane 
sanbaka jei ga gane bala angtane 
jeiserem jam terfe kabwaktala jei aa jes 
gane eyebilirim jem temawer. Angtane 
jes galserem ai ga gala, ane ai angtane 
ogirip seyafter aa gemer naawenaram, 
ane malaikat mese jem nwenabe, ai 
agma fyaf enggalfe jei ai as gane 
imei-imeitababif. 

10 Angtane am temawer enggam ne 
balbabili, ai angtane teisyena aam 
temawer ai taterisi Kristusem temawer 

ajewera nasbinennerem. Jengga aamei in 
ina enggame ima gitmini, aamei angtane 
tousa, aam temawer aamei Kristus imsa 
tebana. Angtane am temawer enggam 
ne balbabili ai angtane baabetyan, 
jengga aamei in ina iner enggam ima 
gitmini aamei baabetabaram. Angtane 
aamei kitultenanna, jengga jei ai ase 
jam ne imei-imeitababili. 

11 Nunu jeber-jeber jamer nunu namwer 
aaiserem, ai ase wisei ge folbamini, 
ane ai ase fobotoi ge folbamuwena. Ai 
fene kabwaksusuter aya kabwabuwena. 
Angtane ai asene safsaftababili. Ane ai 
jena fas ajeba nwinfe. 

12 hi awelna uskambarsus aner asa 
gwebili enggalfe, ai ajesa balbabilirim 
jeiserem agma damtabif. Angtane ai 
as jei gam balbabilirim ai babapsobala 
ajama domolf, safe gam ai sembayanga 
asa gwebabana Uwa Sanbagirfe, jega 
Jei waakena Jelemanaiserem gase 
golmini angtane jeiserem jebe. Angtane 
kabwaktala ap as galap ne eyeipminirim 
abe, ai jafner aya fina kanaufer. 

13 Angtane taterisi kapkaiserem syefer 
aa galap ne nasbilirim am temawer, 
ai taterisi waakena tefner agma 

tamawolbili. Angtane jei ai as enggam 
ne eyebaabili, angtane bastowaisusu 
galserem. Jamer nunu aas jepserem, 
angtane ogiri aaiserem jep aa jei 
naawenaram, jei ai asene balbabili ai 
angtane oltunu galserem. 

14 Am afelen mesna, ai taterisi aaiserem 
ai ip is ajes tulistabaipminirim, jeke 
enggalf ai aamei isa ajem sefertababif. 
Jengga aamei tane alemansusu 
galserem, ai ajes nesiktababilirim. 

Ane aiba uwa imna galserem, aam 
temawer Taterisi Waakena Yesusem 
temawer ip is ames nasipmini, ane 
aamei taterisi jeiserem imsa taabili. Jega 
jem temawer ai taterisi aaiserem ai ip 
is ajes tulistabaipminirim enggalfe, ai 
aamei isa gam esoroltababif. Angtane 
safe uskambarsus aamei is jei ne 
towas-towastababilirim daamfennaber 
gwelaiserem Kristusfar jem temawer, 
jengga uwa imnaiserem jei am tefner. 

15 (4:14) 

16 Ga jem temawer, ai aamei isa ititmer 
balbabili, aamei enggam isa gwena, ai 
agemer gwenaram. 

17 Ane ai Timotius ai ajes nesiktenerem, 
ai jei as baftana imnibe. Jeiba tane 

alemansusu galserem, ane jei awelna 
Tuhanmana waakenfersus gwebili. Jei 
gwela amna daamfennaber Kristus 
Yesusfar jem temawer aamei is 

gase towas-towastababili. Jei is gase 
towas-towastababili, ai safna Yesus aa 
jei ne tebanaram jei agemer towas- 
towastababilirim, taman-tamna seyafter 
ai ajep wofowenaram. 

18 Angtane afwenefener im nenennabe 
jei enggam ge gubili, "Paulus jei 
jener jam jelyan enggalfe nei nes 
gam towas-towastababife." Jega jem 
temawer angtane Jjeiserem jei jen jena 
uskambarsus ne detenanna. 

19 Jengga afa Tuhan Jei ai jam 
ase balaram imnip jam sofwefe, ai 
abakferyan as forna imnibe. Ai amsam 
towaswena angtane jena aa jei ne 
detenannaram, jei aa jes ne balbabilirim. 
Jengga ai jam as fornaram imnibe, 
jes jepserem ai angtane jeiserem ga 
as damtabili, afa jei baabeta Uwa 
Sanbagirmanaiserem jeme bunarsusfer 
naawena, afa fas. 

20Ga enggam, angtane aa jei 
naawenaram Uwa Sanbagiri jem 
Sanbakf nwinfe, angtane jeiserem jei 

baabeta Uwa Sanbagirmanaiserem ga 
jem se naawena, jeke jei aa jes gane 
nasbinennerem jem gam naawena. 

21 hamei iner isa gunu, afa ai imnip 
ajam forof enggalfe, ai aamei is agam 
uftabaabif, aam temawer aamei gemerje 
kabwakfer gemer ima gwena. Afa ai 
imnip ajam forof enggalfe, ai aamei 
isa gam towas-towastababif ini foler- 
folermer ane nesikteleiserem jeme, aam 
temawer aamei waakenfer imsa gwena. 

1 Ai taterisi kapka ames sarbili 
5 enggame, bunar-bunarsus angtane 
im nenennabe aasaje maaryens 
gwebuwena. Angtane jeiserem jei wini 
jetamana afelnaiserem maaryena ga 
jebar ge gwebuwena. Angtane Uwa 
Sanbagiri jam damtayanaiserem jei fas 
etam-etama kapka jes gamserem ga 
jam ne eyebiyen! Jengga aamei Uwa 
Sanbagiri ijeya damtawenaram, angtane 
aasaje im nenennap aaiserem, jei 
etam-etama maaryens gwebili jeiserem 
jei eyebuwena. 

2 Safe gam aamei in ina gemer ima 
tetenanna. Aamei angtane jeiserem 
jei ijama uftayan. Ai ajam bitbitwena! 
Waakenfer ga enggam, aamei jam 

jep igama towaswebilirim enggame, 
angtane im nenennap aasaje maaryens 
gwebuwena, aamei ga ini jem temawer 
is jam gangge jenbamini uskambarsus. 
Ane aamei angtane jeiserem ga jam 
igama surbono jemata imnaiserem 
jewer. 

3 Ai safe ibar nejama nwinyen, ai 
jeber-jeber ims sarbabistaabonwena, 
ane jega jem temawer mafnana amna 
jei ibar gamserem. Ane ai ibar jam 
nwini gemerserem, ai bosna Tuhan 
Yesusmanaiserem jeme, ai angtane 
jeiserem etam-etama kabwaksusu aa 
jei gwebuwenaram, ai angtane jeiserem 
ames balbabili jam se tamtamtana. 

4 Ane ai aamei isa enggam ai balbabili, 
aamei jam isa betwena, ane aamei 
ijeba betwenaram, aamei enggammer 
isa gunu ai ibaner neya betwena. Ane 
baabeta Tuhan Yesusmanaiserem jem 
mese, 

3 gamei angtane jeiserem ga jam 
isa surbono jemata imnaiserem 
jewer, ane ga jam isa gera bawasem 
tafnabe enggalfe, bawasa jei angtane 
jeiserem tifini seyafter jemna gase 
tamtamtana. Angtane Jjeiserem jei 

tifni tamtamtalaiserem gase domola 
enggalfe, Yesus Jei mafnana jemna 
gam waakenulbaasif, nunu Tuhan Yesus 
gamjon aa jem warausanaram. 

6 Angtane im nenennabe safe maaryena 
gemer gwebuwena, jengga aamei in 
ina ijama tetenanna enggam igama 
gunu, "Jemata amna waakena." Aamei 
roti tanna bunarsusfer ba imsama 
towaswebili enggame, roti tanna 
bastowaifer rotini seyafter ga jei gam 
gwebili ga gam tawetya. Jes gemerserem 
aaiserem jegme gemer, angtane afa 
daamfenna tefner etam-etama aa jei 
gam gwebuwenaram, jemata seyafter 
gangge wasferwebili. 

7 Ga jem temawer aamei etam-etama 
seyafter jeiserem ga jam isa aftabunnu, 
jega aamei ini tabalbalmer gam isa 
gwena. Bunarsus ini imna is mes ge 
tabalbalsweipmini, aam temawer Kristus, 
dombana Uwa Sanbagirmanaiserem, 
mes ne munbono enggalfe nei nes gam 
aftabunnuf etam-etamawer. 

8 Ga jem temawer, nei angtane Kristen 
nejeya gwenaram, au nei ganma gwe 
ini nemna unggwan-giri Uwa Sanbagirfe 
nejesa kitulbonorom jeme. Nei gwela 

gwananmanaiserem ganma tobolsiwi. 
Nei gwanan ga enggam neya gwena, ini 
nemna nese kabwakfer ge folbamini, ane 
etam-etama seyafter neya eyebaabili. Au 
nei ganma gwe enggame ini waakenmer, 
ane nei ga waakena tefner negama 
eyebili. 

9Surta ai gwanan ip is ajes 
tulisulminintim, ai surta jeiserem 
jep ga enggam ai tulisulunt, aamei 
angtane maaryens gwebiliserem aamei 
jem gwetmanabe ijama gweyan. 

10 Taterisi amna surta jeiserem jebe, 
igi jemnaiserem jeke angtane Yesus 
jam tebayanaiserem jem temawer. 
Angtane jeiserem jei ga enggam 
naawena: maaryena gane gwebili, ini 
jemna unggwan-girem gangge folbamini 
enggalfe galgala unggwanfer gam 
damtabif, apgal jigala komkomulsife, 
ane tiborma jam kwiruluserem jes 
pujiwulf. Ai angtane ogirmanaiserem 
etam-etama jes gemerserem gam aa 
jei ne eyebilirim, ai angtane jeiserem 
jem temawer surta jeiserem jep is ajam 
balbabiyen enggame, aamei angtane 
etam-etamabara jes galserem aamei 
jem gwetmanabe ijama gweyan. Ai 

jes gemerserem isa ajam balbabiyen, 
aam temawer afa aamei ina jam isa 
bijausonaram angtane seyafter jeiserem 
jemniwer, afa ga gam, gam jega aamei 
ogiri aaiserem ga jam isa mirtetefala! 

11 Surta jeiserem ai gwanan ip is ajes 
tulisulminintim, taterisi amna surta 
jeiserem jebe igi jemna ga enggam!: 
Angtane enggam aa jei gunurum, "Aiba 
angtane Kristus aa jei tebanaram, aiba 
jesam.", jengga jei jes gamserem game 
safnam gut, jei etam-etama gemer 
eyebuwena, aamei safnant angtane 
jeiserem jem gwetmanabe ijama 
gweyan. Afa jei etam-etama aaiserem 
jam gam eyebilirim: maaryen gam 
gwebili, ini unggwan-giri gam folbana 
enggalfe galgala unggwanfer gam 
damtabif, tiborma jam kwiruluserem jes 
gam pujiwulu, syefer gam nasowena 
angtane nafsi jem temawer, jeber- 
jeber gam mabukswena, galgala gam 
komkomtababisini, afa ga gam, aamei 
safnant angtane jes galserem aamei 
jebar ijama twenyan! 

1? Awelna nemna enggalfyan, 
angtane Yesus jam tebayanaiserem, 
angtane jeiserem nei nejesa teneba- 

tenebaabuwefe. Uwa Sanbagjiri Jei 
angtane jeiserem ga Jener se teneba- 
tenebaabuwena. Jengga awelna nemna 
bunarsusfer ga aas: nei angtane Yesus 
aa jei ne tebanaram nem jematabe, 
nei angtane jeiserem nener ga jes 
nesa teneba-tenebaabuwena. Taterisi 
Uwa Sanbagirmana jep ga enggam 
baatultel: "Angtane kabwaksusu aa jei 
eyebuwenaram imnibe, aamei angtane 
jeiserem ga jam isa surbono imniwer!" 
13 (5:12) 

1 Angtane Kristen naura im nenennap 
jei jam gangge doksonaram, jei 
angtane Kristenyenaiserem safnant jam 
ge balbabiyen enggalfe, taterisi aa jes 
gangge doksobilirim, taterisi jeiserem 
gam ne borolmife. Ai baibaisus aamei 
jes gamserem gam ijewera eyebilirim, 

jeiserem ba kabwaksusum! Jengga 
waakenfer ga enggam, angtane Kristen 
jeiserem jei angtane Kristenter gam 
balbabili enggalfe, taterisi jei aa jes 
gangge doksobilirim, taterisi jeiserem 
gam ne borolmife. 

2 Nei angtane Kristus nejeya tebanaram, 
neiba Uwa Sanbagirem angtanesam. 
Aamke ijama towasweyan enggame, 


1 KORINTUS 6.3-4 1322 


angtane Uwa Sanbagirmanaiserem 

jei angtane galap sene teneba- 
tenebaabuwesa, angtane seyafter ogiri 
aaiserem jep aa jei ge nwinbenerem. 
Jewer ga aamei bunarsusfer angtane 
seyafter ogiri aaiserem jebe, aamei 
jei galap isa teneba-tenebaabuwesa. 
Afa ga gam jes gemerserem, gam jega 
bunarsusfer aamei taterisi bastouya 
angtane aa jes gangge doksobilirim 
im nenennabe, aamei taterisi jeiserem 
samfer iner igama borolmini. 

3 Aamke ijama towasweyan enggame, 
nei angtane Uwa Sanbagirmanaiserem, 
nei malaikata taman waaken-girip 
aaiserem, nei galap nesa teneba- 
tenebaabuwesa jei? Afa ga gam, gam 
jega aamei taterisi aa jes gangge 
doksobilirim gwela ogirmanaiserem jem 
temawer, aamei taterisi jeiserem samfer 
iner igama borolmini. 

4Ga jem temawer, afa angtane 
Kristen im nenennabe jei jam 
gangge doksobanaram taterisi gwela 
ogirmanaiserem jem temawer, aamei 
angtane Kristus jam tebayanaiserem 
jemnibe safnant ijama sofweyan 

enggalfe, aamei jes igama doksobilirim 
jeiserem jemnip gam ne borolmife. 

> Ai taterisi aaiserem ip tulistabaipmini 
enggalfe, aamei ijema seferswef. 
Angtane tousa im nenennap afa ke fas 
enggalfe, angtane Kristen taterisi aa 
jes gane doksobilirim, taterisi jeiserem 
angtane tousa Jjeiserem ga jei is gam 
borolmif? Angtane tousa bunar jere im 
nenennabe. 

6Safe gam, angtane Kristen daamfenna 
jei jelem afelnabar jam gangge 
doksonaram, ane jei ga gam sofwa 
angtane Kristenyenaiserem jemnibe 
enggalfe, taterisi jeiserem gam ne 
borolmif. Jeiserem ba kabwaksusum! 

7 Aamei angtane Kristen, aamei in 
ina jam igama doksonaram, aamei jes 
gamserem gam jam igama gwenaram, 
gam jega gwela imna jeiserem jeme 
aamei ga jem igama gwerauwulu 
enggame, aamei gwela Kristusmana 
ijama onsobiyen. Jengga waakenfer 
ga enggam, afa angtane Kristen 
nafsi kapka is jam gane eyeipminirim 
ibe, afa galgala imnaiserem is jes 
gane komkomtabaipmisini, aamei 
safnant fwaina kapkaiserem jebe ijama 

eyeipmiyen. Aamei safnant taterisi 
jeiserem angtane nafsiserem jemnip 
ijama gwirinfelyen enggalfe, taterisi 
jeiserem jep gam ne nasipmife. 

8 Jengga aamei waakena jeiserem 
ijama eyebiyen. Aamei kapkaiserem 
imsa eyeipmini. Ane apgal jigala 
angtane nafsife im jematabe ijama 
komkomtababisnenne. Aamei gam 
ima eyeipmini angtane Kristen ilem 
sarabosenfe! Jeje bafa aamei gam ga 
ima eyebili? 

9 Aamei in iner ina ijama afaf- 
afafsonanayan. Angtane kabwakfer aa 
jei naawenaram, Uwa Sanbagiri Jei Jam 
gweyan angtane jeiserem jem Sanbakfe. 
Aamei aaiserem imsa towaswebili: 
angtane bwat kapkaiserem aa jei gane 
sarwebabilirim, angtane maaryena 
aa jei gane gwebuwenaram, tansi yo 
yafonsiwir jei maaryena gam gangge 
gwebili, anggwa nawan jei gam ge gwef 
wi anggwa gamserem, wi nawan jei gam 
ge gwef wi anggwa gamserem, Uwa 
Sanbagiri Jei Jam gweyan angtane jes 
galserem jem Sanbakfe. 

10 Ane angtane aas galserem: angtane 
komkomaiserem, angtane ini unggwan- 

giri aa jemanei ge folbaminirim enggalfe 
galgala unggwanfer gam damtabif, 
angtane aa jei ge mabukswebuwenaram, 
angtane taterisi syefer aa jei gam 
nasbilirim angtane nafsiserem jem 
temawer, angtane komkoma uskam- 
uskamsususerem, -- angtane seyafter 
jes galserem jei Uwa Sanbagirem 
gwonabe jam naaweyan, nunu Uwa 
Sanbagiri Jei aa jep gwenaram 
anggwabura seyafter gemerserem jem 
Sanbakfe. 

11 Aamei nalef Kristus ijama tebayan, 
jes galapserem angtane afwenefener 
im nenennabe jei ga angtane kapka 
jes galserem ga gemer naawena. 
Jengga aamei etam-etamawer is mes 
wirtabaabili, ane aamei imsa etamwena 
angtane Uwa Sanbagirmanfe. Aamei 
Tuhan Yesus Kristus imsama tebana, 
jega jem temawer baabeta Mafnana Uwa 
Sanbagirmanaiserem jeme, aamei Uwa 
Sanbagirfer ga imsa waakenswena. 

1? Angtane afweraiserem im nenennabe 
jei enggam ge gubili, "Kristus Jei nei 
nes mes aftabunnu, ga jem temawer 
nei samfer nesa eyebili, seyafter nei 
nejesa bilirim afa waakena afa kapka 

jam eyebife." Jengga ai enggam ai gunu, 
seyafter jam eyebiliserem jeiserem nei 
nes jam batobaabiyen enggalfe, jega nei 
waakenfer negama gwefe Tuhan jam 
onsobalabe. Ai bai ajes eyebilirim as je 
isinbaasnenefe. 

13 Angtane afweraiserem im nenennabe 
jei gamjon enggam ge gubili, "Uwa 
Sanbagiri Jei tumilgala nebe nese 
enggalf eyebaipmil, nei negama 
tombaabif jamer unubuguf. Ane Jei 
witifini nemna nese enggalf eyebaipmil, 
tumilgala jes negama tombaabilirim jep 
gangge falbinonf." Ane ai enggam ai 
gunu, tumilgala jam tombaabiliserem 
ba waakenam, jengga Uwa Sanbagiri 
Jei enggam gunu, tumilgala ane witifin 
nemna galap gase borolsisi. Ane Jei 
bai nei tumilgala uskambar nejama 
faarenswebabife jam tombaabiliwer. Jes 
gemerserem aaiserem jegme gemer, afa 
wini yo anggwana jei jena jam gangge 
teterem jeba samfer, waakenam. 
Jengga Uwa Sanbagiri Jei tifni nemna 
enggalf nes Jam eyebaipmiyen nei 
maaryena negama gwebif. Fasfasus, 
gamyan! Uwa Sanbagiri Jei tifni nemna 
nese enggalf eyebaipmini, tifni nemna 

Tuhanfefener negama kitulbof. Ane 
tifni nemna jeiserem Tuhan ga jes gam 
gerebaabisnenne. 

14 wa Sanbagiri Jei Tuhan Yesus 
mesam irtestena terewer. Jes gamserem 
baabeta Uwa Sanbagirmana jeime 
gemer, Jei tifni nemna nese irtebaipmisi 
terewer. 

15 Aamke ijama towasweyan enggame, 
tifni nemnaiserem ga daamfenna 
tifni Kristusmanaiserem jebar? Ga 
jem temawer tifni nemna daamfenna 
Kristusfar aaiserem, nei tifni nemna 
jeiserem nei nejama eyebiyen 
daamfennaber falfe wini maaryens 
gwebiliserem jebar. Fasfasus, gamyan! 

16 Aamke ijama towasweyan 
enggame, anggwana wini maaryen- 
maaryenaiserem jei jena jebar 
maaryena jam gangge gwebilirim, 
jei ga mes gangge etamwena tifni 
daamfennaiserem jebar. Nei nemsa 
towaswena jei daamfen tifniber mes 
ge etamwena, aam temawer Taterisi 
Uwa Sanbagirmana jep enggam 
baatultel: "Anggwana jei winabar tifni 
daamfennaber ga gangge etamwena." 

17 Jengga angtane Tuhanfar 
daamfennaber aa jei gangge gwenaram, 
mafnana Tuhanmanaiserem ane 
mafnana angtane jeiserem jemna jeime 
daamfennaber. 

18 Aamei ina ga jam isa bijausona 
etam-etama maaryen gwebili galserem 
jewer. Bunarsusfer ga enggam, angtane 
maaryena aa jei gam gwebilirim, 
angtane jeiserem tifni jemna ga gam 
kabwakswebana, mes gam etamwebana 
tabalyamer, etam-etama maaryena jena 
aa jes gam gwebilirim jeme. Jengga 
angtane etam-etama kapka nafsiserem 
aa jei gam eyebilirim, tifni jemna jam 
kabwakswebayan. 

19 famke ijama towasweyan enggame, 
tifni imnaiserem jeba Jena Mafnana 
Uwa Sanbagirmanaiserem ba Jemnam. 
Uwa Sanbagjiri Jei Mafnana Jelemana 
ip ise Jener golmini, ane Mafnana 
Uwa Sanbagirmana jeiserem Jei im 
inip nuniton. Tifni imna jeiserem 
ilemanfenenyan, jengga tifni imnaiserem 
jeba Uwa Sanbagirmanam. 

20 Uwa Sanbagiri Jei aamei is 
mesam armantababili, hargana 
unggwandwasusfer jeme, hargana 

jeiserem ga aawisi Tane Uwa 
Sanbagirmana aa Jei tererem ti salibibe. 
Ga jem temawer, tifni ilemanaiserem 
aamei jem ga waakena tefner isa eyebili, 
jega tifni imna jeiserem aamei Uwa 
Sanbagiri jem gam isa pujitene. 
7 1 Surta aamei gwanan ap as 

ijesa tulisulbonontom, surta 
jeiserem jebe aamei taterisi gala-gala 
ap as ijesa tenebaaibowenantam. 
Namwer aas Jjepserem aamei as ijesa 
tenebaaibowenantam, ai ga isa jes 
tamawolbaipmif. Aamei as enggam 
ima tenebanantam, afa anggwana wini 
jam gulyana, jeiserem ke samfer? 
Ai is enggam ai tamawolbaabili, jeba 
samferam. 

2 Jengga bunar-bunarsus ai bai angtane 
jei maaryens ne gwebuwefe. Jega 
jem temawer waakenfer ga enggam, 
anggwana ga wini jelef jam gam gula. 
Ane wini jegme gemer anggwana jelef 
jamer gam gera. 

3 Wini yo anggwana jafner jam gangge 
tananaram, wi afa anggwa jei ini jam 
gam folbanaram jam gwefe wi anggwa 
gamserem, afa wi gam gunurum, 
anggwana jei baife jam gweyan. Ane 

afa anggwa gam gunurum, wini jei baife 
jam gweyan. Ini jemna nawersamer ga 
saaser-saaserfer gam nulamini, 

4aam temawer tifni winemanaiserem 
jei jelemanfenenyan, jengga tifni 
wimanaiserem jeba anggwana 
jelemanaiserem jemanam. Ane 
tifni anggwamanaiserem jegme 
gemer, tifni anggwamanaiserem 
jei jelemanfenenyan, jengga 
tifni anggwamanaiserem jeba wini 
jelemanaiserem jemnam. 

> Aamei wi mese anggwa ina ijeya 
tetwenaram, jam tala jepserem wi afa 
anggwa jam gam gunurum, baife ijam 
gweyan. Jengga afa wini yo anggwana 
jei enggam gangge gunurum, "Au, nei 
nomkef nejam ne gweyan enggalfe, nei 
sembayanga ne gam ne gwebaf, ane 
Uwa Sanbagiri ne gam ne pujitef." Afa wi 
anggwana jei gam jam gangge gunurum, 
jeba samferam. Jengga sembayanga 
jeiserem jam gangge tabantanaram, wi 
anggwana gemerserem gamjon gam ga 
gangge gwena. Afa jei gamjon jam ge 
gweyana wini yo anggwana gamserem, 
bawasa jei wi afa anggwa afelna jam 
aa jep gam unggwasbanaram maaryen 

gwebife angtane nensa jebar, wi afa 
anggwa jeiserem jei bawasa ga gam 
onsobana, aam temawer ini jemna 
unggwan-giri aaf gam nulamini jam ge 
gwef wi anggwa gamserem. 

6 Ai aamei isa ajam balbabiyen 
anggwana wini jam golfe, jengga afa 
aamei ini is jam gam folbanaram wis 
golfe, aamei samfer wini saf igam gula. 

7 Ai wini fas, ane ai enggam ai gunu, 
ini amna saaser-saasersus afa aamei 
jegme wini ijama ketabaabiyen, ai 
gemerserem. Jengga Uwa Sanbagjiri 
Jei baabeta angtanefe daamfen- 
daamfenneme jeber-jeber mesam 
golmuwena. Wini yo anggwana jena aa 
jei gangge teterem, jei baabeta gangge 
domola enggalfe, jei nawersamer 
waakenfer jem gangge gwef. Ane tanis 
mese yafonsiwir jeime baabeta gane 
domola enggalfe, jeime jena waakenfer 
gam naawefe. 

8Yafonsiwir mese tanis, aamei gemer 
ijeya gwenaram ina ijama tetyamer, ane 
aamei saamirawi mese, ai aamei isa 
enggam ai balbabili, enggam jei samfer, 
afa aamei jafner isa gwena ina ijama 
tetyen, ai gemerserem. 

3 Jengga afa ini tanismana 
unggwanfersus gam folbanaram 
yafonsiwirfar ge gwefe wi anggwa 
gamserem, ane jei jen jena jam uftayan, 
ai enggam ai gunu tanis Jjeiserem 
waakenfer ga wini jamer gam gula. 
Ane yafonsiwirem temawer jegme 
gemer. Afa ini jemna unggwanfersus 
jam gam falbilirim tanisfar ge gwefe 
wi anggwa gamserem, ane jei jen 
jena baife jam gweyan, waakenfer ga 
enggam jei anggwana jamer gam gera. 
Wini yo anggwana jei jena gam gane 
teterem jeba waakenam. Jengga tansi 
unggwan-girsusfer gangge folbaminirim 
jam gwefe wi anggwa gamserem, 
jengga jena jam ne tetyen, jeiserem 
jeba kabwaksusum. Ga jem temawer, 
waakenfer ga enggam, jei samfer jena 
ga jamer gangge tete. 

10 Aamei angtane Kristen ina ijeya 
teterem, ai aamei isa enggam ai balbabili 
-- (taterisi aaiserem bunarsusfer ai aner 
ajam bilyen, jengga taterisi aaiserem 
ga ise Tuhane bilipmini ibe:) Wini 
anggwana jemna jam mirtetefalyan. 
Ane anggwana jegme gemer wini jemna 

jam mirultefalyan. Jengga afa wini jei 
anggwaminiwer jam gam yoswetinirim, 
jei safnant gamjon anggwana nafsi 

jam geryan. Afa jei gamjon jam 
warauf anggwana gwanan aa jes gam 
mirtetefalaram, jei samfer gam warauwa 
jemnibe. 


11(7:10) 
1? Ai angtane Kristen nafsiserem ai jei 
enggam ai balbabili -- esorola aaiserem 


ga amniwer, Tuhanminiweryan: Afa 
anggwana Yesus aa jei gam tebanaram, 
ane wini jemnaiserem jei Yesus jam 
tebayan, ane wini jei ini jemna saaser- 
saaserfer gam falbilirim anggwana 
jemna jeiserem jebar ge nwinfe, afa 
ga gam jes gamserem, gam jega 
anggwana Jjeiserem jei wini jemna jam 
mirultefalyan. 

13 Ane wi jegme gemer, afa wini Yesus 
aa jei gam tebanaram, ane anggwana 
jemnaiserem jei Yesus jam tebayan, 
ane anggwa jeiserem ini jemna saaser- 
saaserfer gam folbanaram wini jemna 
jeiserem jebar ge nwinfe, afa ga gam jes 
gamserem, gam jega wini jeiserem jei 
anggwana jemna jam mirtetefalyan. 


1 KORINTUS 7.14-15 1334 


14Jei anggwana jemna jam 
mirtetefalyan, aam temawer anggwana 
Yesus jam tebayanaiserem, afa wini 
jemna jei Yesus mes gam tebana, 
Uwa Sanbagiri Jei anggwana jeiserem 
baife jam gweyan. Ane wini Yesus jam 
tebayanaiserem, afa anggwana jemna jei 
Yesus mes gam tebana, Uwa Sanbagiri 
Jei wini jeiserem baife jam gwebiyen. Wi 
anggwa Jjeiserem tane jemnaiserem Uwa 
Sanbagjiri jeime baife jam gwebaipmiyen. 
Afa Uwa Sanbagjiri Jei tane jemnaiserem 
baife jam gam gwebaipminirim, gam 
jega tane jemnaiserem ga enggala 
angtane Yesus jam tebayanaiserem tane 
jemna galserem. 

15 Anggwana Yesus jam 
tebayanaiserem, afa jei baif jam 
gam gwenaram wini jemna Yesus aa jei 
gam tebanaram jebar seyafter gwefe, 
sya wini jei anggwana jeiserem jam 
tebasneneyen, saf gam aftannu. Ane 
wini Yesus jam tebayanaiserem, afa 
jei baif jam gam gwenaram anggwana 
jemna Yesus aa jei gam tebanaram 
jebar seyafter gwefe, sya anggwana jei 
wini jeiserem jam taabisneneyen, saf 
gam aafulnu. Jei jes gamserem gam 

samfer gane eyebili, aam temawer Uwa 
Sanbagiri Jei enggam gunu angtane 
Jelemana waakenfer gangge gwef. 

16 Wini Yesus aa jei gam tebanaram, afa 
jei anggwana Yesus jam tebayanaiserem 
jei jamer gam tebana, jam aftannuyon, 
wini jeiserem jei bunarsusfer jam 
towasweyan enggame, afa jei se eyebili 
jega annaiserem jei Yesus galap gase 
tebana, afa fas. Ane anggwana Yesus aa 
jei gam tebanaram jeime gemer, afa jei 
wini Yesus jam tebayanaiserem jei jamer 
gam taabili, jam aafulnuyon, anggwana 
jeiserem jei jam towasweyan enggame, 
afa jei se eyebili jega wini jemna jei 
Yesus galap gase tebana, afa fas. 

17 Aamei jeber-jeber etam-etamyamer 
ijes eyebuwenantam, Uwa Sanbagiri 
jei aamei nalefe is jam jenbeyen 
enggalfe Yesus jam tebafe, jeiserem 
jei Tuhan mes mwangpbisini. Aamei 
Yesus ijep tebanaram, aamei ga gemer 
jam is eyebuwena, aamei gwanan jes 
gemerserem igam eyebuwenantam. 
Jeiserem ai safna Yesus aa jei ne 
tebanaram seyafter gemerserem jebe, 
ga jes ajes nasipminenne. 

18 Ga enggam, afa aameiba angtane 
Yahudimanam, Uwa Sanbagiri Jei aamei 
nalef is jam jenbeyen enggalfe Yesus 
jam tebafe, ane aamei nunu jeber-jeber 
is eyebuwena angtane Yahudimana aa 
gam gane eyebaabuwenaram, aamei 
Yesus ijep tebanaram, aamei safnant 
ijam towaiwulyon jam eyebife angtane 
Yahudimanyan gamserem. Ane afa 
aameiba angtane Yahudimanyan, Uwa 
Sanbagiri Jei nalefe is jam jenbeyeneye 
enggalfe Yesus jam tebafe, aamei 
Yesus ijep tebanaram, aamei safnant 
ijam towaiwulyon jam eyebife angtane 
Yahudimana gamserem. 

19Ga enggam, angtane 
Yahudimanaiserem jei jam sunattababili, 
ane angtane Yahudimanyanaiserem 
jei jam sunattababiyen. Angtane jam 
sunattabasiliserem, afa angtane jam 
sunattababiyeneiserem, nawersamer 
jeiserem je igyen. Jengga igsususerem 
ga aas: Uwa Sanbagiri aa jes bilirim jam 
eyebife, angtane ga jes gase eyebili. 

20 Angtane etam-etamyamer jeber- 
jeber aa jes eyebuwenantam, Uwa 
Sanbagiri nalefe angtane jeiserem 
jam jenbeyen enggalfe Yesus jam 

tebafe, angtane jeiserem Yesus jep 
gam tebanaram, jei ga gemer jam se 
eyebuwena, jei gwanan jes gamserem 
gam eyebuwenantam. 

21Ga enggam, afa aamei awelna 
angtane is jei gam armantanaram 
jemans igam gweyibenerem, Uwa 
Sanbagiri Jei aamei nalef ijam jenbeyen, 
safnant gwela imna jeiserem jem 
temawer. Jengga afa dwona is jam gane 
gulbanaram angtane jeiserem aamei is 
jam aftannufe, dwona jeiserem is jam 
gane gulbanaram aamei samfer dwona 
jeiserem jamer igam onsobili. 

22 Afa angtane aa jes gam 
armantanaram jei Yesus mes gam 
tebana, jei awelna angtane aa jei 
gam armantanaram jemna safe gemer 
gam gweyibuwena, Tuhanem Jei 
Jelem inibe angtane jeiserem jem 
temawer enggam gam gunu, angtane 
jeiserem jei ga enggala angtane jam 
armantayana galserem. Ane angtane 
jafner gwelaiserem, angtane nafsi fas 
jam armantayanaiserem, jei Yesus jam 
gam tebanaram, jei enggam gam gwena 
Kristus se armantala gamserem, jei 
awelna Kristusmana gam gweyibene. 

23 Uwa Sanbagiri Jei aamei is 
mesam armantababili hargana 
unggwandwasusfer jeme, hargana 
jeiserem jeba aawisi Tane Uwa 
Sanbagirmanaiserem aa Jei terem 
ti salibibe, ane jega jem temawer 
aameiba Uwa Sanbagirem angtanesam. 
Jewer ga, aamei angtane Uwa 
Sanbagirmanyanaiserem jei safnant 
ijama onsobaabiyen, jengga aamei Uwa 
Sanbagiri tefner isa onsobana. 

24 Am afelen mesna, ga jem temawer, 
aamei etam-etamyamer gwanan 
igemera eyebuwenantam, Uwa Sanbagjiri 
Jei aamei nalefe is jam jenbebiyen 
enggalfe Yesus jam tebafe, aamei Yesus 
ijeba tebanaram, gwela imna ga is gemer 
sege folbamini Uwa Sanbagirfar, gwela 
imna gwanan is gemer ge folbaminintim. 

25 Surta aamei gwanan ap as ijesa 
tulisulbonontom, surta jeiserem jebe, 
aamei ga angtane Kristen jena jam 
ne tetyeneiserem jem temawer ap as 
ijesa tenaibenentem. Ai aaf ga isa ajes 
tamawolmif. Tuhan Jei taterisi angtane 
Kristen jena jam ne tetyeneiserem 
jem temawer ai as Jam balyan, jengga 
esorola amna aaiserem ai isa ajam 

nasipmif ibe. Tuhan Jei ams nesiktene, 
jega jem temawer angtane taterisi amna 
samfer as ga sene taayibene. 

29 Namwer aas jepserem nei 
angtane Kristen nejeya gwenaram, 
tamtamtalaiserem ga nes jes ne 
kitulmini. Ga jem temawer ai enggam 
ai gunu, waakenfer ga enggam, aamei 
namwer aas igemera gwenaram, gwela 
imna jeiserem gamjon ga gemer isa 
gwena. 

27 Afa aamei winibere, aamei wini imna 
baife ijam gwebiyen jebar gwefe. Afa 
wini imna fas, safnant aamei wini ijam 
terelbiyen. 

28 Jengga afa aamei wini jam golfe, 
jeiserem etam-etama kabwakyan. 

Ane wini jegme gemer, afa jei 
anggwana jam gaarfe, jei etam-etama 
kapka jam eyebiyen. Jengga wini yo 
anggwana jena aa jei gangge teterem, 
jei tamtamtalaiserem aa jep gane 
golminirim, ini jemna tamtamsusu 
gam nulamini angtane jena jam ne 
teteyanaiserem Jjemniwer. Ane ini amna 
ase unggwan-girem folbana aamei ini 
tamtamsusu jeiserem ijama domolyan. 

29 Am afelen mesna, ai aamei isa 
enggam ai balbabili, nunu nemna 
unggwanferyan enggalfe nei awelna 
Uwa Sanbagirmana nejama gweyibefe 
ogiri aaiserem jebe. Jega jem temawer 
aamei seyafter namwer isa towaiwena, 
Tuhan aa jes bilirim jam eyebife, 
jeiserem ga jamer isa eyebili ini ilemana 
seyafter gemerserem jeme. Anggwana 
winibereiserem jei ga enggammer se 
gwena, tanismer gwela gamserem. 

Igi jemna ga enggam, anggwana 
winibereiserem enggam jam ge gubiyen, 
"Ai winibere, jega jem temawer ai 
awelna Tuhanmana ajam gweyibeyen." 

30 Ane angtane ini aa jemanem 
gangge jenbaminirim, jei ga enggam se 
naawena, angtane ini jam jenbayana 
galserem. Ane angtane ini saaser- 
saaserfer aa jemanem gangge 
folbaminirim, jei ga enggam se naawena, 
angtane ini jam jenbamili galserem. 
Ane angtane galgalabaraiserem jei 
mese jegme gemer se naawena, 
angtane galgalabaryena galserem. 

Igi jemna ga enggam, angtane ini 
aa jemanem gangge jenbaminirim, 
enggam jam ge gubiyen, "Ini amna mes 

jenbana, jega jem temawer ai awelna 
Tuhanmana ajam gweyibeyen." Ane 
angtane ini saaser-saasersusu aa jeman 
gangge folbaminirim, ane angtane 
galgalabaraiserem jes mese, jeime jes 
gamserem jam gangge gubiyen. Angtane 
seyafter jeiserem awelna Uwa Sanbagiri 
aa jes bilirim jei jamer sene eyebili ini 
jelemana seyafter gemerserem jeme. 

31Ga enggam, ini imna unggwanfersus 
is jam ge folbamiyen gwela imnaiserem 
jem temawer ogiri aaiserem jebe, aam 
temawer ogiri aaiserem aa jei falaram se 
wasferwesa. 

32 Ini amna ase enggam folbana, aamei 
ini is jam ge eseswebamiyen gwela 
ilemanaiserem jem temawer. Tansi 
Kristen jei ini awelna Tuhanmanaiserem 
jepfener gam folbana, aam temawer jei 
ini Tuhanmana gam saaser-saasertabaf. 

33 Jengga anggwana Kristen 
winibereiserem, ini jemna 
unggwan-girem gam folbana gwela 
ogirmanaiserem jem temawer enggalfe, 
jei wini jelemanaiserem ini jemna gam 
saaser-saasertaabif. 

34 Jega jem temawer anggwana Kristen 
winibereiserem ini jemna ga naura gam 

nulabana: jei awelna Tuhanmanaiserem 
jes gweyibef, ane wini jelemanaiserem 
ini jemna jes saaser-saasertaabif. 
Nawersamer Jjeiserem ini jemna ga jei 
gangge dektebene. Yafonsiwiri yo wini 
anggwanabaraiserem jeime gemer jes 
gemerserem. Yafonsiwir Kristen jei 
awelna Tuhanmanaiserem ini jepfener 
gam falbili enggalfe, tifni yo mafnana, 
gwela jemna jeiserem seyaftersus 
gam kitulbof Tuhanfe. Jengga wini 
Kristen anggwanabaraiserem, ini 
jemna unggwan-giri gam falbili gwela 
ogirmanaiserem jem temawer enggalfe, 
jei anggwana jelemanaiserem ini jemna 
gam saaser-saasertabafr. 

35 Ai taterisi seyafter jeiserem ibe isa 
enggalf ai tulistaipmini, ai aamei isa ajem 
batobaabif, jeke enggalem temawer ai 
aamei isa ajam isinbaabisnenef wini 
jam golem temawer, ane anggwana 
jam gaarem temawer. Ini amna ase 
enggam folbana, aamei ga waakenfer isa 
gwena, ane ini imna seyaftersus ga ise 
Tuhanminiber sege folbamini. 

36 Afa tanis jei yafonsiwirs jam gam 
nesikulu, ane ini jemna unggwanfersus 
jam gam folbanaram yafonsiwirfar jam 

ge gwef, afa ga gam jes gamserem, 
ai enggam ai gunu tanis yo yafonsiwir 
jeiserem waakenfer ga jei jena jamer 
gangge tete. Jeiserem etam-etama 
kabwakyan. 

37 Jengga afa angtane tansi jam 
gane balyanaye enggame jei wini jam 
gulyansus, ane tansi jeiserem jei jener 
enggam jam gam gunurum jelem 
inibe, "Ai bai wini jam golfe.", ane 
afa tanis jeiserem jei ini jemna aa jei 
gam folbanaram wifer jam ge gwef, 
afa ini jemna jeiserem waakenfer jam 
gam gerebaasnennerem, jeiserem ga 
waakensusu afa jei wini jam gulyana. 

38 Ga jem temawer tansi wini aa jei 
gam gularam jei waakenfer gam eyebili, 
jengga tansi wini jam gulyanaiserem jei 
waaken-waakensusuter gam eyebili. 

39 Wini Kristus aa jei gam tebanaram, 
afa anggwana jemna gemer gam 
gwenaram, wini jeiserem jei anggwana 
jemna jam mirtetefalyan. Jengga afa 
anggwana jemna jam gam tererem, wini 
jeiserem jei anggwa nafsiserem jei aa 
jes gam balaram jam garfe, jei samfer 
anggwana jeiserem gam gera. Jengga 

anggwana jeiserem jeime Kristuster gam 
tebana. 

40 Jengga ai aner enggam ai gunu, afa 
wini jeiserem jei gamjon anggwana jam 
geryana, jemna ini saaser-saasersusfer 
gam falbili anggwana jam gaarfe 
jemniwer. Taterisi jeiserem ai isa aner 
ai bilipmini ibe. Jengga ai enggam ai 
gunu, jeiserem ai baabeta Mafnana 
Uwa Sanbagirmanaiserem ai ga isa jem 
balbabili. 

1 Surta aamei gwanan ap as ijesa 
8 tulisulbonontom, surta jeiserem 
jebe, aamei matauwa tiborma jam 
kwirtabaabiliserem jep aa jes gane 
kitulminirim, matau jeiserem aamei 
ai ga ase jem temawera tenebana 
enggame, "Matauwa jeiserem ke 
samfer negama tombaabili?" Ai aaf 
ga isa ajes tamawolmif. Ga enggam, 
angtane afweraiserem im nenennabe 
enggam ge gubili, "Nei seyafter 
tousaiserem nemsa domola." Jeba 
bunaram, jengga angtane aa jei gam 
gunurum enggame, "Ai waakenfer ames 
towaswena.", angtane jeiserem jei jes 
gamserem gam ajewer gam gunurum, 
jei jena ga jam gam gaartenanna, 

ane jei angtane nafsi Yesus aa jei ne 
tebanaram jam kanautababiyen. Jengga 
angtane, angtane nafsi aa jei gam 
nesiktababilirim, angtane jeiserem jei 
safna Yesus aa jei ne tebanaram ga jes 
gam kanautababuwena. 

2 Angtane enggam aa jei gam 
gunurum, "Ai unggwanfersus ames 
towaswebabili.", angtane jeiserem jei 
bunarsusfer taterisi orolemanaiserem 
jam towaswebabiyen. 

3 Jengga angtane Uwa Sanbagiri aa jei 
gane nesiktenerem, Uwa Sanbagiri Jei 
angtane jeiserem gam damdanmtaasini. 

4Ga jem temawer, ai enggam ai gunu 
matauwa jeiserem jam tombaabiliserem 
jem temawer, matauwa tiborma jam 
kwirtabaabiliserem jep aa jes gane 
kitulminirim: Nei nemsama towaswena 
tiborma jam kwirtabaabiliserem jeba 
igyenem, tiborma jeiserem jei Uwa 
Sanbagiriserem jesyan. Uwa Sanbagjiri 
ba daamfensusum. 

> Angtane afwer enggam ge 
gubili, "Mafnana nenes-nensa ba 
unggwanferam, aa jei naawenaram 
taman waaken-giribe ane ogiri aaiserem 
jep mese. Ane mafnana jeiserem jeba 

Uwa Sanbagjiri galserem." Angtane afwer 
ga jes gemerserem ga gam ge gubili, 
ane jei mafnana jeiserem ga jem gwonap 
naawena jelem sanbaka gamserem. 

5 Jengga nei nemsama towaswena 
enggame Uwa Sanbagjiri ba 
daamfensusum. Jeiba nem Uwasam, 
Jeiba seyafter Jeyam eyebaabil. Ane 
nei jam nesa gwenaram ini nemna 
seyaftersus ga nes Jemnipfener 
sege folbamini. Ane Tuhan jeime 
daamfensusu, Tuhan jeiserem ga Yesus 
Kristus. Seyaftersus aa jes eyebaabilim, 
jeiserem ba baabeta Tuhanmanaiserem 
jemam eyebaabil. Ane Jei gwela nes 
mesam golmini nebe. 

7Jengga angtane Kristen 
afweraiserem jei waakenfer jam 
ge towaswebiyen enggame, tiborma 
jam kwirtabaabiliserem jei baabeta 
fas nem sagabe. Angtane jeiserem 
jei nalefe Yesus jam ne tebayan, jei 
tiborma jam kwirtabaabiliserem ga jes 
ne pujitababuwena jeber-jeber. Jega jem 
temawer jamer namwer aas Jjepserem, 
afa angtane jeiserem jei matauwa 
tiborma jam kwirtabaabiliserem jep aa 
jes gane kitulminirim, afa jei matauwa 

jeiserem jam gane tombaabilirim, 

jei jen jena jelem inipfener jena 

ga aane tenaaminenne enggame, 
"Matau jeiserem ke tiborma jam 
kwirtabaabiliserem, ke jemna? Afa ai 
matau jeiserem jam asa tombaabilirim, 
ai engbar ga ai etam-etama asa eyebili?" 
Angtane jeiserem jei Yesus gemerje 
kanaufer jam ne tebayan, ane jega 
jem temawer jei jam ge towaswebiyen 
enggame, waakena jes eyebiliserem 
ga fwersa, ane kapkaiserem jam 
eyebiliserem ga fwersa. 

8 Bunarsusfer nei nemsa towaswena, 
tumilgala nei nejesa tombaabiliserem, 
tumilgala jeiserem jeme nei 
Uwa Sanbagiri jem nejama 
gwetmanwebaasiyen. Afa nei matauwa 
jam negama tombaabilirim, Uwa 
Sanbagiri Jei nei enggam nes Jam 
balbabiyen neiba waakenam. Ane afa 
nei matauwa nejama tombaabiyeneye, 
Uwa Sanbagiri Jei nei enggam nes Jam 
balbabiyen nei kapka. 

Safe gam, aamei ina ga waakenfer 
isa gaaramisnenne tumilgala aamei 
ijesa tombaabilirim, angtane nafsiserem 
jem nwenabe. Bunarsusfer ga enggam, 

tumilgala seyafter ba samfer igama 
tombaabili. Jengga aamei ijama 
eyebiyen, jega angtane nafsiserem 

jei etam-etama kapka galap ga sene 
eyebili. Jeiserem ijama eyebiyen, aam 
temawer angtane Kristen afweraiserem 
jam ge towaswebiyen waakena jam 
eyebiliserem ga fwersa, ane kapka jam 
eyebiliserem ga fwersa. 

10 Taterisi amna jem igiserem ga aas: 
Aameiba imsama towaswena enggame 
tumilgala seyafter gemerserem aamei 
samfer igama tombaabili. Jengga 
enggam aamei matauwa tiborma 
jam kwirtabaabiliserem jep aa jes 
gane kitulminirim, matauwa jeiserem 
jam igama tombaabili jena tiborma 
jam kwirtabaabiliserem jebe. Afa 
ga gam, ane angtane Kristen jam 
towasweyeneiserem enggame matauwa 
jeiserem ba samfer jam tumilfe, jei 
aamei ga is gam damtabili aamei jam 
igama twenaram jena jeiserem jebe. 
Afa ga gam jes gemerserem, gam jega 
angtane jeiserem ini jemna ga gam 
tabwatya enggalfe, jeime matauwa 
jeiserem jam tumilfe. Ane jei matauwa 
jeiserem ga gam tumili. 

11 Aamei matauwa imsa tombaabili, 
matauwa aamei ijesa towaswebabilirim 
enggame aamei matauwa Jjeiserem 
samfer jam tombaabili. Ane enggalem 
temawer aamei matauwa jes imesa 
tombaabili, im afelna jeiserem Kristus 
kanaufer jam tebayanaiserem, jei gase 
tumili, ane jei etam-etama kapka gam 
eyebili, im afelna jeiserem Kristus ga 
jem temawer tere! 

12 famei matauwa jeiserem jam 
igalaba tombaabilirim, ane jei aamei 
ga is damtabili, ini jemna ga tabwatya 
matauwa jeiserem jam tumilfe, ane 
jeime gam tumili. Ane jei matauwa 
jeiserem aa jewer gam tumilirim, jei 
etam-etama kapka ga jem temawer 
gam eyebili. Jei etam-etama kapka 
gam eyebili, aam temawer jei gwanan 
enggam gam gunu, "Afa ai matauwa 
jeiserem jam as tumilirim, ai engbar 
etam-etams as eyebili." Aamei gam jes 
ijewera eyebilirim, aamei ilem afelna 
jeiserem jebe kapka ga ima eyeibene. 
Ane angtane jeiserem kapka jep gemer 
igama eyeibenerem, aamei jegme kapka 
gemer igama eyeibene Kristusfe. 

13 Ga jem temawer, afa am afelen 
mesna jei etam-etama kapka jam gane 
eyebilirim, aam temawer ai matauwa 
jam agam tumilirim, afa ga gam jes 
gemerserem, ai matauwa gamjon ajam 
tumilyensus. Ai baibaisus am afelen 
mesna jei etam-etama jam ne eyebife 
am temawer. 

1 Bunar-bunarsusfer ai angtane nafsi 

jem gwonap ajam gweyan. Bunar- 
bunarsus ai Yesus Tuhan nemnaiserem 
amsam damtana, ane Jei ams baftana 
enggalfe ai rasulfe agam gwef, awelna 
Jemna agam gweyibef. Ane ai awelna 
Jemna ames gweyibene im nenennabe, 
ane jega jem temawer aamei Yesus imsa 
tebana. 

2 Angtane afweraiserem jei enggam 
ge gubili, "Paulus jei Rasulyan." Safe 
gam, imsa towaswena aiba rasulsam, 
aam temawer ai taterisi Kristusem 
temawer ames nasbili, ane aamei 
taterisi jeiserem imsa taabili. Ane aamei 
Tuhanfar daamfennaber ima gwena, 
ane aamei Tuhanfar daamfennaber 
ijewera gwenaram, aamei ga ijema 
gwerauwulmini angtane nafsiserem jebe, 
enggame aiba rasulsam. 

3 Angtane afweraiserem jei taterisi 
kapka am temawer ne nasbili enggame 
ai Rasulyan. Ai ga enggam as tamawola: 

4 Aiba bunarsusfer Rasulsam, ane je 
kabwakyan afa ai tumilgala jam as 
tebabilirim awelna ajes gwebilirim jem 
fwainfe, Rasulu nafsi afwer gamserem. 

> Rasulu afweraiserem, Yesusem oson 
mesnaiserem ane Petrus mese, jei wini 
jemna Yesus aa jei ne tebanaram ga 
gemer ne aftabifele jei aa jewer ge 
sofobilirim. Jeke kapka afa ai jegme 
gemer as eyebilirim, ane wini ga as 
afolfala ai ajewer sofnaram, ane ai jem 
fwaina ga as ge taabili ai ajes ge bilirim 
jem temawer? Jeiserem kabwakyan. 

6 Rasulu afweraiserem jei awelna 
jelem tafam jam gwebiyen enggalfe, jei 
tumilgala ane seyafter nafsiserem gam 
damtabif jei aa jes ne balbabilirim jam 
damtafe. Jeje bafa ai ane Barnabas ai 
awelna anfentowaifener alem tafamer 
ga ai ge gwebili enggalfe, ai agam 
ge damtabif tumilgala ane seyafter 
nafsiserem ai ajes ge balbabilirim jam 
damtabife? 

7Bunarsusfer, ginanggwana jei awelna 
jelemana aa jep gane wofebilirim, jei aa 

jes gane balbabilirim, tumilgal mese fen 
enggalfe jei awelna jeiserem jebar ne 
wofobif, seyafter jeiserem jei jener jam 
ne armantababiyen. Makan anggwana jei 
samfer nananisi makanawer aa jes gane 
damtabilirim, jei jes gane tombaabili. 
Ane angtane dombana aa jei gane 
gerebaabisnennerem, jei samfer susunu 
dombana jeiserem jewer aa jes gane 
damtabilirim, jei susunu jeiserem ga jes 
gane telbebili. 

8 Angtane jeber-jeber jei ga jes 
gemerserem ga gemer ne eyebuwena. 
Jengga ai angtane aa jes gane 
eyebuwenaram, ai jem temawenefener 
ajam nasbiyen. Aime Hukumu Nabi 
Musa aa jes tulistababilim Taterisi Uwa 
Sanbagirmanaiserem jebe, ai ip ga isa 
ajes nasipmini. 

9 Hukumu jeiserem jep ga enggam 
baatultel: "Sapini gandum tanna 
jeiserem jam gam jubobinennerem, 
jega enggalf gandum tanna jewer 
gangge fatibitiyef otamawer, ane 
angtane gandum tanna jeiserem ga gane 
damtabili, sapini jeiserem aarema jemna 
ijam motsobaasiyen, jega jeme samfer 
gandum tanna jeiserem bastanfer ga 

gam tombaabili." Uwa Sanbagiri taterisi 
aa jes bilim, taterisi jeiserem sapim 
temawenefener Jam guyon. 

10 Bunar-bunarsusfer taterisi jeiserem 
Jeiba am temaweram bilipmil, ai Taterisi 
Waakena ajeya nasbinennerem. Jei ga 
jes gemerserem ga gam bil enggalf 
gam gweraulmife, angtane awelna 
Kristusmana aa jei ne gwebilirim, 
jei samfer fwaina gam taabif, 
angtane jei aa jes gam batobaabilirim 
jemniwer. Angtane makana aa jei gane 
menetababisinirim, ane angtane nananis 
aa jei gane fulurum, ini jemna ga enggalf 
gangge folbamini jei nananis aa jes gane 
fulurum afwer tomnawer gane tebabif. 

11 Jes gemerserem aime taterisi Uwa 
Sanbagirmana ga agemera tonolnanna 
im inibe. Afa ga gam jes gemerserem, 
aime samfer jem fwainfe galgala asa 
damtabili. 

1? Angtane nafsi taterisi Uwa 
Sanbagirmana ip is jei ne towas- 
towastabaipminirim, jei fwaina gane 
taabif imniwer, jega jem temawer 
aiba waakensusum afa aime fwaina 
ajama taabife imniwer. Safe gam, ai 
apgal jigala afa fas imniwer fwainfe isa 

ajama bilipmiyen. Fas. Bunarsusfer ga 
enggam, ai safe kabwaktala seyafter 
gemerserem jam agma damtabili, ai 
jafner agma fina. Ane ai awelna alem 
tafamer agma gwebili enggalfe, ai 
seyafter jes agma bilirim jam damtabife 
gwela alemanaiserem jem temawer, ai 
seyafter jeiserem agma damtabili. Ai 
apgal jigala imniwer fwainfe isa ajama 
bilipmiyen, aam temawer ai bai angtane 
enggam jam ge gubife, "Rasulu jeiserem 
jei awelna Kristusmana enggalfefener 
gwebili, doini gam ne taabif." Afa 
angtane jei jes gemerserem gam jam 
gangge gubilirim, gam jega, engbar jei 
baif gam naawena Taterisi Waakena 
Kristusem temawer jam taabife. 

13 Aamei bunarsusfer imsa 
towaswena, angtane awelna Jena 
Uwa Sanbagirmanaiserem jebe aa 
jei gane gwebilirim, jei tumilgala 
gane tebabili Jena Uwa Sanbagirmana 
jeiserem jewer. Ane imam tumilgala aa 
jei gane bunulnsounaram mejana Jena 
Uwa Sanbagirmanaiserem jebe enggalfe 
Uwa Sanbagirfe gam gulbaf, imam-imam 
jeiserem jei tumilgala jeiserem afwer ga 
gane syenulu. 

14 Angtane jeiserem jei gemerserem 
angtane Taterisi Waakena aa jei ne 
nasbinennerem jeime gemer. Tuhan 
mesam balbabili, angtane Taterisi 
Waakena aa jei ne nasbinennerem, jei 
fwaina sene taabili angtane Taterisi 
Waakena aa jei ne sarbilirim jemniwer. 

15 Jeiserem safe waakena ini amna 
as jewer folbanaram enggalfe, awelna 
ajes gwebilirim jem fwaina agam taabif, 
ai fwaina angtaneminiwer aner ajam 
bilipmiyen. Ane ai surta aaiserem 
jebe, ajam tulisulyon enggalfe ai 
fwaina ajam taabif imniwer. Fasfasus! 
Ai gam ajam tulisulyon. Ini amna 
saaser-saasersusfer ga as enggam 
folbana, ai Taterisi Waakena ip isa ajes 
nasbaipmuwenaram, taterisi jeiserem 
jem fwaina isa ajam bilipmiyen. Ai safe 
ase wisei se folbana jamer ai afom tere, 
ai fwaina imniwer isa ajam bilipmiyen. 

16 Ai Taterisi Waakena ajewer 
nasbabuwenaram, ai jem temawer ajam 
guyon enggame ai waakenfer eyebili, 
aam temawer Uwa Sanbagjiri Jei ams 
baftana ai Taterisi Waakena jeiserem 
agam nasbinennef. Afa ai Taterisi 


1 KORINTUS 9.17-18 1356 


Waakena ajam nasbineneyeneye, galap 
kapka as etamwesa abe! 

17 Ma ai aner agam gunurum ai Taterisi 
Waakena jam as nasbinennefe, afa ga 
gam jes gemerserem, gam jega ini amna 
samfer ga as jep gam folbana enggalfe ai 
doini jam tebafe, awelna amna jeiserem 
jem temawer. Jengga ai aner ajam guyon 
Taterisi Waakena jam nasbinennefe. 
Jengga Uwa Sanbagiriserem ai ga ase 
Jei bala, ane awelna Jei ap as jes 
gulbanaram, ai awelna Jemna jeiserem 
ga waakenfer as gweyibene. 

18 Afa ga gam jes gemerserem, 
gam jega ai jem fwainfe ga basas 
taabili? Fwainaiserem ga aas: ini amna 
ase saaser-saasersusfer se folbana, 
aam temawer ai Taterisi Waakena 
jam agam nasipminirim angtanefe, 
ai angtane jeiserem jemniwer doini 
ajam bilipmiyen, taterisi ai jes agam 
nasipminirim jem fwayenfe. Aiba 
taterisi Uwa Sanbagirmana ba ayam 
nasibenenewena. Jega jem temawer 
ai taterisi jeiserem jam jep agam 
nasipminirim angtanefe, ai samfer 
fwaina jemniwer agam taabili. Jengga ai 
fwaina ajam taabiyen, ane jem temawer 

ga ini amna saaser-saaserfersus folbana. 
Ini amna jes gamserem gam ajewer 
folbanaram, fwaina amna ba jesam ai 
ajes taabife. 

19 Bunar-bunarsus angtane afa fas am 
sanbakfe afa jam gweyan ai ajem olem 
gwefe. Safe gam, ai ga enggam as 
gwena, angtane seyafter am sanbaka 
gamserem. Jes gemerserem ai ga 
gemer as gwena, jega enggalf angtane 
unggwanfer Kristus gam sene tebana. 

20Ga enggam, ai angtane 
Yahudimanaiserem jebar agalap 
nwinirim, ai ga agemer gwena gwela 
jemna gemerserem. Ai agemer gwena 
jes gemerserem, jega ai samfer Taterisi 
Waakena gam agam nasipmini jebe, ane 
jei Yesus ga sene tebana. Bunarsusfer 
ai ajam gweyan Hukumu Nabi Musa 
aa jes tulistababilim jem gwonabe. 
Jengga ai angtane Hukumu jeiserem 
jem gwonap aa jei naawenaram jebar 
agalap nwinirim, ai Hukumu jeiserem ga 
ai onsobili, jega aime samfer Taterisi 
Waakena gam agam nasipmini angtane 
Hukumu jeiserem jem gwonap aa jei 
naawenaram jebe, ane jei Yesus ga sene 
tebana. 

21 Ane aime angtane 
Yahudimanyanaiserem jebar agalap 
nwinirim, ai ga agemer gwena 
gwela jemna gemerserem. Angtane 
Yahudimanyanaiserem jei Hukumu 
angtane Yahudimanaiserem fas 
jam ne onsobiyen. Ane ai angtane 
Yahudimanyanaiserem jebar agalap 
nwinirim, aime gemer Hukumu ajam 
onsobiyen, jega enggalf ai Taterisi 
Waakena jebe samfer gam agam 
nasipmini, ane jei Yesus ga sene tebana. 
Ai safe Hukumu ajam onsobiyen, jengga 
Uwa Sanbagjiri aa jes bilirim jeiserem 
ai ajam mirultefalyan, aam temawer 
Kristus aa jes bilirim jeiserem ai ajesam 
onsobili. 

22 Ane ai agalap nwinirim angtane 
Yesus kanaufer jam ne tebayanaiserem 
jebar, ai ajam eyebiyen seyaftersus ai 
ajes towaswebilirim enggame, angtane 
Kristen jei samfer jam ne eyebife. Ai 
ga jetefener agam eyebili angtane 
jeiserem jei aa jes gane bilirim, jega 
enggalf angtane jeiserem jei Yesus 
kanaufer ga sene tebana. Ai angtane 
jebar agalap nwinirim enggalfe, Taterisi 
Waakena agam nasipmif, ai ga gemer 

ai gwena angtane jeiserem jei aa gemer 
gwenaram. Gwela amna nafis-nafismer 
folbana, angtane nafis-nafsiserem jemna 
gwela gemerserem, jega ai Taterisi 
Waakena samfer gam as nasipmini 
angtane unggwanfersus jebe, ane 
angtane afwer Yesus ga sene tebana. 

23 Ai seyafter jeiserem ajewer 
eyebilirim, ai ga enggalf ai eyebili, 
angtane unggwanfersus jei Taterisi 
Waakena Yesusem temawer ga 
sene taabili. Ane seyafter jeiserem 
aime enggalf ai eyebili, jega ai 
angtane seyaftersus Yesus aa jei ne 
tebanaram, ai jebar waakena Uwa 
Sanbagirmanaiserem ga asa taabili. 

24 hamei bunarsusfer imsa towaswena 
enggame, angtane jam gangge 
nunggirbenerem enggalfe, gane 
damtabif tatarfersus nane se nunggiri, jei 
seyafter tatarfersus gangge nunggirbene 
jamere garis tabanabo. Jengga jei aa 
jei gangge nunggirbenerem jemniwer, 
angtane daamfensususerem angtane 
nabal danalaiserem baabetfersus aa 
jei gam nunggiririm, fwaina ga jei 
gam taabili. Angtane jeiserem jei aa 
gemer ge nunggirbilirim enggalfe fwaina 

gam taabif, gwela imna waakenfer 

ga is gemer se falmini Kristus jam 
tebafe, jega enggalfe aamei fwaina Uwa 
Sanbagirminiwer gam isa taabili. 

25 Angtane aa jei gam olaragawenaram, 
jei nalef olaragana angtane unggwanfer 
aa jes gane onsobilirim jebe jam 
kawiyen, jei jeber-jeber uskambarsus 
gam latihansouna jamer tifni jemna 
baabetfer gam folbana. Jei jewer gane 
eyebilirim, jega enggalf jei olaragana 
jeiserem jep jam gam kawewilirim, 
jei fwaina gam taabili angtane nabal 
danalaiserem jei aa jes gam taabilirim. 
Fwaina olaragaminiwer aa jes gane 
taabilirim, fwaina jeiserem abakfer 
jam falyan. Jengga nei Kristus nejeya 
tebanaram, gwela nemna waakenfer 
nesa gerebaabisnenne enggalfe, nei 
fwaina Uwa Sanbagirminiwer gam nesa 
taabili. Fwaina jeiserem abak-abaksusfer 
ga je gam fala. 

26 Ga jem temawer, ai jam as gwenaram 
ini amna ga ase nornormer se folbana 
Uwa Sanbagirminibe, angtane lombana 
tatarfer nunggiri jam onsobili gamserem. 
Angtane jeiserem jei jam gangge 
nunggirbenerem ga garis tabana 

jep tikwelaiserem, ga jewer gangge 
nunggirbifele nornormer, jei irsime syefer 
jam ge nunggirbifelyen. Jei nornormer 
gemer gangge nunggirbifelerem, ai jes 
gemerserem ga agemer gwena. Ai jam 
as gwenaram ini amna ga ase nornormer 
se folbana Uwa Sanbagirminibe, enggam 
mese angtane olaraga tinju jam onsobili 
gamserem, jei olaragana jeiserem 

jam gam onsobilirim tafna syefer 
tamanfennap jam firsonuweyan. Jei 

ga angtane olaragana jeiserem aa 
jebar gangge onsobilirim ga jeter gam 
saftawena. 

27 Angtane aa jei gam olaragawenaram 
jei jeber-jeber uskambarsus gam 
latihansouna enggalfe, tifni gam 
baabetabarulsif jamere gam 
mesmeswesini, jega jei olaragana 
waakenfer ga gam onsobili. Ai ga 
jes gamserem ga agemer gwena. Ai 
ini waakensusfer ai gerebaasnenne 
enggalfe, ai baabetfer gam as gwena 
Uwa Sanbagiri aa jes bilirim jetefener 
gam as eyebili. Ai angtane nafsiserem 
amsam towas-towastababili Kristus 
waakenfer jam onsobalem temawer, ane 
ai ga gemer as gwena angtane nafsi ai 


1 KORINTUS 10.1-3 1362 


agemer towas-towastababinennerem. 
Afa ai gam ajam gweyana, ai ajam 
taabiyen fwaina Uwa Sanbagjiri aa jes 
golminirim angtane Kristen waakenfer 
aa jei naawenaram jebe. 

1 O 1 Am afelen mesna, aamei jeber- 

jeber jam isa sarbistaabonwena, 
gwanan galapserem asal-asala nemna 
Nabi Musa aa galap ne onsobalam negeri 
Mesirwer. Asal-asala nemnaiserem jei 
gara Uwa Sanbagiri aa jes baftannulum 
jei seyafter ga jem saaserfar ge sofobil. 
Ane jei fona aa jes ne bilwenaram "Fi 
Berbereme", jei seyafter waakenmer 
jeter ga aa ge awelbisiwil. 

2 Gara jei aa jem saaserfar ge sofobilim, 
ane fona aa jes ne awelbisiwilim, 
jeiserem ga enggala asal-asala nemna 
fona yo gara jeiserem jei ge baptistele 
gamserem, jega asal-asala nemna jei 
gam etamwef Nabi Musas tikwebaatife. 

3 Ane Tuhan Jei bwembwema angtane 
jeiserem jep eyeipmil. Jei tumilgala 
taman waaken-giriwer ge irebitye jep 
ga aa kitulmil, ane fona tunawer mese 
jep ga aa kitulmil. Ane jeiserem ga 
gwerauwulu enggame Kristus ba jebar 
seyafteram nwinbel jam batobaabife. 

4(10:3) 

“Uwa Sanbagiri Jei waakena 
uskambarsus saf gam eyebaipmil 
jebe, Uwa Sanbagjiri Jei angtane 
unggwanfersus jemniwer jeiserem 
ga jes nasbabil kapka jei aa jes 
ne eyebaabuwelam jem temawer. 

Ane Uwa Sanbagiri ga munbobil jei, 
jem futunuserem ga dwisgirip ge 
falbinenewel. 

6 Seyafter jeiserem aa jei etamwemilim 
asal-asala nemnaiserem jebe, seyafter 
jeiserem ga enggalf etamwemil, jega 
nei samfer negama towaswef ini nemna 
unggwan-girfer safnant nes jam ge 
folbamiyen kapkaiserem jam eyebife, jei 
gamserem. 

7 Asal-asala jemniwer afweraiserem 
jei tiborma jam kwiruluserem gane 
pujiwul, jengga nei safnant jeiserem 
nei nejama pujiwulyon. Taterisi Uwa 
Sanbagirmanaiserem jep ga enggam 
baatultel: "Angtane jeiserem ga aa 
ge nwinbitena jam twenfe ane fos 
telbif mese, ane jei ga aa ge irwebili 
jam tesarabife enggalfe tiborma jam 
kwiruluserem gam pujiwulf." 

8 Asal-asala jemniwer afweraiserem 
jei maaryena gane gwebil. Jengga 
nei safnant jes gamserem nei 
nejama eyebiyen, aam temawer nunu 
daamfennaiserem jeme, Uwa Sanbagiri 
Jei angtane 23.000 jemniwer ga jem 
munbobil. 

9 Ane asal-asala jemniwer afweraiserem 
jei Tuhan jes gemerserem ne 
unggwasbal. Jengga nei safnant 
Tuhan jes gamserem gam nejama 
unggwasbayan, aam temawer jei aa se 
tamtamtababil ga awase dwortabaabil, 
jei ga aa ge terbil. 

10 Asal-asala jemniwer afweraiserem 
jei angtane sanbaka Uwa Sanbagiri 
jep aa jes kitulmilim, asal-asala 
jeiserem jei angtane sanbakem temawer 
kabwakfer ne nasbabuwel. Nei safnant 
jei gamserem nei nejama eyebiyen, aam 
temawer malaikata aa jes ne bilwenaram 
"Malaikata Terserem" Uwa Sanbagiri aa 
jes baftabilim, jei asal-asala jeiserem 
mes ne munbobil. 

11 Seyafter jeiserem aa jei etamwemilim 
asal-asala nemnaiserem jebe, seyafter 
jeiserem ga enggalf etamwemil, jega nei 
ga nesa towaswena Uwa Sanbagjiri Jei bai 

etam-etama kapka jei aa jes ne eyebilim, 
nei nejesa eyebife. Nunu umwef ogiri 
jam barwefe, nunu jeiserem namwer 
aa jei falaram. Ane taterisi seyafter 
jeiserem ga enggalf ne tulistaabil Taterisi 
Uwa Sanbagirmanaiserem jebe, jega nei 
taterisi jeiserem gam nesa gerabistefe. 
Ane nei nejewera gerabistenaram, nei 
ga nesa towaswena Uwa Sanbagiri Jei 
angtane etam-etama aa jei ne eyebilirim, 
asal-asala nemnaiserem jei gamserem 
jei aa galater eyebilim, Uwa Sanbagiri 
Jei angtane jeiserem se tamtamtababili. 

12 Ga jem temawer, afa aamei ilem 
inibe enggam igam gunurum, "Ai 
etam-etama kapka asal-asala jei aa gala 
gane eyebilim, ai fas jeiserem ajam 
eyebiyen.", afa aamei jes gemerserem 
gam jewer igam gunurum, aamei ga ina 
waakenfer igam gerebaasnenne. Aamei 
ga ina waakenfer igam gerebaasnenne, 
aam temawer aamei gam saf igam gunu, 
jengga aamei engbar etam-etama kapka 
igam eyebili. 

13 Unggwasbala seyafter aamei ijes 
domolaram, unggwasbala jeiserem 
angtane nafsi seyafter gemerserem 
jegme jeter ne domola. Jengga 

Uwa Sanbagiri Jei aamei is enggam 
bilibene, "Ai aamei isAs batobana, 

jega unggwasbala jeiserem jam 
unggwandwasweyan baabeta imna 
kanaufer jam fyalaiserem jemniwer." 
Aamei samfer Uwa Sanbagiri kanaufer 
gam is tebana, aam temawer Uwa 
Sanbagiri Jei jeber-jeber se eyebili Jei 
seyafter Jener is jes bilibenerem ibe. 
Aamei unggwasbala jam ijep domolaram, 
Uwa Sanbagiri Jei baabeta ip ga ise 
gulbana, jega aamei gam is bijauswena 
unggwasbala jeiserem jewer, ane aamei 
etam-etama kapka ijam eyebiyen. 

14 Ga jem temawer am afelen mesna ai 
isa ajes nesiktababilirim, aamei tiborma 
jam kwiruluserem jam pujitef, aamei ina 
ga jam isa bijausona jewer. 

15 Ai angtane tousaiserem jebe agemer 
nasbaipminirim, ai ip jegme isa gemer 
nasbaipmini. Jewer ga taterisi ai isa ajes 
nasbaipminirim ibe, aamei waakenfer isa 
sarsini, ane taterisi aaiserem ga iner isa 
bili afa bunar, afa fas. 

16 Nei Kristus nejeya tebanaram, nei 
jam negama betwenaram enggalfe 
tere Kristusmanaiserem negama 
saribestaabonf, jes jepserem nei 

fo angguru ga negama telbebili, fo 
angguru nei jes negama telbebilirim 
Uwa Sanbagirfe "Ase samfer golmini" 
ga jem temawer negama gweyibene. 
Nei fo angguru jeiserem jewer 
negama telbebilirim, nei ga tere 
Kristusmanaiserem ga jes negama 
sarbistaabona, aawisi Jemna aa galap 
tenbentetyaram. Ane nei nena ga 
nejema gweraasona enggame neiba 
safna daamfennaberam Kristusfar. 
Ane nei rotini jeiserem jam negama 
syenulnonnorom, ane rotini jeiserem 
nei jewera tombaabilirim, nei tere 
Kristusmanaiserem ga nejesa 
sarbistaabona, tifni Jemnaiserem 

aa galap ne tamtamtanaram, ane nei 
nena ga nejama gweraasona enggame 
neiba tifni daamfennam Kristusfar. 

17 Nei safe angtane unggwanfer, nei 
seyafter rotini daamfenna tefner nejesa 
tumilirim, ane jega jem temawer neiba 
tifni daamfennam Kristusfar. 

18Sa sarbistaabon angtane 
Yahudimanaiserem jem temawer. 
Angtane Yahudimana tumilgala 
Uwa Sanbagirfe aa jes gane 
kitulbonorom mejana Jena Uwa 

Sanbagirmanaiserem jem sagap 
bununtelaiserem, ane tumilgala afwer 
aa jes gane tombaabilirim, jei jeiserem 
aa jewer gane eyebilirim, jeiba safna 
daamfennam Uwa Sanbagirs jes gane 
pujitene. 

19 Ai seyafter isa ajes nasipminirim 
jeme, ai ajam guyon enggame tiborma 
jam kwirtabaabiliserem jeba igsusum. 
Ane ai ajam guyon tumilgala tiborma 
jam kwirtabaabiliserem jep aa jes gane 
kitulminirim, tumilgala jeiserem ba 
igsusum. Fasfasus, ai jes gamserem 
ai gam ajam guyon. Tiborma jam 
kwirtabaabiliserem, tiborma jeiserem ga 
igyene. 

20 Jengga taterisi amnaiserem jem 
igiserem ga enggam: Angtane tumilgala 
tiborma jam kwiruluserem jep aa jei 
gane kitulminirim, tumilgala jeiserem jei 
Uwa Sanbagirfe fas jam ne kitulboyon, 
jengga bwat kapkaiserem ga jep 
gane kitulmini. Ane angtane tumilgala 
jeiserem aa jewer gane kitulminirim, 
jei ga bwat kapkaiserem ga jes gane 
pujitababili. Afa aamei tumilgala 
jeiserem jam isa tombaabilirim, angtane 
tumilgala tiborma jam kwiruluserem jep 

aa jei ne kitulminirim jebar, gam jega, 
aamei mese bwat kapkaiserem jes isa 
pujitababili. Ane ai baibaisus aamei bwat 
kapka jeiserem ijesa pujitababife. 

21 hamei Kristus iJeya tebanaram, 
aamei jam igama betwenaram 
enggalfe tere Kristusmanaiserem gam 
saribestaabonf, jes jepserem aamei fo 
angguru igama telbebili, fo angguru 
angtane Kristusfar daamfennaber 
aaiserem jei aa jes gane telbebilirim. 
Ane aamei rotini angtane Kristusfar 
daamfennaber aaiserem jei aa jes gane 
tombaabilirim, aamei tumilgala jeiserem 
igama tombaabili. Afa ga gam jes 
gemerserem, aamei angtane fo angguru 
yo tumilgala aa jes gane kitulminirim 
bwat kapkaiserem jebe enggalfe gam 
pujitababif, aamei safnant jebar enggam 
ijama etamweyan safna daamfennaber 
gamserem, fo angguru jeiserem ijewera 
telbebilirim, ane tumilgala jeiserem 
ijewera tombaabilirim jeme. 

22 Afa aamei tumilgala 
Kristusmanaiserem jam isa 
tombaabilirim, ane tumilgala aa jes gane 
kitulminirim bwat kabwakmanaiserem 
jebe jes mese jam igama tombaabilirim, 

aamei gam ijewera eyebilirim, gam 
jega Kristus Jei aamei ise nasbabili, 
ane ga is tamtamtababili. Baabeta 
imna unggwandwasyan baabeta 
Kristusmanaiserem jemniwer. 

23 Aamei enggam ima gunu, "Nei 
Kristus nemsa tebana, ane Jei nei nes 
mesam aftabunnu, ga jem temawer 
nei nejesa bilirim jam eyebife, seyafter 
etam-etamabaryanaiserem samfer nesa 
eyebili." Jeba bunaram, jengga seyafter 
jam eyebiliserem, seyafter jeiserem 
angtane nafsi jam batobaabiyen. 
Bunarsusfer nei samfer nesa eyebili 
seyafter nei nejesa bilirim jam eyebife. 
Jengga seyafter jam eyebiliserem, 
seyafter jeiserem safna Kristus aa jei ne 
tebanaram jam kanautababiyen, jega 
nei waakenfer negama gwefe Kristus 
jam onsobalabe. 

24 Angtane Kristus aa jei ne tebanaram 
jei jam eyebiyen igsusu jelefefener, 
jengga angtane nafsiserem igsususerem 
ga jem temawer mese ga galf gam 
eyebili. 

25 famei matauwa pasarap aa jes 
gane jualtababilirim, aamei matau 
seyafter jeiserem samfer igama 

tombaabili. Aamei safnant angtane afa 
ijama tenebayan matauwa jeiserem 
jem temawer enggame, "Matauwa 
aaiserem ke mes ne golmini tiborma 
jam kwiruluserem jebe, afa fas?" Aamei 
ijama tenebayan matauwa jeiserem 
jem temawer, jega ini imna is jam ge 
folbamiyen jam sarstaabonfe enggame, 
"Matauwa aaiserem ke waakena jam 
tombaabife, afa kapka?" 

26 hamei tumilgala seyafter gemerserem 
samfer isa tombaabili, aam temawer 
Taterisi Uwa Sanbagirmanaiserem jep 
enggam baatultel: "Ogiri aaiserem ane 
apgal jigala seyafter aa gemer falaram 
ogiri aaiserem jebe, jeba Tuhanmanam." 

27 Afa angtane Kristus jam 
tebayanaiserem jei aamei jam is 
gam balaram jena jemnaiserem jep 
sofwefe enggalfe jam twenf, ane afa 
aamei jam igam gunurum jam sofwef jem 
jenabe, tumilgala seyafter gemerserem 
jei ip ijes gam kitulbonorom, aamei 
tumilgala jeiserem samfer jamer igam 
tombaabili. Aamei safnant angtane 
jeiserem ijam tenebayan tumilgala 
jeiserem jem temawer enggame, 
"Tumilgala aaiserem ke imes kitulmini 

tiborma jam kwiruluserem jebe, afa 
fas?" Gam jega, ini imna is jam folbayan 
jam sarstaabonf enggame, "Tumilgala 
aaiserem ke waakena jam tombaabife, 
afa kapka?" 

28 Jengga angtane nafsi afa jei 
aamei jam is gam balaram enggame, 
"Tumilgala aaiserem mes ne kitulmini 
tiborma jam kwiruluserem jebe.", afa jei 
aamei jes gamserem gam jam is gam 
balaram, aamei tumilgala jeiserem ijam 
tombaabiyen. Tumilgala jeiserem ijam 
tombaabiyen, aam temawer angtane 
nafsi jeiserem aamei is jei gam balaram, 
jei engbar jelem inibe enggam gam 
gunu, "Afa ai tumilgala jeiserem jam as 
tombaabilirim, ai engbar ga etam-etams 
as eyebili." Angtane nafsi jeiserem 
jei engbar ga gang gam gunu jes 
gamserem. Ane afa aamei tumilgala 
jeiserem jam igam tombaabilirim, 
angtane nafsi jeiserem ini kapkaiserem 
ga jes gam damtana tumilgala jeiserem 
jam tombaabiliserem jem temawer. 
Angtane imniwer afweraiserem jei 
engbar ai as tenebana enggame, "Ai 
tousa, afa ai tumilgala jeiserem jam 
agam tumilirim, ai etam-etama fas 

ajam eyebiyen. Jengga angtane nafsi 
enggam gam gunu jelem inibe, 'Afa ai 
tumilgala jeiserem jam as tumilirim, ai 
engbar etam-etama as eyebili.' Jeje bafa 
angtane nafsi aa jewer gam gunurum 
jem temawer, ajam tikwefe tumilgala 
jeiserem jam tumiliwer? Angtane nafsi 
jei waakenfer jam towasweyeneiserem. 
Jeje bafa jem temawer ai ga as tikwena 
jam eyebiliwer? 

29 (10:28) 

30Ga enggam, ai tumilgala jam jep 
agam tumilirim, ai Uwa Sanbagiriserem 
ga agam bala, 'Ase samfer gulbana 
tumilgala aaiserem jem temawer.' 
Jengga angtane ai enggam ga as 
gane bala, 'Aamei tumilgala jeiserem 
ijewer tombaabilirim, aamei kapka gam 
eyebili.' Jeje bafa gam ga aa ge gubili 
tumilgala ai ajes tombaabilirim jem 
temawer, tumilgala jem temawer ai Uwa 
Sanbagirfe 'Ase samfer gulbana' amsam 
gweyibene?" 

31 hi taterisi jeiserem enggam 
ai tamawolibene jei ai ase jewer 
tenebanaram: Aamei seyafter ijesa 
eyebife, jam tumiliserem ane jam 
telbiliserem jes mese, seyafter jeiserem 

ijama eyebaabili, jega enggalf ilem 
afelen mesnaiserem jemna ini gam ge 
kanausweipmif Yesus jam tebalawer. 
Aamei jes gemerserem ijewera 
eyebilirim, aamei Uwa Sanbagiri jem 
igama pujitefe. 

32 Aamei ga enggammer isa gwena, 
jega angtane nafsi jei aamei ijesa 
eyebilirim is jam sene domolminirim, 
angtane nafsi jeiserem jei etam-etama 
jam ne eyebiyen. Angtane jeiserem 
ga enggalfener angtane Yahudimana, 
angtane Yahudimanyan, ane im afelen 
mesna Kristus aa jei ne tebanaram jei 
mese. 

33 Aamei ga enggammer isa gwena, 
ai agemer gwenaram. Seyafter ai ajes 
eyebaabilirim, ai ga enggalf ai eyebaabili, 
jega ai angtane seyafter gemerserem 
gam as batobaabili. Ai awelna alem 
temawer ajam gwebiyen enggalfe, ai 
ana tefner batobaf. Jengga ai seyafter 
enggalf ai gwebili angtane nafsi gam 
batobaabif, jega angtane unggwanfersus 
jei Kristus ga sene tebana, ane Uwa 
Sanbagiri Jei angtane jeiserem gase 
waakentababisini. 

1 1 1Ga jem temawer, ai ga 

enggammer ai gwena Kristus aa 
gemer gwenaram, aamei jegme gemer 
is gwena, ai agemer gwenaram. Kristus 
ba jem Sanbaksam. 

2 Aamei waakenfer ga enggam 
ima eyebili: Taterisi Kristus ap ajes 
gulbanaram, taterisi jeiserem ai 
ga isa ajes nasipmini ibe, aamei 
taterisi jeiserem jeber-jeber ima 
sarbabistaabonwena, ane taterisi 
jeiserem ima onsobili. 

3 Jengga ini amna ase enggam folbana, 
aamei taterisi daamfennaiserem ijesa 
towaswebif. Taterisi jeiserem ga 
aas: Uwa Sanbagiri Jeiba Kristusem 
Sanbaksam. Ane Kristus Jeiba anggwana 
seyafter gemerserem jem Sanbaksam. 
Ane anggwana jeiba wini seyafter 
gemerserem jem sanbaksam. 

4Wini imna ba tandanabaram enggalfe 
jeiserem jem gwerauwulu enggame, 
wimana sanbaka ba anggwasam. 
Tandana wimana jeiserem jei jena jem 
gwerauwulf ga enggam: Jemata jam aa 
jep gangge betwebilirim sembayangabe, 
wini seyafter gemerserem duka jam gane 
matabaabisini fenbiteme. Anggwana fas 

duka jemna jam ne matabaabisiyen. 
Aamei ga jes gamserem ga igama 
eyebuwena. Jega jem temawer, jemata 
jame aa jep gangge betwebilirim, 
anggwana afa sembayanga jam aa 
jep gam gwebanaram, ane afa jei 
taterisi Uwa Sanbagirminiwer namwer 
aa jes gam domolaram jam aa jep 
gam nasibenerem, jes jepserem afa jei 
duka jelemana jam gam motolsinirim, 
afa ga gam jes gemerserem, jeiserem 
kapka. Afa anggwana taterisi Uwa 
Sanbagirmana jam aa jep gam 
nasibenerem, ane jes jepserem jei 
duka jam gam motolsinirim, jeiserem 
ga kabwaksusu. Je kabwaksusu, aam 
temawer afa jei jes gamserem gam jam 
gam eyebilirim, gam jega jeiserem ga 
jem gam gwerauwulu Kristus Jei jem 
sanbakyan, jengga anggwana jeiserem 
jei ga anggwana afweraiserem ga jem 
gwonap gam gwena. Jei jes gamserem 
gam jam gam eyebilirim, gam jega jei 
Kristus gam imei-imeitana. 

> Ane wini jei ga enggam, afa jemata 
jame aa jep gangge betwebilirim, afa 
jes jepserem wini jei duka jelemana 
jam motolsiyeneye, jei sembayanga 

jame aa jep gam gwebanaram, afa 
taterisi Uwa Sanbagirminiwer namwer 
aa jes gam domolaram jam aa jep 
gam nasibenerem, afa ga gam jes 
gemerserem, gam jega jei anggwana 
jelemanaiserem ga jes gam sefer- 
sefertana, anggwana enggam gam 
gwebana jem sanbakyana gamserem. 
Afa jei duka jam motolsiyeneye, jei 
gam aa jewer gam eyebilirim, jei 

ga aas galserem ga jes gam eyebili, 
wini maaryen-maaryena galserem 

aa gemer gane eyebilirim -- nabal 
safna jemna seyafter aa jes gane 
gutunbisinirim enggalfe wini jeiserem 
jam sefer-seferulf. 

6 Afa wini jei duka jemna jam 
motolsiyeneye, wini maaryen-maaryena 
galserem, gam jega nabal safna jemna 
ga jamer gane targaibisini guntinggeme 
enggalfe jei ga gam sefer-seferswefe. 
Wini nabal safna jam targabiliserem, 
afa jam gutunsiliserem, wini jeiserem 
jei ga jam gam seferswena. Jega jem 
temawer wini waakenfer ga duka jamer 
gam motolsini. 

7 Anggwana safnant duka jam 
motolsiyen, aam temawer Uwa Sanbagiri 

Jei anggwana enggalf eyebal Uwa 
Sanbagiri Jena galaterserem, ane 
jega jem temawer anggwana jei 
Uwa Sanbagirmana bosna ga gam 
gulbatena. Ane wini jei bosna anggwana 
jelemanaiserem ga jes gam gulbatena. 
8Bunarsusfer jeba gamam, aam 
temawer anggwana nabal-nabalsusu 
Uwa Sanbagjiri aa jes eyebalam, jei 
wiminiwer fas jam suruyon, jengga Uwa 
Sanbagiri Jei anggwana jeiserem Jener 
eyebal. Ane wini nabal-nabalsusu Uwa 
Sanbagiri aa jes eyebilim, wini jeiserem 
ga anggwaminiwer eyebil. 

9 Ane Uwa Sanbagiri Jei anggwana wife 
Jam eyebayan, jengga Jei wini anggwaf 
eyeibel. 

10 Jega jem temawer, wini jei duka 
jemna ga jam gam motolsini, jega 
enggalf malaikata ga gane domola wini 
jeiserem jei anggwana jelemanaiserem 
jem baabetem gwonap gwena. 

11 Safe gam, nei seyafter Tuhanfar 
daamfennaber nesa gwena, ane nei 
Tuhanfar daamfennaber nejewera 
gwenaram, wini jenfentowai jam 
gweyan, anggwaminiwer jena jam 
bijauwulyon. Ane anggwa mese, 

anggwana jei jenfentowai jam gweyan, 
jei jena jam bijautayan wiminiwer. Wini 
yo anggwana jei jen jena ga jam gangge 
batominenne. 

12 Taterisi jeiserem ba bunaram, 
aam temawer wini nabal-nabalsusu 
ga anggwaminiwer eyebil, jengga 
namwer aas jepserem anggwana jei 
wiminiwer gam surnu. Ane seyaftersus 
gemerserem, wi mese anggwa, Uwa 
Sanbagiriserem ga Jei eyebaabil. 

13 Aamei angtane kota Korintus je 
ijeya nwinirim, aamei ga iner isa bili, 
afa wini sembayanga Uwa Sanbagirfe 
jam gam gwebabanaram jemata aa jep 
gangge betwebilirim jebe, duka jam 
motolsiyenmer, jeiserem ke waakena, 
afa kapka? 

14 Angtane seyafter gemerserem 
enggam gangge towaswebili jelem inibe, 
afa anggwamana nabal safna bwalesusu 
gam folbanaram, wimana gamserem, 
gam jega anggwana jeiserem jei ga gam 
seferswena. 

15 Jengga, afa nabal safna wimana 
bwalesusfer gam falbilirim, jeiserem ba 
waakensusum. Uwa Sanbagiri Jei nabal 

safna bwalna ga wif golmini enggalfe, 
duka jem motolsif. 

16 Afa angtane esorola ai ajes nasbilirim 
baif sene gwebilirim jam taabife, 
ai ga enggamfener ai gunu: ai ane 
rasulu afweraiserem jei mese ai 
ga agma towas-towastababinenne 
jes gemerserem. Ane jemata Uwa 
Sanbagirmana afweraiserem tamna 
nafsiserem jeime, jes gemerserem ga 
gemer ne eyebili. 

17 Namwer ai taterisi nafsiserem ga 
isa ajes nasipmif ibe. Ai ajam guyon 
aamei waakenfer eyebife. Aamei jam 
igalaba betwenaram enggalfe tere 
Yesusmanaiserem jam saribestaabonf, 
jes jepserem aamei kapkaiserem ga ijesa 
eyebuwena. Aamei ijesa eyebuwena 
jeme, aamei ina ijama batomuweyan 
enggalfe Yesus kanaufer gam tebaf. 
Jengga aamei ijesa eyebuwenaram 
jeme, aamei ina ga ijema bijausona 
Yesusminiwer. 

18 Ai taterisi amsam sarbilint im 
temawer enggame, jemata imnaiserem 
jam gangge betwebilirim, aamei 
seyafter ga igama wagwagwena, ane 
safna daamfennaiserem jei safna 

afweraiserem jes gane nasbabili. 
Aamei jes gamserem gam ijewera 
eyebuwenaram, jeiserem kapka. Ane 
ai ga enggam ai gunu, ini amna mes 
jenbana, aam temawer taterisi ai 
ajes sarbilintim im temawer, taterisi 
afweraiserem engbar ba bunaram. 

19 Jemata ga jam sege wagwagwebili, 
jeiserem kabwaksusu! Jengga jemata 
aa jewer ge wagwagwebilirim, jei ga 
angtane ga sege towaswebili angtane 
Uwa Sanbagiri kanaufer aa jei ne 
tebanaram im nenennabe ga fwersa. 

20 Aamei jam igalaba betwenaram 
enggalfe tere Yesusmanaiserem jam 
saribestaabonf, jes jepserem aamei ijesa 
eyebilirim, jeiserem ga kabwaksusu. 
Aamei safe rotini jeiserem igama tumili, 
ane fo angguru jeiserem igama telbebili, 
safe gam, aamei bunarsusfer tumilgala 
Tuhanmanaiserem fas ijama tumilyen. 

21 hi jes gemerserem gam ajewer 
gunurum, aam temawer angtane 
seyafter afweraiserem jei nalefe 
jam ge forobiyen, aamei tumilgala 
jeiserem aamei igama towaitababili 
jam tombaabife. Ane jem temawer ga, 
angtane afweraiserem jei tumilgala 

jam ne damtabiyen, ane jei wismer ga 
gangge waraubili jelem jenabe. Jengga 
angtane afweraiserem jei tumilgala 
uskambar ga jei gane tombaabili, ane 
fo angguru uskambar jei gane telbebili 
jamere jei gangge mabukswebili. Aamei 
jes gamserem gam ijewera eyebilirim, 
aamei ga kabwaksususerem ga jes 
igama eyebili! 

22 Fomfoma? Jeje bafa gam je? Aamke 
jena ke fas, aamei ijeba twenfe? Fasyan, 
aamei samfer ilem jenaber igama twena, 
ane fo mese ga jep igama telbebili. 
Aamei kabwaksusu jes gemerserem 
gam ijewera eyebilirim, gam jega aamei 
jemata Uwa Sanbagirmanaiserem ga 
ijesa imei-imeitabaibef. Ane aamei 
ilem afelen mesna galgalyenaiserem ga 
ijesa sefer-sefertababif. Ai ga ibe isa 
abas bilipmif? Ai ke aamei isa enggam 
as balbabili, aamei waakenaiserem 
ijesa eyebili? Fasfasus! Ai bai aamei 
kabwaksusu jes galserem aamei 
ijesa eyebife! Aamei ijesa eyebilirim, 
jeiserem ai aamei gam isa jam 
towas-towastababiyen. 

23Tuhan ap as jes towas- 
towastabaibenentem, jeiserem ai 

ga isa ajes towas-towastabaipminint 
ibe. Taterisi jeiserem ga enggam: 
Gwini jeiserem jeme Tuhan Yesus ga 
jem gaarant ginanggwaminibe, gwini 
jeiserem Jei rotini ga jem goltenant, 

24 ane Jei Uwa Sanbagiri ga balant, 
"Ase samfer gulbana rotini aaiserem jem 
temawer." Ane Jei rotini jeiserem ga 
bitabisinint tafame, ane ga balbabilint, 
"Rotini aaiserem jeba tifini seyafter 
Amnaiserem, Ai isa Ajes kitulminirim ibe. 
Aaiserem ga jam isa eyebili enggalfe, 
aamei Ai As igama sarbastaabonf." 

2> Mangko fo angguruboro jegme 
gemer, jei jam aa ge tabanswebilirim 
tumilgala nafis-nafsiserem jam 
tombaabilibe, Yesus mangko jeiserem 
ga goltenant, ane Jei Uwa Sanbagjiri ga 
balant, "Ase samfer gulbana." Ane ga 
balbabilint, "Mangko fo angguruboro 
aaiserem jeba aawisi Amna Ase jewer 
tenbentetyaram im temawer. Ane jega 
jem temawer Uwa Sanbagjiri Jei taterisi 
ibirmiserem ga is bilipmini enggame, 
Jei etam-etama imnaiserem ga is 
wirtabaipmini, ane Jei ga aamei ga is 
eyebaabili enggame angtane Jelemanfe. 
Aamei jeber-jeber fo angguru aaiserem 

ga jes isa telbuwena, enggalf isa telbili 
aamei Ai As igama sarbastaabonf." Yesus 
ga gam gununt. 

29Bunarsusfer, aamei rotini jeiserem 
jeber-jeber ima tombaabuwena, ane 
fo angguru jeiserem ima telbebuwena, 
aamei jes gamserem gam ijewera 
eyebilirim, aamei tere Tuhanmanaiserem 
ga jes igama gweraulmini. Jes 
gemerserem ga gemer isa eyebili, 
jamere Tuhan Jei gamjon se fortya. 

27 Jega jem temawer, angtane rotini 
Tuhanmana aa jei gam tumilirim, ane 
fo angguru Tuhanmana aa jei gam 
telibenerem ini kabwakmer, angtane 
jeiserem jei etam-etama kapkaiserem 
Tuhanem tarnabe ga jes gam eyebili, 
aam temawer jei tifni yo aawisi 
Tuhanmanaiserem jam teteyan. 

28 Jewer ga, angtane nalef rotini 
jeiserem jam tumilyen, ane fo 
angguru jeiserem nalef jam telbiyen, 
angtane daamfen-daamfennemer jei 
ini jelemana gwanan ga jamer gam 
damdamtaasnenne, ane etam-etama aa 
jes gam eyebilirim gase bilibene Uwa 
Sanbagirfe. 

29 Angtane afa rotini jeiserem jam 
gam tumilirim, ane fo angguru jeiserem 
jes mese jam gam telbilirim, ane jes 
jepserem afa jei rotini yo fo angguru 
jeiserem jam damdamsosiyeneye 
enggame, jeba tere Tuhanmanaiserem 
jem bwenetem temaweram, angtane 
jeiserem tamtamtala gam domola Uwa 
Sanbagirminiwer. 

30 hamei rotini jeiserem ijewera 
tumilirim, ane fo angguru jeiserem 
ijewera telbebilirim ini kabwakmer, 
Uwa Sanbagiri Jei jem temawer 
aamei ga is enggam tamtamtababili, 
angtane unggwanfer imniwer jei 
bwerna aa ge folbamini, ane ga aa ge 
werenswebuwena. Ane angtane afwer jei 
mes ge terbili. 

31 Jengga afa nei nalef rotini jeiserem 
nejama tumilyen, ane fo angguru 
jeiserem nalef nejama telbiyen, nei ini 
nemna gwanan nabala ga jam negama 
damdamtababisnenne. Afa nei jes 
gamserem gam jam negama eyebilirim, 
gam jega Uwa Sanbagjiri Jei nei nes jam 
tamtamtababiyen. 

32 Jengga nei Yesus nejeya tebanaram, 
Uwa Sanbagiri Jei nei nes galap 


1 KORINTUS 11.33-12.1 1386 


tamtamtababilirim, tamtamtala jeiserem 
nei nejesa domolaram, tamtamtala 
jeiserem ga enggalf nei etam-etamawer 
negama tikwef, jega angtane Yesus 
jam tebayanaiserem jei aa jep 
tamtamtababisirim, nei tamtamtala 
nejama domolyan jebar. 

33 Ga jem temawer am afelen 
mesna, jam jep igama betwenaram 
enggalfe tumilgala gam tombaabif, 
ane enggalf tere Yesusmanaiserem 
gam saribestaabonf, aamei ina ga jam 
isa fimini jamere aamei seyafter isa 
betwesini. 

34 Wisi afa aa jei gam folbanaram, jei 
gwanan ga jenaber se twena, jega aamei 
jam jep igama betwenaram, jes jepserem 
aamei kabwakfer ijama eyebiyen, ane 
gam jega aamei tamtamtala ijama 
domolyan Uwa Sanbagirminiwer. Taterisi 
nafsiserem jem temawer, ga ai ajep 
fornaram imnibe, ga isas nasbaipmini 
ibe. 

1 2 t Surta aamei gwanan ap as 

ijesa tulisulbonontom, aamei ga 
ams ima tenebana baabetem temawer, 
baabeta afa karunya Mafnana Uwa 
Sanbagirmana angtane Kristus aa jei 

ne tebanaram jep aa jes kitulminirim. 
Am afelen mesna, baabeta Mafnana 
Uwa Sanbagirmana aa jes kitulminirim, 
baabeta jeiserem ga nafis-nafsim 
kitulmuwena. Ai enggam ai gunu, 

ai aafe isa ajam towasulmif baabeta 
nafis-nafsiserem jem temawer enggalfe, 
aamei waakenfer gam isa sarbili. 

2 Aamei imsa sarbistaabona enggame, 
aamei Kristus nalef ijama tebayan, jes 
galapserem bwat kapka unggwanfer jei 
aamei is jeteram afaf-afaftababuwenant, 
ane jega jem temawer aamei tiborma 
jam kwirtabaabiliserem igama 
pujitababif, tiborma baabetyenaiserem. 

3 Jega jem temawer, ini amna ga as 
enggam folbana, aamei taterisi aaiserem 
waakenfer ijama towaswebif: Angtane 
aa jei gam nasounaram baabeta Mafnana 
Uwa Sanbagirmanaiserem jeme, angtane 
jeiserem jei fasfasus enggam jam guyon, 
"Yesus se babapsoba!" Angtane aa jei 
gam nasounaram baabeta Mafnana Uwa 
Sanbagirmanaiserem jeme, angtane 
jeiserem jei enggam gam gunu, "Yesus 
Jeiba Tuhansam." 

4Baabeta Mafnana Uwa Sanbagirmana 
nep nes jes kitulminirim nei 

Kristus nejeya tebanaram, baabeta 
jeiserem jeba nafis-nafsim aa jes 
kitulmuwenaram. Jengga baabeta 
seyafter jeiserem safe nafis-nafsi, 
Mafnana daamfennaiserem ga Jei gam 
kitulmuwena. 

>Nei Kristus nejeya 
tikwebaatinennerem, awelna nei 
nejesa gwebilirim, awelna jeiserem 
nafis-nafsi. Jengga awelna nei seyafter 
nejesa gwebilirim, awelna jeiserem ga 
Tuhan daamfennaiserem ga neJeba 
gweyibene. 

5Uwa Sanbagiri Jeiba daamfennam, 
jengga Jei awelna nafis-nafismer gam 
gwebili, nei angtane Kristen seyafter 
gemerserem gwela nemnaiserem jebe. 

7Mafnana Uwa Sanbagirmana Jei 
baabeta Uwa Sanbagirmana nebe nes 
daamfen-daamfennem kitulmuwena, 
jega enggalf angtane Kristen seyafter 
gemerserem gam gane batobaabili. 

8Mafnana Uwa Sanbagirmana Jei 
tousaiserem enggalf se golmini angtane 
Kristen afweraiserem jebe, taterisi 
waakenfer gam ne nasbinennefr, taterisi 
Uwa Sanbagirem temawer, ane Taterisi 
Waakena bunarsusferaiserem. 

9 Mafnana daamfenna jeiserem Jei 
baabeta enggalf golmini angtane Kristen 
afweraiserem jebe, jega jei kanaufer 
gane tebaf enggame, Uwa Sanbagjri Jei 
ga etam-etama unggwandwasususerem 
gase eyebili. Ane angtane nafsiserem 
jep jegme baabeta enggalf golmini, 
angtane gam waakentababif bwerna 
nafis-nafsiserem jewer. 

10 Mafnana Uwa Sanbagirmana Jei 
baabeta enggalf golmini angtane 
Kristen afweraiserem jebe, jei 
bwembwema waakensusu jem gane 
eyebif. Ane angtane nensa jep jegme 
baabeta enggalf golmini, jei taterisi 
gane nasbinennef, taterisi Uwa 
Sanbagirminiwer namwer aa jes gane 
domolaram. Mafnana jeiserem Jei 
angtane nafsiserem baabeta jep jegme 
enggalf golmini, angtane jeiserem jei 
gam gangge towaswebili angtane aa jei 
gam nasbilirim jem temawer. Jei enggam 
gangge towaswebili angtane jeiserem 
jei ke baabeta bwata kapkaiserem jem 
gam nasowena, afa jei ke baabeta 
Mafnana Uwa Sanbagirmanaiserem 
jem gam nasowena. Ane Mafnana Uwa 
Sanbagirmana Jei angtane Kristen 

afweraiserem jep jegme baabeta enggalf 
golmini, jei gam ge nasbawef ula 
nafis-nafsiserem jeme, ula jei jener 
jam ne towaswebiyeneiserem, ula 
jeiserem angtane fas jam ne towas- 
towastayan. Ane angtane nafsiserem 
jep jegme baabeta enggalf golmini, 
jega jei ula nafis-nafsi jeiserem jei jam 
towaswebiyeneiserem jem igiserem ga 
gam sarbili, ane angtane nafsiserem jep 
ga gam towasulmini. 

11 Baabeta seyafter jeiserem safe 
nafis-nafsi, jengga Mafnana Uwa 
Sanbagirmana daamfenna jeiserem 
nebe ga nes Jei kitulmuwena. Ane 
Mafnana Uwa Sanbagirmana Jei nei 
seyafter gemerserem nebe nes daamfen- 
daamfennem se kitulmuwena, Jei Jener 
aa gemer gam gunurum. 

1? Tifni imna seyafter ba daamfennam, 
jengga tifni imna jeiserem jebe safna 
anesus. Ane tifni imna jeiserem safan 
mesna safe unggwanfer, jengga tifni 
imna ga daamfenna, safna seyafter 
jeiserem jemniwer. Jes gemerserem 
aaiserem jegme gemer, nei angtane 
Kristus nejeya tebanaram safe 

unggwanfer, jengga nei seyafter tifni 
daamfennam, tifni Kristusmanaiserem. 

13 Nei seyafter Kristus nejeya 
tebanaram, nei nes mesam baptistababili 
Mafnana daamfennaiserem jeme, jega 
enggalf nei gam nesa etamwena 
daamfen tifniber Kristusfar. Angtane 
afweraiserem nemniwer jei angtane 
Yahudimana, ane afwer ga angtane 
Yahudimanyanaiserem. Angtane afwer 
nemniwer jei angtane bastowaisusu, ane 
afweraiserem jei angtane sanbaka. Safe 
gam, neiba tifni daamfennam, ane Uwa 
Sanbagiri Jei nei seyafter gemerserem 
Mafnana daamfenna nes mesam golmini 
nem inibe. 

14Tifini seyafter imna ga daamfenna, 
jengga tifini seyafter imna jemna safna 
daamfenyan, safna tifinmanaiserem ga 
unggwanfersus, ane awelna safanemana 
ga nafis-nafsi. Awelna nei jes negama 
eyebilirim baabeta nafis-nafsiserem 
Mafnana Uwa Sanbagirmanaiserem 
nep nes jes gam kitulminirim jeme, 
jeiserem ga safna nafis-nafsi tifinmana 
gemerserem. Angtane Kristen 
afweraiserem jei ga enggam ge gubili, 
"Awelna amnaiserem je igyen, ane jega 

jem temawer ai safna daamfemna tifin 
Kristusmanyan." Angtane jei gam aa 
jewer gangge gubilirim, jeiserem ga 
enggalam: 

15 Ma tufa angtanemana jam gam 
gunurum enggame, "Ai tafayan, jega 
jem temawer ai safna tifinmanyan." Tufa 
safe jes gamserem gam gang gunu, tufa 
jeiserem jei jenfentowai jam nulayan 
tifinminiwer, tufa jeiserem gemer nulna 
tifinibe. 

16 Ane afa imwana jam gam gunurum 
enggame, "Ai nweyan, jega jem temawer 
ai safna tifinmanyan." Imwana safe jes 
gamserem gam gang gunu, imwana 
jeiserem jei jenfentowai jam tensiyen 
tifinminiwer. 

17 Afa tifni imna is jam gam 
etamwebanaram nwefefener, gam 
jega aamei ga fomfom igam sara? 

Ane afa enggam tifni imna seyaftersus 
gemerserem is jam gam etamwenaram 
imwafe, gam jega aamei apgal jigala 
fomfom igam aalumbili? 

18 Jengga bunarsusfer Uwa Sanbagiri 
Jei tifni nemna aa galap eyebaabilim, 
Jei tifni nemnaiserem jem safanfe 
unggwanfersus eyebaabil, tof mese 

imwa, nwe, aarem. Jei tof teten fas Jam 
eyemiyen. Ane tof mese imwa, nwe, 
aarem seyafter gemerserem, daamfen- 
daamfennemer mesam bunulntenannal 
tampata jeberserem jebe, Jei Jener aa 
gemer gulum. Tafa je jelem tampataber, 
ane nwe jeme jelem tampataber. 

19 Afa tifini seyafter imna is tof tefner 
gam eyebaipmilim, gam jega tifni imna 
fas! 

20 Jengga bunar-bunarsusfer ga 
enggam, tifini imnaiserem safna jemna 
unggwanfersus, ane safna seyafter 
gemerserem aamei ga ijesa balbabili, 
jengga tifni imna ga daamfenna. Jes 
gemerserem aaiserem jegme gemer: 
Uwa Sanbagiri Jei mes eyebili jega nei 
seyafter Kristus nejeya tebanaram, nei 
ga safna tifini Kristusmanfe ga neya 
etamwena. Ane Uwa Sanbagiri Jei ga 
angtane Kristenf ga awelna daamfen- 
daamfennem kitulmini jematabe, Jei 
Jener aa gemer gam gunurum. 

21 Nei angtane Kristenfe nejeya 
gwenaram, Mafnana Uwa Sanbagirmana 
Jei baabeta daamfen-daamfennem nep 
kitulmuwena enggalfe, angtane Kristen 
seyafter gemerserem jem negama 

batobaabuwef. Jega jem temawer, nei 
nen nena nejama tetenanayan baabeta 
Mafnana Uwa Sanbagirmana nep nes 
jes kitulmuwenaram jem temawer. 
Ane nei angtane Kristen nafsiserem 
enggam nejama balyan, "Ai aamei isa 
baif gwebana jemata aaiserem jebe." 
Tifni imnaiserem jem temawer, nwena 
imna, tafna imna enggam fasfasus jam 
gitmiyen, "Afa aamei amnip fas, ai 
samfer anfentowai as gwena." Ane duka 
imna, tufa imna enggam fasfasus jam 
gitmiyen, "Ai aamei isa bai gwemini. Ai 
anfentowai gwef." 

22 Gamyan! Safna tifinmanaiserem aa 
jes gane balbabilirim enggame werna, 
jeba bunarsusfer safna igsusu. 

23 Ane safna tifinmanaiserem aa 
jes gane balbabilirim enggame 
safna jeiserem jei igyen, nei 
safna jeiserem bunarsusfer ga 
negama gerebaabisnenne. Ane 
safna tifinmanaiserem aa jes gane 
balbabilirim angtane nafsi fas jam 
ne domolyanaiserem, nei safna 
jeiserem jeber-jeber jam negama 
matabaabisiwena. 

24 Jengga safna tifinmanaiserem aa 
jes gane balbabilirim angtane samfer 
jam ne damtabiliserem, nei safna 
jeiserem nejama matabaabisiyen. Uwa 
Sanbagjiri Jei tifni nemna nes mesam 
eyebaipmil. Ane tof mese imwa, nwe, 
aarem, Uwa Sanbagiri Jei safna seyafter 
gemerserem daamfen-daamfenneme 
waakenfer mesam bunulntenannal 
tampata jeberserem jebe, jega enggalf 
safna tifinmanaiserem aa jes gane 
balbabilirim igyene, safna jeiserem ga 
waakensusfer gane gerebaabisnenne. 

25 Uwa Sanbagiri Jei tifni ga gam 
eyebaabil jes gemerserem, jega tifni 
seyaftersus jeiserem jam wagwagweyan, 
jengga safna seyafter gemerserem jei 
jena ga jam gane batominenne. 

26 Afa safna tifinmana daamfennaiserem 
jei gam siginswenaram, tifni seyafter 
gemerserem ga gam sigin-ginswena. Ane 
jes gemerserem aaiserem jegme gemer, 
afa safna tifinmana daamfennaiserem 
waakenfer gane gerebaabisnennerem, 
tifni seyafter gemerserem ga saaser- 
saaserfer gam fala. 

27 Nei Kristus nejeya tebanaram, 
nei seyafter gemerserem neiba 

tifni Kristusmanam. Ane aamei 
daamfen-daamfennemer seyafter 
gemerserem, aamei ga safan mesna tifni 
Kristusmanaiserem jebe. 

28 Uwa Sanbagiri Jei tampata daamfen- 
daamfennem is mesam destabaipmini 
jematabe, aamei Kristus ijeya tebanaram 
seyafter gemerserem. Jei angtane aas 
galserem mesam destabaabili: Nabal- 
nabalsusu ga rasuls destabaabili. 
Naurabarf ga, angtane taterisi Uwa 
Sanbagirminiwer namwer aa jei gane 
domolaram enggalfe taterisi jeiserem jei 
gane nasbinennef. Nawer-ningginf ga, 
guru-guru taterisi Uwa Sanbagirmana 
aa jei ne towas-towastababilirim, 

Jei ga jes destabaabili. Ane Jeimba 
mesam destabaabili angtane aas 
galserem: angtane bwembwema 

aa jei ne eyebuwenaram jei mese; 
angtane baabeta aa jep ne kitulminirim 
enggalfe angtane jem waakentababif, 
angtane, angtane nafsi aa jei ne 
batobaabuwenaram, angtane awelna 
jematabe aa jei ne taabilirim, ane 
angtane ula nafis-nafismer aa jei ne 
nasbabuwenaram, ula jei jener jam ne 
towaswebiyeneiserem. 

29Bunar-bunarsusfer, angtane 
jematabe jei seyafter rasulyan. Jei 
seyafter taterisi Uwa Sanbagirminiwer 
namwer aa jes gane domolaram jam ne 
nasbabiyen. Jei seyafter guruyon. Fas 
angtane seyafter jematabe jei baabeta 
jam ne domolyan enggalfe, bwembwema 
jem gam eyebaabife. 

30 Jei seyafter angtane nafsi jam ne 
waakentababiyen. Jei seyafter ula nafis- 
nafsiserem jam ne towaswebiyeneiserem 
fas jam ne nasbabuweyan. Ane jei 
seyafter ula nafis-nafsi jeiserem jem 
igiserem jam ne sarbiyen, ane jei jam ne 
nasbiyen. 

31Jega jem temawer, ini imna 
unggwanfer ga is enggalf sege 
folbamuwena, aamei baabeta 
igsususerem igama damtabif. Ane 
ai nele waakenaiserem isa jes ge 
saamisini ibe, nele aaiserem jei 
waaken-waakensusu nele seyafter 
afweraiserem jemniwer. Nele jeiserem 
ga aas: nei angtane nafsi ga jam nesa 
nesiktababuwena. 

1 Ai safe ula nafis-nafsi 

1 3 angtanemanaiserem jem as 

nasowena, jengga afa ai angtane 

nafsiserem ajam nesiktababiyeneye, 
gam jega ai ajes nasbinennerem 
jemna igi fas. Ai safe ula ai aner ajam 
towasweyeneiserem Mafnana Uwa 
Sanbagirmana ap as jes gulbanaram, 
safe jem as nasowena, ane safe 
malaikatem olem as nasowena, jengga 
afa ai angtane nafsiserem ajam 
nesiktababiyeneye, gam jega ai aa jes 
nasbinennerem, jeiserem uskambarsus 
tisanfennaiserem jei ga gam falbili, igi 
jemna fas. 

2 Ai safe baabeta enggalf jam as 
domolwena taterisi agam nasibenenef, 
taterisi Uwa Sanbagirminiwer namwer 
ajes domolaram, ane ai safe taterisi 
Uwa Sanbagiri aa jes mwangbisilim, Uwa 
Sanbagiri Jei taterisi jeiserem angtane 
gwanan fas Jam towasulmiyen jamer 
abaka, ai safe taterisi jeiserem jam as 
sarbabuwena waakenfer, jengga afa ai 
angtane nafsi ajam nesiktababiyeneye, 
gam jega ai igyene. Ane ai safe 
tousaiserem Uwa Sanbagirem temawer 
seyaftersus jam as damtabuwena, ane 
ai safe Uwa Sanbagiri kanaufer jam 
as tebana enggalfe, ai taarena agam 
balf jam gwisife jelem tampatawer, ane 

taarena jeiserem se gwisini jewer: safe 
seyafter jeiserem jam agam eyebili, 
jengga afa ai angtane nafsi ajam 
nesiktababiyeneye, gam jega ai igyene. 

3 Ai seyafter ajes damtabilirim, jeiserem 
ai safe jam as kitulmini angtane 
galgalyenaiserem jebe: ane ai safe an 
ana jam as gera enggalfe jam giransif, 
jengga afa ai angtane nafsi ajam 
nesiktababiyeneye, gam jega seyafter 
jeiserem igi ga fas, jam sege elbesini. 

4 Afa aamei angtane nafsi jam igam 
nesiktababuwenaram, aamei jafner igam 
fina angtane kapkaiserem ip jam is gane 
eyeibenerem. Ane angtane nafsiserem 
jam igam batobaabili. Afa aamei angtane 
nafsi jam igam nesiktababuwenaram, 
imna ini uskamer is jam folbayan 
galgala angtane nafisemanaiserem 
jem temawer. Aamei in ina ijam 
gaartenanayan, ane aamei waakenfer 
jes igam eyebilirim, jeiserem ijam 
nasbineneyen. 

3 Afa aamei angtane nafsi jam igam 
nesiktababuwenaram, apgal jigala 
angtanef jes igam eyeipminirim, aamei 
ini kabwakmer ijam eyeipmiyen. Ane 
ini imna unggwan-giri is jam folbayan 

enggalfe, waakenaiserem ilefefener 
ijam eyebife. Afa aamei angtane nafsi 
jam igam nesiktababuwenaram, aamei 
tatarfer ijam uskamsweyan. Ane aamei 
angtane ilem witifinip fas ijam gatasiyen 
enggalfe kapkaiserem ijam fwainulbofe. 

6 Afa aamei angtane nafsi jam igam 
nesiktababuwenaram, ini imna saaser- 
saaserfer ijam folbayan, angtane nafsi 
jei etam-etama kapka aa jep gane 
eyebilirim. Jengga ini imna saaser- 
saasera ga is aam temawenefener gam 
folbana, gwela waakenaiserem jem 
temawer. 

7 Afa aamei angtane nafsi jam 
igam nesiktababuwenaram, angtane 
etam-etama is jei gane eyeibenerem 
ibe, aamei etam-etama jeiserem ga 
jeber-jeber igam borolmini. Ini imna 
jeber-jeber is waakenfer gam folbana 
angtane nafsiserem jem temawer. 

Ane aamei safe tamtamsusu jam igam 
domola, jengga aamei kanaufer igam 
fina. 

8 Angtane, angtane nafsiserem ga 
jamer sene nesiktababuwena jamer 
abak-abaksus. Jengga angtane baabeta 
aa jei ne domolaram enggalfe, taterisi 


1 KORINTUS 13.9-10 1401 


Uwa Sanbagirminiwer namwer aa jes 
ne domolaram jem gane nasbinennef, 
angtane jeiserem jei galabe sege 
tikwebisi taterisi jeiserem jam ne 
nasbinenelewer. Ane angtane baabeta 
aa jei ne domolaram enggalfe, jei 

ula nafis-nafsi jei jener jam ne 
towaswebiyeneiserem ula jeiserem jem 
gangge nasbawefe, angtane jeiserem jei 
galabe ula nafis-nafsi jeiserem jeme jam 
ge nasbaweyan. Ane angtane baabeta 
aa jei ne domolaram enggalfe, jei taterisi 
Uwa Sanbagirem temawer jem ne 
nasbinennefe, taterisi jei waakenfer aa 
jes ne towaswebilirim, angtane jeiserem 
jei galabe taterisi jeiserem gamjon jam 
ne towaswebiyen. 

9 Angtane jei jes gemerserem jam 
nasbiliserem galabe sege tikwebisi, aam 
temawer taterisi seyafter galap aa je 
etamwesaram jem temawer, taterisi 
jeiserem nei namwer bastowaifefener 
neya towaswena, ane namwer nei 
bastowaifer neya nasbili. 

10 Jengga galap, Uwa Sanbagiri Jei 
se eyebaabisi enggalfe, nei seyafter 
taterisi seyaftersus gemerserem 
negama towaswebabif. Jes jepserem 

baabeta nei namwer bastowaifer nejeya 
damtabilirim, baabeta seyafter jeiserem 
sege barwebisi. 

11Ga enggam, ai gwanan 
bastowaisamer galapserem, jes 
galapserem ai tantouya bastouya 
galserem ai ga agemer nasowenant, ane 
ai tantouya bastouya galserem ai ga 
agemer gunu alem inibe, ane tantouya 
gemerserem ai ga gemer agam sara. 
Jengga namwer aas jepserem ai ames 
unggwan-girswena, gwela amna as jei 
folbanantam enggame tantowaimana 
gwela galserem, gwela amna jeiserem 
ames firulniwili. 

1? Jes gemerserem aaiserem jegme 
gemer, namwer nei Uwa Sanbagjiri 
bastowaifer neya towaswebana, kacana 
kaburu mir mase bastowaifer jep jam 
damtabitela gamserem. Jengga galap 
seyafter gemerserem nei waakenfer ga 
nesa towaswebisi, Uwa Sanbagiri Jei 
nei nes gemer damdamtababisinirim 
waakenfersus. 

13 Bunarsusfer, nei taterisi nawer- 
ningna ga jamer nesa eyebuwena jamer 
abak-abaksus. Taterisi nawer-ningna 
jeiserem ga aas: Nei Uwa Sanbagiri 

jamer nesa tebana. Neiba nemsama 
towaswena enggame, Uwa Sanbagiri aa 
jes bilirim Jam eyeipmife, Jei seyafter 
jeiserem se eyebili. Ane nei Uwa 
Sanbagiri ga jam nesa nesiktauna, 
ane angtane nafsiserem jes mese 
nei ga jam nesa nesiktababuwena. 
Taterisi nawer-ningna jeiserem 
jemniwer, igsususerem ga aas: Uwa 
Sanbagiri ane angtane nafsiserem 
jes nesikteleiserem. nasbinennef, 
taterisi Uwa Sanbagirminiwer namwer 
aa jes ne domolaram, ane baabeta 
ula nafis-nafsiserem jener jam 
ne towaswebiyeneiserem jem ne 
nasbinennef. 

1Ga jem temawer, gwela 
14 imnaiserem jeme nabal- 
nabalsusu ga aas isa eyebili, aamei 
angtane nafsiserem ga jam isa 
nesiktababuwena. Ane ini imna 
unggwanfersus ga is enggalf sege 
folbamini, baabeta afa karunya-karunya 
Mafnana Uwa Sanbagirmana aa 
jes gam kitulminirim jeiserem jam 
tebabife. Nabal-nabalsusu aamei 
jam ijesa taabife ga aas: baabeta 
enggalf taterisi Uwa Sanbagirminiwer 

namwer ijesa domolaram, jeiserem 
ijema nasbinennefe. Jeiserem ba 
igsusum. Ula nafis-nafsiserem jam 
towaswebiyeneiserem jem jam 
nasoulaiserem je igtouya. 

2 Afa aamei nafis olem jam igam 
nasounaram, ula aamei iner ijam 
towaswebiyeneiserem, aamei angtanefar 
ijam ge nasoweyan, jengga aamei Uwa 
Sanbagirfar igangge nasowena, aam 
temawer angtane afa fas ula nafsi aamei 
jem igam nasounaram is jei saribefe. 
Mafnana Uwa Sanbagirmana Jei aamei 
is gam gwebana, taterisi Uwa Sanbagjiri 
Jenfentowai aa jes gam towaswebilirim 
aamei jeiserem igam nasbili. 

3 Jengga afa aamei taterisi Uwa 
Sanbagirminiwer namwer jes igam 
domolaram jeiserem jes igam 
nasbinennerem, aamei ga angtane 
nafsiserem jep igam nasipminenne 
enggalfe jemata jem gam kanautababife, 
ane enggalf jei gam batobaabif, ane 
enggalf ini jemna jam ge jenbamiyen jei 
kabwaktala jam aa jep gane domolaram. 

4 Angtane nafis olem jei jener jam 
towaswebiyeneiserem aa jei gam 
nasounaram, jei ga ini jelemana tefner 

gam kanautana. Jengga angtane taterisi 
Uwa Sanbagirminiwer namwer aa jei 
gam domolaram angtanef aa jei gam 
nasipminirim, jei ga Jjemata ga jes gam 
kanautababili. 

“Ini amna safe ase saaser-saaserfer 
se folbana, afa aamei seyafter ula 
nafis-nafsiserem aamei iner ijama 
towaswebiyeneiserem jem jam 
isa nasounaram, jengga ini amna 
unggwan-girfer ga as enggalf folbana, 
aamei taterisi Uwa Sanbagirminiwer 
namwer ijesa domolaram ga jes isa 
nasipminenne angtanefe. Angtane 
taterisi Uwa Sanbagirminiwer namwer 
aa jei gam domolaram aa jei gam 
nasbinennerem, angtane jeiserem ba 
sanbakam. Angtane ula nafis jei jener 
jam towaswebiyeneiserem aa jei gam 
nasbabilirim jei sanbak touya. Jengga jei 
sanbaka gase etamwena afa aaiserem 
aa jep etamwenaram: afa angtane 
nafsi jemata jeiserem jebe jei ula 
nafis jeiserem jem igiserem jam gam 
sarbilirim, ane jemata jeiserem jep 
ga gam towasulmini enggalfe jei gam 
kanautababif. 

6 Am afelen mesna, afa ai jam agam 
fornaram imnibe, ane ai ula nafis 
ajam towaswebiyeneiserem jem ga 
agam nasowena, ula aamei mese 
ijama towaswebiyeneiserem, afa ula 
jeiserem jemfener agam nasowena, 
gam jega aamei ai jes agam nasbilirim 
igi jemna ijama sarbiyen, ane ai aamei 
isa ajam batobaabiyen. Jengga taterisi 
bunarsusfer aaiserem Uwa Sanbagiri ap 
as jes gwerauwulbonorom, afa ai taterisi 
jeiserem isa Jam agam nasipminirim 
ibe, afa ai taterisi Uwa Sanbagirem 
temawer isa jam agam nasipminirim 
ibe; afa ai Taterisi Uwa Sanbagirminiwer 
namwer ajes domolaram, taterisi 
jeiserem jam as nasbilirim, afa ai 
Taterisi Uwa Sanbagirmana ip isa jam 
as towas-towasulminirim: afa ai seyafter 
jeiserem gam jam agam nasipmini ula 
aamei ijesa sarbilirim jeme, gam jega ai 
ims agam batobaabili. 

7 Ane aaiserem jegme gemer, afa alat 
musiki busu jam forforulu galserem, 
ane gitara jam enenuluserem, afa 
tisna jemna ga daamfennaber gam 
nulamini, gam jega angtane fas jam ge 

towaswebiyen enggame, jei ga simala 
aaiserem ga jes ne gwebana. 

8 Ane afa enggam, ginanggwana 
daamfenna trompeta jam gam forolaram 
enggalfe, ginanggwa nafsi jem ge 
towaswebif jei jam ge menetwebisif 
enggalf jam ge erabaf, afa ginanggwana 
daamfenna jeiserem jei trompeta syefer 
jam gam forolaram, gam jega ginanggwa 
afweraiserem jei waakenfer jam ge 
sarbiyen, ane jei jam ge menetwebisiyen 
enggalfe jam ge erabaf. 

3 Jes gemerserem im temawer jegme 
gemer. Afa aamei angtanefar jam igama 
nasounaram, ula nafis-nafsiserem jei 
jam ne towaswebiyeneiserem jeme, 
gam jega taterisi aamei ijes nasbilirim 
angtane afa fas is jam ne sarbiyen. 
Taterisi imna jeiserem ga enggala 
tamanfennap nasowela gamserem. 

10 Ogiri aaiserem jebe ula nafis-nafsi 
unggwanfersus, ane ula seyafter 
jeiserem jeba igiberem. 

11 Angtane afa jam gam nasounaram ula 
nafsi ajam sarbiyeneiserem jeme, gam 
jega jei taterisi aa jes gam nasbilirim, 
ula jemna ga jem tisna tefner agam 
sarbabisini. Afa ga gam jes gamserem, 

gam jega angtane jeiserem jei abar ga 
enggala, ai jebar jam ge dorweyana 
galserem. 

12 Jes gemerserem im temawer jegme 
gemer. Ai amesam towaswena enggame, 
ini imna is unggwan-giri ge folbamini 
enggalfe, baabeta Mafnana Uwa 
Sanbagirmana aa jes gam kitulminirim, 
baabeta jeiserem ijama damtabife. 
Jengga nabal-nabalsusu ini imna ga 
is enggalf sege folbamini, baabeta 
aaiserem ijama tebabif, baabeta 
jeiserem jega enggalf aamei jemata 
Kristus aa jei ne tebanaram jei gam isa 
kanautababili. 

13 Ga jem temawer, afa aamei ula 
nafsiserem jeme igam nasounaram, ula 
aamei iner ijam towaswebiyeneiserem, 
aamei Uwa Sanbagirfe sembayanga ga 
jam igam gwebabana enggalfe, Mafnana 
Uwa Sanbagirmana Jei baabeta gamjon 
ip is gam gulbaf, jega baabeta aamei 
jem igam nasounaram ula nafsiserem 
jeme jem igiserem gam igam sarbili, 
ane angtane nafsiserem jep ga igam 
towasulmini. 

14 Afa Mafnana Uwa Sanbagirmana ai 
jam as gam gwebanaram sembayanga 

jam gwebarfe, ula nafsiserem ai aner 
ajam towaswebiyeneiserem jeme, ai 
mafnana amnaiserem sembayanga jem 
agam gwebana, jengga ini amnaiserem 
jebe, ai ajam towasweyan taterisi 
jeiserem jem igiserem. 

15 Jega jem temawer, ai ga enggam 
as eyebili: Nunu afweraiserem ai 
sembayanga as gwebana Mafnana 
Uwa Sanbagirmanaiserem jeme, 
ula nafsiserem ai aner ajam 
towaswebiyeneiserem. Ane aime 
nunu afweraiserem ai sembayanga 
as gwebana, ula jem igiserem ai 
ajes towaswebilirim jeme. Ane nunu 
afweraiserem ai simala as twola 
Mafnana Uwa Sanbagirmanaiserem 
jeme, ula nafsiserem ai ajam 
towaswebiyeneiserem. Ane aime 
nunu afweraiserem ai simala as twola, 
ula jem igiserem ai ajes towaswebilirim 
jeme. 

16 Afa Mafnana Uwa Sanbagirmana 
Jei aamei jam is gwebabilirim, aamei 
Uwa Sanbagiri ijama pujitefe ula 
aamei ijama towaswebiyeneiserem 
jeme, ane angtane nafsi jei jep aa jei 
gangge nwinbenerem, jei ula jeiserem 

fas is jam ne saripmiyen, gam jega 
angtane jeiserem enggam fas jam 

ge gubiyen, "Amin, jem igiserem ga 
enggam, sembayanga jeiserem aa 
jewer gwebanaram ba bunaram." 

Jei jes gemerserem jam ge gubiyen, 
aam temawer jei taterisi aamei ijesa 
nasbilirim, igi jemna fas jam ne sarbiyen. 

17 Sembayanga imna jeiserem Uwa 
Sanbagirfe ase samfer gulbana jewer 
igama gweyibenerem, ane sembayanga 
jeiserem aamei jes ijewera gwebanaram 
ula jam towaswebiyeneiserem jeme, 
jei safe waaken-waakensusu Uwa 
Sanbagirfe, jengga sembayanga imna 
jeiserem angtane nafsi fas jeme ijama 
batobaabiyen. 

18 Ai Uwa Sanbagiri enggam ai bala, 
"Ase samfer gulbana.", aam temawer 
ai ula nafis-nafsiserem ai aner ajam 
towaswebabiyeneiserem, ula jeiserem 
ai ajem nasowena uskambarsus aamei 
seyafter gemerserem imniwer. 

19 Jengga ini amna ga as enggalfe 
folbana, jemata aa jep gangge 
betwebilirim, angtane jematap jeiserem 
jei waakenfer gane sarbili ai jes agam 
nasbilirim. Afa ai katana bastowaifefener 

agam nasbili enggalfe angtane gam 
towas-towastababif, ane angtane katana 
bastowaifer jeiserem waakenfer gane 
sarbili, jeiserem ba waakenam. Jengga 
afa ai katana unggwanfersus, ula 
nafis-nafsi angtane jam sarbiyeneiserem 
jem agam nasbilirim jemnibe, jeiba 
kapkam. 

20 Am afelen mesna, gwela imna 
ga is enggam sege folbamini tanna 
bastantouya gamserem, etam-etama 
kapka jam eyebiyeneiserem. Jengga 
aamei ijesa bilirim ilem inibe, ini imna 
safnant is jam ge folbamiyen enggame 
tantowaimana ini galserem. Aamei 
safnant in ina ijama tetenanayan 
baabeta ijesa domolaram jem 
temawer, baabeta ula aamei iner 
ijama towaswebiyeneiserem jem jam 
nasowefe. Jengga ini imna ga is 
enggam sege folbamini ini angtane 
sanbak-sanbakmana gamserem. 

21 Gwanan jes galapserem angtane 
Yahudimana jei taterisi Uwa 
Sanbagirmana baife aa galap ne 
gweyibelem jam ne saribefe, nabi 
Uwa Sanbagirmana jei Taterisi Uwa 
Sanbagirmanaiserem jep ga enggam 

baatultel angtane Yahudimanaiserem 
jem temawer: "Aiba Tuhansam, 
Ai enggam Ai gunu, 'Ai angtane 
Amnaiserem jep enggam As nasipmini: 
angtane negeri nafis-nafsiserem ga 
sege forobuwetya, ga ula jemnaiserem 
jem sene nasipmini. Safe gam, angtane 
Amnaiserem jei baif sene gwebili As jam 
ne sarbasife.'" Jes gemerserem aaiserem 
jegme gemer, aamei angtanefar 
igalaba nasounaram, ula jei jam ne 
towaswebiyeneiserem jeme, gam jega 
aamei is baif sene gwebabili is jam ne 
sarbabisife, ane aamei angtane jeiserem 
ijama batobaabiyen. 

22 Baabeta aa jes gane domolaram, 
ula nafis-nafsiserem jei jener jam 

ne towaswebiyeneiserem jem gam 
nasowefe, baabeta jeiserem jeba 
tandana galserem. Angtane ula nafis- 
nafsi jeiserem jem aa jewer gangge 
nasbawenaram, jei ga baabeta Uwa 
Sanbagirmana jem ga aa saamisini, 
angtane Kristus jam tebayanaiserem 
jebe, angtane Kristus aa jei gane 
tebanaram jepyan. Ane baabeta jes 
gane domolaram enggalfe, taterisi Uwa 
Sanbagirminiwer namwer aa jes gane 

domolaram jeiserem angtanef jem gane 
nasbinennef, baabeta jes mese tandana 
galserem. Jengga baabeta jeiserem 

ga baabeta Uwa Sanbagirmana jem 

aa saamisini angtane Kristus aa jei ne 
tebanaram jebe, angtane Kristus jam 
tebayanaiserem jemnipyan. 

23 Jewer ga, afa angtane seyafter 
jemata imnaiserem jebe jei jam gangge 
betwebilirim, ane afa aamei seyafter 
ula nafis-nafsiserem aamei iner ijama 
towaswebiyeneiserem jeme jam igama 
nasounaram, ane afa angtane Kristus 
jam tebayanaiserem, afa angtane jei 
baabeta Mafnana Uwa Sanbagirmana 
angtanef aa jes gam golminirim jem 
temawer jam ne towaswebiyeneiserem, 
afa angtane jeiserem jam gangge 
forobityerem, ane jei aamei ga is gane 
sarbabisini ula nafis-nafsi jeiserem 
jem jam igama nasounaram, afa ga 
gam jes gemerserem, gam jega jei 
aamei seyafter ga is gane balbabili 
miri imna kapka, ula nafis-nafsi ijama 
towasweyeneiserem jem ijewera 
nasounaram. 

24Jengga afa aamei seyafter 
gemerserem, taterisi namwer jes igama 

domolaram Uwa Sanbagirminiwer 
jeme jam igama nasowenaram, ane 
jes jepserem angtane Kristus jam 
tebayanaiserem, afa angtane jei baabeta 
Mafnana Uwa Sanbagirmana angtanef 
aa jes gam golminirim jem temawer 
jam towaswebiyeneiserem, afa angtane 
jes galserem jam gam fortyaram, ane 
jei taterisi aamei jes igama nasbilirim 
jei jeiserem ga gam sarbabisini, gam 
jega angtane jeiserem jei bunarsusfer 
ga gam towaswebili enggame, "Aiba 
angtane etam-etamabaram." Ane 

jei jelem inibe etam-etama jei aa 

jes gam eyebuwenaram ga gam 
sarbabistaabonwena. 

25 Taterisi jei jelem inip basyamer aa jes 
gam gwaataasinirim, jei taterisi jeiserem 
ga gam nasbili jemata jem tarnabe. Ane 
jei jen jena ga gam onabertana, ane 
Uwa Sanbagiri ga gam pujitene. Ane jei 
enggam ga gam gunu, "Bunar-bunarsus 
Uwa Sanbagiri Jei im nenennap gwena!" 

26 Ga jem temawer am afelen mesna, 
aamei jam jep igama betwenaram 
enggalfe Uwa Sanbagiri gam pujitef, 
aamei ga enggam isa eyebili: Angtane 
afwer jei simala jei sene twola, afwer 

angtane jei gane towas-towastababili, 
afwer taterisi Uwa Sanbagiri aa jes 
gwerauwulurum jei gane nasbili, 
afwer jei ula nafis jei jener jam ne 
towaswebiyeneiserem jei jem gangge 
nasbawena, ane afwer ula nafis-nafsi 
jeiserem jem igiserem ga jes ne 
towasulmini. Aamei seyaftersus jeiserem 
ga jamer isa eyebili enggalfe, safna 
Kristus aa jei ne tebanaram jei gam 
kanautababif. 

27 Angtane afa imniwer jei ula 
nafis-nafsiserem jei jener jam ne 
towaswebiyeneiserem jam gangge 
gubilirim jem nasowefe, waakenfer ga 
angtane nawerfenna, afa uskambar 
gam jega nawer-ningna tefner, ga jei 
sene nasbabili, daamfen-daamfennem. 
Ane angtane aasaje ga ula nafis-nafsi 
jeiserem aa jes ne nasbabilirim jem 
igiserem ga jam se towas-towasulmini. 

28 Jengga angtane afa fasaye jei 
towasulmiliserem jei aa jes ne 
nasbiliserem jem igiserem, gam jega 
angtane jeiserem ula nafsi jei jener jam 
towaswebiyeneiserem aa jei gunurum 
jem jam nasowefe, jei safnant jes 
gemerserem gam jam nasowefe jemata 


1 KORINTUS 14.29-31 1416 


aa jep gangge betwebilirim jebe. Jei 
samfer jelem inipfener ga gam nasowena 
Uwa Sanbagirfar, ula nafsi jeiserem 
jeme. 

29 Angtane naura afa nawer-ningna 
taterisi namwer aa jes gane domolaram 
Uwa Sanbagirminiwer jei aa jes gane 
nasbinennerem, jei ga jamer sene 
nasbinenne. Ane angtane nafsi taterisi 
jeiserem aa jei ne sarbisinirim, jei 
jemata ga sene balbabili taterisi jeiserem 
afa Uwa Sanbagirminiwer jela, afa fas. 

30 Taterisi angtane Uwa 
Sanbagirminiwer namwer aa jei 
gam domolaram, angtane taterisi 
jeiserem jam gam nasbilirim, jes 
jepserem afa Uwa Sanbagiri Jei taterisi 
jam gam gwerauwulurum angtane nafsi 
jep aa jei gam nwinirim jemnibe, afa ga 
gam, angtane aa jei gam nasounaram, 
jei ga jam se tikwena, jega angtane nafsi 
jeiserem jei jon ga gam nasowena. 

31 Aamei seyafter gemerserem taterisi 
Uwa Sanbagirminiwer namwer jes igama 
domolaram, aamei taterisi jeiserem 
samfer daamfen-daamfennem igama 
nasbabili, jega aamei seyafter igama 
towaswebif Uwa Sanbagiri aa jes bilirim, 

ane aamei seyafter gemerserem ini imna 
gam isa kanautababili. 

3? Angtane aa jei nasbinennerem taterisi 
namwer jei aa jes gam domolaram Uwa 
Sanbagirminiwer, angtane jeiserem jei 
baabeta gam domola enggalfe, jei jam 
gwanan jam gam fina jamere angtane 
gwanan aa jei gam nasounaram jei gam 
tikwena. 

33 Waakenfer jam eyebiliserem 
daamfen-daamfenneme jei jam aa jep 
gangge betwebilirim, Uwa Sanbagiri 
ga jes bili jam eyebife. Jemata aa jep 
gangge betwebilirim, jes jepserem 
angtane seyafter jei afa nafis-nafismer 
ga gane eyebaabilirim, daamfen- 
daamfennem jam ne eyebiyen, Uwa 
Sanbagiri jeiserem ga jes gwebili baife. 
Jemata imna aa jep gangge betwebilirim 
enggammer isa eyebili, jemata Uwa 
Sanbagirmana seyafter gemerserem jei 
aa gemer gane eyebilirim. 

34 Jemata imna jam aa jep gangge 
betwebilirim, jes jepserem wini safnant 
jemata jam ne towas-towastababiyen. 
Jei taterisi anggwana aa jes gane 
towas-towastababilirim jei taterisi 
jeiserem jafner gane sarbisini, aam 

temawer Hukumu Nabi Musa aa jes 
tulistababilim jep ga baatultel, wini jei 
anggwam gwonap gam gwena. 

35 Afa wini jam gangge gubilirim 
taterisi Uwa Sanbagirem temawer jam 
tenaabife, jei ga anggwana jenaber gane 
tenebana. Afa jemata aa jep gangge 
betwebilirim, jes jepserem wini jam 
gangge nasbawenaram, jeiserem kapka. 

36 Afa aamei taterisi ai ip ajes 
nasipminirim, afa aamei baif gwebife, 
gasa sarbistaabon: Taterisi Uwa 
Sanbagirmanaiserem, taterisi jeiserem 
jei imniweryan! Ane taterisi jeiserem 
ipfener is jam ne nasipmiyen! 

37 Angtane afa aa jei gam gunurum 
enggame, "Ai baabeta amsam domola 
enggalfe, taterisi namwer ai ajes 
domolaram Uwa Sanbagirminiwer 
jem agam nasibef.", afa jei baabeta 
nafsiserem jes gam domolaram, baabeta 
Mafnana Uwa Sanbagirmana aa jes 
gam kitulminirim, angtane jeiserem ga 
jamer gam towaswena enggame, ai ajes 
tulistababilirim, aaiserem jeba Tuhan aa 
jes bilirim. 

38 Afa angtane jeiserem jei jam 
taabiyeneye enggame, ai ajes 

tulistababilirim jeiserem jeba Tuhan 
aa jes bilirim, gam jega aamei 
angtane jeiserem taterisi jemna ijama 
saribaasiyen. 

39 Ga jem temawer am afelen mesna, ini 
imna unggwanfersus ga is enggalf sege 
folbamuwena, baabeta igama domolf 
jega enggalf taterisi namwer aamei 
ijesa domolaram Uwa Sanbagirminiwer 
taterisi jeiserem ijama nasbinennefe. 
Ane angtane ula nafis-nafsiserem jei 
jener jam ne towaswebiyeneiserem 
aa jei gane nasbilirim, aamei angtane 
jeiserem safnant ijama uftabiyen. 

40 Jengga seyafter aamei ijesa 
eyebiliserem jemata aa jep gangge 
betwebilirim, seyafter gemerserem 
ga waakenfer isa eyebili daamfen- 
daamfenneme. 

1 Am afelen mesna, ai enggam 

1 5 ai gunu, aamei Taterisi Waakena 
Kristusem temawer, ai gwanan fwater 
isa ajes nasipminintim ibe, aamei 
Taterisi Waakena jeiserem gamjon ga 
jam isa sarbistaabona. Aamei Taterisi 
Waakena jeiserem imsa taabili, ane 
Taterisi Waakena jeiserem jem temawer 
aamei Kristus ga ima tebana kanaufer. 

2 Afa aamei Taterisi Waakena 
jeiserem Kristusem temawer, ai isa 
ajes nasipminintim ibe, afa aamei 
taterisi jeiserem jeber-jeber jam 
isa tebabuwenaram kanaufer, gam 
jega Uwa Sanbagiri Jei aamei ga is 
waakentababisini. Jengga afa aamei 
jam isa tikwenaram Taterisi Waakena 
jeiserem jam taabiliwer, Uwa Sanbagiri 
Jei aamei is Jam waakentababisiyen, 
aam temawer afa aamei jam isa 
tikwenaram jam tebalawer, gam jega igi 
jemna ga enggam, aamei bunarsusfer 
gwanan Kristus ijama tebayan. 

3Taterisi igsususerem ap aa jes 
gulbanantam, aime Taterisi Waakena 
jeiserem aime ga isa ames nasipminint 
ibe. Taterisi igsususerem ga aas: Kristus 
Jei nem temaweram tere enggalfe, 

Uwa Sanbagiri Jei etam-etama kapka 
nemna nes gam wirtabaipmif. Gwanan- 
gwanansus Kristus nalef Jam teryen, 
taterisi jeiserem tere Kristusmanaiserem 
jem temawer mesam tulisul Taterisi Uwa 
Sanbagirmanaiserem jebe. 

“Ane Kristus Jei mes ne tirnnunt 
tonmwa bitisibe, jengga nunu nawer- 
ningnabaraiserem Jei gamjon ga 

irtestenant terewer. Jeiserem jes mese 
fwater mesam tulisul Taterisi Uwa 
Sanbagirmanaiserem jebe. 

> Ane ai taterisi aaiserem jes mese isa 
ames nasipminint enggame: Kristus 
Jama irtestenantam terewer, Jei Jena 
Petrusminip ga aa ge sana, ane gamjon 
ga Jei Jena ga aa ge sana dua belas rasul 
afwenefener jemnibe. 

5 Jepga Jei gamjon ga Jena ga aa ge 
sana angtane 500 unggwanfer jemniwer 
Jei aa jei ne tikwebaatinennerem jei 
aa jep ge betwebilirim daamfennaber. 
Angtane afwer angtane 500 jeiserem 
jemniwer, jei mes ge terbili, jengga 
unggwanfersus jei gemer naawena. 

7 Jepga Kristus gamjon ga Yakobusminip 
jon Jena ga aa ge sana, ane rasulu 
seyafter gemerserem jemnip mese. 

8 Ane umwef ga Jena amnip ge sana. 
Aiba tantouya galserem jei aa jei gam 
surnurum nunu jem suruluserem jei 
gemerje jam folbayan, aam temawer 
ai rasulfe agalap etamwenantam, jes 
galapserem rasul-rasulu afweraiserem 
jei mes naawenant rasulfe. 

9 Rasulu Tuhanmanaiserem seyafter 
gemerserem jemniwer, bastowaisusu ga 

ai. Ai aner gunu angtane jei ai as jam ne 
balyan rasuleme, aam temawer ai Kristus 
nalef ajam tebayan, ai jemat-jemata 
Uwa Sanbagirmanaiserem uskamer ai 
tamtamtababilint. 

10 Jengga Uwa Sanbagiri Jei 
ams nesiktene, ane Jei waakena 
Jelemanaiserem as mes gulbana abe. 
Ane jega jem temawer aiba rasulsam. 
Uwa Sanbagiri Jei waakena Jemnaiserem 
as Jam gulbayan jam elsife. Fas. 
Jengga Jei waakena jeiserem abe 
as jewer gulbanaram, jemna igi ga 
enggam, ai awelna baabetfersus ai 
gwebili rasulu seyafter afweraiserem 
jemniwer. Ai awelna jeiserem ai baabeta 
alemanaiserem jeme ajam gwebiyen. 
Jengga ai awelna seyafter ai ajes 
gwebilirim, ai jeiserem ga aam temawer 
ai gwebili, Uwa Sanbagiri Jei waakena ap 
as jewer gulbanaram abe. 

11 Ane Taterisi Waakena aamei gwanan 
ijesa sarbilintim, Taterisi Waakena 
jeiserem ai angtanef ai nasipminenne, 
ane Rasulu nafsiserem jeime Taterisi 
jeiserem jeter ne nasbinenne. Taterisi 
Waakena daamfenna jeiserem ai ga 
seyafter ajetera nasbinenne, ane aamei 

Taterisi Waakena jeiserem ga imsa 
taabili. 

12 Ai ajesa nasbinennerem, jeiserem 
ai ga enggam aya nasbinenne, Kristus 
Jeiba mesam irtestena terewer. 

Jega jem temawer, aamei ijeya 
gunurum enggame, "Angtane fas jam 
irtebaabisteyan terewer.", jes gamserem 
aamei game syefer ima gunu. 

13 Afa angtane jam tereserem jei 
gamjon fas jam irtebaabisteyan terewer, 
afa jes gamserem bunare, gam jega 
Kristus mese Jei Jam irtesteyan terewer. 

14 Ane afa enggam, Kristus Jei Jam 
irtesteyanaye terewer, afa ga gam jes 
gamserem, gam jega ai taterisi ajesa 
nasbinenewenaram igi jemna fas. Ane 
afa ga gam, gam jega aamei taterisi 
jeiserem ijewera taabilirim, igi jemna 
fas. 

15 Ane gamjon aaiserem jes mese, 
afa Kristus Jei Jam irtesteyanaye 
terewer, gam jega Jjeiserem se 
gwerewa enggame ai rasulu seyafter 
gemerserem, ai angtane afaf-afafa, 
aam temawer ai angtane jam agalaba 
towas-towastababinennerem Uwa 
Sanbagirem temawer, ai ga enggam 

aya nasipminenne Uwa Sanbagiri Jei 
Kristus mesam irtestena terewer. 
Afa aamei igama gunurum enggame, 
angtane jam tereserem jei gamjon 
fas jam irtebaabisteyan terewer, afa 
jes gamserem bunare, gam jega 
Uwa Sanbagiri Jeime fas Kristus Jam 
irtesteyan terewer. 

16 Bunarsusfer ga enggam, afa angtane 
jam tereserem jam irtebaabisteyanaye 
terewer, gam jega Kristus mese Jei fas 
Jam irtesteyan terewer. 

17 Ane afa Kristus Jam irtesteyanaye 
terewer, gam jega aamei taterisi 
afaf-afafa aaiserem imsa taabili, ane 
etam-etama kapka ijesa eyebilirim fas is 
Jam wirtabaipmiyen. 

18 Afa Kristus Jam irtesteyanaye 
terewer, gam jega angtane Kristus aa jei 
ne tebanaram aa jei ge terbuwenaram, 
jei jam waakentababisiyen. 

19 Nei Kristus nejeya tebanaram, 
ini nemna unggwan-girfer ga nes 
enggalf sege folbamini, nei Kristusfar 
negama gwef taman waaken-giribe, 
jeke ogiri aaiserem jepfener. Jengga 
afa angtane jam tereserem jei fas jam 
irtebaabisteyanaye, gam jega nei taterisi 

afafaiserem nei nemsa taabili, ane 
angtane jei enggam sege gubili nem 
temawer, "Nesik, gwela jemna Kristus aa 
jewer ne tikwebaatinirim, gwela jemna 
jeiserem jam se elmisini." 

20 Jengga gamyan! Taterisi bunarsusfer 
aaiserem ga enggam, Kristus Jei mesam 
irtestena terewer. Ane jem temawer nei 
ga nesa towaswena enggame, angtane 
seyafter Kristus aa jei ne tebanaram 
jeime ga sene irtebaabisi terewer. 

21 Angtane seyafter gemerserem 
ga jam ge terbuwena, angtane 
daamfennaiserem jei aa jes eyebilim 
jem temawer. Jes gemerserem aaiserem 
jegme gemer, angtane gase irtebaabisi 
terewer, Angtane nafsiserem Jei aa jes 
eyebilirim jem temawer. 

22 Angtane seyafter gemerserem jeiba 
asal-asala Adammanam, ane aam 
temawer Adam jei aa jewer terem, 
angtane seyafter gemerserem ga jem 
temawer ge terbuwena. Jes gemerserem 
aaiserem jegme gemer, angtane 
seyafter Kristus aa jei ne tebanaram jei 
se irtebaabisi terewer, aam temawer 
Kristus mesam irtestena terewer. 

23 Angtane seyafter gase irtebaabisi 
terewer, nunu jes jepserem Uwa 
Sanbagiri Jam aa jep gunurum. 
Angtane nabal-nabalsusu ga Kristus se 
irwena terewer. Ane jep jon ga Kristus 
Jam aa jep forsanyaram, angtane 
Kristusmanaiserem jei gase irtebaabisi 
terewer. 

24 Jeiserem umwef ga jes. Kristus 
Jei Sanbakfe gase nwinsi jamer 
Jei ginanggwana Jemna seyafter 
gemerserem baabeta jemna gase 
taayipmisi, angtane sanbakf aa jei 
ge nwinbenerem, ane bwat kapka 
baabetabara aa jei ge nwinbenerem 
jes mese. Kristus Jei Sanbaksusfe 
Jei se nwinsi, jamere Uwa Sanbagjiri 
ginanggwana seyafter gemerserem se 
gwebabisi Kristusem gwonap ga sege 
nwinbese. Ginanggwana umwef Kristus 
jes borolaiserem, ginanggwana jeiserem 
ga aas, tere angtanemanaiserem. Jep jon 
ga Kristus Jei baabeta Jelemanaiserem 
gase gulbasa Uwa Sanbagirfe, Uwa 
Jemna, baabeta Jei aa jes domolaram 
Sanbakf gwefe. 

25 (15:24) 

26 (15:24) 

27 Taterisi Uwa Sanbagirmanaiserem 
jep ga enggam baatultel: "Uwa Sanbagjiri 
Jei apgal jigala seyaftersus gwebabili 
Jem gwonap naawefe." Bunarsusfer nei 
nemsama towaswena enggame, katana 
aaiserem "apgal jigala seyaftersus" jem 
temawer, Uwa Sanbagjiri Jei Jena jep Jam 
batawiyen enggalfe Kristusem gwonap 
gwefe, aam temawer Uwa Sanbagjiri Jei 
apgal jigala seyafter gemerserem ga 
Kristuse gwebabili Jem gwonap naawefe. 

28 Nunu umwef jes jepserem, apgal 
jigala seyafter gemerserem mesam ge 
etamwebili Kristusem gwonap naawaefe, 
jep jon ga Kristus Jei Jen jon Jena gase 
gwebasa enggalfe, Jei Uwa Sanbagirem 
gwonap gam gwefe. Kristus Jei Jena 
Jener se gwebana Uwa Sanbagirem 
gwonap gwefe, jega enggalf Uwa 
Sanbagiri Jei gam se gwena seyafter 
gemerserem jem Sanbakfe. 

29 Angtane afwer imniwer aaiserem 
jei enggam ge gubili, "Angtane 
jam tereserem jei gamjon jam 
irtebaabisteyan terewer." Jengga 
aamei isa towaswena enggame, 
angtane taterisi jJeiserem aa jei gane 
nasbinennerem, jei ga syefer gane 

nasbinenne, aaiserem ga jem temawer: 
Angtane afweraiserem jei enggam gane 
eyebili, angtane jam baptisteyamer 

aa jei gam tererem, angtane gemer 
gwelaiserem ga jem fwayenf gane 
baptistene bosna jemnaiserem jeme 
enggalfe, angtane jeiserem aa jei gam 
tererem jei gam gane bala mes ne 
baptistene. Afa angtane jam tereserem 
jei gamjon fas jam irtebaabisteyan 
terewer, afa jes gamserem bunare, gam 
jega jeje bafa angtane jes gemerserem 
ga aane eyebili? 

30 Am temawer mese ai rasulfe ajeya 
gwenaram afa angtane jam tereserem jei 
gamjon fas jam irtebaabisteyan terewer, 
afa jes gamserem bunare, gam jega 
ai awelna aaiserem aya jam gwebiyen, 
awelna tamtamtala uskambarsus ajem 
temawera domolwenaram. 

31 Am afelen mesna, bunarsusfer 
amsam towaswena nunu jeber-jeber 
angtane jei tamtamtala ap ga as gane 
gulbana enggalfe, jei ai as jam ne 
munbofe. Uwa Sanbagiri tousa ini amna 
ase saaser-saasersusfer folbana, aam 
temawer aamei Kristus Yesus Tuhan 
nemnaiserem imsama tebana, ane gwela 

imna waakenfer ga is jem temawer ge 
folbamini. Ane jes gemerserem Uwa 
Sanbagiri Jeime gemer towaswena 
enggame, tamtamtala ai jeber-jeber ajes 
domolwenaram, jeiserem bunarsusfer ba 
unggwandwasusum. 

3? Ai tamtamtala aafe uskambarsus 
ames domola kota Efesus je, aam 
temawer ginanggwana amnaiserem 
ga enggala twena unggwan-giri 
kakalsusu galserem ai as jei dwortafe. Ai 
kabwaktala ai ajes domolwenaram, afa 
ai seyafter jeiserem gwela ogiri aaiserem 
jem temawenefener agam domolaram, 
gam jega seyafter jeiserem igi ga fas, 
jam sege elbesini. Afa angtane jam 
tereserem fas jam irtebaabisteyanaye 
terewer, afa ga gam, gam jega taterisi 
angtane aa jes ne bilwenaram ga jes 
nesa onsobili. Taterisi jeiserem ga aas: 
"Au, nei ganma twen, fo mese ganma 
telbili masara gemerserem, ane ini 
nemna ga nese saaser-saaserfer sege 
folbamini, aam temawer nei ne gwirmera 
tereber, gamjon nejama gweyan." 
Jengga nei taterisi jeiserem nejama 
tikwebitiyen, aam temawer angtane ba 
se irtebaabistesa terewer. 

33 Angtane safnant aamei is jam ne 
afaftababiyen! Taterisi aaiserem angtane 
aa jes ne bilwenaram jeba bunaram: 
"Afa angtane waakenfer aa jei gam 
naawenaram, jei seyafter jeber-jeber 
jam gam naawenaram angtane gwela 
kabwakfer aa jei gam falminirim jebar, 
gam jega angtane gwela waakenfer aa 
jei gam naawenaram, gwela jemna ga 
jei gam kabwakulmini." 

34 Aamei ga jam isa tikwena taterisi 
syefer ilem inip jes igama damtabilirim, 
ane aamei ini waakenaiserem ga is jener 
sege folbamini! Ane aamei etam-etama 
safnant gamjon ijama eyebiyen! Aamei 
bunarsusfer ga jam isa seferswena, 
aam temawer angtane im nenennabe 
afwer jeiserem jei Uwa Sanbagiri jam ne 
damdamtaasiyen. 

35 Angtane afweraiserem afa engbar ke 
gam tenna enggame, "Angtane futunu 
jeje gamjon fomfom gam irtestena 
terewer? Angtane jam aa jep gam 
irtestenaram terewer, tifini seyafter 
ibirmi jemna gamjon fonggals gam 
domola?" 

36 Angtane jes gamserem gam aa 
jei gam tennaram, angtane jeiserem 

jei teisyensusu! Twam tanna jam 
tonolaiserem jem temawer gase 
sarbistaabon. Ga enggam, aamei 
twam tanna jam jep igama tonolaram 
onabe, twam tanna jeiserem nalefe 
jam kokosyan, twam tanna jeiserem 
gwanan nabala ga tarnaiserem jei 
gangge subamitye, ane tifini ga gangge 
butswebili. 

37 Aamei ijesa tonolaram onabe, 
jeiserem ga tanna tefner ima tonola, afa 
gandum tan, afa twam tanna nafsiserem 
jem tanna. Aamei twam tanna jem 
kokosaiserem unggwan-gwansus jam 
telaiserem, jeiserem ijama tonolyan. 

38 Uwa Sanbagiri Jei twam tanna aa 
jei gangge kokosbilirim numu Jeneram 
golmini. Jei twam tanna aa jei gangge 
kokosbilirim jemna numu daamfen- 
daamfennemer ga nafis-nafismer gam 
golmini, Jei Jener aa gemer gam 
gunurum. 

39 Matauwa ninibere seyafter 
gemerserem numu jemna daamfenyan, 
jengga nafis-nafismer. Angtane nini 
numu jemna daamfenna. Ane matauwa 
twen mese fenes, nini jemna numu 
nafis-nafsi, nini angtanemanaiserem 

jemniwer. Ane jumana nini nensa 
matauminiwer, ane angtaneminiwer. 
Ane jigal nin mese jemna numu nensa 
matau nini afweraiserem jemniwer. 

40 Uwa Sanbagiri Jei apgal jigala 
unggwanfersus aa jes eyebaabilim, 
winsi yo ogiri aaiserem jebe, apgal 
jigala seyafter jeiserem jam domolabe 
ba waakensusum. Jengga apgal 
jigala winsip aaiserem jam domolabe, 
ane apgal jigala ogiri aaiserem jam 
domolabe, numu jemna daamfenyan, 
jam domolabe jeba nenes-nensam. 

41 Gwer naf, ane mwar naf, ane nafa 
torbwanmana, nafa seyafter jeiserem 
ba waakensusum. Jengga gwer nafa 
jei nenesmer mwar nafminiwer. Ane 
torbwanmana jegme nafa nenesmer 
gwer nafa yo mwar nafa jemniwer. 
Ane torbwana daamfennaiserem nafa 
jemna nenesmer torbwana afweraiserem 
jemniwer. 

42 Jes gemerserem angtane futunu 
gamjon jam irtestelaiserem terewer 
jem temawer jegme gemer. Angtane 
futunu aa jebar gane gaataantenaram 
bitisibe, tifni jeiserem jei nenesmer 
tifni terewer aa jebar gam irtestenaram 

jemniwer. Tifni angtane futunu gam 
butswena. Jengga tifni terewer aa jebar 
gam irtestenaram, tifni jeiserem fas jam 
teryen, ane jam butsweyan. 

43 Angtane futunu aa jebar gane 
gaataantenaram bitisibe, tifini seyafter 
futunu jeiserem kapka, ane baabeta 
jemna fas. Jengga tifni terewer aa 
jebar gam irtestenaram, tifni jeiserem 
waakensusu ane baabetsusubara. 

44 Angtane futunu aa jebar gane 
gaataantenaram bitisibe, tifni jeiserem 
ogirmana. Jengga tifni angtane Kristen 
terewer aa jebar gam irtestenaran, tifni 
jeiserem taman waaken-girmanan, tifni 
Mafnana Uwa Sanbagirmanaiserem aa 
jes gam gulbanaram. Nei tifni enggalf 
ma damtabili ogiribe nejebara gwef. 
Jes gamserem gam ba bunaram, ane 
aaiserem jegme bunar, nei jam nes 
jep irtebaabistesaram terewer, nei 
tifni nafsiserem ga jes nesa damtabisi 
enggalfe taman waaken-giribe nei jebara 
gwef. 

4> Taterisi Uwa Sanbagirmana jep 
ga enggam baatultel: "Anggwana 
nabal-nabalsusu Uwa Sanbagiri aa jes 
eyebalam bosna ga Adam, Uwa Sanbagiri 

Jei mafnana tifni Adammanaiserem jep 
gulbal enggalfe, Adam jei angtanefe gam 
etamwef." Jengga Kristusem aa jes ne 
jenbenerem "Adam umwef aaiserem", 
Jeiba Mafnansam, Mafnana gwela jamer 
abak-abaksus aa Jei golminirim. 

46 Gwela nemnaiserem taman waaken- 
giribe jamer abak-abaksus, abakfer 
gwela jeiserem nabal-nabalsusu nejama 
domolyan taman waaken-giribe. Jengga 
ga enggam nei gwanan nabala ogirip 
negama gwena. Ane gwela umwef 
aaiserem ga taman waaken-girmana. 

47 Adam nabal-nabalsusu aa jes 
eyebalam, Adam jeiserem onnawer 
eyebal. Jengga Kristus aa jes ne 
jenbenerem "Adam naurabarfe", Jei 
taman waaken-giriwer jela. 

48 Angtane seyafter gemerserem 
jeiba asal-asala Adammana, ane 
tifni angtanemana ga enggala tifni 
Adammana galserem, ominiwer 
eyebaabili. Jengga angtane 
Kristusmanaiserem tifni jemna 
enggam sege etamwebamisi, tifni 
Kristusmana galserem, tifni jeiserem ga 
taman waaken-girmana. 

49 Tifni nemna ogiri aaiserem jebe 
jem gwefe, tifni jeiserem ga enggala 
tifni Adam nabal-nabalsusu aa jes 
eyebalam onnawer jes galserem. Jes 
gemerserem aaiserem jegme gemer, 
tifni galap nejesa damtabiliserem, tifni 
jeiserem ga enggala tifni Kristusmana 
gemerserem, tifni jeiserem ga taman 
waaken-girmana. 

>0 Am afelen mesna, taterisi jeiserem 
ai ajes nasipminirim, igi jemna ga 
aas: Tifni nemna, ninibereiserem ane 
aawisibereiserem, tifni nemna jeiserem 
nei Uwa Sanbagirfar fas jem nejama 
gweyan, nunu Uwa Sanbagiri Jei aa jep 
gwesaram nem Sanbakfe anggwabura 
nei seyafter gemerserem. Tifni nemna 
jam tereserem ane ga gam butswena, 
nei tifni jeiserem jeme abak-abaksusfer 
nejama gweyan. 

s1 Taterisi Uwa Sanbagiri aa jes 
mwangbisilim Jam eyebife, taterisi 
jeiserem Jei angtanefe Jam towasulmiyen 
jamer abaka, taterisi jeiserem ga 
waakenfer isa sarbisini. Taterisi jeiserem 
ga aas: Nei seyafter nejama teryen, 
jengga nei seyafter tifni ibirmiserem nes 
Jese golmisi. 

>2 Trompeta umwef jam aa jep 
forolsaram, nei aafer-aafer jes 
jeberserem, nwena jam kamalsola 
gamserem, nei tifni ibirmi ga nesa 
damtabisi. Trompet tisna jeiserem 
jam aa jep ne sarbisirim, angtane jam 
tereserem jei se irtebistesa terewer, ane 
tifni ibirmiserem jebar gase naawena 
jamere abak-abaksus. Ane jes jepserem 
nei gemer nejeya gwenaram, nei tifni 
ibirmiserem ga nesa damtabisi. 

53 Nei ogirip nejeba gwenaram, nei tifni 
enggalf neya damtabili ogiri aaiserem 
jebar jep gam gwef. Tifni nemna 
jeiserem sege terbili. Jengga nei tifni 
ibirmiserem ga galap nesa damtabisi, 
tifni enggalfe taman waaken-girip jebar 
jep gam gwef. Tifni nemna jeiserem fas 
jam ge terbiyen, jengga tifni jeiserem 
nei abaksusfer ga jebaner nesa gwena. 

74 Nei tifni ogirmanaiserem nejesa 
damtabilirim, tifni jam tereserem, 
nei tifni jam teryeneiserem taman 
waaken-girmanaiserem, tifni jeiserem 
jam nejeba damtabisirim, jes jepserem 
Taterisi Uwa Sanbagirmanaiserem jep 
aa jes tulisulum gase etamwesa. Taterisi 
jeiserem ga enggam: "Angtane jei 

gamjon jam ge terbiyen, aam temawer 
Uwa Sanbagjiri Jei tere angtanemana 
mes borolmini." 

>> Nei gamjon fas tere nejama erebiyen, 
aam temawer angtane gamjon fas jam 
ge terbiyen! Nei gamjon fas angtane jam 
tereserem nejama syebabuweyan, aam 
temawer angtane ba jamer se naawena 
jamer abak-abaksus! 

50 Angtane jei tere jam ne erbili, 
aam temawer jei mes ge towaswebili 
enggame, angtane jam aa jep gam 
tererem, jei gam tamtamtana etam- 
etama jelemanaiserem jem temawer. 
Jei mes ge towaswebili enggame, 
jeiba angtane etam-etamabaram, aam 
temawer jei masef ge unggwasbili 
Hukumu Uwa Sanbagirmana jam 
tikwebitife. 

>/ Jengga au, nei Uwa Sanbagiri ganma 
pujite enggame nejewera gunurum, 
"Ase samfer golmini"! Yesus Kristus 
Tuhan nemna aa jes eyebilirim jeme, 
Uwa Sanbagiri Jei mes eyebili jega nei 
gamjon nejama ereyen jam terfe. 

38 Ga jem temawer, am afelen mesna ai 
unggwanfersus isa ajes nesiktababilirim, 
aamei kanaufer isa fina. Ane aamei 

Tuhan jamer isa tebana, aamei ijama 
aftannuyon. Aamei awelna Tuhan ibe aa 
jes golminirim, aamei awelna jeiserem 
jeber-jeber isa gweyibuwena, aam 
temawer aamei imsama towaswena 
enggame, awelna ijesa gwebilirim 
baabeta Tuhanmanaiserem jem 
gwonabe, awelna jeiserem jam ge 
elbesiyen. 

1 Namwer aas jepserem, ai aamei 

1 6: isa ajam nasipmif doim temawer, 

doini aamei ijesa dupduptalaiserem 
enggalfe, nem afelen mesna Kristus aa 
jei ne tebanaram kota Yerusalemwer 
jep jam gaarmif. Ai aamei isa enggam 
ai balbabili, aamei ga enggammer 
isa eyebili, ai jemat-jemata propinsi 
Galatyamana agemer balbabilirim jam 
ne eyebife. Aamei ga jes gemerserem ga 
gemer isa eyebili. 

2 Nunu nabal-nabalsusu minggunu 
seyafter gemerserem jeme, aamei 
seyafter gemerserem daamfen- 
daamfenneme, doini ga jamer isa 
egantababisiwena enggalfe angtane 
nafsiserem jep gam gaarmif. Doini jes 
igama damtabilirim, doini jeiserem afwer 
ga jam igama egantababisini. Afa doini 

unggwanfer jam igama damtabilirim, 
unggwanfer ga jam isa egantababisini. 
Afa aamei doini bastowaifer jam igama 
damtabilirim, bastowaifer ga jam isa 
egantababisini. Doini jeiserem ga jam 
isa egantababisini jamere ai as fortya 
imnibe, jega ai jam ajep fortyaram, 
jes jepserem aamei doini ijama 
terelbaabiyen jam gaarmife, aamei doini 
ijesa egantababisinirim, doini jeiserem 
jamer gam isa dupduptana. 

3 Ai jam ajep fortyaram, angtane 
aamei ijesa destabaabilirim, ai angtane 
jeiserem gam as baftabili enggalfe, jei 
doini jeiserem ijesa gaarminirim, jei 
ga sene girinfele kota Yerusalemwer. 
Ane ai ga surta as golmini angtane 
jeiserem ai ajes baftabilirim jebe, jega 
angtane Kristen Yerusalem je jei ga sege 
towaswebili enggame, angtane jeiserem 
jei doini ijesa gaarminirim jei ga jes ne 
girinfele jemnibe. 

4 Ane afa ai as gunu, "O samfer ai 
as sofwa.", ai mese ai ga as sofwa 
Yerusalemwer, gam jega jei abaner ga 
asa sofwa. 

> Ai nalefe ibar nejama dorweyan kota 
Korintus je, ai gwanan ajam sofwa 

propinsi Makedonya jebe. Ai jam ajep 
sofnaram, ai enggam ai mwangbisini 
ai jep ga jafner as wofena tamna 
nafis-nafsiserem jebe, ai abakfer jep 
ajam nwinyen. 

5 Jengga ai imnip ajep fortyaram, 
ai enggam ai gunu, ai ibar abakfer 
nesa nwini. Afa musim arouwa yo 
deye uskambar ane ona wisimsusu 
jam ajep falaram, ai engbar abakfer 
ibar ga galap nesa nwini jamer musim 
jeiserem se barwena. Musim jeiserem 
jam se barwenaram, aamei samfer ai 
ga as isa batobana ai gamjon jam as 
sofnaram imniwer, ai ajewer gunurum 
jam sofwefe. 

7 Afa ai gwanan propinsi Makedonyawer 
as sofwa, gamjon ai imnip as sofwa, 
afa ga gam jes gamserem, gam jega 
ai abakfer ibar nejama nwini. Afa ai 
gwanan imnip jam as sofnaram, gam 
jega ai abakfer ibar nejama nwinyen. 
Ai bai jes gamserem. Jengga afa Tuhan 
Jei ai as Jam se balaram, ini amna ase 
enggam folbana, ai ibara nwinf jamer 
abaka. 

8 Ai namwer aas jepserem ajam 
sofweyan propinsi Makedonya je. Ai 

kotana aaiserem ajep nwinf, kota Efesus 
je, jamere nunu angtane Yahudimana 
masar aa jep ne eyebilirim se fala, 
masara Pentakostamana, jeba masara 
nananisi jem igiserem aa jep ne fulurum. 

9 Ai aafe as nwini, aam temawer 
angtane safe unggwanfer baif aa jei 
naawenaram ai Taterisi Waakena 
ajam nasipminennefe, ai aafe dwona 
unggwanfersus ai domola enggalfe ai 
awelna Tuhanmana ajes gweyibenerem 
jem igi agam damtabif. 

10 Timotius jei jam aa jep fornaram 
imnibe, aamei waakenfer isa tebana 
jei, jega ini jemna saaser-saaserfer 
gase folbana ibar ijama nwinfe. Aamei 
Timotius waakenfer isa gaarnnu, aam 
temawer jeimba ai galaterserem, jeime 
awelna Tuhanmana gam gweyibene. 

11 Angtane fas Timotius jam ne balyan 
enggame, "Timotius jei igyene." Jengga 
jei ga jam isa batobana, jega jei gamjon 
waakenfer gase warautna amnibe. Ai 
Timotius fibana, ane am afelen mesna 
afweraiserem jei mese jeime Timotiuster 
ne fibana. 

12 Ai aamei isa enggam ai towastababili 
nem afelnaiserem Apolos jem temawer. 

Ai Apolos unggwanfer ititmer amsam 
balwena enggalfe, jei nem afelen 
mesnabar afweraiserem jam ge sofobif 
imnibe. Jei namwer aas jepserem ini 
jemna gemerje jam folbayan enggalfe 
imnip jam sofwefe. Jengga jei dwona 
jam aa jep domolaram, jei gase sofwa 
imnibe. 

13 Aamei ga angtane Kristenf ima 
gwena, gwela imna jeiserem ina 
jewer ga jamer isa gaaramisnenne. 
Aamei Yesus ga kanaufer isa tebana. 
Aamei Yesus weren-werenmer ijama 
tikwebaatiyen, jengga baabetmer isa 
tikwebaatini. 

14 Seyaftersus aamei ijesa eyebilirim, 
ga waakenfer isa eyebili ini imna ga is 
enggammer sege folbamini, angtane 
jam nesiktababif. 

15 Aamei bunarsusfer Estefanus 
wi tannabar jem temawer ba imsa 
towaswemini. Jei nabal-nabalsusu 
Kristus jeyam ge tebana propinsi 
Akaya je, propinsi imna. Jei awelna ini 
jemna seyafter gemerserem ga jem 
ge gwebili enggalfe, jei angtane Uwa 
Sanbagirmanaiserem gangge batobaabif. 

191ni amna seyafter gemerserem 
ai ga aamei isa ajem balbabili, 
angtane seyafter Estefanus galserem, 
aamei ga esorola jemna ga jam isa 
onsobaipmini. Ane esorola angtane 
nafsi, awelna Tuhanmana Estefanusfar 
aa jei ne gwebilirim ane jemata aa 
jei ne batobaabuwenaram, esorola 
jemnaiserem jes mese ga jam isa 
onsobaipmini. 

17Ini amna saaser-saasersusu 
Estefanus, Fortunatus, ane Akaikus jei 
aaf aa jewer ge forobityerem. Aamei 
ijama jelyan ams batobafe, jengga jei ge 
jalbili ai ga ase jei ne batobana. 

18 Jei taterisi im temawer ap as mes 
ne nasbaibene, ane ai taterisi jeiserem 
ai sarbabilirim, ini amna ga as jem 
ne kanautabana, ini imna is gemer 
ne kanautabaipminirim, taterisi am 
temawer ip aa jes ne nasbinennerem 
jeme. Angtane jes galserem, bosna 
jemna ga jam isa kitulmitena. 

19 Jemat-jemata aaf propinsi Asya je, 
jei ims ne balbabili, "Kelek, waakenfer 
sa gwe!" Akwila yo wini jemna bosna 
Priskila ane jemata jem jenap aa jei ge 
betwebilirim jei mese, jei uskambarsus 

ga is enggam ne balbabili aamei seyafter 
Kristusfar ijeya gwenaram, "Kelek, 
waakenfer sa gwe!" 

20 Angtane Kristus aaf aa jei ne 
tebanaram kota Efesus je, jeime is 
enggam ne balbabili, "Kelek, waakenfer 
sa gwe!" Aamei ijeba betwenaram, aamei 
tafna ga jam isa tenanna enggalfe, 
aamei igama gwerauwulf aamei in ina ba 
ijama nesiksonanna. 

21 hi taterisi aaiserem ip ga aner 
tulisulmini: Kelek, waakenfer sa gwe! 

22 Angtane Tuhan jam 
nesikteyeneiserem, Uwa Sanbagjiri 
Jei angtane jeiserem Jamer se 
babapsobana! Maranata! Kata jeiserem 
igi jemna ga aas "Tuhan Yesus, au se 
forya!" 

23 Ai sembayang as gwebana, 

Tuhan Yesus Kristus Jei waakena 
Jelemanaiserem ip ise golmini aamei 
seyafter gemerserem. 

24 hi aamei seyafter isas nesiktababili, 
aam temawer nei seyafter Kristus 
Yesusfar daamfennaber nei jewera 
gwenaram. 


2 KORINTUS 


1 1 Ga ip, Safna Uwa Sanbagirmana 
kota Korintus je, ane angtane Uwa 
Sanbagirmana seyafter gemerserem 
propinsi Akaya je. Surta aaiserem 
amniwer, Paulus. Uwa Sanbagiri Jei ai 
ase Jener destabanant ai rasulf gwefe. 
Jei ams baftanant enggalfe, ai Taterisi 
Waakena Kristus Yesusem temawer ai 
agam nasipminennef. Timotius, nem 
afelna, jeime surta aaiserem ga ajebaner 
ge baafulu. 

2 hi sembayanga as ge gwebabana 
Uwa Sanbagirfe, Uwa nemna, ane 
Tuhan Yesus Kristus mese, Jei waakena 
Jelemanaiserem ip is ga sege golmini, 
ane Jei ini imna is sege gwebaipmini 
waakenfer is ga sege folbamini. 

3 Au, nei Uwa Sanbagiri ganma pujite! 
Jeiba Tuhan nemna Yesus Kristusem 
Jetam. Uwa Sanbagiri Jei nems 
nesiktababili, aam temawer ini Jemna 
waakena. Jeiba Uwa Sanbagiriserem 
Jesam Jeiba angtane jeber-jeberam 

batobaabuwena, ane Jei ini angtanemana 
Jeyam kanautabaipmuwena. 

4Uwa Sanbagiri ini amna as jei 
se kanautabaipmini ai kabwaktala 
jam ajeba domolaram jega enggalf, 
aime angtane nafsi kabwaktala aa 
jei ne domolaram ini jemna gam 
asa kanautabaipmini, jes gamserem 
Uwa Sanbagjiri Jei ini amna as gemer 
kanautabaipminirim. 

> Ai Kristusfar daamfennaber ajewera 
gwenaram, ane jega jem temawer 
ai tamtamtala uskambar aya 
domolwena, jes gamserem Kristus 
Jei tamtamtala uskambar gwanan 
aa gam domolwenaram. Ane Uwa 
Sanbagjiri ini Kristusmana aa gemer 
kanautabanaram, Uwa Sanbagiri Jeime 
ini amna as gemer kanautabaipmini, 
ai Kristusfar daamfennaber ajeya 
gwenaram. 

6 Ai tamtamtala jam agma domolaram, 
tamtamtala jeiserem ga enggalf 
agma domola, ai ini imna is agma 
kanautabaipmif, ane ga enggalf Uwa 
Sanbagiri Jei gwela imna jeber-jeber is 
gam waakenulmisif. Ane ini amna jam 
ajeba kanautabaipminirim, gam jega ai 

ini iman mesna is asa kanautabaipmini, 
jega aamei tamtamtala jam ijeba 
domolaram, tamtamtala ai agalap ma 
domolaram, aamei kanaufer gam isa 
fina. 

7 Ai ini amna seyafter gemerserem 
jeme, ai enggam amsama towaswena 
im temawer, aamei kanaufer isa fina 
aamei tamtamtala jam ijeba domolaram. 
Ai amsama towaswena aamei kanaufer 
isa fina, aam temawer ai amsama 
towaswena aamei tamtamtala jam ijeba 
domolaram, Uwa Sanbagjiri Jei ini imna 
ga is kanautabaipmini, Jei ini amna as 
gemer kanautabaipminirim. 

8 Am afelen mesna, ai enggam aya 
gunu kabwaktala uskambarsus ai ajesa 
domolaram propinsi Asyaminibe, ai 
kabwaktala jeiserem jem temawer ai 
isa ajama towastababif. Kabwaktala ai 
ajesa domolaram, kabwaktala jeiserem 
tamtamsusu, kabwaktala jeiserem 
unggwandusa baabeta alemanaiserem 
jemniwer. Ini amna ase uskambarsus 
ge jenbamini jamere ai ga aya gunu 
enggame, "Ai gamjon ajama gweyan. 

9 Kabwaktala jeiserem ai bunarsusfer 
enggam aya enola jam tere gamserem." 

Bunarsusfer ga enggam, kabwaktala 
seyafter jeiserem ai ajesa domolaram 
ga enggalf aya domola, ai agma 
towaswef ai kabwaktala jeiserem 
baabeta alemanaiserem jem 

ajama fibiyen, jengga baabeta 

Uwa Sanbagirmanaiserem ga ajema 
fibili, Uwa Sanbagiri angtane jam 
tereserem aa jei gam irtestenaram 
terewer. 

10 Uwa Sanbagiri ai as Jeyam 
waakentababisinint tamtamtala jam 
tereserem ai ajesa domolantam jewer. 
Ane Jeime namwer ai as Jeyam 
waakentababisiwena kabwaktala ai 
ajesa domolwenaram. Ane ini amna 
unggwan-giri as Jemnip ge folbamini 
enggame, Jeime ai galap as Jei se 
waakentababisisi, ai kabwaktala gamjon 
galap jam ajeba domolaram. 

11 Ane ai enggam aya gunu, aamei 
ai ase enggam isa batobaabili, aamei 
sembayanga Uwa Sanbagirf isa 
gwebaibowena am temawer. Ane Uwa 
Sanbagiri Jei sembayanga imna is 
gase tamawolbaipmini, ane Jei ai as 
gase waakentababisisi tamtamtala ai 
ajesa domolaram jewer. Ane jega jem 

temawer angtane unggwanfer jei Uwa 
Sanbagirfe ase samfer golmini ga sene 
gweyibene. 

1? Angtane afweraiserem imniwer jei 
enggam ge gubili, "Paulus ane angtane 
Paulusfar awelna aa jei ne gwebilirim jei 
waakenfer jam naaweyan." Jengga ai 
ga an ana am temawer aya tetenanna: 
ai alem inibe bunarsusfer enggam aya 
towaswena, gwela amna ogiri aaiserem 
jebe ase waakenfer ge folbamini. Ai 
ajesa eyeipminirim angtanefe, gwanan 
nabala ga ip aya eyeipmini, seyafter 
jeiserem ai waakenfer aya gwebili. Ai asa 
towaswena gwela amna ase waakenfer 
ge folbamini, aam temawer ai jeber- 
jeber ini tabalmer aya eyebuwena, ane 
Uwa Sanbagiri aa jes bilirim jeiserem ini 
amna seyafter gemerserem ai ga ajema 
onsobili. Gwela amna waakena jeiserem, 
tousa angtanemanaiserem jeme ai 
jem waakenfer ajama gweyan. Jengga 
waakensususerem Uwa Sanbagirmana 
as jes golminirim abe, Uwa Sanbadgiri 
Jei ai ga as jem batobaabili enggalfe, 
gwela amnaiserem waakenfer as gangge 
folbamif. 

13Taterisi aaiserem ai isa ajesa 
tulistabaipminirim ibe, taterisi aaiserem 
jem igiserem fas is ajama syawulmisiyen. 
Jengga ini amna unggwan-girfer 
folbamini enggame, aamei taterisi 
aaiserem seyafter gemerserem aamei 
samfer isa gerabistena, ane waakenfer 
ga isa sarbili. Taterisi jeiserem jem 
igiserem ga aas: 

14Ini amna ase enggam ge folbamini 
aamei galap bunarsusfer ga isa 
towaswena enggame ai waakena 
tefner aya gwebili, ane jega jem 
temawer ini imna ga isege saaser- 
saaserwebaipmini am temawer. Namwer 
aamei gwela amna waakenfer as ijama 
damdamtabaipmisiyen. Jengga ini 
amna ase enggam ge folbamini, galap 
aamei gwela amna ane awelna ai ajesa 
eyebilirim ga isa damdamtabaipmisini 
waakenfersus. Aamei jes gamserem ai as 
ijewera damdamtababisinirim, gam jega 
aamei bunarsusfer ga isa towaswena 
enggame gwela amna ase waakenfer ge 
folbamini. Namwer ini imna is jam ge 
saaser-saaserwebaipmiyen am temawer. 
Jengga aamei ijewera towaswenaram 
enggame ai waakena tefner aya gwebili, 

gam jega Tuhan Yesus Jam aa jem 
warausanaram, ini imna ga isege saaser- 
saaserwebaipmini am temawer, ai 
gamserem ini amna saaser-saasersusfer 
as gam ge folbaminirim im temawer. 

15 Aj gwanan alem inip bunarsusfer 
enggam ai towaswena, aamei ai as isa 
tebana ini saaser-saasermer ai jam ajep 
fornaram imnibe. Jega jem temawer 
ai enggam ai mwangbisinint as gwina 
imnibe negama dorwefe enggalfe, ai 
aamei isa gam batobaabif, ane galap 
ai gamjon as gwina imnibe enggalfe ai 
gamjon isa gam batobaabif. 

16 Ai ga enggam ai mwangbisinint ai 
gwanan imnip as forna, ai nalefe propinsi 
Makedonya je ajam sofweyan. Ane ai 
Makedonyawer jam as warautnaran, ai 
gamjon ga as forna imnibe, jega enggalf 
ai jam ajep sofnaram ona Yudeyaminibe, 
aamei ai as gam isa batobana jam 
sofwefe. Ai jes gamserem game ai masef 
mwangpbisinint. 

17 Ai imnip ajam sofweyan, ai agam 
mwangbisinintim jes gamserem. Ane 
jega jem temawer angtane afweraiserem 
imniwer syefer enggam ge gubili 
am temawer, "Paulus isar-isarmer 

mwangbisinint. Jei jam aa galap 
mwangbisinintim amnip jam sofweyafe, 
jes galapserem jei jelem inibe jam guyon 
enggame jei bunarsusfer se sofwa, afa 
fas. Paulus jei enggala angtane jen jena 
tefner waakentaasnenele gamserem. Jei 
enggam gam gunu, 'Ai imnip as sofwa.”, 
jengga jei jelem inibe jei enggam gam 
gunu, 'Ai ajam sofweyan." 

18 Jengga ai bunarsusfer gamyan! 

Ai isar-isarmer ajam mwangbisiyen! 
Uwa Sanbagiri Jei jeber-jeber taterisi 
bunarsusfer gam nasbili. Jes gemerserem 
aime gemer, ai taterisi bunarsusfer as 
nasbili, ai aamei isa ajam afaftababiyen. 

19 Silas, Timotius, ane ai, ai 
taterisi Yesus Kristus, Tane Uwa 
Sanbagirmanaiserem Jem temawer ai 
is ajesa nasipminennent ibe. Ane Yesus 
aa jes nasbilim, seyafter jeiserem ba 
bunaram, Jei jeber-jeber eyebili Jei Jener 
aa jes bilirim Jam eyebife. 

20 Uwa Sanbagiri aa jes bilirim, seyafter 
jeiserem Yesus Kristus ga jes eyebili, 
ane ga jes tabanulsini. Ga jem temawer 
nei jeber-jeber enggam negama gunu 
Yesus Kristusem boseme, "Amin, igi ga 
enggam: taterisi jeiserem ba bunaram, 

Uwa Sanbagjiri aa jes bilirim, seyafter 
jeiserem Jei bunarsusfer gam eyebili." 
Ane nei gam nejewera gunurum, Uwa 
Sanbagiri ga jem negama pujitene. 

21 Uwa Sanbagiri Jei Jener eyebaabili, 
jega enggalf nei Kristusfar daamfennaber 
ga nesa gwena kanaufer. Uwa Sanbagiri 
nei nes Jeneram destabaabili enggalfe 
nei Kristus negama onsobaf. 

22Uwa Sanbagiri Mafnana Jelemana 
nes mes golminint nebe, ane jega jem 
temawer nei ga nemsa towaswena 
enggame, neiba angtane Uwa 
Sanbagirmanam. Mafnana Uwa 
Sanbagirmanaiserem nem inip nuniton, 
ga jem temawer nei ga nesa towaswena 
enggame, Jei aa jes menetababisinirim 
jam kitulmife Jelem angtanefe, nei 
seyafter jeiserem bunarsusfer ga nesa 
damtabisi. 

23 Am afelen mesna, ai sofwela 
imnip ajes mwangbisinintim, taterisi 
jeiserem jem temawer ai aamei isa 
ajam towastababif. Ai enggam ai gunu, 
afa ai syefer nasbiliye, Uwa Sanbagiri 
Jei ai as Jei se tamtamtana. Jengga 
Uwa Sanbagjiri Jei ini amna ase Jei 
towaswebabana, ane Jei tousa taterisi 

aaiserem ba bunaram. Ai aamei isa 
ajam afaftababiyen, jengga ai fas 
ajam warauyan imnibe Korintus je, 
aam temawer ai bai ini imna is ajam 
gwebaipmif is jam ge jenbamife, ai jam 
isa ajep uftabilirim uskambar. 

24 Aamei Kristus baabetfer imsa 
tebana. Jega jem temawer ai aamei 

isa ajama tergenbaabiyen aamei ijesa 
taabiliserem jem temawer. Ai imsa 
batobaabif, jega ini imna is gam sege 
saaser-saasersweipmini, jeke ini imna is 
jam ge jenbamif. 

2 1 Ga jem temawer, ai bunarsusfer 

amsam gunu alem inibe enggame, 

ai gamjon imnip ajam sofweyan 
enggalfe ai aamei isa agam uftabaabife, 
aam temawer ai gwanan agalap 
fornantam imnibe, ane ai aamei ga isa 
ai uftabaabilint, jes galapserem ini imna 
ga is jam ge jenbaminint. Ai bai gamjon 
ajam eyebif enggalfe, ini imna gamjon is 
jam ge jenbamife. 

2Ga enggam, afa ai ini imna is 
jam as gwebaipminirim jam ge 
jenbamife, gam jega ini amna as 
jam saaser-saaserswebayan, aam 
temawer aamei ini amna as ijama 

saaser-saasertabayan, afa ini imna is 
jam gangge jenbaminirim. Ga enggam, 
aamei ini amna as enggalapfener 
igama saaser-saasertabana, ini imna 
saaser-saaserfer is jam gangge 
folbaminirim. 

3 Jega jem temawer ai gwanan ajam 
sofweyan imnibe, jengga ai isa surta 
tefner ai tulisulminint ibe, jega ai 
nalef ajam sofweyan imnibe, aamei 
gwela kapka imna jeiserem gwanan 
ga jam isa nornortababisini. Jepga ai 
imnip jam ajep fornaram, aameiba 
angtane ini amna bunarsusfer ase 
aamei igama saaser-saasertabana, 
aamei ijama eyebiyen jega ini amna as 
jam jenbafe. Ai bunarsusfer enggam 
ai towaswena, afa ini amna jam as 
saaser-saaserswebanaram, gam jega 
aamei seyafter gemerserem ini iman 
jegme isege saaser-saaserswebaipmini. 

4 pi surta jeiserem jam isa galap 
tulisulminintim ibe, jes galapserem ini 
amna ga ase uskambarsus jenbana 
gwela imnaiserem jem temawer, ane 
ga as siginswebana, ane uskambarsus 
ga ai syena. Ai surta jeiserem isa ajam 
tulisulmiyen enggalfe ini iman jegme is 

jam ge jenbamife. Fas, gamyan. Jengga 
igi ga enggalf aamei igama towaswef 
enggame aiba unggwanfersus imsam 
nesiktababili. 

3 Angtane jeiserem kapka aa jei 
eyebilintim, ane ini nemna ga nes 
gweibaipminint jam jenbamife, jei kapka 
apfener jam eyeibeyen, jengga jei 
kapka jeiserem is mesam eyeipminint, 
aamei seyafter jep gemerserem. Ai 
taterisi angtane jeiserem jem temawer 
samem-samem ajam nasbif. Jega jem 
temawer ai enggam ai gunu, aamei 
seyafter ini is mes ge jenbamini kapka 
jemnaiserem jem temawer, ane angtane 
afwenefener imniwereiserem ini jemna 
ga uskambarsus ga jeman ge jenbamini. 

6 Angtane unggwanfer im nenennap 
jeiserem jei angtane jeiserem mes 
ne tamtamtana. Tamtamtala jeiserem 
samfer, aamei gamjon jei ijama 
tamtamtayan. 

7 Jengga enggam, kapka jei aa jes 
eyebilintim, aamei jeiserem ga jam 
isa borolbana, ane ini jemna ga jam 
isa kanautabana, jega ini jemna 
uskambarsus jam jenbayan jamer gwela 
jemna se kabwakswebana. 

8Ga jem temawer, ai aamei isa 
ititmer balbabili enggame, aamei 
angtane jeiserem jemnip ga ina jam isa 
gweresona enggame aamei bunarsusfer 
ijesa nesiktene. 

9 Ai surta afwer jeiserem ai isa amsam 
tulisulminint ibe enggalfe, ai aamei 

isa ajem unggwasbaabif jega ai agam 
towaswef enggame, aamke bunarsusfer 
ai isa ajes bilipminirim jeiserem ke 
waakenfer ima sarbili ane ga ima eyebili. 

10 Angtane kapka aa jei gam eyebilirim 
jam jep igama borolbanaram, aime 
kapka jemna as borolbana. Afa angtane 
imniwer jei kapkaiserem jam gam 
eyebilirim, ane ai kapka jeiserem 
agam borolbana, Kristus Jei enggam 
towaswena ai kapka jeiserem as 
borolbana enggalfe, aamei seyafter 
daamfennaber waakenfer igama gwef. 

11 Ane ai ibar kapka jemna jam 
nesa borolbanaram, jega bawasa jei 
baabeta nem sagabe jam domolyan. 
Nei nemsama towaswebili kapkaiserem 
bawasa aa jes mwangpbisinirim. 

12 Ai agalap fornantam kota Troas je, 
enggalfe Taterisi Waakena Kristusem 
temawer agam nasbinennef, jes 

jepserem ai ga ai towaswena Tuhan Jei 
dwona ap as mesam gulbanant enggalfe 
ai awelna jep agam gwebif. 

13 Jengga ini amna uskambarsusfer 
ase gemer jenbana im temawer. Ai 
gwanan Titus nem afelnaiserem amsam 
baftanant imnibe, ane ai gunu ai 
Titusfar as ge dorwena kota Troasminibe 
enggalfe, jei taterisi im temawer ai as 
gam towastafe. Jengga ai Titusfar ajam 
ge dorweyan, jega jem temawer ai 
angtane Troasmana ga ai mirtebitefala, 
ane ai propinsi Makedonyawer ga ai 
sofna. 

14 Jengga nei Uwa Sanbagiri 
ganma pujite, aam temawer tere 
Kristusmanaiserem jeme, Uwa Sanbagiri 
Jei baabeta bawasmana, ane bwat kapka 
seyafter gemerserem baabeta jemna 
ga jem borolmini. Ane aime baabeta 
bawasmana, ane bwat kapka baabeta 
jemnaiserem asa borolmini, aam 
temawer ai Kristusfar daamfennaber 
aya gwena. Ane Uwa Sanbagjri Jei 
ams baftabili enggalfe, ai taterisi 
Kristusem temawer aaiserem agma 
towas-towasulminenef tamna seyafter 

gemerserem jebe, minyak ninsini 
waakena jam tinwebili gamserem. 

15 Ane ini Uwa Sanbagirmana jam 
saaser-saaserswebana am temawer, 
ai taterisi Kristusem temawer ajesa 
towas-towasulminennerem enggalfe 
Kristus jam ne onsobaf. Ai taterisi 
Kristusem temawer angtane Uwa 
Sanbagiri jes waakentababisiliserem 
ai ga ajeba towas-towasulmini, 
ane angtane Uwa Sanbagjiri jam 
waakentababisiyeneiserem jep mese. 
Taterisi Uwa Sanbagirmana jeba minyak 
ninsini waakena jes galserem, angtane 
jei jam aalumbif ninsini waakena 
jeiserem. 

16 Angtane jeiserem Uwa Sanbagiri 
Jam waakentababisiyeneiserem, 
jeiba angtane taterisi amnaiserem 
ai ajes nasbinennerem Kristusem 
temawer jam taayibeyeneiserem, 
ane jei gase tamtamtababisi jamer 
abak-abaksus. Jei ga Kristus baif 
gane gwebana, angtane apgal jigala 
ninsini kapka baif gwebiliserem jam 
aalumbife jes gemerserem. Jengga 
angtane jeiserem Uwa Sanbagjiri Jam 
waakentababisiliserem, jeiba angtane 


2 KORINTUS 2.17-3.1 1460 


taterisi amna Kristusem temawer jam 
taayibeleiserem, ane jei waakenfer 
gwelaiserem jamer abak-abaksus ga 
sene domolsa. Angtane jeiserem jei 
ga Kristus ne onsobaf, angtane apgal 
jigala ninsini waakensususerem jem 
aalumbif gamserem. Angtane baabeta 
Kristusmana jam ne domolyanaiserem, 
jei awelna aaiserem jam ne eyebiyen 
taterisi Kristtusem temawer jam 
nasibenenefe. 

17 Jengga Uwa Sanbagiri Jei Jenfentowai 
baabeta as mesam golmini enggalfe, ai 
awelna jeiserem ajema gwebif. Angtane 
afweraiserem jei Taterisi Waakena 
gam nasbinenne enggalfe jei doini gam 
taabif, ane angtane afwer im nenennap 
jeiserem jei enggam ge gubili aiba 
angtane jes galserem. Jengga ai fas 
angtane unggwanfer afweraiserem 
jes gamserem, ai galyan. Ai Taterisi 
Waakena aya nasbinenne, aam temawer 
Uwa Sanbagiri Jei ams baftabili. Ane Uwa 
Sanbagiri Jei enggam towaswena ai ini 
tabalmer aya nasbinenne, aam temawer 
ai Kristusfar daamfennaber aya gwena. 
2 1 Angtane afweraiserem jei syefer 

ge gubili enggame, ai ajes 

tulistababilirim, tulisana jeiserem jem 
ai ana ga ajema tetenanna. Jengga 
fas, ai anan aner ajama tetenanayan. 
Ane aime surta ajama balbabiyen jes 
erbife jemat-jemata nensaiserem jebe, 
angtane afwer gam ne erbifelerem. 
Angtane afwer taterisi Kristusem 
temawer aa jei ne nasibenennerem, 
angtane jeiserem jei jam gam sofnaram 
tamna nafsiserem jewer enggalfe taterisi 
Kristusem temawer jam nasibenenefe, 
jei jeber-jeber surta gam erbili. Surta 
jeiserem jemat-jemat nafsiserem jei 
gane tulistababili. Ane surta jeiserem 
jep ga enggam gane tulisulu, "Angtane 
surta aaiserem aa jei gwirinfelerem, 
jeiba bunarsusfer taterisi Kristusmana 
gam nasibenenne." Angtane jeiserem jei 
surta jes galserem gal gam erbili imnibe, 
ane jei surta jes galserem imniwer gam 
bilipmini jei jam aa jep gam sofnaram 
jemata nafsiserem jewer. Angtane 
afweraiserem jei enggam ge gubili ai 
surta jes galserem ga jam asa balbabili 
jam erbife. Jengga ai surta jes galserem 
ai ajama balbabiyen, 

2 gam temawer ai amsama towaswena 
am inibe, aameiba suratsam jes 

galserem am temawer. Ai surta 
kertasap tulisuluserem imniwer isa ajam 
bilipmiyen enggalfe angtane nafsiserem 
jep gam golmif jam gerabistefe. 

Gwela waakena imna angtane seyafter 
gemerserem jei ga isene domolmini, 
ane gwela imna jes gemerserem jei 
jem ga sege towaswebili enggame ai 
bunarsusfer ba angtane Kristus aa jes 
baftanaram. 

3 Aamei namwer waakenfer gam 
ijewera gwenaram, aamei ga ijema 
gwerauwulmini enggame aameiba 
enggalam surta Kristus aa jes 
tulisulurum, aam temawer Kristus Jei 
amsam baftabili enggalfe aamei taterisi 
Jemnaiserem igama taabif, ane gwela 
ibirmiserem jem igama gwef. Gwela 
imna waakenaiserem jei ga enggala, 
surta Kristus Jener aa jes tulisulurum. 
Surta Kristusmana jeiserem jeke tintam 
tulisulu, jengga Kristus Jei surta jeiserem 
Mafnana Uwa Sanbagirmana Jam 
teryeneiserem ga Jem tulisulu. Jei tunap 
Jam tulisulyon Hukumu Nabi Musamana 
jes gamserem, jengga Jei taterisi 
Jelemanaiserem ga im inip tulisulu. 

4 Ai taterisi seyafter jeiserem aya 
balbabili, aam temawer Kristus Jei ai as 
batobaabili ai Uwa Sanbagiri kanaufer 
agma tebafe, jega enggalf ai awelna 
aaiserem gam asa gwebili. 

3 Ai baabeta fas ajema gufe enggame 
ai samfer awelna aaiserem asa eyebili. 
Jengga Uwa Sanbagiri baabeta ga ase 
Jei golmini abe, jega ai awelna aaiserem 
waakenfer ga aya gwebili. 

6Jeiba baabeta as Jeyam golmini 
abe enggalfe, ai taterisi Jemna agma 
nasibenenef, taterisi ibirmiserem Uwa 
Sanbagjiri aa jes bilipminirim angtanefe, 
angtane jam waakentababisiliserem 
jem temawer. Angtane taterisi ibirmi 
jeiserem aa jei ne onsobilirim, taterisi 
Uwa Sanbagiri aa jes bilipminirim 
angtanefe, jei fas hukumu jam ne 
onsobiyen, Hukumu Nabi Musa aa jes 
tulistababilim jes galserem. Jengga 
jei Mafnana Uwa Sanbagirmana gam 
ne onsoibene. Angtane Hukumu Nabi 
Musa aa jes tulistababilim masef jam 
gane unggwasbilirim jam onsobife, ane 
jei jam gam tererem Uwa Sanbagirem 
gwetmanap jam gweyan. Jengga 
angtane aa jei gam onsobilirim 

Mafnana Uwa Sanbagirmana aa jes 
towas-towastababilirim, Mafnana Uwa 
Sanbagirmana Jei gwela ibirmi gam 
golmini angtane jeiserem jebe, Uwa 
Sanbagirem gwetmanabe. 

7Hukumu aa jes tulisulum, Hukumu 
jeiserem ba ton sagabam tulisul. 

Ane Hukumu jam aa galap tulisulum, 
nafdusa Uwa Sanbagirmanaiserem ga 
irebayal. Ane mirmase Nabi Musamana 
ga aa ge nafabarsweibel. Ane mirmase 
Nabi Musamana safe abakfer jam 
nafabarswebayan, nafa jeiserem ga 
uskambarsus, jega angtane Israelmana 
jei mirmase Nabi Musamana fas abakfer 
jam ne geraibeyen. Nei enggam neya 
towaswena, angtane Hukumu masef jam 
gane unggwasbilirim jam onsobife, jei 
jam gam tererem, jei Uwa Sanbagirem 
gwetmanap jam gweyan. Safe gam, 
baabeta ane nafa Uwa Sanbagirmana aa 
jei irebayalam Jei Hukumu Jam aa galap 
tulisulum, baabeta ane nafa jeiserem ba 
unggwandusam. 

8 Afa ga gam jes gemerserem, gam 
jega taterisi Uwa Sanbagirmana jam 
gane nasibenennerem baabeta Uwa 
Sanbagirmanaiserem jeme, jeiserem ba 

waaken-waakensusum, baabeta Uwa 
Sanbagirmana ba unggwandwasusum. 
Jeiserem ga enggam, nafa Uwa 
Sanbagirmana jes jepserem ga enggala 
unggwandwasusu Musamana mirmase 
aa jem naftabaibelem jemniwer. 

9 Taterisi jeiserem ai ajes nasbilirim jem 
igiserem ga enggam: Hukumu jam aa 
galap golmilim, nafa Uwa Sanbagirmana 
ga irebayal, jengga angtane Hukumu 
jeiserem masef gane unggwasbili jam ne 
onsobife, ane Uwa Sanbagiri Jei angtane 
jeiserem gase tamtamtababili. Jengga 
Taterisi Uwa Sanbagirmana ibirmiserem, 
aa jei ne onsobilirim, Uwa Sanbagiri Jei 
angtane jeiserem gase waakentababisi. 
Ga jem temawer, Uwa Sanbagjiri aa 
jes mwangbisilim ibirmiserem enggalfe 
angtane jem waakentababisife, jeiserem 
ba waakensusu Hukumminiwer. Ane 
ibirmi jeiserem Uwa Sanbagjiri aa jes 
mwangbisilim, jeiserem ga enggam 
gwerauwulu baabeta Uwa Sanbagirmana 
ba unggwandwasusum, ane Uwa 
Sanbagiri angtane jam nesikteleiserem 
jes mese ba unggwandwasusum. 
Angtane aa jei ne onsobilirim Uwa 
Sanbagiri aa jes mwangbisilim 

ibirmiserem, Uwa Sanbagiri Jei angtane 
jeiserem gam waakentababili. 

10 Hukumu Nabi Musa aa jes 
tulistababilim gwanan ba igiberem. 
Jengga namwer Uwa Sanbagiri Jei 
taterisi ibirmi mesam golmini, ane 
taterisi jeiserem ga Uwa Sanbagiri aa 
jes mwangbisilim enggalfe angtane jem 
waakentababisife, jeiserem ba igsusum 
Hukumminiwer. 

11 Hukumana jeiserem safe waakenam, 
jemna igiserem abakfer jam falyan. 
Jengga Uwa Sanbagiri aa jes 
mwangbisilim ibirmiserem jem 
igiserem abak-abaksusfer ga jese fala. 
Jeba waakensusum Hukumminiwer. 

12 Ai ini amna seyafter gemerserem 
ai ajema towaswena bunarsusfer 
enggame, Uwa Sanbagjiri ibirmiserem 
aa jes mwangbisilim, jeiserem ga jei 
se fala jamer abak-abaksus. Ga jem 
temawer ai ajama ereyen taterisi Uwa 
Sanbagirmana jam nasbinennefe. 

13 Ai Nabi Musa galserem ai galyan. Jei 
mirmase jemna jam matabisil enggalfe, 
angtane Israelmana jei nafa Uwa 
Sanbagirmana aa jei irebayalam Nabi 
Musaminibe, jei nafa jeiserem jam ne 

domolyan jam bastantowaiswebalabe 
mirmase Musamanaiserem jewer. 

14 Gwanan jes jepserem angtane 
Israel ini jemna mata, jei Taterisi 
Uwa Sanbagirmana jam ne saribeyen. 
Ane namwer aas jepserem jegme 
gemer, angtane Israel ini jemna ga 
gemer ge matwebaamini. Taterisi 
fwatermanaiserem Uwa Sanbagjiri 
angtanef aa jes bilipmilim jam gane 
gerabistenaram, jei jam ne saribeyen. 
Ini angtanemana ga enggalapfener 
gam tertesini, jei Kristus jam aa galap 
gam tebanaram. Jepga jei Kristusfar 
daamfennaber ga gangge gwena, ane jei 
Taterisi Uwa Sanbagirmana waakenfer 
ga gam saribene. 

15Bunar namwer aas jepserem 
Hukumu Nabi Musa jam aa galap gane 
gerabistenaram, angtane Israel ini 
jemna mata, ane jei jam saribeyen. 

16 Jengga angtane Tuhan Yesus jam 
aa galap gam tebanaram, ini jemna 
matasiliserem jes jepserem ga gam 
tertesini, ane jei waakenfer ga gam 
sarbili. 

17 Tuhan Yesus ane Mafnana Uwa 
Sanbagirmana Jeiba daamfennam. Ane 

angtane Mafnana Uwa Sanbagirmana 
aa jem inip gam nunitonom, angtane 
jeiserem mes gam aftannu Hukumu 
Nabi Musa aa jes tulistababilim jam 
onsobiliserem jewer. 

18 Ga jem temawer, nei seyafter 
Yesus nejeya tebanaram, ini nemna 
nejama matabaabisiyen, ane nei 
enggam neya towaswena baabeta 
yo nafa Tuhanmanaiserem ba 
unggwandwasusum. Tuhan Yesus ane 
Mafnana Uwa Sanbagirmana Jeiba 
daamfennam. Ane baabeta Mafnanmana 
jeme, nei nejama etamwefe Tuhan 
galaterserem. Ane gwela nemna jeber- 
jeber ga nesege etamweipmini gwela 
Jelemana gemerserem. 

LIni amna ga as jem ge 

4 kanausweipmuwena awelna 
aaiserem jam gwebife, aam temawer ai 
amsama towaswena Uwa Sanbagjiri Jeiba 
waaken-waakensusum am temawer, ane 
Jei awelna aaiserem Taterisi Waakena 
jam nasbinennefe ap ga as golmini. 

2Etam-etama kapka angtane basyamer 
aa jes ne eyebilirim, ane angtane jena 
jem ge seferswebiliserem, seyafter 
jeiserem ai baif aya gwebili, ane 

ajama eyebiyen. Ai angtane ajama 
afaf-afaftababiyen, angtane nafsi 
gamserem. Ai taterisi afaf-afafaiserem 
Taterisi Waakenaiserem jebar ajama 
dupdupbulyon enggalfe, nawersamer 
gam nasbinennef angtane jem malin- 
malintababif enggalf Yesus jam ne 
onsobafe. Fas, gamyan. Jengga 
enggam, ai taterisi Uwa Sanbagirmana 
bunarsusferaiserem ga jetefener 
aya nasipminenne angtanefe, Uwa 
Sanbagirem nwenabe. Jes gemerserem 
ai gam ajewera eyebilirim, aam 
temawer ini amna ga ase enggam ge 
folbamini angtane seyafter gemerserem 
gangge towaswebif enggame, ai ajesa 
nasipminennerem jeiserem ba bunaram. 

3Bunarsusfer angtane afwer ini 
jemna mata, jei fas Taterisi Waakena 
ai ajesa nasipminennerem jam 
ne sarbiyen. Angtane jeiserem 
jeiba angtane Uwa Sanbagiri jam 
waakentababisiyeneiserem ba jesam. 

4 Angtane jeiserem jei Taterisi 
Waakena Yesusem temawer aaiserem 
jam ne taabiyen, aam temawer 
bawasa sanbakf aa jei gwenaram 
kapka seyafter gemerserem ogiri 

aaiserem jebe, jei angtane jeiserem 

ini jemna ga jei gwebaipmini jam 
matabaipmisife. Bawasa jei ini jemna 
enggalf matabaipmisini, jega angtane 
jeiserem jei Taterisi Waakenaiserem 
jemna nafa fas jam ne domolyan. Taterisi 
Waakena jeiserem jeyam gwerauwulu 
enggame Kristus ba waakensusum. Ane 
Kristus Jei Uwa Sanbagiriserem ga jes 
gweretana, aam temawer Kristus Jeiba 
Uwa Sanbagjiri galserem. 

>Taterisi ai ajesa nasipminennerem, 
taterisi jeiserem jeke alem temawer 
aya nasbinenne, jengga Kristusem 
temawer aya nasipminenne. Ai ga 
enggam aya nasipminenne, Yesus 
Kristus Jeiba Tuhansam. Ane ai ga Yesus 
sa tikwebaatini, ane Jei ams baftabili 
enggalfe ai aamei isa ajama batobaabif, 
awelna ai ajesa gwebilirim jeme. 

5Gwanan-gwanansus Uwa Sanbagiri 
seyafter gemerserem aa galap 
eyebaabilim, jes jepserem seyafter ga 
gwin-gwinsusu. Ane Uwa Sanbagjiri Jei 
enggam gul, "Je ge nafwe!", ane jepga 
nafwel. Uwa Sanbagiri Jeime ini nemna 
nes mesam nafabartabaipmini, jega nei 
ga nesa damdamulsini seyafter Uwa 

Sanbagirem temawer, Uwa Sanbagjri 
aasaje sanbagirsusum apgal jigala 
seyafter gemerserem jemniwer. Seyafter 
jeiserem Uwa Sanbagirem temawer ga 
Yesus Kristus se gwerauwulu. 

7 Ai safe angtane igyene ane weren- 
werna, jengga Uwa Sanbagiri Jei am 
inibe ap as mesam eyeipmini, jega 
ai ga aya damdamulsini seyafter 
Uwa Sanbagirem temawer, ane 
Taterisi Waakena Yesusem temawer. 
Uwa Sanbagjiri Jei jes gemerserem 
mesam eyebili enggalfe angtane 
gangge towaswebif enggame, baabeta 
unggwandwasusu ai ajesa domolaram 
enggalfe awelna Uwa Sanbagirmana 
ajama eyebife, baabeta jeiserem ba Uwa 
Sanbagirminiweram jela, jeke amniwer, 
ai angtane weren-wernaiserem. 

8 Ai safe kabwaktala unggwanfer 
nafis-nafismer aya damtabili, jengga ai 
ajama tikweyan Taterisi Waakena jam 
nasbinennefe. Ini amna safe ase isar- 
isarmer ge folbamini, jengga ini amna 
uskambarsus as jam ge jenbamiyen. 

3 Ginanggwana amna jei ai as 
jeber-jeber ne tamtamtababuwena, 
jengga Uwa Sanbagiri Jei ai as 

Jam mirtebitefalyan. Ginanggwana 
amna jei ai ase uskambarsus ne 
safsaftababuwena, jengga jei fas as jam 
ne munbobiyen. 

10 Angtane jei ai as kakalmer ne 
nasbabuwena, ane jei ai as jam ne 
munbobuwef, Yesus jam munbolo 
gamserem, jengga jei ai as jam ne 
munbobiyen. Aamei gwela amna ijewera 
domolaram, aamei ga enggam ima 
towaswena Yesus Jeiba amnibam 
nuniton. Ane jeiserem ga enggam 
gwerauwulu Yesus Jeime gemer gwena. 

11 Ai ajeba gwenaram, ai jeber-jeber 
aya domolwena enggame ai safe as jam 
ne munbobif, aam temawer ai awelna 
Yesusmanaiserem ajewera gwebilirim. Ai 
tamtamtala jes gamserem gam ajewera 
domolwenaram, jega enggalf angtane 
ga sene damtabili enggame Yesus Jei 
am inip gwena. Jei ga sege towaswebili 
enggame Yesus Jeiba gemeram gwena, 
aam temawer jei ams ne damtabili, tifni 
amna safe baabetyena, ai gemer aya 
gwena baabeta Yesusmanaiserem jeme. 

12 Ai tamtamtala unggwandusa amkom 
fom tere jeber-jeber aya domolwena, 
aam temawer ai Taterisi Waakena 

ajewera nasbinenewenaram. Jengga 
tamtamtala jeiserem igi jemnaiserem ga 
enggam, aamei gwela waakena abakfer 
gwelaiserem gam isa domola. 

13 Taterisi Uwa Sanbagirmanaiserem 
jep ga enggam baatultel: "Ai Uwa 
Sanbagiri ames tebana, ane jega jem 
temawer ai taterisi Uwa Sanbagirem 
temawer ga ajewer nasbinenne." Aime 
gemer. Ai Uwa Sanbagiri aya tebana, 
ane jem temawer ai Taterisi Waakena ga 
aya nasbinenne. 

14 hi ini amna seyafter gemerserem 
jeme enggam aya towaswena, Uwa 
Sanbagiri Jei Tuhan Yesus mesam 
irtestena terewer. Ane jega jem temawer 
aime enggam aya towaswena, Uwa 
Sanbagiri Jei ai as gase irtebaabisi 
terewer, aam temawer ai Kristusfar 
daamfennaber aya gwena. Ane Uwa 
Sanbagiri Jei aamei mese ai seyafter 
nese aftabifelse Jelem tarnabe. 

15 Ai rasulfe ajewera gwenaram, 
ai seyafter ajesa eyebilirim, ane 
tamtamtala seyafter ai ajesa 
damtabilirim, seyafter jeiserem ga 
enggalf ge etamwebili aamei is 
jem batobaabif. Namwer nesiktele 

Uwa Sanbagirmanaiserem angtane 
bastowaifer jei ne towaswebili. 
Taterisi Waakena Yesusem temawer 
angtane bastowaifer jei ne taabili. 
Jega jem temawer Uwa Sanbagirfe 
"Ase samfer golmini" bastowaifer gane 
gweyibene. Jengga ai awelna Uwa 
Sanbagirmana ajesa gwebili enggalfe 
angtane unggwanfersus nesiktele Uwa 
Sanbagirmana gam ge towaswebif, 
ane angtane unggwanfersus Taterisi 
Waakena Yesusem temawer gam ne 
taabif. Gam jega Uwa Sanbagirfe "Ase 
samfer golmini" unggwanfer gane 
gweyibene. Ane jei Uwa Sanbagjiri jes 
gamserem gam aa jewer gane balaram, 
Uwa Sanbagiri ga jem gane pujitene. 

16 Nei nemsa towaswena enggame 
Uwa Sanbagiri Jei nei nes batobaabili 
baabeta Jelemanaiserem jeme. Jega jem 
temawer ini nemna ga nes jeber-jeber 
ge kanausweipmuwena. Tifni nemna 
safe nes jam gangge werensweipmini 
jeber-jeber, jengga ini nemna nes 
jeber-jeber gangge kanausweipmuwena. 

17 Kabwaktala nei nejesa domolaram, 
kabwaktala jeiserem ga nomkefefener 
negama domola, abakfer jam 

falyan. Ane kabwaktala jeiserem 
nei nejesa domolaram, kabwaktala 
jeiserem bastowaisusu, nei waakena 
unggwanfersus galap nejesa domolsaram 
taman waaken-giribe kabwaktala 
jeiserem jemniwer. Kabwaktala nei 
namwer nejesa domolaram, jemna 
igi ga enggam -- nei gwela waakena 
nesa domolsa Uwa Sanbagirfar jamer 
abak-abaksus. 

18 Jewer ga ini nemna unggwan-girsusu 
ga nesege folbamini apgal jigala 
nei nejama damtabiyeneiserem jem 
temawer, aa jei ge falbilirim taman 
waaken-giribe, jeke apgal jigala nei 
nejesa damtabilirim ogiri aaiserem jebe. 
Apgal jigala nei nejesa damtabilirim 
ogiribe, jeiserem abakfer jam ge 
falbiyen, jengga apgal jigala jeiserem 
nei nejama damtabiyeneiserem taman 
waaken-giribe, jeiserem ga gemer sege 
falbili jamer abak-abaksus. 

5 1Tifni nemna ga jena galserem nei 

nejeba nwinirim ogiri aaiserem jebe. 

Tifni nemna ogirmanaiserem ga enggala 
jena fwatermana galserem. Angtane 
jena fwatermana gane kwirulsini, 
ane jena ibirmi ga gam eyebili. Jes 

gemerserem tifni nemnaiserem jegme 
gemer, ane ini nemna nes jeber-jeber 
ge kanausweipmuwena, aam temawer 
nei nemsama towaswena enggame, 
nejam jep negama tererem tifni 
ogirmanaiserem ga negama mirultefala, 
ane nei taman waaken-giribe tifni 
ibirmiserem jebar ga negama gwena. 
Uwa Sanbagjiri tifni ibirmiserem nes 
Jener se eyeipmini nebe. Tifni jeiserem 
nei jebar ga nesa gwena waakenfer 
jamer abak-abaksus. 

2 Nei tifni ogirmanaiserem nejebara 
gwenaram, nei tamtamtala ga jem neya 
domolwena, ane ini nemna nes enggalf 
ge folbamuwena, nei tifni ibirmi taman 
waaken-girmana namwer aas jepserem 
nejama domolf. 

3 Angtane fene jam kamwini gamserem, 
tifni ibirmiserem nejesa domolaiserem 
ga jes gemerserem. Nei tifinyamer 
nejama gweyan. 

4 Nei tifni ogirmanaiserem nei nejebara 
gwenaram, ini nemna ga kabwakfer 
neya entebili tamtamtala nei jes negama 
domolaram jem temawer. Ane nei 
enggam neya guwena nei tifni ibirmi 
nejama damtabif. Jeke enggam nei 

nejama terf ane tifinyamer ga negama 
gwena. Fas, gamyan. Jengga ini nemna 
unggwanfer nes enggalf ge folbamini, nei 
tifni ibirmi taman waaken-girmanaiserem 
nejama damtabif, jega tifni nemna jam 
tereserem ga gam motolsini jamer 

bar tifni ibirmiserem jeme. Tifni ibirmi 
jeiserem ga jam teryeneiserem. 

3 Uwa Sanbagiri Jei nebe nes Jener 
eyeipmini enggalfe, nei tifni ibirmi 
jeiserem negama damtabife. Ane Jei 
Mafnana Jelemana nes mes golmini nebe 
enggalfe, nei negama towaswef enggame 
nei tifni ibirmiserem bunarsusfer ba nesa 
damtabisi. 

6 Mafnana Uwa Sanbagirmanaiserem 
nem inip nuniton, ane jega jem 
temawer ini nemna nes jeber-jeber 
ge kanausweipmuwena. Nei nemsama 
towaswena enggame, nei tifni 
ogirmanaiserem nejebara gwenaram, 
nei tifni jeiserem jeme gemerje 
Tuhanfar jem nejama gweyan taman 
waaken-giribe. 

7 Nei ogiri aaiserem jep jam neya 
gwenaram, gwela nemna ga Kristus 
jam tebalaiserem ga nes galfefener 

gangge folbamini, jeke Jei jam damtalem 
temawer. 

8 Ba bunaram ini nemna kanaufer nes 
jeber-jeber ge kanausweipmuwena. Ane 
ini unggwan-girfer ga nes enggalf ge 
folbamini tifni nemna ogirmanaiserem 
nejama aftabaabunnufe, jega nei 
Tuhanfar ga nesa gwena taman 
waaken-giribe. 

3 Jega jem temawer nei enggam 
neya guwena ini seyafter gemerserem 
jeme, nei aaf ogiri aaiserem jep nesa 
gwenaram, nei ini Tuhanmana nejama 
saaser-saasertabaf. Ane nei Jebar 
nejeba gwenaram taman waaken- 
giribe, nei jegme ini Jemna nejama 
saaser-saasertabafr. 

10 Nei ini Tuhanmana nejama saaser- 
saasertabaf, aam temawer nei seyafter 
bunarsusfer ba nesa fisa Kristusem 
tarnabe enggalfe Jei nei nes gam 
tenebaabuwef. Jes jepserem seyafter 
nejesa eyebilirim gwela nemna ogiri 
aaiserem jebe gase gwerauwulu, 
jega nei daamfen-daamfennemer 
fwaina ga nesa tebabisi nei nejesa 
eyebilirim, jem mwonggaber waakenfer 

jes eyebiliserem, afa kabwakfer jes 
eyebiliserem. 

11 Ai enggam aya towaswena, Tuhan 
Jei angtane etam-etamabara se 
tamtamtababisi, ane jega jem temawer 
ini nemna ga jese erebaamini. Jega 
jem temawer ai angtane enggalf ai 
malin-malintababinenne jei Kristus 
gam ne tebaf. Uwa Sanbagiri Jei 
ini amna seyafter gemerserem as 
mesam damdamtabaipmisini. Jei 
enggam towaswena, ai ini tabalmer aya 
eyebuwena. Ane ini amna ase enggam 
folbana, aamei mese aamei ini amna as 
ijama damdamtabaipmisif, ane enggam 
ga isa towaswena ai kapkaiserem ajama 
eyebiyen. 

12 hi ajes tulistababilirim, jeiserem 
ai anana ajama tetenanayan. Fas. 
Jengga ai enggalf ai tulistababili, aamei 
igama towaswef ai ini tabalmer aya 
eyebuwena, ane jega jem temawer ini 
imna is ga sege saaser-saasersweipmini 
am temawer. Ane ai enggalf ai 
tulistaabili, aamei angtane waakenfer 
igama tamawolbaabif jei am temawer 
syefer jam gangge nasbawenaram, 
angtane numuwenefener aa jes gane 

damtanaram, jeke gwela jemna 
waakenfer aa jewer gam folbanaram. 

13 Angtane afweraiserem jei am 
temawer enggam ne nasbinenne, 
"Rasul-rasulu jeiserem miri jemna 
kapka." Jengga safnant jei am temawer 
jes gamserem gam safnant nasbinenne. 
Jei ga jes gamserem am temawer ga gam 
ne nasbinenne, aam temawer ai awelna 
Uwa Sanbagirmana Taterisi Waakena 
jam nasbinennefe, uskambarsus 
jetefener ajewera gwebilirim baabetmer. 
Ai awelna Uwa Sanbagirmanaiserem jes 
gamserem gam ajewera gweyibenerem, 
ai ga enggalf aya gweyibene, ai Uwa 
Sanbagiri agma gaartef. Bunarsusfer 
miri amna ba waakenam, kabwakyan. 
Ane seyafter ai ajesa eyebilirim, ai ajesa 
eyebilirim jeiserem ga enggalf ai aamei 
is ajema batobaabif. 

14 hi awelna Uwa Sanbagirmanaiserem 
uskambarsus aya gwebili, aam temawer 
nesiktele Kristusmanaiserem gwela 
amna ga as jem isinbaipmisnenne. Ai 
ini amna seyafter gemerserem ai ga 
ajema towaswena, angtane daamfenna 
aa jei tererem, Jeiba Yesus Kristusam, 
angtane seyafter gemerserem Jeiba jem 

temaweram tere. Gam jega enggam, 
angtane seyafter gemerserem Kristusfar 
jam tere gamserem. 

15 Kristus Jei angtane seyafter 
gemerserem jem temaweram tere 
enggalfe, angtane aa jei naawenaram 
gwela ibirmiserem jeme, jei gamjon 
jam naaweyan jelem temawenefener. 
Jengga gwela jemna ibirmiserem ga 
Kristusem temawenefener se falmini, 
Kristus aa Jei tererem ane gamjon ga 
irtestena terewer enggalfe, angtane aa 
jei naawenaram gwela ibirmiserem jei 
jem gam kanautababif. 

16 Angtane Yesus jam tebayanaiserem 
jei enggam gane eyebili: jei angtane 
numuwenefener gane damtabili, jei 
gwela jemna jam ne domolmiyen. 
Jengga ai gamjon fas ajama eyebiyen 
jei gamserem. Ai Kristus nalef ajama 
tebayan, ai jes jepserem Kristus 
numuwenefener aya damtana, angtane 
Yesus jam tebayanaiserem jes 
gamserem, jengga ai gamjon fas jes 
gamserem. Gwanan ai enggamfener 
aya gunu Kristus Jeiba angtanesam, 
jengga aas jepserem ai enggam aya 

towaswena Jeiba unggwan-girsusum 
angtaneminiwer. 

17 Angtane Kristusfar daamfennaber 
gwelaiserem, angtane jeiserem jei 
mes gam eyebana angtane ibirimfe. 
Ini jemna fwatermanaiserem gamjon 
jam folbayan, ini jemna ibirmiserem ga 
jenefener gam folbana. 

18 Seyafter jeiserem Uwa 
Sanbagiriserem ga Jei gam eyebaabili. 
Jei nei nes mes gwebabili Jebar jam 
waakenswefe, tere Kristusmanaiserem 
jeme. Ane Jei awelna ga nes golmini 
nebe nei nejesa eyebife, jega angtane 
nafsi jeime ga sege waakenswebili Uwa 
Sanbagirfar. 

19 Ai enggam aya nasbinenne: Angtane 
jei gwanan Uwa Sanbagirfar jena 
jam ne uskamswemini, jengga Uwa 
Sanbagiri Jei Kristus baftana Jam terfe 
ti salibibe etam-etama angtanemana 
seyafter gemerserem jem temawer 
enggalfe, angtane Uwa Sanbagirfar 
gam ge waakenswebif. Angtane Kristus 
jam tebalaiserem, Uwa Sanbagiri Jei 
angtane jeiserem etam-etama jemna 
gase wirtabaabili, gamjon jeiserem 
Jam sarbistaabonyan. Ane Jei awelna 

as mesam golmini abe enggalfe ai 
taterisi jeiserem agma nasbinennef, 
taterisi jeiserem ga Uwa Sanbagirfar jam 
waakenswelem temawer. 

20 Uwa Sanbagiri Jei ai as baftabili 
enggalfe ai bosna Kristusmanaiserem 
jem agma nasbinennef. Ai jes gamserem 
gam ajewera nasbinennerem, jeiserem 
ga enggala Uwa Sanbagjiri Jei is Jener 
nasipmini gamserem ibe. Ga jem 
temawer, bosna Kristusmanaiserem 
jeme, ai ga aamei isa ajem balbabili 
unggwanfer, Uwa Sanbagirfar ga jam isa 
waakenswena. 

21 Kristus Jei etam-etama kapka Jam 
eyebiyen, jengga Uwa Sanbagiriserem 
ga Jei bala etam-etama nemna Jep 
gulbana Jei gwirinfe, jega nei Uwa 
Sanbagirfar gasa waakenswena, aam 
temawer nei Kristusfar daamfennaber 
nejewera gwenaram. 

6 1 Awelna amna ai ajesa eyebilirim, 
ai Uwa Sanbagirfar seyafter aya 
eyebili. Ai ga aamei isa jem temawer aya 

balbabili unggwanfer, waakenaiserem 
Uwa Sanbagirmana aamei ijesa 
taabilirim, waakena jeiserem aamei 
ijama elsiyen jam taabiliwer. Jengga 

aamei ijewera eyebilirim seyafter 
Uwa Sanbagjiri aa jes bilirim, ga jem 
aamei isa gwerauwulu enggame aamei 
waakenaiserem Uwa Sanbagirmana 
imsama taabili. 

2Taterisi Uwa Sanbagirmanaiserem 
jep ga Uwa Sanbagiri enggam gul: 
"Nunu Ai jam Ajem gunurum Ai 
aamei isa Ajem batobaabife, nunu jes 
jemserem aamei Ai As imsa balant Ai 
aamei isa Ajam batobaabife, ane Ai 
aamei isa Amsam sarbabilint. Nunu 
Ai jam Ajem gunurum angtane jem 
waakentababisife, jes galapserem Ai 
aamei isa Amsam batobaabilint." Uwa 
Sanbagiri ga gam gul. Ane ai aamei 
isa enggam ai balbabili: Nunu namwer 
aas jepserem, Uwa Sanbagiri Jei aamei 
is jam batobaabif! Nunu namwer aas 
jepserem ga enggalf Jei aamei is Jam 
waakentababisif! 

3 Ai ajama unggwasa baabeta amna 
seyafter gemerserem jeme, ai waakena 
tefner agma eyebili enggalfe, angtane 
gwela amna aa jei ne domolminirim, jei 
amnibe kapkaiserem jam ne domolyan. 
Gam jega angtane afa fas jam irfweyan 
Yesus jam tikwebaatiliwer ai ajesa 

eyebilirim jem temawer. Ai waakena jes 
galserem ai jetefener ajewera eyebilirim, 
ai ga enggalf aya eyebili, jega angtane 
fas kabwakfer jam ge gubiyen awelna 
amna Uwa Sanbagjiri ap aa jes golminirim 
jem temawer. 

4Seyafter ai ajesa eyebilirim, ai ana 
ga ajema gweraasona enggame, ai 
awelna Uwa Sanbagirmanaiserem aiba 
ajesma gwebili. Jega jem temawer ai 
kanaufer aya fibuwena kabwaktala yo 
tamtamtala nenes-nenesmer ai jam 
agalaba domolwenaram. 

> Ai ga asene safsaftababili. Ai bwiyip 
asene katabaabuntowena. Ai asene 
sigin-gintababili, angtane unggwanfer 
jei jame aa jep ge erabanaram. Ai 
awelna uskambarsus aya gwebili, jamere 
baabeta ase fom ge barweipmini. Ane 
gwini afweraiserem jem ajama tayan, 
ane nunu afweraiserem jem afa ajama 
twenyan. 

6 Ai aaiserem ana ga ajema 
gweraasona enggame, aiba awelna 
Uwa Sanbagirmana ajesma gweyibene: 
Seyafter ai ajesa eyebilirim, ai ini 
tabalmer aya eyebuwena. Ai Taterisi 
Uwa Sanbagirmana waakenfer aya 

towaswebili. Angtane kabwaktala ap as 
jem gane eyeipminirim, ai kabwakfer 
jeiserem jafner agma fibili abakfer. Ai 
angtane nafsiserem agma batobaabili. 
Mafnana Uwa Sanbagirmana Jei am 
inip nuniton. Ai bunarsusfer angtane 
nafsiserem agma nesiktababili. 

7 Ai taterisi bunarsusfer aaiserem 
aya nasbinenne, ane awelna jeiserem 
baabeta Uwa Sanbagirmanaiserem 
ga ajema gwebili. Ai waakenfer aya 
gwena, Uwa Sanbagjiri aa jes bilirim 
ai ga jetefener aya eyebili. Ane 
jega jem temawer, ai samfer bwat 
kapka agma orolstefala. Ai waakena 
tefner jam eyebiliserem ai ga ase 
jei isinbaabisnenne, jega ai kanaufer 
gam asa fina bawasa ai jam as jep 
unggwasbaabilirim. 

8 Angtane afweraiserem jei am temawer 
waakenfer gane nasbili, ane angtane 
afweraiserem jei am temawer kabwakfer 
gane nasbili. Angtane afwer jei ai asene 
kitultena, ane afwer ai as jei sene 
imei-imeitababili. Jei gangge gubili aiba 
angtane afaf-afafam. Jengga bunarsusfer 
gamyan, ai taterisi ba bunarsusfer aya 
nasbinenne. 

9 Angtane afwer jei enggam gangge 
gubili am temawer, ai angtane 
igyene, ane angtane jei ai as jam 
ne towaswebabiyen. Jengga gamyan, 
angtane unggwanfersus jei ai as mes 
ne towaswebabili. Ai tamtamsusu 
jeber-jeber aya domolwena enggame, 
angtane ai safe as jam ne munbobirf, 
jengga ai gemer aya gwena. Ai ase 
uskambarsus ne tamtamtababili, jengga 
ai as jam ne munbobiyen. 

101ni amna safe ase jam gangge 
jenbamini kabwaktala ai ajesa 
domolwenaram jem temawer, jengga ini 
amna jeber-jeber ase saaser-saaserfer 
gangge folbamini. Aiba angtane 
galgalyenaiserem, jengga ai Taterisi 
Waakena Uwa Sanbagirmana ajewera 
nasibenennerem, ai ga apgal jigalfe 
Uwa Sanbagirminiwer aaiserem ai 
ga unggwanfersus angtanef ga ajesa 
kitulmini. Ga enggam, ai bunarsusfer 
galgala fas, jengga seyafter Uwa 
Sanbagirmanaiserem jeiserem ba 
amnam. 

1! Am afelen mesna 
Korintusmanaiserem, seyafter ajesa 
entebilirim am inibe, seyafter jeiserem 

ai bunarsusfer isa amsama nasbaipmini 
ibe. Ini amna seyafter gemerserem, ai 
aamei ga isa jema nesiktababili. 

12 Safe gam, ini nemna gemerje 
daamfennaber nes jam ge folbamiyen. 
Afa ini nemna daamfennaber nes 
jam ge folbamiyeneye, jeiserem ga 
enggalem temawer aamei ai as ijama 
nesiktababiyen, jeke enggalem temawer 
ai aamei isa ajama nesiktababiyen. Fas 
gamyan, ai bunarsusfer ba isa jamerma 
nesiktababili uskambar. 

13 Ai ip isa agemer nasipminirim 
aameiba enggala tanna amna galserem: 
Aamei ai as jam isa nesiktababili, ai 
aamei isa gemera nesiktababilirim. 

14 Aamei safnant angtane Yesus 
jam tebayanaiserem jebar ijama 
batenwesiyen. Ai ga jes gemerserem 
aamei ga isa gam balbabili, aam temawer 
nele waakenfer jem gwelaiserem ane 
nele kabwakfer gwelaiserem, gwela 
naura jeiserem jam dupdupsosiyen. Nafa 
gwinfar jam ge dupweyan. 

15 Kristus ane bawas daamfennaber fas 
jam ge batenweyan. Ga jem temawer 
angtane Yesus jam tebalaiserem, jei 

angtane Yesus jam tebayanaiserem jebar 
daamfennaber fas jam ge batenweyan. 
19Jena Uwa Sanbagirmana ane 
jena tiborma jam kwiruluserem fas 
daamfennaber jam eyebiyen. Neiba Jena 
Uwa Sanbagirmanam, Uwa Sanbagiri aa 
Jei gwenaram. Uwa Sanbagiri Jeneram 
gul enggame: "Ai angtane Amnaiserem 
jem nenennap As nwini, ane Ai jebar 
seyafter ga Asa gwena. Ai jem Uwa 
Sanbagirf As gwena, ane jei Am angtanef 
se naawena." 

17 Ga jem temawer, Tuhan namwer 
angtane Jelemanaiserem enggam 
balbabili, Jei gwanan aa gemer 
balbabilim jes gemerserem: "Angtane 
jeiserem ga jam isa mirtebitefala, ane 
aamei ina jemniwer jam isa bijausona. 
Aamei etam-etama kapkaiserem seyafter 
gemerserem ijama eyebiyen, ane Ai 
aamei ga isAs tebabili. 

18 Ai im Uwaf As gwena, ane aamei Am 
tanef isa gwena. Uwa Sanbagiri baabeta 
uskambarsus Jemanserem Jei ga jes 
gamserem ga gam gunu." 

1 Am afelen mesna ai isa ajes 
nesiktababilirim, bunarsusfer Uwa 
Sanbagiri Jei mesam gul enggame Jei 

nem Uwaf gwef. Jega jem temawer, 

au nei ganma irfwe etam-etama kapka 
seyafter jam eyebiliserem jewer, ane 
itana tebalyanaiserem jewer mese. Nei 
Uwa Sanbagiri ga Jam nesa gaartena ane 
ga Jam nesa erebene, jega nei waakenfer 
ga nesa gwena Jelem temawenefener. 

2 Am afelen mesna, aamei ai as jam isa 
nesiktababili, aamei ai baife as ijama 
gwebabiyen! Aamei angtane syefer aa 
jei ne nasbilirim am temawer, aamei 
angtane jeiserem ijama sarbabiyen! Ai 
angtane seyafter gemerserem imnibe 
kapkaiserem fas ajama eyeipmiyen. Ai 
fas angtane afa ajama gwebayan jei 
kabwakfer jam gwefe. Ai fas angtane afa 
ajama afaf-afaftababiyen doim temawer. 

3 Ai jes gamserem gam isa jewer 
balbabilirim, jeke enggalf ai aamei 
is agam sefertababif. Fas! Ai bai jes 
gamserem gam jam eyebife, aam 
temawer ai gwanan aamei isa agemer 
balbabilirim, ai aamei isa uskambarsus 
aya nesiktababili. Ai aamei ga enggam 
isa aya nesiktababili, ibar jam gwef ane 
ibar jam terf. 

4Ini amna isar-isarmer ajam folbayan 
aamei galap ijesa eyebiliserem jem 

temawer. Ai angtane nafsi as towas- 
towastababuwena aamei waakenfer 
ijesa eyebilirim jem temawer, ane ai 
bosna imna isas kitulmitena. Ai amsam 
towaswena aamei waakena tefner 

isa eyebili, ane jega jem temawer ini 
amna ase saaser-saaserfer folbana im 
temawer. Ai safe tamtamtala jam as 
domolwena, jengga aamei ini amna 
bunar-bunarsusfer ase gemer ima 
saaser-saasertabana. 

3 Ai aamei isa mesam balbabili ai 
propinsi Makedonyawer amsama 
sofwant. Ai propinsi Makedonya je 
agalaba fornantam, jes jepserem ini 
amna waakenfer as jam ge folbamiyen. 
Ai kabwaktala nafis-nafsi jeber-jeber 
ga aya damtabilint enggame, angtane 
nafsiserem Yesus jam tebayanaiserem, 
jei abar aya doksonant taterisi ai 
ajesa nasbilirim jem temawer. Ane 
jetefeneryan, ini aman jegme as 
kabwakfer ge folbaminint, aam temawer 
ini amna ga as jam ge eseswebamini 
angtane Yesus aa jei ne tebanaram jem 
temawer. 

5Jengga Uwa Sanbagiriserem Jei 
angtane ini jam ge jenbamiliserem jeber- 

jeber ba Jeyam batobaabuwena, Jei ini 
amna ase Jeyam kanautabaipminint 
Titus aa jewer fortyantam. 

7Ini amna jeke ase Titusem 
temawenefener ge kanausweipmini 
jei amnip aa jewer fortyantam. Jengga 
ini aman jegme as enggalem temawer 
ge kanausweipmini Titus ap aa jes 
nasipminintim enggame, aamei ini 
Titusmana imsa kanautabana. Jei 
ai as enggam balbabilint, "Angtane 
Korintusmana ini jemna unggwan-girfer 
ge folbamini ibar jam ge dorwebife. Ini 
jemna uskambarsusfer ge jenbamini 
etam-etama kapka ibe gwanan jei ip 
is jes ne eyeibenentem jem temawer. 
Ane namwer aas Jjepserem jei angtane 
nafsi enggam ne balbabili, 'Paulus jei 
waakena gam eyebili, jei kapka fas jam 
eyebiyen."" Titus jei taterisi seyafter 
jeiserem ap as jewer nasbaipminintim, 
ini amna gamjon uskambarsus ga 
asege saaser-saasersweipmini gwanan 
jepserem jemniwer. 

8Surta ai gwanan ibe isa ajes 
baafulminintim, surta amna jeiserem ini 
imna safe jem temawer is saf gangge 
jenbaminint, ai surta jeiserem ibe isa 

samferam baafulminint. Ai gwanan 

jam agalap sararam enggame, surta 
amna jeiserem ini imna ga is jem ge 
jenbaminint, ini safe is nomkefefener 
sege jenbamini, ai jes jepserem enggam 
ai gununt, "Wa aje surta jeiserem abaf 
eyebilint?" 

3 Jengga namwer aas jepserem ini amna 
ase saaser-saaserfer folbana ai surta 
jeiserem ip isam baafulminint. Ini amna 
saaser-saaserfer as jewer folbanaram, 
jeke aam temawer ini imna is jewer ge 
jenbaminintim, jengga ini amna ga ase 
aam temawer saaser-saaserswebana ini 
imna jam is jewer ge jenbaminintim, jem 
igiserem aamei ga ijema irfwenant etam- 
etama kapkaiserem jewer, ane gamjon 
ga nele Uwa Sanbagirmanaiserem ga 
ijesa onsobana. Uwa Sanbagjiri Jei ga 
jes gemerserem ga gam mwangpbisini. 
Uwa Sanbagiri Jei ini Jemna saaser- 
saasera enggame, ini imna is jewer ge 
jenbaminintim aamei ga etam-etamawer 
ga ijem temawera irfwena. Jega jem 
temawer surta jeiserem ai ibe isa ajes 
tulisulminintim, surta jeiserem igi ba 
waakensusum ibe, jeke kapka. 

10 Angtane ini aa jeimane gam 
jenbanaram etam-etamem temawer, 
Uwa Sanbagiri Jei aa gemer gunurum, ini 
jam jenbalaiserem jes gamserem, jem 
igiserem ga enggam, angtane jeiserem 
etam-etamawer ga jam gam tikwena, 
ane Uwa Sanbagiri angtane jeiserem ga 
gam waakentaasini. Angtane afa fas ini 
jam jenbayan jam waakentaasiliserem 
jem temawer. Jengga angtane Uwa 
Sanbagiri jam onsobayanaiserem, ini 
jemna ga enggalem temawenefener 
gam jenbana, jam tamtamtalaiserem 
etam-etama jei aa jes gam eyebilirim 
jem temawer, ane jei etam-etamawer 
jam irfweyan. Ane jem igiserem jei gwela 
waakena abakfer gwelaiserem jamer 
abak-abaksus jam domolyan, jengga jei 
ter gam domola. 

11 Ini imna jes gemerserem gam is 
jewer ge jenbaminirim, Uwa Sanbagiri 
Jei aa gemer gunurum jes gamserem, 
ini jes gemerserem ba waakenam. Gasa 
gaarabi jemna igi aa je etamwenaram 
imnibe. Igi jemna waakenaiserem 
ga enggam: Ini imna unggwan-girfer 
ga is enggalf ge folbamini, angtane 
etam-etama kapka im nenennap aa jei 

ne eyebilirim, aamei jei ijama uftabif 
etam-etama jeiserem jewer. Namwer 
aas jepserem ini imna unggwan-gjiri 

ga is enggalf sege folbamini, aamei 
angtane nafsi is jei ne balbabilirim 
enggame aamei etam-etams ima 
eyebili, angtane jeiserem aamei ijesa 
towastababif enggame, "Ai etam-etama 
jeiserem ajama eyebiyen." Aamei 
bunarsusfer etam-etama kapka angtane 
jeiserem jei aa jes ne eyebilirim baif 
ima gwebili. Aamei tamtamtala Uwa 
Sanbagirmana imsama erebene. Ini imna 
unggwan-giri is enggalf ge folbamini abar 
negama waakenswef, ane abar negama 
dorwef. Ini imna unggwan-girsusu Uwa 
Sanbagirfe. Ane angtane jeiserem kapka 
im nenennap aa jei eyebilirim, aamei jei 
tatarmer imsa tamtamtana. Seyafter aa 
jewer etamwenaram angtane jeiserem 
jem temawer, aamei ga ina ijema 
gwarasona enggame aamei kapkaiserem 
jebar ijama eyebiyen. 

12 Ga jem temawer, ai surta jeiserem ai 
angtane kapka aa jei eyebilirim jepfener 
ajam tulisulboyon. Ane ai surta jeiserem 
kapka aa jep eyeibenerem, angtane 
jeiserem jei mese ai jepfener ajam 

tulisulboyon. Jengga surta jeiserem 

ai ga enggalf ai tulistaabilint, jega ai 
aamei igama towaswef enggame, Uwa 
Sanbagiri Jei tousa aamei bunarsusfer 
ba amsama nesiktababili. 

13 Ane seyafter jeiserem jem temawer, 
ini amna ga as jam ge kanausweipmini. 
Ane jetefeneryan, ini amna uskambarsus 
ase saaser-saaserfer ge folbamini, 
aam temawer ini Titusmana saaser- 
saaserferam folbana. Aamei waakenfer 
ijesa eyebilirim jeme, ini Titusmana 
gamjon jam eseswebayan im temawer. 

14Titus nalef jam sofweyan imnibe, 
ai bosna imna is amsam kitulmitena 
Titusem tarnabe, ane aamei ai as 
ijama sefertayan, aam temawer aamei 
Titusminibe ina imsama gweraasona 
enggame, seyafter waakena jeiserem ai 
ajes bilirim im temawer bosna imna jam 
kitulmiteleiserem, seyafter jeiserem ba 
bunaram. Ai is ajesa bilipminirim ibe, 
seyafter jeiserem ba bunaram. Ane jes 
gemerserem aaiserem jegme gemer, 
ai ajes bilirim im temawer, Titus tousa 
seyafter jeiserem ba bunaram. 

15 Titus jei namwer aas jepserem 
gamjon aamei is uskambar nesiktababili, 

aam temawer jei aamei is gemer 
sarbabistaabonwena enggame, ini imna 
safe is erelsusu ga folbaminint jei imnip 
jam aa galap fornantam, aamei jei ini 
waakenmer ima tebanant. Ane jei aamei 
is gemer sarbabistaabonwena enggame, 
jei aa jes gam bilirim jam eyebife, aamei 
seyafter jeiserem jeter igama eyebili. 

161ni amna ase uskambarsus saaser- 
saaserswebana, aam temawer ai 
bunarsusfer amsam towaswena aamei 
waakenfer ima gwebuwena. 

1 Am afelen mesna, ai enggam aya 

8 gunu aamei ijama towaswebif, aa 
je etamwenantam aam temawer Uwa 
Sanbagiri Jei waakena Jelemanaiserem 
aa jewer golminintim jemat-jemata 
propinsi Makedonyamanaiserem jebe. 

2 Angtane jepmanaiserem Yesus aa 
jei ne tebanaram, jei safe kabwaktala 
daran-daransusu gane danmtabili, ini 
jemna saaser-saasersusfer gemer 
ge folbamini. Ane jega jem temawer 
ini jemna saaser-saaserfer ajewer 
ge folbaminirim, jei safe angtane 
galgalyansusu, jei doini unggwanfer mes 
ne kitulmini enggalfe, angtane Kristen 

kota Yerusalemmanaiserem jei jem gam 
batobaabife. 

3 hi ims towas-towastababili 
bunarsusfer, doini aa jes gane 
damtabilirim, jei doini jeiserem aane 
kitulmini. Ane jetefeneryan, ai enggam 
ai gunu, jei doini uskambar mes ne 
kitulmini, aa jes ne damtabilirim jewer. 
Jei jener ge gubili doini uskambarsus 
jam kitulmife, angtane afa fas jei jam ne 
taatwebaabiyen. 

4Jei ai ase unggwanfer ne balbabili, ai 
dwona jep ajama golmife jega jei abar 
agma dupwesif enggalfe, jeime angtane 
Kristen Yerusalemmanaiserem jei gane 
batobaabif. 

3Jei doini unggwanfer ne kitulmini, 
ane jei uskambarsus ne eyebili ai ajesa 
mwangbisinintim jemniwer. Jei enggam 
ne eyebilint, jei nabal-nabalsusu gwela 
jemna Tuhanf ne kitulbono. Jepga Uwa 
Sanbagiri aa jes bilirim jeiserem ga aane 
onsobili enggame, jei jen jena gamjon ga 
aane dete amnibe enggalfe, ai jes agma 
bilirim jei jeiserem gam ne eyebif. Uwa 
Sanbagiri ga gam gunu jes gamserem. 

Ini amna ase uskambar 
ne kanautabaipmini, angtane 

Makedonyamana aa jes ne eyebilintim 
jeme. Jega jem temawer ai ga Titus 
unggwanfersus aya bala jei imnip 
gamjon jam sofwefe. Jei gwanan 
awelna enggalfe mesam towaiwulunt im 
nenennabe, aamei doini ijama dupduptof 
angtane Kristen Yerusalemmanaiserem 
jei ijema batobaabife. Ane ai ga enggam 
aya gunu jei awelna waakena jeiserem 
ga jamer se tabanulu. 

7 Seyafter aamei ijesa eyebilirim, 
aamei waakenfersus ima eyebili angtane 
Kristen afweraiserem jemniwer. Aamei 
Yesus kanaufer ima tebana. Taterisi 
Uwa Sanbagirmana waakenfer ima 
nasbinenne. Tousa imnaiserem Uwa 
Sanbagirem temawer is unggwanfersus 
ge folbamini. Ini imna is unggwan-giri 
ge folbamini awelna Uwa Sanbagirmana 
ijama eyebife. Ane aamei ai ase 
unggwanfersus ima nesiktababili. 
Seyafter jeiserem im temawer ba 
waakensusum. Jega jem temawer ai 
enggam aya gunu, aaiserem jegme 
waakenfer isa eyebili: aamei angtane 
Kristen afweraiserem jep jon ga jam isa 
kitulmini unggwanfer enggalfe aamei jei 
igama batobaabif. 

8 Ai bai aamei isa ajam taatwebaabife 
aamei angtanef ijama kitulmife. Fas, 
ai aamei isa ajam taatwebaabiyen. 
Jengga ai enggam ai gunu aamei 
ijama towaswebif enggame, angtane 
Kristen nafsiserem jei angtane Kristen 
galgalyenaiserem fomfom gane 
batobaabili. Ane ai aamei isa jam 
unggwasbaabili aamke angtane nensa 
bunarsusfer ke isa nesiktababili. 
Aamei angtane nensaiserem ijewera 
batobaabilirim, ga ijesa gwerauwulu 
aamei angtane nafsi ima nesiktababili. 
Jes gamserem gam isa ajewer 
towastababilirim, ai ga dwona isa 
ajem golmini enggalfe, aamei ijama 
gwerauwulf enggame aameiba 
angtane nafsiserem bunarsusfer igama 
nesiktababili. 

9 Aamei bunar-bunarsusfer imsa 
towaswena enggame, Yesus Kristus 
Tuhan nemna Jei nei nes uskambarsus 
nesiktababili. Jei Uwa Sanbagirfar 
baabeta yo waakena seyafter 
gemerserem ba Jeyam ge danttabil 
taman waaken-giribe. Jengga Jei 
ogirip mesam fortya, ane Jen Jena 
Jener etamtaasini angtane galgalyena 

gamserem enggalfe nei nes gam 
waakentababisif. Jei jes gamserem ga 
gam eyebili, jega nei seyafter waakena 
taman waaken-giribe Jebaner ga nesa 
damtabisi. 

10 Esorola amna ga enggam doim 
temawer, doini aamei tahunu 
gwananmanaiserem jeme ijesa 
towaitanantam jam dupduptafe enggalfe 
angtane jem gam batobaabif. Waakenfer 
ga enggam, aamei doini jeiserem jamer 
isa tabantaasini jam dupduptalabe. 
Angtane nabal-nabalsusu ba aameisam 
doini jam kitulmife, ane aameiba 
nabal-nabalsusu aameima towaiwulunt 
doini jam dupduptarfe. 

11 Gwanan jes jepserem ini imna 
unggwan-girfer ge folbamini enggalfe, 
aamei ijama mwangbisif doini jeiserem 
jam dupduptafe. Jes gemerserem 
namwer aas jepserem jegme gemer, ini 
imna unggwan-girfer ga ise enggalf sege 
folbamini doini jeiserem jam tabantaasif 
jam dupduptalabe. Doini jes igama 
damtabilirim, doini jeiserem afwer ga 
jam isa kitulmini. 

1? Uwa Sanbagiri Jei Jam guyon 
enggame, aamei jam damtabiyeneiserem 

ga jes isa kitulmini. Ane aamei ijesa 
damtabilirim enggalfe jam kitulmife, 
unggwanfer jes igama damtabilirim, 
afa bastowaifer jes igama damtabilirim, 
jeiserem igyen. Jengga igiserem ga 
aas: ini imna unggwan-girfer ga is 
enggalf sege folbamini ijama kitulmif. 
Afa ini imna is unggwan-girfer sege 
folbaminirim jam kitulmife, gam 
jega ini Uwa Sanbagirmana gase 
saaser-saaserswebana. 

13 Aj aamei isa ajam balbabiyen 
enggame, aamei doini unggwanfersus 
isa kitulmini jamere angtane 
Yerusalemmana jei aa jes ne balbabilirim 
jam damtabife, jeiserem sene damtabili, 
ane jega jem temawer enggam 
se etamwena imnibe: aamei ijesa 
balbabilirim jam damtabife, jeiserem 
aamei ijama damtabiyen. Ai jes 
gemerserem aamei gam isa ajam 
balbabiyen. Jengga ini amna ga as 
enggam folbana angtane Kristen 
seyafter gemerserem jei aa jes ne 
balbabilirim jam damtabife, jeiserem ga 
sene damtabili. 

14 Namwer aas jepserem imna apgal 
jigala unggwanfer, jengga angtane 

Kristen kota Yerusalemmanaiserem jei 
galgalyena. Jega jem temawer aamei 
samfer jei isa batobaabili. Ane galap afa 
aamei galgalyena jam ijeba nwinirim, ane 
jei aa jep ge galgalabarswebilirim, jeime 
samfer fwaina ibe isene kitulmini. Afa 
angtane Kristen seyafter gemerserem 
jei jes gamserem jena gam jam gane 
batomuwenaram, gam jega jei seyafter 
ga gane damtabili jei aa jes gane 
balbabilirim. 

15 Taterisi Uwa Sanbagirmanaiserem 
jep ga enggam baatultel angtane 
Jelemanaiserem jem temawer, jei jame 
aa galap ge wofobilim tampata dwis 
fennabe: "Angtane tumilgala unggwanfer 
aa jei ne dupduptababilirim, jei 
unggwanfersus fas jam ne damtabiyen 
jei aa jes ne balbabilirim jemniwer. Ane 
angtane tumilgala bastowaifer aa jei ne 
dupduptababilirim, jei bastowaifersus 
jam ne damtabiyen jei aa jes ne 
balbabilirim jemniwer." 

16 Ai Uwa Sanbagiri unggwanfer aya 
bala enggame "Ase samfer golmini.", 
aam temawer Jei ini Titusmana 
mesam gwebabanant enggalfe Titus jei 

bunarsusfer aamei is gam batobaabirf, ai 
aamei is aya batobaabili gamserem. 

17 Ai Titus jam agalaba balaram 
imnip gamjon jam sofwefe, ini jemna 
ga saaser-saasersusfer folbana. 
Bunarsusfer ini jemna ba unggwan- 
giremam folbana enggalfe aamei is jam 
batobaabife, ane jega jem temawer jei 
jener ga gunu imnip jam sofwefe. 

18 Ai nem afelnaiserem jei mese ai 
ajesa baftana Titus jei jebar ge sofwef 
imnibe. Nem afelna jeiserem jei awelna 
waakensusu gam gwebili Taterisi 
Waakena Uwa Sanbagirmanaiserem ga 
jes nasibenenne, ane jega jem temawer 
jemata aafmana seyafter gemerserem 
bosna jemna gane gulbatena. 

19 Ane jetefeneryan, jemat-jemata jei 
mesane destabana jei abar seyafter 
agma sofwef kota Yerusalemwer, 
enggalfe ai doini aa jes ne 
dupduptababilirim, doini jeiserem 
agma girinmifelf angtane Kristen 
galgalyenaiserem jebe. Awelna waakena 
jeiserem ajewera gwebilirim, Tuhanmana 
bosna ga ajema gulbatef, ane ai ajema 
gwerauwulf enggame, ini amna ba 
as unggwan-girferam ge folbamini ai 

angtane Kristen afweraiserem ajama 
batobaabife. 

20 Jei seyafter abar agma sofwef doini 
uskambar jeiserem jam girinmifelfe, jega 
enggalf angtane afa fas enggam jam ge 
gubiyen, "Paulus jelem afelen mesnabar 
doini jeiserem syefer ne gjirinfele." 

21 hi doini jeiserem waakenfersus aya 
gerebaasnenne, aam temawer ini amna 
as enggalf ge folbamini ai waakena 
tefner agma eyebif Tuhanem tarnabe, 
ane angtanem tarnap mese. 

22 hi gamjon nem afelna gamjon 
nafsiserem ai ajesa baftana, Titus ane 
nem afelna gwanan ai ajesa balaram jei 
jebar seyafter gangge sofobif imnibe. 
Ai gwela jemna amsama geraibowena, 
ane ai amsama towaswena enggame 
jei awelna Uwa Sanbagirmana ini 
jemna seyafter gemerserem ga jem 
eyebuwena. Ane namwer aas jepserem 
ini jemanme unggwan-girferam folbana 
enggalfe jei aamei is jam batobaabif, 
aam temawer jei bunarsusfer mesam 
towaswena enggame doini jeiserem 
aamei jebar isa dupduptababili ini 
saaser-saasermer. 

23 Sa sarbistaabon Titusem temawer 
enggame, jei abar ai ge nwini, ane 
jei awelna abar ai ge gwebili enggalfe 
ai nawersamer aamei isa gam ge 
batobaabif. Ane nem afelna naura 
jeiserem Titusfar aa jei ge sofobiliserem 
imnibe, jei jemat-jemata aafmanaiserem 
ga jei ne bafsona, ane jei awelna jei 
aa jes ge gwebilirim, awelna jeiserem 
jeme jei bosna Kristusmana ga jem ge 
gulbatena. 
24Ga jem temawer, Titus ane 
angtane naura jeiserem Titusfar aa 
jei ge sofobilirim, jei jam aa jep ge 
forobilirim imnibe, aamei ga waakenater 
isa eyeipmini jebe, jega enggalf 
jemat-jemata afweraiserem jei ga 
sege towaswebili enggame, aamei 
bunarsusfer ba jei imsama nesiktababili. 
Ane aamei jes gemerserem gam ijewera 
eyebilirim, aamei ga ijema gwerauwulu 
enggame taterisi ai gwanan ajesa 
nasbilintim gwela imna waakenaiserem 
jem temawer, taterisi jeiserem ba 
bunaram. 
1 Ai safnant gamjon isa ajam 
tulisulmiyen, doini aa jes ne 
dupduptababilirim jem temawer 

enggalfe, angtane Uwa Sanbagirmana 
kota Yerusalemmanaiserem jei jem 
batobaabife. 

2 Aiba amsam towaswena enggame, 
ini imna is unggwan-girfer ge 
folbamuwena enggalfe angtane jam 
batobaabuwef. Ane ai bosna imna 
isa amsam kitulmitenant angtane 
propinsi Makedonyamanaiserem 
jemnibe. Ai jei enggam ai balbabilint im 
temawer, "Tahunu gwananmanaiserem 
nem afelen mesna kota Korintus 
propinsi Akayamanaiserem, jei 
mesam ge menetaasinint enggalfe, 
doini jam ne kitulmif angtane 
Yerusalemmanaiserem jebe." Ane jei 
taterisi jeiserem im temawer aa galap 
ne sarbilintim, ini jeman jegme ga aa 
ge kanausweipmini enggalfe, jeime 
angtane Yerusalemmanaiserem jes ne 
batobaabif. 

3Jengga ai nem afelen mesna 
nawer-ningna jeiserem ai as baftabili 
imnibe, jega enggalf ai ajes nasbilintim 
bosna imna is ajewer kitulmitenantam, 
taterisi jeiserem fas jam etamweyan ol 
kabwakfe. Ai amsam nasbilint enggame, 
ai jam ajep fornaram imnibe, jes 

jepserem aamei doini jeiserem fwater 
isa menetaasini. Angtane nawer-ningna 
jeiserem aamei is ga sene batobaabili 
doini jeiserem jam dupduptononnofe, 
jega aamei doini jeiserem gam isa 
menetaasini, ai agemer gunurum. 

“Ai angtane Makedonyamana 
afweraiserem jebar jam ajeba fornaram 
imnibe, afa aamei doini jeiserem 
gemerje ijama dupduptoyonnoye, ane 
gam jega doini jeiserem gemerje jam 
menetaasiyen angtane galgalyenaiserem 
jep gaarmife, afa ga gam jes 
gemerserem, gam jega ai ga jam 
asa seferswena, aam temawer ai jei 
amsama balbabili enggame, "Angtane 
Korintusmana bunarsusfer doini sene 
menetaasini." Ane afa aamei gemerje 
ijama menetaasiyeneye, gam jega ai 
jam ajeba fornaram imnibe, aamei mese 
aamei jon ga isa sefersona. 

3Jega jem temawer, ai nabala Titus 
ane nem afelna naura jeiserem ai 
ga ajes baftabili imnibe, nalefe ai 
ajama sofweyan imnibe. Ai angtane 
jeiserem nabala ga ajes baftabili 
enggalfe, jei aamei is gane batobaabif 
doini jeiserem jam menetaasif. Jepga 


2 KORINTUS 9.6-7 1509 


ai imnip jam ajeba fornaram, doini 
unggwanfer jeiserem aamei fwater 
ijesa balbaminintim jam gaarmife, doini 
jeiserem ga fwater isa menetaasini. Ane 
aamei ga jem isa gwerauwulu enggame, 
doini aamei ijesa kitulminirim, jeiserem 
ba ini saaser-saasermer ima kitulmini, 
jeke aamei is jam ne taatwebaabili. 

6Sa sarbistaabon! Angtane twam tanna 
bastowaifer aa jei gam tonolaram, jei 
igi jemna bastowaifer gam dantabili. 
Jengga angtane twam tanna unggwanfer 
aa jei gam tonolaram, angtane jeiserem 
jei igi jemna uskambar gam danmtabili. 
Jes gemerserem aaiserem jegme gemer: 
Afa aamei bastowaifer isa kitulminirim, 
gam jega aamei bastowaifer isa 
damtabili. Ane afa aamei unggwanfer 
isa kitulminirim, gam jega jem fwainfe 
unggwanfer isa damtabili. 

7 Angtane daamfen-daamfennem 
seyafter gemerserem, jei jener aa jeber 
gam mwangbanaram jam golmife, jei 
doini ga jeber gam golmini. Afa ini 
jam gam folbanaram "Ai doini ajam 
golmiyen.", afa jam gane taatwebanaram 
doini jam golmife, gam jega safnant 
doini jam golmiyen. Afa angtane jam 

gane tergenbanaram jei doini jam 
golmife, afa ga jes gemerserem, gam 
je kapka, aam temawer angtane apgal 
jigala ini saaser-saasermer aa jei gam 
golminirim angtanefe, Uwa Sanbagiri Jei 
angtane jeiserem ga jes gam nesiktene. 
8Uwa Sanbagiri Jei baabetabaram, 
jega waakena seyafter gemerserem 
Jei samfer ibe is kitulmini. Jeiba 
baabetabaram, jega enggalf aamei 
ijesa balbabilirim, seyafter jeiserem 
jeber-jeber gam isa damtababuwena. 
Ane enggalf mese, aamei unggwanfersus 
gam isa damtabili aamei ijesa bilirim 
jemniwer. Uwa Sanbagjiri Jei jes 
gamserem gam se eyebili, jega angtane 
apgal jigala jam ne damtabiyeneiserem 
jei aa jes gane balbabilirim, aamei jei 
jem gam igama batobaabili. 

?Taterisi Uwa Sanbagirmana jep ga 
enggam baatultel, angtane unggwanfer 
aa jei golminirim jem temawer: "Jei 
unggwanfer gam golmini angtane 
galgalyenaiserem jebe; waakenfer jes 
gamserem gam jam eyebiliserem fas 
jam tikweyan." 

10 Uwa Sanbagiriserem twam tanna ba 
Jeyam gulbana makan anggwafe, ane Jei 

tumilgala ga nes gam golmini nebe. Ane 
Jeime ip is gam golmini seyafter aamei 
jes igama balbabilirim jam damtabife. 
Ane Jeime aamei jes igama damtabilirim, 
jeiserem gam gwebabili unggwanfersus 
jam ge etamwebife. Jei jeiserem ga 
enggalf gwebabili, aamei angtane 
unggwanfersus jem igama batobaabif. 

1! Uwa Sanbagiri Jei is kitulmini 
unggwanfersus, jega aamei 
unggwanfersus angtane nafsiserem jep 
gam isa kitulmuwena. Ane doini aamei 
ijesa dupduptonorom enggalfe angtane 
galgalyenaiserem jep jam gaarmife, 
doini jeiserem ga ai asa girinmifele jebe. 
Ane jei doini jeiserem jam aa jep ne 
tebanaram, jei Uwa Sanbagiri ga sene 
pujitene, ane jei Uwa Sanbagirfe "Ase 
samfer golmini" ga sene gweyibene. 

12 Doini unggwanfer jep jam ijewera 
kitulminirim, jemna igi ga naura. 
Angtane Uwa Sanbagirmana apgal 
jigala jei aa jes gane balbabilirim jam 
ne damtabiyeneiserem, jei jem gane 
damtabili. Ane angtane unggwanfersus 
Uwa Sanbagiri ga gane bala uskambar, 
"Ase samfer golmini." 

13 Angtane aamei ijesa batobaabilirim 
jei Uwa Sanbagiri sene pujitene, aam 
temawer aamei doini unggwanfer 
ijewera kitulminirim jebe, ane 
angtane nafsiserem jep mese ijewera 
kitulminirim. Jei Uwa Sanbagiri jem 
temawenefener jam ne pujiteyen. Jeime 
Uwa Sanbagiri sene pujitene, aam 
temawer aamei ga ijema gwerauwulu 
enggame, aamei Taterisi Waakena 
Kristusem temawer ba bunarsusfer ima 
taabili, ane Uwa Sanbagiri aa jes bilirim, 
aamei jeiserem waakenfer ima onsobili. 

14 Ane jei sembayanga im temawer 
sene gwebana, ane jei aamei isene 
nesiktababili unggwanfer, aam temawer 
jei mes ne domola Uwa Sanbagiri Jei 
waakena Jelemanaiserem ip is mes 
golmini unggwanfersus. 

15 Au, nei Uwa Sanbagirfe ase samfer 
golmini ganma gweyibe, aam temawer 
Jei waakensusu nes mesam golmini 
nebe! Waakena jeiserem ga aas, Jei 
Tanna Jelemana mesam baftannu ogiri 
aaiserem jep foryafe nem temawer. Jeiba 
waakensusum! Ula angtanemanaiserem, 
katana afa fas seyafter Kristusem 
temawer waakenfer jem nasbife, ane 

seyafter Uwa Sanbagiri nep aa jes 
golminirim. 
1 O 1 Namwer aas jepserem ai Paulus, 
ai aner aamei isa ajam balbabif, 
aamei taterisi aaiserem ai ajes bilirim 
waakenfer isa sarbili! Ginanggwana 
amna enggam ge gubiwena, "Paulus 
jei taterisi jelemanaiserem ga jetefener 
nasbinenne, jei jener aa jes gam bilirim 
jam eyebife, jei ga jetefener gam 
eyebili, angtane ogirmana gamserem. 
Jei taterisi Uwa Sanbagirmana jam 
nasbiyen, Uwa Sanbagiri aa jes bilirim 
jei jam eyebiyen. Uwa Sanbagjiri Jei 
Paulus Jam baftayan." Ai aamei isa 
ajam balbabili, aamei taterisi syefer 
jes gemerserem gam ijama nasbiyen 
am temawer, ginanggwana amna jes 
gamserem. Ai bai aamei is ajam uftabif 
kakalmer! Ginanggwana amna enggam 
ge gubiwena, "Paulus jei angtanem 
tarnap jam gam erne angtane jam 
uftabife. Jengga jei surta bijuap aa jep 
gam tulisulurum, jei angtane kakalmer 
ga jep gam Uuftabili." Jengga ai surta 
aaiserem jebe, ula kakalmer jep ajam 
tulisulyon. Fas. Ai ula waakena tefner ai 
tulisulu ini jam onabertalaiserem jeme, 

ini Kristusmana gamserem. Jengga ai 
imnip jam ajep fornaram, afa angtane 
afweraiserem imnibe, afa jei syefer 
gemer ge nasbawelaye am temawer, 

ai bunarsusfer angtane jeiserem as 
uftabili kakalmer. O ai aamei isa ajam 
balbabili unggwanfer, aamei syefer ijama 
nasoweyan jega ai jam ajep fornaram 
imnibe, ai aamei isa ajam uftabiyen 
kakalmer! 

2(10:1) 

3 Ai ginanggwana amnaiserem Kristus 
baif aa jei ne gwebanaram ai jebar asa 
erna. Jengga ai safe gemer aya gwena 
ogiri aaiserem jebe, ai ajama erayan 
angtane ogirmana gamserem jei aa gam 
ge erabawefaram. 

4 Angtane ogirmana jei jam gangge 
erabanaram jei ulumu yo ginna ga jes 
gane erbili, jengga ai ulumu yo ginna 
ajama erbiyen jem erafe. Fas, gamyan. 
Ai baabeta Uwa Sanbagirminiwer 
agma domola enggalfe baabeta 
bwat kabwakmanaiserem ai ajema 
artabistefalfe. Ane angtane baif aa jei 
naawenaram angtane nafsiserem jei 
Taterisi Waakena ai ajesa nasbinennerem 

jam ne onsobife, aime angtane jeiserem 
taterisi jemna jem agma artaipmistefalf. 
3Baabeta Uwa Sanbagirmanaiserem 
jeme, ai ga taterisi angtane syefer 
aa jei gane towas-towastababilirim 
ga jem agma artabistefala. Jei jen 
jena tefner gane detenanna, ane 
jei bai Uwa Sanbagirem temawer 
jam ge towaswebife. Ginanggwa jei 
ginanggwana jemna gane tebabili, ane 
ginanggwana aa jes gane tebabilirim, 
jei ga taterisi Dan Posmanaiserem 
ga jes gane saribene. Jes gamserem 
aaiserem jegme gemer: Angtane ini 
kapka jemnaiserem Kristus baif aa jei ne 
gwebanaram, angtane jeiserem taterisi 
jemnaiserem ajama artabistefala. Ane 
angtane gwanan Kristus baif aa jei 
ne gwebanaram, ini jemna ga aa ge 
waakenswebamini enggalfe, jei Kristus 
tefner gam ne tikwebaatif ini seyafter 
gemerserem jeme. 
5Ginanggwa taterisi Dan Posmana 
jam onsoibiyeneiserem, Dan Pos 
jei ginanggwa jeiserem gam 
tamtamtababili. Jes gamserem 
aaiserem jegme gemer: Aamei jam 
isa gwerauwulu enggame, aamei 

taterisi Kristusmanaiserem ai isa 
ajesa bilipminirim ibe, aamei taterisi 
jeiserem waakenfer ima sarbili, 
ane ga ima onsobili. Aamei taterisi 
Kristusmana waakenfer jam ijeba 
onsobilirim, ai enggam aya gunu, 
ai amsama menetwesini angtane 
jam onsobiyeneiserem jei agma 
tamtamtababif. 

7 Aamei am temawer ilem inibe syefer 
ima gunu, aam temawer aamei ai ase 
numu tefner ima gerebaipmini, aamei 
gwela amna ase ijama domolmiyen. 
Angtane aasaje im nenennap jei 
enggam gunu, "Ai baabeta Kristusmana 
bunarsusfer ai domola." Angtane 
jeiserem jei jamer gam towaswena 
enggame, ai mese bunarsusfer baabeta 
Kristusmana amsama domola, jei 
gemerserem. 

8 Angtane afweraiserem im nenennabe 
enggam ge gubili, "Paulus enggam 
gunu 'Uwa Sanbagiri Jei ams baftana. 
Tuhan Jei baabeta Jelemanaiserem ap 
as mesam gulbana.' Paulus jei game 
aa jewer gunurum, jei syefer jena 
ga jem gaartena." Ai safe baabeta 
Tuhanmanaiserem an ana jem temawer 


2 KORINTUS 10.9-11 1517 


agam gaartena, ai ajam sefersweyan. 
Tuhan Yesus Kristus Jei bunarsusfer 
baabeta ap as mesam gulbana enggalfe, 
ai ini imna isa agam kanautabaipmirf, 
jeke enggalem temawer ai ini imna isa 
ajem kabwaktabaipmif. Ai aamei jam 
isa agalap uftabilirim, jes jepserem ai 
kabwakfer ajam eyebiyen. 

9 Ai bai aamei enggam ijama gufe, 
"Paulus jei uskambar nems erel- 
ereltababili surta jemnaiserem jeme." 

10 Angtane ai baife as jei ne 
gwebanaram jei enggam ge gubili, 
"Paulus jei Rasulyan. Surat-surta 
jelemanaiserem jei kakalmer 
eyebaabuwena. Jengga jei nebar 
jam negama nwinirim, jei jam gam 
erne nems uftabife, ane jei taterisi 
Uwa Sanbagirmana jam aa jep gam 
nasibenerem, jei waakenfer jam 
nasbiyen." 

11 Angtane jes gamserem gam aa 
jei gangge gubilirim, jei ga jam sege 
towaswebili enggame, ai im tarnap 
jam agma nwinirim, ai ga gemer agma 
eyebili ai surta amnaiserem jep agemer 
tulisulurum. 

1? Ai bunar-bunarsusfer ai ana enggam 
ajama gitmiyen, ai angtane jen jena 
aa jei ne tetenaram jei galserem. Jei 
syefer ge gubili jelem inibe. Jei jener 
gane mwangbisini waakenaiserem jam 
eyebife ga fwersa. Ane jei syefer enggam 
ge gubili, "Waakenaiserem angtane 
jamer jes ne eyebiliserem ga enggala, 
ai agalatera eyebuwenaram." Jepga jei 
jam aa jep gane eyebilirim jei jener aa 
jes gane mwangbisinirim, jei enggam 
ga gangge gubili, "Ai waakenaiserem 
ajesa eyebili." Jei jes gamserem gam 
aa jewer gangge gubilirim, jei angtane 
teisyensusu. 

13 Ai jei galserem galyan. Uwa Sanbagiri 
Jei awelna amna as Jener mwanggipmisil. 
Ane Uwa Sanbagiri aa jes mwangbisilim, 
jeiserem ai ajewera onsobilirim, ai ga 
awelna im nenennap ajewera gwebili. 
Ane awelna jeiserem ai ga ana jem 
temawenefener aya tetenanna, awelna 
jeiserem Uwa Sanbagjiri ajes golminirim 
abe. Ai ana ajama tetenanayan awelna 
Uwa Sanbagiri ap Jam golmiyeneiserem 
jem temawer. 

14 Jwa Sanbagiri Jam aa galap 
mwangbisilim awelna amnaiserem jem 

temawer, Jei ai as enggam mwangbabisil 
ai ga awelna im nenennaber asa 
gwebili. Jega jem temawer ai imnip jam 
agalaba sofnantam enggalfe, Taterisi 
Waakena Kristusem temawer ai isa 
agma nasipminennef ibe, Uwa Sanbagiri 
aa jes mwangbisilim, jeiserem ai ajama 
ayebiyen. 

15 Uwa Sanbagiri Jei awelna abe as 
im nenennap golmini, ane Jei angtane 
nafsiserem jebe awelna tampata 
nafsiserem jep kitulmini. Ane ai an ana 
ajama tetenanayan awelna angtane nafsi 
aa jes gane eyebilirim jem temawer, 
jengga tampata Uwa Sanbagjiri ap aa jes 
bilipminirim ai ga awelna ga ajepfenera 
gwebili. Ane ini amna ase unggwan- 
girsusemer ge folbamini aamei ga Kristus 
baabetmer isa tebana, jega ai awelna 
im nenennap unggwandwasusu gam 
asa eyebili awelna gwananmanaiserem 
jemniwer. 

16 Ane jepga ai enggam aya gunu ai 
Taterisi Waakena ajema nasbinennef 
kotana imnaiserem jem jitefwer 
aaiserem jewer, taman-tamna Taterisi 
Waakena jam ne nasbineneyene 
jepserem. Angtane afweraiserem jei 

akar-akarem enggam gam naawena, 
awelna angtane nafsi waakenfer aa jes 
gane eyebilirim, jei awelna jeiserem jes 
gane bili enggame, "Awelna waakena 
jeiserem ba amnam." Ane jei jena 

ga gane tetenanna awelna angtane 
nafsiserem jei aa jes gane eyebilirim jem 
temawer. Jengga jes gamserem ai gam 
ajama gweyan. Ai awelna Uwa Sanbagjiri 
ap aa jes golminirim, ai awelna jeiserem 
aner ga ajetefenera goltenanaf. 

17 Taterisi Uwa Sanbagirmanaiserem 
jep ga enggam baatultel: "Angtane 
jener aa jes gam eyebilirim, jei jeiserem 
jem temawer jena jam gaartenanayan. 
Jengga Tuhan aa jes gam eyebilirim, jei 
ga jetefener gam goltenanna." 

18 Angtane jen jena aa jei gam 
gaartenaram, awelna jei jener aa jes 
gam eyebilirim jem temawer, Uwa 
Sanbagiri Jei bai angtane jes galserem 
Jam tebayan. Jengga angtane Tuhan aa 
jes gam gaartenaram, Uwa Sanbagjiri Jei 
angtane Jjeiserem ini saaser-saasermer 
gam tebana. 

1 1 1 Angtane jen jena aa jei ne 

detenannaram, jei jener aa jes 
gane eyebilirim jem temawer, angtane 

jeiserem jemna miri ba kapkam. Safe 
gam, ini amna ase enggam folbana 
aamei am temawer gwanan jam isa fina 
abakfer, ai ana bastowaifer as gaartena 
baabeta ai ajes domolaram rasulf gwefe 
jem temawer. 

ZUwa Sanbagiri Jei aamei is gemer 
nesiktababilirim, aime bunarsusfer 
aamei isa gemer nesiktababili ini 
amna seyafter gemerserem jeme. 

Ane Jega jem temawer ini amna as 
unggwan-girfersus folbana enggame, 
aamei ga Yesus Kristus tefner isa 
onsobana. Jes gemerserem aaiserem 
jegme gemer, ini uwamana enggam gam 
folbana tane yafma jemnaiserem gwela 
jemna tabalmer falbif enggame, jei 
yafonsiwirmer aa gemer gam gwenaram, 
anggwana nafsiber etam-etama jam 

ge gwebiyen. Ane jei anggwana aa jep 
gam geraram, jei anggwana daamfenna 
jeiserem jebarnefener ga gangge gwena. 
Jes gemerserem ini amna jegme as 
gemer folbana, aamei jeber-jeber 
daamfennaber Kristusfar isa gwena, 
ane aamei angtane nafsi afa ijama 
onsobayan. 

3 Aamei Kristus tefner imsa nesiktene, 
ane aamei Kristus imsa onsobana ini 
tabalmer. Jengga namwer aas jepserem 
ini amna as jam eseswebana, aamei 
engbar guru ol kapkaiserem jei jam aa 
jep ge forobilirim imnibe, aamei ga isene 
afaf-afaftababili, ausa afaf-afafaiserem 
fwater Hawa aa gam afafulum. Ane 
aamei jam isene afaf-afaftababilirim, 
jepga aamei engbar Kristus ga isa 
mirtetefala. 

“Ini amna im temawer ase jam 
eseswebana, aam temawer angtane 
imnip jam forolaiserem taterisi 
nafsiserem Yesusem temawer jes towas- 
towastababiliserem, aamei angtane 
jeiserem ga ini saaser-saasermer igama 
sarbabili. Taterisi jemna jeiserem safe 
nafsi ai ajesa towas-towastababilirim 
jemniwer, aamei taterisi nafsi jeiserem 
ga igama taabili. Mafnana jei ip aa jes 
ne bilipminirim, mafnana jeiserem nafsi 
Mafnana Uwa Sanbagirmana aamei 
ijesa taabilintim jemniwer. Jengga safe 
gam, aamei mafnana nafsi jeiserem 
jam igama taabili. Ane taterisi jemna 
aa jes ne bilirim waakeneme, taterisi 
jeiserem bunarsusfer safe nafsi Taterisi 

Waakena aamei gwanan ijesa sarbilintim 
amniwer, aamei taterisi jemnaiserem 
igama taabili. 

> Angtane taterisi afaf-afafa jeiserem aa 
jei ne nasbinennerem, jei akar-akarem 
enggame aa jei naawenaram rasul 
sanbak-sanbaksususerem jei galserem. 
Jengga fasfasus ai ana enggam ajam 
balyan ai bastouya angtane afaf-afafa 
jeiserem jemniwer. 

6 Angtane afwer jei enggam ge gubili, 
"Paulus Taterisi Uwa Sanbagirmana 
aa galap nasbilirim, jei waakenfer jam 
nasbiyen." Ai engbar ajam towasweyan 
taterisi waakenfer jam nasbife, 
jengga ai taterisi Uwa Sanbagirmana 
bunarsusferaiserem ai waakenfer amsam 
towaswebili. Ane aamei bunarsusfer 
imsama towaswena enggame, ai taterisi 
Uwa Sanbagirmana ai waakenfer 
amsam towaswebili, aam temawer ai 
taterisi seyaftersus jeiserem amsama 
nasbuwena aamei seyafter gemerserem 
im tarnabe. 

7 Ai Taterisi Waakena Uwa 
Sanbagirminiwer aaiserem jam isa 
agalap nasipminennerem ibe, ai jem 
temawer bastowaifer aamei isa ajam 

balbabiyen doini ap as ijam gulbafe. Ai 
jes gamserem gam ajewer eyebilirim, ai 
ga an ana ajem onabertana. Jeiserem ai 
ga enggalf ai eyebili, ai aamei isa agam 
kitultef etam-etama kapkaiserem jewer. 
Ai jes gamserem gam ajewer eyebilirim, 
ai fas etam-etama ajam eyebiyen. 

8 Ai jame aamei isa agalap towas- 
towastababilirim Taterisi Waakena 
Kristusem temawer, jemat-jemat kotana 
nafsiserem jei doini as jei ne gerbawena 
abe. Ai engbar samfer enggame as gunu 
taterisi jeiserem jem temawer, ai doini 
jemniwer agalap tebabilintim, jeiserem 
ga enggala ai doini jemniwer ajam 
komkomtababisili gamserem enggalfe, 
ai aamei isa ajem batobaabif. 

9 Ai ibar jam negalaba nwinirim, ai doini 
fas ajam domolyan. Jengga gwanan 
jes jepserem ai doini imniwer isa ajam 
balbaipmiyen, aam temawer ai bai 
aamei susanap ijama janfe. Nem afelen 
mesna aa jei ge jalbilirim propinsi 
Makedonyawer, jei seyafter ai ajes 
balbabilirim ap as mes ne kitulbono. 
Fwater galapserem ai aamei isa ajam 
balbabiyen aamei ap ase ijama kitulbofe 
ai ajes balbabilirim. Ane ai bunarsusfer 

ims towastababili, nunu gamjon galap 
aaiserem, aime apgal jigala afa fas 
imniwer isa ajam balbaipmiyen. 

10 Jeiserem ai ga ana ajem temawer 
gaartena. Ane ai aamei isa ajam balbabif, 
aamei angtane propinsi Akaya je ijeya 
nwinirim, ai doini fas imniwer isa ajam 
balbaipmiyen. Ane jega jem temawer 
angtane jepmanaiserem jei fas ai as jam 
ne uftayan ai ana ajem gaartelaiserem 
jem temawer. Seyafter jeiserem ai ajes 
balbabilirim ba bunaram, aam temawer 
Kristus aa jes balbabilirim jeba bunaram, 
ane Jeime jeber-jeber ai ase batobana 
enggalfe, ai jeber-jeber bunarsusfer gam 
agam nasowena. 

11 Aamei engbar enggam ima gunu, 
"Paulus jei doini nemniwer fas nes 
jam balbaipmiyen. Jega jem temawer 
nei nemsa towaswena jei nei nes jam 
nesiktababiyen." Jengga fas, gamyan! 
Uwa Sanbagiri Jei mesam towaswena ai 
aamei isa uskambarsusam nesiktababili. 

1? Namwer ai doini imniwer ajam 
balbaipmiyen, ane galap mese ai aamei 
isa ajam balbabuweyan, jega angtane 
akar-akarem enggam aa jei naawenaram 
rasul sanbak-sanbaksususerem jei 

galserem, angtane jeiserem jei fas jena 
jam ne detenannayan jei enggam aa 
jewer gangge gubilirim, "Ai awelna 
enggam aya gwebili, Paulus aa gemer 
gwebilirim. Ane ai doini imniwer aya 
taabili, Paulus aa gemer taabilirim." 

13 Kristus Jei angtane jeiserem Jam 
baftabiyen. Jei rasulu ol kapkaiserem. Jei 
angtane jam ne afaf-afaftababili awelna 
jei aa jes ne gwebilirim jem temawer. 
Jei akar-akarem ga enggam naawena 
angtane Kristus aa jes baftabilirim jei 
gamserem. 

14 Ai ajam bitbitweyan jei akar- 
akarem jes gamserem gam aa jewer 
naawenaram, aam temawer bawasa 
jeiba galateram. Jei akar-akarem 
enggam gam gwena malaikata nafabara 
Uwa Sanbagirmana gamserem. 

15 Ga jem temawer, ai ajam bitbitweyan 
angtane awelna bawasmana aa jei ne 
gweyibenerem jeimba akar-akarem 
enggam se naawena, angtane waakena 
Uwa Sanbagiri aa jes gam bilirim 
jeiserem aa jei gam eyebilirim jes 
galserem. Nunu umwef jemserem jei ga 
jem sene tamtamtababisi jei aa jes ne 
eyebilirim jem mwonggaber. 

16 Ai aamei isa gamjon balbabili: 
angtane jei am temawer fas enggam 
jam ge gubiyen, "Paulus jei angtane 
miri kapka galserem, Paulus jei ga gam 
eyebili." Aamei jes gamserem saf imsa 
gunu am temawer, jengga aamei ai baife 
as ijama gwebayan. Ane ai safe angtane 
miri kapka galserem gam as nasowena, 
ai as jam isa sarbana, jega ai an ana 
bastowaifer gam as gaartena baabeta 
ai ajes domolaram rasulf gwefe jem 
temawer. 

17 Aaiserem ai ajes 
balbabitowelaiserem, aaiserem ai 
ase Tuhane balyan jeiserem jam 
balbabitowefe, aam temawer ai an 
ana aner ajewer gaartenaram, ai ga 
enggam as nasowena angtane miri 
kapka gamserem. 

18 Angtane ba unggwanfersusam jei jen 
jena aa jei ne detenannaram jei ogirip 
aa jes gane eyebilirim jem temawer. 
Jei gamserem, ai mese aime ana ajam 
gaartenanaf bastowaifer, jega aime as 
jam isa tebana. 

19 Aamei in ina enggam ima 
gitmini, "Tousaiserem nemna ba 
unggwandwasusum.", jengga aamei 

taterisi angtane miri kapka aa jes gane 
nasbilirim, aamei taterisi jemnaiserem 

ini saaser-saasermer igama saripmini. 

Gam jega, fomfoma? 

20 Angtane jei aamei isene gwebabili 
angtane jam armantababili jes 
gamserem, ane jei apgal jigala yo 
doini imna ga isene eripmifele, ane 
jei aamei ga isene gwebabili jam 
isinbaabisnenele gamserem, ane jei 
jen jena ga sene tetenanna enggalfe 
im sanbakf nwinfe, ane aamei isene 
safsaftababili, angtane jes galserem ip 
gam is jei ne eyeipminirim. Afa aamei 
angtane jes gamserem jes gam is jei 
ne eyeipminirim, gam jega aime as jam 
isa tebana, ai safe angtane miri kapka 
gamserem gam ai nasowena. 

21 hamei engbar enggam ima gunu, 
"Paulus jei kapka nebe nes jam 
eyeipmiyen, angtane nafsi jei aa gala 
gane eyebilirim. Gam jega nei enggam 
nes towaswena, Paulus jei angtane 
erele, baabeta fas." Ai gwanan agemer 
gunurum, jes gemerserem ai gamjon ga 
agemer gunu. Angtane Jjeiserem jei jen 
jena jam ne detenanna jelem temawer, 
ane angtane miri kapka jei safe jes 

gamserem game jena aa jewer ne 
detenannaram, aime an ana as gaartena 
alem temawer. 

22 Angtane jeiserem kabwakfer is jei 
ne eyeipminirim ibe, jei jen jena gane 
detenanna. Jei enggam ge gubili, "Aiba 
angtane Ibranimanam. Aiba angtane 
Israelmanam, angtane Uwa Sanbagjiri aa 
jes destabaabilirim. Ane aiba asal-asala 
Abrahammanam." Ba bunaram jeiba 
angtane Ibranimanam, jengga ai 
mese aimba angtane Ibranimanam. 
Jeiba angtane Israelmanam, jengga 
ai mese aime gemer, aimba angtane 
Israelmanam. Ane aimba asal-asala 
Abrahammanam, jei gemerserem. 

23 Angtane jeiserem jei ga sene balbabili 
jei awelna Kristusmana gane gweyibene. 
(Ai tousa ai aas gamserem gam ajewer 
nasbilirim enggalfe ai ana ajem gaartef, 
ai ga enggam as nasowena angtane 
miri kapka gamserem!) Jengga awelna 
Kristusmana waakenfersus ai gweyibene 
jei seyafter gemerserem jemniwer! 

Ai awelna uskambarsus ai gwebili 
angtane jeiserem jemniwer. Ai bwiyibe 
as unggwanfersus ne katantowena 
jemniwer. Ai as unggwanfersus 


2 KORINTUS 11.24-26 1530 


ne safsaftawena jamer tamtamsus 
jemniwer. Ane ai unggwanfersus amkom 
afom tere. 

24 Angtane sanbaka Yahudimana jei ai 
as jam ne tamtamtalabe ga enggammer 
tafna gwiri. Jei ai ase enggam ne 
tamtamtanant, jei tiga pulu sembilan 
kali ai as jam ne safsaftalabe bana 
utuboroserem jeme. 

25 Angtane sanbak Romamana jem 
safan mesnaiserem jei ai ase nawer- 
ningginfer ne safsaftanant time. Ai ase 
daamfenfer ne munbosont toneme, 
jengga ai ajam teryen. Ai agalap 
wofowenantam atdusame, atdusa ga 
nawer-ningna ai jebar ajam nwintelabe 
finibe. Ane ai finibe daamfenfener as 
jam girnenelebe nunu daamfenna, gwini 
daamfenna. 

29 Ai agalap wofowenantam, ai 
tamtamsusu uskambarsus ai 
domolwenant. Fona jam tiliserem 
tamtamsusu jewer agam domola. 

Ane tamtamsusu afa angtane 
komkomaiserem jemniwer agam 
domola. Ane tamtamsusu afa 
anggwabura alemana Yahudimanaiserem 
jemniwer agam domola, ane angtane 

Yahudimanyanaiserem jemniwer mese. 
Ane tamtamsusu afa kotanaber, ane afa 
tamanfennap mese, ane afa finip agam 
domola. Ane angtane akar-akarem aa 
jei gam naawenaram enggame angtane 
Kristen am afelen mesna gamserem, 

ai tamtamtala jemniwer mese agam 
domola. 

27 Ai awelna uskambarsus ai gwebili, 
jamere baabeta ase fom barwebala. 
Gwini unggwanfer ajam taweyan. Nunu 
unggwanfer ai as wisei gam folbana, 
ane fobotona as gam folbana. Nunu 
unggwanfer ai tumilgala fas. Ane agam 
wisimswena aam temawer ai fene fas, 
ane ai jena fas ai ajep nwinfe. 

28 Ai tamtamtala seyafter jeiserem 
agam domolant, ane gamjon tamtamtala 
afweraiserem nafis-nafismer agam 
domolant. Ane seyafter jeiserem 
jetefeneryan, nunu jeber-jeber ini 
aman jegme as jam eseswebawena 
jemat-jemata seyafter gemerserem jem 
temawer. 

29 Afa aasaje Yesus kanaufer jam 
tebayanaye, ini amna jem temawer 
as jam gam eseswebana. Afa aasaje 

etam-etam jam gam eyebilirim, ini amna 
ga as jem temawer gam jenbana. 

30 Ai bai ana ajam gaartenanafe, jengga 
afa ai an ana jam as gaartenannaram, 
ai tamtamtala ai ajes domolantam 
ga jem temawenefener as nasowena, 
aam temawer taterisi jJeiserem angtane 
nafisfe gase gwerauwulmini enggame, ai 
baabeta fas. 

3t Uwa Sanbagiri, Uwa Tuhan 
Yesusmanaiserem, Jei tousa enggame, 
ai aamei isa ajam afaftababiyen. Nei 
bosna Jemnaiserem ganma pujiwulbo 
jamer abak-abaksus. 

32 Ai taterisi aaiserem jes mese ai 
ibe is ajam towasulmif. Ai gwanan 
kota Damsik je agalap nwinintim, 
jes jepserem ai bunarsusfer amsam 
towaswena ai baabeta fas. Gubernur 
Raja Aretasem gwonabe aa jei nwinirim, 
Gubernur jeiserem jei ginanggwana ga 
balbabilint kota Damsikmana pintunu 
jam gerebaabisnenefe enggalfe ai as 
gam ne tebaf, ai kotana jeiserem jewer 
jam ajep totintyerem. 

33 pagara kotana jeiserem ga tunawer 
aa jes ne eyeminirim ane ga tagarsusu. 
Pagara jeiserem ga irifsusu. Jengga 

am afelen mesna jena pagar sagap 
aa jemanem denminirim, ai ga 
ase jei ne batobanant. Ai keranjan 
dusap ai kawetenant, ane am afelen 
mesna Jjeiserem jem ja mwonawer ga 
asene tebastaatinint naaweme jamer 
onabo. Jewer ga ai nunggirinint tafna 
Gubernurmanaiserem jewer. 
1Bunar-bunarsus ina jam 

1 2 gaartenanalaiserem jemna igi 
fas. Safe gam, ai gamjon ana ajam 
gaartenanaf. Namwer aas jepserem 
ai ibe isa ajam nasipmif Tuhan Yesus 
Kristusminiwer ai ajes damtabilirim 
jem temawer, ane taterisi Tuhan ap as 
jes gweretabaibenerem jes mese. Ai 
aaiserem ai damtabili: 

2 Empat belas tahunu fwater aaiserem, 
ai as mesam gaarteyal taman waaken- 
giribe, tamna tagarsususerem Uwa 
Sanbagiri aa jep nwinirim. (Ai ajam 
towasweyan ai bunarsusfer ke tifni 
seyafter gemerserem jebaner gaarteyal 
taman waaken-giribe, afa as mafnan 
tefner gulbateyal. Jengga tousa Uwa 
Sanbagiri Jenfentowaifener.) 

3 Ai aamei isa gamjon age towastababi, 
ai amsam towaswena aiba as 

mesam gaarteyal jamer taman 
waakensususerem, tamna Uwa 
Sanbagiri aa jep nwinirim. (Ai ajam 
towasweyan ai bunarsusfer ke tifni 
seyafter gemerserem jebaner gaarteyal, 
afa as mafnan tefner gulbateyal. Jengga 
tousa Uwa Sanbagjiri Jenfentowaifener.) 
Ai tamna jeiserem jebe agalap 
nwinintim, taterisi waakensususerem 
ai sarbisinint Uwa Sanbagirminiwer. 

Ula angtanemanaiserem katana afa fas 
taterisi jeiserem jem nasbife, ane Uwa 
Sanbagjiri Jei angtane fas Jam balbabiyen 
taterisi jeiserem jam ne nasbife. 

4(12:3) 

> Amnibe aa je etamwenantam, 
jeiserem ba waakensusum, ane ai ga 
samfer ana jem temawer as gaartena, 
jengga ai enggam ai gunu ai bai an ana 
jem temawer ajam gaartefe. Ai gwanan 
is gemer tulisulminirim, ai taterisi 
aaiserem ana ga jem temawenefener 
as gaartena: ai anfentowai baabeta 
fas ajam domolyan, jengga Uwa 
Sanbagiriserem ai ga ase Jei batobana. 

6 Afa ini amna as enggam se folbana 
ai ana ajam gaartenanaf, afa ga gam 
jes gamserem, ai angtane miri kapka 

jemanserem ai galyan, aam temawer 
taterisi ai ajes nasbinennerem, taterisi 
seyafter jeiserem ba bunaram. Jengga 
ai jam gaarteyalaiserem taman waaken- 
giribe, ai gamjon jem temawer an ana 
ajam gaartenanayan, aam temawer ai 
bai angtane am temawer enggam ge 
gubife, "Paulus jei waakenaiserem mes 
domola taman waaken-giribe, ane ga 
jem temawer jei angtane sanbaka." Ai 
bai angtane jes gamserem gam jam 
ge nasbawefe. Awelna Kristusmana 
ajes eyeibenerem, angtane mes ne 
domola. Ane Taterisi Waakena ai ajes 
nasbinennerem, angtane mes ne sarbili. 
Ai ga enggam ai gunu, angtane ga 
awelna jeiserem jem temawer jetefener 
gane nasbili. 

7Seyafter jeiserem ai taman 
waaken-girip ai ajes damtabilintim, 
ane Uwa Sanbagiri abe aa jes 
towastabaibenerem, seyafter jeiserem 
ba waaken-waakensusum. Ane jega 
jem temawer Uwa Sanbagiriserem 
Jei gunu ai tifin bwerna siginsusu 
ajam domolf enggalfe, ai seyafter ajes 
damtabilintim taman waaken-giribe, 
waakena jeiserem jem temawer ai 

an ana ajam gaartenanayan. Bwerna 
jeiserem Uwa Sanbagiri ap as jes 
gulbanaram, bwerna jeiserem ba 
agwana bawasmanam enggalfe ai as jem 
saftaf, jega ai ana unggwanfersus ajam 
gaartenanayan. 

8 Ai sembayanga Tuhanfe ajam 
gwebabalabe nawer-ningna enggalfe, 
bwerna jeiserem ai as jam aftannufe. 

3 Jengga Tuhan Jei ai ase enggam 
tamawolbana, "Paulus, Ai aamei 
isa uskambarsus nesiktene, ane Ai 
aamei isAs batobana, jega enggalf 
aamei bwerna jeiserem jebar kanaufer 
gam is fina. Aiba imsam nesiktene, 
jeter samfer, aamei safnant ijam 
waakensweyan. Ga enggam, aamei 
jam igam werenswenaram, gam jega 
Ai aamei isAs batobana baabeta 
Amna unggwandwasususerem jeme." 
Tuhan jes gamserem Jei ams bala. 

Ga jem temawer, ini amna saaser- 
saasersusu ai ana ajam gaartenanafe 
tamtamtala ai ajes domolaram jem 
temawer, aam temawer ai jam jep agam 
werenswenaram, jes jepserem ai ana 
ga agam entene Kristus Jei as gam 
batobana baabeta Jemnaiserem jeme. 

10 Jega jem temawer ini amna saaser- 
saasera tamtamtala jam domolfe aam 
temawer ai Yesus Kristus onsobana. Ai 
safe jam agam werenswena, ini amna as 
gemer gam folbana saaser-saasermer. 
Ane angtane safe ai as jam gane imei- 
imeitana, ane ai safe kapkaiserem jes 
agam domola angtaneminiwer, safe gam, 
ini amna as gemer gam folbana saaser- 
saasermer. Safe kabwaktala seyafter 
gemerserem as jam gam etamwebana 
amnibe, ini amna ase saaser-saasermer 
gam folbana, aam temawer ai jam jep 
agam werenswenaram, jes jepserem ai 
baabeta Kristusmana ga agam domola. 

11 Bunar-bunarsus ai ana jewer 
gaartenannaram, ai ga ames nasowena 
angtane miri kapka gamserem. Ai 
bai jes gamserem gam ajam eyebife, 
jengga angtane afweraiserem mesangge 
gubili, "Uwa Sanbagiri Jei Paulus Jam 
baftayan. Jei rasulyan." Bunarsusfer 
angtane taterisi kapkaiserem jam 
ajep gane nasbilirim am temawer, jes 
jepserem aamei bosna amnaiserem 
ga as jam igama gulbatena jemnibe. 
Bunar-bunarsus ga enggam, afa bosna 
amna as jam igama gulbatennaram, gam 

jega ai fas an ana ajam gaartenanayan. 
Ai safe angtane bastowaisusu, ai 
bastowaisusyan angtane afaf-afafa 
jeiserem jemniwer, angtane akar- 
akarem enggam aa jei naawenaram 
rasulu sanbak-sanbaksususerem jei 
galserem. 

12 Ai ibar negalaba nwinintim, ai 
safe kabwaktala nafis-nafsiserem jes 
agam damtabili, ai kanaufer jafner 
agam fina. Ane Uwa Sanbagiri Jei 
baabeta Jelemanaiserem ap as mesam 
gulbana enggalfe, ai bwembwema 
unggwandwasusu nafis-nafsiserem 
ajem eyebif im nenennabe, ane aamei 
jem temawer ga igama bitbitwena. Ai 
bwembwema jeiserem ajewer eyebilirim, 
ai ga ibe isa ajem gwerauwulmini 
enggame, aiba angtane rasulsam. 

13 Ai jemat-jemat seyafter afweraiserem 
agemer batobaabilirim, aime aamei isa 
agemer batobaabili. Safe gam, aamei 
engbar enggam ima gunu, "Paulus jei 
kapkaiserem nes mes eyeipmini, aam 
temawer jei Taterisi Waakena nes galap 
nasipminennentem nebe, jes jepserem 
jei nei nes jam balbabiyen doife, jemata 
nafsiserem jei gamserem doif aa gam 

balbabilirim." Afa ini imna waakenfer 
abar is jam ge folbamiyeneye taterisi 
jeiserem jem temawer, ai enggam ai 
gunu aamei taterisi jeiserem jam isa 
borola abar. 

14 haiserem ga nawer-ningnabarf ga 
aas ai ajam menetwesiwelabe enggalfe, 
ai imnip ajam sofwef. Ane ai ibar galap 
jam nejeba nwinirim, jes jepserem ai 
doini fas imniwer isa ajam balbaipmiyen 
ap kitulbofe, gwanan gemerserem ai fas 
doini imniwer is ajam balbaipmiyen. Ai 
apgal jigal imnip is jei ge falipminirim, fas 
isa ajam balbaipmiyen, jengga aingga 
enggamfener ai gunu aamei ai as jam isa 
nesiktene. Aiba uwa imna galserem, aam 
temawer Taterisi Yesusem temawer ip 
is amsam nasipmini, ane aamei taterisi 
jeiserem imsa taabili. Jega jem temawer 
ai doini imniwer isa ajam balbaipmiyen, 
aam temawer tane bastouyaserem 
jei apgal jigala ene yo jeta aa jes 
gangge balbabilirim, jeiserem fas jam 
ne golmiyen. Jengga ene yo jeta apgal 
jigala ga jei gangge kitulmini jelem 
tanefe, jei aa jes gane balbabilirim. 

15 Aiba uwa imna galserem, ane jega 
jem temawer, ini amna saaser-saasera 

galgala amna seyafter gemerserem isa 
ajam kitulmif ibe. Ane aime ini amna 
saaser-saasera awelna uskambar ajam 
gwebife aamei isa ajem batobaabif. Ai 
isa ini saaser-saasermer batobaabif, 
jega aamei Yesus kanaufer gam isa 
tebana. Afa ai aamei isa uskambarsus 
nesiktababiliye jes gamserem, jeje bafa 
aamei ai as ijama nesikteyen? 

16 Aamei afwer ijeya gunu enggame, 
"Sya, bunar, Paulus jei doini nemniwer 
jam balbabiyen. Jengga jei nei nes jam 
afaf-afaftababili enggalfe doini nemniwer 
gam taabif. 

17 Jei angtanes baftabilint nemnip jam 
ge jalbife enggalfe nei doini negama 
dupduptababif. Paulus enggam gunu jei 
doini jeiserem angtane galgalyenaiserem 
jep kitulmif, jengga fas, doini jeiserem jei 
jener tebabif." Jengga bunar-bunarsus 
fas, ai aamei game isa ajam gwebabiyen. 

18 Ai Titus amsam baftanant imnip 
jam sofwefe, ane ai gamjon nem 
afelnaiserem ai ajes baftanant, Titus 
jei jebar ge sofwefe. Aamei tousa 
angtane naura jeiserem jei bunarsusfer 
aamei is jam ge afaf-afaftababiyen, jei 
galgala kabwakmer jam ge tebabiyen 

imniwer. Ane ai Titusfar awelna ajes ge 
gwebilirim, ai ini daamfennaber ai ge 
gwebili. Ane nele ai awelna jeiserem 
ajem ge gwebinennerem, nele jeiserem 
daamfennater. 

19 Seyafter ai ajes tulistaabilirim, 
seyafter jeiserem ga enggalf itana 
imna isa jema kanautabaipmif, jega 
aamei Kristus kanaufer gam isa 
tebana. Aamke enggam ima gunu, 
"Seyafter Paulus aa jes tulistaabilirim 
jelem temawer, jei ga enggalfefener 
tulistaabili nei negama balf, 'Paulus 
ane jem afelen mesna nem tarnap 
waakena tefner ne eyebili."" Jengga jes 
gamserem ai galfe ajam tulistababiyen. 
Bunarsusfer ga enggam, seyafter ai ajes 
tulistababilirim, ai enggalf ai tulistaabili 
Uwa Sanbagirem tarnabe waakenfer 
ajes eyebif. Jei tousa enggame, ai ajesa 
nasbabilirim, Kristus ga jes balbabili ai 
ajesa nasbabife. Ane seyafter ai ajesa 
eyebilirim, seyafter ai ajesa nasbilirim, 
ane seyafter ai ajes tulistaabilirim, 
seyafter jeiserem ga enggalf itana imna 
isa jema kanautabaipmif, jega aamei, 
am afelen mesnaiserem ai isa ajesa 

nesiktababilirim, aamei Kristus kanaufer 
gam isa tebana. 

20 Ane babitsim imnip ga as sofna, 
ane ini amna as jam eseswebana, aam 
temawer ai galap jam ajep fornaram 
imnibe, ai engbar isa enggam as 
damtabili, ai baife ajes gwebilirim aamei 
ijama eyebife, jeiserem aamei ga jes isa 
eyebili. Ane afa ga gam jes gemerserem, 
gam jega ai aamei isas nasbabili, ane 
ai amsam towaswena enggame aamei 
bai ai ims nasbabife. Ini amna as jam 
eseswebana aamei engbar etam-etama 
gemer isa eyebuwena, etam-etama 
aas galserem: Aamei engbar gemer isa 
doksowena. Aamei engbar sarabosom 
gemer igama uskamswebana ilem inibe. 
Aamei engbar angtane tatarmer igama 
nasbana, gwanan ijama fiyan. Aamei 
engbar waakenaiserem ilefefener igama 
eyebili. Aamei angtane nafsiserem jem 
temawer syefer igama nasowena, ane 
afa angtane jam igama imei-imeitababili. 
Aamei engbar ol kabwak tateris 
basyamer igama nasbinenne angtane 
nafsiserem jem temawer. Aamei engbar 
in ina gemer isa tetenanawena. Aamei 

jes igama eyebaabilirim, jeiserem aamei 
engbar ini daamfenmer ijama eyebiyen. 
211Ini amna as jam eseswebana 
enggame, ai imnip jam ajep fornaram, 
ai engbar aamei isas damtabili aamei 
kapkaiserem gemer isa eyebuwena. 
Ane afa ga gam jes gamserem, Uwa 
Sanbagiri Jei ai ga ase gwebana ai 
ajam seferswefe im temawer. Ane ai 
engbar jam as syena, aam temawer 
angtane unggwanfer im nenennabe 
etam-etama kapkaiserem gwanan aa 
jei ne eyebilirim, jei gemerje jam ge 
irfwebiyen etam-etamawer, etam-etama 
enggalaiserem seyafter maaryena jam 
gwebili galserem, anggwana jei wini 
nafisemanaiserem jebar gangge gwena. 
1 Am afelen mesna kota 
1 3 Korintus ijeya nwinirim, 
aaiserem ga nawer-ningnabarf ga aas 
ajam sofwelabe, ai aamei isa ajam 
damtabisiufenewelabe. Afa angtane 
im nenennabe kapkaiserem gemer 
jam sene eyebuwenaram, ai angtane 
jeiserem ga as tamtamtababifi. Taterisi 
Uwa Sanbagirmanaiserem jep aa jes 
tulisulum, ai ga jes as onsobili. Jep ga 
enggam tulisul: "Afa angtane enggam 

jam gam gunurum, angtane aasaje 
kapka gam eyebili, angtane naura afa 
nawer-ningna jei jam sege gubilirim 
enggame, angtane jeiserem jei kapka ba 
bunaram eyebili." 

2 Fwater gwanan galapserem ai 
naurabarfe ibar negalaba nwinintim, jes 
jepserem ai angtane etam-etama aa 
jei ne eyebisintim amsam balbabisint 
ititmer. Ai jei enggam ai balbabisint, 
"Afa aamei ijama tikweyanaye etam- 
etamawer, ai gamjon galap jam ajep 
warautnaram imnibe, ai aamei ga 
isas tamtamtababili." Ane namwer ai 
imniwer bijaufer nwini, gamjon isa ajam 
balbabif, aamei etam-etama gwanan 
ijeya eyebilintim, ane aamei seyafter 
etam-etama namwer ijeya eyebilirim, 
bunar-bunarsus ai imnip ajep fornaram, 
ai angtane etam-etama namwer aa jei 
ne eyebilirim ga as tamtamtababili. 

3 Aamei ase enggam ima bala, "Aamei 
ase ge saamisi, aamei ap as ijes 
nasipminirim, jeiserem ba Kristus aa jes 
bilirim aamei ap as ijam nasipmife." Sya, 
ai imnip jam as fornaram, ai ip ga isa 
as ge saamisini. Jes jepserem angtane 
etam-etama aa jei ne eyebilirim, ai 

angtane jeiserem ga as tamtamtababili 
uskambar. Gam jega aamei jem ga isa 
towaswena enggame, taterisi Kristus 
ap aa jes gulbanaram, ai ga ajetefener 
nasbabili. Kristus Jei weren-werenyan, 
Jei baabeta im sagaber gam domola. 

4Ba bunaram Kristus Jame aa galap 
ne salibtenentem, jes galapserem Jei 
angtane weren-werna galserem. Jengga 
Jei gamjon mesam irtesent terewer, 
ane namwer aas jepserem Jei ga 
baabeta Uwa Sanbagirmanaiserem ga 
jem gwena. Aime gemer, ai Kristusfar 
daamfennaber aJeya gwenaram. Ai 
seyafter weren-werna, jengga ai ga 
baabeta Kristusfaner aya domola, ane 
ai im tarnap jam agma fornaram, aime 
baabeta Uwa Sanbagirminiwer agma 
domola enggalfe ai aamei isa ajama 
tamtamtababif. 

> Aamei gwanan ini ilemana jam isa 
damdamtababisnenne aaiserem jem 
temawer, aamke bunarsusfer Kristus 
ke imsa tebana baabetmer, afa fas? 
Aamei bunarsusfer enggam imsama 
towaswena, afa aamei Kristus Yesus 
bunarsusfera tebalaye, gam jega Kristus 
ba im inibam nuniton. Afa aamei Kristus 

ijama tebayanaye, gam jega Kristus Jei 
im inip fas Jam nuninonyan. 

Ini amna as enggam folbana aamei 
ijama towaswef, gwela aman ba as 
mesane damdamulbaasini, ane aiba 
bunarsusfer angtane rasulsam, angtane 
Kristus aa jes baftanaram. 

7 Ai sembayanga Uwa Sanbagirf asa 
gwebabana, jega aamei kapkaiserem 
ijama eyebiyen. Ai sembayanga enggalf 
ajam gwebayan, angtane gam ge 
towaswebif enggame ai ajesa bilirim 
aamei ga ijesa onsobili. Afa aamei taterisi 
ai ajesa bilirim ijama onsobiyeneye, gam 
jega angtane jem temawer enggam ga 
sege gubili, "Awelna Paulusmana jam 
elbesini." Angtane jes gamserem gam 
aa jewer ge gubilirim, safnant, jeiserem 
igyen. Jengga igiserem ga aas: Aamei 
Uwa Sanbagjiri aa jes bilirim ga jetefener 
isa eyebili. 

8Uwa Sanbagiri aa jes bilirim, ai ga 
jetefener asa eyebili. Ai nafsiserem 
ajama eyebiyen Uwa Sanbagiri waakena 
aa jes bilirim jeiserem jemniwer. 

9 Ai safe weren-werna, afa aamei 
waakena tefner igama eyebilirim 
baabetmer, gam jega ini amna 


2 KORINTUS 13.10-12 1547 


saaser-saasera. Aime sembayanga asa 
gwebana, jega gwela imna waakenfersus 
is ga sege folbamuwena. 

10 Namwer ai imniwer bijaufer ai nwini, 
ai esorola amna ai ititmer tulisulu surta 
aaiserem jebe enggalfe, ai galap jam 
ajep fornaram imnibe, ai safnant aamei 
isa ajam tamtamtababiyen, baabeta 
Tuhan abe as jes gulbanaram jeme. 
Baabeta jeiserem ga as enggalf gulbana, 
ai ini imna isa ajem kanautabaipmif 
Kristus jam tebalabe, jeke enggalem 
temawer ai ini imna isa ajem gwebaipmif 
is jam ge jenbamife. 

11 Umwef ga enggam am afelen mesna, 
ini imna ga ise saaser-saaserfer sege 
folbamini. Gwela imna ga jam isa 
waakenulsini. Esorol amna aaiserem 
ga as jam isa taayibene. Ijama 
doksoweyan, jengga waakenfer isa 
gwena ini daamfennaber. Afa aamei 
jes gemerserem gemer jam isa 
gwenaram, Uwa Sanbagjiri nei nes Jei 
nesiktababilirim, ane ini nemna nes Jei 
gwebaipminirim waakenfer nes jam ge 
folbamife, Jei ibar seyafter isa gwena. 

1? hamei ijeba betwenaram, aamei 
tafna ga jam isa tenanna enggalfe, 

aamei igama gwerauwulf aamei in 

ina ba ijama nesiksonanna. Angtane 
Uwa Sanbagirmana aaf aa jei ge 
nwinbenerem, angtane seyafter jeiserem 
jei ims ne balbabili, "Kelek, waakenfer 
sa gwe!" 

13 Aj sembayang as gwebana enggame, 
Tuhan Yesus Kristus Jei waakena 
Jelemanaiserem ip ise golmini aamei 
seyafter gamserem, ane aamei bunarsus 
gam isa towaswena Uwa Sanbagiri 
Jei ims nesiktababili, ane aamei ga 
daamfennaber isa gwena, aam temawer 
Mafnana Uwa Sanbagirmana Jei im inip 
nuniton. 

14 (13:13) 


GALATYA 


1 1Ga ip, angtane safna seyafter 
Yesus iJeya tebanaram, propinsi 
Galatya je aa jei ge nwinbenerem. 
Surta aaiserem amniwer, Paulus. Aiba 
rasulu Yesus Kristusmana ane Uwa 
Sanbagirmanam. Angtane jei ai as 
jemne destabayan, ane angtane ai as 
jemne baftayan Taterisi Waakena ajewer 
nasbinenne. Jengga Yesus Kristus ane 
Uwa Sanbagiri nemna, Jei Yesus aa Jei 
irtestenantam terewer, Jei nawersamer 
am ge destabana ai rasulf gwefe, ane 
Jei am ge baftana ai Taterisi Waakena 
ajewer nasbinennef. Nem afelen mesna 
aafe ai ajebara nwinirim, jei ims ne 
balbabili, "Waakenfer se naawetna." 

2(1:1) 

3 Ai sembayanga as gwebabana Uwa 
Sanbagirfe, Uwa nemna, ane Tuhan 
Yesus Kristus mese, Jei waakena 
Jelemanaiserem ip is ga sege golmini, 
ane Jei ini imna is sege gwebaipmini 
waakenfer is ga sege folbamini. 

4Kristus Jei mes sarbili ane ga eyebili 
seyafter Uwa Sanbagiri, Uwa nemna, 
Jei aa jes bilim Kristus Jam eyebife. 
Kristus Jei Jenjen gera Jam terf enggalfe 
etam-etama kapka nemnaiserem 
gam wirtabaipmisif, ane enggalf nei 
kapkaiserem seyafter ogiri aaiserem 
jewer nes gam aftabunnuf. 

>Uwa Sanbagiri Jeiba sanbagirsusum. 
Nei ganma pujite jamer abak-abaksus! 
Amin. 

5Uwa Sanbagiri Jei ims nesiktababili, 
ane Jei aamei ga is jenbebili enggalfe 
Jem angtanef igama gwef. Jengga ai 
uskambarsus bitbitwena aamei tatarfer 
Uwa Sanbagiri jam tikwebaatiliwer imsa 
aftannu. Ane aamei namwer angtane 
taterisi nafsi aa jei ne nasbabilirim Uwa 
Sanbagirminiweryan, aamei ga ijesa 
tikwebaabitini. 

7 Angtane afwenefener jei enggam 

ge gubili taterisi jemna ba waakenam, 
jengga taterisi jemna jeiserem jei 
kabwaksusu, Taterisi Waakenaiserem 
ga Uwa Sanbagirmanfenna. Angtane 
jeiserem ga is jei sene towas- 
towastababili, jamere aamei ijama 
towasweyan taterisi waakenaiserem 

bunarsusfer ga fwersa. Jei tousa Taterisi 
Waakena Uwa Sanbagirmana, jengga 
jei Taterisi Waakena jeiserem jem 
igiserem jam ne nasipmiyen. Jei igi 
nafsiserem jes ne nasipmini. Jei aamei 
ga is enggam ne afaf-afaftababili, 
"Aamei Kristuster imsa tebana, jeiserem 
ba waakenam. Jengga aamei Hukumu 
Nabi Musamanaiserem jes mese ga 
jamer isa onsobili, ane aamei ga is jam 
sene sunattababili. Afa aamei Hukumu 
jeiserem ijama onsobiyeneye, ane is jam 
ne sunattababiyeneye, Uwa Sanbagiri 
Jei aamei is Jam waakentababisiyen." 

8 Ai gwanan Taterisi Waakenaiserem 
isa ajesa nasipminint ibe. Afa ai, 
afa malaikata taman waaken- 
girmanaiserem, taterisi nafsi Taterisi 
Waakena jeiserem jemniwer is jam sene 
nasipminirim ibe, bunar-bunarsus Uwa 
Sanbagiri Jei angtane afa malaikat jes 
gamserem gam aa jei ne nasbilirim, Jei 
gase baftabili taman tokwagiribe. 

9 Ai isa ajesa bilipminintim ibe, ai 
gamjon jeiserem isa jeter bilipmini 

ibe: Aamei gwanan Taterisi Waakena 
imsa taabilint. Afa angtane taterisi 
nafsi Taterisi Waakena jeiserem 

jemniwer is jam sene nasipminirim 
ibe, bunar-bunarsus Uwa Sanbagjri Jei 
angtane jeiserem gase baftabili taman 
tokwagiribe. 

10 Aj ajes nasbilirim jeiserem jeme, 
aamei ga jem isa towaswena ini amna 
unggwan-giri as jam folbayan, jega 
angtane as gane balfe ai waakenferam 
nasowena. Jeiserem jei fas. Jengga 
ini amna ase unggwan-girsus as gam 
folbana Uwa Sanbagirminibe, jega Uwa 
Sanbagiri Jener as gase bala enggame, 
"Aamei iwaakenfer towas-towastababili 
Taterisi Amnaiserem angtanefe." Wa ini 
amna angtaneminipfenere, gam jega 
bunarsusfer Kristus ajam onsobayan, 
ane awelna Jemna ajam gweyibeyen. 

11 Am afelen mesna, ai enggam ai 
gunu aamei igama towaswef, Taterisi 
Waakena ai isa ajes nasipminintim ibe, 
jei angtanemanyan. 

12 Ai Taterisi Waakena jeiserem ajam 
sarbiyen angtaneminiwer, ane guru 
jei fas taterisi jeiserem ap as jam ne 
towas-towasulbayan. Jengga Yesus 
Kristus Taterisi Waakena jeiserem ap 
ase Jener towasulbonont. 

13 Aamei gwela amna as imsa 
saribenent, ai nalefe Yesus ajam 
tebayan. Gwanan jes galapserem, ai 
agama Yahudimana gam onsobilint, ane 
ai angtane Uwa Sanbagirmana safna 
seyafter Yesus aa jei ne tebanaram ai 
uskamer tamtamtababilint. Ai awelna 
kakalmer ai gwebilint enggalfe angtane 
Yesus gane aftannuf jam tebalawer. 

14 hi agama Yahudimanaiserem 
waakenfer ga ai tikwebitinint angtane 
Yahudimana afweraiserem jemniwer, 
angtane umuru amna jebarserem. 

Ane ai awelna uskambar ai gwebilint 
enggalfe, angtane Yahudimana jei 
jeber-jeber ga sene tikwebitini gwela 
asal-asala alemana jei ap as jes 
towas-towasulminirim. 

15 Jengga ai nalef ajam suruyon, Uwa 
Sanbagiri Jei ai as mes destabal ai Jem 
angtanef gwefe. Ini Uwa Sanbagirmana 
waakensusu, jega jem temawer Jei ai ga 
as jenbenent enggalfe ai awelna Jemna 
agam gweyibef. 

16 Nunu Uwa Sanbagiri Jena aa jes bilim, 
jepga Jei Tane Jelemana abe enggalfe ga 
as gweretabanant, ai Taterisi Waakena 
Yesusem temawer agam nasipminennef 

angtane Yahudimanyanaiserem jebe. Jes 
galapserem ai esorola angtaneminiwer 
ajam bilyen. 

17 Ai esorola rasul nafsiminiwer 
ajam bilyen. Angtane rasulf gwanan 
gwelaiserem, ai galap rasulfe nalef 
ajam gweyan, jei kota Yerusalemwer ge 
nwinbene, jengga ai jewer ajam gwiyan. 
Ai ajamer sofnant negeri Arabwer, ane 
jepga ai gamjon ga as warauwa kota 
Damsikwer. 

18 Tahunu nawer-ningnabaraiserem 
jame aa barwenantam, ai kota 
Yerusalemwer ga ai sofnant enggalfe ai 
Petrusfar agam ge dorwef. Ai jebar ai ge 
nwinintim minggunu abakfer ga naura. 

19 Ai Petrus ane Yakobus ai ajetefener 
domsonant, Yakobus Tuhanem 
osonaiserem. Ai rasulu nafsiserem ajam 
damtabiyen. 

20 Ai aaiserem ajes tulistababilirim jeba 
bunaram. Uwa Sanbagiri Jei tousa ai 
aamei isa ajam afaftababiyen. 

21 Jewer ga ai sofwant propinsi Sirya 
ane ona Kilikyawer mese. 

22 Jes galapserem angtane Kristen 
jemata nafsiserem ona Yudeya je, jei 
gemerje abar ajama dorweyan. 

23 Jei ga enggamfener ge sarbisini, 
"Angtane Kristen gwanan aa jei 
tamtamtababinennentem, ane awelna 
kakalmer aa jei gwebilintim jega angtane 
Yesus gane aftannuf jam tebalawer, jei 
namwer taterisi Yesus jam tebaf ga jes 
nasbinenne." 

24 Ane jei Uwa Sanbagiri ga aane 
pujitene, aam temawer Uwa Sanbagjiri 
Jei waakena as mes eyeibene abe. 

2 1 Tahunu empat belas jam aa 

ge barwebilintim, ai Barnabasfar 
gamjon ga ai ge warausanant kota 
Yerusalemwer. Ane ai Titus ai aftanant. 

2 hi ga ai sofwant, aam temawer Uwa 
Sanbagiri Jei ams balant jam sofwefe. 
Ai agalap fornantam Yerusalemwer, 
ai nabala ga angtane sanbaka 
Kristenmanaiserem ai jebanefener aya 
dorwenant, ane jepga taterisi ajes 
nasipminirim angtane Yahudimanyan 
jebe jem temawer ga ai towastababilint. 
Ini amna as jam eseswebanant enggalem 
temawer, angtane sanbaka Kristenmana 
jei ai as galap sene bala enggame, 
"Aamei ijes towas-towastababilirim, jei 
nafsi ai ajesa towas-towastababilirim, 
numu daamfenyan." Afa angtane 

sanbaka jeiserem jei enggam sege 
gubilirim, taterisi amnaiserem jei 

numu daamfenyan, gam jega awelna 
amnaiserem ga ase elbesini. Jewer ga 
ai Taterisi Waakena ajes nasipminirim 
angtane Yahudimanyanfe, ai taterisi 
jeiserem waakenfer ga ai nasipminint 
angtane sanbaka jeiserem jebe. Ai 

ga aas gamserem agam balbabilint, 
"Angtane Yahudimanyan Yesus aa jei ne 
tebanaram, jei Hukumu Nabi Musa aa jes 
tulistababilim safnant jam ne onsobiyen, 
jei safnant jam ne sunattababiyen. 

Uwa Sanbagiri Jei angtane jam gam 
waakentaasinirim, afa angtane jei Yesus 
tefner gam tebana." 

3 Ai taterisi jeiserem agalap 
tabanuluntum jam nasipmilibe, 
angtane sanbaka jeiserem jei ai ga 
asene balant, "Taterisi aamei ijes 
nasipminirim angtanefe, taterisi jeiserem 
ba waakenam." Ane angtane sanbaka 
jeiserem jei jam guyon enggame, "Titus 
jam sunattafe." Titus, jei abar ajeya 
finaram, jei angtane Yahudimanyan, 
jei angtane Yunanimana, ane ga jem 
temawer jei fas jam ne sunattayan. 

4Jengga angtane afwenefener jep 
aaiserem ga jei ge gubilint ititmer, "Titus 
jei Yesus mes tebana, ga jem temawer 
jeime jam isa sunattana." Angtane 
jeiserem jei Yesus akar-akarem ne 
tebana. Angtane jei jam balbabiyen abar 
jam betwefe, jengga jener ge jalbilint ini 
kabwakmer jena ai ajeba betwenaram 
jebe. Angtane jeiserem jei sabanggwana 
galserem. Jei enggalf ge jalbilint, jei 
gam ge towaswebif ai ane angtane 
sanbaka jeiserem ai ajesa nasbilirim. 
Jei gam ge towaswebif enggame, 
ai ane angtane sanbaka jeiserem ai 
hukumu Yahudimana jeiserem ke 
ajetera onsobili, afa fas ai ajama 
onsobiyen. Angtane kapka jeiserem, ini 
jemna unggwan-giri angtane Kristen 
taatwebaabife, hukumu seyafter jam 
onsobife. Jengga bunarsusfer nei Kristus 
Yesusfar daamfennaber nesa gwena, Jei 
nei nes mesam aftabunnunt hukumu 
jeiserem jam onsobiliwer. 

3 Jega jem temawer ai fasfasus angtane 
kapka jeiserem ajama sarbabiyen, ane 
ai Titus ajama sunattayan. Ai baifa 
gwena aamei taterisi nafsi ijama sarbife, 

ai enggam aya gunu aamei Taterisi 
Waakena tefner isa sarbili. 

6 Ane angtane sanbaka jeiserem 
jei taterisi nafsi ap as jam ne 
gulbayan. Jei ga ai as enggam ne 
balant, "Aamei Taterisi Waakena 
jeiserem Kristus jam tebalaiserem 
jem temawer ga jeter is nasbinenne, 
aamei igemer nasbinennentem. Taterisi 
jam sunattababiliwer, ane Hukum 
onsobiliwer jei ijam nasbineneyen." 
(Angtane sanbaka jeiserem jem 
temawer, ai alem inip enggame ajam 
gunu, jeba igyen angtane jeiserem 
angtane sanbaksam. Ai jes gamserem 
gam ga ajewer gunurum, ai ga aam 
temawer gunu Uwa Sanbagiri Jei enggam 
gunu jeba igyen afa angtane sanbaka afa 
bastouya. Uwa Sanbagiri Jei mwongga 
daamfenna gam gwirinmini angtane 
seyafter gemerserem jebe.) 

7 Angtane sanbaka jei ga ai as enggam 
ne balant, "Aamei Taterisi Waakena 
jeiserem ga jeter is nasbinenne." Jei 
enggam ge towaswebilint, Uwa Sanbagjri 
Jei awelna aaiserem abe as mes 
gulbana enggalfe, ai Taterisi Waakena 
agam nasipmif angtane Yahudimanyan 

jebe, jes gemerserem Uwa Sanbagjri 
Jeime awelna Petrusfe mesam gulbana 
enggalfe, Taterisi Waakena gam nasipmif 
angtane Yahudimanaiserem jebe. 

8Bunarsusfer ga enggam, Uwa 
Sanbagiri Jei baabeta ap as mes 
gulbana enggalfe ai Rasulf gwefe, ane ai 
angtane Yahudimanyanaiserem jei agam 
towas-towastababif. Ane Uwa Sanbagjri 
Jeime Petrusfe baabeta mesam gulbana 
enggalfe jei angtane Yahudimana gam 
towas-towastababif. 

Yakobus, Petrus, ane Yohanes jei 
angtane sanbaka Kristenmana aa jei 
ge nwinbenerem kota Yerusalem je, 
jei nunu jes jepserem ga aa ge sarbili 
waakenfer enggame, Uwa Sanbagiri Jei 
waakena Jemnaiserem ap as mesam 
gulbana, ane Jei awelna Jemna as 
mesam gulbana abe. Jepga angtane 
sanbaka seyafter jep gemerserem 
ai Barnabasfar tafna jemna ga ai ge 
tebaipmini, ane ai tafna jemna ajewer 
ge tebaipminirim, angtane gam ge 
towaswebif ai jebar daamfennaber agma 
gwef. Ai Barnabasfar awelna agam ge 
gwebif angtane Yahudimanyanaiserem 
jem nenennabe. Ane angtane 

sanbaka jeiserem jei awelna angtane 
Yahudimanaiserem jem nenennap gam 
ne gwebirf. 

10 Jei ap ga ase aa tefner ne bilipmini 
Barnabasfar, angtane galgalyenaiserem 
jes batobaabif. Ane ini amna as mesam 
unggwan-girswebana afa jeiserem ai 
ajes eyebife. 

11 Petrus aa galap nwinintim kota 
Antyokya je, ai Petrus ga ai uftanant 
angtane Kristen jep aa jei ge 
nwinbenerem jem nwenabe, aam 
temawer jei syefer eyebili. 

12 Petrus aa galap fornantam kota 
Antyokya je, jei ini saaser-saaserfer 
folbana angtane Yahudimanyan jebar 
jam twenfe. Jengga Yakobusem afelen 
mesna jam aa galap ge forobilintim jebe, 
jem afelna afweraiserem jei ga enggam 
ge gubilint, "Angtane Yahudimanyan 
Yesus aa jei ne tebanaram jei ga jam 
sene sunattababili. Ane afa jei jam ne 
sunattababiyene, aamei jebar ijama 
twenyan." Petrus jem temawer ga erne, 
ane jei jena ga bijautanant angtane 
Yahudimanyan jemniwer, ane jei ga 
tikwena jebar gamjon jam ne dwenyan. 

13 Petrus jei enggam gwenant angtane 
akar-akarem aa jei naawenaram jei 
gamserem, aam temawer jei mes 
towaswena enggame, "Aiba samfer asa 
twena angtane Yahudimanyan jebar." 
Angtane Yahudimana afweraiserem 
Yesus aa jei ne tebanaram, jei ga aa ge 
towaiwebili akar-akarem naawefe, Petrus 
gamserem. Ane Barnabas mese jei jena 
ga bijautana angtane Yahudimanyan 
Yesus aa jei ne tebanaram jemniwer, 
ane jei bai jebar seyafter jam twenfe. 

14 Angtane Taterisi Waakena aa 
jei ne onsobilirim, jei ga waakenfer 
se naawena, jei akar-akarem jam 
naaweyan. Ai agalap damtabilintim 
Petrus ane angtane Yahudimana 
afwer jeiserem jei akar-akarem jes 
gamserem ga gam naawena, ai Petrus 
ga enggam ai balant angtane Kristen 
jem nwenabe, "Aameiba angtane 
Yahudimanam, jengga aamei hukumu 
angtane Yahudimana fas ijam onsobiyen. 
Afa ga gam, jeje bafa aamei angtane 
Yahudimanyan ga im taatwebaabili 
hukumu jeiserem jes onsobife? Jeiserem 
waakenyan." 

15 Neiba nei angtane Yahudif ma 
surnunt. Nei nejama suruyon angtane 
Yahudimanyanfe, angtane Hukumu jam 
ne onsobiyeneiserem. 

16 Jengga nei nemsama towaswena, 
afa angtane jei ga Yesus Kristus tefner 
gam tebana, gam jega Uwa Sanbagjiri 
Jei enggam gunu, "Angtane jeiserem 
jei Abar mes ge waakenswena." Jeke 
enggalem temawer Hukumu Nabi 
Musamana aa jewer gane onsobilirim, 
Uwa Sanbagjiri jem temawer Jam guyon, 
"Angtane jeiserem jei Abar mesma 
waakenswena." Gamyan. Ga jem 
temawer nei Yesus Kristus nemsa tebana 
enggalfe Uwa Sanbagjiri nei nes gase 
balbabili nei Jebar nemsa waakenswena, 
nei Kristus nejeya tebanaram jeme, jeke 
enggalem temawer Hukumu jeiserem 
nei jewer ne onsobilirim. Angtane afa fas 
Uwa Sanbagirfer jam ge waakensweyan, 
afa jei Hukum jeiserem gam onsobilirim. 

17Ini nemna unggwan-Qgiri ga 
nes enggalf ge folbamini Uwa 
Sanbagirfar jam waakenswef, Kristusfar 
daamfennaber nejewera gwenaram 
jeme. Ane jega jem temawer nei gamjon 
Hukumu nejama onsobiyen, jengga 

nei Kristus nemsa tebana. Angtane 
Yahudimana afwenefener jei enggam 
ge gubili nem temawer, "Jei Kristus 
tefner ne tebana, jei Hukumu fas jam 
ne onsobiyen, ane jega jem temawer jei 
angtane etam-etamabara. Jei Kristus 
aa jewer ne onsobanaram, jeba mesam 
etamwena angtane etam-etamabarfe." 
Taterisi jeiserem jei ol kabwak, jeiserem 
bunarsusferyan! 

18 Gwanan ai angtane enggam ai 
balbabilint, "Aamei Hukumu ga jam 
isa onsobili." Jengga ai Kristus agalap 
tebanantam enggalfe ai Uwa Sanbagirfer 
waakenfer agam ge gwef, jes galapserem 
ai ga ai towaiwena angtane jam towas- 
towastababife enggame, "Hukumu 
gamjon ijama onsobiyen." Jengga ai afa 
namwer gamjon jam as warautnaram 
enggam gas towas-towastababili, 
"Aamei Hukumu jeiserem ga jam isa 
onsobili.", afa ai angtane jes gamserem 
gam jam as towas-towastababili, gam 
jega angtane ga sege towaswebili aiba 
bunarsusfer kapka gam eyebili. Jengga 
ai gamjon ajam warauyan angtane 
jam towas-towastababif Hukumu jam 
onsobife. 


GALATYA 2.19-20 1564 


19 Gwanan ai Hukumu Uwa 
Sanbagirmana Nabi Musa aa jes 
tulistababilim ai ajes unggwasbilint jam 
onsobife, jengga ai hukumu jeiserem 
seyafter ajam onsobiyen. Ga jem 
temawer ai jes jepserem ai ga ai 
towaswena enggame, aiba angtane 
etam-etamabaram. Hukumu jeiserem 
jep ga enggam tulisul, angtane etam- 
etam aa jei gam eyebilirim, angtane 
jeiserem ga jamer gam tere. Jengga 
Kristus Jei etam-etama amna as mes 
taayibenent, ane Uwa Sanbagjiri Jei 
Kristus ga tamtamtanant, ane Jei ti 
salibip ga aa terent. Ai daamfennaber 
Kristusfar, ga jem temawer jeiserem 
ai Jebar jam tere gamserem. Ane ai 
gamjon ajam gweyan Hukumu jeiserem 
jem gwonabe jega enggalf, namwer aas 
jepserem ai as gwena Uwa Sanbagjiri 
tefner as onsobana. 

20 Ai Uwa Sanbagiri gamjon ajam 
unggwasbayan jam onsobaf baabeta 
amnaiserem jeme, jengga ai namwer 
Kristusfar daamfennaber as ge gwena, 
ane ai Uwa Sanbagiri ga as onsobana 
baabeta Kristusmanaiserem jeme. Ane 
ai ogiri aaiserem jep gemer jam as 


GALATYA 2.21-3.1 1565 


gwenaram, ai jes gamserem gam ajewer 
gwenaram, ga aam temawer ai Tane 
Uwa Sanbagirmana ames tebanant. Jei 
ams nesiktene, ane Jei Jen Jena aa gera 
am temawer. 
21Bunarsusfer Uwa Sanbagiri Jei 

nems nesiktababili, jengga angtane 
afwenefener jei Taterisi Waakena 
jeiserem baif ne gwebili jam sarbife. 
Jengga Taterisi Waakena jeiserem ai 
as taabili, ai ajam guyon enggame 
taterisi Yesusem temawer Jjeiserem 
igyen. Afa angtane jei Uwa Sanbagirfer 
jam gangge waakenswenaram aam 
temawer jei Hukumu jeiserem aa jewer 
gam onsobilirim, afa ga gam, gam jega 
tere Yesusmanaiserem jei igyen. Jengga 
gamyan. Bunarsusfer tere Yesusmana 
jeba igsusum. 

1 hamei angtane ijeya nwinirim 

propinsi Galatyaminibe, aamei 
bunar-bunarsusfer angtane teisyena 
waakenayo ane kapka jei ga fwersa. 
Aamei is nane afaf-afaftababili? Gwanan 
ai taterisi tere Yesus Kristusmanaiserem 
ti salibibe jem temawer ai isa mesam 
towas-towasulminint waakenfer, ane 
aamei taterisi jeiserem ga imsa taabili. 

Jengga namwer aamei taterisi jeiserem 
aamei waakenfer ijama onsobiyen. Ai 
ajam saryan waakenfer jeje bafa aamei 
ga isene afaf-afaftababili. 

2 Ai isa jam tenebaabili ula daamfenna 
aaiserem jem temawer: Uwa Sanbagiri 
Jei ke Mafnana Jelemanaiserem ke is 
mes golminint ibe, aam temawer aamei 
Hukumu Nabi Musa aa jes tulistababilim 
ijewera onsobilirim? Fasfasus! Uwa 
Sanbagiri Jei Mafnana Jelemanaiserem is 
mes golminint ibe, aam temawer aamei 
Taterisi Waakena Kristusem temawer 
jeiserem imsama taabili. 

3 Jeje bafa aamei ga ima etamwena 
angtane teisyensusu gamserem? Jeje 
bafa aamei namwer Hukumu ijama 
onsobife? Uwa Sanbagiri Mafnana 
Jelemana ibe is galap golminirim, 
aamei ga ima towaiwena ibirimfer jam 
gwefe, Yesus Kristusfar daamfennaber, 
ane aamei Uwa Sanbagiri ga isa 
onsobana baabeta Jelemanaiserem 
jeme. Fomfoma? Aamei namwer ke 
ijama unggwasa Uwa Sanbagjri ijama 
onsobafe baabeta ilemanaiserem jeme? 

4 Aamei kabwaktala uskambarsus imsa 
domola aam temawer aamei Yesus 

ijewera tebanaram. Ai ajam bitbitwena 
afa aamei Yesus jam tikwebaatiliwer jam 
isa mirtetefalaram! Ai ajam bitbitwena, 
aam temawer afa aamei Yesus jam isa 
mirtetefalaram, gam jega kabwaktala 
aamei ijesa domolaram, jeiserem jei 
igyen. 

3 Uwa Sanbagiri Jei ke jeber-jeber 
Mafnana Jelemana is golmini ibe, ane Jei 
bwembwema im nenennabe jeber-jeber 
eyebili, aam temawer aamei Hukumu 
ijewera onsobilirim? Fasfasus! Uwa 
Sanbagiri Jei waakena jeiserem is jewer 
eyeipminirim, ga aam temawer aamei 
Taterisi Waakena ijewera taabilirim. Ai 
ajam saryan jeje bafa aamei ga isene 
afaf-afaftababili! 

6Sa sarbistaabon Abrahamem temawer! 
Taterisi Uwa Sanbagirmanaiserem jep 
ga enggam baatultel Abrahamem 
temawer: "Abraham jei Uwa Sanbagjiri 
mes tebanant. Jei Uwa Sanbagiri 
aa jewer tebanaram, Uwa Sanbagiri 
Abraham ga jem temawer bala enggame, 
Abrahammana ini waakena." 

7Ga jem temawer aamei enggam 
ga ima towaswena: Angtane seyafter 
gemerserem Uwa Sanbagiri aa jei ne 

tebanaram, Uwa Sanbagiri Jei enggam 
gunu angtane jeiserem jei bunar- 
bunarsus asal-asala Abrahammana. 
8Gwanan-gwanansus Uwa Sanbagiri 
Jei enggam mwangbisil afa 
angtane Yahudimanyan jei Uwa 
Sanbagiri jam sene tebanaram, Jei 
angtane jeiserem Jebar ga sege 
waakenswebili. Uwa Sanbagiri Jei 
angtane Yahudimanyanaiserem jebar 
nalefe jam ge waakenswebiyen, Uwa 
Sanbagiri Jei Taterisi Waakena jeiserem 
nabal-nabalsusu ga jes bilibel Abrahamfe 
enggame: "Asal-asala imnaiserem Jei 
aa jes eyebisirim jeme, Ai waakena 
Amnaiserem As kitulmini anggwabura 
seyafter gemerserem jebe." 

9 Abraham jei Uwa Sanbagiri gam tebal, 
ane Uwa Sanbagiri Jei waakenaiserem 
ga gulbal jebe. Jes gemerserem 
Uwa Sanbagiri Jeime waakena 
Jelemanaiserem ga gemer golmini, 
angtane seyafter gemerserem Jei aa jei 
ne tebanaram jebe. 

10 Angtane aa jei gangge gubilirim, 
"Ai Hukumu asa onsobili, ane jem 
temawer ga ai Uwa Sanbagirfer amsa 
waakenswena." Angtane gam aa jei 

gangge gubilirim, angtane jeiserem 
Uwa Sanbagiri bunarsusfer ga jes gam 
babapsobabili. Nei nemsama towaswebili 
Uwa Sanbagiri Jei angtane jeiserem se 
babapsobabili, aam temawer Taterisi 
Uwa Sanbagirmanaiserem jep ga 
enggam baatultel: "Angtane jeber-jeber 
jam eyebiyeneiserem seyafter aa jei ge 
batobilirim Hukumube, Uwa Sanbadgiri 
Jei angtane jeiserem bunarsusfer ga jes 
gam babapsobabili." 

11 Uwa Sanbagiri Jei enggam Jam 
guyon, "Afa angtane jei Hukumu 
jam gam onsobilirim, jei samfer 
Abar agma waakenswena." Fas, 
gamyan. Nei nemsama towaswebili jei 
gamyan, aam temawer Taterisi Uwa 
Sanbagirmanaiserem jep ga enggam 
baatultel: "Angtane Tuhan aa jei 
gam tebanaram, Uwa Sanbagiri Jei 
angtane jeiserem gam balbabili ini jemna 
waakena, ane angtane jeiserem jei gwela 
ibirmi gam domola Uwa Sanbagirfer gam 
gwefe." 

12 Gwela Tuhan nejewera tebanaram, 
jei nenes-nensa gwela Hukumu nejewera 
onsobilirim. Nabi Musa jei ga aatefener 
tulisul Hukumu jam onsobiliserem jem 

temawer. Jei enggam tulisul: "Angtane 
bunarsusfer aa jei gam eyebilirim, 
Hukumube seyafter gemerserem aa 
jes tulistababilirim, angtane jeiserem 
jei gwela ibirmi ga sene domola Uwa 
Sanbagirfer jam gwefe." 

13 Seyafter aa jes tulistababilim 
Hukumube jeiserem nei nejama 
eyebiyen, ane jega jem temawer nei 
nemsa towaswena Uwa Sanbagjiri 
Jei nei nese babapsobabili. Jengga 
Kristus Jei mes terent ti salibibe. 

Ane jes jepserem Jei tamtamtala 
nemnaiserem mes taabili, ane Jei nei 
ga nes mes aftabunnunt babapsobala 
Uwa Sanbagirmanaiserem jewer. Nei 
enggam neya towaswena Uwa Sanbagjri 
Kristus mes babapsobana, aam temawer 
Taterisi Uwa Sanbagirmanaiserem jep 
ga enggam baatultel: "Angtane aa 

jes gane daktanswenaram tinibe, Uwa 
Sanbagiri Jei angtane jeiserem ga jam 
babapsobana." 

14 Kristus tamtamtala nemnaiserem 
mes taabili Jei ti salibibe aa galap 
terentem enggalfe, waakenaiserem Uwa 
Sanbagiri aa jes gulbalam Abrahamfe, 
waakena Jemna jeiserem angtane 

Yahudimanyanfe jes mese se golmini. 
Ane Jei enggalf tere nei seyafter Kristus 
nejeya tebanaram, nei Mafnana Uwa 
Sanbagirmana Jener aa jes bilim ga nesa 
taabili. 

15 Am afelen mesna, ai namwer aamei 
isa ajam towastababif Uwa Sanbagiri 
Abrahamf aa jes bilibelem jem temawer, 
jeiserem ga enggam angtane nunu 
jeber-jeber aa gemer ne eyebuwenaram 
ogiri aaiserem jebe. Jeiserem ga 
enggam: Angtane naura aa jes gangge 
mwangbisinirim, afelnaiserem jei fwaina 
afelenfe gam gulbana, jei jelem afelenfe 
aa jes gam bilibenerem jam gulbafe, 
jeiserem gam gulbana. Jei jem afelna 
jeiserem jam afaftayan, ane jam guyon 
enggame, "Safnant." Ane jei aa jes 
gam bilibenerem gamjon nensa jam 
baatulteyan. 

16 Jes gemerserem aaiserem jegme 
gemer, Uwa Sanbagiri Jeime gwanan- 
gwanansus Abraham ane asal-asala 
Abrahammanaiserem ga gemer gitmil 
enggame, "Aamei Ijes eyebilirim jeme, 
Ai waakena Amnaiserem As kitulmini 
anggwabura seyafter gemerserem jebe." 
Uwa Sanbagjiri aa jes bilim, jeiserem 

gase etamwesa, jeiserem jam elsiyen. 
(Ula "asal-asala" ayata aaiserem jep 

aa jes tulisulurum, ula jeiserem jem 
igiserem ga angtane uskambaryan, 
jengga ula jeiserem jemna igi ga enggam 
Angtane daamfenna tefner. Angtane 
daamfenna jeiserem ga aas: Kristus.) 

17 Taterisi amna seyafter aaiserem igi 
jemna ga enggam: Uwa Sanbagjiri Jei 
taterisi Jelemanaiserem nabal-nabalsusu 
ga Abrahamf bilibel. Jepga tahunu 430 
aa galap barwelam, Uwa Sanbagjiri 
Jei Hukumu Jemna ga gulbal Nabi 
Musafe. Nabi Musa Hukumu aa galap 
tulistababilim, jei afa jam wirulsiyen Uwa 
Sanbagiri Abrahamfe aa jes bilibelem 
jewer. Fas, Uwa Sanbagjiri aa jes 
bilibelem Abrahamfe jei gemer fala. 

18 Angtane afa jei Uwa Sanbagirmana 
aa jes bilim jam golmife angtane 
Jelemanaiserem jebe, afa jei waakena 
jeiserem sene taabili aam temawer jei 
hukumu aa jewer ne onsobilirim, gam 
jega Uwa Sanbagiri aa jes bilibelem 
Abrahamfe, jei ga jam se elsini. Jengga 
gamyan. Uwa Sanbagiri Jei Abrahams 
nesiktel, ane Jei waakena Jemnaiserem 
Abrahamfe ga aa gulbal aam temawer 

Jei mes bal jam gulbafe, jeke enggalem 
temawer Abraham jei Hukumu jeiserem 
aa jewer onsobilirim. 

19 Aa ga gam jes gamserem, jeje bafa 
Uwa Sanbagiri Jei Hukumu Jelemana ga 
golmini angtanefe? Jei Hukumu jeiserem 
ga enggalf golmini, angtane gam ge 
towaswebif enggame, kapka jei aa jes 
gam eyebilirim jeiserem bunarsus ga 
etam-etamabara. Uwa Sanbagiri ga gul 
Hukumu jeiserem ga jei se fala jamere 
Kristus Jei se fortya. Jei asal-asala 
Abrahammana daamfenna jeiserem. 
Uwa Sanbagiri Abrahamf aa jes bilibelem, 
jeiserem ga Kristusem temawer bal. Uwa 
Sanbagiri Jei Hukum Jemna Jener fas 
Jam golmiyen angtanefe. Fas. Jengga 
Jei nabala malaikatf towasulmil, ane 
malaikata jeiserem jei Hukumu jeiserem 
Nabi Musaf ga aane towasulbol, ane Nabi 
Musa ga Hukumu jeiserem ga tulisulmil 
angtane Yahudimanaiserem jebe. 

20 Jengga Uwa Sanbagiri Jei aa jes 
bilibelem Abrahamfe, Jei Jener bilibel 
jebe. Jei aa jes bilibelem, nabala 
malaikatfe fas Jam towasulmiyen, 
ane Nabi Musaf mese Jam towastayan. 
Malaikata yo Nabi Musa jei Uwa Sanbagjiri 

yo Abraham jem nenennabe fas jam 
naaweyan. 

21 Ke enggam Uwa Sanbagiri nele naura 
gam tetmini, jega enggalf angtane Jebar 
samfer gam gangge waakenswena? 
Fasfasus, gamyan, aam temawer afa 
jeme Hukumu jam gane onsobilirim, 
Hukumu jeiserem gwela ibirmi ga 
gam golmini angtanefe, afa ga gam 
jes gamserem, gam jega angtane 
Hukumu aa galap onsobilirim, jei 
gwela ibirmiserem ga gane taabili Uwa 
Sanbagirfer. Jengga Hukumu gwela 
ibirmi angtanefe jam golmiyen Uwa 
Sanbagirfer. 

22 Jengga Taterisi Uwa 
Sanbagirmanaiserem jep ga enggam 
tulisul, angtane seyafter ogirip aaiserem 
jei etam-etama kapkaiserem mes ne 
eyebili, ane jei baabeta bawasmana ga 
jem gwonap naawena. Ga jem temawer 
angtane enggam aa jei ge gubilirim, 
"Aiba angtane etam-etamabaram. 
Jengga ai Yesus Kristus tefner as 
tebana enggalfe ai as gam aftannuf 
etam-etamawer.", angtane jeiserem jei 
ga jetefener sene taabili waakena Uwa 

Sanbagirminiwer, Jei aa jes bilibelem 
angtane Jei aa jei ne tebanaram jebe. 

23 Kristus nalefe jam foroyan, angtane 
jes galapserem gwan ga Hukums 
ne onsobilint. Hukumu aa galap ne 
onsobilintim, jepga jena enggam ne 
ensonant jam isinbisnenele Hukumume 
jes gamserem, ane jei jam ge 
tobitinyen jewer. Ane ga gemer fala jes 
gemerserem, jamere Uwa Sanbagjiri 
Taterisi Waakena Kristusem temawer 
nesege saamisinint nebe. Ane jes 
galapserem Hukumu ga barwenant. 

24 Hukumu jeiserem ga angtane 
sanbaka gamserem nei nes jei gam 
taabilirim. Angtane sanbaka nei nes 
gemer gam balbabilirim enggame, 
aaiserem jam isa eyebili, ane jeiserem 
ijama eyebiyen. Hukumu jegme gemer. 
Nei ga gemer neya gwenant jamere 
Kristus aa fortyant, ane nei Jei ga neya 
tebana, ane nei ga Uwa Sanbagirfer 
nemsa waakenswena. Ane jega jem 
temawer Hukumu Uwa Sanbagirmana 
gamjon fas nei nes jam isinbaabisiyen. 

25 (3:24) 

26 hamei seyafter ba tane Uwa 
Sanbagirmanam, aam temawer aamei 
Kristus Yesus ijewera tebanaram. 

27 Ane aamei seyafter is mes ne 
baptistababili bosna Kristusmanaiserem 
jeme, ane aamei Jebar daamfennaber ga 
ima gwena, ane aamei ilem inibe gwela 
Kristusmana imsa taayibene. 

28 hamei seyafter Yesus Kristusfar 
daamfennaber ijewera gwenaram, 
aamei ga jem temawer enggam ijama 
guyon angtane Yahudimana yo angtane 
Yahudimanyan jei nafis-nafsi. Ane aamei 
gamjon enggam ijama guyon, angtane 
awelna angtane nafsiminip aa jei gane 
gwebilirim ane angtane sanbakaiserem 
jei nafis-nafsi. Ane wini yo anggwana 
jei ijama balbabiyen jei nafis-nafsi. 
Bunar-bunarsus aamei seyafter ba 
daamfennam Yesus Kristusfar. 

29 Aameiba angtane Kristusmanam, 
ane ga jem temawer aamei bunarsusfer 
ba asal-asala Abrahammanam, ane 
aamei isa taabili waakenaiserem 
Uwa Sanbagiri Jei aa jes bilibelem 
Abrahamf Jam gulbafe, ane asal-asala 
Abrahammanaiserem jep mese. 

4 1 Taterisi amna seyafter jeiserem, 
taterisi jeiserem ga enggala aas 
galserem: Tane jei galgala jetamana 
jei gam tebabili, afa ene yo jeta 
nawersamer jam gangge tererem. 
Jengga jei bastouya galapserem, 
ausana jelemanaiserem ga jei gangge 
egantaasini, ane galgala jeman mesna, 
jamere tane jeiserem gam unggwan- 
girswena, jepga galgala jemnaiserem 
ga gam tebabili ausanminiwer. Jei 
bastouya galapserem, jei ga ausana aa 
jes gangge bilibenerem jam eyebife, 
jei gemer gam eyebili, angtane awelna 
angtane nafsiminip aa jei ne gwebilirim 
jei gamserem. 

2 (4:1) 

3 Nei ga gam jes gemerserem. Nalefe 
Kristus Jam foroyan, nei ga enggala 
tantouya galserem. Jes galapserem nei 
ga bwat kapka ogiri aaiserem aa jei ne 
tebanaram, nei ga baabeta jemnaiserem 
ga nei jem gwonaba gwena. 

4Jengga nunu Uwa Sanbagiri aa jes 
bilim, nunu jeiserem jam se fortyaram, 
Uwa Sanbagiri Jei Tane Jelemana gam 
baftannunt ogiri aaiserem jebe. Tane 
jeiserem Jei angtanef gam etamwenant, 

ane Jei ga aa gwena Hukumu Nabi Musa 
aa jes tulistababilim, Hukumu jeiserem 
ga onsobili. 

3Jei ga enggalf fortya nei nes gam 
aftabunnuf Hukumu jam onsobiliwer, 
jega nei Uwa Sanbagirem tanefe gam 
nesa etamwena. 

5Uwa Sanbagiri Mafnana Jemna 

mes baafulnu nem inibe, jega nei 
gam nesa towaswena neiba tane Uwa 
Sanbagirmanam. Ane Tane Jemna 
galserem, nei Uwa Sanbagiri ga nesa 
bala, "Uwa, Aameiba am Uwasam." 

7Ga jem temawer nei gamjon nejama 
gweyan Hukumu jem gwonabe, 
jengga nei ga bunarsusfer tane Uwa 
Sanbagirmanam. Ane jega jem temawer 
nei nesa tebabili seyafter Jei aa jes bilim 
Jam golmife, tane Jelemanaiserem jebe. 

8 hamei gwanan nalefe Kristus ijama 
tebayan, jes galapserem aamei Uwa 
Sanbagiri ijama damdamtaasiyen. Jes 
galapserem aamei ga baabeta mafnana 
nenes-nensaiserem aamei ga ijem 
gwonap ba gwenant. Angtane afwer 
jei mafnana jeiserem enggam ne bili 
"Mafnana jeiserem jeba Uwa Sanbagiri 

galserem." Jengga fas, mafnana jeiserem 
jei Uwa Sanbagirmanyan. 

3 Jengga namwer aamei Uwa Sanbagiri 
imsa damdamtaasini. Bunarsusfer 
jengga enggam, Uwa Sanbagiri Jei 
ims damdamtababisini, ane Jei ims 
destabaabili aamei Jem angtanef 
igama gwef. Am afelen mesna, ai ajam 
bitbitwena! Jeje bafa aamei gamjon 
ga ima warauwa enggalfe, baabeta 
bwata kapkaiserem jem gwonabe gam 
gwef? Bwata kapka jeiserem jei aamei 
is jam ne batobaabiyen, jemna baabeta 
bastowaifer. 

10 Aamei ima unggwasa Uwa 
Sanbagirmana ini Jam saaser- 
saasertabafe Hukumu ijewera 
onsobilirim, hukumu aam temawer 
aaiserem nunu igiserem, ane muar 
igiserem, ane tahunu igiserem jes mese. 
Ini gam is jewer ge folbaminirim Hukumu 
jam onsobife, ini jeiserem kapka. 

11Ini amna ase jam jenbana im 
temawer. Awelna amna im nenennabe 
ke as jam se elbesini? 

12 Am afelen mesna, gwanan 
galapserem aamei Hukumu fas ijama 
onsobiyen. Ai Kristus agalap tebanaram, 

ai ga ai etamwena aamei gemerserem, 
ane ai ga ai tikwena Hukumu jam 
onsobiliwer. Namwer ai aamei isa ititmer 
balbabili, ini seyafter gemerserem jeme, 
aamei isa etamwena ai gemerserem, 
ane Hukumu safnant ijama onsobiyen. Ai 
gwanan agalap nwinintim im tamnabe, 
aamei kapkaiserem abe as ijama 
eyebiyen. 

13 Aamei igemera sarbistaabonwena ai 
nabal-nabalsusu agalap forsanyantam 
im tamnabe, jes galapserem ai ga 
aam temawer ai fornant ai ase bwerai 
folbasant. Ane jes galapserem ai 
ga Taterisi Waakenaiserem isa ajes 
nasipminint ibe. 

14 Gwanan jes galapserem aamei 
awelna uskambar imsa gwebilint ams 
batobafe, ane jega jem temawer aamei 
kabwaktala ga ima domola. Safe gam, 
aamei ai as ijama nasbayan, ane 
aamei ai baife as ijama gwebayan 
im tamnap nwinfe. Fas. Jengga jes 
galapserem aamei ai as enggam ima 
tebanant malaikata Uwa Sanbagirmana 
gamserem. Ane ai as enggam ima 
tebanant Kristus Yesus jam tebala 
gamserem. 

15 Jes galapserem ini imna ise 
saaser-saasersusfer ge folbamini am 
temawer. Ai enggam ai towaswena 
im temawer: gwanan jes galapserem 
ini imna unggwan-girsusu ise enggam 
ge folbamini ams batobafe, aamei saf 
isa tere am temawer waakena ijewera 
eyebilirim. Bai se etamwena? Jeje 
bafa aamei namwer ini imna is jam ge 
saaser-saaserswebamiyen am temawer? 

16 Ąamei namwer ai ke as enggam ima 
bala, ai im ginanggwa aam temawer ai 
Taterisi bunarsusfer Uwa Sanbagirmana 
ai isa ajewer nasipminirim ibe? 

17 Angtane jeiserem jei aamei is 
jam ne afaf-afaftababili Taterisi Uwa 
Sanbagirmanaiserem jem temawer, 
angtane jeiserem jemna ini unggwan- 
girsusu aamei taterisi jemna ijama 
taayipmife. Jengga jei aa jes ne 
eyebilirim imnibe, jeiserem kapka. Ini 
jemna unggwan-girem ge folbamini 
enggalfe aamei gamjon ai as ijama 
onsobayan, jega ini imna unggwan- 
girsusu enggalfe aamei angtane jeiserem 
ijesa onsobaabife. 

18 Afa ini angtanemana unggwansusu 
jei waakena jam eyebife, ini amna 


GALATYA 4.19-21 1582 


saaser-saasersusu afa angtane jeiserem 
jei aamei is jam sene batobaabilirim, ai 
safe ibar nejama nwinyen. Jengga afa 
ini jemna unggwan-girsusu jam sege 
folbaminirim kapkaiserem jes eyebife, 
afa ga gam, ai bai taterisi jemnaiserem 
ip is jam ne nasipmife. 

19 Am afelen mesna ai isa ajes 
nesiktababilirim, aamei tane amna 
galserem. Ane ini amna siginsusu im 
temawer. Ai ana enggam ai entene alem 
inibe, wini tane jam gerala gamserem 
witifin sigini jena aa gam enolaram. Ini 
amna as jam waakenswebayan jamere 
ai as towaswena aamei isa gwena Yesus 
Kristusmana gwela gemerserem. 

20 Ai enggam ai gunu ini amna as 
enggam folbana unggwan-girfer afa ai 
namwer ibar jam negama dorwenaram, 
jega samfer nei seyafter gam negama 
nasowena, ane jega samfer aamei 
gam igama towaswena ai ana agam 
entenerem alem inibe. Ai teisyena ai 
gamjon ga isa basa ge bilipmi, ane 
gamjon ga isa basa ge eyeipmi ibe. 

21 hamei enggam ijeya gunurum, "Ai 
Hukumu Nabi Musamanaiserem ai ajem 
gwonaba gwef.”", ai ims tenebaabili, 

"Aamke bunarsusfer ijama sarbiyen 
seyafter aa jes tulistaabilim Hukumube?" 

22 Enggam aa jes tulistaabilim: 
Abrahammana tane naura. Tane 
naura jeiserem, daamfenna jemna 
bosna Ismael, ane afelna Isak. Iye 
Ismaelmanaiserem jemna bosna Hagar. 
Jei awelna Abrahammana ane wini 
Abrahammanaiserem jemna gam 
gweyipmil. Iye Isakmanaiserem Sara, jei 
Abrahamem winsusu. 

23 Ismael, tane Hagarmana, jei surul 
aam temawer ini Abrahammana ane 
Saramana unggwan-girsusu tanes 
damtafe. Isak jei surul aam temawer 
Uwa Sanbagiri Jei Abraham ane Sara 
ga enggam gitmil, "Aamei tane is ge 
damtasa." 

24 Taterisi jeiserem tane 
Abrahammanaiserem jem temawer, 
taterisi jeiserem ba igiberem. Taterisi 
jemna igsususerem jeiserem ga Taterisi 
naura Uwa Sanbagiri aa jes tetminirim 
angtanefe ga jem temawer. Wini 
naura jeiserem, Hagar ane Sara, jei ga 
enggala Taterisi naura Uwa Sanbagiri 
aa jes tetminirim angtanefe. Taterisi 
daamfenna Uwa Sanbagiri aa jes 

bilibelem Abrahamfe, Sara jei taterisi jes 
galserem. Taterisi afelna nauraiserem jei 
Hukumu Uwa Sanbagjiri aa jes gulbalam 
Nabi Musafe Taarena Sinai je. Hagar jei 
Hukumu jes galserem. Taarena Sinai 
jeba Negeri Arabminibam, ane jewer 

ga Taarena Sinai jeiserem bosna ga 
Taaren Hagar. Hagar jei awelna Abraham 
ane Sara jemna gam gweyipmil, ane 
Abraham o Sara jei aa jes gangge bilirim 
jam eyebife, Hagar ga jes gam eyebili. 
Jega jem temawer tane ane asal-asala 
Hagarmana jei mese jei awelna angtane 
nafsiserem jemnip gane gwebili. Angtane 
Hukumu aa jei ne onsobilirim, jei ga 
gemer tanna yo asal-asala Hagarmana 
gemerserem. Hukumu aa gemer gam 
gunurum, jei ga gemer gam naawena. 
Hagar jeime kota Yerusalem galserem, 
aam temawer angtane kota Yerusalem 
je aa jei ge nwinbenerem, jei Hukumu 
jeiserem jes ne onsobili. 

25 (4:24) 

26 Jengga Sara jei ga enggala kota 
Yerusalem ibirmi taman waaken-girip 
aaiserem jes galserem. Ane kotana 
jeiserem jei ga kotana nemna, aam 
temawer nei Kristus nemsa tebana, ane 

Hukumu safnant nejama onsobiyen. Ane 
Sara, winsusu Abrahammana, jei iye 
nemna galserem. 

27 Taterisi Uwa Sanbagirmanaiserem 
jep ga enggam baatultel: "Aamei 
wini taneyenaiserem, ini imna ise 
saaser-saaserfer se falbili! Aamei witifini 
siginsusu ijam ensoyan tane geralawer, 
ini imna ise saaser-saasersusfer se falbili, 
aam temawer aamei tane unggwanfer 
is damtabisi galabe. Wini anggwafar aa 
jei gangge nwinirim, jei tane bastowaifer 
gam damtabili." Sara ga jes gemerserem 
jei ga gam, Sara mesam bakswena, ane 
tane jemna fas. Jepga jei Isak gerel, ane 
asal-asala Saramanaiserem unggwanfer. 

28 Am afelen mesna, aamei Kristus iJeya 
tebanaram, aamei ga Isak galserem, 
tane Abraham o Sara jemna. Isak aa 
jei surulum, jei ga aam temawer surul 
Uwa Sanbagiri Jei Abraham aa jewer 
balam. Ane aamei bunarsusfer asal-asala 
Abrahammanam, aam temawer aamei 
Uwa Sanbagjiri aa jes bilim jeiserem imsa 
taabili. 

29 Abrahammana tane Ismael aa jei 
surulum, jei ga enggalem temawer surul 
ini Abrahammana unggwan-girsusu aa 

jewer folbalam tanes damtafe. Jengga 
Isak tane Saramana aa jei surulum, jei 
ga enggalem temawer surul Mafnana 
Uwa Sanbagirmana Abraham aa jewer 
balam. Gwanan jes galapserem Ismael 
jei Isak tamtamtal. Jeiserem namwer 
ga gemer fala. Angtane Hukumu 

aa jei ne onsobilirim enggalfe Uwa 
Sanbagirfer gam ge waakenswebirf, 
angtane Jjeiserem jei angtane Uwa 
Sanbagiri ga jes sene tamtamtababili, 
angtane aa jei ge etamwebilirim Uwa 
Sanbagirem angtanefe Mafnana Uwa 
Sanbagirmanaiserem jeme. 

30 Jengga Taterisi Uwa 
Sanbagirmanaiserem, Sara jebe 
Abraham ga enggam bala Hagarem 
temawer: "Wini awelna nemna nes 
jei gweyipminirim, wini jeiserem jase 
surbi, tane jemnaiserem jebaner, aam 
temawer tane jemnaiserem jei Uwa 
Sanbagiri ibe is jes bilibenerem, jei fas 
jeiserem jam taabiyen. Jengga Isak 
tane amnaiserem, jei Uwa Sanbagiri 
ibe is jes bilibenerem, jeiserem jei se 
taabili." Taterisi jeiserem igi jemna ga 
enggam: Angtane Hukumu Nabi Musa 
aa jes tulistababilim, angtane Hukumu 

jeiserem aa jei ne onsobilirim, angtane 
jeiserem jei Uwa Sanbagjiri aa jes bilim, 
jei jeiserem fas jam ne taabiyen. Jengga 
angtane Uwa Sanbagiri aa jes bilim 
jeiserem aa jei ne taabilirim, gam jega 
jei ga sene taabili Uwa Sanbagiri aa jes 
bilim. 

31 Am afelen mesna, ga jem temawer 
nei gam ke Hagarmanaiserem jem 
asal-asala, Hagar jei awelna angtane 
nafsiserem jemnip aa jei gwebilim. 
Jengga Saramanaiserem nei ga jem 
asal-asala. Sara jeba Abrahamem 
winsusum. 

1 Kristus Jei bunar-bunarsus nei 
5 nes mesam aftabunnu enggalfe nei 
nejama gweyan Hukums onsobife. Ga 
jem temawer aamei kanaufer isa gwena! 
Angtane nafsi aamei is jam ne afaf- 
afaftababiyen. Angtane jeiserem aamei 
is jam sene towas-towastababilirim 
Hukumu jam onsobife, aamei angtane 
jeiserem ijama onsobaabiyen. 

2 Ai Paulus ai isa ajes bilipminirim 
ibe, aamei aaiserem ga jam isa 
sarbili! Taterisi aaiserem ga igsusu! 
Afa aamei taterisi afaf-afafa jeiserem 
jam isa sarbilirim, ane aamei isene 

sunattababili enggalfe Uwa Sanbagirfer 
gam waakenswefe, afa ga gam jes 
gamserem, gam jega Kristus aa 

jes eyebilirim, aamei jeme is jam 
batobaabiyen. Fas! 

3 hi gamjon aamei isa ititmer 
balbabili: afa aamei is jam sene 
sunattababilirim enggalfe Uwa 
Sanbagirfer gam waakenswef, afa ga 
gam jes gemerserem, aamei Hukumu 
seyafter gemerserem ga jamer isa 
onsobili. 

4 Aamei Hukumu ijeya onsobilirim 
enggalfe Uwa Sanbagirfer gam 
waakenswef, gam jega aamei gam 
ijewera eyebilirim, Kristus ga ijama 
mirtetefala. Aamei imsa ifwena Uwa 
Sanbagirminiwer, jega Jei waakena 
Jemnaiserem ibe is Jam golmiyen. 

> Aİ Kristus ga aya tebana. Mafnana Uwa 
Sanbagirmana Jei ams batobaabili, ane 
jega jem temawer ai ga aya towaswena 
Uwa Sanbagiri Jei ams gwebabili Jebar 
gam waakenswefr, ane ai ga ajesa fibili 
jam taabife, Jei ap as jes bilipminirim 
jam golmife angtane Jelemanfe. 

6 Nei Kristus nejeya tebanaram, nei ga 
Kristusfar daamfennaber nesa gwena. 

Jega jem temawer afa nei nes jam sene 
sunattababilirim, afa fas nes jam ne 
sunattababiyene, jeiserem igyen. Jengga 
igsususerem ga aas: nei ga Kristus 
nesa tebana. Ane nei Kristus nejewera 
tebanaram, jem temawer ga nei angtane 
nafsi ga jam nesa nesiktababili. 

7 Aamei gwanan Taterisi Uwa 
Sanbagirmana waakenfer imsa saribene 
Kristusem temawer, ane aamei taterisi 
jeiserem ga imsa taabili. Jengga angtane 
aasaje aamei is jei afaf-afaftababili, 
ane aamei taterisi bunarsusfer jeiserem 
gamjon ijama onsobiyen. 

8Uwa Sanbagiri aamei is Jei 
jenbebilirim, Jei bunarsusfer angtane 
aamei is jei afaf-afaftababilirim, Jei fas 
angtane jeiserem ibe is Jam baftamiyen. 

9 Aamei enggam ima towaswena, ini 
jam gam kasafwebanaram, matau nini 
seyafter gemerserem syelfenna. Jes 
galserem aamei ga gam, afa aamei 
taterisi afaf-afafaiserem daamfenna 
tefner jam igama taabilirim, gam jega 
aamei taterisi afaf-afafaiserem seyafter 
gemerserem ga gemer igama tebabili. 

10 Jengga nei daamfennaber neya 
gwena Tuhanfar, ane jega jem temawer 

ai tousa aamei taterisi afaf-afafa jeiserem 
isa mirultefala, ane aamei ga isa onsobili 
ai isa ajes towas-towasulminirim ibe. 
Ane ai tousa enggame, Uwa Sanbagiri 
Jei angtane afaf-afafa jeiserem se 
tamtamtana, jei safe sanbaka. 

1! Am afelen mesna, angtane 
afwenefener jei enggam ge gubili 
ai enggam ai towas-towastababili, 
"Aamei ga is jamer sene sunattababili 
enggalfe aamei Uwa Sanbagirfer gam isa 
waakenswena." Jengga bunar-bunarsus 
ai jes gamserem game fas ajam towas- 
towastababiyen. Taterisi jeiserem jei 
afaf-afaf tateris. Jengga ai bunarsusfer 
ga enggam ai towas-towastababili, 

"Sa taabi bunarsusfer taterisi Yesus 

aa jem temawer tererem ti salibibe 
etam-etama imnaiserem jem temawer, 
ane Uwa Sanbagiri Jei aamei ga is 
waakentababisini." Ane ai jes gamserem 
gam ajewer nasbilirim, angtane jeiserem 
ga jem temawer abe kapkaiserem asene 
eyeibene. 

1? Angtane aamei is jei towas- 
towastababilirim taterisi kapkaiserem 
jeme, jamere aamei ini imna isege 
kabwakswebamini, ane aamei ijama 

towasweyan bunarsusfer ga fwersa 
aamei ijesa onsobiliserem, ai bai angtane 
jeiserem aamei seyafter ijebara nwinfe! 
Ai enggam ai gunu, jei aamei is jam ge 
mirtebitefal. 

13 Am afelen mesna, Uwa Sanbagiri 
Jei ims jenbebili aamei Jem angtanef 
igama gwef, jega aamei gamjon Hukumu 
ijama onsobiyen. Jengga aamei enggam 
ijama guyon, "Nei Hukumem gwonap 
nejama gweyan. Ga jem temawer 
nei samfer nesa eyebili etam-etama 
ini nemna unggwan-giri aa gemer 
gam gunurum jam eyebife." Fas, jes 
gamserem gamyan. Jengga bunarsusfer 
ga enggam, aamei in ina ga jam isa 
nesiksonanna, ane jega jem temawer 
aamei ina ga jam isa batominenne. 

14 Uwa Sanbagiri Jei nebe nes enggam 
bilipmini, "Aamei angtane nafsiserem 
ga jam isa nesiktababili, in ina gemer 
igama nesiktenerem." Wa aamei 
taterisi daamfenna jeiserem jam isa 
tikwebitinirim, afa ga gameye, gam jega 
aamei hukumu seyafter Nabi Musa aa 
jes tulistababilim seyafter imsa onsobili. 

15 Ga jem temawer, aamei waakenfer 
isa gwena seyafter. Aamei ina 

ijama nasmiyen. Afa aamei jam isa 
doksowenaram, ane aamei ina jam 
isa nasmi-nasmiwenaram, gam jega 
aamei galap ga isa syensyanwena 
nenes-nenesmer. Ane aamei jepga 
daamfennaber ijama gweyan, jengga 
jam isa irwalwena. 

16 Taterisi amnaiserem igi jemna ga 
enggam: Aamei jeber-jeber ga enggam 
isa gwena, Mafnana Uwa Sanbagirmana 
aa jes bilirim ga jeter isa eyebili. Afa 
aamei gam isa gwenaram jes gamserem, 
gam jega ini imna unggwan-giri is jei ge 
folbaminirim kapkaiserem jam eyebife, 
seyafter jeiserem ijama eyebiyen. 

17 Ai jes gamserem game ajewer 
gunurum, ga aam temawer ini nemna 
nese naurem ge dektebaipminenne. 

Ini nemna unggwan-giri kapkaiserem 
jam eyebife, ane ini nemna jei bai 
Mafnana Uwa Sanbagirmana aa jes gam 
bilirim jam eyebife. Ane Mafnana Uwa 
Sanbagirmana Jei bai ini nemna aa jes 
gam bilirim kapkaiserem jes eyebife. 

Ini nemna ga jes gemerserem naurem 
ge dektebaipminenne. Jem ga nena ne 
masefa unggwasmini. Jega jem temawer 
ini nemna unggwan-giri nes galap ge 

folbaminirim kapkaiserem jam eyebife, 
gam jega Mafnana Uwa Sanbagirmana 
aa jes gam bilirim jam eyebife, nei 
nejama onsobiyen. 

18 Jengga afa aamei jam isa eyebilirim 
Mafnana Uwa Sanbagirmana aa jes 
bilirim, afa jes gamserem, gam jega 
aamei Hukumu jeiserem jem gwonap 
ijama gweyan. 

19 Nei seyafter tousa etam-etama 
kapkaiserem ini nemna unggwan- 
giri aa jes gam bilirim jam eyebife. 
Etam-etama jeiserem ga enggam: 
Maaryena igam gwebili. Anggwa jei 
wini nafisemanaiserem jebar gangge 
dorwena makanabe. 

20 Bwata nensarmana ane bwata 
nafsiserem jes igama sarwebabili 
ims batobaabife. Angtane nafsi 
igama etam-etamtana faatreweme. 
Angtane jam igam nasbanaram, ga 
aarememfener igangge doksona. Afa 
aamei sarabosom witifinip jam igam 
gatasinirim enggalfe kapkaiserem 
ijewer fwainulbof. In inater jewer igam 
waakentaasinirim. Sarabosom jewer 
igam uskamswebanaram ilem inibe, 
ane angtanes igam imei-imeitana. 

Angtanefar jewer igangge ernaram, 
afa angtane jewer igam munbonorom. 
Angtane tamna daamfennaber aa jei 
gangge nwinbenerem, afa jei jam 
gangge doksobanaram, jei ga gangge 
wagnetini. Afa masaras igama eyebili 
enggalfe ijewera mabukswef, ane 
etam-etama kapka jewer gam eyebaabif. 
Ane etam-etama nafis-nafsiserem 
seyafter gemerserem jes mese. Ai aamei 
isa ititmer balbabili, ai gwanan aamei 
isa gemer balbabilirim, angtane gam aa 
jei naawenaram etam-etama Jjeiserem 
aa jei ne eyebilirim, angtane jeiserem 
jei angtane Uwa Sanbagirmanfe jam 
ge etamwebiyen. Ane Uwa Sanbagjiri 
Jei Jam gweyan angtane Jjeiserem jem 
Sanbakfe. 

21(5:20) 

22 Jengga afa Mafnana Uwa 
Sanbagirmana Jei nem inip Jam se 
nunitonom, Jei nei ga nes batobaabili, 
ane nei waakenfer ga nesa gwena 
aas gemerserem: Nei angtane nafsi 
ga gemer nesa nesiktababili. Ini 
nemna bunarsusfer nesege saaser- 
saaserswebamini. Nei angtanefar ga 
jam nesa waakenswena, ane jebar ga 

nesa gwena waakenfer. Afa angtane 
kabwakfer nes jam sene eyeipminirim 
nebe, nei jafner nesa fina abakfer. Nei 
nena ga jam nesa batominenne. Nei 
angtane nafsiserem jep ga waakenater 
ma eyeipmini. Nei jeber-jeber ga 
waakenater nesa eyebili, nei nejesa 
bilirim jam eyebife. Ini nemna ga jam 
negama onabertababili. Nei nejama 
eyebiyen ini nemna unggwan-giri nes jep 
ge folbaminirim jam eyebife. Hukumu fas 
enggam jam guyon, seyafter waakena 
jeiserem aamei ijama eyebiyen. 

23 (5:22) 

24 Angtane Kristusfar daamfennaber aa 
jei naawenaram, jei mes ge tikwebili 
kapkaiserem jam eyebife, ini jelemana 
aa jes gam bilirim jam eyebife. Jei 
kapkaiserem baif gam gwebili. 

2> Mafnana Uwa Sanbagirmana Jei 
gwela ibirmi nebe nes mes golmini. Ga 
jem temawer au, nei ganma eyebi, Jei 
aa jes bilirim. 

26 Ane nei nena nejama tetenanayan. 
Afa nei nena jam nesa tetenannaram, 
angtane nafsi jei nei nesene nasbabili 
jem temawer, ane jei nei nesene 
uskamswebabili. 

1 Am afelen mesna aamei Kristus 
6 ijeya tebanaram, afa angtane 
daamfenna imniwer etam-etama 
kapka jam gam eyebilirim, aamei ijeya 
gwenaram Mafnana Uwa Sanbagirmana 
aa gemer gunurum jeme, aamei ga 
angtane jeiserem jebar isa nasowena, 
ini foler-folermer. Ane aamei angtane 
jeiserem ga jam isa batobana, jega jei 
etam-etamawer gase tikwena. Jengga 
aamei jei jam isa batobanaram, aamei 
ina ijama tetenanayan. Afa aamei ina 
jam isa tetenannaram, bawasa aamei 
jam is unggwasbaabilirim, aamei bawasa 
ga isa sarbana, ane etam-etama ga isa 
eyebili. 

2 Aamei kabwaktala jam isa domolaram, 
ina ga jam isa batominenne. Aamei ina 
jam ijeba batominennerem, gam jega 
Kristus aa jes bilirim aamei ga jes isa 
eyebili. Kristus aa jes bilirim ga aas: in 
ina jam isa nesiksonanna. 

3 Afa angtane daamfenna imniwer 
enggam jam se gunurum, "Ai angtane 
sanbaka. Ai kapkaiserem ajam 
eyebiyen.", afa jei gam se gunurum, 
jei ga jen jenater gam afaftana, aam 

temawer jei bunarsusfer angtane 
bastouya. 

4 Angtane daamfen-daamfenneme jei 
jen jena ga tenebana jei gwanan aa 
jes gam eyebilirim jem temawer, afa 
jeiserem waakena, afa kapka. Mfa jei 
jam gam towaswenaram enggame, 

"Ai waakenaiserem ajes eyebilint.", jei 
samfer ini jemna saaser-saasermer ga 
gam folbana. Jengga jei enggam jam 
guyon, "Ai waakena gam eyebili angtane 
nafsiserem jemniwer." 

>Jei jes gamserem game jam guyon, 
aam temawer angtane daamfen- 
daamfennem awelna jelemana 
jenfentowai ga waakenfer gam gwebili, 
awelna Uwa Sanbagiri aa jes gam 
golminirim jebe. 

6 Angtane aamei jam is gane 
towas-towastababilirim Taterisi Uwa 
Sanbagirmanaiserem jeme, aamei 
ga angtane jeiserem jebar jam is ge 
syentabaabili aamei ijes damtabilirim. 

7 Aamei ina ijama afaf-afafsoyan 
enggame ijesa bilirim, "Afa etam-etama 
kapkaiserem ai jam as eyebilirim, 

Uwa Sanbagiri Jei Jam towasweyan ai 
etam-etama jeiserem ai ajes eyebilirim." 

Aamei Uwa Sanbagjiri ijama afaftayan. 
Angtane aa jei gam tonolaram, jei ga jes 
gam damtabili. 

8 Afa aamei kapkaiserem jam igama 
eyebilirim ini ilemana unggwan-gjiri is 
jei gangge folbaminirim jam eyebife, 
aamei fwaina kapka ga isa taabili 
Uwa Sanbagirminiwer. Jengga afa 
aamei jes isa eyebilirim Mafnana Uwa 
Sanbagirmana aa jes bilirim, Mafnana 
Uwa Sanbagirmana Jei waakenfer 
gwelaiserem jamer abak-abaksus is 
golmini ibe. 

9Jewer ga, nei nejama 
kwaalaamitsweyan waakenaiserem 
jam eyebife. Afa nei nejama 
kwaalaamitsweyanaye, ane waakenater 
ga negama eyebili, jepga nunu Uwa 
Sanbagiri aa jes bilirim, nei fwaina 
waakena ga jem nesa taabili Uwa 
Sanbagirminiwer. 

10 Ga jem temawer nei dwona jeber- 
jeber jam negama domolaram, angtane 
seyafter gemerserem ga jam negama 
batobaabili, nabal-nabalsus ga angtane 
Yesus Kristus aa jei ne tebanaram ga jes 
ma batobaabili. 

11 Ai taterisi seyafter surta aaiserem 
jebe ai ajafner nasowena, ane angtane 
nafsiserem ga jei tulistababili. Jengga 
ula umwef aaiserem ai aner tulisulu 
hurufu unggwan-gwanaiserem jeme. Ula 
aaiserem ga waakenfer isa sarbisini. 

1? Angtane aamei is jei ne towas- 
towastababilirim jam sunattababife, jei 
gam is jewer ne towas-towastababilirim 
enggalfe, angtane Yahudimana gam 
ne balbabif, "Angtane enggam aa jei 
towas-towastababilirim angtane jam 
sunattababife, jeba unggwan-gwanam." 
Jei jam ge erebili angtane Yahudimana 
jei kabwaktala jebe sene eyeipmini. 

Jei enggam ge gubili jelem inibe, "Wa 
afa ai ajama towas-towastababiyeneye 
angtane jam sunattababif, ane afa 

ai ga taterisi tere Yesusmanaiserem 

ti salibibe jem temawenefener as 
nasipminirim, afa gameye, gam jega 
angtane Yahudimana jei kabwaktala abe 
asene eyeipmini." Jega jem temawer jei 
Taterisi Waakena tere Yesusmanaiserem 
enggalfe etam-etama angtanemana 
gam wirtabaipmif, jem temawenefener 
jam ne towas-towasulmiyen angtanefe. 
Jengga jei jeber-jeber ne towas- 

towasulmini Hukum jam onsobiliserem 
jem temawer, jega kabwaktalaiserem 
angtane Yahudiminiwer jam domolyan. 

13 Guru jeiserem enggam aa jes 
ne towas-towastababilirim jam 
sunattababilem temawer, jei Hukumu 
Nabi Musa aa jes tulistababilim, 
hukumu afwer seyafter jeiserem jam ne 
onsobiyen. Jengga jei enggam ge gubili 
aamei jamer isa sunattwena enggalfe, 
jei ga im temawer enggam ga sege 
gubili, "Jei ams ne tikwebaatini." Jei 
game ajewer ge gubilirim jei jen jena 
gam ne detenanaf. 

14 Jengga ai galyan angtane jes 
galserem. Ai jeber-jeber as towas- 
towastababuwena tere Yesus 
Kristusmanaiserem jem temawer. 

Jeiba nem Tuhansam. Jei aa jewer ne 
salibtenerem enggalfe etam-etama 
nemna nes gam wirtabaipmisif. Ane ai ga 
bosna Jemanserem jes as gulbatena. Jei 
am temawer tere, ane jega jem temawer 
ai ames tikwena gwela kapkaiserem 
jewer, angtane ogirmana jei aa gam 
naawenaram. Ane angtane ogirip aa 
gemer naawenaram, jei ai ase baif 

ne gwebana aam temawer ai Kristus 
onsobana. 

15 Uwa Sanbagirem inibe jeiserem jei 
igyen afa angtane jam sunattala, afa fas 
jam sunattweyana. Jengga igsususerem 
ga aas: nei gwela ibirmi Kristusfar nemsa 
domola. 

16 Aamei angtane taterisi jeiserem 
ijeya taabilirim, ga Kristus tefner isa 
tikwebaatini, ai sembayanga Uwa 
Sanbagirfe as gwebabana, ini imna 
waakenfer is ga sege folbamini, ane 
Uwa Sanbagiri Jei nesikteleiserem 
is gas golmini. Ai sembayanga jes 
gamserem im temawer as gwebana, ane 
angtane Uwa Sanbagirmana seyafter 
gemerserem jep mese. 

17 Ai bunarsusfer ba rasulu Uwa 
Sanbagirmanaiserem jesam. Aiba 
Taterisi Waakena Kristusem temawer 
ayam nasbinenne, jega jem temawer 
ginanggwana Kristusmanaiserem jei ai 
ga ase jem temawer ne safsaftana, ane 
bubwabwenta ga ase unggwanfer ge 
falibene am tifinibe. Ga jem temawer 
aamei ini amna as ijeya gwebabanaram 
jam jenbafe, ai aamei umwef ga isa 
enggam ai balbabili, "Aamei safnant ini 

amna gamjon ase ijama gwebabayan 
jam jenbafe. Aamei ga jam isa tikwena 
guru afaf-afafa jeiserem gamjon ijama 
onsobaabiyen, jengga Kristus tefner isa 
tikwebaatini!" 

18 Am afelen mesna, ai sembayanga 
as gwebana Tuhan Yesus Kristus Jei 
waakena Jelemanaiserem ip ise golmini 
aamei seyafter gemerserem. Amin. 


EFESUS 


1 1Ga ip, aamei angtane Uwa 
Sanbagirmana, kota Efesus je ijeya 
nwinirim. Aamei ga seyafter Kristus 
Yesus imsa tebana, ane imna gwela 
Jebar ga daamfennaber. Surta aaiserem 
amniwer Paulus, kota Roma je. Uwa 
Sanbagiri Jei ams destabana enggalfe 
ai rasulfe gam gwef. Jei ams baftana 
enggalfe, ai Taterisi Waakena Kristus 
Yesusem temawer ai agam nasbinennef. 

2 Ai sembayanga as gwebabana Uwa 
Sanbagirfe, Uwa nemna, ane Tuhan 
Yesus Kristus mese, jega Jei nawersamer 
waakena Jelemanaiserem ip is ga sege 
golmini, ane ini imna is sege gwebaipmini 
waakenfer is ga sege folbamini. 

3 Nei Uwa Sanbagiri ganma pujite, Jeiba 
Uwa Yesus Kristus, Tuhan nemna. Nei 
Jebar daamfennaber sa gwena, ane jega 
jem temawer Uwa Sanbagiri bunarfersus 
waakenaiserem ga nes mes eyeipmini. 
Jei baabeta nes mes golmini, ane jes 
mese seyafter waakena Jelemanaiserem 
taman waaken-giriwer. 

4Uwa Sanbagiri ogiri nalef Jam 
eyebayan, Jei nei nes mes destabaabil 
enggalfe nei nesa etamwesa angtane 
Jelemanfe, ane nei Kristusfar 
daamfennaber negama gwef. Ane 
Uwa Sanbagiri Jei nes mes destabaabil 
enggalfe nei negama gwef kapkaiserem 
nejama eyebiyen, jengga waakena 
tefner negama eyebili Jelem nwenabe. 

“Uwa Sanbagiri nes jewer 
nesiktababilirim, Jei gwanan-gwanansus 
ga enggam mwangbisil nem temawer, 
jega nei gasa etamwesa Jelem tanefe, 
Yesus Kristus aa jes eyebisirim jeme. 
Uwa Sanbagiri ba gamam gul. 

6 Nei Uwa Sanbagiri ganma pujite, 
aam temawer Jei bunarsusfer waakena 
unggwandusaiserem Jemna nep nes 
mes golmini. Ini Uwa Sanbagirmana 
waakensusu nem temawer, jega 
jem temawer Jei Tane Jemna aa jes 
nesiktenerem mes baftannunt enggalfe 
nei nes gam batobaabif. 

7 Yesus Jei mes terent nem temawer, 
aawisi Jemna ga tenbentenant. Ane 
nei Yesusfar daamfennaber nejewera 
gwenaram, Uwa Sanbagiri Jei etam- 
etama kapkaiserem nemna nes 

mes wirtabaipminint, ane Jei nes 
mes aftabunnunt etam-etamawer. 
Waakenaiserem Uwa Sanbagirmana 
nebe jeba unggwandwasusum! 

8 Ane Jei waakena Jelemana jeiserem 
uskambarsus nes mes golminint. 
Uwa Sanbagirmana tousaiserem jeba 
unggwandwasusum, ane Jei jeber-jeber 
tousa apgal jigala seyafter gemerserem 
jam eyebife. 

?Uwa Sanbagiri Jei ogiri nalef 
Jam eyebayan, Jei mes mwangpbisil 
enggalfe Jener gam eyebif. Jei aa jes 
mwangbisilim ga enggam bil, "Ai seyafter 
Ajes mwangbisinirim, As tabanulsisi 
Kristus aa jes eyebisirim jeme." Angtane 
gwanan aa jei naawelam, Uwa Sanbagjiri 
aa jes mwangbisilim jeiserem jei jam 
ne towaswebiyen. Jengga namwer aas 
jepserem Uwa Sanbagjiri Jei aa jes 
mwangbisilim nes mes towasulmini. 

10 Uwa Sanbagiri aa jes mwangbisilim 
ga aas: Nunu Uwa Sanbagiri Jener 
aa jes bilirim, nunu jeiserem jam 
aa jep fortyaram, Uwa Sanbagjri 
gas tabantababisi seyafter Jei aa jes 
eyebaabiliserem, jega Yesus Jener gase 
nwinsi apgal jigala seyafter gemerserem 

jem Sanbakfe, taman waaken-girip ane 
ogiri aaiserem jep mese. 

tł Uwa Sanbagiri ga eyebili, 
jega seyafter jeiserem aa jei ge 
etamwebilirim, jei daamfennaber ga 
sege falbili Uwa Sanbagiri aa jes 
mwangbisilim. Uwa Sanbagiri ogiri 
nalef Jam eyebayan, Jei nei ga nes 
destabaabil enggalfe nei nesa etamwesa 
angtane Jelemanfe, ane nei Kristusfar 
daamfennaber negama gwef. Uwa 
Sanbagiri ba gamam gul. 

1? Aiba angtane Yahudimanam, angtane 
nabal-nabalsusu Kristusmana foryala 
aJeya fiyibennerem. Ane aga Uwa 
Sanbagiri ga asa pujitene, ga enggam 
asa gutena, "Seyafter Uwa Sanbagirem 
temawer jeba unggwandwasusum!" 

13 Ane aamei angtane 
Yahudimanyanaiserem, aamei taterisi 
bunarsusfer aaiserem igalaba sarbilintim, 
aamei Taterisi Waakena Kristusem 
temawer imsa taabilint, ane Uwa 
Sanbagiri is mes waakentababisinint. 
Ane Jei mes eyebilint, jega aamei 
Kristusfar daamfennaber gam isa 
gwena. Ane Uwa Sanbagiri Mafnana 
Jelemana aa jes bilim is mes golminint. 

Ane Jei Mafnana Jelemana ip is jewer 
golminintim, jega jem temawer aamei 
ga ima towaswena aamei ga Uwa 
Sanbagirem angtanesam. 

14 Mafnana Uwa Sanbagirmana nem 
inip nuniton, ga jem temawer nei 
bunarsusfer ga neya towaswena neiba 
Uwa Sanbagirem angtanesam. Ane nei 
bunarsusfer ga neya towaswena, Uwa 
Sanbagiri Jei ga nes erbifelse Jeleminibe, 
ane Jei ga nese golmisi seyafter Jei 
aa jes bilim nes jam golmife. Nei Uwa 
Sanbagiri ganma pujite, ga enggam 
nesa gutena, "Seyafter Uwa Sanbagirem 
temawer jeba unggwandwasusum!" 

15 Ga jem temawer, ai jeber-jeber 
sembayanga as gwebabawena im 
temawer. Ai gwanan agalap sarantam 
aamei Tuhan Yesus imsa tebana 
ginggitfer, ane aamei angtane Uwa 
Sanbagirmana seyafter gemerserem 
imsa nesiktababili, jeber-jeber ai 
sembayanga as gwebawena, ai Uwa 
Sanbagiri enggam ai bala, "Ase samfer 
gulbana, angtane Kristen aa jei ge 
nwinbenerem kota Efesus je jem 
temawer." 

16 (1:15) 

17 Uwa Sanbagiri, Uwa nemna, Jeiba 
baabetabaram ane nafabaram, ane Jeiba 
Uwa Tuhan Yesus Kristusmanam. Ai Uwa 
Sanbagirfe sembayanga as gwebabana, 
jega Mafnana Jelemanaiserem 
tousaiserem ga is golmini ibe, ane 
Mafnana Uwa Sanbagirmana Jeiserem, 
seyafter bunarsusfer gemerserem ga is 
towas-towastababili. Ai sembayanga as 
gwebana seyafter jeiserem jem temawer 
enggalfe, aamei ga Uwa Sanbagjiri 
bunarsusfer gam isa damdamtaasini. 

18 Ai sembayanga as gwebana 
Uwa Sanbagiri Jei ini imna is gase 
fertebaipmisini, ane jega jem temawer 
aamei ga isa towaswena seyafter Uwa 
Sanbagiri aa jes bilirim Jebaner ga isa 
damtabisi. Ane aamei ga isa towaswena 
seyafter Uwa Sanbagiri aa jes bilirim 
Jam golmife Jelem angtanefe, jeba 
bunarsusfer waakenam. 

19 Ane aamei ga isa towaswena 
baabeta Uwa Sanbagirmana jeba 
unggwandwasusum, ane baabeta 
jeiserem jeme Uwa Sanbagiri nei ga 
nes jem batobaabili, nei Jei nejeya 
tebanaram. Baabeta jes galaterserem 
jeme, 

20 Uwa Sanbagiri Jei Kristus ga Jem 
irtesent terewer, ane ga aa gaartesant 
jamer taman waaken-giribo. Jep ga 
Kristus Jei Sanbakfe ga aa nwini Uwa 
Sanbagirem taasfolawer. 

21 Namwer aas jepserem ane jamer 
abak-abaksus, baabeta Kristus aa 
jes domolaram Jei Sanbakfe Jam 
nwinfe, baabeta jeiserem jeba 
tagarsusum baabeta nenes-nensa 
seyafter gemerserem jemniwer-- 
baabeta malaikatmana, baabeta bwata 
bawasmana, ane baabeta angtane 
sanbakmana. 

22 Uwa Sanbagiri ga eyebili jega 
seyafter gemerserem jeba baabeta 
Kristusmanaiserem jem gwonawer. Uwa 
Sanbagiri Jei Kristus destabana, jega 
angtane seyafter gemerserem Jei aa jei 
ne tebanaram, Jei jem Sanbakfe gase 
nwini. 

23 Nei Kristus nemsa tebana, ane 
Jeiba Sanbaka nemnam. Nei nejeya 
tebanaram, neiba tifni Jemna galserem, 
ane Jei ga nem nenennap gase nwini, 
ane Jei Sanbakfe gase nwini seyafter 
gemerserem jem sagabe, ogiri aaiserem 
jebe ane taman waaken-girip mese. 

2 1 hamei nalef Kristus ijama tebayan, 
aamei Uwa Sanbagjiri ijama sarbayan, 
ane etam-etama kapka anesus imsa 
eyebilint. Jega jem temawer aamei gwela 
Uwa Sanbagirmana ijama domolbayan, 
mafnana ilemanaiserem jei jam gweyan, 
mafnan jeba futunum. 

2Jes galapserem gwela imna ga 
gemer kapkaiserem jetefener igama 
eyebili, angtane Uwa Sanbagiri jam 
damdamtaasiyene galserem. Aamei 
bawas ima onsobana, jei bwata 
kapkaiserem aa jei ge wofebilirim nem 
nenennabe, jei ga jem sanbaka. Namwer 
aas jepserem bawas jei ini angtanemana 
syefer gemer dektebaipmini, angtane 
Uwa Sanbagjiri jam ne sarbayanaiserem. 

3 Bunarsus nalef nei seyafter Kristus 
nejama tebayan, nei nemsa gwenant 
angtane kapka jeiserem jes galserem. 
Gwanan jes galapserem nei gwela 
angtanemanfenna tefner neya domolant, 
jega jem temawer nei gwela Uwa 
Sanbagirmana nejama domolbayan, 
ini nemna unggwan-giri enggalfe 
kapkaiserem gam eyebif. Ane nei kapka 
jeiserem nemsa eyebilint, ane gwela 
nemna gwela kapkaiserem jem. Ga 


EFESUS 2.4-6 1611 


jem temawer, angtane nensa seyafter 
gemerserem jebaner, Uwa Sanbagjiri 
ga nes tamtamtababisi. Jei angtane 
etam-etamabaraiserem seyafter gase 
tamtamtababisi, nele nensa fas. 
4Jengga ini Uwa Sanbagirmana jeba 
waaken-waakensusum, ane Jei nei nes 
uskambarsus nesiktababili. 

>Jega jem temawer, safe mafnan 
nemna jam gweyan jeba futunum, 
ane nei Uwa Sanbagiri nejama 
sarbayan, Uwa Sanbagiri Jei gwela nes 
golmini Kristusfar. Ane Uwa Sanbagjiri 
nese eyeipmini, jega nei Kristusfar 
daamfennaber ga nesa gwena. Ijama 
dirinswebiyen, ini Uwa Sanbagirmana 
jeba waaken-waakensusum, ane 
jega jem temawer Jei aamei ga is 
waakentababisini. 

6 Nei daamfennaber Kristus Yesusfar 
nei nejewera gwenaram, Uwa Sanbagiri 
Kristus Jam aa galap irtestenantam 
terewer, Jei seyafter nei nes mes 
irtebaabili Kristusfaner. Ane Uwa 
Sanbagjiri Kristus aa galap gaartetyaram 
taman waaken-giribe enggalfe Jei 
Sanbakfe gam nwinf, Jei nei seyafter ga 
nese kitultetya Kristusfaner. 

7 Uwa Sanbagiri jes gamserem gam 
aa jewer eyebilirim, jega enggalf nunu 
aas jepserem ane nunu gamjon seyafter 
jepserem aa jep falaram, angtane 
jepga sege towaswebili enggame Uwa 
Sanbagjiri Jei nes uskambar nesiktababili. 
Kristus Yesus aa jes eyebilirim jeme, 
Uwa Sanbagiri Jei nebe nes enggam 
gweraulmini, Jei bunar-bunarsus nems 
nesiktababili. 

8Ini Uwa Sanbagirmana jeba waaken- 
waakensusum, ane jega jem temawer 
Jei aamei ga is waakentababisini. Jei 
ga jes eyebili, aamei Kristus igalaba 
tebanaram. Fas aamei in ina ijama 
waakensosiyen, jengga aamei Uwa 
Sanbagiri is mes waakentababisini. 

93 Uwa Sanbagiri Jei aamei is Jam 
waakentababisiyen aam temawer aamei 
waakena ijesa eyebilirim, ane jem 
fwaina ip is gam golmife. Fas. Ga jem 
temawer aamei enggam ijama guyon, 
"Ai waakena tefner as eyebili, ane jega 
jem temawer Uwa Sanbagjiri ga ai as 
mes waakentaasini." 

10 Uwa Sanbagiri Jei nes Jener eyeipmini 
nebe, jega gwela nemnaiserem gwela 
nensa gwananmanaiserem, gwela 

jeiserem Kristus Yesusfar daamfennaber 
nes gam falmif. Uwa Sanbagiri jeiserem 
aa gemer eyebilirim, jega enggalf nei ga 
nesa gwena waakenater gam sa eyebili, 
jes gemerserem Uwa Sanbagjiri ga gala 

gam mwangbisil. 

1! Aamei angtane 
Yahudimanyanaiserem, aamei ijama 
dirinswebiyen gwela ilemanaiserem 
aamei nalef Kristus ijama tebayan. Aamei 
ijama suruyon Yahudim teufe. Angtane 
Yahudimana jei im temawer aamei is 
enggam ne balbabili, "Aameiba angtane 
jam sunattababiyeneiserem. Aamei Uwa 
Sanbagirem angtaneyan." Ane angtane 
Yahudimana jei enggam ge gubili 
jelem temawer, "Ai ajama sunattwena. 
Aiba Uwa Sanbagirem angtanesam." 
(Angtane jam sunattalaiserem, jengga 
jei jetefener aa jewer ne eyebilirim, jei 
angtane Uwa Sanbagirmanfe jam ge 
etamwebiyen.) 

12Sa sarbabistaabon, aamei nalef 
Kristus ijama tebayan, aamei jes 
galapserem Kristus ga ijama bijautana. 
Angtane Yahudimana jeiba safna 
daamfennam, jengga aamei ijama 
suruyon safna jeiserem jebe. Uwa 

Sanbagiri ga fwater bilipmil angtane 
Yahudimanfe enggame, "Bunarsus Ai 
aamei isAs batobaabili." Jengga aamei 
jebe fas safna jeiserem, ane aamei 
ijama domolyan Uwa Sanbagiri aa jes 
bilipmilim jebe. Aamei imsa gwena 
ogiri aaiserem jebe, Uwa Sanbagiri 
ijama towaswebayan. Ane aamei ijama 
fibiyen enggalfe waakenaiserem ip gas 
etamwemini ibe. 

13 Aamei Uwa Sanbagiri ijama bijautana. 
Jengga Kristus mes terent im temawer, 
aawisi Jemna ga tenbentenant. Ane 
namwer aas jepserem, aamei ga Kristus 
Yesusfar daamfennaber isa gwena, ane 
Uwa Sanbagiri aamei ga is aftabifele 
Jelem gwetmanabe. 

14 Kristus Jener Jese eyebili, jega 
ini nemna waakenfer nes ga sege 
folbamini. Gwanan jepserem ai angtane 
Yahudimana ane aamei angtane 
Yahudimanyanaiserem, nei nena nejama 
uskamsweminennent. Jengga Kristus 
mes terent nem temawer, ane Jei 
garisi nem nenennap Jjeiserem mes 
wirtasinint. Ane namwer aas jepserem 
nei seyafter Kristus nejeya tebanaram, 
angtane Yahudimana ane angtane 

Yahudimanyanaiserem jes mese, nei 
seyafter nemsa etamwenant safna 
daamfenefe. 

15 Kristus aa galap terentem, Jei 
hukumu Yahudimana mes borolsinint, 
ane seyafter aa jes ne tulistababilim 
enggalfe angtane seyafter gam ne 
onsobif, jes mese mes borolsinint. Nei 
hukumu seyafter jeiserem nei gamjon 
nejama onsobiyen. Kristus jeiserem 
aa gemer eyebilirim enggalfe, safna 
naura jeiserem mes ge etamwenant 
daamfennaber gwefe, ane jei safna ibirmi 
Kristusfar daamfennaber ga naawena. 
Ane jem temawer ga ini nemna nese 
waakenfer sege folbamini. 

16 Kristus aa galap terentem ti salibibe, 
safna ibirmi daamfenna jeiserem jei Uwa 
Sanbagirfar ga aa ge waakenswebili. Ane 
namwer aas Jjepserem nei gamjon nena 
nejama uskamswemiyen. 

17 Kristus ga fortyant, ane ga 
nasipminint angtane seyafter 
gemerserem jebe, aamei angtane 
Yahudimanyanaiserem aamei gwanan 
Uwa Sanbagiri ijama bijautanant, 
ane ai angtane Yahudimanaiserem 
Uwa Sanbagiri gwanan aa jei ne 

gwetmantaasinintim. Kristus ga enggam 
nasipminint, "Au, aamei Uwa Sanbagirfar 
gasa waakenswe!" 

18 Kristus Jei mes tere nem temawer, 
jega jem temawer Mafnana Uwa 
Sanbagirmana nei seyafter nes 
batobaabili, jega nei Uwa Sanbagirter ga 
nesa gwetmantaasini. 

19 Ga jem temawer, namwer aas 
jepserem aamei gam ke Uwa Sanbagjri 
jam damtayanaiserem, jengga aamei 
ane angtane nensa seyafter gemerserem 
Kristus aa jei ne tebanaram, aamei 
jebaner safna daamfennam. Neiba 
seyafter angtane Uwa Sanbagirmanam. 

20 Nei ga jena galserem, jena Uwa 
Sanbagiri aa jes eyebilirim. Rasulu yo 
nabi Uwa Sanbagirmana jei ga dutumiriti 
galserem. Ane Kristus Yesus Jena ga 
jagomelna terterewer galserem. 

21 Tini janemana seyafter gemerserem 
jena aa jem gane eyebilirim, jagomelna 
terterewer aaiserem ga jep gane 
tafrebaabisnenne, nei Kristusfar 
daamfennaber ga nesa gwena. Uwa 
Sanbagiri jena jeiserem Jelefe gase 
eyebili, jamer se tabanulu. 

22 Aameiba daamfennaber isa gwena 
Kristusfar, ane jega jem temawer Uwa 
Sanbagiri Jei aamei ga is bunbunulsini 
angtane nafsi seyafter gemerserem 
Kristus aa jei ne tebanaram jebar, 
enggalfe jena Jelef gam eyebif, jena 
jeiserem Mafnan Jelemanaiserem jep 
gam nwinf. 

3 1 Jega jem temawer, ai Paulus 
sembayanga Uwa Sanbagirfe as 
gwebabana im temawer. Ai Taterisi 
Waakena Kristus Yesusem temawer 
ai isai nasipminenne ibe angtane 
Yahudimanyanaiserem. Ane ai ga ase 
jem temawer ne gaataantena bwiyibe. 
2Bunarsus aamei imsa sarbili, Uwa 
Sanbagiri Jei ams destabana enggalfe, ai 
isa gam nasipmif ibe Uwa Sanbagiri Jei 
ims nesiktababili. 

3 Uwa Sanbagiri ga enggam mwangbpisil 
Jei Jam eyebif Jei aa jes bilirim 
Kristus galap jes eyebiliserem jeme. 
Uwa Sanbagiri aa jes mwangbisilim 
angtane jam ne towaswebiyen jamer 
abaka. Jengga Uwa Sanbagiri Jei ams 
towastana Jei aa jes mwangbisilim, ane 
ai waakenfer ames sarbili. Ai bastowaifer 
is amsam towastababili jem temawer 

surta aaiserem jebe. Aamei waakenfer 
igalaba sarbilirim ilem inibe ai ajes 
tulistaabilirim, ga isa towaswena ai isa 
ajes towas-towastabaipminirim Uwa 
Sanbagiri aa jes mwangbisilim jem 
temawer. 

4(3:3) 

> Fwater galapserem Uwa Sanbagiri 
aa jes mwangbisilim, Jei angtanefe 
Jam towasulmiyen. Jengga namwer aas 
jepserem Mafnana Uwa Sanbagirmana, 
Jei mes towastababili Uwa Sanbagjiri 
aa jes mwangbisilim, rasulu ane nabi 
Jelemanaiserem aa jes destabaabilirim 
jebe. 

6 Uwa Sanbagiri aa jes mwangbisilim 
ga aas: Angtane Yahudimanyan 
Taterisi Waakena Kristus Yesusem 
temawer aa galap ne taayibenerem, 
jei ga aa ge etamwebili Kristusfar 
daamfennaber ge nwinbefe. Ane angtane 
Yahudimanyanaiserem jeiserem ga 
daamfennaber ge etamwebili, angtane 
Yahudimana Kristus aa jei ne tebanaram 
jebaner. Angtane Yahudimanyanaiserem 
ane angtane Yahudimana ga aa ge 
etamwebili safna daamfennaber. Jeiba 
seyafter Uwa Sanbagirem angtanesam. 

Ane jei seyafter ga sene domolsa gwela 
Uwa Sanbagjiri aa jes bilim Jei gase 
golmisi angtane Jelemanaiserem jebe. 

7 Uwa Sanbagiri waakena ap as mes 
eyeibene, ane Jei ai ga as destabana 
enggalfe Taterisi Waakena gam 
nasbinennefe. Jei baabeta as mes 
gulbana, jega ai awelna jeiserem 
baabetmer gam as gwebili. 

8 Ai safe angtane bastouya angtane Uwa 
Sanbagirmana seyafter gemerserem 
jemniwer, Uwa Sanbagjiri Jei awelna 
waakenaiserem ap gulbana enggalfe, 
ai angtane Yahudimanyanaiserem ai 
jei agam towas-towastababinenefe 
Kristusem temawer. Ane aga jei 
ga as towas-towastababili Kristus 
Jeiba waaken-waakensusum, ane Jei 
waakensususerem ga nese golmini nebe. 
Seyafter waakensusu jeiserem jam 
barweyan. 

9 Uwa Sanbagiri Jei seyafter eyebil, ane 
Jei aa jes mwangbisilim Jam eyebife 
Jei angtanefe Jam towasulmiyen jamer 
abaka. Ane Jei awelna waakenaiserem 
ap gulbana enggalfe, ai angtane seyafter 
gemerserem agam towas-towastababif 

jamer jei waakenfer sene sarbili Uwa 
Sanbagiri aa jes mwangpbisilim. 

10 Uwa Sanbagiri seyafter aa 
jes mwangbisilim, Jei ga enggalf 
mwangbisil, namwer aas jepserem 
mafnana baabetabara seyafter 
gemerserem winsibe, jei ga sene 
damtabisi, ane ga sege towaswebisi 
enggame, safna Kristusmana ibirmi 
jeiserem jei Kristusfar daamfennaberam 
naawena. Ane mafnana jeiserem jei ga 
sege towaswebisi, Uwa Sanbagirmana 
tousaiserem jeba unggwandwasusum 
seyafter gemerserem jem temawer. 

11 Gwanan-gwanansus jes jepserem 
Uwa Sanbagiri ga mwangbisil Jei Jam 
eyebif abakfer aa jei falaiserem. Ane 
Kristus Yesus, Tuhan nemna, ga jes 
eyebilint. 

12 Nei Kristus nesa tebana, ane nei 
Jebar daamfennaber. Jega jem temawer 
nei nejama ereyen Uwa Sanbagijiri 
jam gwetmantaasife, ane nei gasa 
towaswena Jei nei nese tebabili. 

13 Ga jem temawer ai isa enggam ai 
balbabili uskambarsus, ini imna is jam 
ge jenbamiyen aam temawer ai bwiyip 
ajewer nwinirim. Ai bwiyip nwini, ga aam 

temawer ai Taterisi Waakena isa ajewer 
nasipminennerem ibe. Tamtamtala amna 
seyafter gemerserem ga enggalf, aamei 
is jei batobaabif. 

14 Uwa Sanbagiri aa jes mwangbisilim, 
jeiserem jem temawer ai agemer 
sarbisnenne, ai ga somwan dumem ga ai 
nwini Uwa Sanbagirfe sembayanga ga ai 
gwebabana im temawer. 

15 Uwa Sanbagiri Jeiba Uwasam angtane 
Jelemana seyafter gemerserem, taman 
waaken-girip ane ogiri aaiserem jep 
mese. 

16 Uwa Sanbagirmana waakenaiserem 
ane Jemna baabeta jeba 
unggwandwasusum! Jega jem temawer 
ai sembayanga ai gwebana enggalfe, 
Mafnana Uwa Sanbagirmana Jei baabeta 
ip is gase golmini, jega ini imna kanaufer 
ga is sege folbamini. 

17 Ai sembayanga as gwebana, jega 
aamei Kristus ginggitfer gam isa tebana, 
ane jem temawer ga Jei jeber-jeber 
im inip gase nuniton. Ai Uwa Sanbagiri 
enggam ai bala aamei Kristus enggam isa 
nesiktene, Jei is gemer nesiktababilirim. 

18 Neiba nemsama towaswena nei 
nesiktele Kristusmanaiserem jem tofna 

nejama domolbayan. Safe gam, ai 
sembayanga as gwebana enggalfe 

Uwa Sanbagiri Jei aamei is gase 
batobaabili, angtane Uwa Sanbagirmana 
seyafter gemerserem jebaner, jega 
aamei nesiktele Kristusmana gam isa 
enola enggame Kristusmana nesiktele 
jeba unggwandwasusum. Ane jem 
temawer ga Uwa Sanbagijiri Jei ilem 
tifinip gam se nwini, jamer aamei isa 
bugufswena waakena Jemnaiserem 
seyafter gemerserem jeme. Ai seyafter 
jeiserem ai sembayanga as gwebana im 
temawer. 

19 (3:18) 

20 Nei Uwa Sanbagiri ganma pujite! 
Jei baabeta mes domola enggalfe 
seyafter nejesa bilibenerem Jei gase 
eyebili. Bunar-bunarsus Uwa Sanbagjri 
Jei baabetabara enggalfe, gam eyebif 
uskambarsus nei jes negama bilirim 
nelem inibe jewer. 

21 Uwa Sanbagiri aa jes mwangbisilim 
nem temawer jeba unggwandwasusum! 
Neiba angtane Jelemanaiserem, ane 
neiba Kristusfar daamfennaberam. Jega 
jem temawer nei Uwa Sanbagiri ganma 
pujite, namwer aas jepserem, ane jamer 

abak-abaksus! Amin, jes gamserem ga 
gamfener. 

1 Ai awelna Tuhanmana gam gwebili, 

jega jem temawer ai ga asene 
gaataantena bwiyibe. Ane ai uskambar 
ga isai balbabili enggame: Uwa Sanbagjri 
Jei waakensususerem is mes eyeipmini 
ibe, jega jem temawer ga gemer isa 
gwena jes gemerserem Uwa Sanbagjiri 
aa gemer bilirim. Uwa Sanbagiri is galap 
jenbebilirim Jelem angtanef gwefe, Jei ga 
enggam gunu aamei jam isa gwenaram 
ga waakena tefner isa eyebili. 

2Ini imna ga jam isa onabertabana. 
Seyafter jam isa eyeipminirim angtanefe, 
ga ini foler-folermer isa eyeipmini. Aamei 
kabwaktala jam isa domolaram, ga 
jamer isa fina abakfer. Ane safe angtane 
kapkaiserem is jam sene eyeipmini 
ibe, aamei angtane jeiserem jam isa 
nesiktababili. 

3 Mafnana Uwa Sanbagirmana Jei is 
mes eyeipmini, jega aamei daamfen 
iniber gam isa gwena, ane jega jem 
temawer ini imna waakenfer is ga 
sege folbamini. Ina ga waakenfer isa 
gaaramisnenne, jega aamei jeber-jeber 

ga ini daamfennaiserem ga jem isa 
gwena. 

4Neiba angtane Kristensam, neiba 
safna daamfennam. Nei seyafter 
Mafnana daamfenna ga nesa domola, 
Mafnana Uwa Sanbagirmanaiserem. 
Uwa Sanbagiri ga nes jenbebili Jelem 
angtanef gwefe, ane nei seyafter ga 
nesa fina enggalfe Jebar negama gwef 
jamer abak-abaksus. 

> Nei seyafter Tuhan daamfennaiserem 
ga nei Jei sa tebana, Tuhan Yesus 
Kristus. Nei seyafter sa baptiswena, 
aam temawer nei Yesus nejewera 
tikwebaatinirim. 

5Uwa Sanbagiri Jeiba daamfennam. 
Jeiba Uwa nemna nei seyafter 
gemerserem, ane Jei nem inip nuniton. 
Jei ga nem Sanbakf se nwini, nei seyafter 
gemerserem, ane Jei awelna Jemna nes 
mes golmini, nei ga seyafter awelna 
Jemna jeiserem ga nesa eyeibene. 

7 Kristus Jei baabeta nebe nese Jener 
se golmini daamfen-daamfenneme, 
Jei Jener aa gemer gam gunurum. 
Jewer ga nei ga nesa damtabili baabeta 
nenes-nenesmer enggalfe awelna jem 
gam gwebif. 

8Taterisi Uwa Sanbagirmanaiserem jep 
ga baatultel Kristus aa jes golminirim 
jeiserem jem temawer. Ga enggam 
baatultel: Jei ginanggwana Jemna Jam 
auleyantaasini, ane Jei ga tauna taman 
tagarabe, ane Jei apgal jigala ga jes 
golmini angtanefe. 

9 "Jei aa jewer taunaram", jemna igi 
ga basa? Jemna igi ga enggam, fwater 
Jei gwanan mesam irtyesenyant ogiri 
aaiserem jebe. 

10 Ane Jei gamjon mes warauwant, 
ga taunant taman tagarsusube winis 
sagawer enggalfe, ona seyaftersus 
gemerserem Jei Jener jep gam nwinf, 
ogiri aaiserem ane winsip mese seyafter 
gemerserem jebe. 

11 Kristus baabeta Jener golmini 
angtanefe, jega awelna aa jes golminirim 
jem gane gwebif. Angtane afwer jeiba 
angtane Yesus Jener aa jes baftabilirim, 
angtane jeiserem jeiba rasulsam. Afwer 
jeiba angtane aa jes nasbabilirim Uwa 
Sanbagiri aa jes bilirim, angtane jeiserem 
jeiba nabisam. Afwer jeiba angtane 
aa jei ge wofebilirim taman-tamnabe 
enggalfe Taterisi Waakenaiserem gam ne 
nasbinennef, angtane jeiserem jeiba guru 

penginjilsam. Ane afwer jeiba angtane 
sanbaka jemata aa jei ne taabilirim, 
ane Taterisi Uwa Sanbagirmana aa 
jei ne towas-towaswebilirim, jeiba 
pendetasam. 

12 Kristus Jei baabeta nes daamfen- 
daamfennem se kitulmini nenes- 
nenesmer, jega nei angtane Uwa 
Sanbagirmanaiserem nei jeber- 
jeber angtane nafsiserem gam nesa 
batobaabili. Nei baabeta nenes- 
nenesmer nei jewera damtabilirim, ane 
nei angtane nejewera batobaabilirim, 
jem temawer ga nei kanaufer ga nesa 
fina safna daamfennaber Kristusfar, 
gwanan Jjepserem gamyan. 

13 Jepga nei seyafter daamfennaber 
Tane Uwa Sanbagirmana ga nesa 
tebana, ane nei Kristus ga nesa 
damdamtaasini. Jei baabetabara ane 
Jei seyafter tousa, ane nei ga gam 
nesa etamwena Jei gemerserem. Gwela 
nemna ga nes etamwemini gwela 
Kristusmana gemerserem. 

14 Jepga nei gamjon nejama 
gweyan tantantane aa jes gane 
afaf-afaftababilirim jes galserem. 
Angtane tanna bastantana gane afaf- 

afaftababili, jengga angtane afaf-afafa 
jeiserem angtane nafsi aa jei gane 
afaf-afaftababilirim, angtane jeiserem 
jei nei nes jam ne afaf-afaftababiyen. 
Fas. Angtane afaf-afafa jeiserem aa 
jes ne nasbinennerem, jei enggalf 

ne nasbinenne angtane gam sege 
gubili enggame, "Taterisi angtane 
jeiserem jei aa jes ne nasbilirim, taterisi 
jeiserem jeba Taterisi Waakena Uwa 
Sanbagirmana, bunarsusfer aaiserem 
jeba jesam." Jengga angtane afaf-afafa 
jeiserem jei nes jam sene nasipminirim 
nebe, nei enggam nejama etamweyan 
atdusa akwakunu gamserem, fona bugup 
aa gemer gam weken-wekenwenaram 
jam sofwelabe. 

15 Nei atdusa akwakunu jes gamserem 
gamyan. Nei nes jam ne afaf- 
afaftababiyen. Jengga nei enggam 
nesa gwena: Nei seyafter nena jam 
nesa nesiksonanna, ane jega jem 
temawer taterisi bunarsusfer Uwa 
Sanbagirmanaiserem jam negama 
nasbilirim, ga ini foler-folermer negama 
nasbili. Nele nemna gwanan bastouya 
nele Kristusmana galserem. Jengga 
nele nemnaiserem jei gase etamwena 


EFESUS 4.16-18 1628 


nele Kristusmana gemerserem, seyafter 
nejesa eyebilirim jeme. Angtanemana 
tafa, tof, ane dwak mese jeba tifini 
seyafter daamfennam, nemna gwela 
Kristusfar daamfennaber ga gam jes 
gemerserem. Ane Jei ga nem Sanbakef 
ga jes, ane Jei baabeta nes mes golmini 
nebe, jega nei awelna nenes-nensa Jei 
aa jes bilirim ga nesa gwebili, ane nei 
ga nena nesa batomini. Nei daamfen- 
daamfennem awelna nejeba gwebilirim, 
nei ga nena jam nesa nesiksonanna, 
ane safna Kristusmana jei ga kanaufer 
daamfennaber ga sege fibili. 

16 (4:15) 

17 Ga jem temawer, ai isa uskambarsus 
jam balbabili bosna Tuhanmanaiserem 
jeme. Aamei gamjon ijama gweyan 
angtane Uwa Sanbagiri jam 
damdamtaasiyene jei gamserem. 

Jei aa jes ne bilirim jelem inibe jeiserem 
ol kabwak, 

18 ane ini jemna gwin-gwinsusem 
ge folbamini. Jei seyafter jam ne 
towaswebiyen, ane jei ini jemna jam 
kankanausweipmini. Jega jem temawer 
jei gwela ibirmi Uwa Sanbagiri aa jes 
golminirim jam ne domolyan. 

19 Jei gamjon jam ge seferswebiyen. 
Jewer ga jei kapkaiserem ga jetefener 
ne eyebif. Jei jam ge tikwebiyen 
etam-etama nenes-nensaiserem jes 
eyebiliwer, ini jelemana aa gemer ge 
folbaminirim enggalfe maaryena gane 
gwebirf. 

20 Jengga aamei, Kristus Jei aamei is 
Jam towastababiyen enggam naawefe, 
angtane jeiserem jei aa gemer gam 
naawenaram. Fas. 

21Bunarsus, aamei Kristus imsa 
tikwebaatini, ane imsa sarbili taterisi 
bunarsusfer aaiserem Kristus aa jes 
towas-towastababilirim. 

22 Jewer ga aamei gamjon ijama 
gweyan enggame, aamei gwanan igama 
gwenantam jes galapserem aamei nalefe 
Kristus ijama tebayan! Gamjon gam 
ijama gweyan. Gwanan jes jepserem 
aamei ga ijetera eyebili kapkaiserem 
ijesa bilirim ilem inibe. Aamei enggam 
syefer ima gunu ilem inibe, "Afa ai kapka 
jeiserem jam asa eyebilirim, ini amna 
jei as saaser-saaserfer sege folbamini." 
Jengga aamei kapkaiserem imsa eyebili, 
ane jega jem temawer gwela imnaiserem 

ga is jem wasferwemini. Ga jem temawer 
gwela jes galserem jewer sa tikwe! 

23 Ini imna ga is sege etamweipmini 
ibirimfer! 

24 Uwa Sanbagiri is mes eyebaabili 
aamei angtane ibirimsusfer, Jena 
galaterserem. Jewer ga aamei gam isa 
gwena angtane ibirimsusu galaterserem! 
Aamei ga enggam isa gwena, taterisi 
bunarsusfer Uwa Sanbagirmanaiserem 
ga jetefener isa onsobili. Gwela 
waakenaiserem aamei ga jemer isa 
gwena, Uwa Sanbagiri aa jes bilirim ga 
jetefener isa eyebili. 

25 Ga jem temawer, ina ijama 
afaf-afafsoyan! Jengga taterisi 
waakenaiserem ga jes isa nasbinenne, 
aam temawer nei Kristusfar safna 
daamfennam. 

26 Afa jam igama kakalswenaram, etam- 
etama kapkaiserem ijama eyebiyen. 
Gwere nalefe jam kawetenayan, aamei 
angtane jebar igangge doksonaram, ga 
jam igangge waakensona jebar. 

27 Bawasfe dwona ijama gulbayan 
enggalfe etam-etama gam eyebife. 

28 Afa aamei angtane komkoma, aamei 
ga jam isa tikwena komkomawer! 

Waakenfer ga enggam, awelna 
waakenaiserem uskambar iner igama 
eyebili, jega aamei jes igama bilirim, 
gam igama domola. Ane aamei jes 
igama domolaram, jeiserem afwer 
angtane galgalyenaiserem jep gam 
igama kitulmini. 

29 Ula kapkaiserem ijama nasbabiyen. 
Jengga angtane is jei gam sarbasinirim 
aamei gwanan ini jemnaiserem jam 
igama towaswebaipmini, ane ula 
waakena tefner ga igama nasipmini 
jebe, jega enggalf angtane jeiserem gam 
batobaabif. 

30 Mafnana Uwa Sanbagirmanaiserem 
ini Jemna jama kabwaktabayan jam 
jenbafe. Uwa Sanbagiri Jei Mafnana 
Jelemana is mes golminint ibe, ane 
jega jem temawer aamei gam isa 
towaswena enggame aameiba angtane 
Uwa Sanbagirmanam. Mafnana Uwa 
Sanbagirmanaiserem nem inip nuniton, 
ga jem temawer nei ga nesa towaswena 
enggame, nunu Uwa Sanbagirmana se 
fortyaram Jei ga nes erbifelse Jeleminibe. 

31 Etam-etama aaiserem ijama 
eyebiyen: ini kabwakfer falbalaiserem: 
angtanes nasbala, ol dagam nasela, 

syefer nasela, ane amaifar ge doksola. 
Seyafter jeiserem jam isa tobolsiwili, 
jeiserem kapka. 

3? Jengga aamei enggam isa eyebili: ini 
imna ga foler-folerfer sege folbamini. 
Aamei seyafter gemerserem aamei 
waakenater isa eyeipmini angtane 
nafsiserem jebe. Ane aamei seyafter 
gemerserem etam-etama ilem 
afelenmana ga jam igama borolbana, 
Uwa Sanbagiri Jei etam-etama imna is 
gemer gam wirtabaipminirim, Kristus aa 
jes gam eyebilirim jeme. 

1 hameiba tane Uwa Sanbagirmanam, 

Jei uskambar ims nesiktababili. Ga 
jem temawer, aamei ga waakena tefner 
isa eyebili, Jei gemerserem. 

2 Kristus is gemer nesiktababilirim, 
ane Jei gwela Jemnaiserem aa golmini 
etam-etama imnaiserem jem temawer, 
gwela imna ga ina jam isa nesiksonanna. 
Kristus gwela Jemna aa galap gularam 
nem temawer, Jei ga eyebili Uwa 
Sanbagiri aa jes bilirim, ane ini Uwa 
Sanbagirmana ga saaser-saaserfer 
folbana jem temawer. 

3 Aameiba Uwa Sanbagirem 
angtanesam. Jega jem temawer 

angtane im jemata aaiserem jei etam- 
etama seyafter maaryena galserem jam 
ne eyebiyen. Ane ini imna unggwan-giri 
enggalfyan, galgala unggwanfer gam 
damtabif. Aamei ga waakensusfer isa 
gwena ini tabalbalmer, jega enggalf 
angtane enggam jam ge gubiyen, aamei 
maaryens ima gwebili, ane galgala 
unggwanfer gam damtabif. 

4Ula kapka ijama nasbabiyen maaryens 
gwebife. Olsin-olsini etam-etama 
maaryens eyebiliserem jem temawer 
ijama nasbiyen. Seyafter jeiserem jei 
kapka enggalfe aamei ijesa nasbife. 
Jengga aarema imnaiserem jem ga Uwa 
Sanbagiri tefner isa pujitene, ga isa bala 
"Ase samfer golmini." 

"Bunarfersus aamei aaiserem imsa 
towaswebili: Angtane maaryena 
aa jei ne gwebuwenaram, ane 
angtane ini unggwan-giri aa jemanem 
ge folbaminirim enggalfe galgala 
unggwanfer gam damtabif, angtane 
seyafter jes galserem jei Kristus ane 
Uwa Sanbagiri Jebar jam naaweyan, 
nunu Kristus ane Uwa Sanbagiri Jei 
aa jep ge gwenaram anggwabura 
seyafter gemerserem jem Sanbakfe. 

Afa ini imna jeber-jeber unggwan-gjiri 

is jam sege folbaminirim enggalfe 
galgala unggwanfer gam damtabif, 
jeiserem ga aas gemerserem aamei 

ga nensar tefner igama damdamulsif. 
Afa ini imna jes gamserem is gam 
sege folbaminirim, gam jega ini imna 
unggwan-giryen enggalfe Uwa Sanbagjiri 
gam damdamtaasife, ane aamei Uwa 
Sanbagjiri ijama pujiteyen. 

6 Angtane Uwa Sanbagiri jam 
sarbayanaiserem, ane jei etam-etama 
jeiserem ga gane eyebili, Uwa Sanbagjiri 
Jei angtane jeiserem ga jese nasbabili, 
ane Jei gase tamtamtababili. Jewer ga 
ina jam isa gaaramisnenne! Angtane 
afweraiserem enggam ge gubili, 

"Au, nei etam-etama ganma eyebi. 
Jei kabwakyan." Jengga taterisi jes 
galserem jei ol kabwak. Aayai, angtane 
jeiserem is jam ne afaf-afaftababili! 

7 hamei angtane jeiserem jemniwer ina 
ga jam isa bijausona. 

8 Aamei nalef Kristus ijama tebayan, 
gwela imna ga gwini gamserem, 
kapkaiserem ga jetefener igama eyebili. 
Jengga namwer aas jepserem, aamei 
Kristusfar daamfennaber, ane aamei 

nafa imsa domola. Jewer aamei ga 
jeber-jeber nafaber ga isa gwena, ane 
waakena tefner ga isa eyebili. 

9 Angtane nafap aa jei naawenaram, 
gwela jemna ga enggam: Ini jemna 
nornorfer ge folbamini. Jei bunarsusfer 
angtane gane batobaabif, ane jei 
waakenater gane eyebili. 

10 Sa towaswebi, ga jetefener isa eyebili 
Tuhan aa jes bilirim ini Jemna gam 
saaser-saaserwebafe. 

11 Angtane gwela enggam aa jei ge 
folbaminirim gwini gamserem, aamei 
angtane jeiserem Jemniwer ina jam isa 
bijausona. Ane aamei ijama eyebiyen 
kapkaiserem jei aa jes ne eyebilirim. 
Jengga kapkaiserem jei aa jes ne 
eyebilirim jeiserem gasa nafabarul, jega 
angtane ga sege towaswebili jei aa jes 
ne eyebilirim jeba kapkam. 

12 (Afa nei etam-etama angtane 
gwin-gwini jei basyamer aa jes ne 
eyebuwenaram, afa nei jam nesa 
nasbilirim jem temawer, nei ga janma 
sefersona.) 

13 Nafa aa galap ertenerem apgal jigal 
sagabe, jepga angtane ga sege anggabili 
apgal jigala jeiserem je basa. Ane jepga 

apgal jigala jeiserem ga nafabarsona. 
Jes gemerserem aaiserem jegme gemer, 
aamei kapkaiserem angtane aa jes ne 
eyebilirim jame ijeba nafabarulurum, 
angtane gwela kapka jem aa jei 
naawenaram, jei ga sege towaswebili 
jei aa jes ne eyebilirim jeba kapkam. 
Ane angtane afwenefener jei ga sege 
irfwebili, ane kapka ga sene tobolsiwili, 
ane jei waakenaiserem jetefner ga sene 
eyebili. Jega jem temawer, ga sene bala: 
"Aamei angtane ijei tanaram, jase irwe 
nunuwer, ane jase irwe terewer! Kristus 
nafa ip is gas gulbana." 

14 (5:13) 

15 Nafa Kristusmana imsa domola, jega 
jem temawer gwela imna ina waakenfer 
isa gaaramisnenne. Aamei gam ijama 
gweyan angtane teisyena jei gamserem, 
jengga enggam isa gwena angtane tousa 
jes gamserem. 

16 Nunu aas jepserem angtane 
uskambar jei etam-etama kapkaiserem 
jes ne eyebili. Ga jem temawer, aamei 
dwona jam igama domolaram, jes 
jepserem aamei jeber-jeber waakenater 
ga isa eyebili. 

17 Aamei angtane jafner 
wofoyafelaiserem aamei galyan. 
Jengga sa towaswebi Tuhan aa jes bilirim 
aamei ijesa eyebife. 

18 Fo angguru uskambar ipsama 
telbebilirim, jamer igama mwalswena. 
Afa aamei jeber-jeber gamfener isa 
gwenaram enggame, fo angguru igama 
telbebili ane igama mwalswena, gam 
jega, gwela imna ga isege wasfer- 
wasferswebamini. Jengga Mafnana Uwa 
Sanbagirmanaiserem im inip nuniton 
jamer dup. 

19 Aamei jam isa nasowenaram angtane 
nafsibar, ga aas isa balbabitowena, 
taterisi mazmurmana, ane simal rohani, 
ane taterisi simala Mafnana Uwa 
Sanbagirmana ip is jes kitulminirim. 
Tuhan sa pujite ilem inip, ane simala ga 
isa twola enggalfe Jei gam pujitef. 

20Bosna Yesus Kristus Tuhan 
nemnaiserem jeme, ga isa bala 
Uwa Sanbagiri, Uwa nemnaiserem, 
"Ase samfer golmini seyafter aa jei 
etamwenaram jem temawer." 

21 hamei seyafter Kristus ijeya 
tebanaram, ini imna is ferfermer 

sege folbamini enggalfe ina jam isa 
sarminenne, Kristus jem gam gaartefe. 

22 Aamei wini anggwanabaraiserem, 
aamei Tuhan igemera sarbanaram, ane 
ga ima eyebili Jei aa jes bilirim, jes 
gemerserem aamei anggwana ilemana 
ga jam igam sarbana. 

23 Ai jeiserem enggam ai bili, aam 
temawer anggwana ba sanbakfe jei 
gam gwena wiminibe, jes gemerserem 
Kristus Jeime nem Sanbaka, nei Jei 
nejeya tebanaram. Neiba angtane 
Kristusmanam, ane Jei nes gase 
waakentababisini. 

24 Jewer ga, jes gemerserem angtane 
Kristusmana ga sene sarbili Kristus aa jes 
bilirim, aamei wini anggwanabaraiserem, 
anggwana ilemana ga jamer igam 
sarbana. 

2> Aamei anggwana winibereiserem, 
wini ilemana ga jam igam nesikulu, 
Kristus gemerserem Jei nei nes gemer 
nesiktababilirim, ane Jei nem temawer 
ga tere enggalfe, 

26nei gasa etamwena angtane 
Jelemanfe. Jei nems wirtabaabili taterisi 
Jemna jeme, ane fo mese. 

27 Jei enggalf terent nes gam aftabifelf 
Jeleminibe. Jes jepserem nei etam- 
etama gamjon nejama eyebiyen, 
kapkaiserem nemnibe fas, jengga neiba 
angtane Jelemanam, ini nemna nes 
tabalmer ge folbamini. Ane nei Jebar ga 
nesa nwinsi. 

28 hamei anggwana winibereiserem, 
wini ilemana ga jam igam nesikulu, 
ane jamer igam gaarabisnenne, jes 
gemerserem aamei tifini seyafter 
ilemana gemer igam gerebaasnennerem. 
Anggwana wini aa galap nesikulurum, 
jei ga enggala jena aa gemer gam 
gerebaasnennerem, aam temawer jei 
winibar daamfennaber. 

29 (Aamei imsa towaswebili, angtane jei 
tifni jelemana jam kabwakulyon, 
jengga jena waakenfer gam 
gerebaasnenne, Kristus nes gemer 
gam gerebaabisnennerem ga gemer, 

30 gam temawer neiba angtane 
Jelemanam, neiba Jebar 
daamfennaberam.) 

31Taterisi Uwa Sanbagirmana jep ga 
enggam baatultel: "Ga jem temawer 
anggwana ene yo jeta jam gam 
mirsonaram, ane wini ga gam gula, 

gam jega, jei winabar daamfennaber ga 
gangge nwini." 

32 Taterisi Uwa Sanbagirmana jeiserem 
ba bunaram, ane jemna igi ba 
unggwandwasusum. Ane ai amsam sara 
jeba Kristus ane angtane Jelemana jem 
temaweram. 

33 Taterisi bunarsusfer jeiserem ga 
wi anggwa mese jem temawer. Ai isa 
gamjon balbabili: Aamei anggwana 
winibereiserem, wini ilemana ga jam 
igam nesikulu, aamei in ina gemer 
igam nesiktenennerem. Ane aamei 
wini anggwanabaraiserem, aamei ga 
anggwana ilemanaiserem jem gwonap 
igam gwena, ane jep ga waakenater 
igam nasibene. 

1 hamei tantantane, aamei iye uwa 
6 ilemana taterisi jemna ga jam igama 
saripmini, ane jeter ga igama eyebili iye 
yo uwa jei aa jes gangge bilirim. Tane 
Tuhan aa jei ne tikwebaatinennerem, 
jei ga jes gemerserem ga gemer se 
naawena, 

2 gam temawer Uwa Sanbagiri Hukumu 
Jemna aa galap kitulmilim, Jei enggam 
bil hukumu nawer-naurabara jeiserem 
jebe: "Aamei waakenfer isa nwini iye 

yo uwa jebar, ane bosna iye yo uwa 
jemna ga jam isa golmitena." Hukumu 
nawer-naurabara jeiserem, jeba hukumu 
nabal danalaiserem Uwa Sanbagjiri 
enggam aa jes bilim, afa aamei hukumu 
jeiserem waakenfer jes isa sarbilirim, 
aamei waakenaiserem ga isa domola. 

3Jei ga enggam gul, "Ga jes 
gemerserem ga gemer isa gwena, jega 
aamei waakenfer gam isa gwena, ane 
umuru imna is ga sege bwaleswebamini 
ogiri aaiserem jebe." 

4Iye mese uwa, aamei tanna gam 
ijama gwebabiyen, jamer tanna jeiserem 
jemna ini gangge kabwakswebaipmini, 
jengga jebe waakenater igama 
eyeipmini. Tane ilemana waakenfer 
igama gerebaabisnenne. Ane jei 
kapkaiserem jam gam eyebilirim, ga jam 
igama uftana, ane ga jam igama towas- 
towastababili taterisi Tuhanmanaiserem 
waakenfer gwelaiserem jem temawer. 

> Aamei angtane awelna nenesfe ijeya 
gwebilirim, aamei angtane sanbaka 
ilemana ga jamer igama sarbana, 
aamei Tuhan gemer igama sarbanaram. 
Sanbaka ilemanaiserem ga jem gwonap 

isa gwena, ane jei aa jes gam bilirim ga 
isa eyebili ini waakenmer. 

6 Akar-akarem awelna ijama gwebiyen 
enggalfe angtane sanbak ilemana 
is gam damtabife, jega jei enggam 
is gam balbabife aamei awelna 
waakenfer ima gwebili. Aameiba angtane 
Kristusmanam, jewer ga aamei awelna 
waakenfer isa gwebili enggalfe, Uwa 
Sanbagiri Jei aamei enggam is gam 
balbabife aamei awelna waakenafer ima 
gwebili. 

7 Angtane sanbaka ilemanaiserem 
awelna jemna ga ini waakenmer isa 
eyebili, awelna Kristusmana igemera 
gweyibenerem. Aamei ilem inibe ga 
enggam igama gunu, "Awelna aaiserem 
gam ke alem sanbakmanfenna, jengga 
awelna aaiserem je Kristusmanam." 

8Sa sarbistaabon, Tuhan Jei fwaina 
waakena se golmini angtane awelna 
waakenfer aa jei ne gwebilirim jebe, 
angtane awelna nenesfe aa jei gam 
gwebilirim, ane angtane sanbaka mese 
jegme gemer. 

9 Jes gemerserem, aamei angtane 
sanbakfe ijeya gwenaram, ini imna ga 
ise waakenfer sege folbamini, angtane 


EFESUS 6.10-12 1643 


awelna imna aa jei ne gwebilirim jem 
temawer. Ol dagam ijama balbabiyen. 
Sa sarbistaabon, aamei ane angtane 
awelna imna aa jei ne gwebilirim, 
Sanbaka imna ba daamfennam taman 
waaken-giribe. Ane Jei angtane afa 
Jam artayan, Jemna fwaina jeiserem 
armanaber gam syenulu. 

l0Taterisi umwef jeiserem amniwer 
ga aas: Baabeta Tuhanmana Jeba 
unggwandwasusum, ane aamei Jebar 
daamfennaber. Jega jem temawer aamei 
baabetfer gam isa gwena, baabeta 
Jemnaiserem jeme. 

11 Anggwana ginaf aa gemer gam 
betwenaram, jigala aa gemer gane 
menetababisinirim jem erafe, sa 
taabi Uwa Sanbagiri seyafter is jes 
golminirim enggalfe kanaufer jem gam 
isa fina, bawasa ini imna is galap se 
dektebaipmini. 

1? Ai taterisi jeiserem agam bili, aam 
temawer ginanggwana nemnaiserem jei 
angtaneyan. Fas. Ginanggwana nemna 
jeiba bwat kapka baabetabara seyafter 
aa jei ge wofebilirim nem nenennabe, 
ane nei jebar negama eraf. Bwata kapka 
jeiserem, jei angtane gwin-gwinip aa 

jei naawenaram jem sagap gwena ogiri 
aaiserem jebe. 

13 Ga jem temawer, sa taabi Uwa 
Sanbagiri seyafter is jes golminirim 
enggalfe aamei bawasfar ijema erafe! 
Jepga jeber-jeber bawasa jei gam fortya 
enggalfe ini imna is gam dektebaipmif, 
aamei ga jebar baabetfer ga isa erna. 
Ane bawas safe ini is abakfer se 
dektebaipmini, aamei kanaufer gemer 
isa fina. 

14 Ga jem temawer aamei kanaufer isa 
fina! Anggwana ginaf betwela gamserem, 
jei gane menetababisini nonggolfini gane 
bunuwili tomonfe, ginna, ulum, fon jega 
tumilgala jep bokolntef, ane kambata 
gam kamwini, jega waakenfer gam erafe. 
Jes gemerserem aamei aaiserem ga 
gemer isa eyebili, jega aamei bawasfar 
waakenfer gam isa erna: Aamei 
jeber-jeber jam isa gwenaram taterisi 
bunarsusfer Uwa Sanbagirmanaiserem 
ga jetefener isa onsobili. Aamei jeber- 
jeber waakena tefner igama eyebili 
jeiserem jes gamserem Uwa Sanbagjiri 
aa jes bilirim. Aamei jeber-jeber jam isa 
menetwesini enggalfe Taterisi Waakena 
gam nasbinennef. Taterisi jeiserem 

ga enggam: Kristus aa Jes eyebilirim 
jeme, angtane ga sege etamwebili Uwa 
Sanbagirfar daamfennaber jam gwefe. 

15 (6:14) 

16 Bawasa ini imna is galap 
dektebaipminirim, jes gemerserem 
bawasa ga kajugwana gemer gam 
afsunnurum im inibe. Anggwana ga jes 
gemerserem ga gemer gangge erabana, 
jei dumu jemna jam gam jejetana 
enggalfe ginna jem taarbaf, anggwana 
jes gemerserem aamei jegme gemer 
Kristus jeber-jeber uskambar isa tebana. 
Jepga bawas kajugwana jam gam 
afsunnurum, jam ne kaweyan im inibe. 

17 Ane jes gemerserem topi besini 
angtane duka jem gam motolsinirim 
jam eralabe, aamei jeber-jeber isa 
sarbistaabonwena Uwa Sanbagiri aamei 
is Jeye waakentababisinirim. Taterisi 
Uwa Sanbagirmana Mafnana Jemna ip 
aa jes golminirim, jeba nombeya imna 
galserem. 

18 Mafnana Uwa Sanbagirmana Jei 
aamei jeme is gemer batobaabilirim, 
aamei jeber-jeber sembayanga isa 
gwebabuwena enggalfe Uwa Sanbagiri 
gam pujitef, ane ga isa bilibene aamei 

ijesa bilirim Uwa Sanbagirminibe. 
Aamei ijama tikweyan sembayanga 
jam gwebafe. Ane sembayanga isa 
gwebabana Uwa Sanbagirfe angtane 
Kristen seyafter gemerserem jem 
temawer. 

19 Ane sembayanga jam isa 
gwebanaram am temawer mese, jega ai 
jam ajep nasipminirim angtanefe, Uwa 
Sanbagiri Jei taterisi Jemna ap as gase 
gulbana. Ane aamei sembayanga am 
temawer jam isa gwebabanaram, jega ai 
ajam ereyen Taterisi Waakena jam ajep 
nasbinennerem, taterisi angtane gwanan 
jam ne towaswebiyeneiserem. 

20 Yesus Kristus Jei ams baftana 
enggalfe Taterisi Waakena agam 
nasbinennef. Ane Taterisi jeiserem ai 
ajewer nasbinennerem, ai ga as jem 
temawer ne gaataantena bwiyibe. 
Yesus Jei awelna jeiserem ap gulbana 
enggalfe ai Taterisi Waakena jeiserem 
jem temawer agam nasbinennef. Ga jem 
temawer, aamei sembayanga as jam isa 
gwebabana, jega ai ajam ereyen Taterisi 
Waakena jam ajep nasbinennerem, ane 
jega ai baabetfer gam as nasbinenne. 

21 hi enggam ai gunu aamei 
ijama towaswef am temawer aa je 
etamwenaram, ane ai ajes eyebilirim. 
Jega jem temawer ai Tikikus, nelem 
afelna nei nejesa nesiktenennerem, 
as baftana imnip gwife. Jei awelna 
Tuhanmana gam gwebili, ini waakenmer. 
Jei jam se forotnaram imnibe, ga 
is nasipmini ibe seyafter aa jei 
etamwenaram am temawer. Ane jei 
taterisi seyafter angtane aaf ajebara 
nwinirim, taterisi jemna jem temawer ga 
is nasbaipmini ibe. Ane jei ga ini imna is 
gase kanautabaipmini. 

22 (6:21) 

23 Ai sembayanga as gwebana Uwa 
Sanbagiri, Uwa nemna, ane Tuhan Yesus 
Kristus, Jei ini imna waakenfer is gas 
gwebaipmini. Ane Jei aamei is ga sege 
batobaabili, jega aamei ina gam isa 
nesiksonanna. Ane Jei baabeta ip ga is 
golmini, jega aamei Yesus jeber-jeber 
waakenfer gam isa tebana. 

24 Ai sembayang as gwebana Uwa 
Sanbagiri Jei waakena Jelemanaiserem 
ip is gase golmini aamei seyafter 
gemerserem Tuhan Yesus Kristus 
bunarsusfer iJeya nesiktenennerem. 


FILIPI 


1 1 Ga ip, aamei angtane sanbaka 
jemata ijeya tebabilirim, ane angtane 
awelna Uwa Sanbagirmana aa jei gam 
batoibenerem jematabe jes mese, ane 
angtane Uwa Sanbagirmanaiserem 
seyafter gemerserem aa jei ge 
nwinbenerem, kota Filipi je. Aamei ga 
seyafter Kristus Yesusfar daamfennaber 
ima gwena. Surta aaiserem amniwer, 
Paulus, kota Roma je. Timotius jegme 
surta aaiserem ga ajebaner ge baafulu. 
Jei awelna Kristus Yesusmana gam 
eyeibene, ai gemerserem jeime gemer. 

2 hi sembayanga as ge gwebabana 
Uwa Sanbagirfe Uwa nemna, ane 
Tuhan Yesus Kristus mese, Jei waakena 
Jelemanaiserem ip is ga sege golmini, 
ane Jei ini imna is ga sege gwebaipmini 
waakenfer is ga sege folbamini. 

3 Ai jeber-jeber ai ims 
sarbabistaabonwena, ai agam gunu 
alem Uwa Sanbagirminibe, "Ase samfer 
gulbana." 

“Ai sembayanga as gwebamuwena 
seyafter im temawer, ai sembayanga ini 
saaser-saaserfer agam gwebana. 

> Ai sembayanga ini saaser-saaserfer 
agam gwebana, aam temawer nunu 
Yesus ijema tebanaram, aamei ga ijema 
towaiwulu as imsa batobana, Taterisi 
Waakena jewer nasbinennefe Yesusem 
temawer. Ane aamei as imsa batobana 
jamer nunu namwer aaiserem. 

5Uwa Sanbagiri Jei mes towaiwulu 
waakenaiserem ga is eyeipmini ilem 
inibe, ane aamei ga imsa eyebili 
waakenaiserem. Ane ini amna saaser- 
saasera, aam temawer ai bunarsusfer 
amsam towaswena Uwa Sanbagjiri Jei is 
jeter se eyeipmini waakenaiserem ilem 
inibe, jamer nunu Yesus Kristus aa Jem 
warausanaram ogiri aaiserem jebe, nunu 
jeiserem jeme aamei bunarsusfer ga jem 
isa waakenswesa. 

'Bunarsusfer ba ini amna jemba 
waakenam, aamei seyafter im temawer. 
Uwa Sanbagiri awelna Jemna ap mesam 
gulbana, ane Jemna waakenaiserem 
ap mesam gulbana, jega aga agam 
eyebili awelna Jemna jeiserem. Ane 
Uwa Sanbagiri Jemba waakenaiserem 

Jemna is mesam golmini ibe aamei 
seyafter gemerserem, jega aamei ga 
jeber-jeber as gam isa batobana, awelna 
Uwa Sanbagirmana jeiserem jep ganma 
eyebili. Gwanan nalef ajam tebayan, 
ane nalef as jam ne gaataanteyan 
bwiyibe, ai Taterisi Waakena bunarsusfer 
towas-towastababili, jega angtane ga 
sege towaswebili Taterisi Waakena 
jeiserem ba bunaram, ane ginggitfer ga 
sene taabili. Gwanan jepserem aamei 

ai as imsa batobana. Ane namwer aas 
jepserem, ai agemer nwinirim bwiyibe, 
ingba as imsama batobana. Aga isa jem 
temawer nesiktababili. 

8 Ai seyafter aamei is ai nesiktababili 
uskambar, Yesus Kristus aamei seyafter 
is gemer nesiktababilirim. Uwa Sanbagiri 
Jei tousa jeiserem ba bunaram. 

9 Ai sembayanga enggam ai gwebana im 
temawer: Namwer aas jepserem ina ga 
jam isa nesiksonanna bastowaifer, 
jengga ai sembayanga is ai 
gwebaminirim, galap aamei ina 
ga ima nesiksonanna uskambar. 

Ane ai sembayanga ai gwebana im 
temawer, aamei ga ima towaswena 
enggame aaiserem bunarsusfer ga 

fwersa. Ane aamei ga waakenfer isa 
sarbili waakenaiserem ga fwersa, ane 
kapkaiserem ga fwersa. 

10 Jepga aamei gam isa towaswebili 
waakensusu ga fwersa aamei ijesa 
eyebiliserem, ane gwela imnaiserem 
ga is sege tabalswebamini, ane aamei 
etam-etama ijama gwebiyen, jamer 
nunu Kristus se warausana. 

11 Ane ini amna unggwan-giri Yesus 
Kristus Jei baabeta ga is kitulmini ibe, 
jega seyafter aamei ijesa eyebilirim 
jei waakensusu. Jepga angtane gwela 
imna isene domolmini, jei ga bosna 
Uwa Sanbagirmana ga sene gulbatena, 
ane jei Uwa Sanbagiri ga sege pujitene, 
enggam gane gubili, "Uwa Sanbagiri 
Aameiba sanbagirsusum!" 

12 Am afelen mesna, ai enggam ai gunu 
aamei seyafter gam isa towaswena, 
safe gam kapkaiserem jei ap mes 
etamwebanant, namwer aas jepserem 
angtane uskambar Taterisi Waakena 
Yesusem temawer ga aane taabili, 
gwanan gamserem gamyan. 

13 Ginanggwana seyafter aa 
jep ge fibuwenaram kompleks 
Kaisarmanaiserem jebe, jei ga aa 

ge towaswebili enggame, ai bwiyip 
nwini aam temawer ai taterisi ajewer 
nasbinennerem Kristusem temawer. 
Ane angtane nensaiserem aaf aa jei 

ge nwinbenerem kota Roma je, jeime 
mesam ge towaswebili ai ajam ne 
tamtamtana enggalem temawer ai 
taterisi ajewer nasbinennerem Kristusem 
temawer. 

14 Ane jeke jetefener, angtane 
unggwanfer Kristus aa jei ne tebanaram, 
jei mes ge anggabili fomfoma Uwa 
Sanbagiri Jei as batobana, ai gwanan 
bwiyip gemer agalap nunitonom. 

Jega jem temawer jemna ini mes 
kanautabaipmini, ane ga Taterisi 

Uwa Sanbagirmana uskambar ne 
nasbinenne baabetfer, gwanan jepserem 
jepyan. Ane jei angtane jeiserem jam 
ne erebaabiyen, angtane aa jei ne 
bilibenerem enggame, "Taterisi Uwa 
Sanbagirmana ijama towastababiyen." 

15 Angtane afwenefener Kristus aa jei 
ne tebanaram, jei Taterisi Waakena 
Kristusem temawer ga aane nasbinenne, 
aam temawer jemna ini waakena, ane 
jei gam eyebif waakenaiserem. Jeiba 
ams ne nesiktene, ane jei ga aa ge 

towaswebili Uwa Sanbagiri amsam 
destabana, ai Taterisi Waakena jeiserem 
waakenfer towas-towastababili, jega 
angtane gangge towaswebife Taterisi 
Waakena jeiserem ba bunaram. Angtane 
nensaiserem Kristus aa jei ne tebanaram, 
jei Taterisi Waakena Kristusem temawer 
ga aane nasbinenne, aam temawer 
jemna ini mamar-mamara abe, ane jei 
abar ge doksobaf aarememfener. 

16 (1:15) 

17 Jei Taterisi Waakena Kristusem 
temawer ga aane nasbinenne, aam 
temawer jei jen jena gane detef. Ini 
jemna unggwan-giryen jei waakena jem 
ne eyebife. Jengga jewer ne eyebif, jega 
ai kabwaktala uskambar gam domolf, ai 
bwiyip agemer nwinirim. 

18 Jengga ai isa ajam towastababili, 
aaiserem jei igyen, afa ini angtanemana 
unggwan-giri waakenaiserem 
jem eyebife, afa unggwan-giryen 
waakenaiserem jem eyebife. Igsusu ga 
enggam, Taterisi Waakena Kristusem 
temawer jes nasbinennef. Ane Taterisi 
Waakena Kristusem temawer aa galap 
ne nasbinennerem, ini amna saaser- 

saasera. Ane ini amna jeber-jeber ase 
folbafa saaser-saaserfer, 

19 aam temawer ai bunarsusfer 
towaswena enggame seyafter amnibe 
aa je etamwenaram, umwef gase 
fala waakena abe. Seyafter jeiserem 
se waakenswena abe, aam temawer 
aamei sembayanga imsa gwebana am 
temawer, ane aam temawer Mafnana 
Uwa Sanbagirmana Yesus Kristus aa Jes 
baafulnorom, Jei as batobana. 

201ni amna as uskambar folbana ga 
jewer ai awelnawer ajam elsnenne. 
Jengga namwer aas jepserem ai 
kanaufer nasowena Kristusem temawer, 
gwanan gemerserem ai jeber-jeber 
nasowena. Ini amna unggwan-giri 
seyafter ajes eyebilirim jeba waakenam, 
afa ai gemer agalap gwenaram, afa 
ajep tereserem. Ane ini amna as 
unggwan-girem folbana enggalem 
temawer, angtane aa jep ge sarbilirim ai 
ajes nasbilirim, ane jep ga sene domola 
ai ajes eyebilirim, jei ga sege gubifi, 
"Kristus Jeiba sanbagirsusum!" 

21 hi enggam ai gunu: ai ajep 
gwenaram, ai ga enggalf as gwena, 

Kristus tefner jewer gaartef. Ane ai ajep 
tereserem, jeiserem waakensusu abe. 

22 Bunarsusfer, afa agemer gwelaye 
ogiri aaiserem jebe, aba gam eyeibene 
awelna Kristusmana, ane angtane 
unggwanfer Kristus ga sene tebafa. Jega 
jem temawer ai teisyena fwersaiserem 
ga jes as destabili--jam gwef, afa jam 
terf. 

23Ini amna as jei ge dektebene. Ini 
amna unggwan-giri jam terf, ga as sofwa 
Kristusfar ga as ge nwini. Jeiserem 
waakensusu abe. 

24 Jengga aa ba igsusum ibe, ai aafer as 
gwena ogiri aaiserem jebe, ane ga isas 
batobaabili. 

25 Ai emai towaswena jeba igim ibe 
ai aafer as gwena, jega jem temawer 
ai emai towaswena ai aafer as gwena, 
ane ai isas batobaabili aamei seyafter. 
Ai aamei isas batobaabili enggalfe, 
aamei taterisi bunarsusfer aaiserem Uwa 
Sanbagirmana ga isa taabifi ginggitfer, 
taterisi jeiserem ai isa ajesa towas- 
towasulmiwenaram. Ane aamei Taterisi 
Uwa Sanbagirmana ijewera taabilirim 
ginggitfer, ini imna saaser-saaserfer 
sege folbamini. 

26 Ane ai as gwena, jega ai gamjon ajep 
warautnaram imnibe, ini imna saaser- 
saaserfer is ga sege folbamini, ane 
aamei ga Kristus Yesusfar daamfennaber 
imsa gwena. 

27 Am afelen mesna, sa sarsi ai ibe 
ajes bilipminirim aas jepserem, jeiba 
igsusum. Angtane Kristusmana Taterisi 
Waakena aa jei ne taabilirim, ga enggam 
gas naawena, gwela waakenaiserem 
jem, jei waakena tefner jeber-jeber ga 
sene eyebuwena. Ai enggam ai gunu, 
aamei ga gam isa gwena! Jepga afa 
ai jam as fortyaram imnibe, afa fas, 
ai isas sarbabisnenne aamei seyafter 
Taterisi Waakena ga ginggitfer ima 
taabili, ane aamei kanaufer ga ima 
fina ini daamfennaber. Ane aamei 
seyafter awelna uskambarsus ga isa 
gwebili enggalfe aamei daamfennaber 
igama gunurum. Aamei daamfennaber 
jam igama gunurum enggalfe, aamei 
Taterisi Uwa Sanbagirmana bunarsusfer 
aaiserem nei nejesa taabilirim, taterisi 
jeiserem angtane nafsife ga isene 
towas-towasulmife. 

28 Ane aamei ipsama ernerem angtane 
baif gwelaiserem aamei Taterisi Waakena 

ijama towas-towasulmife. Ai seyafter 
jeiserem ajes sarbabisnenef im temawer. 
Afa aamei kanaufera isa finaram, 
angtane baife aa jei naawenaram 
aamei ijama towas-towastababife, 

jei bunarsusfer ga sege towaswebili 
enggame jei ga sene tamtamtababisi, 
ane aamei ga isa waakenswesa. Uwa 
Sanbagiri seyafter jeiserem Jener gase 
eyebisi. 

29 Kanaufer fyela, aam temawer Uwa 
Sanbagiri Jei waakena Jelemanaiserem 
is mes golmini ibe, jega aamei Kristus 
ga isa gaartena. Aamei Kristus igalaba 
tebanaram, aamei Jei ga ima gaartena. 
Ane aamei kabwaktala ijeba domolaram 
aam temawer aamei Kristus ijewera 
tebanaram, jeiserem jeme aamei ga 
Kristus ijama gaartena. 

30 Aamei awelna uskambarsus ima 
gwebili Taterisi Waakena jeiserem jem 
temawer gam towas-towastababif, ane 
jega jem temawer aamei kabwaktala 
imsa domola, ai gamserem. Aamei fwater 
kabwaktala amna imsa domolsant, ane 
aas jepserem aamei imsa sarbili 
kabwaktala amnibe gemerje. 

1 Am afelen mesna, aamei 

2 daamfennaber ima gwena Kristusfar, 
ane jega jem temawer aamei kanaufer 
ima gwena. Kristus Jei ims nesiktababili, 
ane jega jem temawer ini imna is 
mes kanautabaipmini. Mafnana Uwa 
Sanbagirmana Jei ibar, ane jega jem 
temawer aamei ina ga ima nesiksona, 
ane ina ga ima batomini. 

2Seyafter jeiserem jeiba bunaram. Ga 
jem temawer, isa gwena daamfen iniber. 
Ane aamei seyafter ina ga isa nesiksona. 
Afa aamei isa gwena seyafter gam ga, 
ini amna saaser-saasersusfer se folbana. 

3Ini imna jam unggwanswebayan 
waakenaiserem ilefener igama 
eyebilirim. Ane aamei ina ijama teteyan 
intowai. Jengga ini imna jam isa 
onabertabana, ane angtane nensa jes 
igama kitultena ileminibe. 

4 Aamei igi ina igama gunurum, ga 
jetefener ijama gerabisiyen. Jengga igi 
angtane nafsi aa gemer gam gunurum, 
jes mese ga isa gerabisini. 

“Aas jepserem, ai isa jam 
towastababinenne, jeje fomfoma Kristus 
Yesus Jei Jener ini ga onabertanant, 
ane ga iretyant ogiri aaiserem jebe, ane 

Jei aaf gwenant. Sa sarbisi waakenfer 
taterisi aaiserem, ane ini imna ga jam isa 
onabertabana, ane ga isa gwena Yesus 
gamserem. Yesus Jeiba enggamam!: 

6Bunarfersus ba Yesus Jei Uwa 
Sanbagirem. Safe gam, Yesus Jei 
enggam gunu Jelem inibe, "Ai jeber- 
jeber Sanbakfe Ajam nwinyen, Uwa 
Sanbagiri galserem." 

7 Fas. Jeiba ini Jeneram onabertanant, 
ane Jei Jener aafulnunt gwela taman 
waaken-giriwer. Ane Jei aa iretyant ogiri 
aaiserem jebe, ane ga etamwenant 
angtanefe. Ane ga aa gwenant jes 
galserem angtane awelna angtanefe aa 
jei ne gweibenerem. 

8 Angtane Yesus ne damtana, ane jei 
aa ge towaswebili, Jeiba bunarsusfer 
ba angtanesam. Ane Jei ini gamjon 
Jener onabertana, ane ga sara ane ga 
eyebili seyafter Uwa Sanbagiri aa jes 
bilibenerem, jamer aa tere ti salibibe. 

3 Jega jem temawer, Uwa Sanbagiri 
ga Yesus aa gaartena, ane ga gulbana 
baabeta seyafter gemerserem, angtane 
seyafter gemerserem jem sagabe. 

10 Uwa Sanbagiri ga Yesus gaartena 
enggalfe, angtane seyafter gemerserem, 

taman waaken-girip, ane ogiri aaiserem 
jep, ane ogir gwonap Jjeiserem, jei 
seyafter somwan dumem ga sege 
nwinbese Yesusem tarnabe, 

ił ga aa ge gubili, "Ba bunaram, Yesus 
Kristus Jeiba Tuhansam." Ane jega 
jem temawer Uwa Sanbagiri, Uwa 
nemnaiserem, Jei ga sene gaartesa. 

12 Am afelen mesna ai is ajes 
nesiktababilirim, galateram aamei 
as igemera sarbanaram gwanan ibar 
negalaba gwenantam, jes galserem 
aamei as uskambar sa sarbasi namwer 
aas jJepserem ai imniwer jam ai 
bijausonaram. Ane ini unggwana jeme 
bosna Uwa Sanbagirmana ga isa 
gulbatena, Uwa Sanbagiri aamei is Jei 
waakentababisinirim. Ane ini onaberfer, 
ga jes isa eyebili Uwa Sanbagiri aa jes 
bilirim. 

13 Ga jes gemerserem ga gemer isa 
eyebili, aam temawer Uwa Sanbagiri Jei 
Jener ini imna ise unggwantabaipmisini, 
jega aamei ga isa gunu, "Ai ajesa eyebif, 
Uwa Sanbagiri aa jes bilirim." Ane Uwa 
Sanbagiri Jener baabeta ise golmini 
ibe, jega aamei ga isa eyebili Jei aa jes 
bilirim. 

14 Seyafter aamei ijesa eyebilirim, isa 
eyebili ini waakenmer. Ipsama gunurum, 
"Jeje bafa?" Ina ijama nasmineneyen 
ini kapkaiserem jeme. Ane inin ijama 
doksoyan. 

15 Ga jes gemerserem ga gemer 
isa eyebili, jega angtane is jam ne 
balbabiyen aamei kapkaiserem ijesa 
eyebili, ane enggalfe aamei kabwakfer 
ijama gweyan, jengga aamei waakenfer 
isa gwena angtane Uwa Sanbagirmana 
gamserem. Aamei ogiri aaiserem jep 
ima gwena, angtane kabwaksususerem 
jem nenennabe, jei etam-etama 
jeber-jeber ne eyebuwena. Jei angtane 
gwinemana. Aamei igemera gwenaram 
ini waakena jeme jem nenennabe, ane 
waakenaiserem ima eyebili, 

16 aamei Taterisi Waakena jei ima 
nasbinenne waakenfer gwelaiserem 
jamer abak-abaksus jem temawer. 
Ane aamei igalaba eyebilirim jeiserem, 
aamei ga galater mato nafa galserem. 
Matona ga nafa sege folbamini winis 
gwin-gwinibe. Ane aamei ga nafa Taterisi 
Waakena Uwa Sanbagirmanaiserem 
jes isa golmini jebe, jega jepga sege 
sarbili Taterisi Waakena jeiserem, ane 


FILIPI 2.17 1662 


jei ga sene onsobili. Afa aamei ga jes 
gamserem ga gam isa gwena, ini amna 
waakenfer se folbasa im temawer, nunu 
Kristus aa jem warausanaram. Ai awelna 
am gwebilint uskambar im nenennabe, 
jamer baabeta amna amkom saf as 
mes barwebanant. Ga jem temawer ini 
amna jei as waakenfer se folbasa, aam 
temawer gwela imna waakenfer jeiserem 
gas gweraulmini awelna uskambar 
amnaiserem jam elsiyen. 

17 Angtane hukumu Nabi Musa aa jes 
tulistaabilim aa jei ne onsobilirim, ga aas 
galserem gala gane eyebili: Jei kambing 
ne munbobili, gane giranbaabisini 
enggalfe Uwa Sanbagiri gam pujitef. 
Jes gemerserem aaf jegme gemer: 
Aamei Yesus imsa tebana, ga imsa 
eyebili Uwa Sanbagjiri aa jes bilirim, 
ga kabwaktala imsa domola. Seyafter 
jeiserem ga Uwa Sanbagiri gam pujitene. 
Ai teisyena afa angtane ai asene 
munbono aam temawer ai aamei isa 
jewer towas-towastababuwenaram 
Yesusem temawer, ane angtane 
nensaiserem jes mese. Afa angtane ai 
asene munbonorom jes mese jei Uwa 
Sanbagiri gam pujitene, ane amna ini 

ase saaser-saaserfer se folbana aam 
temawer aamei Yesus imsa tebana. 

18 Ane jes gamserem aaiserem jegme 
gemer, aamei safe gam kabwaktala 
jam isa domola, imna ini ga ise 
saaser-saaserfer sege folbamini am 
temawer. 

19 Tuhan Yesus afa enggam se 
gunurum, amna ini unggwan-gjiri ai 
Timotius babitsim imnip as baftana. 

Ai jei ajewer baftaf enggalfe, jei gam 
waraunaf taterisi im temawer amnip 
gam gwirinfelf, ane jega jem temawer 
ini amna saaser-saasera. 

20 Ai Timotius enggalf ai destabana 
imnip gam sofwef, aam temawer jei 
bunarsusfer ims nesiktababili, ane ini 
Timotiusmana unggwan-giri ga enggalf 
ims batobaabif, ini amna galaterserem. 
Angtane nensaiserem aaf jeiserem abar, 
jemna ini gamyan. 

21Jei igi jena gam gunurum, ga 
jetefener ga gam gerebaabisini. Jei 
awelna Yesus Kristusmana jei jam 
gerabisneneyen. 

22 Aamei imsa towaswenant Timotius 
jeiba angtane waakensusum. Jei abar 
awelna seyafter ge gwebili enggalfe 

Taterisi Waakenaiserem jes nasbinennef. 
Jei ams batobana tanna gamserem, tane 
jei jeta ga gam batobanaram. 

23 Ga jem temawer ini amna unggwan- 
giri enggalfe ai Timotius imnip baftafe. 
Ai ajep towaswenaram ap je as bai se 
etamwebana, ai jei tatarfer as baftana 
imnibe. 

24 Ane ai enggam ai gunu, Tuhan 
Jei nele abe as dwotabana, jega ai 
abakferyan gam as warauwa imnibe. 

25 Ai enggam ai gunu, ai namwer aas 
jepserem Epafroditus nelem afelna, as 
baftana se warauwa imnibe. Gwanan 
aamei Epafroditus imsa baftanant 
enggalfe am batobaf. Jei waakenfer 
as mesam batobanant. Angtane 
nensaiserem jei baif naawena Taterisi 
Waakena nejama nasbinennefe. Jengga 
safe gam, Epafroditus jei abar awelna 
uskambar ai ge gwebili enggalfe Taterisi 
Waakenaiserem jei jewer nasbinennef 
Yesusem temawer. 

26 hi Epafroditus as baftana imnibe, 
aam temawer jei ini jemna unggwan-giri 
enggalfe ibar gama dorwef. Jei gwanan 
bwernabara, ane jei tousa aamei imsama 

sarbanant jei gwanan bwernabara. Ga 
jem temawer, ini jemna jam jenbana. 
27Bunarsusfer jeiba bwerna 
uskambarsus folbana jamer amkom 
fom tere. Jengga Uwa Sanbagiri 
waakenaiserem ga aa gulbana jebe, 
ane ga aa waakentana. Ane Uwa 
Sanbagiri Jei waakenaiserem ap 
mese as mes gulbana. Gwanan jei 
bwernabara galapserem, ini amna as 
kabwakswebanant. Jengga afa jei jam se 
tererem, ini amna uskambarsus ga ase 
kabwakswebana. Jengga Uwa Sanbagiri 
Jei mes waakentana, jei jam teryen. Ane 
ga jem temawer ini amna uskambar as 
jam kabwakswebayan. 

28 Ga jem temawer, ini amna unggwan- 
giri ai Epafroditus baftana jam waraufe 
ileminibe enggalfe, aamei gamjon jei 
ijeba damtanaram, ini imna saaser- 
saaserfer sege folbamini. Ane ini aman 
mesna ase waakenfer se folbana. 

29 Epafroditus jei jemna gwela Tuhanfar 
daamfennaber, aamei gemerserem jeme 
gemer. Ga jem temawer, jam aa jep 
fortyaram, ga ini saaser-saasermer 
ne gaarnnu. Ane sa gulbate bosna 
jemnaiserem, ane bosna angtane 

nensaiserem jes mese sa kitulmite, 
angtane waakenaiserem aa jei ne 
eyebilirim Epafroditus galserem. 

30 Gwanan aamei amniwer ina imsa 
bijausonant, as ijama batobayan. Jega 
jem temawer aamei Epafroditus imsa 
baftanant amnibe. Ane jei amkom fom 
tere, gwanan jei ai as galap batobanaram 
awelna Kristusmana jes eyebife. Ga jem 
temawer, waakenfer isa gaarnnu jei, ane 
bosna jemnaiserem ga isa gulbatena. 

1Ga umwef am afelen mesna, 

3 ini imna is saaser-saaserfer sege 
folbamini aam temawer aamei Tuhanfar 
daamfennaber ima gwena. Gwanan ai 
esorola is ai tulistabaipminint ibe. Ane 
ai ajam fiyan esorola jeiserem gamjon 
ibe is ajam nasipminennefe. Esorola 
jeiserem jeba is jei se batobaabili, jega 
angtane is jam ne afaf-afaftababiyen. 

2Esorola jeiserem ga aas: Aayai, 
inibaner isa gwena, angtane 
kabwaksususerem taterisi kapkaiserem 
aa jei ne nasbinennerem! Angtane 
jeiserem jei kabwakfer ga enggam 
ne nasipminenne, "Afa aamei is jam 
sene sunattababilirim, Uwa Sanbagjri 
ga is balbabifi ini imna is waakenfer 

ge folbamini, ane aamei ga angtane 
Uwa Sanbagirmana. Afa fas, Uwa 
Sanbagiri ga ise balbabili ini imna 
kabwakfer ge folbamini, ane aamei 
angtane Uwa Sanbagirmanyan." Aamei 
taterisi jeiserem ijama taabiyen! Jei ims 
afaf-afaftababili. 

3Nei bunarsusfer ba Uwa 
Sanbagirem angtanesam, angtane 
kabwaksususerem jesyan. Nei angtane 
Uwa Sanbagirmanam, aam temawer 
Mafnana Uwa Sanbagirmana Jener 
nems batobaabili enggalfe bosna Uwa 
Sanbagirmana gam gulbatef. Ane 

ini nemna saaser-saaserfer, ga aam 
temawer Kristus Yesus nep nes jes 
eyeipminirim. Yesus mes tere enggalfe 
etam-etama nemna gam wirtabaabif, ga 
ini nemna jep waakentabaipmisif. Ane 
neiba angtane Uwa Sanbagirmanam, 
aam temawer nei taterisi jeiserem 
Yesusem temawer nesa taabili. Nei 
enggam nejama guyon, "Afa nei jam 
nesa sunattwenaram, afa nei nafis-nafsi 
waakenfer nesa eyebili, Uwa Sanbagiri 
ga nese balbabifi ini nemna nes 
waakenfer ge folbamini." Fas! Jengga 
nei enggam neya gutena, "Yesus Jei mes 

tere enggalfe, etam-etama nemna gase 
wirtabaipmini. Ane jega jem temawer, 
Uwa Sanbagiri ga nese balbabili ini 
nemna nes waakenfer ge folbamini, ane 
neiba angtane Uwa Sanbagirmana." 

4 Angtane afweraiserem ga enggam 
ge gubili, "Aiba angtane Yahudimanam 
waakena, ane ai amsa eyebili osiri 
seyafter gemerserem asal-asala 
Yahudimana aa jes ne towas- 
towastababilim. Jega jem temawer, 
Uwa Sanbagiri ga balbabili ini amna 
ba waakenfer ge folbamini, ane aiba 
angtane Jemnam." Safe gam aimba 
angtane Yahudisam, angtane jeiserem 
jes galserem, ai ajam guyon jei aa 
jes ne bilirim. Angtane jeiserem jei 
waakena gane eyebili, aime ajeter 
eyebili waakensusu. Waakenaiserem am 
temawer ga aas: 

> Gwanan amna umuru nunu delapan 
galapserem, ai ga asene sunattasant. Ai 
enggalf ai surusunt angtane Israelmana 
gamserem, Benyaminem teuminiwer. 
Ai angtane Ibranimana, ane asal-asala 
aman mesna seyafter gemerserem jei 
angtane Ibranimana. Ai hukumu seyafter 
Nabi Musa aa jes tulistababilim am 

onsobilint, aam temawer aiba angtane 
safna Farisimanam. 

6 Ai hukumu jeiserem ajam ayebinyen. 
Angtane enggam jam ge gubiyen, 
"Paulus jei kapka gam eyebili." Ini 
amna unggwan-girsusu enggalfe agama 
amnaiserem jes onsobif. Jega jem 
temawer ai angtane Yesus aa jei ne 
tebanaram ai uskamer tamtamtababilint. 

7 hi gwanan aner gaartenant, aam 
temawer ai gununt seyafter jeiserem am 
temawer jeba igsusum. Ane ai gununt, 
aam temawer jeiserem ba igsusum, Uwa 
Sanbagiri ga gunu ini amna waakenfer 
folbana. Jengga namwer aas jepserem, 
ai bunarsusfer enggam ai towaswena 
seyafter jeiserem am temawer jeba 
igyen. Ai enggam ai towaswena, 
igsususerem jetefener seyafter jeiserem 
Kristus aa jes eyebilirim abe. 

8Seyafter jeiserem am temawer jeba 
igyen. Ane gam ke jetefener, ai enggam 
ai gunu seyafter ogiri aaiserem jebe 
jeba igyen, jei oltunu gemerserem. 
Igsususerem ga enggam, ai Kristus 
Yesus, Tuhan amna, ai waakenfer as 
damdamtaasini. Bunarfersus, Jei abe 
waakensusu gam eyeibene, ane jega 

jem temawer ai seyafter jeiserem as 
aftabunnu enggalfe ai Kristus tefner gam 
tebasif, 

9 ane ai Jebar daamfennaber gam ge 
gwef. Ai Hukumu Nabi Musa aa jes 
tulistababilim ajam unggwasbiyen jam 
onsobife, jega Uwa Sanbagiri ga gunu ini 
amna waakenfer folbana. Fas. Ai Yesus 
ames tebana, ane jem temawer ga Uwa 
Sanbagiri gase gunu ini amna waakenfer 
folbana. Uwa Sanbagiri Jei Jener ini 
amna as waakentabana, aam temawer 
ai Kristus ames tebana. 

10 Aas jepserem, ini amna unggwan- 
giri jetefener enggalfe Kristus jewer 
damdamtaasife. Ini amna unggwan- 
giri enggalfe Kristus ga enggam 
damdamtaasif, ane baabeta Kristusmana 
gam gaaraibef, baabeta gamjon aa 
jem irwesantam terewer. Ane ini amna 
unggwan-giri enggalfe kabwaktala jewer 
domolf, galater Jei gamserem--safe gam 
as tere, galater Jei aa gam tererem. 

Ini amna unggwan-giri enggalfe 
Kristus jewer damdamtaasif enggalfe, 
Uwa Sanbagiri Jener as irtese terewer, 
Jei angtane Yesus aa jei ne tebanaram 
aa gam irtebaabisirim terewer. 

12 Ai ajam guyon enggame aiba 
waakenfersus amsam gwena, Kristus 
galaterserem Jei aa gemer gwenaram. 
Fas. Jengga Kristus ai as mes destabana 
enggalfe ai Jei gam as damdamtaasini, 
ane ga as gwena Jei gamserem. Ane 
ai jeber-jeber ai uskambar ajewer 
unggwasa enggalfe ai Kristus gamjon 
ajewer damdamtaasif, ane waakenfersus 
agam gwefe Jei gamserem. 

13 Am afelen mesna, ai ajam guyon alem 
inibe enggame, ai amsam towaswena 
seyafter Kristus aa gam gunurum ams 
towaswebafe Jelem temawer, ane 
fomfoma ai waakenfer gwelaiserem. 
Jengga ai enggam ai eyebili: seyafter 
gwanan ajes eyebilirim as aftabunnu, 
gwela amnaiserem gwananmana ajam 
sarbistaabonyan. Ane ai uskambar ga ai 
unggwasa enggalfe seyafter Kristusem 
temawer gam damdamtaasif, ane gam 
gwef Jei gamserem nunu aa jei falwilirim. 

14 Galater angtane olgulup aa gemer 
gam nunggiririm, jei ga gam nunggiri 
baabeta seyafter gemerserem jamer 
naau daktala jeiserem jebo, angtane 
jeiserem jes galserem ai jeber-jeber ai 
uskambar unggwasa, baabeta amna 

seyafter gemerserem enggalfe Kristus 
gam damdantaasif, ane daamfennaber 
jewer gam gwef Jebaner. Uwa Sanbagiri 
Jei as mes destabana enggalfe ai Kristus 
Yesusfar daamfennaber gam gwef, 

jega ai fwaina waakena Jemna ga as 
goltena. Fwaina waakena jeiserem abe 
aa jes gulbanaram, je ga aas: waakenfer 
gwelaiserem jamer abak-abaksus taman 
waaken-giribe. 

15 Nei seyafter bunarsusfer nemsa 
sara gwela Yesus Jam tikwebaatiliserem 
jem temawer, jewer ga ini nemna nes 
daamfennaber sege folbamini enggalfe 
Kristus gam damdamtaasif. Afa angtane 
im nenennabe nenesmer aa jei ge 
gubilirim Kristus gam damdamtaasif jem 
temawer, afa gameye, Uwa Sanbagiri Jei 
angtane jeiserem se nasipmini taterisi 
bunarfersus jeiserem jem temawer. 

16 Jengga igsusu ga enggam:!: nei 
ga jetefener sa onsobili taterisi Uwa 
Sanbagirmana bunarsusfer jeiserem, nei 
nemesa towaswena. 

17 Am afelen mesna, ga gemer isa 
gwena ai agemer gwenaram. Gwanan 
nei seyafter negalaba nwinintim, aamei 
gwela amna imsa domolminint. Ane jega 


FILIPI 3.18-19 1673 


jem temawer, aam ga imsa towaswebili 
fomfoma gase naawena waakenfer. Sa 
gereba angtane im nenennap jeiserem, 
gwela jemna gamserem ai agemera 
gwenantam. 

18 Gemer isa gwena galater ai agemer 
gwenaram, aam temawer angtane 
unggwanfer jei enggam ge gubili, 
"Aiba angtane Kristensam.”, jengga 
gwela jemna jeiserem jei syefer. Ai 
uskambar aamei is amsam towas- 
towastababuwena angtane gwela syefer 
jeiserem jem temawer. Ane namwer 
aas jepserem ai gamjon aamei is ajam 
towas-towastababif, ini kabwakmer, 
ai gas syena. Gwela angtane jeiserem 
nep ne gwerauwulmini, jei bai taterisi 
Kristus ti salibibe Jam tereserem jem 
towas-towasulmife. 

19 Angtane jeiserem jes galserem jei 
taman tokwagirip ga sege sofobili. Jei 
jam eyebiyen Uwa Sanbagjiri aa jes 
bilirim jam eyebife. Jei jamer jetefener 
sene eyebili jelem tifniwer gam eyebif. 
Jei etam-etama kapkaiserem gane 
eyebili, ane jei jam ge seferswebiyen, 
jengga jen jena jam ne detena 
kabwakfer eyebiliserem jem temawer. 

Ini jemna unggwan-giri ga enggalf ga 
jetefener gam eyebili, ogiri aaiserem 
jem temawenefener. 

20Ga gemer isa gwena galater ai 
agemer gwenaram, aam temawer neiba 
angtane taman waaken-girmanam. 
Ane nei ini saaser-saaserem sa fina, 
Tuhan Yesus Kristus gamjon aa jep 
warausonaram taman waaken-giriwer, 
Jei ga nei Jei se waakentababisini. 

21 Baabeta Jemna unggwandwasusu, 
ane jega jem temawer Jei Sanbagirf se 
nwinsi tagarabe seyafter gemerserem. 
Ane baabeta Jemna jeiserem jeme, Jei 
tifni nemna nes tortebaipmisisi jamer 
sa etamwesa tifni Jemna gamserem. 
Tifni nemna jei enggalfe ogiri aaiserem 
jep jem gwef weren-werna, ane tifni 
nemna Jjeiserem gasa tere. Jengga Jei 
tifni nemna nes tortebaipmisisi jamer 
sa etamwesa tifini seyafter Jemna 
gamserem, tifini seyafter waaken- 
waakensususerem enggalfe taman 
waaken-giribe jep gam gwef. 

1 Am afelen mesna, ai unggwanfersus 
ims nesiktababili, ane ini amna 
unggwan-giri ga enggalf ibar seyafter 

gam nwinf. Imna gwela waakenfer 

jeiserem angtanef sa gweraulmi 
enggame, awelna amnaiserem im 
nenennabe jeba waakensusum. Aamei 
Yesus imsa tebana ai gamserem, ane ini 
amna saaser-saasersusu im temawer. 
Ga jem temawer, aamei Tuhanfar 
daamfennaber igemera gwenaram, 
kanaufer isa fina enggalfe, aamei gam 
isa eyebili seyafter ajes tulistaabilirim 
surta aaiserem jebe. 

20 Yodya ane Sintike, aamei nawan 
imna gwela daamfennaber Tuhanfar. 
Jega jem temawer, ai ititmer is enggam 
ai gitmini: daamfennaber is ge gwena, 
gamjon safnant ijangge doksoyan! 

3 Ane Sisigus, aamei awelna abar 
waakenfer im gwebili. Ai is enggam ai 
bala, winawana jeiserem se batomi, jega 
gamjon jena ga sege amaisona. Gwanan 
jepserem jei abar awelna uskambar 
seyafter aya gwebilint enggalfe, 
Taterisi Waakena gam nasbinennef. 

Jei awelna abar seyafter aya gwebili, 
ane Kelemensfar seyafter, ane angtane 
nenes mesna jebar seyafter. Bose bosna 
jemna seyafter mes batabaipmitena 
Uwa Sanbagirem bukunube. Bukunu 
jeiserem jebe mesam batabaipmitena, 

bose bosna angtane seyafter waakenfer 
gwelaiserem jamer abak-abaksus aa jei 
ne damtabilirim. 

4 Aamei seyafter Tuhanfar 
daamfennaber imsa gwena. Jega 
jem temawer ini imna jeber-jeber 
saaser-saaserfer is ga sege folbamini! 
Ai gamjon enggam ai gunu, ini imna is 
saaser-saaserfer sege folbamini! 

> Angtane nensaiserem jebar waakenfer 
sa gwe, ini foler-foleraiserem jeme, jega 
angtane seyafter ga sege towaswebili 
aamei jeber-jeber waakenater ima 
eyebuwena angtane nensaiserem jebe. 
Tuhan Jei babitsim gamjon se warautna. 

Ini imna is jam ge eseswebamiyen, 
apgal jigala seyafter gemerserem jem 
temawer! Aamei kabwaktala ijeba 
domolaram, sembayanga jem temawer 
ga igama gwebana, sa bilibe ijesa bilirim 
Uwa Sanbagirfe! Jepga isa bala, "Ase 
samfer golmini.", aam temawer aamei 
imesa towaswena Uwa Sanbagjiri Jei is 
batobaabili. 

7 Ane aam temawer aamei sembayanga 
ima gwebabana, ane ga ima bala "Ase 
samfer golmini.", Uwa Sanbagiri Jei ini 
imna is eyebaipmini samfer ga is sege 


FILIPI 4.8-9 1677 
folbamini. Aamei ijama towasweyan 


ga is eyebaipmini samfer ga is sege 
folbamini, aamei kabwaktala ijeba 
domolaram. Jengga Uwa Sanbagjiri Jei 
se eyebili jeiserem, ane ini imna is jam 
ge esesobamiyen apgal jigala seyafter 
gemerserem jem temawer. Jeiserem ba 
bunarsusferam, aam temawer gwela 
imna Yesus Kristusfar daamfennaber. 

8 Am afelen mesna, amna tateris gutela 
umwef ga aas: ini Uwa Sanbagirmana 
saaser-saasersusu angtane aa galap 
naawenaram gwela waakenaiserem 
jeme aas galserem: Jei angtanefe 
waakena tefner gane eyeipmini. Jei 
angtane gane nesiktababili, ane gane 
batobaabili. Jei taterisi waakena tefner 
gane nasbabili. Ini jemna tabalbalsusu. 
Gwela jes galserem jeber-jeber sa 
sarbisnenne ilem inibe, jega aamei jes 
gamserem ga isa gwena. Angtane jes 
gamserem aa jei gane naawenaram, 
Uwa Sanbagiri angtane jeiserem enggam 
bala jei waakenfer ne eyebili. 

3 Jeter isa eyebili seyafter aamei ijesa 
towaswebilirim, ane amniwer ga isa 
taabili. Ga jeter isa eyebili aamei ijesa 

sarbilirim ai ajes bilirim, ane aamei 
ijesa domolaram ai ajes eyebilirim. Afa 
aamei seyafter jeiserem isa sarbili, ane 
seyafter jeiserem ga isa eyebili, Uwa 
Sanbagiri ini nemna waakenfer nes Jei 
se eyebaipminirim, Jei ibar seyafter. 

10 Bunarfersus ai tousa aamei ijama 
tikweyan ams batobafe, jengga aamei 
dwona ijama domolyan enggalfe ai as 
ijama batobafe. Nunu gwananaiserem aa 
jei barwenaram, namwer aas jepserem 
aamei gamjon enggam ga ima gunu, "Au, 
nei Paulus gamjon ganma batoba.", ane 
aamei ai ga as ima batobana. Jega jem 
temawer, ini amna saaser-saasersusfer 
folbana, ai agemer ge gwenantam 
Tuhanfar daamfennaber. 

11 Aj jes gamserem gam ajam 
nasoweyan, aam temawer ini amna 
unggwan-giri enggalfe, aamei as ijewera 
gulbaf ai ajes bilirim. Fas. Ini amna 
jep as jam unggwan-girswebayan, aam 
temawer aiba amsam towaswebilint jam 
enolaiserem ini waakena, amna galgala 
safe bastowaifer. 

12 Ai tousa ga fomfoma galgala 
bastowaifener jem gwelaiserem. Ane ai 
tousa ga fomfoma galgala unggwanfer 

jem gwelaiserem. Bunarsusfer, ai 
amsam towaswebilint jem enolaiserem 
ini waakena, afa kabwaktalaiserem 
agam domola, afa kabwaktalaiserem 
ajam domolyana, afa wisi as gam 
bitena, afa unubugufer, afa galgala 
bastantowaifener agam damtabili, ane 
afa galgala unggwanfer agam danttabili. 

13 Kristus Jei baabeta ap gulbana 
jeber-jeber, ane jega jem temawer ini 
amna waakenfer ga as folbana, afa 
waakenaiserem gas etamwena, ane afa 
kabwakfer jeiserem gas etamwena. 

14 Safe gam, aamei waakenater 
imsa eyebili ai as imsa batobana, ai 
kabwaktala jame agalap domolaram. 

15 Gwanan jepserem ai Taterisi 
Waakena is amsam nasipmisint ibe, 
jepga ai propinsi Makedonya ga ai 
mirsotefalsenyant. Aamei angtane 
Filipimana bunarsusfer tousa, ai 
Makedonya agalap mirsotefalantam, 
aamei ai ase infentowaifener ima 
batobana. Jemata afwer jeiserem 
jei as jam ne batobayan. Aamei 
infentowaifener apgal jigala abe as imsa 
gulbanant, ane apgal jigala jeiserem jem 

ga, aamei awelna amnaiserem ga as 
imsa batoibenent. 

16 Ai gwanan kota Tesalonikawer agalap 
nwinintim, aamei as imesa batobanant, 
apgal jigala ap as imesa bafsobanant 
nawerfenna. 

17 Ai apgal jigala aamei as ijesa 
gulbanantam abe, ai jem temawer ajam 
nasoweyan, aam temawer ini amna 
unggwan-giri enggalfe, aamei apgal 
jigala gamjon as ijama gulbaf abe. Fas. 
Jengga ini amna unggwan-giri Uwa 
Sanbagiri Jei waakena Jelemanaiserem 
is golmini, aam temawer aamei apgal 
jigala as imsa gulbanant. 

18 Ai isas towastababili, ai amsam 
taabilint seyafter aamei as ijesa 
baafulbonontom abe, Epafroditus aa jes 
gwirinfelentem. Apgal jigala jeiserem 
anesus ai ajewer bilintim. Aga apgal 
jigala jeiserem ai taabilint, ane jega jem 
temawer ai unggwanfer gam as domola 
ajes bilirim. Ini Uwa Sanbagirmana 
saaser-saasersusu, aam temawer 
aamei apgal jigala jeiserem ap as imsa 
gulbanant. 

19 Seyafter gemerserem jeba Uwa 
Sanbagirmanam. Ane Uwa Sanbagjri 

Jei is golmini ibe seyafter aamei ijesa 
bilirim, aam temawer aamei Kristus 
Yesusfar daamfennaber ga ima gwena. 

20 Uwa Sanbagiri Uwa nemna, Jeiba 
sanbagirsusum. Nei ga bosna Jemna 
ganma gulbatena jamer abak-abaksus. 
Amin, jes gamserem ga gamfener! 

21 Angtane seyafter Uwa Sanbagirmana 
Kristus Yesusfar daamfennaber aa jei 
naawenaram, aamei jes isa balbabili 
enggame, "Kelek, waakenfer sa nwin!" 
Am afelen mesna ai aaf ajebara nwinirim, 
jei ims ne balbabili enggame, "Kelek, 
waakenfer sa nwin!" 

22 Angtane seyafter Uwa Sanbagirmana 
kotana aaiserem jep aa jei ge 
nwinbenerem, ane ga angtane awelna aa 
jei ne gwebilirim jena Kaisarmana jebe, 
jei mese jeime is gemer ne balbabili 
enggame, "Kelek, waakenfer sa nwin!" 

23 Ai sembayang as gwebana 
Tuhan Yesus Kristus Jei waakena 
Jelemanaiserem ip ise golmini aamei 
seyafter gemerserem. 


KOLOSE 


1 1Ga ip, aamei angtane Uwa 
Sanbagirmana, kota Kolose je ijeya 
nwinirim. Aamei am afelen mesna, 
aamei seyafter Kristus Yesus waakenfer 
imsa tebana, ane imna gwela Jebar 

ga daamfennaber. Surta aaiserem 

ga amniwer, Paulus, kota Roma je. 
Timotius nem afelen mesna, jegme 
surta aaiserem ga ajebaner ge baafulu. 
Uwa Sanbagiri Jei ams destabana ai 
rasulf gwefe. Jei ams baftana enggalfe, 
ai Taterisi Waakena Kristus Yesusem 
temawer ai agam nasipminennef. Ai 
sembayanga as ge gwebabana Uwa 
Sanbagirfe, Jei waakena Jelemanaiserem 
ip is gase golmini, ane Jei ini imna is 
gase gwebaipmini waakenfer is ga sege 
folbamini. 

2(1:1) 

3 Ai sembayanga im temawer agalaba 
gwebanaram, ai jeber-jeber Uwa 
Sanbagiri agma bala enggame, "Ase 
samfer golmini." Uwa Sanbagiri Jei Uwa 
Yesus Kristusmana, Tuhan nemna. 

“Ai ajewera balaram enggame "Ase 
samfer golmini.", ga aam temawer 
ai amsama sarant enggame, aamei 
Yesus Kristus baabetfer ima tebana, ane 
aamei angtane Uwa Sanbagirmana nafsi 
seyafter gemerserem ima nesiktababili. 

> Aamei nabala taterisi bunarsusfer 
aaiserem igalaba sarbilintim, Taterisi 
Waakena Yesusem temawer jeiserem, 
aamei jes galapserem taterisi Uwa 
Sanbagirfar gam gwefe ga imsa sarbili. 
Ane namwer aamei Yesus ima tebana, 
ane aamei angtane Uwa Sanbagirmana 
ga ima nesiktababili, aam temawer 
aamei ima fina enggalfe Uwa Sanbagirfar 
igama gwefe taman waaken-giribe. 

bTaterisi Waakena jeiserem angtanef 
ga sene nasipmini, tampata unggwanfer 
ogiri aaiserem jebe, jes gemerserem 
Taterisi Waakena jeiserem is gemer 
nasipminintim ibe. Ane angtane 
unggwanfer gemerserem ga taterisi 
jeiserem ga jes ne taabili, ane jei gwela 
waakenaiserem ga jemfener naawena, 
aamei gemerserem aamei ima taabili ane 
ga ima gwena. Aamei Taterisi Waakena 
jam igalaba sarbilintim, ane aamei ga 
ima gunu enggame, "Ba bunaram Uwa 

Sanbagiri ba nemsam nesiktababili.”, 
aamei ga ima taabili, ane aamei ga ima 
towaiwena waakenfer gwefe. 

7 Nem afelna Epafras nei nejesa 
nesiktenerem, jei awelna Kristusmana 
gam gweyibene, ai Timotiusfar 
gamserem. Jei Taterisi Waakena 
jeiserem is mes nasipminint ibe, ane 
jei jeber-jeber awelna Kristusmana 
waakenfer gweyibene enggalfe aamei is 
gam batobaabif. 

8 Epafras jei ai as enggam towastababili 
aamei angtane Uwa Sanbagirmana 
seyafter ima nesiktababili, baabeta 
Mafnana Uwa Sanbagirmanaiserem 
jeme. Seyafter jeiserem jem temawer, ai 
Uwa Sanbagiri agma bala, "Ase samfer 
golmini." 

9 Ai seyafter jeiserem ajesa 
sarbabilintim im temawer, jega 
jem temawer ai sembayanga jeber-jeber 
ga aya gwebana im temawer. Ai jam 
isa galaba sarbabilintim enggame 
aamei waakenfer ima gwena, ai ga 
aya towaiwenant sembayanga jam 
gwebafe im temawer, ane ai ajama 
tikweyan sembayanga Uwa Sanbagirfe 
jam gwebabalabe im temawer. Ai Uwa 

Sanbagiri agma balfe enggame Mafnana 
Jemna aamei is gam batobaabife, jega 
aamei tousaiserem gam isa domola. 
Ane aamei ga isa sarbili waakenfer 
enggame bunarsusfer ga fwersa ane 
afaf-afafaiserem jei ga fwersa. Ane 
aamei ga isa towaswebili seyafter Uwa 
Sanbagiri aa jes bilirim aamei ijesa 
eyebiliserem. 

10 Jepga aamei gam ga isa gwena, 
Tuhan aamei is gemer balbabilirim jam 
gwefe. Ane ini Jemna saaser-saaserfer 
gase folbana, aamei seyafter ijesa 
eyebilirim jem temawer. Aamei ga 
enggam aas gemerserem ga isa 
eyebaabili: Aamei waakenater isa 
eyebaabili gala-gala angtanefe. Namwer 
aas jepserem aamei Uwa Sanbagjiri 
bastowaifer ima damdamtaasini, jengga 
afa aamei Uwa Sanbagjiri Jei aa jes bilirim 
jeiserem jam isa onsobilirim, aamei Jei 
uskambar ga isa damdamtaasini. 

11 Baabeta Uwa Sanbagirmana 
unggwandwasusum, jega jem temawer 
ai sembayanga Jep asa gwebabana 
enggame Jei baabeta ip is gase golmini. 
Ane jem temawer ga tamtamtala jam 

ijeba domolaram, aamei kanaufer gam 
isa fina ini saaser-saasermer. 

12 Ane aamei Uwa Sanbagiri ga isa bala, 
"Ase samfer golmini.", aam temawer 
Uwa Sanbagiri Jei mes eyebili, jega 
aamei ane angtane nafsi Jei aa jei ne 
tebanaram, aamei seyafter jebaner 
gam isa domola Uwa Sanbagiri aa jes 
golminirim angtane Jelemanfe, ane 
aamei nafa Jemnaiserem jep ga isa 
gwena jamer abak-abaksus. 

13 Nei gwanan nalefe Yesus nejama 
tebayan, bawasa jei nem sanbakf 
nwinint, ane jes galapserem nei 
ga gwinip neya gwenant. Jengga 
Uwa Sanbagiri Jei nei nes mes 
waakentababisini, ane Jei nei nes mes 
erbifele Jelem Tanem gwetmanabe, 
Tanna Jam aa jes nesiktenerem, ane 
Tanna jeiserem Jei ga Jei se nwini nem 
Sanbakfe. 

14 Kristus aa jes eyebilintim jeme, Uwa 
Sanbagiri etam-etamawer nei ga nes 
jem aftabunnu, Jei etam-etama kapka 
nemna nes mes wirtabaipmisini. 

15 Angtane fas Uwa Sanbagiri jam 
ne damtayan, jengga Kristus Uwa 
Sanbagiri ga nes Jei gweretaamisini 

nebe, aam temawer Kristus Jeiba 

Uwa Sanbagiri galserem. Kristus Jeiba 
unggwan-girsusum, Jei Uwa Sanbagiri 
seyafter aa jes eyebaabilim jem sagabe 
Jei nwinf Sanbakfe. 

16 Uwa Sanbagiri seyafter ga Jei 
eyebaabil baabeta Kristusmanaiserem 
jeme, taman waaken-girip ane ogirip 
mese, apgal jigala jam sokotiliserem 
ane jam sokotiyeneiserem, malaikata 
baabetabara seyafter gemerserem-- 
malaikata sanbaka ane jem bastantouya 
jes mese. Uwa Sanbagiri seyafter ga 
eyebaabil baabeta Kristusmanaiserem 
jeme, ane seyafter aa jes eyebaabilim 
jeiserem ga enggalf Kristus Jelef. 

17 Gwanan nalefe apgal jigala seyafter 
gemerserem jam eyebaabiyen, nabal- 
nabalsusu ga Kristus se gwel. Kristus 
Jener eyebaabili baabeta Jemnaiserem 
jeme, jega gwer, muar, fi ane apgal jigala 
seyafter gemerserem jelem tarnabe ga 
sege falbili, jam ge irwalwebiyen. 

18 Angtane seyafter Kristus aa jei 
ne tebanaram, jeiba tifni daamfenna 
galserem, ane Kristus Jena ga tifni 
daamfenna jeiserem jem Duka. Jei 
Jebar daamfennaber se naawena, ane 

Jei gwela gase golmini jebe. Jeiba 
nabal-nabalsusu Jeyam irwenant terewer 
enggalfe, Jei seyafter gemerserem jem 
sagabe Sanbakfe gam nwinf. 

19 Gwela Uwa Sanbagirmana seyafter 
ga Kristusminip. Kristus Jeiba Uwa 
Sanbagiri galserem, Jei nenesyan. Uwa 
Sanbagiri Jener ba gamam gul. 

20Uwa Sanbagiri ga enggam 
mwangbisil, Kristus ga ti salibip se terse, 
ane aawisi Jemna gase tenbentesa, ane 
etam-etama angtanemana jem gase 
wirtabaipmisi. Ane jega jem temawer 
seyafter taman waaken-girip aaiserem 
ane ogirip aaiserem ga sege waraubisi 
Uwa Sanbagirminibe, ane jei Jem 
gwonap gase naawena Jena ga Sanbakf 
se nwini. Kristus aa jewer terentem, jem 
temawer ga angtane ga samfer Uwa 
Sanbagirfar daamfennaber ga naawena. 

21 hamei nalefe Kristus ijama tebayan, 
ini imna jes galapserem ga kapka, ane 
aamei kapkaiserem jetefener igama 
eyebili. Ane jem temawer aamei ina ga 
ima bijausona Uwa Sanbagirminiwer, 
ane aamei Jei baif ima gwebana, 
ginanggwana galserem. 

22 Jengga namwer Kristus Jei mes 
terent, jem temawer ga Uwa Sanbagjri 
Jei aamei ga is aftabifele Jelem 
gwetmanabe. Jei aamei is aftabifelserem 
Jem gwetmanabe enggalfe, aamei 
galabe jam isa fisaram Uwa Sanbagirem 
danggonabe, jes jepserem aamei 
kapkaiserem imnibe fas, jengga 
waakenmer isa gwena. 

23 Jengga aamei Taterisi Waakena 
Kristusem temawer ga jamer isa taabili 
ginggitmer. Aamei Kristus igalaba 
tebanantam, jes galapserem aamei ga 
ima towaiwenant Kristus ini saaser- 
saasermer ga ima fibana Jam waraunarfe, 
ane enggalf Jei aamei is gam aftabifelf 
taman waaken-giribe Jebar seyafter gam 
gwef. Aamei Jei jeber-jeber jamer isa 
fibawena. Taterisi Waakena ba mesam 
ne nasipminenne angtanefe tampata 
unggwanfer aa gemer falaram ogiri 
aaiserem jebe. Ane Uwa Sanbagjiri Jei 
awelna abe as mes gulbana, awelna 
jeiserem ga enggalf angtanefe Taterisi 
Waakena agam nasipminennef. 

24 Kristus Jei ai as enggam bala ai 
tamtamtala as domola enggalfe, ai 
angtane Kristusfar daamfennaber 

aa jei naawenaram, ai angtane ajes 
batobaabif. Tamtamtala Kristus aa 
gemer domolantam, ai jegme agemer 
domola. Ane namwer ini amna ase 
saaser-saaserfer folbana, aam temawer 
ai tamtamtala jeiserem im temawer 
domola. 

25 Uwa Sanbagiri Jei ams destabanant 
enggalfe ai angtane Jelemana agam 
batobaabif, ane enggalfe Jei aa jes 
mwangbisilim ai seyafter jeiserem aamei 
angtane Yahudimanyanaiserem ai isa 
agam nasipminennef ibe. 

29 Gwanan-gwanansus Uwa Sanbagiri 
Jener mwangbisil enggalfe Jener 
gam eyebif. Ane Jei Jener aa jes 
mwangbisilim jeiserem angtanefe Jam 
towasulmiyen jamer abaka. Jengga Uwa 
Sanbagiri aa jes mwangbisilim, jeiserem 
namwer Jener gwerauwulmif angtane 
Jelemanaiserem jebe, angtane tampata 
unggwanfer aa jei ge nwinbenerem 
jebe, angtane ula nafis-nafsi unggwanfer 
aa jei ne nasbabilirim. Seyafter Jei aa 
jes mwangbisilim jeiba bunarsusfer 
ba waakenam. Jeiserem Jei aa jes 
mwangbisilim ga aas: Afa Kristus Jei 
im inip Jam se nunitonom, aamei 

jeber-jeber nafa Jemnaiserem Jebar 
seyafter jep ga isa gwena. 

27(1:26) 

28 Jewer ga ai angtane seyafter ga as ge 
towastababinenne Kristusem temawer. 
Ai unggwanfer as ge balbabinenne, 
angtane etam-etamawer ga jam sege 
tikwebili, ane ai bunarsusfer as ge 
towas-towastababili tousaiserem jeme. 
Ai gam ajewer ge eyebilirim, jega 
enggalf jei Kristusfar daamfennaber gam 
naawef, ane gwela jemnaiserem jem 
waakena tefner sene eyebili. 

29 Jeiserem jem temawer, ai awelna 
jeber-jeber uskambarsus ga ajem 
temawer gwebili, baabeta uskambar 
jeiserem jeme. Ai samfer jeiserem as 
eyebili, aam temawer Kristus Jei baabeta 
Jemnaiserem as mes gulbana abe, 
baabeta unggwandwasususerem. 

2 1 hi enggam ai gunu aamei ijama 
towaswef, ai sembayanga Uwa 

Sanbagirfe unggwanfer as gwebabawena 

im temawer, ane angtane Kristen aa 

jei ge nwinbenerem kota Laudikya 

je jep mese, ane angtane Kristen 

seyafter nafsiserem jei ai as jei ne 

damtayanaiserem jep mese. 


KOLOSE 2.2-4 1692 


2 Ai sembayanga as gwebabana 
enggalfe ini imna gam kanautabaipmif, 
ane aamei daamfennaber in ina gam isa 
nesiksonanna. Ane aamei bunarsusfer 
Taterisi Waakena Uwa Sanbagirmana 
waakenfer gam isa damdamulsini. Ane 
aamei ga isa towaswebili seyafter Uwa 
Sanbagiri fwater aa jes mwangbisilim, 
Jei aa jes mwangbisilim angtane jam 
ne towaswebiyen jamer abaka. Uwa 
Sanbagiri Jei aa jes mwangbisilim ga 
aas: Jei aamei is waakentababisini 
Kristus aa jes eyebilirim jeme. 

3 Kristusmana tousa ba 
unggwandwasusum, ane tousa 
jeiserem jam barwebayan. Angtane 
enggam aa jei gangge gubilirim, "Ai 
tousaiserem ajama domolf.", jei ga 
Kristuster gane damdamtaasini. Angtane 
nensaiserem jei tousaiserem jam ne 
domolyan Kristus gamserem. 

“Ai jeiserem isa ajam towasulmini ibe 
Kristusem temawer, jega angtane nafsi 
ip is galap gane towas-towasulmit nafis- 
nafsi, ane jei ga sege gubili, "Taterisi ai 
ajesa towas-towastababilirim, taterisi 
jeiserem ba bunaram.", angtane 
jeiserem jei aamei is jam ne afaf- 

afaftababiyen, ane aamei safnant jei aa 
jes ne towas-towastababilirim jeiserem 
ijama onsobiyen. 

Ai bai angtane ims ne afaf- 
afaftababife, ane jeiserem jem temawer, 
ai safe ibar seyafter nejama nwinyen, 
jengga ai alem inibe aamei isa jeber- 
jeber sarbabistaabonwena, ane ga 
jem temawer ai aafe taterisi aaiserem 
ip isas tulisulmini. Ini amna ase 
saaser-saaserfer folbana, aamei seyafter 
daamfen iniber ima gwena, ane aamei 
Kristus ginggitfer ima tebana. 

6 Aamei Kristus Yesus imsama tebanant 
im Tuhanfe, jega jem temawer gasa gwe 
Jebar daamfennaber. 

7 hamei Jei ijama aftannuyon, jengga 
Jei jamer isa tebasini, tini unggwandusa 
gamserem ganam fyat sakarabara jei ga 
jem gam taasini onabe. Ane ga gemer 
isa gwena Kristus aa gemer gunurum. 
Ane aamei jeber-jeber Taterisi Waakena 
seyafter jeiserem ga jam isa taabili, ip is 
jes towas-towasulminirim. Ane aamei ga 
jem kanaufer isa fina. Ane jeber-jeber 
Uwa Sanbagirfe "Ase samfer golmini" ga 
igama gweyibene. 

8 Aayai aamei ga inibaner isa gwena, 
aamei taterisi afaf-afafa gala-gala 
ijama onsobiyen, taterisi aa jes ne 
afaf-afaftababilirim. Angtane afwerfener 
taterisi angtanemana gam towas- 
towasulmini angtanefe, taterisi jeiserem 
Kristusminiweryan. Taterisi asal-asala 
jelemana aa jes gane golminirim, 
jei taterisi jeiserem ga jes gane 
towas-towastababili, ane taterisi bwata 
kapkaiserem jemniwer, bwata kapka aa 
jei ge wofebilirim ogiri aaiserem jebe. 
Afa aamei jes isa tikwebaabitinirim, 
taterisi angtanemana jeme is jem ne 
towas-towasulminirim, gam jega aamei 
ga isene tebabili twena gamserem, 
twena omwanap gemer gam jantonom. 
Aayai! Gasa sarsi waakenfer! 

9 Gwela Uwa Sanbagirmana seyafter 
ga Kristusminip. Kristus Jeiba Uwa 
Sanbagiri galserem, Jei nenesyan. 

10 Ane aamei daamfennaber ijewera 
gwenaram Kristusfar, jem temawer ga 
aamei gwela Uwa Sanbagirmana ga 
ima domolbana. Baabeta Kristus aa 
jes domolaram enggalf Jei Sanbakfe 
gam nwinf, baabeta jeiserem jeiba 
tagargarsusum baabeta nenes-nensa 

seyafter gemerserem jemniwer-- 
baabeta malaikatmana, baabeta bwata 
bawasmanaiserem jemna, ane baabeta 
angtane sanbakmana. 

11 Angtane Yahudimana jei jen jena 
jener ne sunatsowena, ane jei enggam 
ge gubili jelem inibe, "Nei nes mes ne 
sunattababili, ane jega jem temawer 
neiba Uwa Sanbagirem angtanesam." 
Jengga jei tifni jelemana tefner ne 
targabaabisini, ane jei tifni tefner aa 
jewer ne targabaabisinirim, gam jega 
ini jemna Uwa Sanbagirfar jam ge 
waakenswebiyen. Gwanan galapserem 
ini imna unggwansusu enggalfe 
etam-etama kapkaiserem ijesa eyebif. 
Jengga namwer Kristus aa jes eyebilirim 
jeme, aamei ga ijama etamwena Uwa 
Sanbagirem angtanefe. Angtane aa 
jes ne eyebilirim jeme, aamei Uwa 
Sanbagirem angtanefe jem ijama 
etamweyan. Kristus Jei tifni imna Jam 
targabaipmisiyen, jengga ini imnaiserem 
ga is jes gwebaipmini Uwa Sanbagirfar 
gam waakenswef. Ane aamei Kristusfar 
daamfennaber ga ima gwena, ane 
Kristus ga aamei is Jem aftabunnu 
etam-etamawer. 


KOLOSE 2.12-14 1696 


12 Aamei jame is galap ne 
baptistababilintim, jeiserem ga 
enggam aamei jam tere gamserem, 
ane ga is gane tertaannu Kristusfar 
seyafter. Aamei jame is galap ne 
baptistababilintim, jeiserem ga enggam 
gamserem aamei is mes irtebaabili 
Kristusfaner. Baptisana jeba gamam, 
aam temawer aamei baabeta Uwa 
Sanbagirmana unggwandwasususerem 
ga ijesa taayibene, ane baabeta jeiserem 
jeme Uwa Sanbagiri ga Kristus jem 
irtestena terewer. 

13 Ąamei nalefe Kristus ijama tebayan, 
gwanan jes galapserem aamei etam- 
etamabara, ane ini imna unggwan-giri 
kapkaiserem jam eyebife. Jega jem 
temawer mafnana imna jei jam gweyan. 
Jengga namwer Uwa Sanbagiri Jei gwela 
is mes golmini Kristusfar, ane Uwa 
Sanbagiri etam-etama imna ga is jem 
wirtabaipmini. 

14 Hukumu Nabi Musa aa jes 
tulistababilim ga enggam baatultel: 
"Aaiserem samfer isa eyebili. Aaiserem 
safnant ijama eyebiyen." Hukumu 
jeiserem ga batasa galserem nem 
nenennabe--aawer nei, aawer Uwa 

Sanbagiri, aam temawer nei hukumu 
jeiserem nejama onsobiyen. Kristus aa 
galap terentem, Uwa Sanbagiri ga jes 
galapserem hukumu jeiserem galap 
borolsinint. Ane Jei etam-etama nemna 
nes mes wirtabaipmini. 

15 Kristus aa jes eyebilirim jeme, 

Uwa Sanbagiri baabeta bawasmana, 
ane bwata bawasmana mesna gamjon 
mes tamserenbili. Ane jeiserem jeme, 
angtane seyafter ga sege towaswebili 
enggame, baabeta bawasmana 
bastouya, unggwandwasusyan. 

16 Ga jem temawer, afa angtane 
aamei enggam is jam sene balbabilirim, 
tumilgala aamei ijesa tombaabilirim, 
ane ijesa telbebilirim jem temawer, 
"Tumilgala jeiserem safnant ijama 
tombaabiyen!", aamei angtane jeiserem 
safnant ijama sarbabiyen. Ane afa 
angtane hukumu ibe is jei towas- 
towasulminirim enggame masarem 
temawer: Nunu unggwandusa aa jep 
gam falaram aamei ga masaras igama 
eyebili; afa mwara ibirmi jam gam 
garauwityerem, aamei masaras igama 
eyebili; afa jei aamei is enggam sene 
towas-towastababilirim, aamei ga jamer 

isa onsobili nele nunu Sabatmana 
gamserem, angtane jeiserem safnant 
ijama sarbabiyen. 

17 Hukumu seyafter jeiserem ga 
enggala angtane uwu fotonap gemer 
gam batonaram, fotonap ga num fenna 
gam batobana, uwu fotonap jeiserem 
je angtane igyen. Fotona jeiserem 
igyen, jengga fotona jeiserem nes 
jei gweretaamini angtane jeiserem. 
Hukumu jeiserem jemna nele ga gam jam 
onsobilibe, uwu fotonap aa gemer gam 
batonaram jes gemerserem. Hukumu 
jeiserem bastowaifer gweretababili 
Kristus aa jes eyebaabiliserem jem 
temawer. Hukumu seyafter jeiserem 
jemna igi ga bastowaifer, jengga Kristus 
aa jes eyebaabilirim seyafter jeiserem 
jei igsusu. 

18 Afa angtane aamei enggam is jei 
towas-towastababilirim enggame, "Ai 
ana ames onabertana, ane malaikata 
ga ai pujitababili.", ane afa jei aamei 
jam is balbabilirim enggame, aamei 
mese malaikata sa pujitababi, angtane 
jeiserem safnant ijama sarbayan. 

Jei eserem aa jes gam damtabilirim, 
jeiserem ga jes gam nasbabili uskambar, 

ane jei aa jes nasbabilirim jeiserem 
jeme, jei jena ga jem se gaartena. 
Jengga seyafter jei aa jes nasbabilirim 
jeiserem ol kabwak, taterisi jei aa jes 
nasbabilirim taterisi jeiserem ogirmana. 

19 Angtane jeiserem jei daamfennaber 
jam ge gweyan Kristusfar, Kristus Jeiba 
Duka nemnam. Kristus Jei nem Duka nei 
seyafter Jei nejeya tebanaram, ane nei 
Jebar daamfennaber, jes gemerserem 
tifni angtanemana duka jeman mesna 
jeiba daamfennam. Ane Kristus gwela 
yo baabeta nep nes mesam tetmini, 
ane nei ga nesa etamwena angtane 
safna daamfennaber ginggitfer jem 
gasa gwena. Uwa Sanbagiri ga gam 
mwangbisil jes gamserem. 

20 Aamei Kristusfar seyafter imsa tere, 
ane bwata kapka aa jei ge wofebilirim 
ogiri aaiserem jebe, aamei bwata kapka 
jeiserem baif imsa gwebabili. Afa ga 
gam jes gamserem, jeje bafa aamei 
ga ima gwena jes gamserem angtane 
ogirip aa gemer naawenaram, bwata 
kapkaiserem ga jeter ne onsobili? Ini 
amna as mes jenbana im temawer! 
Jeje bafa aamei hukumu aas galserem 

gala ga ima onsobili, aaf aa gemer 
tulisulurum enggamae: 

21 "Aaiserem safnant ijama tebabiyen! 
Tumilgala jeiserem safnant ijama 
unggwasbiyen jam enolfe! Aaiserem 
safnant ijama enentababiyen!" 

22 Hukumu jeiserem ga angtane aa 
jes ne towas-towastababilirim enggalfe 
aamei ijama eyebif, hukumu jeiserem jei 
Uwa Sanbagirminiweryan. Uwa Sanbagiri 
tumilgala nes jes kitulminirim nebe ga 
enggalf jam tombaabif. Tumilgala ane 
seyafter gemerserem jeba ogirmanam 
seyafter. Ane seyafter jeiserem sege 
barwebisi. 

23 Angtane hukumu jeiserem aa jei 
ne towas-towastababilirim ga enggam 
ne towas-towastababili, "Aamei ina ga 
jam isa onabersona, ane malaikata ga 
isa pujitababili. Tifni ilemana ga isa 
tamtamtababili. Ane ijesa eyebilirim 
jeiserem jeme, aamei ina ga jem 
isa gwaarasona enggame, aamei ina 
imsama onabersona." Angtane jam aa 
galap ne sarbilirim jei aa jes ne towas- 
towastababilirim jeiserem, jei ga aa ge 
gubili, "Jei jes ne towas-towastababilirim, 
jeiserem ba waakenam." Jengga jei aa 

jes ne towas-towastababilirim, jeiserem 
kapka. Jeiserem taterisi afaf-afafaiserem 
ga jes ne towas-towastababili. Jei aa 

jei ne towas-towastababilirim, jeiserem 
nele jemna gamserem afa nei jes nesa 
onsobilirim, ane gemer ga nesa gwena aa 
jes ne towas-towastababilirim, jeiserem 
nei nes jam batobaabiyen enggalfe 

nei nejama tikwef kapkaiserem jes 
nasbiliserem nelem inibe, ane jam tikwef 
kapkaiserem jes eyebiliserem jewer. 
Angtane jam aa galap ne tikwebitinirim 
jei aa jes ne towas-towasulminirim, 
angtane jam aa jei ne sarbilirim taterisi 
jeiserem, jei jen jena jafner ga aane 
detenanna. 

3 1 Aamei Kristusfar seyafter Jebaner 
imsa tere, jengga Uwa Sanbagiri 
Kristus Jam aa galap irtenentem terewer, 

Jei aamei is mes irtebaabili seyafter 
Kristusfaner, ane Jei gwela ibirmi 
Jebaner is mes golmini. Kristus Sanbakfe 
ga aa nwini taman waaken-giribe, 

Uwa Sanbagirem taasfolawer. Ga jem 
temawer ini imna unggwanfer ga apgal 
jigala taman waaken-girip aaiserem is 
jep sege folbamini, jengga ini unggwan- 

giri apgal jigala ogirmanaiserem jep is 
jam ge folbamiyen. 

2Enggam ga isa gunu, "Ini amna 
unggwan-giri enggalfe Uwa Sanbagjiri aa 
jes bilirim jam eyebife jeiserem ajam 
eyebif. Ai nele Kristusmana jeiserem ajes 
onsobar, ai bai nele angtanemanaiserem 
jam onsobarfe." 

3 Gam isa gunu, aam temawer jame 
igalaba towaiwenantam Kristus Jam 
onsobalawer, jes jepserem aamei 
nele angtanemana imsa aftannunt 
jam onsobafe. Ane aas jepserem ini 
imna Kristusfar ga daamfennaber, ane 
aameiba angtane Uwa Sanbagirmanam. 
Angtane ini imna is jam ne damtabiyen, 
afa ini imna Kristusfar daamfennaber, 
afa fas. 

4Jengga Kristus aa jep warausanyaram 
ogiri aaiserem jebe, aamei nafa 
Jemnaiserem Jebar seyafter jepga isa 
gwesa, aam temawer Kristus Jei gwela 
yo baabeta is mesam tetminint ibe. 

> Ga jem temawer, ini imna unggwan- 
giri is jei ge folbaminirim enggalfe 
kapkaiserem gam eyebif, ini jeiserem 
ga jam isa fasawolwili, aamei jeiserem 
gamjon ijama sarbabistaabonyan. 

Etam-etama seyafter maaryena 
galserem ijama eyebiyen. Ini imna 
unggwan-giri enggalfyan maaryens 
gwebife, ane galgala unggwanfer 
jewer gam damtabif. Afa ini imna 
unggwan-giri galgala unggwanfer jewer 
gam damtabif, jeiserem ga enggala 
aamei nensar tefner igama damdamulsif. 
Afa ini imna galgalem temawenefener 
is gangge folbaminirim, afa ga gam 

jes gemerserem, gam jega ini imna 
unggwan-giryen enggalfe Uwa Sanbagjiri 
gam damdamtaasife, ane aamei Uwa 
Sanbagiri ijama pujiteyen. 

6 Angtane etam-etama kapka seyafter 
jeiserem aa jei gane eyebilirim, ane 
Uwa Sanbagirs sarbayanaiserem, Uwa 
Sanbagiri Jei angtane jeiserem ga jam 
se nasbabili, ane Jei angtane jeiserem 
gase tamtamtababisi. 

7 Aamei nalefe Kristus ijama tebayan, 
aamei gwanan ga angtane jes galserem 
ga gala, aamei mese Uwa Sanbagjiri 
ijama sarbayan. Ane jes galapserem 
aamei etam-etama kapka seyafter 
jeiserem ga imsa eyebilint. 

8 Jengga namwer aamei etam-etama 
seyafter aas galserem jewer ga jam isa 


KOLOSE 3.9-11 1704 


tikwena: Angtane ijama nasbabiyen. 
Kapkaiserem ijama eyebiyen. Taterisi 
kapka ijama nasbiyen ilem inibe angtane 
nafsiserem jem temawer. Angtane ijama 
imei-imeitababiyen. Ula kapka maaryens 
gwebife, aamei taterisi jeiserem ijama 
nasbabiyen. 

9 Aamei in ina ijama afaf-afafsoyan, 
aam temawer aamei imsama tikwenant 
gwela kapkaiserem jewer gwanan 
ijewera gwenantam, 

10 ane aamei imsa towaiwena ibirimfer 
gwefe. Uwa Sanbagiri aamei is mes 
eyebaabili angtane ibirimfe, ane Jei 
jeber-jeber se eyebili, jega aamei 
gam isa etamwena Jei galserem. 

Uwa Sanbagiri ga Jener eyebili jes 
gemerserem, jega enggalf aamei 
bunarsusfer Jei gam isa damdamtaasini. 
11ywa Sanbagiri aamei is gase 
eyebaabili ibirimfer, aamei ina 
enggam ijama gitmiyen, "Nei nafis- 
nafsi." Aaiserem igyen afa aamei 
angtane Yahudimana, afa angtane 
Yahudimanyan. Aaiserem jei igyen afa 
aamei jam sunattwela, afa aamei jam 
sunattweyana. Aaiserem igyen afa aamei 
awelna angtane nafsimana igam gwebili, 

afa aamei angtane sanbakf igam gwena. 
Jengga igsusu ga Kristus tefner, ane 
Jei ga nem inip nwini, nei angtane Jei 
nejeya tebanaram. 

12 fameiba angtane Uwa 
Sanbagirmanam. Jei ims nesiktababili, 
ane Jei ims destabaabili enggalfe aamei 
igama etamwef angtane Jelemanfe. Ga 
jem temawer aamei ijesa eyeipminirim 
angtanefe, seyafter jeiserem ini 
waakenmer isa eyeipmini. Ina ga jam isa 
batominenne aamei ina ijesa balbabilirim 
jeme. Ini imna ga jam isa onabertabana. 
Seyafter ijesa eyeipminirim angtanefe, 
jeiserem ga ini foler-folermer isa eyebili. 
Angtane safe kapkaiserem is jam sene 
eyeipmini ibe, aamei jafner isa fina 
abakfer. 

13 Aamei ini kapka ijama damtabiyen 
enggalfe, kapka is jes gane eyeipminirim 
ibe jeiserem gam fwayenulmif jebe. 
Jengga kapka jeiserem is jes gane 
eyeipminirim, ga jam igama nasbili 
waakenfer jam borolfe. Etam-etamawer 
ina jam isa nesiksonanna, Kristus 
gemerserem Jei etam-etama imna is 
gemer wirtabaipminirim. 

14 Ane in ina ga jam isa nesiksonanna, 
jeiserem ba igsusum seyafter 
afweraiserem jemniwer. Aamei ina 
ijeba nesiksonannaram, jes galapserem 
aamei daamfen iniber ga ima gwena. 

15 Uwa Sanbagiri Jei ims jenbebili 
enggalfe safna daamfennaber gam 
gwef. Ane ini Jemna unggwan-girsusu 
enggalfe ini imna waakenfer is jam 
sege folbaminirim angtane nafsiserem 
jebar. Kristus mesam eyebili jega ini 
imna waakenfer is gam sege folbamini 
angtane nafsiserem jebar. Jega jem 
temawer angtane nafsiserem jebar ga 
waakenfer isa gwena. Ane Uwa Sanbagjri 
jeber-jeber ga isa bala, "Ase samfer 
golmini." 

16Taterisi Waakena Kristusmanaiserem 
ga jeter isa waakenulsini ilem inibe. 

In ina ga jam isa towas-towasona 
nele waakenaiserem jem gwefe jem 
temawer. Ane in ina ga jam isa 
esorolsona tousa jes igam domolaram 
jeme. Simala mazmurmana, ane 
simala rohanimana, ane taterisi simala 
Mafnana Uwa Sanbagirmana ip is jes 
kitulminirim, seyafter jeiserem ga isa 

twola enggalfe, Uwa Sanbagiri gam 
pujitef ini saaser-saasermer. 

17 Seyafter aamei ijesa eyebilirim, 
ane seyafter ijesa balbabilirim, 
seyafter jeiserem aamei isa eyebili 
ane isa balbabitowena bosna Tuhan 
Yesusmanaiserem jeme. Ga isa bala 
Uwa Sanbagiri, Uwa nemnaiserem, "Ase 
samfer golmini, seyafter Kristus ap as 
jes eyeipminirim jem temawer." 

18 Aamei wini anggwanabaraiserem, 
anggwana ilemana ga jamer igam 
sarbana. Wini Tuhan aa jei ne 
tikwebaatinirim ga jes gamserem ga 
gemer gam eyebili. 

19 Aamei anggwana winibereiserem, 
wini ilemana ga jam igam nesikulu. Wini 
safnant ipsam nasbit, ane kapkaiserem 
ijam eyebiyen jebe. 

20 Aamei tantantane, aamei iye uwa 
ilemana taterisi jemna ga jam igam 
saripmini seyafter gemerserem jem 
temawer. Afa aamei jeiserem jam igam 
eyebilirim, ini Uwa Sanbagirmana ga 
saaser-saaserfer gam folbana. 

2l Iye mese uwa, aamei tanefe 
kapkaiserem ijama eyeipmiyen, jega 
tanna jeiserem ini jemna kakalmer galap 

gangge folbamini. Afa aamei kapka 
jam igam eyeipminirim jebe, ini jemna 
gangge jenbamini. 

22 Aamei angtane awelna nenesfe ijeya 
gwebilirim, angtane sanbak ilemana 
ga jam igam sarbana seyafter aa jes 
gam bilirim jem temawer. Awelna ga 
waakenfer igama gwebili--enggamyan, 
angtane sanbak ilemana jam igama 
damtanaram, aamei akar-akareme 
awelna gamjon ga igama gwebili, jega 
angtane sanbak imna jeiserem aamei is 
gam balbabifi enggame aamei awelna 
waakenfer ima gwebili. Jengga safe 
jei aamei is jam gerebaabisneneyen 
awelnabe, aamei awelna jei aa jes 
gam bilirim, awelna jeiserem ga ini 
waakenmer igama eyebili, aam temawer 
aamei Tuhans ima nesiktene, ane 
enggalf Tuhan Jei aamei is gam balbabife 
aamei awelna waakenfer ima gwebili. 

23 Awelna seyafter gemerserem ip is jes 
gane golminirim, aamei awelna jeiserem 
ga waakenfer igama gwebili ini saaser- 
saasermer, awelna jes gemerserem 
Tuhan jeme ip is gemer gam golmini, ane 
awelna gam ke angtaneminiwerfener. 

24 hamei ijama dirinswebiyen enggame 
aamei Tuhanminiwer fwaina isa domolsa. 
Tuhan aa jes menetabaipmisinirim 
angtane Jelemanaiserem jebe, aamei 
seyafter jeiserem isa damtabisi. 
Bunar-bunarsus Kristus Jeiba im 
Sanbakam. 

25 Ane angtane afa kapka aa jei gane 
eyebilirim, Uwa Sanbagiri Jei angtane 
jeiserem se tamtamtababisi kapka aa jes 
gane eyebilirim jem mwonggaber. Uwa 
Sanbagiri Jei mwongga daamfenna tefner 
se girinsi angtane seyafter gemerserem 
jebe. Uwa Sanbagiri Jei enggam Jam 
eyebiyen: Angtane afweraiserem 
etam-etama kapkaiserem aa jei gane 
eyebilirim, Jei angtane jeiserem gam 
tamtamtababili. Ane angtane nafsi 
etam-etama kapkaiserem aa jei gane 
eyebilirim, Jei Jam tamtamtababiyen. 
Gamyan. 

4 1 Aamei angtane sanbakfe ijeya 
gwenaram, aamei waakenater isa 
eyeipmini ini foler-folermer, angtane 
awelna imnip aa jei ne gwebilirim jebe. 
Ane afa jei awelna waakenfer gane 
gwebili, aamei jegme fwaina waakenater 
igama golmini jebe. Ijama dirinswebiyen, 

aamei mese angtane aa jei nwinirim im 
Sanbakfe, Jei taman waaken-girip. 

2 Aamei sembayanga jeber-jeber isa 
gwebabuwena. Aamei sembayanga 
jam isa gwebabilirim, aamei taterisi 
nafis-nafsi ijama balbabiyen ilem inibe. 
Jengga aamei sembayanga jam igama 
gwebanaram, ini imna unggwan-giri 
ga is Uwa Sanbagirminipfener gangge 
folbamini. Ane aamei sembayanga jam 
igama gwebanaram, Uwa Sanbagiri 
ga igama bala enggame, "Ase samfer 
golmini." 

3 Aamei sembayanga am temawer ga as 
isa gwebamini Uwa Sanbagirfe, jega Uwa 
Sanbagiri Jei dwona ap as gase golmini 
enggalfe ai taterisi Kristusem temawer 
ai agma nasbinennefe, taterisi angtane 
gwanan jam ne towaswebiyeneiserem. Ai 
taterisi jeiserem ajewer nasbinennerem, 
ai bwiyip ga ajem temawer nwini. 

4Uwa Sanbagiri Jei ai as mes balant 
ai taterisi jeiserem ajam nasbinennefe. 
Jega jem temawer aamei sembayanga 
isa gwebana jega ai taterisi jeiserem 
waakenfer gam as nasipminenne, Uwa 
Sanbagiri ap as gemer bilibenentem 
jes gemerserem. Ane ai waakenfer 

ajewer nasipminennerem, jeiserem 
jeme angtane waakenfer ga sene 
damdamulsini. 

> Aamei ijeba gwenaram angtane 
Yesus jam tebayanaiserem jebar, 
aamei tousaiserem ga jemfener isa 
gwena, ane gwela waakenaiserem ga 
jem isa gwena. Dwona jeber-jeber 
jam igama domolaram, aamei Taterisi 
Waakena jeiserem Yesusem temawer 
ga igama nasipmini angtane Yesus 
tebayanaiserem jebe. 

6Seyafter ijesa nasbaipminirim, 
jeiserem jem ga isa malin-malintababili, 
jega angtane is jei ne sarbabilirim, 
ini jemna saaser-saaserfer ga sege 
folbamini. Ane aamei ga jamer isa 
towaswena enggame, ga fomfom isa 
tamawolbaabili angtane aamei is jei ne 
tenebaabiwenaram. 

7 Tikikus nem afelna nejesa 
nesiktenerem, jei aamei is towas- 
towastababili amnip aa je etamwenaram 
bwiyibe jem temawer. Jei awelna 
Tuhanmana abar waakenfer seyafter ai 
ge gwebili. 

8 Ai jei as baftana imnip gwife 
enggalfe aamei gwela amna as 

igam towasweipmif, ane ini imna 
saaser-saaserfer is gam ge folbamif. 

9 Onesimus jei Tikikusfar sege sofna. 
Jei ibar safna daamfennam kota Kolose 
je, aamei Yesus ijeya tebanaram. 

Jei angtane awelna waakenfer aa 

jei gwebilirim, ane ai jei ajesa 
nesiktenerem. Jei Tikikusfar aamei isege 
towas-towastababili seyafter aaf aa jei 
etamwenaram jem temawer. 

10 Aristarkus ai ajebar ge nwinirim 
bwiyibe, jei aamei is enggam balbabili, 
"Kelek, waakenfer sa gwe!" Markus 
jeime is gemer balbabili. Jei Barnabasem 
afelna. (Aamei taterisi ai isa ajes 
baafulminintim ibe, aamei taterisi 
jeiserem imsama sarbili enggalfe, afa 
Markus jei jam se gwinaram imnibe, jei 
ga waakenfer isa tebana.) 

11 Angtane nafsi aasaje bosna Yosua, 
ane bosna afwer ga Yustus, jeime aamei 
is enggam balbabili, "Kelek, waakenfer 
sa gwe!" Angtane Yahudimana nawer- 
ningna jeiserem Tuhan Yesus aa jei ne 
tebanaram, ai awelna ga ajebanefenera 
gwebili. Angtane Yahudimana nafsi Yesus 
aa jei ne tebanaram, jei awelna amna as 
jam ne batoibeyen. Aristarkus, Markus, 

ane Yustus as jenefener ne batobana 
enggalfe ai taterisi Uwa Sanbagirmana 
ajebara nasibenenefe, ane angtane Uwa 
Sanbagiri gam sene tebana, ane Uwa 
Sanbagiri Jei jem Sanbakfe gase gwena. 
Angtane nawer-ningna Jjeiserem jei as 
waakenfer ne batobana. 

12 Epafras jeime is enggam balbabili, 
"Kelek, waakenfer sa gwe!" Jei mese 
ibar safna daamfennam Kolose je, aamei 
Yesus ijeya tebanaram. Jei awelna 
Kristus Yesusmana gam gweyibene, ane 
jei sembayanga im temawer baabetmer 
jeber-jeber gwebawena. Jei sembayanga 
enggalf gwebana jega aamei kanaufer 
gam isa fina, ane aamei waakenfer gam 
isa sara Yesus Jam tikwebaatiliserem 
jem temawer, ane aamei Uwa Sanbagiri 
aa jes bilirim jam eyebife, jeiserem 
aamei waakenfer ga isa onsobili. 

13 Aj awelna Epafrasmana aner amesam 
domolbanant, ane ai ga isa jewer 
towastababili enggame Epafras jei 
awelna ip is baabetmer gweyipmini, ane 
angtane aa jei ge nwinbenerem kota 
Laudikya je, ane kota Hirapolis jep mese. 

14 Doktor Lukas nei nejesa 
nesiktenerem, ane Demas jei mese, jei 

nawersamer is enggam ge balbabili, 
"Kelek, waakenfer sa nwin!" 

15 Aamei ijeya nwinirim kota Kolose 
je, aamei taterisi aaiserem amniwer 
angtane Kristen kota Laudikya jep aa 
jei ge nwinbenerem ga enggam isa 
balbabili, "Kelek, waakenfer sa gwe!" 
Ane Nimfa jegme gemer isa bili, ane 
jemata aa jei ge betwebilirim Nimfam 
jenabe jegme gemer isa balbabili. 

16 Afa surta aaiserem jep jam 
isa gerabistenaram jamer taban, 
gamjon jewer ga isa baafulmini 
jemata Laudikyamanaiserem jebe 
enggalfe jeime gam ne gerabistef. 
Surta ai ajes tulisulminirim jemata 
Laudikyamanaiserem jebe, surta 
jeiserem jame is jep ne baafulmitnerem, 
aamei surta jeiserem ga iner isa 
gerabistena, surta Laudikyawer ip is jes 
ne baafulmuwityerem. 

17 Ane aamei angtane Kolosemana, 
aamei Arkipus isa towastana enggame, 
awelna Tuhanmanaiserem jep aa jes ne 
gulbanaram, awelna jeiserem ga jam se 
tabanulu! 

18 Ai taterisi seyafter surta aaiserem 
jebe ai ajafner nasowena, ane angtane 

nafsiserem ga jei tulistababili. Jengga 
taterisi aaiserem ga aner tulisulu: 

Ai Paulus is enggam ai balbabili, 

kelek, waakenfer sa gwe! Aamei ai 

as ijama dirinswebayan, ai bwiyip 
gemerje agemer nwini! Ai sembayang 
as gwebana Uwa Sanbagjiri Jei waakena 
Jelemanaiserem ip is gase golmini aamei 
seyafter gemerserem. 


1 TESALONIKA 


1 Ga ip, Safna Yesus iJeya tebanaram, 
1 kota Tesalonika je. Aameiba Uwa 
Sanbagirmanam, Uwa nemna, aameiba 
Tuhan Yesus Kristusmanam. Surta 
aaiserem amniwer, Paulus, Silas, 

ane Timotius. Ai sembayanga asa 
gwebabana Uwa Sanbagirfe, Jei 
waakena Jelemanaiserem ip is gase 
golmini, ane Jei ini imna is gase 
gwebaipmini waakenfer is ga sege 
folbamini. 

2 hi sembayanga jeber-jeber asa 
gwebabawena Uwa Sanbagirfe. Ai 
agma bala ase samfer golmini aamei 
seyafter jes gemerserem im temawer, 
ane ai bosna imna agma bilipmitena 
sembayanga jam gwebalabe. 

3Wa, sembayanga jam agma 
gwebabanaram Uwa Sanbagirfe, 

Uwa nemnaiserem, ai isa gemer 

aya sarbabistaabonwena. Ai aamei 
isa agemera sarbabistaabonwena, 
aamei awelnap waakenfer fomfom isa 
gowena aam temawer aamei Yesus 

imsa tebanant; ane aamei awelnap 
unggwanfer ga fomfom isa gowena aam 
temawer aamei Yesus imsa nesiktene; 
ane aamei kanaufer ga fomfoma isa 
fina aamei Yesus Kristus Tuhan nemna 
igalaba tebanaram. 

4Am afelen mesna, ai amsama 
towaswena enggame Uwa Sanbagiri 
Jei ims nesiktababili, ane Jei ims 
destabaabili enggalfe aamei igama 
etamwef angtane Jelemanfe. 

> Ai jes gamserem gam amsama 
towaswena, aam temawer ai Taterisi 
Waakena Yesusem temawer ip aya 
towas-towasulminint. Ai taterisi 
alem iniwer jeiserem jafner ajama 
balbabiteyan, jengga baabeta yo 
Mafnana Uwa Sanbagirmanaiserem ai ga 
aamei isa ajema towas-towastababilint. 
Ane ai ga aya towaswena enggame 
taterisi jeiserem jeba bunarsusferam. 
Aamei imsama towaswena ai fomfom 
aya gwena ibar negalaba nwinintim. Ai 
waakenfer aya gwena enggalfe ai nele 
waakenaiserem ibe isa gama destabamif. 

6 Aamei ai as imsa onsobaabilint 
waakenfer gwefe, ane Tuhan mese 
aamei imsa onsobanant. Angtane 

nafsiserem jei ibe safe ise kapkaiserem 
is jes ne eyeipminint, jengga aamei 
taterisi Yesus Kristusem temawer imsa 
taabili, ane jes jepserem Mafnana Uwa 
Sanbagirmana Jei ibe ini saaser-saasera 
ip ga is kitulmini. 

7 Aamei waakenfer ijewera gwenaram, 
angtane Yesus aa jei ne tebanaram 
propinsi Makedonya je, ane Akaya je, 
jei gwela imnaiserem ijes ne domolmini, 
ane jeme waakenfer ga aa naawena 
aamei gamserem. 

8 Angtane anesus taterisi Tuhanem 
temawer mes ne sarbili imniwer, 
propinsi Makedonya ane Akaya 
jepfeneryan, jengga angtane taman- 
tamna unggwanfer gemerserem jei 
mes ge sarbili enggame aamei Uwa 
Sanbagiriserem ijesa tebana. Ga jem 
temawer ai gamjon ajama nasoweyan 
im temawer. 

9 Angtane seyafter jeiserem enggam 
ge gubili, aamei ase waakenfera 
tebabilint ai kotana imnaiserem jep 
agalaba fortyantam. Jei ga enggam ge 
gubili, aamei imsa aafulnunt tiborma 
jam kwiruluserem enggalfe, aamei 
awelna Uwa Sanbagirmana tefner igama 

gweyibef, Uwa Sanbagiri bunarsusfer 
aaiserem ane nwinsanaiserem. 

10 Ane aamei Tane Jemna taman 
waaken-giriwer aa Jei jelaiserem ijesa 
fibana. Tane Jemna bosna ga Yesus, Uwa 
Sanbagjiri aa jes irtestenantam terewer, 
ane Jei ga nei ga nes waakentababisini 
kakala Uwa Sanbagirmanaiserem 
jewer. Uwa Sanbagiri Jei kakala Jemna 
angtanefe se golmisi, aam temawer Jei 
etam-etama kapkaiserem angtanemana 
jem temawer kakalsona. 

1 Am afelen mesna, aamei iner imsa 
2 towaswena wofera amna imnibe jei 
syeferyan. 

2 Aamei imsama towaswena enggame, 
ai gwanan nalefe imnip ajama sofweyan, 
kota Filipi je angtane jepmanaiserem 
jei abe ase kapka gane eyeipmini, ane 
ai as ne imei-imeitababili. Angtane 
unggwanfer jei safe ai as jam ne 
nasbabili, jengga Uwa Sanbagiri 
nemnaiserem Jei baabeta as mes 
golmini enggalfe ai Taterisi Waakena 
Uwa Sanbagirmanaiserem ibe isa gama 
nasipmif. 

3Taterisi Waakena ai isa ajesa 
golminirim ibe, ai isa ajama afaf- 

afaftababiyen, jengga ini amna ba 
waakenfennam, ai bunarsusfer aya 
gunu. 

4Ga enggam, ai jeber-jeber asa 
nasbuwena, Uwa Sanbagjiri aa jes 
bilirim ai ajama nasbife ai ga jes 

asa nasbuwena, ane Jei ai as mes 
balbabili ai Taterisi Waakena aaiserem 
ajama nasbinennefe. Ai jeiserem 
fas ajama nasbiyen enggalfe ini 
angtanemana saaser-saaserfer gam 

ge folbamif, jengga enggalf ini Uwa 
Sanbagirmana saaser-saaserfer gam 
folbaf, ane Jei ini nemnaiserem nes jam 
unggwasbaipmiliserem jem temawer. 

> Aamei imsa towaswena, ai imnibe 
enggalf ajama jelyan aamei isa ajama 
malin-malintababif ai ajesa nasbabilirim 
jeme. Ane ai doini imniwer ajama 
tebayan, fas, Uwa Sanbagiri Jei 
jeber-jeber nei nes Jener se gerebaabili. 

6 Ai awelna enggalf ajama gwebiyen, 
jega aamei as igma balbabif enggame 
awelna amna waakensusu. Ai jes 
gemerserem awelna gam ajama 
gwebiyen im nenennabe, afa angtane 
nafsiserem jem nenennabe. 

7 Jengga bunar-bunarsus aiba angtane 
Yesus aa jes baftabilirim, ane ai 
galgala samfer agma balbabili imniwer. 
Jengga jeiserem ajama eyebiyen. Ai im 
nenennabe agalaba nwinintim, ai ga 
an ana ajamera gaaramisnenewenant, 
wini tannabara gamserem tane jamer aa 
gemer gam gerebaabisnennerem. 

8 Ai aamei isa uskambar aya 
nesiktababili, ga jem temawer ai Taterisi 
Waakena Uwa Sanbagirmana jeiserem ip 
ga is aya golmini, ane gam ke enggam 
taterisi jeiserem jetefner, jengga gwela 
aman mesna ai isa jesa golmini ibe, aam 
temawer ai aamei isa uskambarsus aya 
nesiktababili! 

9 Am afelen mesna, aamei gemer 
ima sarbabistaabonwena awelna amna 
ajesa gwebilirim baabetmer. Gwer gwin 
amna awelna gemer agma eyebili, jega 
angtane imniwer ai daran-darna jebe afa 
ajama golmiyen, ai Taterisi Waakena 
Uwa Sanbagirmana jam isa agalaba 
nasipminirim ibe. 

10 Aamei awelna amnaiserem iner as 
imsama domolmini, ane Uwa Sanbagjri 
mese Jei as mes domolmini ai ajesa 
eyebilirim. Aamei Yesus ijeya tebanaram, 

ai gwanan ibar agalaba nwinintim, jes 
galapserem ai kapka ajama eyebiyen. 
Ai ibar waakenfer aya nwinint, ane 
etam-etama kapka im tarnabe ai ajama 
eyebiyen. 

11 hamei ba imsama towaswena 
enggame, ai ipma eyeipminint aamei 
seyafter gemerserem, uwa jei jelem 
tanefe aa gemer gam eyeibenerem. 

1? Aj aamei isa ajama esoroltababilint, 
ane ai ini imna ga isa aya 
kanautabaipminint, ane ai ga isa 
jafnera balbabilint enggame aamei 
waakenfer isa gwena, jega aamei 
gam isa eyebili ini Uwa Sanbagirmana 
aa gemer folbanaram. Ane Uwa 
Sanbagiri Jei is jenbebili enggalfe 
aamei Jem angtanef igama gwef Tamna 
Jelemanaiserem jebe, ane nafa Jemna 
ga isa domolsa. 

13 Jes jepserem ai taterisi Uwa 
Sanbagirmana jam isa agalaba 
nasipminintim ibe, aamei taterisi 
jeiserem ga ima sarbili, ane taterisi 
jeiserem ga ima taabili, ane ga ima gunu, 
"Taterisi aaiserem gam ke angtanemana, 
jengga taterisi aaiserem bunar- 
bunarsusfer ba Uwa Sanbagirmanam." 

Ane Uwa Sanbagiri awelna ga Jei 
gwebili ilem inibe, aam temawer aamei 
Yesus ijewera tebanaram. Ane seyafter 
jeiserem jem temawer ai Uwa Sanbagjri 
ajewera pujitawenaram enggame ase 
samfer golmini. 

14 Am afelen mesna, tamtamtala safna 
Uwa Sanbagirmana Yesus Kristus aa jei 
ne tebanaram ona Yudeya je, tamtamtala 
jei aa jes ne domolantam, tamtamtala 
jeiserem aameime imsa domolant. Aamei 
kabwakfer gwelaiserem imsa domola, 
aam temawer anggwabura ilemana 
kapkaiserem is jei ne eyeipminint. Jei 
kapkaiserem ibe is jes ne eyeipminintim, 
kapka jeiserem ga enggala angtane 
Yahudimana jei kapkaiserem aa 
gala gane eyeipminintim angtane 
Yesusmanaiserem jebe ona Yudeya je. 

15 Angtane Yahudimana afweraiserem 
jei nabi gwananmanaiserem jei aane 
munbobil, ane angtane Yahudimana 
nafsiserem jei Tuhan Yesus jes 
ne munbonont, ane jewer ga ai 
asene surbobili. Ini Uwa Sanbagjiri 
angtane jeiserem jebar Jam saaser- 
saaserswebayan. Angtane jeiserem 

jeiba ginanggwasam angtane seyafter 
gemerserem. 

16 Taterisi Waakena Uwa 
Sanbagirmanaiserem jei safe angtane 
jeiserem jam waakentababisif, angtane 
jeiserem jei enggam ge gubili, "Taterisi 
Uwa Sanbagirmana ijama nasipmiyen 
angtane Yahudimanyanfe." Angtane 
Yahudimana jeiserem jei etam-etama 
ga jem ne eyebili, gamjon ga aane 
eyebili jamer anesus. Ane namwer 
Uwa Sanbagiri Jei Jam fiyan, Jei 
tamtamtababiliserem jebe mes golmini! 

17 Jengga amniwer am afelen mesna, 
ai gwanan ibar negalaba syanwenantam 
nwenawer nomkefe, nei iniwer 
nena nejama bijausoyan. Ai imsa 
sarbabistaabona, ane ini ga ase jam 
ge jenbamini. Ane ai nele ga ajem 
temawera terelbene enggalfe ai aamei 
gamjon isa agma damtabif. 

18 Ai gamjon ajama warauf imnibe. 

Ai Paulus, ai nels terelbene 
daamfenfeneryan jam waraufe 
imnibe, jengga nele ase bawase 
isinbaamisnenewena. 

19 Ai imnip gamjon ajama warauf, ai 
imsa nesiktababili, ane im temawer 

amna ini saaser-saasersusu. Nunu Tuhan 
Yesus aa jem waraufaltyaram, nei nesa 
fisa seyafter Jem tarnabe, ane Jei ga 
nesa pujitefe. 

20Bunaram ai Taterisi Waakena ipma 
nasipmini, ane Taterisi jJeiserem ima 
taabili. Ai jeber-jeber waakena asa 
nasbili im temawer, ane im temawer 
ini amna saaser-saasera ga asege 
folbamini. 

3 1 Ai bunarsusfer imnip gamjon ajama 

warauf, ane ai gamjon ajama fiyan, 
jega jem temawer ai Silasfar kota Atena 
je jep ai ge nwinint antowai, 

Zane nem afelna Timotius ai jei ga aya 
baftanant imnibe. Jei angtane awelna 
Uwa Sanbagirmana aa jei gweyibenerem, 
ane jei awelna abar ajeya gwebilirim 
enggalfe Taterisi Waakena Kristusem 
temawer ajama towas-towastababif. Ai 
Timotius enggalf aya baftanant, jei ini 
imna is gam kanautabaipmif, jega aamei 
Yesus gam isa tebana unggwanfersus. 

3 Ane ai Timotius imnip enggalf aya 
baftanant, jega aamei ijama tikweyan 
Yesus jam tebalawer, aamei tamtamtala 
jam ijeba domolaram. Aamei iner 
imsa towaswena, Uwa Sanbagjiri 


1 TESALONIKA 3.4-6 1726 


nelemanaiserem Jei mes gunu enggame, 
bunarsus angtane nafsiserem jei 
kapkaiserem nesene eyeipmini nebe. 

“Ai ibar gwanan negalaba nwinintim, 
ai aamei gwanan isa amsama 
towastababilint enggame nei tamtamtala 
nesa domola. Ane aamei iner imsama 
towaswebili jeiserem jei bunarsus 
mesam etamwena. 

3 Jega jem temawer ai Timotius nabala 
ga ai baftanant imnibe. Ai gamjon ajam 
fiyan. Ai Timotius tatarfer enggalfe 
ai baftanant, jei ai as gam towastaf 
enggame aamei Yesus ifomfoma tebana. 
Ai alem iniber enggam ai gununt bawasa 
engbar aamei is mes unggwasbaabilint, 
ane awelna amnaiserem im nenennabe 
jei ga tamtaf asa gwebili. 

6 Jengga Timotius jei mes warautna 
amnibe, ane jei taterisi saaser- 
saaserserem jes gwirinyele enggame 
aamei Uwa Sanbagiri gemer ima tebana, 
ane aamei angtane nafsiserem imsa 
nesiktababili. Jei ai as mes balbabili 
enggame ini imna ise saaser-saasermer 
ga ge folbamuwena aamei ai as jam 
igma sarbabistaabonaram. Ane aamei 
igemera gunurum abar jama dorwefe, 


1 TESALONIKA 3.7-10 1727 


jes gemerserem aime agemera gunu 
enggame ai ibar nejama dorwef. 

7 Angtane jei kabwaktala nafis- 
nafsiserem ap safe ase ga sene 
eyeipmini, jengga am afelen mesna, 
taterisi ai ajesa sarbilirim im temawer, 
taterisi jeiserem ini amna ga as 
jem kanautabaipmini. Aamei Yesus 
ijewera tebanaram, ini amna ga 
saaser-saaserfersus ga as jewer ge 
folbamini. 

8 Namwer ga enggam ai bunarsusfer 
ajama gwena, aam temawer aamei 
Tuhan jamer ima gwetmanwebaasini. 

9 Ai Uwa Sanbagirfe ase samfer golmini 
im temawer agma gweyibene. Ai Uwa 
Sanbagiri ajewera balaram enggame ase 
samfer golmini, ai ga aam temawer aya 
bala ini amna ase saaser-saasersusfer 
ge folbamini Uwa Sanbagirem tarnap im 
temawer. 

10 Gwer gwin ai Uwa Sanbagiri 
uskambarsus agma bala, ai aner ibar 
nejama dorwef enggalfe ai aamei 
isa agma batobaabif, jega aamei 
bunar-bunarsus Yesus gam isa tebana 
ginggitfer. 


1 TESALONIKA 3.11-4.1 1728 


11 Ai sembayang asa gwebabana Uwa 
Sanbagirfe, Uwa nemnaiserem, ane 
Tuhan nemna Yesus, Jei nele ap as 
gase dwotamini enggalfe ai imnip agma 
sofwer. 

12 Ai Tuhanf sembayanga ga aya 
gwebabana, jega aamei im afelna 
Yesus aa jei ne tebanaram jei 
gam isa nesiktababili. Ane aamei 
angtane seyafter gemerserem gam isa 
nesiktababili unggwanfer, ane gamjon ga 
unggwanfersus isa nesiktababili, ai aamei 
isa agemera nesiktababuwenaram. 

13 Afa aamei jes gemerserem jam 
is gase kanautabaipmisini, jamere 
aamei jepga waakenfer gam isa gwena, 
aamei etam-etama ijama gwebiyen. 
Ane nunu Tuhan nemna Yesus gamjon 
aa jep forsanyaram angtane seyafter 
Jei aa jei ne tebanaram jebaner, nunu 
jeiserem jeme aamei Uwa Sanbagiri Uwa 
nemnaiserem Jem tarnabe gam isa fisa 
ini tabalbalmer, etam-etama imnibe fas 
is jam ge folbamiyen. 

1 Am afelen mesna umwef ga 
4 enggam, ai ibar gwanan negalaba 
nwinintim, ai aamei isa amsama 

towas-towastababilint aamei fomfom 

isa gwena, jega ini Uwa Sanbagirmana 
saaser-saaserfer gase folbana. Ane 

ai amesa towaswena aamei jes 
gamserem gam ba imsama gwena. Ane 
namwer aas jepserem bosna Tuhan 
Yesusmanaiserem ai aamei uskambarsus 
ga isa ajema balbabili, ane ga isa asa 
tergenbaabili, jega aamei waakenfersus 
gamjon gam isa gwena. 

“Taterisi ai isa ajesa nasipminintim 
ibe baabeta Tuhan Yesusmanaiserem 
jeme, aamei taterisi jeiserem imsama 
towaswebili. 

3 Aaiserem Uwa Sanbagiri ga is jes 
bilipmini ibe: Uwa Sanbagjiri aa jes bilirim 
aamei ijema eyebife, aamei seyafter 
jeiserem aamei ga jetefner isa eyebili. 
Ane aamei seyafter maaryena ijama 
gwebiyen. 

4 Anggwana seyafter gemerserem jeime 
jam sege towaswebili, jei tifni jelemana 
fomfom gane gerebaabisnenne, jega 
Uwa Sanbagiri aa jes bilirim jei jeiserem 
gam sene eyebili, ane jei angtane 
nafsiber waakenfer gase naawena. 

> Maaryena ijama eyebiyen, 
angtane Uwa Sanbagiri jam 
towaswebayanaiserem galserem. 

6 Taterisi seyafter jeiserem jewer, 
angtane jelem afelenfe kapka jam 
eyeibeyen, jei maaryena jam gwebiyen. 
Ai gwanan aamei ititmer isa mesama 
towastababilint enggame, angtane 
etam-etama jes galserem gala jam 
eyebiliserem, Tuhan Jei angtane 
jeiserem se tamtamtababisi. 

7Uwa Sanbagiri Jei nei nes mesam 
jenbebili enggame, "Au, aamei enggam 
isa gwena anggwabura Amna gamserem, 
ane aamei maaryena ijama gwebiyen, 
jengga aamei ini tabalbalmer isa gwena." 

8Gam jega, afa angtane taterisi 
aaiserem baife aa jei ne gweyibenerem 
jam onsobiliwer, jei gam ke taterisi 
angtanemanaiserem baife jes gane 
gwebili jam onsobife, jengga jei taterisi 
Uwa Sanbagirmanaiserem baife ga jes 
gane gweyibene jam onsobiliwer, Uwa 
Sanbagiri Mafnana Jelemanaiserem ibe 
is Jei golminirim. 

9 Ai ibe gamjon isa ajama tulisulmiyen 
enggalem temawer, aamei ilem 
afelen mesna Yesus aa jei ne tebanaram 

ifomfoma nesiktababili. Uwa Sanbagiri Jei 
fwater aamei is mesam towastababilint 
enggame, aamei fomfoma in ina ijama 
nesiksonanafe. 

10 Ane aamei jes gamserem gam 
imsama eyeipmini, ilem afelen mesenfe 
seyafter aa jei ge nwinbenerem propinsi 
Makedonya je. Jengga am afelen mesna, 
ai aamei isa gamjon aya balbabili 
unggwanfer enggame, aamei angtane 
unggwanfer isa nesiktababuwena. 

11 hamei enggam isa gwena, ai gwanan 
aamei isa agemera balbabilintim. Aamei 
ijama wofoweyan aaremfener ga igama 
doksona. Angtane nafsiserem taterisi 
jemnaiserem jep ijama taawiyen. 
Jengga aamei awelnabe iner igama 
gwena enggalfe aamei tumilgala igama 
damtabif. 

1? Aamei afa jes gamserem gam jam 
isa gwenaram, angtane Yesus jam 
tebayanaiserem jei ga sege gubili aamei 
waakena. Ane aamei awelnabe ijewera 
gwenaram, aamei apgal jigala afa 
ijama balbabiyen angtane nafsiserem 
jemniwer. 

13 Am afelen mesna, ai aamei isa ajama 
towastababif angtane jam tereserem jem 

temawer. Afa aamei taterisi bunarsusfer 
aaiserem jam isa towaswebilirim, ini 
imna is jam ge jenbamiyen, angtane 
nensa gamserem. Angtane jeiserem 

ini jemna enggam jam ge folbamiyen 
terewer jam irwelaiserem jem temawer. 

14 Nei aaiserem Yesusem temawer 
jes nesa taabili, Yesus mes tere ane 
Jei gamjon mes irwena terewer. Jega 
jem temawer aaiserem jes mese 
jam nesa taabili: Nunu Yesus aa jem 
warausanyaram, nunu jes jemserem 
angtane jam tereserem Yesus aa jei ne 
tebanaram, Uwa Sanbagiri Jei angtane 
seyafter jeiserem se iretebabisi terewer, 
ane jei Yesusfar ga sege jalbisi. 

1> Taterisi aaiserem ai ibe isa ajesa 
towas-towasulminirim, taterisi aaiserem 
jeba Tuhanminiweram jela enggame: 
Nunu Tuhan Yesus aa jem forsanyaram, 
nunu Jjeiserem jeme nei gemer nejeya 
gwenaram, angtane gwanan aa jei ge 
terbuwenaram, nei fas angtane jeiserem 
nejama danabaabiyen. 

16 Uwa Sanbagiri gase nasousa 
ititmer, malaikata sanbagirsususerem 
ititmer se nasousa, ane trompeta Uwa 
Sanbagirmana gase forolsa, ane jes 

jepserem Tuhan Yesus Jener gase 
iresanya taman waaken-giriwer. Ane 
angtane gwanan aa jei ge terbuwenaram 
Kristus aa jei ne tebanaram, jei nabala 
ga jei sege irwebisi nemniwer. 

17 Ane jes jepserem nei gemer nejeya 
gwelaiserem, Uwa Sanbagiri Jei nei 
seyafter ga nes kitultesa angtane 
jeiserem jebaner, ane winsibaner ga 
nes erbifelse enggalfe Tuhanfar negama 
dorwef winsibe. Jepga nei Tuhanfar ga 
nesa gwena jamer abak-abaksus. 

18 Ga jem temawer aamei ini imna in 
ina ga jam isa kanautababuwena taterisi 
jeiserem jeme. 

1 Am afelen mesna, taterisi nunu 
5 jeiserem jam etamwelaiserem jem 
temawer ai ibe isa ajama tulisulmiyen, 

2 aam temawer aamei bunarsusfer 
imesa towaswena enggame, nunu 
Tuhan aa Jem foryalaiserem, aamei 
ijama towaswebiyen fonggalabara 
nunu jeiserem gase etamwesa, jes 
gemerserem nunu komkom anggwana 
jam foryalaiserem jegme gemer aamei 
ijama towaswebiyen. 

3 Angtane enggam jam aa jep ge 
gubisirim, "Seyafter mes waakenswel, 

erala gamjon fas.", jes jepserem 

jei tamtamtala aafer-aafer ga sene 
domolsa, jei tamtamtala jeiserem jewer 
jam ge tobitinyen. Jes gemerserem 
aaiserem jegme gemer wini tane jam 
gerala gamserem, jei sigini aafer-aafer 
jam enola gamserem. 

4 Jengga aamei am afelen mesna, aamei 
gam ke angtane gwinip nwiniserem jei 
galserem, aamei jes galserem galyan. 
Aamei ijama bitbitweyan nunu jeiserem 
jam aa jep forsanyaram, angtane 
komkoma jam foryala gamserem. 

“Uwa Sanbagiri Jei nafa Jelemana is 
jeteram golmuwena, jega aamei seyafter 
gemerserem igama etamwef angtane 
gwermanfe. Nei gam ke gwinmana, nei 
angtane gwinmanyan. 

5Gam jega nei nepsama tanaram 
angtane nafsi gamserem, nei nwena 
nesa ketatena. Ane imwana nemna 
jamer taa, angtane mabuk gamserem 
gamyan. 

7 Angtane jam tala, jei gwinem gam 
tana, angtane mabuka, jei gwinem gam 
mabukswena. 

8 Jengga nei aaiserem nei angtane 
gwermana, nei angtane mabuk 

gamserem gamyan. Ginanggwa jei baju 
besi ane topi besi gane kabwabili, jega 
ginanggwana jemnaiserem ginna jei 
aa jes gane erbilirim, jem ula jep ga 
gangge fagabisiufenef. Jemna igi ga 
enggam, "Uwa Sanbagiri Jei bunar nes 
waakentababili.", neime ginggitfer nesa 
tebana ane Jei ga nesa nesiktene, jega 
bawasa nep kapka nes jam eyeipmiyen. 

Uwa Sanbagiri Jei nei nes Jam 
destabaabiyen kakala Jemnaiserem 
nei nejama taabife. Jengga Jei nei 
nes enggalf destabaabili nes jam 
waakentababisif Tuhan nemna Yesus 
Kristusmanaiserem jeme. 

10 Yesus Jei nem temawer mes terent, 
ane Jei gamjon se warautna nem 
temawer. Afa nei gemer nesa gwena 
afa nei nemsa tere, Jei jam aa jep 
forsanyaram nei Jebaner ga nesa gwena. 

11 Ga jem temawer aamei ini ilemana 
ga jam isa kanautababinenne, ane 
aamei in ina ga jam isa batominenne, 
aamei namwer aas jepserem igemera 
eyebilirim. 

12 Am afelen mesna, ai isa unggwanfer 
aya balbabili, aamei angtane im 
sanbakef jeiserem ga jeter isa 

sarbabisini, aam temawer Tuhan Jei 
angtane jeiserem mes destabaabili is jei 
sene gerebaabisnenne, ane aamei is jei 
sene towas-towastababili. 

13 Ąamei jeber-jeber jei waakenfer 
isa sarbabisini, ane aamei jei isa 
nesiktababili, aam temawer jei awelna 
ip ne gweipmini. Waakenfer isa nwini 
angtane nafsiber, ijama erayan. 

14 Am afelen mesna, ai gamjon aamei 
isa unggwanfer aya balbabili: Angtane 
awelna baife aa jei ne gwebilirim, 
aamei angtane jeiserem jam isa 
balbabi jeiserem kapka. Angtane aa 
jei ge erebilirim, ini jemna ga jam isa 
kanautabaipmini. Aamei angtane nafsi 
seyafter jebar gwanan ga jam isa fina. 

1> Aa angtane kapkaiserem is jes gane 
eyeipminirim ibe, aamei kapkaiserem 
ijama fwayenulmiyen. Jengga aamei 
enggam isa eyebuwena jeber-jeber, 
aamei waakenaiserem jetefner igama 
eyeipmini angtane ilem jemata jeiserem 
jebe, ane aamei jegme angtane seyafter 
gemerserem jebe waakenater igma 
eyeipmini. 

16 Aamei jeber-jeber ini ise saaser- 
saaserfer sege folbamuwena. 

17 Aamei sembayanga jeber-jeber isa 
gwebawena. 

18 Ane seyafter gemerserem aa jei 
gangge etamwebilirim, aamei jeiserem 
jem temawer Uwa Sanbagirfe ase 
samfer golmini jam igma gweyibene. 
Uwa Sanbagiri Jei ga enggam gunu, 
"Aamei jes gamserem ga gemer isa 
eyebili, Yesus Kristus gemer igemera 
tebasinirim." 

19 Awelna Mafnana Uwa Sanbagirmana 
jeiserem ijama aafulnuyon. 

20 Angtane nafsiserem Taterisi Uwa 
Sanbagirmana aa jei ne nasibenerem 
Mafnana Uwa Sanbagirmanaiserem 
jeme, taterisi jeiserem enggam ijama 
bilyen je kapka. 

21 hamei taterisi seyafter 
gemerserem waakenfer ga jam igama 
damdamulsnenne, waakenaiserem jeter 
ga igma taabili, 

22 ane kapkaiserem ga jam igma 
bijauwulu ileminiwer. 

23 Uwa Sanbagiri Jei ini nemna 
waakenfer nes gase gwebaipmini. Ane 
ai sembayanga asa gwebana, Uwa 
Sanbagiri Jei aamei seyafter is gase 
gerebaabisnenne, jega ini imna tabalmer 


1 TESALONIKA 5.24-28 1738 


is gam sege folbamini jamere, nunu 
Tuhan Yesus Kristus gamjon aa jep 
warausanyaram nunu jeiserem se fala. 
Gam jega nunu jeiserem jeme mafnana 
imna ane tifni imna seyafter gemerserem 
etam-etama fas. 

24Uwa Sanbagiri aamei is Jei 
jenbebilirim, Jei jeiserem se eyebili 
aam temawer Jei aa jes gam bilirim 
Jam eyebife, Jei seyafter jeiserem gam 
eyebili. 

25 Am afelen mesna, aamei sembayanga 
Uwa Sanbagirfe am temawer jam isa 
gwebabana. 

26 hamei angtane seyafter Yesus aa jei 
ne tebanaram jes isa balbabili enggame, 
"Kelek, waakenfer sa gwe!", jepga tafna 
isa tena. 

27 Ai isa unggwanfer balbabili bosna 
Tuhanmanaiserem jeme, surta aaiserem 
jam isa gaaraipmistena angtane seyafter 
Yesus aa jei ne tebanaram jebe. 

28 Ai sembayanga asa gwebabana 
Tuhan Yesus Kristusfe, Jei waakena 
Jelemanaiserem ip is gase golmini aamei 
seyafter gemerserem. 


2 TESALONIKA 


1 Ga ip, Safna Yesus iJeya tebanaram, 

1 kota Tesalonika je. Aameiba angtane 
Uwa Sanbagirmanam, Uwa nemna, 
aameiba Tuhan Yesus Kristusmanam. 
Surta aaiserem amniwer, Paulus, Silas, 
ane Timotius. 

2 Ai sembayang asa gwebabana 
Uwa Sanbagirfe, Uwa nemna, ane 
Tuhan Yesus Kristus, Jei waakena 
Jelemanaiserem ibe is ga sege golmini, 
ane Jei ini imna is ga sege gwebaipmini 
waakenfer is ga sege folbamini. 

3 Am afelen mesna, ai Uwa Sanbagiri 
jeber-jeber enggam asa bala im 
temawer, "Ase samfer golmini". Jeiserem 
waakena ai jes gamserem ai ase samfer 
golmini gam ajewera gweyibenerem, 
aam temawer aamei gwanan Yesus 
bastantowaifer ima tebana, jengga 
namwer aamei ginggitfersus ima tebana. 
Ane aamei gwanan ina bastantowaifer 
ima nesiksonanna, jengga namwer aamei 
ina unggwanfersus ima nesiksonanna. 

4 Aamei jes gemerserem ijewera 
eyebuwenaram, ai aner jem temawer 
waakenfer agma nasbili im temawer, 
safna Uwa Sanbagirmana nafis- 
nafsiserem Yesus aa jei ne tebanaram 
jebe. Ai bosna imna aya golmitena 
angtane Kristen jeiserem jem tarnabe, 
aam temawer aamei kanaufer ima fina, 
ane aamei Yesus gemer ima tebana. 
Angtane nafsiserem jei safe kabwaktala 
ibe ise unggwanfer ne eyeipmini, 
ane aamei tamtamtala uskambar ima 
domola, jengga aamei jeber-jeber 
kanaufer ima fina, ane Yesus ginggitfer 
ima tebana. 

> Seyafter jeiserem nes mes 
gwerauwulmini enggame, Uwa 
Sanbagiri Jei angtane bunarsusfer 
teneba-tenebaabuwena. Jei waaken- 
waakensusfer teneba-tenebaabuwena, 
ane Jei enggam gunu aamei waakena. 
Uwa Sanbagiri Jei anggwabura seyafter 
gemerserem jem Sanbakf nwini, ane Jei 
aamei waakenem is jewer balbabilirim, 
Jei ga jem temawer nwini im Sanbakfe, 
ane aamei tamtamtala seyafter jeiserem 
ga ijem temawera domola. 

5Uwa Sanbagiri Jei bunarsusfer 
eyebuwena. Angtane aamei is jei ne 
tamtamtababilirim, Jei angtane jeiserem 
se tamtamtababisi. 

7 Ane tamtamtala aamei ijesa 
domolaram, ane ai mese ajesa 
domolaram, Uwa Sanbagiri Jei nei 
nesa aftabaabunsu tamtamtala seyafter 
jeiserem jewer. Tuhan Yesus malaikata 
baabetabaraiserem ane tokwagir jam 
ertesiliserem ga jebar sege irebisinye 
taman waaken-giriwer. Nunu Tuhan 
Yesus aa jem iresanyaram, nunu 
jeiserem jeme Uwa Sanbagiri Jei nei ga 
nes jem se aftabaabunnsu. 

8Jes jepserem Uwa Sanbagiri 
Jei angtane gase tamtamtababisi, 
angtane Uwa Sanbagiri baife aa jei ne 
gwebanaram jam tebafe, ane angtane 
Taterisi Waakena Tuhan Yesusem 
temawer jam ne sarbiyeneiserem. 

əYesus Jei angtane jeiserem 
bunarsusfer se tamtamtababisi 
jamer abak-abaksus. Jei angtane 
seyafter jeiserem se bijautababisi 
Jeleminiwer, ane baabeta Jelemana 
unggwandwasususerem jewer mese. 

10 Uwa Sanbagiri seyafter jeiserem 
Jei se eyebisi nunu Yesus aa jem 
iresanyaram, jega angtane Uwa 
Sanbagirmanaiserem jei bosna Jemna 
ga sene gulbatena, ane angtane Jei aa 
jei ne tebanaram jei waakenater ga sene 
nasbili Jem temawer. Aamei mese jep isa 
fisa angtane jeiserem jem nenennabe, 
aam temawer taterisi ai gwanan ibe is 
ajesa bilipminintim ibe, taterisi jeiserem 
aamei imsama taabili. 

11 Jeiserem ga jem temawer ai ga 
sembayanga im temawer jeber-jeber 
ai ge gwebawena. Ai sembayang asa 
gwebawena, jega Uwa Sanbagjiri Jei 
aamei enggam is gase balbabili, "Aamei 
waakena, aamei ga isa gwena gwela 
Ai aamei isa Ajewer jenbebilirim jam 
gwefe." Ane aime sembayang asa 
gwebawena Jei jegme baabeta is gase 
golmini ibe enggalfe aamei waakenater 
gam isa eyeipmini angtane nafsife, 
ini imna is gemer ge folbaminirim 
jam eyebife. Ane Jei baabeta gamjon 
enggalf is gase golmini, jega aamei 
seyafter waakenater gam isa eyebili, 
aam temawer aamei Yesus imsa tebana. 

1? hamei seyafter waakenater ijewera 
eyebuwenaram, angtane bosna 
Yesusmana ga jem temawer ne 
gulbatena. Ane Yesus Jeime bosna 
waakena ip ise golmini, aam temawer 
aameiba angtane Jemnam. Waakena 
seyafter jeiserem imnibe is etamwemini, 
aam temawer Uwa Sanbagiri ane 
Tuhan Yesus Kristus Jei waakena 
Jelemanaiserem ip is gemer golmuwena 
ibe. 

1 Am afelen mesna, namwer aamei 
2 isa ajam towastababili Tuhan Yesus 
Kristus Jam foryalem temawer, ane 
nei Jebar nejama betwelaiserem jem 
temawer. Nunu jeiserem jem temawer ai 
ga aamei isa enggam ai balbabili, 

“ini imna tatarmer is basangge 
eseswebaminirim, ane ijama ereyen 
taterisi aamei ijesa sarbilirim nunu 
jeiserem jem temawer. Aamei imsama 
sarbili enggame, nunu Tuhan Yesus 
gamjon jem foryalaiserem, nunu 
jeiserem mes ayintye. Taterisi jeiserem 
ba afaf-afaf taterisam. Ai teisyena 
taterisi jeiserem fwer jela. Angtane 
engbar ke jafner gam gunu taterisi 
Mafnana Uwa Sanbagirmanaiserem ga 

jei nasbili? Afa angtane taterisi jeiserem 
jener gam towas-towastababili? Afa 
angtane nafsi aasaje jei gam gutena ai 
jes gamserem amsama tulisulunt surta 
amnaiserem jebe? 

3 Angtane aamei is jei ne afaf- 
afaftababilirim, aamei angtane jeiserem 
ijama sarbabiyen! Ai aamei jes 
gamserem gam isa ajewera balbabilirim, 
ai ga isa aam temawer aya balbabili, 
Nunu jeiserem nalef jam forobayan, 
taterisi naura aaiserem nabala ga jei se 
etamwesa: Angtane unggwanfer Uwa 
Sanbagiriserem Jebar sege erabasa. Ane 
Angtane Kabwaksususerem se forsanya, 
angtane Yesus jes firtaaniwiliserem 
tokwagiribe Uwa Sanbagiri aa gam 
gunurum. Jewer ga Nunu unggwandusa 
jem gas forofya. 

4 Angtane Kabwaksusu jeiserem jeba 
ginanggwana Uwa Sanbagirmanam. Jei 
jena jam se gaartenansa apgal jigala 
seyafter gemerserem Uwa Sanbagirmana 
jem sagabe, ane seyafter angtane aa jes 
gane pujitababuwenaram jem sagabe. 
Ane jei Jena Uwa Sanbagirmana kota 
Yerusalemwer jep se kautesa, jep gase 

nwintesa jebe, enggam gase gusu, "Aiba 
Uwa Sanbagiriserem jesam." 

3Sa sarbabistaabon enggame aiba 
aamei isa mesam towas-towastababilint 
taterisi seyafter jeiserem jem temawer, 
ai gwanan ibar negalaba nwinintim kota 
Tesalonika je. 

6 Aamei imsa towaswena, Angtane 
nafsi Jei Angtane Kabwaksusu jeiserem 
mes tebasnenne, ane jei jamer 
tebasnenewena jamere nunu Uwa 
Sanbagiri aa jep bilsirim Angtane 
Kabwaksusu jeiserem nunu jeiserem jem 
gase gwertasa. 

7Mafnana Angtane 
Kabwaksusumanaiserem angtane 
unggwanfer basyamer gam taatwebaabili 
enggalfe jei kabwakfer gane 
eyebif. Jengga Angtane jei aa Jei 
tebasnennerem, Jei gemer tebasnenne 
jamere Uwa Sanbagjiri aa jem bilsirim 
Angtane Kabwaksusu jeiserem jem jam 
aftannufe. 

8Jepga Angtane Kabwaksusu gase 
gweretana. Ane Tuhan Yesus Angtane 
Kabwaksusu jeiserem gase munboso 
mafnana Jelem aaremawer aaiserem 
jeme, ane gase ninbirintaasisi nafdusa 

Jelemanaiserem jeme Jei Jam aa jep 
forsanyaram. 

9 Angtane Kabwaksusu baabeteme se 
forsanya, baabeta jei aa jes domolaram 
bawasminiwer. Ane jei bwembwema 
anesus ane bwembwema teisyen mesna 
gase eyebaabisi, bwembwema angtane 
jem afaf-afaftababiliserem. 

10 Ane jei angtane Uwa Sanbagirminiwer 
jena aa jei ne bijausonaram, gase afaf- 
afaftababisi etam-etama kapka 
nafis-nafsiserem jeme. Angtane jeiserem 
sene tamtamtababisi, aam temawer jei 
taterisi bunarsusfer aaiserem Yesusem 
temawer jam ne sarbiyen, ane jei taterisi 
jeiserem bai jam ne taabife, taterisi 
Uwa Sanbagirmana angtane aa jei 
waakentababisiwenaram. 

11 Angtane jeiserem jei jes gemerserem 
gam aa jewer ne eyebilirim, Uwa 
Sanbagiri ga jem temawer se balbabili 
sya, angtane jeiserem jei samfer 
Angtane Kabwaksususerem taterisi 
afaf-afafa jemna seyafter gemerserem 
jem gan taabif ini jelemana seyafter 
gemerserem jeme. 

12 Ane jem igiserem ga enggam: Uwa 
Sanbagiri Jei angtane jeiserem se 

tamtamtababisi taman tokwagiribe. Jei 
angtane jeiserem se tamtamtababisi, 
aam temawer jei taterisi bunarsusfer 
aaiserem Yesusem temawer jam 

ne taabiyen, jengga etam-etama 
kapkaiserem jei aa jes ne eyebilirim, 
ini jemna saaser-saasersusfer ga jem 
temawer ge folbamini. 

13 Am afelen mesna Tuhan ijes 
nesiktababilirim, ai Uwa Sanbagjiri 
jeber-jeber enggam asa bala im 
temawer, "Ase samfer golmini". 
Jeiserem waakena ai ase samfer golmini 
gam ajewera gweyibenerem, aam 
temawer Uwa Sanbagiri Jei aamei is 
fwater destabaabil enggalfe aamei is jam 
waakentababisife. Jei aamei baabeta 
Mafnana Jelemanaiserem aamei ga is 
jem waakentababisini. Mafnana Uwa 
Sanbagirmana Jei ini imna is gwebaipmini 
jega ini imna tabalbalsusmer is gam 
ge folbamif. Aamei taterisi bunarsusfer 
aaiserem ijewera taabilirim, Uwa 
Sanbagiri Jei aamei ga is jem temawer 
waakentababisini. 

14 Uwa Sanbagiri Jei aamei ga is jem 
temawer jenbebilint, Taterisi Waakena ai 
ajesa nasbinennentem jeme. Jei aamei 

ga is enggalf jenbebilint aamei jegme 
nafap gam igama gwef, Tuhan Yesus 
Kristus nafap aa gemer gwenaram. 

15 wa Sanbagiri Jei ibe waakena 
unggwanfer is mes eyeipmini. Gam jega 
am afelen mesna, aamei ga kanaufer 
isa fina. Ane Taterisi Waakena ai ibe isa 
ajesa towas-towasulminintim, taterisi 
seyafter jeiserem ga jeter isa taabili, 
taterisi ai aaremem ajesa nasbabilirim, 
ane surtap ajesa tulistababilirim jes 
mese. 

16 Uwa Sanbagiri, Uwa nemna, 
nes mes nesiktababili. Ane Jei 
waakena Jelemanaiserem nep nes mes 
golmini enggalfe ini nemna nes gam 
kanautabaipmif jamer abak-abaksus, 
ane enggalf mese nei bunarsusfer 
negama towaswef nei waakenaiserem 
ba nesa damtabili. Uwa Sanbagiriserem 
ane Tuhan nemna Yesus Kristus ai 
sembayanga Jep aya gwebamini, jega Jei 
ini imna is gam sege kanautabaipmini, 
ane Jei baabeta ip ga is sege golmini 
enggalfe aamei waakena seyafter 
gemerserem jem eyebaabif, ane taterisi 
waakena seyafter gemerserem jem 
igama nasbabif. 

17 (2:16) 

1 Umwef ga enggam am afelen 

mesna, aamei sembayanga am 
temawer jam isa gwebana, jega angtane 
unggwanfer taterisi Tuhanmana gamjon 
tatarmer ga sene sarbili, jegme taterisi 
jeiserem ga sene taabili, aamei gwanan 
igemera taabilirim. 

2 Aamei sembayanga gamjon jam 
isa gwebana, Uwa Sanbagiri Jei ai 
as gase isinbaabisnenne waakenfer, 
jega angtane kakalsususerem jei abe 
kapkaiserem as jam ne eyeipmiyen. Ai 
jes gamserem gam ajewera gunurum, 
ai ga aam temawer aya gunu angtane 
unggwanfer jei taterisi Tuhanmana jam 
ne taabiyen, ane jei kapkaiserem ap ne 
eyeipmif. 

3 Jengga Tuhan Yesus Jei jeber-jeber 
gam eyebili Jei aa jes bilirim jam 
eyebife. Jei ini imna is kanautabaipmini, 
ane Jei waakenfer is gerebaabisnenne 
Kabwaksusu Jeiserem jewer. 

“Ai Tuhan Yesuster aya tebana, ane 
ini amna unggwan-giri ase Jemniber ge 
folbamini im temawer, aam temawer 
aamei Yesus waakenfer imsa tebana. 
Ane ai alem inibe enggam aya gunu, ai 

ibe isa ajesa towas-towastabaipminintim 
ibe, aamei jeiserem waakenfer imsa 
sarbili, ane aamei ima onsobili. Ane 
aime enggam aya gunu, aamei taterisi 
ai ajesa tulistaabilirim surta aaiserem 
jebe, aamei taterisi aaiserem jes mese 
isa sarbili, ane ga isa onsobili. 

3 Ai sembayanga Tuhanfe asa 
gwebabana enggalfe, aamei igama 
towaswef enggame Uwa Sanbagjiri Jei 
aamei is uskambarsus nesiktababili. Ane 
enggalf mese aamei igama towaswef 
Yesus Jei baabeta is golmini, angtane 
kapkaiserem jam is jep ne eyeipminirim 
ibe. 

6 Am afelen mesna, bosna Tuhan Yesus 
Kristusmanaiserem jeme, ai aamei 
ga isa ajama balbabili unggwanfer 
enggame, angtane kwaalaamitiserem 
awelnap jam naaweyanaiserem, aamei 
angtane jeiserem jemniwer iner jam isa 
bijausona. Angtane jeiserem jei taterisi 
ai isa ajesa towas-towasulminintim jam 
ne onsobiyen. 

7 Ai ibar gwanan negalaba nwinintim, 
ai ajama kwaalaamitsweyan. Ane aamei 
iner imsa towaswena, aamei ga gemer 

isa gwena, aamei iner isa eyebili ai 
agemera eyebilirim. 

8 Ai tumilgala angtane nafsimana 
ajama tombaabiyen, jengga jam agma 
armanulu. Gwerem ane gwinem ai 
awelnap agma gwena unggwanfer, jega 
apgal jigala ai ajesa balbabilirim jam 
damtabife, angtane imniwer jeiserem 
abe as jam ne armanulmiyen. 

9 Aaiserem jeba bunaram, aamei iner 
imsa towaswena ai tumilgala imniwer 
samfer agma bili, jengga ai ajama 
bilyen. Ai awelnap agma gwena enggalfe 
ai tumilgala aner agma armanulf. Ai 
jeiserem ajewera eyebilirim, ai enggalf 
aya eyebili aamei igama gaarasif jega 
aamei awelna jem towasfar gam isa 
eyebili. 

10 Ai gwanan ibar negalaba nwinintim, 
ai aamei unggwanfersus isa mesama 
towas-towastababili enggame, "Afa 
angtane awelnap jam gwefe baif gam 
gwenaram, angtane jeiserem jei safnant 
jam twenyan." 

11 Ai jes gamserem gam isa ajewera 
tulisulminirim surta aaiserem jebe, 
ai ga aam temawer tulisulu angtane 
nafsi jei ai as enggam ne balbabili, 

angtane afweraiserem im nenennabe 
jei bai awelnap jam gwefe. Jei 
jafner gam wofena, awelna angtane 
nafsimanaiserem ga jes jep gam 
taayiwena. 

12 Bosna Tuhan Yesus 
Kristusmanaiserem ai angtane 
kwaalaamiti jeiserem awelnap jam 
naaweyanaiserem ga ajema balbabili 
unggwanfer enggame, jeime jam 
ge kwaalaamitswebiyen, baabetmer 
se naawena. Jei awelna jamer gam 
naawena, jega jei tumilgala gam gane 
domola. 

13 Ane aamei am afelen mesna, aamei 
baife ijama gweyan waakenaiserem jam 
eyebife. 

14 Angtane afa jei taterisi aaiserem ai 
ajesa tulistaabilirim surta aaiserem jebe 
waakenfer jam sarbiyeneiserem, bosna 
jemna ga jam isa baatulbotena, ane 
jebar ijama betweyan jega enggalfe jei 
ga gam seferswena. 

15 Jengga aamei jei enggam ijama 
gwebayan ginanggwana gamserem, 
jengga aamei jei jafner igma esoroltana 
ilem afelna gamserem. 

16 Tuhan Yesus Jei ini angtanemana 
se gwebaipmini enggalfe, ini jemna 
waakenfer gam ge folbamif. Jega jem 
temawer ai sembayanga Tuhanfe ga 
asa gwebabana, Jei ini imna is gase 
gwebaipmini jega ini imna waakenfer 
is ga sege folbamuwena gwela imna 
seyafter gemerserem jeme. Ane ai 
sembayanga asa gwebana Tuhan Jei 
ibar gam isa gwena aamei seyafter 
gemerserem. 

17 Ai Paulus, ai taterisi aaiserem ga aner 
tulisulu: Ai ga is enggam ai balbabili, 
kelek, waakenfer sa gwe! Ai aner jes 
gamserem gam ajewer tulisulurum, jega 
enggalf igama towaswef surta aaiserem 
ba amniweram. 

18 Ai sembayanga asa gwebabana 
Tuhan Yesus Kristus, Jei waakena 
Jelemanaiserem ip is gase golmini aamei 
seyafter gemerserem. 


1 TIMOTIUS 


1Ga ip, Timotius, tane amna, 
kota Efesus je. Aamei tane amna, 

aam temawer ai gwanan aamei isa 
galap towastanantam taterisi Yesusem 
temawer, aamei Yesus ga im tebanant. 
Surta aaiserem amniwer Paulus, 

kota Roma je. Aiba rasulsam, aam 
temawer Uwa Sanbagjiri ane Kristus 
Yesus Jei as baftana enggalfe, ai 
taterisi Yesusem temawer agam 
nasibenenef. Uwa Sanbagiri Jei nes mes 
waakentababisini, ane Kristus Yesus 
Jei jeber-jeber eyebaabuwena seyafter 
nejesa fibabilirim. Ai sembayanga as 
gwebabana Uwa Sanbagirfe Uwa nemna, 
ane Kristus Yesus Tuhan nemna, jega Jei 
nawersamer waakena Jelemanaiserem ip 
is ga sege gulbana, ane nesikteleiserem 
jes mese is ga sege gulbana ibe, ane ini 
imna is ga sege gwebabana waakenfer is 
jam folbana. 

2(1:1) 

3 hi kota Efesus gwanan agalap 
mirsotefalantam, ane ga ai sofwant 

propinsi Makedonyawer, jes galapserem 
ai aamei unggwanfer isa mesam balant 
enggame, Timotius aamei ga Efesuswer 
is nwini, aam temawer angtane afwera 
jep aa jei ge nwinbenerem, jei taterisi 
kapkaiserem jes ne towas-towastababili. 
Taterisi jeiserem ga nafsi taterisi 
bunarsusfer aaiserem Yesusem temawer 
jewer. Timotius, ai gamjon ga isa ajam 
bala, aamei kota Efesuswer is nwini, jega 
aamei angtane jeiserem ititmer gam is 
balbabili jam ge tikwebife. 

4Gamjon aaiserem jes mese ititmer jes 
is bilipmini enggame, jei jeber-jeber jam 
ge nasbaweyan taterisi kapkaiserem jem 
temawer, ane daftar bwalesusu bosna 
asal-asalmanaiserem jes mese jam ne 
nasbiyen, aam temawer angtane taterisi 
jeiserem jam gane nasbilirim, jei jen 
jena jafner ga gane nasmini. Angtane 
jafner aa jei gangge doksobawenaram, 
jei Uwa Sanbagiri aa jes eyebilirim 
jei jam ne batobiyen. Jengga angtane 
Yesus aa jei gane tebanaram, jei Uwa 
Sanbagiri aa jes gam eyebilirim, ga jei 
gane batobili. 

> Aamei angtane jes gemerserem is 
balbabili ititmer, jega angtane Kristen 

angtane nafsi ga sene nesiktababili. 

Afa ini jemna etam-etamyana, ane 

jei afa jeter sene eyebili aa jes ne 
towaswebilirim waakenaiserem, ane afa 
jei Yesus jam sene tebanaram ginggitfer, 
afa jei jes gamserem ga gam eyebili, 
gam jega jei angtane nafsiserem ga sene 
nesiktababili. 

6 Angtane afwer aaiserem jei mes ge 
tikwebili waakenaiserem jes eyebiliwer. 
Jega jem temawer jei ol kabwak tefner 
gane nasbabili. 

7Jei Hukumu Nabi Musa aa jes 
tulistababilim ga jes ne towas- 
towastababili. Ane jei baabetmer ne 
towas-towastababili, jengga jei jam 
ge towaswebiyen jei jener aa jes ne 
towas-towastababilirim jem igiserem. 

8 Nei tousa Hukumu Nabi Musa aa 
jes tulistababilim, hukumu jeiserem 
ba waakenam, afa angtane Hukumu 
jeiserem jem igiserem waakenfer jam 
gane towaswebilirim, ane afa jei jam 
gane towaswebilirim enggame jeje bafa 
Uwa Sanbagiri Jei Hukumu jeiserem nep 
ga nes golmini. 

9 Nei nemsama towaswena Hukumu 
Nabi Musa aa jes tulistababilim, Hukumu 

jeiserem angtane waakenfer aa jei 

ne eyebilirim jep jam tulisulmiyen. 
Jengga angtane kabwakfer aa jei 

ne eyebilirim, Nabi Musa Hukumu 
jeiserem ga jep tulisulmil. Angtane 
jeiserem jei ga angtane aas galserem: 
angtane Uwa Sanbagjiri jam ne 
sarbayanaiserem, angtane etam- 
etamabara, angtane Uwa Sanbagjiri 
tefner jam ne onsobayanaiserem, 
angtane aa jei ne imei-imeitababilirim 
angtane Uwa Sanbagiri aa jei ne 
onsobanaram, angtane maaryena aa 
jei ne gwebilirim, angtane naura jei wi 
anggwayan aa jei gangge dorwenaram 
maaryens gwebife: anggwa nawan afa 
wi nawan aa jei gangge gwenaram wi 
anggwa gamserem, angtane, angtane 
nafsi aa jei ne afaf-afaftababilirim, 
angtane aa jei ne afaftababilirim angtane 
nafsiserem jem temawer, angtane, 
angtane nafsi aa jei ne tebabilirim 
enggalfe pasarap jam ne jualtababif. 
Angtane aa jei gane armantababilirim, 
jei awelna angtane nafsimana gane 
gweyibene, jengga jei gajini jam ne 
tebayan. Hukumu Nabi Musamana 
jeiserem ga angtane aas galserem ga 

jep tulistabaipmini: angtane, angtane 
nafsi aa jei ne munbobilirim, angtane 
iye mese uwa aa jei ne munbobilirim, 
angtane taterisi bunarsusfer aaiserem 
jam ne onsobayanaiserem. Hukumu 
Nabi Musamana angtane aas galserem 
ga jep tulistabaipmini: angtane aa jes ne 
eyebilirim Uwa Sanbagjiri aa jes bilirim 
enggame, "Ijama eyebiyen!" 

10(1:9) 

11 Uwa Sanbagiri aa jes bilirim nei 
nejesa eyebife, seyafter jeiserem Taterisi 
Uwa Sanbagirmana ga jep batona. 

Uwa Sanbagiri Jei baabetsusu ane 
nafabara, nei neJesa pujitenerem. Jei 
Taterisi Waakenaiserem ap as mes 
gulbana enggalfe, ai angtane agam 
towas-towastababif. 

12 Ai Kristus Yesus Tuhan nemnaiserem 
Jebe, ase samfer gulbana ajes 
gweyibene. Jei baabeta abe as mes 
gulbana enggalfe, ai awelna Jemna 
ai waakenfer ajem gweyibef. Ai ase 
samfer gulbana as gweyibene Jebe, aam 
temawer Yesus as enggam bala, "Ai 
tousa aamei awelna aaiserem samfer 
is gwebili." Jega jem temawer Jei as 

destabana awelna Jemna gam gwebif, 
ane ai ase samfer gulbana as bala. 

13 Gwanan ai Yesus nalef ajam 
tikwebaatiyen, ai syefer nasounant 
Yesusem temawer. Ane ai angtane 
Yesus aa jei ne tebanaram jes ai 
tamtamtababilint, ane ai uskamer ai 
eyeipminint jebe. Safe gam, Tuhan 
Jei nesiktele Jemnaiserem abe as mes 
gulbana, aam temawer ai Jei gemerje 
ajam tebayan waakenfer, ane aam 
temawer ai teisyena ai ajes eyebilirim 
jeba kapkam. 

14 Kristus Yesus Tuhan nemna, Jei 
waakena Jelemanaiserem ap as mes 
gulbana unggwanfer, jega ai namwer Jei 
ga ai tebana waakenfer, ane ai angtane 
as nesiktababili Jei gemerserem. Tuhan 
Jei waakena Jelemanaiserem nep nes 
mes golmini nei seyafter gemerserem, 
nei Kristus Yesusfar daamfennaber 
nejeya gwenaram. 

15 Taterisi aaiserem ba bunaram, ane 
angtane seyafter taterisi aaiserem 
ga jam sene taabili: Kristus Yesus ga 
ogirip enggalf fortya, angtane etam- 
etamabaraiserem jes waakentababif. 
Ane aiba angtane etam-etamabaram, 

etam-etama amna unggwanfersus 
angtane nafsiserem jemniwer. 

16 Jega jem temawer Tuhan etam-etama 
kapkaiserem amna as mes wirulbaasini, 
jega enggalf Jei jam ge saamisif abakfer 
fyela Jemna unggwandusaiserem 
angtane seyafter gemerserem jebe. Jei 
jeiserem se saamisini, aam temawer 
Jei fyela unggwanfer amnibe, ai 
angtane etam-etamabara uskambar 
angtane nafsiserem jemniwer. Uwa 
Sanbagiri Jei etam-etama amna as 
mes wirulbaasini, jega enggalf angtane 
gam ge towaswebif enggame fyela 
Yesusmana ba unggwanfer, ane jei 
Yesus ga sene tebana, ane jei waakenfer 
gwelaiserem jamer abak-abaksus ga 
sene domola. 

17 Raja aa Jei nwinirim seyafter 
gemerserem jem Sanbakfe jamer 
abak-abaksus, Raja jeiserem nei ganma 
pujitawena jamer abak-abaksus! Nei 
bosna Jemna nesa gulbatena! Jei Jam 
teryen, ane nei Jei nejama damtayan. 
Jei Jentowai ba Uwa Sanbagiriserem! 
Amin, taterisi jeiserem ba bunaram. 

18 Timotius am tane, ai awelna aaiserem 
ai ip gulbana, aamei taterisi ai isa ajes 

bilibenerem ibe, taterisi seyafter 
jeiserem aamei ititmer se towas- 
towastabaipmini angtanefe. Gwanan jes 
galapserem angtane sanbaka jemata aa 
jei ne tebabilirim, jei sembayanga aane 
gwebabana im temawer, ane Mafnana 
Uwa Sanbagirmana Jei ula im temawer 
ga golmini jebe. Sa sarbistaabon 

ula jeiserem, jega aamei waakenfer 
gam is towas-towastababili Taterisi 
Waakenaiserem jem temawer. 

19 Aamei jeiserem jam is eyebilirim, 
Yesus ga jamer is tebana jeber- 
jeber. Ane aamei ijes towaswebilirim 
waakenaiserem ane bunar, ga jetefener 
is eyebili. Angtane afwenefener jei 
waakenaiserem jes ne towaswebili, 
jengga jei kapkaiserem ga jes ne eyebili, 
ane jei ga aa ge tikwebili Yesus jam 
onsobalawer. 

20 Angtane naura bosna Himeneus ane 
Aleksander, jei aa jes ge eyebilirim jes 
galserem. Ai angtane naura jeiserem 
ga ai gitmini, "Sya, aamei bawas sege 
onsoba!" Ai jes gamserem gam ajewer 
gitminirim, aam temawer ai enggam ai 
gunu alem inibe, "Afa jei kabwaktala 
unggwanfer jam sege domolaram, jei 

ga sege tikwena etam-etamawer, ane 
ga sege tikwena syefer nasowelaiserem 
Uwa Sanbagirem temawer." 
2 1 Timotius, taterisi nabal-nabalsusu 
ane igsususerem ai ajes bilipminirim 
angtane Kristenfe, taterisi jeiserem 
ga aas: Angtane Kristen aa jes ne 
balbabilirim jam damtabife, seyafter 
jeiserem ga Uwa Sanbagirf sene 
balbaibene. Jei seyafter sembayanga 
sene gwebana angtane seyafter 
gemerserem jem temawer. Ane jei Uwa 
Sanbagiri sene bala, "Ase samfer golmini 
waakena seyafter Aamei ap as Ijes 
eyeipminirim." 

2Igiserem ga aas: Angtane Kristen jei 
angtane sanbakfe aa jei ge nwinbenerem 
seyafter gemerserem sembayanga 
jem temawer gane gwebana, jega nei 
waakenfer gam nesa gwena, ane Uwa 
Sanbagiri tefner ga nesa tikwebaatini, 
ane nei ga waakena tefner ga nesa 
eyebili. 

3 Uwa Sanbagiri Jei nei nes Jei 
waakentababisini. Nei angtane seyafter 
gemerserem jem temawer sembayanga 
nesa gwebana, aam temawer jeiserem 
waakensusu, ane ini Uwa Sanbagirmana 


1 TIMOTIUS 2.4-7 1763 


saaser-saasersusfer ga gam folbana 
jeiserem jem temawer. 

4Ini Jemna saaser-saasersusu, 
aam temawer Jei angtane seyafter 
gemerserem jam waakentababisif. 

Jei enggam gunu, angtane seyafter 
gemerserem jei Taterisi Waakenaiserem 
jam ne towaswebif. 

3 Uwa Sanbagiri Jeiba daamfennam. 
Ane Angtane daamfensusu angtane aa 
Jei aftabifelerem Uwa Sanbagirminibe, 
Angtane jeiserem Jeiba Kristus Yesusam, 
ane Jeiba angtanesam. 

5Uwa Sanbagiri Jei nunu Jener 
destabili, nunu Yesus Jem tereserem 
ti salibibe enggalfe etam-etama 
angtanemana seyafter gemerserem 
jem gam wirtabaipmif. Nunu jeiserem 
ga jem ge saasini Uwa Sanbagjiri Jei 
angtane seyafter gemerserem jem 
waakentababisif. 

7Jega jem temawer Uwa Sanbagjiri 
Jei ams bala enggame, "Aamei rasulu 
Amna. Se sofwe, taterisi Amnaiserem 
angtane Yahudimanyanaiserem jep 
ga is nasipminenne, jega jei Yesus 
ga sene tebana." Ai ajam afafweyan, 

taterisi aaiserem ai ajes nasbilirim Uwa 
Sanbagiri ams balaiserem jeba bunaram. 

8 Ai enggam ai gunu, anggwana aa jei ge 
nwinbenennerem taman-tamna seyafter 
gemerserem jebe, jei sembayanga jam 
gane gwebanaram, tafna ga nawersamer 
gam tetena. Anggwana sembayanga jam 
gane gwebanaranm, jei ini tabalmer gane 
gwebana, jelem inip ga Uwa Sanbagiri 
tefner ne onsobaf. Ane jei angtane nafsi 
jam ne nasbayan, jei angtane nafsi jelem 
inip jam ne gatasiyen kapkaiserem jam 
fwayenulbofe. 

?Timotius, ai enggam ai gunu wim 
temawer: Wini Kristenmanaiserem 
jei jena jam ne tetenanayan fene 
waakenaiserem jeme enggalfe 
anggwana jewer gam ne damtabif. 
Wini Kristenmanaiserem jei jena 
jam ne tetenanayan fene hargana 
unggwanfersus aaiserem jei aa jes gane 
kabwabilirim jeme, ane inanai hargana 
unggwanfersus--emas ane mutyara 
galserem. 

10 Jengga wini Kristenmanaiserem jei 
ga angtane nafsiserem ga jes gane 
batobaabili. Wini enggam aa jei gangge 

gubilirim, "Aiba angtane Kristensam.", 
jei ga waakenater gane eyebili. 

11 Wini gerejanap taterisi aa jes gane 
towas-towasulminirim jebe, jei taterisi 
seyafter jeiserem ga jafner gane sarbisini 
ini jam onabertalaiserem jeme. 

1? Ai enggam ai gunu unggwanfer, 
wini gerejanabe anggwana jam ne 
towas-towastababiyen, ane jei anggwa 
sanbakfe jam naaweyan. Jengga wini 
jafner gangge nwinbene. 

13 Jei anggwana jam ne towas- 
towastababiyen, aam temawer Uwa 
Sanbagiri Jei gwanan ga Adams eyebal, 
ane amnup ga Hawas eyebil. 

14 Ane bawasa jei Adam jam afaftayan, 
jengga bawasa ga wis afaful, ane jes 
jepserem wini jeiserem ga eyebil Uwa 
Sanbagiri aa jes bilipmilim enggame, 
"Aaiserem ijam ge eyebiyen." 

15 Jega jem temawer Uwa Sanbagiri ga 
wini seyafter enggam balbabil, "Aamei 
tane jam gerelabe jes jepserem, witifini 
imna ga siginsusufer igam ensona." Safe 
gam, wini Uwa Sanbagjiri jeber-jeber 
waakenfer aa jei ne tebanaram, ane 
angtane nafsi aa jei ne nesiktababilirim, 
ane waakenaiserem aa jei ne eyebilirim, 

ane jena jam tetenanayanaiserem, afa 
jeiserem seyafter jam gane eyebilirim, 
Uwa Sanbagjiri Jei ga wini jeiserem ga 
gam batobili, jei jam jep gam sartenaram 
tanes gerefe. 
lTaterisi aaiserem ba bunaram: 
Angtane aa jei gam gunurum 

enggame, "Ai angtane sanbaka jemata 
aa jei gam taabilirim ai galf gwef.", jei 
ga awelna waakensusuter gam bili. 

2 Angtane sanbaka jemata aa jei 
gam taabilirim, jei enggammer gam 
eyebili, aas gamserem: Jei angtanefe 
jeber-jeber waakenater gam eyeipmini. 
Wini jemna ga daamfenna tefner. 
Jen jenater gam gerebaasnenne 
waakenfer. Jei waakenfer gwelaiserem 
jes gam towaswebili. Angtane jeiserem 
angtane aa jei gangge wofobilirim 
jem jenap ga gangge forobitye, 
jei angtane jeiserem baife jam 
gwebabiyen. Jei bunar-bunarsus Taterisi 
Uwa Sanbagirmanaiserem mes gam 
towaswebili, ane jei taterisi jeiserem ga 
gam towas-towastababili. 

3Jei anggur fona unggwanfer jam 
telbiyen. Jei angtane nafsi jam 
nasbayan. Jei angtane nafsiber jei 

aaremem jam ge doksobayan. Jei bai 
jam erafe, jengga ini jemna foler- 
folermer gam folbana. Jei doini jam 
nesiktababiyen. 

4Jei wi tane jelemana waakenfer gam 
gerebaabisnenne. Ane tane mesna gam 
towas-towastababili waakenfer gam 
naawefe, ane jetater gane sarbaf, 

>aam temawer anggwana 
teisyenaiserem wi tane mese 
jelemana waakenfer jam 
gerebaabisneneyeneiserem, jei ga 
jemat Uwa Sanbagirmana ga fomfom 
gam gerebaabisnenne? Fas, jei jemata 
jam gerebaabisneneyen. 

6 Angtane ibirmi Yesus aa jei gam 
tebanaram, jei angtane sanbaka 
jemata aa jei gam taabilirim galfe jam 
etamweyan, aam temawer afa jei jena 
syefer galap jam gam gaartenannaram, 
jepga Uwa Sanbagiri angtane jeiserem 
ga gam tamtamtana, bawasa gwanan aa 
gam tamtamtala jes gamserem. 

7 Angtane sanbaka jemata aa jei gam 
taabilirim waakensusuter gam eyebili, 
jega angtane gane balf jei waakena. Afa 
jei waakenfer jam eyebiyeneye, angtane 
nafsi galap ga gane bala jei kapka, ane 

angtane sanbak jeiserem jei ga gam 
seferswena, ane ga gam jena bawasem 
tafnabe. 

8 Angtane awelna Uwa Sanbagirmana 
aa jei ne batoibenerem jematabe, 
gwela jeman jegme waakenfer gangge 
folbamini angtane sanbak-sanbaka 
jemata aa jei ne tebabilirim gwela jemna 
waakenfer gemerserem. Jei aa jes gane 
bilirim jam eyebife, seyafter jeiserem 
jei jamer gane eyebili. Jei angtane jam 
ne afaf-afaftababiyen. Jei anggur fona 
unggwanfer jam ne telbebiyen. Jei doini 
syefer jam ne tebabiyen. 

?Taterisi bunarsusfer aaiserem Uwa 
Sanbagiri aa jes ge saasinirim, taterisi 
jeiserem jamer ga sene taabili ini 
waakenaiserem jeme. 

10 Jei gwanan jam gane unggwasbaabili 
afa jei kapka jam ne eyebiyeneye. Afa 
angtane Kristen nafsiserem jei jam ne 
balbabiyen enggame angtane jeiserem 
kapka gane eyebili, angtane jeiserem 
samfer jei ga gane destabaabili enggalfe 
jematap jam ne batobaabife awelna Uwa 
Sanbagirmana jeme. 

1! Wini jeman mesna gwela jemanme 
waakenfer gangge folbamini, anggwana 

jelemana gemerserem. Jei ula syefer jam 
ne nasbineneyen angtane nafsiserem 
jem temawer. Jengga jei jen jena 
waakenfer gane gaaramisnenne. 

Ane angtane nafsiserem jei gangge 
towaswebili enggame, wini jeiserem jei 
jeber-jeber waakena gane eyebili. 

1? Angtane awelna Uwa Sanbagirmana 
aa jei gam batoibenerem jematabe, 
wini jemna ga daamfenna tefner. Ane 
jam gam towaswena wi tane jemna 
waakenfer gam gerebaabisnenefe. 

13 Angtane aa jei gane batobaabilirim 
jematabe, angtane nafsi jei angtane 
jeiserem gane balbabili jei angtane 
waakena. Ane jei baabetmer ga gane 
nasipminenne Kristus Yesus aa jewer ne 
tebanaram jem temawer, ane angtane 
nafsiserem jei angtane jeiserem jemata 
aa jei gane batobaabilirim waakenfer 
gane sarbabili. 

14Timotius, ai enggam ai gunu, nunu 
abakferyan ai imnip ajam sofwef. Safe 
gam jes gamserem, ai surta aaiserem 
ai ip tulisulbono, jega afa ai imnip 
tatarfer ajam sofweyanaye, aamei 
gam is towaswena enggame angtane 
Uwa Sanbagirmana ga fomfom gam 

naawena. Neiba Uwa Sanbagirmanam, 
Uwa Sanbagiri aa Jei gwenaram abak- 
abaksusfer. Uwa Sanbagiri Jei taterisi 
bunarsusfer aaiserem nebe nes mesam 
golmini, ane nei taterisi jeiserem ga jam 
nesa taabili. Ane nei angtane nafsiserem 
jep ga nesa towas-towasulmini. 

15 (3:14) 

16 Taterisi bunarsusfer jeiserem Uwa 
Sanbagiri aa jes saamisinirim, jei 
bunar-bunarsus unggwandwasusu! 
Taterisi jeiserem Uwa Sanbagijiri Jei 
gwanan angtanef Jam towasulmiyen 
jamer abaka. Taterisi jeiserem ga 
Yesus Kristusem temawer, ane taterisi 
jeiserem ga enggam: Yesus Jei mesam 
etamwenant angtane tifinfe, ane 
nei nemsa damtanant. Nei nemsa 
towaswebanant Jeiba Tuhansam, aam 
temawer Mafnana Uwa Sanbagirmana Jei 
Yesus mes irtestenant terewer. Malaikata 
mes ne damtanant Jei. Angtane Jei 
aa jei ne tikwebaatinennerem, taterisi 
Jem temawer anggwabura seyafter 
gemerserem jep mes ne towas- 
towasulminennent. Angtane ogiri 
aaiserem jebe ga aane tebanant. Ane Jei 

taman waaken-girip ga tawenant, jep ga 
Jei Uwa Sanbagirfar ga aa ge nwini. 
4 1 Mafnana Uwa Sanbagirmana Jei 
bunarsusfer enggamam gunu, nunu 
umwef jepserem angtane afwer sege 
tikwebili Kristus jam ne tebalawer. Jei 
bwat kapka afaf-afafaiserem ga sene 
onsobili, ane taterisi kapka bwat kapka 
jeiserem jei aa jei ne towastababilirim 
ga sene tikwebitini. 

2 Angtane akar-akarem aa jei 
naawenaram ane angtane nafsiserem 
jes gane afaf-afaftababili, jei taterisi 
kapka jeiserem ga jei sene towas- 
towastababili. Ane jei enggam ge 
gubili angtane nafsiserem jeime taterisi 
kapkaiserem jam ne taabifi. Ini jemna 
jam ge jenbamiyen, jei etam-etama 
kapkaiserem jam jep gane eyebilirim 
jem temawer. 

3 Angtane jeiserem syefer aa jei ge 
nasbawenaram, enggam gane towas- 
towastababili, "Wini yo anggwana jei 
jena jam ne tetweyan, ane tumilgala 
nafsi afwenefener jam ne tombaabiyen. 
Afa wini anggwana jena jam gangge 
teterem, ane tumilgala nafsi afwenefener 
jam gane tombaabilirim, gam jega ini 


1 TIMOTIUS 4.4-5 1772 


Uwa Sanbagirmana Jei saaser-saasermer 
Jam folbayan." Taterisi jeiserem jei 
kabwaksusu afaf-afaf tateris, aam 
temawer tumilgala seyafter gemerserem 
ba Uwa Sanbagiriserem Jeyam eyebaabil, 
jega angtane Yesus aa jei ne tebanaram, 
taterisi bunarsusfer aaiserem aa jei ne 
towaswebilirim, jei samfer tumilgala 
seyafter gemerserem ga jam gane 
tebabili. Ane jei Uwa Sanbagiri jam 
gane bala enggame, "Ase samfer 
golmini tumilgala aaiserem ap as Ijes 
golminirim." Jepga tumilgala seyafter 
gemerserem ga gane tombaabili. 

4Seyafter Uwa Sanbagiri aa jes 
eyebaabilim jei waakena. Angtane 
enggam jam ge gubiyen, "Nei tumilgala 
jeiserem nejama tumilyen." Jengga 

nei tumilgala seyafter samfer negama 
taabili, ane negama tombaabili, ane Uwa 
Sanbagiri ga negama bala, "Ase samfer 
golmini." 

> Nei tumilgala seyafter samfer negama 
tebabili, ga negama tombaabili, aam 
temawer Uwa Sanbagiri mesam gunu, 
"Tumilgala seyafter ga waakena.”, 
ane nei sembayanga fwater negama 

gwebana enggame, "Ase samfer golmini 
tumilgala aaiserem jem temawer." 

Timotius, Kristus Yesus Jei aamei 
is mes destabana awelna Jemna ijam 
gweyibefe. Aamei taterisi ai aafe ajes 
tulisulurum, taterisi aaiserem jam is 
towas-towasulminirim angtane Yesus aa 
jei ne tebanaram jebe. Aamei taterisi 
aaiserem jam is towas-towastabaipmini 
enggalfe aamei awelna Kristus 
Yesusmana waakenfer gam is gwebili, 
ane enggalfe aamei taterisi bunarsusfer 
Uwa Sanbagirmanaiserem ginggitfer 
gam is taabili. Taterisi jeiserem ai ibe 
isa ajes towas-towasulbonontom jeba 
waakenam, aamei jeber-jeber ga ijeter 
tikwebitini. 

7 Afaf-afaf taterisi Uwa Sanbagiri baife 
aa jes gwebilirim, taterisi jeiserem ga 
jam is bijauwulu ileminiwer. Aamei 
jeber-jeber ini imna ga waakenfer 
is gerebaasnenne, jega ini Uwa 
Sanbagirmana saaser-saasermer gase 
folbana. 

8 Afa baabeta tifinipfener nejama 
domolfe, nei ga enggammer negama 
gwena: Gwinibener jeber-jeber nei jam 
negama nunggirnenne, afa gwerem 


1 TIMOTIUS 4.9-10 1774 


nus negama tana, ane tumilgala 
waakenater negama tombaabili. 
Seyafter jeiserem ga waakena, jengga 
baabeta nebe ga nes nomkef golmini, 
ogiri aaiserem jep nejeba gwenaram. 
Afa nei nunu jeber-jeber nei nena 
waakenfer jam nesa gaaramisnennerem 
jega ini Uwa Sanbagirmana saaser- 
saasermer gas folbana nem temawer, 
jeba waakensusum. Jeiserem jeba 
waakensusum gwela nemna ogiri 
aaiserem jebe, ane gwela abaksusfer 
gamjon nejesa domolaiserem jebe. 

?Taterisi jeiserem ba bunaram, ane 
angtane taterisi seyafter jeiserem samfer 
jam sene taabili. 

10 Nei taterisi jeiserem negama taabili, 
ane jega jem temawer nei awelna 
jeber-jeber uskambar ga negama gwebili 
angtane jam towas-towastababife, 
jega enggalf jei Uwa Sanbagiri ga sene 
tebana. Nei Uwa Sanbagiri unggwanfer 
nemsa tebana, Uwa Sanbagiri aa 
Jei gwenaram abak-abaksusfer. Jei 
angtane seyafter gemerserem Jam 
waakentababisif, ane angtane Kristus aa 
jei ne tebanaram jes waakentababisini. 

ll Timotius, taterisi seyafter ai aafe 
ajes tulistababilirim, angtanefe jam is 
towas-towasulmini, ane jam is balbabili 
taterisi aaiserem jam ne onsobife. 

1? Angtane aamei enggame is jam ne 
balyan aamei igyen aam temawer tahunu 
imna bastowaifer. Aamei waakenfer is 
gwenaram, jega angtane Yesus aa jei 
ne tebanaram gwela imna jam is jep ne 
domolbanaram, jei ga sege towaswebili 
jei ga fomfom se naawena. Gwela imna 
ga is enggam se folbana: Ula waakena 
tefner igam nasbili! Waakenfer is gwena! 
Angtane se nesiktababi! Uwa Sanbagjiri 
se teba waakenfer! Ini imna iner is 
gerebaasnenne, jega ini imna tabalmer 
is gase folbana. 

13 Jamere ai gamjon as sofna imnibe, 
aamei Taterisi Uwa Sanbagirmana 
unggwanfer is gerabistowena angtane 
unggwanfer jepserem jem tarnabe. 
Taterisi Uwa Sanbagirmana ga jam is 
nasbamuwena, ane angtane ga jam is 
towas-towastababuwena. 

14 Angtane sanbaka jemata aa jei ne 
tebabilirim jei tafna im dwak sagabe 
jame is galap ne tosobaanswenantam, 
jes galapserem jei awelna Uwa 

Sanbagirmana ip ga isene gulbanant. 
Ane jei ga ula Uwa Sanbagirmanaiserem 
ga jem ge nasbawenant im temawer. 
Jes galapserem aamei baabeta Uwa 
Sanbagirmana ga im domola enggalfe 
aamei awelna Jemna jem igam gweyibef. 
Aamei baabeta jeiserem ga jeter is 
gwirni awelna Uwa Sanbagirmana ijem 
gweyibefe. 

15 Awelna Uwa Sanbagirmana seyafter 
gemerserem waakenfer is gwebili! 
Baabetmer is gwebili, jega angtane 
awelna imna is ga sene domolbana, 
ane ga sege towaswebili enggame, 
awelna aamei namwer ijes gwebilirim 
jeba waakensusum awelna imna gwanan 
jeiserem jemniwer. 

l6Ina waakenfer is gerebaasnenne 
ijes eyebilirim jem temawer, ane ijes 
towas-towasulminirim jem temawer 
mese. Aamei jes gemerserem gam 
jam is eyebilirim jeber-jeber, ane Uwa 
Sanbagiri Jei aamei ga is waakentaasini. 
Ane angtane nafis aamei is jei ne 
sarbanaram, aamei angtane jeiserem ga 
igam batobaabili, ane Uwa Sanbagjiri Jei 
angtane jeiserem gase waakentababisini. 


1 TIMOTIUS 5.1-4 1777 


1 Timotius, aamei anggwana umuru 

5 unggwanfer jemanserem ititmer 
jemnip ijam nasoweyan! Jengga aamei 
jei jam igam esoroltana, aamei uwa 
ilemana gemer igam esoroltanaram. 
Ane aamei esorol jam is golmini tanisfe, 
aamei aya mese oso ilemana gam igam 
esoroltanaram. 

2 Ane esorola jam is golmini wini umuru 
unggwanfer jemanserem, aamei iye 
ilemana gemer igam esorolulurum. Ane 
esorola jam is golmini yafonsiwirfe, 
aamei somol tane ilemana gemer igam 
esorolulurum, ane ini imna is tabalmer 
se folbana jemnibe. 

3 Saamira wini bunarsus aa jei gam 
nwinirim jenfentowai ogiribe, angtane 
Kristen ga jes gane eganulsini waakenfer. 

4Timotius, afa saamira wini 
tannabaraiserem ane afa ausa 
tannabaraiserem, igsusu ga aas: 

Aamei tane mesna afa ausan tane 
mesna jemnaiserem esorola jep is 
golmini enggame, "Aameiba angtane 
Kristensam. Jega jem temawer aamei iye 
mese abwai ilemanaiserem waakenfer 
isa egantababisiwena, jega aamei 
fwaina gam igam golmini iye afa 

abwai jebe, jei gwanan aamei is 
gemer gane egantaasiwenaram. Afa 
aamei jes gamserem gam jam igam 
eyebilirim, ini Uwa Sanbagirmanaiserem 
saaser-saaserfer ga gam folbana." 

3 Saamira wini bunarsusfer aa jei gam 
nwinirim jenfentowai, jemna tanna fas 
ane ausa tanna fas, ini jemna unggwan- 
giri ga Uwa Sanbagirminip fener gam 
falbili. Jei enggam gam towaswena Uwa 
Sanbagiri gam batobili jei. Gwer gwin jei 
sembayanga Uwa Sanbagirfe jam gam 
gwebabawena enggalfe Uwa Sanbagjiri 
gam batobif jei. 

5Jengga saamira wini jafner aa 
jei gam gwenaram ini jam saaser- 
saaserswebifefener, mafnan jemna 
fwater gam tere, safe tifni seyafter 
gemer gam gwena. 

'Taterisi jeiserem ga uskambar is 
nasipmini angtane Kristenfe, jega 
angtane nafsi jam ne balbabiyen 
enggame, "Angtane Kristen jei kapka 
gane eyebili." 

8 Angtane afa enggame aa jei gam 
gunurum, "Ai Yesus ames onsobana.”, 
jengga jei jelem afelen mesna 
waakenfer jam egantababisiyen ane 

jam batobaabiyen, igsususerem ga 

wi tane jelemanaiserem angtane jes 
galserem jei bunarsusfer Yesus jam 
onsobayan. Angtane jeiserem jei aa jes 
gam eyebilirim, jeiserem kabwaksusu 
angtane Yesus jam tebayanaiserem 
jemniwer. 

?Timotius, aamei daftara jam is 
eyebilirim, saamira wini Yesus aa jei 
ne tebanaram bosna ga jemna tefner 
is tulistabaipmini daftarabe. Angtane 
Kristen jematabe jeiserem, jei saamira 
wini jeiserem waakenfer jamer ga sene 
egantababisini. Aamei saamira wini bose 
bosna i jemna gam tulistabaipminirim, 
saamira wini jeiserem ga enggala: 
Jemna umuru enam pulu tahun, umuru 
jemna enam puluwer jam agabisteyan. 
Jei maaryena jam gwebiyen, anggwana 
daamfenfener gam gera. 

10 Angtane fwater gane towaswebili 
enggame, saamira wini jeiserem jei 
waakena gam eyebili enggalaiserem: Jei 
tane waakenfer gam taayinbili jamere 
gam unggwan-gwantababisini. Saamira 
wini jJeiserem jei angtane jem jenap 
foryalaiserem baife jam gwebayan. Jei 
angtane Yesus aa jei ne tebanaram jes 

gam nesiktababili enggame, jei jemniwer 
afa aa jes gane bilirim jeiserem gam 
golmini. Angtane ini aa jeman gangge 
jenbaminirim, jei angtane jeiserem 

gam batobaabili. Jei awelna waakenfer 
jeber-jeber gam gwebuwena. Saamirawi 
jes galserem gam aa jei ne eyebilirim, 
bose bosna ga jeman is tulistabaipmini 
daftarabe. 

11 Jengga saamirawi angtane Kristen 
jematabe jei jes ne egantababisiliserem, 
saamira wini sirwiriserem bose 
bosna jemna safnant daftarabe ijam 
tulistabaipmiyen. Ai jes gamserem gam 
ga aam temawer ai gunu, saamira wini 
siwiriserem jei gwanan Kristus enggam 
gane bala, "Ai Im temawenefener asa 
gwena." Jengga afa ini jemna baabetfer 
galap jam gangge folbaminirim 
anggwana jam gaarfe, ane jei anggwana 
ibirmi gamjon ga gam gera, afa ga gam 
jes gamserem, gam jega jei Kristusem 
temawenefener jei jam naaweyan. 

1? Ane jega jem temawer jei etam- 
etama kapkaiserem ga gane eyebili, aam 
temawer jei jam eyebiyen jei gwanan 
Kristus aa gemer gam balaram. 

13 Jetefneryan, gamjon aas 
mese, jei jeber-jeber gangge 
kwaalaamitswebuwena, jafner gangge 
wofobiyafna je jayo, ane je jayo. Ane 
kabwaksusu kwaalaamitiwer, jei angtane 
nafsiserem taterisi jem temawer syefer 
gane nasbili, ane jei angtane nafsiserem 
jes gane towas-towastababinenne 
angtane nafsi jeiserem jei aa jes gane 
eyebilirim jem temawer. Jei taterisi 
jam nasbiyeneiserem ga jes gane 
nasbinenne. 

14 Jega jem temawer ai enggam ai 
gunu, saamira wini siwiriserem jei 
anggwana gamjon ga jam gam gera, 
tane gam damtaf, ane anggwa mese 
tane jelemanaiserem ga jamer gam 
egantababisini, jega ginanggwa nemna 
jei bosna nemna kabwakfer nes jam ne 
nasbaipmineneyen. 

15 Ai jes gamserem gam ajewer 
gunurum, ai ga aam temawer ai gunu, 
saamira wini siwiriserem afweraiserem 
jei mes ge tikwebili Yesus jam ne 
tikwebaatiliwer, ane jei bawasa ga aane 
tikwebaatini. 

16 Jengga wini angtane Kristenf 
gwelaiserem, afa osona jelemanaiserem, 

afa ayana jelemanaiserem, afa 
jelem eneserem saamirawif jam gam 
gwenaram, angtane Kristen jeiserem 
saamira wini jJeiserem ga jes gam 
eganulsini, jega angtane Kristen nafsi 
jematabe jei jam ne eganulsiyen. 
Jengga angtane Kristen jematabe jei 
saamira wini bunarsusfer jenfentowaisus 
aa jei gangge nwinbenerem, saamira 
wini jeiserem jetefener gam gane 
egantababisini. 

17 Angtane sanbaka jemata aa jei 
gane taabilirim awelna waakenfer aa 
jei gane gwebilirim, jei fwaina waakena 
uskambar gam taabili, nabal-nabalsusu 
ga angtane taterisi Uwa Sanbagirmana 
aa jei gane nasbuwenaram baabetmer, 
jam kwaalaamitsweyan, ane angtane, 
angtane nafsi aa jei ne towas- 
towastababilirim. 

18 Ai jes gamserem gam ajewer 
gunurum, ai ga aam temawer gunu 
Taterisi Uwa Sanbagirmana jep ga 
enggam baatultel: "Sapini gandum 
tanna aa je gam jubobinennerem 
enggalfe gandum tanna jewer gangge 
fatibitiyef otamawer, ane angtane 
gandum tanna jeiserem ga gane 

damtabili. Sapini jeiserem aarema jemna 
ijam motsobaasiyen. Jeime samfer 
gandum tanna jeiserem bastowaifer 
ga gam tombaabili." ane "Angtane 
awelna angtane nafsimana aa jei gam 
gweyibenerem, jei fwaina gam taabili." 

19Timotius, afa angtane daamfenna 
enggam guluserem, "Angtane sanbaka 
jemata aa jei gam taabilirim jeiserem 
jei kapka gam eyebili.", aamei angtane 
jeiserem ijam sarbayan. Jengga afa 
angtane naura afa nawer-ningna jei 
gangge gubilirim, "Angtane sanbaka 
jemata aa jei gam taabilirim jeiserem 
jei kapka gam eyebili.", aamei angtane 
naura afa nawer-ningna jeiserem jei 
samfer igam sarbabili. 

20 Afa angtane sanbaka jemata aa jei 
gam taabilirim etam-etama kapkaiserem 
jam gam eyebilirim, aamei angtane 
jeiserem ga ititmer is uftana jemat 
jeiserem jem nwenabe, jega angtane 
sanbaka nafsi afwer aaiserem jemata 
aa jei gane tebabilirim jei gam gangge 
erebili etam-etama jam ne eyebife. 

21 Uwa Sanbagirem tarnabe ane 
Kristus Yesus ane malaikata Uwa 
Sanbagirmanaiserem, ai aamei is 

enggam ai bala, aamei seyafter ai ajes 
bilirim ga jes is sarbili, jam is tikwebitini. 
Aamei angtane ititmer nalefe ijam 
uftayan, jengga aamei gwanan angtane 
jeiserem jem temawer bunarsusfer jam 
is towaswena, afa jei kapka gam eyebili, 
afa fas. Waakena tefner ijam eyebiyen 
im afelen mesenfe, ane angtane 
nafsiserem jep ga kapkaiserem jetefner 
igam eyeipmini. Aamei angtane seyafter 
gemerserem jebe mwongga daamfenna 
tefner is gwirinmini jam eyeipmife. 

22 Angtane ibirmiserem Yesus 
jam tebalaiserem jemna gwelaiserem 
gwanan waakenfer jam igam domolbana. 
Ane afa jei waakenfer gam gwenaram, 
aamei awelna jep ga igam gulbana, 
awelna angtane sanbakf jemata jei 
taabiliserem galf gwelaiserem. Timotius, 
afa aamei awelna angtane jemat jei 
taabiliserem awelna jep tatarmer jam 
igam gulbanaram jebe, ane angtane 
jeiserem etam-etama kapkaiserem 
ga gam eyebili, afa ga gam jes 
gemerserem, aamei kapkaiserem ga jes 
igam eyebili. Afa angtane nafsi jam sege 
gubilirim enggame aamei etam-etama 
kapkaiserem ga ijes eyebili, aamei 

etam-etama jeiserem ijam eyebiyen. 
Aamei ga waakena tefner is eyebili. 

23 Fo tefner ijam telbiyen, jengga 
fo angguru jeme bastantowaifer 
igam telbili, aam temawer witifini 
imna is bweraf nulabawena, bwerna 
nenes-nenes mesna. 

24 Angtane afwer etam-etama 
kapkaiserem jei aa jes gane eyebilirim, 
angtane nafsi jei etam-etama jeiserem 
tatarmer gane towasweipmini, gane 
domola nalefe jam ne taanaabisneneyen. 
Ane angtane afwer etam-etama 
kapkaiserem basyamer aa jes gane 
eyebilirim, angtane nafsi jei etam-etama 
jeiserem jam ne towaswebiyen nalefe 
jam ne taanaabisneneyen. 

25 Ane jes gemerserem aaiserem jegme 
gemer, angtane afwer waakenaiserem 
aa jei gane eyebilirim, angtane nafsi 
jei tatarfer gane towasweipmini 
jei waakenaiserem aa jes gane 
eyebilirim. Ane angtane afwer jei safe 
waakenaiserem basyamer gane eyebili, 
seyafter jeiserem jes mese angtane 
galap gane towaswebili. 

1 Timotius, aamei angtane aa jes 
6 gane armantababilirim Kristenf aa 

jei naawenaram, jei jam is towas- 
towastababili enggame, angtane jei 

aa jei gane armantababilirim angtane 
jeiserem jei safe Kristenyen, jei angtane 
sanbaka jelemana jeiserem waakenfer 
gane sarbabili. Jei waakenfer ga 
enggalem temawer gane sarbabili, 

jega angtane Kristenyen jei Uwa 
Sanbagirmana bosna kabwakfer jam ne 
nasibeyen, ane enggalf mese angtane 
Kristenyen jei jam ge gubiyen enggame, 
"Taterisi angtane Kristen aa jes ne 
towas-towastababuwenaram, jeiserem 
kapka." 

2 Angtane Kristen aa jes gane 
armantababilirim, angtane Kristen 
jeiserem jelem inibe enggam jam 
ge gubiyen, "Ai angtane sanbaka 
amnaiserem jebar Yesus daamfennaber 
amsama tebana. Jega jem temawer ai 
bai alem sanbaka ajama sarbabiyen." 
Jei jes gemerserem gam jam ge 
gubiyen, jengga jei enggamfener 
gangge gubili, "Alem sanbak mesna 
jei Yesus mes ne tebana, ga jem 
temawer ai jei ajama nesiktababili. 

Ai awelna jemna waakensusfer aya 
gwebili, jega ai jei gam asa batobaabili." 

Timotius, seyafter aaiserem ai is ajes 
towas-towasulbonorom, aamei jeiserem 
ga jam is towas-towastabaipmini 
angtane nafsiserem jebe. Ane aamei 
ga unggwanfer is balbabili, seyafter 
jeiserem angtane ga jes sene 
eyebuwena. 

3Yesus Kristus Jei Tuhan nemna, ane 
Jei taterisi bunarsusfer aaiserem ga 
nes jes towas-towastabaipmini. Jei nei 
nes enggam towas-towastababili, Uwa 
Sanbagiri aa gam gunurum nei game 
fomfom nesa gwena. Jengga angtane 
afwenefener jei taterisi bunarsusfer 
jeiserem jesyan ga jes ne towas- 
towasulmini, jengga jei taterisi nafsi 
ga jes ne towas-towasulmini. Angtane 
jeiserem ga baif naawena Uwa Sanbagiri 
aa gam gunurum gam gwefe. 

4 Angtane jeiserem jei jena syefer 

ne tetenanna, jei seyafter teisyena. 
Jemna kapkaiserem ga enggam: Jei 
jam ge doksobaf aarememfener ula 
igyeneiserem jem temawer. Jega jem 
temawer angtane nafsi jelem inibe 
ga gangge uskamswebili. Jei angtane 
nafsiber aaremem ga gangge doksobana. 
Jei angtane nafsiserem jem temawer 

syefer gangge nasbawena. Ane jei jelem 
inibe enggam gangge gubili, "Angtane 
nafsi jei kapkaiserem jes ne eyebaabif." 

> Angtane taterisi nafsi aa jes ne 
towas-towastababuwenaram, jei jeber- 
jeber aarememfener gangge doksobana 
angtane nensabar, aam temawer jemna 
ini ga fwater gangge kabwakswebamini, 
ane taterisi bunarsusfer aaiserem jei 
gamjon jam ne sarbiyen. Angtane kapka 
jeiserem ga enggam gangge gubili jelem 
inibe, "Afa ai awelna Uwa Sanbagirmana 
jam as gweyibenerem, angtane doini ap 
as ga sene gulbana, ane ai apgal jigala 
anesusfer gam as tebabili." 

6 Aaiserem bunarsus, angtane Uwa 
Sanbagiri aa jei gane onsobanaram, afa 
ini jemna saaser-saasersusfer gangge 
folbamini apgal jigala jei aa jes gane 
damtabilirim jem temawer, afa ga gam 
jes gemerserem, gam jega jei nesiktele 
Uwa Sanbagirmana unggwanfer 
gane domola, ane baabeta Jemna, 
ane Mafnana Jemna, ane waakenfer 
gwelaiserem jamer abak-abaksus jes 
mese. 

7 Nei jam surulu galapserem, apgal 
jigala afa nejama gwirinyen ogirip jebar 


1 TIMOTIUS 6.8-10 1789 


foryafe. Ane nei jam tere jepserem, jep 
jegme gemer apgal jigala afa nejama 
gwirinfelyen ogiriwer. 

8 Afa tumilgal ane fen nei jes negma 
damtabilirim gwela nemnaiserem jebe, 
jeiserem jetefener samfer. 

3 Jengga angtane aa jei gangge 
gubilirim jam galgalabarswefe, jei 
unggwasbala ga gane domola etam- 
etama kapkaiserem jam ne eyebife. Ga 
enggam jei bawasem tafnap ga gangge 
janbili, sobona o mwona jep ga gam 
jantonom jam tebafe. Ini jemna aa jewer 
gangge folbaminirim galgala unggwanfer 
jam damtabife. Jega jem temawer 
jei gwela waakenaiserem jewer ga 
gangge irfwebitne, ane jei etam-etama 
nenes-nensa ga gane eyebili. Ane jepga 
gwela waakena jei gwanan aa jes gane 
domolaram, gwela jeiserem ga gangge 
kabwakswebamini. 

10 Angtane enggam aa jei gangge 
gubilirim jelem inibe, "Ai doini 
unggwanfer damtabif.", jei kapkaiserem 
unggwanfer ga gane eyebili. Ai Paulus, ai 
jes gemerserem gam ajewer gunurum, 
ai ga aam temawer ai gunu, ai amsam 
towaswebili angtane afwenefener 


1 TIMOTIUS 6.11-12 1790 


enggam aa jei ge gubilirim, "Ai doini 
unggwanfer ajama damtabif." Jei Yesus 
jam tebalawer mes ge tikwebili. Ane ini 
jemna ga aa ge jenbamini. 

11 Jengga aamei Timotius, aamei Uwa 
Sanbagiri aamei nesiktene. Jega jem 
temawer, seyafter kapka jeiserem ai 
ajes tulistababilirim, aamei jeiserem 
ijam eyebiyen. Jengga aamei jam is 
unggwasa aas gemerserem gam eyebife: 
Aamei Uwa Sanbagiri aa jes bilirim, 
jeiserem jam is eyebili, ane aamei Uwa 
Sanbagjiri tefner is onsobana. Yesus 
ga jam is tebana baabetfer. Angtane 
seyafter gemerserem ga jam igam 
nesiktababili! Aamei kanaufera is fina 
kabwaktala jam ijep domolaram. Ane 
aamei foler-folerater im eyeipmini 
angtanefe. 

1? Aamei Yesus imesam tebana. Jega 
jem temawer aamei Uwa Sanbagjiri 
tefner is onsobana jeber-jeber. Uwa 
Sanbagiri Jei aamei is mesam destabana 
enggalfe aamei waakenfer gwelaiserem 
jamer abak-abaksus igam domolf. Ane 
aamei imes nasowena angtane uskambar 
jem tarnabe enggame aamei Yesus 
imesam tebana. Jega jem temawer 


1 TIMOTIUS 6.13-15 1791 


gwela Uwa Sanbagjiri ijes gulbanaram 
ibe, gwela jeiserem ga jam is taabili. 

13 Uwa Sanbagiri gwela aa Jes 
golminirim angtane seyafter gemerserem 
jebe, Jei waakenfer gwelaiserem jamer 
abak-abaksus is mes gulbana ibe. 
Kristus Yesus taterisi waakena aa 
galap nasbilintim Pontius Pilatusem 
tarnabe, Jei Jam ereyen. Jei game aa 
jewer nasounantam, Jei ga ibe is jem 
ge sabasini aamei Uwa Sanbagjiri ga 
fomfom is onsobana. Jega jem temawer 
Uwa Sanbagiri ane Kristus Yesus Jem 
boseme, ai isa enggam ai bala, 

14ai ajes bilirim, aamei seyafter 
jeiserem ga is eyebili, jamer Tuhan 
nemna Yesus Kristus gamjon se 
warautna. Seyafter jeiserem ga 
waakenfer is eyebili, jega angtane 
enggam jam ge gubiyen, "Timotius 
kapka gam eyebili." 

15 Yesus Kristus se warausanya nunu 
Uwa Sanbagiri Jener aa jes bilirim. 
Uwa Sanbagiri Jei Jenfentowai gwena 
angtane seyafter gemerserem jem 
Sanbakfe. Jei Jenfentowai gwena raja- 
raja seyafter gemerserem ane angtane 


1 TIMOTIUS 6.16-17 1792 


sanbak-sanbaka seyafter gemerserem 
jem Sanbakfe. 

16 Uwa Sanbagiri Jenefener gwena 
baabeta termana jam domolyan. Jemna 
Jam gwela nafapfener, nafa jeiserem 
angtane jam ne gwetmanulbaasiyen. 
Angtane seyafter gemerserem gwanan 
Uwa Sanbagiri jam ne damtayan, ane 
nei mese masef Uwa Sanbagiri nejama 
damtayan. Nei bosna Jemna tefner 
ganma pujiwulbowena, ane baabeta 
Jemna tefner nesa gomewulbono, jamer 
abak-abaksus! Amin, jes gamserem ga 
gamfener. 

17 Timotius, angtane Kristen galgala 
unggwanfer jemanserem, aamei angtane 
jeiserem ititmer enggam is balbabili, 
"Ina syefer ijama tetenanayan. Ane 
ini imna unggwan-giri galgalap is jam 
ge folbamiyen, aam temawer aamei 
teisyena nunu fomera aamei ga isa 
galgalabarswena. Jengga ini imna 
unggwan-giri ga ise Uwa Sanbagirminip 
sege folbamini. Jei seyafter gemerserem 
nep nes mes golmini, jega ini nemna 
saaser-saaserfer nes ga sege folbamini, 
ane nei waakenfer ga nesa gwena. 


1 TIMOTIUS 6.18-20 1793 


18 Ąamei waakenater isa eyebili, jega 
aamei waakenaiserem unggwanfersus 
gam isa eyebuwena. Aamei galgala 
angtanefe tatarmer isa kitulmini. Galgala 
ilemanaiserem, angtane ga jem isa 
batobaabili." 

19 Afa angtane jei jes gemerserem 
gemer sene eyebuwenaram, Uwa 
Sanbagiri apgal jigala waakenaiserem 
galap jep gase kitulmini taman waaken- 
giribe. Ane Jei waakenfer gwelaiserem 
jamer abak-abaksus jep gase golmini. 
Jei Uwa Sanbagirfer gase naawena, ane 
ini jemna saaser-saasersusfer ga sege 
folbamini. 

200 Timotius, Taterisi Waakenaiserem 
Uwa Sanbagjiri ijes gulbanaram ibe, 
Taterisi Waakena jeiserem ga waakenfer 
is gerabisnenne. Angtane afwenefener 
Taterisi Uwa Sanbagirmana aa jei ne 
nasibenennerem, angtane jeiserem 
jei Taterisi Uwa Sanbagirmana ula 
kapkaiserem jebaner ne dupdupbulu. 
Jei bai Taterisi Uwa Sanbagirmana. 

Jei enggam ge gubili, "Ai seyafter 
tousa." Jengga jei teisyena, ane jei Uwa 
Sanbagiri jam onsobayan. Angtane jes 


1 TIMOTIUS 6.21 1794 


galserem aamei ina ga jam is bijautana 
jemniwer. 

21 hi jes gamserem gam ajewer 
gunurum, ai ga aam temawer ai 
gunu, angtane afwenefener aa jei 
gangge gubilirim enggame, "Ai seyafter 
tousa.", jei mes ge tikwebili Yesus 
jam ne tebalawer. Ai sembayanga as 
gwebana Uwa Sanbagjiri Jei waakena 
Jelemanaiserem ip ise golmini aamei 
seyafter gemerserem. 


2 TIMOTIUS 


1Ga ip, Timotius, am tane ai is 

ajes nesiktenerem, kota Efesus 
je. Surta aaiserem amniwer, Paulus, 
kota Roma je. Aiba rasulu Kristus 
Yesusmanam. Uwa Sanbagiri Jei ams 
destabana aiba rasulsam. Uwa Sanbagiri 
enggam gunu, "Angtane Kristus Yesus 
aa jei ne tebanaram, jei waakenfer 
gwelaiserem jamer abak-abaksus ga 
jei sene domola." Ane Jei ams baftana 
enggalfe, ai Taterisi Waakena jeiserem 
ai agam nasipminennef angtanefe. 
Ai sembayanga as gwebabana Uwa 
Sanbagirfe, Uwa nemna, ane Kristus 
Yesus, Tuhan nemnaiserem, jega Jei 
nawersamer waakena Jelemanaiserem ip 
is ga sege gulbana, ane nesikteleiserem 
jes mese is ga sege gulbana ibe, ane Jei 
ini imna is sege gwebabana waakenfer is 
gase folbana. towas-towastababili. 

2 (1:1) 
3 Asal-asala amna jei awelna 

Uwa Sanbagirmana gane gwebil, 
waakenaiserem jes eyebiliserem jei 


2 TIMOTIUS 1.4-6 1796 


aa jes ne towaswebilim jei ga jetefner 
ne eyebuwel. Ane ai ga awelna Uwa 
Sanbagirmana ga agemer gweyibene 
jei gemerserem. Ane ai Uwa Sanbagiri 
enggam as bala im temawer "Ase 
samfer gulbana". Ai sembayanga agalap 
gwebawenaram gwinem ane gwerenm, ai 
aamei isa jeber-jeber sarbabistaabona. 

“Ai aamei isa galap mirtetefalantam, ini 
imna ga is jenbanant, ane aamei ga im 
syenant. Ini imna is je jenbanantam, ga 
ai ajes sarbistaabona, jega jem temawer 
ai bunarsusfer ibar nejam ne dorwer, 
jega ini amna saaser-saasersusfer as 
gase folbana. 

> AÌ is aas ai saribestaabona aamei 
Yesus baabetfer iJes tebanaram, ilem 
abwai Lois ane iye ilemanaiserem 
Enike, jei nawersamer Yesus aa gemer 
ge tebanaram. Ai amsam towaswena 
aamei jegme Yesus imsam tebana, jei 
gemerserem. 

6Jega jem temawer, ai aamei 

is ajam towastaasini, ai awelna 

Uwa Sanbagirmana is agalap 
gulbanantam ibe, ane ai tafna 
amna is ai tosobaanswenant im dwak 
sagabe, jes jepserem Uwa Sanbagiri 


2 TIMOTIUS 1.7-8 1797 


Jei baabeta ip ga is gulbanant. Baabeta 
jeiserem ga jam is unggwandwasulsini, 
aamei baabeta jeiserem jeber-jeber ga 
jeter is gwirni, jega aamei awelna Uwa 
Sanbagirmana waakenfer gam is eyebili. 

7 Aamei ijam ereyen, aam temawer 
Uwa Sanbagiri Jei bai nei nejama erefe. 
Jengga Uwa Sanbagiri Jei Mafnana 
Jelemanaiserem nebe nes mes golmini 
enggalfe nei negama baabetabarswef, 
ane nejama ereyen. Ane Uwa Sanbagjri 
Jei Mafnana Jelemanaiserem nebe nes 
mes golmini enggalfe, nei angtane 
negama nesiktababif, ane enggalf 
mese nei nen nena waakenfer negama 
gaaramisnenef. 

8Ga jem temawer, aamei ijam 
sefersweyan taterisi Tuhan nemnaiserem 
Jemna jam igam nasibenerem. Ai 
bwiyibe ajewer nwinirim aam temawer 
ai taterisi Yesusmanaiserem ai 
ajewer nasibenennerem, aamei ijam 
sefersweyan jem temawer. Jengga 
aamei jam is menetwesini kabwaktala 
jam taabife ai gamserem, aam 
temawer aamei Taterisi Waakenaiserem 
ijes towas-towasulmuwena. Aamei 
kabwaktala jam ijep domolaram, 


2 TIMOTIUS 1.9-11 1798 


aamei kanaufer is fina baabeta Uwa 
Sanbagirmanaiserem jeme. 

3 Uwa Sanbagiri Jei nei nes mes 
waakentababisini, ane Jei nes mes 
jenbebili enggalfe nei Jem tanef negama 
gwefe. Jei jeiserem aa jewer eyebilirim, 
jeke enggalem temawer eyebili nei 
waakenafer nejewera gwenaram. 
Jengga Jei ga aam temawer eyebili Jei 
Jener aa gam gunurum, ane ini Jemna 
waakensusfer aa jewer folbanaram. 

Jei ogiri aaiserem gwanan nalef Jam 
etamweyan, Jei nes mes nesiktababil, 
ane Jei aa gul, "Ai Yesus galap As 
baftasa." 

10 Ane namwer aas jepserem Yesus ga 
mes fortya. Yesus aa jewer fortyaram, 
Uwa Sanbagiri ga nes jem ge saasini 
enggame Jei nes jam nesiktababili. Yesus 
Jei baabeta termanaiserem mes jubili, 
ane Jei nei ga nes mes waakentababisini. 
Ane Taterisi Waakena ga aas: Angtane 
Yesus aa jei ne tebanaram, jei waakenfer 
gwelaiserem jamer abak-abaksus ga 
sene domolsa. 

11 Uwa Sanbagiri Jei ai ga as destabana 
enggalfe ai rasulf ane guruf agam gwef, 


2 TIMOTIUS 1.12-14 1799 


jega ai Taterisi Waakena jeiserem agam 
nasibenenef. 

12 Jega jem temawer ai tamtamtala 
seyafter nafis-nafsi aaiserem ga ajewer 
domola. Jengga ini amna as jam 
jenbayan, aam temawer ai amsam 
towaswebana ai aJes tebalaiserem. 
Ane ai bunarsusfer enggam amsam 
towaswena Taterisi Waakena abe as 
jewer gulbanaram, Jei baabetabara 
Taterisi Waakena jeiserem jam 
gaarabisnenefe, jamer nunu umwef 
jemserem. 

13Timotius, taterisi bunarsusfer 
aaiserem ai ibe is ajes towas- 
towasulbonorom, taterisi jeiserem ga 
jam is towas-towasulmini angtanefe, 
taterisi nafsiserem ijam towas- 
towastababiyen jeme. Kristus Yesus 
waakenfer is tebana baabetmer ane 
Yesus ga jam is nesiktene, aam temawer 
aamei Kristus Yesusfar daamfennaber 
ijewer ge gwenaram. 

14 Mafnana Uwa Sanbagirmana nemnip 
aa Jei nwinirim, baabeta Jemnaiserem 
jeme taterisi bunarsusfer aaiserem Uwa 
Sanbagiri ibe ijes gulbanaram ga jam is 
gaarabisnenne. 


2 TIMOTIUS 1.15-18 1800 


15 Aamei imsam towaswena enggame, 
angtane Kristen unggwanfer aaiserem 
propinsi Asyaminibe jei ai as mes ne 
mirtetefala, Figeluso Hermogenes jes 
mese. 

16 Jengga Onesiforus jei am temawer 
jam sefersweyan, ai safe bwiyip ai 
nwini kota Roma je. Onesiforus wi tane 
mesnabar kota Romaminibe aa galap 
ge fortyantam, jei ai uskambar ga 
as terelbenent jamere ai jebar ai ge 
dorwenant. Ane jei jeber-jeber amnip 
ga jei ge forowetya ini amna ga as 
jei ge saaser-saasertabawena. Ane 
jega jem temawer ai sembayanga as 
gwebabana Tuhanfe Jei waakenaiserem 
gase golmini Onesiforusfe, ane wi tane 
mese jemnaiserem jebe. 

17 (1:16) 

18 Ane aamei bunarsus imesam 
towaswena enggame, jei unggwanfer ai 
as mesam batobanant kota Efesus je. Ai 
sembayang as gwebabana Tuhanfe Jei 
waakenaiserem gase gulbana jebe, nunu 
umwef aa jem falsaram Tuhan angtane 
seyafter aa jep tenebaabuwesaram 
jeme. 


2 TIMOTIUS 2.1-4 1801 


2 1 Timotius am tane, aamei baabetfer 
is gwena, Uwa Sanbagiri waakena 
Jelemanaiserem nep nes jes golminirim 
jeme, aam temawer nei Kristus Yesusfar 
daamfennaber neya gwena. 

“Taterisi ajes nasbilirim angtane 
uskambar jem tarnabe, taterisi jeiserem 
aamei imsam sarbili. Aamei taterisi 
jeiserem ga angtane enggalaiserem 
ga jep is towas-towasulmini, angtane 
aamei fwater jes igam towaswebabilirim 
enggame jei samfer angtane nafsiserem 
ga sene towas-towastababili. 

3 Seisya taterisi nawer-ningna aaiserem 
ga jam is sarbili: Aamei Yesus jam is 
tikwebaatini, ane jam is menetwesini 
kabwaktala ijam taabife, ginanggwana 
waakena Dan Pos jelemana aa gemer 
gam tikwebaatinirim, ane ginanggwana 
jei ga gam menetwesini kabwaktala jam 
taabife. 

4 Angtane ginanggwaf aa jei gam 
gwenaram awelna jemna waakenfer gam 
eyebili, jega jelem sanbaka Dan Posf 
aa jei gam nwinirim ini jemna ga gam 
saaser-saasertabana. Jega jem temawer 
jei awelna ginanggwamanaiserem jeter 
gam eyebili. Angtane ginanggwaf jam 


2 TIMOTIUS 2.5-8 1802 


gweyanaiserem awelna jei aa jes gane 
gwebilirim, jei jep jam taawiyen. Jei 
awelna Dan Pos jelemana aa jes gam 
bilibenerem jam eyebife, jei jetefener 
gam eyebili. 

> Angtane bolna aa jei gam sofobilirim 
jam donolfe, jei aturna bolamanaiserem 
jam gam onsobili. Afa jei aturna 
bolamana waakenfer jam onsobiyeneye, 
jei fwaina angtane nabal danalaiserem 
aa jes gam taabilirim, jeiserem jam 
domolyan. 

6 Angtane makanap baabetfer aa 
jei gam gowenaram, Jei nananis 
makanmana nabala gwanan ga jei gam 
tebabili. 

'Taterisi nawer-ningna jeiserem 
ai ibe isa ajes seisyatabaibenerem, 
taterisi jeiserem ga iniber is gwetaasini, 
ane taterisi jeiserem ga jam is 
sarbistaabonwena, aam temawer Tuhan 
Jei aamei is batobana taterisi jeiserem 
waakenfer ga is sarbili. 

8 Aamei Yesus Kristus se sarbastaabon! 
Jei asal-asala Raja Daudmana, ane Jei 
mes irwa terewer. Jeiserem ga Taterisi 
Waakena ai ajes nasbinennerem. 


2 TIMOTIUS 2.9-12 1803 


9 Ai Taterisi Waakenaiserem jeiserem 
ajewer nasbinennerem, ai kabwaktala ga 
ajem temawer domola, ane ranteme ga 
asene taferna angtane kakala gamserem. 
Jengga taterisi Uwa Sanbagirmana 
ranteme jam ne fwirebayan. Angtane 
nafsi Taterisi Uwa Sanbagirmana aa jei 
ne gwirinbefelwenaram tamna nafis- 
nafsiserem jewer, angtane jeiserem jam 
ne uftabiyen. 

10 Jega jem temawer ai kanaufer ai fina 
kabwaktala seyafter jeiserem jam agalap 
domolaram enggalfe angtane Uwa 
Sanbagiri aa jes destabaabilirim ai jei 
agam batobaabif. Ai jes gamserem gam 
ajewer eyebilirim, jega enggalf angtane 
jeiserem jeime Kristus Yesus ga sene 
tebana. Ane Uwa Sanbagiri Jei angtane 
jeiserem gase waakentababisini, ane jei 
waakenfer gwelaiserem Uwa Sanbagirfar 
jamer abak-abaksus ga sene domola. 

11 Taterisi gwonawer aaiserem ba 
bunaram: Nei afa Jebar Jam negama 
tererem, nei gamjon Jebar negama 
gwena. 

1? Nei afa kanaufer jam negama finaram 
nei kabwaktala seyafter gemerserem 
jam jep negama danttabilirim, nei 


2 TIMOTIUS 2.13-15 1804 


Jebar Sanbakfe ga negama nwini 
anggwabura seyafter gemerserem jem 
sagabe. Afa nei Tuhan jam negama 
baanbaanwebanaram, Jeime nei nes 
gam baanbaanwebili. 

13 Afa nei enggam nesa gunu, "Ai Yesus 
ajama tikwebaatif.", jengga nei fas 
nejama tikwebaatiyen, safe gam, Jei se 
eyebaabili seyafter Jei aa jes bilirim jam 
eyebife, aam temawer Jei jeber-jeber se 
eyebili seyafter Jei aa jes bilirim. 

14Timotius, aamei angtane Yesus aa jei 
ne tebanaram jam is towas-towastababili 
enggame, jei seyafter jeiserem jam 
ne dirinswebiyen. Angtane jeiserem ga 
unggwanfer is balbabili Uwa Sanbagirem 
boseme, jei katana jafner biltelaiserem 
jem temawer jam ge doksobayan. Kata 
tefner doksobili jes gamserem jeiserem 
waakenyan, aam temawer angtane 
doksola jeiserem aa jei ne sarbilirim, 
jei ga sege tikwebili Uwa Sanbagiri jam 
onsobalawer. 

15 Timotius, awelna seyafter imnaiserem 
aamei ga waaken-waakenfersus is 
gwebili. Taterisi bunarsusfer aaiserem 
Uwa Sanbagirmanaiserem waakenfersus 
is towas-towasulmini. Seyafter jeiserem 


2 TIMOTIUS 2.16-19 1805 


gam jam is eyebilirim, jega aamei ijam 
sefersweyan, ane Uwa Sanbagiri Jei 
aamei ga is bala enggame, "Aamei 
angtane waakena, awelna imna samfer." 

16 Taterisi kabwakfer nasbiliserem 
Uwa Sanbagijiri baife aa jes gwebilirim, 
jeiserem ga jam is bijauwulu ileminiwer, 
aam temawer angtane gam aa Jei 
gangge nasbawenaram, jei jena gane 
bijausona Uwa Sanbagirminiwer. 

17 Angtane jes galserem, jemna 
taterisi aa jes gane nasbilirim, taterisi 
jeiserem angtane nafsi ga gane 
gwirinenne. Jeiserem ga enggala 
bubwana unggwandwasusu galserem 
jam waakenulyonaiserem, jengga jam 
gam unggwandwaswesini. Taterisi 
Himeneus ane Filetusmana ga gam jes 
gamserem. 

18 Jei mes ge tikwena taterisi 
bunarsusfer aaiserem jam nasbiliwer. 
Jei angtane enggam ge afaf-afaftababili, 
"Angtane jam irwelaiserem terewer, 
jeiserem mes etamwena." Jega jem 
temawer angtane afweraiserem jei 
teisyena bas ne taabifi. 

19 Jengga Taterisi bunarsusfer aaiserem 
Uwa Sanbagirmana jei kanawa. Taterisi 

Uwa Sanbagirmana jei dutumiriti 
galserem, kekelna ane baabetabara. 
Ane Taterisi Uwa Sanbagirmana jep 

ga enggam baatultel: "Tuhan Jei tousa 
angtane Jelemana." ane "Angtane 
enggam aa jei gam gunurum, 'Aiba 
Tuhanmanam.', angtane jeiserem jei ga 
etam-etama kapkaiserem jewer ga jam 
gam tikwena." 

20 Jena unggwandusa jem mwonabe 
pirni nafis-nafsi ga anesus: afwer 
emasawer ne eyebaabili ane afwer 
perakawer eyebaabili, ane afwer tiniwer 
afa onnawer. Pirni emasawer afa 
perakawer aa jes ne eyebaabilirim, 
pirni jeiserem masarmana. Jengga 
pirni tiniwer afa onnawer aa jes ne 
eyebaabilirim, pirni jeiserem ga nunu 
jeber-jeber jes erebuwef. 

21 Angtane ini jenjen aa jei gam 
wirtanaram etam-etama kapkaiserem 
jewer, angtane jeiserem jei waakensusu, 
pirin emasa galserem. Jei Uwa 
Sanbagiri tefner onsobaf. Jei enggalf 
gam menetwesini awelna seyafter 
gemerserem waakenfer gam gwebif. Ane 
Uwa Sanbagiri Jei awelna se gulbana 
angtane jeiserem jebe. 


2 TIMOTIUS 2.22-24 1807 


22 Ga jem temawer Timotius, aamei ga 
ina jam is bijautana angtane tanisfenna 
kapkaiserem jei jes ne eyebiliserem 
jewer. Jengga aamei jam is unggwasa 
aas gemerserem gam ijam eyebife: 
Seyafter Uwa Sanbagiri aa jes bilirim, 
jeiserem ga jam is eyebili. Yesus 
ga uskambar is tebana waakenfer. 
Angtane seyafter gemerserem ga jam 
is nesiktababili. Waakenfer isa nwini 
angtane nafsiber, ijama erayan. Seyafter 
jeiserem ga jam is eyebili angtane Tuhan 
bunarsusfer aa jei ne tikwebaatinirim 
jebar. 

23Ina jam is bijautana angtane ol 
kapka syefer aa jei gane nasbilirim 
jemniwer. Angtane jeiserem jei teisyena. 
Aamei tousa angtane ol kapka syefer 
aa jei gane nasbilirim, jepga jei gangge 
towaiwebili aaremem jam ge doksobafe. 

24 Aamei angtane awelna Tuhanmana 
| jei gweyibenerem, ga jem temawer 
aamei angtane nafsiserem jebar 
ijam ge doksoyan. Waakenfer is 
eyeipmini angtane seyafter gemerserem 
jebe. Angtane nafsi waakenfer is 
towas-towastababili. Angtane jam ijep 
towas-towastababilirim aamei abakfer 

fyela gamserem ga gam is fyena, 
tatarmer ijam uskamsweyan. 

25 Afa angtane taterisi bunarsusfer 
aaiserem baife jam gane gwebilirim, 
aamei ga waakenfer igam towas- 
towastababili ini foler-folereme. 
Bawasa angtane jeiserem fwater gam 
tebabili, ane jei etam-etama kapka 
bawas aa jes gam bilirim jei jam ne 
eyebife, jei etam-etama jeiserem gane 
eyebili. Timotius, angtane jeiserem 
jam is towas-towastababili ini foler- 
folereme, aam temawer nei teisyena 
Uwa Sanbagiri angtane jeiserem ini 
jemna ke gam gwebaipmini enggalfe 
angtane jeiserem jei ini kapkaiserem 
jam ne aftabaabunnufe, ane jei 
taterisi bunarsusfer aaiserem ga gane 
towaswebili. Jepga seyafter jei aa jes 
gane bilirim jelem inibe ga gangge 
waakenswebili, ane jei bawasminiwer ga 
gangge waraubili. 

26 (2:25) 

2 1 Aaiserem se sarbistaabon: Nunu 

umwef jepserem kabwaktala 
unggwanfer se etamwesa, ane angtane 
Kristen jei kapkaiserem unggwanfersus 
sene domolsa. 

2 Angtane nunu umwef jepserem jem 
aa jei naawesaram, jei angtane nafsi 
jam ne nesiktababiyen, jengga jei jen 
jenater sene nesiksonanna, ane jei 
doini sene nesiktababili. Jei jena sene 
tetenanna, enggam ga sege gubili, "Ai 
seyafter tousa." Jei angtane nafsiserem 
sene imei-imeitababili. Jei taterisi 
ene jetamana jam ne saripmiyen. Jei 
teisyena enggam guluserem ase samfer 
gulbana. Jei bai Uwa Sanbagiri jam 
onsobafe. 

3Jei ene yo jeta, ane ayana osona, 
jam nesiktababiyen. Jei etam-etama 
angtane nafsimana jei bai jam borolmife. 
Jei ula syefer gane nasbili angtane 
nafsiserem jem temawer. Jei jen jenater 
jena jam ne gaaramisneneyen. Jei 
kakalmer naawena. Jei waakena seyafter 
gemerserem ini jemna jem temawer jei 
se kabwaksusfer gangge folbamini. 

4 Jei jelem afelen mesnaiserem ga gane 
gera angtane kakalaiserem jemnibe. 

Jei gwanan jam ne sarbistaabonyan 
kapkaiserem jam aa jep gane eyebilirim. 
Jei jena uskambarsus syefer gane 
tetenanna. Jei ga enggalfefener gam 
naawena, ini jelemana tefner ne 

saaser-saaserfer tababif. Jei bai gwela 
jemna Uwa Sanbagirf ge folbamife. 

3Jei akar-akarem gam naawena 
Uwa Sanbagiri jam pujitefe, jengga 
jei baabeta Uwa Sanbagirmana baif 
gane gweyibene. Timotius, angtane 
etam-etama kapka jes galserem aa jei 
ne eyebuwenaram, aamei ina ga jam is 
bijautana jemniwer. 

6 Angtane afwenefener jes galserem 
jei wini teisyenaiserem ga gam gane 
malin-malintababili enggalfe jei gam ge 
kabwitef wini jeiserem jem jenabe. Ane 
jei wini jepmana teisyenaiserem ga gane 
afaf-afaftababili, jega wini jeiserem jei 
taterisi kapka gane onsobif. Angtane 
afaf-afafa jeiserem jei wini jeiserem 
jem jenap nalef jam ge kabwiteyan, 
wini jeiserem fwater gangge towaswebili 
jei kapkaiserem unggwanfer mes gane 
eyebili. Etam-etama kapkaiserem jei aa 
jes ne bilirim jelem inibe, jeiserem jes 
ne eyebif. 

7Wini jeiserem jei jeber-jeber gangge 
gubili jei jam ne towas-towastababife, 
jengga jei taterisi bunarsusfer aaiserem 
jam ne sarbiyen. 

8 Gwanan galapserem Yaneso Yambres 
jei bai angtane nafsi taterisi Nabi 
Musamana jam ne onsobife. Angtane 
afaf-afafa jeime gemer angtane naura 
jeiserem jei gamserem, jei bai angtane 
nafsi taterisi bunarsusfer aaiserem 
jam ne onsobife. Angtane jeiserem jei 
kapka tefner ne bili jelem inibe. Ane 
Uwa Sanbagjiri Jei angtane jeiserem 
baif gwebabili, aam temawer jei taterisi 
bunarsusfer aaiserem jam ne taabiyen. 

3 Jengga angtane jeiserem game jam 
naaweyan jeber-jeber, aam temawer 
angtane seyafter gemerserem ga 
sene towaswebabili enggame angtane 
afaf-afafa jeiserem jei teisyena, angtane 
fwatermana jei gemerserem jei aa 
gam ge towaswebilim enggame Yaneso 
Yambres jei nawersamer teisyen nauna. 

10 Jengga Timotius, aamei iner imesam 
towaswebili ai seyafter angtanef ajes 
towas-towasulminennerem. Aamei gwela 
amna as imesam towasweibene, ane ai 
ajes mwangbisinirim gwela amnaiserem 
jem temawer jes mese aamei imesam 
towaswebili. Aamei iner imsam 
towaswena aiba Uwa Sanbagiriserem 
ajetefener am tebana. Aamei abakfer 

fyala amna as imsam towasweibene, ane 
ai angtane ajes nesiktababuwenaram. 
Aamei imsam towaswena ai kanaufer 

ai fina unggwasbala jam agalap 
domolaram. 

1! Aamei imsam towaswena 
kapkaiserem angtane abe as jes 
ne eyeibenentem, ane ai tamtamtala 
unggwanfer ga ai domolant. Aamei 
imsam towaswena amnip seyafter aa je 
etamwebanantam kota Antyokyaminibe, 
kota Ikonium je, ane kota Listra mese. 
Aamei imsam towaswena kapkaiserem 
unggwanfer angtane jepmanaiserem 
abe as aa jes ne eyebuwenantam. 
Jengga Tuhan Jei as mes waakentaasini 
kakalaiserem angtane ap aa jes ne 
eyeibenentem jewer. 

12 Bunar-bunarsus angtane seyafter 
gemerserem Yesus Kristusfar 
daamfennaber aa jei gam naawenaram, 
ane Uwa Sanbagiri tefner ga gane 
onsobana, angtane kakalaiserem jei 
kapkaiserem ga gane eyeipmini angtane 
Kristen jeiserem jebe. 

13 Angtane kakalaiserem, ane 
angtane, angtane nafsi aa jei gane 
afaftababilirim, jemna kakala gamjon 

se unggwandwaswemini, aam temawer 
angtane afaf-afafaiserem jei angtane 
nafsiserem sene afaftababili. Ane bawas 
jei angtane afaf-afafa jeiserem gase 
afaf-afaftababili. 

14 Jengga aamei Timotius, Taterisi 
Waakena ibe ijes ne towas- 
towasulbonontom, ane aamei ijes 
taabilirim, jewer ijam tikweyan jam 
taabiliwer. Aamei tousa taterisi jeiserem 
jeba bunaram, aam temawer aamei 
imsam towaswena guru-guru imna 
nansa. 

15 Aamei ga jam is sarbistaabona 
enggame aamei bastantouya 
galapserem, aamei Taterisi Uwa 
Sanbagirmana aa jes ne tulistababilim 
aamei imsam domolant. Aamei Taterisi 
Uwa Sanbagirmana igalap sarbilintim, 
Uwa Sanbagiri Jei tousaiserem ip ga 
is gulbanant. Aamei Kristus Yesus im 
tebana waakenfer, ane Uwa Sanbagjiri 
Jei aamei is waakentaasini. 

19 wa Sanbagiri Jei Taterisi 
Jelemanaiserem mesam golmini 
angtanem inibe Mafnana Jelemanaiserem 
jeme, ane angtane Taterisi jeiserem 
ga aane tulistababili. Uwa Sanbagiri Jei 

Taterisi Jelemanaiserem angtane ga jem 
towas-towastababili. Angtane Taterisi 
Uwa Sanbagirmanaiserem jeiserem 
jem aa jep gane gerabistenaram, Uwa 
Sanbagiri angtane jeiserem jem gam 
uftabili etam-etama kapkaiserem jei 
aa jes ne eyebilirim jem temawer. Ane 
Uwa Sanbagiri gamjon jeme esorola 
gam golmini angtanefe waakenaiserem 
jes eyebife jem temawer. Ane angtane 
gam towas-towastababili waakenfer 
gwelaiserem ga fomfoma. 

17 Uwa Sanbagiri ga jes eyebili Taterisi 
Jemnaiserem jeme, jega angtane Uwa 
Sanbagiri aa jei ne onsobanaram, 
jei waakenfer ga sege menetwebisini 
enggalfe awelna waakena nafis-nafsi 
seyafter gemerserem gam ne gwebif. 

1 Timotius, Kristus Yesus Jei 

gamjon se warautna ogiri aaiserem 
jebe enggalfe, angtane gemer 
gwelayo ane jam tereserem Jei gam 
teneba-tenebaabuwef. Ane Jei aa jep 
forsanyaram, ga enggalf se forsanya 
nem Sanbakef gam gwef. Jega jem 
temawer ai aamei isa enggam ai bala 
unggwanfer, Uwa Sanbagiri yo Kristus 
Yesus Jem tarnabe: 

2 Aamei Taterisi Waakena ga jamer 
is nasbinenne! Aamei jeber-jeber is 
menetwesiwena Taterisi Waakenaiserem 
angtanef jam nasipminennefe, angtane 
aa jei gangge gubilirim Taterisi Waakena 
jeiserem jam ne sarbisif, ane angtane 
baif aa jei gam naawenaram jam ne 
sarbisife. Afa angtane kapkaiserem 
jam sene eyebilirim, aamei jei jam 
is balbabili jei kabwakfer ne eyebili. 
Ane aamei angtane jeiserem ga is 
uftabili. Waakenfer eyebiliserem jebe 
jep ga is towas-towasulmini. Aamei 
angtane abakfer fyelaiserem jem is 
towas-towastababili. 

3 hamei jeiserem jam is eyebili, aam 
temawer nunu galap-galap jemserem, 
angtane taterisi bunarsusfer aaiserem 
jei bai jam ne sarbife, jengga taterisi 
nafsiserem ini unggwan-giri ga jep sege 
folbamisi jes ne sarbabisif. Jega jem 
temawer jei guru unggwanfer sene 
dupduptababisi jeleminibe enggalfe jei 
aa jes ne balbabilirim jam sarbabisife. 
Ane jei guru-guru kapka jeiserem ga 
sene dupduptababisi, aam temawer 

jei kapkaiserem unggwanfer jes ne 
eyebaabirf. 

4Jei taterisi bunarsusfer aaiserem jam 
ne sarbisife imwana jemna jewer jam 
gane matabaabisini, ane imwana jemna 
ga enggalfefener gane erbasini taterisi 
bunaryanaiserem jewer ne sarbabisif. 

= Jengga Timotius, aamei in ina jeber- 
jeber waakenfer is gerebaasnenewena. 
Aamei kanaufer is fina kabwaktalaiserem 
jam ijep domolaram. Taterisi 
Waakenaiserem Yesusem temawer 
jamer is nasbinenne. Awelna Uwa 
Sanbagiri ip ijes bilibenerem gemer ijes 
eyebife, aamei awelna seyafter jeiserem 
ga waakenfersus is gwebili. 

6 Awelna seyafter ai gwanan ajes 
eyebilirim, aamei namwer awelna 
seyafter jeiserem ga jamer is eyebili, 
aam temawer awelna jeiserem ai gamjon 
ajam eyebiyen. Angtane babitsim ai 
ga asene munbono, aam temawer ai 
angtane Yesusem temawer ajewer 
towas-towastababuwenaram. 

7 Ai awelna baabetsusfer ames gwebili 
enggalfe angtane taterisi Yesusmana 
gam ne towasweibef. Seyafter Uwa 
Sanbagiri ap ajes bilibenerem ai ajam 

eyebife, ai ames eyebili jamer taban. Ai 
ajam tikweyan Yesus Jem tebalawer. 

8 Ai ames eyebili waakenfer Uwa 
Sanbagiri ap ajes bilibenerem, ane 
jega jem temawer Uwa Sanbagiri Jei 
fwaina abe as mes menetulbaasini ap 
jes gulbalaiserem. Fwaina jeiserem abe 
ase Tuhan se gulbafa, nunu umwef 
jemserem Jei angtane nei seyafter nes 
jep tenebaabuwesaram. Jei nei nes 
jep tenebaabuwesaram, nes waaken- 
waakenfersus se tenebaabuwesa. Jei 
fwaina waakenaiserem apfener Jam 
gulbayan, jengga fwaina jeiserem Jei se 
golmisi angtane seyafter gemerserem 
enggam aa jei gangge gubilirim, "Ini 
amna unggwan-gwansusfer ge folbamini 
Tuhan Yesus gamjon Jam warauyafe." 

?Timotius, aamei nele jamer is 
terelbene jamer amnip is fortya 
tatarmer! 

10 Demas as mes mirtene, aam temawer 
ini jemna unggwan-girfer folbana gwela 
ogirmanaiserem jebe. Jei mes sofwa kota 
Tesalonikaminibe. Kreskes jei propinsi 
Galatyaminiwer mes sofwa. Ane Titus 
ga ona Damaltyawer sofwa enggalfe 
Taterisi Waakena gam nasbinennef. 

11 Lukas jenefener nwini abar. Timotius 
aamei Markus jam is terelbene jamer 
is ge dorwena, ane jebaner ga is ge 
sofwetya amnibe, aam temawer jei ams 
batobana awelna amnaiserem jebe. 

12 Ai Tikikus ames baftana kota 
Efesuswer jam sofwefe. 

13 Aamei aafe jam is jelaram, fene 
amna fen sagap kamwiliserem as 
jam is eterbeyele. Fene jeiserem 
kota Troas ga jep ai mirsonant, 
Karpusem jenap. Bukunu aman mesna 
as jam is eribeyele, nabal-nabalsusu 
bukunu waakensususerem aa jes ne 
eyebaabilirim ga jes is eribeyele. 

14 Aleksander, angtane galgala 
besiniwer aa jei eyebaabuwenaram, 
jei kapkaiserem unggwanfer mes 
eyebili amnibe. Uwa Sanbagiri Jener 
se tamtamtana kapkaiserem jei aa jes 
eyebilirim jem temawer. 

15 Aamei jamer is gerebaasnenne jei 
imnibe kapkaiserem jam eyebiyen. Jei 
bai taterisi Yesusem temawer angtanef 
nejama nasbinennefe. 

16 Ai angtane sanbaka angtane aa 
jei gam teneba-tenebawenaram jem 
tarnabe agalap finantam, angtane 

unggwanfer jei ase enggam ne balant 

ai kapka gam eyebili. Ai ga enggam ai 
tamawolbaabilint, "Jei aa jes ne bilirim 
am temawer, jeiserem bunaryan. Ai 
kapkaiserem ajam eyebiyen." Angtane 
enggam aa jei ge towaswebilirim ai 
kapkaiserem ajam eyebiyen, jei ai as 
jam ne batobayan, jei seyafter ai as mes 
ne mirtetefalant. Jei kapkaiserem ga jes 
ne eyebili, aam temawer jei ai as jam ne 
batobayan. Jengga ai sembayanga Uwa 
Sanbagirf ai gwebabana enggame, "Uwa 
Sanbagiri, Aamei angtane jeiserem Ijam 
tamtamtababiyen." 

17 Jengga Tuhan Jei abar ai ge nwini, 
ane Jei abe baabeta as mes gulbana 
enggalfe ai Taterisi Waakena seyafter 
gemerserem agam nasipminennef 
angtane Yahudimanyanaiserem seyafter 
gemerserem jebe. Mwona angtane 
sanbakmanaiserem angtane aa jep 
gam teneba-tenebawenaram, mwona 
jeiserem jebe angtane Yahudimanyan jep 
ga nwinbenent. Angtane Yahudimanyan 
jeiserem jei mese jeme Taterisi 
Waakenaiserem mes ne sarbilint. 
Angtane safe ai as jam ne munbof, Uwa 
Sanbagiri Jei ai ga as aftannunt. 

18 Ane ai amsam towaswena enggame 
angtane safe kapkaiserem amnibe as 
jam sene eyeibene, Uwa Sanbagiri Jei 
ai ase batobana, ane Jei waakenfer 
ase aftafalfa taman waaken-gjiribe, 
Uwa Sanbagiri Jei aa jewer nwinirim 
anggwabura seyafter gemerserem jem 
Sanbakfe. Nei Uwa Sanbagiri enggam 
nesa pujitawena jeber-jeber, "O Uwa 
Sanbagiri Aamei sanbagirsusu." Amin. 

19Timotius ai enggam ai gunu, 
aamei taterisi amnaiserem Priskila yo 
anggwana jemna bosna Akwila ga jep is 
bilipmini enggame, "Kelek, waakenfer 
sege gwe!" Ane wi tane Onesiforusman 
mesna enggam is balbabili, "Kelek, 
waakenfer sa gwe!" 

20 Erastus jei kota Korintus jep nwini. 
Trofimus jei ai ames mirtene kota Miletus 
je, aam temawer jei bwernabara. 

21 Wisimi nalef jam falyan, arouwa yo 
deye uskambar jam ne gwebayan, aamei 
ga nele jamer is terelbene jamer amnip 
is fortya tatarmer. Afa aamei jam is 
finaram jamere wisimi se fala, arouwa 
yo deye uskambar sene gwebana, gam 
jega aamei fas ijama foroyan. Ebulus, 
Pudes, Linus, Klaudya, ane angtane 


2 TIMOTIUS 4.22 1821 


Kristen nafsiserem jes mese, jei enggam 
isa balbabili, "Kelek, waakenfer sa nwin!" 
22 Ai sembayanga as gwebana Tuhan 

Jei baabeta ip is gase gulbana. Ai 
sembayanga as gwebana Uwa Sanbagjiri 
Jei waakena Jelemanaiserem ip ise 
golmini aamei seyafter gemerserem. 


TITUS 


1Ga ip, Titus, naantei Kretawer. 

Aamei bunarsusfer tane amna 
galserem, ga jem temawer nei 
nawersamer Yesus nei mes ne tebana. 
Ai sembayanga as gwebabana Uwa 
Sanbagirfe, Uwa nemna, ane Kristus 
Yesus Jei nei nes Jei waakensosinirim, 
jega Jei nawersamer waakena 
Jelemanaiserem ip is ga sege gulbana 
ibe, ane ini imna is sege gwebabana 
waakenfer is jam folbafe. Surta aaiserem 
amniwer, Paulus. Ai awelna Uwa 
Sanbagirf gweyibene, aiba rasulsam 
ase Yesus Kristus se baftana. Uwa 
Sanbagiri Jei angtane mes destabaabili, 
jega jei Yesus ga sene tebana. Ane 
Uwa Sanbagiri Jei ams destabana 
enggalfe, ai angtane jeiserem ai jei 
agam towas-towastababif, jamere jei 
Yesus waakenfer sene tebana. Ane Jei 
ams destabana enggalfe, ai taterisi 
bunarsusfer aaiserem ai ajes towas- 
towasulmif, jamere angtane bunarsusfer 
sege towaswebili Uwa Sanbagiri aa 

gam gunurum enggame angtane jei 
fomfom se naawena. Ai awelna Uwa 
Sanbagirmanaiserem ajes gwebili, jega 
angtane Yesus aa jei ne tebanaram jei 
enggam ga sege gubili, "Ai enggam aya 
gunu ai tousa ai waakenfer gwelaiserem 
jamer abak-abaksus ajama domolf." Uwa 
Sanbagiri ogiri nalefe Jam eyebayan, Jei 
enggam mesam gul, "Afa angtane Tane 
Amna aa jei ne tebanaram, Ai waakenfer 
gwelaiserem jamer abak-abaksus ga 
As golmini jebe." Uwa Sanbagjiri Jei 
jes gamserem gam aa jewer gulum je 
bunarsus, Jam afafweyan. Uwa Sanbagjiri 
Jeiba nei nes waakentababisini, ane Jei 
taterisi Jemna se golmini angtane awelna 
Jemna aa jei ne gweyibenerem jebe. Jei 
taterisi Jemna ap gulbana enggalfe, ai 
taterisi Jemna jeiserem angtanef agam 
nasipminennef. Ane Uwa Sanbagjiri Jei 
nunu Jener se destabili, nunu angtane 
taterisi Jemna jam ne saribeleiserem. 

2(1:1) 

3(1:1) 

4(1:1) 

"Titus, ai aamei isa naantei Kreta je 
firtenent, jega aamei enggam gam is 
eyebili: Jam ge tabanwebiyeneiserem 

jeiserem gam is tabantababili. Ane 
enggalf mese taman-tamna seyafter 
gemerserem aamei angtane sanbaka 
jemata jei ne tebabineneleiserem jei 
igam destabaabinenef. 

6 Ai ajes balaram ibe, jes isa 
sarbi! Angtane sanbak aamei ijes 
destabaabilirim gwela jemna ga enggam 
sege folbamini: Angtane nafsi jei jam 
balyan, "Angtane sanbak jeiserem kapka 
gam eyebili." Jemna wini ga daamfenna 
tefner. Tantantane jemna jei Yesus mes 
gane tebana. Ane angtane nafsi jam 
guyon, "Tane jemna imweyena, jeta 
jelemana jam sarbayan." 

7 Angtane sanbaka jemata aa jei gam 
taabilirim, jei awelna Uwa Sanbagirmana 
gam gwebili. Jega jem temawer jei ga 
enggammer gam gwena angtane aas 
galserem: Angtane nafsi jei jam balyan, 
"Angtane sanbak jeiserem kapka gam 
eyebili." Jengga jei ga enggam aas 
gemerserem: Jei jena jam gaarteyan. 
Jei tatarmer jei jam kakalsweyan. Fo 
angguru unggwanfer jei jam telbiyen. 
Angtane nafsiber jam ge erayan. Jei 
angtane enggalyan, angtane doini 

unggwanfer aa jei gam tebabilirim 
jelefefener. 

8 Jengga jei enggam gam eyebili: 
Angtane aa jei gam wofnaram jem jenap 
foryafe baife jam gwebayan. Jei waakena 
tefner gam eyeipmuwena angtanefe. Jei 
jen jena waakenfer gam gerebaasnenne, 
jega jei etam-etama kapkaiserem jam 
eyebiyen. Jei waakenater gam eyebili. 
Jei jelem inip ga Uwa Sanbagiri tefner 
onsobaf. 

9 Angtane sanbaka jemata aa jei gam 
taabilirim, jei ga aas gemerserem 
ga gemer gam gwena: Taterisi Uwa 
Sanbagirmana Yesusem temawer, 
taterisi jeiserem ga ginggitfer gam 
taabili. Taterisi jeiserem nei nejes ne 
towas-towastabaipminirim jebe, ga 
jetefener gam taabili, taterisi nafsi 
jam taabiyen. Jei taterisi Yesusem 
temawer jeiserem gam taayibene, jega 
enggalf jei angtane nafsi ga gam towas- 
towastababili taterisi Yesusmanaiserem 
jeme. Ane jei ini angtanemana ga 
gam kanautabaipmini, jega jei taterisi 
Yesusmana jeiserem ga gane onsobili. 
Angtane afwenefener jei enggam 
ne towas-towastababili, "Taterisi 

Yesusmana jeiserem kapka, ipsama 
onsobilirim." Jengga angtane sanbaka 
jemata aa jei gam taabilirim jei taterisi 
Yesusem temawer jam gam taayibene, 
jega enggalf jei angtane kabwakfer 

aa jei ne towas-towastababilirim jei 
gam towas-towastababif, jamere 
angtane jeiserem jei gangge towaswebili 
enggame, "Aiba kabwakfer ma 
towas-towastababili." 

10 Titus, aamei is tabantababili jeiserem 
jam ge tabanwebiyeneiserem naantei 
Kreta je, aam temawer angtane Kristen 
unggwanfer naantei Kretaminibe jei 
taterisi Yesusmana unggwanfer jam 
ne taayibeyen, jengga jei taterisi 
nafsiserem ga jetefener ne taabili. Jei 
angtane nafsi aa jes bilirim, jei bai jam 
sarbife. Jei ol kabwak ne nasbabinenne, 
ane jei angtane nafsiserem jes ne 
afaf-afaftababili. Angtane unggwanfer 
kapka jeiserem aa jei ne eyebuwenaram, 
jeiba angtane Yahudimana Yesus aa jei 
ne tebanaram ba jesam. 

11 Titus, aamei angtane kapka aa jei ne 
eyebaabuwenaram, angtane jeiserem 
ga jam is uftabili taterisi kapka aa 
jes ne towas-towastababilirim jewer. 

Angtane jeiserem jei ga aatefener 
ne towas-towastababili doi tefner 
terelbef. Angtane doi tefner aa jei 
gam terelbenerem, angtane jeiserem 
jei kapkaiserem ga jes gam eyebili. 
Angtane jeiserem taterisi kapka aa 
galap ne towas-towastabaipminirim, 
anggwa mese wi tane anesus jei 

ga aa ge tikwebili taterisi waakena 
Yesusmanaiserem jes onsobiliwer. 

1? Angtane sanbak fwatermanaiserem 
guruf aa jei gwenaram, guru jeiserem 
jeimba naantei Kretaman tewem, 
jei jener enggame mesam gununt, 
"Angtane naantei Kretaminip aa jei ge 
nwinbenerem jei unggwanfer jena jam 
ne afaf-afafsona. Jei angtane kapka. 

Jei awelna jam ne gwebiyen, jengga 
unggwanfer ga twentwene falmini." 

13 Guru sanbak jeiserem jei aa jes 
bilirim jeba bunaram. Jega jem temawer 
Titus, aamei angtane Kristen jeiserem 
taterisi kapka aa jei ne tikwebitinirim ga 
uskambar is uftabili, jega jei bunarsusfer 
ga sege towaswebili jei kapka gane 
tikwebitini. Aamei ga gam is eyebili, jega 
angtane Kristen taterisi kapka aa jei 

ne tikwebitinirim jei taterisi Yesusmana 
ginggitfer ga sene taabili. 

14 Aamei jei waakenfer is towas- 
towastababili, jega taterisi kapka 
angtane Yahudimana aa jes ne 
nasbinennerem, angtane safnant taterisi 
jeiserem gamjon jam ne taabife. Ane 
angtane taterisi bunarsusfer aaiserem 
baif aa jei ne gwebilirim, jei taterisi 
jeiserem jei jam saryan jemniwer. 

15 Angtane waakena tefner aa jei 
ne eyebilirim, jei enggam gangge 
gubili, "Jigala seyafter waakenam." 
Jengga angtane kapkaiserem aa jei 
ne eyebilirim, ane Yesus jam ne 
tebayanaiserem, jei enggam gangge 
gubili, "Jigala seyafter waakenyan." 

Jei jes gamserem gam aa jewer ge 
gubilirim, ga aam temawer ge gubili ini 
jemna kapka, ane jei teisyena waakenfer 
jes ne eyebiliserem, ane kabwakfer jes 
ne eyebiliserem. 

16 Jei ga enggam gangge gubili, "Ai 
Uwa Sanbagiri amsama towaswebana." 
Jengga jei etam-etama kapkaiserem jes 
gane eyebili. Jei Uwa Sanbagiri jam ne 
sarbayan. Jei waakenaiserem fasfasus 
jam ne eyebiyen. Ane Uwa Sanbagjiri 

Jei bai angtane aa jes ne eyebilirim 
Uwa Sanbagiri baife aa jes gwebilirim. 
Gam jega nei nesa towaswena angtane 
jeiserem jei teisyena Uwa Sanbagjiri. 

2 1 Titus, ai enggam ai gunu, aamei 

angtane Yesus aa jei ne tebanaram 
jam is towas-towastababili, taterisi 
waakena numu daamfenna jeme, taterisi 
bunarsusfer galserem. 

2 Titus esorola anggwabakbakfe ga 
enggam is golmini: Jei fo anggur 
unggwanfer jam ne telbebiyen. Jei 
waakenfer gwelaiserem jam sene 
towaswebili, jega angtane nafsi jei 
gam sene balbabili enggame, jei 
angtane waakena. Jei jena jenater 
sene gaaramisnenne waakenfer, jega 
jei etam-etama kapkaiserem jam ne 
eyebiyen. Jei taterisi bunarsusfer jei aa 
jes ne tikwebitinirim, taterisi jeiserem ga 
jeter sene taabili ginggitfer. Jei angtane 
nafsi jam sene nesiktababili. Afa angtane 
nafsi jei ol kabwak taterisi jam sene 
nasipminirim jematfe, jei ga kanaufer 
sege fibili taterisi jeiserem safnant jam 
ne tikwebitiyen. 

3Titus, aamei esorola wibakbakfe ga 
enggam is golmini: Wibak enggam aa jei 


TITUS 2.4-6 1830 


gangge gubilirim, "Ai angtane Kristen.", 
jei ga waakenater gane eyebili. Jei 
taterisi kapka angtane nafsiserem jem 
temawer jam ne nasipmiyen. Jei fo 
anggur unggwanfer jeber-jeber jam ne 
telbebuweyan. Jei taterisi waakenater 
gane towas-towastabaipmini, 

4jega wini siwiriserem jam 
baksweyanaiserem jeime gam 

sege towaswebili anggwana jelemana 
jam nesiktefe, ane tane jeleman mesna. 

> Ane wini jam baksweyanaiserem jei 
jena jenater ga sene gaaramisnenne 
waakenfer, ini jemna tabalmer gangge 
folbamini. Awelna jenap waakenfer 
gam gwebili, ane anggwana jelemana 
waakenfer gane sarbabili ane gane 
eyebili anggwana jelemana aa 
jes gam bilipminirim, kabwakfer 
jam tamawolbayan. Wini jam 
baksweyanaiserem jei jeiserem 

sene eyebili, jega enggalf angtane 
nafsi jei kapkaiserem taterisi Uwa 
Sanbagirmana jem temawer jam ne 
nasbiyen. 

Titus, aamei gamjon esorola aaiserem 
ga anggwana tansiserem ga jep is 
golmini. Aamei unggwanfer is balbabili, 

jega jei jen jenater waakenfer ga sene 
gaaramisnenne etam-etama seyafter 
gemerserem jem temawer. 

7 Ane aamei Titus, aamei intowaifener 
jeber-jeber waakena is eyebili, nele 
waakenaiserem jeter is garmuwena, jega 
angtane nafsi jei gam sege towaswebili 
jei jes ne eyebiliserem. Aamei angtane 
jam is towas-towastababili aam temawer 
Uwa Sanbagiri Jei ims bala, "Titus, aamei 
angtane jam is towas-towastababili." 
Enggam ipsam gunurum, "Ai angtane 
enggalf ai towas-towastababili ai 
fwaina agam domolf." Aamei angtane 
jam is towas-towastababilirim, ga 
waakenfer is towas-towastababili, ini 
imna ga is jeber folbana angtane jam 
towas-towastababif. 

8 Aamei angtane jam jep igam 
towas-towastababilirim, jes jepserem 
taterisi ga waakenfer igam nasbabili 
tousaiserem jeme, jega angtane nafsi 
jei aamei enggam jam ge gubiyen im 
temawer, "Aamei taterisi kapka gam 
towas-towastababili." Seyafter jeiserem 
enggalf is eyebili, jega ginanggwa nemna 
jei gam sege seferswebili aam temawer 

jei kapkaiserem nem temawer jam ne 
nasbiyen. 

9 Titus, aamei gamjon esorola aaiserem 
angtane aa jes gane armantababilirim 
ga jep is golmini. Aamei unggwanfer is 
balbabili, jei angtane sanbaka jemnater 
gane sarbana waakenfer seyafter 
gemerserem ga enggam: Jei awelna 
angtane sanbaka jemnaiserem aa jes 
gam bilirim, waakenfer gane gweyibene, 
jega angtane sanbak jemnaiserem ini 
jemna saaser-saaserfer ga gam folbana. 
Ane angtane sanbak jemna jes gam 
bilirim, jei baife jam gwebiyen. 

10 Jei galgala jelem sanbakmana jei 
jam komkomulsiyen. Jengga enggam jei 
awelna jelem sanbakmana waakenfer 
gam gweyibene jeber-jeber, jega jelem 
sanbaka enggam ga gam bala, "Ai 
tousa angtane jeiserem awelna amna 
as waakenfer gweyibene." Angtane 
aa jes gane armantababilirim angtane 
nafsiminiwer jei seyafter jes gemerserem 
ga gemer gane eyebili, jega enggalf 
angtane nafsi jei gam gane damtabili, 
ane enggam ga gane balbabili jei awelna 
waakenfer ne eyebili. Ane angtane 
nafsi jeiserem jei ga sege towaswebili 

taterisi Uwa Sanbagirem temawer jeba 
waakensusum, Uwa Sanbagijiri nei nes Jei 
waakentababisinirim. 

11 Titus, aamei angtane Yesus aa jei 
ne tebanaram is towas-towastababili 
taterisi waakena numu daamfenna 
jeme, taterisi bunarsusfer galserem. Jei 
seyafter ai ajes bilirim jei ga jeter sene 
tikwebitini, aam temawer Uwa Sanbagiri 
Jei angtane seyafter nesiktababili. Jega 
jem temawer Jei Yesus ga baftannununt 
ogiribe, jega enggalf Jei angtane seyafter 
gemerserem gam waakentababisif. 

12 Uwa Sanbagiri Jei nems nesiktababili, 
ane Jei nems towas-towastababili 
enggame, "Ai baif Ajes gwebilirim 
aamei ijesa eyebuwenaram, jeiserem 
jewer jam sa tikwe jam eyebife! Ane 
jeiserem aamei ijesa eyebuwenaram 
aamei ijesa towaswebilirim enggame 
kapka, jeiserem ijama eyebiyen." 

Uwa Sanbagiri Jei nems nesiktababili, 
ane Jeime aas mese nep nes aas 
towas-towastabaipmini, "Aamei ina 
inater isa gaaramisnenne waakenfer, 
jega aamei etam-etama kapkaiserem 
ijama eyebiyen. Bunarsus isa eyebili. 
Aamei isa eyebili Ai Ajes bilirim jam 

eyebife ogiri aaiserem jebe. Aamei ga 
jes isa eyebili." 

13 Nei seyafter jeiserem nesa eyebili, 
aam temawer nei seyafter ne Yesus 
Kristus sa fibana Jei gamjon se 
warautna nafabaner. Jeiba Uwa 
Sanbagiri unggwan-giriserem nei 
nes Jei se waakentababisini. Nunu 
Yesus jem waraunalaiserem nei nejesa 
towaswebilirim nunu jeiserem aa jep 
falaram, nunu jeiserem jeme ini nemna 
nese saaser-saasersusfer sege folbamini. 

14Yesus Kristus Jei Jena mesam 
gerant Jam terfe nem etam-etamem 
temawer, jega enggalf nei bai 
etam-etama kapkaiserem nejama 
eyebife, ane ini nemna nes gam 
ge tabalbalsweipmif. Angtane ini aa 
jemanem ge tabalbalswebaminirim, jei 
Uwa Sanbagirem angtanef naawena, ane 
jei ga jam sege menetwebisini seyafter 
gemerserem waakenfer jam ne eyebife. 

15 Titus seyafter jeiserem se towasulmi, 
se balbabi angtane bas sene eyebili, 
ane se balbabi jei taterisi ai ajes 
towas-towasulminirim baife jam 
ne gwebiyen. Seyafter jeiserem se 

towasulmi baabeteme. Angtane aamei 
enggame is jam ne balyan aamei igyen. 

1 Titus, aamei angtane Yesus aa 

jei ne tebanaram jam is towas- 
towastababili. Jei aaiserem jam ne 
dirinswebiyen: Angtane jei angtane 
pemerintamana sanbakfe aa jei 
naawenaram, taterisi jemna seyafter 
ga waakenfer sene sarbaipmini. Ane 
angtane pemerintana jep aa jes ne 
golminirim, jei seyafter jeiserem ga 
jam sene eyebili. Ane angtane sanbak 
jemnaiserem aa jes gam bilirim, jei 
seyafter jeiserem ga jamer gane 
eyebili. Jei jam sege menetwebisini 
waakenaiserem seyafter gam eyebif. 

“Titus, aamei jei enggam is balbabili, 
jei angtane nafsi nimnafer jam ne 
balbabiyen. Jei angtane nafsiserem jebar 
aarememfener jam ge doksobayan. Jei 
waakenfer se naawena angtanefar, ane 
ini jemna foler-folermer sege folbamini 
angtane seyafter jemnibe. 
3Titus, aamei jes gamserem 

angtane Kristen ga gemer is towas- 
towastababili. Jei seyafter jeiserem jam 
ne dirinswebiyen, aam temawer gwanan 
galapserem nei ga enggala angtane 

Yesus jam tebayanaiserem jes galserem. 
Gwanan galapserem nei mese, nei Yesus 
nejama tebayan, ane nei teisyena. Nei 
angtane nafsi nejama sarbayan, jei aa 
jes ne bilirim nei nejama eyebiyen. Ane 
angtane nafsi nes jei ne afaf-afaftababili. 
Ini nemna nes jam ge tikwebaamiyen 
nenes-nensa kapkaiserem jes eyebife, 
jega enggalf ini nemna nes gam ge 
saaser-saaserswebamif. Nei etam-etama 
kapka unggwanfer ga gemer neya 
eyebuwena. Apgal jigala angtane nafsi 
aa jes ne damtabilirim, nei apgal jigala 
jeiserem nejesa tebabif. Angtane nafsi 
jei nems ne nasbabili kakalmer, ane nei 
angtane nafsiserem nei jesa nasbabili 
kakalmer. 

4Nei safe kapka jeiserem nemsa 
eyebili, Uwa Sanbagiri nei nes Jei 
waakentababisinirim. Jei ini Jemna 
waakenaiserem nebe nes mes ge 
saamisinint, ane Jei angtane seyafter 
nesiktababili. 

“Uwa Sanbagiri Jei nei nes jewer 
waakentababisinintim, jeke enggalem 
temawer nei waakena tefner nejewera 
eyebaabuwenaram, jengga aam 
temawer Jei nei nes Jener nesiktababili. 

Jes gamserem nunggunu ina gam igam 
wirtanaram tifni jamer sar, Mafnana 
Uwa Sanbagirmanaiserem etam-etama 
nemna kapkaiserem ga nes gemer 
wirtabaipmini jes gemerserem, jamer ini 
nemna tabalbalsusfer nesege folbamini. 
Ane Mafnana Uwa Sanbagirmanaiserem 
nei ga nes Jei se gwebabili, jega nei 
Uwa Sanbagjiri tefner ga nesa onsobana. 
Jei etam-etama nemna seyafter 
gemerserem nes galap wirtabaipminirim, 
jes galapserem Jei ibirimfer suruluserem 
nep ga nes golmini, ane nei ibirimfer 
gwelaiserem gwela jeiserem ga nes 
towaiwemini. Jeiserem jam aa galap 
etamwenaram, Uwa Sanbagiri Jei nei ga 
nes galap waakentababisini. 

SYesus Kristus nei nes Jei 
waakentababisinirim, Jei mes terent 
enggalfe etam-etama nemna nes gam 
wirtabaipmif. Uwa Sanbagiri Jei Mafnana 
Jelemanaiserem nep nes mes golmini, 
aam temawer ini Jemna waakensusu aa 
jewer folbanaram. 

7 Ane jega jem temawer Jei Mafnana 
Jemna nep nes mes golmini enggalfe, 
waakena Uwa Sanbagirmana seyafter 
gemerserem negama domolf. Ane 

enggalf mese nei negama towaswef 

nei waakenfer gwelaiserem jamer 
abak-abaksus nesa domolsa. Waakenfer 
gwela jeiserem Uwa Sanbagiri mesam 
bili nep golmife. Ane nei tousa nei 
gwela jeiserem jamer abak-abaksus 
nesa domolsa, aam temawer Uwa 
Sanbagiri ga nes enggam balbabili, "Ai 
etam-etama imna kapkaiserem isa Ames 
wirtabaabili." 

8 Taterisi jeiserem ai ajes bilirim jeba 
bunaram. Jega jem temawer ai enggam 
ai gunu, Titus aamei taterisi jeiserem 
baabetfer is nasbili, jega enggalf angtane 
Uwa Sanbagiri aa jei ne tebanaram, 
bunar-bunarsusfer waakenaiserem jeter 
ga sene eyeipmini angtanefe. Taterisi 
jeiserem jeba waakenam, ane angtane 
seyafter samfer gam batobaabili. 

3 Angtane taterisi ol kabwak aa jep 
gane nasbilirim daftar bwalesusu bosna 
asal-asalmanaiserem jem temawer, 
aamei taterisi ol kabwak jeiserem ijama 
nasbabiyen angtane jeiserem jebar. Ane 
angtane aa jep gangge doksobanaram 
taterisi ol kabwak Hukumu Nabi Musa aa 
jes tulistababilim jem temawer, aamei 
taterisi jeiserem jes mese ijama nasbiyen 


TITUS 3.10-11 1839 


jebar. Ipsama nasbabilirim taterisi ol 
kabwak jeiserem, aam temawer seyafter 
jeiserem angtane jam ne batobaabiyen, 
je waakenyan. 

10 Afa angtane taterisi nafsi aa jei 
gam nasbilirim taterisi nafsiserem 
Taterisi Waakenaiserem jewer, ane 
angtane Yesus aa jei ne tebanaram 
jei ga gangge syensyanwebili, aamei 
angtane jes galserem ga jam igam 
uftana taterisi kapka aa jes gam 
nasbilirim jewer. Afa jei jam tikweyan, 
gamjon igam uftana. Afa jei gemerje 
jam tikweyanaye, aamei gamjon jei 
igam bala enggame, "Aamei gamjon 
Taterisi Uwa Sanbagirmanaiserem ijam 
nasipmiyen angtanefe." 

11 Ąamei jes is eyebili, aam temawer 
aamei tousa angtane jes galserem aa 
jei ne eyebilirim, jei mes ge irfwebili 
taterisi bunarsusfer aaiserem jewer, ane 
jei jeber-jeber etam-etama kapkaiserem 
ga jes ne eyebuwena. Jeiba tousam jei 
kapkaiserem ga jes ne eyebili, jengga 
jei jam ge tikwebiyen jeiserem jam 
eyebiliwer. Ga jem temawer Titus, 
aamei angtane taterisi nafsi aa jei gane 
nasbilirim, jei jam is balbabili jei angtane 

Yesus aa jei ne tebanaram gamjon jam 
ne towas-towastababiyen. 

1? Ai Artemas afa Tikikus, afelna jam 
as baftanaram imnibe, aamei amnip 
ga tatarfer ga is jela kota Nikopolis 
je, aam temawer ai enggam ai gunu 
ai jep nwinf arouwa uskambar jam se 
nyanwenaram ona wisimsimsusu jam aa 
jep falaram. Afa arouwa yo deye ja sene 
towainebanaram, ai ajam wofeyan. 

13 Titus, aamei Senaso Apolos jam is 
batomini, jei jam sege sofnaram. Senas 
jeiba angtane hukum pemerintamana 
bunarsusfer aa jei towaswebilirim. 
Seyafter jam is eyebili, jega galgala 
seyafter jei aa jes ge balbabilirim jam 
damtabife gam sege damtabili. 

14 Angtane Kristen nemnaiserem 
jebe ula ga waakenater is towas- 
towastabaipmini enggame: "Aamei 
awelna waakena tefner isa eyeipmini, 
angtane apgal jigala aa jei ge balbabilirim 
jam damtabife." Titus jeiserem is towas- 
towasulmini, jega angtane Kristen jei 
jam ge kwaalaamitswebiyen. 

15 Angtane seyafter ai jebarserem jei is 
enggam ne balbabili, "Kelek, waakenfer 
sa nwin!" Aamei angtane jepmanaiserem 

nei nes jei ne nesiktababilirim, angtane 
taterisi Uwa Sanbagirmana aa jei ne 
taayibenerem nei gamserem, aamei 
angtane seyafter jeiserem ga enggam 

is balbabili, "Paulus ane jelem afelen 
mesna jei is enggam ne balbabili, 'Kelek, 
waakenfer sa nwin!'" Ai sembayanga 

as gwebana Tuhan Yesus Kristus Jei 
waakena Jelemanaiserem ip is gase 
golmini aamei seyafter gemerserem. 


FILEMON 


1Ga ip, Filemon am afelna, ai 

1 Timotiusfar is ajes ge nesiktenerem, 
aamei awelna abar seyafter nei ne 
gwebili enggalfe, angtane nafsiserem 
jei Yesus ga sene tikwebaatini:, ane 
wi imna bosna Apfya mese, aameiba 
enggammeram Kristus Yesus imsa 
onsobana ai gemerserem, ane tane imna 
bosna Arkipus, aamei awelna Yesusmana 
unggwanfer im gwebili abaner: ane safna 
Yesus aa jei ne tebanaram, Filemon im 
jena aa jei ge betwebuwenaram, kota 
Kolosewer. Surta aaiserem amniwer, 
Paulus. Timotius surta aaiserem ga 
ajebaner ge baafulu. Timotius jeime 
Kristus Yesus mes tikwebaatini, nei 
gemerserem. Ai Paulus bwiyip nwini kota 
Roma, aam temawer ai awelna Kristus 
Yesusmana ajewer gweyibenerem. 

2(1:1) 

3 Ai sembayanga as gwebana Uwa 
Sanbagirfe, Uwa nemna, ane Tuhan 
Yesus Kristusfe, ga enggam, "O Uwa 
Sanbagiri Uwa amna, ane Yesus Kristus 

Tuhan amnaiserem, ai Aamei Is enggam 
ai bala, waakena Imnaiserem Filemonfe 
Is gulbana, ane Apfya, ane Arkipus, 
ane safna Yesus aa jei ne tebanaram 
jep mese. Ini jemna waakenfer ga sege 
folbamini." 

4 Am afelna Filemon, ai sembayanga 
agalap gwebanaram Uwa Sanbagirfe im 
temawer, sembayanga ga enggam ai 
gwebabana, "Uwa Sanbagiri as samfer 
gulbana Filemonem temawer. Jeiba 
angtane Yesus aa jei tikwebaatinirim. 

> Angtane ai as mes ne towastana 
jem temawer. Jei angtane Yesus aa 
jei ne tebanaram seyafter jei mes 
nesiktababili. Ane jei jam tikweyan 
Tuhan Yesus tebalawer." 

6 Filemon, ai sembayanga as gwebana 
aamei angtane Yesus aa jei ne 
tebanaram gam is batobaabili uskambar, 
aam temawer aamei Yesus imes tebana. 
Aamei ga jes is eyebili, jega enggalf 
seyafter waakenaiserem Uwa Sanbagjiri 
nes jes golminirim nebe, jeiserem 
waakenfer gam is sarbili, aam temawer 
nei Kristusfar daamfennaber neya 
gwena. 


FILEMON 1.7-8 1844 


7 Am afelna ai is ajes nesiktenerem, ini 
amna ase saaser-saasersusfer folbana, 
ane ini amna as mes kanauswebana, 
aam temawer aamei angtane Yesus aa 
jei ne tebanaram imes nesiktababili, ane 
aamei ini jemna imes ketamistena. 

8 Filemon ai ims bala Onesimusem 
temawer. Ai awelna Uwa Sanbagirmana 
ajewer gweyibenerem, ai bwiyip ga 
ajem temawer nwini. Ai bwiyip agalap 
nwinirim jamer namwer aas Jjepserem, 
ai Onesimusfar ga agalap ge dorwena. 
Ai Onesimus ga ai towas-towastana 
Yesusem temawer, ane jei Yesus ga 
tebana. Jei Yesus aa jewer tebanaram, 
jega jem temawer jei ga enggala tane 
amna gamserem, ane ai ga jem jeta 
gamserem. Filemon, ini imna ga fuma, 
ke samfer Onesimus jei gamjon imnip 
jam waraufe? Ai aamei is enggam ai 
bala, se tebana gamjon jega jei awelna 
imna gamjon is gase gweyibene gwanan 
gamserem. Yesus Kristus Jei ams 
baftana enggalfe, taterisi Jelem temawer 
agam nasipminennef angtanefe. Jega 
jem temawer ai baabetabara aamei 
is ajem balfe enggame, "Onesimus se 
teba! Baife ijam gwebayan!" Jengga 


FILEMON 1.9-14 1845 


ai aamei is ajam taatwebayan. Ai 
enggam ai gunu, aamei Onesimus se 
teba gamjon, aam temawer nei nena 
nemsa nesiksona. Ai angtane sanbak, ai 
fwater ai gwel taterisi Yesus Kristusmana 
ajamer nasipminenewelabe angtanefe. 
Ai bwiyip ga ajem temawer nwini. 


11 Gwanan jepserem Onesimus jei 
is jam batobayan awelna imnaiserem 
jebe, jengga namwer jei samfer nes 
batomini awelnabe. Awelna imnaiserem 
jep is batobana jam eyebife, ane awelna 
amnaiserem jes mese as batobana. 

12 Ai jei gamjon ajam warautana imnip. 
Ai jei ai uskambar nesiktene. 

13 Ai bwiyip agalap nwinirim jamer 
namwer aas jepserem aam temawer 
ai Taterisi Waakenaiserem ajewer 
nasipminennerem, ai safe Onesimus 
aafer ai tebasnenef abar ge nwinf. Ai 
Onesimus aafer ai tebasnenef enggalfe, 
jei ai as gam batobaf aamei gemerserem, 
afa aamei abar aaf negan nwinirim. 

14 Jengga ai aamei is ajam tergenbayan, 
aamei ai ajes bilirim jeiserem ijam 
eyebife. Ai is enggam ai bala, aamei ga 


FILEMON 1.15-18 1846 


Onesimus iner is tebana jega jei awelna 
imna gamjon is gase gweyibene. 

15 Onesimus jei gwanan awelna imna 
abakfer is jam gweyibeyen. Jengga 
namwer jei jam warauf imnibe, ga ibar 
is ge nwini jamer abaka. Ane jei awelna 
imna waakenfer is gas gweyibene. 

16 NAamwer Onesimus gam ke angtane 
tefner ijes armantanaram, jengga 
jei Yesus mesam tikwebaatini aamei 
gemerserem. Ga jem temawer aamei ga 
jes is nesiktene. Bunarsus ai Onesimus 
uskambar nesiktene! Jengga aamei jei 
uskambarsus is nesiktene, aam temawer 
jei aamei imes armantana, ane aam 
temawer jei Tuhan nemna waakenfer 
mes tebana. 

17 Filemon, afa aamei ilem iniber 
jam is gunurum enggame, "Ai awelna 
Tuhanmana Paulusfar ge gwebuwena.”", 
gam jega Onesimus ga jam is tebana ini 
saaser-saasermer, aamei ai as igemer 
tebanaram. 

18 Jei gwanan aa galap nunggirtenentem 
imniwer, afa jes galapserem jei 
kapkaiserem imnip is jam eyeibeleye, 
ane afa jei doini imniwer is jam 


FILEMON 1.19-21 1847 


komkomtabasiliye, ai doini imna 
jeiserem is aner as waratabana ibe. 

19 Ai Paulus, tafna alemanaiserem ai 
taterisi aaiserem aner ai tulisulu: 
Seyafter Onesimus jei is jes 
waratabalaiserem, jeiserem ga is 
aner as waratababana. (Ai is bafas 
towastana enggalfe aamei igam 
sarstaabonfe, ai Taterisi Waakena 
Yesusmanaiserem ibe is amesam 
towasulbono. Ane jeiserem aamei imsam 
sarbili Yesus ga im tebana, ane Uwa 
Sanbagiri Jei gwela waakena jamer 
abak-abaksus is gulbana ibe. Jega jem 
temawer ai samfer aamei is ajam balfe 
enggame, ap se kitulbo ai seyafter ajes 
balbabilirim.) 

20 Bunar am afelna, nei nawersamer 
Tuhan nems ne tikwebaatini, jega jem 
temawer aamei Onesimus se teba, ai 
aamei is agemer balaram, jei awelna 
imna gamjon is gase gweyibene. Nei 
nawersamer Kristus nemes ne tebana, 
jega jem temawer afa aamei jei gamjon 
waakenfer jam is tebanaram, ini amna 
saaser-saaserfersus ga ase folbana. 

21 hi surta aaiserem ibe is agalap 
tulisulbonorom, ai bunarsusfer amsam 


FILEMON 1.22-25 1848 


towaswena aamei Onesimus waakenfer 
is tebana, aamei jei ijam tamtamtayan. 
Ai tousa aamei is eyebili unggwanfersus 
ai ajes bilirim jewer. 

22 hamei seyafter sembayanga jam 
isa gwebabana Uwa Sanbagirfe, jega 
ai gamjon gam as warauwa imnibe. Ini 
amna as enggam folbana, Uwa Sanbagjri 
Jei samfer ai as gase bala, "Sya, gase 
warau Filemonminip." Jega jem temawer 
ai aamei gamjon is ajam bala, aamei 
mwona ap is menetulbaasini. 

23 Epafras jei bwiyip ai ajebar 
ge nwinirim, aam temawer jei 
awelna Kristus Yesusmana jei jewer 
gweyibenerem, jei isa enggam balbabili, 
"Kelek, waakenfer sa nwin!" 

24 Angtane awelna abar ajeya 
gwebilirim, bosna Markus, Aristarkus, 
Demas, ane Lukas, jeime isa enggam ne 
balbabili, "Kelek, waakenfer sa nwin!" 

25 Ai sembayang as gwebana 
Tuhan Yesus Kristus Jei waakena 
Jelemanaiserem ip ise golmini aamei 
seyafter gemerserem. 


IBRANI 


1 Gwanan-gwanansus Uwa Sanbagiri 

Jei nabi-nabis balbabil, ane 
nabi-nabi jeiserem ga taterisi Uwa 
Sanbagirmana ga gane nasipmil asal- 
asala nemnaiserem jebe. Uwa Sanbagjiri 
Jei jeiserem jeber-jeber ga gemer 
eyebuwel, nele nafis-nafismer. 

2 Jengga nunu umwef aaiserem, Uwa 
Sanbagiri Jei ga Tane Jemnaiserem ga 
Jes baftatnant, ane Tane Jemnaiserem 
Jei taterisi Uwa Sanbagirmanaiserem 
nep ga nes Jei nasipmini. Uwa Sanbagiri 
Jei Tane Jelemanaiserem Jebar mes ge 
eyebil seyafter, ane Uwa Sanbagjiri Jei 
ga Jes destabal Sanbakef Jei nwinfe 
seyafter gemerserem jem sagabe. 

3Jei numu bunarsusferaiserem 
Uwa Sanbagirmana, ane nafa Uwa 
Sanbagirmanaiserem ga Jemniwer 
jere unggwanfersus. Jei samfer 
onemanayo ane winsimana seyafter 
gase gerebaabisnenne. Jei aa jewer 
gam eyebilirim, aam temawer Taterisi 
Jemnaiserem baabeta unggwandusa. 


IBRANI 1.4-6 1850 


Jei aa terem etam-etama kapka 
nemnaiserem nes wirulmini. Gamjon ga 
aa irwenant terewer. Jei ga aa tawenant 
taman waaken-giribe, ane jep ga aa 
nwini Uwa Sanbagirem taasfolawer, 
Uwa Sanbagiri Jei baabeta Jemna 
unggwandwasusu. 

4Uwa Sanbagiri Jei ga mes eyebili, 
jega Tane Jemna unggwan-girsusu 
malaikatminiwer. Ane Jei bosna 
unggwandwasusu gam gulbal Tane 
Jemnaiserem jebe. Uwa Sanbagiri 
bosna jes galserem Jei Jam golmiyen 
malaikatfe. 

“Uwa Sanbagiri Jei Jam balbabiyen 
malaikata Jelemana, jengga Jei mes bal 
Tane Jelemanaiserem enggame: "Aamei 
namwer Tane Amna; ane nunu namwer 
Ai Im Uwaf As gwena." Gamjon Uwa 
Sanbagiri Jei Jam balbabiyen malaikata 
Jelemana enggame, jengga Jei mes bal 
Tane Jelemanaiserem: "Ai As nwinsi Uwa 
Imnaiserem, ane Aamei ga Is nwinsi Am 
Tanefe." 

5Gamjon Tane Uwa Sanbagirmana 
daamfennaiserem jame aa galap 
fortyantam ogiri aaiserem jebe, Uwa 
Sanbagiri ga gununt: "Malaikata Uwa 


IBRANI 1.7-9 1851 


Sanbagirmana jei seyafter Jes sene 
pujitawena." 

7Uwa Sanbagiri ga enggam gunu 
malaikatem temawer: "Uwa Sanbagijiri 
Jei malaikata awelna Jemnip aa jei ne 
gwebilirim ga balbabili, 'Gasa sofwe!"', 
ane malaikata jeiserem ga sofobili, 
nindaya jes gam gane fonsobanaram, 
ane tokwana gam gane ertesinirim." 

8 Jengga Tane Jelemanaiserem Jem 
temawer, Jei ga enggam gul: "O Tuhan, 
Aamei Sanbakef nwini baabetabara 
abak-abaksus! Aamei Is nwini angtane 
seyafter gemerserem jem Sanbakfe, 
ane Aamei ga bunarsusferaiserem ga 
jetefener Igam eyebili. 

9Ini Imna Is gam folbana saaser- 

saaserfer, Aamei angtane jam Igam 
damtabilirim bunarsusferaiserem jei jam 
gane eyebilirim. Ane Aamei angtane 
jei kapkaiserem jam gane eyebilirim, 
angtane jeiserem jam Is nasbabili. 
Ga jem temawer, Ai Uwa Sanbagjiri 
Imna, Ai Aamei Is Ames destabana 
Im afelen mesna jem sagabe, ane 
jega jem temawer ini Imna ga Ise 
saaser-saasersusfer se folbana." 


IBRANI 1.10-2.1 1852 


10 Ane Uwa Sanbagiri gamjon ga gul: 
"Aamei, O Tuhan, gwanan-gwanansus 
jes jepserem, Aamei ogiri aaiserem Im 
eyebal. Gamjon Iner winsi Im eyebal. 

11 Ogiri ane winsi jei sege bakswena, 
fen iti galserem. Jei nawersamer sege 
barwesa, jengga Aamei Is gwena. 

1? hamei Is egwaisosisi ogiri yo winsi, 
bajunu aa gam gane egwaisosinirim, ane 
ogiri yo winsi ibirmiserem jewer gamjon 
ga sene domsosa. Jengga Aamei Is nwini 
jamer abak-abaksus, ane nunu Imna 
jam barweyan." 

13 Uwa Sanbagiri Jei Jam balbabiyen 
malaikata Jelemana, jengga Jei mes 
bal Tane Jelemanaiserem enggame: 
"Gase nwintya Alem taasfolawer, jamere 
ginanggwa Imna Im tof gwonap sege 
nwinbitetya." 

14 Gam jega, malaikata jei nansa? 
Jeiba awelna Uwa Sanbagirmana aa 
jei ne gweyibenerem. Jei malaikata ga 
baftabili, ane ga aa ge sofobili nindaya 
gamserem enggalfe angtane gam ne 
batobaabif, angtane Uwa Sanbagiri Jena 
Jam aa jes waakentababisiliserem. 

1 Gam jega au, ganma sarbisi 
waakenfer taterisi bunarsusfer 


IBRANI 2.2-4 1853 


aaiserem nei nejesa sarbilirim. Jeiserem 
jam nesa eyebilirim, jega nei nejama 
syensyanweyan nele bunarsusfer 
jeiserem jewer. 

2 Nei ga Hukumu jam nesa onsobili, 
Hukumu malaikata aa jes ne golmilim 
asal-asala nemnaiserem jebe. 
Jeiserem nesa onsobili, aam temawer 
Hukumu jeiserem jeba bunaram. 
Angtane Hukumu jeiserem jam 
ne onsobiyeneiserem, jei fwaina 
kapkaiserem mes ne domol. 

3 Afa game, neiba nemsama towaswena 
enggame nei nesa domolsa tamtamtala 
unggwandwasususerem, afa nei nele 
bunarsusfer Uwa Sanbagirmana jam 
nesa mirtetefalaram. Nele bunarsusfer 
jeiserem jeba nele Uwa Sanbagiri 
nes jewer se waakentababisini. 
Gwanan Tuhan Yesus nes Jeneram 
towastababilint nele bunarsusfer 
jeiserem. Jepga angtane Yesus aa jei 
ne sarbasinintim jei taterisi jeiserem 
nep ga nesene golmini, ane jei ga sege 
gubili enggame taterisi jeiserem jeba 
bunaram. 

“Ane Uwa Sanbagiri Jeiba mesam 
eyebaabili bwembwema nafis-nafsi ane 


IBRANI 2.5-7 1854 


mujisat-mujisat baabeta Jelemanaiserem 
jeme. Ane Jei baabeta Mafnana Uwa 
Sanbagirmanaiserem mes golmini 
angtanefe, Jei Jener aa gemer gunurum 
jebe. Jei jeiserem aa jewer eyebaabilirim, 
jega enggalf angtanef gam saamisif 
enggame taterisi jeiserem jeba bunaram. 

> Ogiri ibirmi nei nejesa taawolbanaram 
jeba se forosanya. Jengga Uwa Sanbagjri 
Jei Jam guyon enggame malaikata jei 
ogiri jeiserem sanbakef jep jei sege 
nwinbese. 

6 Jengga Jei enggam gunu angtane 
jei sanbakef sege nwinbese. Ane 
angtane aasaje ba mesam tulisul taterisi 
Uwa Sanbagirmanaiserem jebe ga 
enggam: "O Uwa Sanbagjiri, ai angtane 
tefner. Aamei angtane fomfom Is 
gerebaabisnenne, ane jei fomfom Is 
batobaabili? 

7 Aamei angtane nomkef Im eyebaabili 
malaikatem gwonabe. Aamei safe 
malaikatfe baabeta unggwanfer Im 
golmini, Aamei gamjon baabeta angtanef 
Im golmini. Ane Aamei nafa angtanef Im 
golmini, ane Aamei Im gunu, 'Aamei isa 
nwini sanbakfe.' 


IBRANI 2.8-10 1855 


8 Ane Aamei seyafter Imes bunulntena 
angtanem tof gwonabe." Taterisi 
jeiserem jewer ga neya towaswena 
enggame, Uwa Sanbagiri Jeiba mesam 
bunulntena seyafter angtanem tof 
gwonabe, bunar seyafter. Jengga 
namwer nei nejama damtabiyen 
angtane jei sanbakef nwinfe seyafter jes 
gemerserem. 

3 Jengga nei Yesus neya damtana. Jei 
nomkef malaikatem gwonap nwini, jega 
enggalf Jei tamtamtala nemnaiserem 
Jei gam tyanggwonf ti salibibe. Ane 
Jeime siginiserem mes enola, jepga 
terent. Jega jem temawer Uwa Sanbagiri 
nafa Jep ga gulbana, ane Jei Yesus ga 
aa bala, "Aamei Is nwini Sanbakfe." 
Ane nei Yesus ga neya damtana jes 
gemerserem. Yesus aa terent nem 
temawer seyafter, ane Uwa Sanbagiri 
Jei waakena Jelemanaiserem Yesusf ga 
gulbana Jei sigini jeiserem jam aa galap 
enolaram. 

10 Uwa Sanbagiri aa eyebil seyafter 
Jelefener. Jei aa mwangbisil angtane 
unggwanfer jam waakentababisif, aa 
eyebili jega samfer jei Jem tanef ge 
nwinbif, ane jei Jebar gase naawena nafa 


IBRANI 2.11-14 1856 


Jemnaiserem jebe. Ane Uwa Sanbagjiri 
Jei bunarsusfer eyebili. Jei aa eyebili jega 
samfer Yesus Jei angtane nabal danafe, 
bunarsusfer Jei se gwena enggalfe 
angtane jeiserem gam waakentababisif. 
Jei jeiserem nalefe jam eyebiyen, Jei 
gwanan ga siginiserem ga jes enola. 

1ł Yesus ane nei angtane Jei aa jes 
wirtabaabisinirim etam-etamawer, nei 
namwer seyafter safna daamfenna, 
ane Uwa Sanbagiri namwer Jeiba Uwa 
nemna. Jega jem temawer, Yesus Jei 
Jam sefersoyan nem temawer jam gufe 
enggame, neiba Jem afelen mesna. 

12 Jei Uwa Sanbagiri ga aa bala: "Ai As 
towas-towastababili Am afelen mesna 
Im temawer. Ai ISAs pujitene gamjon 
jam Ajeba betwenaram seyafter." 

13 Jeime aa gunu: "Ai Uwa Sanbagiri 
As tebasini." Ane Jeime gamjon aa 
gunu: "Angtane Uwa Sanbagiri Ap aa jes 
kitulbonorom, Ai ane jei ai seyafter aaf 
aya nwini." 

14 Angtane jeiserem Jei aa jem temawer 
gunurum jeiba neisam, ane nei tifnibere, 
ane Yesus Jena jegme aa etamwena 
angtanefe, nei gamserem. Jei angtanef 
aa etamwena, jega samfer Jei gam terf. 


IBRANI 2.15 - 18 1857 


Gwanan jes jepserem bawasa jei baabeta 
jam tereserem jei taabili. Jengga Yesus 
Jei Jam aa galap tererem, Jei ga baabeta 
bawasmana ga aa borolbana. 

15 Yesus Jei aa ter, tere Jemna jeiserem 
jeme angtane ga jem aftabunnu, angtane 
tere aa jei ne erebilirim nunu seyafter jei 
jam aa gemer ge nwinbenerem. 

16 Aaiserem jeba bunaram, Yesus Jei 
Jam foroyan malaikata jam batobaabife, 
jengga asal-asala Abrahammanaiserem 
ga jes batobaabif. 

17 Ane bunar, Jei aa etamwena 
angtanefe Jem afelen mesna 
gemerserem. Gwela Jeman mesna mes 
etamwebana, gwela Jem afelen mesna 
seyafter gwela jemna gemerserem. Jei 
jes gamserem ga enggalf etamwena, 
Jelem afelen mesna gam batobaabif. 
Jepga Jei imam sanbagirsusfe gase 
etamwena, angtane Jei aa jes 
nesiktababilirim, ane awelna Jemna 
waakenfer gase gwebili Uwa Sanbagirfe. 
Jei Jen Jena mes gerant, jega Uwa 
Sanbagiri Jei etam-etama kapka 
angtanemana gase wirtabaipmini. 

18Yesus Jena gwanba mesam 
unggwasbanant, ane siginiserem ga 


IBRANI 3.1-3 1858 


enolant, jengga Jei kanaufer finant. 
Ane namwer Yesus Jei angtane 
gase batobaabili, angtane aa jes ne 
unggwasbaabilirim. 
3 1 Am afelen mesna Uwa Sanbagiri 
ijes jenbebilirim, ane aamei ga 
Jemna, ai enggam ai gunu aamei 
waakenfer sa sarbistaabon Yesusem 
temawer. Jeiba Angtane Uwa Sanbagjiri 
aa jes baftatnaram, jega enggalf Jei gam 
etamwef nem Imam Sanbagirsusfe. Jeiba 
Angtanesam nei nejesa tebasinirim, ane 
neya nasibene taterisi Jemnaiserem. 
2Jei Jemna awelna mes gwebili 
waakenfer Uwa Sanbagirfe, Uwa 
Sanbagiri Jei aa Jes destabalam. 
Jei waakenfer aa eyebili Nabi Musa 
gamserem, awelna Uwa Sanbagirmana 
waakenfer aa gam gwebilim angtane Uwa 
Sanbagirmanaiserem jem nenennabe. 
3Jengga Uwa Sanbagiri Jei 
Yesus pujitene uskambarsus Nabi 
Musaminiwer. Aamei imsa towaswena 
enggame angtane aa jei gam eyebilirim, 
angtane jeiserem bosna jemna 
unggwanfer gane gulbatenanna, jena 
jei aa jes gam eyebilirim jewer. Yesus 
Jei enggala angtane jena aa jei gam 


IBRANI 3.4-7 1859 


eyebilirim, ane Jei pujitalaiserem ga 
gam domola. Nabi Musa jei ga ja tini 
jes galserem, gam jega jei pujitele 
uskambar jam domolyan. 

4 Angtane aasaje jena gam eyebili, jena 
jeiserem jei ga jener jam etamweyan. 
Ane Jei, seyafter aa jei eyebaabilim, 
Jeiba Uwa Sanbagiriserem Jesam. 

> Nabi Musa jei angtane awelna 
Uwa Sanbagirmana gam gwebil, ane jei 
awelna jemna waakensusu gam gweyibel 
angtane Uwa Sanbagirmanaiserem jem 
nenennabe. Jei taterisi aaiserem ga 
jes nasipmil jem temawer, taterisi Uwa 
Sanbagiri galap jes gwerauwulmiliserem 
bunarsusfer. 

5Jengga Kristus Jeiba Tane Uwa 
Sanbagirmanam, ane Jei awelna Jemna 
waakenfersus gwebili, Jei angtane Uwa 
Sanbagirmanaiserem jem Sanbakef aa 
galap nwinirim. Ane angtane jam aa 
jem Sanbakef nwinirim, jei ga nei. Ane 
nei ga angtane Uwa Sanbagirmana, 
afa nei kanaufer nesa tebasinirim ini 
saaser-saasermer, gam jega nei nejama 
ereyen. 

7Mafnana Uwa Sanbagirmana Jei 
ga enggam gunu: "Afa nunu namwer 


IBRANI 3.8-12 1860 


aaiserem aamei jam isa sararam Uwa 
Sanbagiri Jei ip jam is nasipminirim, 

Sini imna ipsama kekeletababisinirim. 
Ipsama gwenaram enggala asal-asala 
imna dwisgiribe jam saryana galserem. 
Tahunu unggwanfer ga empat pulu, 
jei aane damtabil bwembwema Ai 
Ajes eyeipmuwelam, jengga jei Asa 
jam ne sarbayan. Jei Am tefner gane 
unggwasbana. 

9 (3:8) 

10 Jega jem temawer, Ai Ajam nasbabil 
angtane jeiserem, ane ga Ai gul, 'Jei baif 
naawena Ai Agam gunurum, ane jei jam 
ne sarbiyen Ai Ajes bilipmilim.' 

11 Ai bunarsusfer nasbabili, ane Ai 
ititmer balbabili, 'Jei fasfasus jam ge 
kabwiteyan tampata Amna waakena jei 
jep naawesiliserem."" 

12 Am afelen mesna, aamei ina ga 
waakenfer isa gaaramisnenne, jega 
angtane afa fas im nenennabe ini 
kabwaksusu fas afa jam damtayan, 
ane Uwa Sanbagiri jam tebayan, 

Uwa Sanbagiri gemer aa Jei nwinirim 

abak-abaksusfer. Angtane jes galserem 
gam aa jei gam gwenaram, Jjepga jei ga 
aa tikwena Uwa Sanbagjiri Jes onsobarfe. 


IBRANI 3.13-16 1861 


13 Nunu Uwa Sanbagiri aa Jes bilirim 
Taterisi Jemnaiserem jebe, nunu 
jeiserem jeba nunu namwer aas 
jepserem nei nejeba gwenaram, 
jesam. Jega jem temawer, nunu jeber- 
jeber nei ga nennen waakenfer nesa 
kanausosiwena. Jam isa eyebili jeiserem, 
jega samfer angtane daamfenna im 
nenennabe etam-etama kapkaiserem 
jam towaiwulyon jam eyebife. Afa aamei 
gam jam is eyebilirim, gam jega aamei 
kapkaiserem jes igam eyebili, ane ini 
imna is mes gam kekeleswebana. 

14 haiserem gasa sarbistaabon, nei 
seyafter daamfennaber neya nwini 
Kristusfar, afa nei Kristus gemer 
nesa tebasinirim, nejama aftannuyon 
jamer nunu umwef jepserem, gwanan 
gamserem nei Jei negama tebasinintim. 

15 Taterisi is ajes bilipminirim, sa 
sarbisnenne gamjon: "Afa nunu namwer 
aaiserem aamei jam isa sararam Uwa 
Sanbagiri Jei ip jam is nasipminirim, 
ini imna ipsama kekeletababisinirim. 
Ipsama gwenaram asal-asala imna 
dwisgiribe jam saryana galserem." 

16 Nan angtanesa gwanan taterisi Uwa 
Sanbagirmana aa jei ne sarbilim, jengga 


IBRANI 3.17-4.1 1862 


jei jam ne onsobiyen? Jeiba angtane 
Israelsam, negara Mesir je aa jei ge 
nwinbelem, ane Nabi Musa aa jei ne 
onsobalam jewer ga totinyel. 

17 Ane Uwa Sanbagiri Jei ga nans 
nasbabuwel empat pulu tahunu 
jeiserem? Jei aa nasbabuwel angtane 
Israel jeiserem dwisgirip aa jei ge 
sofobuwelam, ane etam-etama kapka 
jep ga aane eyebuwel, ane jega jem 
temawer jei seyafter jep ga aa ge terbil 
jamer bar. 

18 Uwa Sanbagiri Jei nans balbabil 
enggame, "Jei fasfasus jam ge 
kabwiteyan tampata Amna waakena 
jei jep naawesiliserem."? Jei angtane 
taterisi Jemna jam ne onsobiyeneiserem 
ga jes balbabil. 

19 Ga jem temawer nei ga enggam 
nemsa towaswena, jei jep jam ge 
kabwiteyan tampata waakena jei jep 
naawesiliserem, aam temawer jei Uwa 
Sanbagiri jam ne tebasiyen. 

4 1 Taterisi Uwa Sanbagirmana 
gwanan aa jes bilim jeba gemeram 
fala. Taterisi jeiserem ga enggam, 
angtane samfer gam kautena tampata 
waakena Jemna jep gwesiliserem. 


IBRANI 4.2-4 1863 


Au, waakenfer ganma gerabisnenne, 
jega angtane afa fas im nenennabe 
nelebe jama afaftaanuyon, ane jega jem 
temawer jei jam kauteyan tampata Uwa 
Sanbagirmana jep gwesiliserem jebe. 

2 Angtane Israel aa gam ne sarbilim, 
nei nengba nemsama sarbili Taterisi 
Waakena. Angtane Israel jei taterisi 
jeiserem aane sarbil, jengga jei jam ne 
taabiyen, gam jega taterisi jeiserem jei 
jam batobaabiyen. 

3 Jengga nei Uwa Sanbagiri gemer 
nejeya tebasinirim, nei ga nele jeiserem 
nejama afaftaanuyon, ane ga nesa kauna 
tampata Uwa Sanbagirmana waakena 
jep gwesiliserem jebe. Jengga angtane 
jem tebayanaiserem, Uwa Sanbagiri ga 
enggam gul: "Ai bunarsusfer nasbabili, 
ane ai ititmer balbabili, 'Jei fasfasus jam 
ge kabwiteyan tampata Amna waakena 
jei jep gwesiliserem.'"" Ane tampata 
jep gwesiliserem Jei aa jes bilim, Jeiba 
nes mesam eyeipmil, ane aa tabanulsil 
awelna Jemna Uwa Sanbagiri Jei seyafter 
aa galap eyebilim. 

4Taterisi Uwa Sanbagirmanaiserem 
jep ga enggam tulisul nunu nomor 
tuju jem temawer, "Awelna Uwa 


IBRANI 4.5-7 1864 


Sanbagirmanaiserem jei ga enggam, 
Jei seyaftersus gam eyebili, jepga nunu 
nomor tuju Jei ga jem gwesini." 

3Gamjon aa tulisul taterisi Uwa 
Sanbagirmanaiserem jebe, gwanan ai 
agemer gunurum, "Jei fasfasus jam ge 
kabwiteyan tampata Amna waakena jei 
jep gwesiliserem." 

6 Nei bunarsusfer nemsa towaswena 
enggame, Uwa Sanbagirmana tampata 
jep gwesiliserem jeiba jeweram. Ane 
angtane afwer jep sege kabweitesa, 
ane Jebar jep gase gwesisi. Jengga 
angtane gwanan-gwanansus taterisi Uwa 
Sanbagirmana aa jei ne sarbilim, ane 
jei jam ne taabiyen taterisi jeiserem, 
jei jam ge kabwiteyan tampata jep 
gwesiliserem. 

7Jepga tahunu anesus gamjon 
aaiserem, Uwa Sanbagiri aa bil nunu 
nafsiserem, ane nunu nafsi jeiserem 
bosna ga aas, "Nunu namwer aaiserem". 
"Afa nunu aas jepserem aamei jam 
isa sararam Uwa Sanbagiri Jei ip 
jam is nasipminirim, ini imna ipsama 
kekeletababisinirim." Taterisi Uwa 
Sanbagiri angtane Israelf aa jes 
golmilim, taterisi jeiserem Raja Daudfe 


IBRANI 4.8-11 1865 


jegme jeter gulbal, ane Daud taterisi 
jeiserem ga aa tulisul. 

8 Ane gwanan-gwanansus jepserem 
Daud jei nalef jam foroyan, Yosua jei 
asal-asala nemnaiserem aa aftabifel 
tampata Uwa Sanbagiri aa jes bilipmilim 
angtane jeiserem jei gam ne domsofe. 
Jengga tampata jeiserem angtane 
abakfer jep gwesiliserem jesyan, Uwa 
Sanbagiri aa jes bilim. Gam jega Uwa 
Sanbagiri tampata jep gwesiliserem jem 
temawer Jei gamjon enggam ga gul, 
"Nunu namwer aaiserem jeme, angtane 
sene domola tampata jeiserem." 

9 Ane namwer aas jepserem angtane 
Uwa Sanbagiri Jelemanaiserem jei sene 
domolsa nunu jem gwesiliserem, nunu 
Uwa Sanbagirmana jem gwesili jes 
galserem nunu nomor tuju. 

10 Angtane aa jei gam kautenaram 
tampata Uwa Sanbagirmana jep 
gwesiliserem, awelna jemna seyarfter 
taban, ane jei jep ga gam gwesini, Uwa 
Sanbagiri Jena jes gamserem Jei awelna 
Jemna jam aa tabanulsilim, ane ga aa 
gwesil. 

11 Gam jega au, nei Uwa Sanbagiri 
tefner ganma tebasi, jega nei samfer 


IBRANI 4.12-14 1866 


ga nesa kautena tampata nei nejeba 
gwesiliserem. Au, nei waakenfer ganma 
gerabisnenne, jega angtane afa fas nem 
nenennabe jam irfweyan Uwa Sanbagiri 
jam onsobafe, asal-asala nemna jes 
galserem gangge irfwebil, ane jam ge 
kabwiteyan tampata Jemna waakena jei 
jep gwesiliserem. 

12 Taterisi Uwa Sanbagirmana jeiba 
baabetabaram, ane jei awelna samfer 
gam gwebili. Taterisi jeiserem jei 
binbinsusu samtena jemna binbini 
afwer-afwer galserem jemniwer. Jei is 
gam tegiltena jamere inibo, ane jei is 
gam gwerauwulbana aamei jes igam 
bilirim ilem inibe, ane ijes eyebife. 

13 Nei apgal jigala afa fas nejama 
syawulsiyen Uwa Sanbagirminiwer. 

Jei seyafter gerebaabili ogiri aaiserem 
jebe, ane seyafter sitaber ge falbili 
Jem nwenabe. Galap nei nesa fisa 
Jem nwenabe, ane jep ga taterisi 
nemnaiserem ga nesa taawolbaabisi. 

14 Jengga Yesus, Tane Uwa 
Sanbagirmanaiserem, Jeiba Imam 
Sanbagirsusu nemnaiserem, ane Jei mes 
tauna taman waaken-giribe nes gam 


IBRANI 4.15-5.1 1867 


batobaabif. Gam jega au, nei jeber-jeber 
Jei ganma tebasi kanaufer. 

15 Nei nenfentowai baabeta fas. Jengga 
nemna Imam Sanbagirsususerem, Jei 
mes towaswena enggame nei baabeta 
fas, ane Jei nes gemer nesiktababuwena. 
Ane sa sarbistaabon, Jeimba mesam 
ne unggwasbanant, unggwasbala 
nafis-nafsiserem jeme, nei gamserem 
nei nes gam ne unggwasbaabuwenaram. 
Jengga Jei etam-etama kapkaiserem afa 
Jam eyebiyen. 

16 Au, nei nejama ereyen, nei nesa 
gwina Uwa Sanbagirem nwenabe 
waakena Jelemanaiserem nep nes Jei 
golminirim. Nei jeiserem nesa eyebili, 
jega Jei etam-etama kapka nemnaiserem 
nes gase wirtabaipmuwena. Ane afa 
galap nei jam negama werenswenaram, 
Jei ga nes gam batobaabili, nei jam jep 
negama balaram. 

5 t Imam sanbagirsususerem jei jeber- 
jeber aa jes gane destabanaram, 

jei angtaneminiwer ne destabana. Jei 

awelna Uwa Sanbagirmana enggalf gam 

gweyibene angtane gam batobaabif. 

Jei berna ane domba tane aa jes ne 

targabaabilirim ga jes ne kitulbono Uwa 


IBRANI 5.2-5 1868 


Sanbagirfe, etam-etama kapkaiserem 
angtanemana jem ne motolsife. 

2 Jei ga samfer angtane gam batobaabili 
ini foler-folermer, angtane teisyena 
nele bunarsusferaiserem, angtane nele 
aa jei gam afaftaanurum. Jei angtane 
gam batobaabili, aam temawer jeiba 
angtanesam, baabeta jemna uskambar 
fas. 

3 Jega jem temawer jei ga domba tane 
aa jes ne targabaabilirim, jei jeke enggalf 
tefner jam gam gera angtanemana jem 
gam wirtabaipmisif, jengga enggalf mese 
etam-etama kapka jelemanaiserem 
jeme gam wirtabaabif. 

4 Angtane afa jam guyon jelem 
temawenefener enggame, "Ai 
awelna igsusu as gwebili imam 
sanbagirsusmana." Jengga Uwa 
Sanbagiri Jei angtane jeiserem enggam 
gam bala, "Aamei se gwebi awelna imam 
sanbagirsusmana." Uwa Sanbagiri Jei 
gwanan ba Harun gamam bal. 

> Kristus Jeime Jam guyon Jelem 
temawenefener, "Ai awelna igsusu As 
gwebili imam sanbagirsusmana." Jengga 
Uwa Sanbagiriserem ga Jei bal: "Aamei 


IBRANI 5.6-9 1869 


namwer Tane Amna; ane namwer Ai Im 
Uwaf As gwena." 

5Ane Uwa Sanbagiri Jeime aa gul 
Taterisi Jelemanaiserem jebe: "Aameiba 
imamsam abak-abaksusfer Is jei 
gwelaiserem, Melkisedek jes galserem." 

'Yesus Jei gwanan ogiri aaiserem 
jep aa galap gwenantam, Jei Uwa 
Sanbagirfar aa galap ge nasowenantam, 
Jei nwaafona unggwanfersus ga jebar 
nasowena. Jei sembayanga ititmer 
gwebabana Uwa Sanbagirfe, aam 
temawer Jei tousa enggame Uwa 
Sanbagiri Jei baabetabara, ane Jei 
waakenfer se gerebaasnenne, jega Jei 
Jam teryen. Ane Uwa Sanbagjiri jes 
sarbana, aam temawer Yesus jeber-jeber 
eyebuwena Uwa Sanbagjiri aa jes gam 
bilirim. 

8Bunaram Jei Tane Uwa 
Sanbagirmanaiserem, jengga Jei 
siginiserem ga jes enolant. Ane jeiserem 
je ga Jei towas-towastana bunarsusfer 
jes eyebiliserem Uwa Sanbagjiri aa jes 
bilirim. 

9 Jei seyaftersusfer aa galap eyebilintim 
Uwa Sanbagiri aa jes bilim, Jei ga aa 
etamwena Angtane Jei angtane nafsi 


IBRANI 5.10- 14 1870 


gam waakentababisife abak-abaksus, 
angtane aa jei ne eyebilirim Jei aa gam 
gunurum. 

10 Ane Uwa Sanbagiri Jeneram destabal 
Tane Jelemana gase nwini imam 
sanbagirsususerem, Melkisedek jes 
galserem. 

11 Ai safe taterisi anesus isa ajama 
towas-towastabaipmife, jengga 
gemerje ai seyafter isa ajama towas- 
towastabaipmiyen, aam temawer aamei 
samem-samema sarbisiwena. 

12 Gwanan aamei imsa sarbili taterisi 
Uwa Sanbagirmana. Namwer aas 
jepserem aamei safe angtane nafsiserem 
ga jes isa towas-towastababili, aamei 
ijama towas-towastababiyen. Jengga 
aamei ijafnera sarbisif pelajarana taterisi 
Uwa Sanbagirmana gwananmanaiserem. 
Aamei ga tane bastantouya galserem, 
mom tefner gam twena. Aamei tumilgala 
kekelnaiserem ijama tombaabiyen. 

13Tantouya mom tefner aa jei gam 
twenaram jei ga tane bastantouya. Ane 
jei jam towasweyan waakena fwersa, 
ane kapka fwersa. 

14 Jengga angtane sanbagiriserem 
tumilgala kekelnaiserem ga jei gane 


IBRANI 6.1-2 1871 


tombaabili. Taterisi jeiserem jem 
igiserem ga enggam, jemna nwe mese, 
aarem, tafa, ane imwa jei fwater mes 
ne towas-towastababili. Jei waakenfer 
gane domolfe jeiserem waakena ane 
nafsiserem jei ga kapka. 
1 Au, nei ganma mirtebitefal 
pelajarana gwanan jeiserem, 
pelajarana nei gwanan aa jes sarbilintim 
nei Kristus negalaba tebanantam. 
Sa agaiswe pelajarana angtane 
sanbagirmana. Nunu jeber-jeber 
jetefener ijama taawolbaabiyen 
taterisi etam-etama kapka jes 
mirtebitefalaiserem jem temawer. Etam- 
etama jeiserem se eyebili nei ga nesa 
tere. Jetefener ijama taawolbaabiyen. 

2 Ane jetefener ijama taawolbaabiyen 
taterisi Uwa Sanbagiri jes tebalaiserem 
jem temawer, ane taterisi baptisem 
temawer. Ane aas mese jetefener 
ijama taawolbaabiyen: taterisi tafna 
angtanem sagap tosonswelaiserem 
enggalfe jei awelna Uwa Sanbagirmana 
gane gweyibef: ane taterisi jem 
tereserem ane jem irwelaiserem 
terewer, ane taterisi Uwa Sanbagiri 
aa jes balbabitowelaiserem enggame, 


IBRANI 6.3-6 1872 


angtane aaiserem jei waakena, jei 
waakenfer se nwini jamer abak-abaksus, 
ane angtane nafsiserem jei kapka, jei 
kabwakfer se nwini jamer abak-abaksus. 

3Ganma agaiswe! Nei ga nesa 
agaiswesa, afa Uwa Sanbagiri Jei Jam 
nes batobaabilirim. 

4Jengga angtane nafa Uwa 
Sanbagirmana aa jei gane 
domolbanaram, Taterisi Waakena 

aa jei gane sarbilirim, ane gane 
towaswebili enggame taterisi Uwa 
Sanbagirmanaiserem jei waakena, 
angtane jeiserem jei waakenaiserem 
mes gane taabili taman waaken-giriwer, 
ane jei angtane nafsiserem jebar 
Mafnana Uwa Sanbagirmanaiserem mes 
gane taabili. 

3 Ane angtane jeiserem aa jei 

gangge towaswebilirim enggame 
taterisi Uwa Sanbagirmanaiserem 
jeiba waakenfennam, ane baabeta 

Uwa Sanbagirmana aa jes gane 
domolaram, baabeta bunarsusfer aa 
jep gwerauwulmisirim nunu umwef 
jepserem, 

ŝafa angtane jeiserem jei jam 
gangge irfwebilirim nele Uwa 


IBRANI 6.7-8 1873 


Sanbagirmanaiserem jewer, afa jei 

jam gangge tikwebilirim Uwa Sanbagiri 
Jes tebasiliwer, gam jega nele nafsi 

fas angtane jeiserem jei etam-etama 
kapkaiserem jewer gamjon jam ge 
irfwebiyen, ane gamjon ga gangge 
waraubili Uwa Sanbagirminibe. Jei 
gamjon jam ge waraubiyen, aam 
temawer etam-etama kapka jemna aa 
jes ne eyebaabilirim, jeiserem ga enggalf 
jei Kristus ti salibibe gamjon jem ne 
daktanswef, jega angtane nafsi nimnafer 
ga sege nasbawena Jem temawer. 

7 Angtane gam aa jei gane eyebilirim, 
jei tamtamtalaiserem ga sene domolsa. 
Jengga angtane Yesus jeber-jeber aa jei 
gam onsobanaram, jei waakenaiserem 
ga sene domolsa, ona aas galserem ona 
arouwa aa jep gam nyanwenaram. Afa 
ona jeiserem nananisi waakena jep jam 
gangge kokosbilirim, ane galap angtane 
igiserem jam gane fulurum makanabe, 
jepga Uwa Sanbagiri enggam ga gam 
gunu, "Ona jeiserem jei waakena." 

8 Jengga ona kapkaiserem afa sasfan 
ane ti utuboro jep jam gangge 
kokosbilirim, gam jega ona jeiserem je 
ga kapka, ane Uwa Sanbagiri Jei ona 


IBRANI 6.9-11 1874 


jeiserem ga babapsobana, ane tokwam 
ga sene dutasa. 

9 Am afelen mesna ai isa ajesa 
nesiktababilirim, ai jes gamserem gam 
amsama gunu, jengga ai amsama 
towaswena enggame aamei ona kapka 
jes galserem galyan. Uwa Sanbagiri 
Jei aamei is mes waakentababisini, 
ane aamei jeiserem imsa gwerauwulu 
angtane nafsi jam igalaba batobaabilirim. 

10 Uwa Sanbagiri Jei bunarsusfer 
jeber-jeber eyebuwena. Jei ijama 
dirinsweipmiyen awelna aamei ijesa 
gwebuwenaram. Aamei angtane Kristen 
nafsiserem imsama batobaabilint, ane 
gemerje igemera batobaabili. Aamei 
gam ijewera eyebilirim, aamei ga ijema 
gwerauwulbana nesiktele imnaiserem 
Uwa Sanbagirfe. Uwa Sanbagiri Jei 
jeiserem mesam domola, ane Jei Jam 
dirinswebiyen fwaina waakenaiserem ip 
ga is golmisi. 

1! Ai uskambar enggam aya gunu, 
sya aamei seyafter sa goltaani gwanan 
igemera eyebilintim jamere nunu umwef 
jepserem. Jes jepserem aamei ga isa 
taabisi Uwa Sanbagirminiwer seyafter 
ijesa fibilirim. 


IBRANI 6.12-16 1875 


1? Ai baifa gwena aamei kwaalaamitfera 
nwinfe. Jengga sa eyebi angtane aas 
galserem, angtane Uwa Sanbagiri aa jei 
ne tebanaram, ane abakfer aa jei ne 
fibilirim, jega jei samfer ga sene taabisi 
Uwa Sanbagiri aa jes bilipminirim jam 
golmife. 

13 Uwa Sanbagiri Jei Abraham asal-asala 
nemnaiserem aa galap balam enggame 
apgal jigala jep gulbafe, Jei Jena aa 
gaarstenanal Jelem bosefar. Jei bosna 
Jelemana tefner bil, aam temawer bosna 
nafsi afa fas Jem sagabe. 

14 Uwa Sanbagiri Abraham enggam 
bal, "Bunar-bunarsus Ai waakena 
Alemanaiserem isAs gulbana ibe, ane 
Ai isAs gulbana asal-asala unggwanfer 
aaiserem ibe." 

15 Jewer ga jam fibilibe jamer 
abaksusfer, Abraham ga aa domola Uwa 
Sanbagiri aa jes bilibelem jam gulbafe. 

16 Angtane afa jena jam gam 
gaarstenannaram, jei ga bosna angtane 
sanbakaiserem jena ga jem bosem gam 
gaarstenanna. Angtane jena jam aa 
galap gam gaarstenannaram, jepga 
taterisi jemna tabana ga jep, ane taterisi 


IBRANI 6.17-19 1876 


angtane aa jes gangge doksobilirim 
taterisi jeiserem tabana ga jep. 

17 Uwa Sanbagiri Jei taterisi Jemna aa 
kekelewulsini bosna Jelemanaiserem 
jeme, taterisi Abrahamf aa jes bilibelem. 
Jei jeiserem aa eyebil, jega angtane 
taterisi igi aa jes ne domolaram, jei ga 
bunar-bunarsusfer ga sege towaswebili 
enggame Uwa Sanbagjiri Jei Jam 
wirulsiyen taterisi Jemnaiserem. 

18 Uwa Sanbagiri Jei Jam afafweyan. 
Ane Jei naura aaiserem nes mes golmini: 
daamfennaiserem ga aas, taterisi Jena aa 
jes bilirim, ane naurabaraiserem ga aas, 
Jei Jena mes gaarstenanna enggame 
Jei jeiserem bunar-bunarsus se eyebili. 
Naura jeiserem Jei jam wirsosiyen. Gam 
jega nei nejeya fortyaram enggalfe 
Jei nei nes Jam waakentababisife, nei 
baabeta ibirmi nesa domola nelem 
inibe. Nei ga bunar-bunarsusfer ga sege 
towaswebili enggame, Jeiba nei nes 
waakentababisisi, Jei gwanan Jena aa 
gemer gulum. 

19 Uwa Sanbagiri taterisi Jelemana nes 
mesam golmini, ane taterisi jeiserem 
nemsama taabili. Taterisi jeiserem nei 
ga nes jese gwebabili, jega ini nemna 


IBRANI 6.20-7.1 1877 


nes gam sege kanausweipmisi. Taterisi 
jeiserem besi daran-daransusu galserem 
atdusa jem kanaufer taafe fonabe, ini 
nes jei tebaipmisinirim. Ane nei Yesus 
kanaufer jame negalaba tebanaram, 

nei ga nesa tertesiwili sufa unggwan- 
giriserem, ane ga nesa kautena mwona 
Uwa Sanbagirmana waakensususerem 
jebe. 

20 Gwanan, Yesus Jei sufa unggwan-giri 
jeiserem mesam bitsosisint, ane aa 
kawetenant mwona jeiserem jebe, 
jega Jei nes gase batobaabili. Abak- 
abaksusfer Jei imam sanbagirsusfe 
mesam etamwena, imam Melkisedek 
galserem. 

1 Angtane aaiserem bosna Melkisedek 

7 jeiba Rajasam kota Salemwer nwin, 
ane jei awelna Uwa Sanbagirmana 
imanf gwebil, Uwa Sanbagiri aa jes 
ne gaartenaram tagarsusup. Jei aa ge 
dorwel Abrahamfar aa jewer foryalam. 
Abraham aa waraunal tampata raja- 
rajafar aa jewer ga eralbalam, ane 
jei mes menangswel. Melkisedek jei 
sembayanga aa gwebal Uwa Sanbagirfe, 
Jei Abrahamfe waakenaiserem gam 
gulbaf. 


IBRANI 7.2-5 1878 


2 Ane Abraham jei apgal jigala eral 
tampatap mes damtabil, ane apgal 
jigala jeiserem jei afwer (sepersepulu) 
ga Melkisedekf kitulbol. Bosna 
Melkisedekmana igi ga enggam, "Raja 
jeber-jeber bunarsusfer eyebuwena." 
Ane bosna jemna afwer ga enggam, 
"Raja kota Salem", ane jem igiserem ga 
enggam, "Raja Eral-erala fas". 

3 Jam ne tulisulyon Taterisi 
Uwa Sanbagirmanaiserem jebe, 
Melkisedekem uwa ane iye ane asal- 
asala jemna jem temawer. Ane nunu fas 
jam ne tulisulyon jei aa jem surulum, afa 
nunu jei aa jem terem. Jei ga Tane Uwa 
Sanbagirmana gamserem, jei jam nwini 
imamf jamer abak-abaksus. 

4Gasa sarsi! Melkisedek jeiba 
bunaram angtane sanbagirsusum. 
Asal-asala nemna bosna Abraham jeime 
sanbagirem, jengga jei apgal jigala aa 
syenul eral tampatawer, ane afwer ga 
Melkisedekf kitulbol. 

> Hukumu Nabi Musa aa jes 
tulistababilim jep ga enggam tulisul, 
asal-asala Lewimanaiserem jei imamf 
jam gam etamwenaram, jei jeber-jeber 
apgal jigala afwer (sepersepulu) gane 


IBRANI 7.6-8 1879 


taabili angtane Israelminiwer. Jei samfer 
gane taabili jeiserem, jei safe jem 
afelen mesna ane seyafter asal-asala 
Abrahammana. 

6 Melkisedek jeiba imamsam, jengga 
jemna asal-asala Lewiminiweryan. Safe 
gam, jei apgal jigala Abrahamminiwer 
taabil. Ane jei sembayanga aa 
gwebabal Uwa Sanbagirf enggalfe Jei 
waakenaiserem gam gulbaf Abrahamfe. 
Abraham jeiba taterisi Uwa Sanbagiri aa 
jes bilim jeyam taabil. 

7 Ane nemsa towaswena enggame, 
angtane waakenaiserem aa jei gam 
taabilirim Uwa Sanbagirminiwer, jei 
jem gwonap angtane sembayanga Uwa 
Sanbagirfe aa jei gam gwebabanaram 
enggalfe waakenaiserem gam gulbaf. 
Gam jega ga enggam, Abraham jei 
Melkisedekem gwonap. 

8I1Imam-imamem temawer, jeiba 
angtane apgal jigala afwer (sepersepulu) 
aa jei gane taabilirim, ane jei ga galap 
ga gangge terbili. Jengga Melkisedekem 
temawer, jeime aa taabili apgal jigala 
afweraiserem (sepersepulu), jengga 
angtane enggam ge gubili, jei gemer 
nwini. 


IBRANI 7.9-11 1880 


9 Angtane enggam gunu, Lewi ane 
angtane asal-asala Lewiminiweraiserem 
jei imamf ge etamwebil, ane jei apgal 
jigala aane taabuwel angtaneminiwer. 
Jengga Abraham jei apgal jigala afwer 
Melkisedekfe aa galap kitulbolom, ane 
Lewi jegme aa kitulbol. Jeiserem je 
fomfoma? 

10 Angtane gam gunu, aam temawer 
Lewi jei nalef jam suruyon, jei 
jes galapserem Abrahamem unup, 
Melkisedek jei Abrahamfar aa galap ge 
dorwelam. 

11 Gwanan Uwa Sanbagiri Jei Hukumu 
Jelemanaiserem angtane Israelfe aa 
golmil. Hukumu jeiserem ga enggam 
gunu, asal-asala Lewimanaiserem jei 
awelna imamfe jei sene gwebili. Ane 
imam-imam jei awelna jemnaiserem 
gane gwebili, jengga awelna jeiserem 
angtane jam batobaabiyen waakensusfer 
jam ge etamwebife Uwa Sanbagirem 
nwenabe. Afa jeiserem samfer angtane 
jam batobaabife, gam jega imam safna 
nafsi Melkisedek jes galserem jei jam 
foroyan. Imam jeiserem jei safna Harun 
asal-asala Lewimana galserem galyan. 


IBRANI 7.12-16 1881 


Jengga Imam ibirmi mes fortya safna 
Melkisedek jes galserem. 

1? Ane safna imam ibirmiserem jam 
aa jep ge forobityerem, jepga hukumu 
gwananmanaiserem jei ga gam barwena, 
ane gamjon ga hukumu ibirmiserem jes 
gane goltaanni. 

13 Ane Tuhan Yesus Jeiba Imam 
ibirmiserem Jesam. Nei seyafter nemsa 
towaswena enggame, Tuhan Yesus Jei 
asal-asala Lewiminiweryan, Tuhan Yesus 
Jei asal-asala Yehudamana. Jengga 
Nabi Musa jei fas jam guyon enggame, 
asal-asala Yehudamana awelna imamf 
sene gwebili, gam jega asal-asala 
Yehudamana jei fas awelna jeiserem jam 
ne gwebiyen. 

14 (7:13) 

15 Jengga Yesus, Imam ibirmiserem 
safna Melkisedekmana Jei Jena 
mes gweretana, ane jewer ga neya 
towaswena bunarsusfer hukumu 
gwananmanaiserem jei ga gam barwena. 

16 Jei imamfe jam gweyan aam temawer 
taterisi fwatermanaiserem jep enggam 
tulisul, asal-asala Lewimanaiserem 
imamfe ga jenefener gam gwena. 
Jengga Jei gam gwena, ane baabeta gam 


IBRANI 7.17-21 1882 


domola jem gwefe abak-abaksus. Jega 
jem temawer Jei imamfe ga gam gwena. 

17 Taterisi Uwa Sanbagirmanaiserem 
jep ga enggam baatultel: "Aameiba 
imamsam abak-abaksusfer Is jei 
gwelaiserem, Melkisedek jes galserem." 

18 Hukumu gwananmanaiserem 
je baabeta fas, ane je nejama 
batobaabiyen. Je angtane jam 
batobaabiyen waakensusfer jam ge 
etamwebife Uwa Sanbagirem nwenabe. 
Jega jem temawer Uwa Sanbagjiri Jei ga 
aa borolsini taterisi fwatermanaiserem. 
Namwer ga nele ibirmi ane waakena, 
ane jewer nei Uwa Sanbagiri ga nesa 
gwetmantaasini. 

19 (7:18) 

20 Uwa Sanbagiri Jei Jena Jam 
gaarstenanayan angtane nafsi jei imamf 
aa galap etamwelam. Jengga gwanan 
jes galapserem Uwa Sanbagjiri Jei Jena 
mesam gaarstenanal, Jei enggam gul 
Yesus Jei nem imamf se gwena. 

21 Yesus Jei imamfe aa galap 
etamwelam, Uwa Sanbagiri Jei Jena 
enggam ga gaarstenanal: "Tuhan Jei 
Jena enggam mes gaarstenanna, ane 


IBRANI 7.22-25 1883 


Jei Jam wirulsiyen, 'Aameiba imamsam 
jamer abak-abaksus." 

22 Ane aam temawer Uwa Sanbagiri 
Jei Jena mesam gaarstenanal, taterisi 
Uwa Sanbagirmana ibirmiserem Jei aa 
jes bilipminirim Yesusminiwer nejesa 
domolaram je ga baabetabara, ane 
mes ayintye taterisi Uwa Sanbagirmana 
fwatermanaiserem Nabi Musaminiwer 
nejesa domolaram. 

23 Ane gwanan taterisi Nabi Musamana 
aa galap ne onsobilim, imam ga 
unggwanfer awelna aa jei ne gwebilim, 
aam temawer afwer gangge terbilirim, 
imam ibirmi ga gangge kabwitetya. 

24 Jengga Yesusem temawer ga 
enggam, Jei jamer se gwena jamer 
abak-abaksus. Ane Jei imamf se nwini 
jamer abak-abaksus. 

25 Jega jem temawer Jei ga samfer 
angtane se waakentababisini jamer 
abak-abaksus, angtane Jei aa jei ne 
tebanaram, Uwa Sanbagiri aa jei ne 
gwetmantaasinirim. Jei jes gamserem 
gam eyebili, aam temawer Jei se gwena 
abak-abaksus, ane Jei jeber-jeber 
sembayanga gase gwebaipmuwena 
angtanefe. 


IBRANI 7.26-28 1884 


26 Yesus Jei Imam Sanbagirsususerem 
nemna waakena, Jei nes gam 
batobaabili. Uwa Sanbagiri aa 
bala ini Jemna tabalbalsusu aa 
jemanem folbanaram. Jei etam-etama 
kapkaiserem Jam eyebiyen. Jei gwanan 
angtane etam-etama kapkabaraiserem 
jebar ge nwinbenent, jengga Jena Jei 
etam-etama kapkaiserem Jam eyebiyen. 
Jei namwer bunar-bunarsus tagarsusup 
Uwa Sanbagirfer ge nwini taman 
waaken-giribe. 

27 Imam-imam sanbagirsusu 
afweraiserem jei ga Uwa Sanbagirfe 
domba tane aawis gane kitulbono. 
Domba tane aawisi jeiserem gane 
kitulbono enggalfe, etam-etama 
kapka jelemanaiserem ane angtane 
nafsimanaiserem jem gam wirtabaabif. 
Jengga Yesus Jei jes galserem galyan. Jei 
aawisi Jelemana mes gula daamfenfener 
ti salibibe, ane jes gamserem Jei gamjon 
jam eyebiyen. 

28 Angtane imam sanbagirsusfe aa 
jei gam etamwenaram Hukumu Nabi 
Musamana aa gam gulum, angtane 
jeiserem jemna baabeta fas. Hukumu 
jeiserem je gwananmanaiserem, 


IBRANI 8.1-4 1885 


jepga Uwa Sanbagjiri Jei Jena enggam 
gaarstenanal, Tane Jelemanaiserem Jei 
se gwena imamfe. Ane Jei ga bunarsusfer 
gase gwebili awelna Uwa Sanbagirfe 
jamer abak-abaksus. 
lTaterisi aaiserem aas ajesa 
taawolbaabilirim namwer igi 

jemna ga enggam: Nemna Imam 
Sanbagirsususerem Jeiba waakenam, 
ane Iman jeiserem Jeiba Yesusam. Jei 
Uwa Sanbagirem taasfolawer nwini 
taman waaken-giribe. 

2Jei imam awelna aa gwebili mwona 
waakensususerem Uwa Sanbagirmana 
jep. Ane mwona jeiserem jeba bunaram. 
Tuhan Jener eyebili, angtane ogirmana 
jeiserem jam ne eyebiyen. 

3I1mam sanbagirsususerem seyafter 
jei enggalf destabaabili, jega jei samfer 
apgal jigala ane domba tane aawisi ga 
gane kitulbono Uwa Sanbagirfe. Jega 
jem temawer, imam nemna Yesus, 
Jeimba waakenaiserem mesam gulbana 
Uwa Sanbagirfe, Jei Jena mesam gerant 
Uwa Sanbagirminibe. 

4 Afa Jei ogiri aaiserem jep gemer 
gam gwenaram, Jei imamf awelna 
jam gwebiyen, aam temawer ogiri 


IBRANI 8.5-6 1886 


aaiserem jei imamabara apgal jigala aa 
jei ne kitulbowenaram Uwa Sanbagirfe, 
Hukumu Nabi Musa aa jes tulistababilim 
jep aa gam towastababilirim. 

“Imam jei ga awelna jep ne gwebili 
mwona waakenaiserem ogiri aaiserem 
jebe. Jeiserem ga uwufenna mwona 
bunarsusferaiserem taman waaken-gjirip. 
Sa sarbistaabon, Nabi Musa gwanan 
Tenda Jena Uwa Sanbagirmana nalefe 
jam gwitiryen, Uwa Sanbagjiri Jei ititmer 
bal, "Ai ibe Taarena Sinai isa Amsam 
destababana numu enggala Tenda 
Jena Amna jeiserem jes galserem. 

Ga bunarsusfer is eyebili seyafter jes 
gamserem." 

6 Jengga awelna Yesus aa jes taabilirim, 
jeiserem je ga baabetabara. Jei mes 
ayebaabinni awelna imam nafsiserem 
jemna aa jes ne gwebilirim. Awelna 
Yesusmanaiserem je awelna imam-imam 
aa jes ne gwebilirim mes ayeipmini, 
aam temawer taterisi ibirmiserem 
Uwa Sanbagirmana aa jes bilipminirim 
Yesusminiwer nejesa domolaram 
jeba baabetsusum, ane taterisi ibirmi 
jeiserem je ga waakenaiserem Uwa 
Sanbagirmana angtanefe ga jes 


IBRANI 8.7-9 1887 


towasulmini. Uwa Sanbagjiri taterisi 
ibirmi jeiserem Jei ga Yesus gulbana, 
ane Yesus Jei ga angtanefe jei nasipmini. 
Ane taterisi ibirmi jeiserem je ga mes 
ayebinni taterisi fwatermanaiserem Uwa 
Sanbagiri Musafe aa jes bilibelem. 

'Taterisi fwatermanaiserem Uwa 
Sanbagiri Musafe aa jes bilibelem, afa 
taterisi jeiserem bunarsusfer angtane 
jam gam batobaabilim, gam jega Uwa 
Sanbagiri taterisi ibirmiserem jebe 
gamjon Jam bilipmiyen. 

8 Jengga ini Uwa Sanbagirmana 
Jei waakenfer jam folbayan taterisi 
fwatermanaiserem jem temawer. Jega 
jem temawer Uwa Sanbagiri ga gul: "Ai 
Tuhansam, Ai enggam Ai gunu, Nunu 
gamjon aa jep fortyaram, Ai ga gamjon 
taterisi ibirmi anggwabura Israelmana 
yo tewe Yehudamana jep As bilipmisi. 

9Taterisi ibirmiserem Ai Ajes 
bilipmisirim, jei enggalyan taterisi 
fwatermana galserem, Ai Ajes bilipmilim 
asal-asala jemnaiserem jebe. Taterisi 
jeiserem Ajep bilipmil, Ai Agalap 
aftabifelem aa galap ge tobitinilim negeri 
Mesirwer. Jengga jei taterisi jeiserem 


IBRANI 8.10-13 1888 


waakenfer jam ne onsobiyen, ane Ai ga 
Ai mirtebitefal. 

10 Aiba Tuhansam, Ai enggam Ai gunu, 
Nunu gamjon aa jep fortyaram, Ai ga 
gamjon taterisi ibirmiserem anggwabura 
Israel jebe ga sege bilipmisi. Taterisi 
jeiserem ga aas: Ai As eyebisi jega 
jei ga sege gubisi jelem inibe Hukumu 
Amnaiserem jem temawer, ane Hukumu 
jeiserem ga sene egantababisisi jelem 
inibe. Ai ga As etamwesa jem Uwa 
Sanbagirfe, ane jei ga sege etamwebisi 
angtane Amanfe. 

11 Angtane seyafter gemerserem, 
angtane sanbagiri ane angtane 
bastantouya, jei seyafter ga Asene 
damdamtaasisi. Jega jem temawer, 
angtane afa jelem afelnaiserem 
jam towastayan, ane anggwa jelem 
sarabosna jam towastayan enggame, 
'Tuhan se damdanttaasi!' 

12 Ai etam-etama kapkaiserem jemna 
Ase wirulmisi, ane Ai gamjon etam-etama 
jemna Ai Ajam sarbabistaabonyan." 

13 Uwa Sanbagiri taterisi ibirmi 
jeiserem Jei aa jes bilipminirim aa 
galap nasbilirim, Jei ga baabeta taterisi 
fwatermanaiserem Jei mes borolsini. Ane 


IBRANI 9.1-4 1889 


nei ga neya towaswena enggame, apgal 
jigala fwatermansususerem jei gamjon 
sege barwebili. 
9 1 Taterisi fwatermanaiserem Uwa 
Sanbagiri Nabi Musafe aa jes 
bilibelem, taterisi jeiserem imam-imam 
jam towasulmife jei awelna fomfom sene 
gwebili. Ane ogiri aaiserem jebe jena 
aasaje ga jep imama awelna jep ne 
gwebife. 

2 Jena jeiserem ga tenda galserem, 
mwona naura. Mwona daamfennaiserem 
lampunu ga jep gam fina, ane meja mese 
jem tumilgala jep gangge falbunnu Uwa 
Sanbagirfe aa jes gane kitulbonorom. 
Mwona jeiserem ga enggam gane bili, 
Mwona Waakena. 

3 Ane mwona afelnaiserem kaina 
unggwan-giri jep aa jei gam 
taantetyaram jem duruwer, mwona 
jeiserem ga enggam gane bili, Mwona 
Waakensususerem Uwa Sanbagirmana. 

4Mwona jeiserem je mejanabara, 
mejana emasem gwemiliserem. Wili 
jep gane giranbaabisini, wili jeiserem 
asna waakena. Ane mwona jeiserem jep 
jegme ti petini, taterisi fwatermana Uwa 
Sanbagiri Nabi Musaf aa jes bilibelem 


IBRANI 9.5-6 1890 


ga jep faliton. Petini jeiserem seyafter 
cat emasem gwebili. Ane petini jeiserem 
jem aaremap jegme mangko emasa jep 
faliton, igi ga roti mana gam faliton. 
Ane dumu Harunmana gwanan aa jei 
kokosabarswelam jeme jeber faliton. 
Ane petini jem aaremap ga ton felfele 
naura jep nulaiton, Uwa Sanbagjri Jei 
sepulu Hukumu aa jep tulisulum. 

> Malaikata Kerub naura aa jes ne 
kwirsolam, jei ga peti gwar sagap 
ge nontena. Farta jemnaiserem 
ga tampata jeiserem ga jes ge 
matabaabisini, etam-etama kapka aa 
jep ne wirtabaabisiwenaram. Malaikata 
naura ga jep, jega samfer angtane gam 
ge towaswebif enggame, Uwa Sanbagiri 
nafabaraiserem ba jebam. Jengga 
taterisi apgal jigala seyafter jeiserem 
jem temawer waakenfer namwer ajama 
nasbiyen. 

6 Imam-imam jei apgal jigala seyafter 
jeiserem gane bunulntena mwona 
naura jeiserem jebe. Jepga jei nunu 
jeber-jeber gangge kabwitena mwona 
gwananmanaiserem jebe. Jei ga awelna 
jep ga gane gwebili. 


IBRANI 9.7-9 1891 


7 Jengga imam sanbagirsususerem jei 
jentowai mwona afwer aaiserem jep gam 
kawetena, Mwona Waakensususerem 
jebe, ane tahunu jeber-jeber jei jep ga 
daamfenfener gam kautena. Ane jei 
tafafsamer jam kauteyan, jengga jei 
aawisiber gam kautena. Aawisi jeiserem 
ga gam kitulbono Uwa Sanbagirfe, jega 
enggalf etam-etama kapka jelemana ane 
etam-etama kapka angtane nafsimana 
jes gam wirtabaabif. 

8Seyafter jeiserem jewer ga 
Mafnana Uwa Sanbagirmana nes 
mes gwerauwulmini enggame, afa 
Tenda Jena jeiserem gemer se finaram, 
nele Mwona Waakensususerem Uwa 
Sanbagirmana jewer kautefe je gemerje, 
jam ne tertesiwiyen. 

9Taterisi jeiserem ga awelna jam 
gwebife Jena Uwa Sanbagirmanaiserem 
jebe ga nes enggam towas-towastababili 
namwer, angtane apgal jigala, domba 
tane aawis, ane kambing tane aawis 
aa jei gane erbuwenaram, jei ga gane 
kitulbono Uwa Sanbagirfe. Jengga 
seyafter jeiserem jei angtane jeiserem 
jemna ini jam wirtabaipmiyen. 


IBRANI 9.10-12 1892 


10 Awelna seyafter jeiserem je ga 
tumilgalem temawenefener, ane fos 
telbilim temawer, ane tifni seyafter 
wirtabaabilim temawer. Awelna jeiserem 
je ga angtanemanaiserem, ini jem 
jam wirtabaipmiyen. Ane angtane jei 
jes gamserem ga sene eyebili jamere 
Kristus se fortya, ane nele ibirmi gase 
destabana. 

1! Ane Kristus Jei mes fortya. 

Jeiba Imam Sanbagirsususerem 
bunarsusfer nes Jei aftabifelfe Uwa 
Sanbagirminibe. Jei mes kautena 
mwona waakensususerem jebe, mwona 
tagarsusup ane waakensus. Angtane 
mwona jeiserem jam ne eyebiyen 
tafame, je ogiri aaiserem jemanyan. 

1? Kristus Jei kambing tane ane sapi tane 
Jam targabaabiyen, ane aawisiserem 
ga gam erbuwena enggalfe Mwona 
Waakensususerem Uwa Sanbagirmana 
jep ga gam kawetefe. Jengga Jei Jener 
terent, ane aawisi Jemnaiserem jes 
enggalf gulbanant jep gam kawetefe. 
Jega jem temawer Jei daamfenfener mes 
kawetenant mwona waakensususerem 
jebe, ane nei nes mes aftabuwenant 


IBRANI 9.13-15 1893 


Uwa Sanbagirem gwetmanap jamere 
abak-abaksus. 

13 Angtane jei angtane futunu aa jei gam 
tebanaram tafame, jei jam kaweteyan 
Jena Uwa Sanbagirmanaiserem jebe. 
Jega jem temawer imam ga gam 
sukuskutabaabili kambing aawisem, 
ane sapini giriserem jem aawisem, ane 
sapi tane sonem. Jengga jeiserem tifni 
angtanemana seyafter aaiserem ga 
jetefener gane wirtabaipsini. 

14 Jengga aawisi Yesusmana je 
baabetabara, je kambing aawis ane 
sapi aawisi mes ayebaabinni. Kristus 
Jei etam-etama kapka jam eyebiyen. 
Mafnana Uwa Sanbagirmana aa Jei 
gwenaram abak-abaksusfer, baabeta 
ga Jei gulbana Jebe, Jen Jena gam 
gaarf Uwa Sanbagirfe. Ane aawisi 
Jemnaiserem ga nes wirtabaipmini ini 
nemna, ane etam-etama kapka nei nes 
jei aftabifelerem terebe ga jes borolsini, 
jega nei ga nesa gwena, awelna Uwa 
Sanbagirmana ga nesa gweyibene, 
Uwa Sanbagiri abak-abaksusfer aa Jei 
gwenaram. 

15 Bunarsusfer Kristus Jei Jen Jena 
mes gera Uwa Sanbagirfe, aawisi 


IBRANI 9.16 1894 


Jemnaiserem mes tenbentetya etam- 
etama nemnaiserem jem temawer. 
Ga jem temawer, Kristus ba angtane 
daamfensusum taterisi nep nes Jei 
gwirinmifeltyerem, taterisi ibirmiserem 
Uwa Sanbagiri aa jes bilipminirim 
angtanefe. Kristus enggalfe mesam tere 
angtane gam aftabunnuf etam-etama 
kapkaiserem jewer, etam-etama 
angtane aa jes ne eyebuwenaram jei 
gwanan aa galap naawenaram taterisi 
fwatermanaiserem Uwa Sanbagiri aa 
jes bilipmilim jem gwonabe. Jega 
jem temawer Kristus Jei taterisi Uwa 
Sanbagirmana ibirmiserem nep ga nes 
Jei gwirinmifeltye enggalfe, angtane 
Uwa Sanbagjiri aa jes jenbebilirim jei 
waakenaiserem Uwa Sanbagirminiwer 
ga sene domola abak-abaksus. Uwa 
Sanbagiri Jei fwater mesam gul Jei 
waakena Jelemanaiserem jam golmife 
jebe. 

16 Nei seyafter nemsa towaswena 
enggame angtane afweraiserem jei nalef 
jam teryen, jei angtane bosna ga jase 
tulistabaipmini galgala jelemana jei 
tebabife jei aa jep tererem. Angtane jei 
nalef jam teryen, angtane afa fas galgala 


IBRANI 9.17-19 1895 


jemna jam tebabife. Jengga jam gam 
tererem, ane jei ga gam gwerauwulu 
enggame jei bunarsusfer mes tere, 
jepga taterisi jJeiserem jei aa jes gam 
tulistababilintim ba igiberem. Ane 
angtane jes jepserem galgala samfer 
ga sene tebabili, galgala gwanan aa jes 
gam tulistababilintim jam tebabife. 

17 (9:16) 

18 Jeiserem ga enggala taterisi 
fwatermanaiserem Uwa Sanbagiri 
aa jes bilipmilim jes gemerserem. 
Imam jei nalefe sapi tane jam ne 
munboyon ane aawisiserem ga gane 
gulbana Uwa Sanbagirfe, gwanan jes 
galapserem taterisi fwatermanaiserem 
Uwa Sanbagiri aa jes bilipmilim jemna 
igi fas. Jengga imam jepga sapi tane 
gane munbono ane aawisi jemna gane 
gulbana Uwa Sanbagirfe, ane jepga 
taterisi fwatermanaiserem Uwa Sanbagiri 
aa jes bilipmilim ga igi ga gam domola. 

19 Gwanan Nabi Musa hukumu seyafter 
gemerserem aa galap tabanulum jam 
nasipmif angtanefe, hukumu seyafter 
taterisi Uwa Sanbagirmanaiserem jebe, 
jepga jei sapi tane aawisi ga goltel, 
ane ga bunbunul fonabar. Ane hisop 


IBRANI 9.20-23 1896 


alna ga tasowil, ane benang berberem 
ga fwirel, ane mangkona sapi tane 
aawisibereiserem jep ga osoltel, ane ga 
titin-titintabaabil bukunu Hukumu Uwa 
Sanbagirmanaiserem jebe, ane angtane 
seyafter jeiserem jemnip mese. 

20 Jei jeiserem jam aa galap eyebilim, 
jei ga enggam gul, "Aawisi aaiserem 
ga taterisi Uwa Sanbagiri nep nes jes 
bilipminirim aamei ijesa onsobiliserem 
ga jem tabanulsini." 

21 Jes galapserem jei gamjon aa 
titin-titintabaabil aawisime Tenda Jena 
Uwa Sanbagirmana, ane apgal jigala 
seyafter jepmanaiserem. 

22Bunar-bunarsus Hukumu Uwa 
Sanbagirmana Nabi Musa aa jes 
tulistababilim ga enggam gunu, amkom 
seyaftersus aawisem safe jam ne 
wirtabaabisif. Hukumu jegme gunu, 
etam-etama kapka angtanemanaiserem 
jam gane wirtabaipsini aawisemfener afa 
jam gam tentenaram. 

23 Tenda Jena Uwa Sanbagirmana 
mese, ane apgal jigala seyafter jeiserem 
ga sapi tane aawisem wirtabaabisini. 
Apgal jigala jeiserem ga uwufenna apgal 
jigala igsususerem, jengga igsususerem 


IBRANI 9.24 -26 1897 


jei ga taman waaken-girip. Apgal jigala 
igsusu taman waaken-girip jeiserem, je 
aawisi Yesusmanaiserem jemfener je 
gam wirtabaipsini, sapi tane aawisem 
fas. 

24 hamei imsama towaswena enggame, 
Kristus Jei Jam kaweteyan Tenda Jena 
waakenaiserem angtane tafam aa 
jes ne eyebilim, aam temawer Tenda 
Jena jeiserem jei ga uwufenna jena 
bunarsusferaiserem taman waaken- 
giribe. Kristus Jei mes kautena taman 
waaken-giribe, ane namwer ga Uwa 
Sanbagirem tarnap nwini enggalfe nei 
nes gam batobaabif. 

25 Imam sanbagirsususerem jei tahunu 
jeber-jeber Mwona Waakensususerem 
jep gam kawetena domba tane 
aawisibaner. Jengga Kristus Imam 
Sanbagirsususerem nemna, Jei 
unggwanfer jam terweyan etam-etama 
kapka nemnaiserem jem temawer, ane 
Jei unggwanfer jam kauteyan taman 
waaken-girip aawisi Jelemanaiserem 
jebar. 

26 Afa Jei aawisi Jelemana 
uskambar gam kitulbowena imam 
sanbagirsususerem ogiri aaiserem 


IBRANI 9.27-10.1 1898 


jep gamserem, gam jega Jei sigini 
unggwanfersus gam domolwena 
gwanan towaiwulu Uwa Sanbagjri ogiri 
aaiserem aa galap eyebalam. Jengga 
namwer nunu umwef aaiserem, Jei 
mesam fortyant ogiri aaiserem jebe, 
jega Jei samfer etam-etama kapka 
nemna seyafter gemerserem nes gam 
wirtabaipmisif daamfenfener, Jei Jena aa 
galap gerantam. 

27 Angtane seyafter jei daamfenfener 
gam tere, ane jewer ga Uwa Sanbagiri ga 
gam gunu afa jei waakena gam eyebili, 
afa kapka gam eyebili. 

28 Jes gamserem Kristus Jeime gemer, 
Jei Jena daamfenfener gerant enggalfe, 
angtane unggwanfer gemerserem etam- 
etama kapka jemna gam wirulmif. Ane 
Jei gamjon aa jep waraufalsanyaram, 
Jei enggalf jam warauyan etam-etama 
kapka angtanemana gamjon gam 
wirtabaipmif. Jengga Jei enggalf 
se waraufalsanya angtane gam 
waakentababisif, angtane Jei aa jei ne 
fibanaram. 

10 1t Hukumu Nabi Musa aa jes 

tulistababilim jeba uwufennam 
Taterisi Waakena aa jei jelam. Jeiserem 


IBRANI 10.2-3 1899 


ga jafner destabana nele Kristusmana 
ibirmiserem. Hukumu Nabi Musa aa 
jes tulistababilim, je ga sapi tane 

ane domba tane aawisi ga nes jem 
temawer towastababili. Aawisi jeiserem 
ga Uwa Sanbagirf ne kitulbono, 
jengga aawisi jeiserem jei angtane 
jam batobaabiyen. Angtane jeiserem 
jei ga aawisi gane kitulbono Uwa 
Sanbagirfe tahunu anesus, jengga jei 
Uwa Sanbagirem nwenabe masef, jei 
angtane waakenfe jam ge etamwebiyen. 
Aawisi jeiserem etam-etama kapka 
jemna jam wirtabaipmiyen. 

2 Ane afa enggam, angtane Uwa 
Sanbagiri Jei aa jei ne pujitenerem, 
afa jei bunarsusfer aawisem fwater 
ne wirtabaabili etam-etamawer, jei 
gamjon etam-etamem temawer ini 
kapka gamjon jam ne entebiyen. Ane 
gamjon Uwa Sanbagirfe jei aawisi jam 
ne kitulboyon. 

3 Jengga enggam, aawisi jeiserem jam 
gane kitulbonorom tahunu jeber-jeber 
gemerserem, jei ga etam-etama kapka 
jemna jam wirtabaipmiyen. Ane gam 
gane eyebilirim, jei etam-etama kapka 


IBRANI 10.4-8 1900 


jam ne dirinswebiyen, jei jeber-jeber 
gane sarbistaabonwena. 

4Ga enggam, sapini giri ane kambing 
aawisi je fasfasus etam-etama kapka 
jam wirtabaabiyen. 

3 Jega jem temawer, Kristus Jei ogiri 
aaiserem jebe Jame aa galap fortyantam, 
Jei ga Uwa Sanbagiri ga aa balant: 
"Aamei sapini yo kambing aawisi baif Im 
gwebabili, ane apgal jigala afweraiserem, 
jes mese Ibe Is jes ne kitulbofe. Jengga 
Aamei tifni seyafter Amnaiserem Ap As 
Imes gulbana enggalfe, Ina Ijes bilirim 
jeiserem Ai Agam eyebif. 

6 Aamei ini Imna saaser-saaserfer Is 
jam folbayan domba tane aa jes ne 
giranbaabisinirim jeme, afa kambing 
aawis mese, enggalfe etam-etama kapka 
angtanemana jem wirtabaabife. 

'Jepga Ai Kristus Ai ga gutena, 'Ai 
aaf Ai nwini enggalfe, Ai Aamei Ijes 
bilirim jeiserem Ai Agam eyebif. O Uwa 
Sanbagiri, taterisi jeiserem ba mesam 
tulisul Am temawer Taterisi Imnaiserem 
jebe." 

8Gwanan Kristus Jei Uwa Sanbagiri 
enggam balant, "Aamei sapini yo 
kambing aawisi baif Im gwebabili, ane 


IBRANI 10.9-11 1901 


apgal jigala afweraiserem jes mese aa jes 
ne kitulbonorom enggalfe etam-etama 
kapka jem gane wirtabaabife. Safe apgal 
jigala jeiserem ga jep gane tulistaabil 
Hukumu Nabi Musamanaiserem 

jep aa jes ne tulistababilim jebe, 

ini Uwa Sanbagirmanaiserem jigal- 
jJigala jeiserem jeme jam saaser- 
saaserwebayan." 

9 Kristus jepga Uwa Sanbagiri aa balant, 
"Sya, Ai aaf Ai nwini enggalfe, Ai Aamei 
Ijes bilirim jeiserem Agam eyebif." Gam 
jega Kristus Jei nele fwatermanaiserem 
jepga borola, ane nele ibirmiserem jem 
ga aa fwayenulu. 

10 yesus Kristus Jei mes eyebili Uwa 
Sanbagiri aa jes bilirim, ane jega jem 
temawer nei etam-etama kapkaiserem 
jewer ga nes mes ne wirtabaabili. Jei 
tifni seyafter Jelemanaiserem Jena mes 
gera daamfenfener jamer abak-abaksus 
enggalfe etam-etama angtane seyafter 
gemerserem jemna gam wirtabaipmif. 

11 Nunu jeber-jeber imama seyafter 
jeiserem jei awelna jelemanaiserem ga 
gane eyebili enggalfe, apgal jigala Uwa 
Sanbagirfe gam kitulbofe. Jengga apgal 
jigala seyafter jeiserem Uwa Sanbagirfe 


IBRANI 10.12-15 1902 


aa jes gane kitulbowenaram, jei jeme 
etam-etama kapka angtanemana jam 
wirtabaipmiyen. 

12 Jengga Kristus Jei Jen Jena 
daamfenfener gerant enggalfe etam- 
etama kapka jem wirtabaabisife. Jei 
Jen Jena aa jewer gerantam Jei ga 
etam-etama kapka seyafter ga jem 
wirtabaabisinint jamer abak-abaksus. 
Jepga Jei Uwa Sanbagirem taasfolawer 
ga aa sofwant, ane Jei jep ga aa 
nwintena. 

13 Kristus Jei jeber nwini jamere 
Uwa Sanbagiri Jei ginanggwana 
Kristusmanaiserem se gwebabili, jamer 
jei sege kabuwili Jelem tof gwonabe, ane 
jep ga sege jubobili. 

14 Jei Jena Jam aa galap gerantam 
daamfenfener, Jei ga jeme etam-etama 
angtanemana ga mes wirtabaipmisini. 
Jei ga jeiserem ga aa eyebili, jega 
angtane waakenfer ga sege etamwebili 
Uwa Sanbagirem nwenabe jamer 
abak-abaksus. 

15 Ane Mafnana Uwa 
Sanbagirmanaiserem Jeime nes 
balbabili jeiserem jem temawer. Jei 
gwanan ga enggam gunu: 


IBRANI 10.16-21 1903 


16 "Tuhan Jei ga enggam gunu: 'Nunu 
galap aa je fortyaram, Ai taterisi ibirmi 
ga As bilipmini jebe enggalfe, Ai angtane 
jeiserem Agam gwebabif jega jei hukumu 
Amnaiserem jem temawer waakenfer ga 
sene sarbili, ane jei jelem iniber ga sene 
eganulsini."" 

17 Ane Jei gamjon ga gutena: "Ai 
etam-etama jemna seyafter gamjon Ai 
Ajam sarbabistaabonyan." 

18 Ane afa Uwa Sanbagiri Jei etam- 
etama jam se wirtabaabisinirim, gam 
jega apgal jigala fasfasus gamjon jam 
ne kitulboyon Uwa Sanbagirfe enggalfe 
etam-etama kapka jem wirtabaabife. 

19 Ga jem temawer am afelen mesna, 
namwer nei nejama ereyen jam 
kawetefe Mwona Waakensususerem Uwa 
Sanbagirmana jebe, aam temawer Yesus 
Jei mes tere nem temawer. 

20 Gwanan Jei aa galap terentem, kaina 
unggwan-giri Jena Uwa Sanbagirmana 
jep ga aane bitnetini, ane nele ibirmi 
Uwa Sanbagirminip ga aa sartabana. 
Nele ibirmi jeiserem gwela angtanef ga 
je golmini. 

21 Ane Kristus Jeiba Imam 
Sanbagirsususerem nemnam. 


IBRANI 10.22-25 1904 


Jei angtane seyafter Uwa 
Sanbagirmanaiserem jem Sanbakef 
nwini. 

22 Jega jem temawer, au, nei Uwa 
Sanbagiri ganma gwetmantaasi, bunar 
aaiserem nesa waakenulsini nelem inibe, 
ane nei nejama ereyensus. Nei gam nesa 
eyebili, aam temawer nei bunarsusfer 
nemsa towaswena enggame Kristus Jei 
mes tere etam-etama nemna nes jam 
wirulmife, ane ini nemna ga nesege 
waakensweipmini. Ane Jei neime nes 
mes wirtabaabili fona waakenaiserem 
jeme. 

23 Nei gwanba nemsama gunu enggame 
nei Uwa Sanbagiri nei mesma tebana. 
Nei ga gemer nesa fibili Uwa Sanbagiri 
ginggitfer negama tebana, aam temawer 
Uwa Sanbagiri Jei bunar-bunarsus se 
eyebili Jena aa gam gunurum. 

24 Nei nena ganma gaaramisnenne 
nei nena fomfom nesa batominenne 
enggalfe, nena negama nesiksonanafe 
ane waakenaiserem ga nesa eyebili. 

25 Nei nejama tikweyan daamfennaber 
betwefe, angtane afwer galserem 
jei aa gam ge tikwebilirim. Nei 
nemsa towaswena enggame Nunu 


IBRANI 10.26-28 1905 


unggwandusa Kristusmono je mes 
gwetmanswetya. Jega jem temawer, au 
nei bunarsusfer ini nelemana nen nena 
ganma kanausonanna. 

26 Afa nei taterisi Kristusmana 
bunarsusferaiserem jam negama 
sarbilirim, ane ga negama taabili, jengga 
nei bai nejama tikwefe nunu jeber-jeber 
etam-etama kapka jam eyebiliwer, gam 
jega gamjon nele ga fas etam-etama 
kapka nemna gamjon nes jem wirulmife. 

27 Jepga nei ga erelmer nesa 
nwini nunu jem temawer, nunu 
umwef jemserem Uwa Sanbagiri 
angtane aa jem waksosisirim, 
angtane waakenfer eyebiliserem ane 
kabwakfer eyebiliserem. Ane nei 
nesa eremini tokwagiri ginanggwana 
Uwa Sanbagirmanaiserem aa jei 
giranbaabisinirim. 

28 Afa angtane jei Hukumu Nabi Musa 
aa jes tulistababilim jeber-jeber jam 
gam ayebilirim, jepga angtane ga gane 
jenbebili, naura afa nawer-ningna. Jei 
ga gane balbabili enggame, angtane 
gwanan jeiserem jei bunar hukumu 
jeiserem mes ayebili afa fas. Afa bunar, 


IBRANI 10.29 -30 1906 


waakenaiserem jep jam ne gulbayan. Jei 
ga gane safsaftana jamere gam tere. 

29 Bai se etamwesa angtane enggam 
aa jei gam eyebilirim: Jei gwanan 
Tane Uwa Sanbagirmana Jes gam 
onsobana, jengga jei gamjon galap 
enggam gam gunu, "Aiba Tane 
Uwa Sanbagirmanaiserem Jem 
ginanggwasam." Ane gamjon gam 
gunu, "Aawisi Yesusmana etam-etama 
kapka amna as jei wirulbonorom, Uwa 
Sanbagiri ai as gemer balaram, aawisi 
jeiserem ga aawis teten, jemna baabeta 
fas." Ane fomfoma afa angtane jeiserem 
nimnafer gam nasowena Mafnana Uwa 
Sanbagirmanaiserem jem temawer, 
Mafnana jeiserem Jei nes waakena aa 
gam golminirim Uwa Sanbagirminiwer. 
Gamjon bai se etamwesa angtane 
jeiserem jemnibe? Jei gam domola jem 
fwaina kabwaksususerem. 

30 Nei nemsa towaswena ba Tuhansam 
enggam aa Jei gunurum, "Ai Aner As 
gulbana fwaina kapkaiserem angtane 
kapkaiserem jebe." Ane Jeime aa gunu, 
"Ai As balbabili angtane Amnaiserem, 
afa kapka aa jei ne eyebilirim, jemna 
fwaina kapka ga As golmini." 


IBRANI 10.31 - 34 1907 


31 hamei bunarsusfer erelmer isa nwini, 
afa Uwa Sanbagiri aa Jei nwinirim jam 
is nasbabilirim, ane fwaina kapka ga is 
golmini. 

32Sa sarbistaabon nunu 
gwananmanaiserem aamei nafa Uwa 
Sanbagirmana igalaba domolbanantam, 
ane Kristus gwanan igalaba tebanantam. 
Jes galapserem angtane nafsi jei ga 
kabwaksususerem ip ne eyeipminint, 
jengga aamei kanaufera finant. 

33 Angtane jei uskambar ge 
nasbawenant nimnafer im temawer. 
Jei jeiserem ga angtane uskambar 
jem nwenap ne eyebilint. Ane jei 
kapkaiserem ip ne eyeipminint. Ane 
nunu nafsiserem, aamei jegme imsa 
batobaabilint angtane tamtamtala gala 
aa jei ne domolaram. 

34 hamei ima nesiktababilint, ane ima 
batobaabilint angtane Yesus aa jei ne 
tebanaram, ane ga aane katabuntenant 
bwiyibe. Angtane nafis galgala imna 
is galap ne tamserenbaipminintim 
aam temawer aamei Yesus ijewera 
tebanaram, jengga ini imna ise saaser- 
saasermer ge folbaminint. Ini imna 
ise saaser-saasermer sege folbamini, 


IBRANI 10.35 - 38 1908 


aam temawer aamei imsa towaswena 
enggame apgal jigala waakensususerem 
is mes ne menetabaipmisini, ane 

apgal jigala jeiserem ga jesege falbili 
abak-abaksusfer. 

35 Ga jem temawer, aamei ijama 
ereyen, jengga kanaufer isa fina 
Yesus ga jamer igalaba tebasinirim. 
Jepga aamei ga fwaina isa domola 
waakensususerem. 

36 Kanaufer gasa fya baabeta 
Jemnaiserem jemfener, ane ga isa 
eyebili Uwa Sanbagiri aa jes bilirim jam 
eyebife. Jewer ga aamei fwaina waakena 
ga isa taabili, fwaina Uwa Sanbagjiri is 
jes bilipminintim jam golmife. 

37 Taterisi Uwa Sanbagirmana jep 
ga enggam baatultel: "Abakferyan, 
nunu unggwanferyan, Angtane aa jei 
foryalaiserem, Jei gase fortya. 

38 Angtane aa jei ne eyebilirim Ai Ajes 
bilipminirim, jei gase naawena Am tefner 
sene tebasini. Jengga jei afa angtane 
daamfenna jemniwer jam se irfwenaram 
Ams onsobalawer, ini Amna gamjon 
saaser-saaserfer As jam folbayan 
angtane jeiserem jem temawer." 


IBRANI 10.39-11.3 1909 


39 Jengga nei enggalyan angtane aa jei 
gangge irfwebilirim Uwa Sanbagiri Jam 
onsobalawer, jei galserem nei galyan. 
Angtane jeiserem jei ga tamtamtala 
kabwaksusu gane domola. Jengga nei 
Uwa Sanbagiri nemsa tebana, ane Jei 
nes mes waakentababisini. 

1 1 1 Ma nei Uwa Sanbagiri Jam 

negama tebasinirim, ga 
bunarsusfer negama towaswena 
enggame Uwa Sanbagjiri nes jes 
bilipmilim jam eyebife, ane nei ga 
Jeiba nefener nesa fina, bunarsus 
seyafter jeiserem Jei se eyebili. Ane ga 
neya towaswena enggame apgal jigala 
namwer nejama damtabiyeneiserem, 
jeiserem bunarsusfer gemer ge falbili, 
safe nwem nejama damtabiyen. 

2 Angtane afwenefener jei gwanan 
fwater galapserem Uwa Sanbagiriserem 
Jes ne tebal. Jega jem temawer, ini Uwa 
Sanbagirmana saaser-saaserfer folbal 
angtane Jjeiserem jem temawer. 

3 Nei nesa taabili Uwa Sanbagiri aa 
jes bilim, ane jega jem temawer neya 
towaswena enggame Uwa Sanbagiri aa 
gul, jepga seyafter ga aa ge etamwebil. 
Ga enggam, Uwa Sanbagjiri Jei seyafter 


IBRANI 11.4-5 1910 


jam eyebaabiyen apgal jigala nwem 
jes negama damtabilirim jemniwer. Jei 
jamfener bil, ane seyafter jeiserem ga 
etamwel. 

4 Habel jei Uwa Sanbagiriserem Jes 
tebal, ane jei apgal jigala aa kitulbol 
Uwa Sanbagirfe. Ane apgal jigala jemna 
jeiserem ga waakensusu, ane mes 
ayebel apgal jigala Kainmanaiserem. 
Habel jei Uwa Sanbagiriserem Jes tebal, 
ane jega jem temawer Uwa Sanbagjiri 
ga aa bal jei angtane waakena. Ini Uwa 
Sanbagirmana saaser-saasersusfer folbal 
apgal jigala Habel aa jes kitulbolom. 
Habel jei fwater ter, jengga nei gemera 
nasowena taterisi jemna Uwa Sanbagiri 
jei aa jewer tebalam jem temawer. 

> Henok jeime Uwa Sanbagiriserem Jes 
tebal, ane Uwa Sanbagiri aa gaarteyal 
ogiri aaiserem aa je falaram jewer, jega 
samfer jei jam teryen. Angtane aane 
terelbil, jengga jei jam ne damtayan, 
aam temawer jei Uwa Sanbagiri mes 
gaarteyal. Ane nalef jei jam gaarteyan, 
Uwa Sanbagiri Jei enggam gul Henokem 
temawer, "Ini Amna saaser-saasera jem 
temawer." 


IBRANI 11.6-7 1911 


6 Angtane afa Uwa Sanbagiri jam 
tebayana, jepga ini Uwa Sanbagirmana 
jam saaser-saaserwebayan jem 
temawer. Ga enggam, afa angtane jei 
jam gam sofwenaram Uwa Sanbagiri 
jes pujitefe, jei ga jamer se taabili ane 
ga enggam gunu, "Ai ames towaswena 
Uwa Sanbagiri Jei Jam gwena, ane Jei 
fwaina waakena se gulbana angtane 
bunarsusfer baif jam gweyanaiserem Jei 
jam terelbefe." 

7 Nuh mese jeime Uwa Sanbagiriserem 
Jes tebal. Uwa Sanbagiri Jei Nuh mes 
towastal enggame, "Aayai, fanamodusa 
je ga galap se fortya." Ane Nuh ga 
taterisi jeiserem ga aa onsobil, ane 
jei nalefe fodusa jam domolyan, jei 
ga atdusa ga eyebil enggalfe wi tane 
jelemana jei seyafter gemerserem 
jep gam waakentababisif. Jei atdusa 
jeiserem jame aa galap eyebilim, jei 
ga aa gwerauwul enggame angtane 
seyafter jepmana gemerserem jei etam- 
etamabarfenna. Ane Uwa Sanbagiri 
Jei jelem temawer ga enggam bal, jei 
angtane waakena aam temawer jei Ams 
tebana. 


IBRANI 11.8-11 1912 


8 Abraham jei Uwa Sanbagiriserem 
Jes tebal. Jei Uwa Sanbagiri jame aa 
galap towastalam enggame jei jamer se 
sofwa tampata Uwa Sanbagjiri jelef aa 
jes gulbanaram jebe, jepga jei taterisi 
jeiserem ga onsobil. Jei ga aa towaiwul 
tampata jeiserem jewer jam sofwefe, 
jengga jei safe tampata jeiserem jam 
towasweyan. 

9Jei Uwa Sanbagiri jame aa galap 
tebasilim, jei ga ona Uwa Sanbagjiri jep 
aa jes balbabalam ga jep ge nwinbel 
angtane jepmanyana gamserem. Jei 
nomkef ga tenda jenap ge nwinbel. 
Isak, tane jemnaiserem, ane Yakub 
tane Isakmana, jegme jeber ge nwinbel. 
Jeime Uwa Sanbagjiri jep aa jes bilipmilim 
jam golmife jei ga jes ge fibil. 

10 Abraham jei jes gemerserem gemer 
gwel, aam temawer jei kotana Uwa 
Sanbagirmanaiserem jep gam nwinf, 
jei ga jes fimil. Kotana jeiserem Uwa 
Sanbagiri ga Jei mwangmisil ane ga 
eyemil, ane je ga abakfer gase nulna 
abak-abaksus. 

11 Jei Uwa Sanbagiri gemer aa galap 
tebasilim, Abraham jei baabeta Uwa 
Sanbagirminiwer mes domola, ane 


IBRANI 11.12-13 1913 


jei safe mes baksona, jei uwaf ga aa 
etamwel. Ane Sara mese jeime tane 
jam gereyan. Abraham jei mes towaswel 
enggame, jeiserem Uwa Sanbagiri aa jes 
bilipmilim jam eyebife, Jei bunarsusfer 
se eyebili. 

1? Ane Abraham jemna asal-asala ga 
anesus, jei safe mes baksona, ane jei 
mes tikwel wini jelemanaiserem jebar 
jam ge tafe, Uwa Sanbagjiri Jei nalef Jam 
guyon tane jep Jam gaarmife. Jemna 
asal-asala ga anesus, unggwanfer ga 
enggammer matona winsip gemerserem 
ane dwis bwenna fi dwisip gemerserem. 
Angtane jam ne eterbaabiyen. 

13 Ane angtane seyafter jeiserem 
Uwa Sanbagjiri aa jei ne tebalam, jei 
seyafter mes ge terbil. Jei jeiserem 
jam ne taabiyen Uwa Sanbagiri jep aa 
jes bilipmilim jam golmife. Jengga jei 
jeiserem ga bijauwefener ne domol, 
ane ini jemna saaser-saaserfer ga 
aa ge folbamil. Ane jei ga angtane 
nensaiserem ga aane balbabil, "Ogiri 
aaiserem je tampata amanyan. Jengga 
ai aaf nomkef aya nwini, angtane 
aafmanyan gamserem." 


IBRANI 11.14-17 1914 


14 Angtane game aa jei ge gubilim, nei 
nemsa towaswena enggame, jei nwena 
jemna mes ne ketatel enggalfe tampata 
jelemana winsip gane damtabif. 

15 Ma jei gemer ne sarmistaabonwelaye 
tampata jelemana aa jes ne 
mirtetefalam, gam jega dwona ga 
aane domol tampata jelemanaiserem 
jebe ga aa ge waraubifeltye. 

16 Jengga jei gam jam ne eyebiyen. 
Ini jemna unggwan-giri tampata 
waakenaiserem taman waaken-giribe. 
Tampata jeiserem jep mes ne ayinyel 
tampata aa jes ne mirtetefalam 
jemniwer. Uwa Sanbagiri Jei ini saaser- 
saasera jemnibe, ane Jei ga aa gunu 
angtane nensaiserem jem tarnabe 
enggame, jeiba angtane Amnaiserem. 
Ane Jei kotana mes menetsomisil jebe. 

17 Abraham jei Uwa Sanbagiriserem 
Jes tebal. Uwa Sanbagiri Jei Abraham 
aa bal enggame, "Ai asal-asala ip isAs 
gulbana." Jei ga aa gul, "Jeiserem ga 
Isakminiwer asal-asala imnaiserem jam 
surufe." Jepga Uwa Sanbagiri Abraham 
aa galap unggwasbalam, Jei ga bal, 
"Tane imnaiserem Ap se gerba. Jei se 
munbo dombana igam munbonorom, 


IBRANI 11.18-22 1915 


ane Ap ga Ase is gerbana." Abraham jei 
Uwa Sanbagiriserem jes sarbal, ane jei 
ga aa towaiwul Isak jam munbofe. 

18 (11:17) 

19 Jei mes towaswel enggame, "Afa 
Isak jam se tererem, Uwa Sanbagjiri jei 
gamjon se irtene terewer." Ane nei saf sa 
gunu, "Ga enggam, tane Abrahammana 
mes ter, jengga Uwa Sanbagiri jei mes 
irtestel, ane Jei tane mes wartabal 
Abrahamtfe." 

201sak jei Uwa Sanbagiriserem Jes 
tebal, ane jei ga taterisi waakena jelem 
tannawanfe ga aa bilipmil Yakubo Esau 
jebe. Jei ga gwela jelemanaiserem galap 
jes ge domolaiserem ga jem temawer 
gitmil. 

21 Yakub jeime Uwa Sanbagiriserem 
Jes tebal, ane jei nalefe jam teryen, jei 
jelem dumube aa galap nurwelam, jei ga 
taterisi waakena Yusufem tannawanfe 
ga aa bilipmil. Ane jei ga Uwa Sanbagiri 
ga aa pujitel. 

22 Ane Yusuf jeime Uwa Sanbagiriserem 
Jes tebal, ane nunu jes jepserem jei nalef 
jam teryen, jei ga taterisi anggwabura 
Israelmanaiserem Mesirminiwer aa jei 
ge tobitinyeleiserem ga jem temawer 


IBRANI 11.23-25 1916 


nasowel. Jei ga enggam gul jelem 
aalnaiserem ga jamer sene erbafala, 
jamer ona Uwa Sanbagiri jep aa jes 
balbamilim ga jep sene tirnnu. 

23 Ene jeta Musamanaiserem jeime 
Uwa Sanbagiriserem Jes ge tebal. Jepga 
Musa jei jame aa galap surulum, ene 
jeta jemna jei aa ge damtal enggame, 
tane aaiserem jei waakena. Ane jei ga 
tane jemna jeiserem ga aane syetasil 
mwara ga nawer-ningna. Jei taterisi 
Rajamanaiserem jam ne erebiyen taterisi 
jeiserem jam ge ayebinife. 

24 Ane Nabi Musa jeime Uwa 
Sanbagiriserem Jes tebal. Ane jei 
jame aa galap sanbakswelam, jei bai 
angtane nensa enggam ne jenbowefe jei 
ausatane Raja Mesirmana. 

25Jei ga enggam gul, "Ai as nwini 
angtane Uwa Sanbagirmanaiserem 
jebar, jega angtane Mesirmanaiserem 
jei abe kapka as ga sene eyeibene, 
anggwabura alemanaiserem jebe 
etam-etama kapka aa gemer ne 
eyeipminirim. Ai bai Rajam jenap nwinfe, 
ane etam-etama ogirmanaiserem jep 
gam eyebife nunu unggwanferyan." 


IBRANI 11.26-28 1917 


26 Jeime enggam gul, "Afa ai Mesirminip 
jam as nwinirim, ai doi mese ane galgala 
unggwanfer galap as damtabili, jengga 
ai bai jes gamserem. Jengga waakenfer 
ga ai Mesias as onsobana, jei safe abe 
kapkaiserem as jes ne bilibene aam 
temawer ai aJes onsobana." Jei game aa 
jewer gutelam, aam temawer jei fwaina 
waakenaiserem ga jes domolwili nunu 
gamjon aaiserem jewer. 

27 Nabi Musa jei Mesir ga aa mirsotefal, 
aam temawer jei Uwa Sanbagiriserem 
Jes tebal. Jei jam ereyen enggame Raja 
jei galap se nasbana. Jei kanaufer fyal 
angtane Uwa Sanbagiri jam damtala 
galserem, safe angtane Uwa Sanbagjiri 
jam ne damtayan. 

28 Nabi Musa jei Uwa Sanbagiriserem 
Jes tebal, ane jega jem temawer 
jei angtane Israelmanaiserem ga aa 
towastababil enggame, jei ga Masara 
Paskamanaiserem jei jewer gane 
eyebif. Angtane jei ga domba tane 
ga aane munbobil enggalfe, jemna 
aawisiserem jei mwa kautela angtane 
Israelmanaiserem jem gane gwebaipmif. 
Jei jeiserem ga enggalem temawer 
ne eyebili, jega malaikata jame aa 


IBRANI 11.29-31 1918 


jep gangge irebityerem enggalfe, tane 
gwanan aa jei gam surnurum angtane 
Mesirmana jewer gane munborf, jepga 
jei ga aawisi mwa kautelaiserem 

ga gam damtabili, ane jei ga tane 
gwanan aa jei gam surnurum angtane 
Israelmanaiserem jei jam munbobiyen. 

29 Ane angtane Israelmana 
afweraiserem jeime Uwa Sanbagiriserem 
Jes ne tebal. Jei jame aa galap ge 
forobilim Fi Berberebe jam ge awelbife, 
jepga fona jeiserem ga aane bitnel, ane 
ga aa ge gubil ona sertera galserem. Ane 
angtane Mesirmana jei amnup ga aane 
surbobil, aa ge nasbasowel enggame, 
"Nei mese nejama awelef." Jengga nel 
nenennap fona ga aa matabil, ane jei ga 
aa ge albitil. 

30 Ane angtane Israelmana 
afweraiserem jeime Uwa Sanbagiriserem 
Jes ne tebal, ane jei pagar tuna tagara 
kota Yerikomana jep aa galap ge 
ayebitinenelem jamere nunu unggwanfer 
ga tuju, pagar tuna tagara jeiserem ga 
aane ganamwel. 

31 Ane wini maaryena aa jei 
gwebilim bosna ga Rahab, jeime 
Uwa Sanbagiriserem Jes tebal. 


IBRANI 11.32- 34 1919 


Sabanggwana naura angtane Israelmana 
aa galap ge gwilam kotana Yerikower, 
jei sabanggwana jeiserem ga batomil. 
Jega jem temawer angtane Yeriko 

Uwa Sanbagiri jes ne tebayanaiserem 
aa galap ne munbobilim, jei jam ne 
munbiyen. 

32 Afa ai ke gamjon jam as tulistababili? 
Wowo, safnant. Ai ajam tulistaabiyen 
Gijonem temawer, Barak mese, Simson, 
Yefta, Daud, Samwel, ane nabi-nabi 
jes mese jem temawer. Ai ajam 
tulistababiyen gamjon, aam temawer ai 
gwanan ajes tulistababilirim jeiserem 
samfer enggalfe aamei nele igama 
towaswebaf nele Uwa Sanbagiri jam 
tebarfe. 

33 Angtane seyafter jeiserem, ane nafis- 
nafis mesna jei Uwa Sanbagiriserem 
Jes ne tebal. Jei angtane negara 
nafsiserem jebar ge erabal, ane ga aa 
ge menangswebil. Jei waakenaiserem 
jes ne eyebil, ane jei mes ne domol Uwa 
Sanbagiri aa jes bilipmilim. Jei singga 
aarema mes ne faarebal. 

34Tokwagiri aa galap ne ertelem, jei 
jam ne kofsosil. Ane afwer ga aane 
saftabal ginanggwa jelemanaiserem, 


IBRANI 11.35 - 36 1920 


jengga jam ge terbiyen. Jei jame aa 
galap ge werenswebilim, Uwa Sanbagjiri 
jep ga baabeta ga aa golmil. Jame aa 
galap ge erabalam, jei jam ge erebiyen. 
Jei baabetabara, ane jei ga ginanggwana 
negara nafsiserem ga jes ne kalawul. 

35 Ane wini nensaiserem jei ga tane 
jelemanaiserem aa ge terbilim, jei ga 
gamjon mes damtabil tane aa jei ge 
irwebilim terewer. Angtane nensaiserem 
jei ga kapkaiserem ga aane domol 
angtane kakalaiserem jemniwer. Jei ga 
kapkaiserem ga aane domol bwiyibe, 
jega jei gangge tikwebif Uwa Sanbagjiri 
jam tebafe. Afa jei jam ge tikwebif 
Uwa Sanbagiri jam tebafe, jei ga sege 
tobitintye, ane kapkaiserem jei gamjon 
jam ne domolyan. Jengga angtane 
jeiserem jei jafner ge nwinbel Uwa 
Sanbagiri ga aane tebal jamer aa ge 
terbil. Jei gam aane eyebilim, aam 
temawer jeiba mesam ge towaswebil 
enggame jei sege terbili, jengga jei 
gamjon sege irwebili ane waakenfer gase 
naawena. 

36 Angtane afwer ga jam ne imei- 
imeitababuwel, ane afwer ga jam ne 
safsaftababuwel, ane afwer ga aane 


IBRANI 11.37-40 1921 


daafrebil rantai naaume, ane afwer ga 
aane bokolntel bwiyibe. 

37 Pfwer ga aa ge terbil, aam temawer 
angtane kakalaiserem jei tonem 
ne munbobil jamer futu. Ane afwer 
ga gergajim ne dargabaabil, ane 
afwer ga nombeyem ne dargabaabil. 
Angtane kakala jeiserem jei bunarsusfer 
kapkaiserem ga jes ne eyeipmil. Jei 
jena fas, jei jafner ge wofobil, ane jei 
domba tifin ane kambing tifin ga jes ne 
kabwabil. 

38 Jei jam ge wofobil dwisgiribe, ane 
taarenabe, ane jei ga ton mwonap ane 
o mwonap ga jep ge tabawel. Angtane 
jeiserem jeiba waakenam, jengga 
angtane unggwanfersus ogirmana jeiba 
kapkam. Jega jem temawer jei angtane 
kapkaiserem jebar jam naaweyan. 

39 Angtane seyafter gemerserem jei 
Uwa Sanbagiriserem Jes ne tebal, 
jega ini Uwa Sanbagirmana ga aa 
saaserswebal jem temawer. Jengga jei 
jam ne tebabiyen seyafter Uwa Sanbagjri 
aa jes bilipmilim jam golmife. 

40 Jei jam ne taabiyen, aam temawer 
Uwa Sanbagiri Jei mes mwangpbisil 
waakenaiserem jem temawer, ane 


IBRANI 12.1-2 1922 


nem temawer. Jei Mesias baftatnant 
ogirip jam iryafe, jega angtane jeiserem 
ane nei mese nes gam dupdupbulsif 
safna daamfennaber, ane neya seyafter 
waakenfer gasa etamwesa. 

1 2 1 Ane nei ga fomfoma? 

Sa sarbistaabon angtane 
unggwanfersus Uwa Sanbagiri gwanan 
aa jei ne tebalam, jei nem sene 
gerebaabili. Gam jega au, nei galgala 
daran-darnaiserem ganma fasawol, ane 
etam-etama kapka nei jeber-jeber nes je 
daran-darantababuwenaram jes mese. 
Au, nei nele Uwa Sanbagiri nep nes 
jes destabaaminirim jetefener ga nesa 
onsoba. 

2 Afa nei nele jeiserem jam nesa 
onsobanaram, nwena nemna ga 
Yesusminip fener sege folbamifele. 
Jeiba Angtanesam nele nep aa jei 
sartaminirim, ane Jei ga nes jei se 
aftabifele jamer fwesabo. Jei ga gununt, 
"Ai tamtamtala As domola, jamer As tere 
ti salibibe, safe angtane nensaiserem 
enggam ge gubili je seferabara." Jei 
Jam irfweyan angtane Jei aa jei ne 
daktanswefe ti salibibe jemniwer, aam 
temawer Jei mes towaswena enggame, 


IBRANI 12.3-5 1923 


Jei ini galap se saaserswebana. Jepga 
Jei ga terewer ga aa irwenant, ane 
namwer ga aa nwini Uwa Sanbagirem 
taasfolawer. 

3Yesus sa sarbastaabon, ane 
etam-etama kakalaiserem angtane 
kapkaiserem Jep ga jes ne eyeibene, 
jengga Jei kanaufer fina. Jei sa 
sarbastaabon, jega aamei ijama ereyen, 
ane ijama tikweyan Jei jam onsobalawer. 

4Jengga aamei enggam ima gunu, 
“Etam-etama kapkaiserem ajama 
mirtebif." Jengga jes gamserem 
jem temawer, aamei gemerje 
ijama domolyan enggame bubwana 
unggwandusa, ane aawisi jes mese. 

> Aamke imsa dirinswebili taterisi Uwa 
Sanbagiri is jes nasipminirim enggalfe 
ini ilemana ijama kanautababife? Jei 
aamei is enggam balbabili tane Jelemana 
gamserem: "O tane Amna, Tuhan Jei 
ibe tamtamtala is galap gulbanaram 
enggalfe, aamei igam tikwef etam- 
etamawer, waakenfer se sarsi! Ane ini 
imna is jam jenbayan Jei aamei enggam 
is jep balaram, aamei etam-etama imes 
eyebili. 


IBRANI 12.6-9 1924 


5 Jeiserem sa eyebi, aam temawer 
Tuhan Jei tamtamtala se golmini angtane 
seyafter aa jes nesiktababilirim jebe. Ane 
angtane Jei enggam aa jes balbabilirim 
tane Jemna gamserem, jei etam-etama 
kapkaiserem aa galap ne eyebilirim, Jei 
ga aa balbabili ane tamtamtala jep ga aa 
golmini." 

7 Kanaufer sa fya, tamtamtala jam 
ijeba domolaram Uwa Sanbagirminiwer. 
Enggam sa sarbistaabon, neiba tane 
Uwa Sanbagirmanam. Jei tamtamtala 
nebe nes golmini, jega nei etam- 
etama nejama eyebiyen. Aamei ke 
ijama towasweyan enggame uwa 
jei tamtamtala gam gulbana tane 
jelemanaiserem jebe, jega enggalf jei 
etam-etamawer gam tikwef. 

8 Afa aamei tamtamtala ijama 
domolyanaye enggame tane seyafter 
Uwa Sanbagirmana nafsiserem jes 
gamserem, gam jega aamei tane Uwa 
Sanbagirmanyan. Aamei ga maaryen 
tane gamserem, tane jetyena gamserem. 

9Sa gu ilem inibe uwa ilemanaiserem 
jem temawer ogirip aaiserem aa jei 
naawenaram. Nei etam-etama kapka 
negalaba eyebilirim, jei nei nes mes ne 


IBRANI 12.10-12 1925 


tamtamtababili. Ane nei ga jes nesa 
erebaabili, ane nei ga nesa eyebili jei aa 
gam ge gubilirim. Afa nei uwa nemna 
ogirip aaiserem jam nesa erebaabilirim, 
gam jega nei ga jamersus nesa erebene 
Uwa nemna taman waaken-girip 
aaiserem. Jei tamtamtala nep jam ne jep 
golminirim, nei ga jes nesa onsobana, 
ane waakenfer ga nesa gwena. 

10 Uwa nemnaiserem jei mese 
tamtamtala nes mes ne golmini jelem 
inip aa gane mwandgbisinirim, nei 
basantantana galapserem. Jengga Uwa 
Sanbagiri Jei nes mes tamtamtababili 
enggalfe nes gam batobaabif, jega 
nei negama waakenswef Jei waakena 
gamserem. 

11 Ane nei tamtamtala negalaba 
domolaram, ini nemna jei nes jam 
ge saasersobamiyen, nei siginiserem 
nemsa enola. Jengga nei galap sa gunu 
enggame, "Jeiserem ba waakenam." Nei 
seyafter tamtamtala nejeya domolaram, 
nei waakenfer nesa gwena, ane ini 
nemna nes samfer sege folbamini. 

12 Tafam mese tof imna is jei ge 
werensweipminirim jam sa kanautababi, 


IBRANI 12.13-16 1926 


ane ga isa onsobana nele Uwa 
Sanbagirmanaiserem! 

13 Nele aarekaiserem jesa eyeba, 
jega angtane tof muli-mulni 
baabetyenaiserem Uwa Sanbagjiri 
jam onsobafe, jei jam jenyan, jengga jei 
jam sene waakentana. 

14Waakenfer isa gwena angtane 
seyafter gemerserem jebar, ane sa gwe 
tane Uwa Sanbagirmana gamserem! Afa 
aamei ijama gweyanaye Tuhan aa gam 
gunurum, gam jega aamei Tuhan ijama 
damtayan. 

15In ina ga jam isa geraamisnenne, 
jega angtane afa fas jam tikweyan 
waakena Uwa Sanbagirminiwer jam 
taabife, waakena Uwa Sanbagiri nep nes 
Jei golminirim. Gamjon in ina ga jam 
isa geraamisnenne, jega angtane afa 
fas tini syelabara gamserem aa je gam 
kokosaram, ane jemna syelaiserem jei 
ga angtane unggwanfer jem ga gam 
kabwaktababili. 

16 Ane in ina ga jam isa geraamisnenne, 
jega angtane afa maaryena jam 
gwebiyen, ane jei jam tikweyan Uwa 
Sanbagirs onsobafe. Ijama eyebiyen 
Esau, tane ayansusu jei gamserem 


IBRANI 12.17-19 1927 


jei aa gam eyebilim. Jei baabeta 
jelemanaiserem aa jes taabilim uwa 
jelemanaiserem jemniwer, jei ga aa 
jualwul enggalfe tumilgal touya jem gam 
domolfe. 

17 Ane aamei imsa towaswena 
enggam, jes galapserem jei baabeta 
jeiserem gamjon taabif, jengga jeta 
jelemanaiserem jei baif gwebana. Ane 
jei safe uskambar aa bal ane ga aa syel, 
jengga jei nele jei jam damtayan. 

18 /ameiba angtane Kristensam, 
ane taarena aamei ijeba fornantam, 
taarena jeiserem enggalyan taarena 
aamei igala gama damtanaram, ane 
entenerem, aam temawer aamei 
angtane Israelmana gamserem gamyan. 
Jei Taarena Sinaiminip ge forobiyel, ane 
jes galapserem iris, ane tokwagir, gwin 
kakat, ane jem deigir mese jep ga aa ge 
etamwebil. 

19 Ane angtane jep aaiserem jei trompet 
tisana ga aane sarbabil, ane taterisi Uwa 
Sanbagirmana jes mese. Ane jei taterisi 
jeiserem aa galap ne sarbilim, jei ga 
uskambar ga aane bal enggame Jei ga 
aa tikwel jam nasowelabe, aam temawer 
jei uskambarsus ge erebil. 


IBRANI 12.20-23 1928 


20 Jei jam ge erebil taterisi enggam 
aa jei gulum, "Afa angtane, afa domba 
tane, afa nenes-nensa taarena aaiserem 
jep aa jei Jjutenaram, jepga jei ga sege 
terbili, tonem ne munbobili jamer futu." 

21 Seyafter jep aa jei ge etamwebilim, 
jei angtane Israelmana enggam 
eyebaabil jei jam ge erebil jamere Nabi 
Musa ga aa gutel, "Ai ajamersus erne, 
ane ajam egegwena!" 

22 Jengga aamei ijeya gwenaram 
angtane Kristenfe, aamei imsa fortya 
Taarena Siyonminibe. Jeiserem kotana 
Yerusalem winsiwer, jeiserem kotana 
Uwa Sanbagirmana nwinsanaiserem 
taman waaken-girip aaiserem. Ane jep 
ga malaikata ane-anesus jep aa jei ge 
betwebilirim, ini jemna saaser-saaserfer 
aa jei ge folbaminirim. 

23 Ane aamei imsa foryalaye, aamei 
angtane Uwa Sanbagirmanaiserem 
jebar ga imsa betwesini, angtane 
bosna aa jemanem ge batobaminirim 
taman waaken-giribe. Aamei Uwa 
Sanbagirminibe imsa fortya, Jei enggam 
aa jei gunurum angtane waakenayo 
afa kapka. Ane Jem eyewer ga uwu 
angtane Uwa Sanbagiri waakenem aa 


IBRANI 12.24-25 1929 


jes balbabilirim, ane jei ga waakenfer 
ge nwinbene Uwa Sanbagirfar jamer 
abak-abaksus. 

24 Ane aamei Yesusminip ga imsa 
fortya. Jeiba Imam Sanbagirsususerem 
taterisi ibirmiserem Uwa Sanbagiri 
aa jes bilipminirim angtanefe. Aamei 
aawisi Jemnaiserem jeme is mes 
wirtabaabili. Aawisi Jemnaiserem jei 
aawisi Habelmana mes ayebenni, aam 
temawer aawisi Habelmanaiserem jei nes 
jafner ge saamisini fwaina etam-etama 
kapkaiserem jem temawer, jengga 
aawisi Yesusmanaiserem jei etam-etama 
kapka nemna nes mes wirtabaipmisini. 

25 Taterisi Uwa Sanbagirmanaiserem 
bunarsusfer gasa sarbisi, ane aamei 
enggam ijama guyon, "Taterisi 
jeiserem ai baifa gwebili jam 
sarbisife." Nabi Musa jei fwater 
Taterisi Uwa Sanbagirmanaiserem jei 
mes nasbinennel ogiri aaiserem jebe, 
jengga angtane jepmanaiserem jei 
taterisi jeiserem baif ne gwebil jam 
sarbisife, ane jei ga tamtamtala ga 
aane domol. Ane namwer aas jepserem 
aamei fomfoma? Aamei bunarsusfer 
tamtamtala ga isa domola, afa aamei 


IBRANI 12.26-28 1930 


taterisi Uwa Sanbagiri aa jes nasbilirim 
taman waaken-giriwer jeiserem ijama 
sarbiyeneye. 

29 Gwanan jes jepserem Uwa Sanbagiri 
Jei ga aa gutel, ane Jemna tateris gulu 
jeiserem jem ga ogiri ga jam gin-gintel. 
Jengga namwer Jei gamjon taterisi 
nafsiserem ga mwangbisini enggame, "Ai 
gamjon ogiri aaiserem ga As gin-gintese, 
gam ke ogiri aaiserem jetefener, jengga 
winis mese, gwer, muar, ane torbwana 
mese ga As gin-gintababisi." 

27 Jei jam aa galap gutenaram 
enggame, "Ai gamjon ogiri aaiserem ga 
As gin-gintese.", nei bunarsusfer nemsa 
towaswena enggame, seyafter Jei aa jes 
eyebaabilim, seyafter jeiserem Jei se 
gin-gintababisi, ane gase bartabaabisi. 
Jengga jeiserem jam gin-ginweyan 
aaiserem ga jenefener sege falbisi. 

28 Ga jem temawer, au, nei Uwa 
Sanbagiri jeber-jeber ga enggam nesa 
pujitawena, "Ase samfer golmini" jesma 
bilibene, aam temawer Jei tampata nep 
nes Jei golmini, tampata Jei Sanbakfe 
aa jep nwinirim, ane tampata jeiserem 
jei jam ne gin-ginweyan. Ane nei Uwa 
Sanbagiri ga jam nesa erebene, ane 


IBRANI 12.29-13.3 1931 


gwela nemna ga nes waakenfer sege 
folbamini, jega ini Jemna jem ga nesa 
saaser-saasertabana. 

29 Nei ga jes gemerserem ga gemer 
nesa eyebili, aam temawer Uwa 
Sanbagiri nemnaiserem Jei ga tokwana 
jam ertele gamserem, apgal jigala jep 
ge taabisife jamer fusfusus. 

1 2 1 Ayana osona jei jena aa gemer 

gangge nesiksonaram, aamei 
jegme ina ga gemer isa nesiksonanna. 

2 Aamei angtane Kristen taman-tamna 
nafsiserem jewer aa jei gangge jalbilirim, 
angtane jeiserem ga jam igama balbabili 
enggalfe im jenap jam nwinfe. Angtane 
gam aa jei gane eyebilirim, jei ga 
malaikat mes gane tebabili, jengga jei 
teisyena enggame jeiba malaikatsam. 

3 Aamei angtane bwiyip aa jei ge 
nwinbetonom ga jam isa batobaabili, 
aam temawer aamei ga enggam igama 
enola ilem inibe, aamei angtane jeiserem 
jebaner seyafter bwiyip jam nuninona 
gamserem. Ane aamei angtane kapka aa 
jei gane domolaram angtane nafsiserem 
jemniwer, angtane jeiserem ga jam 
igama batobaabili, aam temawer aamei 
ga enggam igama enola ilem inibe, 


IBRANI 13.4-6 1932 


kapka jeiserem aameiya domola jei 
gamserem. 

4 Angtane seyafter gemerserem jei ga 
waakenfer sege gubili jelem inibe, wini 
yo anggwana jei waakenfer gangge 
nwini jem temawer. Wini jei anggwana 
jelemanaiserem ga jebanefener gangge 
tana, ane anggwana jegme gemer. 
Uwa Sanbagiri Jei fwaina kapkaiserem 
gam gulbana angtane taterisi wini yo 
anggwana jem temawer Jjeiserem aa 
jei gam ayebenerem, ane angtane 
maaryena aa jei gam gwebilirim jes 
mese. 

>Imna ini unggwan-giri doi mese apgal 
jigal jepfener ipsam ge folbaminirim, 
jengga aamei apgal jigala ijesa 
damtabilirim, ini imnaiserem ga is 
jem sege saaser-saasersweipmini. Sa 
sarbistaabon Uwa Sanbagiri Jei enggam 
gul: "Ai bunarsusfer aamei isa Ajam 
mirtebitefalyan, Ai aamei jeber-jeber isa 
Agam gerebaabisnenne." 

6 Ane nei bunarsusfer ga neya gunu 
enggame: "Ai ajam ereyen, angtane ap 
aa jes gane eyeibenerem, aam temawer 
Tuhan Jei as batobana." 


IBRANI 13.7-10 1933 


7 Angtane taterisi Uwa Sanbagirmana ip 
gwanan is jei ne nasipminirim, angtane 
jeiserem ijama dirinswebabiyen. Sa 
sarbistaabon jei fomfom naawena, ane 
jei fomfom ge terbili. Jei Uwa Sanbagiri 
aa gemer ne tebanaram, aamei jegme 
gemer isa tebana. 

8 Ane gasa sarbistaabon enggame, 
Yesus Kristus Jei Jam irfifweyan. Jei 
jeber-jeber galateram, ir, ane namwer 
mese jamer abak-abaksus. 

9Taterisi nafis-nafsiserem ijama 
onsobiyen. Taterisi jeiserem gam ke 
taterisi bunarsusfer aaiserem fwater 
ip is jes ne towas-towasulminintim. 
Jengga jasa taabi waakenaiserem Uwa 
Sanbagiri nep nes jes golminirim, je ga 
nes kanautababili,. Hukumu tumilgalem 
temawenefener jam onsobiliserem, 
jeiserem nei nes jam kanautababiyen. 
Angtane hukumu jeiserem aa jei gam 
onsobilirim, jei jeme jam batobayan. 

10 Nei angtane Kristenfe nejeya 
gwenaram, nemna tampata ga 
daamfenna enggalaiserem tampata Uwa 
Sanbagirfe domba tane aa jep gane 
giranbaibaasinirim, tampata jeiserem 
je ga salibi Yesusmanaiserem ga jes 


IBRANI 13.11-13 1934 


Jei aa jep tersentem. Imama awelna 
Uwa Sanbagirem tenda jenap aa jei ne 
gwebuwenaram, jei tumilgala fas jam ne 
domolyan tampata nemnaiserem jewer. 

11 Imam sanbagirsusu jemnaiserem jei 
ga aawisi domba tanemana ane sapi 
tanemana jeiserem ga erbiwena Mwona 
Waakensususerem Uwa Sanbagirmana 
jebe. Jei aawisi jeiserem ga Uwa 
Sanbagirf gulbana enggalfe, etam-etama 
angtanemanaiserem jemna jem gam 
motolmisif. Jengga domba tane ane sapi 
tane jemna tifni ane niniserem jei ga aa 
ge tobitintye tampata angtane aa jep 
ge nwinbenerem jem sitawer, jep ga aa 
giranbaipmisini. 

12 Jega jem temawer, Yesus 
Jeime gemer, ti salibibe Jeime ne 
daktanswenant, ane jep ga ter kotana 
jeiserem jem mwa kautela sitawer. Jei 
ga enggalf ter etam-etama angtanemana 
gam wirulmif aawisi Jelemanaiserem 
jeme. 

13 Jega jem temawer au, nei ganma 
sofwe tampata Yesus aa jep nwinirim, 
tampata angtane gemer aa jep ge 
nwinbenerem jem sitawer. Ane au, nei 
Jei ga ganma onsoba, safe angtane nafsi 

nes kabwakmer sene balbabili, jei Yesusf 
kapka aa gemer ne bilibenerem. 

14 Ogiri aaiserem jebe, nei tampata 
abaksusfer jep nwiniserem nejama 
domolyan, jengga kotana abaksusfer 
jep nwiniserem nei ga nejesa fimini, nei 
nejeba nwiniserem jamer abak-abaksus. 

15 Jeiserem ga enggam, angtane 
fwatermanaiserem jei domba tane aa 
gemer ne kitulbowelam Uwa Sanbagirfe, 
jes gemerserem neime gemer nei 
jeber-jeber Uwa Sanbagiri ganma pujite, 
ane nei ga negama gunu, "Ase samfer 
golmini bosna Yesusmanaiserem jeme. ' 

16 Ane ijama dirinsweyan 
waakenaiserem jes eyebife, ane 
afa aamei galgalabaraye, jeiserem ga 
afwer ga angtane galgalyenaiserem ga 
jep igama kitulmini. Jes gemerserem 
ga gemer isa eyebili, aam temawer ini 
Uwa Sanbagirmana saaser-saaserfer 
gam folbana, angtane berna aa jei gam 
gularam jem temawer. 

17 Angtane im sanbakfe aa jei gam 
naawenaram, aamei jei ga jamer 
igama onsobaabili. Jei aa jes gane 
bilirim, aamei jeiserem ga jamer isa 
eyebili. Jei jeber-jeber aamei is gane 

gerebaabisnenne, aam temawer galap 
jei awelna jemnaiserem Uwa Sanbagirfe 
gane bilibene. Ane aamei jei ga jamer isa 
onsobaabili, jega awelna jemna jeiserem 
ini saaser-saasermer ga gane gwebili. 
Afa aamei jei ijama onsobaabiyeneye, 
gam jega awelna jemna waakenfer jam 
ne gwebiyen, ane jeiserem jeme aamei 
is jam batobaabiyen. 

18 Sembayanga jeber-jeber ap ga 
as igama gwebamini. Ai enggam aya 
towaswena, ai waakena tefner aya 
eyebili. Jeiserem ga ajesa bilirim, 
jeber-jeber waakenfer agma gwena. 

19 Ane sembayanga gamjon ga enggam 
isa gwebana, abakferyan ai gamjon ga 
as waraufaltya imnibe. 

20 Ai sembayanga ga ai gwebabana 
Uwa Sanbagirfe, ini waakena aa 
jei kitulmuwenaram angtane 
Jelemanaiserem jebe. Jei Tuhan 
Yesus aa Jei irtestenantam terewer. 
Yesus Jeiba nem Gembalagirsam, nei 
nes Jei gam gerebaabisnennerem. 

Ane aawisi Jemnaiserem jeme, Uwa 
Sanbagiri Jei ga baabeta jem golbili 
taterisi ibirmi Jelemanaiserem Jei aa jes 

bilipminirim. Taterisi jeiserem gase fala 
jamer abak-abaksus. 

21 Ai sembayanga enggalf ai 
gwebabana, jega Jei waakenaiserem 
seyafter ibe is gase kitulmini, jega 
aamei waakena tefner gam isa eyebili 
Jei aa jes bilirim jam eyebife, baabeta 
Yesus Kristusmanaiserem jeme. Ane ai 
sembayanga as gwebabana enggame, 
baabeta Jemnaiserem jeme Jei ga 
awelna nemnip gase gwebili, jega Jei 
aa jes bilirim nei jetefener negama 
eyebili. Ane nei ga Jei tefner ga negama 
pujitene jamer abak-abaksus. Amin, jes 
gamserem ga gamfener! 

22 Am afelen mesna ai isa enggam 
ai balbabili, aamei taterisi aaiserem 
ga waakenfer isa sarbisini ini saaser- 
saasermer. Ai surta aaiserem ga enggalf 
ai tulisulu aamei is gam batobaabif, jega 
aamei kanaufer gam isa fina. Ai enggam 
ai gunu alem inibe surta aaiserem jei 
bwalenyan. 

23 Ai aamei isa ajam towastababif 
enggame, nem afelna Timotius jei 
bwiyiwer mes totintye. Afa jei amnip 
tatarmer jam se fortyaram, jepga ai ga 
as ge gwina imnibe. 

24 hamei angtane sanbaka 
ilemanaiserem, ane angtane Uwa 
Sanbagirmana seyafter gemerserem 
jes mese, aamei taterisi amniwer 
aaiserem ga enggam isa bilipmini, 
"Kelek, waakenfer sa gwe!" Ane angtane 
Kristen negeri Italyamanaiserem jei is 
enggam ne balbabili, "Kelek, waakenfer 
sa gwe!" 

25 Ai sembayanga as gwebabana, 
jega Uwa Sanbagiri Jei waakena 
Jelemanaiserem ip ise golmini aamei 
seyafter gemerserem. Tabana ga aaf. 
Amin. 


YAKOBUS 


1Ga ip, aamei safna Uwa 

1 Sanbagirmana anggwabura 
Yahudimanaiserem, ogirip igemera 
nwinbenennerem. Surta aaiserem 
amniwer, Yakobus. Aiba angtane awelna 
Uwa Sanbagirmana ane Tuhan Yesus 
Kristusmana aje eyeipminirim. Ai aamei 
isa enggam ai balbabili, waakenfer sa 
gwe! 

2 Am afelen mesna, afa aamei 
unggwasbala jam isa damtabilirim gala- 
gala, ini imna ga ise saaser-saasermer 
sege folbamini, 

3 gam temawer aamei enggam imsa 
towaswena, aamei unggwasbala jam 
ijeba domolaram, ane jes jepserem 
aamei Yesus ga gemer isa tebana, igi 
jemna ga enggam aamei kanaufer isa 
fina unggwasbala nafsiserem gamjon 
ijeba domolaram. 

4 Aamei ga kanaufera isa fina 
unggwasbala jam ijeba domolaram. 
Jewer ga aamei gamjon ginggitfer ga 
isa tebafa, jega aamei waakenfer gam 


YAKOBUS 1.5-7 1940 


isa gwena. Ane gwela imnaiserem jebe, 
ini imna waakena seyafter ga is sege 
folbamini. 

3 Afa angtane imniwer tousaiserem 
jam domolyanaye, jei sembayanga Uwa 
Sanbagirf enggam gam gwebabana, 
"O Uwa Sanbagjiri tousaiserem ap 
se gulba.", ane Uwa Sanbagjiri Jei 
angtane jeiserem tousaiserem jep ga 
gam gulbana. Jei gam gulbana, aam 
temawer Uwa Sanbagiri Jei angtanefe 
uskambar kitulmuwena. Angtane safe 
bastantowaifer gane bala, jengga Jei 
unggwanfersus gam golmini, ane Jei 
enggam jam ge gubiyen, "Aamei Ai 
gamjon As ijama balyan." 

6 Angtane Uwa Sanbagirminiwer apgal 
jigala jam gam bilibenerem, jei jelem 
inibe isar-isarmere jam bilyen, jengga 
inibersus enggammer gam gunu Uwa 
Sanbagiri jeiserem se eyebili. Angtane 
isar-isarabara aa jei gam gwenaram, jei 
ga enggala ti alna tiniwer antiyele jam 
irfifwela galserem, bwona enggam gam 
fonolswena enggam gam fonoltetya. 

7 Angtane jes galserem, jemna ini 
daamfennaber jam folbayan, jei 
namwer enggam gam eyebili, ane 

galap jei nafismer gam eyebili. Jei 
enggammersus jam guyon, "Ai waakena 
Uwa Sanbagirminiwer as domola." 

8(1:7) 

9 Angtane Kristen galgalyenaiserem, ini 
jemna ga saaser-saaserfer gam folbana 
afa Uwa Sanbagiri galgala jep jam gam 
gulbanaram. 

10 Ane angtane Kristen 
galgalabaraiserem, ini jemna ga 
saaser-saasermer gam folbana afa Uwa 
Sanbagiri galgala jemniwer jam gam 
tamserenbaibenerem. Ini jemna ga 
saaser-saasermer gam folbana, aam 
temawer angtane galgalabaraiserem 
ga enggala kakatar ese gamserem, 
ese jeiserem gam ferwesini abakefyan, 
gamjon gam werenswena, ane ga gam 
jentya onnap. Jes gemerserem angtane 
galgalabara ga gemer gam tere. 

11 Gwere jam gam tawetyaram 
nafa jemna unggwanfer ane sarsara, 
jepga kakatar ese jeiserem ga gam 
sasanswena, ese jeiserem gam gam 
jentya, nei numu waakena jemnaiserem 
gamjon nejama domolyan. Jes 
gemerserem angtane galgalabaraiserem 


YAKOBUS 1.12-14 1942 


jeime gemer, jei awelna jemna jam aa 
jep gam eyebilirim, jeime gam jena. 

12 Afa angtane kanaufer jam gam 
finaram jei unggwasbala waakenaiserem 
jam aa jep gam domolaram, ini 
jemna waakenfer gam folbana. 
Angtane kanaufer aa jei gam finaram 
unggwasbala jam domola jepserem, 
ini jemna waakenfer gam folbana, 
aam temawer jei fwaina waakena gam 
domola. Fwaina waakena jeiserem ga 
aas: waakenfer gwelaiserem jamer 
abak-abaksus Uwa Sanbagiri aa jes 
bilipminirim angtanef jam golmife, 
angtane Uwa Sanbagiri aa jei ne 
nesiktenerem. 

13 Afa angtane unggwasbala 
kapkaiserem jam gam domolaram, 
angtane Jjeiserem jei enggammersus jam 
guyon, "Unggwasbala kapkaiserem Uwa 
Sanbagirminiwer jela." Uwa Sanbagjiri 
Jei unggwasbala kapkaiserem fasfasus 
jam domolyan, ane Jei unggwasbala 
kapkaiserem Jam golmiyen angtanefe. 

14 Jengga angtane ini unggwan-giri 
enggam aa jemanem gam folbanaram 
galgala unggwanfer jam damtabif, ini jes 


YAKOBUS 1.15-18 1943 


galserem angtane ga jei gam dektene 
etam-etama jam eyebife. 

15 Gam jega angtane nabala enggam 
gam gunu jelem inibe, "Ai etam-etama 
kapka ajam eyebif." ane jei etam-etama 
jeiserem ga gam eyebili. Ane jei jeber- 
jeber kapkaiserem ga gam eyebuwena 
jamere jei gam tere, taman tokwagjirip 
ga gam sofwa. 

16 Am afelen mesna ai isa ajes 
nesiktababilirim, aayai aamei in ina 
ijama afaf-afafsoyan! Kapkaiserem afa 
jam jelyan Uwa Sanbagirminiwer. 

17 Seyafter waakenaiserem 
ane bunarsusferaiserem, Uwa 
Sanbagirminiweram jela, Uwa Sanbagjiri 
nafa seyafter aa jei eyebilim winsibe. Ane 
Uwa Sanbagjiri Jei nafis-nafismer Jam 
eyebaabiyen. Jei aa jes eyebuwenaram, 
Jei ga jetefner eyebili. Jei ti uwuwu 
gamserem gamyan. Gwere jam gam 
anggasetyaram tibol mwongfar timana 
uwuwu bwalefer gam falbili, ane gwere 
bolap jam gam fityaram timana uwuwu 
gam toforswebili. Jengga Uwa Sanbagjiri 
Jei Jam irfifweyan, Jei gamfener. 

18 Gwanan galapserem Uwa Sanbagiri 
enggam ga gul, "Ai angtane aaiserem 

Ajam eyebaabif Alefe." Ane taterisi 
Jelemana bunarsusfer aaiserem nei ga 
nes jem eyebaabili Jelem angtanefe. Nei 
Yesus nabala neya tebana waakenfer, 
ane angtane unggwanfer nafsiserem jei 
jon Yesus sene tebafa galabe. 

19 Am afelen mesna isa ajes 
nesiktababilirim, aaiserem ga waakenfer 
isa sarbisini. Aamei tatarmer igama 
sarbili, jengga samem-samem igama 
nasbili, ane samem-samem igama 
kakalswena. 

20 Uwa Sanbagiri Jei nei nes enggam 
balbabili, "Ini imna ga jam isa 
wirtabaabili." Jengga afa nei jeber-jeber 
nesa kakalsowenaram, ini nemna 
nejama wirtabaipmiyen. 

21 Jega jem temawer kabwakfer gwela 
ga jam isa tobolsiwi. Ini imna jam 
onabertalaiserem jesa tebabi, ane 
Taterisi Waakenaiserem jem ga isa 
sarbisini, taterisi Uwa Sanbagjiri ijes 
golminirim ilem inibe. Taterisi jeiserem 
baabetabara aamei is je waakentabasife. 

22 Taterisi jafner ijama sarbisiyen, 
aam temawer afa aamei jafner jam 
igma sarbisini, gam jega aamei in 
inater igma afaf-afafsona. Taterisi Uwa 


YAKOBUS 1.23-26 1945 


Sanbagirmana aa jes bilirim, ga jam isa 
eyebili. 

23 Angtane taterisi Uwa Sanbagirmana 
jafner aa jei gam sarbisinirim jengga jam 
eyebiyen, angtane jeiserem ga enggala 
angtane mirmase jelemana serminip jam 
damtala gamserem. 

24 Jei jena jam gam gerebanaram 
serminibe, ane ga gam sofwa, ane jes 
jeberserem jei numu jelemana gam 
dirinswebili fomfom folbana. 

25 Taterisi Waakena waakensusu, ane 
baabetsusu angtane jam geserstefe 
gwiniwer. Angtane Taterisi Waakena 
jeiserem aa jei gam terelbilirim jamere 
waakenfer gam taabili, jei jafner jam 
sarbisiyen ane jam dirinswebiyen, jengga 
jei jam gam eyebili Taterisi Waakena 
jeiserem aa jes gam bilirim, Uwa 
Sanbagiri Jei waakena Jelemanaiserem 
angtane jes galserem ga jep gam 
gulbana, ane jei waakenfer gam gwena. 

26 Afa angtane aa jei gam gunurum 
enggame, "Ai Uwa Sanbagiriserem 
aJes onsobana.”", jengga afa jei 
maflama jelemana waakenfer jam 
gerebaasneneyeneye, jei jenjen ga jam 

gam afaftana, ane jei bunarsus Uwa 
Sanbagiri jam onsobayan. 

27 Angtane ga fwersa Uwa Sanbagiri 
aa jes balaram waakeneme? Angtane 
waakenaiserem ga enggala: angtane 
gwesef tane ane saamirawi aa jei gam 
gerebaabisnenne waakenfer, afa jei 
kabwaktala jam gane domolaram. Ane jei 
jen jena waakenfer gam gerebaasnenne, 
jega kapka ogirmanaiserem jam 
dekteyen etam-etamap jam janfe. 

2 1 Am afelen mesna, aamei 
angtane Tuhan Yesus Kristus iJeya 
tebanaram, Tuhan Jei nafabara ane 
baabetabara. Jega jem temawer aamei 
waakena tefner ijama eyeipmiyen 
angtane galgalabaraiserem jebe, ane 
kapka tefner ijama eyeipmiyen angtane 
galgalyenaiserem jebe. 

2 Afa aaiserem jam gam etamwenaram, 
angtane galgalabaraiserem cincin emas 
gam gaarawili, ane fene waakenaiserem 
jes gam kamwini jam gam jelaram, 
jena aamei jep igama betwenaram jebe. 
Jepga angtane galgalyenaiserem fene 
bitfar-bitfaraiserem jes gam kamwini jei 
mese jei jon ga gam jela. 

3 Ane aamei angtane fene 
waakenaiserem aa jei gam kamwinirim 
jes igama tebana, ane ga igama 
bala, "Uwa, sya aaf se nwinte kursini 
waakenaiserem jebe." Jengga angtane 
galgalyenaiserem aamei ga enggam 
igama bala, "Aamei aawer is fitna afa aaf 
se nwinte titikip." 

4 Aa aamei jes gamserem gam jam 
igama eyebilirim, gam jega ini imna 
kapka. Angtane galgalabaraiserem igama 
tebana, ane angtane galgalyenaiserem 
ijama tebayan. Ini imnaiserem ise 
enggam gangge folbamini angtane 
afwer waakena, ane angtane afwer je 
kapka. Afa ga gam, gam jega aamei 
etam-etama kapkaiserem ga jes igama 
eyebili. 

3 Am afelen mesna ai isa ajes 
nesiktababilirim, aaiserem sa 
sarbistaabon! Angtane galgalyenaiserem 
ogiri aaiserem jep aa jei ge nwinbenerem, 
Uwa Sanbagiri Jei angtane jeiserem 
se destabaabili enggalfe jei Uwa 
Sanbagiri ginggitfer gam ne tebaf. 
Angtane galgalyena jeiserem jei nunu 
Uwa Sanbagiri Jei aa jep gwenaram 
anggwabura seyafter gemerserem 

jem Sanbakfe, jei nunu jeiserem 
sene domolsa. Uwa Sanbagiri Jei 
fwater gul enggame, "Angtane Ams 
nesikteleiserem, jei nunu jeiserem sene 
domolsa." 

6Jengga aamei angtane 
galgalyenaiserem ijama imei- 
imeitababili. Jengga angtane 
galgalyenaiserem jei ke kabwakfer 
sene eyebili imnibe? Fas! Angtane 
galgalabaraiserem jei enggam ge gubili, 
"Ai im sanbakfa nwini." Ane jei aamei 
ga is jei sene aftabifele angtane jam 
teneba-tenebawela jepserem jebe. 

7Jei Yesus Kristusmana bosna waakena 
syefer ga jei sene nasibene, bosna Uwa 
Sanbagiri ijes golminirim aam temawer 
aamei Kristusmanfe ijewera gwenaram. 

8Uwa Sanbagiri Jei fwater enggamam 
gam gul Taterisi Jelemanaiserem 
jebe, "Aamei angtane nafsi jam igam 
nesiktababili, aamei in ina gemer 
igama nesiksonannaram." Afa aamei 
jes gamserem gam jam isa eyebilirim, 
jeiserem ba waakenam. 

9Jengga afa aamei waakena 
tefner igama eyeipminirim angtane 
galgalabaraiserem jebe, ane kapka tefner 

igama eyebili angtane galgalyenaiserem 
jes igama eyeipminirim, gam jega aamei 
etam-etama kapkaiserem jes igama 
eyebili, ane Hukumu Uwa Sanbagirmana 
ga igama ayebili. 

10 Afa angtane Hukumu Nabi Musa 
aa jes tulistababilim jei seyafter 
waakenfer jam gam sarbisinirim, jengga 
daamfennaiserem ga gam ayebili, gam 
jega jei hukumu seyafter gam ayebaabili. 

11 Taterisi jeiserem ba bunaram, aam 
temawer Uwa Sanbagiri enggam gul, 
"Maaryen ijama gwebiyen." Ane Jei 
gamjon enggam gul, "Angtane ijama 
munboyon." Ga enggam, aamei safe 
maaryen ijama gwebiyen, jengga afa 
angtane jam igama munbonorom, gam 
jega aamei ba angtane Hukumu Nabi 
Musa aa jes tulistababilim aa jei ne 
ayebuwenaram ba jesam. 

12 Kristus Jei Taterisi Waakena nes 
mesam golmini. Taterisi Waakena 
jeiserem nei nes enggam balbabili, nei 
nen nena ga jam nesa nesiksonanawena. 
Ane Taterisi Waakena jeiserem ga 
angtane jei kitultef enggalfe jei 
waakenfer gam naawef. Aamei jes igama 
nasbilirim, ane jes igama eyebilirim, 


YAKOBUS 2.13-14 1950 


aamei jeiserem jeme in ina jem ga jam 
igama nesiksonanna, aam temawer 
Tuhan aa jep gusurum angtane waakena 
bunarsusfer nansa, ane kapkaiserem 

jei nansa, jes jepserem Tuhan Taterisi 
jeiserem gase sarbistaabonsa. Ane Jei 
Jelem inibe enggam gase gusu nei ke 
nemsa taabili, afa fas. 

13 Angtane afa angtane nafsiserem 
jam ne nesiktababiyeneye, ane 
waakenaiserem jam ne eyebiyeneye, 
nunu umwef jepserem Uwa Sanbagijiri 
angtane aa jem waksosisirim, angtane 
waakenfer eyebiliserem ane kabwakfer 
eyebiliserem, nunu jeiserem jeme 
Uwa Sanbagiri Jei waakenaiserem jam 
golmiyen angtane jeiserem jebe. Jengga 
nei afa angtane nafsi jam negama 
nesiktababilirim, gam jega nejama 
ereyen nunu umwef jepserem Uwa 
Sanbagiri angtane aa jem waksosisirim. 

14 Am afelen mesna, jeje bafa angtane 
enggam ga gam gunu, "Ai Uwa 
Sanbagiri ames tebana.", jengga jei 
waakenaiserem jam eyebiyen? Afa jei 
Uwa Sanbagiri jes gamserem gam gam 
tebanaram, Uwa Sanbagiri Jei angtane 
jeiserem Jam waakentaasiyen. 

15 Ai ajafner gunu enggame, afa 
angtane Kristen im nenennabe jemna 
fene fas, ane tumilgala fas, 

16 ane afa aamei fen mese ane tumilgal 
ijama golmiyeneye jebe, jeiserem jei 
kapka. Aas mese jegme kapka aamei 
enggam jewer igama gunurum, "Kelek, 
ipsam dirinsonaram fene waakena se 
kamwi, ane ga is twena." 

17 Ma angtane Uwa Sanbagiri jam gam 
tebanaram, ane jei waakenaiserem jam 
eyebiyen, angtane jeiserem jei Uwa 
Sanbagiri syefer gam tebana. Ini jemna 
Uwa Sanbagiri aa jem gam tebanaram 
igi jemna fas. 

18 Angtane afa enggam jam gam 
gunurum, "Angtane daamfennaiserem 
jei waakena tefner gam taabili. Ane 
angtane nafsiserem jei waakena 
tefner gam eyebili." Angtane gam aa jei 
gunurum, ai angtane Jjeiserem enggam ai 
tamawolbana, "Ap se destaibe, fomfoma 
angtane waakenaiserem gam taabili, 
jengga waakenfer jei jam eyebiyen? Ane 
ai ga isas destaibene ibe, ai waakenfer 
ajewer eyebilirim, ai ga aam temawer ai 
waakenfer ames taabili." 

19 Aamei enggam im gunu, Uwa 
Sanbagiri Jeiba daamfennam, ke gam? 
Ba gamam! Bwata kapkaiserem jei mese 
gam ne taabili, ane sege erebili, ga sege 
egegwebili! 

20 Aamei teisyensusu! Ke samfer ai ibe 
isa ajam ge saamisife, jeiserem je kapka 
afa angtane jetefener gam taabili, ane 
waakena jam eyebiyen? 

21Sa damta asal-asala nemnaiserem 
Abraham. Uwa Sanbagiri Jei Abraham 
mes waakental, aam temawer jei 
waakenfer eyebil tane jemna Isak Uwa 
Sanbagirfe aa galap gerbalam, tampata 
tunawer aa jes eyebilim jem sagabe. 

22 Ba enggamam, Abraham jei Uwa 
Sanbagiri waakenfer mes tebal, ane 
jeime waakenaiserem mes eyebil. Jei 
nawersamer mes eyemil. Jei gam ajewer 
eyebilim, nei ga nejama towaswena 
enggame jei bunar-bunarsusfer Uwa 
Sanbagiri mesam tebal. 

23 Ane Taterisi Uwa Sanbagirmana 
aa jes ne tulisulum ga enggam mes 
etamwel: "Abraham jei Uwa Sanbagiri 
waakenfer mesam tebal, jega jem 
temawer Uwa Sanbagiri Jei enggam gam 

gunu Abraham jei waakena." Ane Uwa 
Sanbagiri Abraham ga bal, "Am afelna." 

24 Gam jega aaiserem ba 
bunarsusferam, Uwa Sanbagiri Jei 
enggam gunu, angtane ba waakenam 
afa jei waakenaiserem jam gam 
eyebilirim, jeke jei jafner aa jewer gam 
tebanaram, jengga jei nawersamer gam 
eyeipmini. 

25 Wini maaryen-maaryenaiserem 
bosna Rahab jeiba gamam. Uwa 
Sanbagiri Jei Rahab enggam bil jei 
angtane waakena, aam temawer jei 
waakenfer aa jewer eyebilim. Jei 
waakenfer aa jes eyebilim ga enggam 
eyebil, jei sabanggwana Israelmana 
jelem jenap waakentababisil. Ane jei ga 
nele nensaiserem jes destabamil, jega 
angtane jeiserem jewer ge tobitinyefe 
kotanawer. 

26 Umwef ga enggam, mafnana 
angtanemana tifniwer jam gam 
totintyerem, tifni jemnaiserem gemer 
gam folbana, jengga angtane jeiserem 
jei fwater gam tere. Jes gemerserem 
aaiserem jegme gemer, angtane aa 
jei gam gunurum enggame, "Ai Uwa 
Sanbagiri ames tebana.", jengga afa 

jei waakenfer jam eyebiyen, angtane 
jeiserem jei bunarsusfer jam tebayan. 
1 Am afelen mesna, safnant, aamei 
3 seyafter guruf ijama gweyan. 
Angtane daamdema tefner Taterisi 
Uwa Sanbagirmana ga jep sene towas- 
towasulmini, aam temawer aamei imsa 
towaswena ai guruf ajeya gwenaram, 
nunu umwef jemserem Uwa Sanbagjiri 
angtane aa jem tenebaabuwesaram, 
nunu jeiserem jeme Uwa Sanbagiri 
Jei as tenebaabuwena uskambar, ane 
angtane nafsi Jei Jam tenebaabuweyan 
uskambar. 

2 Nei seyafter waakenaiserem fas 
jeber-jeber nejama eyebuweyan. Jengga 
angtane taterisi kapkaiserem fas jam 
nasbiyeneiserem, angtane jeiserem 
jei ga waakensusu, jei jen jena jamer 
gam gerebaasnenne tifni seyafter 
gemerserem. 

3 Nei newa janma fwirebaasiwilirim 
kudam aaremabe enggalfe, nei gemer 
negama gunurum kudana jeiserem 
gemer gam eyebif, ane nei kudana 
jeiserem jamer ganma nornortaasfele 
nei gemer negama gunurum jewer 
sofwefe. 

4Gamjon atdusa domol. Atdusa 
jeiserem safe unggwandusa, deye 
unggwanfersus ga je gwirinfele, ane 
naarema safe bastouya atdusa jeiserem 
ga jei gam nornorulsfele. Ane atdusa 
jeiserem ga gam sofwa angtane naarema 
aa jei gam taabilirim aa gemer gam 
gunurum. 

> Maflama nemna ga gam jes 
gamserem. Bunar-bunarsus maflama 
nemna safe bastantowaisusu, safe gala, 
ula unggwandusa ba jener gam nasbili. 
Sa domol, tokwana safe bastantouya, 
kakatargiri sasana ba jener gam dutana. 

6 Maflama ga tokwana galserem. 
Tifni nemnaiserem jebe, maflama ga 
etam-etama kapka jei gam nasbili, 
ane kapka jeiserem ga gam wofena 
tifni nemna seyafter gamserem jebe. 
Ane bawasa ga tokwana afa maflam 
jener gam forsona jamer ertefe, ane ini 
nemna ga nes gam kabwaktabaipmini, 
ane gwela nemna seyafter nes gangge 
kabwaksweipmini. 

7 Seyafter ogiribe aa jei ge wofobilirim, 
junu seyafter, twen mese, ane jigala 
seyafter, seyafter jeiserem angtane 

samfer gane tainbili ofofe, ane fwater 
mesane tainbil. 

8 Jengga angtane afa fasfasus maflama 
jemna waakenfer jam gerebaasnenefe. 
Maflama kakalsusu, ane angtane 
maflama fas jam ne gerebaasneneyen. 
Jei beraakini galserem angtane gam 
tere. 

9 Maflama nemnaiserem ga enggalf 
Uwa Sanbagiri nejema balf enggame, 
"Ase samfer golmini." Ane maflama 
jeiserem jeme angtane jem negama 
babapsobana, angtane Uwa Sanbagjiri aa 
jes eyebaabilirim numu Jemna galserem. 

10 Maflama nemna ga daamfenna, ane 
maflama jeiserem jeme taterisi waakena 
yo kapka ga jem negma nasbabili. Am 
afelen mesna, jes gamserem nepsama 
eyebilirim! 

11Fo mwona afa ke jere aa jei 
sosetyaram fona waakena ane fona 
finibere, fo mwona daamfenna jeiserem 
jewer? 

12 Am afelen mesna, ti gatara jam 
teyan eremufe, ane gwili jam teyan 
gatarfe. Fo mwona finibereiserem je 
fona waakenaiserem jewer jam totinyen. 
Ane maflama imnaiserem jei ga gam, 

taterisi kapka yo waakena jeme ijama 
nasbabiyen. 

13 Afa aamei tousaiserem jam isa 
taabilirim, galabe aamei ina ijama 
tetenanayan. Ijama tikweyan waakenfer 
eyebiliserem jewer, jega angtane gam 
sege towaswebili enggame tousaiserem 
jeiserem jei bunar. 

14 Jengga aamei afa ina jam isa 
tetenannaram, ane aamei angtane nafsi 
afa jam igma nasbanaram, gam jega 
aamei ijama afaf-afafweyan enggam 
ga igma gunu, "Ai tousaiserem amsa 
domola." 

15 Tousaiserem jes galserem je taman 
waaken-giriwer jam jelyan. Jengga 
ogiriwer gam etamwena, ini kapka 
nemnaiserem ga jewer gam jela, ane 
bawasminiwer gam jela. 

16 Afa angtane jei jena jam gane 
detenaram, ane jena jam gane 
nasminirim, doksol-doksola jes jep gam 
falaram, ane kapkaiserem jes galserem 
gala ga jep gane eyebaabili. 

17 Jengga tousaiserem winsiwer 
aa jei gam iretyaram, jei bunarsus 
tabalbalsusu. Afa angtane tousaiserem 
jam gam domolaram, angtane jeiserem 

jei angtane nafsiserem jebar waakenfer 
ga gangge gwena. Jei angtane nafsi gam 
tagbana. Jei angtane nafsi uskambar 
gam nesiktababili, ane jei jeber-jeber 
waakenater gam eyebili. Jei angtane 
seyafter gemerserem jebe armanaber 
gam eyeipmini, jei akar-akarem jam 
eyeipmiyen. Ane jei aa gemer gam 
gunurum, ga gemer gam gwena. 

18 Angtane sarabosna aa jei gam 
taatwebanaram waakenfer jam gwefe, 
jeiserem ga waaken-waakensusu 
enggalfe gamjon jem jitefwer seyafter 
waakenfer gam gwef. 

4 1 Jeje bafa aamei ga imasefa 

erawena, ane jeje bafa in ina ga ima 
nasmuwena ilem nenennabe? Aamei 
jeber-jeber ima erawena ane ina jeber- 
jeber ima nasmuwena, aam temawer 
aamei galgala seyafter gemerserem ijesa 
tebabif, ane waakenaiserem jeber-jeber 
ge erawena kapkaiserem jebar ilem 
tifinibe. 

2 hamei galgala ilem inibe safe imsa 
balbabili jam damtabife, jengga aamei 
masef ijama damtabiyen. Jega jem 
temawer aamei angtane nafsiserem 
igama menetwebasini jam munbofe. 

Ini imna safe ise unggwan-giri gangge 
folbamini galgala jam damtabife, jengga 
aamei masef ijama damtabiyen. Aamei 
ga ina ijem temawera nasmuwena, ane 
ijem temawera erawena. Aamei ijama 
damtabiyen jes igama balbabilirim, aam 
temawer aamei Uwa Sanbagjiri ijama 
balyan jeiserem jem temawer. 

3 Ane aamei safe Uwa Sanbagiriserem 
jam igama bala, aamei ijama damtabiyen 
aam temawer ini imna kapka. Ai aamei 
gam isa ajewer balbabilirim, ai ga aamei 
isa aam temawer ai balbabili, aamei 
jes igama balbabilirim jam damtabife 
jeiserem ilefefener igama damtabili. 

4 Aamei ba angtane Uwa Sanbagiri 
jam tebayanaiserem. Aamke imsa 
towaswena enggame, afa aamei nele 
kapka jam isa onsobanaram ogiribe, 
gam jega aamei enggalf ga isa gwena 
Uwa Sanbagirem ginanggwafe. Jega 
aaiserem ga jem temawer angtane nele 
kapka aa jei gam onsobanaram ogiri 
aaiserem jebe, angtane jeiserem jei 
ginanggwana Uwa Sanbagirmana. 

Taterisi Uwa Sanbagirmana aa 
jes tulistaabilirim ga enggam, "Uwa 
Sanbagiri Jei Mafnana Jemna mes 

gwetaantena nem tifinibe, ane Mafnana 
jeiserem ga enggam gunu, nei Uwa 
Sanbagirfefener nesa gwena." Aamke 
enggam ima gunu ilem inibe, jeiserem 
man ol kabwak? 

5Jengga Uwa Sanbagiri Jei 
waakenaiserem Jelemana 
unggwanfersus nes mes golmini 
nebe. Taterisi Uwa Sanbagirmanaiserem 
jep aa gam tulisulurum: "Uwa 
Sanbagiri Jei angtane jena jam 
gaartenanalaiserem, Jei jebar gangge 
erna, jengga angtane ini jelemana aa jei 
gam onabertanaram, Uwa Sanbagiri Jei 
waakena Jelemanaiserem angtane jes 
galserem ga jep gam gulbana." 

7 Jega jem temawer aamei tifni ilemana 
ga jam isa kitulbono Uwa Sanbagirfe, 
ane aamei ina ga jam isa onabersona. 
Aamei bawasfar isa erna, ane bawasa 
gase nunggiri imniwer. 

8 Aamei Uwa Sanbagiri ga jamer isa 
gwetmantaasini, ane Uwa Sanbagjri 
Jegme aamei is gase gwetmantababisini. 
Tafa sa wirtaba aamei etam-etama 
kapka ijesa eyebilirim jewer. Ini imna 
nawerfer is jei ge folbaminirim, afwer 

waakena afwer kapka, ini jeiserem jasa 
wirtabaabi! 

9 Aamei jasa syesyawe, gamjon 
uskambar isa syesyawena. Ga enggam 
aamei ini imna saaser-saaserfer is jei ge 
folbaminirim, ane ini bweral-bweralfer 
is jei ge folbaminirim, bweral-bwerala 
imna jeiserem is sege irfweipmini 
jam syesyawefe. Ane ini imna saaser- 
saaseraiserem is sege irfweipmini ini is 
jam ge jenbamife. 

10 Aamei in ina ga jam isa onabersona 
Tuhanminibe, jega Tuhan aamei is gase 
kitultena. 

11 Am afelen mesna, aamei syefer ijama 
nasoweyan ilem afelen mesnaiserem 
jem temawer. Angtane syefer aa jei gam 
nasowenaram jelem afelnem temawer, 
afa enggam gam gunu jei kapkaiserem 
jes eyebili, angtane jeiserem jei Taterisi 
Waakena Uwa Sanbagirmanaiserem ga 
jes gam ayebili, ane enggam gam gunu, 
"Taterisi Uwa Sanbagirmana ai ajam 
onsobiyen." Afa aamei gam jam igma 
gunurum, gam jega aamei Taterisi Uwa 
Sanbagirmanaiserem ga jes igma ayebili, 
ane enggam ga igama gunu, "Ai ajam 

tenef Taterisi Uwa Sanbagirmanaiserem 
jem temawer." 

1? Jengga bunarsusfer, Uwa Sanbagiri 
Taterisi Jelemana Waakena Jener gam 
golmini angtanefe, ane Jei angtane 
Jener gam bala afa angtane waakena 
gam eyebili afa kapka gam eyebili. 

Uwa Sanbagiri Jenfentowaifener gwena 
baabetabara. Jei angtane Jei gam 
waakentaasini, afa Jam gam firtaaniwili 
tokwagiribe. Aamei baabeta fas, jega 
jem temawer aamei ilem afelen enggam 
ijama balyan jei kapka. 

13 Am afelen mesna aamei enggam 
ijeya gunurum, "Ai namwer afa gwirmer 
asa sofwa kotanabe, ane jep ga asa 
nwini tahunu daamfenna enggalfe 
tokona agma eyebif, ane dois terelbef.", 
aamei esorol sa sarbisi amniwer. 

14 hamei ijama towaswebiyen gwirmer 
aa jei etamwelaiserem gwela imnaiserem 
jebe. Aamei gara galserem, gara nomkef 
negama damtana, abakferyan gamjon 
gam barwena. 

15 Jengga jam nasowefe, waakenfer ga 
enggam igama nasowena, "Afa Tuhan as 
Jam sa balbabilirim, ai ga gam ga asa 

gwena, ane enggam ga asa eyebili, afa 
gam asa eyebili." 

16 Jengga namwer aas jepserem aamei 
in ina ijama tetenanawena, ane enggam 
ga ima gunu, "Aiba waakenam." Aamei 
gam ijewera nasowenaram, seyafter 
jeiserem je kapka. 

17 Ga jem temawer, angtane 
waakenaiserem aa jei gane 
towaswebilirim jam eyebife, jengga 
afa jei waakena jeiserem jam ne 
eyebiyeneye, angtane jeiserem jei 
etam-etama kapkaiserem ga jes gane 
eyebili. 

1 Ane aamei, angtane doini uskambar 
5 jemanserem, aamei esorola amniwer 
aaiserem imsa sarbisi! Aamei uskambar 
jam isa syesyawena, aam temawer 
aamei kabwaksususerem galap isa 
domolsa, ane isa enolsa. 

2Galgala imna uskambar jeiserem mes 
ge butswebili. Bingini fene imna mes ne 
tombaipmini. 

3 Emas ane perak imnaiserem mes ge 
sargwet-sargwetabarswebili. Ane nunu 
Uwa Sanbagiri Jei angtane seyafter 
aa jem tenebaabuwesaram umwefe, 
emasa yo peraka sargwet-sargweta 

jemnaiserem aamei ga is jei sene 
destabaabisi enggame, emas yo perak 
imna angtane nafsiserem jebe ijama 
kitulmiyen. Ane sargwet-sargweta 
jeiserem tifni imnaiserem ga is jem se 
taayipmisisi tokwana gamserem. Aamei 
galgala unggwanfer imsa orobaabili nunu 
umwef namwer aas jepserem. 

4 Aamei doini fas ijama kitulmiyen 
angtane awelna aa jei ne gwebilirim 
makana imnaiserem jebe. Namwer 
jei aa jes ge gwarenbuwenaram, 
aamei gwarna jemna Jjeiserem jasa 
saripmi! Angtane nananis aa jei ne 
tumtumulsiwenaram im makanabe, 
jei enggam ge gwarenbuwena, 
"Asa batobaabi!" Ane jei aa jes ge 
gwarenbuwenaram, Uwa Sanbagjiri Jei 
mes sarbabili imwana Jelemanaiserem 
jeme, Jeiba Tuhan baabetabaraiserem. 

> Aamei ogiri aaiserem jep imesa 
nwini ini saaser-saasermer, aam 
temawer aamei galgala anesus ima 
damtabuwenaram. Tifni imna is mes ge 
teleberswebamil, tabanap imsa fyal jam 
targabaabife. 

6 Angtane kapkaiserem jam ne 
eyebiyeneiserem, aamei angtane 

jeiserem jem temawer enggam igama 
gunu jei jamer sege terbili, ane aamei 
jei ga igama munbobili, ane jei aamei is 
jafner ne onsobaabili. 

7 Ga jem temawer am afelen mesna, 
abakfer igama fina, ane kanaufer 
igama fina jamere Tuhan se fortya. 

Sa damta angtane makana aa jei gam 
gwebanaram, angtane jeiserem fomfom 
gam fina jamere ona jeiserem nananisi 
jem igiserem gam gulbana waakena. Jei 
arous gam fibana twam tanna nalefe 
jam tonolyan, ane arouwa afelnaiserem 
gam fibana nalefe nananisi jam ge 
eseberswebife. 

8 Ane aamei mese, aamei abakfer igama 
fina, ane kanaufer igama fina, aam 
temawer nunu Tuhan jem foryalaiserem 
nunu jeiserem ga mes gwetmansweyal. 

9 Am afelen mesna, aamei taterisi syefer 
ijama nasbiyen angtane nafsiserem jem 
temawer, jega Uwa Sanbagiri aamei is 
Jam teneba-tenebabuweyan. Angtane 
jam Jei tenebaabuwelaiserem mes 
menetwesil jewer foryafe. 

10 Am afelen mesna, nabi-nabi fwater 
aa jei ge nasbawelam Tuhanem boseme, 
jes sa sarbabistaabon. Angtane nafsi 

safe kapkaiserem jes ne eyeipmuwel 
jebe, jei abakfer ge fibil, ane kanaufer 
ge fibil. Jei waakenfer naawel, ane 
nei samfer ga gemer nesa gwena jei 
gamserem. 

11 Angtane enggam ne balbabili, 
nabi-nabi jeiserem ini jemna waakenfer 
ge folbamini, aam temawer jei kanaufer 
ge fibil. Aamei imsama sar Nabi Ayubem 
temawer, jei kanaufer aa gam filam 
jei tamtamtala uskambar aa galap 
domolaram. Ane aamei imsa towaswena 
enggame, Tuhan Jei waakena jep mes 
gulbal nalefe jam teryen. Tuhan Jei 
angtane uskambar nesiktababili, ane ini 
Jemna waakena. 

12 Am afelen mesna, igsusu ga aas: 
Aamei ina ijama testenanayan taman 
waaken-girem boseme, safe ogirem 
bosem, afa apgal jigala nafsiserem 
jem bosem. Jafner igama biltena, 
"Sya." afa aamei enggam igma gunu 
bunar; ane "Fas." afa aamei enggam 
igma gunurum jeiserem bunaryan. Jes 
gemerserem aamei ga gemer isa eyebili, 
jega Uwa Sanbagiri Jei aamei is Jam 
tamtamtababiyen. 

13 Afa angtane im nenennabe 
kabwaktala aa jei gam domolaram, jei 
sembayang jam gam gwebana. Afa 
angtane ini saaser-saaserfer aa jeman 
gam folbanaram, jei simals gam twola, 
Uwa Sanbagiri ga gam pujitene. 

14 Ma angtane im nenennabe jei bwerna 
jam gam folbanaram, jei angtane 
sanbaka jemata aa jei ne taabilirim 
ga jes gam jenbebili. Angtane sanbak 
jeiserem jei sembayanga ga gane 
gwebabana, ane minyakem ga gane 
gwebana Tuhanem boseme. 

153 Angtane sanbak jeiserem jei 
sembayanga jam aa jep gane 
gwebanaram, afa jei bunar-bunarsusfer 
jam gane tebanaram, angtane 
bwernabara jeiserem jei ga gam 
waakenswena. Tuhan Jei angtane 
jeiserem ga gam waakentana, ane afa jei 
kapkaiserem jes gam eyebilirim, Tuhan 
Jei etam-etama kapka jemna jeiserem 
ga gam wirulbaasini. 

16 Jega jem temawer etam-etama kapka 
jes igma eyebaabilirim, seyafter ga jam 
igama nasbabili jam towaswebabife. Ane 
sembayang ga jam igama gwebabinenne. 
Aamei sembayanga angtane nafsiserem 

jem temawer igama gwebana, ane 
angtane nafsi jei sembayanga im 
temawer gane gwebana. Ga gemer isa 
eyebuwena, jega Uwa Sanbagiri aamei 
is ga gam waakentababili. Angtane aa 
jei gam eyebilirim Uwa Sanbagiri aa jes 
gam bilirim, sembayanga jemnaiserem 
baabeta uskambar. 

17 Nabi Eliya jeiba angtanesam nei 
galaterserem. Jei sembayanga ini 
jemna seyafter gemerserem jem gwebal 
enggame, "Arouwa jam nyenyan.", ane 
arouwa ga jam nyenyan jamere tahunu 
unggwanfer ga tiga setenga. 

18 Ane jei sembayanga gamjon aa 
gwebal, ane jes jemerserem arouwa ga 
ireyal winsiwer, ane nananis gamjon 
waakenfer ga aa ge tenbili. 

19 Am afelen mesna, afa angtane 
im nenennabe jei taterisi Uwa 
Sanbagirmana bunarsusfer aaiserem 
baif jam gam gwebilirim, ane angtane 
nafsiserem jei angtane jeiserem gamjon 
ga gam batobana jamere angtane 
jeiserem gamjon gam warauwa Uwa 
Sanbagirminibe, 

20 ayata aaiserem jesa sarbistaabon: 
Angtane aa jei gam gwebanaram 


YAKOBUS 5.20 1969 


angtane etam-etamabara gamjon 
gam waraunafe nele kapkaiserem 
jewer, angtane jeiserem jei angtane 
etam-etamabara jeiserem uwu jeman 
gam waakenulbaasini terewer, ane 
etam-etama unggwanfersusu aaiserem 
ga gam matabaibasini. 


1 PETRUS 


1 1Ga ip, angtane Uwa Sanbagiri ijes 
destabaabilim. Angtane kabwaktala 
unggwanfer ibe is mes ne eyeipmini, 
aam temawer aamei Yesus imsa 
onsobana. Ane Jega jem temawer 
aamei ona ilemanaiserem ga imesa 
mirtetefala. Ane namwer aas jepserem 
aamei ona nafis-nafsiserem ga ijeba 
nwini, propinsi Pontus mese, Galatya, 
Kapadokya, Asya, ane Bitinya jep mese. 
Gwanan jes jepserem, Uwa Sanbagjiri 
jei mes destabaabil enggalfe aamei 
Jelem angtanefe ijama etamwef. Ane 
Mafnana Uwa Sanbagirmana aamei is 
enggam gam eyebaabili enggalfe, aamei 
ga isa gwena ini tabalmer baabeta 
Jemnaiserem jeme. Jei jeiserem enggalf 
ge eyebili, Yesus Kristus Jei etam-etama 
imnaiserem gase wirtabaabili aawisi 
Jemnaiserem jeme, ane ga enggalf 
aamei Yesus aa jes bilirim, seyafter 
jeiserem waakenfer gam isa onsobili. 
Surta aaiserem ga amniwer, Petrus. 
Yesus Kristus Jei ams baftana enggalfe 

awelna Jemna gam gweyibef, jemna 
igi ga enggam aiba Jem rasulsam. 

Ai sembayanga Uwa Sanbagirfe as 
gwebabana enggalfe, Jei ibe waakena 
Jelemanaiserem ip is gase golmini 
unggwanfer, ane Jei ini imna samfersus 
ga is gwebaipmini. 

2(1:1) 

3 Au, nei Uwa Sanbagiri ganma pujite! 
Jeiba Uwa Yesus Kristusmanam, Tuhan 
nemnaiserem. Jei nei uskambar nes mes 
nesiktababili, ane jega jem temawer Jei 
gwela ibirmiserem nep ga nes golmini. 
Jei Yesus Kristus mes irtestesant 
terewer, ane nei taterisi jeiserem 
negalaba taabilirim, nei gwela ibirmi 
ga neya domola Uwa Sanbagirminiwer. 
Ane jega jem temawer namwer aas 
jepserem nei waakenfer nejama fibili nei 
Uwa Sanbagiri negemera tebanaram, 
aam temawer nei nemsama towaswebili 
enggame, nei gwela waakena jamer 
abak-abaksusfer ga nesa domolsa. 

4 Ane apgal jigala Uwa Sanbagiri aa jes 
menetababisilim taman waaken-giribe 
enggalfe Jelem angtanef jes kitulmife, 
nei nemsama towaswebili nei seyafter 
jeiserem ga nesa domolsa. Seyafter 


1 PETRUS 1.5-7 1972 


jeiserem taman waaken-giribe jam ge 
kabwakswebiyen, jam ge butswebiyen, 
ane jam ge barwebiyen. 

3 Aamei Uwa Sanbagiri imsama 
tebana, ane jega jem temawer baabeta 
Uwa Sanbagirmanaiserem je is mes 
isinbaabisnenne jamer nunu umwef 
jeiserem jebo. Nunu jes jepserem Uwa 
Sanbagiri Jei ga jem se tabanulsisi 
aamei is jem waakentababisiliserem. 
Ane Jei ga is aftabifelse enggalfe 
aamei Jebar waakenfer igama nwinf. 
Ane jes jepserem aamei etam-etama 
fasfasus afa ijama domolyan, ane gwela 
imnaiserem ga is waakenfer se falmini. 

Ini imna saaser-saasersusfer ga 
sege folbamini, seyafter jeiserem Uwa 
Sanbagjiri ip is jes menetabaipmisinirim 
jem temawer. Aamei safe kabwaktala 
uskambar nenes-nensaiserem nomkefe 
jes isa damtabili aamei ogiri aaiserem 
jebe igalaba nwinirim, ini imna ga 
saaser-saaserfer is gemer sege 
folbamini. 

7 Aamei kabwaktala seyafter jeiserem 
ijesa damtabilirim, jega enggalf 
Uwa Sanbagiri Jei aamei is gam 
unggwasbaabif, afa aamei Uwa Sanbagjiri 


1 PETRUS 1.8 1973 


ke ibunarsusfera tebana, afa fas. Aamei 
imesma towaswebili emasem temawer 
enggame, emasa jei gwanan tokwanap 
gane giranna enggalfe, oltu tantena jep 
gam barwef, ane emasa waakenaiserem 
ga jenefener gam fala. Ane aaiserem 
jegme gemer, aamei kabwaktala jam 
ijeba damtabilirim, afa aamei jes 
jepserem kanaufer jamer isa finaram, 
ane afa aamei Uwa Sanbagiri baabetmer 
jam isa tebanaram, gam jega Yesus 
Kristus Jei gamjon aa jep forsanyaram, 
Jei bosna imna is gase kitulmitesa, ane 
aamei jepga Jebaner Jelem nafap ga isa 
gwesa. Emasa safe waakensusu, jese 
barwesa. Jengga aamei Uwa Sanbagiri 
ijewera tebanaram, jeba waakensusu 
emasa Jemniwer. Ane aamei Jei ga isa 
tebana jamer abak-abaksus. 

8 hamei gwanan Yesus safe ijama 
damtayan, jengga aamei Yesus igemera 
nesiktene. Aamei namwer Yesus safe 
ijama damtayan, jengga aamei Yesus 
ima tebana, ane jega jem temawer ini 
imna uskambar saaser-saasersusfer 
sege folbamini. Katana afa fas ini saaser- 
saaserswebalaiserem jem temawer 
waakenfer jem nasbife. 


1 PETRUS 1.9-11 1974 


9 Aamei taterisi Kristusem temawer 
imesma taabili, ane jega jem temawer 
Jei aamei is waakentababisiwena. 

10 Gwanan-gwanansus galapserem Uwa 
Sanbagiri aa jes mwangbisilim enggalfe 
aamei is jam waakentababisiliwer, nabi- 
nabi jei seyafter jem temawer jei jam 
ne towaswebif, ane jei jeber-jeber ga 
samem-samem ne terelbuwel enggalfe, 
Uwa Sanbagiri Jei aa jes mwangbisilim 
jem igiserem jam ne towaswebif. 

Ane jei Uwa Sanbagiri angtane jam 
nesikteleiserem jem temawer ga 
aane nasipmil, ane aas mese jeme 
aane nasipmil, Uwa Sanbagiri aa jes 
mwangbisilim enggalfe angtane jam 
waakentababisiliserem jem temawer. 

11 Mafnana Kristusmanaiserem Jei ini 
nabi-nabimanaiserem ga jep nuninon, 
ane jei tamtamtala Kristus aa jes 
domolaiserem ga jem temawer ga jes 
ne nasipmil. Ane Kristus galap nafa 
unggwanfer jebar jem gwelaiserem 
taman waaken-giribe jem temawer jes 
mese ga aane nasipmil. Ane jei jeber- 
jeber ga samem-samem ne terelbuwel 
enggalfe jam ne towaswebif, seyafter 


1 PETRUS 1.12-13 1975 


jeiserem ga fomfom se etamwesa, ane 
je fonggalabar se etamwesa. 

12 Uwa Sanbagiri Jei nabi-nabi ga 
enggam towasulmil, taterisi jei aa jes 
ne nasbilirim, je fas jam etamweyan 
nunu jes jepserem jei aa galap 
naawelam. Jengga seyafter jeiserem 
galap gase etamwesa, nunu aamei 
ijeba gwenaram. Ane namwer aas 
jepserem, rasul-rasulu jei taterisi 
jeiserem is mes ne towas-towasulmini. 
Jei Taterisi Waakena jeiserem ga is 
mes ne towas-towasulminint, baabeta 
Mafnana Uwa Sanbagirmanaiserem 
jeme, Mafnana taman waaken-giriwer aa 
Jei jelaram. Malaikat mese ini jemanme 
unggwan-giri taterisi jeiserem waakenfer 
jam sarbife. 

13 Ga jem temawer, ini imna enggam 
isege folbamini Uwa Sanbagirem 
temawenefener, ane in ina ga jam isa 
gaaramisnenne waakenfer. Ane enggam 
ga isa towaswebili ini imna seyafter 
gemerserem jeme, nunu Yesus gamjon 
aa jep forsanyaram, nunu jes jepserem 
apgal jigala waakensususerem Uwa 
Sanbagiri nep aa jes kitulmiliserem, 
seyafter jeiserem aamei ga isa tebabisi. 


1 PETRUS 1.14-17 1976 


14Sa sarba Uwa Sanbagiri, ane Jei 
aa jes bilirim ijema eyebife, seyafter 
jeiserem gasa eyebi! Aamei nalefe 
Kristusem temawer ijama towasweyan, 
kapkaiserem ilem inibe ijesa bilirim jam 
eyebife, seyafter jeiserem ima eyebilint. 
Namwer safnant, jes gamserem ijama 
eyebiyen. 

15Ini Uwa Sanbagirmana ba 
tabalbalsusem folbana. Ane Jei is 
mes jenbebili enggalfe, igama gwef 
Jelem angtanefe. Jega jem temawer, 
seyafter aamei ijesa eyebilirim, ini 
tabalmer gasa eyebi! 

16 Taterisi Uwa Sanbagirmanaiserem 
jebe, Uwa Sanbagiri ga enggam gul: "Ini 
imna ise tabalmer sege folbamini, aam 
temawer ini Amna tabalmer folbana." 

17 Aamei sembayanga Uwa Sanbagirfe 
ijeba gwebabanaram, aamei Uwa 
Sanbagiri enggam ima bala, "Uwa amna." 
Jengga sa sarbistaabon, Uwa Sanbagiri 
angtane aa jei tenebaabiwenaram, Jei 
mwongga daamfenna tefner gam giri. 
Jei enggam Jam eyebiyen, angtane 
afweraiserem etam-etama jemna jam 
gam tamtamulmini, jengga etam-etama 
imna is jam tamtamulmiyen. Ga jem 


1 PETRUS 1.18-19 1977 


temawer aamei ogiri aaiserem jebe 
igalaba nwinirim, ane gemerje Uwa 
Sanbagiriserem Jebar ijama nwinyen, 
enggam isa gwena ga jam isa erne, 
tamtamtala Uwa Sanbagjiri is jes 
golmiliserem etam-etama kapkaiserem 
jem temawer. Ane enggam isa gwena 
waakena tefner igama eyebili. 

18 Jes gemerserem ga gemer isa gwena, 
aam temawer aamei imsa towaswebili 
enggame, Uwa Sanbagjiri Jei is mes 
aftabunnu gwela gwananmanaiserem 
jewer. Aamei gwanan ga enggam 
ima gwena, taterisi igyeneiserem ane 
nele kapka asal-asala imnaiserem 
ga ijesa onsominint. Uwa Sanbagiri 
Jei aamei is galap aftabunnurum, Jei 
is Jam armantababiyen apgal jigala 
ogirmanaiserem jeme, apgal jigala 
emas galserem afa perak. Apgal jigala 
seyafter jes galserem je seyafter ga sege 
barwebisi. 

19 Jengga Jei aamei is mes armantababili 
aawisi Kristusmanaiserem jeme, aawisi 
Jemnaiserem jeba waakensusum 
apgal jigala ogirmanaiserem jemniwer. 
Kristus Jeiba domba tanna waakensusu 


1 PETRUS 1.20-22 1978 


galserem, Jemnibe kapkaiserem 
fasfasus. 

20 Uwa Sanbagiri Jei ogiri aaiserem 
nalefe Jam eyebayan, Jei gwanan 
enggam mes mwangbisil, Kristus Jei 
se tere etam-etama nemnaiserem jem 
temawer. Jengga namwer nunu umwef 
aas jepserem, Uwa Sanbagiri Jei Kristus 
mes gweretana enggalfe, Jei aamei is 
gam waakentababisif. 

21 Aamei taterisi Kristusem temawer 
imsa towaswebili, ane jega jem temawer 
aamei Uwa Sanbagiri ga ima tebana. Jei 
Kristus mes irtestenant terewer, ane Jei 
mes eyebili jega Kristus Jei sanbaksusfe 
gase nwini angtane seyafter gemerserem 
jemniwer. Ga jem temawer, ini imna 
unggwan-girsusfer is mes ge folbamini 
enggalfe Uwa Sanbagiriserem jam 
tebafefener, ane aamei imsa towaswebili 
enggame, Jei bunarsusfer gase eyebili 
seyafter Jei aa jes bilim jam eyebife. 

22 Aamei taterisi bunarsusfer Uwa 
Sanbagirmana imesa sarbili, ga imesa 
onsobili. Ane jega jem temawer 
aamei jeber-jeber ga ima gwena 
ini tabalaiserem jeme, ane aamei 
bunarsusfer angtane Yesus aa jei ne 


1 PETRUS 1.23-24 1979 


tebanaram jei ga imsa nesiktababili. Ane 
ai aamei isa ajam balbabili, aamei in 
ina ga jamer isa nesiksonanna ini imna 
seyafter gemerserem jeme. 

231n ina ga jam isa nesiksonamna, 
aam temawer aamei gwela ibirmi 
Uwa Sanbagirminiwer aaiserem imsa 
domola, gwela jam barweyanaiserem. 
Jeiserem ga enggam, aamei gamjon jam 
surulu gamserem, ane aamei seyafter 
Uwa daamfenna ga imsa damtana. 
Gwela aamei ijesa domolaram iye yo 
uwa ilemanaiserem jemniwer, gwela 
jeiserem gase barwesa, jengga gwela 
imna ibirmiserem je jam barweyan. 
Aamei gwela ibirmiserem imsa domola, 
aam temawer aamei taterisi Uwa 
Sanbagirmanaiserem imsa taabili. 
Taterisi Jemnaiserem ba mafnanabaram, 
ane je jam barweyan. 

24 Taterisi Uwa Sanbagirmanaiserem 
jep ga enggam baatultel: "Angtane 
seyafter gemerserem jeiba kakatara jes 
gamserem, kakatara jeiserem abakfer 
jam gweyan, ane ga gam sasanswena. 
Baabeta angtane seyafter gemerserem, 
jeba bunga ese jes gamserem, bunga 
ese jeba waakensusu nunu abakferyan, 


1 PETRUS 1.25-2.2 1980 


ane ga gam sasanswena, ane ga gam ge 
anbitini. 

25 Jengga Taterisi Uwa Sanbagirmana je 
ga gemer fala jamer abak-abaksus." Ane 
taterisi jeiserem jeba Taterisi Waakena 
ibe is jes ne nasipminirim. 

t Uwa Sanbagiri Jei gwela ibirmi is 
2 mesam golmini. Ga jem temawer, 
etam-etama kapkaiserem nafis-nafis 
mesna seyafter gemerserem jewer 
ga jam isa irfwena. Angtane ijama 
afaf-afaftababiyen. Aamei akar-akarem 
ijama gweyan. Ini imna mamar-mamara 
is jam ge folbamiyen. Ane taterisi 
kapkaiserem ijama nasipmiyen angtane 
nafsiserem jem temawer. 

2 Aamei waakenaiserem 
Uwa Sanbagirmana imesma 
damdamulbaasini. Jega jem temawer, 
etam-etama kapkaiserem nafis-nafis 
mesna seyafter gemerserem jewer ga 
jam isa irfwena. Tantowai namwer surulu 
gamserem ini jemna unggwan-giri ga 
mom tumafefener gam folbana. Jes 
gemerserem aaiserem jegme gemer, 
ini imna unggwan-giri ga Taterisi Uwa 
Sanbagirmanaiserem ga is jepfener sege 
folbamini, Taterisi waakensususerem ini 


1 PETRUS 2.3-5 1981 


imna is je kanautabaipminirim. Aamei 
Taterisi Uwa Sanbagirmana jeber-jeber 
isa taayibowena jamere taterisi jeiserem 
jem isa unggwan-gwanswena, ane Uwa 
Sanbagiri Jei aamei is waakentababisisi 
nunu umwef jes jepserem. 

3(2:2) 

4 Au, aamei Kristus ga Jam isa 
gwetmantaasini! Jei ga tuna jam gwela 
galserem ga gala. Angtane jei mes ge 
gubili, "Kristus Jei kapka.", ane Jei baif 
ne gwebana. Jengga Uwa Sanbagjiri 
Kristus mes destabal, ane Jei ga bal 
enggame, "Kristus ba waakensusum." 

> Aamei mese ga tuna jam gwela 
galserem ga gala. Ane angtane jena 
tonem aa gemer gane eyebilirim, jes 
gemerserem Uwa Sanbagiri Jeime 
is gemer se dupduptababili safna 
daamfennaber. Jei enggalf eyebili 
aamei jena Jelemana galserem gam 
igama etamwef, jena jeiserem Mafnana 
Jelemanaiserem jep nwinf. Aameiba 
imama Uwa Sanbagirmana Jemna 
awelna ijeya gweyibenerem. Aamei 
Jelefefener ima gwena, ane aamei Jei aa 
jes bilirim seyafter jeiserem jeber-jeber 
ga ima eyebuwena. Yesus Kristus Jei 


1 PETRUS 2.6-8 1982 


aamei is jeber-jeber batobaabuwena 
enggalfe aamei seyafter jeiserem gam 
eyebif, jega ini Uwa Sanbagirmana gase 
saaser-saaserswebana seyafter Jebe 
ijesa eyebilirim jem temawer. 

6 Taterisi Uwa Sanbagirmanaiserem 
jep ga enggam baatultel: "Ai tuna 
waakensusu ga jes As destabana, 
tuna jeiserem Ai Ajes gerantelam kota 
Siyon je. Jeiba tuna igsususerem aa 
jes ne gerantenaram enggalfe jena jem 
saaserfe gam fyaf. Ane angtane Jei aa jei 
ne tebanaram, jei jam ge seferswebiyen, 
ane jei enggam jam ge gubiyen, 'Wa, ai 
Angtane jeiserem Jei abaf tebanant?"" 

7 Aamei Yesus iJeya tebanaram, aamei 
enggam ima gunu, "Tuna jeiserem jeba 
waakensusum." Jengga angtane Yesus 
jam tebayanaiserem jem temawer, 
Taterisi Uwa Sanbagirmanaiserem jep 
ga enggam baatultel: "Tuna angtane 
jena aa jei gane eyebilirim jei aa jes 
gane taptasiwilirim, tuna jeiserem jei ga 
igsusfe mes etamwena." 

8 Ane Taterisi Uwa Sanbagirmanaiserem 
jep gamjon ga enggam baatultel: 
"Angtane jei tuna jeiserem jep gangge 
tenbistaanni, ane jei ga gangge janbili." 


1 PETRUS 2.9-10 1983 


Jei aam temawer ge janbili, jei Taterisi 
Waakena Uwa Sanbagirmana jam 

ne taabiyen. Uwa Sanbagijiri Jei jes 
gamserem mes mwangbisil. 

3 Jengga aamei angtane jes galserem 
galyan. Uwa Sanbagiri Jei aamei is mes 
destabaabili Jelem angtanefe. Jeiba 
Rajasam, ane aamei ga imam-imam 
Jemnaiserem, awelna Jemna ga jetefener 
ijeya gweyibenerem. Jei aamei enggalf is 
mes destabaabili aamei Jelem angtanef 
igama etamwef, ane enggalf mese aamei 
waakena Uwa Sanbagirem temawer, 
seyafter jeiserem igama nasibenenef. 
Uwa Sanbagiri Jei aamei is enggalf 
jenbebili aamei gwiniwer igama totinyef, 
ane nafa Jelemana waakensususerem 
jep ga isa kawewili. 

10 Gwanan galapserem aamei angtane 
Uwa Sanbagirmanyan, jengga namwer 
aas jepserem aamei angtane Uwa 
Sanbagirmana. Gwanan jes jepserem 
aamei nesiktele Uwa Sanbagirmana 
ijama damdamulbaasiyen, jengga 
namwer aas jepserem aamei 
nesiktele Uwa Sanbagirmana imsa 
damdamulbaasini. 


1 PETRUS 2.11-12 1984 


1! Am afelen mesna ai isa ajes 
nesiktababilirim, aamei ogiri aaiserem 
jebe inomkefa nwini, aamei angtane 
ogirmanyan, aamei bunarsusfer angtane 
taman waaken-girmana. Jega jem 
temawer ai ititmer ga is ai balbabili 
enggame, aamei ijama eyebiyen 
kapkaiserem ini imna unggwan-girfer is 
jem gangge folbaminirim jam eyebife. 
Ini imna is jei gangge folbaminirim 
enggalfe kapkaiserem jewer gam 
eyebife, jeiserem jei ga mafnana 
ilemanaiserem ga jem ginanggwa, aam 
temawer afa aamei kapka jeiserem jam 
igama eyebilirim, gam jega aamei Uwa 
Sanbagiri waakenfer ijama onsobayan. 

12 Aamei jeber-jeber ga waakena 
tefner igama eyebili, angtane Kristus 
tebayanaiserem jem nenennabe. Jam isa 
gwenaram ga waakena tefner isa eyebili, 
jega angtane Kristus tebayanaiserem 
jei safe kapkaiserem im temawer is jes 
gane nasbaibene, jengga jei bunarsusfer 
ga gane domola aamei waakenaiserem 
jes igama eyebilirim. Jega jem temawer, 
jei Uwa Sanbagiri ga sene pujitese, nunu 
Jei gamjon aa jem se forosanyaram. 


1 PETRUS 2.13-16 1985 


13 Angtane pemerinta ilem sanbakfe 
aa jei gangge nwinbenerem, taterisi 
jemnaiserem ga waakenfer isa 
tasyipmini. Jeiserem ga jes isa eyebili, 
aam temawer Tuhan Jei Jener gemeram 
gunu. Aamei Raja ilemanaiserem jemna 
taterisi ga waakenfer isa taayibene. 
Jemna baabeta je unggwandwasusu 
baabeta angtane sanbaka nafsiserem 
jemniwer. 

14 Ane Gubernur jeime gemer, jemna 
taterisi jegme waakenfer isa taayibene. 
Raja Gubernur destabana enggalfe 
angtane kapkaiserem aa jei gam 
eyebilirim jei gam tamtamtana, ane 
angtane waakenaiserem aa jei gam 
eyebilirim jei jemna bosna ga gam 
gulbatena. 

15 Uwa Sanbagiri Jei enggam gunu 
aamei waakena tefner isa eyebili, jega 
angtane teisyenaiserem jei im temawer 
kapkaiserem jei jam bilyen. 

16 Aamei gwanan baabeta etam-etama 
kapkaiserem ga jem gwonap ima 
gwesant, jengga namwer aas jepserem 
Uwa Sanbagjiri Jei is mes aftabunnu. 
Aamei gamjon baabeta etam-etama 
kapka jeiserem jem gwonabe ijama 


1 PETRUS 2.17-19 1986 


gweyan. Jengga Uwa Sanbagjiri Jei aa 

jes bilirim ga jetefener isa eyebili, aam 
temawer aamei baabeta Jemnaiserem 

jem gwonabe imesa gwena. 

17 Ini imnaiserem ga is waakenfer sege 
folbamini angtane seyafter gemerserem 
jemnibe. Aamei angtane Kristus aa 
jei ne tebanaram seyafter ga jam isa 
nesiktababili. Uwa Sanbagiri ga jam 
isa erebene. Aamei rajaminibe ini 
waakenaiserem ga jem isa gwena. 

18 Aamei awelna angtane nafsimana 
ijeya gwebilirim, waakenfer isa gwena 
angtane sanbaka ilemanaiserem 
jebar. Ane seyafter angtane sanbaka 
ilemanaiserem jei aa jes gam bilirim, 
jeter isa eyebili baabeta seyafter 
imnaiserem jeme. Ga gemer isa eyebili, 
afa angtane sanbak ilemanaiserem 
is waakenfer gam balbabili, afa jei is 
kakalmer gam balbabili. 

19 Afa angtane kapka is gane 
eyeipminirim, safe kabwakfer ijama 
eyebiyen, je safnant, aamei ini 
waakenfer jem isa fina. Ga gemer isa 
eyebili, aam temawer aamei imesa 
towaswena enggame Uwa Sanbagiri 
gemeram gunu. Ma aamei jes gamserem 


1 PETRUS 2.20-21 1987 


jam isa eyebilirim, gam jega ini Uwa 
Sanbagirmana Jei saaser-saaserfer gam 
folbana im temawer, ane Jei waakena is 
golmini ibe. 

20 Afa aamei kapkaiserem jam isa 
eyebilirim, ane jem temawer ga is gane 
tamtamtababili, ane afa jes jepserem 
aamei ga ini waakena kanauwaiserem 
jem igama fina, afa ga gam jes 
gemerserem, gam jega Uwa Sanbagjri 
Jei enggam is Jam balbabiyen, "Aamei 
waakenaiserem ijesa eyebili." Jengga 
afa aamei waakenaiserem jes igama 
eyebilirim, ane jem temawer aamei 
ga is gane tamtamtababili, ane afa 
jes jepserem aamei ga ini waakena 
kanauwaiserem jem igama fina, afa ga 
gam jes gemerserem, gam jega Uwa 
Sanbagiri Jei enggam ga is gam balbabili, 
"Aamei waakenaiserem ga ijesa eyebili." 
Ane Jei ga fwaina waakenaiserem ip ga 
is gam se golmini. 

21 Uwa Sanbagiri Jei aamei is mesam 
jenbebili enggalfe, aamei ini waakenfer 
jeme igama fyaf, tamtamtalaiserem ibe 
is galap ne golminirim aam temawer 
aamei waakena ijewera eyebilirim. Gasa 
sarbistaabon, Kristus Jei tamtamtala 


1 PETRUS 2.22-24 1988 


Jener mesam domolant im temawer. 
Jei ibe is mesam gwerauwulminint 
aamei jame ijesa eyebiliserem 
tamtamtalaiserem ibe is galap ne 
golminirim. Kristus aa gemer eyebilirim, 
aamei jegme gemer isa eyebili. 

22 Jei etam-etama kapkaiserem afa 
jam eyebiyen. Ane Jei angtane afa jam 
afaf-afaftababiyen. 

23 Angtane Jei jame aa galap ne imei- 
imeitanaram, Jei fwainfe kabwakfer jam 
golmiyen. Kristus Jei tamtamtala jame 
aa galap ne gulbanaram, Jei enggam 
Jam guyon, "Ai tamtamtala Amnaiserem 
ip gamjon As fwainulmini." Fas gamyan, 
jengga enggam, Jei Jen Jena Jener gera 
Uwa Sanbagirminibe, aam temawer Jei 
tousa Uwa Sanbagjiri Jeiba Jesam Jei 
angtane jeber-jeber waakensusfer gam 
tener-tenerbaabuwena. 

24 Kristus Jei tamtamtalaiserem 
Jenfentowai domola ti salibibe, 
etam-etama kapka nemnaiserem jem 
temawer. Jei jeiserem Jei ga enggalf 
eyebili, nei etam-etama kapkaiserem 
jewer nejema irfwef, ane nei enggalfe 
ga nesa gwena, Uwa Sanbagiri Jei aa jes 
gam bilirim ga jetefener negama eyebili. 


1 PETRUS 2.25-3.2 1989 


Aamei is mes waakentababili, aam 
temawer Kristus mes ne tamtamtana. 

25 Aamei gwanan nalefe Kristus ijama 
tebayan, aam ga domba galserem je 
aa gemer gam mumalwenaram. Jengga 
namwer aas jepserem aamei imsa 
irfwena Kristus gam onsobafe. Jei aamei 
is waakenfer gerebaabisnenne, gembalna 
gemerserem jei dombana jelemana aa 
gemer gam gerebaabisnennerem. Jei 
ga mafnana imnaiserem ga is gemer 
gerabaipmisnenne. 

1 Jes gemerserem aaiserem 

jegme gemer, aamei wini 
anggwanabaraiserem, aamei anggwana 
ilemanaiserem taterisi jemna ga 
jamer igam taayibene. Anggwana 
ilemanaiserem taterisi jemna ga 
jamer igam taayibene enggalfe, afa 
anggwana ilemanaiserem jei Taterisi 
Uwa Sanbagirmana jam ne taabiyeneye, 
jei ga gwela waakena imnaiserem 
ga is gam domolbili, ane jega jem 
temawer jei Yesus ga gam tebana. 
Aamei safe jemnibe Yesusem temawer 
ijam nasoweyan, jei Yesus gam tebana, 

Zaam temawer jei gwela tabala 
imnaiserem is jewer gam domolbilirim, 


1 PETRUS 3.3-4 1990 


ane jeime is gam domola enggame, 
aamei Uwa Sanbagiri jes igam pujitene 
ini seyafter imnaiserem jeme. 

3 hamei ini imna unggwan-giri 

is jam ge folbamiyen apgal jigala 
waaken-waakenaiserem jem temawer 
enggalfe gam kabwabif, anggwana 
jewer is gam domolf. Aamei ilem inibe 
enggam ipsama gunurum, "Afa nabal 
safna amna waakensusfer jam agam 
baatawulurum, ane ai fene jemna 
hargana unggwanfer jetefener agam 
kabwabili, ane inanai mese jeme jemna 
hargana unggwanfersus, afa ai jes 
gamserem jam agam eyebilirim, gam 
jega angtane jei ai ga as gane bili 
enggame, 'Aamei waakensusu." 

4Gamyan, jengga enggam, afa ini imna 
waakenaye, gam jega aameiba wini 
waakensusum. Ga jem temawer, ini imna 
is enggalf sege unggwan-girsweipmini, 
ini waaken-waakensususerem. Ini 

imna ga jamer isa onabertabana, ane 
jeber-jeber baife ijama gweyan. Fene yo 
inanaiya jemna hargana unggwanfer ga 
sege barwebili, jengga ini imna waakena 
jeiserem je jam barweyan. Ane Uwa 

Sanbagirem nwenabe, ini imna waakena 
jeiserem jeba igsusum. 

3 Wini fwater Uwa Sanbagiri aa jei 
ne tebalam, ini jemna waakensusu, 
ane jega jem temawer jeiba wini 
waakensusum. Wini jeiserem jei mes ne 
towaswebil enggame, Uwa Sanbagiri Jei 
aa jes bilirim, jeiserem Jei gase eyebili. 
Ane wini jeiserem jei taterisi anggwana 
jelemanaiserem waakenfer aa jewer ne 
taayipmilim. 

6 Ane Sara jeime gemer. Jei 
taterisi Abrahammana anggwana 
jelemanaiserem taterisi jemna 
waakenfer taayibel, ane jei ga enggam 
jenbewel, "Angtane sanbaka amna." Afa 
aamei waakenaiserem jam isa eyebilirim, 
ane ini imna jeber-jeber erel-erelfer is 
jam ge folbamiyen, gam jega aamei tane 
yafontowai Saramana galserem. 

7 haiserem jegme gemer, aamei 
anggwana winibereiserem, aamei wini 
ilemanaiserem jebar ga waakenfer 
igama nwini tousaiserem jeme. Aamei 
ini imna ga is foler-folerfer sege falipmini 
wini ilemanaiserem jebar, aam temawer 
jemna baabeta bastantowaifer imniwer, 
ane aamei jebaner gwela waakena 


1 PETRUS 3.8-9 1992 


abak-abaksusfer Uwa Sanbagjiri is jes 
golminirim jebar gam is ge domola. 
Ane aamei wini ilemanaiserem jebar 
ga waakenfer igama gwena, jega 
sembayanga imnaiserem Uwa Sanbagjri 
Jei is gam sarbaipmini. 

8Umwef ga aas, aamei seyafter 
gemerserem ga ini daamfennaber isa 
gwena. Afa angtane daamfenna im 
nenennap aaiserem jemna ini jam gam 
jenbanaram, aamei mese seyarfter ini 
imna jebaner is gangge jenbamini. 

Ane afa angtane daamfenna jei jemna 
ini saaser-saaserfer jemanem gam 
folbanaram, aamei mese aamei seyafter 
ini imna jebaner is saaser-saaserfer 
gangge folbamini. Ane aamei jeber-jeber 
ina ga jam isa nesiksonanna, aam 
temawer aamei seyafter gemerserem ba 
tane Uwa Sanbagirmanfenna. Aamei ga 
ina jamer isa batominenne, ane ini imna 
ga jam isa onabertabana. 

9 Afa angtane jei kapkaiserem ip is 
jam gane eyeipminirim, aamei kapka 
jeiserem ijama fwainulmiyen. Afa 
angtane kapkaiserem ip is jam gane 
nasipminirim, aamei kapka jeiserem 
ijama fwainulmiyen. Jes gamserem 


1 PETRUS 3.10-11 1993 


ijama eyebiyen, jengga enggam igama 
eyebili: Afa angtane kapkaiserem ibe is 
jam gane eyeipminirim, afa kapkaiserem 
ibe is jam gane nasipminennerem, 
aam ga Uwa Sanbagjiri ga igama bala 
enggalfe, Jemna waakenaiserem jep 
ga gam golmini. Jeiserem gasa eyebi, 
aam temawer Uwa Sanbagjiri Jei aamei 
is galap jenbebilirim, Jei Jener mes gul 
enggame Jemna waakenaiserem Jei 
galap is golmisi. 

10 Taterisi Uwa Sanbagirmanaiserem 
jep ga enggam baatultel: "Afa angtane 
jei ini jemna jam gam unggwan- 
girswebanaram enggalfe, gwela 
waakenaiserem jewer gam domolf, 
ane ini saaser-saaserfer gam folbaf, 
gam jega angtane jeiserem jei taterisi 
kapkaiserem jam nasbabiyen angtane 
nafsiserem jem temawer, ane jei 
angtane jam afaf-afaftababiyen. 

11 Jei kapka jam eyebiliserem jei 
jewer ga jam gam irfwena, ane ga 
waakenaiserem ga jetefener gam 
eyebili. Ane jei jeber-jeber enggam 
gase gunu, ini seyafter gemerserem 
jeme, 'Ai waakenfer agam nwinf angtane 
nafsiserem jebar, ai bai jam erafe.' 


1 PETRUS 3.12-15 1994 


1? Jes gamserem gasa eyebi, aam 
temawer Tuhan Jei jeber-jeber gam 
gerebaasnenne angtane aa jes ne 
eyebilirim Tuhan aa jes gam bilirim, 
ane Jei sembayanga jemna jeber-jeber 
gam sarbaipmini. Jengga angtane 
kapkaiserem jei aa jes gane eyebilirim, 
jemniwer Tuhan Jei baif gam gwena." 

13 Afa aamei jeber-jeber waakenaiserem 
jes igama eyebilirim ini seyafter 
gemerserem jeme, gam jega 
kapkaiserem ibe is nane gam eyeipmini? 
Angtane afa fas. 

14 Jengga afa angtane nafsiserem 
jei tamtamtalaiserem ibe is jam 
gane eyeipminirim aam temawer 
aamei waakenaiserem jam igama 
eyebilirim, Uwa Sanbagiri Jei 
waakena Jelemanaiserem ip is 
golmisi. Aamei angtane kapka ip is jei 
gane eyeipminirim, angtane jeiserem 
ijama erebeyen. Ane ini imna is jam ge 
eseswebamiyen. 

15 Jes gamserem gamyan, jengga 
enggam: Aamei in ina ga jamer isa tete 
Kristusminibe ini seyafter gemerserem 
jeme, ane enggam ga isa gunu, "Jeiba 
Tuhan amnam." Aamei jeber-jeber 


1 PETRUS 3.16-17 1995 


ga jamer isa menetwesini ijama 
tamawolbaabife, angtane taterisi ip is jes 
gane tenebaipminirim enggame, "Jeje 
bafa aamei Kristus ga ima tebana?" 

16 famei angtane jeiserem ijeba 
tamawolbaabilirim, ini imna ga ise 
foler-folermer sege folbamini, ane ini 
imna ga is waakenfer gangge folbamini 
jemnibe. Aamei ga waakena ijesa 
towaswebilirim ga jetefener isa eyebili, 
jega ini imna waakenfer is ga sege 
folbamini. Jepga angtane jei kabwakfer 
aa jeba nasbilirim gwela waakena 
imnaiserem jem temawer, gwela imna 
Kristusfar daamfennaber aaiserem, 
jepga angtane jeiserem jei jener ga gam 
ge seferswebili taterisi syefer jener aa 
jes gane nasbabilirim jem temawer. 

17 Sa sarbistaabon, afa Uwa Sanbagiri 
Jei enggam jam gam gunurum 
aamei tamtamtalaiserem jam igama 
domolaram, waakenfer ga enggam, 
aamei tamtamtala isa domola aam 
temawer aamei waakenaiserem jewer 
igama eyebilirim. Aas gamserem 
gamyan, aamei tamtamtala ijewera 
domolaram aam temawer kapkaiserem 
jewer igama eyebilirim. 


1 PETRUS 3.18-20 1996 


18 Kristus Jeime tamtamtala mes 
domolant. Jei daamfenfener mes 
terent, etam-etama kapka angtane 
seyafter gemerserem jem temawer. 

Jei etam-etama kapka fas afa jam 
eyebiyen, jengga Jei angtane etam- 
etamabaraiserem jem temawer mes 
terent, jega enggalf Jei nei nes gam 
aftabifelf Uwa Sanbagirminibe. Angtane 
Jei mes ne munbonont, ane tifini seyafter 
Jemnaiserem mes terent. Jengga 
Mafnana Uwa Sanbagirmanaiserem Jei 
gwela gamjon Jep mes gulbanant. 

19 Ane Mafnana Uwa 
Sanbagirmanaiserem jeme, Kristus 
Jei mes sofnant bwiyibe, ane mafnana 
angtanemana bwiyibe aa jei ge 
nwinbaitonom, Jei taterisi jep ga aa 
nasipminint. 

20 Mafnana jeiserem jeiba mafnana 
angtane Uwa Sanbagiri jam 
tebayanaiserem, gwanan jes galapserem 
Nabi Nuh jei aa galap gwelam. Nabi 
Nuh jei atdusa jam aa galap eyebilim, 
jes galapserem Uwa Sanbagiri Jei 
abakfer fyal enggalfe, angtane jeiserem 
jei ke sege irfwebil etam-etama 
jelemanaiserem jewer. Jengga jei etam- 

etama jelemanaiserem jewer jam ge 
irfwebiyen, ane jei ga aa ge albitil fodusa 
jeiserem jebe. Angtane unggwanfer ga 
enggammer delapan, angtane jeiserem 
ga jetefener waakentababisil atdusabe 
fodusawer. 

21 Nabi Nuh ane angtane fodusawer aa 
jes waakentababisilim, jei fonap jam 
ge albitiyen, jengga jei gemer naawel. 
Jei ga angtane jam baptistelaiserem 
jes galserem. Angtane aa jei gam 
baptiswenaram, jei fome jame aa jep 
gane baptistenerem, jei ga enggam 
gam gwerauwulu, Uwa Sanbagjiri jei 
mes waakentaasini, aam temawer jei 
Yesusfar daamfennaber, Yesus Kristus 
aa jes irtestenantam terewer, ane Jei 
gemer ga aa gwena. Angtane afa fas 
jam ne baptisteyen enggalfe, jemna 
nunggunu tifinip aaiserem gam wirulntef. 
Fas, gamyan. Jengga enggam, baptisan 
aaiserem jei ga enggam gwerauwulu, 
angtane jeiserem Uwa Sanbagiri 
enggam gam bala, "Ai ames irfwena 
etam-etamawer, ane ini amna ga as 
tabalmer se folbana." 

22 Yesus Jei mes tauna taman 
waaken-giribe, ane Jei Uwa Sanbagirem 


1 PETRUS 4.1-3 1998 


taasfolawer jep ga aa nwini. Ane Jei 
baabeta Uwa Sanbagirfar seyafter ga aa 
ge domola, ane Jei mafnana seyafter 
gemerserem jem Sanbakef ga aa nwini, 
malaikat ane bwata bawasmanaiserem 
jes mese. 
4 1 Kristus Jei tamtamtala mes 
domolant Jelem tifinibe, ga jem 
temawer aamei mese jegme jam isa 
menetwesini enggalfe tamtamtala jes 
galserem jam domolfe. Aamei imsama 
towaswena angtane tamtamtalaiserem 
aa jei gam domolaram jei waakena aa 
jewer gam eyebilirim, angtane jeiserem 
jei bunarsusfer mes gam irfwena 
etam-etamawer. 

2 Ga jem temawer, jei ogiri aaiserem 
jebe aa gemer gam gwenaram, jei 
enggam gam gwena Uwa Sanbagiri aa 
jes gam bilirim ga jetefener gam eyebili. 
Aamei ijama eyebiyen, kapkaiserem 
ini imna unggwan-girfer is jem gangge 
folbaminirim jam eyebife. 

3 Aamei Kristus nalefe ijama tebayan, 
gwanan jes galapserem, aamei abakfer 
enggam ima gwena, ane enggam ima 
eyebili, angtane Uwa Sanbagiri jes 
onsobayanaiserem jei aa gemer gane 


1 PETRUS 4.4-5 1999 


eyebilirim. Gwanan jes galapserem 
aamei etam-etama ga enggam ima 
eyebilint: Ini imna unggwan-giri ga is 
enggalf gangge folbamini maaryena gam 
gwebif, ane aamei maaryena igama 
gwebili. Aamei jeber-jeber ga igama 
mabukswena. Aamei masara jeber-jeber 
ga igama gwebili enggalfe jewer 

igama mabukswef, ane etam-etama 
kapkaiserem jewer igama gwebif. Ane 
aamei jeber-jeber kabwaksususerem 

ga igama eyebili enggame, aamei 
tiborma jam kwirtabaabiliserem ga 
igama pujitababili. Jengga namwer 
aamei Yesus imsa tebana, ane aamei 
etam-etama Jjeiserem gamjon ijama 
eyebiyen. 

4 Ane angtane jeiserem Uwa Sanbagiri 
jes onsobayanaiserem jeiba uskambar 
gangge bitbitwebili, aam temawer aamei 
jebar gamjon ijama dorweyan enggalfe 
etam-etama gam eyebife, etam-etama 
jei jeber-jeber aa jes ne eyebuwenaram. 
Ane jega jem temawer jei ims ne 
imei-imeitababili. 

= Jengga Uwa Sanbagiri Jei angtane 
jeiserem galap gase teneba- 
tenebaabuwesa jei aa jes ne 


1 PETRUS 4.6-8 2000 


eyebuwenaram jem temawer. Ane 

jei ga sege tamawolbisi. Uwa Sanbagjri 
mes menetwesini enggalfe Jei angtane 
gam teneba-tenebaabuwef angtane 
gemer gwelaiserem, ane angtane jam 
tereserem jes mese. 

6Jega jem temawer, angtane jam 
tereserem, Taterisi Waakenaiserem jei 
gwanan jep mes ne nasipmil. Jeiserem 
ga aane nasipmil, jega jei safe mes 
tenebaabuwel ane jei mes ge terbil, 
angtane seyafter jam tere gamserem, 
jengga mafnana jemnaiserem jei gemer 
naawena, Uwa Sanbagiri Jei aa gemer 
gwenaram. 

7 Nunu ogiri aaiserem ane apgal jigala 
seyafter gemerserem jem barwelaiserem 
ga jam gwetmanswena. Jega jem 
temawer, aamei ina ga jamer isa 
gaaramisnenne, ane ga inibaner isa 
gwena. Jes gamserem ga gemer isa 
gwena enggalfe, aamei sembayanga 
Uwa Sanbagirfe waakenfer gam igama 
gwebabar. 

8I1gsusu jam ijesa eyebiliserem ga 
enggam, aamei jeber-jeber in ina ga 
jamer isa nesiksonanna ini seyafter 
gemerserem jeme. Jeiserem ga jam isa 


1 PETRUS 4.9-11 2001 


eyebili, aam temawer aamei angtane 
nafsiserem jam gam nesiktenerem, 
gam jega aam ga igam fina jei safe 
etam-etama kapkaiserem jam gam 
eyebilirim unggwanfer. 

9 Angtane Kristen nafsiserem jei im 
jenap jam gangge forobityerem, aamei 
jei ga ini saaser-saasermer igama 
tebabili. 

10 Uwa Sanbagiri Jeiba waakensusum, 
ane jega jem temawer Jei baabeta 
nafis-nafsi ip is mes kitulmini. Ga jem 
temawer aamei awelna ga waakenfer isa 
gwebili, baabeta Uwa Sanbagiri ip is jes 
kitulminirim jeme, jega enggalf aamei in 
ina gam isa batominenne. 

1 Ma Uwa Sanbagiri Jei awelna ip 
enggam is jam gam golminirim taterisi 
Jemna jam nasibenenefe, aamei taterisi 
Uwa Sanbagirminiwer aa Jei gam 
jelalam, ga jamer igama nasbinenne. 
Afa awelna imna jei enggalf angtane 
nafsiserem gam batobaabif, aamei 
angtane jeiserem ga jamer igama 
batobaabili baabeta Uwa Sanbagiri ip 
is jes gam kitulminirim jeme. Seyafter 
aamei jes igama eyebilirim, jeiserem ga 
jamer igama eyebili enggalfe bosna Uwa 

Sanbagirmana jem gam pujiwulbofe, 
aam temawer aamei angtane Yesus 
Kristusmana. Uwa Sanbagiri Jeiba 
baabetabaram, ane nei ga Jei jamer 
negama pujitene jamer abak-abaksus! 
Amin, taterisi jeiserem ba bunaram! 

12 Am afelen mesna ai isa ajes 
nesiktababilirim, Uwa Sanbagjri 
Jei aamei is Jam unggwasbaabili 
enggame, aamei namwer aas jepserem 
tamtamtalaiserem uskambarsus ga 
ijesa domola. Uwa Sanbagiri Jei aamei 
is enggalf unggwasbaabili, aamei ke 
Uwa Sanbagiri bunarsusfer kimsa 
tebana, afa fas. Ipsama bitbitwenaram 
aamei tamtamtala jeiserem jam igama 
domolaram, aam temawer angtane 
Kristen jei jeber-jeber tamtamtalaiserem 
gane domola. 

13 Ipsama bitbitwenaram, jengga ini 
imna ise saaser-saaserfer sege folbamini, 
aam temawer aamei tamtamtalaiserem 
imesa domola, tamtamtala Kristus aa 
gala gam domolaram. Ane jega jem 
temawer, Kristus Jei gamjon aa jep 
warausanaram baabeta unggwandusa 
jeme, nunu jes jepserem ini imna 


1 PETRUS 4.14-16 2003 


uskambarsus saaser-saaserfer is ga sege 
folbamisi. 

14 Ini imna ise saaser-saaserfer gangge 
folbamini, afa angtane jei aamei is jam 
gane imei-imeitababilirim aam temawer 
aamei Kristus ijewera onsobanaram. 
Jeiserem aa jep se etamwenaram, 
jeiserem ga aa gwerauwulu enggame, 
Mafnana Uwa Sanbagirmana Jei ilem inip 
faliton, Mafnana jeiserem Jei baabeta 
unggwandwasusu. 

15 Aas gamserem je ga kabwaksusu, afa 
aamei tamtamtala ga isa domola 
enggalem temawer, angtanes 
igama munbono, galgals igama 
komkomtababisini, aamei awelna 
angtane nafsimana jes igama 
momoftabaipmini, afa aamei kapka 
nafsiserem jes igama eyebili. 

16 Seyafter jes galserem jei kapka, 
jengga waakena ga enggala, afa 
aamei tamtamtalaiserem jam igama 
domolaram aam temawer aamei Kristus 
ijewera onsobanaram. Jeiserem jem 
temawer ijama sefersweyan, jengga Uwa 
Sanbagirfe enggam igama bala, "Ase 
samfer gulbana, angtane jei ase enggam 
ne bala, 'Aameiba angtane Kristensam."" 

17 Nunu jep ga mes fal, Uwa Sanbagiri 
angtane jebe jam tenebaabuwefe. Jei 
enggam se gusu angtane waakenfer 
gam ne eyebif, afa kabwakfer. Ane jei 
ga angtane etam-etamabaraiserem 
gase tamtamtababisi. Jei ga nemniwer 
se tawawulsu, angtane Jemnaiserem. 
Wa afa ga gam, gam jega fomfom se 
etamwesa angtane Taterisi Waakena 
Uwa Sanbagirmana jeiserem jam 
taabiyeneiserem? Bunarsusfer jei fwaina 
sene domolsa, ane seyafter jeiserem ga 
kabwaksusu. 

18 Taterisi Uwa Sanbagirmanaiserem jep 
ga enggam baatultel: "Angtane ga jes ne 
eyebili Uwa Sanbagiri aa gam gunurum, 
Uwa Sanbagiri angtane jeiserem 
nalefe Jam waakentababiyen, angtane 
jeiserem gwanan ga tamtamtalaiserem 
jes ne domolsa. Afa ga gam jes 
gamserem, gam jega angtane etam- 
etamabaraiserem Uwa Sanbagiri jam 
ne onsobayanaiserem, ane jeber-jeber 
etam-etama kapka gane eyebili, jei 
fomfoma jam waakentababisife? Fas, 
masef." 

19 Ga jem temawer, aamei tamtamtala 
ijesa domolaram aam temawer Uwa 


1 PETRUS 5.1-2 2005 


Sanbagiri Jei mes gunu, aamei waakena 
tefner jamer isa eyebuwena. Ane aamei 
in ina ga isa tete Uwa Sanbagirminibe. 
Jei aamei is Jeyam eyebaabilint, ane Jei 
jeber-jeber ims batobaabili. 
5 t hamei angtane sanbaka jemata 

aa jei gam taabilirim, ai taterisi 
aaiserem ip ajes tulistaipminirim, ini 
amna seyafter ai jem tulistaabili. Ai 
mese ai angtane sanbaka jemata aa 
jei gam taabilirim, ane ai Kristus mes 
damtana Jei aa galap domolaram 
tamtamtalaiserem ti salibibe. Ane galap 
Uwa Sanbagiri jam se gwerauwulsurum 
baabeta ane nafa Kristusmana angtane 
seyafter gemerserem jemnibe, nunu jes 
jepserem ai mese ibar nesa domolsa 
baabeta ane nafa Kristusminiwer. Ai isa 
ititmer balbabili enggame, 

“waakenfer ga isa gerebaabisnenne 
safna Uwa Sanbagirmana, Uwa 
Sanbagiri ijes kitulminirim ibe. Jeter isa 
gerebaabisnenne enggam gamserem 
gembalna jei domba-dombana jemna 
gam gerebaabisnenne. Uwa Sanbagjri 
Jei enggam gunu, jega aamei angtane 
Jemna ga isa gerebaabisnenne 
waakenfer, ini saaser-saaserfer isege 

folbamini. Uwa Sanbagiri Jei bai aamei 
enggam guluserem, "Ai Uwa Sanbagjiri as 
Jam taatwebana." Sa gerebaabisnenne, 
jeke enggalem temawer doini gam tebaf, 
jengga enggalem temawer ini imna 
unggwan-giri awelna Uwa Sanbagirmana 
igama gweyibef. 

3 Angtane Uwa Sanbagiri ibe ijes 
kitulminirim, jeber-jeber ijama 
balbabiyen enggame, "Awelna aasa 
eyebi, gamjon awelna jesa eyebi!" Game 
ijama balbabiyen. Jengga waakenfer 
enggalf isa gwena jem nwenabe, 
jega jei enggam gase naawena aamei 
gamserem. 

4 Ane Gembala Sanbagiri aa Jei 
nwinirim sanbakfe gembala nafsiserem, 
Jei gamjon aa jep warausanaram, nunu 
jes jepserem aamei fwaina waakensusu 
ga isa taabisi, fwaina jeiserem jei jam 
barweyan. 

> Ane aamei tanisfe ijeya gwenaram, 
aamei ga angtane sanbakaiserem 
taterisi jemnaiserem ga waakenfer 
isa taayipmini. Ane aamei seyafter 
gemerserem, in ina ga jamer isa 
batominenne ini onabermer. Jeiserem 
ga jamer isa eyebili, aam temawer 

Taterisi Uwa Sanbagirmanaiserem jep 
enggam baatultel: "Uwa Sanbagiri Jei 
angtane jena jam gaartenanalaiserem 
Jei jebar gangge erna, jengga angtane 
ini jemna aa jei gam onabertanaram, 
Uwa Sanbagjiri Jei Jemna waakenaiserem 
Jei jep gam gulbana." 

6 Ga jem temawer, ini imna ga jam 
isa onabertabana Uwa Sanbagirem 
nwenabe, ane Jei ga aamei is gase 
kitultena nunu Jena aa jep bilsirim jeme. 

7 Afa ini imna is jam gangge 
esesweipminirim, ini imna jes galserem 
ga Uwa Sanbagirf isa kitulbono, aam 
temawer Jei aamei is waakenfer 
gerebaabisnenewena. 

8 Aamei ga ina waakenfer isa 
gaaramisnenne, ane ga kanaufer 
isa fina, aam temawer bawasa jeiba 
nem ginanggwasam. Jei ga singgana 
galserem aa jei gam gwarenannaram. 
Bawasa jei ga enggam gam wofena 
angtane aa jewer gam terelbenerem 
enggalfe, jewer gam tebaf, ane ga gam 
kabwaktana. 

9 Aamei Uwa Sanbagiri ga ginggitfer 
isa tebasini, jega aamei bawasa is jep 
unggwasbaabilirim, aamei kanaufer 


1 PETRUS 5.10 2008 


enggam ga igama fina, aamei bawasa 
aa jes gam bilirim jeiserem ijama 
eyebiyen. Ane aaiserem jegme jam 

isa sarbistaabona enggame, angtane 
seyafter gemerserem ogiri aaiserem 
jebe Kristus aa jei ne tebanaram 
aamei gemerserem, jei mese jegme 
tamtamtalaiserem mes ne domola aamei 
igemera domolaram. 

10 Aamei namwer tamtamtalaiserem 
ga imsa domola, jengga abakferyan 
jeiserem gase barwena. Jepga Uwa 
Sanbagiri Jei Jemna waakenaiserem 
uskambar ip is jes kitulmuwenaram, 
Jei aamei is mes jenbebili enggalfe, 
aamei Kristusfar daamfennaber igama 
gwef, ane jega jem temawer aamei 
Uwa Sanbagirfer gam isa gwena Jelem 
nafabe jamer abak-abaksus. Jega 
jem temawer Jei ga Jener is gase 
gwebabili, jega gwela imna gamjon is 
gase waakenulmisini. Uwa Sanbagiri Jei 
aamei is gase gwebabili, jega aamei Jei 
ginggitfersus gam igama tebana, ane 
Jei ga is gase kanautababili. Jei aamei 
is gase batobaabili seyafter aa jei ge 
etamwebilirim jeme. 

11 Uwa Sanbagiri Jei baabeta Jemanem 
folbana jamer abak-abaksus! Jeiserem 
ba bunaram! Amin. 

12 Silas jei amsam batobana enggalfe 
surta tofora aaiserem jam tulisulfe. 
Jeime Kristus mesam tebana nei 
negemera tebanaram, ane ai enggam 
ai towaswena jei jeber-jeber awelna 
Uwa Sanbagirmanaiserem jei waakenfer 
gweyibene. Ai surta aaiserem ajewer 
tulisulurum, jega enggalf ini imna jem 
gam kanautabaipmif, ane gamjon ga 
enggalf aamei gam isa towaswena 
enggame bunar-bunarsus Uwa Sanbagjiri 
Jei Jemna waakenaiserem ip ise golmini. 
Aamei kanaufer jem igama fyaf waakena 
Jemna jeiserem jam taayibefe. 

13 Angtane aafmana Kristus aa jei ne 
tebanaram Babilon je, Uwa Sanbagjiri 
jeime mes destabaabili aamei is gemer 
destabaabilirim, jei seyafter is enggam 
ne balbabili, "Kelek, waakenfer sa nwin!" 
Markus mese jei aaf aa jei nwinirim 
tane alemana galserem, jei aamei ga is 
enggam balbabili, "Kelek, waakenfer sa 
nwin!" 

14 Aamei angtane nafsiserem Kristus 
aa jei ne tebanaram jebar jam igama 


1 PETRUS 5.14 2010 


betwenaram, jepga in ina tafnawer 

ga igama taaminenne. Jeiserem ga 
jamer igama eyebili, jega igama 
gwerau enggame aamei in ina ijama 
nesiksonanna. Ai sembayanga as 
gwebana, jega aamei seyafter Kristusfar 
daamfennaber ijeya gwenaram, ini imna 
samfer is ga sege folbamini. 


2 PETRUS 


1Ga ip, aamei angtane Kristus 

1 iJeya tebanaram, ai agemera 
tebanaram. Yesus Kristus Jeiba Uwa 
Sanbagiri nemnam. Jei jeber-jeber 
waakensusfer eyebuwena, ane Jeiba nei 
nes gemeram waakentababisiwena. Jei 
Jener waakenfer mesam eyebili, jega ai 
Kristus amsama tebana, ane jega jem 
temawer ai waakenfer gam asa gwena. 
Ane Uwa Sanbagiri Jeime waakenfer 
eyebili, jega aamei Kristus imsa tebana, 
ane gwela imna ba waakenam, amna 
gamserem. Surta aaiserem amniwer, 
Simon Petrus. Yesus Kristus Jei ams 
destabana ai rasulf gwefe, ane ai awelna 
Jemna gam as gweyibene. 

2 Aamei Uwa Sanbagiri ane Yesus 
Tuhan nemna, imsama damdamtaasini 
waakenfer. Ane ai Uwa Sanbagirfe 
sembayanga as gwebabana, jega 
aamei Uwa Sanbagjiri galap ga isa 
damdamtaasini unggwanfer. Ane 
jega jem temawer Uwa Sanbagiri Jei 
waakena Jelemanaiserem ip ise golmini 

unggwanfer, ane Jei ini imna samfersus 
is ga sege folbamini. 

3Baabeta Uwa Sanbagirmana ba 
unggwandwasusum, ane baabeta 
Jelemanaiserem jeme, Jei mes 
eyebili jega nei Yesus Kristus nemsa 
damdamtaasini. Ane jega jem temawer, 
Jei apgal jigala seyafter gemerserem 
nes mesam kitulmini enggalfe, gwela 
nemnaiserem nei waakensus nesa 
gwena, Uwa Sanbagjiri aa jes bilirim ga 
jetefener nesa eyebili. Uwa Sanbagiri Jei 
nes mes jenbebili, jega nei baabeta yo 
gwela waakena Jelemanaiserem ga nesa 
domsona Jebaner. 

4 Ane baabetdusa Jelemanaiserem 
jeme, Uwa Sanbagiri waakensususerem 
nebe seyafter nes mes kitulmini, Jei 
nebe nes jes bilipminirim. Angtane 
Kristus jam tebayanaiserem, ini jemna 
unggwan-girfer ga gangge folbamini 
kapkaiserem jam eyebife, maaryen mese 
jam ne eyebife, ane jega jem temawer 
gwela jemnaiserem ga kabwaksusfer 
gam falmini. Jengga afa aamei jam isa 
tebabilirim seyafter Uwa Sanbagiri nebe 
nes jes bilipminirim, afa ga gam, gam 
jega aamei samfer gam isa irfwena 

kapkaiserem jam eyebiliserem jewer, 
kapkaiserem ini imna unggwan-girfer is 
jep ge folbaminirim jam eyebife. Ane 
aamei Uwa Sanbagirfar daamfennaber 
ga isa gwena, gwela imna ga gwela Uwa 
Sanbagirmana gemerserem. 

“Uwa Sanbagiri seyafter jeiserem 
mesam eyebili im temawer. Ga jem 
temawer aamei ga uskambar isa 
unggwasa enggalfe, aamei Kristus 
ijewera tebanaram, aamei jegme 
gamjon waakenfer gam isa gwena. Ane 
aamei waakenfer ijewera gwenaram, 
aamei gamjon ga isa etamwena angtane 
towasfe. 

6 Ane aamei angtane towasfe ijewera 
gwenaram, aamei gamjon in ina 
jam isa gaaramisnenne waakenfer, 
jega kapkaiserem ini imna is jep ge 
folbaminirim jeiserem jam eyebife, 
aamei seyafter jeiserem ijama eyebiyen. 
Ane aamei in ina waakenfer jam isa 
gaaramisnennerem, aamei gamjon 
kanaufer gam isa fina aamei kabwaktala 
jam ijeba domolaram. Ane aamei 
kanaufer jam isa finaram, aamei gamjon 
ga Uwa Sanbagiri aa jes bilirim aamei ga 
jetefener isa eyebili. 

7 Ane aamei Uwa Sanbagiri aa jes bilirim 
jam isa eyebilirim, aamei gamjon im 
afelen mesna Yesus aa jei ne tebanaram 
ga jes isa nesiktababili. Ane im afelen 
mesna jam isa nesiktababilirim, aamei 
gamjon ga angtane seyafter gemerserem 
ga isa nesiktababili. 

8 Afa aamei jes gemerserem gam jam 
isa gwenaram, nele waakena seyafter 
jeiserem jam isa onsobaabilirim, ane afa 
aamei namwer nele waakena jeiserem 
bastowaifer jam isa onsobaabilirim, 
jengga galap aamei nele waakena 
jeiserem unggwanfersus gamjon 
ga isa onsobaabili, afa ga gam jes 
gemerserem, gam jega aamei ga jem 
isa gwerauwulu enggame, aamei Tuhan 
nemna Yesus Kristus bunarsusfer ima 
damdamtaasiwena. Ane afa aamei nele 
waakena seyafter jeiserem jeter jam 
igama onsobaabilirim, gam jega awelna 
Yesusmana ijesa gweyibenerem, awelna 
jemnaiserem jeba igiberem, jam elsiyen. 

9 Angtane jam gwelaiserem nele 
waakena seyafter jeiserem jam 
onsobiyeneiserem, angtane jeiserem 
jei ga enggala angtane nwe kofa 
galserem, aam temawer jei Yesus jam 

damdamtaasiyen. Ane jei mes gam 
dirinswena enggame, Uwa Sanbagjiri 
etam-etama kapka jemna ba mesam 
wirtabaibene, etam-etama jei gwanan 
aa jes gam eyebilirim. 

10 Am afelen mesna, Uwa Sanbagiri 
Jei is mesam jenbebili, ane Jei aamei is 
mesam destabaabili aamei Jem angtanef 
gwefe. Ga jem temawer ini imna seyafter 
gemerserem jeme, aamei ga uskambar 
isa unggwasa jega enggalf, aamei 
gamfener isa gwena Uwa Sanbagjiri aa 
gemer gunurum aamei igama gwefe. 
Afa aamei jam isa onsobilirim nele 
waakena seyafter jeiserem ai sagawer 
ajes tulistaabilirim, afa ga gam, aamei 
Yesus jam tebalawer ijama irfweyan. 

11 Afa aamei jes gamserem gam jam 
isa gwenaram, nele waakena seyafter 
jeiserem jetefener isa onsobilirim, 
Uwa Sanbagiri aamei ga is balbabili 
ini saaser-saasermer, aamei taman 
waaken-girip ijama kawetefe. Yesus 
Kristus Tuhan nemna nei nes Jei 
waakentababisiwenaram, baabetabara 
ga Jei se nwini Sanbakfe taman 
waaken-giri jeiserem jebe, jamer 
abak-abaksus. 


2 PETRUS 1.12-16 2016 


12 Taterisi jeiserem sagawer ai ajes 
tulistababilirim, aamei seyafter jeiserem 
imsama towaswebili, ane taterisi 
bunarsusfer Uwa Sanbagirminiwer 
aaiserem, aamei taterisi jeiserem 
kanaufer imsama taabili. Safe gam, 
ai enggam as mwangpbisini, ai taterisi 
seyafter jeiserem ai isa jeber-jeber 
as towas-towasulmuwena jega aamei 
waakenfer gam isa sarbabistaabonwena. 

13 Tuhan Yesus Kristus Jei ai as mes 
towastana enggame, abakefyan ai ga 
as tere. Jega jem temawer ai enggam 
ai gunu aaiserem jeba waakenam 
ajes eyebiliserem, ai gemer agalaber 
gwenaram, ai jeber-jeber ga isas 
towas-towasulmuwena taterisi seyafter 
jeiserem ga jem temawer. 

1301:13) 

15 Aj uskambar as unggwasa, jega ai 
ajep tererem, aamei taterisi aaiserem 
ai isa ajes tulistaipminirim ibe, taterisi 
seyafter jeiserem ga jeber-jeber gemer 
ga isa sarbabistaabonwena. 

loTaterisi ai ip isa ajesa 
towasulminintim Tuhan nemna 
Yesus Kristusem temawer ga enggam!: 
Yesus Jeiba baabetabaram, ane Jei galap 

gamjon se forsanya. Ai taterisi jeiserem 
ibe isa agalaba towasulminintim, jes 
galapserem ai noftitini angtane jener aa 
jes ne towaitababuwenaran, ai noftitini 
jeiserem ibe isa ajama nasbaipmiyen. 
Fas. Jengga nafdusa Yesusmanaiserem 
aa galap ertenentem ai alem nweme 
anera domolant, ane ai taterisi jeiserem 
ga isa jetefener aya towas-towasulminint 
ibe. 

17 Ai gwanan Yesusfar taaren sagap 
agalaba nwinintim, taarena Uwa 
Sanbagiri aa jes destabalam enggalfe 
Yesus jep gaarteyafe, jes galapserem 
taterisi Uwa Sanbagiri anera sarbilint 
alem imwame. Taterisi jeiserem 
taman waaken-giriwer jelant. Jes 
galapserem Uwa Sanbagiri, Uwa 
nemna, Jei nafdusa Yesusf gulbanant, 
ane Jei Yesus uskambar gaartenant. 
Uwa Sanbagiri Jeiba nafabaram, ane 
baabeta Jemna ba unggwandwasusum, 
ane Jei Yesusem temawer enggam 
gununt, "Tane aaiserem ba Amnam Ai 
Ajes nesiktenerem. Jei ini Amna gam 
saaser-saasertabana." 

18 (1:17) 

19 Nabi Uwa Sanbagirmana jei taterisi 
Yesusem temawer fwater mes ne 
tulistababil, ane ai seyafter jeiserem 
amesa domolant, ane ga aya sarbilint. 
Jega jem temawer namwer aas jepserem 
ai kanaufer asa tebabili enggame, taterisi 
seyafter nabi aa jes ne tulistaabilim 
jeba bunaram. Ane ai enggam aya 
towaswebili, taterisi nabi gwanan aa 
jes ne tulistaabilim, seyafter jeiserem 
gase tabanswesa. Ane ai enggam aya 
gunu, afa aamei taterisi nabimanaiserem 
waakenfer jam isa sarbabilirim, aamei 
jem temawer waakenfer ga isa eyebili, 
aam temawer taterisi jemna jeba 
lampunu jam ertele jes gamserem, 
gwini ogiri aaiserem jebe. Aamei taterisi 
nabimana ga waakenfer isa sarbabili, 
jamer nunu Tuhan nemna Yesus Kristus 
gamjon se forsanya, ane Jei ilem inibe 
gase eyebili, jega aamei Uwa Sanbagjiri 
waakenfer ga isa damdamtaasisi. Je ga 
enggam gwer nafa im inip is ga gangge 
folbaminirim. 

20Taterisi igsususerem ga aas, aamei 
ga waakenfer isa sarbili: Angtane afa fas 
jei Taterisi Uwa Sanbagirmana nabi aa 
jes ne tulistaabilim jentowai jam sarbife, 

jengga Uwa Sanbagjiri Jei angtanes gam 
batobana enggalfe, jei Taterisi Uwa 
Sanbagirmana waakenfer ga gam sarbili. 
21 Angtane afa fas jei Taterisi 

Uwa Sanbagirmana jentowai jam 
saribefe, aam temawer nabi-nabi Uwa 
Sanbagirmana jei jener fas jam ge 
gubiyen jei jes ne nasipmife, jengga 
Mafnana Uwa Sanbagirmana nabiminip 
ge kabwitel, jega nabi Taterisi Uwa 
Sanbagirminiwer gane nasipmif. 

2 1 Gwanan jes galapserem nabi 

ol kapkaiserem jei angtane 

Yahudimanaiserem jem nenennap ge 
nwinbel. Jes gemerserem guru-guru 

ol kapkaiserem jeime gemer jei sege 
forobuwetya, im nenennabe ga sege 
nwinbene. Guru ol kapka jeiserem jei 
taterisi afaf-afafaiserem ane Taterisi 
Waakena Uwa Sanbagirmanaiserem 
jebaner ga sene dupduptababisi jam 
ne towas-towastabafe, ane jega jem 
temawer angtane taterisi jemna aa 

jei ne onsobilirim jei Yesus jam ne 
tebayan. Guru ol kapka jeiserem 

jei Tuhan Yesus Kristus ga sene 
baanbaanwebafa, enggam sege gubifi, 
"Taterisi tere Yesusmana jem temawer 

enggalfe etam-etama amnaiserem jam 
wirtabaabife, ane enggalfe Jei ai as jam 
waakentababisiliwer, taterisi jeiserem 
ba ol kabwaksam." Jei Yesus gam aa 
jewer ne baanbaanwebanaram, jemna 
igiserem ga enggam, Uwa Sanbagiri Jei 
guru ol kapka jeiserem ga aafer-aafer 
gase wasfertababili. 

2 Angtane unggwanfer enggam 
naawena maaryens sene gwebabuwena, 
guru ol kapka jeiserem jei gamserem 
jei aa gemer naawenaram maaryens ne 
gwebife. Ane jega jem temawer angtane 
gwela Yesus jam tikwebaatiliserem 
ga sene imei-imeitababili, gwela 
bunarsusfer jeiserem. 

3 Guru ol kapka jeiserem ini jemna 
unggwan-girfer ge folbamini doim 
temawer, ane jega jem temawer 
jei ibe ga isene nasbaipmini taterisi 
afaf-afafaiserem jener aa jes ne 
towaitababilirim, jega enggalf jei doini 
gane tebabife imniwer. Jengga Uwa 
Sanbagiri Jei fwater gwanan mes 
mwangbisil angtane jeiserem jam 
tamtamtababife, ane Jei bunarsusfer 
guru ol kapka jeiserem abakefyan gase 
wasfertababili. 


2 PETRUS 2.4-5 2021 


4Nei nesa towaswebili enggame, Uwa 
Sanbagiri Jei angtane kapkaiserem aa 
jei ne eyebilirim gase wasfertababili, 
aam temawer malaikata kapkaiserem 
aa jei ne eyebilim, Uwa Sanbagiri Jei 
malaikata jeiserem fas Jam aftabunnyon 
tamtamtalawer, jengga Uwa Sanbagiri 
Jei malaikata jeiserem ga aa fasawolwil 
tamna gwin-gwinsususerem jebe, 
jep ga aa ge kabwitel enggalfe jei 
jep gam tebabisif, jamere nunu Uwa 
Sanbagiri malaikata jeiserem aa 
jep tenebaabuwesaram, ane jep ga 
tamtamtababisi. 

Jes gemerserem aaiserem jegme 
gemer, angtane gwananmanaiserem 
etam-etama aa jei ne eyebaabuwelam, 
nunu Nabi Nuh aa galap gwelam ogiri 
aaiserem jebe, jes galapserem Uwa 
Sanbagiri Jei angtane jeiserem fas 
Jam aftabunnyon tamtamtalawer. 
Jengga Uwa Sanbagiri Jei fanamodusa 
ga aa bil jam suwefe ogiribe, ane 
angtane jeiserem Uwa Sanbagiri jam 
onsobiyeneiserem, jei ga aa ge albitil, 
futu. Jengga Nabi Nuh aa jes nasbilim 
angtane ga aa sene eyebili Uwa Sanbagiri 
aa jes bilirim jam eyebife, ane angtane 

nafsi unggwanfer ga tuju jes mese, 
Uwa Sanbagiri Jei angtane jeiserem ga 
jetefener waakentababisil. 

6 Ane jes gemerserem aaiserem jegme 
gemer, angtane kabwaksususerem aa 
jei ge nwinbelem kota Sodomo kota 
Gomora je, Uwa Sanbagjiri Jei angtane 
seyafter jeiserem ga aa wasfertababil 
jamer fus, tokwame. Uwa Sanbagjiri 
Jei angtane jeiserem ga aa munbobil 
enggalfe, negama towaswef enggame 
bai se etamwemisi angtane kabwakfer 
aa jei naawenaram jemnibe. 

7Jengga Uwa Sanbagiri Jei angtane 
bosna Lot ga jes waakentaasil, aam 
temawer jei Uwa Sanbagiri aa jes bilim 
ga jes onsobil. Lot jei ga gwel kota 
Sodom je, angtane kabwaksususerem 
jem nenennabe. Jei maaryena uskambar 
ne gwebuwel, ane jei hukumu jemna ga 
aane ayebil. Ane nunu jeber-jeber Lot, 
angtane waakena jeiserem, jei angtane 
jeiserem ga aa gerebaabuwel, angtane 
kabwaksususerem aa jei naawelam. 
Ane Lot jei taterisi jemnaiserem ga aa 
sarbabisnenel, taterisi kabwaksususerem 
aa jes ne nasbabinenelem. Ane jega jem 

temawer Lotmana ini waakenaiserem ga 
jenbal uskambar. 

8(2:7) 

9Taterisi seyafter jeiserem malaikata 
kapka ane angtane kabwaksususerem 
jem temawer, taterisi jeiserem ga nes 
mes gweraulmini enggame, Tuhan Jei 
baabeta gam domola enggalfe angtane 
waakena jem waakentababisife, jei 
kabwaktala aa galap ne damtabilirim. 
Ane taterisi jeiserem ga nes mes 
gweraulmini enggame, Uwa Sanbagjri 
Jei baabeta gam domola enggalfe 
angtane kapka jem tebabisif taman 
tamtamtalabe, jamere nunu umwef 
jemserem Uwa Sanbagiri angtane aa 
jem waksosisirim, ane angtane kapka aa 
jei ne eyebilirim gase tamtamtababisi. 

10 Uwa Sanbagiri Jei nabal-nabalsusu 
ga angtane aas galserem gase 
tamtamtababisi: angtane kapka aa 
jei ne eyebuwenaram, etam-etama 
kapka ini jelemana unggwan-girfer 
aa gemer gangge folbaminirim jam 
eyebife, maaryen mese jam ne eyebife. 
Ane Uwa Sanbagiri Jeime nabal- 
nabalsusu angtane aas galserem ga 
jes tamtamtababisi: angtane baabeta 

baif aa jei ne gwebilirim, baabeta Uwa 
Sanbagirmanaiserem, ane baabeta 
angtane sanbakf aa jei naawenaram 
jeman mesna. Guru ol kapka jeiserem 
jei jen jena gane detenanna, jei jam ge 
erebiyen kapkaiserem jes nasbinennefe 
malaikata taman waaken-girip aaiserem 
jem temawer. 

11 Guru ol kapkaiserem jemna baabeta 
bastantowaifer, jengga baabeta 
malaikatmana ba uskambarsusum. 
Safe gam, malaikata baabetsususerem 
Tuhanem tarnap aa jei ge fibilirim, jei 
enggam jam aa galap ge gubilirim guru 
ol kapka jeiserem jei kapkaiserem mes 
ne eyebili, jes galapserem malaikata 
jeiserem jei guru ol kapka jeiserem jam 
ne imei-imeitababiyen. 

12 Guru ol kapka jeiserem jei 
taterisi imei-imeitalaiserem jes ne 
nasbabili, taterisi jei waakenfer jam ne 
sarbiyeneiserem jem temawer. Jeiba 
twena onnemana jes galserem. Twena 
onnemana jei jafner gam eyebili, jei 
fas jam sarbistaabonyan jelem inibe. 
Guru ol kapkaiserem jeime gemer 
jafner gane eyebili, jei fas jam ge 
sarbistaabonyan jelem inibe enggame, 

"Ai ajesa eyebilirim jeba waakenam, 
afa kapka." Twena onnemana enggalf 
gam surnu, angtane jei gane tebaf, ane 
gane munbof enggalfe jam tombaf. Ane 
Uwa Sanbagiri guru-guru ol kapkaiserem 
jegme gemer gase munbobili jamer 
wasfer. 

13 Jei kapkaiserem ga jes ne eyeipmini 
angtanefe, ane jega jem temawer 
Uwa Sanbagiri Jei kapkaiserem gase 
eyeipmini guru ol kapkaiserem jebe. 
Etam-etama kapkaiserem seyafter 
gemerserem ini jelemana unggwan- 
girfer aa gemer ge folbaminirim jam 
eyebife, jei seyafter jeiserem ga gwerem 
gane eyebili angtanem nwenabe, ane ini 
jemna jem temawer saaser-saaserfer 
gangge folbamini. Aamei jam igalaba 
betwenaram jam twenfe, angtane afaf- 
afafa jeiserem jei ga aa ge jalbili, aamei 
seyafter jebaner ga ima twena. Ane 
jes jepserem jei kapkaiserem ga jes ne 
eyebili. Jei kapkaiserem ga enggam ne 
eyebili: Jei twentwen faarena, ane syefer 
gangge nasbawena, ane jei maaryenem 
temawer jam ge nasbawena, jengga 
jei jam ge seferswebiyen. Jei aa jes ne 
eyebilirim, jei ga safna imna is jem ne 

kabwaktabaipmini, bubwa ninsini kapka 
jes galserem. 

14 Guru-guru ol kapka jeiserem jei bai 
etam-etamawer jam ge tikwebife. Ini 
jemna unggwan-girfer enggam gangge 
folbamini, maaryens ne gwebuwef wini 
seyafter gemerserem jebar. Jei angtane 
Yesus kanaufer jam tebayanaiserem 
enggalfe ga aane malin-malintababili, 
etam-etama kapka jebaner seyafter gane 
eyebif. Ini jemna jeber-jeber unggwan- 
girfer enggalf gangge folbamini, apgal 
jigala gamjon jam ne tebabif. Uwa 
Sanbagiri Jei bunarsusfer mesam 
mwangbisil enggalfe, Jei guru-guru ol 
kapka jeiserem jam tamtamtababife 
jamer wasfer. 

15Jei baif naawena nele Uwa 
Sanbagirmana nornorsususerem 
jam ne onsobafe, ane jei ga jam ge 
towaswebiyen fomfom se naawena 
waakenfer. Jei ga nele aas ne 
gaarswenni, nele Bileyam, tane 
Beyormanaiserem, jei gwanan- 
gwanansus aa jes onsobalam. Bileyam 
jei ga enggam gul, jei doini jam taabif 
etam-etama kapkaiserem jam eyebife 
jem temawer. 

16 Jengga Uwa Sanbagiri Jei Bileyam 
uskambar enggam uftal etam-etama 
jelemanaiserem jewer: Keledai jemna 
gwanan jam nasoweyanaiserem, 
keledai jeiserem jei ga nasowel taterisi 
angtanemanaiserem jeme, ane keledai 
jeiserem game aa jewer nasowelam, 
Uwa Sanbagiri Jei Nabi Bileyam ga jem 
tergenbal etam-etama fafal-fafalawer 
jam tikwefe. 

17 Guru jeiserem jeiba fo mwa tetena 
galserem. Jei omyana galserem, nei 
omyana negama domsobana unggwanfer 
jengga arouwa jam nyenyan, deye giri 
omyana ga gam fonsobana. Ga jem 
temawer Uwa Sanbagiri Jei tampata 
gwin-gwinsususerem mes menetulmisil 
enggalfe, guru-guru ol kapkaiserem jei 
jep ge nwinbefe. 

18 Guru ol kapka jeiserem jei jen 
jena ga aane detenanna, ane jei 
ga taterisi igyeneiserem ga jes ne 
nasipminenne. Jei angtane Yesus 
namwer aa jei ne tebanaram syefer ne 
towas-towastababuwena. Jei enggam 
gane towas-towastababili, "Etam-etama 
kapkaiserem ini ilemana unggwan-girfer 
is jep ge folbaminirim jam eyebife, aamei 

seyafter jeiserem samfer isa eyebili." 
Jei jes gemerserem gam aa jewer ne 
towas-towastababilirim, jei angtane 
ga jem ne malin-malintababili, jega 
enggalf jei gangge tikwebif Yesus jam 
tikwebaatiliwer. 

19 Guru-guru ol kapka jeiserem jei 
safe etam-etama kapkaiserem jem 
isinbaasnenele, jei safe kapkaiserem jes 
ne eyebili jemna ini unggwan-giri aa jep 
ge folbaminirim jam eyebife, safe gam, 
jei enggam ne towas-towastababuwena, 
"Afa aamei jam isa onsobanaram nele 
jam gwelaiserem amna, gam jega aamei 
ga isene aftabunnu Hukumuwer, aamei 
gamjon is jam isinbaabisneneyen." 
Jengga ga enggam, angtane jei kapka 
tefner gam eyebilirim, jei ga mes 
isinbaasnenne etam-etama kapkaiserem 
jeme. 

20 Angtane ogirmana kapkaiserem 
aa jei ne eyebilirim, gwela jemna 
mes kabwakswemini. Jengga angtane 
Tuhan nemna Yesus Kristus aa jei ne 
tebanaram, Jei nes waakentababisinirim, 
angtane jeiserem jei mes ne aftabunnu 
etam-etama kapka jewer ini jemna 
unggwan-giri aa jep ge folbaminirim 

jam eyebife. Jengga afa jei gamjon 
jam gangge waraubilirim kapkaiserem 
jei gwanan aa jes ne eyebuwenantam 
jebe, ane ga jetefener gam eyebili 
kapkaiserem ini jemna unggwan-giri aa 
jep ge folbaminirim jam eyebife, afa ga 
gam, gam jega gwela jemna gamjon 
mes kabwakswemini, uskambarsus 
gwananmanaiserem JjJemniwer. 

21 Angtane afa nele waakena 

Uwa Sanbagirmanaiserem jam 
towaswebayana, jeiserem ba 

kapkam. Jengga angtane afa 
taterisi Uwa Sanbagirmana jam 

gam towaswebabanaram, taterisi gwela 
nele waakenaiserem jem temawer, 
ane afa angtane jeiserem taterisi Uwa 
Sanbagirmana jeiserem jei baif jam 
gam gwebilirim, ane jei gamjon jam 
gam warauwaram gwela kapka jei 
gwanan aa gemer gam gwenaram jebe, 
afa ga gam jes gemerserem, jeiserem 
ba kabwaksusum. Angtane jeiserem 
uskambarsus gase tamtamtababisi 
angtane jem towaswebiyeneiserem 
jemniwer. 

22 Angtane jeber-jeber ga enggam 
gangge nasbawena: "Gwalna jei gamjon 

gam tombaabili, gwanan jena aa jes 
gam taunaram." ane "Twena jam 
wirtalaiserem, jei gamjon ga gam 
irfwefwena betekabe." Taterisi jeiserem 
ba bunaram angtane Taterisi Uwa 
Sanbagirmana aa jei gam saribenerem, 
ane gamjon baife gam gweyibene ga 
jem temawer. 
1 Am afelen mesna ai isa 

3 ajes nesiktababilirim! Surta 
aaiserem ga naurabaraiserem ai 

isa ajes tulisulminirim ibe. Surta 
gwananmanaiserem ane surta aaiserem 
jep mese, ai enggalf ai tulisulu, 
jega aamei ini tabalmer igama 
sarbistaabonwef, taterisi aamei ijesa 
towaswebilirim. 

2Ini amna as enggam folbana aamei 
ijama sarbabistaabonwef taterisi nabi- 
nabi Uwa Sanbagirmanaiserem gwanan- 
gwanansus aa jes ne nasbabinenewelam, 
ane taterisi Tuhan nemnaiserem Jei 
aa jes bilintim jes mese ga jam isa 
sarmistaabonwena, Tuhan Yesus nei nes 
Jei waakentababisinirim. Ane Rasulu 
ga taterisi jJeiserem ip ga is jei ne 
nasipminennent. 

3Taterisi igsususerem ga aas, aamei 
taterisi aaiserem ga waakenfer isa 
sarbili: Nunu umwef aa jep falsaram, 
Yesus nalef Jam foroyan, angtane 
afweraiserem jei ga aamei ga isene 
bisobaabisi. Angtane jeiserem jei 
kapkaiserem ini jelemana unggwan- 
girfer aa gemer ge folbaminirim jam 
ne eyebife, jei kapka jeiserem ga sene 
eyebisi. 

4Jei aamei enggam ga isene 
bisobaabisi, taterisi enggam aaiserem 
jeme, "Yesus Jei fwater aamei enggam 
is mes bilipminint, Jei gamjon se fortya, 
jengga Jei fofa? Jei Jam foroyan. Iye uwa 
nemnaiserem jei mes ge terbili, jengga 
Uwa Sanbagjiri ogiri aaiserem jam aa 
galap eyebalam, jes jepserem ga jep 
towaiwel, jamer namwer aas jepserem, 
apgal jigala seyafter gemerserem gemer 
ge falbili, ane Yesus Jei fas gamjon Jam 
foroyan." 

3 Angtane jeiserem jei jener enggam ge 
gubili, "Ai Taterisi Uwa Sanbagirmana 
gwanan aa jes tulisulum, ai taterisi 
jeiserem ajama dirinswebif." Jei 
aa jes ne dirinswebilirim ga aas: 
Gwanan-gwanansus jes galapserem 

Uwa Sanbagiri Jei jafner nasowel, ane 
winsi yo ogiri ga aa ge etamwel. Jei ogiri 
fonawer eyebal, ane fome gam eyebal. 

6 Ane seyafter ogirip gwanan aa jei 
ge falbilim ga aa ge wasferwebil fome, 
fanamona unggwandusaiserem aa galap 
tilim. 

7 Jengga winsi yo ogiri namwer aas 
jepserem aa jep nulnaram, winsi yo ogiri 
ga gemer nulna Uwa Sanbagirem oleme, 
jega enggalf galap gam wasfertababisif 
tokwame. Winsi yo ogiri gemer gase 
nulna jamere nunu angtane Uwa 
Sanbagiri jam tebayanaiserem jei 
jem teneba-tenebaabuwefe, ane jes 
jepserem gase wasfertababisi. Jes 
jepserem Uwa Sanbagjiri Jei winsi 
yo ogiri aaiserem gase dososa, 
jamer fus. Angtane aamei is jei ne 
bisobaabuwenaram, jei taterisi seyafter 
jeiserem mesam dirinswebili. 

8 Jengga aamei, am afelen mesna ai isa 
ajes nesiktababilirim, taterisi daamfenna 
aaiserem ijama dirinswebiyen, taterisi 
daamfenna aaiserem ba igsusum: 
Tuhanem inibe, nunu daamfenna ane 
tahunu 1.000 jeba numu daamfennam. 

Tahunu 1.000 ane nunu daamfemna jei 
nawersamer galnaunater Tuhanfe. 

9 Angtane afweraiserem syefer enggam 
ge gubili, "Uwa Sanbagiri Jei mes bilipmil 
enggame, Yesus Jei gamjon se fortya. 
Jengga Uwa Sanbagiri Jei abakfer fina 
Yesus gamjon Jam baftafe." Angtane 
gam aa jei ge gubilirim, jei kabwakfer 
ge nasbawena. Uwa Sanbagiri Jei 
aa jes bilipmilim, Jei samem-samem 
Jam eyebiyen. Ga enggam, Yesus Jei 
gemerje Jam foroyan, aam temawer Uwa 
Sanbagiri Jei ims fyebabili, jega aamei 
seyafter gam isa irfwena etam-etama 
kapka ilemanaiserem jewer. Jei bai 
gwena angtane jam tamtamtababife 
jamer wasfer, jengga Jei enggam 
gunu angtane seyafter gemerserem 
etam-etama jelemanaiserem jewer jam 
ge tikwebif. 

10 Bunarsusfer Uwa Sanbagiri Jei ims 
fyebabili, jengga nunu Jei Jena jam 
aa jep bilirim, Yesus Jei aafer-aafer 
gase fortya, jes jepserem angtane 
fasfasus jam ge towaswebiyen, angtane 
komkoma aa gam fortyaram, angtane 
jam ne towaswebayan jes gamserem. 
Jes jepserem winsi gase barwesa tisna 

uskambarsus jeme. Ane apgal jigala 
seyafter gemerserem winsip aaiserem ga 
sege taabisi tokwanabe jamer fusfusus, 
ane ogir mese ane apgal jigala ogirip 
seyafter gemerserem ga sege taabisisi 
jamer barbarsus. 

11 Bunarsusfer Uwa Sanbagiri Jei 
apgal jigala seyafter gemerserem 
gase wasfertababisi jeiserem jes 
gemerserem, ga jem temawer aamei ga 
fom isa gwena? Aamei ga waakenfer isa 
gwena ini tabalmer, ane Uwa Sanbagiri 
aa jes bilirim ga jetefener isa eyebili, 

1? zamei nunu gemer ijeba fibilirim 
Uwa Sanbagjiri aa jes bilirim Yesus 
Jem foryafe. Ga waakenfer isa gwena 
enggalfe Yesus tatarfer gam foryaf. 
Nunu Yesus aa jep forsanyaram, winsi 
gase giransisi jamer fus. Tokwana 
sarsaraiserem jeme, apgal jigala winsip 
aaiserem jei ga sege etamwebisi fona 
gamserem. 

13 Jengga nei Yesus nejeya tebanaram, 
nei ga jes nesa fibili Uwa Sanbagjiri 
nes jes bilipmilim nebe. Jei nei jes 
bilipmilim ga aas winsi ibirmiyo ane ogiri 
ibirmiserem. Winsi yo ogiri ibirmiserem 
jep ga angtane enggalaiserem ga 

jenefener sege nwinbese, angtane Uwa 
Sanbagiri aa jes gam bilirim jam eyebife 
jei aa jei gane eyebilirim. 

14 Ga jem temawer, am afelen mesna ai 
ajes nesiktababilirim, aamei nunu gemer 
jam ijeba fibilirim seyafter jeiserem jem 
ge etamwebiliserem, aamei enggalf ga 
jam isa unggwasa ini imna seyafter 
gemerserem jeme, jega aamei jafner 
gam isa eyebili Uwa Sanbagiri aa gemer 
bilirim aamei igama eyebife, ane jega ini 
imna Uwa Sanbagirfar waakenfer is ga 
sege folbamini. 

15 Gasa sarbistaabon, Tuhan nemna Jei 
angtanes waakentababisif, ane jega jem 
temawer Jei angtane gemer fibabili Jems 
tebafe. Rasul Paulus nem afelnaiserem 
nei nejesa nesiktenerem, jeime ibe 
is mes tulisulminint jes gemerserem, 
tousaiserem Uwa Sanbagjiri jei aa jes 
gulbanaram jeme. 

16 Jem surtap seyafter aaiserem, 
Paulus jei jeber-jeber tulistaipminint 
tousaiserem Uwa Sanbagirmanaiserem 
jeme, jei taterisi Yesus jam foryalaiserem 
jem temawer aa galap tulisulminintim, 
ane taterisi gwela waakena jem temawer 
jes mese. Taterisi afweraiserem jei aa jes 

tulisulurum, jeba taterisi orolemanam, 
ane jega jem temawer angtane masef 
waakenfer jam ne sarbiyen. Ane angtane 
teisyenaiserem, ane angtane Yesus 
waakenfer jam tebayanaiserem jei 
jam ne eyebili jega enggalf, taterisi 
Paulusmana jeiserem gofgofulu. Ane 
angtane jeiserem jei Taterisi Uwa 
Sanbagirmana afweraiserem jes mese 
gam ne gofgofulu. Uwa Sanbagiri Jei 
angtane jeiserem gase wasfertababisi. 

17 Am afelen mesna ai isa ajes 
nesiktababilirim, aamei imsama 
towaswena enggame guru ol 
kapkaiserem jei ims ne afaftababif. Ga 
jem temawer, aamei ga in ina waakenfer 
isa gaaramisnenne, jega angtane 
afaf-afafa jeiserem aamei is jam ne 
aftabifelyen kapkaiserem igama eyebife. 
In ina ga waakenfer isa gaaramisnenne, 
jega aamei fas ijama irfwebiyen taterisi 
Uwa Sanbagirmana bunarsusferaiserem 
jam onsobiliwer. 

18 NAamwer aamei imsa towaswena 
bastowaifer enggame, "Tuhan Yesus 
Kristus nei nes Jei waakentababisinirim, 
Jei waakena Jelemanaiserem nep nes 
mes golmini. Jeiba nem Sanbakfam 

gwena." Ane aamei bastowaifer 
Yesus imsa damdamtaasini. Jengga 
aamei ga enggamfener isa gwena, 
jega enggalf aamei galap uskambar 
gam isa towaswebili enggame, 
"Yesus Jei waakenaiserem ga nes 
jetefener golmini nebe." Ane aamei 
ga enggamfener isa gwena, jega 
enggalf aamei galap Yesus gam isa 
damdamtaasiwena uskambar. Tuhan 
Yesus Kristus Jeiba baabetabarsusum 
ane Jeiba sanbagirsusum! Au, nei Jei 
ganma pujite, aas jepserem jamer 
abak-abaksus! Amin. 


1 YOHANES 


t Surta aaiserem jemna igi ga 
Yesus Kristus. Jeiba Taterisi 
Uwa Sanbagirmana, ane Yesus 
Jeiba waakenfer gwelaiserem jamer 
abak-abaksus ga jes golmini. Gwanan- 
gwanansus Jeiba mesam gwel. Ane ai 
Yohanes, ane angtane nafsiserem jei 
mese ai Jei amsa sarbanant, ane Jei 
amsa damtanant nwena alemanaiserem 
jeme. Ai Jei amsama damdamtaasinint 
gwetmanawer, ane ai amsama entenent 
tafame. 

2 Abakfer gwela jeiserem mes iretyant 
ogiribe, ane ai Jei amsa damtanant. Ai 
angtane nafsi agma balbabili, "Seyafter 
aaiserem je bunar." Taterisi aaiserem 
ibe isa ajesa nasipmiwenaram, je ga 
Yesus Kristusem temawer. Waakenfer 
gwelaiserem jamer abak-abaksus Jei 
gwirinfeltye. Jei gwanan Uwa Sanbagirfar 
ge nwin, ane namwer ga mes iretyant 
onabe, ane ai amsa damtanant. 

3Seyafter ai ajesa domolantam ane 
ajesa sarbilintim, jeiserem aime ibe 

isa ajesa nasipmini, jega aamei ai ase 
gam isa onsobaabili, ane nei seyafter 
daamfennaber ga nesa nwini. Ane nei 
daamfennaber ga nesa gwena Uwafar 
ane Tane Jemna, Yesus Kristus mese 
Jebar. 

4Surta aaiserem ai ga aJem temawera 
tulistaabili, jega aamei afa jam isa 
eyebilirim ai agma gunurum, ini nemna 
bunarsus saaser-saasersusfer ga nei 
sege folbamini. 

Ula ga aare ajesa sarbilintim Tane 
Uwa Sanbagirmana Jemniwer, ane 
ula jeiserem ai ibe isa ajama bilipmini 
enggame: Uwa Sanbagiri Jei waakenam 
nafa galserem, ane Jemnibe gwini 
bastantowaifer fasfasus. 

6 Nei afa jam nesa gunurum enggame 
nei Uwa Sanbagirfar daamfennaber 
neya gwena, jengga afa nei gwinibe 
jeber-jeber nesa gowena, gam jega 
nei nena nejama afaf-afafsowena. Nei 
ga nena nejama afaf-afafsowena, nei 
enggame jewer negama gunurum nei 
Uwa Sanbagirfar daamfennaber neya 
gwena, jengga nei etam-etama kapka 
gwinimanaiserem nejesa eyebuwena. 

7Jengga afa nei nafaber nesa 
gwenaram, ane jeber-jeber waakenater 
nesa eyebuwena, Uwa Sanbagiri 
gamserem Jei nafap aa gemer 
gwenaram, gam jega nei angtane 
nafsiber daamfennaber ga nesa gwena, 
ane Tane Uwa Sanbagirmanaiserem, 
aawisi Jemnaiserem etam-etama kapka 
nemnaiserem seyafter ga nes jem 
wirtabaipmini. 

8 Afa nei enggam jam nesa gunurum 
nei etam-etama kapkaiserem fas, gam 
jega nei nena jam nesa afaf-afafsona; 
ane taterisi bunarsusfer aaiserem Uwa 
Sanbagirminiwer fas nem inibe. 

Jengga afa nei etam-etama 
kapka nemnaiserem jam negama 
balbaibenerem Uwa Sanbagirfe, jepga 
Uwa Sanbagiri etam-etama kapka 
nemna ga nes wirtabaipmini, ane Jei 
etam-etama kapka nemna seyafter 
gemerserem nei ga nes aftabaabunnu 
jewer. Uwa Sanbagiri Jei jeiserem 
gam eyebili, aam temawer Jei aa jes 
gam bilirim jam eyebife, Jei seyafter 
jeiserem bunarsusfer gam eyebili. 

Ane Uwa Sanbagiri aa jes bilirim je 
bunar-bunarsus. 

10 Uwa Sanbagiri enggam gunu nei 
etam-etama nesa eyebuwena. Afa nei 
enggam nesa gunurum, "Ai etam- 
etama kapka ajama eyebiyen.”", afa 
nei jes gamserem gam jam negama 
gunurum, nei enggam negama gunu 
Uwa Sanbagiri Jei afaf-afafa, ane Taterisi 
Uwa Sanbagirmana nem inip fas. 

2 1 Am tane, ai surta aaiserem ip ai 

tulisulmini, jega aamei gam isa 
towaswena enggame aamei etam- 
etama kapkaiserem ijama eyebiyen. 
Jengga afa aamei etam-etama jam isa 
eyebilirim, Yesus Kristus sa damta, Jei 
nebe bunarsusfer eyeipmini, ane Jei 
waakenfer Jei se nasbili nem temawer 
Uwa Sanbagirem tarnap. 

2 Ane tere Yesusmanaiserem etam- 
etama kapka nemna ga nes jem 
wirtabaipmuwena. Ane etam-etama 
gam ke neman fenna, jengga angtane 
seyafter gemerserem etam-etama jeman 
mesna mesam wirtabaipmini. 

3 Afa nei jam nesa eyebilirim Uwa 
Sanbagiri aa jes bilirim, nei Jei nemsa 
gwebana Jei nem afelenf Jam gwefe. 

4 Angtane enggam aa jei gam gunurum, 
"Ai Uwa Sanbagirem afelna.", jengga jei 

jam eyebiyen Uwa Sanbagiri aa jes gam 
bilirim, angtane jeiserem jei afaf-afafa, 
ane jei taterisi bunarsusfer aaiserem 
Uwa Sanbagirminiwer jam taabiyen. 

3Jengga angtane taterisi Uwa 
Sanbagirmana aa jei gam taayibenerem, 
angtane jeiserem jei Uwa Sanbagiriserem 
ga jes gam nesiktene waakenfer. Nei Uwa 
Sanbagiri jewer negama nesiktenerem 
nei ga jem negama gwerauwulu 
enggame, neiba Uwa Sanbagirfar ne 
daamfennaber ma gwena. 

6 Angtane enggam aa jei gam gunurum, 
"Ai Uwa Sanbagirfar daamfennaber 
ge nwini.", angtane jeiserem jei 
ga enggammer gam gwena gwela 
Yesusmana gemerserem. 

7Am afelen mesna isa ajes 
nesiktababilirim, taterisi Uwa 
Sanbagiri aa jes balbabilim aamei 
ijesa eyebaabife, taterisi jeiserem ai 
ga ajes tulistaabili, taterisi jeiserem 
ibirimyen. Taterisi Uwa Sanbagirmana 
jeiserem jeba fwatermanam ijesa 
saribesiwenantam, aamei Yesus gwanan 
igalaba tebanantam. 

8 Jengga ai ajes bilirim ai ajes 
tulisulurum aafe, taterisi aaiserem jeba 

ibirmim. Taterisi aaiserem bunarsusfer 
aa jei gwerewantam Yesus Kristusminibe, 
ane ileminip mese. Taterisi jeiserem 
mes gwerauwulunt imnibe, aam 
temawer angtane gamjon gwinip jam 
ge nwinbeyen, jengga jei mes naawena 
Taterisi Uwa Sanbagirmanaiserem jem 
nafabe. 

9 Angtane enggam aa jei gam gunurum, 
"Ai nafap ai nwini.", jengga angtane 
jeiserem jei jelem afelnaiserem gemer 
gam imei-imeitana, angtane jes 
galserem jei gwinip nwinwena jamere 
namwer aas jepserem. 

10 Angtane jelem afelen mesna aa 
jei gam nesiktenerem, angtane jes 
galserem jei ga nafap gam gwena, ane 
angtane jes galserem jem inip kapka fas 
angtane nafsi jem gwebafe etam-etama 
kapka jam eyebife. 

11 Jengga angtane jelem afelna aa 
jei gam imei-imeitanaram, angtane 
jes galserem ga gwinip gam nwini. 
Angtane jes galserem jam wofelabe 
ga gwinip gamserem, jei taterisi Uwa 
Sanbagirmana bunarsusfer aaiserem 
jei jam towaswebiyen. Ane jei jam 
towaswebiyen jei jes eyebiliserem, aam 

temawer gwini jeiserem ga jei gam 
matana, jei waakenfer jam anggasiyen. 

12 Am tane, ai surta aaiserem ip ai 
tulisulmini enggalem temawer, Uwa 
Sanbagiri Jei etam-etama kapka imna 
is mesam wirtabaipmini Yesus aa jes 
eyebilintim jeme. 

13 Uwa mese, ai surta aaiserem ip ai 
tulisulmini, aam temawer aamei Jebar 
daamfennaber ima gwena, Jei aa jei 
gwenaram nalefe ogiri aaiserem jam 
eyebayan. Ane angtane tanis fenna, ai 
surta aaiserem ip ai tulisulmini, aam 
temawer aamei bawasa imsa jubonont 
dukabe, ane bawasa jei baabeta fas 
imnibe. 

14 Am tane, ai surta aaiserem ip ai 
tulisulmini, aam temawer aamei Uwa 
Sanbagirfar daamfennaber ima gwena. 
Uwa mese, ai surta aaiserem ip ai 
tulisulmini, aam temawer aamei Jebar 
daamfennaber ima gwena, Jei aa jei 
gwenaram nalefe ogiri aaiserem jam 
eyebayan. Ane angtane tanis fenna, ai 
surta aaiserem ip ai tulisulmini, aam 
temawer aamei baabetfenna. Taterisi 
Uwa Sanbagirmana jei im inip nuniton, 
ane baabeta bawasmana fas imnibe. 

15 Ane etam-etama kapkaiserem 
angtane kapka aa jes ne 
eyebaabuwefaram, seyafter jeiserem 
ijama nesiktababiyen. Ane jigal-jigala 
kapka seyafter bawasmanaiserem 
jes mese ijama nesiktababiyen. Afa 
aamei seyafter jeiserem jam isa 
nesiktababilirim, gam jega aamei Uwa 
Sanbagiri ijama nesikteyen. 

16 Ftam-etama kapka seyafter angtane 
kapka aa jes ne eyebaabuwefaram 
-- ga enggam jigal-jigala kapka 
ilem inip kapkaiserem jes igama 
balbabuwenaram, ane nwem jes 
igama domolaram ane jes igama 
balbabuwenaram, ane angtane jena jam 
gam gaartena, ane gam gutena, "Amna 
galgala uskambar." -- seyafter jeiserem 
jei Uwa Sanbagirminiweryan, jei seyafter 
bawasminiwer jela. 

17 Ogiri aaiserem, ane etam-etama 
kapka seyafter angtane kapka aa jes 
ne eyebaabuwefaram, seyafter sege 
barwebisi jamer saar. Jengga angtane 
aa jei eyebilirim Uwa Sanbagjiri aa jes 
bilirim, angtane jeiserem ga jei se gwena 
jamer abak-abaksus. 

18 Am tane, nunu ogiri aaiserem jem 
barwelaiserem mes gwetmansweyal! Ane 
aamei imsa sarant enggame: Ginanggwa 
Kristusmana se fortya, ane namwer aas 
jepserem ginanggwana Kristusmana 
unggwanfer ga mes ge towaiwebili 
jam ge forobiyefe. Jega jem temawer 
nei nemsa towaswena enggame, nunu 
ogiri aaiserem jem barwelaiserem mes 
gwetmansweyal! 

19 Ginanggwana Kristusmanaiserem 
jei ga angtane nei nes jei ne 
mirtebitefalwenaram, aam temawer jei 
nem safanyan. Afa angtane jeiserem 
nemnaye, gam jega angtane jeiserem 
jei nebar negama nwini. Jengga jei 
nes mes ne mirtebitefala, gam jega 
nei bunarsusfer nemsama towaswena 
enggame angtane seyafter jeiserem jei 
nem safanyan. 

20Jengga aamei Mafnana Uwa 
Sanbagirmana imsa taayibene, 

Yesus Kristus is jes golminirim ibe, 
jega jem temawer aamei taterisi 
seyafter bunarsusfer aaiserem Uwa 
Sanbagirmana imsa towaswebili. 

21 hi surta aaiserem ibe isa ajes 

tulisulminirim, jeke isa enggalem 

temawer ai tulisulmini aamei 

taterisi bunarsusfer aaiserem Uwa 
Sanbagirmana ijama towaswebiyene 
jewerserem. Wowo. Jengga enggam 
aamei taterisi bunarsusfer aaiserem 
imsama towaswebili. Ane aamei imsama 
towaswena, taterisi afaf-afafaiserem 
jam jelyan taterisi Uwa Sanbagirmana 
bunarsusfer aaiserem jemniwer. 

22 Angtane afaf-afafaiserem jei ga 
enggam gam gunu angtanem tarnabe, 
"Yesus Jei Mesiasyan." Angtane jes 
gamserem gam aa jewer gam gunurum, 
angtane jeiserem jei ga Ginanggwana 
Kristusmana. Ane jei Uwa Sanbagiri jam 
tebayan, ane Kristus mese jam tebayan. 

23 Angtane Yesus jam tebayanaiserem, 
jei Uwa Sanbagiri mese jam tebayan. Ane 
angtane Yesus aa jei gam tebanaram, 
jeime Uwa Sanbagiri mes gam tebana. 

24 Jega jem temawer, taterisi fwater 
ijesa sarbilintim, aamei gwanan Yesus 
igalaba tebanantam, taterisi jeiserem 
aamei waakenfer isa gwetaasini ilem 
inibe. Afa aamei taterisi jeiserem ilem 
inibe waakenfer jam isa gwetaasinirim, 
gam jega gwela imnaiserem Uwa 

Sanbagiri yo Tane Jelemanaiserem Jebar 
ise daamfennaber sege folbamini. 

25 Ane aaiserem ga Kristus Jener nes 
jes bilipminintim nebe galap aa jei 
etamwemiliserem nemnibe, jeiserem 
ga aas waakenfer gwelaiserem jamer 
abak-abaksus. 

29Surta aaiserem ga isa ai 
tulisulmini, angtane aamei is jei 
ne afaf-afaftababiliserem jem temawer. 

27 Jengga ilem temawer, Kristus Jei 
Mafnana Uwa Sanbagirmana is mes 
golmini. Ane Mafnana jeiserem Jei 
bunarsusfer im inip nuniton, jega jem 
temawer angtane nafsiserem jei safnant 
aamei is jam ne towas-towastababife. 
Mafnana jeiserem jei seyafter aamei 
ga is Jei gam towas-towastababili, 
ane seyafter Jei ibe is jes towas- 
towastabaipminirim, jeiserem ba 
bunaram, ol kabwakyan. Mafnana 
Uwa Sanbagirmana Jei aamei is mes 
towas-towastababilint enggame, aamei 
Kristusfar daamfennaber isa gwena. Ga 
jem temawer taterisi Mafnana ip ijes 
towas-towastabaipminirim, ga jeter isa 
sarbili waakenfer. 

28 Am tane ga enggam, aamei 
Kristusfar daamfennaber isa gwena, 
jega nei nejama ereyen Yesus aa jep 
forsanyaram, ane nejama sefersweyan 
nunu Yesus aa jep jelaram. 

29 Aamei imsama towaswena enggame, 
Uwa Sanbagiri aa jes gam bilirim, Kristus 
jeber-jeber ga jes gam eyebuwena. 
Jega jem temawer aamei jam isa 
towaswena, angtane jeber-jeber aa jes 
gam eyebuwenaram Uwa Sanbagiri aa 
jes gam bilirim, angtane jes galserem ga 
angtane Kristen. 

3 1 Imsa sarsi, Uwa Sanbagiri Jei nei 
nes unggwanfersus nesiktababili, Jei 
nei ga nes jem temawer jenbebili nei 
tane Jelemana! Jeiserem jeba bunaram, 
nei tane Uwa Sanbagirmana. Jega jem 
temawer angtane Uwa Sanbagirfar 
daamfennaber jam gweyanaiserem, 
angtane jeiserem jei nei nes jam ne 
damdamtababisiyen, aam temawer 
jei Uwa Sanbagiri gemerje jam ne 
damdamtaasiyen. 

2 Am afelen mesna ai isa ajes 
nesiktababilirim, nei namwer enggalabe 
tane Uwa Sanbagirmana, jengga 
Uwa Sanbagiri Jei gemerje nei nes 

jam towastababiyen nei fomfom sa 
etamwena. Jengga nei namwer nemsa 
towaswena enggame Kristus gamjon aa 
jep forsanyaram, nei ga nesa etamwesa 
Kristus gamserem, aam temawer jes 
jepserem nei numu Jemna bunarsusfer 
nesa domolbana. 

3 Angtane seyafter ini unggwan-giri aa 
jemanem ge folbaminirim Kristusminibe, 
jei seyafter waakena gane eyebili, jega 
ini jemna gangge tabalswebaipmif ini 
Kristusmana tabalsusu gamserem. 

4 Angtane etam-etama kapka aa 
jei gam eyebilirim, jei hukumu Uwa 
Sanbagirmanaiserem ga jei gam ayebili, 
aam temawer etam-etama kapkaiserem 
hukumu Uwa Sanbagirmana jei gam 
targasini. 

3 Aamei imsama towaswena enggame 
Kristus Jei enggalf fortyant, jega 
etam-etama kapka angtanemana gam 
wirtabaipmif, ane Jemnibe etam-etama 
kapka fas jam folbayan. 

6 Angtane seyafter Kristusfar 
daamfennaber aa jei naawenaram, 
jei etam-etama kapka jeber-jeber 
jam ne eyebiyen. Angtane etam- 
etama kapka nunu jeber-jeber aa 

jei ne eyebuwenaram, angtane jes 
galserem jei gemerje Kristus jam ne 
damdamtaasiyen, ane jei gemerje jam 
ne tebayan. 

7 Am tane, aayai, aamei angtane 
afaf-afafa ijama sarbabiyen! Angtane aa 
jei gam eyebilirim Uwa Sanbagjiri aa jes 
gam bilirim, angtane jeiserem jei Uwa 
Sanbagirmana, Kristus gamserem Jei 
Uwa Sanbagirmana. 

8 Jengga angtane etam-etama kapka 
jeber-jeber aa jei gam eyebuwenaram, 
angtane jeiserem jei bawasmana, 
aam temawer bawas jei etam-etama 
kapka gwanan fwatersus mesam 
eyebil, ane jei etam-etama kapka 
jeber-jeberam eyebuwena. Ane Tane 
Uwa Sanbagirmana Jei enggalf fortya 
awelna bawasmana gam wasferulbof. 

9 Angtane aa jei gam surnurum Uwa 
Sanbagirem tanef gwefe, angtane 
jeiserem jei jeber-jeber etam-etama 
kapkaiserem jam eyebiyen, aam 
temawer Uwa Sanbagiri Jei jem inip 
gam nuniton. Ane Uwa Sanbagjiri Jei 
Uwa jemna, jega jem temawer jei 
etam-etama kapka jeber-jeber jam 
eyebiyensus. 

10 Nei tantantane Uwa Sanbagirmanayo 
ane tantantane bawasmana ga fomfom 
negama towaswebabili? Nei ga enggam 
negama towaswebili. Angtane jam 
eyebiyeneiserem Uwa Sanbagjiri aa jes 
gam bilirim, ane angtane nafsi jam 
nesiktababiyeneiserem, angtane jes 
galserem jei tane Uwa Sanbagirmanyan. 

11 Taterisi aamei gwanan ijesa 
sarbilintim Yesus igalaba tebanantam, 
taterisi jeiserem ga aas: Nei nen nena 
ga jam nesa nesiksonanna. 

12 Nei Kain gamserem gam nejama 
eyebiyen, jei aa gam eyebilim. Jei 
bawasmana, ane jelem osona ga aa 
saftaniwil. Kain jei jelem osona bagal 
temawer saftaniwil? Jei enggalem 
temawer saftaniwil, Kain jei jeber-jeber 
kapka gam eyebuwel, ane osona jemna 
jei jeber-jeber waakenfer eyebuwel Uwa 
Sanbagiri aa gemer gam gunurum. 

13 Ga jem temawer am afelen mesna, 
ipsama bitbitwenaram afa angtane 
ogirmanaiserem kakalmer is jam sene 
nasbabilirim. 

14 Nei nemsama towaswena enggame 
angtane bawasmanaiserem je seyafter 
sege terbisi. Jengga namwer aas 

jepserem nei bawasmanyan, nei 
Uwa Sanbagirmana, ane nei seyafter 
nesa gwena. Nei jeiserem nemsama 
towaswebili, aam temawer nei 
nelem afelen mesnaiserem nejewera 
nesiktababilirim. Afa angtane jelem 
afelen mesna jam nesiktababiyeneye, 
angtane jes galserem jei bawasem 
angtanefe gemer gam gwena terem 
nenennabe. 

15 Angtane jelem afelna aa jei gam 
imei-imeitanaram, angtane jeiserem 
ga enggam gam eyebili angtane nafsi 
jam munbolo gamserem. Ane aamei 
imsama towaswena angtane, angtane 
nafsi aa jei gam munbonorom, angtane 
jeiserem waakenfer gwelaiserem jamer 
abak-abaksusu jemnibe fas. 

16 Kristus mesam tere nem temawer, 
ane tere Jemna jeiserem jeme, nei 
ga nejama towaswena enggame nei 
angtane nafsi ga fomfom negma 
nesiktababili. Neime jam negma tere 
nem afelen mesnaiserem jem temawer. 

17 Ma angtane galgalabaraiserem jei 
jelem afelna galgalyanmer gwelaiserem 
jam gam damtanaram, afa jei jelem 
afelen jeiserem jam batobayanaye, 

gam jega angtane jes galserem jei ga 
fomfom gam gunu enggame, "Ai Uwa 
Sanbagiriserem ajes nesiktene."? 

18 Am tane! Nei angtane aarememfener 
afa taterisemfener nejama 
nesiktababiyen, ane waakenaiserem fas 
nejama eyeipmiyen jebe. Jengga nei 
bunarsusfer waakenaiserem ga jam nesa 
eyeipmini jebe. 

19 Afa nei seyafter jeiserem jam 
nesa eyebilirim, jepga nei ga negama 
towaswena enggame, neiba bunarsusfer 
Uwa Sanbagirmanam. Ga jem temawer 
nei Uwa Sanbagirem tarnap jam 
nejeba finaram, jes jepserem nei safe 
etam-etama nelemana jam negama 
sarbabistaabonaram, ane nei nener 
enggame jam negama gunurum nelem 
inibe nei kapka, safe gam, ini nemna 
eralfer nes jam ge folbamiyen, aam 
temawer Uwa Sanbagiri Jei unggwan- 
girsusum nemniwer. Ane Jei seyafter 
gemerserem mesam towaswebabili, ane 
nei seyafter gemerserem nei teisyena. 

20 (3:19) 

21 Am afelen mesna ai isa ajes 
nesiktababilirim, afa nei nelem inibe 
enggam negama towaswenaram nei 

etam-etama kapka nejama eyebiyen, 
gam jega Uwa Sanbagirem tarnap jam 
fyafe, ini nes kanaufer gangge folbamini, 
nejama ereyen. 

22 Ane seyafter nei jes negma 
bilibenerem Jemniwer, nei negama 
domola enggalem temawer seyafter Jei 
aa jes gam bilirim nei nejesa eyebife, 
nei jeiserem jeter negama eyebili. Ane 
ini Uwa Sanbagirmana saaser-saaserfer 
jem folbalaiserem nem temawer, nei ga 
jetefner negama eyebili. 

23 Uwa Sanbagiri Jei nei nes enggam 
balbabili Tane Jemna Yesus Kristus 
Jes nesa tebana. Ane neime angtane 
seyafter Yesus aa jei ne tebanaram jes 
nesa nesiktababili, Kristus Jei gwanan 
nep nes gemer bilipminirim nei nejesa 
eyebife. 

24 Angtane aa jei gam eyebilirim Uwa 
Sanbagiri seyafter aa jes balbabilirim 
jam eyebaabife, angtane jeiserem Uwa 
Sanbagirfar daamfennaber gangge 
gwena, ane Uwa Sanbagiri Jei jebar 
daamfennaber gam naawena. Ane nei 
jepga negama towaswena enggame nei 
Uwa Sanbagirfar daamfennaber neya 
gwena, aam temawer Uwa Sanbagiri 

Mafnana Jelemanaiserem nebe nes mes 
golmini. 
4 1 Am afelen mesna ai isa ajes 
nesiktababilirim, angtane enggam 
aa jei ge gubilirim, "Mafnana Uwa 
Sanbagirmana amnip nuniton.”", 
aamei angtane jeiserem tatarfer 
ijama sarbabiyen. Jengga angtane 
jeiserem gwanan ga jam igama 
unggwasbaabili enggalfe aamei jei 
igama towaswebabif, mafnan jeiserem 
jei ke Uwa Sanbagirminiwer jela, afa 
fas. Aamei jes gamserem ga gemer 
isa eyebili, aam temawer nabi ol 
kapkaiserem unggwanfersus ge wofebili 
ogiri seyafter aa gemer falaram jebe. 

2 Nele enggalaiserem aamei ga jem 
igama towaswena Mafnana Uwa 
Sanbagirmana angtaneminip gam 
nuniton afa fas: Angtane enggam 
guluserem Yesus Kristus mes fortya 
ogiribe tifni nemna gamserem jeme, 
angtane jeiserem mafnana jemna ga 
Uwa Sanbagirminiwer gam jela. 

3 Jengga angtane enggam guyonoserem 
Yesus mes fortya onabe tifni nemna 
gamserem, angtane Jjeiserem jemna 
Mafnana Uwa Sanbagirmana fas. 

Angtane galserem mafnan jemna 
Ginanggwana Kristusmanaiserem 
jemniwer gam jela. Aamei gam imsa 
sara enggame mafnan jeiserem se 
fortya, ane mafnana jeiserem ga mes 
fortya ogiri aaiserem jebe. 

4Jengga aamei tantantane amna, 
aameiba Uwa Sanbagirmanam, ane 
nabi ol kapkaiserem baabeta jemna 
fas imnibe. Mafnana imnip aaiserem, 
Mafnana jeiserem baabeta Jemna 
unggwandusa, mafnana angtane 

ogirip aa jei naawenaram mafnana 
jemnaiserem jemniwer. 

> Nabi-nabi ol kapka jeiserem jei taterisi 
ogirmanaiserem ga jes ne nasbabili, ane 
angtane ogirmanaiserem jei ga taterisi 
jemna gane sarbaipmisini, aam temawer 
jei ogirmana. 

6Jengga nei neiba tantantane Uwa 
Sanbagirmanam. Ane angtane Uwa 
Sanbagiri aa Jei ne tebanaram, jei 
taterisi nemna nesene sarbaipmisini; 
angtane Uwa Sanbagiri jam ne 
tebayanaiserem, jei taterisi nemna nes 
jam ne sarbaipmisiyen. Jeiserem jeme 
nei ga nejema towaswena enggame, 
Mafnana Uwa Sanbagirmana aa jei 

nasounaram bunarsusfer fwersa, ane 
mafnan afaf-afafa aa jei nasounaram 
fwersa. 

7Am afelen mesna ai isa ajes 
nesiktababilirim, au, nei nen nena ga 
jam nesa nesiksonanna, aam temawer 
nesikteleiserem ba Uwa Sanbagirminiwer 
gam jela. Angtane, angtane nafsi aa jei 
gam nesiktenerem, angtane jeiserem jei 
tane Uwa Sanbagirmana, ane jei Uwa 
Sanbagiri mes tebana. 

8 Jengga angtane, angtane nafsi 
jam nesiktababiyeneiserem, jei Uwa 
Sanbagiri jam tebayan, aam temawer 
Uwa Sanbagiri Jei malnni. 

3 Uwa Sanbagiri Jei nes mes ge saamisini 
enggame Jei nei nes jam nesiktababili: 
Jei Tane Jemna daamfennaiserem Jes 
gera ogiri aaiserem jep Jam foryafe, jega 
Tane jeiserem Jemniwer nei waakenfer 
gwelaiserem gam nesa domola. 

10 Malnni ga aare, gam ke nei Uwa 
Sanbagiri nejewera nesiktenerem, 
jengga Uwa Sanbagjiri Jei nei nes Jei 
nesiktababili, ane Tane Jelemanaiserem 
nep ga nes gaarmini enggalfe Jei gam 
terf etam-etama kapka nemnaiserem 
gam wirtabaabif. 

11 Am afelen mesna ai isa ajes 
nesiktababilirim, afa Uwa Sanbagiri Jei 
nes mes nesiktababili, negme gemer 
angtane safe nenes-nensa ga jam nesa 
nesiktababili. 

1? Angtane afa fas Uwa Sanbagiri jam 
damtayan. Jengga afa nei malinmer 
negama gwenaram, Uwa Sanbagiri Jei 
nebar daamfennaber ga negama gwena, 
ane nei angtane nafsi nesa nesiktababili, 
Uwa Sanbagiri gemerserem Jei angtane 
nafsi gemer gam nesiktababilirim. 

13 Ane Uwa Sanbagiri Mafnana Jemna 
nebe nes mesam golmini, jega jem 
temawer nei nemsama towaswena 
enggame nei Uwa Sanbagirfar 
daamfennaber neya gwena, ane Uwa 
Sanbagiri Jei nebar daamfennaber neya 
gwena. 

14 Ai Tane Uwa Sanbagirmanaiserem 
aner amsama damtana, ane ai angtane 
nafsiserem ga aya towastababinenne 
enggame, Uwa Sanbagiri Jei Tane 
Jelemanaiserem Jeyam baftannunt 
enggalfe angtane seyafter ogirip 
aaiserem gam waakentababisif. 

15 Afa angtane enggam aa jei 
gam gunurum Yesus Jei Tane Uwa 

Sanbagirmana, Uwa Sanbagijiri Jei 
daamfennaber gangge gwena angtane 
jeiserem jebar, ane angtane jeiserem 
jeime Uwa Sanbagirfar daamfennaber 
gangge gwena. 

16 Ane nei nener nemsama towaswena 
enggame Uwa Sanbagiri Jei nems 
nesiktababili, ane nei jeiserem jam 
nesa taabili. Uwa Sanbagiri Jei malnni. 
Ane angtane, angtane nafsi aa jei gam 
nesiktababilirim, angtane jeiserem Uwa 
Sanbagirfar daamfennaber gangge 
gwena, ane Uwa Sanbagiri Jeime 
angtane jeiserem jebar daamfennaber 
gangge gwena. 

17 Ga enggam, nei Uwa Sanbagiri 
gamjon uskambar nesa nesiktene, jega 
nei nejama ereyen nunu Uwa Sanbagjri 
angtane aa jem waksosisirim angtane 
waakena ane angtane kapka. Ane nei 
nejama ereyen, aam temawer nei ogiri 
aaiserem jebe enggammer neya gwena 
Kristus aa gemer gwenaram. 

18 Angtane Uwa Sanbagiri aa jei ne 
nesiktenerem jemnibe erele fas, ane 
angtane malnni unggwanfer jemanserem 
erele jemnibe fasfasus. Jengga angtane 
aa jei gam ernerem, jei jelem inibe 

enggam gam gunu, "Uwa Sanbagiri Jei 
ai as kabwaktana." Afa angtane Uwa 
Sanbagiri jam gam erebenerem, gam 
jega jemnibe malnni unggwanfer fas. 

19 Nei Uwa Sanbagiri ane angtane nafsi 
negama nesiktababili, aam temawer Uwa 
Sanbagiri Jei nabala nems nesiktababili. 

20 Angtane afa enggam aa jei gam 
gunurum, "Ai Uwa Sanbagiri ajam 
nesiktene.", jengga jei jelem afelen 
mesna jam nesiktababiyeneye, angtane 
jes galserem jei angtane afaf-afafa. Ai 
jes gamserem gam ajewer gunurunm, ai 
ga aam temawer ai gunu, angtane jelem 
afelen mesna jam nesikteyeneiserem jei 
aa jes gam damtanaram, gam jega jei 
Uwa Sanbagiri jam damtayanaiserem fas 
jam nesikteyen. 

21 Jeiserem ga jem temawer Kristus Jei 
taterisi aaiserem nep ga nes golmini: 
Angtane Uwa Sanbagiri aa jei gam 
nesiktenerem, jeime jelem afelen jamer 
gam nesiktene. 

5 1 Angtane Yesusem temawer enggam 
aa jei gam balaram, "Yesus Jeiba 

Kristusam.", angtane jeiserem ga 

tane Uwa Sanbagirmana. Afa angtane 

Jetaserem aa jei gam nesiktenerem, 
jeime Tannaiserem gam nesiktene. 

2 Afa nei Uwa Sanbagiri jam nesa 
nesiktenerem, ane Uwa Sanbagjiri 
seyafter aa jes balbabilirim ga 
nesa eyebaabili, afa ga gam jes 
gemerserem, gam jega nei ga nesa 
towaswena enggame nei tantantane 
Uwa Sanbagirmanaiserem ga nejesa 
nesiktababili. 

3Bunarsusfer ga enggam, Uwa 
Sanbagiri aa jes balbabilirim nei seyafter 
jeiserem jam jep negama eyebaabilirim, 
nei Uwa Sanbagiri ga galap negama 
nesiktene. Taterisi Jemna nep nejes 
balbaipminirim, taterisi jeiserem 
daran-daranyan nemnibe, 

4aam temawer neiba tane Uwa 
Sanbagirmanaiserem ane ogiri je 
baabeta fas nemnibe. Jeje fomfoma 
ogiri jemna baabeta fas nemnibe? Aam 
temawer nei Yesus nemsa tebana. 

3Qgiri aaiserem jebe baabetabara ga 
nansa? Angtane enggamfener aa jei 
gam gunurum, "Yesus Jeiba Tane Uwa 
Sanbagirmanam.", angtane jeiserem 
baabetabara ga jes. 


1 YOHANES 5.6-8 2063 


6 Nei nemsama towaswena enggame 
Yesus Kristus Jeiba Tane Uwa 
Sanbagirmanam. Nei jeiserem ga 
enggalap nei towaswebili, Yesus fonawer 
jam aa galap tauwetyaram, Uwa 
Sanbagiri enggam ga gunu, "Tane 
Amna ga aare." Uwa Sanbagiri Jeime 
jeiserem enggalap biltena Yesus aa 
galap terentem, ane ai taterisi jeiserem 
ga aya sarbilint. Ane Mafnana Uwa 
Sanbagirmana, bunarsusfer aa jei 
nasowenaram, Jeime taterisi jJeiserem 
mese bili bunareme. 

7 Nawer-ningnaiserem ga je ge gubili 
enggame jeiserem ba bunaram: 

8Nawer-ningna jeiserem 
daamfennaiserem ga Mafnana Uwa 
Sanbagirmana Jei nems towas- 
towastababili nem inibe. Ane 
nawerbarf aaiserem ga Yesus aa 
galap baptistenentem fonabe. Ane 
nawer-ningnabaraiserem ga Yesus aa 
galap terentem aawisi Jemna aa je 
tenbentetyantam. Ane nawer-ningna 
jeiserem jei seyafter daamfennater ne 
biltena enggame, Yesus Jeiba Tane Uwa 
Sanbagirmanam. 

3 Nei taterisi angtanemana ga 
nejesa taabili, jengga taterisi Uwa 
Sanbagirmana jei bunarsus ane 
baabetsusu, ane jeiserem ga jes Uwa 
Sanbagjiri aa jes bilirim Tanem temawer. 

10 Ga jem temawer angtane Tane Uwa 
Sanbagirmana aa jei ne tebanaram, 
jei taterisi bunarsusfer jeiserem mes 
ne taabili jelem inibe. Jengga angtane 
Uwa Sanbagiri jam tebayanaiserem, 
jei enggam gam gunu Uwa Sanbagiri 
Jei jes afaf-afaftababili, aam temawer 
jei taterisi bunarsusfer aaiserem Uwa 
Sanbagjiri aa jes bilirim Tanem temawer 
jei jam taabiyen. 

11 Taterisi bunarsusfer aaiserem ga 
aare: Uwa Sanbagjiri Jei nebe nes 
mes golmini waakenfer gwelaiserem 
jamer abak-abaksus. Jei ga angtane 
enggalaiserem ga jep golmini, angtane 
Tane Jelemanaiserem daamfennaber 
Jebar aa jei ge nwinbenerem. 

12 Angtane Tane Uwa Sanbagirmana 
aa Jei tebanaram, angtane jeiserem 
waakenfer gwelaiserem jamer 
abak-abaksus ga jei se domola. 
Angtane Tane Uwa Sanbagirmana jam 
tebayanaiserem, angtane jeiserem 

waakenfer gwelaiserem jamer abak- 
abaksus jam domolyan. 

13 Ai surta aaiserem ip tulisulmini, 
aamei Tane Uwa Sanbagirmana iJeya 
tebanaram, jega enggalf aamei igama 
towaswef enggame aamei waakenfer 
gwelaiserem jamer abak-abaksus 
imsama domola. 

14 Ane nei Uwa Sanbagirem tarnabe 
jam nejeba finaram, jes jepserem nei 
nejama ereyen, aam temawer Uwa 
Sanbagiri Jei sembayanga nemna nes 
mesam sarbaipmini, afa nei jam negama 
bilibenerem Uwa Sanbagjiri aa jes gam 
bilirim. 

15 Nei enggam neya towaswebana, 

Jei nes mesam sarbabili afa nei janma 
bilibenerem. Ane neime negama 
towaswena nei jes negama bilibenerem 
Jemniwer, Jei jeiserem nes gam golmini. 

16 Afa aamei angtane Kristen jam igama 
damtanaram, jei etam-etama kapka jam 
gam eyebilirim, ane etam-etama kapka 
jeiserem jei gwebayan jam tikwefe 
Uwa Sanbagirfar ge gwefe, aamei 
sembayanga ga jam igama gwebabana 
Uwa Sanbagirfe jeiserem jem temawer, 
ane Uwa Sanbagjiri Jei waakenfer 

gwelaiserem jamer abak-abaksus ga 
gam gulbana angtane jeiserem jebe. Ai 
jes gamserem gam ajewer gunurum, 

ai ga angtane enggalaiserem ga ajem 
temawer gunu: Angtane etam-etama 
kapka aa jei gam eyebilirim, jengga 
angtane jeiserem jei jam tikweyan 

Uwa Sanbagirfar ge gwefe. Jengga 
etam-etama kapkaiserem ga daamfenna 
angtane aa jei gam gwebanaram jam 
terfe, jeiserem ga aas: angtane Yesus 
baif aa jei gam gwebanaram jam tebafe. 
Jeiserem jem temawer ai aamei gam 
isa ajam balbabiyen aamei sembayanga 
Uwa Sanbagirfe jeiserem jem temawer 
ijama gwebabarfe. 

17 Seyafter kapka nei nejesa eyebilirim 
jeiserem etam-etamsam, jengga 
etam-etama kapka aasaje angtane jei 
gam gwebana angtane jam teryenfe. 

18 Nei nemsama towaswena enggame 
angtane aa jei gam gwenaram 
Uwa Sanbagirem tanefe, jei etam- 
etama kapkaiserem jeber-jeber jam 
eyebuweyan, aam temawer Tane Uwa 
Sanbagirmana Jei angtane jeiserem 
waakenfer gam gerebaasnenne, ane 

bawasa dwona jam domolyan angtane 
jeiserem jam tebafe. 

19 Nei nemsama towaswena nei Uwa 
Sanbagirmana, bawasa ogiri aaiserem 
safe mes tebana. 

20 Nei nemsama towaswena enggame 
Tane Uwa Sanbagirmana Jei mes 
fortya ogiri aaiserem jebe, ane Jei nes 
mes towastababili enggalfe nei Uwa 
Sanbagiri negama damdamtaasif, Uwa 
Sanbagiri bunarsusfer aaiserem. Nei Uwa 
Sanbagirfar daamfennaber nesa gwena, 
ane nei Tane Jemnaiserem Yesus Kristus 
Jebar daamfennaber nesa gwena. Jeiba 
Uwa Sanbagiri bunarsusfer aaiserem, 
ane Jei waakenfer gwelaiserem jamer 
abak-abaksus nep golmini. 

21 Am tane, sa gwisi seyafter 
gemerserem Uwa Sanbagirmanyan 
aaiserem jewer. Uwa Sanbagjiri tefner sa 
onsoba! Tabana ga aaf. Amin. 


2 YOHANES 


1Ga ip, Wini Uwa Sanbagiri aa 

1 jes destabilirim, ane tane imna. 

Ai bunarsus ims nesiktababili. Ai 
anfentowaiyan, jengga angtane 
seyafter taterisi Uwa Sanbagirmana 
bunarsusferaiserem aa jei ne 
towaswebilirim, ane ga aane onsobili, 
jei ims ne nesiktababili. Ai seyafter 
imsa nesiktababili, aam temawer aamei 
abaner taterisi bunarsusfer aaiserem 
Uwa Sanbagirmanaiserem nemsa 
taabili ginggitfer, ane aam temawer 
taterisi bunarsusfer aaiserem Uwa 
Sanbagirmanaiserem aamei abaner nesa 
taabili jamer abak-abaksus. Ai angtane 
sanbaka jemata ajei tebabilirim, ai surta 
aaiserem ga ip tulisulmini. 

2(1:1) 

3 Ai sembayanga as gwebana Uwa 
Sanbagirfe, Uwa nemna, ane Yesus 
Kristusfe, Tane Jelemana, jega Jei 
nawersamer waakena Jelemanaiserem 
nebe nes ga sege golmini jeber-jeber, 
ane Jei nawersamer nesikteleiserem 

nebe nes ga sege golmini, ane Jei ini 
nemna nes sege gwebaipmini waakenfer 
ga nesege folbamini. Uwa Sanbagjiri 
jeiserem gase eyebili, ane nei seyafter 
jeiserem ga nesa domola, aam temawer 
nei taterisi bunarsusfer aaiserem Uwa 
Sanbagirmanaiserem nemsa taabili, ane 
nei nena nesa nesiksonanna. 

4Ini amna saaser-saasersus, aam 
temawer ai enggam sara, tane imna 
afwenefener jei taterisi bunarsusfer 
aaiserem Uwa Sanbagirmanaiserem jei 
mes ne tikwebitini. Jei enggam naawena, 
waakenaiserem jetefener ne eyebili, Uwa 
Sanbagiri Jei nei nes gemer balbabilirim 
nei nejesa eyebife. 

3Jega jem temawer Wini ai ajes 
nesikulurum, ai taterisi aaiserem ga 

ip tulisulbili: nei seyafter nena ga jam 
nesa nesiksonanna. Taterisi aaiserem 

ai namwer ibe isa ajes tulisulminirim, 
aamei fwater gwanan imsama sarbili. 
Taterisi aaiserem Uwa Sanbagiri nebe 
nes mesam bilipmini nei nejesa eyebife. 
Taterisi aaiserem Jei nebe gwanan 

nes mesam bilipmini, nei negalaba 
towaiwenaram taterisi Jemna jam 
taayibefe. 

6 Afa nei seyafter nena jam nesa 
nesiksonannaram, nei ga taterisi Uwa 
Sanbagirmana aa jes bilirim nei ga 
jes nesa eyebili, nei taterisi jeiserem 
ga waakenfer nesa sarbili, ane ga 
nesa tikwebitini. Ane taterisi Uwa 
Sanbagirmana aa jes balbabilirim 
nei nejesa eyebife, aamei taterisi 
jeiserem imsama sarbili, gwanan 
ijewera towaiwenantam taterisi Jemna 
jam taayibefe. Taterisi jeiserem ga 
enggam: aamei seyafter enggam isa 
gwena, aamei ina jam isa nesiksonanna 
jeber-jeber. 

7 Aamei ina jam isa nesiksonanna, 
aam temawer angtane afaf-afafaiserem 
ga anesus ogiri seyafter gemerserem 
gemer ge wofebili. Angtane afaf-afafa 
jeiserem jei angtane ga enggam ne 
towas-towastababili, "Yesus Jei Jam 
foroyan ogiri aaiserem jebe, angtane 
tifinibener galserem." Angtane game 
aa jei towas-towastababilirim, jeiba 
angtane afaf-afafaiserem, ane jei ga 
Ginanggwana Kristusmana. 

8Ga jem temawer, aamei ina ga 
waakenfer isa gaaramisnenne, jega 
aamei enggam ijama gweyan angtane 

afaf-afafaiserem jes galserem. Afa aamei 
enggam jam isa gwenaram jei galserem, 
gam jega aamei fwaina waakena Uwa 
Sanbagirminiwer ijama taabiyen. Aamei 
awelna uskambar imsa gwebili, jega 
enggalf fwaina Uwa Sanbagjiri ibe aa jes 
menetulmisinirim, aamei fwaina jeiserem 
gam isa taabili. Jega jem temawer aamei 
ina ga waakenfer isa gaaramisnenne, 
jega fwaina ip jeiserem seyafter gam isa 
taabili. 

9 Afa angtane taterisi Kristusmana 
bunarsusferaiserem jei jam gam 
mirultefalaram, ane jei taterisi 
jelemana ga gam tambawulu, 
taterisi Kristusmanyanaiserem, ane 
afa jei taterisi jeiserem jam gam 
nasipminirim angtanefe, afa ga gam 
jes gemerserem, angtane jes galserem 
jei Uwa Sanbagirfar daamfennaber jam 
ge gweyan. Jengga angtane taterisi 
Kristusmana bunarsusferaiserem aa 
jei nasipminirim jeber-jeber, ane jam 
mirulyon, angtane jes galserem jei Uwa 
Sanbagirfar daamfennaber gam gangge 
gwena, ane Jelem Tane mese. 

10 Ga jem temawer, angtane afa jam 
gam fortyaram imnibe, ane taterisi 

Kristusmana bunarsusfer aaiserem jei 
jam towas-towastababiyen, jengga 

jei taterisi nafsiserem ga jes gam 
towas-towasulu, angtane jes galserem 
jei ijama balyan im jenap jei jam 
kautefe. Safnant angtane jes galserem 
ijama tebayan, jega angtane nafsi gam 
sege towaswebili enggame, angtane 
jes galserem aamei ijama batobayan, 
angtane jeiserem jei taterisi Kristusmana 
jam towas-towastababiyen. 

1! Afa aamei angtane jeiserem 
jam isa tebabilirim waakenfer, gam 
jega aamei angtane jeiserem imsa 
batobaabili angtanes afaf-afaftababife. 
Angtane taterisi Kristusmana jam 
ne towastababiyeneye, ane angtane 
jei aa jei ne tebabilirim, jei seyafter 
kapkaiserem ga jes gangge eyebili. 

1? Taterisi amniwer safe anesus ai ibe 
isa ajes towasulmife, jengga ai surta 
aaiserem jebe seyafter ajam tulisulyon. 
Ini amna ga as enggam folbana, ai aner 
as gwina imnibe, ane ibar seyafter ga 
nesne nasowena, jega enggalf ini nemna 
seyafter uskambar saaser-saaserfersus 
nes ga sege folbamini. 

13 Somoltanna imnaiserem tantantane 
jemnaiserem, jeime Uwa Sanbagiri aa 
jes destabaabilirim, jei is enggam ne 
balbabili, "Kelek, waakenfer sa gwe!" 


3 YOHANES 


1Ga ip, Gayus, ai bunarsus ims 

1 nesiktene. Ai Angtane sanbak jemata 
ajei tebabilirim, surta aaiserem ga is ai 
tulisulbono ibe. 

2 Am afelna ai is ajes nesiktenerem, 
ai tousa uwu imnaiserem is waakenfer 
folbana. Ai sembayang as gwebabana 
Uwa Sanbagirfe, jega waakena 
seyafter gemerserem imnip is ga sege 
etamwebana jeber-jeber, ane aamei 
waakenfer ga is gwena bwerna is 
jam folbayan, uwu ilemana is gemer 
folbanaram. 

3Ini amna ase saaser-saaserfer 
folbana, nem afelen mesna afwer jei 
jam aa galap ge forobityerem amnibe. 
Jei ai ga asene towastana enggame, 
"Gayus bunarsusfer Uwa Sanbagiri mes 
nesiktene. Ane jeime taterisi bunarsusfer 
aaiserem Uwa Sanbagirmana jeber-jeber 
jeter onsobuwena." 

4Ini amna ase saaser-saasersusfer 
se folbana, afa ai enggam jam agam 
sararam, angtane ai ajes towas- 

towastababilirim enggalfe jei Yesus 
gam ne tebaf, jei seyafter ga enggam 
gam naawena, jei taterisi bunarsusfer 
aaiserem Uwa Sanbagirmana jetefener 
ne onsobuwena jeber-jeber. 

3 Am afelna ai is ajes nesiktenerem, 
awelna Uwa Sanbagiri ip aa jes 
gulbanaram, aamei awelna jeiserem ga 
waakenfer is gwebili. Aamei nem afelen 
mesna imnip aa jei ge forobuwetyaram, 
aamei imes batobaabili, aamei safe 
angtane Jjeiserem teisyena. 

5Jei jemata enggam mes ne 
towastababili im temawer, "Gayus 
jei nems nesiktababili." Jei jam aa 
galap ge forobuwetyaram, aamei jei 
im batobaabuwena enggalfe, ini Uwa 
Sanbagirmana saaser-saasersusfer 
gam folbaf. Galgala seyafter jei aa jes 
ne balbabilirim, aamei jeiserem igam 
kitulmini jega jei waakenfer ga gangge 
sofobili. 

7 Jei tamna jelemana mes ne mirtetefala 
enggalfe, taterisi Yesusem temawer 
jeiserem jewer gane nasbinennef, ane 
angtane Yesus jam tebayanaiserem 
angtane jeiserem jam ne batobaabiyen. 

8Jega jem temawer nei angtane 
Yesus nejeya tebanaram, nei ga nem 
afelna jes galserem ga jam nesa 
batobaabili. Afa nei angtane jeiserem 
jam nesa batobaabilirim, gam jega 
nei awelna seyafter nesa gwebili jebar 
taterisi bunarsusfer aaiserem Uwa 
Sanbagirmana jes nasbinennefe. 

9 Ai surta amsam tulisulmini jemata 
Yesusmanaiserem jebe, ane surta 
jeiserem jebe ga enggam ai balbabili, 
"Aamei nem afelna imnip forolaiserem 
ga jam isa tebabili waakenfer." Jengga 
Diyotrefes jei bai jam sarbife. Diyotrefes 
jei jena jam gaartef angtane sanbaka 
galserem. Jei ai as balfe jam sarbayan. 

10 Aj jam ajep fornaram, kapkaiserem 
jei aa jes eyebilirim ga as nasibene. 
Kapka jei aa jes eyebilirim ga enggam: 
Jei taterisi afaf-afafaiserem jes nasbili 
nem temawer. Ane jetefeneryan, jei nem 
afelen mesna aa jei ge forobuwetyaram, 
jei jam tebabiyen jelem jenabe. 

Ane angtane nelem afelen mesna 

aa jei ge forobuwetyaram aa jei ne 
tebabuwenaram, Diyotrefes jei enggam 
balbabili, "Safnant, angtane jeiserem 
ijama tebabiyen!" Ane angtane nelem 

afelen mesna aa jei ge forobuwetyaram 
aa jei ne tebabuwenaram, Diyotrefes 
jei Jjemata Yesusmanaiserem jewer jam 
gam surbobili. 

11 Am afelna ai is ajes nesiktenerem, 
angtane kapka aa jei ne eyebilirim, aamei 
angtane jes galserem ijam onsobaabiyen, 
jengga aamei waakenaiserem ga jeter 
is onsobili. Angtane waakena aa jes 
ne eyebilirim, angtane jes galserem 
jeiba Uwa Sanbagirmanam. Angtane 
kapkaiserem aa jes ne eyebilirim, 
angtane jes galserem jei Uwa Sanbagjiri 
jam ne towaswebayan. 

12 hamei Demetrius se teba waakenfer, 
ane ga is batobana. Angtane seyafter jei 
Demetriusem temawer enggam ne bala, 
"Jei waakena." Gwela jemna waakena 
jeiserem nei ga nes jem towastababili 
enggame, jeiba angtane waakenam. 

Ai mese aime angtane enggammer 
aya balbabili, "Demetrius jei angtane 
waakena." Ane aamei enggam ims 
towaswena taterisi ajesa nasbilirim jeba 
bunaram. 

13 Taterisi amniwer anesus ai safe 
ibe is ajes towasulbofe, jengga ai 
surta aaiserem jebe seyafter ajam 

tulistababiyen. Ai enggam ai gunu 
suratem je safnant, 

14 3am temawer abakefyan nei ga nesa 
dorwena, ane jepga waakenfer ga nesa 
nasowena. (1-15) Ai enggam ai gunu 
ini imna is samfer se folbana. Im afelen 
mesna aaf seyafter gemerserem jei 
enggam is ne bala, "Kelek, waakenfer se 
nwin!" Aamei am afelen mesna taterisi 
amnaiserem daamfen-daamfennemer 
ga jes is bilipmini enggame, "Kelek, 
waakenfer sa gwe!" 


YUDAS 


1 1 Ga ip, aamei angtane Uwa Sanbagiri 
ijes destabaabilirim enggalfe Yesus 
gam tikwebaatif. Uwa Sanbagiri, Uwa 
nemna, Jei ims nesiktababili, ane Yesus 
Kristus Jei ims gerebaabisnenne. Surta 
aaiserem amniwer, Yudas. Ai Yakobusem 
osona, ane ai awelna Yesus Kristusmana 
gam gweyibene. 

2 Ai sembayanga as gwebabana 
Uwa Sanbagirfe, Jei aamei is gam se 
nesiktababili unggwanfer, ane Jei aamei 
uskambar is gase batobaabili, ane Jei 
ini imna is gase gwebabana jeber-jeber 
waakenfer is ga sege folbamini. 

3 Am afelen mesna ai isa ajes 
nesiktababilirim, ini amna ase unggwan- 
girem folbanant, ai safe surta ibe isa 
ajam tulisulmif enggame, Uwa Sanbagjiri 
Jei nei nes jewer waakentababisinirim 
jem temawer, Yesus Kristus aa jes 
eyebilirim jeme. Jengga angtane afaf- 
afafa aasaje jep nwini im nenennabe. 
Jega jem temawer ini amna ase 
unggwan-girsusem folbana ai surta ibe 

isa ajam tulisulmif ga enggam, ai aamei 
isa ititmer balbabili, aamei Taterisi 
Waakena ga kanaufer jam isa taabili, 
taterisi angtane Uwa Sanbagirmana 
seyafter gemerserem ga jes ne taabili. 
Ini angtane afaf-afafaiserem jemna 
unggwan-girem ge folbamini Taterisi 
Waakena gase etamwena nafis-nafismer. 
Aamei angtane afaf-afafa jeiserem ga 
isa uftabili, jega jei taterisi nafis-nafsi 
jeiserem gamjon is jam ne towas- 
towastababiyen. Ane gamjon ga angtane 
jam isa balbabili, jei angtane afaf-afafa 
jeiserem safnant jam ne onsobaabiyen. 
Uwa Sanbagjiri Jei Taterisi Waakena 
jeiserem gwanan mesam golmini 
angtane Jelemanaiserem jebe, jega 
Taterisi Waakena jeiserem nafismer 
namwer gamjon jam etamweyan. 

4 Angtane afaf-afafa jeiserem jei sege 
jalbili imnibe, sabanggwa manggen, 
ane jei safna daamfennaber ga isa 
gwena jebar. Jei Uwa Sanbagiri jam 
ne onsobayan. Jei ga angtane enggam 
syefer sene towas-towastababili, 

"Uwa Sanbagiri Jei nei nes mesam 
waakentababisini, ane Jei nei nese 
uskambar nesiktababili. Ga jem 

temawer, nei samfer negama eyebili 
kapkaiserem seyafter nei jes negama 
bilirim jam eyebife, ane Uwa Sanbagjiri 
Jei nei nes jam tamtamtababiyen." 
Angtane afaf-afafa jeiserem jei ga 
jes gamserem ga gam ne towas- 
towastababili, ane jei etam-etama 
kapka nenes-nenesmer gane eyebili. 
Jei bunarsusfer Tuhan nemna, Yesus 
Kristus fas jam ne onsobayan. Yesus 
Jei Jam gweyan angtane Jjeiserem jem 
Sanbakfe. Jengga fwatersus galapserem 
jep ga enggam ne baatultel Taterisi 
Uwa Sanbagirmanaiserem jebe, "Uwa 
Sanbagiri Jei angtane jes galserem gam 
tamtamtababili." 

> Aamei safe imsa towaswebili 
gwanan aa jei etamwelam, ai gamjon 
isa jam towas-towastababif taterisi 
gwanan Jjeiserem jem temawer. Sa 
sarbistaabon jeje fomfoma Tuhan Jei 
anggwabura Israelmana negeri Mesirwer 
ga aftabifel. Jengga jes jepserem Jei 
angtane afweraiserem ga munbobil, 
angtane Tuhan aa jes balbabilim jam 
tebayanaiserem. 

6 Ane gamjon sa sarbistaabon 
malaikata baabeta aa jei ne domolam 

Uwa Sanbagirminiwer. Jei bai Uwa 
Sanbagirem gwonap naawefe, ane jei 
tampata jelemana ga aane mirultefal, 
Uwa Sanbagirfer seyafter aa jep 
naawelam. Jega jem temawer Uwa 
Sanbagiri ga aa tafrebaabil jei jamer 
abak-abaksus, ane ga aftabifel tampata 
gwin-gwinsususerem jebe, enggalfe 

jei jep ge nwinbef. Jei ga jep sege 
nwinbene jamere nunu umwef jemserem 
Uwa Sanbagiri angtane seyafter 
gemerserem aa jem waksosisirim, 
angtane waakenfer eyebiliserem 

ane kabwakfer eyebiliserem. Uwa 
Sanbagiri Jei malaikata jeiserem gase 
tamtamtababisi. 

7 Ane gamjon sa sarbistaabon angtane 
aa jei ge nwinbelem kota Sodom je, 
ane kota Gomora je, ane angtane nafsi 
aa jei ge nwinbelem kotana naura 
jeiserem jem gwetmanabe. Angtane 
jeiserem jei kabwaksusu gane eyebil, 
malaikata kapka jes gemerserem. 
Angtane jeiserem jei maaryens ne 
eyebil; anggwa jei anggwa bosnabar 
gangge tana, ane wi jei wibosnabar 
gangge tana, maaryena ga gane eyebil. 
Ga jem temawer Uwa Sanbagiri Jei 

kotana jemna, Sodomo Gomora, ga 
dosomil tokwana unggwan-girsususerem 
jeme. Taterisi jeiserem jei ga enggalf 
nei negama towaswef enggame, 
angtane etam-etama kapka aa jei gam 
eyebilirim, jei tamtamtala ga enggals 
gam domola, jei tokwanap gam nwini 
jamer abak-abaksus. 

8 Angtane afaf-afafa jeiserem jeime 
gemer angtane kapka Sodomo Gomora 
jemna galserem. Jei eserem gane 
damtabisini etam-etama jei jes ne 
eyebiliserem, ane ga gane eyebili. 
Etam-etama kapka ga enggals gane 
eyebili: Jei kapka maaryena gamserem 
jelem tifinem gane eyebili. Jei bai Uwa 
Sanbagirem baabet gwonap naawefe, 
ane jei bai angtane sanbaka jem baabet 
gwonap naawef mese. Jei kapkaiserem 
jes gane nasbabili malaikata taman 
waaken-girip aaiserem jem temawer. 

9 Fwater galapserem malaikata sanbaka 
jemna bosna Mikayel, jei bawasfar jam 
ge doksobal Musam futunu jei nanse 
girinfele jem temawer. Jes jepserem 
Mikayel jei bai jena jem gaartefe 
enggalfe, bawasa jeiserem jam uftafe 
taterisi kapkaiserem jeme. Jengga 

Mikayel jei enggamfener gul, "Tuhan Jei 
aamei ise uftana!" 

10 Jengga angtane afaf-afafa jeiserem 
jei kapkaiserem jes ne nasbabili, seyafter 
jei waakenfer jam ne sarbiyeneiserem 
jem temawer. Ane angtane afaf-afafa 
jeiserem jei gwanan aa jep gane 
eyebilirim, jei nalefe jam ge gubiyen 
jelem inibe aaiserem waakena afa kapka, 
jes gemerserem gwalna jegme gemer jei 
fas jam guyon jelem inibe. Etam-etama 
aa jewer gane eyebilirim, Uwa Sanbagjiri 
ga jem temawer gam tamtamtababili. 

1! Angtane afaf-afafa jeiserem galap 
kapka unggwandusa se etamwemisi 
jebe! Jei ga enggam naawena Kain 
fwater aa gam gwelam. Ane Bileyam 
gamserem, jegme gemer doini ga 
gemer ne nesiktababili. Ane jega jem 
temawer jei angtanes gane afaftababili, 
ane kapkaiserem ga gane towas- 
towastababili enggalfe doini gane tebafe. 
Ane Kora gemerserem, jei bai Uwa 
Sanbagirem baabet gwonap naawefe. 
Uwa Sanbagjiri Jei angtane jeiserem 
se tamtamtababili, Kora aa gemer 
tamtamtalam. 

12 Aamei Kristus ijeya tebanaram, 
aamei jam igalaba betwenaram jam 
twenfe, angtane afaf-afafa jeiserem jei 
ga aa ge jalbili, aamei seyafter jebaner 
ga ima twena. Ane jes jepserem jei 
kapkaiserem ga enggam ne eyebili: Jei 
unggwanfer twentwene falmini, ane 
syefer ga gam nasounanmna. Jei aa jes 
ne eyebilirim jeiserem kabwaksusu, 
jes gemerserem bubwa ninsini kapka 
galserem. Jei ga jes ne eyebili ini 
jelemana unggwan-giri aa gemer ge 
folbaminirim jam eyebife. Jei jen jena 
tefner gane egansosnenne seyafter 
gemerserem jem temawer, jei angtane 
nafsi jei jam ne egantababisiyen. Jei 
jam ge seferswebiyen kapkaiserem 
jam ne eyebife. Jei berek tetena 
galserem, igi jam falinonyan. Jei 
omyana galserem, nei omyana negama 
domsobana unggwanfer, jengga arouwa 
jam nyenyan, nindaya omyana jeiserem 
ga gam fonsobana jamer bijausus. 
Angtane afaf-afafa jeiserem jei tini ese 
unggwanfer galserem, jengga jei jam 
telabe tanna jemna fas. Ane jei ga tini 
seiye galserem jei ga gam kurutini, 
onnap gam jena. 

13 Angtane jeiserem jei enggala 
fona jam tili jepserem, ane gamjon 
ga gam aarwatini, oltunu ga gam 
sokotaabaabun se fala fo eyebe. 
Etam-etama kapkaiserem jei aa jes gane 
eyebilirim, etam-etama jeiserem ga 
enggala oltunu jeiserem jes galserem. 
Jei ga torbwana galserem aa jei gangge 
irwalwebilirim winsibe. Uwa Sanbagiri Jei 
tampata gwin-gwinsusu mes menetulsini 
enggalfe, angtane afaf-afafa jeiserem 
jep ge nwinbef jamer abak-abaksus. 

14 Gwanan-gwanansus galapserem, 
Henok jei asal-asala tujunubaraiserem 
Adamminiwer, jei taterisi Uwa 
Sanbagirmana ga aas nasbil angtane 
afaf-afafa jeiserem jemnip aa jei 
etamwemiliserem. Jei ga enggam 
gul, "Sa sarbi! Tuhan Jei malaikata 
unggwanfersus waakenaiserem jebar 
sege forobitye. 

15Jei angtane seyafter gase 
tenebaabuwesa. Jei angtane etam- 
etamabaraiserem gase tamtamtababisi, 
aam temawer jei kapkaiserem aa jewer 
ne eyebilirim, ane taterisi kapkaiserem 
aa jewer ne nasbabilirim Tuhanem 
temawer." Jes gemerserem Henok 

aa gemer gulum enggame, Uwa 
Sanbagiri Jei angtane afaf-afafaiserem 
se tamtamtababisi. 

16 Angtane afaf-afafa jeiserem ini jemna 
jeber-jeber kabwaksusu, ini jemna fas 
jam ge saaser-saaserswebamiyen. Jei 
jeber-jeber enggammer gangge gubili, 
angtane nafsi jei kapka gane eyebili. Jei 
kapkaiserem seyafter gemerserem ga 
jes ne eyebili, ini jelemana unggwan-giri 
aa gemer ge folbaminirim jam eyebife. 
Jei ol dagam gangge nasbawena, ane 
jena ga gane detenanna, ane ga gangge 
gubili, "Ai angtane sanbak-sanbaka." 
Jei angtane nafsiserem jes gane malin- 
malintababili, jega enggalf angtane nafsi 
jeiserem jei fwaina waakenfer gam ne 
eyeipmif jebe. 

17 Am afelen mesna ai isa ajes 
nesiktababilirim, sa sarbistaabon rasulu 
Tuhan Yesus Kristusmana jei gwanan aa 
jes ne bilirim. 

18 Jei ga enggam ge gubili, "Nunu 
umwef aa jep falsaram, angtane afwer 
jei Taterisi Uwa Sanbagirmana jei sene 
imei-imeiwulboso. Jei Uwa Sanbagjiri 
aa jes bilirim jeiserem fas jam ne 
eyebiyen. Jei kapkaiserem ini jemna 

unggwan-girfer ga jep ga folbamini jam 
ne eyebife, jei kapka jeiserem gane 
eyebisi." 

19 Angtane kapka jeiserem jei 
nele angtane ogirmanaiserem ga 
jes ne onsobana. Mafnana Uwa 
Sanbagirmanaiserem fas Jam nwinyen 
jem inibe. Jei kapkaiserem ga jes ne 
eyebili, ane angtane Kristus aa jei ne 
tebanaram, jei ga aa ge syensyanwebili. 

20 Jengga aamei am afelen mesna ai 
isa ajes nesiktababilirim, aamei taterisi 
Uwa Sanbagirmana ga kanaufer isa 
taabili, jega ini imna unggwan-gjri 
is gam sege folbamini nele Uwa 
Sanbagirmanaiserem ga jetefener isa 
onsobana. Ane aamei sembayanga 
jeber-jeber isa gwebawena, baabeta 
Mafnana Uwa Sanbagirmanaiserem 
jeme. 

21 Aamei is sarbistaabonwena enggame, 
Uwa Sanbagjiri Jei ims nesiktababili. 
Ane aamei Jei ga isa nesiktene, ane ga 
jeter isa eyebili Jei aa jes bilirim. Aamei 
ga gemer isa gwena jes gemerserem, 
gwela waakena abakfer gwelaiserem 
ijebara fibilirim. Aamei abakfer gwela 
jeiserem ga isa domolsa Yesus 


YUDAS 1.22-24 2089 


Kristusfar, Tuhan nemnaiserem Jebar, 
aam temawer Jemna waakenaiserem 
unggwandwasusum. 

22 Angtane afwer im nenennap jeiserem 
jei nele Uwa Sanbagirmana isar-isarmer 
ne tebana. Aamei ga angtane jeiserem 
jam isa batobaabili ini foler-folermer, 
jega jei nele Uwa Sanbagirmana ga sene 
onsobana. 

23 Angtane jeiserem ga jam isa 
batobaabili. Aamei ga enggam isa 
batobaabili, angtane tokwanawer jam 
dektesiwili gamserem. Angtane afwer 
jei jeber-jeber kapkaiserem jes ne 
eyebuwena. Ini jemna ga enggam 
ge folbamini fene nunggunubara 
galserem. Aamei angtane jeiserem ga 
jam isa nesiktababili, ane ga jam isa 
batobaabili. Jengga aamei ina ga jam isa 
gaaramisnenne, jega aamei etam-etama 
kapka jei aa jes ne eyebilirim, aamei 
ijama eyebiyen etam-etama jeiserem. 

24 Nei Uwa Sanbagiri ganma pujite! 

Jei aamei is Jei se gerebaabisnenne, 
jega aamei etam-etama kapkaiserem 
ijama eyebiyen, ane Kristus ijewera 

tikwebaatinirim aamei gamjon ijama 
irfweyan. Jei aamei is aftabifelse 

Jelem gwetmanabe, nafa Jelemana 
unggwandusa jepserem. Jes jepserem 
kapkaiserem imnibe fas, ane ini imna ga 
ise saaser-saaserfersus sege folbamisi. 
25 Nei bosna Jemna ganma gulbate 
uskambar. Jei jetefner Uwa Sanbagiri 
aa jei gwenaram bunarsusfer. Jei nei 
nes mes waakentababisini, tere Yesus 
Kristus Tuhan nemnaiserem Jeme. 
Uwa Sanbagiri Jei sanbaksusu seyafter 
afweraiserem jemniwer. Jei nafabara. 
Jei baabetabara. Jei ga gemer se gwena 
gwanan-gwanansus gemerserem, ane 
namwer mese, jamere abak-abaksus! 
Amin, taterisi jeiserem ba bunaram! 


WAHYU 


1 1 Bukunu aaiserem taterisi aaf aa je 
ge batobilirim, taterisi jeiserem ga 
Yesus Kristus aa jes gwerauwuluntum 
galap aa je ge etamwebiliserem 

jem temawer. Uwa Sanbagiri Yesus 
Kristus towastanant, jega Jei angtane 
awelna Uwa Sanbagirmana aa jei ne 
gweyibenerem Jei gam towastababif 
enggame, aa je ge etamwebiliserem 
abakefyan ga sege etamwebili. Ane 
jepga Kristus Jei malaikata ga baftanant 
Yohanesminibe enggalfe taterisi jeiserem 
gam bilibef jebe. 

2 Ane Yohanes seyafter aa jes 
domolantam ga nasipmini. Jei aa jes 
domolantam ga Uwa Sanbagirminiwer 
jela, ane taterisi bunarsusfer aaiserem 
Yesus Kristus aa jes bilibenerem. 

3 Angtane taterisi aaiserem aa jei ne 
gerabistenaram, jemna ini waakenfer 
sege folbamini. Ane angtane taterisi 
Uwa Sanbagirminiwer aaiserem aa jei 
ne sarbisinirim, ane taterisi aaiserem 
jebe aa jes gam tulistababilirim ga gane 

onsobili, ini jeman jegme waakenfer 
gangge folbamini. Ini jemna waakenfer 
ga aam temawer gangge folbamini 
abakefyan bukunu aaiserem seyafter 
aaf aa jes tulistababilirim ga sege 
etamwebili. 

4Ga ip, tuju safna Yesus aa jei ne 
tebanaram propinsi Asya je. Amniwer, 
Yohanes. Ai sembayangs gwebana Uwa 
Sanbagiri, ane Mafnan Jemna, ane Yesus 
Kristus Jei waakena Jelemanaiserem 

ip is ga sege golmini, ane ini imna 
samfer is ga sege folbamini. Uwa 
Sanbagiri Jeiba namwermanaiserem, 
Jei gwananmanaiserem, ane gamjon 
se gwena abak-abaksus. Mafnana tuju 
Jelemanaiserem taman nwini sanbagjiri 
Uwa Sanbagirmanaiserem ga jep ge 
nwinbene. Yesus Kristus Jei taterisi 
Uwa Sanbagirmana bunarsusfer ga jes 
towas-towasulmuwena. Jei ga nabal- 
nabalsusu ga Jei se irwena terewer, 
ane Jeiba Sanbagirsusum raja seyafter 
gemerserem ogjirip aaiserem jep aa 
jei ge nwinbenerem. Yesus Jei nems 
nesiktababili, ane tere Jemnaiserem 
jeme Jei ga etam-etama kapka 
nemnaiserem ga nes jem wirtabaipmini. 

(1:4) 

5 Jei gamjon nei nes eyebaabili enggalfe 
nei safna Uwa Sanbagiri aa jei ne 
pujitawenaram, Uwa Jelemanaiserem, 
galfe negama gwef, ane enggalf Uwa 
Sanbagiri aa jes gam bilirim nei jeiserem 
negama eyebif. Au, nei Yesus ganma 
pujite jamer abak-abaksus. Nafa 
Jemna unggwanfer, ane baabeta Jemna 
unggwandwasusu! Amin, jes gamserem 
ga gamfener. 

7 Gasa damta, Jei Jam fortya 
winis sinsinibaner! Angtane seyafter 
gemerserem ga sene damtana, 
angtane Jei aa jei ne abeitabanaram 
tumbakeme jei mese. Anggwabura 
seyafter gemerserem ogiri aaiserem ga 
sege syebisi Jem temawer. Jeiserem se 
etamwesa! Amin. 

8Tuhan Uwa Sanbagiri enggam 
gutena, "Ai jamer tap, Amnibe 
dwona afa jam falbiyen. Ai aare, 
ane Ai gwananmanaiserem, ane Ai 
jamer abak-abaksus. Amna baabeta 
unggwandwasusum." 

9 Aiba Yohanesam, im afelna, aiba 
Yesus amsam tebana. Neiba Jemnam, 
Jei angtane seyafter gemerserem jem 

Sanbakfam gwena. Jega jem temawer 
angtane nafsi jei kapkaiserem nep nes 
jam sene eyeipminirim, jengga nei jafner 
nesa fina. Yesus nems batobaabili jega 
nei kanaufer sa fina. Ai ames nasbuwena 
taterisi Uwa Sanbagirmanaiserem, ane 
ai angtane nafisfe ames towasulmini 
enggame Yesus Jeiba am Tuhansam, 
ane jega jem temawer angtane sanbagjiri 
nafsiserem jei ams ne tergenbana aaf 
nwinf naantei Patmos je. 

10 Nunu Tuhanmana, Mafnana Uwa 
Sanbagirmana Jei ams tebana. Ane 
alem amnuwer ga ai sara Angtane 
ga nasowena uskambar, trompet ter 
manggen gamserem, 

ll ane Jei ga bala, "Aamei ijes 
domolaram, jeiserem ga jam is 
tulistabaipmini, ane bukunu jeiserem ga 
tuju safna Yesus aa jei ne tebanaram, 
ga jep is baafulmini kotana jeiserem 
ga enggammer: Efesus, Smirna, 
Pergamus, Tyatira, Sardis, Filadelfya, 
ane Laudikya." 

12 Aj alem duruwer ga ai irfwena, ai 
ajam damtaf Jei nansa abar aa Jei ge 
nasounaram. Jepga ai damtabili lampunu 
tuju emasabara titikip ge fibili. 

13 | ampunu jeiserem nenennabe, 
Angtane aasaje ga jep fina, angtane 
galserem. Jemna bajunu bwalna gam 
kamwini, jamer tufabo. Ane Jem 
danggonawer Jei ban emas gwelawili. 

14 Nabal safna Jemna ga sinsini enggala 
domba safna galserem, afa kapas 
sinsini galserem, ane nwena ga jam ne 
bwerebawena tokwana gamserem. 

15 Tufa Jemna ga enggam tembagana 
galserem, tokwanap jes gam 
giransiwilirim, ga sofem ga gane 
wirtana. Ane Jemna tisna ga enggam 
fosasana gas tenteyal. 

16 Tafna taasfolawer torbwana ga tuju 
ga gemer erbisini, ane aaremawer ga 
nombeya binbinsusu gam ergesosini 
jemna ula naura. Jemna mirmase ga 
enggam, gwer nafa gamserem, gwere 
bolap gamserem. 

17 Ai jeiserem jame ai agalap 
domolaram, ai ga ai jena Jem tarnabe, 
angtane tere gamserem. Jengga Jemna 
tafna taasfolawer ga aa tosontena 
am sagabe, ga aa gutena, "Ipsam 
ernerem! Aiba Nabal danalaiserem, ane 
Umwefaiserem. 

18 Aiba Jesam aa Jei gwenaram! 

Aiba Amsam ter, jengga se angga, Ai 
abak-abaksusfer Ai gemer Ai gwena. 
Baabeta uskambar ba Amnam terewer, 
ane Taman Tereserem. 

19 Aamei ijes domolaram, seyafter 
jeiserem jem temawer se tulistababi, 
ga enggam namwer aamei ijes 
domolaram, ane Ai galap ibe is Ajes 
destabaibeleiserem. 

20 Taterisi aa jes syawulsinirim 
torbwana tuju Am tafa taasfolawer 
ijes damtabilirim, ane lampunu tuju 
emasabara aa jei ge fibilirim titikabe ga 
enggammer: torbwana tuju jeiserem 
jei ga malaikata tuju safna Ai As jei ne 
tebanaram, ane lampunu tuju jeiserem 
jei safna tuju Ai As jei ne tebanaram." 
2 1 Yesus ga gunu, "Yohanes, aamei 

taterisi aaiserem jam is tulistaabili, 
ane malaikatfe ga is baafulu, safna Ai As 
jei ne tebanaram kota Efesus je: Taterisi 
aaiserem Amniweram jela, Ai torbwana 
tuju Ajes erebisini tafna taasfolawer, 
ane ga wofena tuju lampunu emasabara 
aaiserem jem tarnabe. 

2 Ai Amsam towaswena aamei ijesa 
eyebaabilirim, aamei awelna jeiserem 


WAHYU 2.3-5 2097 


i baabetfera gwebili, ane aamei imsa 
fina abakfer, afa angtane kapkaiserem 
ip is jam ne eyeipmiliserem. Ai Amsam 
towaswena aamei angtane kapka ijama 
tebabiyen. Ane angtanem temawer jena 
enggame aa jei ne gitminirim, 'Aiba 
rasulsam, Uwa Sanbagirmana.', jengga 
jei rasulyan, aamei angtane jeiserem 
ijama tebabiyen. Aamei angtane 
jeiserem imesa unggwasbaabili, ane 
aamei ga bunar jepga imsa damtabili 
enggame angtane jeiserem jeiba 
angtane afaf-afafa. 

3 Ai Amsam towaswena aamei jamer 
ima finaram abaka, ane taterisi Ai Ajes 
nasbilirim aamei ijesa taabilirim, aamei 
jem temawer ga is ne tamtamtababili. 
Jengga safe gam ini imna is jam ge 
jenbamiyen. 

4 Jengga aas galserem im temawer ini 
Amna saaser-saaseryan: aamei gamjon 
As ijama nesikteyen gwanan gamserem. 

“Ga jem temawer, sa sarbistaabon 
aamei Amniwer imesa bijauswena, 

Ai As imsa mirtetefala. Sa tikwena 
etam-etama kapkaiserem jewer, ane 
ga isa warautna gwanan waakena ijesa 
eyebilintim jebe. Afa fasaye, Ai ga 


WAHYU 2.6-8 2098 


As jelsa imnibe, ane ga As molsiwisi 
lampunu imna jelem golawer. Ai 
jeiserem ga As eyebisi afa aamei ijama 
tikweyanaye etam-etama imna jeiserem 
jewer. 

6 Jengga aamei aaiserem waakenfera 
ima eyebili: aamei angtane Nikolaus 
aa jei ne tikwebaatinennerem ijesa 
nasbabili. Ane jei aa jes ne eyebilirim, 
aamei jes mese jem temawer ima 
nasbabili. Ai mese Aime angtane 
jeiserem Ajes nasbabili. 

7 Aamei seyafter taterisi aaiserem 
waakenfer isa sarbisini, Mafnana Uwa 
Sanbagirmana aa jes bilipminirim 
safna Ai As jei ne tebananaram jebe! 
Angtane kanaufer Abar Ajeya finaram, Ai 
angtane jeiserem enggam As balbabisi, 
'Sya, aamei sa tumil titantan tini Uwa 
Sanbagirem makanap aa jei finaram, ane 
aamei abak-abaksusfer ga isa gwena." 

SYesus ga gunu, "Yohanes, aamei 
taterisi aaiserem jam is tulistaabili, ane 
malaikatfe ga is baafulu, safna Ai As jei 
ne tebanaram kota Smirna je: Taterisi 
aaiserem Amniweram jela, Aiba Nabal 
danalaiserem, ane Umwefaiserem. Aiba 
mesam tere ane gamjon ga Ai irwa. 

9 fi Amsam towaswena kabwaktala 
uskambarsus ijesa gwirnirim, aamei 
galgala ogiribe fas, jengga apgal jigala 
imna taman waaken-giribe unggwanfer! 
Ai Amsam towaswena angtane kabwakfer 
ge nasbawena im temawer. Angtane 
jeiserem jener ga enggam ge gubili, 'Ai 
angtane Yahudimana, ai Uwa Sanbagiri 
ajetera onsobana.' Jengga fas, jei ga 
safna bawasmana. 

101psama ernerem, abakefyan angtane 
kapkaiserem ibe ga isene eyeipmifi. 

Sa sarbistaabon, bawasa aamei isa 
unggwasbaabifi, angtane afwer imniwer 
aaiserem gasa katabuntefa bwiyibe, ane 
aamei ga kabwakfer jep isa nwinfi, nunu 
ga sepulu. Jengga aamei Ai As jamer isa 
tebasiwena, safe futunup, ane Ai ga isAs 
golmisi waakenfer gwelaiserem jamer 
abak-abaksus. 

|! hamei seyafter taterisi aaiserem 
waakenfer isa sarbisini, Mafnana Uwa 
Sanbagirmana aa jes bilipminirim safna 
Ai As jei ne tebananaram jebe! Angtane 
kanaufer Abar Ajeya finaram, jei jam 
ne tamtamtababiyen tere gamjon 
naurabaraiserem." 

12 Yesus ga gunu, "Yohanes, aamei 
taterisi aaiserem jam is tulistaabili, 
ane malaikatfe ga is baafulu, safna Ai 
As jei ne tebanaram kota Pergamus 
je: Taterisi aaiserem Amniweram jela, 
Aiba nombeya binbinsusu gam taabisini, 
jemna ula ga naura. 

13 Ai Amsam towaswena aamei 
ijeba nwinirim, jes jepserem bawasa 
baabetabara jemba jeberam gwena. 
Aamei Ai As igemera tebasini. Aamei As 
ijama aftannuyon, gwanan Antipas aa 
galap ne munbonorom im nenennabe. 
Jei taterisi Amna waakenfer towas- 
towastababuwena, jamere nunu jei aa 
jem ne munbonorom kotana imnaiserem 
jebe, bawasa aa jep nwinirim. 

14 Safe gam, im temawer ini Amna 
saaser-saaseryan: Angtane afwer 
imniwer jei ga jesene tikwebitini Bileyam 
fwater aa jes towas-towastababilim. 
Bileyam jei Balak enggam towastal 
anggwabura Israel gam tergenbaabil 
etam-etama kapka enggalaiserem jes 
eyebife: Tumilgala aa jes ne kitulbolom 
bwat kapkaiserem jebe, tumilgala 
jeiserem jei gane tombaabil, ane 

angtane jeiserem jei maaryens sene 
gwebil. 

15 Ane angtane afweraiserem im 
nenennabe jei ga taterisi kapkaiserem 
ga jes onsobili. Taterisi kapka jeiserem 
ga angtane kapka bosna Nikolaus ga 
jeye towas-towasulmini. 

16 Jega jem temawer, jasa tikwe 
etam-etamawer! Wa fasaye, abakferyan 
Ai ga imnip ga As fortya, ane angtane 
jeiserem nombeyeme jebar ga Asa erafa, 
nombeya aaremap Ajes ergewulsinirim. 

17 Aamei seyafter taterisi aaiserem 
waakenfer isa sarbisini, Mafnana Uwa 
Sanbagirmana aa jes bilipminirim safna 
Ai As jei ne tebananaram jebe! Angtane 
kanaufer Abar Ajeya finaram, Ai jep As 
golmisi tumilgala taman waaken-giriwer 
jeiserem, ane Ai gamjon jep As golmisi 
tuna sinsini. Tuna jeiserem bosna ibirmi 
jep aa gam tulisultenaram. Ane angtane 
nafsi jam towaswebiyen jep aa gam 
tulisultenaram, jengga angtane aa jei 
taabilirim, jei jenfentowaifener gangge 
towaswebili." 

18Yesus ga gunu, "Yohanes, aamei 
taterisi aaiserem jam is tulistaabili, ane 
malaikatfe ga is baafulu, safna Ai As jei 

ne tebanaram kota Tyatira je: Taterisi 
aaiserem Ai Tane Uwa Sanbagirmana 
Amniweram jela. Nwena Amna ga jam 
ne bwerebawena tokwana gamserem, 
tufa Amna tembagana galserem, ga 
sofem ga gane wirtana. 

19 hamei ijesa eyebilirim, seyafter 
jeiserem Ai Amsam towaswena. Aamei 
waakenfer enggam ima eyebili: Aamei 
ina ijama nesiksonanna. Aamei ijesa 
bilirim jam eyebife, ga jeter ima eyebili. 
Aamei angtane nafsi ima batobaabili. 
Ane afa angtane kapkaiserem ip gane 
eyeipminirim, aamei kanaufer igama 
fina. Ai Amsam towaswena awelna imna 
namwer aas jepserem jei unggwanfer, 
gwanan jeiserem jei bastantowaifer. 

20 Jengga aaiserem im temawrr ini 
Amna saaser-saaseryan: Aamei Isebel 
ijama gwetmanswebife, jei enggam 
jena aa jei bilirim, 'Aiba nabisam Uwa 
Sanbagirmana.' Jengga fas. Angtane 
Uwa Sanbagirmana jame anesus wini 
jeiserem jei jam towas-towastababili. 
Ane jei taterisi afaf-afafaiserem ga 
jes nasipmini angtanefe enggame, 
angtane maaryen jam gane gwebili, ane 
tumilgala aa jes ne kitulbonorom bwat 

kapkaiserem jebe, tumilgala jeiserem 
jeime jam gane tombaabili. 

21 hi nunu Ames golbili jebe, etam- 
etamawer jei jam tikwefe, jengga jei bai 
gwena jam tikwefe anggwafar jena jam 
ge taamini. 

221m sa sar! Ai jei As ge felse, jamere 
bwerna se falbisi jelem nutarnabe. Jes 
jepserem jei, ane angtane taterisi kapka 
jemnaiserem aa jei ne onsobilirim, ane 
maaryena aa jei ne gwebilirim, angtane 
jeiserem jei bwerna tamtamsusu ga 
sene domolsa. Ai seyafter jeiserem 
namwer ga As eyebili, afa jei etam- 
etama kabwaksusu wini jeiserem jebar 
aa jes ne eyebilirim jewer jam ge 
tikwebiyeneye. 

23 Angtane taterisi kapka jemnaiserem 
aa jei ne onsobilirim, ane maaryena aa 
jei ne gwebilirim, Ai angtane jeiserem 
seyafter gemerserem ga As munbobisi. 
Jepga safna seyafter Ai As jei ne 
tebananaram ga sege towaswebisi 
enggame, Aiba jesam Angtane sumu yo 
ini angtanemana Ajei towasweminirim. 
Ane Ai fwaina ibe ga isAs golmisi, 
jeber-jeber aamei igemera gwenaram. 

24 Jengga aamei afweraiserem 
Tyatira je, aamei ula kapka jeiserem 
ijama onsobiyen, ane aamei taterisi 
orolemansusu bawasmanaiserem 
ijama towaswebiyen. Ai enggam Ai 
gunu, Ai gamjon ibe taterisi isa jam 
daran-daranulmiyen. 

25 Jengga aatefener sa taabi, taterisi 
waakena aamei gwanan ijesa taabilintim, 
jeiserem ga baabetfer isa taabili jamere 
Ai gamjon As fortya. 

26 Angtane kanaufer Abar Ajeya 
finaram, ane Ai Ajes bilirim jeiserem 
aa jei ne eyebilirim jamere jei gam 
ge terbili, Ai baabeta jebe As golmisi, 
baabeta Uwa Sanbagiri gwanan Ap As 
gemer gulbanantam. Ai baabeta As 
golmisi jebe, jega jei sanbakfe ga sege 
nwinbese, ane besi dumu sene tebasisi, 
ane anggwabura unggwanfer ga sene 
kaskasaftababisifi diwiri gam gane 
kaskasaftaasinirim. 

27(2:26) 

28 Ai torbwana gwinibenermana jebe As 
golmisi. 

29 hamei seyafter taterisi aaiserem 
waakenfer isa sarbisini, Mafnana Uwa 

Sanbagirmana aa jes bilipminirim safna 
Ai As jei ne tebananaram jebe!" 

1 Yesus ga gunu, "Yohanes, aamei 

taterisi aaiserem jam is tulistaabili, 
ane malaikatfe ga is baafulu, safna Ai 
As jei ne tebanaram kota Sardis je: 
Taterisi aaiserem Amniweram jela, Aiba 
mafnana tuju Uwa Sanbagirmana ane 
torbwana tuju Ai Ajes erbisini. Ai Amsam 
towaswena aamei ijesa eyebilirim: 
Angtane enggam ge gubili aamei ijama 
gwena, jengga fas, aamei safe imsa tere! 

2 Ga jem temawer sa irwe, baabetfer 
ga As isa onsobana, jega galap aamei 
bastantowaifer As ijama onsobayan, ga 
igama tikwena Ams onsobalawer. Ai 
Ames domola ijesa eyebilirim, ane Uwa 
Sanbagiri aa jes bilirim aamei jeiserem 
gemerje ijama eyebiyen. 

3 Ane gasa sarbistaabon, Ai gwanan 
isa Agam towas-towastababilintim, ane 
aamei gwanan ijesa sarbilintim. Ga 
jeter isa eyebili, ane ga isa irfwena 
etam-etama kapkaiserem jemniwer. 
Afa aamei ijama irfweyanaye, Ai ga 
imnibe komkom anggwana gamserem 
ga gam As fortya, ane aamei teisyena 
fonggalabara Ai ga As fortya. 

4Jengga im nenennabe kota 
Sardisminibe, angtane afwer 
unggwanferyan jei fene jemna 
waakenfer ne gerebaabisnenne, oltunu 
fas, afa ga enggam jei kapka jam 
eyebiyen. Angtane jeiserem jei ga Abar 
Asa wofesa fen sinsiniber, aam temawer 
Uwa Sanbagiri enggam gunu jei samfer 
Abar As ge nwini. 

3 Angtane kanaufer Abar Ajeya finaram, 
jei angtane jes galserem fene sinsini aa 
jei ne kabwabisinirim, ane bosna jemna 
Ajam wirtabaipmisiyen bukunu angtane 
bosna aa jep tulistababilirim, angtane 
Uwa Sanbagirfar aa jei naawelaiserem. 
Ane Am Uwa Sanbagirem tarnabe, ane 
jem malaikata unggwanfer, Ai jep ga As 
gusu, 'Jei Amnaiserem.' 

6 Aamei seyafter taterisi aaiserem 
waakenfer isa sarbisini, Mafnana Uwa 
Sanbagirmana aa jes bilipminirim safna 
Ai As jei ne tebanaram jebe!" 

'Yesus ga gunu, "Yohanes, aamei 
taterisi aaiserem jam is tulistaabili, ane 
malaikatfe ga is baafulu, safna Ai As 
jei ne tebanaram kota Filadelfya je: 
Taterisi aaiserem Amniweram jela, ini 
Amna tabalbalsusu, ane taterisi Amna 

bunar-bunarsus. Kuncini Raja Daudmana 
pintunu kota Yerusalem ibirmiserem jem 
tertesiliserem, kucini jeiserem Ayam 
taamini. Afa Ai jam As tertesinirim, nan 
angtane se matasini? Fasfasus! Ane afa 
Ai jam As matasinirim, nan angtane se 
tertesiwili? Fasfasus! 

8 Ai amsam towaswena aamei ijesa 
eyebilirim. Baabeta imnaiserem 
unggwanferyan, jengga aamei taterisi 
Amnaiserem imesa tikwebitini, ane Ai 
As igemera tebasini waakenfer. Gasa 
angga, Ai mwona ibe mesam tertemisini, 
ane nan angtane se matasini? Fasfasus! 

3 Jengga fomfoma safna bawasa aa 
jei ne tebanaram jem temawer, ane 
jei sege afaf-afafwebili, ane jei jener 
enggam ga sege gubili, 'Ai angtane 
Yahudimana, ai Uwa Sanbagiriter asa 
onsobana.', jengga fas. Gasa sar, Ai As 
eyebisi enggalfe jei gam sege jalbisif 
imnibe, ane somwan dumem ga sege 
nwinbese im danggonabe. Ane jei ga 
sene balbabisi Ai imsa nesiktababili. 

10 Aamei taterisi Amna imesma 
tikwebitini, ane kanaufer ima fina. Ga 
jem temawer Ai isAs gerebaabisnenne 
nunu kabwaksusu jewer. Nunu 

kabwaksusu jeiserem gase etamwesa 
ogiri seyafter gemerserem enggalfe 
angtane seyafter ogiribe aa jei ge 
nwinbenerem gam unggwasbaabif, ane 
Ai aamei isAs gerebaabisnenne. 

11 Ai babitsim ga As fortya! Taterisi 
waakena ileminip aaiserem ga waakenfer 
isa taabili, jega fwaina Ai isa Ajes 
golminirim, angtane nafsi jam ne 
amsonyan. 

1? Angtane kanaufer Abar Ajeya 
finaram, Ai angtane jeiserem As tonolsa 
jagomelna gamserem Jena Alem Uwa 
Sanbagirmanaiserem, ane jei jewer 
gamjon jam ge tobitinyen. Bosna Alem 
Uwa Sanbagirmana, ane bosna taman- 
giri Alem Uwa Sanbagirmanaiserem, 
jeiserem ga kota Yerusalem ibirmi, ga 
jesene iresanya taman waaken-giriwer, 
Alem Uwa Sanbagirminiwer -- Ai ga 
bosna naura jeiserem As tulisosa 
angtane jeiserem jem tifinibe. Gamjon 
bosna ibirmi Amna As tulisulsu jem 
tifinibe. 

13 Aamei seyafter taterisi aaiserem 
waakenfer isa sarbisini, Mafnana Uwa 
Sanbagirmana aa jes bilipminirim safna 
Ai As jei ne tebanaram jebe!" 

14Yesus ga gunu, "Yohanes, aamei 
taterisi aaiserem jam is tulistaabili, 
ane malaikatfe ga is baafulu, safna 
Ai As jei ne tebanaram kota Laudikya 
je: Taterisi aaiserem Amniweram jela, 
bosna Amna ba Aminsam. Taterisi Amna 
ba bunaram, ane Ai taterisi jeiserem 
isa Ai towas-towasulmiwena. Ai seyafter 
Uwa Sanbagiri aa jes eyebaabilim jem 
Sanbakfe Ayam nwini. 

15 hi Amsam towaswena aamei ijesa 
eyebilirim, aamei uskambar As ijama 
nasbasiyen, ane aamei uskambar As 
ijama nesikteyen. Aamei enggalyan fona 
kakala galserem afa wisimi galserem, 
jengga nenennap fener. Ai isa enggam 
Ai balbabili, aamei fo kakala galserem, 
afa fo wisimi galserem. 

16 Jengga aamei nenennaber, sarsaryan 
ane wisimyen. Jega jem temawer Ai 
aamei isAs fasawola Alem aaremawer. 

17 Aamei ga enggam ima gutena, 'Ai 
apgal jigala anesus, ane apgal jigala 
seyafter aare, ai apgal jigala amnibe 
dwona afa jam falbiyen.' Jengga aamei 
teisyena aamei tamtamsusup ima nwini! 
Aamei apgal jigala fas, nwena imna kofa, 
ane aamei ga ilyak-ilyaka. 

18 Jega jem temawer Ai ga esorola 
is Ai golmini enggalfe, aamei emasa 
Amniwer gam isa armanulu, emasa 
tabala, jamere bunarsusfer aamei 
galgala unggwanfer. Ane fen sinsini 
Amniwer gam isa armantababili, ane ga 
isa kabwabili, jega aamei ilyak-ilyakmer 
jewerserem, ane seferswela imna jem 
ga isa matabaabisini. Ane obata gam 
isa armanulu, ga nwenap isa batababili, 
jega gam igama anggasini. 

19 Angtane Ajes nesiktababilirim, 
angtane jeiserem ga jes Agam 
saftabana, ane tamtamtala Agam 
golmini. Ga jem temawer, ga isa tikwena 
etam-etama imnaiserem jewer, ane 
waakenfer ga isa eyebili. 

20 Gasa sar! Ai mwa kautelap fina, 
ane ga As jene. Afa angtane Ai Ajei 
sarbanaram, ane mwona gase tertesini, 
Ai ga Ase kautena, jebar ga As ge 
dorwena. Ai jebar ga As ge twena, ane 
jei Abar ga As ge twena. 

21 Angtane kanaufer Abar Ajeya 
finaram, jei ga As balbabili ga enggam, 
Ai Ajam jenyan jengga bawasa jei mes 
jena. Ane namwer aas jepserem Ai Uwa 
Amnaiserem taman nwini sanbagjiri Ai 

Jebar ga Ajep ge nwini nawersamer. Ane 
angtane kanaufer Abar Ajeya finaram, 
jei mese Am taman nwini sanbagiri 
jeime ga sege nwinbetena, Abaner ga 
Asa nwini. 

22 hamei seyafter taterisi aaiserem 
waakenfer isa sarbisini, Mafnana Uwa 
Sanbagirmana aa jes bilipminirim safna 
Ai As jei ne tebanaram jebe!" 

1 Jes galapserem, ai Yohanes ai 

gamjon ga ai anggaswena. Ai 
mwona taman waaken-girmana ga ai 
damtaswena, mwona jeiserem tertesili. 
Ane jepga ai taterisi gamjon ga ai 
sarbili, taterisi gwanan abe as gemer 
nasibenentem trompet ter manggen 
gamserem. Taterisi jeiserem ga enggam 
gutena, "Au, aaf se tauya! Ai ibe 
is ajewer destaibef galap aa jei ge 
etamwebiliserem." 

2 Jepga Mafnana Uwa Sanbagirmana 
tatarmer ga as tebana, ane as gjirinfele. 
Jepga ai taman waaken-giribe ga ai 
forna, ai taman nwini sanbagiri ga ai 
domola, ane Jei aa jei nontenaram jebe 
ga ai damtana. 

3 Mirmase Jemna jam ge bwenen- 
bwenenweibene tuna mahala galserem. 

Ane mangganu numu ga ti alna ikikini 
tuna samrut galserem, taman nwini 
sanbagiri jeiserem ga jei isinbisnenne. 

4Taman nwini sanbagiri jam 
isinmisnenele jeiserem, jep ga taman 
nwini nenes-nensa ga enggammer dua 
pulu empat. Taman nwini nenes-nensa 
jeiserem jep ga angtane sanbaka ga 
enggammer ge nwinbene dua pulu 
empat. Angtane sanbak jeiserem jei 
jeber-jeber ne eyebili Uwa Sanbagiri 
aa gam gunurum. Jei fene sinsini gane 
kabwabili, ane nabalsiri emas ga dukap 
ge falipmunnu. 

“Taman nwini sanbagiri jeiserem jewer 
nafa teisyenem sutya, ane iris tere 
jegme jewener subatya. Ane taman 
nwini sanbagiri jeiserem jem tarnabe, 
amantini tuju ga gemer ge ertebuwena, 
amantini jeiserem jeba mafnana tuju 
Uwa Sanbagirmanaiserem. 

6 Ane taman nwini sanbagiri jem 
tarnabe, fobogana ga jep fala, 
kacana galserem, tabalsusu. Taman 
nwini sanbagiri jem eyeibeserem, 
malaikata nawer-naura galserem jei 
ga igsusu ga jep ge nwinbene, jei 


WAHYU 4.7-9 2113 


seyafter nwenabarfena, duruwer ane 
danggonawer. 

7 Malaikata daamfennaber galserem 
igsusu ga jei sokotini singgana galserem. 
Ane naurabaraiserem ga jei sokotini 
sapini giri galserem. Ane nawer- 
ningnabaraiserem mirmase jemna 
ga mirmase angtane galserem gala 
sokotini. Ane nawer-naurabaraiserem ga 
jei sokotini junu igwalna galserem aa 
gam ifunurum. 

8Malaikata nawer-naura igsusu 
jeiserem, jei jeber-jeber farta ga enam, 
ane seyafter buguf nwenabarfena, farat 
gwonap mese. Gwerem ane gwinem, 
malaikata igsusu jeiserem jei jam ge 
tikwebiyen simala jam ne twolabe 
enggame: "Tuhan Uwa Sanbagjiri Jeiba 
tabalbalsusu, tabalbalsusu, tabalbalsusu, 
Jemna baabeta unggwandwasusum, Uwa 
Sanbagiri Jeiba gwananmanaiserem, 
ane namwermanaiserem, ane jamer 
abak-abaksusmanaiserem." 

9Malaikata nawer-naura igsusu 
jeiserem jei ga simala Jep ne twolbana. 
Jei enggam ga aa ge gubili aa Jei nwinirim 
taman nwini sanbagiriserem jebe, ane 
aa Jei gwenaram abak-abaksusfer, 

"Aameiba waakensusum, Aamei seyafter 
Ijes golminirim je samfer, ane Aamei 
nafsam." Jes galapserem simala aa galap 
ne twolaram, 

10 angtane sanbak dua pulu empat 
jeiserem ga aa ge nwinbitena somwan 
dumeme Jem tarnabe, Jei aa jei nwinirim 
taman nwini sanbagiriserem jebe. Ane 
jepga Jei ga aane pujitene, Jei aa jei 
gwenaram abak-abaksusfer. Ane jepga 
nabalsir emas jelemanaiserem ga aane 
bunulntena taman nwini sanbagiri 
jem tarnabe, ane ga ge gubitena Uwa 
Sanbagirfe: 

11"O Tuhan Uwa Sanbagiri 
nemnaiserem! Aamei seyafter 
gemerserem Aamei eyebaabil. Iner 
Im bil, ane Aamei gwanan-gwanansus 
seyafter Aamei eyebaabil, ane ga aa 
ge etamwebil. Jega jem temawer ai ga 
Is asa pujitene, ane ai Ims asa bala, 
Aameiba waakensusum, Aamba nafsam, 
ane baabeta seyafter Ilemanam." 

5 1 Ane jepga bukunu jam mugeiwulsili 
ga ai domola. Jei taman nwini 
sanbagiri jep aa jei nwinirim, bukunu 
jeiserem tafna Jemna taasfolawer 
aaiserem ga jep falntena. Bukunu 

jeiserem tulisana ga anesus, afwer-afwer 
ane afwer taamwer, ane newa ga tuju 
ga jem ne fwiresini. 

2 Ane jepga malaikata baabetabara 
aa jei jenjenwenaram ol dagame ga 
ai damtana. Jei enggam jenjenwena, 
"Angtane waakensusu ga fwersa, newa 
ga jei se fertebisini ane bukunu aaiserem 
ga jei se ferolsini?" 

3 Jengga safe taman waaken-girip, 
ane safe ogirip, ane safe ogir gwonap, 
fasfasusu angtane waakensusu afa jam 
ne damtayan enggalfe, bukunu jeiserem 
gam ferolsif, ane igi jemnaiserem gam 
gerabistef. 

4 Ane ai uskambar ga ai syena, aam 
temawer angtane afa fas bukunu 
jeiserem jam ferolsife, ane gam 
gerabistef igi jemnaiserem. 

> Angtane sanbak unggwanfer jeiserem 
jemniwer, daamfennaiserem jei ai ga 
as bala, "Ipsam syenaram! Im angga! 
Yesus Jei asal-asala Yehudamana, 

Jei sanbagiri. Jei angtane seyafter 
gemerserem jem Sanbakfe Jeyam 
nwini. Jei Jam jenyan, jengga bawasa 
jei mesam jena. Jei samfer newa tuju 

jeiserem se fertebisini, ane bukunu 
jeiserem se ferolsini." 

6 Ane jepjon ai Domba Tane ga ai 
damtana. Jei ga taman nwini sanbagjiri 
jeiserem ga jem tarnap fina. Ane 
malaikata nawer-naura galserem igsusu, 
ane angtane sanbak seyafter jeiserem, 
jei Domba Tane jeiserem ga Jes ne 
isinbaasnenne. Domba Tane jeiserem 
ga enggalem sokotini, jam ne munbolo 
gamserem. Jemna tanduku tuju ane 
nwena tuju, jeiserem ga mafnana tuju 
Uwa Sanbagirmana aa jes baafulurum 
ogiri seyafter gemerserem jebe. 

7 Ane Domba Tane jeiserem ga 
aa jafsini, jepga bukunu jam 
mugeiwulsiliserem Jei ga aa taabili, 
Jei aa Jei nwintenaram taman nwini 
sanbagiriserem Jem tafna taasfolawer. 

8 Jes galapserem Domba Tane bukunu 
jeiserem Jame aa galap taabilirim, 
malaikata nawer-naura igsusu jeiserem, 
ane angtane sanbak dua pulu empat 
jeiserem, jei ga aa ge nwinbitena 
somwan dumeme Domba Tanem 
tarnap. Seyafter ga aane erbisini 
gitar galserem, ane diwir emas 
nunggwana ga jamer tenbisini, ninsini 

waakena, seyafter jeiserem ga jes 

ne erbisini. Nunggwana jeiserem jeba 
sembayangsam angtane Uwa Sanbagirfe 
aa jes ne gwebaibowenaram. 

9 Ane Jei simala ibirmi ga gane twola 
enggame: "Aamei bukunu jeiserem 
samfer Ijam goltefe, ane newa jeiserem 
jam Is fertebisini, aam temawer angtane 
nensa Is mes ne munbono, ane aawisi 
Imnaiserem angtane Uwa Sanbagirfe jem 
Imes armantabaibene. Angtane jeiserem 
anggwabura seyafter gemerserem, ane 
ula seyafter gemerserem, ane negara 
seyafter gemerserem ga jewer ge jalbili. 

10 Aamei angtane jeiserem Imes 
eyebaabili enggalfe, safna Uwa Sanbagjiri 
nemna aa jei ne pujitefe, ane jei ga 
sene eyebili Jei aa gam gunurum. Ane 
jei ogiri aaiserem sanbakfe ga jei sege 
nwinbese." 

11 Ane ai gamjon ga as anggana ai 
taterisi malaikatmana ane-anesus ga 
ai sarbaipmini, malaikata jeiserem 
ga unggwanfersus. Jei taman nwini 
sanbagiri jeiserem, ane malaikata 
nawer-naura igsususerem, ane angtane 
sanbaka, ga jes ne isinbaabisnenne jem 
tarnap aa jep ge fibilirim. 

1? Ane jei ga simala ga baabetfer ne 
twola ga enggam: "Domba Tane aa 
jes ne tegilsantam, ai ajesa balbabili, 
Jeiba Sanbaksam, galgala Jemna 
unggwanfer, Jei tousa unggwanfer, 
ane baabeta seyafter gemerserem jeba 
Jemnam. Ai enggam aya balbabili, 'Jeiba 
waakensusum, nafa Jemna uskambar.', 
ane ai ga aJesa pujitene." 

13 Ane jepga ai sarbabili seyafter Uwa 
Sanbagiri aa jes eyebaabilim, winsip, 
ane ogirip, ane ogir gwonawer, ane 
figirip, seyafter Uwa Sanbagiri aa jes 
eyebaabilirim, jei ga simala enggam ne 
twola: "Jei aa jei nwintenaram taman 
nwini sanbagiri sagabe, ane Domba Tane 
jeiserem, ai ajesa pujisona, ane ga aya 
gunu, 'Jeiba waakensusum, nafa Jemna 
uskambar, ane Jei baabetabara jamer 
abak-abaksus!" 

14 Malaikata nawer-naura igsusu 
jeiserem ga aa ge gubitena, "Ngga, 
jeiserem ba bunaram." Ane angtane 
sanbaka jeiserem jepga somwan dumem 
ga aa ge nwinbitena, ane jei Uwa 
Sanbagiri ga aane pujitene. 

1 Jeiserem taban, ai ga Domba Tane 
jeiserem ga ai damtana. Jei newa 

nabal-nabalsusu daamfennaiserem ga 
jes fertesini, newa tuju jeiserem bukunu 
jam mugeiwulsili jemniwer. Jeiserem 
jame agalap domolaram, jepga ai 
malaikata daamfennaiserem malaikata 
nawer-naura galserem igsusu jes 
jepserem jemniwer, malaikata jeiserem 
ga ai sarbana. Jei enggam ga gutena, 
"Au! Sa jal!" Tisna jemna ga enggam, 
irsi uskambarsus gamserem. 

2 Ane jepga ai kudana sinsiniserem 
ga ai damtana, jei jam jela. Angtane 
kuda sagap aa jei nunnurum, jei ulums 
etersini, ane nabalsir emas ga aane 
gulbana jebe. Jei ga sofwena ogiri 
seyafter gemerserem jewer gangge 
erabaf, ane jei jam jenyan, jengga nafsi 
jei mes ge janbili. 

3Gamjon ga Domba Tane jeiserem 
Jei newa naurabaraiserem ga fertesini, 
ane ai malaikata nafsiserem malaikata 
nawer-naura igsusu jeiserem jemniwer 
ga ai sara. Jei enggam ga gutena, "Au! 
Sa jal!". 

4 Ane jei jame aa galap gutenaram 
enggame, "Au!", jepga kudana afwer 
aaiserem aasaje ga aa jela, numu jemna 
berbere. Angtane kuda sagap aa jei 

nunnurum, jepga baabeta aa gulbana, 
ane nombeya unggwandusaiserem jes 
mese enggalfe angtane jem gangge 
erabawef, jamere angtane jen jena sene 
munmuwena. 

3 Gamjon ga Domba Tane jeiserem Jei 
newa afelna nawer-ningnabaraiserem ga 
fertesini, ane ai malaikata nafsiserem 
jei jon ga ai sarbana, malaikata 
nawer-naura igsusu malaikata jeiserem 
jemniwer. Jei enggam ga gutena, "Au! Sa 
jal!" Ane ai ga kudana seiseyeserem ga 
ai damtana, jei jam jela. Angtane kuda 
sagap aa jei nunnurum, jei timbangans 
etersini tafnabe. 

6 Ane ai apgal tisa manggen ga ai 
sara, tateris manggen aa jei gutenaram 
malaikata nawer-naura igsusu jem 
nenennabe. Taterisi jeiserem ga 
enggam, "Saitun tini ane anggur makana 
ijama kabwakulyon! Jengga makana 
afweraiserem saf isa kabwaktababili, 
jega tumilgala unggwanfer fas. 
Angtane nunu daamfenna awelna 
jem gam gwebili, ane awelna aa jes 
gam gwebilirim jem doini tumilgala 
bastowaifer gam armanulu." 

7 Gamjon ga Domba Tane jeiserem Jei 
newa afelna nawer-naurabaraiserem ga 
fertesini. Ane ai malaikata nafsiserem 
malaikata nawer-naura igsusu malaikata 
jeiserem jemniwer ga ai sara. Jei ga 
gutena, "Au! Sa jal!" 

8 Ane ai kudana ga ai damtana, numu 
jemna sona galserem, jei jam jela. 
Angtane kuda sagap aa jei nunnurum 
jemna bosna ga jam Tereserem, ane aa 
jei onsobanaram gwetmanabe jemna 
bosna ga Taman Tereserem. Angtane 
naura jeiserem jebe baabeta ga aane 
golmini enggalfe angtane unggwanfer 
jem munbobife. Angtane unggwanfer 
jei erala jes jepserem ga jep ne 
munbobili. Ane angtane afwer wisi aa jep 
bartanaram, ane bwerna nenes-nensa 
aa jep ne domolaram, ane Jjigal-jigala 
kakala onnemanaiserem jes mese. 
Angtane nawer-naura, daamfennaiserem 
gane munbono. 

3 Jeiserem taban, Domba Tane jeiserem 
Jei newa afelna limanabaraiserem ga 
fertesini. Jepga taman waaken-giribe 
ai angtane ga ai damtabili meja emas 
gwonabe, angtane uwu munbobiliserem 
enggalem temawer jei taterisi Uwa 

Sanbagirmana gam towas-towastababili, 
ane jei angtane nafisfe mes ne 
towasulmini enggame Yesus Jeiba jem 
Tuhansam. 

10Jei ga uskambar ga aa ge 
tetenbuwena, "O Tuhan, Aamei 
baabetabara. Ini Imna tabalbalsusu, 
ane taterisi imna bunar-bunarsus! Nunu 
gamjon ga fomera Aamei ga angtane 
kapka ogiribe aa jei ge nwinbenerem ga 
Is tamtamtababili, angtane ai as jei ne 
munbobilirim?" 

11 Jepga daamfen-daamfenneme 
bajunu sinsini ga aane kitulmini. Ane 
jei enggam ga aane balbabili, "Gwanan 
gasa nwin abakferyan. Uwa Sanbagjiri 
Jei mes towaswena angtane fomera jei 
jes ne munbobiliserem. Im afelen mesna 
Tuhan aa jei ne onsobanaram, jei mese 
jei sene munbobili aamei is gemer ne 
munbobilintim. Gwanan sa nwin, jamere 
Uwa Sanbagiri angtane unggwanfer 
aa gemer towaswebabilirim, jei sene 
munbobili." 

1? Ane ai ga Domba Tane jeiserem 
ga ai damtana, Jei newa afelna 
enamabaraiserem ga fertesini. Jepga 
giniri unggwandusa ga aa gwena, ane 

gwere ga enggam fala kain seiseye 
karanga galserem, ane muara enggam 
fala berbersusu aawisi galserem. 

13 Mato mese jei ga winsiwer ga jam ge 
janbitye ogir sagabe, gatara gamserem 
ga gam jentya tiniwer afa deye 
unggwanfer jam gane gwebanaram. 

14 Winsi nenennaber ga aane bitnetini, 
biti afwer ane afwer ga aa ge 
mugegeiwena Jjamer aa ge asona. 

Ane taarena seyafter gemerserem ane 
naantei mese, jei ga gam agatababisiwili 
jelem filabe. 

15 Ane angtane baabetabara raja 
ogirmana gamserem, ane angtane 
sanbak aa jei ge nwinbenerem, ane 
angtane sanbaka ginanggwamana, ane 
angtane seyafter afweraiserem, angtane 
galgala uskambar jemanserem, ane 
angtane galgalyena, angtane aa jei 
armantanaram angtane nafsiminiwer, 
ane angtane jafner gwela, angtane 
seyafter jeiserem ga jen jena sene 
syasosini taaren mwonabe ane taaren 
ton nenennabe. 

16 Ane angtane jeiserem taaren- 
taarena ga aane gwarenbaabili, "Asa 
syetabaabisi!" Ane jei tuna ga aane 

gwarenbaabili, "Am sagap sa jenya!" Jei 
ga aa ge gubitena, "Asa syetabaabisi 
Jei taman nwini sanbagiri jep aa 

Jei nontenaram Jemniwer. Ane asa 
syetabaabisi kakala Domba Tane 
jeiserem Jemniwer. 

17 Nunu umwef jeiserem ga 
namwer fala, ane kakala Jemna 
amesa towasweipmini. Angtane afa 
kanaufer jam fiyan kakala Jemna jam 
waamolmife." 

7 1 Jeiserem taban, malaikata nawer- 

naura gemer ga ai damtabili. Jei ga 
bijuap ge fibinenne gwer anggasyelawer, 
ane gwer anggasyela gwejawer, ane 
gwer anggasyela taasfolawer, ane 
gwer kautalawer mese. Jei ga deye 
nawer-naura ga jes ne isinbaabisnenne, 
jega deye jei jam ne gwebayan onnawer, 
afa finip, afa titirnip. 

2 Ane jepga ai malaikata daamfenna 
nensaiserem ga ai damtana. Jei 
anggasyelawer ga jela. Jei ga apgal 
jigala gwirni enggalfe bwenta Uwa 
Sanbagirmana angtane jem mirip 
eyebaipminennefe. Uwa Sanbagjri 
aa Jei gwenaram, Jei apgal jigala 
jeiserem malaikatf gulbana. Malaikata 

jeiserem jei malaikata nawer-naura 
ol dagame ga aa jenbebili. Malaikata 
nawer-naura jeiserem jei baabeta 
Uwa Sanbagirminiwer mes ne domola 
enggalfe, ogiri yo fini gam tamtamsof 
deye aa jes gam afsobaanurum jeme. 

3 Malaikata jeiserem ga aa gutena, 
"Ogiri yo fini gwanan nalefe ijama 
tamtamsoyan, afa ti mese, nei gwanan 
bwenta nepsa eyebaipminenne angtane 
Uwa Sanbagirmana jem miribe, Uwa 
Sanbagiri nemnaiserem. Nei jeiserem 
enggalf neya eyebili, jega angtane 
jeiserem jei tamtamtala fas jam ne 
domolyan." 

4 Ane jepga ai asene towastana 
enggame, angtane aare unggwanfer 
ga 144.000, angtane Uwa Sanbagjiri 
bweneta aa jep eyebaipminennerem jem 
miribe. Angtane jeiserem jei ga tewe 
dua belas Israelmana, bweneta ga jei ne 
tebabinenne. 

Tewe dua belas jeiserem daamfen- 
daamfennawer ga 12.000 angtane 
bweneta aa jei ne taabilirim ga enggam: 
tewe Yehuda, 12.000 angtane bweneta 
ga jei ne taabili, tewe Ruben, 12.000 
angtane, tewe Gad, 12.000 angtane, 

6tewe Asyer, 12.000 angtane, tewe 
Naftali, 12.000 angtane, tewe Manasye, 
12.000 angtane, 

tewe Simeon, 12.000 angtane, tewe 
Lewi, 12.000 angtane, tewe Isakar, 
12.000 angtane, 

8tewe Sebulon, 12.000 angtane, 
tewe Yusuf, 12.000 angtane, tewe 
Benyamin, 12.000 angtane. Angtane 
seyafter bweneta aa jei ne taabilirim 
unggwanfersus ga enggammer 144.000. 

3 Jes jepserem tabana, ai angtane 
unggwanfersus gamjon ga ai damtabili, 
jemna unggwanfer jeiserem angtane jei 
jam ne eterbiyen. Angtane jeiserem jei 
ga anggwabura seyafter gemerserem 
jewer ga jalbili, ane negara seyafter 
gemerserem, ane ula seyafter 
gemerserem jewer mese. Angtane 
unggwanfer jeiserem jeiba taman nwini 
sanbagiri Uwa Sanbagirmanaiserem ga 
jem tarnap ge fibili, ane jei ga Domba 
Tane jeiserem ga jem tarnap ge fibili. 
Jemna fene sinsini gane kabwabili, ane 
garam alas ne erbili. 

10 Ane jepga jei seyafter ol dagame ga 
aa ge gubitena enggame, "Uwa Sanbagjri 
Jei nei nes mes waakentababisini, ane 

Jei gwela waakena nes mes golmini, Jei 
aa Jei nontenaram taman nwini sanbagjiri 
jem sagabe, ane Domba Tane jeiserem 
Jei mese!" 

11 Malaikata seyafter jei ga taman nwini 
sanbagiri Uwa Sanbagirmanaiserem 
ga jem tere-terewer ge fibinenne, ane 
angtane sanbak ane malaikata nawer- 
naura galserem igsusu ga taman nwini 
sanbagiri jeiserem ga jem gwetmanap 
ge fibili. Malaikata jeiserem jei ga taman 
nwini sanbagiri danggonawer ga aa ge 
nwinbetena somwan dumeme, ane jepga 
Uwa Sanbagiri ga aane pujitene, ane 
enggam ga aane bala, 

1? "Ngga, jeiserem ba bunaram. Ai 
Uwa Sanbagjiri ajesa pujitene. Nafa 
Jemna uskambar. Jei tousa unggwanfer. 
Jemnibe enggam aya gunu, 'Ase samfer 
golmini.' Jeiba waakensusum. Jei 
baabetabara. Ngga baabeta Jemna 
unggwanfer, seyafter aaiserem je Uwa 
Sanbagirmana jamer abak-abaksus! 
Amin!" 

13Daamfenna angtane sanbak 
unggwanfer jeiserem jemniwer, jei ams 
tenebana, "Angtane fene sinsinibere 

aaiserem jeje fwermana, ane jeje fwer 
ge jalbili?" 

14 Ai ga enggam ai tamawolbana, "Uwa, 
ai teisyena. Aamei imes towaswena." 
Ane jei ga as enggam bala, "Angtane 
aaiserem waakenfer ge forobitye 
kapka unggwandusaiserem ogiri 
aaiserem jemniwer. Jemna fene mes ne 
wirtabaabili, ane ga mes ge sinsinswebili 
Domba Tane Jeiserem Jem aawisime. 

15 Jega jem temawer jei taman 
nwini sanbagiri Uwa Sanbagirmana Jem 
tarnabe ga jep ge fibili. Ane jei gwin gwer 
awelna Jena Uwa Sanbagirmanaiserem 
jep ga aane gwebili. Ane Jei taman 
nwini sanbagiri jem sagap aa jei 
nwintenaram, Jei ga angtane jeiserem 
Jei se isinbaabisnenne, ane Jei gase 
gerebaabisnenne. 

16 Jei gamjon wisi yo fo botona jei jam 
ge falbamiyen, gwer sarsara jei gamjon 
jam giranbaabiyen, 

17 aam temawer Domba Tane taman 
nwini sanbagiriserem aa jep finaram, Jei 
ga jem gembalaf se etamwesa. Jei jam 
se aftabifelse fo waaken tarnabe, fona 
angtane aa jei telbilirim jei jam gwelabe 
abaksusu. Ane Uwa Sanbagiri Jei ga nwe 

fona jemna seyafter gase wirtabaipmisisi 
jem nwenawer, ane ini jemna gamjon 
jam ge jenbamiyen." 

1 Domba Tane Jei newa afelna 

tujunubaraiserem jame aa galap 
fertesinirim, angtane taman waaken- 
giribe taterisi afa fas jam ne bilteyan 
abakfer ga jema nenennap. 

2 Ane jepga ai malaikata tuju jeiserem 
Uwa Sanbagirem danggonawer aa jei ge 
fibilirim ga ai damtabili, ane trompeta 
tuju ga gemer ne kitulmini jebe. 

3 Ane malaikata nensa panci towai 
emasa aa jei girinfelerem, jei ga aa jela 
ane meja tarnap ga aa fina. Sembayanga 
angtane Uwa Sanbagirmanaiserem ane 
apgal jigala wili galserem anesus jep ga 
aane kitulbonorom malaikata jeiserem 
jebe. Apgal jigala wili galserem, apgal 
jigala jeiserem ga enggalf kitulbono, 
meja emas jem sagap gam dutabaabif, 
meja aa jei ne finaram taman nwini 
sanbagiri Uwa Sanbagirmana jem 
tarnabe. 

4Jepga apgal jigala wili galserem 
aa jei ertesinirim, apgal jigala 
jeiserem jem nunggwana ga aa 
tauna, ane sembayanga angtane Uwa 

Sanbagirmanaiserem jebaner ga aa ge 
tabwili. Jei malaikatem tafnawer ga aa 
ge tabwili, malaikata aa jei finaram Uwa 
Sanbagirem danggonawer. 

= Jepga malaikata jeiserem jei pancini 
ga aa goltena, ane tokwa uma jam 
bokola mejanawer, ga aa firulnuwili 
ogiribe. Jepga iris tisna ga aa folbana, 
ane irsi teisyenfer bwere-bwerewena, 
ane ginir ga aa etamwena. 

5Jepga malaikata tuju jeiserem 
trompeta tuju aa jei ne tebabilirim jei ga 
aa ge tabwebisini trompeta jewer gam 
fortabaabife. 

7Malaikata gwananaiserem jei ga 
trompeta jemna ga aa forola, ane jepga 
arou fo ton, ane tokwana aawisiber 
dupdupbulu jei ga tititiniber ge janbitye 
ogiri sagabe. Ona afwenefener ga tanna 
tokwame jamer fus, ane tini afwenefener 
ga aa ge sakamswebili, ane kakatar 
mese seyafter ga aa ge sakamswebili. 

8 Ane malaikata afelnaiserem trompeta 
jemna ga aa forola, ane jepga apgal 
jigala unggwandwasusu ga aane domola, 
taaren namsini aa jei ertewenaram, finip 
ga aane tobolsiwili. Fini afwenefener ga 
aawisiberem fala, 

9jigala numu nafis-nafsiserem 
afwenefener ga aa ge terbili, ane atdwas 
afwenefener ga aa ge kabwakswebili. 

10 Jepga malaikata afelna nawer- 
ningnaiserem trompeta jemna ga aa 
forola, ane torbwana unggwandusa, 
tokwa manggen aa jei ertewenaram 
winsiwer ga aa jentya. Torbwana 
unggwandusa jeiserem fona afwenefener 
ane fo mwona afwenefener ga jubobili. 

11 (Torbwana jeiserem jemna bosna ga 
"Syela".) Fona jeiserem afwenefener ga 
syelem fala. Ane angtane unggwanfer 
ga gemer barwena, aam temawer fona 
jeiserem jei syela. 

1? Ane malaikata afelna nawer- 
nauraiserem trompeta jemna ga aa 
forola, ane jei ga gwer ane muar 
ane mato afwenefener jemna nafa ga 
bastowaitabaipmisini. Gwer, muar, ane 
mato jemna biti nawer-ningna. Jengga 
biti ningnaiserem jemna nafa fas. Jema 
nawer-naura gwereme nafa fas, ane 
jema nawer-naura gwinem jegme nafa 
fas. 

13 Jepga ai anggana, ane ai igwalna 
aa jei ifunonnorom winis bolap ga ai 
damtana. Ai ga enggam ai sarbana, jei 

enggam gwefala, "Tamtam, tamtam, 
tamtamsus angtane seyafter ogiribe 
aa jei ge nwinbenerem, jei malaikata 
nawer-ningna nensaiserem jam aa jep 
ne sarbabilirim. Malaikata jeiserem 
jei trompeta jemna gemerje jam ne 
fortabaabiyen." 
Ll Ane malaikata afelna 
limanabaraiserem trompeta 
jemna ga aa forola, ane jepga torbwana 
daamfenna ga ai domola jei mes jentya 
winsiwer jamer ogiribo. Torbwana 
jeiserem jepga kuncini O Mwona 
girsususerem ga jep ne tetbili. 

2 Torbwana jeiserem jei ga O Mwona 
girsusu ga faalawola, ane nunggwana 
jewer ga aane dubatitye. Nunggwana 
jeiserem ga enggam ne dubatitye, 
nunggwana iferawer gamserem. Gwere 
yo winsi jei ga aa ge gwinswena, 
nunggwana O Mwona girsususerem 
jewer aa jei ne dubatityerem. 

3 Ane nunggwana jeiserem jewer ga 
matikwama ga aa ge tobitintye, ane 
ga aa ge irebitye ogiribe. Matikwama 
jeiserem ga kakala jep ne golmini, 
kakala onggonggelengmana galserem 
angtane jem gam jerbefe. 

4Matikwama ga enggam ne balbabili, 
"Kakatar, ane ti, ane nanansi seyafter 
ijama kabwaktababiyen. Jengga angtane 
bwenta Uwa Sanbagirmanaiserem jem 
miribe afa fas jam baatulyon, angtane 
jeiserem ga jes isa kabwaktababili." 

> Matikwama jeiserem enggam jam ne 
balbabiyen angtanes munbobife, jengga 
jei jamfener tamtamtababif nunu abakfer 
ga muara lima. Sigini matikwama aa 
jep ne dortabaabilirim, jemna sigini ga 
enggala onggonggelenga is gemer gam 
jerbenerem. 

6 Muara abakfer ga lima, angtane 
jeiserem safe jam terf gam terele, 
jengga masef jei jam teryen. Jei safe jam 
ge terbif, jengga fas jei gemer naawena. 

7 Matikwama jeiserem jei ga enggala 
kudana numu galserem, kudana aa jei 
ge menetebabisinirim jam ge erabafe. 
Ane jem dukap ga nabalsiri emasa 
galserem gala ga aane bunulntena. 
Mirmase jemna ga enggam ge falipmini 
mirmase angtanemana galserem. 

8 Nabal safna jemna ga enggala wi 
nabal safna galserem, ane ula jemna ga 
enggala singga ula galserem. 

93 Jemna danggona bajunu besi 
namsiniserem ga jem ne matabaabisini. 
Jemna farat tere ga enggam kereta 
kuda tere unggwanfer aa jei ge 
nunggirbinennerem jam erafe. 

10Jemna bubwatini ane 
nanggal fwestamap ga enggala 
onggonggelengmana galserem, ane jem 
bubwati orolap kakala jemna aga jep, 
angtane jem ne tamtamtababili nunu 
abakfer ga muara lima. 

11 Matikwama jeiserem jem sanbaka 
jeiserem jeba malaikata O Mwona 
girsusu jeiserem aa jei taabilirim. Bosna 
jemna Ibrani olem ga jei ga Abadon, 
ane Yunani olem ga bosna Apolyon. 
(Bosna jeiserem jemna igi ga enggam, 
"Kabwaktababili".) 

12 1gwalna mesam gwarna tamtamtala 
nawer-ningnaiserem jem temawer. 
Angtane jei tamtamtala uskambar 
gwananmanaiserem mes ne domola, ane 
mes barwena, jengga jei tamtamtala 
uskambar gamjon nauraiserem sene 
domsona. 

13Jepga malaikata afelna 
enamabaraiserem trompeta jemna 
ga aa forola, ane ai jendere aa 


WAHYU 9.14-17 2135 


jei totintyerem meja gumu nawer- 
nauraiserem jewer ga ai sarbili. Meja 
emas jeiserem Uwa Sanbagirem tarnap 
ne fina. 

14 Jendere jeiserem jei ga malaikata 
enamabaraiserem trompeta jeiserem aa 
jei gwirinsinirim ga jes bala, "Malaikata 
nawer-naura jeiserem se fertebaabisi, 
malaikata jeiserem jei tafrebaabisili Fona 
Efrat je." 

15 Ane malaikata nawer-naura jeiserem 
ga aane aftabaabunnu. Jei ga mes ne 
menetababisini tahunu aaiserem, ane 
muara aaiserem, ane nunu aaiserem, 
ane jema namwer aas jeberserem 
enggalfe, angtane seyafter ogirip 
gemerserem afwenefener gam ne 
munbobif. Uwa Sanbagiri malaikata 
jeiserem ga Jeye menetababisini. 

16 Ai as mes ne towastana enggame 
ginanggwana kudanabara jem 
unggwanfer enggammer 200.000.000 
(afa dua ratus juta). 

17 Ai kudana jeiserem ane angtane 
jem sagabe aa jei ge nonbaanorom ai 
eserem gamserem ga agam danttabili. 
Angtane jeiserem jemna baju besi aa 
jes ne kabwabilirim danggonabe numu 

ga berbere jam ertene, ane ibam-ibama 
mermaftana galserem, ane bwelkat- 
bwelkata belerang galserem. Kudana 
jeiserem jemna duka ga enggala singga 
duka galserem, ane jem aaremawer ga 
tokwa, ane nunggwana, ane beleranga 
ga je ge toyipmitiwetya. 

18 Angtane aa jei ge nwinbenerem 
ogiribe, afwenefener ga aane munbobili. 
Apgal jigala nawer-ningnaiserem 
angtane aa jei ne munbobilirim ga aas: 
tokwa, ane nunggwan, ane belerang 
aa jei ge tobitiwetyaram kudana 
unggwanfer jeiserem jem aaremawer. 

19 Kudana unggwanfer jeiserem jemna 
baabeta ga aaremap ane bubwatinip 
mese. Jemna bubwatini ga dukabara, 
awas duka galserem. Ane bubwatini 
kudamana jeiserem angtane ga jem ne 
tamtamtababuwena. 

20 Jengga angtane tomna jam ne 
munbobiyeneiserem kapka nawer- 
ningnaiserem jemniwer, jei etam- 
etama kapka jemnaiserem jam ne 
mirultefalyan. Jei bwata kapka aa jes ne 
taabisinirim jei jewer jam ge tikwebiyen 
jes ne onsobili. Ane jei apgal jigala 
tafam aa jes ne eyebaabilirim emasawer, 

ane perakawer, ane tembaganawer, 
ane ton, ane tini tafam kwiruluserem, 
apgal jigala seyafter jeiserem gemer 
ne egantababisini enggalfe gam 

ne sembatababuwef. Apgal jigala 
tafam kwirulu jeiserem jei jam ge 
anggabisiyen, ane jam ge sarbiyen, ane 
jam ge wofobiyen. 

21 Ane angtane jei etam-etama kapka 
jelemana aas galserem jewer jei jam 
ge tikwebiyen: angtanes munbolo, ane 
faatrew-faatrew kabwakaiserem jes 
eyebaabili, ane maaryens gwebabili, ane 
komkoms gwebili. 

1 O 1 Ane jepga malaikata nensa 

baabetabara ga ai damtana jei 
taman waaken-giriwer iritya. Jei fene ga 
gar namsini gam kamwini jei jebaner 
ga iritya, ane mangganulu jei ga dukap 
egwaiwebana. Jemna mirmase enggalem 
ge falibene gwer nafa gamserem, ane 
tufa enggalem nulabana jagomele 
tokwana galserem. 

2 Ane jem tafnap ga buku touya jam 
mugeitaasili ga jes gwirinsini jam 
tertesili. Tufa taasfolawer jei fi sagap 
justena, ane tufa gwejawer je onnap 
justena. 

3 Ane jei ga ol dagame ga aa gwarna 
singgana aa gemer naawewefaram. 
Malaikata jeiserem jame aa galap 
gwarnaram taban, irsi tuju ga gemer ge 
tamawolbili, tisana jemna ga uskambar. 

4Irsi tuju jeiserem ga aa ge nasbawena, 
ane ai enggam ga ai gunu taterisi irsi 
aa jes ne nasbilirim jam age tulistababi. 
Jengga ai taterisi taman waaken-giriwer 
ga ai sarbili enggam aa gutenaram, 
"Irsi tuju jeiserem aa jes ne nasbilirim 
jeiserem ga basyamer se fala, safnant 
aamei ijam tulistaabiyen!" 

3 Jepga malaikata aa jei finaram tufa 
afwer finip jusini, ane afwer onnap jusini, 
jei ga tafna taasfolawer ga aa goltena 
winsibe, 

Sane bosna Uwa Sanbagirmanaiserem 
ge jena jem gaarstenanna, Uwa 
Sanbagiri aa Jei gwenaram jamer abak- 
abaksusu, Uwa Sanbagiri winis mese 
ogir, ane fi, ane jigal-jigala seyafter 
gemerserem aa jes eyebaabilim. Jei 
ga aa gutena, "Uwa Sanbagjiri Jei nunu 
gamjon jamfener jam bilsiweyan! 

7 Jengga nunu malaikata tujunuboro 
aaiserem jemna trompeta jame 
aa jep forolsaram, taterisi Uwa 

Sanbagiri angtanef gwanan jam 
towasulmiyeneiserem jamer abaka, 
taterisi jeiserem se etamwesa. Taterisi 
jeiserem Uwa Sanbagjiri Jei gwanan 
mesam nasipmil angtane awelna Jemna 
aa jei ne gweyibelem jebe, angtane 
jeiserem jeba nabi-nabi Jelemanaiserem 
jesam." Malaikata taterisi jeiserem 
bosna Uwa Sanbagirmanaiserem aa 

jei gwenaram jamer abak-abaksus 

ga jem nasbili, Uwa Sanbagiri winsi 

aa Jei eyebalam ane seyafter winsip 
gemerserem, ane ogiri aa Jei eyebalam 
ane seyafter jep gemerserem, ane fi 
mese ane seyafter jep gemerserem. 

8 Jepga taterisi jeiserem ai gwanan 
ajes sarbilintim taman waaken-giriwer, 
jei gamjon abe enggam ga as bilibene, 
"Se gwi, bukunu jam mugeiwulsili 
terewulsiliserem malaikatem tafnap ga 
is gaarwili. Malaikata jeiserem jei finip 
ane onnap justena." 

9 Ane ai malaikata jeiserem jemnip ga ai 
gwina, ane ga ai bala jei ga buku touya 
jam mugeiwulsiliserem ap se gerba. Jei 
ga as bala, "Se goliwiye, ane bukunu 
aaiserem ga is tumili. Im aaremap ga 
enggam is enola nintrin fona galserem 

ababala ga. Jengga im witifinip ga syela 
is enolbili." 

10 Ane ai buku touya jeiserem jam 
mugeiwulsiliserem ga ai gaartena jem 
tafnawer, ga ai tumili. Aaremap ga 
enggam ai enola ababala ga nintrin fona 
galserem, jengga ai agalap tumilirim ai 
enola witifinibe syela. 

1! Ane malaikata jepga ase bala, 
"Taterisi Uwa Sanbagirmana 
gamjon se nasbinenne, galap jam 
ge etamwebiliserem anggwabura 
unggwanfer gemerserem, ane negara 
unggwanfer gemerserem, ane ula 
unggwanfer gemerserem, ane raja 
unggwanfer gemerserem jem temawer." 
1 1 1 Jeiserem taban, ap tiborma ga 

as gulbana, tiborma jeiserem 
jei ga jem mwongbif. Ane jepga Uwa 
Sanbagiri Jei ga as bala, "Se gwi, Jena 
Amna ga is mwonggulbotno, ane mejana 
jep aaiserem jes mese. Ane angtane 
jepmana ga is eterbitne enggalfe aamei 
igam towaswef jemna unggwana fomera 
Ai As jei ne pujitenerem. 

2 Jengga ona sitawer Jena Amnaiserem 
ijam mwonggulboyon, aam temawer 
ona jes gemerserem jei ga angtane 

As jes tebayanaiserem ga jep ne 
gaarmini. Angtane jeiserem jei Kotana 
Waakenaiserem bosna Yerusalem ga 
jesene jubononno enggalfe kotana 
jeiserem jem kabwaktaf, nunu abakef ga 
enggammer muara ga empat pulu dua 
(afa tahunu ga tiga setenga). 

3 Ai angtane naura Amnaiserem As 
destamisi. Angtane naura jeiserem 
jei taterisi Amnaiserem ga jes sege 
nasbisi. Jei ga fene tarkakana gam ge 
kamwini, aam temawer ini jemna mes ge 
jenbamini. Ane jei ga taterisi bunarsusfer 
aaiserem ga sege nasbinense aa jei 
etamwelaiserem nunu abakef jeiserem 
ga enggammer 1.260 (afa tahunu ga 
tiga setenga)." 

4 Angtane naura taterisi aa jei 
etamwelaiserem aa jei ge nasbilirim, jei 
ga enggala saitun ti nawana galserem, 
ane enggala lampu nawan titikip aa jei 
ge finaram Tuhan ogirmanaiserem jem 
danggonawer jebe. 

> Angtane nafsi afa kapkaiserem jep jam 
eyeipmife, ga tokwana ga jewer sene 
sutya jem aaremawer, ane ginanggwa 
jemna jebe gam giranbaabisif. Gam 
jega angtane seyafter kapka aa jei ne 

eyeipminirim angtane nawan Jjeiserem 
jebe, jei ga sege terbisi. 

6 Jei baabetabara winsi jem ge matasife, 
jega arouwa jam nyenyan nunu abakef 
taterisi Uwa Sanbagiri jei jam sene 
nasibenennerem. Ane jemna baabeta fo 
mwonap mese, jega fona jem ga gam 
irfulu ane aawisfe ga gam etamwena. 
Ane jemna baabeta mese ogiri jem 
saftalaiserem kabwaksususerem 
jebaner, aa jep gangge gunurum jem 
eyebife, ga gangge eyebili. 

7 Angtane nawan jeiserem taterisi 
Uwa Sanbagirmana jeiserem aa jep 
ge nasbinennerem taban, twen kakala 
galserem O Mwona girsususerem jewer 
aa jei totintyerem jebar ga sege erbasa. 
Jei jam jenyan, jengga angtane nawan 
jeiserem jei sege jensa, ane ga sene 
sofsoniwisi. 

8 Ane jem futunu ga kota giri jeiserem 
jem nelgir nenennap se nulasa, kotana 
jeiserem Tuhan jelemana aa jep ne 
daktanswenaram ti salibibe. Angtane jei 
kotana jeiserem enggam gane gitmini, 
jemna bosna jam syawulsiliserem ga 
Sodom afa Mesir. 

9 Angtane anggwabura seyafter 
gemerserem, ane ula seyafter 
gemerserem, ane negara seyafter 
gemerserem, jei ga angtane futunu 
jeiserem jamfener sene geramisi nunu 
unggwanfer ga enggammer tiga setenga, 
ane enggame jam ge gubiyen, angtane 
futunu aaiserem jam sa tartaannu 
bitisip. 

10 Angtane kapka ogiribe aa jei ge 
nwinbenerem, jemna ini ga saaser- 
saasersusfer ga sege folbamini angtane 
nawan Jjeiserem aa ge tererem. Jei ga 
masara sene eyebaabisi, berna jener 
sene syentabaabisi, aam temawer 
angtane nauna Jjeiserem taterisi Uwa 
Sanbagirmana aa jei ge nasbuwenaram, 
jei gwanan angtane unggwanfer ogjiribe 
aa jei ge nwinbenerem unggwanfersus 
ge tamtamtababuwenant. 

|! Jengga nunu tiga setenga safe 
gemerserem, mafnan jem gerasiliserem 
Uwa Sanbagirminiwer gamjon ga jela, 
nabi nawan jeiserem gamjon jemnip ga 
kautetya. Ane jei gamjon terewer ga 
aa ge irwa, ga aa ge fina, ane angtane 
seyafter jep gemerserem nabi nawan 

jeiserem aa jei ne domsonaram, jei ga 
uskambar ga aa ge erebili. 

1? Jepga angtane nawan jeiserem 
taterisi ol dagam ge sarbili taman 
waaken-giriwer enggam aa jei 
jenminirim, "Au, aaf sege tauya!" 

Ane jepga angtane jem ol anggwan 
aaiserem jem nwenap aa ge tauna taman 
waaken-giribe, ane gara aa motsofala. 

13 Jes jepserem giniri teisyena ga 
unggwanfersus gwena. Kotana jeiserem 
ga afwenefener mululuksosini, ane 
angtane unggwanfer ga 7.000 ga gemer 
ge terbili giniri jeiserem jeme. Ane 
angtane afwer jem teryeneiserem ga 
jam ge erebili uskambar, ane baabeta 
Uwa Sanbagirmanaiserem ga aane 
pujiwulbono, Uwa Sanbagiri aa Jei 
nwinirim taman waaken-giribe. 

14 Ane ai igwalna ga ai sarbana, jei ga 
enggam gwefala, "Tamtamsususerem 
naura aaiserem je maa. Jengga sa 
angga! Tamtamsusu umwefaiserem 
babitsim ga sege jalbifi, igwalna gwanan 
aa gemer gwefalantam jeiserem se 
etamwena." 

15 Jepga malaikata afelna 
tujunubaraiserem trompeta jemna 

ga aa forola, ane taman waaken-girip 
ol dagam uskambarsus aaiserem ga 
aa ge sarbiswena enggam aa jei ge 
gubitenaram, "Tuhan nemna ane 
Angtane Uwa Sanbagiri bunarsus aa 
Jes balam Jam baftanafe, Jei baabeta 
namwer aa ge domola, Jei Sanbakfe 
Jei sege nwinbene ogiri aaiserem jebe, 
ane Jei Sanbakfe Jei se nwini jamer 
abak-abaksus!" 

16 Ane angtane sanbak dua pulu 
empat taman nwinip jemna aa jei ge 
nwinbenerem Uwa Sanbagirem tarnabe, 
jepga aa ge nwinbetena somwan 
dumeme, ane Uwa Sanbagiri ga aane 
pujitene, 

17 enggam aa jei ge gubitenaram: 
"Tuhan, Uwa Sanbagjiri, baabeta Imna 
ba unggwandusam, Aameiba aare, ane 
ba gwanan jeiserem! Ai Isa enggam aya 
bala, ase samfer golmini, aam temawer 
Aamei baabeta unggwandwasusu 
Imnaiserem Imes taabili, enggame ga 
Imes towaiwel Sanbakfe jam nwinfe ogiri 
aaiserem jem sagabe. 

18 Ane angtane Is jam ne 
onsobayanaiserem jei ga fomfoma? Jei 
ga uskambarsus ge kakalswebili, jengga 

nunu namwer aas jepserem mesam fala, 
kakala Imna jem ne domolfe. Aamei 
angtane jam tereserem Is waksosini, ane 
angtane kapka jes Is tamtamtababisi, 
ane angtane waakena jam tereserem 
jemna fwaina waakenater jes Is golmini. 
Nunu aaiserem mesam fala, Aamei 

ga fwaina ga Is kitulmini angtane 
awelna Ibe Is jei ne gweyibenerem, 
nabi-nabi mese, ane angtane Ilemana 
seyafter gemerserem, ane angtane 
seyafter gemerserem Aamei Is jei ne 
tebanaram, sanbagiri ane bastantouya. 
Nunu aaiserem mesam fala, jega 
angtane kapkaiserem aa jei ne eyebilirim 
ogiri aaiserem jebe, Aamei ga Is 
wasfertababisini." 

19 Jepga Jena Uwa Sanbagirmana taman 
waaken-giribe ga aa terewulsini, ane jep 
ga peti ane taterisi Uwa Sanbagirmana 
ga jep faliton, ga aa sokotini Jem Jenabe. 
Ane jep ga irsi ga aa bwere-bweretana, 
ane iris ter ga teisyenem folbana, ane 
ginir mese, ane arouwa esebere ga 
teisyenem nyentya. 

1 2 1Jepga winsip ga aa ge 

anggabiswena bwembwema 
teisyena unggwandwasusu ga enggam, 


WAHYU 12.2-5 2147 


wini gwere aa jei kamwinirim fen 
manggen ga aane domolswena, ane 
muara ga jem tof gwonawer fala, ane 
jem dwak sagap ga nabalsir gamserem 
gam gweltena, jep ge batobili torbwana 
unggwanfer ga dua belas. 

2 Wini jeiserem ga udanabara, nunu 
jebe mesam fala tane jemna jewer jam 
gerefe, ane jei ga jam gwarenwena sigini 
jemna jeiserem jem temawer. 

3 Winsip gamjon ga aa ge anggabiswena 
bwembwema teisyena ga enggam, bwili 
unggwandwasusu ga aane domolswena, 
jemna tifni berberem falbili. Jemna duka 
ga tuju, duka seyafter gemerserem 
nabalsir rajamana jes galserem ga gala 
gam bunulntena, ane jemna tanduku ga 
sepulu. 

4 Jem bubwatim jei matona afwenefener 
ga winsiwer kofortababunswena, ane 
ogirip ga aa fasawoltetya. Bwildusa 
jeiserem jep fina wini jeiserem jem 
danggonawer aa jei sartenaram tane 
jewer gerefe. Bwildusa jeiserem ga 
enggalf fina tane jewer gaataanuf jam se 
SUrurum. 

> Jepga wini jeiserem Tane ga girtowai 
gerna. Jei anggwabura seyafter 

gemerserem jem Sanbakfe ga Jei se 
gwena, ane dumu ga besi dum se gjirni. 
Angtane Jei jam ne sarbayanaiserem, Jei 
besi dum jeiserem jem gam saftabana. 
Bwildusa jeiserem Tane safe jam 
gaataanuf, jengga Tane jeiserem ga 
aane aamsina, ane ga aane girinfele Uwa 
Sanbagirminip aa Jei nwinirim Jelem 
taman nwini sanbagiri jebe. 

6 Wini jeiserem jei dwisgirip ga nunggiri, 
tampata jeiserem jewer angtane 
fas. Jengga Uwa Sanbagjiri Jei tampata 
jeiserem mes menetulbisini wini jeiserem 
jebe. Tampata jeiserem Uwa Sanbagiri 
se gweyinwena wini jeiserem nunu ga 
enggammer 1.260 (afa tahunu tiga 
setenga). 

7 Jepga taman waaken-girip erala ga aa 
fala. Mikayel ane jem malaikata bwildusa 
jeiserem jebar ga aa ge erabana, ane 
bwildusa jeiserem jelem malaikatfar ge 
fibili, ane Mikayelfar ga aa ge erabana. 

8Jengga bwildusa jeiserem ga jeye 
kalaswena, ane bwildusa ane jem 
malaikata Jei gamjon Jam balbabiyen 
taman waaken-girip jam nwinfe. 

9 Bwildusa jeiserem ga aa firulntetya, 
ga totintye. Jei ga oqgirip ne 

firtabaabuntetya, ane malaikata 
seyafter jeman mesna. Jeiba awasbak 
gwanan-gwanansus jeiserem, ga jes 
jemna bosna ga bawas afa setan, 

jei angtane seyafter ogiriwer jam 
afaf-afaftababili. 

10 Ane jepga taterisi ol dagame 
biliserem taman waaken-giriwer, ane 
taterisi jeiserem ga ai sarbili enggam 
aa jei gutenaram, "Nunu namwer 
aaiserem Uwa Sanbagiri Jei angtane 
Jelemanaiserem gam waakentababif! 
Namwer aas jepserem Uwa Sanbagiri 
Jemna baabeta jam ge sana Raja 
gamserem. Ane namwer aas jepserem 
Angtane Uwa Sanbagiri bunarsus aa Jes 
balam Jam baftanafe Jemna baabeta ga 
jam ge sana, aam temawer bwildusa 
jei taman waaken-giriwer ga mes 
ne firulntetya. Bwildusa jeiserem jei 
gwanan nem afelen mesna Yesus aa jei 
ne tebanaram, mesam kenemtababilint 
Uwa Sanbagirem tarnabe, gwerem ane 
gwinem. 

11 Nem afelen mesna Yesus aa jei ne 
tebanaram jei jam ge janbiyen, jengga 
bwildusa mes jena Domba Tanem 
aawiseme, ane taterisi bunarsusfer 

aaiserem Uwa Sanbagirminiwer jei aa 
jes ne nasbinennerem jem mese. Jei 
baife jam naaweyan jena jam ne detfe, 
jamer futu. 

12 Ga jem temawer ini imna ise 
saaser-saasersusfer sege folbamini, 
aamei taman waaken-gir ane seyafter 
gemerserem jep aa jei ge nwinbenerem. 
Jengga tamtamsusu gase etamwemini 
ogiri yo fini jebe, aam temawer bawasa 
jei mes iritya imnibe. Ane jemna kakala 
ga unggwandusa, aam temawer jei 
tousa enggame nunu jemna gamjon ga 
bastowaifer gam fala." 

13 Bwildusa jeiserem jame aa galap 
towaswenaram enggame, jeiba ogiribe 
jei mes ne firulntetya, jei ga wini Tane 
girtowai aa jei gernaram jei ga aa 
surbinenne. 

14 Jengga wini jeiserem jepga igwala 
unggwandusa jem farta naura ga jemna 
gane tetbili wini jeiserem jebe, jega 
jei jem gam ifufe tampata dwisgiribe, 
tamna bijuaber bwildusa kakalaiserem 
jemniwer. Uwa Sanbagjiri wini jeiserem 
ga jep se gweyinwena nunu abakef ga 
enggammer tahunu tiga setenga. 

15 Ane bwildusa jeiserem jei fona 
unggwanfersus aaremawer ga enggalf 
tawara wini jeiserem jemnibe, fona 
jeiserem wini jei gam gwirinfelf. 

16 Jengga ogiri wini jeiserem ga jeye 
batobili. Ogiri jei aarema jemna aa 
teresona, ane jei ga fona bwildusa 
aaremawer aa jei totintyerem ga oye 
telbili. 

17 Bwildusa jeiserem jei wini jeiserem 
ga jes nasbili uskambarsus, ane ga 
aa sofwa wini jemniwer, ane tane 
afwer wini jeiserem jemna seyafter 
jei ga aa surbobinenne. Tantantane 
jemna afwer jei taterisi Uwa Sanbagiri 
aa jes balbabilim jei waakenfer ne 
saribene, ane jei angtane nafisfe mes ne 
towasulmini enggame Yesus Jeiba jem 
Tuhansam. 

1 3 1 (12-18) Ane bwildusa jeiserem 

finip ga aa fina. (13-1) Jepga 
twen kakala galserem ga ai domola, 
jei ga finiwer faanwetya. Jemna 
tanduku ga sepulu ga gemer ge 
tenibisini, ane jemna duka ga tuju. 
Tandukup seyafter gemerserem nabalsir 
rajamana jes galserem jeme gemer 
falibaanunnu. Ane jem dukap seyafter 

gemerserem jep ga bosna Uwa Sanbagjri 
jem imei-imeitalaiserem ga jes ne 
tulistababili. 

2Twen kakala galserem ajes 
domolaram, jemna numu ga enggam 
falbili bibini unggwan-giri jemna numu 
galserem, ane jemna tufa sawegir 
tufa galserem, ane jemna aarema ga 
enggala wombata aarema galserem. 
Ane bwildusa jeiserem gwanan ajes 
domolaram, jeiba bawasam, ane jei 
baabeta jemna twen kakala galserem ga 
jep golbili, baabeta unggwandwasusu, 
ane jem taman nwini jes mese. 

3Twen kakalmana duka tuju jeiserem, 
duka daamfenna jep ga enggam falbili, 
bubwana tamtamsusu, jengga bubwana 
jeiserem mes tere. Angtane seyafter 
ogiri gemerserem jei ga twen kakala 
jeiserem jem temawer ga jam ne 
bitbitwebili, ane jes ne onsobili. 

4 Angtane jei ga bwildusa jeiserem ga 
jes ne sembatana, aam temawer jei ga 
baabeta jemna twen kakala galserem 
jebe jeye golbili. Ane angtane jeme 
twen kakala galserem jes mese jes 
ne sembatana. Jei ga aa ge gubitena, 

"Twen kakala aas galserem gala afa fas! 
Angtane jebar jam ge erabayan!" 
3Twen kakala galserem jei ga 
baabetabara taterisi kabwaksususerem 
ga jes nasipmini, ane Uwa Sanbagjiri 
ga jam imei-imeitana, ane jei jener 
sanbakfe gase nwini nunu ga muara 
empat pulu dua. 

6 Ane jepga twen kakala galserem 
Uwa Sanbagiri ga aa towaitana 
jam babapsobafe, ane bosna Uwa 
Sanbagirmana, ane tampata Jei aa jep 
nwinirim jes mese jam babapsoimbene. 
Ane angtane seyafter taman waaken- 
giribe aa gemer ge nwinbenerem jeme 
jam babapsobabili. 

7 Ane twen kakala galserem jei 
baabetabara angtane Uwa Sanbagirmana 
jebar jam ge erabaf, ane angtane Uwa 
Sanbagirmana ga aa ge janbili, 
jengga twen kakala galserem jei jam 
jenyan. Ane twen kakala galserem 
jei baabetabara anggwabura seyafter 
gemerserem jem sanbakfe jei se nwini, 
ane negara seyafter gemerserem, ane 
ula seyafter gemerserem ga jese nwini 
sanbakef. 

8 Angtane seyafter ogiribe aa gemer 
ge nwinbenerem, jei ga twen kakala 
galserem ga jes ne pujiwulwena, ga 
enggam angtane seyafter bosna jam 
tulistabaipmiyen bukunu angtane bosna 
aa jep tulistababilirim, angtane Uwa 
Sanbagirfar aa jei naawelaiserem. Bosna 
jemna jam tulistabaipmiyen jebe nalef 
ogiri aaiserem jam etamweyan. Bukunu 
jeiserem jeba Domba Tanemana, aa Jei 
terem. 

9 Afa aamei imwanabara, aaiserem gasa 
sarbi! 

10 "Angtane bwiyip jam 
gaataantelaiserem, jei bunar sene 
gaataantena. Ane angtane jam ne 
munboloserem nombeyem tegila, jei 
bunar nombeyem sene tegila, futu. Jega 
jem temawer safna Uwa Sanbagirmana 
jei abakfer sene fibabili, ane kanaufer 
sene taabili." 

11 Jepga ai domola twen kakala 
galserem nafsi aa jei totintyerem 
ogiriwer. Jemna tanduku naura ga 
enggala domba tane tanduku galserem. 
Jengga bwildusa gamserem jei gam 
nasowena. 

12 Twen kakala aaiserem jam aa 
jep gam fortyaram twen kakala 
gwananmanaiserem jem tarnabe, jei 
baabeta unggwandwasusu twen kakala 
gwananmana Jjeiserem jemniwer ga 
gam domola. Jei baabeta jeiserem 
ga enggalf gam domola, jei ogiri 
seyafter gemerserem ane angtane 
ogiribe aa jei ge nwinbenerem, jei 
jem gam tergenbaabif twen kakala 
gwananaiserem jes ne pujiwulfe. Twen 
kakala gwananmanaiserem jemna 
bubwana tamtamsusu mesam terbilint. 

13Twen kakala afelnaiserem jeme 
gemer bwembwema unggwandwasusu 
ga jes eyebaabili enggame, angtane 
seyafter jep gemerserem jem nwenap, 
jei tokwas gitmini winsiwer jam ne iryafe 
ogirip. 

14 Ane angtane seyafter ogiribe 
aa gemer ge nwinbenerem, jei 
gase afaf-afaftababili bwembwema 
aa jes eyebilirim, twen kakala 
gwananmanaiserem jam aa jep gam 
fortyaram jem tarnabe. Twen kakala 
afelnaiserem angtane seyafter ogiribe aa 
gemer ge nwinbenerem gase balbabili, 
jei tiborma jam gane kwirulu patunga 

gamserem, ane bosna twen kakala 
gwananaiserem jep jam golbif tiborma 
jam kwiruluserem jebe. Twen kakala 
gwananaiserem jeiba gwanan mesam 
targara nombeyeme tamtamsusu, 
jengga jei gemer gaarasini. 

1>Twen kakala afelnaiserem jebe 
baabeta ga gulbana enggalfe, jei 
mafnana jem gerasiliserem jem 
gam forolbitef patunga jeiserem 
jebe, bosna aa jei domolaram twen 
kakala gwananmanaiserem jemniwer, 
ane patunga jeiserem jei gam 
nasowef. Ane angtane seyafter jei jam 
pujiwulyonoserem gase munbobili. 

19Twen kakala afelnaiserem jei 
angtane seyafter gemerserem, angtane 
bastouya ane sanbagiri, angtane 
galgalabara ane galgalyena, angtane aa 
jei armantanaram angtane nafsiminiwer 
ane angtane jafner gwela, ga jes 
tergenbaabili tandana jemna gane 
taayibef tafna taasfolawer afa mirip. 

17 Afa angtane tandana jeiserem jem 
tafnap afa mirip jam domolyan, jei apgal 
jigala fas jam ne armanulyon, afa jam 
jualulyon. Tandana jeiserem jeiba bosna 
twen kakalmanaiserem, afa hurufu 

nomorem aa jes gam tulistababilirim 
bosna jemnaiserem jebe. 

18 Angtane tousaiserem ga jam sene 
domola. Angtane tousaiserem aa jei ne 
domolaram jei samfer twen kakalmana 
nomora jamfener seiseyawuluserem 
jei gam eterbili, aam temawer nomor 
jeiserem jeba angtane bosesam. Nomora 
jeiserem ga 666. 

14 1 Ane jepga ai anggana, Domba 

Tane jeiserem aa sokotinirim 
Taaren Siyon kota Yerusalem je ga jep 
fina. Ane angtane Jebar aa jei ge fibilirim 
jemna unggwanfer ga enggammer 
144.000, ane angtane Jjeiserem jem 
miribe tulisana bosna Domba Tanemana, 
ane bosna Jelem Jetamana. 

2 Ane jepga taterisi taman waaken- 
giriwer ga ai sarbili, jemna tisna 
ga enggam fona uskambar gam 
tentetyaram, ane iris kakala uskambar 
gamserem. Taterisi jeiserem jam 
sarbili ga enggam musik tisna 
gamserem, angtane gitara aa jei gane 
enentababilirim jem tisna gamserem. 

3 Angtane unggwanfer ga 144.000 
jeiserem jei taman nwini sanbagiri 
jem tarnap ge fibili, ane malaikata 

nawer-naura galserem igsusu jeiserem 
jem tarnap mese, ane angtane sanbak 
unggwanfer jes mese jem tarnabe. 
Ane angtane unggwanfer jeiserem jei 
simala ibirmiserem ga jes ne twola. 
Simala jeiserem angtane nensa afa 
jam ne towaswebayan, jengga angtane 
144.000 jeiserem jenfentowaifener ne 
towaswebana, angtane jeiserem ogirip 
aa jei ge nwinbenerem. Uwa Sanbagiri 
etam-etama jemna mes wirtabaipmini 
enggalfe Jei ga sene onsobaf. 

4 Angtane 144.000 jeiserem jeiba 
anggwa tetensam tifni jena mes ne 
gaaramisnennent, kapkaiserem jemnip 
fas; jei wifer maaryena jam ne gwebiyen. 
Jei Domba Tane gane onsobana, Jei aa 
jewer gam sofnaram. Anggwa tetenanna 
seyafter jeiserem jei ga angtane seyafter 
ogirip aa jei ge nwinbenerem ga jewer ge 
forobuwetya. Uwa Sanbagiri Jei anggwa 
tetena jeiserem etam-etama jemna mes 
wirtabaipmini enggalfe angtane jeiserem 
Jei gam onsobaf. Ane angtane jeiserem 
jeiba nabal-nabalsusu Uwa Sanbagirfe 
ane Domba Tanefe jes aane kitulmini. 

>Jei afaf-afafyan, ane etam-etama 
kapka jemnibe fas. 

5Jepga malaikata nensa gamjon ga 
ai damtana jei winis tagargarsusup 
ifunonno. Malaikata jeiserem jei ga 
Taterisi Waakena abak-abaksususerem 
Uwa Sanbagirmana ga jes gwirinfele 
angtane ogirip nwini gemerserem, 
ga enggam anggwabura seyafter 
gemerserem, ane ula seyafter 
gemerserem, ane negara seyafter 
gemerserem ga jep gwirinmifele. 

7 Malaikata jeiserem jei ga ol dagam 
gutena, "Uwa Sanbagiri Jam isa erebene, 
ane Jemna unggwandusa ga jam isa 
pujiwulbowena! Jam isa pujitene, 
aam temawer nunu jep ga mes fal, 
nunu Uwa Sanbagiri Jei angtane jem 
waksosiliserem, angtane waakena ane 
kapka. Jei sa sembata winis, ogir, fi, ane 
fo mwona seyafter gemerserem aa jei 
eyebaabilim." 

8Malaikata gamjon naurabaraiserem, 
jei malaikata nabala aa jei dannaram 
ga jem amnup fyaswefaltya, ane ga 
gutena, "Babel mes ne ganamwena! 
Kota Babel unggwan-giriserem mes 
muruluktaabisini! Angtane kotana 
jepmanaiserem jei anggwabura seyafter 
gemerserem mesam gwebabili jam 

ge mabukswebife fo anggurume. Fo 
angguru jeiserem jam gane telbilirim 
jeiserem jem igiserem ga enggam, etam- 
etama kapka jam eyebili gamserem, 
etam-etama maaryen gwebiliserem. 
Jega jem temawer kotana jeiserem 
jamer sene muruluksosini." 

9 Ane malaikata afelna nawer- 
ningnabaraiserem jei ga malaikata 
nauraiserem jem amnup ga 
fyaswefaltya, uskambarsus ga gutena 
ol dagame, "Uwa Sanbagiri Jei angtane 
enggalaiserem se tamtamtababisi: 
Angtane twen kakala galserem 
aa jei ne sembatababuwenaram, 
afa angtane jelem ti borom jam 
kwiruluserem patunga galserem aa jei 
ne sembatababuwenaram, afa angtane 
twen kakala galserem tandana jemna aa 
jei gam taabili miribe afa tafnap. 

10 Uwa Sanbagiri Jei angtane jeiserem 
uskambarsus se nasbabili ane jei 
uskambarsus se tamtamtababili. 
Tamtamtala jeiserem ga enggala: Uwa 
Sanbagiri Jei kakala Jemna mukap 
se gwetaantena, ane gase suwulsini 
angtane kapka jeiserem jem sagabe jei 
ga sene telbili. Ane angtane seyafter 

jeiserem jei tokwagiri yo beleranga 
jem ga sene tamtamtababili, malaikata 
tabalaiserem ane Domba Tane jem 
nwenabe. 

11 Tokwa nunggwana angtane jeiserem 
aa jem tamtamtababilirim, tokwa 
nunggwana jeiserem jeber-jeber 
sene tawewena jamer abak-abaksus. 
Bwerna jemnaiserem jam tikwemiyen, 
gwerem ane gwinem. Angtane twen 
kakala galserem ane patung aa jei 
ne sembasonaram, afa bosna twen 
kakalmana aa gam tulistaabilirim 
jeleminibe, angtane jeiserem jei 
kabwaksusu ga jei sene domola 
jeber-jeber." 

12 Angtane Uwa Sanbagirmana jei 
abakfer ga jei sege fibili. Angtane 
jeiserem jeiba angtane taterisi Uwa 
Sanbagiri aa jes bilipminirim jetefner 
sene taayibene, ane Yesus tefner 
waakenfer ga sene tebana. 

13 Jepga taterisi ga ai sarbili taman 
waaken-giriwer ga enggam gutena, 
"Taterisi aaiserem se tulisul: Angtane 
namwer aas jepserem awelna 
Tuhanmana aa jei ne gwebilirim, 
angtane jeiserem ini waakenfer sege 

folbamini jei jam tere jepserem." 
Mafnana Uwa Sanbagirmana enggam 
gutena, "Bunar! Jei sege tikwebili awelna 
uskambar jam gwebiliserem jewer, ane 
Uwa Sanbagiri Jei fwaina waakena se 
golmini." 

14 Ane gamjon ga ai anggana, winis 
sinsini ga ai damtaswena aa sokotini, 
ane winis sinsini jeiserem jem sagabe 
angtane aasaje jep nontena, Tane 
Angtanemana galserem. Jem dukabe 
nabalsir emas galserem ga gala gam 
gweltena, ane jem tafnap nombeya 
binbinsusu ga gala gam gwirinsini. 

15 Ane jepga malaikata nafsi aasaje ga 
aa totintye Uwa Sanbagirem Jenawer. 
Ol dagamabaner jei ga angtane winis 
sinsin sagabe aa jei nontenaram ga 
bala, "Nombeya jase jawol, ane nananisi 
aas jepserem ga is targabaabisini, aam 
temawer nunu aas jepserem ba mesam 
fal jam fulfe. Nananis ogiribe ba mesam 
ge nonswebili jewer fulf." 

16 Ane jei aa jei nontenaram winis 
sinsin sagabe, jei nombeya ga aa jawola 
ogiribe, jepga nanansi ga aa fulu ogiribe. 

17 Jepga malaikata nafsi gamjon 
ga ai damtana, jeime Jena Uwa 

Sanbagirmanaiserem ga jewer totintye 
taman waaken-giriwer. Malaikata 
jeiserem jeime nombeya binbinsusu gam 
gwirni. 

18 Jeiserem taban, gamjon ga malaikata 
nafsi mejanawer ga jela. Jemna 
baabeta uskambar tokwana seyafter 
gemerserem jem sagabe. Malaikata aa 
jei totintyerem jei ol dagame malaikata 
nombeya binbinsusu aa jei gwirinsinirim 
ga jenbene, "Nombeya imnaiserem 
jase jawol, ane anggur titantan 
jeiserem makan anggur ogjiribe ga is 
targabaabisini, aam temawer anggur 
tanna jeiserem mes ge nonswebili!" 

19 Ane malaikata jeiserem jei ga 
nombeya ga aa jawola ogiribe, ane 
anggur tanna jeiserem nombeyem 
ga targabaabunuwili jelem tirniwer, 
jepjon ga fasawoltana o mwona 
unggwandusaiserem jebe, ane jep ga 
anggur tanna ga aane jubobinenne, 
gambara kakala Uwa Sanbagirmana jes 
gamserem. 

20 Anggur tanna jeiserem kota sitawer 
ga aane jubobinenne o mwonabe, jep 
ga aawis ga enggam suwena fona 
gamserem. Aawisi jeiserem aa jei 

suwenaram jemna bijauwer ga 300 
kilometer, ane jemna giriwer ga amkom 
meter naura. 

15 1Jepga winsip ga ai 

anggaswena, bwembwema 
teisyena unggwandwasusu ga ai 
domola. Jep ga malaikata tuju, ane 
malaikata jes gemerserem daamfen- 
daamfenneme kapkaiserem ga jei ne 
gwirinmiyele angtanefe. Jeiserem ga 
Uwa Sanbagirmana kakala umwef aa jep 
gosorsinirim, jepga kakala Jemna bar. 

2 Jepga ai apgal jigala nafsi ga ai domola 
aa jei sokotinirim, ga enggalem fala, 
fona unggwandusa kacana galserem ane 
ga tokwanabar ga ge dubwena. Ane jes 
jepserem gamjon ga ai anggaswena, 
angtane jam ge janbiyeneiserem ga 
ai damtabili, jei twen kakala galserem 
jei mes ne jubostena. Ane ti boroma 
numu jemna galserem aa jes ne 
kwirulurum patunga galserem, jei ti 
boroma jes mese mes ne jubostena. 
Ane angtane jeiserem jei bosna jemna 
nomorabaraiserem jes mese mes ne 
jubostena. Angtane jeiserem jei ga fona 
unggwandusa kacana galserem ga jem 
binfip ge fibuntena, ane kecapini gitar 

namsini jamer ne erbisini, Uwa Sanbagiri 
jebe aa jes kitulminirim. 

3 Ane jei simala Musamanaiserem 
ga aane twolbana. Musa jei nabi Uwa 
Sanbagirmana. Ane simala jeiserem, 
je simala Domba Tanemanaiserem 
ga enggam: "Uwa Sanbagiri baabeta 
Imna unggwandwasusu. Seyafter Ijes 
eyebilirim, jeiserem unggwandusa 
ane waakensusu. Aamei anggwabura 
seyafter gemerserem ga jem Sanbaka, 
Aameiba waakensusu ane bunarsus. 

4Tuhan, Aamei Is jam erebeyeneiserem 
ga nansa? Baife ga nane se gwena 
baabeta Imna jei Is jam nasibeyenfe? 
Aamei Infentowai jame tabalbalsusu. 
Angtane anggwabura seyafter 
gemerserem Imnibe sege forobitye Is 
jewer ne pujitef, aam temawer angtane 
seyafter mes ge towaswebili enggame 
Aamei seyafter waakensusfer Im eyebili 
ane bunarsusfer." 

Jes galapserem ai ga Jena Uwa 
Sanbagirmana terewulsilem aa jei 
finaram taman waaken-giribe ga ai 
domola. Jena jeiserem je gemer gane 
bili Tenda Jena Uwa Sanbagirmana. 

5 Ane jepga malaikata tuju, jei Jena 
Uwa Sanbagirmana jeiserem jewer ga 
aa ge tobitintye. Ane malaikata jes 
gemerserem jei daamfen-daamfenneme 
kapkaiserem angtanef ga jei ne 
gwirinmiyele. Fena jemna aa jes 
ne kabwabilirim jei ga fen irif-irifi, 
nunggunyono ane ga sinsinsusu. Ane 
jem danggonawer ga ban emas jes ne 
bunulwili. 

7 Malaikata nawer-naura galserem 
igsusu ga daamfenna, jei asayunu tuju 
ga gemer kitulmini tuju malaikatfe. 
Asayunu jem igiserem ga kakala Uwa 
Sanbagirmana, aa Jei gwenaram jamer 
abak-abaksus. 

8 Ane Jena Uwa Sanbagirmanaiserem 
jebe nunggwana ga anesus, aa 
jei jelaram nafa yo baabeta Uwa 
Sanbagirmanaiserem jemniwer. Ane 
angtane afa fas jam kauteyan Jena 
Uwa Sanbagirmanaiserem jebe, jamere 
kapka tuju jeiserem malaikata tuju aa 
jes ne erbilirim sege barwebili. 

1 G 1 Jepga taterisi ol dagam ga ai 

sarbili Uwa Sanbagirem Jenawer. 
Taterisi jeiserem malaikata tuju ga jes 
balbabili enggame, "Gasa sofwe, ane 

asayunu tuju kakala Uwa Sanbagirmana 
jeiserem ogir sagap ga isa sutobaabisini 
ogiri gam kabwaktaf. Gasa eyebi enggam 
gamserem angtane fo kakal gemer gam 
suwulsinirim jili gol jam kabwakulf." 

2Malaikata gwananaiserem jei ga aa 
gwina, ane asayunu jemnaiserem ogir 
sagap ga aa suwulsini. Jepga angtane 
tandana twen kakalminiwer aa jei ne 
damtabilirim, ane patunga aa jei ne 
pujitababuwenaram, jei saasiw kapka 
ane siginsusu ga aa ge falipmini. 

3 Jepga malaikata afelnaiserem jeime 
asayunu jemna finip ga aa suwulntena. 
Ane fini ga enggam fala aawisi angtane 
jam tere jemna aawisi gamserem, ane 
apgal jigala seyafter finip aa gemer 
naawenaram ga aa ge terbili. 

4Jepga malaikata nawer- 
ningnabaraiserem jeime asayunu 
jemna ga aa suwulntena fonabe ane fo 
mwonap mese, ane jepga fona enggam 
ga aa ge falbili aawisi galserem. 

> Malaikata baabeta aa jemanem 
folbanaram fona jeiserem jebe, ai 
malaikata jeiserem ga ai sarbana, 
jei ga enggam gutena: "O Uwa 
Sanbagiri, Aamei tabalbalsusu, Aamei 

namwermanaiserem ane Aamei 
gwananmanaiserem. Tamtamtalaiserem 
Aamei Ijes golminirim jeba waakena. 

6Jei angtane Imna aawisi jemna mes 
ne sutobaipmisini, ane aawisi nabi-nabi 
mese Jjemnaiserem, ane Aamei namwer 
ga Ijes eyebili enggalfe jei aawisi gam ne 
telbebistowelam. Jeiserem jeba fwaina 
bunarsusferam eyeipmini jebe." 

7Jepga taterisi ga ai sarbili Uwa 
Sanbagirem mejanawer jei enggam 
tamawolbana, "Tuhan, Uwa Sanbagiri 
baabeta Imna unggwandwasusu! 
Tamtamtalaiserem Aamei Ijes 
golminirim jeba bunar ane waakena." 

8Jepga malaikata nawer- 
naurabaraiserem asayunu jeman 
jon gwerep ga suwulsini, ane jepga 
gwere ga enggam fala sarsarsus angtane 
jebe gangge taabisif, gwer kakala 
jeiserem jeme. 

93Gwere kakalfenna angtane ga 
jemfener ge taabisini, ane jei ga 
bosna Uwa Sanbagirmana jam ne 
babapsoibene, aam temawer Jei 
tamtamtababiliserem jes golmini. 
Jengga jei etam-etamawer jei jam 

ge tikwebiyen, ane baabeta Uwa 
Sanbagirmana jei jam ne pujiwulboyon. 

10 Jepga malaikata limanabaraiserem 
asayunu jemna twen kakala galserem 
jem taman nwin sagabe ga aa suwulsini. 
Jepga twen kakala jeiserem jemna 
ona seyafter jep ga enggam fala gwin. 
Angtane jei ga maflama jelemana gane 
jerbebili bweram temawer, 

11 ane jei Uwa Sanbagiri taman waaken- 
girip aaiserem ga aane babapsobana, 
aam temawer jei bwerna aa jewer ne 
domolaram, ane jei saasiw aa jewer ge 
falipminirim. Jengga jei etam-etama 
kapkawer jei jam ge tikwebiyen. 

1? Jepga malaikata enamabaraiserem 
asayunu jemna ga suwulntena fona 
unggwandusa bosna Efrat je. Ane 
fona jeiserem ga aa safwena, jega 
nels geramini raja-raja jei jewer 
ge difabiliserem gwer anggasyela 
jewerserem jewer. 

13 Jepga bwata kapkaiserem nawer- 
ningna ga ai damtabili, jemna numu ga 
enggala sajala galserem. Bwat kapka 
jeiserem bwildusa jem aaremawer 
totintye, ane twen kakala galserem 

jem aaremawer totintye, ane nabi ol 
kapkaiserem jem aaremawer totintye. 

14 Jeiserem jeiba bwata kapka, 
ane jei bwembwema gane eyebili. 
Bwata kapka nawer-ningna jeiserem 
jei gangge sofobili, ginanggwana 
rajamanaiserem jam betbetulfe ogirip 
seyafter gemerserem jewer, aam 
temawer nunu unggwandusaiserem 
jem gam eraf Uwa Sanbagirfar, Jemna 
baabeta unggwandusa. 

15 Jeiserem taban Yesus enggam 
ga gunu, "Imsa sar! Nunu Ai Ajam 
foryalaiserem nunu jeiserem angtane 
jam ne towaswebiyen, nunu komkom 
anggwana jam foryala jem ne 
towaswebiyene gamserem. Angtane 
nustayanaiserem, jengga fene jemna 
mes menetebabisini, angtane jes 
galserem jei ga Ams damtaf. Ai Ajep 
fortyaram, ini jemna waakenfersus 
sege folbamini, aam temawer jei 
ilyak-ilyakmer Amnibe jam ge jalbiyen, 
ane jei jam ge seferswebiyen angtane 
unggwanfer jem nwenabe." 

16 Jepga bwata kapkaiserem ginanggwa 
ane raja-raja ga dupdupbulu jam 
ge betwebife. Ona jei aa jep ge 

betwebiliserem, Ibranim oleme 
ona jeiserem enggam gane bili, 
"Harmagedon". 

17 Jepga malaikata tujunubaraiserem 
asayunu jemna winsibe ga suwulsini. 
Ane jei taterisi ol dagam ga 
sarbili taman nwini sanbagiri Uwa 
Sanbagirmanaiserem Jem Jenawer, 
enggame aa jei gutenaram, "Maa, bar!" 

18 Jepga irsi ga aa bwere-bweretana, 
ane iris tere ga teisyenem folbana, 
ane jam kwanemwebawena, ane 
giniri unggwandwasusu ga gwena. 
Gwanan Uwa Sanbagiri angtane Jame 
aa galap eyebaabilim jamere namwer 
aas jepserem, ginir enggame fas 
jam gweyan, gjiniri jeiserem jeba 
unggwandwasusum! 

19 Babel kotana unggwan-giri jeiserem, 
jei ga mes wogwogwena, woga ga 
nawer-ningna ga gangge falbili, ane 
kota-kota ogiri seyafter gemerserem 
jei ga jam ge kabwakswebili. Ane Uwa 
Sanbagiri Jei kota Babel unggwan- 
giriserem ga aa sarmistaabona, ane Jei 
angtane jepmana gam taatwebaabili 
jei fo anggur kakala Jemna gane telbif 
Jem mangkonawer, afa igi ga enggam 

angtane jepmana mes ne enolbana 
kakala Uwa Sanbagirmana. 

20 Naanteya seyafter sege asobili, ane 
taaren mese jeme sege asobili. 

21 Arouwa es batu unggwandusa 
galserem winsiwer gane nyentya, jemna 
darna ga enggammer lima pulu kilogram. 
Winsiwer gangge janbitye angtane jem 
gam jubobif. Ane angtane Uwa Sanbagjri 
ga sene babapsobana, aam temawer 
jei kapkaiserem aa jes ne domolaram 
arouwa es batuminiwer. Arouwa es batu 
jeiserem Uwa Sanbagirminiwer jeba 
kabwaksusum. 

1 7 1 Jepga malaikata tuju asayunu 

aa jei ne erbilirim, daamfenna 
jemniwer aasaje ga jela amnibe, ane 
ga aa gutena, "Au, ai wini maaryen- 
maaryenaiserem is agam ge destaibe, 
jei aa gam ne tamtamuluserem. Wini 
jeiserem ga kotana unggwan-giriserem 
aa jes ne eyebalam fona unggwanfer 
jepserem jem gwetmanabe, wini 
jeiserem ga jes galserem. 

“Raja-rajana ogirip aaiserem, jei ga 
maaryens ne gwebuwenant angtane 
kotana aa jep ge nwinbenerem 
jebar. Ane angtane ogjiribe aa jei ge 

nwinbenerem, jei ga fo anggurem 

ge mabukswebuwenant. Fo angguru 
jeiserem jam gane telbilirim jeiserem 
jemna igi ga enggam, ini jemna saaserfer 
gangge folbamini maaryena jam ne 
gwebife." 

3 Jepga Mafnana Uwa Sanbagirmana 
ga as tebana, ane malaikata jeiserem 
jepga dwisgirip ga as aftafala, dwisgiri 
jeiserem jep angtane afa jam nwinyen. 
Jep ga wini aasaje ga ai domola. Jei twen 
kakala galserem jem sagap nontena, 
jemna numu berbere, ane jem ttifinip 
seyafter ga bosna kabwaksusu gane 
tulistaabili. Twen kakala jeiserem jemna 
duka ga tuju ane tanduku sepulu. 

4Wini jeiserem jei ga fene numu naura 
ga jes kamwini, numu angguru galserem 
ane numu berbersusu. Ane al, deyeu, 
inanai, ane nafis-nafsi mese, seyafter 
emasawer aa jes ne eyebaabilirim, ane 
tuna jam bwenen-bwenenwelaiserem, 
ane mutyara, seyafter ga jes bunulwili. 
Ane tafna jemnaiserem ga mok emas jes 
girinsini. Moka jeiserem jem aaremap 
ga kabwaksusu ane etam-etama 
kapkaiserem ga jei ge falbiton, awelna 
jemna maaryenf gwebiliserem. 

“Jem mirip ga bosna basyamer ne 
tulisulu. Bosna basyamer jeiserem 
jemna igi ga enggam: Kotana Babel 
unggwan-giriserem, je wini jem ene 
gamserem, wini maaryena aa jei ne 
eyebuwenaram, ane je angtane jem 
ene gamserem angtane etam-etam 
kapka seyafter gemerserem aa jei ne 
eyebuwenaram ogiri aaiserem jebe. 

5 Jepga wini jeiserem ga ai domola. 

Jei jam mabukswena, angtane Uwa 
Sanbagirmana aa jes ne munbobilirim 
jem aawiseme, angtane aa jes ne 
munbobilirim ga aam temawer jei 
Yesus mes ne tebana. Wini jeiserem 
jame agalap domolaram, jepga aga 
ajamer bitbitwebili, aam temawer jemna 
etam-etama jame kabwaksusu. 

7 Jepga malaikata jeiserem jei ai ga 
as tenebana, "Jeje bafa aamei wini 
jeiserem ga im bitbitwebili? Ai is ajam 
ge towasulbo taterisi jam syawulsili wini 
jeiserem jem temawer, ane twen kakala 
galserem jem temawer, jei aa jem sagap 
nontenaram. Twen kakala jeiserem 
jemna duka ga tuju ane tanduku sepulu. 

8Twen kakala jeiserem ijes damtanaram 
gwanan mesam gwel, jengga namwer 

jei fas jam gweyan. Jei babitsim 

O Mwona girsususerem jemniwer 

gase totintye, ane gase sofwa taman 
tokwagiribe jep gase taasini, fus. 
Angtane afweraiserem ogiribe aa jei 

ge nwinbenerem, bosna jemna jam 
tulistabaipmiyen bukunu angtane bosna 
aa jep tulistababilirim, angtane Uwa 
Sanbagirfar aa jei naawelaiserem. Bosna 
jemna jam tulistabaipmiyen jebe ogiri 
aaiserem gwanan nalefe jam eyebayana 
galapserem. Angtane jeiserem jei 

ga sege bitbitwebisi, jei twen kakala 
jeiserem jam aa jep ne damtasaram. Jei 
sege bitbitwebisi, aam temawer twen 
kakala jeiserem jeba gwanan mesam 
gwel, ane namwer jei gamjon ga jam 
gweyan, jengga jei gamjon se fortya. 

9 Angtane tousaiserem ga jam sene 
domola ini se girni taterisi aaiserem jem 
temawer. Duka tuju jeiserem jeba tuju 
otumsam wini jeiserem aa jep nwinirim. 
Ane duka tuju jeiserem, gamjon jeba 
tuju rajasam. 

10 Lima raja jemniwer jei ga mes 
ge terbilint, daamfenna gemer nwini 
sanbakfe. Ane daamfenna jei gemerje 


WAHYU 17.11-14 2176 


jam foroyan, jengga jei aa jep fortyaram, 
jei abakfer jam nwinyen sanbakfe. 

11 Ane twen kakala gwanan 
gwelaiserem, jengga jei namwer 
gamjon jei jam gweyan, jeiba rajana 
gamjon aaiserem tuju Raja gwanan jes 
gamserem. Ane jei ga jam sofsa taman 
tokwagiribe gase taasini, fus. 

1? Tanduku sepulu jeiserem ijes 
damtabilirim, jei ga raja sepulu. Jei 
sanbakfe gemerje jam ge nwinbeyen. 
Jengga jebe baabeta se golmisi, jega 
jei sanbakef gam sege nwinbese jem 
saaserfar twen kakala galserem jebar, 
abakfer ga jema daamfenna. 

13 Angtane raja sepulu jeiserem 
jemna ini seyafter ga daamfennaber ge 
folbamini, ane jemna baabeta seyafter 
jei ga twen kakala galserem ga jep ne 
gulbana. 

14Jei ga jam ge erabaf Domba 
Tanefar, jengga Domba Tane jam 
jenyan, raja-raja jeiserem ga jei ge 
janbili. Jei jam jenyan, aam temawer 
Domba Tane Jeiba Tuhansam tuhan 
seyafter gemerserem jemniwer. 

Ane Jeiba Sanbaka Rajamanam raja 
seyafter gemerserem jemniwer. 


WAHYU 17.15-17 2177 


Ane angtane Domba Tane aa jei ne 
tikwebaatinennerem, jeiba angtane 
gwanan aa jes jenbebilirim, ane aa jes 
destabaabilirim awelna Jemna jei ne 
gweyibefe, ane jei jam ge tikwebisiyen 
Jei jam ne onsobawefe." 

15 Jepga malaikata jeiserem ai 
ga as enggam bala, "Fona aamei 
ijes damtabilintim, wini maaryen- 
maaryensusu jeiserem jei aa jep 
nontenaram, fona jeiserem jeba 
angtanesam, angtane unggwanfer, ane 
negara unggwanfer, ane ula unggwanfer. 

16 Tanduku sepulu jeiserem aamei ijes 
damtabilintim ane twen kakala galserem, 
jei wini maaryen-maaryen kakalmer ga 
jei sene nasbili. Jei ga apgal jigala jemna 
seyafter gemerserem ga sene amsonbisi, 
ane ga sene firultefalsa ilyak-ilyaksamer. 
Jei nini jemna ga sene tombaabisi, ane 
tokwanap ga sene giranbaabisi. 

17 Jei jeiserem sene eyebisi, aam 
gaarmini jeiserem jam ne eyebife. Jei 
ga sene eyebisi Uwa Sanbagiri aa gam 
gunurum. Raja-raja jei baabeta jemna ga 
sene gulbana twen kakala jes galserem 

jebe, jamere Uwa Sanbagjiri aa jes bilirim 
seyafter jeiserem se etamwesa. 

18 Wini aamei ijes domolantam jeiserem, 
jeiba kota unggwan-girsususerem jes 
galserem. Jei sanbaksusu ga jes 
raja-raja seyafter ogiri aaiserem jebe." 
1 8 1 Jeiserem taban, jepga malaikata 

nafsi aasaje ga ai damtana, jei 
taman waaken-giriwer iretya. Jemna 
baabeta unggwandwasusu, ane nafa 
jemnaiserem jeme ogiri seyafter 
gemerserem ga jem naftana. 

2 Ane malaikata jeiserem ol dagam 
enggam ga aa gutena, "Kota Babel mes 
ne ganamwena! Babel unggwan-giri ga 
mes ne ganamwena! Kota Babel namwer 
aas jepserem ga taman nwini bwata 
kapkaiserem unggwanfer jep nulamini. 
Ane jep ga junu nafis-nafsi kapkaiserem 
gemer naawaiton, angtane baife aa jes 
ne gwebabilirim. 

3 Kotana jeiserem nalef jam ne 
ganamweyan, negara seyafter 
gemerserem jei mes ge mabukswebili 
jelem fo anggurume. Fo angguru 
jeiserem jam gane telbilirim igi 
jemnaiserem ga enggam, etam-etama 
maaryen gwebili gamserem. Ane raja 

ogirip aaiserem jei ga maaryena angtane 
aa jep ge nwinbenerem ga jebar ne 
gwebilint. Ane angtane doif unggwanfer 
aa jei gam terelerem ogiribe, jei doini 
anesus mesam damtanant. Ini jemna 
unggwan-giri enggam ge folbaminint 
galgala unggwanfersus jem gane 
armantababif, angtane kotana jeiserem 
aa jep ge nwinbenerem jemniwer." 

4Jepga taterisi nafsi taman waaken- 
giriwer ga ai sarbili, jei enggam gutena, 
"Angtane am sarbalaiserem, aamei sa 
totinye kotana jeiserem jewer! Aamei 
angtane jep aa jei ge nwinbenerem, 
etam-etama kapka jemna ijama 
tikweipmitiyen, ane tamtamtalaiserem 
aamei ijama domolyan. 

> Sa totinye kotana jeiserem jewer, aam 
temawer angtane kotana jeiserem aa jei 
ge nwinbenerem, jemna etam-etama 
kapka jam ge saksakswebunnu jamer 
anesus, ane Uwa Sanbagiri Jei etam- 
etama jeiserem mes sarbabistaabona. 

6 Kapkater isa eyeipmini jebe, jeime 
kapkaiserem gwanan ibe is mesam 
eyeipminint. Seyafter jei aa gemer 
eyebilintim, aamei jegme sa fwainulbo 
naurater. Mangkona jemnaiserem 

anggur fona kanauwaiserem ga 

jep isa bokola, anggur fona jemna 
kanauwaiserem ga naurater jei gwanan 
ibe is jes menetulmisinintim jemniwer, 
anggur fona jeiserem ga isa bokolbana. 

7 Gwanan angtane jeiserem waakenfer 
ge nwinbenent, galgala jemna 
unggwanfersusu. Jengga namwer 
kapkaiserem unggwanfersus ga jes isa 
golmini. Angtane jeiserem jeber-jeber 
jelem inip enggam ga aa ge gubili, wini 
rajamana aa gemer gunurum: 'Aiba aafe 
wini rajamana galserem ga agalf nwini! 
Ai saamira wiyen, ane ai ajam domolyan 
ini ajam janbife!' 

STaterisi jeiserem jei jelem inip aa 
jewer ne bilirim, jega jem temawer 
nunu daamfenna jei tamtama ga jem 
sene domolsa. Ga aas ne domolsa: 
bweradwas, ini jam jenbala, ane wisdusa. 
Ane jei tokwam ga sene gwalansisi jamer 
fus, aam temawer Uwa Sanbagiriserem 
Jemna baabeta unggwandusa, tamtama 
jeiserem Jei gase golmisi angtane aa jei 
ge nwinbenerem kotana jeiserem jebe." 

?Raja-raja ogirip aaiserem maaryena 
jep aa jei ne gwebuwenaranm, ini jemna 
saaser-saasersus galgala unggwanfer 

kotana jeiserem jebe. Nunggwana jame 
aa jep ne damtasaram kotana jeiserem 
jame aa jep dasaram tokwame, jei 
unggwanfer ga aa ge syebisi. 

10 Jei bijauwer ge fibisi, aam temawer 
jei ga jam ge erebisi jei galap sege 
taabili tokwame. Jei ga enggam ge 
gubisi, "Nesik, kapka unggwandusa 
gasa etamwemisi kotana unggwan- 
giri aaiserem jebe! Kotana Babel 
baabetabara! Jema daamfenna tefner 
Uwa Sanbagiri aamei tamtamtalaiserem 
is mes golmini." 

11 Angtane doif unggwanfer aa jei ge 
terelbuwenaram 0gjiribe, jei kotana 
jeiserem jem temawer unggwanfer 
ne syemuwesa, aam temawer galgala 
jemna unggwanfer jeiserem angtane 
afa fas jigala jemna gamjon jei ne 
armanulmife. 

12 Galgala seyafter aas galserem 
gamjon angtane afa fas jam ne 
armantabaipmiyen: emas, perak, tuna 
mahalsusu, ane mutyara. Jei kaina 
sinsini irif-irifi, kain anggur numu 
galserem, kain berbersusu, ane kain 
sutera jes mese jam ne armantababiyen. 
Ane tini mahalsusu, jigal-jigala jewer 

aa jes ne kwirtabaabuwenaram tini 
mahalaiserem, ane gaja ol mese, 
tembaga, besi, ane pualam jes mese 
jam ne armantababiyen. 

13 Ane angtane galgala aaiserem jam 
ne armantabaipmiyen: jigal-jigala 
asna waakenaiserem angtane jes gane 
tumilirim, afa jigal-jigala ninsini waakena 
je aa galap ne dowolaram. Ane jei jam ne 
armantabaipmiyen fo anggur, minyak, 
tepung, ane gandum. Ane jei galgala 
aaiserem jam ne armantabaipmiyen: 
sapini yo dombana, ane kudana yo 
keretana aa jes gane dekolaram. Ane 
jei jam ne armantababiyen angtane aa 
jes gane jualtanaram angtane nafsife 
awelna jei gam gwebife jes mese. 

14 Angtane doif unggwanfer aa jei ge 
terelbuwenaram, jei angtane kota Babel 
jeiserem ga sene balbabisi enggame, 
"Jigala seyafter aamei ijesa balbabilirim 
jam damtabife jei fas, bar. Galgala 
imna mahalaiserem ane jigala ijesa 
balbabilirim, seyafter tatait, aamei 
gamjon ijama damtabiyen." 

15 Angtane doif unggwanfer aa jei ge 
terelbuwenaram, jei galgala unggwanfer 
mes ne jualtababili kotana jeiserem 

jebe, jemna galgala unggwanfersus. Jei 
bijauwener sege fibisi, aam temawer 
jei jam sege erebisi jei galap sege 
taabisi tokwame. Jei unggwanfer sege 
syebuwesa, 

lb ane ga sege gwarenbisi, "Nesik, 
kapka unggwandusa gasa etamwemisi 
kotana unggwan-giri aaiserem jebe! 
Angtane jepmana jei gwanan fen 
waakensus mes ne kabwabilint numu 
sinsini, numu anggur galserem, yo 
berbersusu, ane mes ne bunulwili jigala 
emasawer aa jes ne eyebaabilirim, ane 
tuna mahalsusu, ane mutyara mese! 

17 Jengga jema daamfenna, jemna 
galgala seyafter jes gemerserem ga jem 
ge asobili!" Angtane seyafter sanbakef aa 
jei naawenaram atdusabe, ane angtane 
jep juwiliserem, ane angtane atdusap 
awelna aa jei ne gwebuwenaram, ane 
angtane nafsi pelabuhanabe awelna 
aa jei ne gwebilirim, jei seyafter ga 
bijaunefener sege fibisi. 

18 Jei nunggwana jam aa jep ne 
damtanaram, tokwa nunggwan aa jei 
miltenaram kotana jeiserem jebe, jei 
enggam ga sege gubisi, "Kotana nensa 
enggalaiserem afa fas jam nulayan, 


WAHYU 18.19-20 2184 


kotana unggwan-giri aas galserem 
galgala uskambar!" 

19 Jei ga sona jelem dukap ga sene 
tutubaabunsosa enggalfe, jeime gam 
gwerauwulmif ini jemna jam ge 
jenbamini. Ane jei ga sege syebisi, 
ane ga sege gwarenbuwesa enggame, 
"Nesik, kapka unggwandusa gase 
etamwemisi kotana unggwan-gjri 
aaiserem jebe! Kotana aaiserem angtane 
uskambar doini unggwanfer jei ne 
damtana, ane jega jem temawer 
aimba gamam angtane galgalabaram. 
Jengga jema daamfenna, nemna galgala 
seyafter gemerserem ga aa ge asobili." 

20 Ane malaikata ga enggam gunu: 
"Aamei ijeya nwinirim taman waaken- 
giribe, ini imna ise saaser-saaserfer 
sege folbamini, aam temawer kotana 
jeiserem mes taasini tokwame! Wa, 
angtane Uwa Sanbagirmana, rasul- 
rasulu ane nabi-nabi, ini imna ga ise 
saaser-saasersusfer sege folbamini! 
Uwa Sanbagiri Jei angtane kotana 
jepmana mes tamtamsona fwayenfe, 
aam temawer jei kapka ibe is jewer 
eyeipminirim." 

21 Jewer ga malaikata baabetabara, 
jei tuna unggwan-girsusu ga gaartena, 
ane jei finip ga aa firtaaniwili. Jei 
enggam ga gutena, "Kota Babel 
unggwan-girsususerem ba enggam 
sene etamwesa, aas gemerserem, 
tuna unggwan-girsusu fonabe gam 
firtaaniwilim gamserem, jepga jei 
gamjon jam ne domsoyan, tatarmer 
jamer bar! 

22 Kotana jeiserem jebe angtane 
gamjon jam ne sarbabiyen gitar tisa, 
tutubarat tisa, ane trompet tisa. Ane 
angtane gamjon jam ne damtabiyen 
awelna jebe aa jei ne gwebuwenaram. 
Ane joka taasa jem gane wilnirim jem 
tisna jam ne sarmiyen. 

23 Angtane gamjon lampu nafa 
jam ne domsoyan kotana jeiserem 
jebe. Angtane gamjon masara jam 
ne eyebiyen, masara wi anggwa 
jena jem gangge tetfe. Angtane 
ilemanaiserem doif unggwanfer aa jei 
ge terelbuwenantam, angtane jeiserem 
jeiba angtane sanbaksam ogiribe. Ane 
angtane kota jeiserem jep aa jei ge 
nwinbenerem, jei angtane ogirip seyafter 
gemerserem ga mes ne afaftababili 


WAHYU 18.24-19.2 2186 


enggalfe galgal ne tebabif, ane mes ne 
afaftababili enggame Uwa Sanbagiri jam 
ne tebayan. 

24 Seyafter jeiserem se etamwesa, 
aam temawer angtane kotana Babel aa 
jei ge nwinbenerem jei nabi-nabi ane 
angtane Uwa Sanbagirmana ga jei ne 
munbobili, ane angtane uskambar aa 
jes ne munbobilirim ogiri aaiserem jebe, 
aawisi jeman mesna ba jebam." 

1 9 1 Jes jepserem taban, ai taterisi 

unggwanfersus ga ai sarbili, 
angtane unggwanfersus taman waaken- 
giriwer enggam aa jei ge gubitenaram: 
"Uwa Sanbagjiri sa pujite! Uwa 
Sanbagiri nes Jei waakentababisinirim, 
Jei nafa uskambar, baabeta Jemna 
unggwandusa! 

“Tamtamtala Jei aa jes golminirim 
jeba bunaram ane ga waakena. Uwa 
Sanbagiri Jei angtane kota girip jep aa 
jei ge nwinbenerem, Jei jebe tamtamtala 
mesam golmini. Kota giri jeiserem 
ga wini maaryen-maaryenaiserem jes 
galserem. Uwa Sanbagjiri Jei tamtamtala 
jebe mesam golbili, aam temawer 
jei ogiri aaiserem mes kabwaktana 
maaryena aa jes gwebuwenaram jeme. 

Uwa Sanbagjiri Jei tamtamtala mes golbili 
wini jeiserem jebe, aam temawer jei 
angtane awelna Uwa Sanbagirmana aa 
jei ne gwebilirim, jei angtane jeiserem 
mesam munbobili." 

3 Ane angtane unggwanfersus jeiserem 
gamjon enggam ga aa ge gubitena 
ol dagame: "Uwa Sanbagiri sa pujite! 
Kota giri jeiserem aa je taasinirim, 
nunggwana jewer aa jei ne tawenaram 
jeber-jeber jam ne tikweyan!" 

4 Angtane sanbak dua pulu empat 
jeiserem, ane malaikata nawer-naura 
galserem igsusu jeiserem, jei ga aa ge 
nwinbitena somwan dumeme, ane Uwa 
Sanbagiri gane pujitene, Uwa Sanbagjiri 
aa jei nontenaram taman nwini sanbagjiri 
jem sagabe. Jei enggam ga aa ge 
gubitena: "Ngga, jeiserem ba bunaram, 
Uwa Sanbagjiri sa pujite!" 

> Ane jepga taman nwini sanbagiri 
jemniwer tateris ga ai sarbili, enggame 
aa jei gutenaram: "Uwa Sanbagiri nemna 
sa pujite, aamei seyafter awelna Uwa 
Sanbagirmana ijeya gwebilirim, ane 
angtane seyafter gemerserem sanbagiri 
ane bastantouya, nei Uwa Sanbagiri ga 
Jes neya erebene." 

5 Jepga ai taterisi gamjon ga ai sara, 
taterisi angtane uskambar ga gangge 
nasbawet jes galserem, afa mur tere 
jes galserem, afa iris tere unggwanfer 
gamserem. Jepga ai sarbabili jei ga 
enggam ge gubitena: "Uwa Sanbagjiri sa 
pujite, aam temawer Tuhan nemna Jeiba 
Uwa Sanbagirem, ane baabeta Jemna ga 
unggwandwasusu. Jei namwer Sanbakfe 
Jei gwena! 

7 Au, neime ini nemna nese saaser- 
saaserfersusu sege folbamini, ane Jei 
sa pujite aam temawer baabeta Jemna 
unggwandusa. Nunu aaiserem je nunu 
Domba Tane wini jem golf, ane wini 
jeiserem jena mes menetulsini jam golfe. 

8Uwa Sanbagiri Jei fene irif-irifi 
sinsinsusu mes kitulbili wini jeiserem 
jebe enggalfe jei gam kabwabife." (Fene 
irif-irifi sinsinsusu jeiserem ga aas awelna 
waakena angtane Uwa Sanbagirmana aa 
jes ne eyebuwenaram.) 

9 Jepga malaikata jeiserem jei ga as 
bala, "Taterisi aaiserem jas tulistaabi: Ini 
imna is waakenfer sege folbamini aamei 
ijes jenbebilirim, masara Domba Tane 
wini jem golfe jepserem." Malaikata 
jeiserem gamjon ga nasowena, "Taterisi 

aaiserem Uwa Sanbagirminiwer jeba 
bunaram." 

10 Jepga malaikata jeiserem jem 
tarnabe ga ai nwintena somwan dumeme 
jei ajam sembatafe, jengga jei ga 
as enggam bala, "Safnant ai as ijam 
sembatayan! Ai as ijam sembatayan, 
aam temawer ai, aamei, ane angtane 
seyafter Yesus aa jei ne tebanaram, 
nei angtane nafisfe nemsa towasulmini 
enggame, Yesus Jeiba nem Tuhansam. 
Nei awelna Uwa Sanbagirmanaiserem 
seyafter ga nejesa gweyibene, nei Uwa 
Sanbagiri tefner ganma sembata!" 

Jei ga jes gamserem gam ga gunu, 
aam temawer taterisi nabi-nabi aa 
jes ne nasbabilirim, taterisi jeiserem 
jeba gemeram taterisi Yesus aa gemer 
towas-towastababilirim. 

11 Jepga ai anggaswena, taman 
waaken-girip jep ga ai domsona, kudana 
sinsini ga jep fina, ane Angtane kuda 
sagap ga jep nontena. Angtane enggam 
ge gubili Jem temawer, "Jei jeber-jeber 
ba bunarsusferam nasouna, ane Jei aa 
jes bilirim jam eyebife jeiserem Jei gam 
eyebuwena." Jei bunarsusfer balbabili 
afa angtane waakena afa kapka, ane 

Jei bunarsusfer ge erabana ginanggwa 
Jemna jebar. 

12 Nwena Jemna ga jam ne 
bwerebawena tokwana gamserem, 
ane Jem dukap nabalsir unggwanfer 
rajamana jes galserem ge falibaannu. 
Ane bosna ga jeleminip tulisulu, 
ane bosna jeiserem ga jenfentowai 
towaswebili. 

13 Fene Jei aa jes kamwinirim je 
ga mesam dumunsotena aawisibe, 
ane bosna Jemna ba "Taterisi Uwa 
Sanbagirmanaiserem." 

14 Ginanggwana unggwanfer taman 
waaken-girmana jei Angtane jeiserem ne 
tikwebaatini. Ginanggwana unggwanfer 
jeiserem ga kudana sinsini jem ge 
sofobili, ane fene irif-irifi sinsinsusu ga 
jes ne kabwabili, oltunuboryan. 

15 Ane Angtane bosna Taterisi Uwa 
Sanbagirmana Jem aaremawer ga 
nombeya binbinsususerem ga jes 
ergetababisini. Ane negara-negara Jei 
baif ne gwebili Jam onsobafe, Jei negara 
jeiserem ga jem se targabaabinenne 
nombeya jeiserem jeme. Jei kakalmer 
Sanbakfe ga Jei se nwini, ane Jei besi 
dumu se tebasini. Ane Jei kakala Uwa 

Sanbagirmanaiserem gase destaipmini. 
Uwa Sanbagiri baabeta Jemna 
unggwandwasusu. Jei ginanggwana Uwa 
Sanbagirmana seyafter gemerserem se 
jubobinenne, angtane anggur tane jam 
jubobinenele gamserem. 

16 Fene Jemnaiserem ane Jelem gumap 
bose-bosna aaiserem ga jes tulistaabili: 
Jeiba Sanbaka rajamanam raja seyafter 
gemerserem, ane Jeiba Tuhansam tuhan 
seyafter gemerserem. 

17 Jepga malaikata aasaje ga ai 
damtana, jei gwer tarnap fina. Jei junu 
ol dagame ga aa balbabili junu seyafter 
aa jei ge ifubinennerem, "Au, aamei 
seyafter aaf isa betwena jam twenf 
masara unggwandusa Uwa Sanbagiri aa 
jes eyebilirim! 

18 Au, angtane nini seyafter gasa 
tombaabi angtane aas galserem: rajam 
nini, ginanggwana sanbakaiserem jem 
nini, ginanggwana afwer jeiserem jem 
nini, angtane kudam aa jei ge sofobilirim 
jem nini, ane kuda nin mese. Ane gasa 
tombaabi angtane aa jei armantanaram 
angtane nafsiminiwer jem nini, ane 
angtane jam armantayanaiserem jem 

nini, angtane sanbaka, ane bastantouya 
nini jeman mesna!" 

19 Jepga twen kakala galserem ane 
raja-raja ogirip aaiserem ga ai damtabili. 
Jei ginanggwana jemnaiserem jebaner 
ge betwebili enggalfe, Angtane kuda 
sinsini sagap aa jei nontenaram ane 
ginanggwana Jemnaiserem Jebar gam 
ge erabar. 

20 Jengga twen kakala jeiserem jei ga 
nabi ol kapkaiserem jebaner ga aane 
taamini. Nabi ol kapkaiserem jei gwanan 
bwembwema twena kakala galserem 
jem tarnabe gam eyebili. Angtane 
bwembwema jeiserem jame aa galap 
ne domolaram, ga jam afaftababili, ane 
jei twen kakala jeiserem jeter ga aane 
onsobana. Twen kakala jeiserem jei 
tandana jemna mes kitulmini angtanefe, 
ane angtane jei ga patunga jemna ga jes 
ne sembawulwena. Jepga twen kakala 
jeiserem ane jem nabi ol kapkaiserem, 
jei ga nawersamer nwinsansamer ga 
aane firsoniwili tokwagiribe, tokwana aa 
jei ne ertewenaram belerangabaner. 

21 Ane Angtane aa jei nontenaram kuda 
sagabe, Jei ginanggwana kakala seyafter 
gemerserem ga munbobili nombeya 

aaremap aa jes ergewulsinirim jeme. 
Ane junu seyafter gemerserem ga aa ge 
forobitye, ginanggwana jeiserem jem 
nini ga aane tombaabili jamere unu aa 
ge folbamini. 

20 1 Jeiserem taban, malaikata 

aasaje ga ai damtana, jei taman 

waaken-giriwer iretya. Jem tafnap jei 
kuncini O Mwona girsusumanaiserem ga 
jei taamisini, ane rantai ga unggwansusu 
jes mese. 

2Jei bwildusa ga aa tamaltena, 
bwildusa jeiserem fwatermanam. 
Bwildusa jeiserem ba bawasam, afa 
setan. Jeiba bwata kapka seyafter 
gemerserem jem sanbakam. Ane 
malaikata jeiserem jei bwildusa jeiserem 
ga aa fwirna abakfer ga tahunu seribu. 

3 Jepga malaikata jeiserem jei bwildusa 
ga tobolstena O Mwona girsususerem 
jebe. Ane jei O Mwona girsusu jeiserem 
ga motolsini, ane diri ga tosobili jega 
gamjon jam terewulsiyen. Malaikata 
ga jes eyebili, jega bwildusa jeiserem 
angtane aa jei ge nwinbenerem negara 
seyafter gemerserem jebe gamjon jam 
afaf-afaftababiyen, abakfer ga tahunu 
seribu. Seribu tahunu jeiserem aa jep 

barwenaram, bwildusa jeiserem ga sene 
aafulnsu nunu abakferyan. 

4 Ane jepga taman nwini angtane 
sanbakmana ga ai damtabili, ane 
ai gamjon angtane sanbaka ajes 
damtabili, jei taman nwin sagap jep ge 
nonbaantena. Uwa Sanbagiri Jei baabeta 
jep golmini enggalfe, jei angtane 

ga sene teneba-tenebaabuwesa. Jei 
angtane kapka ga sene tamtamtababisi, 
ane angtane waakena jei fwaina 
waakenater sene golmisi. Jepga angtane 
fwater munbobiliserem duka jemna 
gane targabaipmitena, gamjon jem 
uwuwuserem ga ai damtabili. Jei ga aam 
temawer ne munbobilint jei angtane 
nafisfe mes ne towasulmini enggame 
Yesus Jeiba jem Tuhansam, ane jei 
taterisi Uwa Sanbagirmanaiserem jes 
mese jes ne nasbinennent. Angtane 
jeiserem jei twen kakala galserem jam 
ne sembawulyon, ane patunga jemna fas 
jam ne sembawulyon. Jei tandana twen 
kakalmana jeiserem mirip afa tafnap fas 
jei jam ne taabiyen. Jei mes irtebaabili 
terewer, gamjon ga waakenfer ga aa 
naawena, ane jei Kristusfar rajaf ga jes 

sege nwinbese Kristusfar jamere tahunu 
abakfer ga seribu. 

> Angtane jeiserem jeiba angtane nabal 
danalaiserem aa jes irtebaabiliserem 
terewer. (Jengga angtane afwer 
tereserem jei fas jam irtebaabiyen 
terewer jamere tahunu seribu jeiserem 
bar.) 

6 Angtane futunu terewer nabala aa 
jei ge irwebilirim, angtane jeiserem 
jei ini waakenfersus sege folbamini, 
ane ini jemna tabala. Jei jam ne 
tamtamtababiyen tere gamjon 
naurabaraiserem. Jeiba safna angtane 
Uwa Sanbagiri ane Kristus aa jei ne 
pujisowenaram, ane Jei aa gangge 
gunurum jeiserem ga aane eyebili. Ane 
jei Kristusfar rajafe ga sege nwinbene 
jamere tahunu abakfer ga seribu. 

'Tahunu seribu jeiserem aa jep 
barwenaram, bawasa ga sene aftannu 
tampata jam fwirela jepserem jewer. 

8 Ane jei enggalf gase totintye angtane 
gase afaf-afaftababili, angtane aa jei ge 
nwinbenerem negara-negara seyafter 
gemerserem ogiribe, enggalaiserem Gog 
ane Magog. Bawasa jei negara seyafter 
jeiserem jes betbetulsif enggalfe gam 

ge erabaf Uwa Sanbagirfar. Jemna 
unggwanfer ga enggam, dwis bwenna 
finip gemerserem. 

3 Jei ogiri seyafter gemerserem ga sege 
wofebili, ane jei tamna angtane Uwa 
Sanbagirmana ga sene gwanwemini. 
Tamna jeiserem ba kotana Uwa 
Sanbagiri aa jes nesiksonaram. Jengga 
tokwana winsiwer sene iritya, ane jei jep 
ga sege taabisini jamer fus. 

10Jepga bawas jei aa jei 
afaftababuwenaram fi tokwagiribe 
ga sene firtaaniwili. Fi tokwagiri jeiserem 
jeber-jeber ne ertesiwena, ane belerang 
ga jep taasini. Tokwana jeiserem 
twen kakala galserem ane nabi ol 
kapkaiserem gwanan ga jes ne firsoniwili 
jebe. Jes jepserem jei tamtamtala ga 
jep ge domolwena gwin, gwer, jamer 
abak-abaksus. 

11 Jeiserem taban, jepga ai anggana, 
taman nwini sinsini sanbagiri ga ai 
domola, Uwa Sanbagiri ga jem sagap 
nontena. Ogiri yo winsi ga sege asona 
Jemniwer, ane gamjon jam ge sokotiyen. 

1? Ane angtane futunuserem ga ai 
damtabili bastantouya ane sanbaka, 
jei seyafter ga taman nwini sanbagiri 


WAHYU 20.13-14 2197 


jeiserem ga jem tarnap ge fibili. 
Buku-bukunu jepga aane tertebaabisini. 
Ane bukunu nensaiserem jes ne 
terewulsini, bukunu angtane bosna 

aa jep tulistababilirim, angtane 
seyafter Uwa Sanbagirfar aa jei 
naawelaiserem. Seyafter angtane aa jes 
ne eyebuwenaram, seyafter jeiserem 
mes ne tulistaabili buku-bukunu jeiserem 
jebe. Angtane kapkaiserem aa jei gam 
eyebilirim jei gam tamtamtasa, ane 
angtane waakenaiserem aa jei gam 
eyebilirim jei fwaina waakenater gam 
domolsa. 

13 Angtane jam altiliserem finibe gamjon 
gase wemtabitne, ane angtane seyafter 
jam tereserem ane angtane Taman 
Tereserem jes mese se wemtabitne. Ane 
angtane seyafter jep ge fibisi. Angtane 
kapkaiserem aa jei gam eyebilirim 
jepga se tamtamtasa, ane angtane 
waakenaiserem aa jei gam eyebilirim jei 
fwaina waakenater gase domolsa. 

14 Jepga jam tere ane Taman Tereserem 
gase firsoniwisi fi tokwagiribe. Uwa 
Sanbagiri Jei angtane afa fi tokwagirip 
jam gam firtaanuwilirim, angtane 

jeiserem jei gamjon jewer gam terf, tere 
gamjon afelna galserem. 

15 Bukunu bosna angtanemana aa jep 
tulistababilirim, bukunu angtane seyafter 
Uwa Sanbagirfar aa jei naawelaiserem, 
afa angtane bukunu jeiserem bosna 
jemna jam tulisulboyono, angtane 
jeiserem jei ga fi tokwanap ga sene 
firtaaniwisi. 

1 Ane jepga winsi ibirmiyo ane 
2 1 ogiri ibirmi ga ai domsona. 
Winsi gwananmanaiserem ane ogiri 
gwananmanaiserem je ga aa ge asona, 
ane fi mese je ga mes barwena. 

2 Ane kotana waakensususerem 
ga ai domola, kapkaiserem jep fas. 
Kotana jeiserem jeba Yerusalem 
ibirmiserem, kotana jeiserem taman 
waaken-giriwer aa jei ne iretyaram Uwa 
Sanbagirminiwer. Kotana jeiserem je ga 
fwater menetsosili, wi siwiri gamserem 
fene waakena fwater gam kamwini, jei 
jam menetwesini anggwana jemna jewer 
gam gaarfe. 

3 Jepga tateris ga ai sarbili taman nwini 
sanbagiri jeiserem jewer ol dagame aa 
jei gutenaram, "Namwer Uwa Sanbagjri 
Jei angtanefar ge nwinbene. Bunar, 

Jei jebar sege nwinbene, ane jei ga 
Jem safanef sege nwinbene. Angtane 
jeiserem Uwa Sanbagirfar Jelefaner gase 
naawena, ane angtane jeiserem Uwa 
Sanbagiri tefner ga sene sembatawena. 
40giri gwananmanaiserem je bar. 
Namwer aas jepserem jamer abak- 
abaksus, angtane ini jemna jam 
ge jenbamiyen, angtane jam ge 
syebiyen, angtane uskambar jam ge 
syebuweyan, angtane bwera-bwerna 
jam ne domolyan, ane angtane jam ge 
terbiyen." 

3Jei aa jei nontenaram taman 
nwini sanbagiriserem jebe, Jei ga aa 
gutena, "Seyafter gwanan jeiserem 
bar. Ai namwer seyafter ibirmiter As 
eyebaabili!" Ane Jei ga gamjon ai ga ase 
bala, "Taterisi aaiserem jas tulistaabi, 
aam temawer taterisi aaiserem jeba 
bunaram, ane angtane waakenfer ga 
jeter sene taabili." 

6 Ane Jei ga aa gutena, "Maa, seyafter 
mes tabanswel, Ai seyafter ibirmiter As 
eyebaabili! Ai jamer tap, Amnibe dwona 
afa jam falbiyen. Ai gwananmana jamer 
tabanabo. Afa angtane fobotona jam 
gam folbanaram, jei fona Amnaiserem 

gam telbili. Fona Amna jeiserem ga is 
je gam gulbana waakenfer gwelaiserem 
jamer abak-abaksus, ane angtane gwela 
jeiserem jam ne armanulyon. 

7 Angtane kanaufer Abar Ajei ge 
finaram, angtane jeiserem jei seyafter 
jeiserem Amniwer gase domola. Ane Ai 
ga jem Uwa Sanbagirfe ga As gwena, 
ane jei Am tanef gase gwena. 

8 Jengga angtane kapka seyafter 
gemerserem jei fi tokwagiribe jeiserem 
jep sege nwinbene. Angtane jeiserem ga 
enggal mesna: angtane jam ge tikwebif 
Yesus jam onsobafe, aam temawer 
angtane nafsi jei Yesus onsobalaiserem 
jes munbobif; angtane Yesus jam 
tebayanaiserem; angtane jener 
eyebiliserem Uwa Sanbagiri aa jes bilirim 
jam eyebiyenfe; angtane, angtane 
nafsi aa jei ne munbobuwenaram, 
angtane maaryen gwebiliserem; angtane 
faatrews eyebiliserem; angtane patunga 
aa jei ne sembatababuwenaram; ane 
angtane seyafter ol kabwak nasbiliserem. 
Angtane seyafter jeiserem jei jep sege 
nwinbene, tamna aa jei ne dannaram 
tokwana ga ane belerangabara. Angtane 

jeiserem jei tere gamjon jewer ne 
domolf, tere gamjon afelna galserem." 

9 Jes jepserem, malaikata tuju jei ga 
asayunu tuju aa jei erbilirim, jem igi 
ga kapkaiserem Uwa Sanbagirminiwer, 
malaikata daamfenna jemniwer jeiserem 
jei amnip ga fortya, ane ga as bala, "Au, 
ai ibe is agam destaibe wini siwiriserem, 
wini Domba Tane jeiserem Jei jes 
gulaiserem." 

10 Ane Mafnana Uwa Sanbagirmana ga 
as tebana, ane malaikata jeiserem jei ga 
as aftayafena taarena tagarsususerem 
jem bolabe. Jei kota Yerusalem, kotana 
waakena jeiserem abe ga as jes 
destayimbene, kotana jeiserem taman 
waaken-giriwer aa jei ne iretyaram Uwa 
Sanbagirminiwer. 

1! Kotana jeiserem nafnafsusu, aam 
temawer nafa Uwa Sanbagirmana 
jemanmer folbana. Kotana jeiserem nafa 
teisyenem nulamini, tuna harganabara 
galserem bosna baiduri pandan, 
tabalbala ga enggala kacana galserem. 

12 Kotana jeiserem tonem jam 
isinmisnenelebe jamer durga, unggwan- 
giri ane tagarsusu. Mwa kautela jemna 
dua belas, ane malaikata dua belas, ga 

jep ge fibili. Ane mwa kautela seyafter 
jes gemerserem anggwabura dua belas 
asal-asala Israelmana bose-bosna jemna 
ga jep ne tulistabaipminenne. 

13 Mwa kautela seyafter aa gemer 
ge etbilirim, nawer-ningna gwer 
anggasyelawer, nawer-ningna gwer 
anggasyela gwejawer, nawer-ningna 
gwer anggasyela taasfolawer, ane 
nawer-ningna gwer kawetenalawer. 

14Tonem jam isinmisnenelebe kotana 
jeiserem, tuna gwansusube unggwanfer 
ga enggammer dua belas enggalfe jem 
kanaufer gane fyaf. Ane tuna dua belas 
jeiserem jem sagabe, rasulu dua belas 
Domba Tanemana jeiserem jemna bosna 
ga jep ne tulistabaipmini. 

15 Malaikata ai aa jebar ge 
nasowenaram, malaikata jeiserem 
jei dumu emas jes tebasini gam 
mwongmisif. Jei kotana jeiserem jem ga 
mwongsof, ane mwa kautela mese, ane 
tuna jam isinmisneneleiserem jes mese 
jem gam mwongtabaabif. 

16 Kotana jeiserem jei ga enggam 
nulna, jemna bwalna yo ane fenfenewer 
jei ga mwongga nawersamer nulamini. 
Malaikata jeiserem jei kotana ga jem 

mwongtena, jem mwong dumem: jemna 
bwalna ga 2.400 kilometer, ane jemna 
fenfene ga 2.400 kilometer, ane jemna 
tagara jemba gemeram 2.400 kilometer. 
17 Malaikata jeiserem jei tuna jam 
aa galap mwongminirim, tuna jam 
isinmisnenele kotana jeiserem, jei 
enggam ga aa gutena, jemna tagarawer 
ga enggam enam pulu meter. Mwongga 
malaikata aa jes gwirnirim, mwongga 
jeiserem neime ne jeterma gwirni. 
18Tuna kotana aa jem ne 
isinmisnennerem, tuna jeiserem 
ga tuna baiduri pandanserem jem 
ne eyemini, ane kotana jeiserem ga 
emasa igsusu ga jem ne eyemini, numu 
tabalawer ga enggam kacana galserem. 
19 Tuna kotana jeiserem aa jem 
kanaufer nulnaram, jei tuna 
harganabara numu nenes-nensa 
ga jep ne batababinenne. Tuna nabal- 
nabalsususerem gwonawer jeiserem 
jeba baiduri pandan, numu ti alna ikikini 
galserem, ane jem tabanap ga tuna 
nilam, numu ibam-ibama, ane jem 
tabanap tuna yakut, numu mombama 
galserem, ane jem tabanap tuna samrut, 
numu ti alna ikikini galserem, 

20 ane jem tabanap tuna baiduri sepa, 
numu jam boromdom tabala berbere 
ane sinsini, ane jem tabanap tuna 
delima, numu berbersusu, ane jem 
tabanap tuna ratna sempaka, numu 
bwelkat-bwelkata galserem, ane jem 
tabanap tuna pirus, numu ti alna ikikini 
galserem, ane jem tabanap tuna topas, 
numu bwelkat-bwelkata galserem, ane 
jem tabanap tuna krisopras, numu ti 
alna ikikini galserem, ane jem tabanap 
tuna laswardi, numu ibam-ibama, ane 
jem tabanap tuna kecubung, numu 
berbere galserem. 

21 Mwa kautela dua belas jeiserem jeba 
dua belas mutyarasam, mwona seyafter 
gemerserem daamfen-daamfenneme 
mutyarna daamfenna ga jem gane 
eyebana. Kotana jeiserem nele jemna 
emas igsususerem ga jeman ne 
eyebaabili, jem tabalawer ga enggam 
kacana gamserem. 

22 hi Jena Uwa Sanbagirmana kotana 
jeiserem jebe ajam domolbayan, 
aam temawer Tuhan nemna, Jeiba 
Uwa Sanbagirem, ane baabeta Jemna 
unggwandwasusu, ane Jem Domba 

Tane mese Jes ne sembasona tampata 
seyafter kotana jeiserem jebe. 

23 Kotana jeiserem gwer naf ane muar 
naf jebe fas, aam temawer nafa seyafter 
Uwa Sanbagiriserem Jemanmer folbana, 
ane Domba Tane jeiserem lampuf ga jes. 

24 Anggwabura ogirip aaiserem jei ga 
jem nafap sege wofebisi, ane raja-raja 
ogirip aaiserem jep ga enggam sege 
gubisi, "Gwanan angtane seyafter 
jei ga ase enggam ne balbabilint, 
aiba raja sanbak-sanbakam. Jengga 
namwer ai enggam aya gunu, 'Aameiba 
Sanbagirem'." 

25 Mwa kautela kotana jeiserem jebe, 
mwona jeiserem nunu jeber-jeber jam 
tertebaabisilisemer sege jerwebisi. Jei 
jam ne matabaabisiyen gwinem kotana 
nafsi gwanan gamserem, aam temawer 
jebe gwini fas. 

26 Angtane aa ge jalbilirim negara 
unggwanfer jewer ga enggam sege 
gubisi, "Gwanan angtane jei ga ase 
enggam ne balbabilint, aiba sanbak- 
sanbaksam. Jengga namwer ai enggam 
aya gunu, Aameiba Sanbagirem." 

27 Kapkabaraiserem fas kotana jeiserem 
jep jam ge kabwiteyan, ane angtane 

kabwaks eyebiliserem, ane angtane 
ula kabwaks nasbiliserem jei mese jei 
jam ge kabwiteyan kotana jeiserem 
jebe. Jengga angtane bosna aa jeman 
gane tulistabaipminirim bukunu Domba 
Tanemana, bukunu angtane bosna aa 
jep tulistababilirim, angtane seyafter 
Uwa Sanbagirfar aa jei naawelaiserem, 
angtane jeiserem ga jenefener sege 
kabwitesa. 
22 1 Malaikata jeiserem jei ga 

fona abe ga ase destaibene, 
ane fona jeiserem ga angtanef gam 
gulbana waakenfer gwelaiserem jamer 
abak-abaksus. Fona jeiserem ga 
tabalbalsusu kacana galserem, ane fona 
jeiserem taman nwini sanbagiriserem 
Uwa Sanbagirmana ane Domba 
Tanemanaiserem ga jewer sutya. 

2 Ane kotana jeiserem jebe, fona 
jeiserem ga jem nenennaber tityetya. 
Fona jeiserem jem binfip jimwer ane 
aamwer tini aasa jep fina, ane igi jemna 
jam gam tenaram tahunu daamfenna 
muara jeber-jeber, jamere unggwanfer 
ga dua belas. Angtane titantan aa jei 
gane tombaabilirim, jei abak-abaksus 
jam gwelabe. Tini jeiserem jem 

alnaiserem anggwabura ogirip jem gam 
waakentababif bwera-bwernawer. 

3 Kotana jeiserem jebe fasfasusu Uwa 
Sanbagiri enggam aa jes bilirim, je 
kapka. Taman nwini sanbagiriserem Uwa 
Sanbagirmana ane Domba Tanemana 
jeiserem kotana jeiserem ga jep nulna, 
ane safna Jemna ga sene pujitese. 

4 Ane jei mirmase Jemna ga sene 
damtaibese, ane bosna Jemna sene 
tulistababisi jelem miribe. 

3Jebe gwini fas. Ane lampu naf ane 
gwer naf jei jam irfwebaabiyen, aam 
temawer angtane jei Tuhan nemna Uwa 
Sanbagiriserem Jem nafemfener sege 
nwinbese. Ane jei ga rajafe jei sege 
nwinbese jamer abak-abaksus. 

6Jepga malaikata jeiserem ga ase bala, 
"Taterisi aaiserem ba bunaram, ane 
angtane waakenfer ga jeter sene taabili. 
Ane Tuhan Jeiba Uwa Sanbagirsam, 
ane Jei Mafnana Jelemana nabi-nabif 
golmini. Ane Jei malaikata Jemna mes 
baftannu enggalfe, angtane awelna Uwa 
Sanbagirmana aa jei ne gwebilirim jei 
jep gangge saamisif galap aa je ge 
etamwebiliserem." 

7 Jepga Yesus enggam ga gutena, 
"Aaiserem ga jam isa sarbisini! Ai 
abakferyan As fortya. Taterisi jam 
etamweyanaiserem bukunu aaiserem 
jep aa jes tulistaabilirim jebe, angtane 
taterisi jeiserem aa jei ne sarbilirim, ane 
jeter ga sene eyebili, angtane jeiserem 
ini jemna waakenfersus sege folbamini." 

8 Aiba Yohanesam. Ai ames sara 
ane ai ames damtana, seyafter Uwa 
Sanbagiri as mes ge sabasini. Jeiserem ai 
sarbisini ane ai gerabili taban, malaikata 
jeiserem jei seyafter abe as mes ge 
saayibesnenne, ai malaikata jeiserem 
jem tarnap ga ai nwintena somwan 
dumeme, ai safe jei ajam sembataf. 

3 Jengga jei ai ase enggam bala, 
"Safnant, aamei ai as ijam sembatayan, 
aam temawer ai, ane aamei, ane 
im afelen mesna jeiba nabisam, ane 
angtane seyafter taterisi aa jei ne 
sarbilirim bukunu aaiserem jebe, ane 
ga jeter sene eyebili, nei seyafter 
daamfenna. Nei seyafter awelna Uwa 
Sanbagirmanaiserem nejesa gwebili. Nei 
Uwa Sanbagjiri tefner ganma sembata!" 

10 Ane jei gamjon ga as bala, "Taterisi 
Uwa Sanbagirmanaiserem gwanan jam 

etamweyanaiserem bukunu aaiserem 
jep aa jes tulistaabilirim jebe, ijam 
syawulsiyen, aam temawer jemna nunu 
jam gwetmanswena jeiserem seyafter 
jewer ge etamwebife. 

1 Nunu gamjon fas angtane kapka 
gwela jem waakenulsife. Angtane kakala 
aaiserem saf se gwena kakalmer, 
angtane etam-etamabara saf se gwena 
etam-etamabarfe. Ane angtane waakena 
aaiserem saf se gwena waakenmer, 
ane angtane aa jei gam eyebilirim Uwa 
Sanbagiri aa gam ga gunurum, jei saf se 
gwena jes gam eyebili Uwa Sanbagiri aa 
gemer gam gunurum." 

12 Yesus enggam ga gutena, "Aaiserem 
ga jam isa sarbili! Nunu abakefyan, 

Ai gamjon ga Ase fortya. Ai fwaina 

As gwirinmifeltye angtane waakenfer 
gwelaiserem jebe. Ane angtane seyafter 
awelna aa jei ne gwebilirim jem fwaina 
ga As syenulmini. 

13 Aj jamer tap, Amnibe dwona afa jam 
falbiyen. Aiba Nabal danalaiserem, ane 
Umwefaiserem. Ai gwananmana jamer 
tabanabo. 

14 Angtane fene aa jei ne wirtabaabilirim 
jamer sinsinsus, ini jemna waakenfer ge 

folbamini. Jei titantan tini jeiserem ga jei 
sene tombaabili, ane jei abak-abaksusfer 
ga jei se naawesa, ane kotana jeiserem 
jep ga jei sege kabwitena mwonawer. 

15 Jengga angtane kotana jeiserem 
jem eyewer aa jei ge nwinbenerem, 
angtane jeiserem ga enggala: 
angtane jener ne eyebiliserem 
Uwa Sanbagiri aa jes bilirim jam 
eyebiyenfe, angtane faatrews aa jei ne 
eyebiliserem, angtane maaryen aa jei ne 
gwebiliserem: angtane, angtane nafsi aa 
jei munbobuwenaram, angtane patunga 
aa jei ne sembatababuwenaram, ane 
angtane ol kabwak aa jei ne nasbiliserem 
ane kapkaiserem aa jei ne eyebilirim." 

16 Jepga Yesus ga ams bala, "Aiba 
Yesusam. Ai malaikata Amna is Amesam 
baftamitne ibe, jega taterisi aaiserem 
Uwa Sanbagirminiwer safna Ai As jei ne 
tebanaram seyafter is gam nasbaipmi'f. 
Aiba Daudtem asal-asalam. Aiba 
torbwana nafabaram aa jei jersyetyaram 
gwinibener." 

17 Mafnana Uwa Sanbagirmana, ane 
wi siwiri Domba Tane aa jes gularam, 
jei ga aa ge gutena, "Au!" Ane angtane 
seyafter gemerserem tateris aaiserem 

aa jei ne sarbilirim, jeme gemer sege 
gubitena, "Au!" Angtane fobotona aa jei 
gam folbanaram, jei ga saf se fortya. Ane 
angtane jelem inip aa jei gam gunurum, 
jei fona jeiserem jam telbife doiyamer, 
fona waakenfer jem gwelaiserem jamer 
abak-abaksus angtanef aa jei gam 
gulbanaram, angtane jes mese saf se 
fortya. 

18 Ai Yohanesam, ai isa ititmer 
balbabili, taterisi gwanan jam 
etamweyanaiserem bukunu aaiserem 
jep ai ajes tulistaabilirim jebe, aamei 
seyafter taterisi jeiserem is jei ne 
saripminirim: angtane afa jei taterisi 
gwanan jam etamweyanaiserem jener 
gam tulistaabili nafismer taterisi bukunu 
aaiserem jemniwer, ane afa jei enggam 
gam gunurum taterisi jes mese jeimba 
taterisi Uwa Sanbagirmana, gam jega 
Uwa Sanbagjiri Jei angtane jeiserem 
jep gam daranulbaasini tamtamtala 
Jemnaiserem jeme. 

19 Afa angtane enggam gam 
gunurum, "Taterisi gwanan jam 
etamweyanaiserem bukunu aaiserem 
jep ai ajes tulistaabilirim jebe, taterisi 
jeiserem jeba bunaryan.", afa angtane 

game aa jei gam gunurum, gam jega 
Uwa Sanbagijiri Jei titantan jemna gamjon 
se golsiwili. Tini tannabara jeiserem 

afa angtane aa jei ne tombaabilirim, 

jei abak-abaksusfer gase naawesa. Ane 
angtane jeiserem kota waakena ai ajes 
tulisonantam bukunu aaiserem jebe, jei 
jep jam kauteyan. 

20Yesus aa gam gunurum taterisi ai 
ajes tulistaabilirim jeba bunaram, Jei 
enggam ga gunu, "Bunar, Ai abakferyan 
As warautna." Ane nei ga nesa gutena, 
"Ngga, jeiserem ba bunaram. Tuhan 
Yesus, se forya!" 

21 hi Yohanes, ai sembayanga as 
gwebana enggame Tuhan Yesus Kristus 
Jei waakena Jelemanaiserem ip ise 
golmini angtane seyafter safna Uwa 
Sanbagirmana jebe. Amin. 

